Mamanwa: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Wani ya inkalista nga mg ngaran na mga karaang tao nga kaapoan ni Hiso Kristo. Ya, si Hiso Kristo kaliwat iza ni Dabid nga karaang hari ya mga Yodayo. Kaliwat isab iza ni Abraham nga karaang tao nga toboan na mga Hodio. ²Na, kawandini pen dogay di ya garing kang Abraham. Kamhan ama si Abraham kan Isaak. Kamhan Ama si Isaak kan Hakob. Kamhan Ama minliwat si Hakob kan Hoda daw ya mga lomon ni Hoda nga podo amaama. ³Kamhan minliwat si Hoda kan Pares daw si Zara. Ya ina nirang dowa nga si Tamar. Kamhan minliwat si Pares kan Isrom. Kamhan minliwat si Isrom kan Aram.⁴Kamhan minsopo si Aram ni Aminadab. Kamhan minsopo si Aminadab kan Naasan. Kamhan Ama si Naasan kan Salmon. ⁵Kamhan Ama si Salmon kan Boos. Kamhan ya ina ni Boos si Rahab. Kamhan minsopo si Boos kan Obid. Kamhan ya ina ni Obid si Rot. Kamhan si Obid minsopo kan Isay. ⁶Kamhan minsopo si Isay kan Dabid nga karaang hari na mga Yodayo. Kamhan minsopo si Dabid kan Salomon. Kamhan ya ina ni Salomon ani primiro peng asawa ni Oriyas piro in-iregan ni Dabid kay ampangasawa iza.⁷Na, kamhan minsopo si Salomon kan Roboam. Kamhan minsopo si Roboam kan Abiyas. Kamhan minliwat si Abiyas kan Asa. ⁸Kamhan minsopo si Asa kan Hosapat. Kamhan minsopo si Hosapat kan Horam. Kamhan minsopo si Horam kan Osiyas.⁹Kamhan minsopo si Osiyas kan Hotam. Kamhan minsopo si Hotam kan Ahas. Kamhan minsopo si Ahas kan Hizikiyas. ¹⁰Kamhan minsopo si Hizikiyas kan Manasis. Kamhan minsopo si Manasis kan Amon. Kamhan minsopo si Amon kan Hosiyas. ¹¹Kamhan minsopo si Hosiyas kan Hikoniyas daw ya toong mga lomon nga podo amaama. Minsopo si Hosiyas kaniran kawandini pen ka pagpanbihag pen na mga taga Babilonya ka mga Yodayo doro ka dapit nga Babilonya.¹²Ka waro pon ya mga Yodayo ka Babilonya minsopo si Hikoniyas kan Salatiel. Kamhan minsopo si Salatiel kan Zorobabel. ¹³Kamhan minsopo si Zorobabel kan Abiod. Kamhan minsopo si Abiod kan Iliyakim. Kamhan minsopo si Iliyakim kan Azor. ¹⁴Kamhan minsopo si Azor kan Sadok. Kamhan minsopo si Sadok kan Akim. Kamhan minsopo si Akim kan Iliyod.¹⁵Kamhan minsopo si Iliyod kan Iliyazar. Kamhan minsopo si Iliyazar kan Matan. Kamhan minsopo si Matan kan Hakob. ¹⁶Kamhan minsopo si Hakob kan Hosi nga bana ni Mariya. Kamhan minanak si Mariya kan Hisos nga inngaranan kan Kristo. Na, ya kahologan na ngaran nga Kristo ani ya hari nga pinili na Diyos. ¹⁷Na, ya mga kaliwatan sokad pen kan Abraham ngaro kan Dabid nga karaang hari napolo may opat ya pagsonodsonod ka mga kaliwatan. Kamhan sokad kan Dabid ngaro ka panahon ka pagpanbihag na mga taga Babilonya ka mga Yodayo ngaro ka dapit nga Babilonya napolo may opat gihapon ya pagsonodsonod ka mga kaliwatan. Kamhan sokad kaiton hangtod ka pagkatao ni Kristo napolo may opat gihapon ya pagsonodsonod ka mga kaliwatan. Ani ini ya lista na mga kaapoan ni Hiso Kristo.¹⁸Na, wani ya panan-og mahitenged ka pagkatao ni Hiso Kristo. Na, kawandini pen si Mariya asawhenen iza ni Hosi. Ka wara pen siran magminze nakabdesan si Mariya na Madazaw nga Ispirito nga garing ka Diyos. ¹⁹Kamhan nakahena-hena si Hosi nga ansabot iza ka ginikanan ni Mariya kay ambelag iza kontana kan Mariya. Silaong ni Hosi nga nakasala si Mariya ambaza kay wara si Mariya makasala kay garing ka Diyos ya toong nakabdesan. Diri si Hosi ampanaba dizan ka howis nga nakabdesan di si Mariya kay basi anhatag kan Mariya ka kasipeg piro gosto iza ambelag kan Mariya kay antoman kontana iza ka balaed ni Moysis nga diri anminjo ka nakabdesan nga babazi.²⁰Kamhan pagkatorog ni Hosi impatag-inep iza na Ginoo. Dizan ka toong tag-inep watoy sinogo garing ka Diyos nga nagalaong nga Hosi nga kaliwat ni Dabid nga karaang hari, diri ko mahaldok ka pagpangasawa kan Mariya kay nakabdesan di iza na Madazaw nga Ispirito nga garing ka Diyos. ²¹An-anak iza ka maimpis nga amaama. Ngaranan mo iza kan Hisos. Na, ya kahologan na ngaran nga Hisos ani ya antabang ka toong mga sakop kadaw malibri siran ka silot ka kanirang mga sala. Ani ini ya inlaong na sinogo na Diyos dizan kan Hosi.²²Na, ya pagkatao ni Hiso Kristo ani ya nakatoman ka mga panaba na propita na Ginoo kay kawandini pen nagalaong iza nga wani ya inlaong na Ginoo mahitenged ka pagkatao ni Hiso Kristo nga nagalaong nga ²³timan-an mazo gazed ini nga may makabdesan kay-an na Diyos nga daraga nga mahaldeken pen iza ka amaama. An-anak iza ka maimpis ngaamaama. Kamhan pagangaranan iza kan Imanyowil. Na, ya kahologan na ngaran nga Imanyowil ani ya minkarimbaba ya Diyos kadaw an-iba iza kantang tanan tao. Ani ini ya daan inlaong na Ginoo mahitenged ka pagkatao ni Hiso Kristo.²⁴Na, pagpakaimata ka ni Hosi mintoman iza ka sogo na sinogo nga garing ka Ginoo. Minminze iza kan Mariya ²⁵piro hangtod ka pag-anak ni Mariya wara iza mag-arani kan Mariya. Pagpakaanak ni Mariya ka maimpis inngaranan matood ni Hosi kan Hisos.

Chapter 2

¹Na, pagkatao ni Hisos doro ka Bitlihim nga longsod doro ka lopa nga Huda so Hirodis nga taga roma ani ya hari ka hel-anan na mga Hudiyo doro ka Hudi. Kaman dini ka Hirosalem may mga mindatong garing ka sebezan. Hanas siran ka pagpaniid ka mga dalan na mga bitoon. ²Kamhan nangotana siran daw hain makatenged ya natao nga maimpis nga anhari kay-an ka mga Hudiyo? Mahagdam kami nga natao di iza kay nakakita kami ka pagsebang na makabegwas doro ka sebazan.Timaan nga natao di ya hari ka mga Hudiyo. Agon minkarini kami kay antahod kami kanang-iza. ³Pagpakabati ka ni Hirodis nga hari kaiza nga panan-og nawied iza daw ya mga taga Hirosalem kay basin sopaken iza na bag-ong hari.⁴Kamhan impanipon ni Hirodis ya mga oloolo na mga pari nga Hudiyo daw ya mga maistro ka tinoohan na mga Hudiyo kay nangotana iza kaniran nga daw hain ya dapit nga nataohan na hari nga pinili na Diyos? ⁵Minsambag siran nga natao di iza doro ka longsod nga Bitlihim doro ka Hoda. Kay kawandini pen minsoyat ya propita na Diyos nga wani ya inlaong na Diyos mahitenged ka pagkatao na hari ka mga Hudiyo nga nagalaong nga ⁶kamo nga mga taga Bitlihim nabantog di kamo ka mga iba nga longsod doro ka Hoda kay nataohan na hari ka kanaong mga sakop nga mga kaliwatan ni Israil. Ani ini ya daan sinoyat.⁷Pagpakabati ka ni Hirodis kaiza nga panan-og, dizan ka waray lain tao impatipon naiza ya mga hanas ka pagpaniid ka bitoon. Kamhanimpangotana naiza kon pira ding ka kahabzen sokad ka pagsebang na makabegwas nga nakitan niran. ⁸Kamhan minsogo iza kaniran nagalaong nga karohen mazo ka Bitlihim. Kamhan magsosi gazed kamo kon hain ining maimpis. Pagpakakita ka mazo bomalik kamo dazon ngarini kanao kay ankaro sab hao kay dazaw antahod isab hao kanangiza. Ambaza kay imbakakan siran ni Hirodis kay patazen naiza kontana si Hisos.⁹Kamhan minpanaw ya mga magpaniiday ka mga bitoon ngaro ka Bitlihim. Ka pagpasinged pen niran ngaro ka nataohan na maimpis minhon-a di kaniran ya makabegwas. Kamhan minhon-a iton kaniran hangtod ka pagpakatenged ka hel-anan na maimpis. Kamhan minhenengdi iton. ¹⁰Pagpakakita niran ka makabegwas nga minheneng di dakola gazed ya kanirang kasaza.¹¹Pagpakaseled ka niran ka lagkaw nakitan matood niran ya maimpis daw ya toong ina nga si Mariya. Kamhan nanlohod siran ka pagtahod ka maimpis. Pag-okab niran ka len-anan nga indara niran inhatag niran ya bolawan daw ya dowang ka kalasi nga masarang kahamot nga mahal gajod. Ya isa inngaranan ka insinso ani ya sinonog para ka pagsimba ka Diyos. Ya isa inngaranan ka mira ani ya ihaplasay ka lawas. ¹²Pagkakamhan niran paghatag inpasabot siran na sinogo nga garing ka Diyos pinaazi ka pagtag-inep nga nagalaong nga doro kamo mag-azi ka lain dalan kon mag-oli di kamo. Diri kamo magbalik kan Hirodis nga hari.¹³Pagpamanaw na mga magpaniiday ka mga bitoon inpatag-inep si Hosi na Magbabaja. Dizan ka toong tag-inep watoy sinogo garing ka Diyos nga nagalaong nga Hosi, bomangon ko naa. Dadhen mo ya maimpis daw ya toong ina ngaro ka lopa nga Ihipto nga aro pagdazaw ka Huda. Doro kamo magtagad ka kanaong sogo mag-oli naa kamo. Na, magdalagan gajod kamo kay sin Hirodis ampangita gazed ka maimpis dazaw patazen. ¹⁴Pagkakamhan kaiza minbangon dazon si Hosi. Kamhan indara naiza ya maimpis daw ya toong ina ngaro ka lopa nga Ihipto. Madedeglemay pen ya pagdalagan niran ngaro ka Ihipto. ¹⁵15Doro siran magahela hangtod ka pagkamola ni Hirodis. Na, ya pagdalagan niran ani ya nakatoman ka mga panaba na propita na Mababaja kay kawandini pen nagalaong iza nga wani ya inlaong na Magbabaja mahitenged ka toong Anak nga impapanaw nao ya kanaong Anak ka lopa nga Ihipto. Ani ini ya daan inlaong na Magbabaja.¹⁶Na, ka wara pen si Hirodis mamola mahagdam iza nga imbakakan iza na mga magpaniiday ka mga bitoon agon nazehet gazed iza. Kamhan minsogo iza nga doro ka longsod nga Bitlihim daw ya mga dapit tenged ka Bitlihim pamatazen ya tanan mga bata nga amaama nga bag-ong natao ngaro ka dowang ka toig ya panoigen. Kay nadowahan ding ka toig sokad ka pagsebang na makabegwas¹⁷Na, ya hinang ni Hirodis ani ya nakatoman ka inlaong ni Hirimiyas nga propita na Nagagihit kaykawandini pon nagalaong iza nga wani ya inlaong na Diyos mahitenged ka mga maimpis doro ka Bitlihim nga ¹⁸Nabatian nami ya kabezeng doro ka longsod nga Rama nga arani ka Bitlihim. Masara ya paghaza na mga ina doro kay nawara di ya kanirang mga maimpis. Ya kalised niran singed ka kalised ni Rakil nga karaang babazi kay kawandini pen nga diri magakalinaw ya toong hinawa kay natibe di ya toong mga maimpis pagpatay. Ani ini ya daan inlaong ni Hirimiyas nga propita na Magbabaja.¹⁹Na, pagkadogay kaiza namola di si Hirodis. Kamhan nagahela pen sin Hosi doro ka lopa nga Ihipto. Pagkatorog ni Hosi impatag-inep iza na Magbabaya. Dizan ka toong tag-inep watoy sinogo garing ka Magbabaya nga nagalaong nga ²⁰Hosi, pomanaw ko naa. Dadhen mo ya maimpis daw ya toong ina pag-oli ka lopa nga Israil. Kay patay di siran doro nga mga magpatazay kontana ka maimpis. ²¹Kamhan minpanaw di si Hosi daw ibahen isab ya maimpis daw toong ina ka pag-oli ngaro ka lopa nga Israil.²²Pagkasazod ni Hosi nga ya anak ni Hirodis nga si Arkilaw ani ya ilis ka toong ama ka paghari ka lopa ka Huda nahaldek si Hosi ka pag-azi doro. Agon nangaro siran ka lopa nga Galiliya kay ani ya sogo na Diyos kan Hosi pinaagi gihapon ka pagtag-inep. ²³Kamhan nagahela di siran dizan ka longsod nga Nazarit. Kamhan natoman di ya panaba na propita mahitenged ka insoligan niHisos nagalaong nga taga Nazarit iza. Ani ini ya daan inlaong na Nagagihit.

Chapter 3

¹Na, ka nagahela pen si Hisos doro ka Nazarit si Howan nga Magbenzagay nagawali iza doro ka kamingawan doro ka Huda. Minwali iza nagalaong nga ²bizaan di mazo ya maongang batasan kay domatengay di ya hari nga pinili na Nagagihit. Ani ini ya inwali ni Howan. ³Na, ya inwali ni Howan ani ya nakatoman ka mga panaba ni Isayas nga karaang propita na Nagagihit nga nagalaong nga doro ka kamingawan may anhawag ka mga tao nga magalaong nga dazawen mazo ya kamazong batasan singed ka tao nga minhinglo ka dalan kay domatengay di ya Anak na Nagagihit. Ani ini ya inlaong ni Isayas mahitenged kan Howan.⁴Na, ya bado ni Howan nahinang nga bohok na kamiliyo nga bohien na tao. Ya toong bakes anit. Ya toong magakanen mga doron daw Duga. ⁵Na, pagwali ni Howan mataed gazed ya mga tao nga minkaro kanang-iza. Garing siran ka lobohan nga Hirosalem daw bisan hain nga lopa doro ka Huda daw ya mga dapit ka tenged na sapa na Hordan. ⁶Pagpanalinga niran ka inwali ni Howan nagalaong siran nga mga salaan matood kami nga mga tao. Kamhan dizan ka sapa nga Hordan impanbenzagan siran ni Howan.⁷Kamhan waton disab ya mga mataed nga maistro ka tinoohan na mga Hudiyo. Nangaro siran kan Howan kay ampabenzag siran kontana. Parasiyo ya ngaran niran daw Sadosiyo. Kamhan minbaheg si Howan kaniran nagalaong nga kamo nga mga bakaken, nagapasingedsinged kamo ka mga halas pagpandalagan niran ka sonog ka pagharing na tao ka oma. Kay ono sa kamo nangarini kanao? Daw gosto baza kamo andalagan ka pagkazehet na Nagagihit kamazo? ⁸Kon matood gazed ya paghinelsel mazo ipakita mazo ya madazaw nga batasan. ⁹Azaw kamo maghambog ka kamazong pagkakaliwat ni Abraham. Timan-an mazo gazed ini nga bisan ya mga bato dizan ka lopa mahimo iton hinangen na Nagagihit nga mga kaliwatan ni Abraham.¹⁰Pamolinged ini nga andam daan ya Nagagihit ka pagbetang ka silot kamazo kay singed kamo ka liwaan nga diri mamonga ka madazaw nga bonga. Kon diri kon madazaw ya bonga na liwaan deegen iton kamhan sonogon. ¹¹Mindogang si Howan pagtoldo kaniran nagalaong nga hao ya nagabenzag kamazo ka sapa dazaw ipakita nga minhinelsel kamo ka kamazong mga sala piro may ansonod pen kanao nga magbenzag kamazo ka Madazaw nga Ispirito nga garing ka Diyos dazaw paharian kamo naiza nga Ispirito. Silotan sab naiza ya tao nga maongang batasan. Dizan kanang-iza hao ya labing obos kay iza gajod ya labaw ka gahem. ¹²Pagdateng naiza dini kamazo pabelagen naiza ya mga madazaw nga tao daw ya mga maongang tao. Kay singed iza ka tao nga nagasisig ka begas. Kamhan ibetang naiza ya magazong begas dizan ka dapoganan piro ya apa sonogon iton dizan ka laga nga diri mapareng. Ani ini ya inwali ni Howan.¹³Na, ka nagapanbenzag pon si Howan ka mga tao si Hisos minpanaw iza dizan ka lopa nga Galiliya. Kamhan mindateng di iza ka sapa nga Hordan kay ampabenzag iza kan Howan. ¹⁴Piro diri kontana ansogot si Howan nga nagalaong nga iko kontana ya ambenzag kanao ambaza kay ampabenzag ko kanao. ¹⁵Minsambag si Hisos kan Howan nga matood iton piro somogot ko lamang kay ya pagbenzag mo kanao ani ya timaan nga kay-an ka pagtoman na tirmino hao ya andawat ka silot ka mga sala na mga tao dazaw dizan ka pagseleng na Nagagihit matadeng di siran kon hao ya kanirang insakopan. Na, pagkakamhan ni Hisos pagpanaba minsogot si Howan.¹⁶Pagkakamhan naiza pagbenzag kan Hisos singod ka naabri di ya tahaw. Kamhan nakitan ni Hisos ya Madazaw nga Ispirito nga garing ka Nagagihit nga minkarimbaba kanang-iza. Minpasingedsinged iton ka salapati. ¹⁷Kamhan may nabatian niran nga saba na Nagagihit nga garing daked ka langit nagalaong nga wani ya kanaong Maanak nga kanaong naazakan. Nakasaza gajod iza kanao. Ani ini ya inlaong na Nagagihit.

Chapter 4

¹Pagkakamhan ni Howan pagbenzag kan Hisos ya Madazaw nga Ispirito nga garing ka Nagagihit ani ya minpakaro kan Hisos ngaro ka kamingawan. ²Keteb ka kap-atan nga ka aldaw daw kahabzen min-anget si Hisos ka pagkaen doro ka kamingawan. Kamhan magabengtasen di gajod iza. Kamhan intintal iza ni Satanas dazaw an-ato ka Nagagihit piro wara gazed si Hisos madaeg kay ingamit naiza pag-ato ya mga panaba na Nagagihit nga inpasoyat daan. ³Pagkadizan ka ni Satanas kan Hisos nagalaong iza ka pagtintal nga kon iko ya matood nga Anak na Nagagihit sogoon mo ya mga bato dizan ka lopa dazaw mahinang nga makaen kay magabengtasen di gazed ko. ⁴Minsambag si Hisos nga diri hao ansogot kay may daan pinasoyat na Nagagihit nga nagalaong nga diri kon makaen ka lamang ya makabohi ka mga tao basta ya tanan mga panaba na Nagagihit ani gajod ya labaw nga makabohi ka mga tao.⁵Pagkakamhan kaiza impaiba ni Satanas si Hisos ngaro ka siyodad nga Hirosalem nga inngaranan ka Siyodad na Nagagihit. Kamhan in-ated ni Satanas si Hisos ngandaked ka taway na binobongan na dakolang lagkaw na pangamozoanan ka Nagagihit. ⁶Kamhan minlaong si Satanas kan Hisos nga kon matood pen nga ikoy Anak na Nagagihit emempag iko ngambaba kamhan diri masakitan ya lawas mo kay may daan pinasoyat na Nagagihit nga nagalaong nga pabantazan iko ka toong mga sinogo. Bohaten iko niran. Kamhan bisan ya paa mo diri andasmag ka bato.⁷Minsambag si Hisos nga diri hao ansogot kay may daan pinasoyat na Nagagihit nga nagalaong nga azaw mazo pansorazi ya Magbabaja nga kamazong Nagagihit. ⁸Pagkakamhan kaiza impaiba ni Satanas pag-otro si Hisos ngandaked ka poro na bobong nga ataas pagdazaw kay paselengan ni Satanas ya tanang mga longsod dini ka haloag nga kalibotan nga madazaw selengan. ⁹Kamhan minlaong si Satanas kan Hisos nga kon lomohod ko pagtahod kanao ihatag o kanmo ya katenged ka pagdomara ka tanan mga longsod kay hao ya nagadomara kaniran koman.¹⁰Minsambag si Hisos nga Satanas, pomanaw di ko dini kay may daan pinasoyat na Nagagihit nga nagalaong nga ya Magbabaja nga kamazong Nagagihit iza gazed ya sazaen mazo. Iza sab ya kamazong alagaden waray lain. ¹¹Pagpakabati ka ni Satanas kaiza nga mga pinaba minpanaw iza dazon. Kamhan ya mga tagalangit nga sogoonon na Nagagihit ani ya minkandizan kan Hisos dazaw magatabangan iza.¹²Pagkakamhan kaiza nabatian ni Hisos nga si Howan nga Magbenzagay napiriso di iza kay imbaheg naiza si Hirodis nga hari. Agon min-oli di si Hisos ka lopa na Galiliya. ¹³Piro diri iza ambalik ka longsod nga Nazarit nga toong insoligan kay minpormar di iza ka longsod nga Kapirnaom. Na, ya longsod nga Kapirnaom arani iton ka danaw daw minsakop isab ka mga longsod nga Sabolon daw Naptali.¹⁴Na, ya paghela ni Hisos dizan ka longsod nga Kapirnaom ani nakatoman ka panan-og ni Isayas nga propita na Nagagihit kay kawandini pen nagalaong iza nga wani ya inlaong na Nagagihit mahitenged ka paghela ni Hisos doro ka Kapirnaom nga ¹⁵doro dapit ka Sabolon daw Naptali tenged ka danaw daw tenged isab ka sapa nga Hordan ani ini ya lopa na mga tao nga diri kon Yodayo. ¹⁶Ka wara pen dateng si Hisos ka paghela dizan kaniran singed ka nagahela pen siran ka kadeglem kay wara pen siran magkilala ka Nagagihit. Magakahaldek sab siran ka pagkapatay niran. Piro pagdatengni Hisos dizan kaniran singed ka minsirak nga sega ya kanirang bayho hasta nagahela disab siran ka kapawa kay si Hisos dizan iza kaniran maghela. Ani ini ya daan inlaong ni Isayas.¹⁷Na, sokad ka pagdateng ni Hisos ka longsod nga Kapirnaom minsogod iza pagwali nagalaong nga bizaan di gazed mazo ya mga maongang batasan kay mindateng di ya hari nga pinili na Nagagihit.¹⁸Na, may isang aldaw nga nagapasinged si Hisos ka baybazen na danaw nga Galiliya. Kamhan si Simon nga indagnazan kan Pidro daw si Andris nga dowa nga maglomon nga mangisdaay ani ya nakitan naiza. Nanimbag siran ka mga lazà pagpangisda. ¹⁹Kamhan minlaong si Hisos kaniran nga somakop kamo kanao kay antoldo hao kamazo dazaw mahagdam kamo ka pagpasakop ka mga tao kanao singed ka pagpanlazà mazo ka mga isda. ²⁰Pagpakabati ni Simon ka sogo ni Hisos kaniran imbizaan dazon niran ya kanirang mga lazà kay an-iba gazed siran kan Hisos.²¹Pagkakamhan kaiza minlargo si Hisos pagpanaw ngaro ka isang baloto. Kamhan si Santiago daw si Howan nga dowa nga maglomon nga mga maanak ni Sibidiyo ani ya nakitan naiza. Dizan ka baloto nagatahi siran ka kanirang mga lazà iba ya kanirang ama. ²²Kamhan pagpasakop ni Hisos kanirang dowa imbilin niran ya kanirang ama dizan ka baloto kay an-iba sirang dowa kan Hisos.²³Pagkakamhan kaiza minsoroy sin Hisos ka tibolos lopa nga Galiliya. Kay dalem ka mga singbahan na mga Hudiyo nagatoldo iza ka mga tao daw nagawali ka sindo mahitenged ka pagpasakop na Diyos ka mga tao. Indazaw sab naiza ya bisan ono nga masakit daw kaloza na lawas na tao. ²⁴kamhan minlekep di ya toong ngaran doro ka lopa nga Siriya. Kamhan in-ated na mga tao dizan kan Hisos ya bisan sin-o nga masakiten nga naga-anget ka nagakalainlain mga sakit. Nalakip ya mga tao nga inharian na mga maonga daw ya mga insawan daw ya mga tao nga diri mahingas ya lawas. Kamhan inbahaw ni Hisos sirang tanan. ²⁵Kamhan mataed gazed ya mga namagsonodsonod kan Hisos. Garing siran ka lopa nga Galiliya daw tenged ka longsod nga Dikapolis daw ya siyodad nga Hirosalem daw ya lopa nga Yoda daw ya mga dapit dipi ka sapa nga Hordan.

Chapter 5

¹Pagkakamhan ni Hisos pagtabang ka kataudon na mga tao mintokad iza ngandakod ka pagkahiping na bobong. Paglo-to naiza dizan mindatong disab ya toong mga sakop. ²Kamhan intambag iza kaniran nga nagalaong nga ³Masazaon kamo kon makasabot kamo nga waray mahinang mazo kon wara ya pagtabang na Nagagihit. Kamhan tagan kamo na Nagagihit ka mga madazaw kay iza ya insakopan mazo. ⁴Masazaon kamo kon mawiod kamo pagkita mazo ka tao nga nagahinang ka maonga. Kamhan malinawon na Diyos ya kamazong hinawa.⁵Masmazaen kamo kon diri kamo an-angken ka bisan ono. Kamhan dawaten matood mazo ya madazaw nga insaad na Nagagihit kamazo. ⁶Masazaon kamo kon naazak kamo pagtoman ka mga sogo na Nagagihit. Kamhan tagan kamo naiza ka tanan mga madazaw, diri kamo makolangan. ⁷Masazaon kamo kon malooy kamo ka kamazong kaibahan. Kamhan kaloy-an sab kamo na Nagagihit. ⁸Masazaen kamo kon polos madazaw ya kamazong huna-huna. Kamhan kamo ya ankita ka Nagagihit.⁹Masajaon kamo kon kamo ya magadomara ka kahosay. Kamhan ngaranan kamo naiza nga toong mga maanak. ¹⁰Masajaon kamo kon indaegdaeg kamo pagtoman mazo ka toong mga sogo. Kamhan tagan kamo na Nagagihit ka mga madazaw kay iza ya insakopan mazo.¹¹11Masajaon kamo kon intamay kamo na mga tao kay hao ya insakopan mazo. Kon magadaegdaegen kamo niran daw magabutangbutangan ¹²magsaza kamo pagdakola kay daked ka hel-anan na Nagagihit dakola ya primyo mazo kay bisan ya mga karaang propita naNagagihit siran gihapon ya indaogdaog na mga tao.¹³Kamhan indogangan ni Hisos pagmaymay ka toong mga sakop nagalaong nga pamolinged ini nga dizan ka kataohan singed kamo ka asin kay kamo ya antabang kaniran ka pagbinuutan. Piro kon wara di ya kaparat na asin diri di gazed anbalik ya kaparat. Kamhan itimbag lamang kay wara di ya polos. Sagitnanan di lamang na mga tao. ¹⁴Nagapasingedsinged isab kamo ka segà kay ipakita mazo ka mga tao ya magazong batasan. Ya pagkita niran ka kamazong magazong batasan singed iton ka pagkita ta ka longsod nga inhinang daked ka pongkay na bobong nga diri mahimo ka pagtago.¹⁵Na, kon seg-an na tao ya moron diri pagtakloban. Ibutang hinoa daked ka artal kay dazaw pawaan ya mga minsulod ka lagkaw. ¹⁶Kamhan ya kapawa na segà singed iton ka magazong batasan mazo nga nakita na mga tao. Kamhan sazaen niran ya kamazong Ama nga Nagagihit nga nagahela daked ka langit. Ani ini ya mga pamolingod ni Hisos ka toong mga sakop.¹⁷Kamhan indogangan ni Hisos pagmaymay kaniran nagalaong nga azaw kamo maghuna-huna nga mindatong di hao ka kalibotan dazaw waraon ya daan balaod na Nagagihit daw ya pagmaymay na mga propita na Nagagihit. Wara hao magdatong ka pagpawara kaiza nga mga balaod. Basta kay mindateng di hao dazaw ipasabot nao kamazo ya matood nga kahologan na daan balaed na Nagagihit. ¹⁸Timan-an mazo gajod ini nga kotub ka tirmino ka pagkawara na kalangitan daw kalibotan diri gajod makawa ya bisan isang ka toblok lamang na mga balaod na Nagagihit kay matoman gajod ya tanan.¹⁹Agon bisan sin-o ya diri antahod ka bisan isa lamang nga ka sogo na Nagagihit kamhan ampahaod isab iza ka toong angay diri gajod iza sazaon na Nagagihit kay-an ka pagkahari na Nagagihit. Bisan sin-o ya antoman ka tanan mga sogo na Nagagihit kamhan ampahaod isab iza ka iba nga tao sajaon gazod iza na Nagagihit kay-an ka pagkahari na Nagagihit. ²⁰Kon diri pon kon labaw ya katadeng na kamazong batasan ka katadeng na batasan na mga maistro ka tinoohan na mga hodayo daw ya mga Parasiyo, diri hao ampaseled kamazo ka hol-anan na kanaong Ama daked ka langit kay hopaw ka lamang ya kamazong pagtoo.²¹Kamhan indogangan ni Hisos pagsindo ka toong mga sakop kay ipasabot naiza kaniran ya matood nga kahologan na mga daan balaod na Nagagihit. Minlaong iza nga mahagdam kamo ka naton-an na mga karaang tao nga azaw pagpatay ka tao. Ya makapatay ka tao dadhan ngaro ka hokmanan. Ani ini ya daan balaod ²²piro wani ya kanaong pagmahay kamazo nga bisan sin-o ya mazehet ka toong iba paatobangen iza doro ka hokmanan kay ya kazehet ani ya sinogdan ka pagbono ka tao. Kamhan bisan sin-o ya anlaong ka toong iba nga waray polos ya pagkatao mo dadhen iza doro ka labaw nga hokmanan. Kamhan bisan sin-o ya anlaong ka toong iba nga boang iko mamiligro iza ka laga na inpirno.²³Na, kon andara iko ka kanmong halad ka Nagagihit dizan ka haladanan kamhan nakataremdem iko nga may nazehet kanmo ²⁴bizaan mo ya kanmong halad dizan ka haladanan. Karohen mo dazon ya kanmong iba dazaw maghosay naa kamo. Kamhan magbalik ko ka haladanan daw ihalad ya kanmong halad ka Nagagihit.²⁵kon may ansombong kanmo kamhan dadhen ko naiza ka hokmanan na, magpakighosay ko naa kanangiza ka wara pen kamo makadateng ka hokmanan. Kay kon makadateng kamo ka hokmanan itogyan ko naiza ka maghohokom. Kamhan ya maghohokom antogyan kanmo ka polis. Kamhan ipapiriso iko. ²⁶Kamhan dizan ko maghela hangtod ka pagkaimpas na kanmong molta.²⁷Kamhan indogangan ni Hisos pagmaymay ka toong mga sakop kay ipasabot pen naiza kaniran ya matood nga kahologan na mga daan balaod na Nagagihit. Minlaong iza nga mahagdam kamo ka naton-an na mga karaang tao nga nagalaong nga azaw maghenay. ²⁸Piro wani ya kanaong pagmaymay kamazo nga bisan sin-oy anseleng ka babazi daw malaway ya huna-huna salaan iza ka paghenay bisan huna-huna ka lamang.²⁹Kamhan minpamolinged si Hisos kaniran nagalaong nga kon ya kanmong mata ani ya makaonga ka huna-huna mo ipaheneng gajod ya mata mo pagseleng. Singed ka kaw-en mo ya kanmong mata kamhan itimbag ngaro. Kay bisan isa kang bolos ya kanmong mata waray bali kay diri ikatimbag na Nagagihit ya tibolos lawas mo doro ka impirno. ³⁰Kon anhinang ya alima mo ka maonga ipaheneng gazed ya alima mo singed ka otdon mo iton. Kay bisan pikas ka lamang ya alima mo waray bali kay diri madara ya tibolos lawas mo doro ka impirno.³¹Indogangan ni Hisos pagsindo ka toong mga sakop nagalaong nga mahagdam kamo ka daan balaed nga imbilin ni Moysis kamazo nga bisan sin-o ya ambelag ka toong asawa kinahanglan hatagan ya toong asawa ka soyat para ka pagpamatood nga minbelag di ya toong bana. Ani ini ya daan balaed na Nagagihit. ³²Piro wani ya kanaong sindo kamazo nga bisan sin-o ya ampakigbelag ka toong asawa nga wara makasala ka paghenay nakasala gazed ya bana kay garing ka toong pagpakigbelag inhatag naiza ya sala nga paghenay ka toong asawa pagkaminze na asawa ka laing amaama. Bisan ya ikadowang bana nagahenay sab iza kay naminze iza ka babazi nga daan minze.³³Kamhan indogangan ni Hisos pagmaymay ka toong mga sakop kay ipasabot pen naiza kaniran ya matood nga kahologan na mga daan balaed na Nagagihit. Minlaong iza nga mahagdam isab kamo ka naton-an na mga karaang tao nga kinahanglan tomanen mazo ya kamazong saad ka Diyos, diri kamo magbakak ka pagsaad ka Nagagihit. Ani ini ya daan balaed ³⁴Piro wani ya kanaong sindo kamazo nga kon ansaad kamo ka iba nga tao diri kamo magpaninhaga ka saad mazo nga nagalaong nga kon mabakak ini nga panaba magakaonga gazed ya kalangitan. Na, diri kamo maglaong singed kaiton kay ya tahaw ani ya lo-toanan na nagagihit ka paghari. ³⁵Bisan ya kalibotan diri kamo magpaninhaga maglaong nga kon mabakak ini nga panaba magakaonga gazed ya kalibotan kay ya kalibotan ani ya pahimlazanan na paa na Nagagihit. Bisan ya siyodad nga Hirosalem diri kamo maglaong nga mageba iton nga siyodad kon mabakak ini nga panaba kay itong siyodad ani ya hel-anan na labaw nga hari kay-an.³⁶Bisan ya kanmong olo kon ansaad ko ka iba nga tao diri kamo maglaong nga maobanen gazed ya kanaong olo kon mabakak ini nga kanaong saba. Kay diri kamo mahimo pagpapoti ka bisan isang ka legas nga bohok mazo daw pagpaitem. ³⁷Wani gajod ya kinahanglanen mazo pagsaad. Kon mahimo ya pagtoman mazo maghee kamo. Kon diri mahimo ya pagtoman maglaong kamo nga diri mahimo. Kay bisan ono ya paninhaga mazo ka pagrig-en ka saad garing iton ka maongang batasan mazo.³⁸Kamhan indogangan ni Hisos pagsindo ka toong mga sakop kay ipasabot pen naiza kaniran ya matood nga kahologan na mga daan balaed na Nagagihit. Minlaong iza kaniran nga mahagdam kamo ka naton-an na mga karaang tao nga nagalaong nga ya nagapabota ka tao kinahanglan ibales ya pagpabota. Ya nagapatipo ka ngipen na tao pagsombag kinahanglan ibalos ya pagpatipo pinaazi ka pagsombag. Ani ini ya daan balaed. ³⁹Piro wani ya kanaong pagmaymay kamazo nga kon maghinang ya tao ka maonga dizan kanmo diri ko magbales ka maonga. Magbales ko hinoa ka magazon dazaw makadaeg ko ka maonga nga hinang. Bisan ansampalo iza ka pikas nga pisngi mo diri ko magbales ka maonga, ihatag mo hinoon ya isang pikas nga pisngi mo.⁴⁰Bisan kawsahan ko kamhan ya ipabazad ani ya kanmong bado idogang pen ya paghatag ka habel mo. ⁴¹Bisan ansogo iza kanmo ka pagpaated ka toong mabeg-at nga dara ngaro keteb ka isang kakilomitro ibahan mo iza ngaro keteb ka dowang ka kilomitro. ⁴²Bisan an-azo iza tagi iza. Bisanambeles iza pabelsen mo. Ani ini ya kanaong pagmaymay kamazo.⁴³Kamhan indogangan ni Hisos pagmaymay ka toong mga sakop kay ipasabot pen naiza kaniran ya matood nga kahologan na mga daan balaed na Nagagihit. Minlaong iza nga mahagdam kamo ka naton-an na mga karaang tao nga nagalaong nga mag-angay kamo ka kamazong mga iba. Kamhan mag-away kamo ka kamazong mga kaaway. Ani ini ya daan balaed. ⁴⁴Piro wani ya kanaong pagmaymay kamazo nga mag-angay kamo ka kamazong mga kaaway. Bisan ya mga andaegdaeg kamazo magbales kamo kaniran ka madazaw ⁴⁵dazaw ipakita mazo kaniran nga kamo ya matood nga mga maanak na Nagagihit nga kamazong Ama nga nagahela daked ka tahaw. Kay ya batasan naiza nagapasidlaw iza ka sega dimbaba ka mga maongang tao daw ya mga madazaw nga tao. Nagapadara sab iza ka oran dimbaba ka mga matadeng nga tao ilakip isab ya mga tao nga makasasala.⁴⁶Kay kon anikay pagaazakan mazo ya mga nagakaangay kamazo diri gazed kamo mahatagan na Nagagihit ka primyo daked ka tahaw kay-an. Kay bisan ya mga maongang tao nga magsokotay ka mga bohis siran gihapon ya an-angay ka mga nagaangay kaniran. ⁴⁷Kon an-abiabi kamo ka kamazong mga higara ka lamang diri kamo sazaen na Nagagihit. Kay bisan ya mga tao nga diri pen ankilala ka Nagagihit siran gihapon ya an-abiabi ka mga min-abiabi kaniran. ⁴⁸Na, ya matadeng nga batasan kinahanglan magtoman gazed kamo dazaw mag-anika ya kamazong batasan daw ya batasan na kamazong Ama nga nagahela daked ka tahaw.

Chapter 6

¹Indogangan pen ni Hisos pagmahay ka toong mga sakop nagalaong nga pagtoman mazo ka batasan nga matadeng azaw ipakahagdam ka mga tao dazaw sazaen kamo niran. Kay kon ani ya batasan mazo diri kamo mahatagan ka pahinenged na Nagagihit nga kamazong Ama nga nagahela daked ka tahaw. ²Ya, paghatag mazo ka hinabang dizan ka pobri nga tao diri ipakita ka mga tao singed ka batasan na mga garboso nga nagapatihinang nga matadeng dalem ka mga singbahan daw dizan ka kadalanan na longsod dazaw sazaen siran na mga tao. Timan-an mazo gazed ini nga indawat di gajod niran daan ya kanirang pahinenged nga pagsaza na mga tao kaniran.³Piro kamo nga kanaong mga sakop, paghatag mazo ka hinabang dizan ka pobri nga tao diri ipakita ka mga tao. ⁴Hinoa dizan ka waray lain makakita ipanhatag mazo ya kamazong hinabang. Kamhan ya Nagagihit nga kamazong Ama nga makakita ka kanmong inhinang nga tinago iza gajod ya ambales kamazo ka madazaw.⁵Na, kon ampangamozo kamo ka Nagagihit diri kamo maghaod ka batasan na mga garboso nga nagapatihinang nga matadeng dazaw sazaen siran na mga tao. Kay dalem ka mga singbahan nagaazak siran ka pagtindeg ka pagpangamozo dazaw makitan siran na mga tao bisan dizan ka tenga na kadalanan na longsod. Timan-an mazo gajod ini nga indawat di gajod niran daan ya kanirang sohol nga pagsaza na mga tao kaniran. ⁶Kamo nga kanaong mga sakop, kon ampangamozo kamo ka Nagagihit an-oli kamo ka kamazong lagkaw. Kamhan sirahan mazo ya kamazong lagkaw dazaw diri kamo makitan na mga tao. Kamhan ampangamozo kamo ka Nagagihit nga kantang Ama nga diri makita na bisan sin-o nga tao. Kamhan tagan kamo ka pahinenged na kamazong Ama nga nakakita ka kamazong inhinang dizan ka tago. ⁷Pagpangamozo mazo diri mazo balikbaliken ya pagpanaba nga diri masabtan singed ka mga tao nga diri pen ankilala ka matood nga Nagagihit. Silaong niran nga nabatian na Nagagihit kay ataas ya pagpangamozo ambaza kay diri gajod ambati ya Nagagihit.⁸Diri kamo maghaod ka kanirang batasan kay bisan ka wara pen kamo mag-azo mahagdam daan ya kamazong Ama ka mga kinahanglanen mazo. ⁹Agon pagpangamozo mazo maglaong kamo nga Ama nami nga nagahela daked ka tahaw, labaw gajod ya kanmong ngaran. ¹⁰Harian mo kami dini ka kalibotan. Tomanen mo isab ya kanmong naazakan dini ka kalibotan singed ka pagtoman mo daked ka kanmong hel-anan.¹¹Tagan mo kami komang aldaw ka kinahanglan nami nga pagkaen. ¹²Pasaylohon mo ya kanaming mga sala singed ka pagpasaylo nami ka mga nakasala kanami. ¹³Ipaaro mo kanami ya magtintalay daw ya mga maonga. Ani ini ya inhaodan mazo ka pagpangamozo ka Ama daked ka langit.¹⁴Kamhan indogangan pen ni Hisos pagsindo kaniran nagalaong nga kon pasaylohon mazo ya mga nakasala kamazo pasaylohon isab kamo na kamazong Ama nga nagahela daked ka langit. ¹⁵Piro kon diri mazo mapasaylo ya mga nakasala kamazo, ya kamazong Ama nga nagahela daked ka langit diri isab iza anpasaylo ka kamazong mga sala.¹⁶Na, kon nagaanget kamo ka makaen dazaw may logar mazo ka pagpangamozo ka Nagagihit, diri kamo magpakita ka kamazong bayho nga waray kasaza singed ka mga tao nga nagapatihinang ka matadeng nga batasan dazaw long-on siran na mga tao nga madazaw ya kanirang batasan. Siran ya minlimas ka bayho niran ka alibo dazaw mahagdam ya mga iba niran nga nakaanget pen siran ka pagkaen ka pagpangamozo ambaza kay aro ka gazed ya hena-hena niran ka Nagagihit. Timan-an mazo gazed ini nga indawat di niran daan ya kanirang sohol ka pagsaza na mga tao kaniran. ¹⁷Piro kamo nga kanaong mga sakop maghiram-os kamo pag-anget mazo ka pagkaen. Manodlay sab kamo ¹⁸dazaw diri mahagdam ya iba mazo kay anikay mahagdam ya kamazong Ama nga diri makita. Kamhan tagan kamo ka pahinenged na kamazong Ama nga nakakita ka kamazong inhinang dizan ka tago.¹⁹Indogangan pon ni Hisos pagsindo ka toong mga sakop nagalaong nga diri kamo magdapogdapog ka mga mahalen dini ka kalibotan kay magakaonga ka kararing, maketket sab na mga ipos. Bisan ya kamazong lagkaw paniken na tolisan dazaw kawaten ya kamazong mga mahalen nga betang. ²⁰Hinoa mag-andam kamo daan ka mga mahalen daked ka hel-anan na Nagagihit kay diri iton madektan na kararing kon daked di ka hel-anan na Nagagihit. Diri isab maketket na mga ipos, diri sab paniken na mga tolisan pagkawat. ²¹Kay kon hain ya kamazong mga mahalen waro disab ya hena-hena mazo ka pagtaremdem.²²Indogangan pen ni Hisos pagmaymay kaniran nagalaong nga mimpasingedsinged ya kantang mata ka segà dini ka kantang lawas. Kay kon mapawa ya kantang pagkita singed ka mapawa gihapon ya tibolos lawas. ²³Piro kon nabota kita singed ka nagahela kita ka kadeglem. Na, ya kahologan naini nga pamolinged ya kantang hena-hena singed iton ka mata dini ka kantang lawas. Kon sigi kita mag-andam ka mga mahalen nga betang daked ka hel-anan na Nagagihit singed ka madazaw ya pagkita na kantang mata. Piro kon sigi kita antaremdem ka mga mahalen dini ka kalibotan singed ka nabota di kita daw nagahela disab kita ka masarang kadeglem. ²⁴Kamhan bisan sin-o nga tao diri iza makaalagad pagdengan ka dowang ka agaron kay kon dowa ya toong agaron antahod iza ka isa piro magatamazen naiza ya isa. Kon magaazak kamo ka dakolang kowarta diri mahimo ya pag-alagad mazo ka Nagagihit.²⁵Agon diri kamo magkawied pagpangita ka panginabohi mazo kon ono ya pagkaen daw pag-inem daw ya pagabadoon mazo. Ya kinabohi natao mahal iton ka pagkamahal na makaen. Ya lawas na tao mahal iton ka pagkamahal na mga bado. Agon ya Diyos iza ya antabang kamazo dazaw may makaen mazo daw mga bado. ²⁶Paniidan mazo ya mga manokmanok nga nagalepadlepad. Waray mahimo niran pagtanem daw pag-ani daw pagdapog. Hinoa ya kamazong Ama nga nagahela daked ka tahaw ani ya nagapakaen kaniran. Na, mahal ya tao ka pagkamahal na mga manokmanok agon antabang gazed ya Ama kamazo ka pagpangita ka kamazong panginabohi.²⁷Bisan ya kaataas na kamazong panoigen diri kamo magkawied kay garing ka pagkawied mazo diri kamo makaataas. ²⁸Diri kamo isab magkawied ka kinahanglan mazo ka bado. Paniidan mazo ya mga boyak nga tobo ka lamang kay waray mahimo niran pagtarabaho daw pagtahi ka kanirang bado. ²⁹Panabaen ta kamo bisan si Salomon nga karaang hari nga nagabado ka mga mahalen nga bado lopig gajod ka kagazen ya toong bado ka kagazen na mga boyak nga tobo ka lamang.³⁰Na, mahal ya tao ka pagkamahal na mga boyak agon antabang gajod ya Nagagihit kamazo. Geramay gazed ya pagtoo mazo ka Nagagihit. Kay bisan ababa ya tirmino na mga boyak anhatag iza ka kagazon. Agon antabang isab iza kamazo. ³¹Kamhan diri kamo magkawied maglaong nga waray makaen nami, waray mainem, waray bado.³²Kay ani ya kawiedan na mga tao nga wara pon magsakop kanao. Piro ya kamazong Ama nga nagahela daked ka tahaw mahagdam iza ka tanan inkinahanglan mazo. ³³Na, kamo nga kanaong mga sakop wani ya kinahanglanen mazo, ya primiropaharien mazo ya Nagagihit ka kamazong beet dazaw antabang iza kamazo ka pagbineetan. Kamhan antabang iza kamazo ka mga kinahanglanen mazo. ³⁴Agon diri kamo magkawied ka kamazong kalised ka aldaw nga wara pen dateng. Kay kon domateng ya aldaw anipen kamo anhena-hena ka kalised dazaw diri madobli ya kamazong kalised komang aldaw.

Chapter 7

¹Indogangan pon ni Hisos pagmaymay ka toong mga sakop nagalaong nga azaw kamo maghokom ka mga iba nga tao kadaw diri kamo hokman na Nagagihit. ²Kay hokman kamo na Nagagihit singod ka paghokom mazo ka iba. Kamhan kon ono ya paghokom mazo ka iba ani sab iton ya paghokom na Nagagihit kamazo.³Na, wani ya pamolinged mahitenged ka tao nga nagaazak ka pagpangita ka sazep dizan ka iba nga tao. Ya sala na tao nga anpangita ka sazep singod iton ka toroso dizan ka mata. Kamhan ya sazep na tao nga inpangitan singod iton ka geramay nga poling dizan ka mata. Kamhan singed ka nabota ya tao nga nagapangita ka sazep kay silaong naiza nga waray sala naiza. ⁴Na, onhon sa naiza pagkawa ka poling dizan ka mata na iba nga tao kon may toroso dini ka toong mata? ⁵Ka pagsagod pen magbiza iza ka pagpagarbo ka toong batasan aniy iza makatabang ka tao pagpabiza ka sala.⁶Indogangan pon ni Hisos pagsindo kaniran nagalaong nga ya pagkamahal na sindo mahitongod ka Nagagihit minpasingedsinged iton ka kamahal na mga motza. Agon dizan ka mga magasorasora kaini nga sindo diri kamo magwali pag-otro kay ya pagsorasora niran singod iton ka batasan na mga baboy daw ido nga magatamaktamakan lamang ya mga motza. Maghamarag isab kamo kay basi bangaen kamo niran.⁷Indogangan pon ni Hisos pagmaymay kaniran nagalaong nga mangazo kamo ka Nagagihit ka inkinahanglan mazo. Kamhan tagan kamo naiza. Magpangita kamo. Kamhan ipakita naiza kamazo ya kamazong inkinahanglan. Maghawag kamo dazaw sambagen kamo na Nagagihit. Kamhan mabatian kamo naiza ka paghangzo mazo. ⁸Kay bisan sin-o ya nagaazo ani tagan na Diyos ka toong inkinahanglan. Ya tao nga nagapangita ani tabangan na Nagagihit. Ya tao nga nagahawag mabatian na Nagagihit ya toong paghangzo. ⁹Kamo nga may maanak, kon an-azo ya maanak ka makaen daw ihatag ya bato? Diri. ¹⁰Kon an-azo iza ka isda daw ihatag ya halas? Diri. Kay ihatag mazo hinoa ya madazaw.¹¹Na, kamo nga mga salaan nga tao mahagdam kamo ka paghatag ka madazaw ka kamazong mga anak. Kamhan ya kagazon nga hatag na kamazong Ama nga nagahela daked ka tahaw labaw pen gajod ka impangazo mazo. ¹²Agon magbatasan kamo ka mga iba nga tao singed ka batasan nga inazakan mazo garing kaniran. Kay ani ya makatoman ka daan balaed na Nagagihit daw ya sindo na mga propita na Nagaginit.¹³Dizan ka masiet nga pirtahan magseled kamo. Kay haluag ya pirtahan daw masazon ya dalan nga nagapasinged ngaro ka impirno. Kamhan dizan kaiton nga dalan mataed ya nagapanaw. ¹⁴Masiet ya pirtahan daw malised ya dalan nganagapasinged ngaro ka Nagagihit nga makahatag ka bag-ong kinabohi nga diri mawara. Kamhan dizan kaiton nga dalan talagsa ka ya matara.¹⁵Maghamarag kamo kay andateng kamazo ya mga nagalaong nga siran koni ya nagadara ka pagmaymay mahitenged ka Nagagihit ambaza kay ya tood niran magapagasto siran kamazo. Magpatihinang nga propita na Nagagihitsiran ambaza kay ani ya tozò niran ya pagdogang ka kowarta. ¹⁶Paniidan mazo ya kanirang batasan dazaw makilalhan nga maglimbongay siran. Kay diri mamonga ya makahilo ka madazaw nga protas. ¹⁷Ya liwaan nga waray kasakit mamonga iton ka madazaw nga bonga. Ya liwaan nga masakiten diri mamonga ka madazaw nga bonga.¹⁸Ya liwaan nga madazaw diri makabonga ka maonga. Ya liwaan nga maonga diri makabonga ka madazaw. ¹⁹Kamhan ya mga liwaan nga diri mamonga ka madazaw pandeegen iton kamhan sonogon. ²⁰Agon makilalhan mazo ya mga maglimbongay nga mga tao kay malain ya batasan niran.²¹Na, diri hao ampaseled ka hel-anan na kanaong Ama ka mga tanan minsabi kanao nga Nagagihit, Nagagihit. Kay anikay makaseled ya mga antoman ka naazakan na kanaong Ama nga nagahela daked ka langit. ²²Agon kay-an ka paghokom na Diyos ka mga tao mataed ya anmahay kanao magalaong nga Ginoo, Ginoo izang dini kaini minsabi kami ka ngaran mo pagtekma nami ka mga kaazi nga domadateng. Minpadalagan sab kami ka mga maonga dizan ka mga tao nga inhabay pagsabi nami ka ngaran mo. Mataed pen isab ya dakolang inhinang nami pagsabi nami ka ngaran mo. ²³Kamhan ansambag hao kaniran nga pamanaw di kamong mga salaan nga tao dini kanao kay wara hao makakilala kamazo.²⁴Kamolinged ini nga bisan sin-o ya nanalinga ka kanaong mga panaba kamhan tomanen naiza singed iza ka tao nga minlagkaw dizan ka lopa nga madazaw ogdokan. ²⁵Pagkakamhan naiza paglagkaw imbagzo ya lagkaw daw madateng isab na baha. Bisan indasmagan iton ka makeseg nga hangin diri madeeg kay marig-en gazed ya in-ogdokan.²⁶Gamhan ya tao nga diri antoman ka kanaong mga panaba singed iza ka tao nga minlagkaw dizan ka dapit nga nag-as. ²⁷Pagkakamhan naiza paglagkaw imbagzo dazon. Kamhan madateng isab na baha. Indasmagan isab ka makeseg nga hangin. Kamhan nadeeg ya lagkaw kay inlenepan ya ogdok. Nageba dazon ya toong lagkaw.²⁸Pagkakamhan ni Hisos pagmaymay kaniran nangabereng gajod ya mga mataed nga tao ²⁹Kay ya toong mga panaba labaw gazed ka gahem ka mga panaba na mga maistro ka tinoohan na mga Hodiyo.

Chapter 8

¹Kamhan si Hisos garing ka pagkadulom na bobong. Kamhan mataod magasonod kanangiza nga mga tao. ²Lomaza pomanaw siran insogat ni Hisos ya tao nga kagiron. Paglohod naiza ka paahan ni Hisos minhangzo iza nga nagalaong nga Sinyor, kon somogot ko ka pagpangamozo nao kanmo dazawe mo ya kanaong masakit. ³Kamhan indazaw iza ni Hisos daw nagalaong nga Loy, ansogot hao. Nawara di ya masakit ka kanmong lawas. Kamhan nadazaw matood ya toong lawas.⁴Kamhan minsogo si Hisos nga nagalaong nga diri ko magpanan-og ka mga tao ka inhinang o kanmo. Pomanaw ko naa ngaro ka pari. Magpakita ko ka kanmong lawas diton. Kamhan magtoman ko ka balaed ni Moysis ka paghalad kay dazaw magmatood ya mga kataohan nga nawaraan di ko ka kanmong kagid.⁵Pagkakamhan kaiza minpasingod si Hisos ngaro ka longsod nga Kapirnaom. Pagdatong ka naiza doro may Romanhon nga kapitan na mga soldawo nga minsogat kanangiza. ⁶Kamhan minpakilooy iza nga nagalaong nga Sinyor, kon somogot ko tabangan mo hao ka kanaong sogoonon nga inbilin doro ka kanaong lagkaw. Diri iza makahingas ka toong lawas. magaol-ol gazod ya toong kalawasan. ⁷Minsambag si Hisos nga karohon ka nao iza dazaw ipatambal ya toong masakit.⁸Minsambag ya kapitan nga Sinyor, masipog hao kon ampanik ko doro ka kanaong lagkaw kay diri kon Hodiyo hao. Labaw gazod ka gahom ya kanmong panaba agon panabaen di mo lamang dini ka dalan dazaw mawara ya masakit na lawas na kanaong sogoonon doro ka lagkaw. ⁹Kay bisan hao antoman gazod hao ka sogo na minbaot kanao. Kamhan ansogo osab hao ka mga soldaw. Kon ansogo hao ka isa ka pagpanaw, antoo dazon iza. Kon ansogo hao ka isa ka pagkarini, antoo dazon iza. Kon ansogo hao ka isang oripon ka pagtrabaho, antoo dazon iza. ¹⁰Pagpakabati ka ni Hisos ka sambag na kapitan naborong iza kay bisan diri kon Yodayo ya kapitan dakola ya pagsarig naiza. Kamhan nagalaong si Hisos ka mga magasonod ka toong panaw nga ya pagsarig na kapitan dakola iton ka pagsarig na bisan sin-o nga kaliwat ni Israil.¹¹Timan-an mazo gazod ini nga mataod ya mga tao singod ka kapitan nga diri kon kaliwatan ni Israil. Kamhan ampakaon ya Nagagihit kaniran kay-an ka paghari naiza ka bag-ong kalibotan. Garing siran ka kasobayan daw salpan kay ansaro siran ka makaon iba kan Abraham daw si Isaak daw si Hakob nga mga karaang tao na mga Yodayo. ¹²Kamhan ya mga kaliwatan ni Israil nga diri ankilala kanao, diri ampasolod ya Nagagihit kaniran ka toong hol-anan. Basta iitsa siran ngaro ka kadoglomanan. Kamhan magapangkagot siran ka kanirang ngipon ka paghaza. ¹³Kamhan nagalaong si Hisos ka kapitan nga om-oli di ko ngaro kay natoman di ya pangamozo mo kanao kay mintoo ko kanao. Kamhan doro ka lagkaw madazaw di matood ya masakit na lawas na toong sogoonon.¹⁴Pagkakamhan kaiza minkaro si Hisos ka lagkaw ni Pidro. Pagdatong naiza may bozag nga ogangan ni Pidro nga nagabontag kay imbangkag gazod iza. ¹⁵Pagtagon ni Hisos ka alima na nabedlay inhowasan dazon iza ka toong hilanat. Kamhan minbangon iza kay ampakaon iza kan Hisos.¹⁶Pagkadelem kaiza impaarani kan Hisos ya mga mataed nga tao nga inboang na mga maonga. Pagsogo ni Hisos ka mga maonga mindalagan dazon siran. Imbahaw disab naiza ya bisan sin-o nga may mga masakit ka lawas. ¹⁷Na, ya mga hinang ni Hisos ani ya nakatoman ka panan-og ni Isayas nga karaang propita na Nagagihit. Kay kamhandini pon nagalaong si Isayas nga wani ya inlaong na Nagagihit mahitongod kan Kristo nga makapawara iza ka kaloza na kantang mga lawas. Kaw-en sab naiza ya mga masakit na kantang lawas.¹⁸Ani ini ya inlaong ni Isayas nga propita. Na, pagpakahimaan ka ni Hisos nga masara gazod nga kataod ya mga tao nga minlibot kanangiza insogo naiza ya toong mga sakop ka pagkandipi ka danaw. ¹⁹Na, ka wara pon siran maglood ka baloto may isang magtutudlo ka tinoohan na mga Hudiyo nga nagasogat kan Hisos. Kamhan nagalaong iza kan Hisos nga Maistro, an-iba gazod hao kanmo bisan hain ko magpanaw. ²⁰Minsambag si Hisos nga bisan ya mga miro may mga pogad niran ka pagpahimlay. Bisan ya mga manokmanok may mga haponanan niran. Piro wara gazod ya kanaong lagkaw nga pahimlazanan.²¹Kamhan ya isang sakop ni Hisos minlaong nga Nagagihit, tagadan mo hao naa kay ankaro pon hao ka kanaong ama nga mapatazay di iza. ²²Minsambag si Hisos nga ya mga lomon mo nga diri ansakop kanao ani komay magkaro ka kanmong ama kay singod siran ka mga napatay nga tao kay waray hena-hena niran mahitenged ka Nagagihit. Kamhan iko somakop ko kanao.²³Pagkakamhan kaiza minloon si Hisos ka baloto iba ya toong mga sakop. ²⁴Ka dizan pon siran ka tonga na danaw imbagzo gazod siran. Insapwan dazon na balod ya boloto daw malonod kontana piro natorog si Hisos. ²⁵Kamhan minsinggit ya toong mga sakop pagpokaw kanangiza nagalaong nga Magtutudlo, tabangi kami kay mangalomos di kita!"²⁶Minimata dazon si Hisos daw minlaong nga kay ono sa magakahaldok sa kamo? Goramay ka gazod ya kamazong pagsarig kanao. Kamhan minbangon iza daw minbazed ka hangin daw mga balod. Kamhan nalinaw matood ya tanan. ²⁷Kamhan naborong gazod siran daw namaglaong nga daw sin-o sa baza ini nga taohana? Kay bisan ya hangin daw ya mga baled antoo gazed ka toong pagbaheg!²⁸Kamhan minsangpet di siran ka lopa nga Gadara dipi ka danaw. Kamhan may dowang ka tao nga inhoropan gazod ka mga maonga nga minsogat kan Hisos. Garing siran ka mga lobong nga talangban kay ani ya kanirang hel-anan. Maiseg gazod siran agon nagakahaldok ya mga tao paglabay dizan ka dalan. ²⁹Pagpakakita niran kan Hisos minsinggit siran nga iko nga Manak na Nagagihit, kay ono say inkarini mo? Kontana diri mo kami pagdaegdaegen kay wara pon ya tirmino ka pagsilot kanami. Ani ini ya inlaong na mga maonga.³⁰Na, waton doro may nagapansongad nga kababozan. ³¹Kamhan minpakilooy ya mga maonga nga Hisos, kon magpadalagan ko kanami pahol-on mo kami doro ka lawas na mga baboy. ³²Minsambag si Hisos nga pomanaw kamo ngaro kaniran. Kamhan minpanaw ya mga maonga dizan ka lawas na dowang ka tao. Kamhan minhari siran ka mga baboy. Kamhan minpahidalagan ya tanan mga baboy ngaro ka pangpang nga ataas. Minpatiholog siran ngambaba ka danaw kamhan natibo siran pagkalomos.³³Kamhan nandalagan gazod ya mga magbantazay ka baboy ngaro ka kanirang longsod kay ampanan-og ka mga tao kon in-ono ni Hisos ya dowang ka tao nga inhoropan ka mga maonga. ³⁴Kamhan minkaro dazon kan Hisos ya mga mataod nga taga longsod kay ampakigkita siran kan Hisos. Pagdatong niran minhangzo siran kan Hisos dazaw ampanaw iza dizan ka kanirang lopa.

Chapter 9

¹1Pagkakamhan kaiza minloon si Hisos ka baloto kay an-oli iza ka Kapirnaom nga toong holanandipi ka danaw. ²Pagdatong ka naiza doro may mga minkadokoza nga namaglahong ka tao nga diri mahingas ya lawas. Pagpakakita ka ni Hisos nga minsarig gazod siran kanangiza ka pagbahaw kaiton nga tao minlaong iza ka nabodlay nga Loy, diri ko magkawiod kay impasaylo di nao ya kanmong mga sala.³Na, dizan isab ya mga maistro ka tinoohan na mga Hudiyo. Pagpakabati ka niran ka inlaong ni Hisos ka paralitiko minlaong siran ka kanirang hena-hena nga garboso gazod si Hisos pagbakak nga iza ya Nagagihit. ⁴Mahagdam dazon si Hisos nga maonga ya kanirang hona-hona. Agon nangotana iza kaniran nga kay ono sa nga malain sa ya kamazong hena-hena kanao? ⁵Dini ka paralitiko singod ka masazon ya pagpasaylo ka toong mga sala kay diri mazo makita kon dizan pen ya toong mga sala kon wara di. Piro malised ya pagdazaw ka toong lawas kay makita dazon kon madazaw di iton kon diri pen. ⁶Koman ipakilala nao kamazo nga may gahom nao ka pagpasaylo ka mga sala na bisan sin-o nga tao kay hao gazod ya minhon-a ka bisan sin-o nga mahon-ang tao. Kamhan minsogo si Hisos ka paralitiko nga bomangon di ko. Lokoton di mo ya bontagan mo. Om-oli di ko ngaro ka lagkaw mo.⁷Kamhan minbangon matood ya paralitiko daw min-oli ngaro ka toong lagkaw. ⁸Pagpakakita ka na mga kataohan ka inhinang ni Hisos nagakahaldok siran. Insaza disab niran ya Naganihit kay iza ya minhatag ka gahem ka mga tao. ⁹Pagkakamhan kaiza min-azi si Hisos dizan ka opisina nga bayranan ka mga bohis na mga karga. Kamhan ya magsokotay ka mga bohis nga inngaranan kan Matiyo ani ya nakitan ni Hisos kay nagalo-to iza dizan ka toong opisina. Kamhan minlaong si Hisos kan Matiyo nga somakop ko kanao. Kamhan mintindog si Matiyo kay an-iba iza kan Hisos.¹⁰Kamhan ampakaon si Matiyo kan Hisos daw toong mga sinarigan. Min-intra disab dizan ya mga mataod nga magsokotay singod kan Matiyo daw ya mga iba pon nga salaan nga tao. ¹¹Ka nagakaon pon siran inpaniidan siran na mga magtutudlo na mga Yodayo. Na, ya ngaran na mga maistro ka tinoohan na mga Yodayo ani ya Parasiyo nga hopaw ya kanirang pagtoo. Kamhan nangotana siran ka mga sakop ni Hisos nga kay ono sa ya kamazong maistro minpakigsaro ka mga magsokotay daw ya mga salaan nga tao? Ani ini ya pangotana niran kay ya batasan na mga magsokotay ka bohis onay oswagan ya bohis.¹²Pagpakabati ka ni Hisos ka pagmahay niran minsambag iza nagalaong nga pamolingod ini nga ya mga tao nga madazaw ya lawas wara siran magpatambal basta kay ya mga masakiton. ¹³Magtoon kamo ka kahologan na daan pinasoyat naNagagihit nga nagalaong nga ya batasan nga magakalooy ka tao madazaw iton ka kamazong batasan nga onay magahalad ka ihazop paghawag mazo kanao. Ani ini ya inlaong na Nagagihit. Kamhan hao nga si Hisos wara hao magkarini ka pagtabang ka mga matadeng nga tao basta kay ya mga makasasala dazaw anhinelsel siran ka kanirang mga sala.¹⁴Pagkakamhan kaiza minkarini kan Hisos ya mga sakop ni Howan nga Magbenzagay kay ampangotana siran kan Hisos nga kay ono sa wara magtoman ya kanmong mga sakop ka batasan ka pag-anget ka makaon singod kanami daw ya mga Parasiyo? ¹⁵Minsambag si Hisos pagpamolingod nga ya kanaong mga sakop singod siran ka mga magkombitihay. Kamhan dizan kaniran hao ya singod ka banahon kay ka dini pon hao kaniran diri siran an-anget ka makaen. Piro may tirmino nga kaw-en hao garing ka kanaong mga sakop anipon omanget siran ka makaon kay mabog-at ya kanirang hinawa.¹⁶Wani ya pamolingod dazaw mahagdam kamo nga ya kanaong sondo diri makaangay ka mga balaod nga tinoohan na mga Yodayo. Kay ya kanaong sindo singod iton ka bag-ong panapton. Kamhan ya mga balaod na mga Yodayo singod iton ka bado nga nadonot di. Na, pagtopak nita ka nadonot nga bado diri di gamiton ya bag-ong panapton kay basi kay-an ka paglaba ka bado ankozos ya itopakay nga bag-ong panapton. Kamhan magakagisi ya daan bado pagdobli.¹⁷Bisan ya bag-ong bino nga magabora pen diri ihalin ka daan lon-anan nga kindal na kanding kay kon bogkoton ya ba-ba na lon-anan magisi gazod iton. Kamhan an-awas ya bino daw kanogon sab ya len-anan nga magisi. Agon gamiten gazed ya bag-ong lon-anan. Ani ini ya pamolingod ni Hisos ka mga tao dazaw mahagdam siran nga ya toong sindo diri makaangay ka mga balaod nga tinoohan na mga Yodayo.¹⁸Pagsondo pon naiza kaniran may isang oloolo ka singbahan na mga Yodayo nga minkarini kan Hisos. Paglohod naiza dizan kan Hisos minlaong iza nga Sinyor, bag-o pon nga napooy ya kanaong maanak nga daragahay. Kon mahimo ya boot mo ibahan mo hao ngaro ka kanaong lagkaw dazaw mabohi iza kon tagenan di mo ya toong lawas. ¹⁹Kamhan min-iba si Hisos kanangiza. Nangiba disab ya toong mga sakop.²⁰Na, ka nagapanaw pen siran ngaro may nagalopog kan Hisos nga babazi. Nagalisod gazod iza kay sokad ka napolo may dowang ka toig wara maghonong ya toong pagdog-a. Na, pagsonod ka naiza ka panaw ni Hisos mintoldok iza ka pilos na toong bado. ²¹Kay nagalaong iza ka toong hena-hena nga bisan anikay intoldokan nao ya toong bado maolian gazod ya kanaong lawas. ²²Na, pagtoldok naiza ka bado ni Hisos minlingi si Hisos daw minkita ka babazi. Kamhan minlaong iza nga Day, diri ko magkawiod. Basta ya pagsarig mo kanao madazaw di ya lawas mo. Pagkakamhan paglaong ni Hisos madazaw di matood ya lawas na babazi.²³Na, pagdatong ni Hisos ka lagkaw na oloolo nga napatazan nakitan naiza ya mga mataod nga masamok gazod ka paghaza. ²⁴Kamhan minlaong iza kaniran nga lomogwa kamong tanan kay diri kon pooy ya bata. Igo ka lamang iza matorog. Kamhan inkatawhan niran si Hisos.²⁵Pagpalogwa ka niran minsolod si Hisos. Intagonan naiza ya alima na babazi. Kamhan minbangon iza. ²⁶Pagkakamhan kaiza ya panan-og mahitongod ka inhinang ni Hisos mindatong di iton dizan ka mga bariyo nga libot ka longsod nga Kapirnaom.²⁷Na, pagpanaw ni Hisos dizan ka longsod may dowang ka tao nga minsonod kanangiza. Nabota sirang dowa. Kamhan inhawag niran si Hisos nagalaong nga iko nga kaliwat ni Dabid nga karaang hari, kaloy-i intawon kami! ²⁸Pagdatong ni Hisos ka lagkaw mindatong disab sirang dowa nga nabota. Kamhan nangotana iza kaniran nga daw antoo kamo nga makabahaw hao ka kamazong mata? Minsambag siran nga Ginoo, antoo gazod kami.²⁹Kamhan intoldokan naiza ya kanirang mata daw nagalaong nga nadazaw di ya kamazong mata kay dakola gazed ya pagsarig mazo kanao. ³⁰Kamhan nabahaw matood ya kanirang mata. Minsogo si Hisos kaniran nga diri kamo magpanan-og ka mga tao mahitenged ka inhinang o kamazo. ³¹Ambaza kay dizan ka mga bariyo minpanan-og gazed siran nga indazaw siran ni Hisos. Kamhan mindakola di ya ngaran ni Hisos dizan kaiton nga mga dapit.³²Na, pagpanaw ka na dowang ka amaama garing kan Hisos may mga minkandkoza nga nagadara ka amaama nga diri makapanaba kay inharian iza na isang maonga. ³³Na, pagpaiwat ka ni Hisos ka maonga nakalitok dazon ya tao ka pagpanaba. Nangaborong ya tanang mga tao daw namaglaong nga kita nga mga kaliwatan ni Israil, sokad wara pen nita makita ya hinang nga singed kaini. ³⁴Basta kay ya mga Parasiyo min-arig siran kan Hisos. Kamhan minlaong siran nga inharian si Hisos na tag-iza ka mga maonga agon may gahom naiza ka pagbogaw ka mgamaonga.³⁵Pagkakamhan kaiza minbisita si Hisos ka bisan ono nga longsod daw bariyo kay dalem ka mga singbahan na mga Hudiyo nagatoldo iza ka mga tao daw pangsangyaw ka pagmaymay mahitenged ka pagpasakop na Nagagihit ka mga tao. Indazaw sab naiza ya bisan ono nga masakit daw kaloza na lawas na tao. ³⁶Pagsolong pon ni Hisos ka mga mataod nga tao inkaloyan naiza siran kay mataod ya kanirang kalisod. Kamhan waray antabang kaniran. Singod siran ka mga karniro nga nangalaag kay waray nagaaligara kaniran.³⁷Kamhan minlaong iza ka toong mga sakop nga ya mga tao nga gosto ansakop kanao mataod siran piro talagsa ka ya mga ansindo kaniran mahitongod kanao. Kamhan singod siran ka mga homay nga hinog di. Haloag gazed ya homazan piro talagsa ka ya mga magaani. ³⁸Agon hangzoon mazo ya tag-iza ka anihen dazaw dogangan naiza pagpadara ka mga magaani ka pag-ani kaiton.

Chapter 10

¹1Na, pagkakamhan kaiza inpatipon ni Hisos ya toong mga sinarigan nga napolo may dowa siran. Kamhan intagan siran naiza ka gahem ka pagpadalagan ka mga maonga nga nagahari ka hinawa na mga tao. Intagan isab siran ka gahem ka pagpanbahaw ka bisan ono nga masakit daw kaloza na lawas na tao.²Na, ya ngaran na mga sinarigan ani ya apostolis. Ya primiro ani si Simon nga indagnazan kan Pidro. Sonod si Andris nga toong manghod. Kamhan ya maglomon nga si Santiago daw si Howan. Mga anak siran ni Sibidiyo. ³Kamhan si Pilipo daw si Bartolomi daw si Tomas daw si Matiyo nga magsokotay ka mga bohis. Kamhan si Tadiyo daw si Santiago nga anak ni Alpiyo. ⁴Kamhan si Simon nga masinopaken ka hari nga Romanhon daw si Hodas nga taga Kariyoti ani ya an-edlaw kan Hisos. Ani ini ya mga ngaran na mga sinarigan ni Hisos nga napolo may dowa siran.⁵Kamhan insogo siran ni Hisos nagalaong nga diri kamo mag-azi dizan ka mga dalan na mga tao nga diri kon Hiduyo daw ya mga bariyo nga hel-anan na mga taga Samariya. ⁶Magsinged di kamo hinoa ngaro ka kamazong angay nga mga kaliwatan ni Israil kay mga masinopaken siran ka Nagagihit. Nangalaag siran singed ka batasan na mga karniro nga bohien na tao. ⁷Agon mangaro di kamo kaniran daw magwali nga magalaong nga mindateng di ya hari nga pinili na Nagagihit.⁸Kamhan panbahawen sab mazo ya kanirang mga masakit. Bohien mazo ya mga patay pagbalik garing ka lebeng. Dazawen mazo ya lawas na mga kagiden. Magpadalagan kamo ka mga maonga nga magahari ka hinawa na mga tao. Pagkakamhan ni Hisos pagsogo kaniran minlaong iza nga intagan kamo ka kanaong gahem nga waray bazad. Agon antabang disab kamo ka mga tao nga waray bazad. ⁹Diri kamo maghabay ka kowarta bisan singko sintabos. ¹⁰Pikit ka lawas ka lamang ya dara mazo, waray lain harominta kay ya tarabahantikinahanglan soholan ka pagkaen.¹¹Na, bisan ono ya datnganan mazo nga longsod kon bariyo mangita kamo ka tao nga an-abiabi kamazo. Kamhan maghela kamo dizan ka toong lagkaw hasta ka pagpanaw mazo doro ka mga laing bariyo. ¹²Paghawag mazo ka tag-iza ka lagkaw maglaong kamo nga magmalinawen kamo ka paghela dini. ¹³Kon ampapanik siran kamazo ibilin mazo kaniran ya magazon nga hena-hena. Piro kon diri siran anpapanik kamazo diri kamo maghatag ka hena-hena nga magazon.¹⁴Hinoa izabzab mazo ya abog dizan ka kamazong paa dazaw mahagdam siran nga silotan siran kay-an kay diri siran an-angay ka sindo na Nagagihit pagpanalinga. ¹⁵Timan-an mazo gazod ini nga kay-an ka tirmino na Nagagihit ka pagbetang ka silot kamga tao, ya silot naiza kaniran labaw pon iton ka silot ka mga taga Gomora daw taga Sodoma nga maongang longsod kawandini pon.¹⁶Manalinga kamo! Pakarohon kamo nao ka mga salaan nga tao. Singed siran ka mga maiseg nga ido. Kamhan dizan kaniran ya batasan mazo singed ka batasan na mga karniro nga waray kaiseg. Agon kinahanglan magpakalaki kamo paglikay ka batasan nga maonga dazaw diri kamo madaeg. Magbineetan kamo. ¹⁷Maghamarag kamo kay dadhen kamo niran doro ka hokmanan bisan waray sala mazo. Kamhan dalem ka mga singbahan na mga Hudiyo pamagbonalan isab kamo. ¹⁸Pansangilan sab kamo niran dizan ka mga lain tao nga magahari ka lopa na mga Hudiyo. Ani ini ya kanirang hinang kamazo kay hao ya insakopan mazo. Agon panan-ogan mazo siran daw ya mga diri kon Hudiyo mahitenged kanao.¹⁹Kamhan diri kamo magkawied kon ono ya isambag mazo kaniran. Kay antandeg ya Nagagihit ka kamazong hena-hena kamhan panabaen mazo ya mga panaba nga garing ka Nagagihit. ²⁰Kay diri kon garing ka hena-hena mazo ya pagpanaba mazo kay garing gazod ka Ispirito na Nagagihit nga Ama mazo.²¹Na, wani pon ya pananog mahitenged ka batasan na mga tao kay-an. Dadhen na isa ya toonglomon dizan ka mga laing tao dazaw patazen. Dadhen sab na ama ya toong maanak dazaw patazen. Masinopaken ya mga bata ka kanirangmga ginikanan. Kamhan garing ka sogo na bata patazen ya ginikanan. ²²Magakontarahan sab kamo na tanan mga tao kay hao ya insakopanmazo. Na, bisan sin-o ya makaanget ka mga pagdaegdaeg keteb ka pagkatapos naiton nga mga kalised, mahatagan iza ka bag-ong kinabohinga diri mawara. ²³Kon magadaegdaegen kamo dizan ka isang bariyo domalagan kamo ngaro ka laing longsod. Panabaen ta kamo nga ka diripon kamo makadateng ka tanan mga bariyo ka lopa nga Israil ambalik gazod hao kamazo.²⁴Panan-ogan ta kamo nga ya tao nga nagatoon diri kon labaw iza ka toong maistro. Bisan ya oripen diri iza makapalabaw ka toong amo. Panan-ogan ta kamo nga ya tao nga nagatoon diri kon labaw iza ka toong magtutudlo. Bisan ya oripen diri iza makapalabaw ka toong amo. ²⁵Agon ya kaazi na tao nga nagatoon singed iton ka kaazi na toong maistro. Bisan ya kaazi na oripen singed iton ka kaazi na toong amo. Hao nga kamazong maistro kon magngaran ya tao kanao kan Satanas nga tagiza ka mga maonga labi pen sab ya pagngaran niran kamazo ka maonga.²⁶Piro diri kamo magkahaldek kaniran kay bisan ono ya kanirang mga tinago mahagdaman gazod kay-an. ²⁷Na, ya pagsindo nao kamazo dizan ka waray laing makabati ipananog mazo doro ka mga tao.²⁸Diri kamo magkahaldek ka mga tao nga ampatay ka lawas mazo kay bisan patazen niran ya lawas mazo, ya ispirito mazo diri gazod mapatay niran. Magkahaldek kamo hinoa ka Nagagihit kay iza ya makapatay ka kamazong ispirito daw lawas doro ka impirno. ²⁹Kamhan dakola isab ya kalooy na Nagagihit ka mga tao. Diri iza malipat ka bisan ono nga inhinang naiza. Bisan ya mga maza, ya pagpalit ka dowang bolos zis sintabos ka lamang. Kamhan waray isa kaniran nga maholog ka lopa kon waray pagtogot na Nagagihit nga kamazong Ama. ³⁰, ³¹Mahal kamo ka pagkamahal na mga maza. Agon diri kamo magkahaldek ka hinang na mga tao kamazo kay aligarahen gazod kamo na Nagagihit. Bisan ya bohok dizan ka olo mazo, imbilang na Nagagihit daan kon pirang ka legas ya bohok mazo.³²Na, dizan ka mga tao bisan sin-o ya ankilala kanao siran gihapon ya makilalhan nao dizan ka kanaong Ama nga nagahela daked ka langit. ³³Piro bisan sin-o ya anlimed kanao dizan ka mga tao, iza gihapon ya inlimed nao dizan ka kanaong Ama nga nagahela daked ka langit.³⁴Diri kamo maghena-hena nga ya pagkarini nao dini ka kalibotan anhatag ka pagpakaangay dizan ka isa daw isa nga tao. Hinoa ya pagkarini nao ani ya sinogdan ka pagkaaway ka isa daw isa kay ya isa antoo kanao piro ya isa diri antoo kanao. ³⁵Kamhan dizan ka isang pamiliya ampakig-away ya maanak nga amaama ka toong ama. Ampakig-away sab ya anak nga babazi ka toong ina. Ampakig-away sab ya ogangan nga babazi ka toong ogangan nga bozag. ³⁶Ya mga lomon na tao ani baza ya toong mga kaaway. Kay ya isa antoo kanao piro ya isa diri antoo kanao.³⁷Kon anpalabaw ya tao ka toong pag-azak ka ama daw ina ka kaazak naiza kanao diri mahimo ya pagngaran naiza kanao nga Magbabaja. Kon anpalabaw ya tao ka toong pag-azak ka maanak ka kaazak naiza kanao diri mahimo ya pagngaran naiza kanao nga Magbabaja. ³⁸Kon diri ampadazon ya tao pagtoman ka kanaong mga sogo kay basi patazen iza diri mahimo ya pagngaran naiza kanao nga Magabaja. ³⁹Kay kon ambiza ya tao kanao dazaw diri iza patazen diri iza mahatagan ka bag-ong kinabohi. Piro kon ampadazon ya tao pagtoman ka kanaong mga sogo bisan kon patazen pon iza, mahatagan gazed iza ka bag-ong kinabohi nga diri mawara.⁴⁰Ya tao nga andawat kamazo andawat sab iza kanao. Kamhan ya andawat kanao andawat isab kanangiza nga minpakarimbaba kanao. ⁴¹Ya andawat ka propita kay nagapasabot iza ka matood nga garing ka Nagagihit mahatagan sab ya andawat ka primyo singed ka primyo ngaindawat na propita. Ya andawat ka madazaw nga tao kay nagabatasan iza ka madazaw mahatagan sab ya andawat ka primyo singed ka primyonga indawat na madazaw nga tao.⁴²Bisan sin-o ya antigis ka kanaong sakop ka matignaw nga sapa bisan labing obos ya sakop nga intigisan, mahatagan isab ya antigis ka primyo.

Chapter 11

¹Pagkakamhan ni Hisos pagsindo ka toong mga sinarigan nga napolo may dowang ka tao siran, minpasinged iza ngaro ka mga iba nga lobohan na mga hudiyo kay ansindo pon iza kaniran dawipasabot sab ya mga panaba na Nagagihit. ²Na, si Howan nga Magbenzagay doro pen iza ka prisohan. Kamhan pagpakabati ka naiza ka mga inhinang ni Kristo impakaro naiza ya toong mga laibahan kan Kristo kay ampapangotana ³Kon matood gazod nga iza ya pinili na Nagagihit kon antagad pon siran ka isa.⁴Minsambag si Hisos kaniran nga bomalik kamo ngaro kan Howan. Panan-ogan iza ka mga nabatian mazo dini kanao daw ya mga napaniidan. ⁵Kay hao ya magahatag ka pagkita ka mga nabota. Indazaw sab nao ya lawas na mga napiang. Indazaw sab nao ya lawas na mga kagiden. Minhatag hao ka pagpakabati ka mga bongol. Imbohi sab nao ya mga napatay nga tao. Ipasabot sab nao ka mga pobri ya sindo mahitongod ka Nagagihit. ⁶Kon diri andowadowa ya tao pagsarig kanao panaranginangazed iza na Nagagihit ka madazaw.⁷Pagpakaoli ka na mga sakop ni Howan minpangotana si Hisos ka mga tao mahitongod kan Howan nga nagalaong nga izang mahon-a pon pagkaro mazo dizan kan Howan doro ka kamingawan daw ono ya tozo mazo? Daw anseleng kamo kontana ka tigbaw nga nagapapalidpalid ka hangin? Diri. ⁸Daw anseleng kamo kontana ka tao nga minbado ka mga mahalen? Diri. Kay nagahola ya singed kaiton dalem ka lagkaw na hari.⁹Daw minkaro kamo dazaw anseleng kamo ka barangira na Nagagihit? Matood iton. Kamhan si Howan labaw pon iza ka mga iba nga propita na Nagagihit. ¹⁰Kay iza ya inpanan-og ni Isayas nga nagalaong nga kawandini pon minlaong ya Nagagihit nga may ipakaro nao nga ipahon-a nao dazaw anandam iza ka pagdatong na kanaong Anak. Ani ini ya inlaong na Nagagihit mahitongod kan Howan.¹¹Indogangan pon ni Hisos paglaong nga pasabton nao kamo nga bisan sin-o ya propita nga natao dini ka kalibotan waray nakalabaw kan Howan. Piro dini kanao koman bisan sin-o ya labing obos nga minsakop kanao labaw iza kan Howan kay ya kasabtan naiza ka kanaong mga inhinang dakola pon iton ka nasabotan ni Howan. ¹²Na, sokad ka pagwali ni Howan hangtod koman mataod ya mga ansakop kontana kanao. Piro mataod sab ya mga ambalabag kaniran.¹³Kay ya daan balaod ni Moysis daw ya tanan mga propita na Nagagihit hangtod ka pagdateng ni Howan nagapasidaan siran pagpanan-og mahitongod ka pag-angay na Nagagihi ka mga tao. ¹⁴Kon mintoo di kamo ka kanirang mga panan-og antoo disab kamo nga si Howan ani gazod ya singod kan Iliyas nga impanan-og niran daan nga ambalik ka. ¹⁵Na, kamo nga mga manalingahay, kinahanglan nga masabtan mazo ini nga mga panaba na Nagagihit.¹⁶Kamhan indogangan pon ni Hisos pagsindo kaniran nagalaong nga ya mga kaliwatan na mga Hudiyo singod siran ka kabataan nga nagadegza dizan ka pawa. ¹⁷Kamhan ya isang tipon nagamahay ka isang tipon nga nagalaong nga nagahoyop kami ka bonabon piro wara kamo magsazaw. Nagabaya-baya isab kami paglingaw piro wara kamo maghaza.¹⁸Singod kaiton ya batasan na mga Hudiyo kay izang pagkarini ni Howan nagaanget iza pagkaen, wara iza mag-inem ka makahebeg nga imnenen. Kamhan minlaong ya mga tao nga inboang si Howan na mga maonga. ¹⁹Kamhan hao ya minsonod kan Howan.Nagakaen hinoa hao daw min-inem. Kamhan minbetangbetang ka mga tao kanao nga selengi, waton ya maasap daw palahebeg. Nagapan-iba sab iza ka mga magsokotay ka bohis daw ya mga iba nga tao nga makasasala. Piro nagalaong hao kamazo nga ya mga nakaangay ka pagmaymay na Nagagihit sirankay mahagdam nga matadeng ya kanaming batasan ni Howan.²⁰Kamhan minsogod si Hisos pagbaldeng ka mga taga lobohan nga mga dapit nga inhinangan naiza ka mga madazaw nga kaberenganan kay wara siran magbiza ka mga maongang hinang niran bisan impakita naiza ya toong gahom paghinang naiza ka madazaw dizan kaniran. Minbaldeng iza kaniran ²¹nagalaong nga kamo nga taga Korazin daw taga Bitsayda, magalisod gazod kamo kay-an! Kay bisan minkita kamo ka kanaong inhinang nga madazaw nga kaberenganan wara kamo maghinelsel ka kamazong mga sala. Kon ipakita nao ini nga mga magazong hinang dizan ka mga taga Tiro daw taga pagmaymay nga mga maongang tao kawandini pon, magahinang gazod siran ka batasan niran ka paghinelsel nga ambado ka maongang bado. Kamhan ambo-bo sab siran ka alibo ka kanirang olo ka paghinelsel. ²²Agon kay-an ka tirmino na Nagagihit ka pagbetang ka silot ka mga tao ya silot naiza kamazo labaw pon iton ka silot naiza ka mga taga Tiro daw taga pagmaymay.²³Minbaldeng sab si Hisos ka mga taga lobohan nga Kapirnaom nagalaong nga kamo nga mga taga Kapirnaom, bisan nagahola hao dizan kamazo diri gajod kamo maghona-hona nga dakola ya kamazong ngaran dizan ka Nagagihit. Kay ipaababa gajod ya ngaran mazo kay wara kamo magbiza ka maongang hinang mazo. Madara gajod kamo baba ka inpirno. Kay kawandini pen kon inhinang nao ya mga madazaw nga kaberenganan doro ka maongang longsod nga Sodoma singod ka mga inhinang nao doro kamazo madazaw pon itong lobohan, diri masonog. ²⁴Agon kay-an ka tirmino na Diyos ka pagbetang ka silot ka mga tao ya silot naiza kamazo labaw pen iton ka silot naiza ka mga taga Sodoma.²⁵Pagkakamhan kaiza minlaong si Hisos ka toong Ama nga Nagagihit nga Ama nao nga tag-iza ka katawtahawan daw kalibotan, palad pon kay ya mga tao nga hopaw ya kanirang pagtoo wara mo siran pasabota ka kanaong sindo bisan kon ataas ya kanirang grado. Piro ya mga ansarig kanao bisan geramay ya kanirang kahagdamanan siran ya impasabot mo ka kanaong pagmaymay. ²⁶Madazaw kay iko ya minponto kaiton. Ani ini ya inlaong ni Hisos ka toong Ama. ²⁷Kamhan mindogang iza pagpanaba ka mga tao nagalaong nga hao ya insarigan na kanaong Ama ka tanan mga inhinang naiza. Hosto ya nasabtan naiza kanao. Hosto gihapon ya nasabtan nao kanangiza. Dizan ka bisan sin-o ya impili nao ipasabot nao ya batasan na kanaong Ama.²⁸Kamo nga mga mabeg-at ya hena-hena ka pagkawiod, somakop kamo kanao kay papahimlazen ta kamo. ²⁹Komoo kamo ka kanaong mga pagmahay. Maghaod isab kamo ka kanaong batasan kay mahetek ya kanaong batasan, diri hao ampalabaw kamazo. Kamhan malinaw ya kamazong hinawa. ³⁰Kay masazon ka ya pagtoman ka kanaong mga pagmahay, diri kon malisod ya paghaod ka kanaong batasan. Ani ini ya pagmahay ni Hisos ka mga tao.

Chapter 12

¹Na, may isang ka Sabado dizan ka homazan nagaazi si Hisos. Na, ya Sabado ani yatigpahimlay na mga Hudiyo. Kamhan imbongtas ya toong mga sinarigan. Agon nagapangitlo siran ka mga homay kay kanen niran. ²Pagpakapaniid ka na mga Parasiyo kanin Hisos minbaheg siran nagalaong nga paka sulung! Minlapas gajod ya kanmong mga sakop ka balaed na Nagagihit kay koman nga tigpahimlay min-ani baza siran ka homay.³Minsambag si Hisos nga mahagdam kamo daan ka inhinang ni Dabid nga karaang tao na mga Hudiyo. Kamhan pon imbengtas iza daw ya toong kaibahan kay inlopog siran na kanirang mga kaaway. ⁴Agon pagdatong niran ka lagkaw nga pangamozoanan ka Nagagihit nangazo siran ka makaon. Kamhan minkaon siran ka tinapay nga inhalad daan ka Nagagihit. Bisan ya mga pari anikay ankaon kaitong mga tinapay, wara si Dabid maglapas ka balaed na Nagagihit ka pagkaon naiza. Kay ya pagtabang ka kinahanglanen na tao ani say labaw ka kamazong mga balaod nga mabeg-at.⁵Daw wara kamo magbasa ka daan balaed na Nagagihit nagalaong nga dizan ka dakolang lagkaw nga pangamozoanan ka Nagagihit kada aldaw nga tigpahimlay nagatarabaho ya mga pari pagpan-ihaw ka mga ihaladay ka Nagagihit. Bisan nagatarabaho siran ka aldaw nga tigpahimlay wara siran maglapas ka balaed na Nagagihit. ⁶Sabten mazo ini nga mindateng di hao dini kamazo. Labaw hao ka pagkalabaw na mga balaod mazo mahitongod ka dakolang lagkaw ngapangamozoanan ka Nagagihit.⁷Wani ya kanaong sindo nga ya batasan nga nagakalooy ka tao madazaw iton ka kamazong batasan onay nga magahalad ka ihazep paghawag mazo ka Nagagihit. Piro wara gajod kamo makasabot kaini nga sindo kay kazina mindaot-daot kamo ka kanaong mga sakop bisan waray sala ka pagpangitlo niran ka mga homay. ⁸Na, hao ya anponto kon ono ya madazaw nga hinang na tao ka aldaw nga tigpahimlay kay hao ya minhon-a ka bisan sin-o nga mahon-ang tao. Ani ini ya sambag ni Hisos ka mga Parasiyo.⁹Pagkakamhan kaiza minlargo si Hisos ngaro ka singbahan na mga Hudiyo. Kamhan minsolod iza. ¹⁰Na, dizan disab may tao nga diri mahingas ya pikas nga toong alima. Kamhan nagapaniid ya mga maistro ka tinoohan na mga Hudiyo kan Hisos kay awazen iza niran kontana. Agon nangotana siran kan Hisos nga ya balaed na Nagagihit mahitongod ka aldaw nga tigpahimlay daw itogot ka pagbahaw ka lawas na tao kon diri?¹¹Minsambag si Hisos nga simpan may kamazong bohiun nga karniro. Kamhan naholog iton dalom ka gahong. Na, bisan aldaw nga tigpahimlay kaiza batonon mazo gajod ya bohiun nga naholog dalom ka gahong. ¹²Na, mahal gajod ya tao ka pagkamahal na bohiun. Agon gosto ya Nagagihit nga antabang kita ka magakinahanglan ka aldaw nga tigpahimlay.¹³Kamhan minsogo iza ka tao nga diri mahingas ya alima nga Loy, henaten mo ya alima mo. Kamhan inhenat matood naiza ya toong alima kay minbalik dazon ya kabaskog na toong alima singod ka karig-en na isang alima. ¹⁴Pagkakamhan kaiza minpanaw dazon ya mga Parasiyo dazaw nansabot siran nga patazen niran si Hisos.¹⁵Mahagdam si Hisos ka kanirang sabot agon minpanaw iza iba gihapon ya mga mataod nga tao. Kamhan min-iba iza kanirang tanan. ¹⁶Minsogo sab iza kaniran nga diri kamo magpanan-og ka mga tao mahitongod kanao. ¹⁷Na, ya batasan ni Hisos ani ya nakatoman ka panan-og ni Isayas nga karaang propita na Nagagihit. Kay kawandini pon nagalaong iza nga¹⁸Wani ya inlaong na Nagagihit mahitongod ka batasan ni Hiso Kristo nagalaong nga selengi mazo ya kanaong sinogo nga impili nao daw naazakan. Nakasaza gajod iza kanao. Anhatag hao kanangiza ka kanaong Ispirito. Kamhan ipasabot naiza ka mga diri kon Hudiyo nga diri siran masilotan ka kanirang mga sala kon antoo siran kanangiza.¹⁹Ya toong batasan pagpanaba ka mga tao diri magalalis, diri kon maiseg ya toong panaba. Dizan ka mga dalan na longsod diri iza andakola ka toong saba. ²⁰Antabang iza ka tao nga maloza di ya pagsarig kay diri naiza barien ya tigbaw nga baliko di. Diri naiza parengen ya segà nga hapit di maparong. Magapadazon iza ka toong tarabaho keteb ka tirmino na Nagaggihit ka pagsilot ka mga diri antoo kanangiza. ²¹Kamhan iza ya magatagadan na tanan mga tao. Ani ini ya daan insoyat ni Isayas mahitongod ka batasan ni Kristo.²²Pagkakamhan kaiza may mga minkadakoza nga nagaated kan Hisos ka tao nga nabota daw amang kay inharian iza na maonga. Imbahawan iza ni Hisos. Kamhan nakalitok matood ya tao hasta makakita dazon. ²³Kamhan nangabereng gajod ya mga tao daw nagalaong nga si Hisos daw iza matood ya kaliwat ni Dabid nga kantang karaan?²⁴Na, pagpakabati ka na mga Parasiyo minsora siran paglaong nga si Hisos may gahem naiza ka pagbogaw ka mga maonga kay inharian iza ni Satanas inngaranan sab kan Bilsibol nga tag-iza ka mga maonga. ²⁵Mahagdam si Hisos ka kanirang hona-hona agon minsambag iza kaniran nga pamolinged ini nga kon awazon na hari ya toong mga sinogo mapildi gajod ya hari. Kon ampakig-away ya isa daw isa dizan ka isang longsod mapildi ya longsod. Kon ampakig-away ya isa daw isanga lomon dizan ka isang pamiliya mapildi isab ya pamiliya.²⁶Agon kon anbogaw si Satanas ka toong kaogaringen nga ispirito dizan ka tao mapildi si Satanas. ²⁷Minsajop kamo kay bisan ya mga sakop mazo nga mga Parasiyo pagpabogaw niran ka mga maonga mahagdam siran nga garing ka Nagagihit ya kanirang gahom, diri kon garing ka Bilsibol. Agon ansombong siran kamazo ka bakak.²⁸Minsazep gajod kamo kay ya Madazaw nga Ispirito na Nagagihit ani ya mintabang kanao ka pagpabogaw ka mga maonga. Kamhan ipasabot di na Nagagihit kamazo nga dini kamazo mindateng di gajod ya hari nga pinili na Nagagihit. ²⁹Pamolingod ini nga dizan ka lagkaw na kesgan nga tao kinahanglan ektan ya kesgan nga tao anipen kawaten ya toong mga betang. Singod si Satanas ka kesgan nga tag-iza ka lagkaw. Hao kay nakadaeg kan Satanas. Agon papanawen disab nao ya toong mga sinogo dizan ka tao. ³⁰Indogangan pen ni Hisos paglaong ka mga Parasiyo nga kamo nga mga Parasiyo, magtaremdem kamo nga ya mga diri ansakop kanao ani ya ansopak kanao. Ya mga diri antabang ka mga tao ka pagsakop kanao ani ya nakalaag ka mga tao.³¹Bisan ono ya sala na mga tao daw ya pagpanaba niran ka maonga mahitenged ka Nagagihit, kon anhinelsel siran pasaylohon siran na Nagagihit. Piro ya pagpanaba niran ka maonga mahitongod ka Madazaw nga Ispirito na Nagagihit, diri gajod pasaylohon na Nagagihit ya kanirang mga sala. ³²Bisan sin-o ya ampanaba ka maonga mahitongod kanao, kon anhinolsol iza pasaylohon nao. Piro bisan sin-o ya ampanaba ka maonga mahitenged ka Madazaw nga Ispirito na Nagagihit, diri gajod iza pasaylohon na Nagagihit, bisan koman bisan kawanihen ka diri makapasaylo ya Nagagihit. Ani ini ya inpanaba ni Hisos kay minlaong ya mga Parasiyo nga inharian si Hisos na mga maonga.³³Kamhan indogangan pon ni Hisos pagpamolinged ka mga Parasiyo nagalaong nga ya liwaan nga waray kasakit mamonga iton ka madazaw nga bonga. Piro ya liwaan nga masakiton diri mamonga ka madazaw nga bonga. Ya bonga na liwaan ani ya makilalhan ka kahimtang na liwaan. ³⁴Lingod iton kamazo. Nagabatasan isab kamo singod ka mga halas nga polos maonga ya batasan. Diri kamo mahagdam pagpanaba ka madazaw kay maonga ya kamazong boot. Kay bisan ono ya panaba na tao garing iton ka toong hena-hena. ³⁵Kon madazaw ya toong huna-huna, madazaw isab ya toong mga panaba. Kon maonga ya toong huna-huna, maonga gihapon ya toong mga panaba.³⁶Sabton mazo ini nga kay-an ka pagdatong na tirmino na Nagagihit ka pagsilot ka mga tao silotan matood naiza ya mga tao nga minpanaba ka mga panaba nga waray polos. ³⁷Kay kon madazaw ya mga panaba mazo diri kamo masilotan piro kon maonga ya mga panaba mazo silotan matood kamo.³⁸Pagkakamhan kaiza may inlaong pon na mga maistro ka tinoohan na mga Hudiyo daw ya mga Parasiyo. Minlaong siran kan Hisos nga Maistro, ipakita mo kanami ya timaan dadaw mahagdam kami nga garing ko matood ka Nagagihit. ³⁹Minsambag si Hisos nga ampangazo kamo kanao ka timaan kay mga salaan sa kamo nga tao. Imbizaan disab mazo ya pagtoo mazo ka matood nga Nagagihit. Anikay timaan kamazo ya singod kan Zona nga karaang propita na Nagagihit. ⁴⁰Kay kay-an ya pagkabohi nao pagbalik garing ka lobong singod iton ka pagkabohi ni Zona garing dalem ka tinai na dakolang isda. Kay kawandini pen tolong ka aldaw ya toong paghela dalem ka tinai na dakolang isda. Na, kay-an ka pagkapatay nao tolong ka aldaw gihapon ya kanaong paghela dalem ka lebnganan. Kamhan mabohi hao pagbalik.⁴¹Pagwali ni Zona ka mga taga Ninibi nga daan longsod minhinelsel siran ka kanirang mga sala. Agon kay-an ka paghokom na Nagagihit ka mga tao ya mga taga-Ninibi ani ya ansombong kamazo kay bisan mindatong di hao kamazo wara kamo magbiza ka kamazong mga sala bisan labaw ya kanaong pagwali ka pagwali na karaang propita nga si Zona.⁴²May karaang rayna isab nga taga timogan iza. Kamhan aro ya toong pagpanaw ka pagpanalinga ka pagmaymay na karaang hari nga si Salomon. Agon ansombong iza kamazo kay-an ka paghokom na Nagagihit ka mga tao kay bisan labaw ya kanaong pagsindo ka pagkalabaw na pagsindo ni Salomon wara kamo magpanalinga kanao.⁴³Kamo nga mga Parasiyo, ya batasan mazo magadogang gazed ya kamazong pagpakasala. Singod kamo ka tao nga minpanaw di ya maongang ispirito garing kanangiza kay ankaro ka banwa. Kamhan magapanawpanaw ya maonga kay ampangita ka hel-anan. Kamhan waray datnganan naiza ⁴⁴agon anhena-hena iza nga an-oli di hao ka tao. Pagdateng naiza ka tao ya boot na tao singod iton ka lagkaw nga inhingloan di hasta wara di isab ya magahari ka tao. ⁴⁵Kamhan minpanaw ya maonga kay ankawa iza ka toong mga iba nga pito siran nga maonga gajod. Kamhan sirang tanan ya magahari ka tao. Agon nagadogang gazed ya tao ka pagpakasala. Kamo ya singed kaiton nga tao kay bisan minsindo kami ni Howan kamazo diri kamo ampahari ka Magbabaja dalom ka boot mazo.⁴⁶Pagpanaba ka ni Hisos kaniran dizan ka lagkaw impalogwa kontana iza na toong ina daw mga lomon kay bali lamang siran ka gawas. ⁴⁷Kamhan inpakahagdam iza na isang tao nga Nong, bali ka gawas ya kanmong ina daw mga lomon. Maazak siran anlaong kanmo.⁴⁸Minsambag si Hisos nga daw sin-o sa ya kanaong ina daw ya mga lomon? ⁴⁹Minsingyas dazon si Hisos ka toong alima ngaro ka dapit na toong mga sinarigan. Kamhan minlaong iza nga siran ya kanaong ina daw kanaong mga lomon. ⁵⁰Kay bisan sin-o ya nagatoman ka mga sogo na kanaong Ama nga nagahela dakod ka tahaw ani gajod ya kanaong ina daw lomon.

Chapter 13

¹Ya, pagkakay-akaiza nga aldaw minlogwa Hisos ka lagbaw kamhan minlo-to dizan ka baybazen na danaw. ²Masara gajod nga kataed ya mga tao nga minlibot kanangiza agon minleen iza ka baloto kay dazaw anlo-to iza dalem kaiza. Kamhan dizan ka baybazen nanalinga ya tanan mga tao.³Kamhan mintoldo iza kaniran ka mga mataed nga pamolinged nagalaong nga wani ya pamolinged ka nagasabwag. Ya, may isang aldaw nga minpanaw ya tao ngaro ka toong oma kay ampanabwag iza ka binhi nga homay. ⁴Pagpanabwag naiza ka mga binhi may mga natanak dizan ka dalan. Kamhan inpanoktok na mga manokmanok. ⁵Pagpanabwag pon na tao may mga natanak isab dizan ka kabatohan. Kamhan mintobo dazon iton kay diri kon ararem ya lopa. ⁶Kamhan pagkaataas na laga nangalaza dazon sirang tanan. Kamhan nangapatay kay diri siran makagamot ka ararem.⁷May mga natanak disab dizan ka lopa nga nanhela pon ya mga liso na sagbot. Pagtobo na binhi mindengan isab ya sagbot nga dogihen. Kamhan inhal-ong gajod na sagbot ya mga tanem. ⁸May natanak disab dizan ka lopa nga magazon. Kamhan mintobo iton daw mataed ya namunga. May mga namunga ka isang ka gatos. May mga namunga ka kan-eman. May mga namunga ka katloan. Ani ini ya pamolinged ka nagasabwag. ⁹Kamhan minsogo si Hisos kaniran nga kamo nga mga manalingahay, sabten mazo ini nga pamolinged ka nagasabwag.¹⁰Pagkakamhan mingkarini kan Hisos ya toong mga sinarigan kay ampangotana siran nga kay ono sang nagapasagisagi sa ko ka kanmong mga panaba ka mga tao? ¹¹Minsambag si Hisos nga ipasabot na Nagagihit kamazo ya mga tinago mahitenged ka pagpadazon naiza ka toong tarabaho. Piro dizan ka mga mataed nga tao wara kaniran ipasabot na Nagagihit ya toong mga tinago ¹²kay bisan sin-o ya antoon ka mga intoldo na Nagagihit padogangan pen na Nagagihit ya toong kasabtan. Kamhan ya tao nga diri antoon kaw-en na Nagagihitya toong geramay nga kasabtan.¹³Na, pagtoldo nao kaniran nagapamolinged hao kamhan bisan magasolong siran ka kanaong hinang diri siran makasabot. Bisan sambingay siran ka kanaong sindo diri siran makasabot kon ono ya kahologan. ¹⁴Ya kanirang batasan ani ya nakatoman ka pamaymay ni Isayas nga karaang propita nga nagalaong nga pagdateng ni Kristo anpanalinga ya mga Hudiyo ka toong sindo piro diri siran makasabot. Anseleng isab siran ka toong mga inhinang piro diri isab siran makasabot.¹⁵Kay singod ka ingahi niran ya kanirang otok dazaw diri siran makasabot. Insampenan disab niran ya kanirang talinga dazaw diri siran makabati. Impizeng disab niran ya kanirang mga mata dazaw diri siran makakita. Kay diri siran maazak nga ambiza ka kanirang mga sala agon diri siran tagan na Nagagihit ka magazong hena-hena. Ani ini ya insoyat ni Isayas.¹⁶Kamhan minlaong si Hisos nga kamo nga kanaong mga sinarigan, madazaw ya pagpanarangin na Nagagihit kamazo kay kamo ya minkita ka kanaong mga inhinang. Nakapanalinga disab kamo ka kanaong pagmahay. ¹⁷Timan-an mazo gazed ini nga mataed ya mga karaang propita na Nagagihit daw ya mga karaang tao nga matadeng nga gosto siran anseleng ka kanaong mga hinang singed ka inselengan mazo dini kanao koman piro wara itogot na Nagagihit kaniran. Gosto sab siran ampanalinga ka kanaong sindo singod ka nabatian mazo dini kanao koman piro wara itogot na Nagagihit kaniran.¹⁸Ya, manalinga kamo naa kay wani ya paghilwas ka pamolinged ka nagasabwag. ¹⁹Ya mga binhi nga natanak dizan ka dalan ani ya singod ka manalingahay ka sindo mahitenged ka pagpasakop na Nagagihit ka mga tao piro diri iza makasabot. Kamhan andatong dazon si Satanas kay kawen naiza ya sindo nga nabatian naiton nga tao.²⁰Kamhan ya mga binhi nga natanak dizan ka kabatohan ani ya singod ka manalingahay nganakaangay ka sindo mahitenged kanao kamhan mintoo dazon. ²¹Ka wara pon madogay magaawazen gajod iza na mga tao kay minsakop di iza kanao agon bizaan dazon naiza ya toong pagtoo kanao kay ababa ka ya toong pag-anget ka kalisod.²²Kamhan ya mga binhi nga natanak dizan ka lopa nga nanhela pen ya mga lisohan na sagbet ani ya singod ka isa pen nga manalingahay. Kay nagapanalinga gazed iza ka pagmaymay mahitenged kanao. Kamhan nawied iza daw ono ya toong panginabohi. Ganahan sab iza ka kowarta. Agon waray polos ya sindo kay singed ka nalipat dazon ya manalingahay. ²³Basta kay ya mga binhi nga napegas dizan ka lopa nga magazong tamnanan ani ya singed ka mga manalingahay ka pagmaymay mahitongod kanao daw nakasabot gihapon. Kamhan singed ka nangaohay ya isa ka isang ka gatos. Nangaohay ya iba ka kaneman. Nangaohay isab ya iba pon ka katloan. Ani ini ya paghilwas ka pamolinged ka tao nga nagasabwag ka binhi.²⁴Mindogang si Hisos paglaong kaniran nga wani pen ya pamolinged mahitenged ka pagpadazon na Nagagihit ka toong tarabaho. Singed iton ka tao nga nagapegas ka magazong binhi dizan ka toong oma nga magazong tamnanan. ²⁵Ya, pagpakatorog ka na mga tao mindateng di ya kaaway. Kamhan nagasabwag iza ka mga liso na sagbet dizan ka tamnanan na tao. Kamhan minpanaw dazon ya kaaway. ²⁶Pagpakatobo ka na mga tanem daw minsogod pagboswak ya mga ohay waton disab baza ya mga sagbet.²⁷Kamhan ya mga sinogo na tag-iza mindateng di kanangiza daw nangotana nga pangulo, polos madazaw ya impegas nami dizan ka oma. Agon hain sa garing ya nakasaket nga sagbet? ²⁸Minsambag iza nga ya kaaway kanao ani ya minhinang kaiton. Nangotana ya toong mga sinogo nga daw bognoton nami ya mga sagbet?²⁹Minsambag ya tag-iza nga pabet-an lamang iton kay basi pamognoton ka gihapon ya mga homay iba ka mga sagbet. ³⁰Pasoligen pon lamang pagdengan kay kay-an ka tigani anipen sogoon nao ya mga tarabahanti nga ipabognot ya mga sagbet paghon-a daw pamegketen kamhan sonogon. Kamhan ya mga homay ipaani naa anipen ibetang dizan ka dapoganan.³¹Ya, mindogang pon si Hisos paglaong kaniran nga wani pon ya pamolinged mahitenged ka pagpaoswag na Nagagihit ka toong paghari dini ka mga tao. Singod iton ka isang bolos nga lisohan inngaranan ka mostasa. Kamhan intanem na tao dizan ka toong oma. ³²Bisan geramay iton ka bisan ono nga lisohan, ka pagsolig di mahinang iton ka dakolang liwaan kay doro ka lopa nga Yoda ya mostasa liwaan iton nga opat nga ka mitros ya kaataas. Agon magapogad ya mga manokmanok dizan ka mga sap-ay naiton.³³Ya, mindogang si Hisos paglaong kaniran nga wani pen ya pamolinged mahitenged ka pagpasakop na Nagagihit ka mga tao. Singed iton ka ipasoligay ka tinapay. Insaktan na babazi ka ipasoligay ya tolong ka takes nga harina. Kamhan minsolig iton kadakola gazed ya pagsolig.³⁴Ani ini ya mga pamolinged ni Hisos dizan ka mga mataed nga tao. Waray lain toldoan naiza kaniran. ³⁵Kamhan mintoman di ya inlaong na karaang propita na Nagagihit nga nagalaong nga pagpanaba ni Kristo ka mga tao gamiten naiza ya mga mahitungod pagtodlo naiza kaniran ka mga tinago nga wara pen kahagdami sokad kawandini pen ka sinogdan pon na kalibotan hangtod koman. Ani ini ya inlaong na karaang propita.³⁶Pagkakamhan ni Hisos pagsindo ka mga tao minbelag iza kaniran kay anseled iza ka lagkaw. Minsonod isab kanangiza ya toong mga sinarigan kay ampangotana siran nga Nong, pasabten mo kami kaiton nga pamolinged mahitenged ka mga sagbet dizan ka oma nga inlaong mo kazina. ³⁷Minsambag si Hisos nga wani ya paghilwas kaiton nga pamolinged nao kamazo nga hao ya singed ka tao nga nagapegas ka mga magazong binhi. ³⁸38Kamhan ya tamnanan ani ya kalibotan. Ya mga sakop na Nagagihit singed siran ka magazong binhi. Ya mga sagbet ani ya mga tao nga sakop ni Satanas. ³⁹Kamhan ya kaaway nga minsabwag ka mga sagbet ani si Satanas. Ya pag-ani ani ya kataposan nga panahon dini ka kalibotan. Ya mga mag-aani ani ya mga sinogo na Diyos nga tagalangit.⁴⁰Basta kay kay-an ka kataposan nga panahon ya mga sakop ni Satanas singed siran ka mga sagbet nga magabognoton daw sonogon. Ani ini ya pagkapatay na mga maongang tao kay-an ka kataposan na mga panahon. ⁴¹Kay hao nga minhon-a ka bisan sin-o nga mahon-ang tao, pakarohon nao ya kanaong mga sinogo nga taga langit dazaw kaw-en niran ya tanan mga magtintalay daw ya tanan mga anhinang ka diri maunga. Kamhan pabelagen siran dizan ka mga sakop na Nagagihit. ⁴²Kamhan ipanimbag doro ka impirno. Kamhan magapangagot siran ka kanirang ngipen ka paghaza. ⁴³Kamhan ya mga matadeng nga tao may kasiraw niran singed ka kasiraw na sega daked ka hel-anan na kanirang Ama. Na, kamo nga mga manalingahay, magtaremdem kamo ka insindo nao kamazo.⁴⁴Kamhan nagapamolinged pen si Hisos ka toong mga sinarigan nga ya pagkamahal na toldo mahitenged kanao singed iton ka pagkamahal na bolawan nga inlebeng dizan ka isang oma. Kamhan nakitan di na tao. Kamhan inlebeng naiza iton pagbalik. Kamhan dakola gazed ya toong kasaza. Kamhan min-oli di iza kay impamaligza ya tanan mga betang kay paliten naiza ini nga oma. ⁴⁵Ya, nagapamolinged pon si Hisos kaniran nga ya pagkamahal na sindo mahitenged kanao singed iton ka magbaligzaay ka mga motza. Pagpakakita ka naiza ka isang motza nga masarang ka mahal impamaligza naiza ya tanan mga betang dazaw paliten ini nga motza. ⁴⁶Pagpakakita ka naiza ka isang motza.⁴⁷Ya, paghari pon si Hisos kaniran nga ya pagpadazon na Nagigihit ka toong tarabaho singed iton ka baling nga inbeklad di doro ka dagat. Kamhan mataed ya mga klasi na isda nga nabalingan. ⁴⁸Pagkapono ka na baling imbohat na mangisdaay ngaro ka baybazen. Kamhan impili niran ya mga isda nga magazon kay impanleen dizan ka seldanan niran. Kamhan ya mga maonga nga isda impanimbag niran ngaro pagbalik ka dagat.⁴⁹Ani ini ya kahimtang na mga tao kay-an ka kataposan nga panahon. Kay ya kanaong sinogo nga taga langit magabelagen niran ya mga tao nga maonga daw ya mga tao nga matadeng. ⁵⁰Kamhan ya mga maonga nga batasan iitsa doro ka impirno. Kamhan magapangagot siran ka kanirang ngipen ka paghaza.⁵¹Pagkakamhan ni Hisos pagpamolinged ka toong mga sinarigan nangotana iza kaniran daw nakasabot kamo kaiton nga tanan? Minsambag siran nga hee makasabot gazed kami. ⁵²Minlaong si Hisos nga agon makasabot kamo nga ya tao nga mahagdam pagtoldo ka mga balaed nga inbilin ni Moysis kon antoo iza ka kanaong sindo mahitenged ka pagpasakop na Nagagihit ka mga tao singed iza ka tag-iza ka lagkaw nga nagakawa ka mga bag-o daw daan mga betang garing ka toong dapoganan. ⁵³Ya, pagkakamhan ka ni Hisos pagpamolinged kaniran minpanaw iza.⁵⁴Kamhan min-oli di iza ka Nazarit nga toong insoligan. Kamhan minsindo iza kaniran dalem ka kanirang singbahan. Nangabereng siran ka pagpanalinga niran. Kamhan nagalaong siran nga wara kami mahagdam kon hain iza magtoon ka kahagdamanan daw onhon sa naiza paghinang ka mga madazaw nga kaberenganan. ⁵⁵Kay anak ka lamang iza na panday. Ya ngaran na toong ina ani si Mariya. Maglomon iza daw si Santiago daw si Hosi daw si Simon daw si Hodas. ⁵⁶Taga dini disab kanta ya toong mga lomon nga babazi. Agon onhon sa naiza pagkahagdam ka paghinang kaiton nga tanan?⁵⁷Ani ini ya kanirang inlaong kamhan diri gazed siran antoo ka toong sindo kaniran. Kamhan minlaong si Hisos nga doro ka mga lain dapit intahod hao na mga tao piro dini kamazo nga kanaong kaibahan waray pagtahod. Bisan ya mga karaang propita na Nagagihit, wara siran tahoda na kanirang kaibahan. ⁵⁸Kamhan talagsa kay mga madazaw nga kaberenganan nga inhinang ni Hisos dizan kaniran kay diri siran antoo kanangiza.

Chapter 14

¹Na, ya maanak ni Hirodis ani ya ilis na toong ama ka paghari ka lopa nga Galiliya. Si Hirodis ya toong ngaran singed ka toong ama. Ya, pagpakabati ka naiza mahitongod ka mga madazaw nga kaboronganan nga inhinang ni Hisos kay mindakola di ya ngaran ni Hisos ²minlaong iza ka toong mga sinogo nga si Hisos ani gazed si Howan nga Magbenzagay. Nabohi di baza iza garing ka lobong agon may gahem naiza ka paghinang ka mga madazaw.³Nawied si Hirodis kay izang dini kaini impadakop naiza si Howan. Kamhan impagapos ngandalem ka prisohan. Ani ini ya toong hinang kay imbahegan iza ni Howan kay minpanapaw si Hirodis kan Hirodiyas nga toong ipag nga asawa na toong lomon nga si Pilipo. ⁴Kamhan imbahegan iza ni Howan nagalaong nga minlapas ko ka balaed kay naminze di ko ka kanmong ipag. ⁵Kamhan patazen kontana ni Hirodis si Howan piro nahaldek izaka mga Hudiyo kay mintoo siran nga si Howan ani ya matood nga propita nga garing ka Nagagihit.⁶Na, pagdateng na aldaw ka pagkombiti nga impahinenged ka pagkatao ni Hirodis ya daraga nga anak ni Hirodiyas minsazaw iza dizan ka tanan mga dinapit. Kamhan naazak si Hirodis ka pagsazaw na babazi. ⁷Kamhan minsaad gazed iza ka babazi nagalaong nga bisan ono ya azoon mo kanao ihatag gajod nao kanmo. Mapatay gajod hao kon baribadan ta ko ka azoon mo kanao.⁸Ya, garing ka pag apora na toong ina minsambag ya babazi nga tagan mo hao ka olo ni Howan nga Magbenzagay. Ibetang mo iton dini ka palato. ⁹Ya, pagpakabati ka ni Hirodis ka inazo na babazi mabeg-at ya toong hinawa ka pagkawied. Piro masipeg iza ka pagbaribad kay kazina dizan ka mga bisita minsaad gajod iza ka babazi. Agon minsogo iza ka soldaw nagalaong nga dadhen mo ngarini kanao ya olo ni Howan.¹⁰Kamhan impaotdan matood ni Hirodis ya lieg ni Howan dizan ka prisohan. ¹¹Kamhan imbetang iton dizan ka palato. Kamhan indara ngaro ka babazi. Kamhan inhatag sab na babazi ka toong ina ya olo ni Howan. ¹²Pagpakabati ka na mga sakop ni Howan minkaro siran ka prisohan kay kaw-en niran ya lawas ni Howan. Kamhan inlebeng iton. Pagkakamhan kaiza minpasinged siran ngaro kan Hisos kay panan-ogan niran si Hisos nga impatay di ni Hirodis si Howan.¹³Pagpakahagdam ka hi Hisos ka pagkapatay ni Hisos ka pagpakapatay ni Howan minbogtong iza pagsakay ka baloto ngaro ka dapit nga mamingaw. pagkahagdam ka na mga tao nanlopog siran pagbagtas kan Hison dizan ka baybazen. Agon pagkawas ka ni Hisos ka baloto ngandipi nakitan naiza ya masarang kataed nga tao. ¹⁴Kamhan nalooy gazed si Hisos kaniran. Kamhan inpanbahaw naiza ya mga masakiten nga impandara niran ngaro kanang-iza.¹⁵Pagkadelem kaiza minkarini kan Hisos ya toong mga sakop kay anlaong siran nga delem di wani. Aro pen kita ka kantang panihaponanan. Papanawen di mo ya mga tao ngaro ka mga bariyobariyo dazaw makapamalit siran ka pagkaen niran.¹⁶Minsambag si Hisos kaniran nga diri di lamang papanawen siran ngaro. Magpakaen hinoa kamo kaniran. ¹⁷Minsambag siran nga lima komang bolos ya pan kamhan dowa komang bolos ya isda. ¹⁸Minsambag si Hisos nga iatedlamang ngarini kanao ya pan daw isda.¹⁹Kamhan inpanpalo-to naiza ya mga mataed nga tao dizan ka lopa. Paghawid ni Hisos ka mga pan nga limang bolos daw ya isda nga dowang bolos minhangad iza ka langit. Kamhan minpasalamat iza ka Nagagihit. Kamhan intipaktipak naiza ya mga pan anipen naiza ipanhatag ka toong mga sakop. Kamhan impandohol niran ka mga tao. ²⁰Pagkakamhan niran pagkaen nangabosog sirang tanan. Pagpakahipid niran ka mga salin nga tinipak nga pan daw isda nangapono pen ya napolo may dowang ka alat. ²¹Daw pirang bolos ya tao nga inpakaen ni Hisos? Ya amaama limang ka libo. Wara pen ya labet na mga babazi daw mga bata.²²Pagkakamhan kaiza inpasakay ni Hisos ka baloto ya toong mga sakop dazaw anhon-a siran kawang-iza dipi ka danaw kay paolien pen naiza ya mga mataed nga tao. ²³Kamhan waray iba naiza pagtokad naiza ngandaked ka pagkahiping na bobong kay ampangamozo iza ka Nagagihit. Pagkakahabzen di kaiza isa koman iza doro ka lopa. ²⁴Kamhan ya sakzanan na toong mga sakop doro pen iton ka tenga na danaw, wara pen makadateng ka lopa. Indasmagan sab iton ka dakola nga baled kay nasogatan niran ya makeseg nga hangin.²⁵Ya, pagkakamaaldawen kaiza minpanaw si Hisos dizan ka hopaw na sapa ngaro arani ka kanirang sakzanan. ²⁶Pagpakakita niran nga waton ya minpanaw dizan ka hopaw na sapa nangahaldek gazed siran daw minsinggit nga pooy sa wani! ²⁷Piro minlaong si Hisos kaniran nga diri kamo magkawied kay hao ini. Diri kamo magkahaldek.²⁸Kamhan si Pidro ani minsambag nga Nong, kon matood nga iko ka iton pakatonon mo hao singed ka pagpanaw mo diton ka hopaw na sapa. ²⁹Minsambag si Hisos nga pomanaw di ko ngarini. Kamhan minkawas si Pidro ka baloto. Minpanaw disab baza iza dizan ka hopaw na sapa kay minkaro iza kan Hisos. ³⁰Piro pagpaniid ka naiza ka makeseg sa wani nga hangin nga minsakem ka toong lawas masara gajod ya toong kahaldek. Kamhan magapakatogalway ya toong paa ngandalem ka sapa. Kamhan minsinggit iza nga Ginoo, tabangi hao!³¹Intagenan iza dazon ni Hisos daw inlong-an nga geramay pen gazed ya pagsarig mo kanao. Kay ono sa nga nagadowadowa sa ko? ³²Pagpakaleen nirang dowa ka baloto minheneng dazon ya hangin. ³³Kamhan insaza gajod iza na toong mga sakop dizan ka baloto nagalaong nga iko matood ya Maanak na Nagagihit. Pagkakamhan kaiza doro ka lopa nga Ganasarit mindonggo siran.³⁴Pagkakamhan kaiza doro ka lopa nga Ganasarit mindonggo siran. ³⁵Pagpakakilala ka na mga taga dizan nga si Hisos iton impakahagdam niran dazon ya mga taga doro tenged kaiton nga dapit. Kamhan impandara niran ya mga masakiten dizan kan Hisos. ³⁶Kamhan minhangzo siran kan Hisos nga nagalaong nga Hisos, pahogamen mo lamang siran ka pilos na kanmong bado. Kamhan ya tanan nakahogam ka pilos na toong bado nangabahawan matood siran ka kanirang mga masakit.

Chapter 15

¹Pagkakamhan kaiza minkarini kan Hisos ya mga Parasiyo daw ya mga maistro ka tinoohan na mga Hudiyo. Garing siran ka siyodad nga Hirosalem. Kamhan nangotana siran kan Hisos nga ²Kay ono sa ya mga sakop mo minlapas gajod siran ka balaed nga garing ka kantang mga karaan nga nagalaong nga ka wara pon magkaen ya tao kinahanglan hogasan ya alima. ³Minsambag si Hisos nga hopaw ka lamang ya kamazong paghogas kay wara kamo kahingloi ka kamazong mga sala. Kay onosa kamo magalapas ka mga sogo na Nagagihit dazaw anhawid kamo ka mga balaed nga garing ka mga karaan?⁴Kay minsogo ya Nagagihit nga tahodon mazo ya kamazong ginikanan. Bisan sin-o ya ampanaba ka maonga mahitenged ka toong kamalas-an magapatazen gajod iton nga tao. Ani ini ya sogo na Nagagihit. ⁵Kamhan kamo nga mga Parasiyo nagalaong kamo ka ginikanan mazo nga ya itabang nao kamazo waro di nao lamang ihatag ka Nagagihit. Singed ka diri togotan mazo pagtabang ka ginikanan. ⁶Agon nagapakawaray polos kamo ka sogo na Nagagihit dazaw makapadazon kamo ka mga balaed na kamazong karaan.⁷Mga bakaken kamo! Insakto gajod ya panan-og ni Isayas mahitenged kamazo nagalaong nga ⁸dizan ka ba-ba ka lamang ya kamazong pagtoo kanao nga Nagagihit kay ya kamazong huna-huna aro ka gajod kanao. ⁹Wara gajod ya polos ka pagsingba mazo kanao kay nagalaong kamo nga ya pagpanoldo mazo ani ya mga sogo na Nagagihit ambaza kay mga balaed na kamazong mga karaan ka lamang. Ani ini ya panan-og ni Isayas mahitongod kamazo.¹⁰Pagkakamhan ni Hisos pagbaheg ka mga Parasiyo impakarini naiza ya mga tao kay nagalaong iza nga kamong tanan, manalinga gajod kamo kay dazaw masabtan mazo nga ¹¹bisan ono ya inkaon na tao diri gajod iton kon maonga ka tao. Basta kay ya mga panaba nga anlogwa ka ba-ba na tao ani gajod ya maonga ka tao.¹²Pagkakamhan kaiza minkarini kan Hisos ya toong mga sakop. Kamhan nagalaong siran nga Nong, daw mahagdam ko nga ya impanaba mo kazina nakapazehet iton ka mga Parasiyo? ¹³Minsambag si Hisos ka pagpamolinged kaniran nga ya mga diri kon intanem na kanaong Ama pamognoton gazed iton kay-an. ¹⁴Agon pabet-an mazo lamang ya mga Parasiyo kay nabota ya kanirang hena-hena. Singod siran ka nabota nga tao nga anhabit ka iba nga tao nga nabota. Kamhan maholog gajod sirang dowa dalem ka teheb.¹⁵Kamhan si Pidro ani ya minsambag nga hilwasan mo naa kami ka pamolinged mo kazina mahitenged ka makaen. ¹⁶Minsambag si Hisos nga daw wara pen kamo makasabot? ¹⁷Daw wara pen kamo mahagdam nga ya inkaen na tao dizan ka lamang an-azi ka tinai na tao. Kamhan anlogwa ka lawas na tao.¹⁸Piro ya mga maonga nga mga panaba ani gajod ya makaonga ka tao kay garing iton ka toong hena-hena. ¹⁹Kay ya huna-huna nga maonga ani ya sinogdan ka pagbono ka tao daw ya paghenay daw ya paghinang ka malaw-ay daw ya pangawat daw ya pagbakak daw ya pagbetangbetang ka tao. ²⁰Iton nga batasan ani gajod ya makaonga ka tao. Kamhan diri kon maonga ya tao kon angkaen iza ka wara pen iza maghogas ka toong alima singed ka batasan na mga Parasiyo.²¹Pagkakamhan ni Hisos pagtoldo kaniran minpanaw iza ngaro tenged ka dowang ka longsod nga Tiro daw Sidon. ²²Kamhan minkarini kan Hisos ya isang babazi nga taga Kanaan nga nagahela dizan kaiton dapit. Kamhan minhangzo gazed iza kan Hisos nga Sinyor nga kaliwat ni Dabid, kaloy-i intawon hao! Kay ya kanaong maanak nga babazi inharian gajod iza na maonga. ²³Kamhan wara si Hisos magsambag. Kamhan minkarini kan Hisos ya toong mga sakop kay nagalaong siran nga papanawen di mo ya babazi kay magaasang lopog iza kanmo daw magapanhawag²⁴Minsambag si Hisos nga impakarini hao na Nagagihit kay dazaw antabang hao ka mga kaliwatan ni Israil kay nangalaag siran singed ka batasan na mga karniro nga bohien na tao. Mga masinopaken gajod siran ka Nagagihit. ²⁵Kamhan dizan ka paahan ni Hisos minlohod ya babazi kay ampakilooy pag-isab nagalaong nga Sinyor, tabangi intawon hao. ²⁶Kamhan minpamolinged si Hisos pagsambag ka babazi nga ya makaen para ka mga bata diri kon madazaw kon ibahog dizan ka mga ido.²⁷Ya, nakasabot dazon ya babazi nga ya kahologan diri kon madazaw kon antabang si Hisos ka mga taga Kanaan paghon-a ka pagtabang naiza ka mga taga Huda. Kamhan minsambag ya babazi nga Sinyor, matood gajod ya saba mo. Piro bisan ngani ya mga ido diri bogawen pagkaen niran ka mga podpod nga naholog garing ka lamisa na kanirang tagiza. ²⁸Kamhan minsambag si Hisos nga Day, dakola gazed ya kanmong pagsarig kanao. Natoman di ya kanmong inhangzo kanao. Kamhan naolian matood ya toong maanak ka magazong beet.²⁹Pagkakamhan kaiza minpanaw si Hisos dizan kaiton nga dapit. Minazi iza dizan ka baybazen na danaw nga Galiliya. Kamhan mintokad iza ngandaked ka pagkahiping na bobong. Kamhan minlo-to di iza dizan. ³⁰Kamhan nangarini kan Hisos ya masarang kataed nga tao kay indara niran ya mga piang daw ya mga nabarian daw ya mga nabota daw ya mga amang daw ya mga mataed pen nga mga masakiten. Impabentag siran dizan ka paahan ni Hisos. Kamhan impanbahaw naiza sirang tanan. ³¹Pagseleng na mga tao nangabereng gazed siran kay ya mga amang nakalitok di gazed siran, nakapanaba di. Madazaw di isab ya lawas na mga nabarian. Nakapanaw di ya mga piang. Makakita di ya mga nabota. Pagseleng ka na mga tao insaza gajod niran ya Nagagihit nga tahodanan na kanirang karaang nga si Israil.³²Pagkakamhan kaiza impakarini ni Hisos ya toong mga sakop kay inlong-an nga nalooy hao ka mga tao kay ikatlo ding aldaw koman ya pag-iba niran kanao. Kamhan nahodtan siran ka makaen. Kon papanawen nao siran nga waray makaen basi pangetasan siran dizan ka dalan. ³³Nangotana ya mga sakop nga daw hain kami koman mangita ka pagkaen dini ka kamingawan igo ka pagbosog kaiton nga masarang kataed nga tao? ³⁴Nangotana si Hisos kaniran nga daw pira peng bolos ya pan mazo diton? Minsambag siran nga pito komang bolos ini daw ya mga geramay nga isda. ³⁵Kamhan insogo ni Hisos ya mga tao ka pagpanlo-to dizan ka lopa.³⁶Kamhan minkawa iza kaini nga pan nga pitong bolos daw ya mga isda. Pagkakamhan naiza pagpasalamat ka Nagagihit impanipak naiza ya tanan daw impanhatag ka toong mga sakop dazaw panhatagan sab niran ya mga tao dizan nga namaglo-to. ³⁷Pagkakamhan niran pagkaen nangabosog gazed sirang tanan. Pagkakamhan niran paghipid ka salin nangapono pon ya pitong ka alat. ³⁸38Daw pirang bolos ya tao nga inpakaen ni Hisos? Ya amaama opat nga ka libo. Wara pon ya labet na mga babazi daw mga bata. ³⁹Pagkakamhan kaiza impaoli siran ni Hisos. Kamhan minleen iza ka baloto dazaw ampasinged iza ngaro ka lopa nga Magadan.

Chapter 16

¹Ka dizan pen si Hisos ka lopa nga Magadan minkarini kanang-iza ya mga Parasiyo daw ya mga Sadosiyo kay amporba siran kan Hisos nagalaong nga ipakita mo kanami ya timaan kadaw mahagdam kami nga garing matood iko ka Nagagihit. ²Minsambag si Hisos nga pagpaniid mazo nga mararag ya langit ka pagsalep na sega nagalaong kamo nga masega ini konsilem.³Pagpaniid mazo nga mararag ya langit ka pagkaaldaw kamhan mindag-em nagalaong disab kamo nga an-oran kaan. Ya, iton nga timaan ka timpo dizan ka kalangitan nakasabot kamo piro ya mga timaan nga garing ka Naginihit mahitenged ka kataposan nga panahon wara baza kamo makasabot. ⁴Ampangan kamo kanao ka timaan kay makasasala sa kamo. imbizaan disab mazo ya pagtoo ka matood Nagagihit. Anikay timaan kamzo ya singed kan zona nga karaang propita na Nagagihit. pagkakamhan ni Hisos pagsambag minpanaw iza dizan kaniran.⁵5Pagdatong niran ngandipi ka danaw waray nadara na toong mga sakop nga pan kay nalipatan niran. ⁶Kamhan minpamolinged si Hisos kaniran nga nagalaong nga maghamarag kamo ka pagmaymay na mga Parasiyo daw ya mga Sadosiyo. Kay ya kanirang sindo minpasingedsinged iton ka ipasoligay ka pan. Kay bisan isaket ya geramay nga ipasoligay dizan ka harina anlekep iton ka tanan. ⁷Kamhan namaglaonglaong ya toong mga sakop nga ani ini ya impanaba ni Hisos kay wara say daradara ta wani nga pan. ⁸Kamhan mahagdam si Hisos nga minhena-hena siran mahitenged ka pan, diri kon pagmaymay na mga Parasiyo. Agon minlaong iza kaniran nga geramay ka gajod ya pagsarig mazo kanao. Kay ono sa nawied kamo ka pan?⁹Daw wara pon kamo makasabot? Daw wara kamo makataremdem kaiza nga pan nga lima kang bolos nga impakaen nao ka mga limang ka libo nga tao ang dini kaini? Kamhan pirang bolos ya alat nga inkatmo mazo ka salin kaiza? ¹⁰Daw wara kamo makataremdem kaiza nga pan nga pitong bolos nga impakaen nao ka opat nga ka libo nga tao? Daw pirang bolos ya alat nga impono mazo ka salin kaiza?¹¹Kay ono sa nga wara kamo makasabot nga diri kon pan ya inlaong nao kamazo kazina? Maghamarag kamo ka pagmaymay na mga Parasiyo daw ya mga Sadosiyo kay singed iton ka ipasoligay ka pan kay bisan isaket yageramay nga ipasoligay dizan ka harina anlekep gajod iton ka tanan. ¹²Pagkakamhan ni Hisos paglaong kaiton anipen siran makasabot nga diri kon ipasoligay ka pan ya magahamaragan niran. Piro ya mga sindo na mga Parasiyo daw ya mga Sadosiyo ani gazed ya kanirang hamaragan. Kay bisan geramay ka lamang ya insindo na mga Parasiyo ka mga tao makadaeg gajod iton ka hena-hena na tao.¹³Pagkakamhan kaiza minpasinged sing Hisos ngaro ka lopa tenged ka lobohan nga Sisariya Pilipos. Pagbagtas pen niran ngaro nangotana si Hisos ka toong mga sakop nga daw ono ya pagngaran na mga tao kanao? ¹⁴Minsambag siran nga may nagalaong nga matod sa koni niran iko koni si Howan nga Magbenzagay. May nagalaong nga iko sab koni iton si Iliyas nga karaang propita na Nagagihit. May iba pen nagalaong nga iko sab koni si Hirimiyas bisan kon ya isa pon nga karaang propita. ¹⁵Kamhan nangotana si Hisos kaniran nga daw sin-o say pagngaran mazo kanao? ¹⁶Minsambag si Simon Pidro nga iko ani matood si Kristo nga hari nga pinili na Nagagihit. Iko ya Maanak na Nagagihit nga bohi.¹⁷Minsambag si Hisos nga Simon nga maanak ni Barzona, panaranginan ko na Nagagihit ka madazaw. Kay ya sambagan mo kanao diri kon tao ya minpasabot kanmo basta kay ya kanaong Ama nga nagahela daked ka langit ani ya minpasabot kanmo kon sin-o sa hao. ¹⁸Agon anngaran hao kanmo kan Pidro kay singed iko ka dakolang bato. Ya sambagan mo kanao kazina ani ya singed ka lopa nga marig-en nga madazaw ogdokan. Ya mga tao nga ansakop kanao singed siran ka lagkaw nga hel-anan na Nagagihit nga hinangen nao dizan ka in-ogdokan nga marig-en. Bisan pagaawazen gazed siran nin Satanas diri siran madaeg kay magahela siran dizan ka marig-en nga lagkaw.¹⁹Pidro, anhatag hao kanmo ka gahem ka pagpaseled ka mga tao ngandaked ka hel-anan na kanaong Ama. Pagdomara mo ka kanaong mga sakop nga nagatipon bisan ono ya diri mo itogot dizan kaniran ani isab iton ya mahinang daked ka hela na kanaong Ama. Kamhan bisan ono ya itogot mo dizan kaniran ani isab iton ya mahinang daked ka hela na kanaong Ama. Ani ini ya inpanaba ni Hisos kan Pidro. ²⁰Kamhan minsogo gazed iza ka toong mga sakop nagalaong nga diri kamo magpanan-og ka mga tao nga hao si Kristo nga hari nga pinili na Nagagihit.²¹Kamhan minsogod iza ka pagpasabot ka toong mga sakop nga an-azi iza ka mga kalised doro ka siyodad nga Hirosalem. Kamhan magasawazen iza na mga malaas daw ya mga oloolo na mga pari daw ya mga maistro ka tinoohan na mga Hudiyo. Kamhan pamagpatazen iza doro kaniran. Pagdateng ka ikatolong aldaw magabohien iza na Nagagihit pagbalik garing ka lebeng. ²²Pagkakamhan ni Hisos pagpanan-og kaini in-ated iza ni Pidro dizan ka waray laing tao. Kamhan minbaheg si Pidro nagalaong nga Magbabaja, diri ko gazed patazen na mga tao. Diri gajod itogot na Nagagihit ya inpanaba mo. ²³Kamhan minliso si Hisos kan Pidro daw minsambag nga iko ya singed kan Satanas. Pomanaw ko dini kanao kay ambalabag iko kanao kontana. Kay ya hena-hena mo nagasopak ka kabebet-en na Nagagihit. Nagaangay ya hena-hena mo ka kabebet-en na tao.²⁴Kamhan minsindo si Hisos ka toong mga sakop nga nagalaong nga bisan sin-o ya ampasakop kanao kinahanglan bizaan naiza ya toong kaogaringen nga naazakan daw angeten ya pagkapatay singod kanao. Ka diri madogay dakpen hao na mga tao kamhan ipalansang ka kros keteb ka mapatay hao. ²⁵Kamhan bisan sin-o ya diri ansakop kanao kay nawied iza nga basi patazen iza mawara hinoa iza. Piro bisan sin-o ya napatay kay hao ya toong insakopan mahatagan iza ka bag-ong kinabohi nga diri mawara. ²⁶Bisan kon maangken na tao ya tanan mga betang dini ka kalibotan kamhan mawara ka ya toong kaogaringen nga kinabohi daw ono ya makawa naiza? Wara gajod. Kay waray ikahatag naiza dazaw mabawi ya toong kinabohi.²⁷Mindogang pon si Hisos paglaong kaniran nga hao ya minhon-a ka bisan sin-o nga mahon-ang tao. May tirmino nao ka pagbalik ka kalibotan. Iba sab kanao ya kanaong mga sogoonon nga taga tahaw. Magabado sab hao ka kalatì na kanaong Ama nga nagagihit. Kamhan balsan nao ya kada isa daw isa ka mga tao angay ka batasan. ²⁸Timan-an mazo gajod ini nga dini kamazo may mga diri mapatay nga tao hangtod ka pagpakakita niran kanao pagbalik nao dini ka kalibotan kay hao gajod ya hari nga pinili na Nagagihit. Ani ini ya insindo ni Hisos ka toong mgasakop.

Chapter 17

¹Na, pagdatong ka ikaonom nga ka aldaw impaiba ni Hisos si Pidro daw si Santiago daw ya toong lomon nga si Howan ngandaked ka bobong nga ataas nga waray laing tao. ²Kamhan dizan ka pagsolong nirang tolo singod ka nabag-o di ya lawas ni Hisos piro si Hisos gajod iton. Masiraw ya toong bayho singod ka kasiraw na sega. Masarang kapoti ya toong bado singed ka kalatì na sega.³Kamhan waton disab si Iliyas daw si Moysis nga mga karaang propita na Nagagihit. Namaglaonglaong sirang dowa daw si Hisos. ⁴Kamhan minlaong si Pidro kan Hisos nga Magbabaja, madazaw ya kantang pagtipon dini. Kon somogot ko anhinang hao ka mga tolong bolos nga tal-ob. Kanmo ya isa. Kan Moysis ya isa. Kan Iliyas ya isa.⁵Ka nagapanaba pon si Pidro intamdongan siran ka inarak nga masidlaw pagdazaw. Kamhan nabatian ya saba dizan ka inarak nga nagalaong nga wani ya kanaong Maanak nga kanaong naazakan. Nakasaza gazed iza kanao. Magtoo gazod kamo ka toong mga panaba kamazo. ⁶Kamhan ya mga sakop ni Hisos minpatihapa siran ka lopa kay nangahaldok gazod siran. ⁷Minkandizan dazon si Hisos kaniran. Pagtagen naiza kaniran nagalaong iza nga panindeg kamo. Abay kamo pagkahaldek. ⁸Paghangad niran nawara dizan si Iliyas daw si Moysis. Si Hisos ka ya nakita niran dizan.⁹Na, paglogsong pen niran mintogon si Hisos kaniran nagalaong nga hao ya minhon-a ka bisan sin-o nga mahon-ang tao. Mabohi sab hao pagbalik garing ka lebeng kay-an anipen kon ipanan-og mazo ya kamazong nakitan kazina ka dakod pon kita ka bobong. ¹⁰Kamhan nangotana siran kan Hisos nga kay ono sa nagatoldo sa ya mga maistro nga Yodayo kanami nga si Iliyas ani ya anhon-a kan Kristo ka pagkarini? Daw matood iton kon diri?¹¹Minsambag si Hisos nga minhon-a matood kanao ya tao nga singed kan Iliyas nga karaang propita na Nagagihit. Kay min-andam iza ka kanaong pagdateng. ¹²Si Howan nga Magbenzagay ani itong tao. Piro wara siran mahagdam kon sin-o sa iza. Kamhan indaogdaog iza na mga tao. Ani gihapon ya kanirang batasan kanao kay-an nga magasawazen hao niran. ¹³Na, pagkakamhan ni Hisos pagpanan-og kaniran nakasabot siran nga si Howan nga Magbenzagay ani si Iliyas.¹⁴Pagkakamhan kaiza minbalik sin Hisos ka mga mataed nga tao. Kamhan may isang tao nga minkarini kan Hisos. Minlohod iza dizan ka paahan ni Hisos kay anhangzo nga nagalaong nga ¹⁵Sinyor, kaloy-i intawon ya kanaong maanak nga amaama kay insawan iza. Grabi gajod ya toong kahimtang kay sigi di iza magapatiholog dizan ka laga daw dizan ka sapa. ¹⁶Indara nao iza dizan ka kanmong mga sakop piro wara siran makatabang kanangiza.¹⁷Minsambag si Hisos nga waray pagtoo mazo ka Nagagihit. Mga salaan sab kamo. Daw dogay pon hao magaanget ka kamazong batasan nga waray pagtoo kanao? Daw dogay pen hao magahela dini kamazo anipen kamo makasabot ka gahom na Nagagihit? Dadha ngarini ya ma-impis! ¹⁸Pagated niran ka bata dizan kan Hisos imbaheg naiza ya maonga. Kamhan mindalagan dazon iton. Naolian matood ya ma-impis ka madazaw nga beet.¹⁹Pagkakamhan kaiza minkarini kan Hisos ya toong mga sakop nga waray laing tao kay ampangotana siran nga Nong, kay ono sang wara sa kami makapabogaw ka maonga? ²⁰Minsambag si Hisos nga kinahanglan magtoo kamo kanao. Magtimaan kamo kaini nga bisan singed ka kontana ka liso na mostasa ka kageramay ya pagtoo mazo kanao makahimo di kamo ka bisan ono. Pamolinged ini nga ya bobong dizan kon sogoon mo iton ka pagsibeg ngaro ansibeg matood iton ngaro. ²¹Kamhan ya maonga nga minhari ka bata kazina anikay makapabogaw ya paghangzo mazo ka Nagagihit daw ya pag-anget mazo ka pagkaen.²²Pagkakamhan kaiza namagkatipon si Hisos daw ya toong mga sakop doro ka lopa nga Galiliya. Kamhan minlaong si Hisos kaniran nga hao nga minhon-a ka bisan sin-o nga mahon-ang tao itogyan hao dizan ka gahem na mga tao nga ²³anpatay kanao. Pagkaikatlong aldaw mabohi hao pagbalik garing ka lebeng. Na, pagpakabati ka na toong mga sakop nagalised gajod ya kanirang hena-hena.²⁴Pagkakamhan kaiza mindateng di siran ka longsod nga Kapirnaom. Kamhan may minkarini kan Pidro nga mga magsokotay ka bohis ka dakolang lagkaw nga pangamozoanan ka Nagagihit. Minlaong siran kan Pidro nga matod ambazad koni ya kanmong maistro kaini nga bohis? ²⁵Minsambag si Pidro nga ambazad iza. Na, pag-oli ni Pidro ka wara pon iza maglaong kan Hisos nangotana si Hisos kanangiza nga Simon, daw ono ya hena-hena mo ka batasan na mga hari dini ka kalibotan? Daw azoon niran ya bohis dizan ka angay niran kon dizan ka mga lain tao?²⁶Minsambag si Pidro nga dizan ka mga lain tao in-azo na mga hari ya bohis. Minsambag si Hisos nga kamhan ya mga tao nga angay na hari malibri siran ka pagbazad ka bohis. ²⁷Na, kita nga mga maanak na Nagagihit, kontana waray kinahanglan ta ka pagbazad ka bohis dizan ka dakolang lagkaw nga pangamozoanan ka Nagagihit. Piro bayran lamang dazaw diri magakazehet ya mga magsokotay ka mga bohis. Pidro, magpamingwit ko naa dizan ka dagat. Ya primirong makawa mo ka bingwit abrihan ya ba-ba na isda kay waton ya makitan mo nga palata nga kowarta nga ikabazad ka kantang bohis. Iatod mo iton dizan ka mga magbohisay.

Chapter 18

¹Pagkakamhan naiza minkarini kan Hisos ya toong mga sakop kay ampangotana siran nga nong, daw sin-on ya labaw nga tao dizan ka mga sakop mo? ²Kamhan impakarini ni Hisos ya isang maimpis kay patindogon dizan ka tongod na toong mga sakop. ³Kamhan minsambag si Hisos kaniran nga timan-an mazo gazed ini nga kon diri kamo anhaod ka batasan na mga bata diri gajod hao ampaseled kamazo ngandakod ka hol-anan na kanaong Ama.⁴Bisan sin-o ya ampaebes ka toong kaogaringen singed ka batasan na bata, iza gajod ya labaw dizan ka mga tao nga minsakop ka Nagagihit. ⁵Garing ka pagtoo na tao kanao kon andawat iza ka bata andawat gihapon iza kanao. ⁶Ya dakolang bato nga galingan ibitay ka lieg na bisan sin-o ya antintal ka bata ka pagbiza kanao. Kamhan lemsan iza doro ka lawod na dagat dazaw diri makapadazon ka pagtintal ka bata.⁷Kalooy intawon ya mga tao kay mataed gazed ya antintal kaniran dazaw ambiza siran kanao kay ani ya batasan na mga tao dini ka kalibotan. Kamhan ya tao nga magtintalay ka toong iba ka pagbiza kanao magalised gajod iza kay-an kay silotan gazed iza na Nagagihit pagdakola. ⁸Pamolinged ini nga kon anhinang ya kanmong alima daw paa ka maonga ipaheneng gajod ya alima daw paa mo singed ka otdon mo iton kamhan itimbag ngaro. Kay bisan mapiang di ko ka dini pon iko ka kalibotan mahatagan ko ka bag ong kinabohi nga diri mawara. Kay kon diri mo ipaheneng ya maonga ka kanmong alima daw paa ikatimbag na nagagihit ya tibolos lawas mo doro ka impirno nga waray pagkapareng.⁹Bisan ya kanmong mata kon makaonga iton ka kanmong hena-hena ipaheneng gazed ya mata mo dazaw diri anseleng ka maonga. Singed ka kaw-en mo ya mata mo kamhan itimbag ngaro. Kay bisan pikas ka lamang ya mata mo ka dini pen iko ka kalibotan waray bali kay mahatagan ko ka bag-ong kinabohi nga diri mawara. Kay kon diri mo ipaheneng ya mata mo ka pagseleng ka maonga ikatimbag na Nagagihit ya tibolos lawas mo doro ka impirno.¹⁰Diri mazo pagtamazen ya bisan isa nga bata kay sabten mazo ini nga ya mga sogoonon nga taga tahaw nga mga magtabangay kaniran onay siran dizan ka kanaong Ama nga nagahela daked ka tahaw. Agon may logar niran ka pagsombong kamazo kon antamay kamo ka maimpas ¹¹Hao nga minhon-a ka bisan sin-o ya mahon-ang tao minkarimbaba hao ka kalibotan kay antabang hao ka mga salaan nga tao daw malibri siran ka silot ka kanirang mga sala.¹²Wani pen ya pamolinged mahitenged ka tood nao ka pagkarimbaba ka kalibotan. Singed iton ka tao nga may isang ka gatos nga karniro. Kamhan nalaag ya isa. Kamhan inbilin naiza ya kasizaman may sizam nga ka karniro dizan ka samsamanan kay ampangita gazed iza ka isa nga nalaag. ¹³Pagkakiti ka naiza labaw pen ya toong kasaza kaini nga isa ka toong kasaza ka mga kasizaman may sizam nga wara malaag. ¹⁴Ani isab ya batasan na kanaong Ama nga nagahela daked ka langit kay diri iza ansogot kon madara doro ka impirno ya bisan isa kang bolos nga bata.¹⁵Nagasindo pen si Hisos ka toong mga sakop nga nagalaong nga dizan ka kamazong lomon kan Kristo kon magkasazep ya isa kanmo dadhen mo iza dizan ka waray lain makabati. Kamhan panan-ogan mo iza kon ono ya toong sazep kanmo. Kon manalinga iza kanmo mag-inoliay kamo ka beet nga magazon. ¹⁶Piro kon diri iza gosto ampahosay kanmo magpaiba ko ka isa bisan kon dowa pen nga sakop nao dizan kaiton nga tao dazaw magmatood siran ka pagsaksi niran ka mga pagpanaba mazo.¹⁷Kamhan kon diri pon iza magpanalinga ipanan-og mo iton doro ka kanaong mga sakop nga nagatipon. Kon diri iza gosto ampahosay dizan kaniran maglikay iko lamang kaiton nga tao singed ka paglikay mo ka mga tao nga diri ankilala kanao daw ya mga magsokotay ka mga bohis kay maonga siran nga tao.¹⁸iman-an mazo gazed ini nga bisan ono ya diri mazo itogot dizan ka kanaong mga sakop nga nagatipon ani isab iton ya mahinang daked kahela na kanaong Ama. Kamhan bisan ono ya itogot mazo dizan kaniran ani isab iton ya mahinang daked ka hel-anan na kanaong Ama. ¹⁹Dini ka kalibotan bisan kon dowa ka kamo nga nagakaozon ka kamazong pagpangamozo ka Nagagihit bisan ono ya kamazong inkinahanglan ihatag kamazo na kanaong Ama nga nagahela daked ka tahaw. ²⁰Kay bisan kon dowa kon tolo kang bolos ya tao nga mintipon kay hao ya insakopan niran na, dizan hao iba kaniran pagtipon.²¹Pagkakamhan ni Hisos pagmaymay kaniran si Pidro minkarini iza kay ampangotana iza nga Nagagihit, daw kapira makasala kanao ya bisan sin-o nga tao, kamhan pasaylohon nao gihapon iza? Keteb ka pito kon pira? Minsambag si Hisos nga diri kon kapito ka lamang basta kay pito nga ka kapitoan ²²kay ya pagpasaylo na Nagagihit ka kamazong mga sala singod iton ka hari nga nagasosi kon pira ya otang na toong mga sogoonon.²³kay ya pagpasaylo na Nagagihit ka kamazong mga sala singed iton ka hari nga nagasosi kon pira ya otang na toong mga sogoonon. ²⁴Pagsogod ka naiza pagpanokot indara niran ya isang sogoonon ngarini kay napolo nga ka libo nga ka pisos ya toong otang. ²⁵Wara gajod ya toong ikabazad agon minsogo ya hari ka mga iba nga sogoonon nga ibaligza mazo ya otangan doro ka makapalit. Ibaligza sab ya toong asawa daw mga anak daw bisan ono ya toong betang. Kay ya ikabazad kaniran ani makabazad ka otang.²⁶Kamhan minpatilohod dazon ya sogoonon nga otangan kay nagapakilooy nga nagalaong nga Sinyor, omanget ko naa kanao kay bayran ta ko ka tanan! ²⁷Kamhan nalooy ya hari ka toong sogoonon. Impasaylo di naiza ya toong otang. Kamhan impaoli di ya sogoonon ngaro ka lagkaw.²⁸Paglogwa na sogoonon ka lagkaw na hari insogat naiza ya iba nga sogoonon nga may daan otang ka karehan-an pisos ka lamang dizan ka pinasaylo. Kamhan paglabay naiza ka otangan inpitlok dazon naiza ya lieg daw minlaong nga hala koni wani di ko koman bayri di hao koman dazon ka otang mo kanao. ²⁹Kamhan minpatilohod dazon ya otangan dizan ka nagasokot kay nagapakilooy iza nga nagalaong nga omanget ko naa kanao kay bayran ta ko kaan.³⁰Ambaza kay waray kalooy ka nakaotang kanangiza. Hinoa impapriso naiza hangtod ka pagpakabazad ka otang. ³¹Pagpakakita na mga iba nga sogoonon na hari ka hinang na pinasaylo nagalised ya kanirang hinawa ka kazehet. Kamhan minkaro siran ka hari kay pakahagdaman niran iton.³²Kamhan impabalik kasab na hari ya sogoonon nga pinasaylo kay nagalaong nga maonga gazed iko! Kay izang dini kaini minpasaylo hao kanmo ka dakolang otang mo kanao kay minpahihangzo ko kanao. ³³Kontana malooy ko ka nakaotang kanmo singed ka pagkalooy nao kanmo.³⁴Kamhan nazehet gazed ya hari agon impaated naiza ka toong sogoonon ngaro ka prisohan. Kamhan insilotan iza keteb ka pagpakabazad naiza ka dakolang otang. ³⁵Pagkakamhan ni Hisos pagpanan-og minlaong iza kaniran nga singed kaisab kaiza ya hinangen kamazo na kanaong Ama nga daked ka tahaw, kon diri kamo ampasaylo pagtigbeet ka kamazong iba.

Chapter 19

¹Pagkakamhan ni Hisos pagmaymay ka toong mga sakop minpanaw iza dizan ka lopa nga Galiliya. Kamhan minkandipi iza ka sapa nga Hordan kay pasinged pen iza doro ka lopa nga Huda. ²Masarang kataed ya tao nga minsonod kanangiza. Kamhan impanbajaw naiza ya mga masakiten dizan kaniran.³Na, minkarini disab kan Hisos ya mga Parasiyo kay amporba siran pagpangotana nga ya tao nga ampakigbelag ka toong asawa daw anlapas iza ka balaed na Nagagihit kon diri? ⁴Minsambag si Hisos nga daw wara pon kamo magbasa ka kasoyatan na Nagagihit nga nagalaong nga kawandini pon ka sinogdan pon na kalibotan ya Nagagihit ani ya minhinang ka amaama daw ya babazi.⁵Sokad kaiton kon anminze ya amaama ambelag iza ka toong ginikanan dazaw antipon iza ka toong asawa. Kamhan sirang dowa nahinang nga isang bolos nga tao kay namag-isa di ya kanirang hinawa. ⁶Kamhan diri di gajod pabelagen siran na bisan sin-o nga tao kay ya mag-asawa in-isa di siran na Nagagihit.⁷Kamhan minpangotana sab ya mga Parasiyo kan Hisos nga kon matood ya inlaong mo kanami kay ono sa imbilin ni Moysis ya kanaming karaan ka sogo nga nagalaong nga kon ampakigbelag ya tao ka toong asawa kinahanglan ihatag naiza ka toong asawa ya soyat para ka pagpamatood nga namagkabelag di sirang dowa. ⁸Minsambag si Hisos nga intogotan kamo ni Moysis ka pagpakigbelag ka kamazong asawa kay mahagdam iza nga diri kamo gajod ampatoo ka pagmaymay na Nagagihit. ⁹Piro kawandini pon ka sinogdan pon na kalibotan waray itogot na Nagagihit iton nga batasan. Sabten mazo ini nga bisan sin-o ya ampakigbelag ka toong asawa nga waray sala na asawa ka paghenay, magahenay ya bana kon anminze iza ka lain babazi.¹⁰Kamhan minsambag ya mga sinarigan ni Hisos nga kon diri ko antogot ka tao ka pagpakigbelag ka toong asawa madazaw kon diri ampangasawa ya tao kay mataed ya kinabido. ¹¹Minsambag si Hisos nga may mga tao nga impili daan na Nagagihit kaniran nga diri siran anminze. Piro ya dalan nga impili na Nagagihit kaniran diri kon ani ya pinili na Nagagihit ka tanan mga tao. ¹²Na, may tao nga diri makaminze kay inkatao nga nakolangan ya toong lawas. May tao nga diri makaminze kay imbot-an di iza. May tao nga diri anminze kay dazaw isahen naiza ya toong henahena ka pagtarabaho dizan ka Nagagihit. Kon angeten na tao nga diri iza anminze madazaw gajod iton.¹³Pagkakamhan kaiza may mga mindara ka mga bata dizan kan Hisos kay ipadampa siran kanangiza dazaw panaranginan ka madazaw daw paampoan. Kamhan inkasab-an siran na mga sakop ni Hisos ¹⁴piro minlaong si Hisos nga pakarinhen mazo siran kanao kay ya singod kaniran ani ya mga in-angay na Nagagihit. ¹⁵Kamhan impandampa matood ni Hisos ya olo na mga bata kay dazaw panaranginan ka madazaw. Kamhan minpanaw iza.¹⁶Kamhan may isang amaama minsogat kan Hisos kay ampangotana iza nga magtutudlo, daw ono kontana ya hinangen o nga madazaw dazaw tagan hao ka bag-ong kinabohi nga diri mawara? ¹⁷Minsambag si Hisos nga kay ono sang pangotanhen sa mo hao mahitenged ka madazaw? Isa ka ya madazaw ani ya Nagagihit. Magtoman ko ka toong mga sogo anipon ko kon mahatagan ko ka bag-ong kinabohi nga diri mawara.¹⁸Minsambag ya amaama nga daw ono sang mga sogoa? Minsambag si Hisos nga azaw magpatay ka tao, azaw maghenay, azaw pangawat, azaw pamakak. ¹⁹Magtahod ko ka kanmong ama daw ina. Mag-azak ko ka kanmong iba singod ka pag-azak mo ka kanmong kaogaringen.²⁰Minsambag ya amaama nga mintoman hao kaiton nga tanan. Daw ono pen ya nakolang dini kanao? ²¹Minsambag si Hisos nga kon mainsakto ya pagtoman mo ka mga sogo na Nagagihit pomanaw ko naa. Ipamaligza di mo ya kanmong mga betang. Kamhan ya bazad ipanhatag ka mga pobri anipen ko kon somakop kanao dazaw sobra pen ya mga mahalen mo daked ka hel-anan na Nagagihit. ²²Pagpakabati ka na batan-en nga amaama ka laong ni Hisos minpanaw iza. Nagalised ya toong hinawa kay diri kontana naiza ibaligza ya toong mga betang.²³Kamhan minlaong si Hisos ka toong mga sakop nga timan-an mazo gazed ini nga ya tao nga kowartahan malised gajod ya pagsakop naiza ka Diyos. ²⁴Pamolinged ini nga ya karabaw kon an-azi ka teheb na dagem masazon iton ka pagsakop na kowartahan ka Nagagihit kay wili ya toong hena-hena ka toong kowarta.²⁵Kamhan nabereng gazed ya mga sakop ni Hisos daw minsambag nga kon malised ya pagsakop na kowartahan ka Diyos diri baza makalangit ya bisan sin-o nga tao. ²⁶Kamhan minseleng si Hisos kaniran daw minsambag nga kon ya tao ka lamang diri makahimo piro ya Nagagihit makahimo iza ka tanan. ²⁷Kamhan minsambag si Pidro kan Hisos nga kami nga kanmong mga sinarigan izang dini kaini minbiza kami ka tanan dazaw makasakop kami kanmo. Agon daw ono pen ya ihatag mo kanami?²⁸Minsambag si Hisos nga timan-an mazo gajod ini nga kay-an ka pagkabag-o na kalibotan hao nga minhon-a ka bisan sin-o nga mahon-ang tao, hao ya anlo-to dizan ka lo-toanan ka paghari nga madazaw selengan. Kamhan kamo nga napolo may dowa nga sinarigan manlo-to isab kamo dizan ka lo-toanan. Kay ampanhokom kamo ka mga kaliwatan na mga napolo may dowa nga anak ni Israil.²⁹Kamhan bisan sin-o ya minsakop kanao pasobrahan na Nagagihit ka pagbales ka madazaw. Tagan isab iza ka bag-ong kinabohi nga diri mawara. Kay minbiza iza ka toong hel-anan daw ya mga lomon daw ya toong ginikanan daw ya mga bata daw oma kay dazaw ansakop iza kanao daw anwali sab iza ka sindo mahitenged kanao. ³⁰Na, koman nga panahon ya mga mataed nga dato mga pobri siran kay-an. Kamhan ya mga pobri mga dato siran kay-an. Ani ini ya inlaong ni Hisos ka toong mga sinarigan.

Chapter 20

¹Kamhan minlaong si Hisos ka toong mga sakop nga wani pon ya pamolinged ka pagsohol na Nagagihit ka toong mga sakop. Na, singod iton ka tag-iza ka oma nga intamnan ka obas. Na, pagkabokas minboas ya tag-iza pagpanaw kay dazaw ampangita iza ka mga tao nga makatarabaho doro ka toong oma. ²Kamhan anpakigsabot iza kaniran kon pira ya sohol ka inaldaw. Kamhan patarabahoon naiza siran doro ka toong oma.³Na, pagkaalas noybi di minpasingod ya tag-iza doro ka mirkado. Kamhan dizan di ya mga tao nga nagahela-hela lamang kay waray tarabaho niran. ⁴Agon minlaong iza kaniran nga magtarabaho disab kamo doro ka kanaong oma kay ansohol hao kamazo. Kamhan minsogot siran.⁵Pagkaodto di kaiza daw pagkaalas tris gihapon minbalik iza ka mirkado kay andogang pon iza ka makatarabaho kanangiza. ⁶Bisan ka hapit mag-alas singko minbalik disab iza ka mirkado. Dizan pon gihapon ya mga tao nga nagahela-hela. Kamhan nangotana iza nga kay ono sa nga wara sa kamo magtarabaho komang aldaw? ⁷Minsambag siran nga waray magatarabaho kanami. Minsambag ya tao nga magtarabaho kamo doro ka kanaong oma.⁸Na, pagsalep di na sega minlaong ya tag-iza ka toong sinarigan nga pakarinhen mo ya mga tarabahanti kay panoholan di nao siran. Honahen nao pagsohol ya mga nahori nga minseled. Kamhan horihen di lamang pagsohol ya mga minhon-a ka pagtarabaho. Ani ini ya togon na tag-iza ka toong sinarigan. ⁹Kamhan mindateng dizan ya mga minseled ka tarabaho ka pagkaalas singko. Kamhan intagan siran ka sohol ka inaldaw singed ka nasabotan ka daang tarabahanti. ¹⁰Kamhan mindateng disab ya mga mahon-a ka pagtarabaho. Silaong niran nga dakola pen ya kanirang sohol kay minhon-a siran pagtarabaho ambaza kay anika gihapon ya kanirang sohol.¹¹Agon minmahay gazed siran dizan ka tag-iza ka oma ¹²nga nagalaong nga ya mga nahori kanami pagsolod isang ka oras ka ya kanirang pagtarabaho. Kamhan in-angay mo siran ka kanaming sohol bisan isa lamang nga ka oras ya pagtarabaho niran. Kamhan kami minanget kami ka isang ka aldaw nga tarabaho daw ya kapaso.¹³Minsambag ya tag-iza dizan ka isang tao nga amigo, wara hao maglimbong kanmo kay ya pagsabot nita ka sohol ka inaldaw minsogotiko. ¹⁴Na, dawata ya kanmong sohol kamhan omoli ko naa kay naazak hao kon mag-anika ya sohol na mga nahori ka sohol na mga minhon-a ka pagtarabaho.¹⁵Hao ya magaponto ka kanaong kowarta. Kontana diri kamo mag-arig ka kanaong pagpanhatag. ¹⁶Na, pagkakamhan ni Hisos pagpamolinged ka toong mga sinarigan minlaong iza nga ya mga mahori pagsakop kanao singod ka mahon-a siran ka pagsohol. Kamhan ya mga mahon-a pagsakop kanao singed ka mahorihan siran ka pagsohol. Mahatagan gazed sirang tanan ka bag-ong kinabohi nga diri mawara.¹⁷Pagkakamhan kaiza minpasinged si Hisos ngaro ka siyodad nga Hirosalem. Ka wara pen siran dateng doro impalain pagpatindeg ni Hisos ya toong mga sinarigan kay ampakahagdam iza kaniran ¹⁸nagalaong nga mamanaw di kita ngaro ka siyodad nga Hirosalem. Kamhan doro kaiton nga dapit hao nga minhon-a ka bisan sin-o nga mahon-ang tao, iated hao doro ka mga oloolo na mga pari na mga Hudiyo daw ya mga maistro ka tinoohan na mga Hudiyo kay hokman hao niran ka kamatazen. ¹⁹Kamhan iated sab hao niran doro ka mga diri kon Hudiyo nga nagahari dini ka kantang lopa. Kamhan pagasorasorahen hao niran. Pagkakamhan niran paglatos kanao ilansang hao niran ka kros. Pagdateng ka ikatolong aldaw sokad ka kanaong pagkapatay mabohi hao pagbalik garing ka lubong. Ani ini ya pakahagdam ni Hisos ka toong mga sinarigan.²⁰Pagkakamhan kaiza ya ina na mga maanak ni Sibidiyo minkarini iza kan Hisos iba si Santiago daw si Howan. Kamhan dizan ka paahan ni Hisos minlohod ya ina kay may ihangzo kontana naiza kan Hisos. ²¹Kamhan nangotana si Hisos nga daw ono ya maazakan mo? Minsambag iza nga kon somogot ko kay-an ka paghari mo palo-toon mo ya dowang maanak o dizan ka kanmong saing. Ya isa kontana palo-toon dizan ka too mo. Ya isa dimbali ka wala mo.²²Minsambag si Hisos nga wara kamo makasabot kon ono ya inhangzo mazo kanao. Daw makaanget kamo ka kalised nga singed ka maazihan nao kay-an? Minsambag sirang dowa nga makahimo kami kaiton. ²³Minsambag si Hisos nga ya mga kalised nga andatong kanao andatong sab matood kamazo. Piro ya inhangzo mazo ka paglo-to dizan ka too nao daw dimbali ka wala nao diri kon hao ya ampili ka tao kay impili daan na Nagagihit kon sin-o ya makalo-to dizan ka kanaong sain. ²⁴Na, pagpakabati ka na mga napolo nga sinarigan nazehet siran kan Santiago daw si Howan.²⁵Kamhan impatipon siran ni Hisos kay anlaong iza nga mahagdam kamo ka batasan na mga diri kon Hudiyo nga nagahari dini ka kantang lopa. Magmandaray gazed siran ka mga tao. ²⁶Piro kamo nga kanaong mga sakop, diri kamo maghaod ka kanirang batasan kay dizan kamazo kon naazak ya isa nga iza ya labaw kinahanglan ampangalagad iza kamazo. ²⁷Kon naazak ya isa nga iza ya may katongod nga ataas kinahanglan ampangalagad iza kamazo singed ka pagpangalagad na oripen. ²⁸Kay hao nga minhon-a ka bisan sin-o nga mahon-ang tao minkarimbaba hao dini kamazo dazaw ampangalagad hao kamazo. Wara hao magpaalagad kamazo kanao. Ampahalad sab hao ka kanaong kinabohi doro ka kros kay hao ya ambazad ka mga sala na mga mataed nga tao. Ani ini ya sindo ni Hisos ka toong mga sinarigan.²⁹Pagkakamhan kaiza minpanaw sin Hisos dizan ka longsod nga Hiriko. Masarang kataod ya tao nga minsonod kanangiza. ³⁰Na, dizan ka kilid na karsada may dowang ka tao nga nabota nga nagalo-to. Pagpakabati ka niran nga si Hisos ani ya minlabay dizan kaniran minhawag siran nga Ginoo nga kaliwat ni Dabid, kaloy-an mo kami! Kamhan inbaheg siran na mga tao nga nagalaong nga pahenek kamo dizan. ³¹Kamhan mintoda hinoa sirang dowa paghawag nga Nagagihit nga kaliwat ni Dabid, kaloy-i intawon kami!³²Kamhan minheneng si Hisos. Inpakarini siran naiza kay pangotanhen nga daw ono ya gosto mazo kanao? ³³Minsambag sirang dowa nga Ginoo, ya gosto nami nga makakita ya kanaming mata. ³⁴Kamhan nalooy si Hisos kaniran. Paghogam naiza ka kanirang mata madazaw matood ya kanirang mata. Kamhan min-iba siran kan Hisos.

Chapter 21

¹Na, pagpasinged nin Hisos ngaro arani ka siyodad nga Hirosalem mindateng di siran ka lobohon nga Bitpahi dizan tenged ka bobong nga inngaranan ka Olibo. Kamhan minsogo si Hisos ka toong sinarigan nga dowa siran ²nga nagalaong nga komaro kamo naa ka lobohon dizan ka hon-ahan mazo. Pagdatong ka mazo doro makakita kamo dazon ka isang asno nga klasi na kabayo nga in-oktan dizan iba disab ya toong nati. Hobaden mazo siran daw tozokon ngarini kanao. ³Kon may mangotana kamazo magsambag kamo nga inkinahanglanan ini na kanaming oloolo. Kamhan ankalit ya tao pagtogot kamazo. Ani ini ya sogo ni Hisos kaniran⁴kay nakatoman iza ka inlaong na propita na Nagagihit kay kawandini pon nagalaong iza nga wani ya inlaong na Nagagihit mahitenged ka pagdateng ni Hisos ka Hirosalem nga ⁵long-an ya taga Siyon nga selengi mazo, waton di ngarini ya kamazong hari. Bisan hari iza nagasakay gihapon iza ka batan-en pon nga asno nga klasi na kabayo. Diri kon maiseg iza paghari naiza ka mga tao. Ani ini ya panan-og na karaang propita.⁶Kamhan ya mga sinarigan nga insogo ni Hisos namanaw sirang dowa kay kaw-en niran ya kabayo. ⁷Kamhan intozok niran dizan kan Hisos. Inhanigan sab niran ka kanirang mga bado ya likod na kabayo daw ya toong nati kay sakzan koman ni Hisos. ⁸Pagpakasakay ka naiza inhanigan dazon na mga mataed nga tao ya dalan ka kanirang mga bado. Kamhan ya mga iba isab nangotod ka mga paka kay ibetang isab ka dalan kay tahodon si Hisos.⁹Mataed ya mga tao nga minhon-a kan Hisos daw mataed isab ya mga mahori. Kamhan namagdengandengan siran pagsinggit nga sazaen ya kaliwat ni Dabid! Sazaen ya mindateng garing ka Magbabaja. Intagan iza na Magbabaja ka dakola nga gahem. Sazaen, sazaen ya Nagagihit! Ani ini ya pagsaza na mga tao kan Hisos. ¹⁰Pagpakadateng ka ni Hisos ka siyodad nga Hirosalem mabibo gazed ya tanan mga taga Hirosalem daw nagalaong siran nga daw sin-o sa iton nga taohana? ¹¹Minsambag ya mga mataed nga tao nga si Hisos iton nga taga Nazarit nga lobohan doro ka Galiliya. Propita iza na Nagagihit. Ani ini ya pagsaza na mga tao kan Hisos ka pagdateng naiza ka Hirosalem.¹²Pagkakamhan kaiza dizan ka Hirosalem minseled si Hisos ka dakolang lagkaw nga pangamozoanan ka Nagagihit. Kamhan inpamogaw gajod naiza ya mga mamaligzaay daw ya mga mamalitay.Inpandeeg sab naiza ya mga lamisa na mga Hudiyo nga magsilihay ka mga talipid nga indara na mga taga laing dapit. Impanowad disab naiza ya mga siya na mga magbaligzaay ka salapati nga mga ihaladay na mga tao ka Nagagihit. ¹³Kamhan minbaheg iza kaniran nga nagalaong nga may daan pinasoyat na Nagaggihit nga nagalaong nga ya kanaong lagkaw ani ya lagkaw ka pagpangamozo na mga tao kanao. Ambaza kay inhinang di mazo iton ka datnganan na mga tolisan nga nagapanlimbong ka mga tao. Ani ini ya inbaheg ni Hisos kaniran. ¹⁴Kamhan dini ka dakolang lagkaw na Nagagihit minkarini kan Hisos ya mga nabota daw ya mga napiang. Kamhan inpanbahaw siran ni Hisos.¹⁵Piro ya mga oloolo na mga pari daw ya mga magtutudlo ka tinoohan na mga Yodayo nangazohot siran pagpakakita niran ka mga magazong hinang ni Hisos daw ya mga bata nga naninggit nga sazaen ya kaliwat ni Dabid! ¹⁶Agon nangotana ya mga oloolo kan Hisos nga daw wara ko makabati ka kanirang inlaong mahitenged kanmo? Minsambag si Hisos nga nakabati di gajod hao. Daw wara pen kamo makabasa ka daan pinasoyat na Nagagihit nga nagalaong nga ya mga bata daw ya mga nagasoso pen ani ya intoldoan na Nagagihit ka pagpanaba ka matood nga sinaza. ¹⁷Pagkakamhan ni Hisos pagsambag kaniran minpanaw iza dizan kaniran. Kamhan minlogwa iza ka siyodad nga Hirosalem kay ankaro iza ka maghomolo nga Bitani kay ankolang iza dizan.¹⁸Pagkamasiselem kaiza minbalik si Hisos ka maghomola nga Hirosalem. Kamhan imbengtas gazed iza. ¹⁹Kamhan dizan ka kilid na dalan nakitan naiza ya isang tanom ani ngaran ya igira. Kamhan min-arani iza ka tanem piro wara iza makakita ka bonga, mga dahon ka lamang. Kamhan minlaong si Hisos ka tanom nga sokad koman diri ko makapamonga bisan kon-ong aldaw. Kamhan nangalaza matood ya tanem garing ka gamot ngaro ka mga oldot.²⁰Pagpakakita ka na mga sinarigan kaiton nangaborong gajod siran daw nagalaong nga ono sa ya tanem nga nangalaza di sa ya dahon? ²¹Minsambag si Hisos nga timan-an mazo gajod ini nga kon ansarig gajod kamo ka Nagagihit daw diri kamo andowadowa mahimo isab mazo paghinang ka singod ka paghinang nao ka tanom. Pamolingod ini nga ya bobong dizan kon sogoon mazo iton ka pagsibeg ngaro ka dagat, ansibeg matood iton ngaro. ²²Kon hogot ya pagtoo mazo madawat mazo ya bisan ono nga kamazong pangazoon pagpangamozo mazo ka Nagagihit.²³Pagkakamhan kaiza minseled si Hisos pag-isab ka dakolang lagkaw na Nagagihit. Na, ka nagatoldo pen iza ka mga tao may mgaminkarini kanangiza nga mga oloolo na mga pari na mga Yodayo daw ya mga malaas. Kamhan nangotana siran kan Hisos nga daw hain garing ya katongod mo ka pagbogaw ka mga tao kahabi? Sin-oy minhatag kanmo ka katongod ka pagpadazon ka kanmong mga hinang dini kanami? ²⁴Minsambag si Hisos kaniran nga wani sab ya pangotana nao kamazo. Kon makasambag kamo anipen hao magpanan-og kamazo kon hain garing ya kanaong katongod ka paghinang kaiton.²⁵Na, daw hain garing ya katongod ni Howan ka pagpamenzag ka mga tao? Daw garing iton ka Nagagihit kon garing iton ka tao? Kamhan namaglalislalis siran kon ono sa kontana ya kanirang isambag kan Hisos. Namaglaonglaong siran nga kon ansambag kita nga garing ka Nagagihit ya katongod ni Howan basi long-on kita ni Hisos nga kay ono sa nga diri sa kamo antoo kan Howan? ²⁶Piro kon somambag kita nga garing ka tao ya katongod ni Howan pamookon kita na mga tao kay mintoo gajod siran nga si Howan ani ya matood nga propita na Nagagihit. Kamhan minsambag siran kan Hisos nga wara kami mahagdam. ²⁷Kamhan minsambag isab si Hisos nga diri sab hao ampanan-og kamazo kon hain garing ya kanaong katenged ka pagpadazon ka kanaong mga inhinang.²⁸Kamhan nagapadazon si Hisos paglaong ka mga oloolo na mga pari daw ya mga malaas nga panalinga kamo. Pamolinged ini nga maytao nga dowa ya toong maanak nga amaama. Na, may isang aldaw nga minsogo iza ka magorang nga Dong, magtarabaho ko komang aldaw doro ka oma. ²⁹Minsambag ya magorang nga diri hao antarabaho. Piro ka wara pen madogay minhinelsel iza. Kamhan minpanaw iza ngaro ka oma kay antarabaho iza. ³⁰Kamhan inkaro disab na ama ya manghod daw insogo disab nga Dong, magtarabaho ko komang aldaw doro ka oma. Minsambag iza nga hoo, ampanaw di hao. Ambaza kay wara iza magkaro ka oma.³¹Na, dizan kanirang dowa daw sin-o ya mintoman ka sogo na toong ama? Minsambag siran nga ya magorang ani gajod ya minsogot ka sogo na toong ama. Minsambag si Hisos nga sabten mazo ini nga ya mga magsokotay ka mga bohis daw ya mga babazi nga minhinang ka maonga ampasolod hao kaniran ka hel-anan na kanaong Ama paghon-a ka pagpaseled nao kamazo. ³²Kay si Howan minkarini iza kamazo dazaw mahagdam kamo kon ono ya batasan nga matadeng. Kamhan wara kamo magtoo kanangiza. Piro ya mga magsokotay ka mga bohis daw ya mga maongang babazi mintoo siran kan Howan. Bisan minkita disab kamo kaniran ka pagtoo niran kan Howan, wara kamo magbiza ka kamazong mga sala singod ka pagbiza niran. Wara gajod kamo magtoo kan Howan.³³Kamhan indogangan pon ni Hisos pagpamolinged kaniran nagalaong nga may tag-iza ka lopa. Kamhan mintanem iza ka oma nga tamnanan ka mga obas. Inlibotan ya oma ka alad. Kamhan impakabotan naiza ya lopa kay hinangen ya salodanan ka sapa para ka pagkepeg ka mga obas. Kamhan inhinang naiza ya ataas nga lagkaw nga bantazan ka mga tanem. Kamhan nandapit iza ka mga saop. Kamhan minpanaw iza ngaro ka laing dapit. ³⁴Pagkahapit di anihen ya toong mga obas impakaro naiza ya toong mga sogoonon kay pakaw-en di kontana naiza ka toong kabahinan.³⁵Kamhan pagdatong doro indakep di hinoa ya mga sogoonon na mga saop. Kamhan imbonalan ya isang sogoonon. Impatay ya ikadowang sogoonon. Impook ya ikatolong sogoonon ka mga bato. ³⁶Ka wara pon madogay insogo disab pagpakaro ya mga laing sogoonon nga mataed pon ka hon-a nga inpakaro. Piro impamagbonalan daw impamagpatay isab siran. ³⁷Pagkakamhan kaiza impakaro disab na tag-iza ya toong anak nga amaama. Kay nagahena-hena iza nga tahodon gajod niran ya toong maanak.³⁸Kamhan pagpakakita ka na mga saop nga wani di kaan andateng di ya maanak na tag-iza namagsabotsabot dazon siran nga waton di ngarini kanta ya maanak na tag-iza nga magdawatay kay-an kaini nga lopa nga toong irinsiya. Hala, pamagpatazen ta iza gajod kay dazaw kita ka mazoy makapolos ka pagpanag-iza ka lopa. ³⁹Kamhan impamagtagenan matood niran ya maanak daw impamagtimbag niran doro ka gawas na alad na tanom. Kamhan impamagpatay di niran iza.⁴⁰Na, pagdatong na tag-iza ka lopa daw magaono sa koman iza ka mga saop? ⁴¹Minsambag ya mga manalingahay kan Hisos nga patazen siran gajod naiza. Kamhan pasaopan naiza ya tanem ka lain dazaw makahatag kanangiza ka toong kabahinan kada pag-ani.⁴²Pagkakamhan indogangan ni Hisos paglaong kaniran nga daw wara pon kamo makabasa ka daan pinasoyat na Nagagihit nga nagalaong nga ya matimgas nga bato nga inbizaan na mga minhinang ka lagkaw ani ya nahinang nga sinarigan ka pagparig-en ka primirong ogdok na lagkaw. Inhinang iton na Magbabaja kamhan madazaw gazed iton pagpakakita nami.⁴³Agon pasabten ta kamo nga dini kamazo nga mga Hudiyo diri magpadazon ya Nagagihit ka toong tarabaho. Hinoa karohen naiza ya mga tao nga antoman ka toong mga sogo. ⁴⁴Nagalaong pon si Hisos pagpamolinged kaniran nga bisan sin-o ya makadasmag kaiton nga matimgas nga bato mangabari ya toong bekeg. Kamhan bisan sin-o ya madateng naiton nga matimgas nga bato ka pagkaligid magemek gazed ya toong lawas. Kilalhen mazo nga ya dakolang matimgas nga bato nga inbizaan mazo ani hao.⁴⁵Na, pagpakabati ka na mga oloolo na mga pari daw ya mga Parasiyo makasabot dazon siran nga naigo siran ka mga pamolinged ni Hisos. ⁴⁶Agon pamagdakpen niran kontana si Hisos piro mahaldek siran ka mga mataed nga tao nga mga mintoo nga si Hisos aniton ya matood nga propita na Nagagihit.

Chapter 22

¹Nagalaong nga Kamhan indogangan ni Hisos pagpamolingod kaniran nga ²ya pagpasakop na Diyos ka mga tao singod iton ka hari nga nagaandam ka pagkombiti ka pagpangasawa na toong mga-anak nga amaama. ³Pagkakamhan naiza pagpakaandam ka kombiti impakaro di naiza ya toong mga sogoonon dizan ka mga tao nga toong dinapit dazaw mangaon di naa siran. Ambaza kay minbaribad siran ka inpanaba na sogoonon.⁴Kamhan insogo disab pagpakaro ya mga iba nga sogoonon dazawlong-on niran pag-isab ya mga dinapit nga kamhan di ya paglamisa. In-ihaw di nao ya kanaong mga baka daw ya mga nati nga mahonlas. In-andam di nao ya tanan. Mangarini di naa kamo ka kanaong kombiti.⁵Piro nagapalingeglingeg lamang ya mga dinapit ka impanaba na mga sogoonon. Nagapadazon siran ka kanirang mga hinang. Ya isa minpanaw doro ka toong oma. Ya isa minpasingod ngaro ka toong tarabahoan. ⁶Ya mga iba mindakep di hinoa ka mga sologoon. Kamhanimpamagbonalan daw inpamagpatay. ⁷Pagpakahagdam ka na hari nazehet gajod iza. Impakaro dazon naiza ya toong mga bataen dazaw patazen ya mga minpatay ka toong mga sogoonon. Inpanonog disab ya kanirang longsod.⁸Kamhan minlaong ya hari ka toong mga sogoonon nga naandam di nao ya kombiti piro ya daan dinapit nao diri di gajod siran makatilaw ka kanaong in-andam. ⁹Agon pangarohen mazo ya mga kadalanan. Bisan sin-o nga makitan mazo dapita mazo siran. ¹⁰Kamhan namanaw ya mga sogoonon ngaro kay dizan ka mga dalan patiponon niran ya bisan sin-o nga tao nga nakitan niran. Bisan maonga ya batasan niran bisan magazon impandapit sirang tanan. Kamhan napono gajod ya lagkaw nga kombitihanan.¹¹Minsolod ya hari kay ansolong iza ka mga tao nga bag-ong dinapit. Kamhan nakitan naiza ya amaama dizan nga wara baza iza magbado ka para ka mga dinapit ka kombiti. ¹²Kamhan impangotana na hari nagalaong nga amigo, daw ono sa ya pagsolod mo dini nga wara sa ko magbado ka para ka kombiti? Wara magsambag ya amaama.¹³Kamhan minsogo ya hari ka toong mga sogoonon nga pamegketen mazo ya toong alima daw paa. Kamhan iitsa iza doro ka kadoglomanan bali ka gawas. Doro kaiton magapangagoot ya mga tao ka kanirang ngipon ka paghaza. ¹⁴Kamhan minlaong si Hisos kaniran nga ini nga hari singod iza ka Nagagihit nga mindapit ka mga mataod nga tao piro talagsa ka ya toong impili. Ani ini ya pamolinged ni Hisos kaniran.¹⁵Pagkakamhan kaiza namanaw dazon ya mga Parasiyo kay namagsabotsabot siran nga magalit-agen kontana si Hisos pagpanaba. ¹⁶Kamhan impakaro niran ya kanirang mga sakop dizan kan Hisos. Iba gihapon ya mga Hudiyo nga minsakop di kan Hirodis nga hari. Pagdatong niran nagalaong siran nga Magtutudlo, mahagdam kami nga matadong ya batasan mo daw matood gihapon ya mga panaba mo. Pagtoldo mo ka pagmaymay na Nagagihit waray pinalabi mo nga bisan sin-o nga taohana daw bisan ono ya kanirang katongod. ¹⁷Agon long-an mo kami kon ono ya kanmong hona-hona nga daw makalapas kami ka balaed na mga Yodayo kon ambazad kami ka bohis kan Sisar nga hari nga nakadaog di ka kantang lopa? Daw ambazad kami kon diri?¹⁸Na, mahagdam dazon si Hisos nga daeten iza kontana. Kamhan minbales iza pagpangotana kaniran nga kay ono sa kamo minporbakamo kanao? Mga bakaken gazed kamo! ¹⁹Pakiton mo hao ka kowarta nga palata nga ibazad mazo ka bohis ni Sisar. Kamhan impakita matood niran si Hisos ka kowarta.²⁰Kamhan minlaong si Hisos nga daw kaninong bayho dini ka palata? Daw kanin-ong ngaran ya insoyat dini? ²¹Minsambag siran nga kan Sisar gazed iton. Minsambag si Hisos nga bayri mazo ya azoon ni Sisar kamazo. Bayri sab mazo ya azoon na Nagagihit kamazo. ²²Pagpakabati ka niran ka insambag ni Hisos nabereng siran kay diri siran makahimo ka paglalis kan Hisos. Kamhan minpanaw siran dini kanangiza.²³Pagkakaan kaiza minkarini isab kan Hisos ya mga maistro na mga Hudiyo ani ngaran ya Sadosiyo. Ya kanirang toldoan ya mga namola di nga tao diri gajod mabohi pagbalik garing ka lobong. Na, nangotana siran kan Hisos nga ²⁴Magtutudlo, ya kanaming karaan nga si Moysis mintogon iza kanami nga kon mapatay ya isang tao nga waray maanak kinahanglan ya lomon na napatay anikay makapangasawa ka toong ipag nga nabalo di dazaw anpanganak. Kamhan mabohi ka ya ngaran na toong magorang nga napatay. Ani ini ya togon ni Moysis kanami.²⁵Na, izang mahon-a pon dini kanami may maglomon nga pitong ka amaama. Naminze di ya kamagorangan. Kamhan napatay di iza ka waray maanak. Kamhan ya toong asawa nga nabalo di impangasawa na primirong manghod. ²⁶Pagkakamhan kaiza napatay kasab ya primirong manghod nga waray maanak. Singod kaiton ya kahimtang na ikadowang manghod keteb ka gipos-an. ²⁷Pagkahorot niran pagkapatay anipon mapatay ya babazi nga nabalo ka pitong ka maglomon. ²⁸Na, Magtutudlo, wani ya pangotana nami kanmo kay mintoldo iko nga may tirmino ka pagbohi ka mga tao nga nangapatay. Daw kanin-ong asawa itong babazi kon mabohi pag-isab ya mga namagsonodsonod nga pitong ka maglomon kay iza ya asawa nirang tanan?²⁹Minsambag si Hisos nga sazep mazo iton kay wara pen kamo makasabot ka daan pinasoyat na Diyos daw toong gahem. ³⁰Kay ka pagpangabohi na mga tao kay-an diri di magkaminze ya mga amaama daw ya mga babazi kay nabag-o di ya kanirang mga batasan singed ka batasan na mga sogoonon nga taga langit.³¹Mahimo gazed ya pagpabohi na Nagagihit ka mga tao garing ka lebeng. Daw wara kamo magbasa kaiza nga inlaong na Nagagihit kamazo nga nagalaong nga ³²Hao nga Nagagihit ani ya hawagenen na kamazong mga karaan nga si Abraham daw si Isak daw si Hakob. Ani ini ya impasoyat na Nagagihit. Kamhan bisan patay di ya mga karaan magahawagen pen niran ya Diyos kay bohi ka siran dakod. Kamhan iza ya Diyos na mga bohi nga tao, diri kon Nagagihit na mga patay. ³³Pagpakabati ka na mga mataed nga tao nangabereng siran ka intoldo ni Hisos.³⁴Na, ya mga Parasiyo pagpakabati niran nga wara di ya ikasambag na mga Sadosiyo kan Hisos minkarini disab siran kan Hisos. ³⁵³⁶Kamhan ya isa hanas iza ka mga balaed na Hudiyo. Iza ya anpangotana kan Hisos pagporba nagalaong nga Magtutudlo, dizan ka kasogoan na Nagagihit daw ono ya labaw nga sogo?³⁷Minsambag si Hisos nga wani ya labaw nga sogo na Nagagihit nga kinahanglan nga pagaazaken mazo pagtinood ya Nagagihit nga kamazong Nagagihit. Kamhan isahon mazo ya kamazong hona-hona ka pagtaremdem kanangiza. ³⁸Ani ini ya labaw nga sogo.³⁹Mag-anika ya ikadowang sogo nga kinahanglan mag-azak kamo ka kamazong mga iba singed ka pagazak mazo ka kamazong kaogaringen. ⁴⁰Kamhan iton nga dowang ka sogo ani ya singed ka toboan na bisan ono ya daan balaod na Nagagihit daw bisan ono ya sinoyat na mga karaang propita. Ani ini ya sambag ni Hisos mga ka Parasiyo.⁴¹Na, ka nagatipon pen ya mga Parasiyo nangotana si Hisos kaniran nga ⁴²daw ono ya kamazong hona-hona mahitongod kan Kristo nga hari nga pinili na Nagagihit? Daw kanin-ong kaliwat iza? Minsambag siran nga kaliwat iza na kanaming karaan nga si Dabid.⁴³Kamhan minlaong si Hisos kaniran nga agon kay ono sa nga minngaran sa si Dabid kan Kristo nga toong Magbabaja pagtandog na Ispirito na Nagagihit ka toong hinawa? Kay minlaong iza nga ⁴⁴ya Nagagihit ani ya minpanaba ka kanaong Magbabaja nga lomo-to ko naa dini ka kanaong too hangtod ka pagpakadaeg nao ka kanmong mga kaaway. Ani ini ya daan mga panaba ni Dabid mahitongod kan Kristo nga hari nga pinili na nagagihit.⁴⁵Kamhan kon minngaran si Dabid kan Kristo nga toong Magbabaja daw ono say toong pagkakaliwat ka lamang ni Dabid? ⁴⁶Pagkakamhan ni Hisos pagpanaba waray isa nga makasambag. Sokad kaiton wara di siran makasigi pagbalik pagpangotana kan Hisos.

Chapter 23

¹Daw ya toong mga sinarigan nga nagalaong nga Pagkakamhan kaiza minlaong si Hisos ka mga mataod nga tao ²ya mga magtutudlo ka tinoohan na mga Hudiyo daw ya mga Parasiyo may katenged niran ka paghilwas ka mga balaod ni Moysis. ³Agon bisan ono ya isogo niran kamazo tomanon mazo piro diri mazo paghaodon ya kanirang batasan kay ya inwali niran kamazo wara siran magtoman.⁴Impalisdan niran ya mga tao ka sogo nga mabog-at piro impalabzan lamang niran iton nga mga sogo. ⁵Hinangon niran ya tanan mga magazon dazaw anpagarbo siran dizan ka mga tao. Dizan ka alimpatakan niran daw ya bokton impamogkoton niran ya lon-anan ka sinoyatan ka mga daan balaod ni Moysis dazaw tahodon siran na mga tao. Inlakbangan isab niran ya borda dizan ka sidsid na bado niran dazaw ankilala ya mga tao kaniran.⁶6Kada pagpista daw kada pagsimba naazak siran kon palo-toon siran ka magazong dapit. ⁷Pag-azi sab niran dizan ka mirkado naazak gajod siran nga madazaw ya pag-abiabi na mga tao kaniran. Ansaza siran isab ka pagngaran na mga tao kaniran ka maistro nga labaw.⁸Piro kamo nga kanaong mga sinarigan, diri kamo magsaza nga ngaranan kamo ka magtutudlo nga labaw kay isa ka gajod ya kamazong magtutudlo nga labaw. Kamhan dini kanao singod ka mga maglomon ka gajod kamong tanan. ⁹Agon bisan sin-o ya antoldo kamazo ka sindo mahitongod ka Nagagihit diri kamo magtahod kanangiza singod ka pagtahod mazo ka Nagagihit. Kay ya Nagagihit nga nagahola dakod ka langit iza gajod ya kamazong Ama nga tahodanan nga labaw gajod. ¹⁰Diri kamo magsaza nga ngaranan kamo ka oloolo kay isa ka lamang ya oloolo mazo nga ani si Kristo.¹¹Dizan kamazo ya labaw nga tao ani ya ampangalagad kamazo. ¹²Bisan sin-o ya ampalabaw ka toong kaogaringon dizan ka mga iba ipaobos gajod iza na Nagagihit. Bisan sin-o ya ampaebes ka toong kaogaringon dizan ka mga iba ipalabaw iza na Nagagihit.¹³Kamo nga mga magtutudlo ka mga Yodayo daw ya mga Parasiyo, magalisod gajod kamo kay-an kay mga bakakon kamo kay imbalabagangajod mazo ya mga tao kay dazaw diri siran antoo kanao. Diri kamo ansogot kanao kamhan diri togoton siran ka pagtoo. 14Kamo nga mga magtutudlo daw ya mga Parasiyo, magalisod kamo kay-an kay mga bakakon kamo kay magapanlimbong kamo ka mga balo nga babazi dazaw makaangken kamo ka kanirang mga irinsiya. Kamhan magapaataason sab mazo ya kamazong pagpangamozo ka Nagagihit dazaw komoton mazo ya kamazong mga sala. Agon pahamtangan kamo na Diyos ka silot pagdakola ka silot naiza ka iba nga mga tao nga makasala. ¹⁵Kamo nga mga maistro daw ya mga Parasiyo, magalisod kamo kay-an kay mga bakaken gajod kamo. Kamhan aro ya kamazong pagsakay dizan ka dagat daw ya kamazong pagbagtas dizan ka lopa dazaw ankawa kamo ka .bisan isa kang bolos nga sakop. Pagpasakop mazo ka tao indap-an iza ka kamazong batasan nga nadobli gajod ya kaonga na kamazong batasan. Agon ya silot nga ipahamtang na Diyos kanangiza labaw iton ka silot naiza kamazo.¹⁶Nagalaong pon si Hisos kaniran nga nagalised kamo kay-an kay pagtoldo mazo ka mga tao singed ka nabota gajod kamo. Nasazop kamo ka pagtoldo nagalaong nga kon anpaninhaga ya tao ka dakolang lagkaw nga pangamozoanan ka Nagagihit diri di kinahanglan nga tomanon pon naiza ya toong saad. Piro kon ampaninhaga iza ka bolawan dalem ka dakolang lagkaw na Nagagihit kinahanglan gajod tomanon naiza ya toong saad. ¹⁷Mga nabota kamo daw talatalahon! Kay ya mga bolawan diri kon mahal iton ka pagkamahal na dakolang lagkaw nga pangamozoanan ka Nagagihit.¹⁸Nasazop isab kamo ka pagtoldo nagalaong nga kon ampaninhaga ya tao ka haladanan diri di kinahanglan nga tomanon pon naiza ya toong saad. Piro kon ampaninhaga iza ka halad dizan ka haladanan kinahanglan tomanon naiza ya toong saad. ¹⁹Nangabota di kamo daan! Kay ya halad diri kon mahal iton ka pagkamahal na haladanan.²⁰Agon kon ampaninhaga ya tao ka haladanan malakip isab ya tanan mga halad dizan ka haladanan. ²¹Kon ampaninhaga isab ya tao ka dakolang lagkaw na Nagagihit malakip isab ya Diyos nga nagahela dizan kaiton nga lagkaw. ²²Kon ampaninhaga ya tao ka langit malakip isab ya lo-toanan na Nagagihit ka paghari daw iza nga nagalo-to dizan.²³Kamo nga mga magtutudlo ka mga Hudiyo daw ya mga Parasiyo, magalisod gajod kamo kay-an kay diri kon matood ya pagkaazak mazo ka Nagagihit. Kay bisan nagahatag kamo ka Nagagihit ka ikanapolo nga ka bahin na bisan ya mga klasi na zaman wara kamo magtoman ka mga labaw nga sogo na Nagagihit nga nagalaong nga tadengen mazo ya pagdomara mazo ka mga isa daw isa. Magkinaloy-anay disab kamo kaniran. Magtoo isab kamo ka Nagagihit. Kinahanglan tomanen isab mazo ini singod ka paghatag mazo ka mga ikanapolo nga bahin dizan ka Nagagihit. ²⁴Pagtoldo mazo ka mga tao singod ka nabota gajod kamo kay nawied kamo paghinang ka mga goramay nga sala piro ya mga dakola nga sala waray kawiod mazo.²⁵Kamo nga mga maistro ka mga Yodayo daw ya mga Parasiyo, magalisod kamo kay-an kay mga bakakon gajod kamo kay inhogasan gajod mazo ya gawas na kamazong mga baso daw palato. Piro ya seled napono gajod ka mga maripa kay naanad kamo paglimbong ka mga tao dazaw makakowarta. ²⁶Kamo nga mga Parasiyo nga nabota, kinahanglan hingloan mazo ya seled na baso daw palato paghon-a. Anipon sab kon mahinglo ya gawas naiton.²⁷Kamo nga mga maistro daw ya mga Parasiyo, magalised gazed kamo kay-an kay mga bakaken gajod kamo kay minpasingedsinged kamo ka mga pantiyon nga inpintalan ka mapoti. Dizan ka gawas madazaw selengan piro dalem ka seled polos bekeg na mga namola nga tao nga nadonot di daw mabaho di. ²⁸Singod kamo kaiton kay pagseleng na mga tao ka kamazong batasan singed ka matadeng kamo ambaza kay ya mga paghena-hena mazo polos mga limbong. Naanad sab kamo paglapas ka mga balaod na Nagagihit.²⁹Kamo nga mga maistro daw ya mga Parasiyo, magalised gajod kamo kay-an kay mga bakaken kamo kay minhinang kamo ka mga madazaw nga pantiyon para ka mga inpatay nga karaang propita na Nagagihit. Inpaartihan disab mazo ya mga pantiyon na mga karaang tao nga matadeng ³⁰nga inpatay na kamazong kaapoan. Bisan minlaong kamo nga kon bohi ka kamo kaiza nga aldaw wara kamo magpamatay kaniran, ³¹kamo gajod ya mga kaliwatan na mga minpamatay. Singod kamo kaniran³²agon magtiwas naa kamo ka hinang nga insogod na kamazong kaapoan. Nagabatasan kamo singod ka mga halas nga polos maonga ya batasan agon diri gajod kamo makalayas ka pagsilot na Nagagihit kamazo doro ka impirno. ³³Nabagtasan kamo singed la mga halas nga polos maonga ya batasan agon diri gajod kamo makalayas ka pagsilot na Naginihit kamazo doro ka impirno.³⁴Agon pakarinihen nao kamazo ya mga propita na Nagagihit daw ya mga tao nga dakola ya kanirang kahagdamanan mahitenged ka Nagagihit daw ya mga maistro nga mahagdam pagsindo mahitongod kanao. Kamhan pamagpatazon pon mazo ya mga pirang ka tao kaniran. Ipanlansang sab mazo ka kros ya iba. Dalem ka kamazong singbahan pamagbonalen sab mazo ya mga iba. Kamhan dizan ka bisan hain ya kanirang dalaganan lopogon sab mazo siran. Ani ini ya batasan mazo kay-an ka pagdatong niran kamazo. ³⁵Agon madateng kamo ka silot para ka pagpatay ka tanan mga karaan nga matadeng sokad ka pagpatay kan Abil nga waray sala hangtod ka pagpatay kan Zakariyas nga anak ni Barakiyas nga inpatay mazo dizan ka tonga-tonga na haladanan daw ya dakolang lagkaw na Nagagihit. ³⁶Timan-an mazo gajod ini nga madatong gajod kamo ka silot kay ani ini ya kamazong hinang.³⁷Pagkakamhan ni Hisos pagbahog kaniran minlaong iza nga kamo nga mga taga Hirosalem, nagalisod di gajod ya kanaong hona-hona kay inpatay mazo ya mga karaang propita na Nagagihit daw impamook ya mga sogoonon nga impakarini na Nagagihit kamazo. Kapira hao an-aligara kamazo kontana singod ka manggianak nga nagatipon ka toong mga pise dalem ka toong ampak piro diri kamo ansogot. ³⁸Sabton mazo ini nga pamanawan gajod na mga tao dini ka hel-anan mazo. Bizaan disab ta kamo. ³⁹Sokad koman diri kamo makakita kanao pag-isab hangtod ka pagbalik nao. Kamhan ansaza kamo kanao magalaong nga sazaon ta iza nga impakarini na Nagagihit dini kanami. Ani ini ya pagpanan-og ni Hisos kaniran.

Chapter 24

¹Minlogwa si Hisos ka dakolang lagkaw nga nangamojo ka Nagagihit. Pagpanaw naiza dizan minkarini kanang-iza ya toong mga sinarigan kay pasolongon niran si Hisos ka kalagkawonan nga natipon paghinang ka dakolang lagkaw na Nagagihit. ²Minsambag si Hisos nga paka selengi gajod mazo itong mga lagkaw. Timan-an mazo gajod ini nga mageba gajod iton kaan. Basta ya mga bato nga insompazan podo mabogto pagpangadoog.³Na, ka nagalo-to si Hisos dizan ka bobong nga Olibo minkadizan ya toong mga sinarigan nga waray lain tao iba kanang-iza. Kamhan nangotana siran nga panan-ogan mo kami kon kon-o iton magoba iton nga mga lagkaw. Daw ono ya timaan ka pagbalik mo ngarini daw ya kataposan nga panahon dini ka kalibotan? ⁴Kamhan minsogod si Hisos pagsindo kaniran nga maghamarag kamo kay basi magalimbongan kamo na mga tao. ⁵Kay mataed ya mga kandateng nga ampasingodsingod siran kanao magaangken nga si Kristo hao nga pinili na Nagagihit ka paghari ka mga tao. Kamhan malimbongan ya mga mataod nga tao.⁶Diri sab kamo magkahaldek kon makabati kamo nga may gobot na gira nga arani di koni kamazo, may gira disab koni doro ka aro. Matoman matood iton piro diri pen kon ani ya kataposan nga panahon dini ka kalibotan. ⁷Kay ka wara pon matapos ya kalibotan ampakig-away ya isang longsod ka laing longsod. Ampakig-away isab ya isang hari ka laing hari. Madatong ya mga nagakalainlain dapit ka pihit. Mataod isab ya mga linog. ⁸Iton nga tanan ani ya sinogdan ka lamang na mga kalisod dini ka kalibotan.⁹Kamhan pandarhan kamo dizan ka mga madaogdaogon kamazo. Kamhan patazon kamo. Magakontarahan kamo na tanan mga tao kay hao ya insakopan mazo. ¹⁰Kamhan mataod ya ampamiza ka kanirang pagtoo kanao. Mamag-inodlaway siran daw mamagdinemetay. ¹¹Andatong pon ya mga mataod nga tao nga nagapasingodsingod ka mga propita na Nagagihit. Kamhan malimbongan gajod ya mga mataod nga tao.¹²Kamhan garing ka pag-oswag na maongang batasan dini ka kalibotan diri magkinaloyanay ya isa daw isa. ¹³Na, bisan sin-o ya antoo pon kanao kotob ka pagkatapos naiton nga mga kalisod mahatagan iza ka bag-ong kinabohi nga diri mawara. ¹⁴Ya pagmaymay mahitongod ka pagpasakop na Nagagihit ka mga tao iwali pon iton doro ka tibolos kalibotan dazaw mahagdam ya tanan mga tao. Anipen matapos ya kalibotan.¹⁵Kawandini pon may inlaong ni Danyil nga karaang propita na Nagagihit. Kamhan minpanan-og iza daan mahitongod ka isang tao nga masarang kaonga nga makadaot ka mga tao. Na, sabton mazo ya inlaong ni Danyil. ¹⁶Kay minlaong iza nga pagpakakita mazo nga mintindog di iton nga tao dalem ka dakolang lagkaw nga pangamozoanan ka Nagagihit, kamo nga mga taga Hoda mandalagan gajod kamo ngaro ka bobong. ¹⁷Bisan magahayahay kamo dizan ka pawa, dalagan gazed kamo kay waray logar mazo ka pagpanhipid ka kamazong mga botang. ¹⁸Bisan magatarabaho kamo dakod ka kamazong oma dalagan gajod kamo kay waray logar mazo ka pagkawa ka kamazong bado dizan ka lagkaw.²²Kalooy adaw na mga kabdos daw ya mga may pinasoso kay magalised siran ka pagdalagan. ²⁰Maghangzo kamo ka Nagagihit nga kontana diri kon panahon nga tig-oran kon aldaw nga tigpahimlay ya pagdalagan mazo. ²¹Kay ya kasamok naiton nga panahona masara iton ka bisan ono ya kasamok sokad kawandini pon ka sinogdan pon na kalibotan hangtod koman daw kawanihen ka. ¹⁹Kamhan kon diri padalien na Nagagihit iton nga mga aldaw wara gajod ya tao nga mabohi. Piro magakalooy ya Nagagihit ka toong mga pinili agon ampadali iza kaiton nga panahona kay-an.²³Kay-an kaiton nga panahona kon may anlaong kamazo nga paka selengi, mindateng di si Kristo nga hari nga pinili na Nagagihit, diri kamo magtoo. Kon may anlaong sab kamazo nga paka selengi, waton di iza ngarini, diri kamo magtoo. ²⁴Kay andatong pon kamazo ya mga ampasingedsinged kan Kristo daw ya magapatihinang ka mga propita na Nagagihit. Anhinang sab siran ka mga kaberenganan kay kon mahimo malimbongan ya mga tao nga pinili na Nagagihit. ²⁵Maghamarag gajod kay inpakahagdam di nao kamo daan.²⁶Agon kon may anlaong kamazo nga waro di si Kristo ka kamingawan, abay gajod kamo pagkaro. Kon may anlaong kamazo nga nagatago si Kristo dalem kaiton nga lagkaw, abay gazed kamo pagtoo kaiton. ²⁷Kay ya pagdatong nao kay-an singod iton ka kilat nga magalapowasan dazon ya kalangitan garing ka sobazan ngaro ka salpan. ²⁸Kamhan bisan sin-o ya maongang batasan nga tao silotan gajod iza. Singod iton ka pamolinged nga bisan hain ya lawas nga patay magatiponon na mga agila ka pagtoktok ka mga onod.²⁹Ya, pagkatiwas na mga masiet nga kalised andeglem ya sega, anlipsilipsi ya bolan, mangaholog sab ya mga bitoon garing daked ka langit. Magakaonga gajod ya kalangitan kay ipahezenghezeng na Nagagihit.³⁰Anipen makita ya timaan daked ka langit para ka pagdatong nao nga si Kristo. Kamhan anhaza ya tibo nga mga tao pagkita niran kanao iba ya mga gabon. Pagkarimbaba nao labaw gazed hao ka gahom daw madazaw gajod selengan. ³¹Kamhan antanog ya tamboli daw sogoon nao ya kanaong mga sinogo nga taga langit dazaw patiponon niran ya tibo nga tao nga impili nao daan. Garing siran ka mga dapit doro ka sobazan daw doro ka salpan daw timogan daw kanawazan daw bisan hain dini ka kalibotan.³²Na, paniidan mazo ya batasan na igira nga tanem. Kon namag-o ya toong dahon mahagdam di kamo nga ampanhoraw kaan. ³³Singod iton ka inlaong nao kamazo koman. Pagpakakita mazo kaiza nga mga inlaong nao kamazo mahagdam kamo nga arani gajod ya tirmino nao ka pagbalik ka kalibotan.³⁴Matood nga ka wara pen mapatay ya kamazong kaliwatan matoman ya impanan-og o kamazo. ³⁵Mangawara ya kalangitan daw ya kalibotan piro ya kanaong mga panaba diri gajod mawara.³⁶Na, waray mahagdam kon kon-o hao ambalik ka kalibotan. Bisan ya mga sogoonon nga taga tahaw, bisan kon hao, wara kami mahagdam kay ya kanaong Ama nga Nagagihit iza kay mahagdam.³⁷Na, ya batasan na mga tao kay-an ka pagbalik nao ngarini daw ya batasan na mga karaang tao ka bohi pon si Niwi mag-anika siran. ³⁸Kay kawandini pon ka wara pon datong ya lonop nagapadazon ya mga tao pagpangaen daw pagpanginom daw pagpanminze kotob ka aldawa nga minseled sing Niwi ka arka. ³⁹Kamhan ya mga tao diri antoo nga madateng siran ka lonop kaan piro pagdatong matood na lonop natibe siran pagpatay. Ani isab ya kahimtang na mga tao kay-an ka pagbalik nao dimbaba ka kalibotan.⁴⁰Kay kay-an ka pagdatong naiton nga aldawa magatarabaho ya dowang ka tao doro ka oma. Kamhan ibahen nao ya isa piro ya isa ibilin. ⁴¹Magagaling sab ya dowang ka babazi ka mais. Kamhan ibahen nao ya isa piro ya isa ibilin. ⁴²Agon maghamarag gazed kamo kay wara kamo mahagdam kon ono aldawa ya pagbalik nao nga kamazong Magbabaja.⁴³Sabton mazo ini nga kon mahagdam daan ya tag-iza ka lagkaw nga panikon di iza na tolisan, diri gajod iza an-ondang pagbantay kay diri itogot ya kawatan ka pagpanik. ⁴⁴Agon mag-andam isab kamo daan kay andatong gajod hao kay-an ka oras nga wara kamo mahagdam.⁴⁵Wani ya pamolingod mahitongod ka pagbalik nao ngarini nga may isang sogoonon nga masarigan nga pinili na toong amo ka pagdomara ka mga iba nga sogoonon daw tagan sab siran ka makaon ka hostong orasa. Kamhan in-andam naiza daan ka pagdatong na toong amo. ⁴⁶Kon antoman ya sinarigan ka mga sogo na toong amo dakola ya toong kasaza pagdatong na amo. ⁴⁷Kamhan insarigan iza na amo ka toong tanan mga botang.⁴⁸Piro kon maonga ya hona-hona na sinarigan silaong naiza nga madogay pon ya pag-oli na kanaong amo. ⁴⁹Kamhan minsogod iza pagpanbonal ka toong iba nga sogoonon. Minkaon sab iza daw min-inom iba ka mga palahobog. ⁵⁰Lomaza iza ominom daw komaon mindatong di ya toong amo ka waray tirmino nga aldaw. ⁵¹Kamhan insilotan gajod ya sogoonon na amo. Ipalakip gihapon iza dizan ka mga bakaken. Kamhan doro ka impirno magapangagoot iza ka toong ngipon ka paghaza.

Chapter 25

¹Kamhan indogangan ni Kristo pagmaymay kaniran nagalaong nga ya pagbalik nao ngarini ka kalibotan dazaw anhari hao ka mga tao singed iton ka pagsogat na mga daraga ka banahon ngaro ka pagkombiti. ²Napolo siran nga ka daraga daw nagadara siran ka tagsatagsa nga lamparahan. ³- ⁴Na, ya mga lima nga daraga boangboangon siran kay waray andam niran ka gas. Piro ya mga lima nga bootan nakaandam daan siran ka gas daw nagadara sab siran ka kanirang mga lamparahan.⁵Kamhan naaban pon iton banahen doro agon nakatorog ya mga daraga ka pagtagad. ⁶Pagkatonga ka kaiza na kahabzon may minhawag nga pangimata di kamo diton kay mindatong di doro ya banahon! Dali kamo, magsogat kamo kanangiza!⁷Nangimata dazon ya mga daraga. Insog-an sab dazon ya kanirang mga lamparahan. ⁸Kamhan ya mga boangboangon nangazo pon ka gas dizan ka mga bootan nagalaong nga tagan mazo kami ka gas kay hapit di mangapareng ya kanaming mga sogà. ⁹Minsambag ya mga beetan nga ya in-andam nami diri maigo kantang tibo. Komaro kamo hinoa ka tindahan. Pomalitkamo ka gas doro.¹⁰Ka doro pon siran ka tindahan mindateng di doro ka lagkaw ya banahen. Kamhan minpaseled iza ka kombitihanan ka mga daraga nga nakaandam daan ka toong pagdatong. Kamhan insirahan ya pirtahan. ¹¹Lomaza kaiza mindatong di ya mga daraga garing ka tindahan. Minhawag siran nga Nong, Nong, pasoldon mo kami. ¹²Minsambag iza nga wara hao makakilala kamazo kon sin-o sa kamo iton. Na, ani ini ya pamolingod mahitongod ka pagbalik nao ngarini. ¹³Agon mag-andam kamo daan kay wara gazed kamo mahagdam daw ono aldawa bisan ono orasa ya kanaong pagbalik ngarimbaba ka kalibotan.¹⁴Kay kay-an ka pagbalik nao ngarini ka paghari ka mga tao singod hao ka amo nga minpanaw doro ka aro. Ka wara pon iza magpanaw impanipon naiza ya toong mga sogoonon dazaw isarig kaniran ya toong kowarta dazaw dogangan niran iton. ¹⁵Ya isang sogoonon insarigan iza ka limang ka libo nga ka pisos. Ya ikadowang sogoonon insarigan iza ka dowang ka libo nga ka pisos. Ya ikatlong sogoonon insarigan iza ka isang ka libo nga ka pisos. Ani ini ya pagbahinbahin na amo kaniran kay andam siran ka paggamit ka kwarta dazaw madogangan iton. Kamhan minpanaw ya amo doro ka aro. ¹⁶Kamhan ya sogoonon nga insarigan ka limang ka libo nga pisos ingamit naiza iton ka pagginansiya ka limang ka libo nga ka pisos.¹⁷Ya sogoonon nga insarigan ka dowang ka libo nga ka pisos ingamit isab naiza iton ka pagginansiya ka dowang ka libo nga ka pisos. ¹⁸Piro ya ikatlong sogoonon nga insarigan ka isang ka libo nga ka pisos minkabot iza ka lopa kay ilobong ya kwarta na toong amo.¹⁹Pagkadogay kaiza minbalik ya amo dizan kaniran kay ansosi kon masarigan siran ka tarabaho kon diri. ²⁰Ya isang sogoonon nga insarigan ka limang ka libo nga ka pisos min-atobang iza ka toong amo daw indara ya anak nga limang ka libo. Kamhan minlaong iza nga Sinyor, insarigan mo hao ka limang ka libo. Kamhan wani pon sab ya anak na limang ka libo. ²¹Minsambag ya toong amo nga madazaw iko. Masarigan iko ka goramay nga kowarta agon isarig pon nao kanmo ya dakola. Magsolod ko ka kanaong hol-anan kay panaranginan ta ko ka mga magazon.²²Kamhan ya ikadowang sogoonon nga insarigan ka dowang ka libo nga ka pisos min-atobang iza ka toong amo daw indara ya anak nga dowang ka libo nga ka pisos. Minlaong iza nga Sinyor, insarigan mo hao ka dowang ka libo nga ka pisos. Kamhan wani pon isab ya anak na dowa mong ka libo. ²³Minsambag ya toong amo nga madazaw iko. Masarigan iko ka goramay nga kowarta agon isarig pon nao kanmo ya dakola. Magsolod ko ka kanaong hel-anan kay panaranginan ta ko ka mga magazon.²⁴Kamhan min-atobang sab kanangiza ya ikatlong sogoonon nga insarigan ka isang ka libo nga ka pisos. Nagabaribad iza nga nagalaong nga Sinyor, nahagdam di hao nga waray kalooy mo. An-ani ko dizan ka wara mo itanom. Anhipos ko dizan ka wara mo ipogas. ²⁵Nahaldok hao agon ya insarig mo kanao inlebeng nao dalem ka lopa. Wani dakoza ya insarig mo kanao.²⁶Minsambag ya amo nga maonga iko nga sogoonon daw poloho. Kon matood ya baribad nga an-ani hao ka wara nao itanom daw anhipos hao dizan ka wara nao ipogas, ²⁷kay ono sa nga wara ko magbotang ka kanaong kowarta dizan ka bangko dazaw may anak di koman pag-oli nao?²⁸Na, dini kanmo koman kaw-on ya kowarta nga isang ka libo daw ihatag dizan ka sogoonon nga may napolo nga ka libo nga ka pisos. ²⁹Kay kon masarigan ya tao ka insarig nao dizan kanangiza magadogangan pen gazed nao ya insarig nao kanangiza dazaw mataod gajod. Piro kon diri masarigan ya tao magakaw-on gajod nao kanangiza ya tanan nga insarig nao. ³⁰Na, ya sogoonon nga maonga iitsa mazo iza ngaro ka masarang kadeglem. Kamhan magapangagoot iza ka toong ngipon ka paghaza.³¹Na, hao nga minhon-a ka bisan sin-o nga mahon-ang tao, kay-an ka pagbalik nao ngarini ka paghari ka mga tao anlo-to hao dizan ka lotoanan ka paghari nga madazaw selengan. Iba sab kanao ya tanan mga sogoonon nga taga langit. ³²Kamhan dizan ka pag-atobang kanao tiponon ya tanan mga tao. Kamhan magabolagbolagon o ya isa daw isa singod ka pagbolag na magbantazay ka toong mga karniro daw mga kanding. ³³Na, ya mga singed ka karniro pantiponon nao dizan ka kanaong too. Ya mga singod ka kanding pantiponon nao dizan ka kanaong wala. Kamhan hao nga anhari anlaong hao ka mga tao dizan ka kanaong too nga intagan di kamo ka magazon na kanaong Ama.³⁴Magsolod kamo ka magazong hol-anan nga naandam daan para kamazo sokad kawandini pen ka sinogdan pon na kalibotan. ³⁵Kay izang dini kaini ka pagbongtasa ka nao impakaen mazo hao. Pag-ohawa ka nao impainem mazo hao. Bisan istranyo hao impapanik mazo hao dizan ka kamazong lagkaw. ³⁶Bisan waray bado nao intagan mazo hao. Izang pagkabedlay naomintabang kamo kanao. Izang impapriso hao minbisita kamo kanao.³⁷Kamhan ansambag ya mga matadeng nga tao nga Magbabaja, kagan-o sa kami makakita kanmo nga inbengtas kamhan inpakaon ko nami? Kon in-ohaw kamhan inpainom? ³⁸Ya pag-istranyo mo kagan-o sa kami magpapanik kanmo? Ya waray ilis mo kagan-o sa kami maghatag kanmo ka bado? ³⁹Magbabaja, kagan-o ya pagtabang nami ka pagkabedlay mo? Kagan-o ya pagbisita nami ka pagkapriso mo? ⁴⁰Kamhan hao nga hari ansambag hao kaniran nga panan-ogan ta kamo nga ya pagtabang mazo ka isa na labing obos na kanaong mga sakop ani ya pagtabang mazo kanao.⁴¹Kamhan anlaong hao ka mga tao dizan ka kanaong wala nga silotan gazed kamo. Pomanaw kamo dini kanao ngaro ka laga nga diri gajod mapareng nga in-andam daan para kan Satanas daw ya toong mga sogoonon. ⁴²Kay izang dini kaini ka pagbongtasa kanao wara mazo hao pakana. Izang pag-ohawa nao wara mazo hao paimna. ⁴³Ka istranyo pon hao doro kamazo wara mazo hao papanika. Bisan waray ilis nao nga bado wara mazo hao hatagi. Izang pagkabodlay nao daw pagkapriso wara mazo hao aligarahi.⁴⁴Kamhan ansambag isab siran kanao nga Magbabaja, daw kagan-o sa kami makakita kanmo nga inbungtas kon in-ohaw? Daw kagan-o sa kami makakita kanmo nga istranyo daw waray ilis nga bado? Kagan-o sa kami makakita kanmo nga nabodlay kon napiriso? Kamhan ono sang wara kami makatabang kanmo? ⁴⁵Kamhan ansambag hao kaniran nga panan-ogan ta kamo nga ya wara kamo magtabang ka isa na labing obos nga tao ani ya wara kamo magtabang kanao. ⁴⁶Kamhan pakarohon nao siran ka silot nga waray paghonong. Piro ya mga matadong nga tao mahatagan siran ka bag-ong kinabohi nga diri mawara.

Chapter 26

¹Toong mga sinarigan nga Pagkakamhan ni Hisos pagsindo ka tanan minlaong iza ka ²mahagdam kamo nga kon-isa pon panihawon na mga Hudiyo ya mga nati na karniro kay mamista siran. Kamhan hao nga minhon-a ka bisan sin-o nga mahon-ang tao, dakpon hao niran dazaw ipalansang ka kros.³Na, ka nagalaong pen si Hisos ka toong mga sinarigan nagatipon di isab ya mga oloolo na mga pari daw ya mga malaas doro ka dakolang lagkaw ni Kayapas nga labaw nga pari. ⁴Kay namagsabot siran nga dakpon si Hisos dazaw patazon niran. Piro kanirang tinago iton ⁵kay nagalaong siran nga kay-an ka pagkaliwas na pista dakpon si Hisos dazaw diri magobot ya mga mamistahay. Ani ini ya sabot niran.⁶Na, dizan di si Hisos ka lagkaw ni Simon nga taga Bitani nga nabahawan ka kagid. ⁷Kamhan may minsolod nga babazi nga nagadara ka garapahay nga hininang nga bato. Ya ngaran na bato nga garapa ani alabastar. Ya loon na grapa klasi na lana nga masarang kahamot. Mahal gajod iton kon paliton. Kamhan imbo-boan di naiza ya olo ni Hisos ka nagakaon pon iza. ⁸Pagpakakita ka na mga sinarigan ni Hisos nangazehet siran ka babazi nagalaong nga kay ono sa inhanogon sa mo ya lana nga mahamot? ⁹Kontana ipakowarta mo iton kay mahal gajod kon paliten. Kamhan ya halin ipanhatag ka mga pobri.¹⁰Mahagdam si Hisos ka kanirang pagpanaba agon minlaong iza kaniran nga diri kamo magakasamok ka babazi kay ya toong hinang kanao madazaw gajod. ¹¹Kay ya mga pobri onay siran magaibaiba kamazo piro hao arani di ya tirmino nao ka pagpanaw dini kamazo.¹²Ya pagbo-bo na babazi ka kanaong lawas ani ya naandaman ka paglobong kanao kay-an. ¹³Timan-an mazo gazed ini nga ya pagbo-bo na babazi diri malipatan iton kay dini ka tibolos kalibotan bisan hain dapit ya pagwali na mga tao ka maymay mahitongod kanao ipanan-og sab niran ya toong pagbo-bo kanao.¹⁴Na, pagkakamhan kaiza si Hodas nga taga Kariyoti nga isa dizan ka mga napolo may dowang ka sinarigan ni Hisos minkaro iza ka mga oloolo na mga pari nga Yodayo. ¹⁵Kamhan nangotana iza kaniran nga daw ono ya isohol mazo kanao kon haoy omatod kan Hisos dini kamazo? Kamhan minbazad siran ka katloan nga ka palata. Singod iton ka ikabazad ka isang bolos nga oripon. ¹⁶Sokad kaiton nga aldawa nagapangita si Hodas ka paazi kon onhon naiza ka pag-edlaw kan Hisos.¹⁷Na, pagdatong ka primirong aldaw ka pista ka pagpangaon na mga Hudiyo ka pan nga waray pasoligay minkarini kan Hisos ya toong mga sinarigan pangotanhon kay nga Magbabaja, daw hain ya lagkaw nga andaman nami ka pagkaon mo ka pista? ¹⁸Minsambag si Hisos nga komaro naa kamo ka may nagahola ka siyodad nga Hirosalem. Kamhan long-on mazo iza nga Nong, ya kanaming maistro ani minlaong nga arani di ya toong tirmino ka pagpanaw agon iza daw ya toong mga sinarigan ankaen siran ka pista dizan ka kanmong lagkaw. Ani ini ya pagtogon ni Hisos kaniran. ¹⁹Kamhan mintoman siran ka sogo ni Hisos kaniran. Min-andam sab siran ka pagkaon kaan ka pista.²⁰Pagkakahabzen kaiza dizan ka kananan mintambong si Hisos daw ya toong mga sinarigan nga napolo may dowa siran. ²¹Ka nagapangaon pon siran minlaong si Hisos nga timan-an mazo gajod ini nga wadini kanta may isa nga an-edlaw kanao. ²²Kamhan nagalisod gajod ya hona-hona na mga sinarigan. Tagsa tagsa kaniran minsambag nga Magbabaja, diri gajod kon hao iton!²³Kamhan minsambag si Hisos nga ya tao nga minsaro kanao ka pagkaon iza ya an-edlaw kanao. ²⁴Kay matoman gajod kaan ya daan pinasoyat na Nagagihit mahitongod ka pagkapatay nao. Basta ya tao nga om-odlaway kanao intawon madazaw kon wara iza pakataoha. ²⁵Kamhan si Hodas nga om-edlaway kan Hisos nangotana iza nga Maistro, daw hao ya an-odlaw kanmo? Minsambag si Hisos nga inlaong di mo.²⁶Na, ka nagakaon pon siran minporot si Hisos ka pan. Pagpasalamat naiza ka Nagagihit impanipaktipak naiza iton kay ipanhatag ka toong mga sinarigan. Kamhan minlaong iza nga dawata ini. Kanon mazo kay ini nga pan kilalhon mazo nga kanaong lawas.²⁷Kamhan minporot iza ka baso nga may imnenen nga sapa na mga obas. Pagpasalamat naiza ka Nagagihit impandoholan naiza siran daw nagalaong nga imna ini mazong tanan. ²⁸Kay ini nga imnonon kilalhon mazo nga kanaong dogo nga ipaawas nao kay-an ka pagkapatay nao para ka sala na mga mataed nga tao dazaw pasaylohon siran na Nagagihit ka kanirang mga sala. Ya kanaong dogo ani ya pirmahan na Diyos ka bag-ong saad naiza ka tanan mga tao. ²⁹Timan-an mazo gazed ini nga diri gajod hao an-inom pag-isab ka sapa na mga obas hangtod ka paghari na kanaong Ama ka bag-ong kalibotan. Anipen an-inem hao ka bag-ong imnonon iba kamazo.³⁰Na, pagkakamhan niran pagkanta ka kasaza niran ka Nagagihit namanaw siran ngaro ka bobong nga Olibo. ³¹Kamhan minlaong si Hisos kaniran koman nga kahabzen kamong tanan mandalagan daw mamiza kanao. Kamhan matoman ya daan pinasoyat na Nagagihit nga nagalaong nga ipapatay nao ya mag-aligrahay ka mga karniro. Kamhan mangabelagbelag di ya mga karniro. Ani ini ya daan pinasoyat na Nagagihit. ³²Kamhan pagkabohi nao pagbalik garing ka lebeng anhon-a hao kamazo doro ka Galiliya. Minsambag si Pidro nga bisan bizaan iko nirang tanan, diri gajod hao ambiza kanmo.³³Kamhan pagkabohi nao pagbalik garing ka lebeng anhon-a hao kamazo doro ka Galiliya. Minsambag si Pidro nga bisan bizaan iko nirang tanan, diri gajod hao ambiza kanmo. ³⁴Minsambag si Hisos nga Pidro, timan-an mo gajod ini nga koman nga kahabzon ka wara pon tagaok ya manok ikatolo di mo hao kon ilimed paglaong nga diri kon iko ya kanaong sakop. ³⁵Minsambag si Pidro nga agad kon patazen pen hao iba kanmo diri ta ko gajod paglimod. Kamhan ya tanan mga sinarigan minpanaba isab siran kan Hisos singod ka pagpanaba ni Pidro.³⁶Pagkakamhan kaiza minkaro sin Hisos ka Gitsimani nga tamnanan ka mga liwaan inngaranan ka Olibo. Pagdatong dizan minlaong si Hisos nga maglo-to naa kamo dini kay ankaro pen hao ka hon-ahan kay ampangamozo pon hao ka Nagagihit. ³⁷Kamhan impaiba naiza si Pidro daw ya mga maanak ni Sibidiyo nga dowa siran. Kamhan si Hisos nagalised di ya toong hona-hona. ³⁸Nagalaong disab iza kaniran nga mabog-at gajod ya kanaong hinawa anika daw ikapatazay di nao ini koman. Magtagad naa kamo dini. Diri di kita mazo magkatorog.³⁹Pagkaro naiza dizan ka hon-ahan minpatihapa iza ka lopa kay anhangzo iza ka Nagagihit nga nagalaong nga Ama nao, kon mahimo diri mo hao pag-ipapatay para ka mga sala na mga tao. Piro iko ka say magaponto kanao. ⁴⁰Pagkakamhan naiza paghangzo minbalik iza ka toong mga sinarigan. Nangatorog siran. Kamhan minlaong si Hisos kan Pidro pagpokaw nga daw wara kamo makaanget pagbantay iba kanao bisan isa ka lamang ka oras? ⁴¹Diri kamo magpangatorog. Magpangamozo kamo ka Nagagihit dazaw diri kamo dag-en ka pagtintal na mga maonga. Ansogot gajod ya hinawa mazo nga diri matorog piro ya kamazong lawas maloza gajod.⁴²Pagkakamhan kaiza minbalik si Hisos ka inkarohan naiza kazina. Kamhan ikadowa di koman naiza pagpangamozo nagalaong nga Ama nao, kon diri mahimo nga ipalikay mo hao ka masiot nga kalisod kaan tomanon mo lamang ya inbet-an mo kanao. ⁴³Kamhan minbalik iza ka toong mga sinarigan. Torog ka sab gihapon siran kay mabeg-at gajod ya kanirang mata. ⁴⁴Kamhan minbalik si Hisos ka inkarohan naiza kay ikatlo di koman naiza pagpangamozo ka toong Ama singod ka pagpangamozo naiza kazina.⁴⁵Kamhan minbalik disab iza ka toong mga sinarigan. Kamhan nagalaong iza pagpokaw kaniran nga onosang nagapahikatorog pen sa kamo gihapon? Mindatong di koman ya tirmino nao ka pagkapatay. Magaodlawan di hao koman doro ka mga makasasala nga tao. ⁴⁶Pamangon di kamo. Solongi waton di ngarini ya om-odlaway kanao. Mangaro di kita hinoa pagsogat kaniran.⁴⁷Na, ka nagapanaba pon si Hisos mindateng di matood ya isang sinarigan nga si Hodas. Iba ya mga mataod nga magakagobot nga mga tao nga nagapandara ka mga lodzo daw ya mga ibonalay kay insogo siran na mga oloolo na mga pari daw ya mga malaas nga Hudiyo. ⁴⁸Impakahagdam daan siran ni Hodas nga nagalaong nga ya tao nga pangamostahon nao pag-arok ani ya dakpon mazo.⁴⁹Na, pagkarini ni Hodas kan Hisos minlaong iza nga tinahod ong Maistro! Kamhan min-arok iza kan Hisos ka pagpangamosta. ⁵⁰Minsambag si Hisos nga tomanon mo ya tozo mo dini kanao. Kamhan indakop dazon si Hisos na mga tao. 51Na, waton ya isang sakop ni Hisos nga nagahogot ka toong lodzo daw mintigbas. Kamhan nakawa dazon ya talinga na oripon na labaw nga pari.⁵¹Na, waton ya isang sakop ni Hisos nga nagahogot ka toong lodzo daw mintigbas. Kamhan nakawa dazon ya talinga na oripon na labaw nga pari. ⁵²Kamhan minbahog si Hisos ka toong sakop nga isog-ob ya lodzo mo kay ya tao nga ambono ani isab ya pagabon-on. ⁵³Daw wara kamo mahagdam nga kon ampakitabang hao ka kanaong Ama ipadara dazon naiza ngarini kanao ya pirang ka libo nga kasoldawan nga taga langit? ⁵⁴54Piro ini nga kalised angeten lamang dazaw matoman ya daan pinasoyat na Nagagihit.⁵⁵Minlaong sab si Hisos ka mga mataod nga tao dizan nga onosa wani baza kamo? Daw tolisan hao wani nga dakpon di sa mazo hao koman ka lodzo daw ibonalay? Izang dini kaini dizan ka dakolang lagkaw nga pangamozoanan ka Nagagihit aldaw-aldaw nagalo-to hao ka pagsindo ka mga tao. Kamhan wara sa mazo hao dakpa. ⁵⁶Piro ya kaazi nao koman ani di ya pagtoman ka kasoyatan na mga karaang propita na Nagagihit mahitongod kanao. Pagkakamhan ni Hisos paglaong kaiza namiza dazon kanangiza ya tanan mga sinarigan. Nandalagan siran pag-izaiza.⁵⁷Kamhan ya nandakep kan Hisos in-atod niran iza ngaro kan Kayapas nga labaw nga pari. Namagkatipon di dizan ya mga maistro ka tinoohan na mga Hudiyo daw ya mga malaas. ⁵⁸Na, si Pidro minpaantaw iza ka pagsonod kan Hisos kotob ka pawa na lagkaw na labaw nga pari. Pagdatong ka ni Pidro dizan minlo-to iza iba ka mga magbantazay kay ampaniid iza kon onhon sa na mga oloolo si Hisos.⁵⁹Na, dalom ka lagkaw nagatipon di ya mga oloolo na mga pari daw ya tanan mga maistro daw ya tanan mga malaas kay anpangita siran ka ikabotangbotang nga salaan si Hisos dazaw pahamtangan iza ka kamatazon. ⁶⁰Piro bisan mataed ya minpamakak wara gajod ya sala ni Hisos. Kamhan mintindog ya dowang ka tao. ⁶¹Nagapanan-og siran nga minlaong itong tao nga makagoba iza ka dakolang lagkaw nga pangamozoanan ka Nagagihit. Pagkakamhan hinangon naiza koni ya bag-ong lagkaw ka tolo kang ka aldaw.⁶²Pagkakamhan nirang dowa pagpanan-og ya labaw nga pari mintindog dizan ka tenged niran kay nangotana iza kan Hisos nga daw waray ikasambag mo ka kanirang sombong? ⁶³Nagapahonok lamang si Hisos. Kamhan minlaong ya labaw nga pari nga ya Diyos nga bohi ani ya magapanalinga koman. Magpanan-og naa iko. Daw iko si Kristo nga Maanak na Nagagihit nga hari nga pinili naiza? ⁶⁴Minsambag si Hisos nga ani gajod hao. Timan-an mazo gajod ini nga kay-an di gajod mazo hao kon makitan nga magalo-to hao dizan ka too na Nagagihit kay hao ya minhon-a ka bisan sin-o nga mahon-ang tao. Makitan isab mazo hao pagkarimbaba nao garing ka tahaw iba ya mga gabon.⁶⁵Pagpakabati ka na labaw nga pari kaiton inggisi naiza ya toong kaogaringon nga bado kay nazohot gajod iza nagalaong nga igo di iton. Wara di kita magkinahanglan ka dogang pon nga saksi. Nakabati di kamo nga garboso gajod iza pagbakak nga iza ya Anak na Nagagihit. ⁶⁶Agon daw ono ya kamazong huna-huna kanangiza? Minsambag siran nga salaan gajod iza. Patajon di lamang iton.⁶⁷Kamhan impamagolban iza niran. Impanombag iza. Inlaparo isab iza na mga iba nga tao. ⁶⁸Nagalaong siran pagsora nga iko nga hari koni nga pinili na Nagagihit, tokmaon mo kon sin-o ya minlaparo kanmo koman!⁶⁹Na, si Pidro nagalo-to iza dizan ka pawa na lagkaw na labaw nga pari. Kamhan may babazi nga binolanan nga minkadizan kanangiza daw nagalaong nga iko isab ya nagaibaiba kan Hisos nga taga Galiliya. ⁷⁰Minsambag si Pidro nga wara hao mahagdam. Minlimod iza kan Hisos dizan kanirang tanan.⁷¹Pagsingod ni Pidro ngaro ka azihanan na pirtahan waton ya iba nga babazi nga binolanan. Pagpakakita ka naiza kan Pidro minpanaba iza ka mga tao nga mintindog dizan nga iton nga tao ani gajod ya nagaibaiba kan Hisos nga taga Nazarit. ⁷²Piro minlimod si Pidro pag-isab. Naninhaga iza paglaong nga wara gajod hao makakilala kaiton nga tao nga si Hisos.⁷³73Pagkatoodtood kaiza inkaro si Pidro na mga mintindeg dizan. Minlaong siran nga iko gajod ya sakop ni Hisos kay anika ya tonada mazo ka mga panaba nga mga taga Galiliya. ⁷⁴Basta kay minpaninhaga si Pidro paglaong nga mapatay pon hao kon bakakon hao. Inday kon sin-o itong taohana nga magalong-on mazo. Pagkakamhan ni Pidro pagsambag mintagaok dazon ya manok. ⁷⁵Kamhan nakataromdom di si Pidro ka inlaong ni Hisos nga ka wara pon tagaok ya manok katlo mo hao ilimod. Na, pagpakataromdom ka ni Pidro masara gajod ya toong paghaza kay inlimod sa naiza si Hisos.

Chapter 27

¹Na, pagkamasiselem kaiza ya tanan mga oloolo na mga pari daw ya mga malaas na mga Yodayo namagsabot siran kon onhon niran pagpapatay kan Hisos. ²Kamhan in-ektan niran si Hisos ka kadina dazaw iatod niran ngaro kan Pilato nga gobirnador.³Na, si Hodas nga min-odlaw kan Hisos, pagkahagdam ka naiza nga inhokman di niran si Hisos ka pagpatay minbasol gajod iza ka toongkaogaringon. Kamhan minbalik iza ngaro ka mga oloolo na mga pari daw ya mga malaas kay ioli kontana naiza ya toong sohol nga katloan nga ka palata. ⁴Nagalaong iza kaniran nga nakasala gajod hao kay itong tao nga inhokman di mazo ka kamatazen waray sala naiza. Min-odlaw hao kanang-iza. Minsambag siran nga waray labet nami kaiton. Kanmo ka sa lamang iton nga pagpasarig. ⁵Kamhan intimbag ni Hodas ya kowarta dizan ka pirtahan na dakolang lagkaw nga pangamozoanan ka Nagagihit. Kamhan minpanaw iza kay anhikeg iza ka toong liog.⁶Na, ya kowarta nga intimbag ni Hodas inpamorot di na mga oloolo ka mga pari. Kamhan minlaong siran nga ini nga kowarta ani ya inkabazad ka pagpatay ka tao agon kon ibotang dini ka botanganan na mga ihalad anlapas kita ka balaod. ⁷Pagkakamhan niran pagsabot kon onhon sa niran ya kowarta impalit niran ya oma na tao nga maghinangay ka tadzaw. Kamhan inhinang niran ya oma ka lobnganan para ka mga istranyo nga namola. ⁸Hangtod koman inngaranan niran iton nga omaha nga Imbayran ka Dogo.⁹Kamhan ya hinang niran ani nakatoman ka inlaong ni Hirimiyas nga karaang propita na Nagagihit. Kay kawandini pon nagalaong iza nga minkawa siran ka katloan nga ka palata. Kay garing ka pagsabot na mga oloolo na mga Hudiyo ya geramay nga kowarta ani ya inbazad kan Hisos kay nagahona-hona siran waray polos naiza. ¹⁰Kamhan ingamit niran ya kowarta ka pagpalit ka oma na tao nga maghinangay ka tadzaw kay ani ya insogo na Magbabaja kanao. Ani ini ya inlaong ni Hirimiyas kawandini pon.¹¹Na, si Hisos mintindog iza dizan ka pag-atobang kan Pilato nga gobirnador kay pangotanhen di iza nga matod, ey, iko ya hari na mga Hudiyo? Minsambag si Hisos nga itong inlaong mo kanao hao iton. ¹²Piro wara iza magsambag ka mga oloolo na mga pari daw ya mga malaas pagbotangbotang niran kanangiza. ¹³Kamhan nangotana si Pilato kan Hisos nga daw wara ko makabati ka kanirang mga mataod nga sombong kanmo? ¹⁴Piro wara gajod si Hisos magsambag ka bisan isa kang sombong. Agon nabereng gazed si Pilato.¹⁵Na, kada toig ka pagpista na mga Hudiyo ya batasan ni Pilato magapalogwa iza ka isang tao nga piniriso. Kamhan ya mga kataohan anikay magaparagboot pagpili. ¹⁶Na, dizan ka pirisohan may nabantog nga piniriso nga si Barabas nga masarang kaonga nga tao.¹⁷Pagtipon na mga tao nangotana si Pilato nga daw sin-o ya pilion mazo ka pagpalogwa nao si Barabas kon si Hisos nga magangaranan kan Kristo? ¹⁸Ani ini ya toong pangotana kay mahagdam iza nga nagaarig ya mga pari kan Hisos agon in-atod niran iza ngarini ka gobirnador dazaw pahamtangan iza ka kamatazon. ¹⁹Na, ka nagalo-to pon si Pilato dizan ka hokmanan impadara na toong asawa ya soyat nga nagalaong nga kazinang kahabzen nagalisod ya kanaong huna-huna kay may nabatian nao pagtag-inop. Diri gajod iko maghilabot kaiton nga taohana kay waray sala naiza. Ani ini ya soyat naasawa ni Pilato.²⁰Na, ya mga oloolo na mga pari daw ya mga malaas nagaapora siran ka mga tao ka pagpabohi kan Barabas. ²¹Kamhan ipapatay si Hisos. Kamhan nangotana si Pilato kaniran pag-otro nga ya dowang ka tao daw sin-o ya bohian nao kanirang dowa? Minsambag siran nga si Barabas! ²²Nangotana si Pilato pag-otro kaniran nga ono sa ya gosto mazo kan Hisos nga inngaranan kan Kristo? Kamhan namagdongan gajod ya tanan mga tao pagsambag nga ipalansang di iton ka kros!²³Nangotana si Pilato kay ono say sala naiza? Kamhan mindogang hinoa siran pagpaninggit nga ipalansang di iton ka kros! ²⁴Na, mahagdam si Pilato nga waray polos lamang ya pagpadazonpagpanaba kay minsogod di siran pagkasamok. Agon minlaong iza kaniran nga waray labot nao ka pagpatay mazo kaitong tao nga waray sala. Kamazo ka lamang iton. Kamhan impakawa naiza ya palangana daw sapa kay anhogas iza ka toong alima dizan ka pagkita niran kay timaan iton nga waray labet naiza ka pagpatay niran kan Hisos.²⁵Kamhan minsambag sirang tanan nga kami daw ya kanaming mga kaliwatan ani dat-ogi ka silot ka pagpatay kaitong tao. ²⁶Pagkakamhan kaiza imbohian ni Pilato si Barabas ka prisohan. Kamhan impalatos naiza si Hisos daw impaatod iza ngaro ka mga soldaw dazaw ilansang di ka kros.²⁷Kamhan in-atod na mga soldaw si Hisos dizan ka pawa na dakolang lagkaw na gobirnador kay paniponon niran ya tanan mga soldaw dizan kan Hisos. ²⁸Kamhan inhoboan niran si Hisos ka isang ka lapid nga toong bado. Kamhan impabadoan iza ka mararag nga bado singod ka bado na hari piro lain. ²⁹Pagkakamhan niran paglokong ka balala nga mga dogihon inhinang niran ka korona. Kamhan insokbot niran dizan ka olo ni Hisos. Impahawid sab niran ya toong alima ka sogkod kay nagapakahinang ka hari. Kamhan dizan ka toong paahan nanlohod siran pagpatitahod. Nagasorasora siran pagsaza nagalaong nga tinahod ong hari na mga Hudiyo!³⁰Kamhan impamag-elban iza daw impamonalan ya toong olo kaiton nga sogkod. ³¹Pagkakamhan niran pagsora kan Hisos inhoboan dazon niran ka bado nga mararag kay ipabado niran pagbalik ya toong kaogaringong bado. Kamhan in-ated iza ngaro ka gawas na longsod kay ilansang di ka kros.³²Na, ka nagapanaw pon siran dizan ka dalan may insogat niran nga si Simon nga taga Sirini. Kamhan insogo iza na mga soldaw pagpasili pagbathay ka kros ni Hisos. ³³Kamhan in-atod niran si Hisos ka dapit nga inngaranan ka Golgota. Na, ya kahologan na ngaran nga Golgota ani Ya Dapit ka Kalabira kay ani ya dapit ka pagpatay niran ka tao nga impahamtang ka kamatazen. ³⁴Pagdatong ka niran dizan impainom kontana si Hisos na mga sodawo ka bino sinaktan ka masarang kapait nga tambal ka kasakit ka paglansang. Piro pagtilaw naiza wara di iza mag-inom.³⁵Pagkakamhan kaiza inlansang si Hisos ka kros. Kamhan namagriparipa siran kon sin-oy makatag-iza ka mga bado ni Hisos. ³⁶Kamhan namagpanlo-to siran dizan kay imbantazan niran si Hisos. ³⁷Kamhan dapit dakod ka poro ni Hisos intapilan sab niran ya sinoyat nga pasangil kan Hisos nagalaong nga si Hisos ini nga Hari na mga Hudiyo.³⁸Na, dizan ka toong sain inlansang disab niran ya mga tolisan nga dowa siran. Ya isa dapit ka too ni Hisos. Ya ikadowa dimbali ka toong wala. ³⁹Kamhan ya mga tao nga namagpanlabay dizan ka mga kros nagabiaybiay siran kan Hisos ⁴⁰nga nagalaong nga matod sa iton nga nagalaong ko nga makageba ko ka dakolang lagkaw nga pangamozoanan ka Nagagihit. Kamhan baza-baza hinangon mo pag-isab ka bag-o ka tolo kang ka aldaw. Kon matood pen ya panaba mo tabangan mo koman ya kanmong kaogaringon. Kon iko ya Anak na Nagagihit magtona di ko dizan ka kros.⁴¹Inkatawhan sab iza na mga oloolo na mga pari daw ya mga maistro daw ya mga malaas nagalaong nga ⁴²nakalibri iza ka iba nga tao piro diri iza makalibri ka toong kaogaringon lawas. Daw hari baza iza na mga kaliwatan ni Israil? Kon makatena iza dizan ka kros antoo kami nga iza ya Maanak na Nagagihit.⁴³Minsarig iza ka Nagagihit. Kon maazakan iza na Diyos kontana tabangan iza koman na Nagagihit kay minlaong ini nga iza ya Anak na Nagagihit. ⁴⁴Bisan ya mga tolisan nga inlansang iba kan Hisos nagabiaybiay isab siran kanang-iza.⁴⁵Na, pagkaodto di mindeglem gajod ya aldaw hangtod ka pagkabalantang na aldaw ka alas tris. ⁴⁶Kamhan ka hapit di alas tris mabaskog gajod ya saba ni Hisos ka paghawag ka toong Ama ka saba nga Hinibriyo nagalaong nga kanaong Diyos, kay ono sa wani imbizaan di mo hao? ⁴⁷Na, ya mga minsolong dizan pagpakabati ka niran ka saba ni Hisos minlaong siran nga inhawag naiza si Iliyas nga karaang propita na Nagagihit.⁴⁸Kamhan ya isang ka tao mindalagan iza ka pagkawa ka sizepanan. Kamhan inheeman iton ka lon-anan ka bino nga barato kamhan intogsob dizan ka liwaan dazaw idohol ka ba-ba ni Hisos kay dazaw makasizop. ⁴⁹Piro ya mga iba nga tao dizan minlaong siran nga tagad naa kita. Ansolong kita lamang kon ankarini si Iliyas pagtabang kanangiza. ⁵⁰Pagkakamhan kaiza minpahihawag pag-isab si Hisos. Kamhan nabogtoan dazon iza ka toong hinawa.⁵¹Kamhan dizan ka dakolang lagkaw nga pangamozoanan ka Nagagihit nagisi ya kortina garing dakod lapos ngarimbaba ka sidsid. Kamhan minlinog di ya lopa, nanggopak di ya mga bato. ⁵²Kamhan ya mga lebnganan nangaabri. Kamhan ya mga daan mola nga sakop na Nagagihit nangabohi di siran pagbalik garing ka lebeng. ⁵³Kamhan nanlogwa siran ka mga lebnganan. Pagkabanhaw ni Hisos minkaro siran ka siyodad nga Hirosalem. Nakitan siran na mga mataod nga tao.⁵⁴Na, ya kapitan daw ya toong mga soldaw nga nagabantay kan Hisos pagpakabati ka niran nga linog di wani daw ya mga iba nga kaboronganan nangahaldk gajod siran. Kamhan minlaong siran nga itong napatay iza matood ya Maanak na Nagagihit ⁵⁵Na, dizan ka aro-aro may mga mataod nga babazi nga nanolong isab ka pagkapatay ni Hisos. Taga Galiliya siran nga nagaiba kan Hisos .ngarini ka Hirosalem kay mintabang siran kanang-iza. ⁵⁶Ya isang babazi ani si Mariya nga taga Magdala. Ya isa pon si Mariya nga ina ni Santiago daw si Hosi. Waton sab ya ina na mga maanak ni Sibidiyo.⁵⁷Na, pagkadolom kaiza nga aldaw may mindatong nga kowartahan nga taga Arimatiya. Si Hosi ya toong ngaran daw sakop isab iza ni Hisos. ⁵⁸Kamhan minkaro iza kan Pilato kay minbaid iza ka pagkawa ka lawas ni Hisos kay ilobong. Kamhan insogo ni Pilato ya toong mga soldaw ka paghatag kan Hosi ka lawas ni Hisos.⁵⁹Inkawa ni Hosi iton kamhan inkomotan ka mga bag-ong panapton nga mapoti. ⁶⁰Kamhan inlobong naiza doro ka may toong bag-ong hininang nga talangban nga lobnganan. Pagpasira naiza kaiton ka dakolang bato minpanaw dazon iza. ⁶¹Kamhan dizan ka atobang na lebnganan nagalo-to si Mariya nga taga Magdala daw ya iba nga babazi inngaranan kan Mariya.⁶²Pagkaliwas ka na pista minkaro kan Pilato ya mga oloolo na mga pari daw ya mga Parasiyo. ⁶³Kay anlaong siran nga Sinyor, izang mahon-a pen ka bohi pen izang bakaken minlaong iza nga kay-an koni ka pagdatong ka ikatolong aldaw sokad ka toong pagkapatay mabohi iza pag-isab garing ka lobong. ⁶⁴Agon pabantazan mo gajod ya lobnganan kotob ka ikatlong aldaw kay basi kawaten ya lawas na toong mga sinarigan. Basi panan-ogan sab niran ya mga tao nga nabohi di iza garing ka lobong. Kamhan ya bakak dakola iton ka mahon-ang bakak niran ka mga tao.⁶⁵Minsambag si Pilato nga pakarohon mazo ya mga magbantazay dazaw bantazan gajod ya lebnganan. ⁶⁶Kamhan minkaro siran ka lobnganan kay imborit niran ya kilid na sira nga bato dizan ka pirtahan na lobnganan dazaw waray makahilabet. Kamhan impabantazan matood niran ka mga magbantazay ya pirtahan.

Chapter 28

¹Na, paglabay ka na aldaw nga tigpahimlay ka hapit mapawa ya aldaw nga Dominggo si Mariya Magdalena daw ya iba nga babazi inngaranan kan Mariya minkaro siran ka lebnganan. ²Ka wara pon siran dateng ka lebnganan minlinog di ya lopa kay mintena ngarimbaba ya sinogo na Nagagihit garing daked ka tahaw. Kamhan inlingan naiza ya insira nga bato dizan ka pirtahan na lebnganan. Kamhan minlo-to iza dizan kaiton nga bato nga toong liningan.³Masiraw gad ya toong bayho singed ka kasiraw na kilat. Masarang kapoti ya toongbado. ⁴Pagkita na mga magbantazay ka sinogo na Nagagihitnagapidpid ya kanirang lawas ka kahaldek. Diri siran makahingas kay singed ka patay di siran.⁵Kamhan minlaong ya taga langit ka mga babazi nga diri kamo magkahaldek kay mahagdam hao nga nangita kamo kan Hisos nga inlansang ka kros. ⁶Wara iza dini kay nabohi di iza garing ka mga patay singed ka toong inlaong kamazo izang dini kaini. Selengi mazo. Wani ya dapit nga pinabentagan kanangiza. ⁷Komaro naa kamo ka toong mga sinarigan. Long-on mazo siran nga nabohi di si Hisos pagbalik garing ka mga patay. Anhon-a iza kamazo doro ka Galiliya. Doro kaiton magakita kamo kanangiza. Ani ini ya mga panaba na sinogo na Nagagihit.⁸Kamhan minpanaw dazon ya mga babazi. Nangahaldek siran piro dakola isab ya kanirang kasaza. Mindalagan siran ngaro kay panan-oganniran ya mga sinarigan ni Hisos. ⁹Na, ka nagapasinged pen siran ngaro inkasogat di baza niran si Hisos. Kamhan minlaong iza nga palinawenya kamazong hinawa. Kamhan mintagen ya mga babazi ka toong paa pagtahod. ¹⁰Kamhan minlaong iza kaniran nga diri kamo magkahaldek.Karohen di mazo ya kanaong mga sakop. Long-on mazo siran nga waro di siran kon somogat kanao ka Galiliya¹¹Kamhan minpanaw ya mga babazi. Minpanaw isab ya mga magbantazay dizan ka lebnganan kay an-oli di siran ka siyodad dazaw panan-ogan ya mga oloolo na mga pari ka kahimtang dizan kalebnganan. ¹²Na, pagtipon niran daw ya mga oloolo na mga pari daw ya mga malaas nga Hudiyo namagsabot siran kon ono ya kanirang hinangen. Kamhan insoholan niran ya mga magbantazay ka dakolang kowarta ¹³dazaw dizan ka mga tao ipanan-og niran ya bakak magalaong nga kazina ka kahabzen ya mga sinarigan ni Hisos siran ya minkaro ka lebnganan kamhan inkawat niran ya toong lawas ka pagkatorog pon nami.¹⁴Kamhan kon nabatian iton na gobirnador kami ka lamang nga mga oloolo ya anlaong kanangiza dazaw diri kamo kasab-an ka sazop mazo. ¹⁵Pagkakamhan kaiza indawat na mga magbantazay ya kowarta. Intoman sab niran ya sogo kaniran. Kamhan mintoo ya mga Hudiyo ka kanirang bakak hangtod koman aldawa.¹⁶Na, ya mga sinarigan ni Hisos nga napolo may isa nangaro siran ka Galiliya doro ka bobong nga intoldo daan kaniran ni Hisos. ¹⁷Pagkitaniran kan Hisos minlohod siran ka pagtahod kanangiza. Piro dizan kaniran may mga nagadowadowa pen nga kon si Hisos iton kon diri.¹⁸Kamhan minlaong iza kaniran nga inkasarig di kanao ya tanang pagbeet daked ka tahaw daw dimbaba ka kalibotan. ¹⁹Agon pamanaw di kamo ngaro ka tanan mga tao dini ka tibolos kalibotan. Sindoan mazo siran kon onhon sa niran pagsakop kanao. Kamhan pamenzagan mazo siran kay timaan ini nga inharian di siran na Ama nga Nagagihit daw ya toong Anak daw ya toong Ispirito nga Madazaw.²⁰Kamhan sindoan mazo ya mga tao nga imbenzagan di dazaw antoman siran ka tanang mga sogo nao kamazo. Magtaremdem kamo nga onay hao an-iba kamazo keteb ka kataposan nga panahon dini ka kalibotan. Ani ini ya inpanaba ni Hisos kaniran.

Mark

Chapter 1

¹Wani ya pagkasogod na madazaw nga balita mahitenged kan Hiso Kristo nga Anak na Nagagihit. ²Na, kawandini pen mintandeg ya Nagagihit ka bout ni Isayas nga karaang propita. Kamhan minsoyat si Isayas nga nagalaong nga kawandini pen minlaong ya Nagagihit nga may sinogo nao nga ipadara nao kadaw an-andam iza ka pagdateng na kanaong Maanak. ³Kamhan ya nagasinggit doro kamingawan. Anhawag sab iza ka mga tao nga magalaong nga dazawen mazo ya kamazong batasan singed ka tao nga minhinglo ka dalan kay domatengay di ya Anak na Nagagihit. Ani ini ya daan insoyat ni Isayas nga karaang propita.⁴Ya, si Howan nga Magbenzagay ani ya ngaran na tao nga minhon-a kan Hiso Kristo. Doro ka kamingawan minsangzaw iza nga nagalaong nga bizaan di mazo ya maongang batasan mazo. Kamhan benzagan ta kamo kay timaan iton nga impasaylo di na Nagagihit ya kamazong mga sala. Ani ini ya inwali ni Howan. ⁵Kamhan mataud gazed ya mga tao nga minkaro kan Howan. Garing siran ka bisan hain nga lopa doro ka Huda daw ya siyodad nga Hirosalem. Pagpanalinga niran ka inwali ni Howan nagalaong siran nga matood gazed mga salaan kami nga tao. Kamhan dizan ka sapa nga Hordan inpanbenzagan siran ni Howan. ⁶Na, ya bado ni Howan nahinang nga bohok na kamiliyo nga bohi na tao. Ya toong bakes anit. Ya toong magakanen mga doron daw seg-ed.⁷Pagsangzaw na-iza ka mga tao minlaong iza nga may ansonod pen kanao nga labaw pen kanao. Dizan kanang-iza hao ya labing obos kay iza gazed ya labaw ka gahem. ⁸Nagabenzag hao kamazo ka sapa piro magbenzag iza kamazo ka Madazaw nga Lambong nga garing ka Nagagihit dazaw paharian kamo na-iza nga Lambong.⁹Na, ka nagapamenzag pen si Howan ka mga tao si Hisos minpanaw iza ka Nazarit nga toong insoligan doro ka lopa nga Galiliya. Kamhan mindateng di iza ka sapa nga Hordan kay ampabenzag iza kan Howan. ¹⁰Pagkakamhan ni Howan pagbenzag kan Hisos nakitan dazon ni Hisos nga singed ka naabri di ya tahaw. Waza sab baza ya Madazaw nga Lambong nga garing ka Nagagihit minkarimbaba kan Hisos. Minpasinged singed iton ka salapati. ¹¹Kamhan nabatian ni Hisos ya saba na Nagagihit nagalaong nga iko ya kanaong Anak nga kanaong naazakan. Nakasaza gazed iko kanao. Ani ini ya inlaong na Nagagihit.¹²Pagkakamhan ka-iza ya Madazaw nga Lambong nga garing ka Nagagihit ani ya minpakaro kan Hisos ngaro ka kamingawan. ¹³Kamhan nagahela si Hisos doro keteb ka kap-atan nga ka aldaw. Intintal gazed iza ni Satanas kadaw anato ka Nagagihit piro wara gazed si Hisos madaeg. Kamhan magatabangan iza na mga taga tahaw nga sogoonon na Nagagihit ka dizan pen iza ka kamingawan.¹⁴Na, inpapiriso si Howan ni Hirodis nga hari. Kamhan min-oli si Hisos ka lopa nga Galiliya kay minsangzaw iza ka sindo garing ka Nagagihit ¹⁵nga nagalaong nga mindateng di ya tirmino ka pagdateng na hari nga pinili na Nagagihit. Agon bizaan di mazo ya maongang batasan. Magtoo gazed kamo ka pagmaymay nga garing ka Nagagihit. Ani ini ya insangzaw ni Hiso Kristo.¹⁶May isang aldaw nga nagapasinged si Hisos ka baybazen na danaw nga Galiliya. Kamhan si Simon daw ya toong lomon nga si Andris nga mangisdaay ani ya nakitan na-iza. Nanimbag siran ka kanirang mga lazà pagpangisda. ¹⁷Minlaong si Hisos kaniran nga somakop kamo kanao kay antoldo hao kamazo kadaw mahagdam kamo ka pagpasakop ka mga tao kanao singed ka pagpanlazà mazo ka mga isda. ¹⁸Pagpakabati nin Simon ka sogo ni Hisos kaniran imbizaan dazon niran ya kanirang mga lazà kay an-iba gazed siran kan Hisos.¹⁹Pagkakamhan ka-iza minlargo si Hisos pagpanaw ngaro ka isang baloto. Kamhan si Santiago daw si Howan nga maglomon nga mga Anak ni Sibidiyo ani ya nakitan na-iza. Dizan ka baloto nagatahi siran ka kanirang mga lazà. ²⁰Kamhan pagpasakop ni Hisos kanirang dowa imbilin niran ya kanirang ama dizan ka baloto iba ya mga sinoholan. Kamhan min-iba sirang dowa kan Hisos.²¹Pagkakay-an ka-iza mindateng sin Hisos ka longsod nga Kapirnaom. PagkaSabado nga tigpahimlay na mga Hudiyo minseled si Hisos ka singbahan na mga Hudiyo kay anmaymay iza kaniran. ²²Kamhan nabereng gazed siran kay ya toong mga panaba labaw gazed ka gahem na mga panaba na mga magtutuldo ka tinoohan na mga Hudiyo.²³Ya, ka dizan pen si Hisos ka simbahan may tao nga inboang na maonga ²⁴nga minsinggit kanang-iza nga nagalaong nga Hisos nga taga Nazarit, kay ono sa nga hilabtan sa mo kami? Daw ani ya inkarini mo ya pagpatay mo kanami? Mahagdam gazed hao nga iko gazed ya Anak na Nagagihit nga waray maonga. ²⁵Minsambag si Hisos pagbaheg nga magpahonok ko. Domalagan di ko ka tao. ²⁶Na, pagsinggit ka na maonga daw pagkabiribid ka lawas na tao mindalagan dazon.²⁷Kamhan nabereng gazed ya mga naneleng. Namaglaong siran nga ono sa ini nga bag-ong pagmaymay? Labaw gazed ka gahem ya pagpanaba ni Hisos kay bisan ya mga maonga antoo baza siran ka toong sogo. ²⁸Kamhan minlekep di gazed ya ngaran ni Hisos doro ka lopa nga Galiliya.²⁹Na, kamhan di ya pagsingba nin Hisos agon minkaro siran ka lagkaw ni Simon daw si Andris. Iba gihapon si Santiago daw si Howan. ³⁰Pagdateng niran ka lagkaw may bozag nga ogangan ni Simon nga nagabentag kay imbangkag gazed iza. Pagpakahagdam niran kan Hisos ³¹minbisita iza kaiton nga nabedlay. Kamhan intagenan na-iza ya alima na nabedlay dazaw patindegen. Inhowasan dazon iza ka toong hilanat Kamhan minpakaen iza kaniran.³²Pagkadelem ka-iza impaarani kan Hisos ya bisan sin-o nga may mga masakit ka lawas daw ya mga tao nga inboang na mga maonga. ³³Dizan ka pirtahan na lagkaw ni Simon mintipon ya maharong mga taga Kapirnaom. ³⁴Kamhan inbahaw ni Hisos ya mga mataud nga tao nga naga-anget ka mga klasi nga mga masakit. Inpalogwa sab na-iza ya mga maonga. Diri togotan ni Hisos ka pagpapanaba ya mga maonga kay mahagdam siran nga iza ya Anak na Nagagihit. Ani ini ya pagtabang ni Hisos ka mga tao ka dizan pen iza ka lagkaw ni Simon.³⁵Na, pagkaadlawon ka minbangon si Hisos kay ampanaw iza ngaro ka waray tao kay ampangamozo iza ka Nagagihit. ³⁶Kamhan impangitan gazed iza nin Pidro. ³⁷Pag-apas niran nagalaong siran nga Hisos, mataed gazed ya mga ampangita kanmo.³⁸Minsambag si Hisos nga ampanaw di kita mazo ngaro ka mga laing dapit kay ansangzaw pen hao doro kay ani ya tood nao dini ka bakangan. ³⁹Kamhan minsoroy si Hisos ka tibolos lopa nga Galiliya. Kay dalem ka kanirang mga simbahan nagsangzaw iza. Indazaw sab na-iza ya mga tao nga inharian na mga maonga.⁴⁰Lomaza pomanaw siran insogat ni Hisos ya tao nga kagiden. Paglohod na-iza ka paahan ni Hisos minhangzo iza nga nagalaong nga Sinyor, kon somogot ko ka pagpangamozo nao kanmo dazawen mo ya kanaong masakit. ⁴¹Nalooy si Hisos kaiton nga tao. Kamhan inhogam iza ni Hisos daw nagalaong nga Loy, ansogot hao. Nawara di ya masakit ka kanmong lawas. ⁴²Kamhan nadazaw matood ya toong lawas.⁴³, ⁴⁴Kamhan minsogo si Hisos nga nagalaong nga diri ko magpanan-og ka mga tao ka inhinang o kanmo. Pomanaw ko naa ngaro ka pari. Magpakita ko ka kanmong lawas diton. Kamhan magtoman ko ka balaud ni Moysis ka paghalad kay kadaw magmatood ya mga kataohan nga nawaraan ko ka kanmong kagid.⁴⁵Ambaza kay pagpanaw na tao minpanan-og iza hinoa ka tanan mga tao nga indazaw iza ni Hisos. Agon diri di si Hisos makaazi ka mga longsod kay mataud ya an-apas kanang-iza. Bisan minkaro iza ka kamingawan inapas gihapon iza na mga tao garing ka bisan hain nga longsod.

Chapter 2

¹Paglabay ka mga talagsa ka nga aldaw minbalik si Hisos ka longsod nga Kapirnaom. Kamhan may minlaong nga dizan si Hisos ka lagkaw. ²Kamhan mataud ya antipon dalem ka lagkaw. Bisan ya pirtahan masiet gazed iton ka mga tao. Kamhan insangzaw siran ni Hisos ka sindo nga garing ka Nagagihit.³Ya, ka nagawali pen iza kaniran may opat nga ka tao nga mindateng nga namaglahong ka tao nga diri mahingas ya lawas. ⁴Piro masiet gazed ya pirtahan ka tao agon minpanik siran ka hagdan ngandaked ka malakbang nga atep. Pagpakaboslot kaniran ka atep nga tenged ni Hisos intonton niran ya bowahan nga inbentagan na paralitiko.⁵Pagpakakita ka ni Hisos ka inhinang niran mahagdam iza nga minsarig gazed siran kanang-iza ka pagbahaw kaiton nga tao. Kamhan minlaong iza ka nabedlay nga Loy, impasaylo di nao ya kanmong mga sala. ⁶Na, dizan ka-iza may minlo-to nga mga magtutuldo ka tinoohan na mga Hudiyo. Pagpakabati niran ka inlaong ni Hisos ka paralitiko minlaong siran ka kanirang hona-hona nga ⁷garboso gazed si Hisos pagbakak nga iza ya Nagagihit kay ya Nagagihit ani ya may gahem ka pagpasaylo ka mga sala.⁸Mahagdam dazon si Hisos nga maonga ya kanirang hona-hona agon nangotana iza nga kay ono sa nga malain sa ya kamazong hona-hona kanao? ⁹Dini ka paralitiko singed ka masazon ya pagpasaylo ka toong mga sala kay diri mazo makita kon dizan pen ya toong mga sala kon wara di. Piro malised ya pagdazaw ka toong lawas kay makita dazon kon madazaw di iton kon diri pen.¹⁰Koman ipakilala nao kamazo nga may gahem nao ka pagpasaylo ka mga sala na bisan sin-o nga tao kay hao gazed ya minhon-a ka bisan sin-o nga mahon-ang tao. ¹¹Kamhan minsogo si Hisos ka paralitiko nga bomangon di ko. Lokoton di mo ya bentagan mo. Om-oli di ko ngaro ka lagkaw mo. ¹²Kamhan minbangon matood ya paralitiko daw minhipid dazon iza ka toong banig. Kamhan dizan ka pagseleng na mga tao minpanaw iza ngaro. Agon nabereng gazed siran daw insaza niran ya Nagagihit nga nagalaong nga wara sa sokad ya nakitan nami nga singed kaini.¹³Pagkakamhan kaiza minbalik si Hisos ka baybazen na danaw. Kamhan mintipon ya mataud nga mga tao dizan kanangiza. Kamhan minsindo iza kaniran. ¹⁴Pagkakamhan ka-iza min-azi si Hisos dizan ka opisina nga bayranan ka mga bohis na mga karga. Kamhan ya magsokotay ka mga bohis nga si Libi nga Anak ni Alpiyo ani ya nakitan ni Hisos kay nagalo-to iza dizan ka toong opisina. Kamhan minlaong si Hisos kan Libi nga somakop ko kanao. Kamhan mintindeg dazon si Libi kay an-iba iza kan Hisos.¹⁵Kamhan ampakaen si Libi kan Hisos daw ya toong mga sinarigan. Min-intra disab dizan ya mga mataud nga magsokotay singed kan Libi daw ya mga iba pen nga salaan nga tao kay siran isab ya nagaibaiba kan Hisos. ¹⁶Ka nagakaen pen sirang maharong inpaniidan siran na mga magtutuldo na mga Hudiyo. Na, ya ngaran na mga magtutuldo ka tinoohan na mga Hudiyo ani ya Parasiyo nga hopaw ya kanirang pagtoo. Kamhan nangotana siran ka mga sakop ni Hisos pagmahay nga nagalaong nga kay ono sa ya kamazong magtututldo minpakigsaro ka mga salaan nga tao? Ani ini ya pangotana niran kay ya batasan na mga magsokotay ka bohis onay oswagan ya bohis.¹⁷Pagpakabati ka ni Hisos ka pagmahay niran minsambag iza nagalaong nga pamolinged ini nga ya mga tao nga madazaw ya lawas wara siran magpatambal basta kay ya mga masakiten. Kamhan wara hao magkarini ka pagtabang ka mga matadeng nga tao basta kay ya mga makasasala kadaw anhinelsel siran ka kanirang mga sala. Ani ini ya inlaong ni Hisos ka mga Parasiyo.¹⁸Na, nagaanget ka makaun ya mga sakop ni Howan nga Magbenzagay daw ya mga Parasiyo kay nagatoman siran ka balaud nga tinoohan na mga Hudiyo. Kamhan minlaong ya mga tao kan Hisos nga kay ono sa wara magtoman ya kanmong kasakopan ka batasan ka pag-anget ka makaen singed ka mga sakop ni Howan daw ya mga Parasiyo? ¹⁹Minsambag si Hisos pagpamolinged nga ya kanaong kasakopan singed siran ka mga magkombitihay. Kamhan dizan kaniran hao ya singed ka banahen agon ka dini pen hao kaniran diri siran an-anget ka makaun.²⁰Piro may tirmino nga kaw-en hao garing ka kanaong mga sakop anipen omanget siran ka makaen kay mabeg-at ya kanirang bout. ²¹Wani ya pamolinged kadaw mahagdam kamo nga ya kanaong pagmaymay diri makaangay ka mga balaed nga tinoohan na mga Hudiyo. Kay ya kanaong pagmaymay singed iton ka bag-ong panapton. Kamhan ya mga balaud na mga Hudiyo singed iton ka bado nga nadonot di. Na, pagtopak nita ka nadonot nga bado diri di gamiten ya bag-ong panapton kay basi kay-an ka paglaba ka bado ankezes ya topakay nga bag-ong panapton. Kamhan magakagisi ya daan bado pagdobli²²Bisan ya bag-ong bino nga magabora pen diri ihalin ka daan len-anan nga kindal na kanding kay kon begketen ya ba-ba na len-anan magisi gazed iton. Kamhan an-awas ya bino daw kanogon sab ya len-anan nga magisi. Agon gamiten gazed ya bag-ong len-anan. Ani ini ya pamolinged ni Hisos ka mga tao kadaw mahagdam siran nga ya toong pagmayamy diri makaangay ka mga balaud nga tinoohan na mga Hudiyo.²³Na, may isang ka Sabado dizan ka homazan nagaazi si Hisos. Na, ya Sabado ani ya tigpahimlay na mga Hudiyo. Na, pag-azi ka ni Hisos nagapangitlo ya toong mga sakop ka mga homay kay kanen niran. ²⁴Pagpakapaniid ka na mga Parasiyo kanin Hisos minbaheg siran nagalaong nga paka selengi! Minlapas gazed ya kanmong mga sakop ka balaud na Nagagihit kay koman nga tigpahimlay min-ani siran ka homay.²⁵Minsambag si Hisos nga mahagdam kamo daan ka inhinang ni Dabid nga karaang tao na mga . Hudiyo Kawandini pen imbengtas iza daw ya toong kaibahan kay inlopog siran na kanirang mga kaaway. ²⁶Agon pagdateng niran ka lagkaw nga pangamozoanan ka Nagagihit nangazo siran ka makaen dizan kan Abiyatar nga labaw nga pari. Kamhan wara iza magbaheg kaniran kay imbengtas siran. Kamhan minkaen si Dabid ka tinapay nga inhalad daan ka Nagagihit. Minpakaen isab iza ka toong kaibahan. Bisan ya mga pari anikay ankaen kitong mga tinapay wara si Dabid maglapas ka balaud na Nagagihit ka pagkaen na-iza.²⁷Kay ya pagtabang ka kinahanglanen na tao ani say labaw ka kamazong mga balaud nga mabeg-at. Kay minhinang ya Nagagihit ka tao paghon-a ka paghinang na-iza ka aldaw nga tigpahimlay. ²⁸Kamhan hao ya ambeet kon ono ya madazaw nga hinang na tao ka aldaw nga tigpahimlay kay hao ya minhon-a ka bisan sin-o nga mahon-ang tao. Ani ini ya sambag ni Hisos ka mga Parasiyo.

Chapter 3

¹May isa pen nga ka Sabado nga minseled gihapon si Hisos ka singbahan na mga Hudiyo. Na, dizan disab may tao nga diri mahingas ya pikas nga toong alima. ²Na, ya mga maistro ka tinoohan na mga Hudiyo nagapaniid gazed siran kan Hisos kay kon dazawen na-iza ya alima naiton nga tao awazen iza niran kay singed ka antarabaho iza koman nga aldaw nga tigpahimlay.³Kamhan minlaong si Hisos ka tao nga komarini ko naa. ⁴Pagtindeg na tao dizan ka tenga nangotana si Hisos ka mga Parasiyo nagalaong nga ya balaud na Nagagihit mahitenged ka aldaw nga tigpahimlay daw itogot ka pagkalooy ka tao kon itogot ka pagdaut ka tao? Kamhan wara siran magsambag.⁵Pagseleng ni Hisos kaniran mabeg-at ya toong hinawa ka pagkazehet kay waray kalooy niran ka tao. Kamhan minsogo si Hisos ka tao nga Loy, henaten mo ya kanmong alima. Kamhan inhenat matood na-iza ya toong alima. Kamhan minbalik dazon ya kabaskeg na toong alima singed ka karig-en na isang alima. ⁶Kamhan minpanaw dazon ya mga Parasiyo kay dizan ka mga Hudiyo nga minsakop di kan Hirodis nga hari ansabot siran nga patazen niran si Hisos.⁷Pagkakamhan ka-iza minbalik si Hisos ka baybazen na danaw iba ya toong mga sinarigan. Kamhan nangarini kan Hisos ya mga mataud nga tao garing ka lopa nga Galiliya daw ya lopa nga Huda ⁸daw ya siyodad nga Hirosalem. Nangarini sab ya mga mataed nga tao garing ka lopa nga Idomaya daw dipi ka sapa nga Hordan daw garing ka mga dapit tenged ka dowang ka longsod nga Tiro daw Sidon. Nangarini sirang maharong kay nabatian niran ya panan-og mahitenged ka maharong mga inhinang ni Hisos.⁹Kamhan minsogo si Hisos ka toong mga sinarigan nagalaong nga ektan mazo ya baloto dazaw anleen hao kay basi maheet gazed hao ka mga tao. ¹⁰Ani ini ya toong inlaong kay mataud ya tao nga indazaw na-iza agon bisan sin-o ya may masakit an-arani gazed iza pagheet kan Hisos kay maazak siran antoldok kan Hisos.¹¹Bisan ya mga maonga nga minhari ka bout na tao pagseleng niran kan Hisos minlohod siran dizan ka toong paahan kamhan minsinggit nagalaong nga iko gazed ya Anak na Nagagihit. ¹²Kamhan minbaheg gazed si Hisos kaniran dazaw diri siran ampanan-og kon sin-o sa iza.¹³Pagkakamhan ka-iza minkandaked si Hisos ka kilid na bobong. Inpakandaked disab na-iza ya mga tao nga naazakan na-iza nga pilien. Pagdateng niran dizan kanang-iza ¹⁴impili na-iza ya napolo may dowang ka tao nga toong mga sinarigan dazaw an-iba siran kanang-iza daw pakarohan siran ka pagsangzaw ka pagmaymay nga garing ka Nagagihit. ¹⁵Kamhan intagan siran na-iza ka gahem ka pagpadalagan ka mga maonga nga minhari ka bout na tao. ¹⁶Na, wani ya mga ngaran na mga tao nga inpili ni Hisos. Ya primiro ani si Simon nga indagnazan na-iza kan Pidro.¹⁷Kamhan ya maglomon nga si Santiago daw si Howan. Mga Anak siran ni Sibidiyo. Indagnazan siran na-iza kan Bowanirgis kay diri siran mahaldek ka bisan ono. ¹⁸Kamhan impili na-iza si Andris daw si Pilipo daw si Bartolomi daw si Matiyo daw si Tomas daw si Santiago nga Anak ni Alpiyo daw si Tadiyo daw si Simon nga masinopaken ka hari nga Romanhon ¹⁹daw si Hodas nga taga Kariyoti ani ya an-adlaw kan Hisos. Ani ini ya mga ngaran na mga sinarigan ni Hisos nga napolo may dowa siran.Na, pagkakamhan ni Hisos pagpili kaniran nangoli di siran iba kan Hisos. ²⁰Pagdateng niran ka lagkaw mataud disab ya mga tao agon waray logar niran ka pagkaen. ²¹Kamhan nawied ya mga kaibahan ni Hisos kay silaong niran maboangboang iza kay waray pagberebentagay na-iza. Agon ibahen iza kontana ngaro ka waray tanto nga tao. ²²Kamhan ya mga magtutuldo nga Hudiyo nga garing ka Hirosalem minsora siran paglaong nga si Hisos inharian iza ni Satanas inngaranan sab kan Bilsibol nga tag-iza ka mga maonga. Agon may gahem gazed na-iza ka pagbogaw ka mga maonga.²³Kamhan inpakarini siran ni Hisos kay ansambag iza kaniran nga onhon sa baza ni Satanas ka pagbogaw ka toong kaogaringeng Lambong? Pamolinged ini nga ²⁴kon awazen na hari ya toong mga sinogo mapildi gazed ya hari. ²⁵Kon ampakig-away ya isa daw isa nga lomon dizan ka isang pamiliya mapildi isab ya pamiliya.²⁶Kon bogawen ni Satanas ya toong kaogaringen nga ispirito dizan ka tao mapildi gazed si Satanas. ²⁷Dizan ka lagkaw na kesgan nga tao kinahanglan ektan ya kesgan nga tao anipen kawaten ya toong mga betang. Singed si Satanas ka kesgan nga tag-iza ka lagkaw. Hao kay nakadaeg kan Satanas agon papanawen nao ya toong mga sinogo dizan ka tao.²⁸Timan-an mazo gazed ini nga bisan ono nga sala na mga tao pasaylohon na Nagagihit. Bisan ya pagpanaba niran ka maonga mahitenged ka Nagagihit pasaylohon siran na Nagagihit kon anhinelsel siran. ²⁹Basta kay bisan sin-o ya ampanaba ka maonga mahitenged ka Madazaw nga Ispirito nga garing ka Nagagihit diri gazed pasaylohon iza na Nagagihit. Bisan kawanihen ka waray pasaylo. ³⁰Ani ini ya inbaheg ni Hisos kay minlaong ya mga Parasiyo nga inharian si Hisos na maonga.³¹Pagkakamhan ka-iza dizan ka lagkaw palogwaen kontana si Hisos na toong ina daw mga lomon kay bali lamang siran ka gawas. ³²Kamhan inpakahagdam iza na mga minlibot nga nagalaong nga Nong, bali ka gawas ya kanmong ina daw mga lomon. Naanzak siran anlaong kanmo.³³Minsambag si Hisos nga daw sin-o sa ya kanaong ina daw ya mga lomon? ³⁴Pagseleng na-iza ka mga minlibot kanangiza minlaong iza nga kamo ya kanaong ina daw kanaong mga lomon. ³⁵Kay bisan sin-o ya nagatoman ka mga sogo na Nagagihit ani gazed ya kanaong ina daw lomon.

Chapter 4

¹Ya, may isa pen nga ka aldaw dizan si Hisos ka baybazen na danaw kay ansindo iza ka mga tao pag-isab. Masarang kataud siran nga minlibot kan Hisos. Agon minleen iza ka baloto arani ka baybazen. Kamhan minlo-to iza dalem ka-iza. Kamhan dizan ka baybazen nanalinga ya mga tao. ²Kamhan mintoldo iza kaniran ka mga mataud nga pamolinged nagalaong nga³manalinga kamo. Wani ya pamolinged ka nagasabwag. Na, may isang aldaw nga minpanaw ya tao ngaro ka toong oma kay anpanabwag iza ka binhi nga homay. ⁴Pagpanabwag na-iza ka mga binhi may mga natanak dizan ka dalan. Kamhan inpanoktok na mga manokmanok. ⁵Pagpanabwag pen na tao may mga natanak isab dizan ka kabatohan. Kamhan mintobo dazon iton kay diri kon ararem ya lopa.⁶Kamhan pagkaataas na sega nangalaza dazon sirang maharong. Kamhan nangapatay kay diri siran makagamot ka ararem. ⁷May mga natanak disab dizan ka lopa nga nanhela pen ya mga liso na sagbet. Pagtobo na binhi mindengan isab ya sagbet nga dogihen. Kamhan inhalong gazed na sagbet ya mga tanem.⁸May mga natanak isab dizan ka lopa nga madazaw. Kamhan mintobo iton daw mataud ya ohay. May mga nangaohay ka katloan. May mga nangaohay ka kan-eman. May mga nangaohay ka isang ka gatos. Ani ini ya pamolingud ka nagasabwag. ⁹Kamhan minsogo si Hisos kaniran nga kamo nga mga manalingahay sabten mazo ini nga pamolinged.¹⁰Pagkakay-an ka-iza isa ka si Hisos dizan agon nangotana ya toong mga sinarigan daw ya kanirang kaibahan nga Hisos, kay ono sang nagapasagisagi sa ko ka kanmong mga panaba ka mga tao? ¹¹Minsambag si Hisos kaniran nga ipasabot na Nagagihit kamazo ya mga tinago mahitenged ka pagpasakop naiza ka mga tao. Piro dizan ka mga iba nga tao ampamolinged hinoa hao pagtuldo kaniran. ¹²Kay mintoman di ya daan pinasoyat na Nagagihit mahitenged kaniran nga nagalaong nga bisan magaseleng ya mga tao ka kanaong mga inhinang diri siran makasabot. Bisan manalinga siran ka kanaong pagmaymay diri siran makasabot kon ono ya kahologan kay diri siran anbiza ka kanirang mga sala agon diri pasaylohon siran na Nagagihit. Ani ini ya daan pinasoyat na Nagagihit.¹³Mindogang si Hisos pagpanaba ka toong mga sakop nga nabereng hao kay wara kamo makasabot ka kanaong pamolinged ka nagasabwag. Agon onhon sa mazo nga makasabot kamo ka kahologan kon ampamolinged hao pag-otro? ¹⁴Na, wani ya paghilwas ka pamolinged ka nagasabwag. Na, ya inpanabwag na tao ani ya mga panaba na Nagagihit. ¹⁵Kamhan ya mga binhi nga natanak dizan ka dalan ani ya singed ka isang manalingahay. Kay pagpanalinga na-iza ka pagmaymay mahitenged kanao mindateng dazon si Satanas kay kaw-en na-iza ya pagmaymay nga nabatian naiton nga tao.¹⁶Kamhan ya mga binhi nga natanak dizan ka kabatohan ani ya singed ka manalingahay nga nakaangay ka sindo mahitenged kanao. Kamhan mintoo iza dazon ¹⁷piro magaawazen gazed iza na mga tao kay minsakop di iza kanao agon bizaan dazon na-iza ya toong pagtoo kanao kay ababa ka ya toong pag-anget ka kalised.¹⁸Kamhan ya mga binhi nga natanak dizan ka lopa nga nanhela pen ya mga liso na sagbet ani ya singed ka isa pen nga manalingahay. ¹⁹Kay nagapanalinga gazed iza ka pagmaymay mahitenged kanao kamhan nawied sab iza daw ono ya toong panginabohi. Ganahan sab iza ka talipid. Agon waray polos ya pagmaymay kay singed ka nalipat dazon ya manalingahay. ²⁰Basta kay ya mga binhi nga napegas dizan ka lopa nga magazong tamnanan ani ya singed ka mga manalingahay ka sindo mahitenged kanao kamhan mintoo gazed siran. Kamhan singed ka nangaohay ya isa ka katloan. Nangaohay ya iba ka kan-eman. Nangaohay isab ya iba pen ka isang ka gatos. Ani ini ya paghilwas ni Hisos ka pamolinged ka nagasabwag.²¹Kamhan minpamolinged pen iza kaniran nagalaong nga kon segan na tao ya moron diri pagtakloban. Ibetang hinoa daked ka artal kay kadaw pawaan ya mga minseled ka lagkaw. ²²Singed iton ka ipasabot nao kamazo ya mga pamolinged. Impakahagdam sab nao kamazo ya mga intago na Nagagihit. ²³Kamo nga mga manalingahay, magtaremdem kamo kaini nga pagmaymay nao kamazo.²⁴Manalinga gazed kamo kadaw ihatag pen kamazo na Nagagihit ya kasabtan daw pasobrahan pen ²⁵kay bisan sin-o ya antoon ka pagmaymay na Nagagihit padogangan pen na Nagagihit ya toong kasabtan. Kamhan ya tao nga diri antoon kaw-en na Nagagihit ya geramay nga inton-an na-iza.²⁶Na, wani pen ya pamolinged mahitenged ka pagpadazon na Nagagihit ka toong tarabaho. Na, may isang aldaw nagapanabwag ya tao ka toong mga binhi. Pagkakamhan min-oli di ya tao. ²⁷Kada kahabzen natorog iza. Kada masiselem ambangon iza. Kamhan ankaro dazon iza ka toong oma kay ansosi iza kon mintobo di ya tanum. Wara mahagdam ya tao kon onhon sa ya pagpatobo ²⁸kay ya lopa ani ya ingaringan ka tanem. Ka primiro pen waton ya tobo. Sonod ya lawas. Sonod isab ya bagaybay. Mahori ya poso. ²⁹Pagkalahing di na poso sanggien na tao kay mindateng di ya tirmino na mais ka pagsanggi.³⁰Mindogang si Hisos paglaong kaniran nga wani pen ya pamolinged mahitenged ka pagpaoswag na Nagagihit ka toong paghari dini ka mga tao. ³¹Singed iton ka isang bolos nga liso inngaranan ka mostasa. ³²Kamhan intanem na tao dizan ka toong oma. Bisan geramay iton ka bisan ono nga liso, ka pagsolig di mahinang iton ka dakolang liwaan nga may dakolang sap-ay. Kay doro ka lopa nga Huda ya mostasa liwaan iton nga opat nga ka mitros ya kaataas. Kamhan dizan ka katamdenganan na mga sap-ay magapogad ya mga manokmanok.³³Pagmaymay pen ni Hisos ka mga tao mataed pen ya mga pamolinged singed kaiton. ³⁴Waray lain toldoan na-iza kaniran piro dizan ka toong mga sakop inpasabot na-iza ya maharong mga pamolinged na-iza.³⁵Pagkadelem ka-iza minlaong si Hisos ka toong mga sinarigan nga ansakay kita dipi ka danaw. ³⁶Kamhan inbilin niran ya mga tao dizan ka baybazen kay in-ated si Hisos pagsakay ka baloto. Iba gihapon ya iba nga mga baloto. ³⁷Ka dizan pen siran ka tenga na danaw inbagzo gazed siran. Insapwan dazon na balud ya baloto daw malened kontana³⁸piro natorog si Hisos dizan ka olin na baloto. Kamhan minsinggit ya toong mga sakop pagpokaw kanang-iza nagalaong mga Magtutuldo, daw waray kawied mo nga mangalened kita? ³⁹Min-imata dazon si Hisos. Inbaheg na-iza ya hangin daw ya mga balud nagalaong nga magpahenek! Minhenengdazon ya hangin daw nalinaw matood ya maharong.⁴⁰Kamhan minlaong si Hisos ka toong mga sakop nga kay ono sa magakahaldek sa kamo? Daw waray pagsarig mazo kanao? ⁴¹Kamhan nabereng gazed siran. Namaglaonglaong siran nga daw sin-o sa baza ini nga taohana? Kay bisan ya hangin daw ya mga balud antoo gazed ka toong pagbaheg!

Chapter 5

¹Pagkakamhan ni Hisos pagpaheneng ka bagzo minsangpet di siran ka lopa nga Girgasa dipi ka danaw. ²Pagkawas ka ni Hisos ka baloto may tao nga inhoropan gazed ka maonga nga minsogat kanang-iza.Garing iza ka mga lebeng nga talangban ³kay ani ya toong hol-anan. Diri di iza madaug pagtagen. Bisan mga kadina pen diri di maektan. ⁴Kapira iza maekti kontana piro nakabogto iza ka lepes daw kadina. Bisan kesgan nga tao diri di gazed makadaug pagtagen⁵Aldaw daw kahabzen dizan iza ka mga lebeng daw mga bobong magasininggit daw magapan-olatan na-iza ka bato ya toong lawas. ⁶Na, pagpakakita na-iza kan Hisos nga aro pen mindalagan iza pagsogat. Kamhan minpatilohod dazon iza dizan ka paahan ni Hisos.⁷Kamhan minsinggit iza nga Hisos nga Anak na Nagagihit, kay ono say inkarini mo? Anhangzo gazed hao nga diri mo gazed hao daegdaegen! ⁸Ani ini ya inlaong na maonga nga minhari ka bout na tao kay si Hisos minsogo nga domalagan ko dizan ka tao.⁹Kamhan nangotana si Hisos ka maonga daw ono ya ngaran mo? Minsambag iza nga hao si Kataudan kay mataud kami. ¹⁰Anhangzo hao kanmo, Hisos, kon malooy ko kanami diri mo kami pagbogawen ngaro ka aro nga dapit.¹¹Na, dizan ka kilid na bobong nagapansongad ya mga kababozan. ¹²Kamhan minhangzo ya mga maonga kan Hisos nga kon malooy ko kanami papanawen mo kami ngaro ka mga baboy. Pahel-en mo kami ka kanirang mga lawas. ¹³Kamhan intogotan siran ni Hisos. Kamhan minpanaw ya mga maonga dizan ka lawas na tao. Minhari siran ka mga baboy. Daw pirang bolos ya baboy? Dowang ka libo sirang maharong. Kamhan minpahidalagan siran maharong ngaro ka may pangpang nga ataas. Minpatiholog siran ngambaba ka danaw kamhan natibe siran pagkalemes.¹⁴Kamhan nandalagan gazed ya mga magbantazay ka baboy ngaro ka kanirang longsod daw ya mga bariyo kay ampanan-og ka mga tao kon in-ono sa ni Hisos ya tao nga inhoropan ka mga maonga. Kamhan minkarini dazon kan Hisos ya mga tao kay maharong siran anseleng ka tao kon in-ono sa iza. ¹⁵Pagdateng niran kan Hisos nakitan niran ya tao nga indazaw ni Hisos. Iza nga inhoropan na mga mataed nga maonga nagalo-to di dizan daw inbadoan kay naolian ka madazaw nga beet. Kamhan nahaldek ya mga mindateng.¹⁶Kamhan ya mga minkita ka inhinang ni Hisos kazina, siran ya minpanan-og ka mga bag-ong mindateng nga indazaw ni Hisos ya tao nga inhoropan na maonga. Kamhan inpadalagan disab ya mga baboy. ¹⁷Kamhan minhangzo siran kan Hisos kadaw ampanaw iza dini ka kanirang lopa.¹⁸Pagleen ni Hisos ka baloto ya tao nga indazaw na-iza minhangzo iza nga an-iba ¹⁹piro diri iza paibahen ni Hisos. Mintogon iza ka tao nga om-oli ko ka mga lomon mo. Maglaong ko kaniran nga madazaw di ya lawas mo kay inkaloy-an ko na Magbabaza. ²⁰Minpanaw dazon ya tao doro ka longsod nga Dikapolis. Minpanan-og iza kon in-ono sa iza ni Hisos. Kamhan nabereng gazed ya mga tao.²¹Pagkakamhan ka-iza minsakay si Hisos ka baloto pag-oli ngandipi ka danaw. Pagdateng na-iza ka baybazen inlibotan gazed iza na mataud ga mga tao dizan ka baybazen na danaw. ²²Kamhan may isang oloolo ka singbahan na mga Hudiyo nga minkarini kan Hisos. Si Hariyo ya ngaran. Pagpakakita na-iza kan Hisos minlohod dazon iza ²³daw minpakilooy gazed nga nagalaong nga nagapinal di ya kanaong Anak nga daragahay. Kon mahimo ya beet mo ibahan mo hao ngaro ka kanaong lagkaw kadaw mabohi iza kon tagenan di mo ya toong lawas. ²⁴Kamhan min-iba si Hisos kan Hariyo. Nangiba disab ya masarang kataud nga mga tao. Minlibot siran kan Hisos pag-iba ngaro ka lagkaw ni Hariyo.²⁵Ya, may nagalopog kan Hisos nga babazi nga sokad ka napolo may dowang ka toig wara magheneng ya toong pagdog-a. ²⁶Bisan nahorot ya toong talipid dizan ka mga mataud nga doktor nadoblihan hinoa ya toong masakit. ²⁷Kamhan nakabati iza nga indazaw ni Hisos ya mga nabedlay. Agon min-iba iza ka mga tao pagsonod niran kan Hisos kay maharong iza antoldok ka bado ni Hisos.²⁸Nagalaong iza ka toong hona-hona nga bisan anikay intoldokan nao ya toong bado maolian gazed ya kanaong lawas. ²⁹Na, pagtoldok na-iza ka bado ni Hisos madazaw di matood ya toong lawas.³⁰Kamhan si Hisos minheneng pagpanaw kay inbati na-iza nga mintambal di iza ka tao. Kamhan minhinali si Hisos pagliso. Nangotana iza kaniran nga sin-o say mintoldok ka kanaong bado? ³¹Minsambag ya toong mga sakop nga Hisos, mataed gazed ya minlibot pagheet kanmo. Kay ono pen nga anpangotana ko nga sin-o say mintoldok kanmo? ³²Kamhan minseleng si Hisos ka mga tao kay gosto ankilala kon sin-o ya mintoldok kanang-iza kazina.³³Kamhan minkarini ya babazi kay mahagdam nga iza gazed ya inbahaw ni Hisos. Paglohod na-iza dizan ka paahan ni Hisos nagapidpid ya toong lawas ka kahaldek. Kamhan minlaong iza kan Hisos nga hao gazed ya mintoldok ka kanmong bado kazina. ³⁴Minsambag si Hisos nga Day, basta ya pagsarig mo kanao madazaw di ya lawas mo. Om-oli ko naa. Diri ko magkawied kay diri ambalik ya kasakit mo.³⁵Pagkakamhan ka-iza min-apas ya mga tao garing ka lagkaw ni Hariyo nga oloolo ka singbahan na mga Hudiyo. Minlaong siran nga Hariyo, abay ko pagaiba kan Hisos ngaro ka lagkaw mo kay wara di ya Anak mo.³⁶Kamhan minlaong si Hisos nga Hariyo, diri ko magkawied. Magsarig ko naa kanao. ³⁷Kamhan diri ni Hisos itogot ya mga tao pag-iba ngaro ka lagkaw naini nga oloolo nga napatzan. In-iba di lamang na-iza si Pidro daw si Santiago daw ya manghod ni Santiago nga si Howan. ³⁸Pagdateng niran nakita na-iza ya mga tao nga masamok gazed ka paghaza.³⁹Pagseled ni Hisos ka lagkaw nangotana iza kaniran kay ono say inhaza mazo? Diri kon naomos ya bata. Igo ka lamang iza matorog. ⁴⁰Kamhan inkatawhan niran si Hisos. Pagpalogwa na-iza kaniran in-ated naiza ya ginikanan dalem ka kowarto nga inbentagan na babazi. In-iba sab ya toong mga sakop nga tolo ka siran.⁴¹Kamhan intagenan ni Hisos ya alima na babazi daw minsogo nga Day, bomangon ko naa. ⁴²Minbangon dazon iza nga daragahay daw minpanawpanaw. Agon dakola gazed ya pagkabereng niran. ⁴³Kamhan minsogo si Hisos kaniran nga pakanen naa ya babazi. Kamhan diri kamo magpanan-og dizan ka mga tao nga indazaw di nao iza. Ani ini ya pagtabang ni Hisos ka Anak ni Hariyo

Chapter 6

¹Pagkakamhan ka-iza minpanaw si Hisos kay an-oli di iza ka Nazarit nga toong insoligan. Iba gihapon ya toong mga sakop. ²Na, pagka Sabado nga tigpahimlay na mga Hudiyo minsogod si Hisos pagmaymay ka mga taga Nazarit dolom ka kanirang simbahan. Kamhan nangabereng ya mga mataud nga manalingahay daw nagalaong siran nga wara kami mahagdam kon hain iza magtoon ka kahagdamanan daw onhon sa naiza paghinang ka mga madazaw nga kaberenganan ³kay panday ka lamang iza. Anak iza ni Mariya. Maglomon iza daw si Santiago daw si Hosi daw si Hodas daw si Simon. Taga dini disab kanta ya toong mga lomon nga babazi. Ani ini ya kanirang inlaong kamhan diri gazed siran antoo ka toong maymay kaniran.⁴Kamhan minlaong si Hisos kaniran nga doro ka mga lain dapit intahod hao na mga tao piro dini kamazo nga kanaong kaibahan waray pagtahod. Bisan ya mga karaang propita na Nagagihit wara siran tahoda na kanirang kaibahan. ⁵Kamhan dizan ka toong kaibahan diri makahimo si Hisos paghinang ka bisan ono ya dakolang hinang. Ya mga talagsang nabedlay anikay indazaw na-iza. ⁶Nabereng gazed si Hisos kay diri siran antoo nga may gahem na-iza ka paghinang ka dakolang kaberenganan. Kamhan doro ka mga bariyo libot ka Nazarit nagapasiyo si Hisos kay anmaymay iza ka mga tao.⁷Pagkakamhan ka-iza inpatipon na-iza ya toong mga sinarigan nga napolo may dowang ka tao siran. Kamhan impakaro na-iza ya tinagdowa ngaro ka mga lain dapit. Na, ka wara pen siran panaw intagan siran ka gahem kadaw palogwaen niran ya mga maonga nga magahari ka bout na mga tao. ⁸Intogon sab siran nagalaong nga sogkod ka lamang ya kamazong dara, waray lain harominta. Diri kamo maghabay ka talipid. ⁹Diri sab kamo maglapid ka bado piro mahimo pagsinilas.¹⁰Dizan ka lagkaw nga inpanikan mazo maghela gazed kamo hastang ka pagpanaw mazo. ¹¹Dizan ka bariyo nga diri an-abiabi kamazo izabzab mazo ya abog dizan ka paa mazo kadaw mahagdam siran nga silotan siran kay-an kay diri siran an-angay ka sindo na Nagagihit ka pagpanalinga.¹²Pagkakamhan ni Hisos pagtogon kaniran minpanaw siran kay ansangzaw siran ka mga tao nagalaong nga bizaan mazo ya mga sala mazo. ¹³Kamhan impalogwa sab niran ya mga mataud nga maonga nga magahari ka bout na mga tao. Inbo-boan sab niran ya olo na mga nabedlay ka lana. Kamhan madazaw matood ya lawas na mga nabedlay.¹⁴Ya, ka nagapasinged pen ya mga sakop ni Hisos doro ka mga lain dapit nabatian ni Hirodis nga hari kon ono ya hinang niran kay mindakola di ya ngaran ni Hisos. Kamhan nagatekma ya mga tao kon sin-o sa si Hisos. May nagalaong nga si Hisos ani si Howan nga Magbenzagay. Nabohi iza pagbalik garing ka lebeng agon may gahem na-iza ka paghinang ka mga madazaw. ¹⁵May mga iba nga tao nga nagalaong nga si Hisos ani si Iliyas nga karaang propita na Nagagihit. May mga iba pen nga tao nga nagalaong nga si Hisos propita iza singed ka isa pen nga karaang propita.¹⁶Piro si Hirodis pagpakabati na-iza ka kanirang tekma nagalaong iza nga si Hisos ani gazed si Howan nga Magbenzagay nga inpaotdan nao ka lieg. Nabohi di iza baza garing ka lebeng. ¹⁷Ani ini ya kawied ni Hirodis kay izang dini kaini impadakep na-iza si Howan. Kamhan impagapos ngandalem ka prisohan. Ani ini ya toong hinang kay imbahegan iza ni Howan kay minpanapaw si Hirodis kan Hirodiyas nga toong ipag nga asawa na toong lomon nga si Pilipo.¹⁸Kamhan inbahegan iza ni Howan nagalaong nga silotan ko gazed na Nagagihit kay naminze di ko ka kanmong ipag. ¹⁹Kamhan malain gazed ya bout ni Hirodiyas kan Howan daw patazen kontana. ²⁰Piro diri ansogot si Hirodis kay antahod iza kan Howan kay beetan si Howan, waray sala na-iza. Agon tabangan kontana ni Hirodis si Howan daw anpanalinga ka toong insagzaw piro nagakalibeg gazed si Hirodis kada pagpanalinga.²¹Na, pagdateng na aldaw ka pagkombiti nga impahinenged ka pagkatao ni Hirodis may logar ni Hirodiyas ka pagpapatay kan Howan. Ya, nagapakaen si Hirodis ka toong mga magtimbangay daw ya mga kapitan ka soldaw daw ya mga dakolang tao dizan ka lopa nga Galiliya. ²²Pagpangaen pen niran minsazaw ya daraga nga Anak ni Hirodiyas. Kamhan nagasaza si Hirodis daw ya toong mga bisita ka pagsazaw na babazi. Kamhan minlaong si Hirodis ka babazi nga bisan ono ya azoon mo kanao ihatag gazed nao kanmo.²³Maomos gazed hao kon baribadan ta ko ka azoon mo kanao. Bisan ya tenga na kanaong talipid ihatag gazed. ²⁴Kamhan minlogwa dazon ya babazi kay ansabot ka toong ina nga daw ono ya azoon na-iza kan Hirodis. Minsambag dazon ya ina nga ya olo ni Howan ani ya azoon mo! ²⁵Minbalik dazon ya babazi kan Hirodis daw minlaong nga tagan mo hao ka olo ni Howan nga Magbenzagay. Ibetang mo iton dini ka palato.²⁶Pagpakabati ni Hirodis ka in-azo na babazi mabeg-at gazed ya toong bout ka pagkawied. Piro masipeg iza ka pagbaribad ka babazi kay kazina dizan ka mga bisita minsaad gazed iza ka babazi. ²⁷Agon minsogo dazon iza ka soldaw nagalaong nga dadhen mo ngarini kanao ya olo ni Howan. Minlogwa dazon ya soldaw. Kamhan dizan ka prisohan in-otod dazon ya lieg ni Howan. ²⁸Kamhan imbetang iton dizan ka palato. Kamhan indara ngaro ka babazi. Kamhan inhatag sab na babazi ka toong ina ya olo ni Howan. ²⁹Pagpakabati na mga sakop ni Howan minkaro siran ka prisohan kay kaw-en niran ya lawas ni Howan. Kamhan inlebeng iton. Ani ini ya pagkapatay ni Howan agon pagpakabati ni Hirodis ka mga hinang ni Hisos nawied gazed iza kay silaong na-iza nga si Hisos ani si Howan nga Magbenzagay nga nabohi garing ka lebeng.³⁰Na, ya mga sinarigan ni Hisos nga mga inpili na-iza ka pagsangzaw ngaro ka mga tao min-oli di siran. Kamhan inpanan-ogan niran si Hisos kon ono ya hinang niran. ³¹Kamhan minlaong si Hisos nga ibahan mazo hao ngaro ka mamingaw kay magpahuway kamo kay mataud ya mga tao dini. Waray logar mazo ka pagkaun. ³²Kamhan minsakay siran ka baloto ngaro ka dapit nga mamingaw.³³Kamhan dizan ka inpanawan niran mataud ya mga minkita kanin Hisos pagsakay niran ka baloto. Kamhan garing ka maharong mga bariyo nanlopog ya mga tao pagbagtas dizan ka baybazen kadaw andateng paghon-a kanin Hisos. ³⁴Pagkawas ka ni Hisos ka baloto ngandipi nakitan na-iza ya masarang kataud nga tao. Kamhan nalooy gazed si Hisos kaniran kay singed siran ka mga karniro nga nangalaag kay waray nagaaligara kaniran. Kamhan minsogod iza pagtuldo kaniran ka mga mataud nga pagmaymay.³⁵Pagkadelem ka-iza minkarini kan Hisos ya toong mga sinarigan kay anlaong siran nga delem di wani. Aro pen kita ka kantang panihaponanan. ³⁶Papanawen mo naa ya mga tao ngaro ka mga bariyobariyo kadaw makapamalit siran ka pagkaun niran.³⁷Minsambag si Hisos nga magpakaun hinoa kamo kaniran. Minsambag siran nga daw ono ya ikapamalit nami kay mahal gazed ya pan singed ka sohol ka enem nga ka bolan kay mataud gazed ya mga tao. ³⁸Kamhan nangotana si Hisos nga daw pirang bolos ya pan mazo? Mangita kamo. Pagpakakita niran minlaong siran nga lima komang bolos ya pan kamhan dowa komang bolos ya isda.³⁹, ⁴⁰Kamhan intipon ni Hisos ya mga tao pagpalo-to dizan ka lopa. Ya kada tipon may magtinaggatos, may magtinagkalim-an. ⁴¹Paghawid ni Hisos ka mga pan nga limang bolos daw ya isda dowang bolos minhangad iza ka tahaw. Kamhan minpasalamat iza ka Nagagihit. Kamhan intipaktipak na-iza ya mga pan anipen na-iza ipanhatag ka toong mga sinarigan. Kamhan inpandohol niran ka mga tao. Kamhan dizan kanirang maharong inbahinbahin na-iza ya dowang bolos nga isda.⁴²Pagkakamhan niran pagkaen nangabosog sirang tanan. ⁴³Pagpakahipid niran ka salin nga tinipak nga pan daw isda nangapono pen ya napolo may dowang ka alat. ⁴⁴Daw pirang bolos ya tao nga impakaen ni Hisos? Ya amaama limang ka libo. Wara pen ya labet na mga babazi daw mga bata.⁴⁵Pagkakamhan ka-iza impasakay ni Hisos ka baloto ya toong mga kasakopan kadaw anhon-a siran kanang-iza dipi ka bariyo nga Bitsayda kay paolien pen na-iza ya mga mataud nga tao. ⁴⁶Kamhan waray iba na-iza pagtokad na-iza ngandaked ka pagkahiping na bobong kay ampangamozo iza ka Nagagihit. ⁴⁷Na, pagkakahabzen ka ya sakzanan na toong mga sakop waro pen iton ka tenga na danaw. Doro ka bobong isa koman si Hisos.⁴⁸Kamhan nakakita iza kaniran nga magalised siran pagbogsay kay nasogatan niran ya makeseg nga hangin. Pagkakamaaldawen ka-iza minpanaw si Hisos dizan ka hopaw na sapa ngaro arani ka kanirang sakzanan. Anlabay iza kaniran kontana ⁴⁹, ⁵⁰piro pagpakakita niran nga waton ya minpanaw dizan ka hopaw na sapa nangahaldek gazed siran daw minsinggit nga pooy sa wani! Piro minlaong si Hisos nga diri kamo magkawied kay hao ini. Diri kamo magkahaldek.⁵¹Pagleen ni Hisos ka baloto iba kaniran minheneng dazon ya hangin. Kamhan nabereng gazed ya toong mga sakop ⁵²kay bisan minkita siran kazina ka pagpakaen ni Hisos ka mga mataud nga tao diri pen siran makasabot nga iza gazed ya Anak na Nagagihit.⁵³Pagkakamhan ka-iza doro ka lopa nga Ganasarit mindonggo siran daw in-ektan ya baloto. ⁵⁴Pagkawas niran ka baloto mataud ya minkilala nga si Hisos ini. ⁵⁵Agon mindalagan siran pag-oli ka kanirang bariyo kay ansogo siran ka paglahong ka mga nabedlay ngaro ka bisan hain azi si Hisos.⁵⁶Kamhan dizan ka taboan na bisan ono ya bariyo daw longsod nga indatngan ni Hisos inpabentag niran ya mga nabedlay. Kamhan minhangzo siran kan Hisos nagalaong nga Hisos, pahogamen mo lamang siran ka pilos na kanmong bado. Kamhan ya maharong nakahogam ka pilos na toong bado nangabahaw dazon siran ka kanirang mga masakit.

Chapter 7

¹May isang aldaw nga dizan kan Hisos mintipon ya mga Parasiyo. Dizan isab ya mga magtutuldo nga Hudiyo nga garing ka Hirosalem.²Kamhan minpaniid siran ka mga sakop ni Hisos kay minlapas siran ka balaud nga garing ka mga karaang Hudiyo nga nagalaong nga ka wara pen magkaen ya tao kinahanglan hogasan ya alima. ³Kamhan bisan sin-o nga Hudiyo labi di gazed ya mga Parasiyo antoman gazed siran ka mga balaud na kanirang karaan. ⁴Simpan pag-oli niran garing ka taboan kinahanglan bo-boan ka sapa ya kanirang lawas anipen siran makakaun ka pinalit niran. Diri sab siran angamit ka mga imnanan daw tadzaw daw mga bronsi nga betangan ka wara pen bo-boi ka sapa kay balaud iton na kanirang mga karaan.⁵Kamhan siran nga mga Parasiyo daw ya mga maistro nga Hudiyo nangotana siran kan Hisos nga kay ono sa ya mga sakop mo minlapas gazed siran ka balaud nga garing ka kantang mga karaan nga nagalaong nga ka wara pen magkaon ya tao kinahanglan anhogas iza ka toong alima.⁶Minsambag si Hisos nga mga bakaken kamo kay hopaw ka lamang ya kamazong paghogas kay wara kamo kahingloi ka kamazong mga sala. Insakto gazed ya panan-og ni Isayas mahitenged kamazo nga nagalaong nga dizan ka ba-ba ka lamang ya kamazong pagtoo kanao nga Nagagihit kay ya kamazong hona-hona aro ka gazed kanao. ⁷Wara gazed ya polos ka pagsingba mazo kanao kay nagalaong kamo nga ya pagpanoldo mazo ani ya mga sogo na Nagagihit ambaza kay mga pakahagdam iton garing ka mga tao ka lamang. Ani ini ya panan-og ni Isayas mahitenged kamazo.⁸Kamhan mindogang si Hisos pagbaheg kaniran nagalaong nga sazep mazo iton kay kamo hinoa ya magalapas ka mga sogo na Nagagihit kadaw anhawid kamo ka mga balaed nga garing ka mga karaan. ⁹Hanas gazed kamo pagdomiri ka mga sogo na Nagagihit kadaw ampadazon kamo ka kamazong mga sogo. ¹⁰Garing ka Nagagihit minsogo si Moysis nga karaang oloolo nga tahodon mazo gazed ya kamazong ginikanan. Bisan sin-o ya ampanaba ka maonga mahitenged ka toong kamalas-an magapatazen gazed itong tao. Ani ini ya sogo na Nagagihit.¹¹Kamhan kamo nga mga Parasiyo nagalaong kamo ka ginikanan mazo nga ya itabang nao kamazo waro di nao lamang ihatag ka Nagagihit. ¹²Singed ka diri togotan mazo pagtabang ka ginikanan. ¹³Agon nagapakawaray polos gazed kamo ka sogo na Nagagihit kadaw makapadazon kamo ka kamazong sogo. Mataed pen ya kamazong inhinang singed kaiton.¹⁴Pagkakamhan ni Hisos pagbaheg ka mga Parasiyo inpakarini na-iza ya mga tao kay nagalaong nga kamong maharong, manalinga gazed kamo kay kadaw masabtan mazo nga ¹⁵bisan ono ya inkaen na tao diri gazed iton kon maonga ka tao. Basta kay ya mga panaba nga anlogwa ka ba-ba na tao ani gazed ya maonga ka tao. ¹⁶Kamo nga mga manalingahay, magtimaan gazed kamo ka pagmayamy nao kamazo.¹⁷Pagkakamhan ka-iza minseled dazon si Hisos ka lagkaw. Kamhan wara dizan ya mga tao agon nangotana ya toong mga sakop mahitenged kaini nga pamolinged. ¹⁸Minsambag si Hisos nga daw wara pen kamo makasabot? Daw wara pen kamo mahagdam nga ya inkaen na tao diri gazed kon maonga ka tao. ¹⁹Kay ya makaun diri an-azi dizan ka hona-hona na tao basta dizan ka lamang an-azi ka tinai na tao. Kamhan anlogwa ka lawas na tao. Ani ini ya pagmaymay ni Hisos kay magakawa iza ka maharong mga sogo mahitenged ka makaon nga garing ka mga karaang Hudiyo.²⁰Kamhan mindogang pen iza pagmaymay kaniran nga ya maonga nga mga panaba ani gazed ya makaonga ka tao. ²¹Kay ya hona-hona nga maonga ani ya sinogdan ka paghinang ka malaw-ay daw ya pangawat daw ya pagbono ka tao daw ya paghenay ²²daw ya magaarig daw ya mga maiseg daw ya mga malimbongon daw ya mga malaw-ay daw ya magasina daw ya mga pagbetangbetang ka tao daw ya paggarboso daw ya talatalahen. ²³Iton nga maharong mga maongang batasan garing gazed ka hona-hona na tao. Kamhan makaonga gazed ka tao.²⁴Pagkakamhan ni Hisos pagmaymay kaniran minpanaw iza ngaro tenged ka dowang ka longsod nga Tiro daw Sidon. Pagdateng na-iza doro minseled iza ka isang lagkaw. Diri maharong nga mahagdam ya mga tao nga dizan di iza piro nahagdam dazon siran. ²⁵Kamhan minkarini dazon kan Hisos ya isang babazi kay nabatian na-iza nga dizan di si Hisos. Nagalised gazed ya toong bata kay inharian na maonga. Kamhan minlohod ya babazi dizan ka paahan ni Hisos ²⁶daw nagalong paghangzo nga Sinyor, kaloy-i intawon hao! Papanawen mo ya maonga dizan ka kanaong bata. Na, diri kon Hudiyo ya babazi kay taga Siroponisiya iza. Ya toong saba Ginirika.²⁷Agon minpamolinged si Hisos pagsambag ka babazi nga ya mga bata siran ya mahon-a pagkaon. Diri kon madazaw kon kaw-en ta ya kanirang makaen kadaw ibahog ka ido. Ya, nakasabot dazon ya babazi nga ya kahologan diri kon madazaw kon antabang si Hisos ka mga taga Siriya paghon-a ka pagtabang na-iza ka mga taga Huda. ²⁸Kamhan minsambag ya babazi nga Sinyor, matood gazed ya saba mo. Piro bisan ngani ya mga ido nga nagabentag dizan ka salad na lamisa pagkaen niran ka mga podpod nga inhologan na mga bata diri bogawen ya mga ido. Ani ini ya sambag na babazi kay bisan geramay ka lamang ya pagtabang ni Hisos ka toong bata ansosgot iza.²⁹Kamhan minsambag si Hisos ka babazi nga madazaw gazed ya sambag mo kanao. Om-oli ko kay minpanaw di ya maonga dizan ka bata mo. ³⁰Na, pagdateng na babazi ka toong lagkaw nagabentag di matood ya toong Anak kay naolian ka magazong beet.³¹Pagkakamhan ka-iza minpanaw si Hisos dizan ka bariyo nga Tiro. Pag-azi naiza ka bariyo nga Sidon minlargo iza ka danaw nga Galiliya tenged ka longsod nga Dikapolis. ³²Kamhan dizan kan Hisos in-ated niran ya tao nga nabengel daw nagalised ka pagkalitok ka toong saba. Kamhan inhangzo niran si Hisos nga kon somogot ko dazawen mo ini nga tao.³³isos ya toong toldo dalem ka talinga na tao. Indampa sab na-iza ya dila na tao ka toong in-eleb. ³⁴Pagkakamhan na-iza pagseleng ka tahaw mindakola iza pagbout tenged ka pagkalooy ka tao. Kamhan minsogo iza nga abrihi! ³⁵Kamhan naabri matood ya talinga na tao daw magapakalitok di iza.³⁶Kamhan minsogo si Hisos ka mga tao nga abay kamo pagpanan-og. Ambaza kay dizan ka mga iba nga tao mintoda gazed siran pagpanan-og nga indazaw ni Hisos ya tao. ³⁷Nagaberengbereng gazed siran daw namaglaong nga bisan ono ya hinang ni Hisos madazaw gazed iton. Bisan ya nabengel nga tao daw ya diri makalitok ka panaba dazawen gazed ni Hisos.

Chapter 8

¹May isang aldaw nga mintibo pag-isab ya mga masarang kataed nga tao dizan kan Hisos. Kamhan waray makaon niran. Agon inpakarini ni Hisos ya toong mga sakop kay inlong-an nga ²nalooy hao ka mga tao kay ikatlo ding aldaw koman ya pag-iba niran kanao. Nahodtan disab siran ka makaon. ³Kon papanawen nao siran nga waray makaon pangetasan siran dizan ka dalan kay may mga garing ka aro. ⁴Minsambag ya mga sakop nga daw hain kami koman mangita ka pagkaen dini ka kamingawan igo ka pagbosog kitong masarang kataod nga tao?⁵Kamhan nangotana si Hisos kaniran nga daw pira peng bolos ya mga pan mazo diton? Minsambag siran nga pito komang bolos ini. ⁶Kamhan insogo ni Hisos ya mga tao ka pagpanlo-to dizan ka lopa. Kamhan minkawa iza ka pan nga pitong bolos. Pagkakamhan na-iza pagpasalamat ka Nagagihit inpanipak na-iza ya maharong daw inpanhatag ka toong mga sakop kadaw panhatagan sab niran ya mga tao dizan nga namaglo-to.⁷May mga talagsa ka sab nga isda nga geramay. Pagkakamhan ni Hisos pagpasalamat ka Nagagihit insogo ya toong mga sakop ka pagbahinbahin ka isda ka mga tao. ⁸Na, pagkakamhan niran pagkaen nangabosog gazed sirang maharong. Pagkakamhan niran paghipid ka salin nangapono pen ya pitong ka alat. ⁹Daw pirang bolos ya tao nga inpakaen ni Hisos? Hapit mag-opat nga ka libo sirang maharong. ¹⁰Pagkakamhan kaiza inpaoli siran ni Hisos. Kamhan minleen iza ka baloto iba ka toong mga sakop kay pasinged siran ngaro ka dapit nga Dalmanota.¹¹Pagdateng niran ka Dalmanota minkarini kan Hisos ya mga Parasiyo kay anlalis siran kontana. Kamhan minlaong siran kan Hisos pagporba nga ipakita mo kanami ya timaan kadaw mahagdam kami nga garing matood iko ka Nagagihit. ¹²Kamhan mindakola si Hisos paghinawa tenged ka pag-anget kaniran daw minlaong nga kamo nga kanaong kaibahan nga Hudiyo, kay ono sa nga ampakigkita sa kamo ka timaan? Magtimaan gazed kamo kaini nga diri hao ampakita kamazo ka bisan ono ya timaan. ¹³Kamhan minpanaw si Hisos. Pagleen na-iza ka baloto minsakay iza pag-isab ngandipi ka danaw.¹⁴Na, waray nadara na toong mga sakop nga pan kay nalipatan niran. Isa kang bolos ya kanirang bahaw. ¹⁵Kamhan minpamolinged si Hisos kaniran nga nagalaong nga maghamarag kamo ka pagmaymay na mga Parasiyo kay ya kanirang pagmaymay minpasingedsinged iton ka ipasoligay ka pan. Kay bisan isaket ya geramay nga ipasoligay dizan ka harina anlekep iton ka maharong.¹⁶Kamhan namaglaonglaong ya toong mga sakop nga ani ini ya inpanaba ni Hisos kay wara say daradara ta wani nga pan. ¹⁷Kamhan mahagdam si Hisos nga minhena-hena siran mahitenged ka pan, diri kon sindo na mga Parasiyo. Agon nangotana iza kaniran nga kay ono sa nawied kamo ka pan? Daw wara pen kamo makasabot? Singed ka magahi ya kamazong otok.¹⁸Bisan may mata mazo wara kamo makakita. Bisan may talinga mazo wara kamo makabati. Daw wara baza kamo makataremdem ¹⁹ka-iza nga pan nga lima kang bolos nga inpanipak nao ka mga limang ka libo nga ka tao ang dini kaini? Kamhan pirang bolos ya alat nga inpono mazo ka salin ka-iza? Minsambag siran nga napolo may dowang ka alat.²⁰Kamhan nangotana si Hisos pag-isab nga bisan pen ya pitong bolos nga pan nga inpakaon nao ka mga opat nga ka libo nga mga tao daw pirang bolos ya alat nga inpono mazo ka salin ka-iza? Minsambag siran nga pitong bolos ya alat. ²¹Minlaong iza nga kay ono sa nga wara kamo makasabot nga diri kon pan ya inlaong nao kamazo?²²Ya, pagdateng nin Hisos ka bariyo nga Bitsayda in-ated na mga tao ya nabota dizan kanang-iza. Kamhan minhangzo siran nga nagalaong nga Hisos, kon somogot ko dazawen mo ini nga tao. ²³Kamhan inhabitan ni Hisos ya nabota dizan ka logwa na bariyo. Kamhan min-eleb si Hisos ka mata na nabota daw indampa na-iza. Nangotana sab daw may nakita mo?²⁴Minhangad ya tao daw minlaong nga nakakita hao ka mga tao piro singed siran ka mga liwaan nga nagapanaw. ²⁵Kamhan mindampa si Hisos ka mata na tao pag-isab. Pagseleng na tao pag-isab naolian matood ya toong mata. Bisan ono ya nakita naiza makalaro gazed ya pagpakakita na-iza. ²⁶Kamhan minsogo si Hisos nga om-oli ko paglargo. Kamhan diri ko mag-azi dizan ka bariyo nga Bitsayda.²⁷Pagkakamhan ka-iza si Hisos daw ya toong mga sakop minlargo siran pagpanaw ngaro ka mga bariyo tenged ka longsod nga Sisariya Pilipos. Pagbagtas pen niran ngaro nangotana si Hisos ka toong mga sakop nga daw ono ya pagngaran na mga tao kanao? ²⁸Kamhan minsambag siran nga may nagalaong nga matod sa koni niran iko koni si Howan nga Magbenzagay. May nagalaong nga iko sab koni iton si Iliyas nga karaang propita na Nagagihit. May iba pen nagalaong nga iko sab koni ya isa pen nga karaang propita.²⁹Kamhan nangotana si Hisos kaniran nga daw sin-o say pagngaran mazo kanao? Minsambag si Pidro nga iko ani matood si Kristo nga hari nga pinili na Nagagihit. ³⁰Kamhan minsogo si Hisos kaniran nga dizan ka bisan sin-o nga tao diri kamo magpanan-og kon sin-o sa hao.³¹Pagkakamhan ka-iza minsogod si Hisos ka pagpasabot ka toong mga sakop nga iza nga minhon-a ka bisan sin-o nga mahon-ang tao an-azi iza ka mga mataed nga kalised. Kamhan magasawazen iza na mga malaas daw ya mga oloolo na mga pari daw ya mga magtutuldo ka tinoohan na mga Hudiyo. Kamhan pamagpatazen iza doro kaniran. Pagdateng ka ikatolong aldaw magabohien iza na Nagagihit pagbalik garing ka lebeng. ³²Pagkakamhan ni Hisos pagpanan-og kaini in-ated iza ni Pidro dizan ka waray laing tao. Kamhan minbaheg si Pidro nagalaong nga Magbabaza, diri ko magpanaba nga patazen iko na mga tao.³³Kamhan minliso si Hisos. Pagkita na-iza ka toong mga sakop minbaheg iza kan Pidro nagalaong nga iko ya singed kan Satanas. Pomanaw ko dini kanao kay ya hona-hna mo nagasopak ka kabebet-en na Nagagihit. Nagaangay ya hona-hona mo ka kabebet-en na tao. ³⁴Pagkakamhan ka-iza inpatipon ni Hisos ya mga mataud nga tao daw ya toong mga sakop. Minmaymay iza kaniran nagalaong nga bisan sin-o ya anpasakop kanao kinahanglan bizaan na-iza ya toong kaogaringen nga naazakan daw angeten ya pagkapatay singed kanao. Ka diri madogay dakpen hao na mga tao kamhan ipalansang ka kros keteb ka maomos hao.³⁵Kamhan bisan sin-o ya diri ansakop kanao kay nawied iza nga basi patazen iza mawara hinoa iza. Piro bisan sin-o ya naomos kay mintoo iza kanao daw ya kanaong sindo mahatagan iza ka bag-ong kinabohi nga diri mawara. ³⁶Bisan kon maangken na tao ya maharong mga betang dini ka kalibotan kamhan mawara ka ya toong kaogaringen nga kinabohi daw ono ya makawa na-iza? Wara gazed. ³⁷Kay waray ikahatag na-iza dazaw mabawi ya toong kinabohi.³⁸Mindogang pen si Hisos paglaong nga hao ya minhon-a ka bisan sin-o nga mahon-ang tao. May tirmino nao ka pagbalik ka bakangan. Iba sab kanao ya mga sogoonon nga taga tahaw. Magabado sab hao ka kalatì na kanaong Ama nga Nagagihit. Na, koman nga panahona ka wara pen hao magbalik ka kalibotan bisan sin-o ya anlimed kanao daw ya kanaong mga panaba dizan ka mga salaan nga tao anlimed isab hao kaiton nga tao kay-an ka pagdateng nao.

Chapter 9

¹Kamhan indogangan ni Hisos pagmamymay kaniran nagalaong nga timan-an mazo gazed ini nga dini kamazo may mga diri mamos nga tao hangtod ka pagpakakita niran kanao pagbalik nao ka paghari ka bakangan ka labaw nga gahem. Ani ini ya sindo ni Hisos ka mga tao daw toong mga sakop. ²Ya, minlabay di ya enem nga ka aldaw. Kamhan inpaiba ni Hisos si Pidro daw si Santiago daw si Howan ngandaked ka bobong nga ataas nga waray laing tao. Kamhan dizan ka pagseleng nirang tolo singed ka nabag-o di ya lawas ni Hisos piro si Hisos gazed iton. ³Masarang kapoti ya toong bado singed ka kalatì na sega. Bisan ono ya ikapoti ka bado dini ka bakangan diri gazed ampoti ka singed kaiton.⁴Kamhan waton disab si Iliyas daw si Moysis nga mga karaang propita na Nagagihit. Namaglaonglaong sirang dowa daw si Hisos. ⁵Kamhan minlaong si Pidro kan Hisos nga Magbabaza, madazaw ya kantang pagtipon dini. Kon somogot ko hinangen nami ya mga tolong bolos nga tal-ob. Kanmo ya isa. Kan Moysis ya isa. Kan Iliyas ya isa. ⁶Ani ini ya inlaong ni Pidro kay diri iza mahagdam kon ono kontana ya toong ilaong kay nangahaldek gazed siran.⁷Kamhan intamdengan siran ka inarak daw nabatian ya saba dizan ka inarak nga nagalaong nga wani ya kanaong Anak nga naazakan. Magtoo gazed kamo ka toong mga panaba kamazo. ⁸Pagkakamhan ka-iza minlingi dazon siran piro nawara dizan si Iliyas daw si Moysis. Si Hisos ka ya nakita niran dizan.⁹Ya, paglogsong pen niran ngambaba mintogon si Hisos kaniran nagalaong nga hao ya minhon-a ka bisan sin-o nga mahon-ang tao. Mabohi sab hao kay-an pagbalik garing ka lebeng anipen kon ipananog mazo ya kamazong nakitan kazina ka daked pen kita ka bobong. ¹⁰Kamhan dizan ka mga iba nga tao wara siran magpanan-og kaiton piro dizan kanirang tolo nangotana gazed siran daw ono ya inpanaba ni Hisos nga mabohi iza pagbalik kay-an garing ka lebeng?¹¹Kamhan nangotana siran kan Hisos nga kay ono sa nagatoldo sa ya mga magtutuldo nga Hudiyo nga si Iliyas ani ya anhon-a kan Kristo? Daw gazed iton kon diri? ¹², ¹³Minsambag si Hisos nga minhon-a gazed kanao ya tao nga singed kan Iliyas nga karaang propita na Nagagihit. Kay min-andam iza ka kanaong pagdateng. Si Howan nga Magbenzagay ani itong tao. Kamhan insakto isab ya daan pinasoyat na Nagagihit mahitenged kanao nagalaong nga hao nga minhon-a ka bisan sin-o nga mahon-ang tao an-azi hao ka mga mataud nga kalised. Kamhan magasawazen hao na mga tao. Ani ini ya daan pinasoyat na Nagagihit mahitenged kanao.¹⁴Pagkakamhan ka-iza mindateng di siran ngambaba ka mga iba nga sinarigan nga inlibotan nga mga mataud nga tao. Inlalis sab siran na mga magtutuldo ka tinoohan na mga Hudiyo. ¹⁵Pagpakakita na mga mataud nga tao kan Hisos nangabereng siran kay mindateng di iza dizan kaniran. Kamhan min-apas dazon siran kay an-abiabi kanang-iza. ¹⁶Kamhan nangotana si Hisos ka toong mga sinarigan nga daw ono ya paglalis mazo dizan ka mga magtutuldo?¹⁷Ka wara pen siran sambag dini ka mga mataud nga tao may isa nga minlaong nga Magtutuldo, indara nao ngarini kanmo ya kanaong Anak nga amaama kay diri iza makapanaba kay inharian gazed iza na maonga. ¹⁸Kada paghari na maonga kanangiza magapatiholog dazon iza ka lopa. Kamhan magabora ya toong ba-ba daw magakagetget iza ka toong ngipen. Kamhan angahi gazed ya toong lawas pagsawan. Kazina minhangzo hao ka mga sakop mo kadaw papanawen niran ya maonga piro wara siran makadaug. ¹⁹Minsambag si Hisos nga waray pagtoo mazo ka Nagagihit. Daw dogay pen hao magahela dini kamazo anipen kamo makasabot ka gahem na Nagagihit? Daw dogay pen hao magaanget ka kamazong batasan nga waray pagtoo mazo? Dadha ngarini ya bata!²⁰Na, pag-ated niran ka bata minkita ya maonga kan Hisos kamhan nagakabiribid ya lawas na bata. Naholog iza daw nagalompatlompat dizan ka lopa. Nagabora sab ya toong ba-ba. ²¹Kamhan nangotana si Hisos ka ama na bata nga daw dogay di ya toong pagkasakit? Minsambag ya ama nga sokad ka geramay pen iza. ²²Isahay paeseben iza dizan ka sapa. Isahay palaksohon iza dizan ka laga kay patazen iza kontana. Kon makahimo ko tabangan mo kami.²³Minsambag si Hisos nga kay ono sa nga nagadowa-dowa ko nga makadaug hao ka maonga? Kay bisan sin-o ya ansarig kanao hinangen o ya bisan ono. ²⁴Kamhan indakola na ama ya toong sambag nga Hisos, antoo hao. Hegtan mo ya kanaong pagtoo. ²⁵Pagpakakita ka ni Hisos nga mindogok di ngarini ya mga mataed nga tao minbaheg dazon iza ka maonga nagalaong nga iko nga minpaamang ka bata daw minpabengel, domalagan ko dizan ka bata. Diri ko magbalik bisan kon-o.²⁶Ya, pagsinggit ka na maonga daw pagkabiribid ka lawas na bata mindalagan dazon. Kamhan ya lawas na bata singed iton ka lawas na naomos nga tao. Agon minlaong ya mga tao nga naomos di iza. ²⁷Kamhan intagenan ni Hisos ya alima na amaama kadaw patindegen. Kamhan mabaskeg ya toong pagtindeg.²⁸Ya, pag-oli nin Hisos ka lagkaw nangotana ya toong mga sakop nga kay ono sa wara kami makapabogaw kaiton nga maonga nga minpaamang ka bata daw minpabengel? ²⁹Minsambag si Hisos nga ya paghangzo mazo ka Nagagihit anikay makapabogaw kaiton nga maonga.³⁰Pagkakamhan kaiza minpanaw sin Hisos daw nagapasinged ngaro ka lopa nga Galiliya. Si Hisos diri Anak nga mahagdam ya mga tao kon minkar-in iza ³¹kay nagasindo pen iza ka toong mga sakop nagalaong nga hao nga minhon-a ka bisan sin-o nga mahon-ang tao itogyan hao dizan ka gahem na mga tao nga ampatay kanao. Pagdateng ka ikatolong aldaw mabohi hao pagbalik garing ka lebeng. ³²Na, pagpakabati ka na toong mga sakop wara siran makasabot. Kamhan wara siran mangotana kon ono ya kahologan naiton kay nawied gazed siran.³³Kamhan nakadateng di siran ka longsod nga Kapirnaom. Ka dalem pen si Hisos ka lagkaw nangotana iza kaniran nga kazina ka pagpanaw pen nita daw ono ya inlalislalisan mazo? ³⁴Kamhan minpahenek lamang siran kay ya inlalis niran nga sin-o ya labaw dini kaniran. ³⁵Kamhan minlo-to iza daw inpatipon na-iza ya toong mga sakop nga napolo may dowa siran. Kamhan minlaong iza kaniran nga dizan kamazo kon naazakan ya isa nga iza ya labaw nga tao kinahanglan ampangalagad iza kamazong maharong singed ka pagpangalagad na oripen.³⁶Kamhan inpakarini ni Hisos ya isang bata kay patindegen dizan ka tenged na toong mga sakop. Paghakep na-iza ka bata minlaong iza nga ³⁷garing ka pagtoo na tao kanao kon andawat iza ka bata andawat gihapon iza kanao. Kon andawat iza kanao andawat isab iza ka Nagagihit nga minpakarimbaba kanao.³⁸Kamhan si Howan nangotana kan Hisos nga Magtutldo, kazina napaniidan nami ya tao nga minpadalagan ka maonga dizan ka tao. Pagsogo na-iza ka maonga ka pagpanaw inpanaba na-iza ya ngaran mo. Kamhan minbaheg kami kaiton nga tao kay diri kon sakop nami iza. ³⁹Minsambag si Hisos nga diri kamo magbaheg kaiton nga tao. Kay bisan sin-o ya angamit ka kanaong ngaran kadaw hinangen naiza ya madazaw diri iza ampanaba ka maonga mahitenged kanao.⁴⁰Kay nakaangay kanta ya bisan sin-o nga diri an away kanta. ⁴¹Timan-an mazo gazed ini nga bisan sin-o ya antigis kamazo kay kamo ya kanaong mga sakop mahatagan isab ya antigis ka primyo.⁴²Indogangan pen ni Hisos pagsindo kaniran nga ya dakolang bato nga galingan ibitay ka lieg na bisan sin-o ya antintal ka bata ka pagbiza kanao. Kamhan itimbag iza ka dagat kadaw diri makapadazon ka pagtintal ka bata. ⁴³Kamhan minpamolinged si Hisos kaniran nga nagalaong nga kon anhinang ya alima mo ka maonga ipaheneng gazed ya alima mo singed ka otdon iton. Kay bisan mapiang di ko ka dini pen iko ka bakangan waray bali kay mahatagan ko ka bag-ong kinabohi nga diri mawara. Kay kon diri mo ipaheneng ya alima mo makadara iton kanmo ngaro ka impirno ⁴⁴nga waray pagkapareng daw waray heneng ka pagpangaen na mga olod ka onod na mga tao.⁴⁵Bisan ya paa mo kon andara iton kanmo ka paghinang ka maonga ipaheneng mo ya paa mo singed ka otdon mo iton. Kay bisan mapiang di ko ka dini pen iko ka bakangan waray bali kay mahatagan ko ka bagong kinabohi nga diri mawara. Kay kon diri mo ipaheneng ya paa mo makadara iton kanmo ngaro ka impirno ⁴⁶nga waray pagkapareng daw waray heneng ka pagpangaen na mga olod ka onod na mga tao.⁴⁷Bisan ya kanmong mata kon makaonga iton ka hena-hena mo ipaheneng gazed ya mata mo pagseleng ka maonga. Kamhan singed ka kaw-en mo ya kanmong mata. Kay bisan pikas ka lamang ya mata mo ka dini pen iko ka bakangan waray bali kay ampaseled hao kanmo ka hel-anan na kanaong Ama daked ka tahaw. Kay kon diri mo ipaheneng ya mata mo pagseleng ka maonga ikatimbag na Nagagihit ya tibolos lawas mo doro ka impirno ⁴⁸nga waray pagkapareng daw waray heneng ka pagpangaen na mga olod ka onod na mga tao.⁴⁹Kamhan indogangan ni Hisos pagmaymay kaniran nagalaong nga bisan sin-o ya bakangan kinahanglan an-azi iza ka mga kalised kadaw antoon iza ka pagbineetan. ⁵⁰Pamolinged ini nga ya asin madazaw iton piro kon wara di ya kaparat na asin diri di gazed ambalik ya kaparat. Na, singod ka asin ya kamazong mga hinang kay kamo ya antabang ka isa daw isa ka pagbineetan.

Chapter 10

¹Pagkakamhan ni Hisos pagmaymay ka toong mga sakop minpanaw iza garing ka longsod nga Kapirnaom dizan ka lopa nga Galiliya kay ankaro iza ka lopa nga Huda dipi ka sapa nga Hordan. Na, pagdateng na-iza doro nagatipon disab ya mga mataud nga tao dizan kanang-iza. Kamhan minmaymay iza kaniran kay ani ya toong batasan. ²Ya, minkarini disab kan Hisos ya mga Parasiyo kay amporba siran pagpangotana nga ya tao nga ampakigbelag ka toong asawa daw anlapas iza ka balaed na Nagagihit kon diri? ³Minsambag si Hisos nga daw ono sa ya sogo ni Moysis nga kamazong karaan? ⁴Minsambag siran nga dizan ka soyat ni Moysis nga inbilin kanami intogotan ya tao ni Moysis nga ihatag ka toong asawa ya soyat para ka pagpamatood nga minpakigbelag di iza ka toong asawa.⁵Minsambag si Hisos nga intogotan kamo ni Moysis ka pagpakigbelag ka kamazong asawa kay mahagdam iza nga diri kamo gazed ampatoo ka pagmaymay na Nagagihit ⁶Kay kawandini pen ka sinogdan pen na bakangan ya Nagagihi ani ya minhinang ka amaama daw ya babazi.⁷Sokad kaiton kon anminze ya amaama anbelag iza ka toong ginikanan kadaw antipon iza ka toong asawa. ⁸Kamhan sirang dowa nahinang nga isang bolos nga tao kay namag-isa di ya kanirang hinawa. ⁹Kamhan ya mag-asawa in-isa di siran na Nagagihit. Kamhan diri di gazed pabelagen siran na bisan sin-o nga tao. Ani ini ya sambag ni Hisos ka mga Parasiyo.¹⁰Pagkakamhan ka-iza nangoli sin Hisos. Kamhan nangotana ya toong mga sinarigan pag-isab mahitenged ka pagpakigbelag na bana ka toong asawa. ¹¹Minsambag si Hisos nga bisan sin-o ya tao nga anpakigbelag ka toong asawa kadaw anminze ka laing babazi minhenay iza ka toong primirong asawa. ¹²Bisan sin-o ya babazi nga ambelag ka toong bana kadaw anminze iza ka laing amaama minhenay itong babazi ka toong primirong bana. Ani ini ya sambag ni Hisos ka toong mga sinarigan.¹³Pagkakamhan ka-iza may mga mindara ka mga bata dizan kan Hisos kay ipadampa siran kanang-iza kadaw panaranginan. Piro inkasab-an siran na mga sakop ni Hisos. ¹⁴Pagkahagdam ni Hisos ka inhinang na toong mga sakop nagalised ya toong hinawa ka pagkazehet. Nagalaong iza nga diri kamo magbaheg kaniran. Pakarinihen lamang siran kanao kay ya singed kaniran ani ya in-angay na Nagagihit.¹⁵Timan-an mazo gazed ini nga bisan sin-o ya diri ansarig kanao singed ka pagsarig na bata ka toong ama diri iza iangay na Nagagihit. ¹⁶Kamhan inpanhakep ni Hisos ya mga maimpis. Inpandampa ya kanirang olo kay kadaw panaranginan ka madazaw.¹⁷Ya, pagkakamhan ka-iza si Hisos minpanaw iza pag-isab. Kamhan may isang amaama nga mindalagan ka pagsogat kan Hisos daw minlohod dizan ka paahan ni Hisos. Kamhan nangotana iza nga Madazaw nga Magtutuldo, daw ono ya hinangen o nga madazaw kadaw tagan hao ka kinabohi nga diri mawara? ¹⁸Kamhan minsambag si Hisos nga kay ono sang anngaran sa ko kanao nga madazaw? Ya Nagagihit kay madazaw. ¹⁹Mahagdam ko daan ka mga kasogoan na Nagagihit nga azaw maomos ka tao, azaw maghenay, azaw pangawat, azaw pamakak, azaw maglimbong ka tao, magtahod ko ka kanmong ama daw ina.²⁰Minsambag ya tao nga Magtutuldo, sokad ka batan-en pen hao nagatoman hao kaiton nga maharong mga sogo. ²¹Pagseleng pen ni Hisos kaiton nga tao nalooy iza daw nagalaong nga isa koman ya kolang mo. Omoli ko naa ngaro ka lagkaw mo. Kamhan ipamaligza ya mga betang mo. Kamhan ya bazad ipanhatag ka mga pobri. Anipen ko kon somakop kanao kadaw sobra pen ya mga mahalen mo daked ka hel-anan na Nagagihit. ²²Pagpakabati ka na tao ka laong ni Hisos minpanaw iza. Nagalised ya toong bout kay diri kontana na-iza ibaligza ya toong mga betang.²³Pagseleng ni Hisos ka mga tao minlaong iza ka toong mga sinarigan nga ya mga tao nga tallipidon malised gazed ya pagsakop niran ka Nagagihit. ²⁴Nabereng gazed ya mga sinarigan ka inlaong ni Hisos piro indogangan ni Hisos paglaong nga diri kon masazon ya pagsakop na tao ka Nagagihit. ²⁵Pamolinged ini nga ya karabaw kon an-azi ka teheb na dagem masazon iton ka pagsakop na Talipidon ka Nagagihit kay wili ya toong hona-hona ka toong talipid.²⁶Kamhan nabereng gazed ya mga sakop ni Hisos daw minsambag nga kon malised ya pagsakop na kowartahan ka Nagagihit diri baza makalangit ya bisan sin-o nga tao. ²⁷Kamhan minseleng si Hisos kaniran daw minsambag nga kon ya tao ka lamang diri makahimo piro ya Magbabaza makahimo iza ka maharong. ²⁸Kamhan minsambag si Pidro kan Hisos nga kami nga kanmong mga sinarigan izang dini kaini minbiza kami ka tanan kadaw makasakop kami kanmo.²⁹Minsambag si Hisos nga timan-an mazo gazed ini nga ya tao nga minsakop kanao pasobrahan na Nagagihit ka pagbales ka madazaw. Kay minbiza iza ka toong hel-anan daw ya mga lomon daw ginikanan daw mga bata daw oma kay kadaw ansakop iza kanao daw anwali sab iza ka pagmaymay mahitenged kanao. ³⁰Kamhan bisan hain iza magsinged may toong datnganan. Kamhan ya mga antoo kanao garing ka pagsangzaw na-iza singed siran ka matood nga lomon daw ginikanan daw mga bata. May toong oma isab. Tagan sab iza ka bag-ong kinabohi nga diri mawara. Kamhan ka dini pen iza ka bakangnan magaawazen gihapon iza kay kanao iza nga sakop. ³¹Na, koman nga panahona ya mga mataed nga dato mga pobri siran kay-an. Kamhan ya mga pobri mga dato siran kay-an. Ani ini ya inlaong ni Hisos ka toong mga sinarigan.³²Ya, pagkakamhan kaiza minpasinged di sin Hisos doro ka siyodad nga Hirosalem. Si Hisos minhon-a kaniran pagpanaw. Siran nga mga sinarigan nangabereng gazed siran kay Hirosalem hel-anan iton na mga kaaway ni Hisos. Kamhan nahaldek sab ya mga tao nga min-iba kaniran kay basi madatngan siran na maonga. Na, ka wara pen siran dateng ka Hirosalem inpalain pagpatindeg ni Hisos ya toong mga sinarigan. Kamhan minsogod iza pagpakahagdam kaniran pag-otro kon onhon sa iza kay-an na mga tao ³³nga nagalaong nga mamanaw di kita ngaro ka siyodad nga Hirosalem. Kamhan doro kaiton nga dapit hao nga minhon-a ka bisan sin-o nga mahon-ang tao, iated hao doro ka mga oloolo na mga pari na mga Hudiyo daw ya mga magtutuldo ka tinoohan na mga Huidyo kay hokman hao niran ka kamatazen. Kamhan iated sab hao niran dizan ka mga diri kon Hudiyo nga nagahari dini ka kantang lopa. ³⁴Kamhan pagasorasorahen hao niran daw magapanelban. Pagkakamhan niran paglatos kanao patazen hao niran. Pagdateng ka ikatolong aldaw sokad ka kanaong pagkapatay mabohi hao pagbalik garing ka lebeng. Ani ini ya pakahagdam ni Hisos ka toong mga sinarigan.³⁵Kamhan si Santiago daw si Howan nga dowang ka Anak ni Sibidiyo min-arani siran kan Hisos kay anlaong nga Magtutuldo, kon mahimo ya bout mo anhangzo kami kontana kanmo. ³⁶Minsambag iza kaniran nga daw ono sa ya maazakan mazo? ³⁷Minsambag siran nga kon somogot ko kay-an ka pagdateng na kanmong pagkahari palo-toon mo kami dizan ka kanmong sain. Ya isa kontana palo-toon dizan ka too mo. Ya isa dimbali ka wala mo.³⁸Kamhan minsambag si Hisos nga wara kamo makasabot kon ono ya inhangzo mazo kanao. Daw makaanget kamo ka mga kalised nga singed ka maazihan nao kay-an daw kanaong pagkapatay? ³⁹Minsambag sirang dowa nga Hisos, makahimo kami kaiton. Kamhan minlaong iza kaniran nga ya mga kalised nga andateng kanao andateng sab matood kamazo. Ya kanaong pagkapatay ani gihapon ya kamazong pagkapatay. ⁴⁰Piro ya inhangzo mazo kanao ka paglo-to dizan ka too nao daw dimbali ka wala nao diri kon hao ya ampili ka tao kay impili daan na Nagagihit kon sin-o ya makalo-to dizan ka kanaong sain.⁴¹Na, pagpakabati na mga napolo nga sinarigan nazehet siran kan Santiago daw si Howan. ⁴²Kamhan impatipon siran ni Hisos kay anlaong iza nga mahagdam kamo ka batasan na mga diri kon Hudiyo nga nagahari dini ka kantang lopa. Magmandaray gazed siran ka mga tao. Piro kamo nga kanaong mga sakop, diri kamo maghaod ka kanirang batasan kay dizan kamazo kon naazakan ya isa nga iza ya labaw kinahanglan ampangalagad iza kamazo.⁴³Piro kamo nga kanaong mga sakop, diri kamo maghaod ka kanirang batasan kay dizan kamazo kon naazakan ya isa nga iza ya labaw kinahanglan ampangalagad iza kamazo. ⁴⁴Kon naazakan ya isa nga iza ya may katenged nga ataas kinahanglan anpangalagad iza kamazong tanan singed ka pagpangalagad na oripen. ⁴⁵Kay hao nga minhon-a ka bisan sin-o nga mahon-ang tao, minkarimbaba hao dini kamazo kadaw ampangalagad hao kamazo. Wara hao magpaalagad kamazo. Ampahalad sab hao ka kanaong kinabohi doro ka kros kay hao ya ambazad ka mga sala na mga mataud nga tao. Ani ini ya pagmaymay ni Hisos ka toong mga sinarigan.⁴⁸Kon naazakan ya isa nga iza ya may katenged nga ataas kinahanglan anpangalagad iza kamazong maharong singed ka pagpangalagad na oripen. 45Kay hao nga minhon-a ka bisan sin-o nga mahon-ang tao, minkarimbaba hao dini kamazo kadaw ampangalagad hao kamazo. Wara hao magpaalagad kamazo. Ampahalad sab hao ka kanaong kinabohi doro ka kros kay hao ya ambazad ka mga sala na mga mataud mga tao. Ani ini ya pagmaymay ni Hisos ka toong mga sinarigan. ⁴⁶Na, pagkakamhan ka-iza minpasinged si Hisos ngaro ka longsod nga Hiriko. Masarang kataod ya tao nga minsonod kanang-iza. Na, paggaring niran ka longsod nga Hiriko dizan ka kilid na karsada may nagalo-to nga isang nabota nga mang-azoay. Si Bartimayas ya ngaran nga anak ni Timayas. ⁴⁷Pagpakabati ka na nabota nga si Hisos nga taga Nazarit ani ya minlabay dizan kanang-iza minsogod iza paghawag nagalaong nga Magbabaza nga kaliwat ni Dabid, kaloy-an mo hao! 48Kamhan inbaheg iza na mga tao nagalaong nga magpahenek di ko dizan. Kamhan mintoda hinoa iza pagsinggit nga Magbabaza nga kaliwat ni Dabid, kaloy-i intawon hao!⁴⁹Pagpakabati ni Hisos minheneng iza dizan daw minsogo ka mga tao nga pakarinihen mazo iza. Kamhan minhawag siran ka nabota nga magsaza ko kay pakadizanen ko ni Hisos. Tindeg naa. ⁵⁰Mintindeg dazon si Bartimayas daw minpowas ka toong tameng. Kamhan minkandizan iza kan Hisos.⁵¹Kamhan nangotana si Hisos nga daw ono ya maharong mo kanao? Minsambag ya nabota nga Magbabaza, ya maharong nao nga makakita ya kanaong mata. ⁵²Minsambag si Hisos nga omoli ko naa kay madazaw di ya mata mo kay hao ya insarigan mo. Kamhan madazaw matood ya toong mata. Min-iba iza kan Hisos paglargo.

Chapter 11

¹Na, pagpasinged nin Hisos ngaro arani ka siyodad nga Hirosalem mindateng di siran ka dowang ka bariyo nga Bitpahi daw Bitani dizan tenged ka bobong inngaranan ka Olibo. Kamhan minsogo si Hisos ka toong sinarigan nga dowa siran ²nga nagalaong nga komaro kamo naa ka bariyo dizan ka hon-ahan mazo. Pagdateng ka mazo doro makakita kamo dazon ka isang batan-en pen nga asno nga klasi na kabayo nga in-ektan dizan. Sokad wara masakzi na tao. Hobaden mazo iton daw tozokon mazo ngarini kanao. ³Kon may mangotana kamazo nga kay ono sa mazo inbadbadan ya kabayo magsambag kamo nga inkinahanglan ini na kanaming oloolo. Kamhan ioli ka pagdali.⁴Na, pagkakamhan ni Hisos pagsogo kaniran namanaw sirang dowa paglargo. Nakitan niran matood ya kabayo nga in-ektan dizan ka gawas na alad. Paghobad pen niran kaiton ⁵nangotana ya mga mintindeg dizan nga onhon sa mazo iton nga kaw-en sa mazo itong kabayo? ⁶Minsambag siran nga togon ni Hisos ini. Kamhan mintogot dazon ya tao.⁷Kamhan intozok dazon niran dizan kan Hisos ya kabayo. Inhanigan sab niran ka kanirang mga bado ya likod na kabayo kay sakzan koman ni Hisos. ⁸Pagpakasakay ka na-iza inhanigan dazon ya dalan nga azihanan na kabayo ka mga bado na mga mataud nga tao. Impanbetangan disab na mga iba nga tao ka mga paka kay tahodon niran si Hisos. ⁹Kamhan ya mga minhon-a kan Hisos daw ya mga mahori namagdengandengan siran pagsinggit nga sazaen, sazaen kay iko ya mindateng garing ka Ginoo! Tagan na-iza iko ka dakola nga gahem. ¹⁰Parig-enen sab na-iza ya kanmong paghari ka mga tao singed gazed ka paghari ni Dabid nga kantang karaang tao. Sazaen, sazaen ya Nagagihit! Ani ini ya pagsaza na mga tao kan Hisos pagdateng na-iza ka Hirosalem.¹¹Pagkakamhan ka-iza minseled si Hisos ka dakolang lagkaw nga pangamozoanan ka Nagagihit. Pagkakamhan na-iza pagpaniid ka batasan na mga magsingbahay minbalik iza ka Bitani kay nadeleman di siran. Iba gihapon ya toong mga sinarigan nga napolo may dowa siran. ¹²Na, pagkasonod nga aldaw ka pagpanaw niran dini ka Bitani imbengtas si Hisos.¹³Kamhan doro ka hon-ahan nakitan na-iza ya isang tanem ani ngaran ya igira. Nandahon di gazed iton. Kamhan min-arani si Hisos ka tanem kay sosihen kon may protas. Ambaza kay mga dahon ka sa. Kay diri pen kon tigbonga bisan min-ataas ya mga dahon. ¹⁴Kamhan minlaong si Hisos ka tanem nga sokad koman diri ko makapamonga bisan kon-o nga aldaw. Na, nabatian na toong mga sinarigan ya laong ni Hisos ka tanem.¹⁵Na, pagpakadateng ka ni Hisos ka siyodad nga Hirosalem minseled iza pag-isab ka dakolang lagkaw nga pangamozoanan ka Nagagihit. Kamhan impamogaw gazed na-iza ya mga mamaligzaay daw ya mga mamalitay. Impandeeg sab naiza ya mga lamisa na mga Hudiyo nga magsilihay ka mga talipid nga indara na mga taga laing dapit. Impanowad disab na-iza ya mga siya na mga magbaligzaay ka mga salapati nga mga ihaladay na mga tao ka Nagagihit. ¹⁶Kamhan diri siran togotan pagdara ka bisan ono dini ka pawa na dakolang lagkaw na Nagagihit.¹⁷Kamhan minbaheg iza kaniran nga nagalaong nga may daan pinasoyat na Nagagihit nga nagalaong nga ya kanaong lagkaw ani ya lagkaw ka pagpangamozo na mga tao kanao. Ambaza kay inhinang di mazo iton ka datnganan na mga tolisan nga magapanlimbong ka mga tao. Ani ini ya inbaheg ni Hisos kaniran. ¹⁸Pagpakahagdam ka na mga oloolo na mga pari na mga Hudiyo daw ya mga magtutuldo namagsabotsabot siran nga onhon sa niran pagpapatay kan Hisos. Piro nahaldek siran kan Hisos kay ya mga tao naazakan gazed siran ampanalinga ka pagmaymay ni Hisos. ¹⁹Na, pagkadelem ka-iza minlogwa sin Hisos ka siyodad nga Hirosalem.²⁰Pagkamasiselem ka-iza nagapasinged sin Hisos dizan kaiton nga tanem nga igira. Nakitan niran nga nangalaza matood iton garing ka gamot ngaro ka mga oldot. ²¹Kamhan si Pidro nakataremdem iza kon in-ono ni Hisos kahabi agon minlaong iza kan Hisos nga Magtutuldo, selengi! Nangalaza di gazed ya tanem nga ingabaan mo.²²Minsambag si Hisos nga magsarig kamo ka Nagagihit. ²³Timan-an mazo gazed ini nga ya bobong dizan kon sogoon mo iton ka pagsibeg ngaro ka dagat ansibeg matood iton kon ansarig gazed kamo ka Nagagihit daw diri kamo andowa-dowa.²⁴Panabaan ta kamo nga kon heget ya pagtoo mazo ka Nagagihit madawat mazo ya bisan ono nga kamazong pangazoon dizan kanang-iza. ²⁵Wani pen ya sogo nao kamazo nga kon ampangamozo kamo ka Nagagihit pasaylohon mazo ya bisan sin-o nga nakasala kamazo kadaw pasaylohon isab kamo na kamazong Ama nga nagahela daked ka langit. ²⁶Piro kon diri kamo anpasaylo ka mga tao ka kanirang mga sala ya kamazong Ama nga nagahela daked ka tahaw diri isab iza anpasaylo ka kamazong mga sala.²⁷Pagkakamhan ni Hisos pagmaymay kaniran minbalik siran ka Hirosalem. Ka nagapanaw pen iza dalem ka dakolang lagkaw na Nagagihit may mga minkarini kanangiza nga mga oloolo na mga pari daw ya mga maistro ka tinoohan na mga Hudiyo daw ya mga malaas. ²⁸Kamhan nangotana siran kan Hisos nga daw hain garing ya katenged mo ka pagbogaw ka mga tao kahabi? Daw sin-o ya minhatag kanmo ka katenged ka pagpadazon ka kanmong mga hinang dini kanami?²⁹Minsambag si Hisos kaniran nga wani sab ya pangotana nao kamazo. Kon makasambag kamo anipen hao magpanan-og kamazo kon hain garing ya kanaong katenged ka paghinang kaiton. ³⁰Na, daw hain garing ya katenged ni Howan ka pagpamenzag ka mga tao? Magsambag kamo kanao.³¹Kamhan namaglalislalis siran kon ono sa kontana ya kanirang isambag kan Hisos. Namaglaonglaong siran nga kon ansambag kita nga garing ka Nagagihit ya katenged ni Howan basi long-on kita ni Hisos nga kay ono sa nga wara sa kamo magtoo kan Howan? ³²Piro kon ansambag kita nga garing ka tao ya katenged ni Howan pamookon kita na mga tao kay mintoo gazed siran nga si Howan ya matood nga propita na Nagagihit. ³³Kamhan minsambag siran kan Hisos nga wara kami mahagdam. Kamhan minsambag isab si Hisos kaniran nga diri sab hao ampanan-og kamazo kon hain garing ya kanaong katenged ka pagpadazon ka kanaong mga inhinang.

Chapter 12

¹Pagkakamhan ni Hisos pagsambag ka mga magtutulo ka tinoohan na mga Hudiyo minsogod iza pagpanaba kaniran ka pamolinged nagalaong nga may isang tao nga mintanem ka oma nga tamnanan ka mga obas. Inlibotan ya oma ka alad. Kamhan impakabotan na-iza ya lopa kay hinangen ya salodanan ka sapa para ka pagkepeg ka mga obas. Kamhan inhinang na-iza ya ataas nga lagkaw nga bantazan ka mga tanem. Kamhan nandapit iza ka mga saop. Kamhan minpanaw iza ngaro ka laing dapit. ²Pagkahapit di anihen ya mga obas impakaro na-iza ya toong sogoonon kay pakaw-en di kontana na-iza ka toong mga kabahinan. ³Kamhan pagdateng na mga sogoonon ka mga saop indakep hinoa niran kamhan imbonalan. Impaoli sab wara katagi.⁴Ka wara pen madogay insogo disab pagpakaro ya laing sogoonon piro imbonalan gihapon niran ya toong olo diri tahodon. ⁵In-otrohan pagsogo ya laing sogoonon piro baza-baza nga immaomos di gazed. Kamhan mataud pen gihapon ya mga sogoonon nga impakaro piro impamagbonalan ya isa daw impamagpatay sab ya mga iba.⁶Ya, isa koman gazed ya nabilin. Ani iza ya Anak na tag-iza nga toong naazakan. Na, ya impakaro na tag-iza nga kataposan di gazed ani di izang Anak. Kay nagahena-hena iza nga tahodon gazed niran ya kanaong maanak. ⁷Kamhan pagpakakita na mga saop nga wani di kaan andateng di ya Anak na tag-iza namagsabotsabot dazon siran nga waton di ngarini kanta ya maanak na tag-iza nga magdawatay kay-an kaini nga lopa nga toong irinsiya. Hala, pamagpatazen ta iza kay kadaw kita ka mazoy makapolos ka pagpanag-iza ka lopa.⁸Kamhan impamagtagenan matood niran ya Anak daw impamagpatay. Kamhan intimbag ya toong lawas ngaro ka gawas na alad na tanem. ⁹Ya, daw magaono sa koman ya tag-iza na lopa kaniran? Ankaro pen iza ka toong mga saop kay patazen gazed na-iza siran. Kamhan pasaopan na-iza ya tanem ka lain.¹⁰Pagkakamhan ni Hisos pagpamolinged kaniran mintiwas iza paglaong nga daw wara pen kamo makabasa ka daan pinasoyat na Nagagihit nga nagalaong nga ya matimgas nga bato nga inbizaan na mga minhinang ka lagkaw ani ya nahinang nga sinarigan ka pagparig-en ka primirong ogdok na lagkaw. ¹¹Inhinang iton na Nagagihit kamhan madazaw gazed iton pagpakakita nami. Kilalhen mazo nga ya dakolang matimgas nga bato nga inbizaan mazo ani hao. ¹²Ya, pagpakabati na mga magtutuldo na mga Hudiyo daw ya mga malaas makasabot dazon siran nga naigo siran ka pamolinged ni Hisos. Agon pamagdakpen niran kontana si Hisos piro mahaldek siran ka mga tao. Kamhan namanaw di siran.¹³Kamhan pakarohon niran ya mga Parasiyo daw ya mga Hudiyo nga minsakop di kan Hirodis nga hari. Kay magalit-agen kontana si Hisos pagpanaba. ¹⁴Pagdateng niran nagalaong siran nga Magtutuldo, mahagdam kami nga matadeng ya batasan mo daw matood ya mga panaba mo. Pagtoldo sab mo ka pagmaymay na Nagagihit waray pinalabi mo nga bisan sin-o nga taohana. Na, panabaan mo kami. Daw makalapas kami ka balaud na mga Hudiyo kon ambazad kami ka bohis kan Sisar nga hari nga nakadaeg ka kantang lopa? ¹⁵Daw ambazad kami kon diri? Ya, mahagdam si Hisos nga daeten iza kontana kamhan minbales iza pagpangotana kaniran nagalaong nga kay ono sa kamo minporba kamo kanao? Dadhen mazo ngarini ya isang palata nga talipdi kay anseleng hao kaiton.¹⁶Paghatag niran ka talipid kan Hisos nangotana iza kaniran nga daw kanin-ong bayho ini ka kowarta? Daw kanin-ong ngaran ya insoyat dini? Minsambag siran nga kan Sisar gazed iton. ¹⁷Kamhan minsambag si Hisos nga bayri mazo ya azoon ni Sisar kamazo. Bayri sab mazo ya azoon na Nagagihit kamazo. Kamhan nabereng siran kay diri siran makahimo ka paglalis kan Hisos.¹⁸Pagkakaan ka-iza minkarini disab kan Hisos ya mga magtutuldo na mga Hudiyo ani ngaran ya Sadosiyo. Ya kanirang toldoan ya mga namola di nga tao diri gazed mabohi pagbalik garing ka lebeng. Ya, nangotana siran kan Hisos nga ¹⁹Magtutuldo, ya kanaming karaan nga si Moysis imbilinan sa kami ka soyat kay nagatogon kanami nga kon maomos ya isang tao kamhan imbilin ya asawa piro waray anak kinahanglan ya lomon na napatay anikay makapangasawa ka toong ipag nga nabalo di kadaw ampanganak. Kamhan mabohi ka ya ngaran na toong magorang nga naomos. Ani ini ya togon ni Moysis kanami.²⁰Ya, izang mahon-a pen may maglomon nga pitong ka amaama. Naminze di ya kamagorangan. Kamhan napatay di iza ka waray anak. ²¹Kamhan ya toong asawa nga nabalo di impangasawa na primirong manghod. Pagkakamhan ka-iza naomos kasab ya primirong manghod nga waray anak. Singed kaiton ya kahimtang na ikadowang manghod ²²keteb ka gipos-an. Pagkahorot niran pagkapatay anipen maomos ya babazi nga nabalo ka pitong ka maglomon. ²³Ya, Matutuldo ani ya pangotana nami kanmo kay mintoldo iko nga may tirmino ka pagbohi ka mga tao nga nangapatay. Daw kanin-ong asawa itong babazi kon mabohi pag-isab ya mga namagsonodsonod nga pitong ka maglomon kay iza ya asawa nirang maharong?²⁴Minsambag si Hisos nga sazep mazo iton kay wara pen kamo makasabot ka daan pinasoyat na Nagagihit daw toong gahem. ²⁵Kay ka pagpangabohi na mga tao kay-an diri di magkaminze ya mga amaama daw ya mga babazi kay nabag-o di ya kanirang mga batasan singed ka batasan na mga sogoonon nga taga tahaw.²⁶Mahimo gazed ya pagpabohi na Nagagihit ka mga tao pagbalik garing ka lebeng. Daw wara kamo magbasa ka libro nga insoyat ni Moysis nagalaong nga izang mahon-a pen mintindeg iza dizan tenged ka sagbet nga dogihen nga nagalaga. Kamhan may nabatian na-iza nga saba na Nagagihit nga garing ka sagbet nagalaong nga hao nga Nagagihit ani ya hawagenen na kamazong mga karaan nga si Abraham daw si Isak daw si Hakob. Ani ini ya impasoyat na Nagagihit. Kamhan bisan naomos di ya mga karaan magahawagen pen niran ya Nagagihit kay bohi ka siran daked. ²⁷Kamhan iza ya Nagagihit na mga bohi nga tao, diri kon Nagagihit na mga patay. Kamo nga mga Sadosiyo dakola ya sazep mazo kay nagatoldo kamo ka mga tao nga ya mga naomos nga tao diri mabohi pag-isab garing ka lebeng.²⁸Na, may isang magtutuldo ka tinoohan na mga Hudiyo nga nanalinga kaizang paglalis na mga Sadosiyo kan Hisos. Mahagdam iza nga insakto gazed ya inkasambag ni Hisos. Kamhan nangotana iza nga Maistro, dizan ka kasogoan na Nagagihit daw ono ya labaw nga sogo? ²⁹Minsambag si Hisos nga wani ya labaw nga sogo na Nagagihit nagalaong nga kamo nga mga kaliwatan ni Israil, manalinga kamo. Isa ka gazed ya Magbabaza, waray lain. Ya Magbabaza ani iza ya kantang Nagagihit. ³⁰Kinahanglan nga pagaazaken mazo pagtineed ya Ginoo nga kamazong Nagagihit. Kamhan isahen mazo ya kamazong hena-hena ka pagtaremdem kanangiza. Ani ini ya labaw nga sogo. ³¹Kamhan may ikadowang sogo nga kinahanglan mag-azakan kamo ka kamazong iba singed ka pag-azakan mazo ka kamazong kaogaringen. Ani ini ya dowang bolos nga sogo nga labaw ka mga iba nga sogo.³²Kamhan minsambag ya magtutuldo na mga Hudiyo nga Magtutuldo, insakto iton. Matood nga isa ka gazed ya Magbabaza, waray lain. ³³Kamhan kon ampalabaw kami ka kaazakan nami kanangiza dini ka maharong naming kaogaringen, kon anak sab kami ka kanaming kaibahan singed ka pagazak nami ka kanaming kaogaringen, madazaw gazed iton ka batasan mazo ka pagpansonog ka mga ihazep ka paghawag ka Nagagihit. ³⁴Na, pagpakabati ni Hisos ka insambag naizang maistro nagalaong iza nga madazaw ya kanmong hona-hona. Kon tomanen mo iton nga mga sogo, ya Nagagihit ani gazed ya insakopan mo. Ani ini ya sambag ni Hisos. Kamhan sokad kaiton wara di siran makasigi pagbalik pagpangotana kan Hisos.³⁵Ka nagmaymay pen si Hisos dalem ka dakolang lagkaw na Nagagihit nagalaong iza nga maghena-hena naa kamo ka intoldo na mga magtutuldo na mga Hudiyo nagalaong nga kaliwat ka lamang ni Dabid si Kristo. ³⁶Na, diri kon matood ya kanirang pagtoldo kay kawandini pen minngaran si Dabid kan Kristo nga toong Ginoo pagtandeg na Madazaw nga Lambong na Nagagihit ka toong bout. Kay minlaong iza nga ya Nagagihit ani ya minpanaba ka kanaong Magbabaza nga lomo-to ko naa dini ka kanaong too hangtod ka pagpakadaeg nao ka kanmong mga kaaway. Ani ini ya daan mga panaba ni Dabid mahitenged kan Kristo nga hari nga pinili na Nagagihit. ³⁷Kamhan kon minngaran si Dabid kan Kristo nga toong Magbabaza daw ono say toong pagkakaliwat ka lamang ni Dabid? Ya, ya mga mataud nga tao anak gazed siran pagpangalinga ka toldoan ni Hisos.³⁸Kamhan mindogang iza paglaong nga maghamarag kamo ka batasan na mga maistro ka mga Hudiyo. Kay magabado siran ka mga ataas nga bado. Kamhan an-azi siran dizan ka mirkado kay naazakan gazed siran nga madazaw ya pag-abiabi na mga tao kaniran. ³⁹Kada pagpista daw kada pagsingba naazakan siran kon palo-toon siran ka magazong dapit. ⁴⁰Magapanlimbong sab siran ka mga balo nga babazi dazaw makaangken siran ka kanirang mga irinsiya. Kamhan magapaataasen sab niran ya kanirang pagpangamozo ka Nagagihit kadaw komoton niran ya kanirang mga sala. Agon pahamtangan siran na Nagagihitka silot pagdakola ka silot na-iza ka iba nga mga tao nga nakasala.⁴¹Pagkakamhan ka-iza nagalo-to si Hisos dalem ka dakolang lagkaw na Nagagihit. Atbang iza ka betanganan ka talipid nga ihaladay na mga tao. Kamhan minpaniid iza ka mga mataed nga tao nga minholog ka kanirang mga halad. Matuod ya mga talipidon nga minholog ka dakolang talipid. ⁴²Min-azi disab dizan ya isang balo nga babazi nga pobri gazed iza. Dos sintabos ka lamang ya toong inhatag.⁴³Kamhan minpatipon si Hisos ka toong mga sinarigan kay nagalaong iza kaniran nga timan-an mazo gazed ini nga ya dos sintabos nga inhatag naitong balo nga pobri labaw gazed iton ka tibolos talipid nga inhatag na mga iba nga tao. ⁴⁴Kay dakola pen ya talipid niran piro nawara di gazed ya talipid na babazi kay inhorot di naiza ka paghalad ya toong panginabohi.

Chapter 13

¹Ya, paglogwa ni Hisos ka dakolang lagkaw nga pangamozoanan ka Nagagihit minlaong ya isang sinarigan nga Magtutuldo, selengan mo itong magazong kalagkawenan nga natipon paghinang ka dakolang lagkaw na Nagagihit. Magazon gihapon ya mga bato nga hininang nga singbahan. ²Minsambag si Hisos nga paka selengi gazed mazo itong mga lagkaw. Mageba gazed iton kaan. Basta ya mga bato nga insompazan podo mabogto pagpangadeeg.³Na, ka nagalo-to si Hisos dizan ka bobong nga Olibo atbang ka dakolang lagkaw na Nagagihit si Pidro daw si Howan daw si Andris anikay toong iba koman. Kamhan nangotana siran nga ⁴panan-ogan mo kami kon kon-o kon mageba iton nga mga lagkaw. Daw ono ya timaan kon matoman ya inpanaba mo kanami?⁵Kamhan minsogod si Hisos pagmaymay kaniran nga maghamarag kamo kay basi magalimbogan kamo na mga tao. ⁶Kay mataud ya mga andateng nga ampasingedsinged siran kanao magaangken nga si Kristo siran nga pinili na Nagagihit ka paghari ka mga tao. Kamhan malimbongan ya mga mataud nga tao.⁷Diri sab kamo magkahaldek kon makabati kamo nga may gobot na gira nga arani di koni kamazo, may gira disab koni doro ka aro. Matoman matood iton piro diri pen kon ani ya kataposan nga panahon dini ka bakangan. ⁸Kay ka wara pen matapos ya bakangan ampakig-away ya isang longsod ka laing longsod, ampakig-away isab ya isang hari ka laing hari. Linogon isab ya mga nagakalainlain dapit daw madateng isab ka mga pihit. Iton nga maharong ani ya sinogdan ka lamang na mga kalised dini ka bakangan.⁹Na, kamo nga kanaong mga sinarigan, mag-andam kamo ka kamazong hinawa kay dadhen kamo na mga tao dizan ka hokmanan bisan waray sala mazo. Kamhan dalem ka mga singbahan na mga Hudiyo pamagbonalan kamo. Pansangilan sab kamo niran dizan ka mga laing tao nga magahari ka lopa na mga Hudiyo. Ani ini ya hinang niran kamazo kay hao ya insakopan mazo. Kamhan panan-ogan mazo siran mahitenged kanao. ¹⁰Ya pagmaymay na Nagagihit mahitenged kanao kinahanglan iwali pen iton doro ka tibolos kalibotan kadaw mahagdam ya maharong mga tao anipen matapos ya bakangan.¹¹Mindogang pen si Hisos paglaong kaniran nga mapiriso kamo kayan piro ka wara pen kamo magtindeg dizan ka hokmanan diri kamo magkawied kon ono ya isambag mazo kaniran kay antandeg ya Nagagihit ka kamazong hona-hona. Kamhan panabaen mazo kaniran kay diri kon garing ka hona-hona mazo ya pagpanaba kay garing hinoa ka Madazaw nga Lambong na Nagagihit. ¹²Na, wani pen ya panan-og mahitenged ka batasan na mga tao kayan. Dadhen na isa ya toong lomon dizan ka laing tao kadaw patazen. Dadhen sab na ama ya toong anak kdaw patazen. Masinopaken sab ya mga bata ka kanirang mga ginikanan. Kamhan garing ka sogo na bata patazen ya ginikanan. ¹³Magakontarahan sab kamo na maharong mga tao kay hao ya insakopan mazo. Na, bisan sin-o ya antoo pen kanao keteb ka pagkatapos naiton nga mga kalised mahatagan iza ka bag-ong kinabohi nga diri mawara.¹⁴Na, impanan-ogan pen ni Hisos ya toong mga sinarigan mahitenged ka mga masiet nga kalised kay-an. Nagalaong iza nga pagpakakita mazo ka isang tao nga ansopak gazed ka Nagagihit ngandalem ka dakolang lagkaw nga pangamozoanan ka Nagagihit, kamo nga mga taga Huda mandalagan gazed kamo daked ka bobong. ¹⁵Bisan magahayahay kamo dizan ka pawa dalagan gazed kamo kay waray logar mazo ka pagpanhipid ka kamazong mga betang. ¹⁶Bisan magatarabaho kamo daked ka kamazong oma dalagan gazed kamo kay waray logar mazo ka pagkawa ka kamazong bado dizan ka lagkaw.¹⁷Kalooy adaw na mga kabdes daw ya mga may pinasoso kay magalised siran ka pagdalagan. ¹⁸Maghangzo kamo ka Nagagiihit nga kontana diri kon panahon nga tig-oran ya pagdalagan mazo daw ya aldaw nga tigpahimlay ¹⁹kay ya kasamok naiton nga panahona masara iton ka bisan ono ya kasamok sokad kawandini pen ka sinogdan pen na bakangan hangtod koman daw kawanihen ka. ²⁰Kamhan kon diri padalien na Magbabaza ya mga aldaw wara gazed ya tao nga mabohi. Piro magakalooy ya Magbabaza ka toong mga pinili agon ampadali iza kaiton nga panahona kay-an.²¹Ya, kay-an kaiton nga panahona kon may anlaong kamazo nga paka selengi, mindateng di si Kristo nga hari nga pinili na Nagagihit, diri kamo magtoo. Kon may anlaong sab kamazo nga paka selengi waton di iza ngarini, diri kamo magtoo. ²²Kay andateng pen kamazo ya mga ampasingedsinged kan Kristo daw ya magapatihinang ka mga propita na Nagagihit. Anhinang sab siran ka mga kaberenganan kay kon mahimo malimbongan ya mga tao nga pinili na Nagagihit. ²³Maghamarag gazed kamo kay minpakahagdam di hao kamazo.²⁴Nagapadazon si Hisos pagmaymay kaniran nagalaong nga pagkatiwas na mga masiet nga kalised kay-an andeglem ya sega, anlipsilipsi ya bolan. ²⁵Mangaholog sab ya mga bitoon garing daked ka langit. Magakaonga gazed ya kalangitan kay ipahezenghezeng na Nagagihit. ²⁶Anipen makita hao na mga tao kay domatengay hao iba ya mga gabon. Pagkarimbaba nao kay-an labaw gazed hao ka gahem daw madazaw selengan. ²⁷Kamhan sogoon nao ya kanaong mga sinogo nga taga tahaw kdaw patiponon niran ya mga tao nga impili nao daan garing ka mga dapit doro ka sebazan daw salpan daw timogan daw kanawazan daw bisan hain dini ka bakangan.²⁸Na, paniidan mazo ya batasan na tanem nga igira. Kon namag-o ya dahon mahagdam di kamo nga ampanhoraw kaan. ²⁹Singed iton ka inlaong nao kamazo koman. Pagpakakita mazo kaiza nga mga inlaong nao kamazo mahagdam kamo nga arani di gazed ya tirmino nao ka pagbalik ka bakangan.³⁰Matood nga ka wara pen maomos ya kamazong kaliwatan matoman ya impanan-og o kamazo. ³¹Mangawara ya kalangitan daw ya bakangan piro ya kanaong mga panaba diri gazed mawara. ³²Na, waray mahagdam kon kon-o hao ambalik ka bakangan. Bisan ya mga sogoonon nga taga tahaw, bisan kon hao, wara mahagdam kay ya kanaong Ama nga Nagagihit iza kay mahagdam.³³Agon maghamarag kamo kay wara kamo mahagdam kon kon-o iton andateng. ³⁴Na, ya pagbalik nao ngarini singed iton ka tao nga minpanaw doro ka aro. Impabantazan na-iza ya toong lagkaw ka mga sogoonon. Impanhatag naiza ya tarabaho ka tagsa tagsa nga toong sogoonon. Insogo sab na-iza ya magbantazay dizan ka pirtahan nagalaong nga diri ko mag-endang pagbantay.³⁵Ya, singed kaiton ya pagsogo nao kamazo kay wara kamo mahagdam kon ono orasa ya pagbalik na tag-iza ka lagkaw. Inday kon delem kon tenga na kahabzen kon pagtagaok na manok ka pagkamasiselem ya pagbalik nao. ³⁶Diri kamo magpakatorog kay basi ambalik hao pagdali. ³⁷Na, ya inlaong nao kamazo ani isab ya sogo nao ka maharong mga tao nga maghamarag gazed kamong maharong.

Chapter 14

¹Pagkakamhan ka-iza minkandizan si Hisos ka bariyo nga Bitani. Kon-isa pen pan-ihawen na mga Hudiyo ya mga nati na karniro kay mamista siran. Kanen sab niran ya pan nga waray ipasoligay. Na, ya mga oloolo na mga pari daw ya mga magtutuldo ka tinoohan na mga Hudiyo nagapangita di siran ka paazi kon onhon niran pagdakep kan Hisos kadaw patazen niran. Piro kanirang tinago iton ²kay nagalaong siran nga kay-an ka pagkaliwas na pista dakpen si Hisos aw diri magobot ya mga mamistahay. Ani ini ya sabot niran.³Ya, dizan di si Hisos ka lagkaw ni Simon nga taga Bitani nga nabahawan ka kagid. Na, ka nagakaen pen si Hisos may minseled nga babazi nga nagadara ka garapahay nga hininang nga bato. Ya ngaran na bato nga garapa ani alabastar. Ya leen na grapa klasi na lana nga masarang kahamot. Waray insaket bisan ono. Mahal gazed kon paliten. Ani ngaran ya nardo. Kamhan in-otdan na babazi ya lieg na garapahay. Kamhan imbo-boan dazon na-iza ya olo ni Hisos. ⁴Ya, pagpakakita ka na mga tao nangazehet siran. Kamhan nagalaong siran ka kanirang hona-hona nga kay ono sa inhanogon ya lana nga mahamot? ⁵Kontana ipalipitan iton kay sobra ka sohol ka napolo nga ka bolan kon paliten. Kamhan ya halin ipanhatag ka mga pobri. Kamhan minbaheg siran ka babazi.⁶Piro minlaong si Hisos nga pabet-i lamang mazo ya hinang na babazi. Diri kamo magakasamok kanang-iza kay madazaw gazed ya toong inhinang kanao. ⁷Kay ya mga pobri onay siran magaibaiba kamazo. Kon ansogot kamo may logar mazo ka pagtabang kaniran. Piro hao diri di madogay ampanaw dini kamazo. ⁸Insakto gazed ya hinang na babazi kanao kay minbo-bo di iza koman ka kanaong lawas dazaw naandaman ka paglebeng kay-an. ⁹Timan-an mazo gazed ini nga ya pagbo-bo na babazi kanao diri malipatan iton kay dini ka tibolos bakangan bisan hain dapit ya pagsangzaw na mga tao ka pagmaymay mahitenged kanao ipanan-og sab niran ya toong pagbo-bo kanao.¹⁰Pagkakamhan ni Hisos paglaong kaniran si Hodas nga taga Kariyoti nga isa dizan ka mga napolo may dowang ka sinarigan ni Hisos minkaro iza ka mga oloolo na mga pari na mga Hudiyo kay an-edlaw gazed iza kan Hisos. ¹¹Pagpakabati ka na mga oloolo ka gosto ni Hodas namagsaza siran. Kamhan insaadan si Hodas ka talipid. Kamhan minpanaw dazon si Hodas kay nagapangita iza ka paazi kon onhon naiza ka pag-edlaw kan Hisos.¹²Ya, koman aldaw ani ya primirong aldaw ka pista ka pagpangaen na mga Hudiyo ka pan nga waray ipasoligay. Pan-ihawen disab niran ya mga nati na karniro kay antaremdem siran nga pagbetang na mga karaan niran ka dogo na nati dizan ka pirtahan na lagkaw niran wara siran maazihi na tagalangit nga insogo na Nagagihit ka pagpamatay ka mga amaama nga panganay na mga taga Ihipto. Ya, ya aldawa ka pista nangotana ya mga sinarigan kan Hisos nga Magbabaza, daw hain ya lagkaw nga andaman nami ka pagkaen mo ka pista? ¹³Kamhan dizan kaniran insogo ni Hisos ya dowa nga nagalaong nga komaro naa kamo ka siyodad nga Hirosalem. Kamhan may magabathay ka tadzaw nga ansogat kamazo. Sondon mazo iza. ¹⁴Pagpakaseled sab na-iza ka lagkaw maglaong kamo ka tag-iza na lagkaw nga Nong, ya kanaming magtutuldo ani ya minsogo kanami ngarini kay ampangotana kanmo kon hain ya seled nga kananan na-iza ka pista iba ka toong kasakopan?¹⁵Kamhan antoldo iza kamazo ngandaked ka ikadowang saleg nga may seled nga haloag nga ipapalastar daan ya mga kinahanglanen ta. Na, dizan kaiton andamen mazo ya kantang pagkaen. Ani ini ya pagtogon ni Hisos kaniran. ¹⁶Kamhan namanaw di siran gazed ngaro ka siyodad. Pagdateng niran doro nakitan gazed niran ya maharong inlaong ni Hisos kaniran. Kamhan namag-andam siran ka pagkaen ka pista.¹⁷Pagkakahabzen ka-iza mindateng si Hisos daw ya toong mga sinarigan nga napolo may dowa siran. ¹⁸Na, ka nagapangaen pen siran minlaong si Hisos nga timan-an mazo gazed ini nga wadini gazed kanta ya an-edlaw kanao nga isa. Namagsaro kami koman na an-adlaw kanao. ¹⁹Kamhan nagalised gazed ya hona-hona na mga sinarigan ka saba ni Hisos kaniran. Tagsa tagsa kaniran minsambag nga diri gazed kon hao iton!²⁰Kamhan minsambag si Hisos nga dini kamazong napolo may dowa, ya isa ani om-edlaway kanao. Ya tao nga minsaro kanao ka pagkaon iza ya an-edlaw kanao. ²¹Kay matoman gazed kaan ya daan pinasoyat na Nagagihit mahitenged ka pagkamaomos nao. Basta ya tao nga om-edlaway kanao kaan intawon madazaw kon wara iza pakataoha.²²Ya, ka nagakaen pen siran minporot si Hisos ka pan. Pagpasalamat na-iza ka Nagagihit impanipaktipak na-iza iton kay ipanhatag ka toong mga sinarigan. Kamhan minlaong iza nga dawata ini kay ini nga pan kilalhen mazo nga kanaong lawas. ²³Kamhan minporot iza ka baso nga may imnenen nga sapa na mga obas. Pagpasalamat na-iza ka Nagagihit impandoholan na-iza siran. Kamhan min-inem sirang maharong. ²⁴Kamhan minlaong iza nga ini nga imnenen kilalhen mazo nga kanaong dogo nga ipaawas nao kay-an ka pagkanaomos nao para ka sala na mga mataod nga tao. Ya kanaong dogo ani ya pirmahan na Nagagihit ka bag-ong saad na-iza ka maharong mga tao. ²⁵Timan-an mazo gazed ini nga diri gazed hao an-inem pag-isab ka sapa na mga obas hangtod ka paghari na kanaong Ama ka bag-ong kalibotan. Anipen an-inom hao ka bag-ong imnenen. Ani iniinlaong ni Hisos kaniran.²⁶Ya, pagkakamhan niran pagkanta ka kasaza niran ka Nagagihit namanaw siran ngaro ka bobong nga Olibo. ²⁷Kamhan minlaong si Hisos kaniran nga mandalagan kaan kamong maharong kay mamiza kanao. Kamhan matoman ya daan pinasoyat na Nagagihit nga nagalaong nga ipapatay nao ya mag-aligrahay ka mga karniro. Kamhan mangabelagbelag di ya mga karniro. Ani ini ya daan pinasoyat na Nagagihit.²⁸Kamhan pagkabohi nao pagbalik garing ka lebeng anhon-a hao kamazo doro ka Galiliya. ²⁹Minsambag si Pidro nga bisan bizaan iko nirang maharong, diri gazed hao ambiza kanmo.³⁰Minsambag si Hisos nga timan-an mo gazed ini nga koman nga kahabzen ka wara pen tagaok ya manok ka ikadowa, ikatolo di mo hao kon ilimed paglaong nga diri kon iko ya kanaong sakop. ³¹Kamhan minpahisambag si Pidro nga agad kon patazen pen hao iba kanmo diri ta ko gazed ilimed. Kamhan ya maharong mga sinarigan minpanaba isab siran kan Hisos singod ka pagpanaba ni Pidro.³²Pagkakamhan ka-iza minkaro sin Hisos ka Gitsimani nga tamnanan ka mga liwaan inngaranan ka Olibo. Pagdateng dizan minlaong si Hisos nga maglo-to naa kamo dini kay ampangamozo pen hao ka Nagagihit. ³³Kamhan impaiba naiza si Pidro daw si Santiago daw si Howan. Kamhan nagalised gazed ya hena-hena ni Hisos ³⁴daw nagalaong disab iza kaniran nga mabeg-at gazed ya kanaong bout anika daw ikapatazay di nao ini koman. Magtagad naa kamo dini. Diri di kamo magkatorog.³⁵Pagkaro na-iza ka hon-ahan minpatihapa iza ka lopa kay anhangzo iza ka Nagagihit nga kon mahimo ilikay na-iza ya masiet nga kalisod kaan. ³⁶Nagapanaba iza ka paghangzo nga Ama nao, iko ya makahimo ka maharong mga hinang. Kon somogot ko diri mo hao pagipapatay para ka mga sala na mga tao. Piro iko ka say magaponto kanao.³⁷Pagkakamhan na-iza paghangzo minbalik iza ka toong mga sinarigan. Nangatorog siran. Kamhan minlaong si Hisos kan Pidro pagpokaw nga Simon, daw torog di ko? Daw wara ko makaanget pagbantay iba kanao bisan isa ka lamang ka oras? ³⁸Diri kamo magpangatorog. Magpangamozo kamo ka Nagagihit kadaw diri kamo dag-en ka pagtintal na mga maonga. Ansogot gazed ya bout mazo nga diri matorog piro ya kamazong lawas maloza gazed. ³⁹Pagkakamhan kaiza minbalik si Hisos ka inkarohan naiza kazina kay ampangamozo iza ka toong Ama pagisab singod ka toong pagpangamozo kazina.⁴⁰Kamhan minbalik iza ka toong mga sakop nga tolo. Tororg pen gihapon siran kay mabeg-at gazed ya mata niran. Kamhan waray sambag niran kan Hisos kay nangasipeg siran. ⁴¹Pag-ikatlo na-iza pagbalik ka toong mga sakop minlaong iza ka pagpokaw kaniran nga ono sang nagapahikatorog pen sa kamo gihapon? Igo di iza nga pagpahimlay mazo. Mindateng di koman ya tirmino nao ka pagkanaomos. Magaedlawen di hao koman doro ka mga makasasala nga tao. ⁴²Pamangon di kamo. Selengi, waton di ngarini ya om-edlaway kanao. Mangaro di kita hinoa pagsogat kaniran.⁴³Ya, ka nagapanaba pen si Hisos mindateng di matood ya isang sinarigan nga si Hodas. Iba gihapon ya mga mataod nga tao nga magakagobot daw nagapandara ka mga lodzo daw ya mga ibonalay. Insogo siran na mga oloolo ka mga pari daw ya mga maistro ka tinoohan na mga Hudiyo daw ya mga malaas. ⁴⁴Inpakahagdaman daan siran ni Hodas nga nagalaong nga ya tao nga pangamostahen nao pag-arek ani ya dakpen mazo. Bantazan gazed mazo pag-ated ngaro. ⁴⁵Na, pagkarini ni Hodas kan Hisos minlaong iza nga tinahod ong Magtutuldo! Kamhan minarek dazon iza kan Hisos pagpangamosta. ⁴⁶Kamhan indakop dazon si Hisos na mga tao.⁴⁷Ya, waton ya isang sakop ni Hisos nga nagahogot disab iza ka toong lodzo daw mintigbas. Kamhan nakawa dazon ya talinga na oripen na labaw nga pari. ⁴⁸Kamhan minlaong si Hisos ka mga gobot nga tao nga onosa wani baza kamo? Daw tolisan hao wani nga dakpen di sa mazo hao koman ka lodzo daw ibonalay? ⁴⁹Izang dini kaini aldaw-aldaw dizan ka dakolang lagkaw nga pangamozoanan ka Nagagihit nagatoldo sa hao kamazo. Kamhan wara sa mazo hao dakpa. Piro ya kaazi nao koman ani di ya pagtoman ka daan pinasoyat na Nagagihit mahitenged kanao. ⁵⁰Pagkakamhan ni Hisos paglaong ka-iza namiza dazon kanang-iza ya maharong mga sinarigan. Nandalagan siran pag-iza-iza.⁵¹Ya, may isang batan-on nga minsonod kan Hisos pagpanaw. Habel ka lamang ya toong bado. Kamhan intagenan kontana iza na mga tao ⁵²piro minlompat iza daw nabilin ya toong habel dizan kaniran. Minpahidalagan gazed iza ka waray bado.⁵³Na, ya mga nandakep kan Hisos in-ated niran iza ngaro ka labaw nga pari. Namagkatipon di dizan ya maharong mga oloolo na mga pari daw ya mga malaas daw ya mga magtutuldo ka tinoohan na mga Hudiyo. ⁵⁴Na, si Pidro minpaantaw iza ka toong pagsonod kan Hisos keteb gazed ka pawa na lagkaw na labaw nga pari. Pagdateng ka ni Pidro dizan minlo-to iza iba ka mga magbantazay kay nagapanarang iza.⁵⁵Na, dalem ka lagkaw nagatipon di ya mga oloolo na mga pari daw ya maharong mga magtutuldo daw ya maharong mga malaas kay anpangita siran ka pagpamatood nga salaan si Hisos kadaw pahamtangan iza ka kamatazen piro waray sala na-iza. ⁵⁶Mataod ya minpamakak kan Hisos piro wara mag-anika ya kanirang mga panan-og.⁵⁷Kamhan mintindeg ya mga iba nga tao kay nagabakak isab siran paglaong nga ⁵⁸itong tao minlaong nga makageba iza ka dakolang lagkaw nga pangamozoanan ka Nagagihit nga hininang na mga tao. Pagkakamhan hinangen na-iza koni ya bagong lagkaw ka tolo kang ka aldaw, waray antabang kanang-iza. ⁵⁹Ani ini ya kanirang panan-og piro wara gazed mag-anika ya kanirang mga panan-og.⁶⁰Kamhan ya labaw nga pari mintindeg dizan ka tenged niran kay nangotana iza kan Hisos nga daw waray ikasambag mo? Ono sa ya sombong niran kanmo? ⁶¹Nagapahenek lamang si Hisos. Kamhan nangotana pag-isab ya labaw nga pari nga daw iko ya Anak na Nagagiihit na-iza? ⁶²Minsambag si Hisos nga ani gazed hao. Basta kay-an di gazed mazo hao kon makitan nga magalo-to hao dizan ka too na Nagagihit kay hao ya minhon-a ka bisan sin-o nga mahon-ang tao. Makitan isab mazo ya pagkarimbaba nao garing ka tahaw iba ya mga gabon.⁶³Pagpakabati ka na labaw nga pari kaiton inggisi na-iza ya toong kaogaringeng bado kay nazehet gazed iza nagalaong nga igo di iton. Wara di kita magkinahanglan ka dogang pen nga saksi. ⁶⁴Nakabati di kamo nga garboso gazed iza ka pagbakak nga iza ya Anak na Nagagihit. Agon ono ya kamazong hona-hona kanang-iza? Kamhan minsambag sirang tanan nga salaan gazed iza. Patazen di lamang iton. ⁶⁵Kamhan impamag-elban iza niran. Impamagbegketan isab ya toong mata daw impanombag iza. Kamhan minlaong siran pagsora nga tekmaen mo kon sin-o ya minlaparo kanmo! Kamhan ya mga magbantazay isab impanombag niran si Hisos.⁶⁶Ya, si Pidro dizan pen iza ka pawa na lagkaw na labaw nga pari. Kamhan may babazi nga binolanan na labaw nga pari nga minkadizan kanang-iza. ⁶⁷Pagpakakita ka na-iza kan Pidro nga nagapanarang nagaselengseleng gazed iza kan Pidro daw nagalaong nga iko ya nagaibaiba kan Hisos nga taga Nazarit. ⁶⁸Piro minlimed si Pidro nagalaong nga wara hao mahagdam. Kamhan minpasinged iza ngaro ka azihanan ka pirtahan. Kamhan mintagaok matood ya manok.⁶⁹Ya, pagpakakita ka na binolanan kan Pidro dizan ka pirtahan minpanaba iza pag-isab ka mga mintindeg dizan nga nagalaong nga iton nga tao ani gazed ya sakop ni Hisos. ⁷⁰Kamhan minlimed si Pidro pag-isab. Pagkateedteed ka-iza minlaong ya mga mintindeg dizan nga iko gazed ya sakop ni Hisos kay taga Galiliya sa ko.⁷¹Basta kay minpaninhaga si Pidro paglaong nga mapatay pen hao kon bakaken hao. Inday kon sin-o itong taohana nga magalong-on mazo. ⁷²Ya, pagkakamhan ni Pidro pagsambag mintagaok dazon ya manok. Ikadowa di ya pagpanagaok koman nga kahabzen. Kamhan nakataremdem di si Pidro ka inlaong ni Hisos nga ka wara pen tagaok ya manok ka ikadowa ilimed di mo hao ka katolo. Na, pagpakataremdem ka ni Pidro masara gazed ya toong paghaza kay inlimed sa na-iza si Hisos.

Chapter 15

¹Ya, pagkamasiselem ka-iza ya mga oloolo na mga pari daw ya mga malaas daw ya mga magtutuldo ka tinoohan na mga Hudiyo namagsabot siran kon onhon niran pagpapatay kan Hisos. Kamhan inektan niran si Hisos ka kadina dazaw iated niran ngaro kan Pilato nga gobirnador. ²Kamhan nangotana si Pilato kan Hisos matod, iko ya hari na mga Hudiyo? Minsambag si Hisos nga itong inlaong mo kanao hao iton. ³Kamhan mataed ya ikabetangbetang kan Hisos na mga oloolo na mga pari.⁴Kamhan nangotana pag-isab si Pilato kan Hisos nga daw waray ikasambag mo? Daw wara ko makabati ka mga panaba niran kanmo? ⁵Piro wara gazed si Hisos magsambag. Kamhan nabereng gazed si Pilato.⁶Ya, kada toig ka pagpista na mga Hudiyo ya batasan ni Pilato magapalogwa iza ka isang ka tao nga piniriso. Kamhan ya mga kataohan anikay magaparagbeet pagpili. ⁷Na, dizan ka pirisohan may mga masinopaken ka gobirnador. Nakabono isab siran ka mga tao. Na, ya isa dizan kaniran ani si Barabas. ⁸Kamhan nangarini ya mga tao kan Pilato kay anhangzo siran nagalaong nga ampabohi kami kontana ka piniriso kay ani ya batasan mo kanami kada pagkapista.⁹Minsambag si Pilato nga daw palogwaen mazo ya hari na mga Hudiyo nga si Hiso Kristo? ¹⁰Ani ini ya toong pangotana kay mahagdam iza nga nagaarig ya mga pari kan Hisos agon in-ated niran iza ngarini ka gobirnador kadaw pahamtangan iza ka kamatazen. ¹¹Kamhan ya mga oloolo na mga pari nagaapora siran ka mga tao ka pagpabohi hinoa kan Barabas.¹²Kamhan nangotana si Pilato pagotro kaniran nga ono sa ya gosto mazo kaiton nga tao nga inngaranan mazo ka hari na mga Hudiyo? ¹³Kamhan namagdengan gazed ya mga tao pagsambag nga ipalansang di iton ka kros!¹⁴Nangotana si Pilato kay ono say sala na-iza? Kamhan mindogang hinoa siran pagpaninggit nga ipalansang di iton ka kros! ¹⁵Pasazaen kontana ni Pilato ya mga tao agon imbohian naiza si Barabas. Kamhan impalatos na-iza si Hisos daw impaated iza ngaro ka mga soldawo kadaw ilansang di ka kros.¹⁶Kamhan in-ated na mga soldawo si Hisos dizan ka pawa na dakolang lagkaw na gobirnador. Kamhan inpatipon niran ya tanan mga soldawo dizan kan Hisos. ¹⁷Kamhan impabadoan niran si Hisos ka mararag nga bado singed ka bado na hari piro lain. Pagkakamhan niran paglokong ka balala nga mga dogihen inhinang niran ka korona. Kamhan insokbot niran dizan ka olo ni Hisos kay nagapakahinang ka hari. ¹⁸Kamhan nagasorasora siran pagsaza nagalaong nga tinahod ong hari na mga Hudiyo!¹⁹Kamhan impamonalan niran ya toong olo daw impamang-elban iza. Kamhan dizan ka toong paahan nanlohod siran pagpatitahod. ²⁰Kamhan inhoboan dazon niran ka bado nga mararag kay ipabado niran pagbalik ya toong kaogaringeng bado. Kamhan in-ated iza ngaro ka gawas na siyodad kay ilansang di ka kros. ²¹Ya, ka nagapanaw pen siran dizan ka dalan may insogat niran nga si Simon nga garing ka oma pasingod ngarini ka Hirosalem. Taga Sirini iza daw ama isab iza ni Alihandro daw si Ropo. Kamhan insogo iza na mga soldawo ka pagpasili pagbathay ka kros ni Hisos.²²Kamhan in-ated si Hisos doro ka dapit nga inngaranan ka Golgota. Na, ya kahologan na ngaran nga Golgota ani Ya Dapit ka Kalabira kay ani ya dapit ka pagpatay niran ka tao nga impahamtang ka kamatazen. ²³Pagdateng ka niran dizan impainem kontana si Hisos na mga soldaw ka bino sinaktan ka mayra nga tambal ka pagkawa ka kasakit ka paglansang piro diri iza an-inem. ²⁴Pagkakamhan ka-iza inlansang si Hisos ka kros. Kamhan namagriparipa siran kon sin-oy makatag-iza ka mga bado ni Hisos.²⁵Na, ya paglansang niran kan Hisos malabinazaw ya aldaw ka alas noybi. ²⁶May intapil niran nga sinoyat nga pasangil kan Hisos nagalaong nga si Hisos ini nga hari na mga Hudiyo. ²⁷Kamhan dizan ka toong sain inlansang disab niran ya mga tolisan nga dowa siran. Ya isa dapit ka wala ni Hisos. Ya ikadowa dimbali ka toong too. ²⁸Ani ini ya pagtoman na daan pinasoyat na Nagagihit nagalaong nga dizan ka mga makasasala nga tao makalakip si Hisos pagpatay. Ani ini ya daan pinasoyat.²⁹Na, ya mga namagpanlabay dizan ka kros nagabiaybiay siran kan Hisos nga nagalaong nga matod sa iton nga nagalaong ko nga makageba ko ka dakolang lagkaw nga pangamozoanan ka Nagagihit. Kamhan baza-baza hinangen mo pag-isab ya bag-ong lagkaw ka tolo kang ka aldaw. ³⁰Kon matood pen ya panaba mo tabangan mo koman ya kanmong kaogaringen pagtena ka kros.³¹Paglaonglaong na mga oloolo na mga pari nagasorasora isab siran kan Hisos nagalaong nga nakalibra iza ka mga iba nga tao piro diri iza makalibra ka toong kaogaringeng lawas. ³²Iko nga pinili koni na Nagagihitnga hari koni na mga kaliwatan ni Israil magtena ko ka kros kadaw anseleng kami daw antoo. Ani ini gihapon ya pagtamay kan Hisos na mga matutuldo ka tinoohan na mga Hudiyo. Bisan ya dowang tolisan dizan ka sain ni Hisos maonga isab ya saba niran kan Hisos.³³Na, pagkaedto di mindeglem gazed ya alaw hangtod ka pagkabalantang na aldaw ka alas tris. ³⁴Kamhan ka hapit di alas tris mabaskeg gazed ya saba ni Hisos ka paghawag ka toong Ama ka saba nga Hinibriyo nagalaong nga kanaong , kay Nagagihit ono sa wani imbizaan di mo hao? ³⁵Na, ya mga minseleng dizan pagpakabati ka niran ka saba ni Hisos minlaong siran nga inhawag naiza si Iliyas nga karaang propita na Nagagihit.³⁶Kamhan ya isang ka tao mindalagan iza ka pagkawa ka sizepanan. Kamhan inheem iton ka len-anan ka bino nga barato kamhan integseb ka liwaan kadaw idohol ka ba-ba ni Hisos kay kadaw makasizep. Kamhan minlaong ya tao nga tagad naa kita. Anseleng kita lamang kon ankarini si Iliyas pagtabang kanangiza. ³⁷Pagkakamhan ka-iza mabaskeg gazed ya saba ni Hisos ka paghawag pag-isab. Kamhan nabogtoan dazon iza ka toong bout. ³⁸Kamhan dizan ka dakolang lagkaw nga pangamozoanan ka Nagagihit nagisi ya kortina garing daked lapos ngarimbaba ka sidsid.³⁹Ya, dizan atbang ka kros nagatindeg ya kapitan na mga soldawo. Pagpakakita na-iza ka pagkapatay ni Hisos minlaong iza nga iton nga naomos iza matood ya Anak na Nagagihit! ⁴⁰Kamhan dizan ka aro-aro may mga babazi nga naneleng isab ka pagkanaomos ni Hisos. Si Mariya nga taga Magdala iton daw si Salomi daw ya iba nga Mariya nga ina na batan-en nga si Santiago daw si Hosi. ⁴¹Ka waro pen si Hisos ka Galiliya nagaibaiba siran kanang-iza daw nagapakaen. Waton disab ya mga mataod pen nga babazi nga nangiba kan Hisos ngarini ka Hirosalem.⁴²Ya, delem di wani. Konsilem ani aldawa ka pagpahimlay na mga Hudiyo agon nagaandam di siran koman nga delem. ⁴³Kamhan si Hosi nga taga Aramatiya minkaro iza kan Pilato kay minbaid iza ka pagkawa ka lawas ni Hisos kay ilebeng. Tinahodan si Hosi kay iza isab ya sakop dizan ka hokmanan. Nagatagad isab iza ka pagkahari na Nagagihit. Inkawa na-iza ya toong kahaldek ka pagpangazo na-iza ka lawas ni Hisos kan Pilato. ⁴⁴Kamhan nabereng si Pilato ka pagpakabati na-iza nga si Hisos naomos di baza? Kamhan impakadizan na-iza ya kapitan kay ampangotana nga daw naomos di gazed si Hisos kon wara pen?⁴⁵Minsambag ya kapitan nga naomos di gazed iza. Pagkakamhan mintogot dazon si Pilato ka pagkawa kan Hosi ka lawas ni Hisos. ⁴⁶Pagpalit ni Hosi ka mapoti nga habel minkawa iza ka lawas ni Hisos dizan ka kros kay komotan na-iza ka mga panapton nga mapoti. Kamhan inlebeng naiza doro ka hininang nga talangban nga lebnganan. Kamhan insirahan na-iza ka bato. ⁴⁷Na, dizan disab si Mariya nga taga Magdala daw si Mariya nga ina ni Hosi kay anseleng siran kon hain dapita ya inlebgnan kan Hisos.

Chapter 16

¹Ya, paglabay ka na aldaw nga tigpahimlay si Mariya nga taga Magdala daw si Salomi daw si Mariya nga ina ni Santiago namalit siran ka mga pahamot kay dadhen niran ngaro ka lobnganan kay ibo-bo niran ya lawas ni Hisos. ²Na, pagkamasiselem ka Dominggo pagsidlit ka na sega minpasinged siran ngaro ka lebnganan ni Hisos.³Ka wara pen siran dateng namaglaonglaong siran nga daw sin-o kombeet ya anlingan ka insira nga bato ka pirtahan na lebnganan? ⁴Ambaza kay pagseleng niran ka pirtahan na lebeng naabri di sa baza ya pirtahan. Nalingan di matood ya insira nga bato nga dakola pagdazaw.⁵Pagpakaseled ka niran ka talangban nga lebnganan waton di ya batan-en nga amaama nga nagalo-to dizan ka too na mga babazi. Mapoti ya toong bado daw ataas. Kamhan nabereng gazed ya mga babazi ⁶piro minlaong iza nga diri kamo magkabereng. Ya pangitan mazo nga si Hisos nga taga Nazarit nga inlansang ka kros, wara iza dini kay nabohi di iza garing ka mga naomos. Selengi mazo. Wani ya dapit nga pinabentagan kanang-iza. ⁷Komaro naa kamo kanin Pidro nga toong mga sinarigan. Long-on mazo siran nga si Hisos anhon-a iza kamazo doro ka Galiliya. Doro kaiton makakita gazed kamo kanang-iza singod ka inlaong kamazo ka mahon-a pen ka wara pen iza maomos. Ani ini ya sogo na amaama kaniran.⁸Paglogwa na mga babazi dizan minpahidalagan gazed siran. Magapamidpid gazed ya kanirang lawas ka kabereng niran. Wara gazed siran magpanan-og ka bisan sin-o dizan ka kadalanan kay inkayasan siran.⁹Ya, wani ya ikadowang panan-og mahitenged ka pagkabanhaw ni Hisos. Pagkabanhaw ni Hisos ka masiselem ka Dominggo minpakita iza paghon-a dizan kan Mariya nga taga Magdala. Na, si Mariya ani ya inharian na pitong ka maonga izang mahon-a pen kamhan impadalagan siran ni Hisos. ¹⁰Pagpakakilala ni Mariya kan Hisos minlargo iza kadaw panan-ogon ya mga sakop ni Hisos. Pagdateng naiza kaniran nagahaza pen siran. ¹¹Pagpakabati niran nga nabohi di si Hisos kamhan nakitan disab ni Mariya wara siran magtoo.¹²Na, pagkakay-an minsogat isab si Hisos ka dowang ka sakop pagpanaw niran garing ka Hirosalem. Ya pagpakita ni Hisos kaniran diri kon singod ka pagpakita na-iza kan Mariya. ¹³Pagkakamhan ka-iza minbalik siran ka Hirosalem kay panan-ogan niran ya mga iba nga sakop nga nakitan nami si Hisos. Ambaza kay diri siran antoo.¹⁴Ya, pagkakay-an ka nagakaen pen ya mga sakop ni Hisos nga napolo may isa di siran, minkarini si Hisos kaniran. Kamhan minbaldeng iza kaniran kay kolang pen ya pagsarig niran. Magahi sab ya kanirang otok kay diri siran antoo ka saba na kanirang mga iba nga nakakita kan Hisos nga mabohi garing ka mga naomos. ¹⁵Minsogo sab iza kaniran nagalaong nga pamanaw kamo ngaro ka mamharong mga tao dini ka tibolos bakangan. Walihan mazo siran ka pagmaymay mahitenged kanao. ¹⁶Kamhan bisan sin-o ya antoo kanao daw magapabenzag diri pahamtangan iza na Nagagihit ka silot kay-an. Kamhan ya mga tao nga diri antoo kanao pahamtangan siran ka kamatazen kay waton pen ya kanirang mga sala.¹⁷Kamhan ya mga antoo kanao wani ya hinangen niran. Makapadalagan siran ka mga maonga pagsabi niran ka kanaong ngaran. Makapanaba isab siran ka mga lain saba nga garing ka Nagagihit nga diri kon inton-an niran. ¹⁸Kon makaporot siran ka halas diri siran bangaen. Kon may anhilo kaniran diri siran mahilo. Kon andampa siran ka lawas na mga nabedlay maolian ya lawas na nabedlay.¹⁹Pagkakamhan ni Hisos paglaong kaniran nabohat iza ngandaked ka hola na Nagagihit. Kamhan minlo-to iza dizan ka too na Nagagihit. ²⁰Kamhan ya toong mga sakop namagtaligpanaw siran kay minsangzaw siran ka maharong mga tao. Mintabang si Hisos kaniran. Imparig-en sab na-iza ya pagsangzaw niran ka mga timaan.

Luke

Chapter 1

¹Kan Tiyopilo ini nga kanaong higara, Mataed ya mga minsoyat mahitongod ka mga inhinang ni Hiso Kristo ka dini pen iza ka kalibotan. ²Ya mga minhon-a pagsaksi ka toong mga inhinang siran isab ya mindara ka toong maymay ngarini kanta. ³Na, dogay ya pagsosi nao ka kanirang maymay. Kamhan naazak isab hao nga ansoyat kanmo mahitongod kan Hisos sokad ka pagkatao naiza kotob ka pagkandaked naiza ⁴dazaw mahagdam iko nga matood gajod ya inton-an mo mahitongod kan Hiso Kristo.⁵Na, kawandini pen ka paghari pen ni Hirodis ka lopa nga Hoda may isang tao nga si Zakariyas. Pari iza daw kaliwat sab iza ni Abiyas nga karaang pari na mga Hudiyo. Kamhan ya ngaran na toong asawa si Ilizibit. Kaliwat iza na primirong pari na mga Hudiyo si Aron ya ngaran. ⁶Beetan gajod si Zakariyas daw si Ilizibit. Nagatoman gazed siran kamga sogo na Nagagihit. ⁷Piro waray maanak niran kay diri makapanganak si Ilizibit. Kamhan mga malaas disab sirang dowa.⁸8Na, izang aldaw dizan ka lagkaw nga pangamozoanan ka Diyos nagatoman si Zakariyas ka toong katengdanan ka pagkapari. ⁹Kamhan inhinang naiza daw ya mga iba nga pari ya batasan niran nga namagriparipa kon sin-oy makaseled ka ikadowang kowarto dazaw ansonog ka parina.Ya ngaran naiton nga sinabong ani ya Labaw nga Tinahodan nga Hel-anan na Magbabaja. Kamhan si Zakariyas ani ya makasolod koman. ¹⁰Dimbali ka logwa nagapangamozo ya mga mataod nga Hudiyo kay ani ya batasan niran kada aldaw ka oras ka pagsonog na isa ka parina dalom.¹¹Ka nagasonogpen si Zakariyas ka parina waton di baza ya sinogo nga garing ka Magbabaja nga nagatindeg dizan ka too na lamisahay nga botanganan ka sinonog nga parina. ¹²Kamhan nagalised ya hena-hena ni Zakariyas daw naborong kon sin-o iton? ¹³Kamhan minlaong ya sinogo nga Zakariyas, diri ko magkahaldek kay insambag di na Nagagihit ya kanmong inhangzo. Anak ya kanmong asawa ka maimpis nga amaama. Ngaranan mo iza kan Howan.¹⁴4Kay-an ka pagkatao naiza dakola ya kasaza mo daw kanmong kaibahan. ¹⁵Kay tinahodan gajod iza dizan ka Magbabaja. Diri iza an-inom ka bino daw bisan ono ya makahebeg. Sokad ka pagkatao naiza harian iza na Madazaw nga Ispirito nga garing ka Nagagihit.¹⁶Pabaliken sab naiza ya mga mataod na kaliwatan ni Israil ka Magbabaja nga kanirang Nagagihit kay mga masinopaken gajod siran ka Nagagihit. ¹⁷Iza nga si Howan anhon-a iza kan Hiso Kristo dazaw anandam iza ka toong pagdatong. Kamhan may dakolang gahom naiza singed ka gahom ni Iliyas nga karaang propita na Nagagihit dazaw ipahosay ya mga ama ka kanirang mga maanak. Pabaliken sab naiza ya mga masinopaken ka paghona-hona ka madazaw. Kamhan an-andam siran ka kanirang hinawa ka pagdatong ni Hiso Kristo. Ani ini ya inlaong na sinogo kan Zakariyas.¹⁸8Kamhan minsambag si Zakariyas nga inday kon matood ya inlaong mo kanao kay malaas di gajod hao daw ya kanaong asawa. ¹⁹Minsambag ya sinogo nga hao si Gabril. Dizan ka Nagagihit nagatindeg hao. Insogo hao ka pagkarini kanmo kay ipakahagdam ya madazaw nga panan-og. ²⁰Piro maamang gajod iko kotob ka pagtoman naini nga inlaong nao kay wara ko magtoo kanao. Matoman gajod ini nga tanan ka hostong panahon.Ani ini ya insambag ni Gabril.²¹Na, bali ka logwa nagatagad pon ya mga tao kan Zakariyas. Nabereng gajod siran kon ono ya inkadogazan naiza dalem ka ikadowang kowarto. ²²Ka nagatagad pon siran minlogwa si Zakariyas piro wara iza makapanaba kaniran kay naamang di iza. Kamhan makasabot ya mga tao nga may nakitan ni Zakariyas nga garing ka Nagagihit kazina ka pagkapari naiza dalem ka ikadowang kowarto. Kamhan minsinyas lamang si Zakariyas ka mga tao kay diri iza makapanaba. ²³Pagtiwas ni Zakariyas ka toong pagkapari dizan ka dakolang lagkaw na Nagagihit min-oli iza ka toong lagkaw.²⁴Ka wara pon madogay minkabdes matood ya toong asawa nga si Ilizibit. Kamhan nagahela-hela si Ilizibit keteb ka limang ka bolan. Nagalaong iza nga ²⁵nalooy gajod ya Magbabaja kanao kay keteb koman dakola ya kanaong kasipeg kay wara hao makapanganak piro inkawa di na Nagagihit ya kanaong kasipeg.²⁶Na, enem di nga ka bolan ya pagkabdes ni Ilizibit. Kamhan insogo na Nagagihit si Gabril nga taga langit ka pagkaro ka longsod nga Nazarit doro ka Galiliya. ²⁷Kay dizan may isang daraga nga asawhenen na amaama nga si Hosi nga kaliwat ni Dabid nga karaang hari na mga Yodayo. Kamhan ya ngaran naiton nga daraga si Mariya. ²⁸Pagdatong ni Gabril dizan kan Mariya minlaong iza nga magmalinawen ko. Dini ya Diyos iba kanmo. Kamhan minpanarangin gajod iza kanmo. ²⁹Pagpakabati ni Mariya nagalised gazed ya toonghena-hena. Kamhan nagalaong iza ka toong hena-hena nga ono sa ini nga inlaong naiza kanao?³⁰Minsambag ya sinogo nga Mariya, diri ko magkahaldok kay inkaloyan ko na Nagagihit. ³¹Ankabdes iko kaan. Kamhan an-anak diko ka maimpis nga amaama. Ngaranan mo iza kan Hisos. ³²Dakola ya toong ngaran kay iza ya matood nga Anak na Nagagihit nga pinakalabaw. Tagan izana Magbabaja Nagagihit ka lo-toanan ni Dabid ka paghari ka mga tao kay si Dabid ani ya apo ni Hiso Kristo. ³³Anhari iza ka mga kaliwatan ni Hakob kawanihen ka. Waray pagkatiwas na toong paghari ka mga tao. Ani ini ya inlaong ni Gabril.³⁴4Kamhan minsambag si Mariya nga ono sa ya panaba mo kanao kay wara pon sa hao maminze? ³⁵Minsambag si Gabril nga harian diko kaan na Madazaw nga Ispirito. Kamhan ya pinakalabaw nga Nagagihit anhatag iza ka kadazaw kanmo. Ya maimpis nga kanmong ianak waray sala naiza kay iza ya matood nga Maanak na Nagagihit.³⁶Wani pon ya ilaong nao kanmo nga ya kanmong lomon nga si Ilizibit nga wara makapanganak minkabdes isab iza ka maanak nga amaama. Bisan malaas di iza ikaenem di koman nga ka bolan ya toong kinabdesen. ³⁷Kay ya Nagagihit may gahom naiza ka paghinang ka bisan ono. ³⁸Minsambag si Mariya nga wani hao nga sogoonon na Magbabaja. Gosto hao nga matoman ya inlaong mo kanao. Kamhan minpanaw ya sinogo.³⁹9Ka wara pen madogay min-andam si Mariya ka toong panaw. Kamhan minpanaw iza pagdali ngaro ka longsod tenged ka mga bobong doro ka Hoda. ⁴⁰Pagdateng naiza doro minpanik iza dizan ka lagkaw nin Zakariyas. Kamhan nagasabi iza kan Ilizibit. ⁴¹Pagpakabati ka ni Ilizibit ka saba ni Mariya minlihok dazon ya maimpis dalem ka toong tinai. Kamhan inharian si Ilizibit na Madazaw nga Ispirito nga garing ka Nagagihit.⁴²Kamhan mabaskeg ya toong saba paglaong nga Mariya, dini ka tanan mga babazi iko ya madazaw. Madazaw isab ya maimpis nga kanmong ianak. ⁴³Kamhan masazaen gajod hao kay minbisita kanao ya ina na kanaong Magbabaja! ⁴⁴Pagpakabati nao ka pagsabi mo kanao kazina minlihok dazon ka kasaza ya maimpis dalem ka kanaong tinai. ⁴⁵Mariya, panaranginan gajod iko na Nagagihit kay mintoo iko nga tomanen gajod naiza ya toong panaba kanmo.⁴⁶Minsambag si Mariya nga sazaen gajod nao ya Magbabaja. ⁴⁷Sazaen nao ya Nagagihit nga kanaong Manlolowas.⁴⁸Kay bisan pobri hao nagataremdem iza kanao nga toong sogoonon. Sokad koman dini ka pagsonodsonod ka tanan mga kaliwatan na mga tao antaremdem siran kanao nagalaong nga hao gajod ya impanaranginan na Nagagihit ka madazaw. ⁴⁹Kay isa ka labaw ka gahem mintabang gazed iza kanao. Madazaw gajod ya toongngaran.⁵⁰Dini ka mga sonodsonod nga kaliwatan na mga tao inkaloyan naiza ya tanan mga mintahod kanangiza. ⁵¹Inpakita di naiza nga iza ya gamhanan pagpabelagbelag naiza ka mga garboso.⁵²Inpaebes naiza ya mga hari. Kamhan inpahari naiza ya mga labing obos nga tao. ⁵³Dini ka mga binengtas nga tao may inhatag naiza nga madazaw. Kamhan inpapanaw naiza ya mga dato nga waray dara niran.⁵⁴Intoman naiza ya toong saad ka kantang mga karaan. Kamhan mintabang iza kan Abrahamnga toong sogoonon. ⁵⁵Nakataremdem iza ka pagtabang kan Abraham daw ya tanan mga kaliwatan naiza kawanihen ka! Ani ini ya insaza niMariya ka Nagagihit.⁵⁶Kamhan dizan kan Ilizibit minhela iza ka hapit magtolong ka bolan. Kamhan min-oli iza. ⁵⁷Na, mindatong di ya tirmino ni Ilizibit ka pag-anak. Kamhan min-anak matood iza ka amaama. ⁵⁸Kamhan nakabati ya toong mga songbalay daw mga lomon nga inkaloy-an gazed na Nagagihit si Ilizibit agon namagsaza sirang tanan iba kanangiza.⁵⁹Pagdateng ka ikawalo nga aldaw inhinang niran ya maimpis ka batasan niran nga impatori. Insangay sab niran kontana ka ngaran na ama nga si Zakariyas. ⁶⁰Piro minlaong ya toong ina nga diri! Kay si Howan ya inngaran o kanangiza. ⁶¹Minsambag siran kay ono sa? Waray inngaranan kan Howan nga lomon mo.⁶²Kamhan minsinyas siran pagpangotana ka ama na bata kon ono ya inngaran. Kamhan minsinyas iza kaniran dazaw ihatag ya soyatanan. ⁶³Kamhan minsoyat iza nga si Howan ya toong ngaran. Kamhan nabereng gajod sirang tanan.⁶⁴4Kamhan nakalitok dazon si Zakariyas. Nakapanaba gajod iza ka toong pagsaza ka Nagagihit. ⁶⁵Pagpaniid na kanirang kaibahan nabereng sirang tanan. Kamhan dizan ka tanan kabobongan ka Yoda minlibot gajod ya panan-og mahitenged ka pagkatao ni Howan. ⁶⁶Kamhan nagahena-hena ya mga manalingahay nga dakola ya ngaran naini nga bata kay-an kay aligarahen gajod iza na Magbabaja.⁶⁷Kamhan si Zakariyas nga ama na bata inharian iza na Madazaw nga Ispirito nga garing ka Nagagihit. Kamhan minpasabot iza kaniran ka matood nga garing ka Nagagihit nagalaong nga ⁶⁸sazaen ta ya Magbabaja kay iza ya Nagagihit na mga kaliwatan ni Israil. Kay iza ya minbisita kanta dazaw antabang.⁶⁹Inhatag kita naiza ka Manlolowas nga labaw ka gahem. Kamhan iza disab ya kaliwat ni Dabid nga karaang sogoonon na Nagagihit. ⁷⁰Kawandini pen intandeg na Nagagihit ya hinawa na toong mga propita dazaw ⁷¹siran ya ampakahagdam kanta daan nga malibri kita ka kantang mga kaaway nga mga minkontara kanta.⁷²Nagatoman di iza ka toong saad ka kantang karaan nga ipakita naiza ya toong kalooy kaniran daw ya kanirang mga kaliwatan. ⁷³Kawandini pon minpakamatood ya Nagagihit ka toong saad kan Abraham nga nagalaong nga ⁷⁴iza ya antabang kanta dazaw malibri kita ka kantang mga kaaway. Kamhan diri kita mahaldek ka pag-alagad ka Nagagihit. ⁷⁵Antoman sab kita ka mga balaed na Nagagihit keteb ka pagkapatay nita kay iza ya antabang kanta ka pagbineetan.⁷⁶ranan ko ka propita na Nagagihit nga pinakalabaw kay iko ya anhon-a ka Magbabaja dazaw an-andam iko ka toong pagdateng. ⁷⁷Iko ya ampakahagdam ka toong mga sakop nga domatengay di ya kanirang Manlolowas dazawmalibri siran ka silot ka kanirang mga sala.⁷⁸Kay Maloloy-on gazed ya kantang Diyos. Ya pagdateng ni Hisos singed iton ka pagsirak na sega ka pagkamasiselem. ⁷⁹Kay pawaan naiza ya hena-hena na mga tao nga nagahela ka kadeglem daw magakahaldek ka pagkapatay niran. Sindoan naiza kita dazaw malinaw ya kantang hinawa. Ani ini ya mga panaba ni Zakariyas ka pagkatao na toong maanak nga si Howan.⁸⁰Kamhan minsolig ya bata. Marig-en isab ya toong pagsarig ka Nagagihit. Kamhan nagahela iza doro ka kamingawan keteb ka pagsogod naiza ka pagsindo ka mga Hudiyo nga mga kaliwatan ni Israil.

Chapter 2

¹Wani ya panan-og mahitongod ka pagkatao ni Hiso Kristo. Na, ka wara pon matao si Hisos may labaw nga hari nga si Sisar Agosto ya ngaran daw taga Roma iza. Kamhan may sogo naiza nga ipalista ya ngaran na tanan mga Yodayo dazaw ambazad siran ka bohis. ²Primirong lista iton ka pagkagobirnador ni Kiriniyo ka lopa nga Siriya. ³Kamhan namanaw ya tanan mga tao ngaro ka mga longsod nga tagsa tagsa kaniran nga nataohan na kanirang mga ama kay anpalista siranpag-izaiza.⁴Kamhan dizan ka Nazarit nga longsod doro ka lopa nga Galiliya minpanaw si Hosi ngaro ka Bitlihim nga longsod doro ka lopa nga Hoda kay ya Bitlihim ani ya nataohan na toong apo nga si Dabid nga karaang hari. ⁵Doro di si Hosi magpalista ka toong ngaran daw si Mariya nga toong asawhenen nga nakabdesan na Madazaw nga Ispirito nga garing ka Nagagihit.⁶Na, ka dizan pon siran mindateng di ya tirmino ni Mariya ka paganak. ⁷Sirado gajod ya kolanganan kamhan dizan ka sironganan ka mga baka min-anak si Mariya ka panganay nga amaama. Pagpotos naiza ka bata ka lampin inpabuntag dazon dizan ka pakananan na baka kay waradi ya logar dizan ka kolanganan.⁸Na, dizan ka samsamanan tongod ka Bitlihim may mga nagabantay ka mga karniro ka pagkakahabzen. ⁹Kahabzen pon ngani dizan kaniran waton di baza ya isang sinogo nga garing ka Nagagihit. Kamhan nasirawan gajod siran ka kapawa nga garing daked ka Nagagihit. Kamhan nabereng gajod siran kon sin-o iton?¹⁰Kamhan minlaong ya sinogo kaniran nga diri kamo magkahaldek kay nagadara hao ka balita nga madazaw nga makasaza gajod ka tanan mga tao. ¹¹Kay natao di ya kamazong Manlolowas nga si Kristo nga Magbabaja. Kamhan ya nataohan naiza nga bata ani ya longsod nga Bitlihim nga nataohan ni Dabid nga karaang hari. ¹²Na, wani ya makilalhan kaiton nga maimpis. Pangitan mazo iza nga inpotos ka lampin daw nagabentag dizan ka pakananan na baka. Ani ini ya inlaong na sinogo dizan ka mga nagabantay ka mga karniro.¹³Kamhan nagatipon dazon ya mga mataod nga tagalangit dizan ka sinogo. Nagapahisaza siran ka Nagagihit nga nagalaong nga ¹⁴sazaon ta ya Nagagihit nga nagahela daked ka langit kay palinawon naiza ya hinawa na mga mataod nga tao dimbaba ka kalibotan. Nakaangay gajod iza kaniran. Ani ini ya insaza niran.¹⁵Kamhan min-oli siran ngandakod ka langit. Kamhan namagsabot ya mga magbantazay ka mga karniro nga mamanaw di kita mazo ngaro ka longsod nga Bitlihim kay pangitan ta ya bata nga impanan-og kanta na sinogo nga garing ka Nagagihit. ¹⁶Kamhan minpanaw dazon siran. Pagdateng niran doro ka nataohan na bata nakitan niran si Mariya daw si Hosi daw ya bata. Impabuntag di matood ya maimpis dalom ka pakananan na baka.¹⁷Kamhan impanan-og niran ya pakahagdam na Nagagihit kaniran mahitongod kaiton nga maimpit. ¹⁸Naborong gazod ya mga manalingahay ka panan-og na mga magbantazay ¹⁹piro inbutang ni Mariya ya kanirang mga panaba dalom ka toong huna-huna. ²⁰Kamhan nangoli ya mga magbantazay ka kanirang mga bohi. Nagakanta siran ka pagsaza ka Magbabaja. Minsaza sab siran ka kanirang nakitan hasta ya kanirang nabatian garing ka sinogo na Nagagihit.²¹Na, pagdatong ka ikawalong ka aldaw ka pagpatori niran ka bata inngaranan matood kan Hisos kay ani ya insogo ni Gabril kan Mariya ka wara pon iza makabdesi.²²²³²⁴Pagkadogay kaiza minpanaw si Mariya daw si Hosi ngaro ka siyodad nga Hirosalim. Indara niran si Hisos kay ipakita iza ka pari dizan ka dakolang lagkaw nga pangamozoanan ka Nagagihit dazaw isarig iza ka Nagagihit. Ani ini ya inhinang niran kay kawandini pon impasoyat na Nagagihit kan Moysis nagalaong nga ya bata nga panganay isarig iza ka Nagagihit. Kamhan iza gajod ya antoman ka mga balaod na Nagagihit. Inhatag sab nin Mariya ka pari ya isang ka paris nga limokon dazaw ihalad naiza ka Nagagihit kay balaod ini nagalaong nga ya babazi nga bag-o pon min-anak kinahanglan ipahalad ya isang ka paris nga limokon kon ya dowang bolos nga salapati ka Nagagihit dazaw mahinglo di ya lawas na babazi dizan ka pagsulung na Nagagihit.²⁵Na, dizan ka Hirosalem may tao inngaranan kan Simiyon. Nagatoman gajod iza ka mga sogo na Nagagihit. Madazaw gajod ya pagpangalagad ka Nagagihit. Nagatagad iza ka pagtabang na Nagagihit ka mga kaliwatan ni Israil. Inharian sab iza na Madazaw nga Ispirito nga garing ka Nagagihit. ²⁶Minpakahagdam sab ya Ispirito kan Simiyon nga diri iza mapatay kotob ka pagkita naiza kan Kristo nga hari nga pinili na Nagagihit.²⁷Na, pagtandog na Ispirito ka hinawa ni Simiyon minsolod di iza ka dakolang lagkaw nga pangamozoanan ka Nagagihit. Kamhan mindatong disab ya ginikanan ni Hisos nga nagadara ka kanirang maimpis kay inhinang niran ya batasan niran ka pagtoman ka sogo na Nagagihit. ²⁸Kamhan ingool ni Simiyon si Hisos daw nagapasalamat iza ka Nagagihit nga nagalaong nga ²⁹Magbabaja, hatagan mo hao nga kanmong sogoonon ka kalinaw ka kanaong pagkapatay kay mintoman di ya saad mo kanao³⁰kay minkita di gajod hao ka Manlolowas nga makalibri ka kanmong mga sakop ka silot ka kanirang mga sala. ³¹Iko ya min-andam ka toong pagdatong dini ka tanan mga tao. ³²Dizan ka mga tao nga diri kon Yodayo ilawan ni Hisos ya dalan nga minpasingod ngaro ka matood nga Nagagihit. Dini kanta nga mga Hudiyo dakola ya kantang ngaran kay-an kay si Hisos ani ya kantang angay nga Hudiyo. Ani ini ya inlaong ni Simiyon.³³Kamhan naburong gajod ya ama daw ina ni Hisos ka inlaong ni Simiyon mahitongod kan Hisos. ³⁴Kamhan minpanarangin si Simiyon kaniran. Kamhan dizan kan Mariya nga ina na maimpis minlaong iza nga ining maimpit ani ya impili na Nagagihit. Iza ya anpabolag ka isa daw isa nga mga mataod nga Hudiyo. Ya mga ampasakop kanangiza mahatagan siran ka bag-ong kinabohi nga diri mawara. Ya mga ansopak kanangiza pakarohon siran ka silotanan nga diri mapareng nga laga. Bisan iza ya pinili na Nagagihit sopaken iza na mga mataod nga tao. ³⁵Dizan kanangiza impakitaya kanirang mga huna-huna nga tinago. Kamhan, Mariya, masakit gajod ya kanmong boot kay-an singod ka doltan ya kanmong debdeb ka lodzopagsopak na mga tao kan Hisos. Ani ini ya inlaong ni Simiyon.³⁶Kamhan dizan disab may babazi nga propita na Nagagihit. Si Ana ya ngaran. Ya toong ama si Panwil nga kaliwat ni Asir. Malaas di gajod si Ana. Pitong ka toig ya toong pagkaminzu. ³⁷Kamhan nabalo iza. Kamhan kawaloan nga ka toig may opat ya toong pagkamalaas. Kada aldaw daw kada kahabzon nagahola si Ana dizan ka dakolang lagkaw nga pangamozoanan ka Nagagihit kay nagapangalagad iza ka Nagagihit. Ya batasan naiza nagaanget iza ka makaen dazaw ampangamozo iza ka Nagagihit. ³⁸Na, ka nagapanaba pon si Simiyon kan Mariya mindatong disab si Ana. Kamhan nagapasalamat iza ka Nagagihit kay natao di si Hisos. Kamhan dizan ka mga Hudiyo nga nagatagad ka pagpabalik na Nagagihit kaniran ka paghari ka kanirang siyodad nga Hirosalem minpanan-og si Ana mahitongod kan Hisos.³⁹9 Pagkakamhan ni Hosi daw si Mariya pagtoman ka mga sogo na Magbabaja nangoli siran ka Nazarit doro ka Galiliya. ⁴⁰Kamhan minsolig ya maimpis nga si Hisos. Mabaskog ya toong lawas daw dakola isab ya toong kahagdamanan kay impanaranginan iza na Nagagihit ka madazaw.⁴¹Na, kada toig minbalik ya ginikanan ni Hisos ka siyodad nga Hirosalem kay mamista siran. Kamhan inhinang na mga Hudiyo ya batasan niran ka pagpan-ihaw ka mga nati na karniro. ⁴²Kamhan izang toig miniba si Hisos ka toong ginikanan pagpamista niran doro ka Hirosalem kay napolo may dowa nga ka toig di iza. ⁴³Pagkaliwas ka na pista minpabilin si Hisos doro ka Hirosalem. Kamhan wara mahagdam ya toong ginikanan. ⁴⁴Silaong niran nga dizan iza ka mga mataod nga namanaw nga tao. Pagpanaw niran ka isang aldaw dizan ka kanirang mga lomon daw mgakaibahan nagapakigkita gajod siran kan Hisos⁴⁵piro wara niran makiti. Kamhan minbalik siran ka Hirosalem dazaw pangotanhun kon hain sa waro si Hisos. ⁴⁶Pagdatong ka ikatolong aldaw nakitan niran si Hisos dizan ka dakolang lagkaw nga pangamozoanan ka Nagagihit. Nagalo-to iza dizan ka mga maistro ka tinoohan na mga Hudiyo. Nagapanalinga iza ka kanirang sindo. Kamhan may mga pangotana naiza kaniran. ⁴⁷Kamhan naborong ya tanan mga manalingahay kay madazaw gajod ya mga sambag ni Hisos ka mga maistro.⁴⁸Bisan ya ginikanan ni Hisos naburong siran kamhan nagalaong ya ina nga Dong, kay ono sa ya nahinang mo kanami? Kami ni ama nangita gajod kanmo kay dakola ya kawiod nami. ⁴⁹Minsambag si Hisos nga kay ono sa nangita sa kamo kanao? Kay ono sa wara kamo mahagdam nga kinahanglan dini ka hao ka lagkaw na kanaong Ama? ⁵⁰Piro wara siran makasabot ka toong sambag kaniran.⁵¹Kamhan minoli si Hisos ka Nazarit iba ka toong ginikanan. Mintoo isab iza kaniran. Kamhan wara malipat ya toong ina ka mga inhinang ni Hisos. ⁵²Na, pagsolig ni Hisos mindakola ya toong kahagdamanan. Inpanaranginan gajod iza na Nagagihit. Nakaangay isab ya mga tao kanangiza.

Chapter 3

¹1 Pagkadogay kaiza si Howan nga Anak ni Zakariyas minsogod di iza pagwali doro ka mga Hudiyo. Na, ka nagasogod iza pagwali si Sisar Tibiriyo nga taga Roma ani ya labaw nga hari. Ilis iza ni Sisar Agosto. Kamhan ikanapolo may lima ding ka toig ya toong paghari. Kamhan may mga katimbang ni Sisar Tibiriyo. Si Ponsiyo Pilato aniya toong katimbang doro ka lopa nga Hoda. Si Hirodis ani ya toong katimbang doro ka lopa nga Galiliya. Si Pilipo nga lomon ni Hirodis ani ya katimbang doro ka lopa nga Itoriya daw ya lopa nga Trakonitis. Kamhan si Lisaniyas ani ya katimbang doro ka lopa nga Abilina. ²Kamhan si Anas daw si Kayapas ani ya mga labaw nga pari dizan kamga Yodayo ka pagsogod ni Howan ka pagwali ka mga tao. Na, ka nagahela pen si Howan doro ka kamingawan mindateng ya mga panaba na Nagagihit dizan kanang-iza.³Kamhan namanaw iza ngaro ka tanan mga dapit nga tenged ka sapa nga Hordan kay minwali iza ka mga tao nga nagalaong nga bizaan di mazo ya maongang batasan mazo. Kamhan benzagan ta kamo kay timaan iton nga impasaylo di na Nagagihit ya kamazong mga sala.⁴Na, ya inwali ni Howan ani ya nakatoman ka mga panaba ni Isayas nga karaang propita na Nagagihit mahitenged kan Howan nga nagalaong nga doro ka kamingawan may anhawag ka mga tao nga magalaong nga dazawen mazo ya kamazong batasan singed ka tao nga minhinglo ka dalan kay domatengay di ya Maanak na Nagagihit.⁵Kon kinabotan ya dalan ibetang mazo ya lopa. Kon antowastowas ya dalan patagen mazo. Kon nagaliko-liko ya dalan tol-iden mazo. Kon mataed ya bato hingloon mazo. Sinden mazo kaiton ya pagdazaw mazo ka kamazong batasan. ⁶Kamhan ankita ya tanan mga tao ka Manlolowasnga garing ka Nagagihit pagdateng naiza ngarimbaba. Ani ini ya inlaong ni Isayas mahitenged ka pagwali ni Howan.⁷Na, masara gazod nga kataod ya mga tao nga minkarini kan Howan kay ampabenzag siran. Kamhan minbaheg iza kaniran nagalaong nga kamo nga mga bakaken, nagapasingedsinged kamo ka mga halas pagpandalagan niran garing ka sonog ka pagharing na tao ka oma. Kay ono sa kamo nangarini kanao? Daw gosto baza kamo andalagan ka pagkazehet na Nagagihit kamazo?⁸Kon matood gajod ya paghinelsel mazo ipakita mazo ya madazaw nga batasan. Azaw kamo maghambog ka kamazong pagkakaliwat ni Abraham. Timan-an mazo gajod ini nga bisan ya mga bato dizan ka lopa mahimo iton hinangen na Nagagihit nga mga kaliwatan ni Abraham.⁹Pamolinged ini nga andam daan ya Nagagihit ka pagbetang ka silot kamazo kay singed kamo ka liwaan nga diri mamonga ka madazaw nga bonga. Kon diri kon madazaw ya bonga na liwaan deegen iton kamhan sonogon.¹⁰Kamhan nabereng ya mga mataed nga tao ka mga panaba ni Howan kaniran. Agon nangotana siran nga daw ono kontana ya hinangennami? ¹¹Minsambag si Howan nga ya tao nga dowang bolos ya bado kinahanglan ihatag ya isa dizan ka tao nga nahoboan. Ya tao nga maymakaon kinahanglan magbahin dizan ka tao nga waray makaon.¹²Kamhan minkarini kan Howan ya mga magsokotay ka bohis nga pabayran na hari nga Romanhon. Kamhan ya batasan niran onayoswagan ya bohis. Na, ampabenzag siran kan Howan agon nangotana siran nga Maistro, daw ono kontana ya hinangen nami? ¹³Minsambag siHowan nga azaw mazo pag-oswagan ya bohis.¹⁴Kamhan nangotana ya mga soldaw kan Howan nga bisan kami daw ono ya hinangen nami? Minsambag si Howan nga azaw kamo magpanapi pinaazi ka pagleges daw pagbetangbetang ka bisan sin-o nga tao.¹⁵Kamhan nangotana ya mga tao ka kanirang hena-hena nga si Howan daw iza si Kristo nga hari nga pinili na Nagagihit? ¹⁶Minsambag si Howan kanirang tanan nga nagabenzag hao kamazo ka sapa piro may ansonod pon kanao nga magbenzag kamazo ka Madazaw nga Ispirito nga garing ka Nagagihit dazaw paharian kamo naiza nga Ispirito. Silotan sab naiza ya tao nga maongang batasan. Dizan kanang-iza hao ya labing obos kay iza ya labaw ka gahem.¹⁷Pagdateng naiza dini kamazo pabelagen naiza ya mga madazaw nga tao daw ya mga maongang tao. Kay singed iza ka tao nga nagasisig ka begas. Kamhan ibetang naiza ya magazong begas dizan ka dapoganan piro ya apa sonogon iton dizan ka laga nga diri mapareng. Ani ini ya sambag ni Howan.¹⁸Kamhan mataed pon ya mga panaba ni Howan pagtambag naiza kaniran daw pagwali ka sindo mahitenged kan Hiso Kristo. ¹⁹Waray kahaldek naiza ka pagbaheg naiza kan Hirodis nga hari nga minpanapaw ka ipag nga si Hirodiyas kamhan mataed pon ya maongang hinang ni Hirodis. ²⁰Kamhan mindogang gajod ya sala ni Hirodis kay minpapiriso iza kan Howan.²¹Na, ka wara pon mapiriso si Howan nagapanbenzag iza ka mga mataed nga tao. Pagkakamhan sab naiza pagbenzag kan Hisosnagapangamozo si Hisos ka Nagagihit. Kamhan singed ka naabri di ya langit. ²²Kamhan minkarimbaba kan Hisos ya Madazaw nga Ispirito nga garing ka Nagagihit. Minpasingedsinged iton ka salapati. Kamhan may saba na Nagagihit nga garing daked ka langit nagalaong nga iko ya kanaong Anak nga kanaong naazakan. Nakasaza gajod iko kanao. Ani ini ya inlaong na Nagagihit.²³Na, pagsogod ni Hisos pagsindo ka mga tao mga katloan nga ka toig ya toong pagkamalaas. Kamhan nagahena-hena ya mga tao nga si Hisos maanak ka lamang iza ni Hosi. Na, wani ya inkalista ka mga kaapoan ni Hosi. Si Hosi ani maanak ni Hili. ²⁴Kamhan si Hili anak ni Matat. Kamhan si Matat anak ni Libi. Kamhan si Libi anak ni Milki. Kamhan si Milki maanak ni Hana. Kamhan si Hana anak ni Hosi.²⁵Kamhan si Hosi anak ni Matatiyas. Kamhan si Matatiyas anak ni Amos. Kamhan si Amos anak ni Nahom. Kamhan si Nahom anak ni Isli. Kamhan si Islianak ni Nagay. ²⁶Kamhan si Nagay anak ni Maat. Kamhan si Maat anak ni Matatiyas. Kamhan si Matatiyas anak ni Simay. Kamhan si Simay anak ni Hosi. Kamhan si Hosi anak iza ni Zoda.²⁷Kamhan si Zoda anak ni Zohana. Kamhan si Zohana anak ni Risa. Kamhan si Risa anak ni Zorobabel. Kamhan si Zorobabel anak ni Salatiil. Kamhan si Salatiil anak ni Niri. ²⁸Kamhan si Niri anak ni Milki. Kamhan si Milki anak ni Adi. Kamhan si Adi anak ni Kosam. Kamhan si Kosam anak ni Ilmodam. Kamhan si Ilmodam anak ni Iri. ²⁹Kamhan si Iri anak ni Hoswi. Kamhan si Hoswi anak ni Iliyazir. Kamhan si Iliyazir anak ni Zorim. Kamhan si Zorim anak ni Matat. Kamhan si Matat maanak ni Libi.³⁰Kamhan si Libi anak ni Simiyon. Kamhan si Simiyon anak ni Hoda. Kamhan si Hoda anak ni Hosi. Kamhan si Hosi anak ni Zonan. Kamhan si Zonan anak ni Iliyakim. ³¹Kamhan si Iliyakim anak ni Miliya. Kamhan si Miliya anak ni Mina. Kamhan si Mina anak ni Matata. Kamhan si Matata anak ni Natan. Kamhan si Natan anak ni Dabid. ³²Kamhan si Dabid anak ni Isay. Kamhan si Isay anak ni Obid. Kamhan si Obid anak ni Boos. Kamhan si Boos anak ni Salmon. Kamhan si Salmon anak ni Naason.³³Kamhan si Naason anak ni Aminadab. Kamhan si Aminadab anak ni Aram. Kamhan si Aram anak ni Arni. Kamhan si Arni anak ni Isrom. Kamhan si Isrom anak ni Paras. Kamhan si Paras maanak ni Hoda. ³⁴Kamhan si Hoda anak ni Hakob. Kamhan si Hakob anak ni Isak. Kamhan si Isak anak ni Abraham. Kamhan si Abraham anak ni Tara. Kamhan si Tara anak ni Nakor. ³⁵Kamhansi Nakoranak ni Sirog. Kamhan si Sirog anak ni Ragaw. Kamhan si Ragaw maanak ni Pilig. Kamhan si Pilig anak ni Ibir. Kamhan si Ibir anak ni Sila.³⁶Kamhan si Sila anak ni Kaynan. Kamhan si Kaynan anak ni Arpahad. Kamhan si Arpahad anak ni Sim. Kamhan si Sim anak ni Niwi. Kamhan si Niwi anak ni Lamak. ³⁷Kamhan si Lamak anak ni Matosalan. Kamhan si Matosalan anak ni Inok. Kamhan si Inok anak ni Zarad. Kamhan si Zaradanak ni Mahalalil. Kamhan si Mahalalil anak ni Kaynan. ³⁸Kamhan si Kaynan anak ni Inos. Kamhan si Inos anak ni Sit. Kamhan si Sit anak ni Adan. Kamhan si Adan anak na Nagagihit.

Chapter 4

¹Na, minpanaw si Hisos dizan ka sapa nga Hordan nga imbenzagan ni Howan kanangiza. Kamhan inharian iza na Madazaw nga Ispirito nga garing ka Nagagihit. Kamhan inpakaro iza na Ispirito ngaro ka kamingawan. ²Keteb ka kap-atan nga ka aldaw min-anget si Hisos ka pagkaen doro. Kamhan magabengtasen di gajod iza. Kamhan intintal iza ni Satanas dazaw an-ato iza ka Nagagihit piro wara gajod si Hisos madaeg kay ingamit naiza pag-ato ya mga panaba na Nagagihit nga inpasoyat daan³Pagkadizan ka ni Satanas kan Hisos nagalaong iza ka pagtintal nga kon iko ya matood nga Maanak na Nagagihit sogoon mo ya mga bato dazaw mahinang nga makaen kay magabengtasen di gajod iko. ⁴Minsambag si Hisos nga diri hao ansogot kay may daan pinasoyat na Nagagihit nga nagalaong nga diri kon makaen ka lamang ya makabohi ka mga tao basta ya tanan mga panaba na Nagagihit ani gazed ya labaw nga makabohi ka mgatao.⁵Pagkakamhan kaiza impaiba ni Satanas si Hisos ngandaked ka poro na bobong nga ataas pagdazaw. Kamhan mapaspas ya pagpaseleng ni Satanas kan Hisos ka tanang mga longsod dini ka haloag nga kalibotan. ⁶Kamhan minlaong si Satanas kan Hisos nga kanao gazed ya katengedka pagdomara kaiton nga kalongsoran. Hao isab ya ampili kon sin-o ya magadomara. ⁷Na, kon lomohod ko pagtahod kanao ihatag o kanmo yakatenged ka pagdomara kaiton nga tanan.⁸Minsambag si Hisos nga diri hao ansogot kay may daan pinasoyat na Nagagihit nga nagalaong nga ya Magbabaja nga kamazong Nagagihit iza gajod ya sazaen mazo. Iza sab ya kamazong alagaden, waray lain.⁹Pagkakamhan kaiza impaiba ni Satanas pag-otro si Hisos ngaro ka siyodad nga Hirosalem. Kamhan in-ated iza ngandaked ka taway na binobongan nga dakolang lagkaw nga pangamozoanan ka Nagagihit. Kamhan minlaong si Satanas kan Hisos nga kon matood pen nga ikoy Anak na Nagagihit emempag iko ngambaba ka lopa. ¹⁰Kamhan diri masakitan ya lawas mo kay may daan pinasoyat na Nagagihit nga nagalaong nga pabantazan iko ka toong mga sinogo. ¹¹Bohaten iko niran. Kamhan bisan ya paa mo diri andasmag ka bato.¹²Minsambag si Hisos nga diri hao ansogot kay may daan pinasoyat na Diyos nga nagalaong nga azaw mazo pagsorazi ya Magbabaja nga kamazong Nagagihit. ¹³Na, wara gajod madaeg si Hisos agon minheneng di si Satanas pagporba. Kamhan minpanaw iza hangtod ka may logar pon naiza ka pagtintal kan Hisos.¹⁴Pagkakamhan kaiza min-oli di si Hisos ka lopa nga Galiliya. Inharian iza na Madazaw nga Ispirito nga garing ka Nagagihit. Kamhan impanan-og ya toong mga inhinang doro ka Galiliya. ¹⁵Minsindo sab iza dalem ka mga singbahan na toong angay nga Hudiyo. Kamhan insaza iza na mga mataed nga tao.¹⁶Pagkadogay kaiza mindateng iza ka longsod nga Nazarit nga toong sinoligan. PagkaSabado kaiza minseled iza ka singbahan kay ani ya toong batasan ka aldaw nga tigpahimlay na mga Hudiyo. Kamhan mintindeg iza kay ambasa iza kaniran. ¹⁷Intagan sab iza ka basahen nga insoyatan ni Isayas nga karaang propita na Nagagihit. Paghebad naiza ya linokot nga basahen inbasa naiza iton nga sinoyat nga nagalaong nga¹⁸inharian hao na Madazaw nga Ispirito nga garing ka Nagagihit kay inpili hao naiza ka pagsangzaw ka mga pobri ka madazaw nga panan-og. Kamhan inpadara hao naiza ka mga binihag ka pagpanan-og kaniran nga nalibri di siran. Dazawen nao ya mata na mga nabota. Tabangan nao ya mga tao nga indaegdaeg. ¹⁹Ipanan-og nao nga mindateng di ya tirmino ka paglibri na Nagagihit ka mga tao ka silot ka kanirang mga sala kon ansakop siran kanang-iza. Ani ini ya imbasa ni Hisos.²⁰0Kamhan inlokot naiza ya basahen daw indohol ka magtimbangay nga tao. Paglo-to naiza ka pagsindo kaniran minseleng gazed siran pagdazaw kanangiza. ²¹Kamhan minsogod iza ka pagmaymay kaniran nga nagalaong nga koman aldaw mintoman gajod ini nga nabatian mazo kay hao gajod ya tao nga insoyatan na Nagagihit ²²Kamhan nakaangay sirang tanan kan Hisos. Piro nabereng siran kon hain iza magtoon ka toong pagmaymay. Minlaong siran nga taga dini ka lamang iza. Anak ka lamang iza ni Hosi.²³Na, mahagdam si Hisos nga nagadowadowa ya kanirang hena-hena. Kamhan minbaheg iza kaniran nagalaong nga kay ono sa nagadowadowa sa kamo? Wara kamo magtoo kanao. Kamhan baza kamo kanao ka mga dakolang hinang dini ka kanaong kaogaringeng longsod singed ka kanaong inhinang nga nabatian mazo doro ka longsod nga Kapirnaom. ²⁴Timan-an mazo gajod ini nga bisan sin-o ya propita na Nagagihit kon andateng iza ka toong kaibahan wara iza tahoda.²⁵Na, maghena-hena kamo kaini nga matood nga kawandini pen ka bohi ka si Iliyas nga karaang propita na Nagagihit wara gajod orana keteb ka tolong ka toig may tenga. Nadateng sab ya kantang lopa ka grabing pihit. Na, bisan mataed ya mga balo nga babazi nga Hudiyo wara si Iliyas magtabang kaniran ²⁶kay impakaro hinoa iza na Nagagihit ka isang balo nga taga Siripat doro ka lain lopa nga Sidon dazaw tabangan iza. ²⁷Bisan si Ilaysa nga karaang propita na Nagagihit ka bohi pon iza mataed ya mga kagiden nga Hudiyo piro wara iza magdazaw ka kanirang mga lawas. Ani hinoon yaintambal naiza si Naman nga taga Siriya. Ani ini ya inlaong ni Hisos katoong kaibahan nga mga Hudiyo.²⁸Kamhan nazehet gajod siran pagdazaw kan Hisos kay minpanaba iza nga inkaloy-an na Nagagihit ya mga tao nga diri kon Hudiyo. ²⁹Kamhan mintindeg gajod siran kay bogawen si Hisos dini ka kanirang longsod. Na, ya dapit na kanirang longsod ani ya bobongay. Kamhan imbira niran si Hisos dizan ka kilid na pangpang nga ataas pagdazaw. Kamhan itolod niran kontana si Hisos ngambaba ka pangpang. ³⁰Piro min-azi si Hisosdizan tenged kaniran. Kamhan minpanaw iza ngaro. Wara makapaniid ya mga tao kon ankar-in iza pagsinged.³¹Pagkakay-an kaiza mindateng si Hisos ka longsod nga Kapirnaom doro ka Galiliya. PagkaSabado kaiza nga tigpahimlay na mga Hudiyo minsindo iza kaniran. ³²Kamhan nabereng gajod siran kay labaw gajod ka gahem ya mga panaba ni Hisos.³³Na, ka dizan pen si Hisos ka singbahan may tao nga inboang na maonga nga minsinggit kanangiza nga nagalaong nga ³⁴Hisos nga tagaNazarit, kay ono sa nga hilabtan sa mo kami? Daw ani ya inkarini mo ya pagpatay mo kanami? Mahagdam gajod hao nga iko gajod ya Anak na Nagagihit nga waray maonga.³⁵Minsambag si Hisos pagbaheg nga magpahenek ko. Domalagan di ko ka tao. Ka wara pon magdalagan indagbes na maonga ya tao dizan tenged ka mga tao. Kamhan minpanaw ya maonga. Wara madaet ya lawas na tao. ³⁶Kamhan nabereng gajod ya mga naneleng. Namaglaong siran nga labaw gajod ka gahem ya pagpanaba ni Hisos! Bisan ya mga maonga antoo baza siran ka toong sogo. ³⁷Kamhan minlekep di gajod ya ngaran ni Hisos doro ka lopa nga Galiliya.³⁸Na, kamhan di ya pagsingba ni Hisos agon minkaro iza ka lagkaw ni Simon. Na, ya bozag nga ogangan ni Simon imbangkag gajod iza. Kamhan minhangzo siran kan Hisos dazaw tabangan iza. ³⁹Na, pagkadizan ni Hisos ka nabedlay minbaheg iza ka hilanat. Kamhan inhowasan matood iza ka toong hilanat. Kamhan minbangon dazon iza kay ampakaen iza kaniran.⁴⁰Pagkadelem ka kaiza impaarani na mga tao kan Hisos ya mga mataed nga tao nga nagaanget ka mga lain-lain nga mga inmano. Impandampa ni Hisos ya kanirang mga lawas. Kamhan nabahaw matood ya kanirang mga lawas. ⁴¹Impalogwa isab naiza ya mga maonga ka mga tao. Paglogwa niran minsinggit siran nga iko ya Maanak na Nagagihit! Piro minbaheg iza kaniran. Kamhan diri togotan ka pagpanaba kay mahagdam siran nga iza si Kristo nga pinili na Nagagihit. Ani ini ya pagtabang ni Hisos ka mga tao ka dizan pon iza ka lagkaw ni Simon.⁴²Na, pagkakamaaldawen ka minpanaw si Hisos ngaro ka waray tao kay ampangamozo iza ka Nagagihit. Kamhan impangitan iza na mga tao. Pag-apas niran gosto niran nga diri iza ampanaw. ⁴³Minsambag iza nga kinahanglan doro ka mga iba nga longsod anwali pon hao ka sindo mahitenged ka pagpasakop na Nagagihit ka mga tao kay ani ya tood na Nagagihit ka pagpakarimbaba kanao ka kalibotan. ⁴⁴Pagkakamhan doro ka tibolos lopa nga Huda minwali iza ka mga Hudiyo dalem ka kanirang singbahan.

Chapter 5

¹May isang aldaw nga dizan si Hisos ka baybazen na danaw nga Ganasarit. Masara gajod nga kataed ya mga tao nga minheet kay ampanalinga siran ka sindo nga garing ka Nagagihit. ²Kamhan dizan ka baybazen nakita ni Hisos ya dowang bolos nga baloto kay inbilin na mga mang-isdaay kay namaghogas pon siran ka mga lazà. ³Kamhan minleen si Hisos ka baloto ni Simon. Kamhan minhangzo iza kan Simon ka pagpasibogsibog dizan ka sapa kay anlo-to iza pagsindo pen naiza ka mga tao.⁴Pagkakamhan naiza pagsindo kaniran minlaong iza kan Simon nga palawed kamo. Kamhan itaktak mazo ya kamazong lazà kay mataed ya isda dakoza kaiza. ⁵Minsambag si Simon nga Maistro, kazinang kahabzen waray heneng nami ka pagpangisda. Kamhan wara gazed tarai ya kanaming lazà. Piro kon somogot ko kanami, managat kami pag-isab. ⁶Na, pagpanagat niran pag-isab mataed matood ya isda. Magisi kontana ya kanirang lazà kay masara gazed nga kabeg-at ya pagbira. ⁷Agon minhawag siran ka mga iba dizan ka lain baloto dazaw antabang. Pagdateng niran inpono gajod niran ya dowang baloto agon hapit di siran malened.⁸Pagpakakita ka ni Simon Pidro ka inhinang ni Hisos minlohod dazon iza ka paahan ni Hisos daw minlaong nga Magbabaja, madazaw gajod iko. Maonga gajod hao agon pomanaw ko dini kanao. ⁹Ani ini ya toong inlaong kay nabereng gajod iza daw ya toong mga iba ka kanirang inlazà. ¹⁰Nabereng isab ya mga anak ni Sibidiyo nga si Santiago daw si Howan nga mga iba ni Simon ka pagpangisda. Kamhan minsambag si Hisos kan Simon nga diri ko magkahaldek kay sokad koman antoldo hao kanmo dazaw mahagdam ko ka pagpasakop ka mga tao kanao singed ka pagpanlazà mo ka mga isda. ¹¹Kamhan mingozod siran ka kanirang mga baloto dizan ka baybazen. Kamhan imbizaan niran ya tanan kay an-iba gajod siran kan Hisos.¹²Na, may isang aldaw ka dizan pon si Hisos ka isang longsod insogat naiza ya tao nga masarang kagid. Pagpakakita naiza kan Hisos minlohod iza ka toong paahan. Minhangzo iza nga nagalaong nga Sinyor, kon somogot ko ka pagpangamozo nao kanmo dazawen mo ya kanaong masakit. ¹³13Kamhan inhogam iza ni Hisos daw nagalaong nga Loy, ansogot hao. Nawara di ya masakit ka kanmong lawas. Kamhan nadazaw di matood ya toong lawas.¹⁴Kamhan minsogo si Hisos nga nagalaong nga diri ko magpanan-og ka mga tao ka inhinang o kanmo. Pomanaw ko naa ngaro ka pari. Magpakita ko ka kanmong lawas diton. Kamhan magtoman ko ka balaod ni Moysis ka paghalad kay dazaw magmatood ya mga kataohan nga nawaraan di ko ka kanmong kagid.¹⁵Kamhan bisan diri ansogot si Hisos, impanan-og di hinoon ya toong inhinang dizan ka mga mataed nga tao. Kamhan masara gajod nga kataed ya tao nga mintipon dizan kan Hisos kay maazak siran pagpanalinga ka toong mga panaba. Anpatambal sab siran ka kanirang mga masakit piro ¹⁶minpanaw hinoa si Hisos ngaro ka waray tao kay ampangamozo iza ka Nagagihit.¹⁷Na, may isang aldaw nga nagasindo pen si Hisos ka mga tao pag-isab. Kamhan dakoza kaiza namaglo-to ya mga Parasiyo daw ya mga maistro ka tinoohan na mga Hudiyo. Garing siran ka tanan mga longsod ka Galiliya daw Huda daw ya siyodad nga Hirosalem. Kamhan ya gahem na Nagagihit dizan iton kan Hisos ka pagdazaw ka mga masakiten nga tao.¹⁸Na, ka nagasindo pon iza kaniran may mga mindateng nga namaglahong ka tao nga diri mahingas ya lawas. Kamhan pabentagen kontana dizan ka pag-atobang kan Hisos. ¹⁹Piro masiet gajod ya pirtahan ka tao agon minpanik siran ka hagdan ngandaked ka malakbang nga atep. Pagpakaboslot ka niran ka atep nga tenged ni Hisos intonton niran ya bowahan nga inbentagan na paralitiko.²⁰Pagpakakita ka ni Hisos ka inhinang niran mahagdam iza nga minsarig gajod siran kanangiza ka pagbahaw kaiton nga tao. Kamhan minlaong iza ka nabedlay nga Loy, impasaylo di nao ya kanmong mga sala. ²¹Pagpakabati ka na mga Parasiyo daw ya mga maistro ka inlaong ni Hisos ka paralitiko minlaong siran ka kanirang hena-hena nga garboso gajod si Hisos pagbakak nga iza ya Nagagihit kay ya Nagagihit ani ya may gahem ka pagpasaylo ka mga sala.²²Mahagdam dazon si Hisos nga maonga ya kanirang hena-hena agon nangotana iza nga kay ono sa nga malain sa ya kamazong hena-hena kanao? ²³Dini ka paralitiko singed ka masazon ya pagpasaylo ka toong mga sala kay diri mazo makita kon dizan pon ya toong mga sazop kon wara di. Piro malised ya pagdazaw ka toong lawas kay makita dazon kon madazaw di iton kon diri pen. ²⁴Koman ipakilala nao kamazo nga may gahem nao ka pagpasaylo ka mga sala na bisan sin-o nga tao kay hao gajod ya minhon-a ka bisan sin-o nga mahon-ang tao. Kamhan minsogo si Hisos ka paralitiko nga bomangon di ko. Lokoton di mo ya bentagan mo. Om-oli ko ngaro ka lagkaw mo.²⁵Kamhan minbangon matood ya paralitiko daw minhipid dazon iza ka toong bentagan. Pagpanaw naiza ngaro ka toong lagkaw insaza gajod naiza ya Nagagihit. ²⁶Kamhan nabereng gajod ya tanan mga tao kay madazaw gajod ya inhinang ni Hisos. Insaza gajod niran ya Nagagihit daw nagalaong nga wara sa sokad ya nakitan nami nga singed kaini.²⁷Pagkakamhan kaiza minpanaw si Hisos. Kamhan min-azi iza dizan ka opisina nga bayranan ka mga bohis na mga karga. Kamhan ya magsokotay ka mga bohis nga inngaranan kan Matiyo ani ya nakitan ni Hisos kay nagalo-to iza dizan ka toong opisina. Kamhan minlaong si Hisos kan Libi nga somakop ko kanao. ²⁸Kamhan mintindeg si Libi. Impamizaan naiza ya tanan kay an-iba iza kan Hisos.²⁹Pagkakamhan kaiza dizan ka lagkaw min-andam si Libi ka dakolang kombiti kay ampakaen iza kan Hisos. Kamhan may mga mataed nga magsokotay singed kan Libi daw ya mga iba peng tao namagsaro kaniran. ³⁰Ka nagakaen pen sirang tanan impaniidan siran na mga Parasiyo daw ya mga iba nga maistro nga hopaw ka lamang ya kanirang pagtoo. Kamhan nagamahay siran ka mga sakop ni Hisos nga nagalaong nga kay ono sa kamo nga minsaro sa kamo daw ya mga magsokotay daw. mga salaan nga tao? Ani ini ya pangotana niran kay ya batasan na mga magsokotay ka bohis onay oswagan ya bohis. ³¹Minsambag si Hisos kaniran nga pamolinged ini nga ya mga tao nga madazaw ya lawas wara siran magpatambal basta kay ya mga masakiten. ³²Kamhan wara hao magkarini ka pagtabang ka mga matadeng nga tao basta kay ya mga makasasala dazaw anhinelsel siran ka kanirang mga sala³³Kamhan minlaong ya mga Parasiyo kan Hisos nga ya batasan na mga sakop ni Howan nga Magbenzagay daw ya kanaming mga sakop onay siran nga nagatoman ka batasan ka pag-anget ka makaen dazaw ampangamozo siran ka Nagagihit. Kamhan nabereng kami kay ya kamazong mga sakop nagakaen siran daw nagainem. ³⁴Minsambag si Hisos pagpamolinged nga ya kanaong kasakopan singed siran ka mgamagkombitihay. Kamhan dizan kaniran hao ya singed ka banahen agon ka dini pen hao kaniran diri siran an-anget ka makaen. ³⁵Piro may tirmino nga kaw-en hao garing ka kanaong mga sakop anipen omanget siran ka makaen kay mabeg-at ya kanirang hinawa.³⁶Wani ya pamolinged dazaw mahagdam kamo nga ya kanaong sindo diri makaangay ka mga balaed nga tinoohan na mga Hudiyo kay ya kanaong sindo singed iton ka bag-ong panapton. Kamhan ya mga balaed na mga Hudiyo singed iton ka bado nga nadonot di. Na, pagtopak nita ka nadonot nga bado diri di gamiten ya bag-ong panapton kay basi kay-an ka paglaba ka bado ankezes ya itopakay nga bag-ong panapton. Kamhan magakagisi ya daan bado pagdobli.³⁷Bisan ya bag-ong bino nga magabora pon diri ihalin ka daan len-anan nga kindal na kanding kay kon begketen ya ba-ba na len-anan magisi gazed iton. Kamhan an-awas ya bino daw kanogon sab ya len-anan nga magisi. ³⁸Agon gamiten gazed ya bag-ong len-anan. Ani ini ya pamolinged ni Hisos ka mga tao dazaw mahagdam siran nga ya toong sindo diri makaangay ka mga balaed ngatinoohan na mga hudiyo. ³⁹Antiwas pen hao pagpamolinged kamazo. Ya mga balaed na mga hudiyo singed iton ka daan bino. Kamhan ya kanaong sindo singed iton ka bag-ong bino. Ya tao nga naanad pag-inem ka daan bino diri izaan-angay ka bag-ong bino kay magalaong iza nga ya daan bino ani ya madazaw.

Chapter 6

¹Sabado ani ya tigpahimlay na mga Hudiyo. Pag May isang Sabado dizan ka homazan nagaazi si Hisos. Na, ya-azi ni Hisos dizannagapangitlo ya toong mga sakop ka homay daw nagapangorokoso. Kamhan kanen niran. ²Pagpakapaniid ka na mga Parasiyo kanin Hisosminbaheg siran nga nagalaong nga minlapas gazed ya kanmong mga sakop ka balaed na Nagagihit kay koman nga tigpahimlay min-ani siran ka homay³Minsambag si Hisos nga mahagdam kamo daan ka inhinang ni Dabid nga karaang tao na mga Hudiyo. Kawandini pon imbengtas iza daw ya toong kaibahan kay inlopog siran na kanirang mga kaaway. ⁴Agon pagdateng niran ka lagkaw nga pangamozoanan ka Nagagihit minkaen si Dabid ka tinapay nga inhalad na mga Hudiyo ka Nagagihit. Kamhan minpakaen iza ka toong kaibahan. Minlapas matood sin Dabid ka kantang balaed kay ya mga pari anikay ankaen kitong mga tinapay. Piro wara sin Dabid makasala ka Nagagihit kay nagalised siran ka kabengtas. ⁵Labaw pon ya gahem nao ka gahem ni Dabid kay minhon-a hao ka bisan sin-o nga mahon-ang tao agon hao yaamboot kon ono ya madazaw nga hinang na tao ka aldaw nga tigpahimlay. Ani ini ya sambag ni Hisos ka mga Parasiyo.⁶May isa pon nga ka Sabado nga minseled gihapon si Hisos ka singbahan na mga hudiyo kay ansindo iza ka mga tao. Dizan disab may tao nga diri mahingas ya pikas nga toong alima. ⁷Kamhan ya mga maistro ka tinoohan na mga hudiyo daw ya mga Parasiyo nagapaniid gajod siran kan Hisos kay kon dazawen naiza ya alima naiton nga tao awazen niran kay singed ka antarabaho iza koman nga aldaw nga tigpahimlay. ⁸Mahagdam si Hisos ka kanirang hena-hena agon minlaong iza ka tao nga komarini ko naa. Tomindeg ko naa dini ka tenga. Kamhan mintoo dazon ya tao.⁹Kamhan nangotana si Hisos ka mga Parasiyo nagalaong nga ya balaed na Nagagihit mahitenged ka aldaw nga tigpahimlay daw itogot ka pagkalooy ka tao kon itogot ka pagdaet ka tao? ¹⁰Pagseleng ni Hisos kanirang tanan minsogo iza ka tao nga Loy, henaten mo ya kanmong alima. Kamhan inhenat matood naiza ya toong alima. Kamhan minbalik dazon ya kabaskeg na toong alima singed ka karig-en na isang alima. ¹¹Kamhan nazehet gajod ya mga Parasiyo kan Hisos. Namagsabotsabot dazon siran nga patazen niran si Hisos.¹²Pagkakamhan kaiza minkandaked si Hisos ka kilid na bobong kay ampangamozo iza ka Nagagihit. Wara iza magheneng pagpangamozo kaizanga kahabzen. ¹³Pagkaaldaw kaiza inpatipon naiza ya toong mga sakop kay pilien naiza ya napolo may dowang ka tao nga toong mga sinarigan. Na, ya ngaran na mga sinarigan ani ya apostolis.¹⁴Ya primiro ani si Simon nga indagnazan naiza kan Pidro. Sonod si Andris nga toong manghod. Kamhan ya maglomon nga si Santiago daw si Howan. Kamhan si Pilipo daw si Bartolomi ¹⁵daw si Matiyo daw si Tomas daw si Santiago nga maanak ni Alpiyo. Kamhan si Simon nga masinopaken ka hari nga Romanhon. ¹⁶Kamhan si Hodas nga maanak ni Santiago daw si Hodas nga taga Kariyoti ani ya an-edlaw kan Hisos. Ani ini ya mga ngaran na mga sinarigan ni Hisos nga napolo may dowa siran.¹⁷Na, pagkakamhan ni Hisos pagpili kaniran min-iba iza kaniran paglegsad. Pagdateng naiza ngambaba ka patag minheneng iza kay mintipon dizan ya mga iba nga sakop naiza nga mataed siran. Kamhan masara gazed nga kataed ya mga tao dizan. Garing siran ka mga tanan dapit ka Yoda daw ya siyodad nga Hirosalem daw ya baybazen na dagat tenged ka longsod nga Tiro daw Sidon kay anpanalinga siran ka mga panaba ni Hisos. Ampatambal isab siran ka kanirang mga masakit. ¹⁸Kamhan mindazaw iza ka mga tao nga imboang na mga maonga. ¹⁹Antoldok kontana sirang tanan kan Hisos kay dakola ya toong gahem ka pagpabahaw kanirang tanan.²⁰Kamhan minseleng si Hisos ka toong mga sakop daw nagalaong nga kamo nga kanaong mga sakop, masazaen kamo nga mga pobri kaymahatagan kamo na Nagagihit ka mga madazaw kay iza ya insakopan mazo. ²¹Masazaen kamo kon inbengtas kamo koman kay bosogon kamo kayan. Masazaen kamo nga nagahaza koman kay ankatawa ka kamo kay-an.²²Masazaen kamo kon nagakontara daw nagabiza daw nagabetangbetang ya mga tao kamazo kay hao ya insakopan mazo. ²³Magsaza kamo kon maazihan mazo ini. Magsazaw kamo ka kasaza kay dakola ya primyo nga in-andam para kamazo daked ka langit. Kay bisan ya mga karaang propita na Nagagihit nga minhon-a kamazo, siran gihapon indaegdaeg na mga kaapoan na mga mindaegdaeg kamazo.²⁴Kamhan kamo nga wili ya kamazong hena-hena ka kamazong kowarta, magalised kamo kay-an kay koman ka lamang ya kamazong kasaza. ²⁵Nangabosog di kamo koman piro magabengtasen kamo kayan. Dakola ya kasaza mazo koman piro magahaza gazed kamo kay-an.²⁶Kamo nga mga insaza na mga tao magalised kamo kay-an kay bisan ya mga karaang propita nga bakaken, insaza gihapon siran na mga kaapoan na mga minsaza kamazo.²⁷Manalinga kamo kanao nga azaken mazo ya kamazong mga kaaway. Dizan ka mga nagakontara kamazo hinangen mazo ya madazaw. ²⁸Kon andaetdaet ya tao kamazo pagpanaba magsambag kamo ka madazaw. Kon ambetangbetang ya tao kamazo magtabang kamo kanangiza ka pag-ampo ka Nagagihit.²⁹Kon ansampalo ya tao ka pikas nga pisngi mo ihatag mo hinoon ya isang pikas nga pisngi mo. Bisan kawsahan ko kamhan ya ipabazad ani ya kanmong bado idogang pon ya paghatag kahabel mo. ³⁰Bisan sin-o ya anpakitabang kamazo tagi iza. Kon kawaten ya mga betang mazo diri mazo pagbawien.³¹Magbatasan kamo kamga iba nga tao singed ka batasan nga in-azakan mazo garing kaniran. ³²Kon anikay pagaazakan mazo ya mga nagakaangay kamazo, diri gajod kamo mahatagan na Nagagihit ka primyo daked ka langit. Kay bisanya mga tao nga diri ankilala ka Nagagihit siran gihapon ya an-angay ka mga nagaangay kaniran. ³³Kon anbales kamo ka madazaw dizan ka mga nagaangay kamazo waray primyo mazo kay anika sab ya batasan na mga diri ankilala ka Nagagihit. ³⁴Kon anpaotang kamo ka mga tao nga an-impas kamazo waray primyo mazo kay anika sab ya batasan na mga tao nga diri ankilala ka Nagagihit.³⁵Mag-angay kamo ka kamazong mga kaaway. Diri kamo magbales ka maonga. Magtabang kamo kaniran bisan wara siran magtabang kamazo dazaw ipakita mazo nga kamo ya mga maanak na Nagagihit nga pinakalabaw. Kamhan dakola ya primyo kamazo kay madazaw ya batasan na Nagagihit ka tanan mga tao bisan maonga siran daw wara magpasalamat kanangiza. ³⁶Agon kaloy-an mazo ya bisan sin-o nga tao singed ka pagkalooy na Ama mazo kaniran.³⁷Diri kamo maghokom ka iba nga tao. Kamhan diri kamo hokman na Nagagihit. Diri kamo maghena-hena ka iba nga tao nga silotan iza na Nagagihit. Kamhan diri kamo silotan na Nagagihit. Magpasaylo kamo ka sajop na tao kamazo. Kamhan pasaylohon kamo na Nagagihit.³⁸Homatag kamo ka mga mataed nga tao dazaw balsan kamo na Nagagihit. Ya hatag naiza kamazo singed iton ka isang ka gantang nga pono gajod ka begas daw pasobrahan pon. Kon dakola ya kamazong hatag balsan kamo ka kadakola. Kon geramay ya kamazong hatag balsan kamo ka geramay.³⁹Minpamolinged isab si Hisos kaniran nga nagalaong nga ya nabota nga tao daw anhabit iza ka ibang tao nga nabota dazaw antabang kapagpanaw? Diri. Kay kon ampanaw siran dizan ka dalan maholog gajod sirang dowa dalem ka teheb. ⁴⁰Kon gosto ya maistro nga madazaw ya batasan na mga antoon, primiro paniidan na maistro ya toong kaogaringeng batasan. Kay ya mga antoon kon makamhan siran pagtoon ya kanirang batasan daw ya batasan na maistro mag-anika iton.⁴¹Na, wani ya pamolinged mahitenged ka tao nga nagaazak ka pagpangita ka sazep dizan ka iba nga tao. Ya sala na tao nga nagapangita ka sazep singed iton ka toroso dizan ka mata. Kamhan ya sajop na tao nga inpangitan singed iton ka geramay nga poling dizan ka mata. Kamhan singed ka nabota ya tao nga nagapangita ka sajop kay silaong naiza nga waray sala naiza. ⁴²Na, onhon sa naiza pagkawa ka geramay nga poling dizan ka mata na iba nga tao kon may toroso dini ka toongmata? Ka primiro pen magbiza iza ka pagpagarbo ka toong batasan, anipen makatabang iza kaiton nga tao pagpabiza ka sala.⁴³Ya liwaan nga waray kasakit mamonga iton ka madazaw nga bonga. Ya liwaan nga masakiten diri mamonga ka madazaw nga bonga. ⁴⁴Paniidan mazo ya bonga na liwaan kay ani ya timaan ka kahimtang na liwaan. Kay diri mamonga ya makahilo ka madazaw nga protas.⁴⁵Singed iton ka tao kay kon magazon ya hena-hena na tao magazon isab ya panaba na tao. Piro kon maonga ya hena-hena na tao maonga isab ya panaba na tao. Kay bisan ono ya panaba na tao garing iton ka toong hena-hena.⁴⁶Kay ono sa nga magasabi sa kamo kanao nga Ginoo, Ginoo, kamhan wara kamo magtoman ka kanaong sogo kamazo? ⁴⁷Pamolinged ini nga bisan sin-o ya nanalinga ka kanaong mga panaba kamhan tomanen naiza singed iza ⁴⁸ka tao nga minlagkaw dizan ka lopa nga madazaw ogdokan. Ararem isab ya pagteheb naiza ka toong mga ogdok. Pagkakamhan naiza paglagkaw minbaha ya sapa. Pag-azi ka na sapa dizan ka toong lagkaw diri madeeg iton kay marig-en gajod ya in-ogdokan.⁴⁹Kamhan ya tao nga diri antoman ka kanaong mga panaba singed iza ka tao nga minlagkaw dizan ka lopa nga mahetek. Kamhan diri sab kon ararem ya pag-ogdok naiza. Pagbaha ka na sapa daw pag-azi ka na sapa dizan ka toong lagkaw nadeeg dazon iton kay diri kon marig-en ya ogdok. Nageba dazon ya toong lagkaw. Ani ini ya sindo ni Hisos kaniran.

Chapter 7

¹Pagkakamhan ni Hisos pagpanaba ka toong sindo dizan ka pagpanalingzan na mga tao minpasinged iza ngaro ka longsod nga Kapirnaom.²Na, doro ka Kapirnaom may nagahela nga isang Romanhon nga kapitan ka mga soldaw. Kamhan may isang sogoonon naiza nga pinayangga nga nagapinal di ka toong masakit. ³Pagpakabati ka na kapitan nga dizan di si Hisos impakaro naiza ya mga oloolo na mga Hudiyo dazaw pakarinihon si Hisos dazaw ipatambal ya toong sogoonon. ⁴Pagdateng niran kan Hisos minpakilooy siran nga nagalaong nga bisan Romanhon ya kapitan madazaw kon tabangan mo iza ⁵kay nakaangay iza ka mga Hudiyo kay izang dini kaini dakola ya pagtabang naiza kanami paghinang ka kanaming singbahan.⁶Kamhan min-iba si Hisos kaniran. Na, ka hapit siran andateng ka lagkaw inpasogat ka isab dazon na kapitan ka toong mga iba kay dazawlong-on si Hisos nga Magbabaja, diri di lamang magpadateng ngarini ka lagkaw kay masipeg hao kon ampanik ko dini ka kanaong lagkaw kaydiri kon Hudiyo hao. ⁷Agon kazina impasogoan nao iko ka mga Hudiyo. Na, panabaen di mo lamang dini ka dalan dazaw mawara ya masakit na kanaong sogoonon kay labaw gajod ka gahem ya kanmong sogo. ⁸Kay bisan hao antoman gajod hao ka sogo na minbeet kanao. Kamhan ansogo isab hao ka mga soldaw. Kon ansogo hao ka isa ka pagpanaw, antoo dazon iza. Kon ansogo hao ka iba ka pagkarini, antoo dazon iza. Kon ansogo hao ka kanaong oripon ka pagtarabaho, antoo dazon iza.⁹Pagpakabati ka ni Hisos ka mga panaba na kapitan nabereng iza kay dakola ya pagsarig naiza ka toong gahom. Kamhan minlaong iza kamga magasonod ka toong panaw nga ya pagsarig na kapitan ka kanaong gahem dakola iton ka pagsarig na bisan sin-o nga kaliwat ni Israil. ¹⁰Kamhan minbalik ka lagkaw ya mga sinogo na kapitan. Kamhan nakita niran nga madazaw di matood ya sogoonon.¹¹Na, ka wara pon madogay minpasinged si Hisos ngaro ka longsod nga Nain. In-ibahan gihapon na toong mga sakop daw ya mga mataed nga tao. ¹²Pagdatong ka naiza ka pirtahan na longsod insogat naiza ya mga tao nga namaglahong ka napatay kay ilebeng. Na, ya napatay nga amaama bogtong maanak iza na balo nga babazi. Kamhan mataed ya mga taga Nain min-iba ka balo pagkaro ka lebnganan. ¹³Pagpakakita ka na Magbabaja ka nabalo nga napatzan nagakalooy iza kamhan nagalaong nga diri ko maghaza. ¹⁴Kamhan minkandizan si Hisos ka bentaganan na napatay nga inlahongan niran. Kamhan pagdampa naiza ka binentagan na napatay minheneng siran pagpanaw. Kamhan minlaong si Hisos ka napatay nga Loy, bomangon iko. ¹⁵Kamhan minbangon matood ya tao daw minsogod iza pagpanaba. Kamhan imbalik iza ni Hisos ka toong ina.¹⁶Masara gajod ya pagpangabereng nirang tanan. Insaza sab niran ya Nagagihit nagalaong ngamadazaw kay dini kanta mindateng di ya propita nga labaw ka gahem nga garing ka Nagagihit. Wara gazed magkalipat ya Nagagihit kanta nga toongmga sakop. ¹⁷Kamhan ya inhinang ni Hisos inpanan-og ka tanan mga tao doro ka Huda daw ya mga dapit tenged ka Huda.¹⁸Kamhan impanan-og sab kan Howan na toong mga sakop kay doro pen ka prisohan si Howan nga Magbenzagay. ¹⁹Kamhan impakaro ni Howan ya toong dowang ka sakop kan Hisos kay anpangotana kon tineed gajod nga iza ya pinili na Nagagihit kon antagad pen siran ka isa. ²⁰Pagdateng niran kan Hisos minlaong siran nga Magbabaja, si Howan nga Magbenzagay ani minsogo kanami kay anpangotana kanmo nga dawiko ya pinili na Nagagihit kon antagad pen kami ka isa?²¹ka kanirang mga masakit daw kaloza na lawas. Indazaw sab naiza ya mga tao nga inharian na mga maonga. Minhatag sab iza ka pagkita na mga mataed nga nabota. ²²Kamhan minsambag si Hisos ka mga sakop ni Howan nga pananogan mazo si Howan ka mga napaniidan mazo dini kanao daw ya kamazong nabatian. Kay hao ya magahatag ka pagkita ka mga nabota. Indazaw sab nao ya lawas na mga piang. Indazaw sab nao ya lawas na mga kagiden. Minhatag hao ka pagpakabati ka mga bengel. Imbohi sab nao ya mga napatay nga tao. Ipasabot sab nao ka mga pobri ya sindo mahitenged ka Nagagihit. ²³Kon diri andowadowa ya tao pagsarig kanaopanaranginan gazed iza na Nagagihit ka madazaw.²⁴Pagpakaoli ka na dowang ka sakop ni Howan minpangotana si Hisos ka kataohan mahitenged kan Howan nga nagalaong nga izang mahon-a pon pagkaro mazo dizan kan Howan doro ka kamingawan daw ono ya tozo mazo dizan kan Howan? Daw anseleng kamo kontana ka tigbaw nga nagapapalidpalid ka hangin? Diri. ²⁵Daw anseleng kamo kontana ka tao nga minbado ka mga mahalen? Diri. Kay nagahela ya singed kaiton dalem ka lagkaw na hari. ²⁶Daw minkaro kamo dazaw anseleng kamo ka propita na Nagagihit? Matood iton. Kamhan si Howan labaw pon iza ka mga iba nga propita na Nagagihit.²⁷Kay iza ya inpanan-og ni Isayas nga nagalaong nga kawandini pen minlaong ya Nagagihit nga may sinogo nao nga ipahon-a nao dazaw an-andam iza ka pagdateng na kanaong Anak. Ani ini ya inlaong na Nagagihit mahitenged kan Howan. ²⁸Indogangan pon ni Hisos paglaong nga pasabten nao kamo nga bisan sin-o ya propita nga natao dini ka kalibotan waray nakalabaw kan Howan. Piro dini kanao koman bisan sin-o ya labing obos nga minsakop kanao labaw iza kan Howan kay ya kasabtan naiza ka kanaong mga inhinang dakola pen iton ka kasabtan ni Howan.²⁹Izang dini kaini ka pagwali ni Howan nanalinga ya tanan mga tao daw ya mga magsokotay ka bohis. Kamhan mintoo siran ka mga panaba na Nagagihit. Kamhan imbenzagan siran ni Howan. ³⁰Piro ya mga Parasiyo daw ya mga maistro ka tinoohan na mga hudiyo diri siran ansogot ka gosto na Nagagihit. Kamhan wara siran magpabenzag kan Howan.³¹Indogangan pen ni Hisos pagpanaba nga koman nga panahona pagpanalinga na mga Hudiyo ka sindo nami ni Howan ³²singed siranka mga bata nga nagadegza dizan ka pawa. Kamhan ya isang tipon nagamahay ka isang tipon nga nagalaong nga nagahoyop kami ka bonabon piro wara kamo magsazaw. Nagabaya-baya isab kami paglingaw piro wara kamo maghaza.³³Singed kaiton ya batasan na mga Hudiyo kay izang pagkarini ni Howan nga Magbenzagay nagaanget iza pagkaen, wara iza mag-inem ka makahebeg nga imnenen. Kamhan minlaong kamo nga inboang si Howan na mga maonga. ³⁴Kamhan hao ya minsonod kan Howan. Nagakaen hinoa hao daw min-inem. Kamhan minbetangbetang kamo kanao nga nagalaong nga selengi, waton ya maasap daw palahebeg. Nagapan-iba sab iza ka mga magsokotay ka bohis daw ya mga iba nga tao nga makasasala. ³⁵Piro nagalaong hao kamazo nga ya mga nakaangay ka sindo na Nagagihit siran kay mahagdam nga matadeng ya kanaming batasan ni Howan.³⁶Na, may isang Parasiyo nga minpakaen kan Hisos. Kamhan minpanik si Hisos dizan ka toong lagkaw kay inlamisahan di ka makaen. ³⁷Na, dizan kaiton nga longsod may nagahela nga maongang babazi. Kamhannabatian naiza nga dizan di si Hisos ka lagkaw na Parasiyo kay impakaensi Hisos. Kamhan mindateng di ya babazi. Mindara iza ka garapahay nga seldanan ka klasi na lana nga masarang kahamot. Mahal iton kon paliten. ³⁸Kamhan mintindeg ya babazi dizan ka paahan ni Hisos daw nagahaza. Kamhan nabasà ya paa ni Hisos ka loha na babazi agon intrapohan sab naiza ya paa ni Hisos ka toong bohok. Inhinang sab naiza ya batasan niran pagtahod niran ka bisita nga min-arek ka paa ni Hisos. Kamhan min-otod ya babazi ka lieg na garapahay kay ibo-bo naiza ka paa ni Hisos.³⁹Pagpaniid ka na Parasiyo ka inhinang na babazi minlaong iza ka toong hena-hena nga kon ani ini ya matood nga propita na Nagagihit mahagdam iza nga maonga ya batasan na babazi nga nagatoldok kanangiza. ⁴⁰Kamhan minlaong si Hisos ka Parasiyo nga Simon, may ilaong ta kanmo. Minsambag si Simon nga Nong, long-an mo hao kon ono iton.⁴¹Kamhan minpamolinged si Hisos nga nagalaong nga may dowang ka tao nga min-otang dizan ka magpaotangay. Ya isa nakaotang ka kinintos pisos. Ya isa nakaotang ka singkwinta pisos. ⁴²Pagtoman ka na tirmino ka pagbazad waray kowarta niran piro madazaw kay impasaylo di siran na naotangan. Na, dizan kanirang dowa daw sin-o ya may dakolang pag-azak ka naotangan? ⁴³Minsambag si Simon nga ya tao nga may dakolang otang kombeet. Minlaong si Hisos nga madazaw ya sambag mo.⁴⁴Kamhan minlingi si Hisos ka babazi daw nagalaong nga Simon, selengan mo iton nga babazi. Dakola ya pagtahod naiza kanao kay minhogas iza ka kanaong paa ka toong loha kamhan intarapohan ka toong bohok ya kanaong paa. Piro kanmo goramay ya pagtahod mokanao kay kazina ka pagdateng nao dini ka lagkaw mo wara ko maghatag kanao ka sapa ka paghogas ka kanaong paa. ⁴⁵Wara ko magpangamostakanao singed ka babazi kay sokad ka pagdateng naiza impakita naiza ya toong pagtahod kanao pag-arek naiza ka kanaong paa.⁴⁶Wara ko magbo-bo ka kanaong olo ka bisan barato nga lana piro imbo-boan na babazi ya kanaong paa ka lana nga mahamot daw mahal. ⁴⁷Sabten mo ini nga dakola ya pag-azak na babazi kanao kay nawara ya toong mga sala bisan mataed ya sala. Piro ya tao nga magalaong ka toong hena-hena nga geramay ka ya toong sala geramay ka sab ya pag-azak naiza ka Nagagihit.⁴⁸Kamhan minlaong si Hisos ka babazi nga nawara di gajod ya kanmong mga sala. ⁴⁹Pagpakabati ka na mga ibang dinapit namaglaong siran nga sin-o sa kombeet iton nga tao nga makapasaylo ka mga sala? ⁵⁰Kamhan indogangan pn ni Hisos pagpanaba ka babazi nga ya pagsarig mo kanao ani gajod ya nakawara ka mga sala mo. Om-oli ko naa kay impalinaw di nao ya kanmong hinawa.

Chapter 8

¹Ka wara pon madogay minbisita si Hisos ka mga mataed nga longsod daw bariyo kay antoldo iza ka mga tao ka sindo mahitengedka pagpasakop na Nagagihit ka mga tao. In-ibahan na toong mga sinarigan nga napolo may dowa siran. ²In-ibahan isab na mga babazi nga nabahawan di ka mga masakit daw ya mga maonga. Dizan isab si Mariya nga taga Magdala nga izang mahon-a pen inharian iza na pitong ka maonga kamhan impadalagan siran ni Hisos. ³May isa pen nga babazi si Zohana nga asawa ni Koza nga sinarigan ni Hirodis nga hari. Dizan isab si Sosana daw ya mga mataed pen nga babazi nga mintabang kaninHisos.⁴Kamhan dizan kan Hisos mintipon ya mga mataed nga tao. Garing siran ka mga nagakalainlain bariyo. Kamhan mintoldo iza kaniran ka pamolinged nga nagalaong nga ⁵wani ya pamolinged ka nagasabwag. Na, may isang aldaw nga minpanaw ya tao ngaro ka toong oma kayanpanabwag iza ka binhi nga homay. Pagpanabwag naiza ka mga binhi may mga natanak dizan ka dalan. Kamhan insagitnanan dizan. Kamhaninpanoktok na mga manokmanok. ⁶Pagpanabwag pen na tao may mga natanak disab dizan ka kabatohan. Pagtobo na binhi dizan ka dirikon ararem nga lopa nangalaza dazon iton kay waray sapa.⁷May mga natanak disab dizan ka lopa nga nanhela pon ya mga liso na sagbet. Pagtobo na binhi mindengan isab ya sagbet nga dogihen. Kamhan inhal-ong gajod na sagbet ya mga tanem. ⁸May mga natanak isab dizan ka lopa nga madazaw. Kamhan mintobo iton daw nangaohay ka isangka gatos. Ani ini ya pamolinged ka nagasabwag. Kamhan minlaong si Hisos kaniran nga kamo nga mga manalingahay sabten mazo ini nga pamolinged.⁹Kamhan ya mga sakop ni Hisos nangotana siran kanangiza nga Nong, daw ono ya kahologan na pamolinged mo? ¹⁰Minsambag si Hisos nga ipasabot na Nagagihit kamazo ya mga tinago mahitenged ka pagpasakop naiza ka mga tao. Piro dizan ka mga mataed nga tao ampamolinged hao pagtoldo kaniran. Kay mintoman di ya daan pinasoyat na Nagagihit mahitenged kaniran nagalaong nga bisan magaseleng ya mga tao ka kanaong mga inhinang diri siran makasabot. Bisan manalinga siran ka kanaong sindo diri siran makasabot kon ono ya kahologan.¹¹Na, wani ya paghilwas ka pamolinged ka nagasabwag. Ya impanabwag na tao ani ya mga panaba na Nagagihit. ¹²Kamhan ya mga binhi nga natanak dizan ka dalan ani ya singed ka mga manalingahay. Kay pagpanalinga niran ka sindo mahitenged kanao mindateng dazon si Satanas kay kaw-en naiza ya sindo nga nabatian niran dazaw diri siran antoo daw diri sab mahatagan siran ka bag-ong kinabohi nga diri mawara. ka mga manalingahay nga nakaangay ka sindo mahitenged kanao. ¹³Kamhan mintoo siran dazon. Piro magaawazen gajod siran na mga tao kay minsakop di siran kanao agon bizaan dazon niran ya kanirang pagtoo kanao kay ababa ka ya kanirang pag-anget ka kalised.¹⁴Kamhan ya mga binhi nga natanak dizan ka lopa nga nanhela pon ya mga liso na sagbet ani ya singed ka mga iba pen nga manalingahay.Kay nagapanalinga gazed siran ka sindo mahitenged kanao. Kamhan nawied sab siran daw ono ya kanirang panginabohi. Ganahan sab siranka kowarta. Agon waray polos ya sindo kay singed ka nalipat dazon ya mga manalingahay. ¹⁵Basta kay ya mga binhi nga napegas dizan ka lopanga magazong tamnanan singed iton ka mga manalingahay ka sindo mahitenged kanao. Kamhan matood ya kanirang pagtoo. Dogay isab yakanirang pag-anget ka mga kalised. Kamhan singed siran ka tanem nga madazaw ya mga bonga.¹⁶Kamhan minpamolinged pon iza kaniran nga nagalaong nga kon seg-an na tao ya moron diri pagtakloban, diri sab pagsalimdan. Ibetanghinoa daked ka artal kay dazaw pawaan ya mga minseled ka lagkaw. ¹⁷Singed iton ka ipasabot nao kamazo ya kanaong mga pamolinged.Impakahagdam sab nao kamazo ya mga tinago na Nagagihit. ¹⁸Manalinga gajod kamo dazaw ihatag pon kamazo na Nagagihit ya kasabtan kay bisan sin-o ya antoon ka sindo na Nagagihit padogangan pon na Nagagihit ya toong kasabtan. Kamhan ya tao nga diri antoman kaw-en na Nagagihit ya geramay nga inton-an naiza. Ani ini ya inlaong ni Hisos ka mga tao.¹⁹Kamhan minkarini kan Hisos ya toong ina daw mga lomon piro wara siran makaazi dizan kay mataed ya mga tao. ²⁰Kamhan impakahagdam iza na mga tao nga Nong, bali ka gawas ya kanmong ina daw mga lomon. Gosto siran anlaong kanmo. ²¹Minsambag si Hisos nga ya mga tao nga ampanalinga ka mga panaba na Nagagihit daw tomanen ani gazed ya kanaong ina daw mga lomon.²²Na, may isa pen nga aldaw minleen si Hisos ka baloto iba ya toong mga sinarigan. Kamhan minlaong iza kaniran nga ansakay kita dipi kadanaw. Kamhan minsakay siran ngaro. ²³Ka nagasakay pon siran natorog di si Hisos. Ka dizan pon siran ka tenga na danaw inbagzo gazod siran.Insapwan dazon na baled ya baloto daw malened kontana.²⁴Maistro, mangalemes di kita! Minbangon dazon si Hisos. Kamhan minbaheg iza ka hangin daw mga baled. Kamhan nalinaw matood ya tanan. ²⁵Kamhan minlaong si Hisos kaniran nga daw waray pagsarig mazo kanao? Kamhan nagakahaldek siran kay nabereng gajod siran daw namaglaong nga daw sin-o sa baza ini nga taohana? Kay bisan ya hangin daw ya mga baledantoo gajod ka toong pagbaheg²⁶Pagkakamhan ni Hisos pagbaheg ka bagzo minsangpet di siran ka lopa nga Girgasa dipi ka danaw daw lopa nga Galiliya. ²⁷Pagkawas ka niHisos ka baloto may tao nga taga dizan nga inhoropan gajod na maonga nga minsogat kanangiza. Dogay di ya paghinobo naiza. Diri kon lagkaw ya toong hel-anan kay dizan ka mga lebeng nga talangban nagahela iza.²⁸Na, pagpakakita ka naiza kan Hisos minsinggit iza. Kamhan minhapa iza dizan ka paahan ni Hisos. Mabaskeg ya toong saba paglaong nga Hisos nga Maanak na Nagagihit, kay ono say inkarini mo? Anhangzo gajod hao nga diri mo gajod hao daegdaegen! ²⁹Ani ini ya inlaong na maonga nga minhari ka tao kay minsogo si Hisos nga domalagan ko dizan kaini nga tao. Kay dogay di ya toong kalised nga garing ka maonga. Imbantazan iza na mga tao daw in-ektan kontana piro nakabogto iza ka kadina daw lepes. Kamhan impadalagan iza na mga maonga ngaro ka kamingawan.³⁰Kamhan nangotana si Hisos ka maonga nga daw ono ya ngaran mo? Minsambag iza nga hao si Kataedan. Ani ini ya toong ngaran kay mataed ya mga maonga nga minhari kaiton nga tao. ³¹Kamhan minhangzo ya mga maonga nga kon malooy ko kanami, diri mo kami pagbogawen ngaro ka ararem nga teheb nga waray lopa ngakasagitnan.³²Na, dizan ka kilid na bobong nagapansongad ya mga kababozan. Kamhan minhangzo ya mga maonga kan Hisos nga kon malooy ko kanami papanawen mo kami ngaro ka mga baboy. Pahel-en mo kami ka kanirang mga lawas. Kamhan intogotan siran ni Hisos. ³³Kamhan minpanaw ya mga maonga dizan ka lawas na tao. Minhari siran ka mga baboy. Kamhan minpahidalagan ya kababozan ngaro ka may pangpang nga ataas. Minpatiholog siran ngambaba ka danaw. Kamhan natibe siranpagkalemes.³⁴Pagpakakita ka na mga magbantazay ka mga baboy nandalagan gajod siran ngaro ka kanirang longsod daw ya mga bariyo kay ampananog ka mga tao kon in-ono ni Hisos ya tao nga inhoropan ka maonga. ³⁵Kamhan minkarini dazon kan Hisos ya mga tao kay anseleng siran kontana ka tao kon in-ono sa iza. Pagdateng niran kan Hisos nakitan niran ya tao nga indazaw ni Hisos. Iza nga inhoropan na mga mataed nga maonga nagalo-to di iza dizan ka paahan ni Hisos. Inbadoan disab iza kay naolian ka madazaw nga beet. Kamhan nahaldek ya mga mindateng.³⁶Kamhan ya mga minkita ka inhinang ni Hisos kazina, siran ya minpanan-og ka mga bag-ong mindateng nga indazaw ni Hisos ya tao nga inhoropan na maonga. ³⁷Kamhan ya tanan mga taga Girgasa minhangzo siran kan Hisos dazaw ampanaw iza dini ka kanirang lopa. Kay masara ya pagpangahaldek niran kay dakola gajod ya toong gahem. Kamhan minleen si Hisos ka baloto dazaw ampanaw.³⁸Kamhan ya tao nga indazaw ni Hisos minhangzo iza nga an-iba piro diri iza paibahenni Hisos. ³⁹Hinoa intogon nga om-oli ko ka mga lomon mo. Maglaong ko kaniran nga madazaw di ya lawas mo kay inkaloy-an ko na Nagagihit. Kamhan minkaro ya tao doro ka longsod. Minpanan-og iza ka tanan mga tao kon in-ono sa iza ni Hisos.⁴⁰Na, pag-oli ni Hisos ngarindipi ka lopa nga Galiliya mataed ya mga tao nga minsogat kanangiza. ⁴¹Kamhan may isang oloolo ka singbahanna mga Hudiyo nga minkarini kan Hisos. Si Hariyo ya ngaran. Paglohod naiza dizan ka paahan ni Hisos minpakilooy gajod iza nagalaong nga kon mahimo ya beet mo ibahan mo hao ngaro ka kanaong lagkaw ⁴²kay nagapinal di ya kanaong bogtong maanak nga daragahay.Kamhan min-iba si Hisos kan Hariyo. Nagakasiet gajod iza nga nagapanaw kay mataed ya mga tao.⁴³Na, may nagalopog kan Hisos nga babazi nga sokad ka napolo may dowang ka toig wara magheneng ya toong pagdog-a. Nagastohan disab iza ka mga mataed nga doktor piro wara pen mawara ya toong masakit. ⁴⁴Pagsonod naiza kan Hisos mintoldok iza ka pilos na toong bado. Kamhan madazaw matood ya toong lawas.⁴⁵Kamhan nangotana si Hisos nga daw sin-o say mintoldok kanao? Minsambag sirang tanan nga diri kon hao. Kamhan minlaong si Pidro nga Nong, masara gajod nga kataed ya mga tao nga minheet kanmo. ⁴⁶Minsambag si Hisos nga may mintoldok kanao kay imbati gajod nao nga mintambal di hao ka tao.⁴⁷Kamhan minkarini ya babazi kay mahagdam di iza nga diri mahimo ya pagtago. Paglohod naiza dizan ka paahan ni Hisos nagapidpid gajod ya toong lawas ka kahaldek. Kamhan dizan ka nabatian na mga tao minpanaba iza nga hao ya mintoldok ka kanmong bado kazina kay may kasakit nao. Kamhan madazaw matood ya kanaong lawas. ⁴⁸Minsambag si Hisos nga Day, basta ya pagsarig mo kanao madazaw di ya lawas mo. Om-oli ko naa. Diri ko magkawied kay diri ambalik ya kasakit mo.⁴⁹Ka nagapanaba pen si Hisos may tao nga min-apas nga garing ka lagkaw ni Hariyo nga izang oloolo ka singbahan na mga Hudiyo. Kamhanminlaong ya min-apas nga Hariyo, diri ko magpaiba kan Hisos ngaro ka lagkaw kay nawara di ya maanak mo. ⁵⁰Pagpakabati ka ni Hisos minsambag iza kan Hariyo nga diri ko magkawied. Magsarig ko naa kanao dazaw mabahaw ya maanak mo.⁵¹Pagdateng niran ka lagkaw diri ni Hisos ya mga tao paselden. Impaseled lamang si Pidro daw si Howan daw si Santiago daw ya ginikanan na bata. ⁵²Kamhan nagahaza gajod ya mga tao dizan kay nawara di ya bata. Kamhan minlaong si Hisos kaniran nga diri kamo maghaza kay diri kon patay ya bata. Igo ka lamang iza matorog. ⁵³Kamhan inkatawhan niran si Hisos kay mahagdam siran nga wara di ya babazi.⁵⁴Kamhan minseled si Hisos kakowarto nga inbentagan na babazi. Kamhan intagenan ni Hisos ya alimana babazi daw minsogo nga Day, bomangon ko naa. ⁵⁵Kamhan minbalik matood ya hinawa na babazi. Minbangon dazon iza. Kamhan minsogo si Hisos kaniran nga pakanen naa ya babazi. ⁵⁶Kamhan dakola gajod ya pagkaborong na toong ginikanan. Minsogo si Hisos kaniran nga diri kamo magpanaba dizan ka mga tao nga indazaw di nao iza. Ani ini ya pagtabang ni Hisos ka maanak ni Hariyo.

Chapter 9

¹Na, pagkakamhan kaiza inpatipon ni Hisos ya toong mga sinarigan nga napolo may dowa siran. Kamhan intagan siran naiza ka gahem ka pagpadalagan ka tanan mga maonga. Intagan isab siran ka gahem ka pagpanbahaw ka mga masakit. ²Kamhan impakaro siran naiza ngaro ka mga tao dazaw anwali siran ka pagmaymay mahitenged ka pagpasakop na Nagagihit ka mga tao. Panbahawen sab niran ya mga masakiten.³Intogon sab siran nagalaong nga pikit ka lawas ka lamang ya dara mazo, waray lain harominta. Diri kamo maghabay ka kowarta. Diri sab kamo maglapid ka bado. ⁴Dizan ka lagkaw nga inpanikan mazo maghela gajod kamo hastang ka pagpanaw mazo.⁵Dizan ka bariyo nga diri an-abiabi kamazo izabzab mazo ya abog dizan ka paa mazo dazaw mahagdam siran nga silotan siran kay-an kay diri siran an-angay ka sindo na Nagagihit ka pagpanalinga. ⁶Pagkakamhan ni Hisos pagtogon kaniran minpanaw siran kay an-azi siran ka mga mataed nga bariyo. Nagawali siran ka pagmaymay mahitenged kan Kristo. Inpanbahawan sab niran ya mga nabedlay.⁷Ya, ka nagapasinged pen ya mga sakop ni Hisos doro ka mga lain dapit nabatian ni Hirodis nga hari kon ono ya hinang niran. Kamhan dakola ya toong kawied kay nagalaong ya mga tao nga si Hisos ani si Howan nga Magbenzagay. Nabohi iza pagbalik garing ka lebeng. ⁸May mga iba nga tao nga nagalaong nga si Hisos ani si Iliyas nga karaang propita na Nagagihit. May mga iba pen nga tao nga nagalaong nga si Hisos propita iza singed ka isa pen nga karaang propita. ⁹Kamhan minlaong si Hirodis nga izang dini kaini inpaotdan nao ya lieg ni Howan agon sin-o kombeet iton nga taohana nga impanan-og kanao na mga tao. Kamhan gosto gajod iza anseleng kan Hisos.¹⁰Ya, pag-oli ka na mga sinarigan ni Hisos inpanan-ogan niran iza kon ono ya hinang niran. Kamhan inpaiba siran ni Hisos doro ka longsod nga Bitsayda kay ampahimlay siran. ¹¹Kamhan dizan ka inpanawan niran mataed di ya mga mahagdam nga waro di sin Hisos agon nang-apas siran. Min-abiabi si Hisos kaniran kamhan min-maymay iza kaniran mahitenged ka pagpasakop na Nagagihit kaniran. Inpanbahaw sab naiza ya mga masakiten.¹²Pagkadelem ka kaiza minkarini kan Hisos ya toong mga sinarigan nga napolo may dowa siran. Minlaong siran kanangiza nga papanawenmo naa ya mga tao ngaro ka mga bariyobariyo dazaw ampangita siran ka kolanganan daw makapamalit siran ka pagkaen niran kay dini kita ka kamingawan. ¹³Minsambag si Hisos nga magpakaen hinoa kamo kaniran. Minsambag siran nga lima komang bolos ya pan kamhan dowa komang bolos ya isda. Daw paliten nami ya makaen para kaiton nga mga mataed nga tao? ¹⁴Ani ini ya inlaong niran kay ya mga amaama dizan hapit maglimang ka libo siran tanan. Wara pen ya labet na mga babazi daw mga bata. Kamhan minsambag si Hisos ka toong mga sinarigannga palo-toon di mazo sirang tanan. Kada tipon may tinagkalim-an.¹⁵Kamhan impalo-to di sirang tanan. ¹⁶Paghawid ni Hisos ka mga pan nga limang bolos daw ya isda nga dowang bolos minhangad iza ka langit. Kamhan minpasalamat iza ka Nagagihit. Kamhan intipaktipak naiza ya mga pan anipen naiza ipanhatag ka toong mga sinarigan. Kamhan inpandohol niran ka mga tao. ¹⁷Pagkakamhan niran pagkaen nangabosog sirang tanan. Pagpakahipid niran ka salin nga tinipak nangapono pon ya napolo may dowang ka alat.¹⁸Na, izang aldaw ka pagpangamozo ni Hisos nga isa ka iza minkarini ya toong mga sinarigan. Kamhan nangotana si Hisos kaniran nga daw ono ya pagngaran na mga tao kanao? ¹⁹Minsambag siran nga may nagalaong nga mated sa koni niran iko koni si Howan nga Magbenzagay. May nagalaong nga iko sab koni iton si Iliyas nga karaang propita na Nagagihit. May iba pon nagalaong nga iko sab koni ya isa pen nga karaang propita nga nabanhaw di.²⁰Kamhan nangotana si Hisos kaniran nga daw sin-o say pagngaran mazo kanao? Minsambag si Pidro nga iko ani matood si Kristo nga hari nga pinili na Nagagihit. ²¹Kamhan minsogo si Hisos kaniran nagalaong nga dizan ka bisan sin-o nga tao diri kamo magpanan-og kon sin-o sa hao. ²²Kay hao nga minhon-a ka bisan sin-o nga mahon-ang tao, an-azi pon hao ka mga mataed nga kalised. Kamhan magasawazen hao na mga malaas daw yamga oloolo na mga pari daw ya mga maistro ka tinoohan na mga Hudiyo. Kamhan pamagpatazen hao doro kaniran. Pagdateng ka ikatolong aldawmagabohien hao na Nagagihit pagbalik garing ka lebeng.²³Indogangan pen ni Hisos pagpanaba kanirang tanan nga bisan sin-o ya anpasakop kanao kinahanglan bizaan naiza ya toong kaogaringen nga naazakan aldaw-aldaw daw angeten ya pagkapatay singed kanao. Ka diri madogay dakpen hao na mga tao kamhan ipalansang ka kros kotob ka mapatay hao. ²⁴Kamhan bisan sin-o ya diri ansakop kanao kay nawied iza nga basi patazen iza mawara hinoa iza. Piro bisan sin-o ya napatay kay hao ya toong insakopan mahatagan iza ka bag-ong kinabohi ngadiri mawara. ²⁵Bisan kon maangken na tao ya tanan mga botang dini ka kalibotan kamhan mawara ka ya toong kaogaringen nga kinabohi dawono ya makawa naiza? Wara gajod.²⁶Mindogang pon si Hisos paglaong nga hao ya minhon-a ka bisan sin-o nga mahon-ang tao. Kamhan may tirmino nao ka pagbalik ka kalibotan. Iba sab kanao ya mga sogoonon nga taga langit. Magabado sab hao ka kalatì na kanaong Ama nga Nagagihit. Na, koman nga panahona ka wara pon hao magbalik ka kalibotan bisan sin-o ya anlimed kanao daw ya kanaong mga panaba anlimed isab hao kanangiza kay-an ka pagdatong nao. ²⁷Timan-an mazo gajod ini nga dini kamazo may mga diri mapatay nga tao hangtod ka pagpakakita niran kanao pagbalik nao dini ka kalibotan kay hao gajod ya hari nga pinili na Nagagihit. Ani ini ya sindo ni Hisos ka toong mga sinarigan.²⁸Ya, minlabay di ya walong ka aldaw. Kamhan inpaiba ni Hisos si Pidro daw si Howan daw si Santiago ngandaked ka bobong kay ampangamozo iza. ²⁹Ka nagapangamozo pon iza nabag-o di ya toong lawas piro si Hisos gajod iton. Masarang kapoti ya toong bado singed ka kalatì na sega.³⁰Kamhan waton disab ya dowang ka tao nga si Moysis daw si Iliyas nga mga karaang tao na mga Hudiyo. Namaglaonglaong sirang dowa daw si Hisos. ³¹Madazaw gajod siran selengan kay nabag-o disab ya kanirang mga lawas. Nagalaonglaong siran mahitenged ka pagkapatay ni Hisos doro ka Hirosalem ka pagtoman naiza ka kabebet-en na Nagagihit.³²Paglaonglaong pen niran nangatorog si Pidro daw ya toong mga iba. Kamhan min-imata siran kay nakakita di siran ka kalatì dizan kan Hisos.Nakita sab niran ya dowang ka tao nga mintindeg dizan kan Hisos. ³³Ya, pagpakabelag ka ni Moysis daw si Iliyas kan Hisos minlaong si Pidro nga Magbabaja, madazaw ya kantang pagtipon dini. Kon somogot ko hinangen nami ya mga tolong bolos nga tal-ob. Kanmo ya isa. Kan Moysis ya isa. Kan Iliyas ya isa. Ani ini ya inlaong ni Pidro kay diri iza mahagdam kon ono kontana ya toong ilaong kay mahaldek gazod siran.³⁴Ka nagapanaba pon si Pidro intamdengan siran ka inarak. Pagkatamdengi ka niran nangahaldek gazed siran. ³⁵Kamhan nabatian niran ya saba dizan ka inarak nga nagalaong nga wani ya kanaongAnak nga kanaong impili. Magtoo gajod kamo ka toong mga panaba kamazo. ³⁶Pagkakamhan kaiza nawara dazon si Iliyas daw si Moysis. Si Hisos ka ya nakita niran dizan. Kamhan wara siran magpanaba ka nakita niran kay dakola ya pagkabereng niran.³⁷Pagkakonsilem paglogsong niran ngambaba nanogat kan Hisos ya mga mataed nga tao. ³⁸Kamhan dizan kaniran may isang tao nga minhawag kan Hisos nga nagalaong nga Maistro, indara nao ngarinikanmo ya kanaong bogtong anak nga amaama. Kaloy-i intawon iza ³⁹kay isahay inharian iza na maonga. Kamhan ampahisinggit iza daw magakabiribid ka toong lawas hangtod ka pagbora na toong ba-ba. Kamhan impangageman ya toong lawas ka paglompatlompat ka lopa. Kamhan madogay maolian iza ka madazaw nga beet. ⁴⁰Kazina inhangzo nao ya mga sakop mo dazaw papanawen niran ya maonga piro wara siran makadaeg.⁴¹Minsambag si Hisos nga waray pagtoo mazo ka Nagagihit. Mga salaan sab kamo. Daw dogay pen hao magaanget ka kamazong batasan nga waray pagtoo kanao? Daw dogay pon hao magahela dini kamazo anipen makasabot kamo ka gahem na Nagagihit? Dadha ngarini ya maanak mo! ⁴²Na, ka pagkarini na bata kan Hisos impalompatlompat iza na maonga dizan ka lopa daw nabiribid ya toong lawas. Kamhan imbaheg ni Hisos ya maonga. Kamhan naolian matood ya bata ka madazaw nga beet. Kamhan imbalik ni Hisos ya bata ka toong ama.⁴³Kamhan nangabereng gajod sirang tanan ka gahem na Nagagihit. Ka nagalaonglaong pen siran mahitenged ka tanan mga inhinang ni Hisos minlaong iza ka toong mga sinarigan nga ⁴⁴manalinga kamo kay hao nga minhon-a ka bisan sin-o nga mahon-ang tao itogyan hao dizanka gahem na mga tao. ⁴⁵Na, pagpakabati ka na toong mga sakop wara siran makasabot kay wara naiza siran pasabota. Kamhan wara siranmangotana kon ono ya kahologan naititonay nawied gajod siran.⁴⁶Pagkakamhan kaiza namaglalislalis ya mga sinarigan ni Hisos daw sin-o ya labaw dini kaniran? ⁴⁷Kamhan mahagdam si Hisos kon ono ya kanirang hena-hena. Kamhan impakarini naiza ya isang bata ka toong sain. ⁴⁸Kamhan minlaong iza kaniran nga garing ka pagtoo na tao kanao kon andawat iza ka bata andawat gihapon iza kanao. Kon andawat iza kanao andawat isab iza ka Nagagihit nga minpakarimbaba kanao. Dini kamazong tanan ya tao nga labing obos iza gajod ya labaw.⁴⁹Kamhan si Howan nangotana iza kan Hisos nga Maistro, kazina napaniidan nami ya tao nga minpadalagan ka maonga dizan ka tao. Pagsogo naiza ka maonga ka pagpanaw inpanaba naiza ya ngaran mo. Kamhan minbaheg kami kaiton nga tao kay diri kon sakop nami iza. ⁵⁰Minsambag si Hisos nga diri kamo magbaheg kaiton nga tao. Kay bisan sin-o ya diri an-away kamazo makaangay gajod iza kamazo.⁵¹Ya, pagkaarani ka na tirmino ni Hisos ka pagkandaked ka langit inisa disab naiza ya toong hena-hena ka pagkaro ka siyodad nga Hirosalem. Agon impahon-a naiza ya toong mga sinogo ⁵²doro ka isang bariyo doro ka lopa nga Samariya dazaw an-andam siran ka toong pagkolang dizan. ⁵³Piro diri ansogot ya mga taga Samariya kay mahagdam siran nga anlargo pen si Hisos ka Hirosalem. Kamhan ya batasan niran diri paazihan ka mga komarohay ka siyodad nga Hirosalem.⁵⁴Pagkahagdam ka na mga sinarigan nga si Santiago daw si Howan minlaong siran nga Magbabaja, kon somogot ko ansogo kami ka laga ka pagkarimbaba kaniran garing ka langit dazaw masonog sirang tanan. ⁵⁵Piro diri ansogot si Hisos. Pagliso naiza kaniran imbahegan siran naiza. ⁵⁶Kamhan minpadazon siran pagpanaw doro ka lain bariyo.⁵⁷Hisos. Kamhan nagalaong iza nga bisan hain ko magpanaw aniba gajod hao kanmo. ⁵⁸Minsambag si Hisos nga bisan ya mga mire may mga pogad niran ka pagpahimlay. Bisan ya mga manokmanok may mga haponanan niran. Piro wara gajod ya kanaong lagkaw nga pahimlazanan.⁵⁹Kamhan dizan ka iba nga tao minlaong si Hisos nga somakop ko kanao. Minsambag ya tao nga Magbabaja, tagadan mo hao naa kay ankaro pen hao ka kanaong ama nga mapatazay di iza. ⁶⁰Minsambag si Hisos nga ya mga lomon mo nga diri ansakop kanao ani komay magkaro ka kanmong ama kay singed siran ka mga napatay nga tao kay waray hena-hena niran mahitenged ka Nagagihit. Kamhan iko pomanaw ko naa. Magtoldo ko ka mga tao ka sindo mahitenged ka pagpasakop na Nagagihit kaniran.⁶¹May iba pon nga tao minlaong kan Hisos nga Sinyor, ansakop hao kanmo piro togotan mo hao ka pag-oli ka kanaong mga lomon kay anbaid pen hao kaniran. ⁶²Minsambag si Hisos nga ya tao nga ansakop kanao kinahanglan isahen naiza ya toong hena-hena ka pagtarabaho ka Nagagihit singed ka tao nga nagadaro ka oma. Kamhan diri madazaw ya toong pagdaro kon anlingi-lingi iza ka toong azi.

Chapter 10

¹Pagkakamhan kaiza minpili si Hisos ka mga iba pen nga sakop -a naiza ya tinagdowa ngaro ka tagsatagsa nga longsod daw ya mga dapit ngadatnganan naiza kay-an. ²Minlaong iza kaniran nga mataed ya tao nga gosto ansakop kanao piro talagsa ka ya mga ansindo kaniran mahitengedkanao. Kamhan singed siran ka mga homay nga hinog di. Haloag gajod ya homazan piro talagsa ka ya mga magaani. Agon hangzoon mazo ya tag-iza ka anihen dazaw dogangan naiza pagpadara ka mga magaani ka pag-ani kaiton.³Pomanaw di kamo. Pakarohan nao kamo ka mga salaan nga tao. Singed siran ka mga maiseg nga ido. Kamhan dizan kaniran ya batasan mazo singed iton ka batasan na mga karniro nga waray kaiseg. ⁴Diri kamo maghabay ka kowarta bisan singko sintabos. Pikit ka lawas ka lamang ya dara mazo, waray lain harominta. Diri kamo magheneng ka panaw mazo ka paglaonglaong ka tao kay basi malangan kamo.⁵Dizan ka lagkaw nga impanikan mazo maglaong kamo paghon-a nga magmalinawen kamo ka paghela dini. ⁶Kon ampapanik siran kamazo ibilin mazo kaniran ya madazong hena-hena. Piro kon diri siran ampapanik kamazo diri kamo maghatag ka hena-hena nga madazon. ⁷Pabilin kamo dizan ka lagkaw nga inpanikan mazo paghon-a. Diri kamo magbalhinbalhin garing ka isang lagkaw ngaro ka lain. Ya makaen nga inlamisa niran singed iton ka sohol mazo agon kanen mazo dawinmen kay ya tarabahanti kinahanglan soholan.⁸Kon andateng kamo ka longsod kanen mazo ya makaen nga inlamisa niran. ⁹Panbahawen mazo ya mga masakiten dizan kaniran. Maglaong kamo kaniran nga ansindo kami kamazo mahitenged ka pagpasakop na Nagagihit kamazo kay domatengay di ya hari nga pinili naiza.¹⁰Kon andateng kamo ka longsod nga diri makaangay kamazo mag-azi kamo dizan ka kanirang mga dalan kamhan maglaong kamo kaniran nga ¹¹bisan ya abog dini ka kanaming paa izabzab nami dazaw mahagdam kamo nga silotan kamo na Nagagihit. Magtimaan kamo kaini nga domatengay di ya hari nga pinili na Nagagihit. ¹²Panabaan ta kamo nga kay-an ka tirmino na Nagagihit ka pagbetang ka silot ka mga tao ya silot naiza kamazo labaw pen iton ka silot ka mga taga Sodoma nga maongang longsod kawandini pon.¹³Kamhan minbaldeng si Hisos ka mga taga longsod nga mga dapit nga inhinangan naiza ka mga madazaw kay wara siran magbiza ka maongang hinang niran. Nagalaong iza nga kamo nga taga Korazin daw taga Bitsayda, magalised gajod kamo kay-an! Kay bisan minkita kamo ka kanaong mga inhinang nga madazaw wara kamo maghinelsel ka kamazong mga sala. Kon ipakita nao ini nga mga magazon dizan ka mga taga Tiro daw taga Sidon nga mga maongang tao kawandini pon, magahinang gazed siran ka batasan niran ka paghinelsel nga ambado ka maongang bado. Kamhan anbo-bo ka alibo ka kanirang mga olo. ¹⁴Agon kay-an ka paghokom na Nagagihit ka mga tao ya silot naiza kamazo labaw pon iton ka silot naiza ka mga taga Tiro daw Sidon. ¹⁵Minbaldeng sab si Hisos ka mga taga longsod ka Kapirnaom nagalaong nga kamo nga mga taga Kapirnaom, bisan nagahela hao dizan kamazo diri gazed kamo maghena-hena nga dakola ya kamazongngaran dizan ka Nagagihit. Kay ipaababa gazed ya ngaran mazo kay wara kamo magbiza ka maongang hinang mazo. Madara gajod kamo baba ka inpirno.¹⁶Kamhan minlaong iza ka toong mga sinarigan nga ya tao nga ampanalinga kamazo, hao gajod ya panalingzan naiza. Ya ansorasora kamazo hao gajod ya insorasora naiza. Ya ansorasora kanao insorasora gajod naiza ya Nagagihit nga minpakarimbaba kanao.¹⁷7Pagkadogay kaiza minbalik kan Hisos ya toong mga sinogo nga kapitoan may dowa siran. Nagasaza gajod siran daw nagalaong nga Magbabaja, bisan ya mga maonga mintoo gajod siran ka kanaming sogo ka pagpadalagan pagpanaba nami ka kanmong ngaran. ¹⁸Minsambag si Hisos nga mahagdam hao daan ka pagkapildi ni Satanas kay madali gajod ya toong pagkaholog garing daked ka langit singed ka kadali na kilat. ¹⁹Intagan ta kamo matood ka gahem ka pagsagitnen ka mga halas daw ya mga orang-orang. Intagan sab kamo ka gahem ka pagpakadaeg kan Satanas nga kantang kaaway. Diri di gajod makaonga kamazo ya bisan ono. ²⁰Piro diri kamo magsaza kay may gahem mazo ka pagpakadaeg ka mga maonga. Magsaza hinoa kamo kay nalista di ya kamazong ngaran daked ka libro na Nagagihit.²¹Pagkakamhan kaiza insaza ni Hisos ya Madazaw nga Ispirito nga garing ka Nagagihit daw nagalaong iza ka toong Ama nga Nagagihit nga Ama nao nga tag-iza ka kalangitan daw kalibotan, palad pon kay ya mga tao nga hopaw ya kanirang pagtoo wara mo siran pasabota ka kanaong sindo bisan kon ataas ya kanirang grado. Hinoa ya mga ansarig kanao bisan geramay ya kanirang kahagdamanan siran ya impasabot mo ka kanaong sindo. Madazaw kay iko ya minponto kaiton. Ani ini ya inlaong ni Hisos ka toong Ama.²²Kamhan minpanaba iza ka mga tao nga hao ya insarigan na kanaong Ama ka tanan mga inhinang naiza. Hosto ya kasabtan naiza kanao. Hosto gihapon ya kasabtan nao kanangiza. Kamhan dizan ka bisan sin-o ya impili nao ipasabot nao ya batasan na kanaong Ama.²³Kamhan dizan ka waray lain tao nga makabati minpanaba si Hisos ka toong mga sinarigan nga madazaw ya pagpanarangin na Nagagihit kamazo kay kamo ya minkita ka kanaong mga inhinang. ²⁴Timan-an mazo gajod ini nga mataed ya mga karaang propita na Nagagihit daw ya mga karaang hari nga gosto siran anseleng ka kanaong mga hinang singed ka inselengan mazo dini kanao koman piro wara itogot na Nagagihit kaniran. Gosto sab siran ampanalinga ka kanaong sindo singed ka nabatian mazo dini kanao koman piro wara itogot na Nagagihit kaniran.²⁵Pagkakamhan kaiza may isang maistro nga minkarini nga hanas ka mga balaed na Hudiyo. Kamhan minlaong iza kan Hisos ka pagporba nga Maistro, daw ono ya kinahanglan nga hinangen o dazaw tagan hao ka bag-ong kinabohi nga diri mawara? ²⁶Minsambag si Hisos nga ono say impasoyat na Nagagihit kan Moysis nga kamazong karaan? Ono ya imbasa mo dizan kaiton nga kasoyatan? ²⁷Minsambag iza nga impasoyat na Nagagihit kan Moysis nga kinahanglan nga pagaazaken mazo pagtineed ya Magbabaja nga kamazong Nagagihit. Kamhan isahen mazo ya kamazong hena-hena ka pagtaremdem kanangiza. Kamhan mag-azak kamo ka mga tao singed ka pag-azak mazo ka kamazong kaogaringen. ²⁸Minsambag si Hisos nga hosto ya kanmong sambag. Magtoman ko dazaw mahatagan ko ka bag-ong kinabohi nga diri mawara.²⁹Kamhan amporba pen ya maistro kan Hisos nga nagalaong nga daw sin-o gajod ya tao nga angazen o kontana? ³⁰Minsambag si Hisos nga pamolinged ini nga may isang ka tao nga angay ta nga Hudiyo. Kamhan nagalogsong iza garing ka Hirosalem pasinged ngaro ka longsod nga Hiriko. Kamhan inbanganan iza na mga tolisan. Inhoboan niran iza daw impamagbonalan. Kamhan inbizaan iza nga mapatazay.³¹Ka wara pon madogay may isang Yodayo nga pari nga nagalogsong dizan ka dalan. Pagpakakita ka naiza ka tao nga nagalised minlabay lamang iza dizan ka kilid na dalan. ³²Kamhan may nakasonod nga Hudiyo gihapon. Kaliwat iza ni Libita nga karaang pari. Pagpakakita ka naiza ka tao nga mapatazay minlabay iza dizan ka kilid na dalan.³³Kamhan may nakasonod pen isab nga taga Samariya. Na, ya mga taga Samariya daw ya mga Yodayo diri siran magkaangay kamhan intamay na mga Hudiyo na mga taga Samariya kay diri kon mga kaliwatan ni Abraham siran. Na, pagdateng na taga Samariya ka tao nga nagalised inkaloy-annaiza bisan Hudiyo ya tao. ³⁴Kamhan imbo-boan naiza ya toong mga samad ka lana insaketan sab ka tambal nga mahapdes gajod pagdazaw.Kamhan impandapihan naiza ya Hudiyo daw impasakay ka toong kabayo dazaw iated ngaro ka kolanganan. Kamhan magatabangan iza dizan. ³⁵Pagkakonsilem inhatagan naiza ya tag-iza ka kolanganan ka kowarta daw nagalaong nga pag-aligarahen mo naa ini nga nabedlay. Kamhanpagbalik nao dini bayran ta ko ka kanmong magasto kon kolang pon ya kowarta. Ani ini ya pamolinged ni Hisos ka maistro nga Hudiyo.³⁶Kamhan nangotana iza nga dizan ka tolong ka tao daw sin-o say nakaangay pagtineed ka tao nga intolis? ³⁷Minsambag ya maistro nga ya tao nga nalooy kanangiza. Minsambag si Hisos nga pomanaw di ko. Kinahanglan maghaod ko ka toong batasan.³⁸Pagkakamhan kaiza nagapadazon si Hisos ka kanirang pagpanaw. Mindateng siran ka isang bariyo nga hel-anan na isang babazi si Marta yangaran. Kamhan minpapanik iza kan Hisos kay ampakaen. ³⁹May lomon ni Marta si Mariya ya ngaran. Nagalo-to iza dini ka paahan ni Hisos kaynaazak iza pagpanalinga ka toong sindo.⁴⁰Kamhan nawied si Marta ka pagkaen. Agon minkarini iza kan Hisos ka pagbaid nga nagalaong nga Magbabaja, daw waray pagkawied mo nga impasagdan hao na kanaong lomon ka pagsen-ad? Long-on mo iza nga tabangan mo ya kanmong lomon. ⁴¹Minsambag ya Magbabaja nga Marta, Marta, mataed gazed ya mga kawied Kamhan madazaw gazed ya impili ni Mariya kay minpanalinga iza ka kanaong mga panaba. ⁴²Kamhan diri makawa ya toong intoon dini kanao. Kay anikay inkinahanglan na tao ya pagpanalinga ka kanaong sindo.

Chapter 11

¹May isang aldaw nagapangamozo si Hisos ka Nagagihit. Pagkakamhan naiza pagpangamozo minlaong ya isang sakop nga Magbabaja, toldoan mo kami ka pagpangamozo ka Nagagihit singed ka pagtoldo ni Howan ka toong mga sakop.²Minsambag si Hisos nga kon ampangamozo kamo ka Nagagihit maglaong kamo nga Ama nami nga Nagagihit, labaw gazod ya kanmong ngaran. Harian mo kami dini ka kalibotan.³Tagan mo kami kada aldaw ka kinahanglan nami nga pagkaen. ⁴Pasaylohon mo ya kanaming mga sala singed ka pagpasaylo nami ka mga nakasala kanami. Ipaaro mo kanami ya magtintalay.⁵Pagkakamhan ni Hisos pagtoldo kaniran minpamolinged pon iza kaniran dazaw diri siran kapozan ka pagpangamozo ka Nagagihit. Kamhan nagalaong iza nga simpan may isang higara mo. Ka pagkatenga na kahabzen iko ya minkaro ka toong lagkaw dazaw hangzoon nga pari, kon mahimo pabayloan nao ya makaen ⁶kay nadatngan hao na kanaong higara garing pen ka aro. Nahodtan di gajod hao ka makaen nao. ⁷Kamhan minsambag iza garing dalem ka lagkaw nga diri di ko magsamok kanao kay nasirahan di ya kanaong lagkaw. Namentag di kami daw ya kanaming mga maimpis. Agon diri di hao ambangon ka gosto mong pangazoon kanao. ⁸Kamhan mintoda ko hinoa pagpangazo kanangiza dazaw ihatag. Kamhan anbangon lamang iza daw anhatag kanmo ka tanan inkinahanglan mo. Na, ya paghatag naiza kanmo diri kon garing iton ka pagkaamigo mazo basta kay garing ka pagtoda mo ka pagpangazo.⁹Sabten mazo ini nga mangazo kamo ka Nagagihit ka kinahanglanen mazo. Kamhan tagan kamo naiza. Magpangita kamo. Kamhan ipakita naiza kamazo ya kamazong inkinahanglan. Maghawag kamo dazaw sambagen kamo na Nagagihit. Kamhan mabatian kamo naiza ka paghangzo mazo. ¹⁰Kay bisan sin-o ya nagaazo ani tagan na Nagagihit ka toong kinahanglan. Ya tao nga nagapangita ani tabangan na Nagagihit. Ya tao nga nagahawag mabatian na Nagagihit ya toong paghangzo.¹¹Kamo nga may anak, kon an-azo ya maanak ka isda, daw ihatag ya halas? Diri. ¹²Kon an-azo iza ka anak na manok daw ihatag ya orangorang? Diri kay ihatag mazo hinoa ya madazaw. ¹³Na, kamo nga mga salaan nga tao, mahagdam kamo ka paghatag ka madazaw ka kamazong mga anak piro labaw pen gajod ya hatag na Ama mazo nga Nagagihit nga nagahela daked ka langit kay ihatag naiza ya toong Ispirito nga Madazaw dizan ka mga nangazo kanangiza.¹⁴Pagkakay-an kaiza minbogaw si Hisos ka maonga nga nakapeha ka isang tao. Kamhan nakalitok dazon ya tao agon nangabereng gajod yamga tao. ¹⁵Dizan disab ya mga minsora nga nagalaong nga si Hisos may gahem naiza ka pagbogaw ka mga maonga kay inharian iza ni Satanas inngaranan sab kan Bilsibol nga tag-iza ka mga maonga.¹⁶Kamhan nangazo ya mga iba pong tao ka timaan nga garing ka langit kay amporba siran kon garing si Hisos ka Nagagihit kon diri. ¹⁷Mahagdam si Hisos ka kanirang hena-hena agon minsambag iza nga pamolinged ini nga kon awazen na hari ya toong mga sinogo mapildi gajod ya hari. Kon ampakig-away ya isa daw isa nga lomondizan ka isang pamiliya mapildi isab ya pamiliya.¹⁸Agon kon anbogaw si Satanas ka toong kaogaringen nga ispirito dizan ka tao mapildi si Satanas. Minlaong kamo nga garing kan Bilsibol ya kanaong gahem ka pagbogaw ka mga maonga. ¹⁹Sazop mazo iton kay bisan ya mga sakop mazo pagbogaw niran ka mga maonga mahagdam siran nga garing ka Diyos ya kanirang gahem, diri kon garing kan Bilsibol. Agon ansombong siran kamazo ka bakak. ²⁰Minsazep gajod kamo kay ya Nagagihit ani ya mintabang kanao ka pagbogaw ka mga maonga. Kamhan ipasabot di na Nagagihit kamazo nga dini kamazo mindateng di gajod ya Maanak na Nagagihit nga hari nga pinili na Nagagihit.²¹Pamolinged ini nga singed si Satanas ka kesgan nga tao nga nagadara ka bangkaw daw lodzo kay bantazan naiza ya toong lagkaw dazaw diri paghilabtan ya toong mga betang. ²²Kamhan hao kay nakadaeg kan Satanas pagdali kay intagenan nao ya toong bangkaw daw lodzo. Kamhan imbahinbahin nao ya toong mga betang dizan ka kanaong kaibahan. ²³Indogangan pen ni Hisos paglaong nga ya mga diri ansakop kanao ani ya ansopak kanao. Ya mga diri antabang ka mga tao ka pagsakop kanao singed ka nakalaag siran ka mga tao.²⁴Ya tao nga diri magapadazon pagsakop kanao singed iza ka tao nga inharian na maonga. Kamhan minpanaw ya maonga kay ankaro ka banwa. Kamhan magapanawpanaw iza kay ampangita ka hel-anan. Kamhan waray datnganan naiza agon nagahena-hena iza nga an-oli di hao ka tao. ²⁵Pagdateng naiza ka tao ya beet na tao singed iton ka lagkaw nga inhingloan di daw inhipid ya tanan piro wara dizan ya magahari ka tao. ²⁶Kamhan minpanaw ya maonga kay ankawa iza ka toong mga iba nga pito siran daw maonga gazod. Kamhan sirang tanan ya magahari ka tao. Agon nagadogang gazed ya tao ka pagpakasala. Ani ini ya kahimtang na tao nga nagapanalinga ka kanaong sindo. Kamhan diri iza ampahari ka Magbabaja dalem ka toong beet.²⁷Pagkakamhan ni Hisos pagpanaba dizan ka kataohan may isang babazi nga minbaskeg ka toong paghawag nga nagalaong nga masazaen gajod ya babazi nga min-anak kanmo daw minpasoso. ²⁸Minsambag si Hisos nga masazaen hinoa ya mga nanalinga ka mga panaba na Nagagihit daw ya nagatoman kaiton.²⁹Pagheetheet ka na mga mataed nga tao libot kan Hisos minpadazon iza paglaong kaniran nga koman nga panahona mga salaan gazod ya mga tao. Kamhan ampangazo siran kanao ka timaan piro anikay timaan nao kaniran ya singod kan Zona nga karaang propita na Nagagihit. ³⁰Kay kawandini pon pagdateng ni Zona ka longsod nga Ninibi mahagdam gajod ya mga taga Ninibi nga garing iza ka Nagagihit. Koman nga panahona mindateng disab hao nga garing ka Nagagihit. Makasabot ya mga tao kaini kay-an kay mabohi hao pagbalik garing ka lebeng singed ka pagkabohi ni Zona. Kay kawandini pon tolong ka aldaw ya paghela ni Zona dalem ka tinai na dakolang isda.³¹Na, may karaang rayna isab. Taga timogan iza kamhan aro ya toong pagpanaw ka pagpanalinga ka sindo na karaang hari nga si Salomon. Agon ansombong iza kamazo kay-an ka paghokom na Nagagihit ka mga tao kay bisan labaw ya kanaong pagmaymay ka pagkalabaw na pagmaymay ni Salomon wara kamo magpanalinga kanao.³²Kay-an ka paghokom na Nagagihit ka mga tao ansombong kamazo isab ya mga taga Ninibi kay bisan labaw ya kanaong pagwali ka pagwali ni Zona wara kamo magbiza ka kamazong mga sala singed ka mga taga Ninibi kaiza nga mahon-a pon pagpakabati niran ka pagwali ni Zona.³³Na, kon seg-an na tao ya moron diri pag-ileen ka parador, diri isab pagtakloban. Kamhan ibetang daked ka artal kay dazaw pawaan ya mga minseled ka lagkaw. ³⁴Dini ka kantang lawas minpasingedsinged ya kantang mata ka segà kay kon mapawa ya kantang pagkita singed ka kapawa gihapon ya tibolos lawas. Piro kon nabota kita singed ka nagahela kita ka kadeglem. ³⁵Singed iton ka hena-hena na tao. Kay kon madazaw ya toong hena-hena madazaw gihapon ya toong batasan. Kamhan kon maonga ya toong hena-hena maonga isab ya toong batasan. Magbantay kamo kay basi madag-en ya madazaw nga hena-hena ka mga maongang hena-hena. ³⁶Kon polos madazaw ya hena-hena na tao, polos madazaw ya toong batasan. Kamhan singed iza ka lagkaw nga mapawa gajod kay inseg-an naiza ya moron kamhan inbetang dizan ka artal.³⁷Pagkakamhan ni Hisos pagpanaba kaniran dinapit iza na isang Parasiyo kay anpakaen. Kamhan minpanik si Hisos dizan ka lagkaw kay inlamisa di sa ya makaen. ³⁸Kamhan nabereng gajod ya Parasiyo ka batasan ni Hisos kay wara iza magtoman ka balaed nga garing ka mga karaan nga Hudiyo nga nagalaong nga ka wara pon magkaen ya tao kinahanglan hogasan ya alima.³⁹Minsambag ya Magbabaja nga kamo nga mga Parasiyo, singed kamo ka tao nga inhogasan gajod ya gawas na mga baso daw palato piro ya seled napono gazod ka mga maripa kay naanad kamo paglimbong ka mga tao dazaw makakowarta. ⁴⁰Mga boang! Daw wara mahagdam ya Nagagihit ka kamazong hena-hena singed ka pagkita naiza ka kamazong lawas? ⁴¹Magkalooy kamo hinoa ka mga tao. Ipanhatag mazo ka mga pobri ya makaen dizan ka mga palato mazo. Kamhan tigbeet ya pagkahinglo na kamazong lawas daw mga betang.⁴²Kamo nga mga Parasiyo, magalised gazod kamo kay-an kay diri kon matood ya pagkaazak mazo ka Nagagihit. Kay bisan nagahatag kamo ka Nagagihit ka ikanapolo nga ka bahin na bisan ya mga klasi na zaman wara kamo magtoman ka mga labaw nga sogo na Nagagihits nga nagalaong nga tadengen mazo ya pagdomara mazo ka mga iba. Azaken mazo ya mga tao singed ka pag-azak na Nagagihit kaniran. Kinahanglan tomanen isab mazo ini singed ka paghatag mazo ka mga ikanapolo nga ka bahin dizan ka Nagagihit.⁴³ba mazo naazak kamo kon palo-toon kamo ka magazong dapit. Pag-azi sab mazo dizan ka mirkado naazak gazod kamo nga madazawya pag-abiabi na mga tao kamazo. ⁴⁴Kamo nga mga Parasiyo, magalised gazod kamo kay-an kay pagtoldo mazo ka mga tao indap-an siran kakamazong mga sala. Singed gazod kamo ka mga lebeng nga waray timaan nga bato agon insagitnan na tao.⁴⁵Kamhan minlaong ya isang maistro ka tinoohan na mga Hudiyo nga Maistro, ya pagbaheg mo ka mga Parasiyo singed ka magatodaytodazen mo kami isab. ⁴⁶Minsambag si Hisos nga kamo nga mga maistro, magalised isab kamo kay-an kay impalisdan mazo ya mga tao ka sogo nga mabeg-at piro impalabzan lamang mazo itong mga sogo.⁴⁷Magalised gazod kamo kay-an kay minhinang kamo ka mga madazaw nga pantiyon para ka mga karaang propita nga inpatay na kamazong mga karaan. ⁴⁸Agon minpakita kamo nga naazak kamo ka maongang hinang na kamazong kaapoan. Siran ya minbono ka mga karaang propita na Nagagihit. Kamhan kamo ya minhinang ka mga madazaw nga pantiyon.⁴⁹Ani ini ya pagtoman ka mga panaba na Nagagihit nga nagalaong daan nga ipadara nao kamazo ya kanaong mga propita daw mga sinarigan. Kamhan pamagpatazen pon mazo ya mga pirang ka tao kaniran. Daegdaegen sabmazo ya mga iba pen nga sakop nao. ⁵⁰Agon koman madateng kamo ka silot ka pagpatay ka tanan mga matadeng nga tao sokad kawandini pon ka sinogdan pon na kalibotan. ⁵¹Madateng kamo ka silot ka pagpatay kan Abil nga waray sala hangtod ka pagpatay kan Zakariyas nga inpatay dizan ka tenga-tenga na haladanan daw ya dakolang lagkaw na Nagagihit. Matood ya mga panaba nao kamazo nga ya mga tao nga bohi koman siran ya masilotan ka pagpatay kanirang tanan!⁵²Kamo nga mga maistro ka tinoohan na mga Hudiyo, magalised gajod kamo kay-an kay singed ka intagoan gajod mazo ya pagmaymay na Nagagihit dalem ka kaban. Kamhan inkawa mazo ya liyabi. Ani ini ya kamazong hinang kay diri kamo ansogot ka sindo na Nagagihit. Kamhan nagabalabag isab kamo ka mga tao nga gosto makasabot ka sindo nga garing ka Nagagihit.⁵³Pagkakamhan ni Hisos pagpanaba kaniran mintena iza ka lagkaw na Parasiyo. Kamhan malain ya kanirang hena-hena kan Hisos.Nagapakiglaonglaong isab siran kanangiza pagpangotana dazaw ⁵⁴masazep iza pagsambag kaniran.

Chapter 12

¹Ya, paglalis pen na mga Parasiyo kan Hisos mintipon di ya mga tao dizan kaniran. Masara gazed nga kataed ya mga tao. Kamhan magakasagitnan di ya kanirang mga paa ka kasiet. Kamhan dizan ka nabatian na mga tao minpanaba si Hisos ka toong mga sakop nagalaong nga maghamarag kamo kay basi limbongan kamo na mga Parasiyo.²Silaong niran nga natago ya kanirang mga sala ambaza kay bisan ono ya kanirang mga tinago mahagdaman gajod kay-an. ³Kay may tirminoka pagpakita ka bisan ono ya inpanaba na isa daw isa dizan ka dapit nga waray lain makabati. Bisan ono ya panaba nga hilemen lamang dalem kalagkaw nga nasirahan mapanaba gihapon iton pagdakola dizan ka mga mataed nga tao kay-an.⁴Mga higara nao, sabten mazo ini nga ya mga an-away kanta ya kantang lawas anikay daeten niran. Agon diri kamo magkahaldek kaniran. ⁵Magkahaldek kamo hinoa ka Nagagihit kay may gahem naiza ka pagpatay ka tao. May gahem sab naiza ka pagpadara ka ispirito na tao ngaro ka impirno. Agon iza gajod ya kahaldekan mazo.⁶Kamhan dakola isab ya kalooy na Nagagihit ka mga tao. Diri iza malipat ka bisan ono nga inhinang naiza. Bisan ya mga maza, ya pagpalit ka limang bolos bayinti sintabos ka lamang. Kamhan bisan barato ka lamang siran diri malipat ya Nagagihit ka bisan isang bolos nga maza. ⁷Mahal kamo ka pagkamahal na mga maza. Agon diri kamo magkahaldek ka hinang na mga tao kamazokay aligarahen gazed kamo na Nagagihit. Bisan ya bohok dizan ka olo mazo, imbilang na Nagagihit daan kon pirang ka legas ya bohok mazo.⁸Sabten mazo ini nga dizan ka mga tao bisan sin-o ya ankilala kanao siran gihapon ya makilalhan nao dizan ka mga taga langit nga sogoonon na Nagagihit. ⁹Piro bisan sin-o ya anlimed kanao dizan ka mga tao iza gihapon ya inlimed nao dizan ka mga taga langit nga sogoonon na Nagagihit. ¹⁰Bisan sin-o ya ampanaba ka maonga mahitenged kanao, kon anhinelsel iza pasaylohon iza na Nagagihit. Piro bisan sin-o ya ampanaba ka maonga mahitenged ka Madazaw nga Ispirito nga garing ka Nagagihit, diri gazed iza pasaylohon na Nagagihit.¹¹Dadhen kamo kay-an na mga tao doro kahokmanan ka oloolo na mga Hudiyo kay hao ya insakopan mazo. Kamhan pag-atobang mazokaniran daw ya mga lain tao nga magahari ka lopa na mga Hudiyo diri kamo magkawied kon ono ya isambag mazo kaniran ¹²kay antandeg ka kamazong hena-hena ya Madazaw nga Ispirito nga garing ka Nagagihit. Kamhan may isambag mazo kaniran.¹³Na, dizan ka kataohan libot kan Hisos may isang tao nagalaong nga Magtutudlo, magpanaba ko ka kanaong lomon dazaw bahinan hao naiza ka irinsiya nga imbilin kanami na kanaming ama. ¹⁴Minsambag si Hisos nga daw sin-oy minpili kanao ka pagpabahin kamazong dowa? ¹⁵Kamhan minlaong si Hisos ka mga tao dizan nga bantazan mazo ya kamazong hena-hena dazaw diri kamo mag-arig ka bisan ono ya betang na kamazong mga iba. Kay bisan manobra gajod ya mga betang na tao, diri iton makahatag kanangiza ka bag-ong kinabohi nga diri mawara.¹⁶Kamhan minpamolinged pen si Hisos kaniran nga may isang tao nga kowartahan. Kamhan min-abet pagdakola ya toong intanem. ¹⁷Kamhan nagalaong iza ka toong hena-hena nga pag-ani nao ka kanaong mga mais daw hain ibetang iton kay min-abet gajod. ¹⁸Kamhan minlaong iza nga gebaen pen nao ya kanaong lagkaw. Kamhan anpahinang disab hao ka lagkaw nga haloag dazaw hipiden nao ya tanan mga mais hasta ya kanaong mga betang. ¹⁹Pagkakamhan pagpahinang kaiton anlaong gajod hao ka kanaong kaogaringen nga dogay mahorot ya kanaong makaen daw mga betang agon anpahayahay pon hao. Anpahikaen hao. An-inem sab hao daw magapahisaza.²⁰Kamhan anlaong ya Nagagihit kaiton nga tao nga nasazep gajod iko kay koman nga kahabzen mapatay di ko. Kamhan diri di ko makatag-iza ka kanmong mga in-andam kay ihatag lamang ka lain tao. ²¹Pagkakamhan ni Hisos pagpamolinged minlaong iza nga singed kaiton ya kahimtang na tao nga wili ya toong hena-hena ka toong mga betang. Kamhan waray hena-hena naiza mahitenged ka Nagagihit agon singed ka napobri gajod iza.²²Kamo nga kanaong kasakopan, diri kamo magkawied ka pagpangita ka panginabohi mazo kon ono ya pagkaen mazo daw ya pagabadoonmazo. ²³Ya kinabohi na tao mahal iton ka pagkamahal na makaen. Ya lawas na tao mahal iton ka pagkamahal na mga bado.²⁴Paniidan mazo ya mga manokmanok. Waray mahimo niran pagtanem daw pag-ani. Kamhan waray lagkaw niran ka paghipid ka kanirang mga makaen. Hinoa ya Nagagihit nagapakaen kaniran. Na, mahal ya tao ka pagkamahal na mga manokmanok agon antabang gajod ya Ama kamazo ka pagpangita ka kamazong panginabohi. ²⁵Bisan ya kaataas na kamazong panoigen diri kamo magkawied kay garing ka pagkawied mazo diri kamo makaataas. ²⁶Agon diri isab kamo magkawied ka makaen daw pagabadoon mazo.²⁷Paniidan mazo ya mga boyak nga tobo ka lamang. Kay waray mahimo niran pagtarabaho daw pagtahi ka kanirang bado. Kamhan bisan si Salomon nga karaang hari nga nagabado ka mga mahalen ngabado lopig gajod ka kagazen ya toong bado ka kagazen na mga boyak nga tobo ka lamang. ²⁸Na, mahal ya tao ka pagkamahal na mga boyakagon antabang gajod ya Nagagihit kamazo. Geramay gajod ya pagtoo mazo ka Nagagihit kay bisan ababa ya tirmino na mga boyak anhatag iza kaniran ka kagazon. Agon antabang isab iza kamazo.²⁹Kamhan diri kamo magkawied maglaong nga waray makaen nami, waray mainem nami. ³⁰Kay ani kontana ya kawiedan na mga tao nga wara pen magsakop kanao. Piro bisan ono ya kinahanglan mazo mahagdam daan ya kamazong Ama.³¹Kamo nga kanaong kasakopan, wani ya kinahanglanen mazo paharien mazo ya Nagagihit ka kamazong beet dazaw antabang iza kamazoka pagbineetan. Kamhan antabang iza kamazo ka mga kinahanglanen mazo. ³²Kamo nga kanaong mga sakop nga inbantazan nao, diri kamomagkahaldek kay bisan diri kon mataed kamo impili kamo na Nagagihit ka paghari ka bag-ong kalibotan iba kanangiza.³³Agon ipamaligza mazo ya kamazong mga betang. Kamhan ya bazad ipanhatag ka mga pobri. Kon tomanen mazo ini nga sogo nao singed ka hinangen mazo ya pitaka nga diri madonot nga betanganan mazo ka mga mahalen daked ka hel-anan na Nagagihit. Kamhan diri madonot iton mga mahalen, diri maketket na mga ipos, diri paniken na tolisan ka pagkawat. ³⁴Kay kon hain ya kamazong mga mahalen waro disab ya hena-hena mazo ka pagtaremdem.³⁵³⁶Mag-andam gajod kamo ka kanaong pagbalik singed ka pagandam na mga sogoonon ka pagtagad niran ka kanirang amo nga om-oliay garing ka kombiti. Pagtagad pen niran imbadoan niran, insegan sab niran daan ya kanirang mga moron kay kon makabati siran ka paghawag na kanirang amo an-abri dazon siran.³⁷³⁸8Bisan kon tenga na kahabzen, bisan kamaaldawen ya pag-oli naiza, kon min-imata pon siran ka pag-abri ka pirtahan madazaw gajod ya toong panarangin kaniran. Kamhan iza hinoa ya ampakaen kanirang tanan.³⁹Sabten mazo ini nga kon mahagdam daan ya tag-iza ka lagkaw kon ono orasa paniken na tolisan diri gajod iza an-endang pagbantay kay diri itogot ya kawatan ka pagpanik. ⁴⁰Agon mag-andam isab kamo daan kay andateng gajod hao kay-an ka oras nga wara kamo mahagdam.⁴¹Pagkakamhan ni Hisos pagpanaba nangotana si Pidro nga Magbabaja, daw kami ka lamang ya inpanabaan mo kaiton nga pamolinged kon sirang tanan mga tao? ⁴²Minsambag si Hisos nga ipamolinged pen ta kamo mahitenged ka pagbalik nao ngarini. May isang sogoonon nga masarigan nga pinili na toong amo ka pagdomara ka mga iba nga sogoonon daw tagan sab siran ka makaen ka hostong orasa. ⁴³Kon antoman ya sinarigan ka mga sogona toong amo dakola ya toong kasaza pagdateng na amo. ⁴⁴Kamhan insarigan iza na amo ka tanan mga betang.⁴⁵Piro kon maonga ya henahena na sinarigan silaong naiza nga madogay pon ya pag-oli na kanaong amo. Kamhan minsogod iza pagpanbonal ka toong mga iba nga sogoonon nga amaama daw babazi. Minkaen sab iza daw min-inem iba ka mga palahebeg. ⁴⁶Lomaza iza om-inem daw komaen mindateng di ya toong amo ka waray tirmino nga aldaw. Kamhan silotan iza na amo iba ka mga tao nga diri masarigan. Kamhan patazen sirang tanan.⁴⁷Silotan gajod iza na amo kay bisan nahagdam iza daan ka sogo na toong amo wara naiza tomana, wara mag-andam ka pagdateng na toong amo. ⁴⁸Kamhan ya sogoonon nga wara mahagdam kon ono ya sogo na toong amo, diri silotan pagdakola. Na, bisan sin-o ya tao kon insarigan iza na Nagagihit ka mga mataed, gosto ya Nagagihit nga magadogangan pen gazod na tao dazaw mataed gajod. Kamhan ya tao nga insarigan na toong kaibahan ka mga mataed, gosto isab siran nga magadogangan pen gajod na tao dazawmataed gajod.⁴⁹Indogangan pon ni Hisos pagpanaba kaniran nagalaong nga ya tood nao dini ka kalibotan singed hao ka tao nga nagaharing ka toong homay. Gosto nao kon magalaga di iton ⁵⁰piro madateng pen hao ka masiet nga kalised. Kamhan mabeg-at gajod ya kanaong hinawa hangtod ka makaazi hao kaiton nga kalised.⁵¹Diri kamo maghena-hena nga ya pagkarini nao dini ka kalibotan anhatag ka pagpakaangay dizan ka isa daw isa nga tao. Hinoa ya pagkarini nao ani ya sinogdan ka pagkaaway ka isa daw isa kay ya isa antoo kanao piro ya isa diri antoo kanao. ⁵²Kamhan dizan ka isang pamiliya nga limang bolos nga maglomon ampakig-away ya tolo dizan ka dowa. Ampakig-away isab ya dowa dizan ka tolo. ⁵³Ampakig-away ya ama ka toong maanak nga amaama. Ampakig-away isab ya maanak ka toong ama. Ampakig-away ya ina ka toong maanak nga babazi. Ampakigaway sab ya maanak ka toong ina. Ampakig-away ya ogangan nga bozag ka toong ogangan nga babazi. Ampakig-away sab ya ogangan ka toong ogangan nga bozag.⁵⁴Kamhan minlaong si Hisos ka kataohan nga pagpakakita mazo ka dag-em nga mingaring ka salpan nagalaong kamo nga an-oran kaan. Kamhan maoran matood. ⁵⁵Pagpaniid mazo ka hangin mingaring ka timogan nagalaong disab kamo nga masega kaan. Kamhan minsega matood iton. ⁵⁶Mahagdam kamo daan kon madateng kamo ka oran kon sega piro ya mga timaan nga garing ka Nagagihit mahitenged ka kataposan nga panahon wara baza kamo makasabot.⁵⁷Kay ono sa kamo diri kamo makakilala ka madazaw? ⁵⁸Wani ya kanaong tambag kamazo. Kon may ansombong kamazo kamhan dadhen ko naiza ka hokmanan na, ka wara pon kamo makadateng ka hokmanan hosazen mo iza kay kon makadateng kamo ka hokmanan itogyan ko naiza ka maghohokom. Kamhan ya maghohokomantogyan kanmo ka polis. Kamhan ipapiriso iko. ⁵⁹Kamhan dizan ko maghela hangtod ka pagkaimpas na kanmong molta.

Chapter 13

¹Pagsindo pon ni Hisos kaniran may mga tao dizan kanangiza. Kamhan impanan-og iza niran mahitenged ka mga Hudiyo nga taga Galiliya nga impamono ni Pilato paghalad niran ka mga ihazep dalem ka dakolang lagkaw nga pangamozoanan na Nagagihit. ²Na, ya mga taga Galiliya daw ya mga taga Huda diri magkaangay siran kamhan intamay gazod na mga taga Huda ya mga taga Galiliya. Kamhan minlaong si Hisos kaniran nga nasazep kamo kon anhena-hena kamo nga dakola ya mga sala niran ka mga sala na mga iba nga taga Galiliya. Kamhan nangapatay siran. ³Panabaan ta kamo nga kon diri kamo maghinelsel ka kamazong mga sala mangapatay isab kamong tanan.⁴Bisan ya mga napolo may walong ka tao nga napatay ka pagkasakem na lagkaw nga ataas ka pagkadeeg doro ka longsod nga Siloi, may sazepmazo kon anhena-hena kamo nga impatay siran kay dakola pon ya mga sala niran ka mga sala na mga iba nga taga Hirosalem. ⁵Panabaan ta kamo nga kon diri kamo maghinelsel ka kamazong mga sala mangapatay isab kamong tanan.⁶Kamhan nagapamolinged si Hisos kaniran nga nagalaong nga ka warong aldaw may isang tao. Kamhan dizan ka toong oma may intanemnaiza ani ngaran ya igira. Kamhan minbisita iza kaiton nga tanem kay sosihen kon may protas ambaza kay wara. ⁷Agon minlaong iza ka toongsaop nga ini nga kanaong tinanem tolo ding ka toig ya pagsosi nao ka bonga piro wara gajod mamonga. Hadhaden lamang ini kay kanogonya lopa.⁸Minsambag ya saop nga Nong, pabet-i lamang iton koman toiga kay libonan kanao ya toboan daw bo-boan kanao ka abono. ⁹Kon mamonga iton ka sonod nga toig madazaw gajod piro kon diri hadhaden o lamang. Ani ini ya pamolinged ni Hisos kaniran.¹⁰PagkaSabado nga tigpahimlay na mga Hudiyo minsindo si Hisos kaniran dizan ka isang singbahan. ¹¹Na, dizan disab may babazi ngainhabay sokad ka napolo may walong ka toig. Kamhan nabozokot gajod iza, diri iza makatindeg pagtol-id.¹²Pagpakakita ka ni Hisos kaiton nga babazi minlaong iza nga nawara di ya masakit ka kanmong lawas. ¹³Kamhan indampa ni Hisos ya likod na babazi. Kamhan nahenat matood ya toong likod. Mintindeg dazon iza. Kamhan insaza gajod naiza ya Nagagihit. ¹⁴Piro nazehet ya oloolo ka singbahan kay inpabahaw ni Hisos ya babazi ka aldaw nga tigpahimlay. Kamhan minlaong ya oloolo ka mga tao nga kada simana may enem nga ka aldaw nga makatarabaho kamo. Magpatambal hinoa kamo kaiton nga mga aldaw kay ya pagtambal ka tao singed iton ka tarabaho. Basta ya kantang aldaw nga tigpahimlay diri gajod kamo magpatambal.¹⁵Minsambag si Hisos nga mga bakak ya kamazong batasan! Kay bisan kon aldaw nga tigpahimlay hobaden mazo ya tanan mga karabaw daw kabayo dazaw paimnen dizan ka sapa. ¹⁶Kamhan minlaong kamo nga maonga gajod hao kay inkawa nao ya kasakit na babazi nga kaliwat ni Abraham nga impaanget ni Satanas ka napolo may walong ka toig. Kinahanglan librihen gazjod iza koman aldaw nga kamazong tigpahimlay.¹⁷Kamhan masipeg gajod ya tanan mga kaaway ni Hisos. Kamhan minsaza ya tanan mga tao kay madazaw gajod ya toong pagtabang ka mga tao.¹⁸Kamhan indogangan pen ni Hisos paglaong kaniran nga wani ya pagmolinged mahitenged ka pagpaoswag na Nagagihit ka toong paghari dini ka mga tao. ¹⁹Singed iton ka isang bolos nga liso inngaranan ka mostasa. Kamhan intanem na tao dizan ka toong oma. Bisan geramay iton ka bisan ono nga liso, ka pagsolig di mahinang iton ka dakolang liwaan kay doro ka lopa nga Huda ya mostasa liwaan iton nga opat nga ka mitros yakaataas. Kamhan magapogad ya mga manokmanok dizan ka mga sap-ay naiton.²⁰Kamhan nagapamolinged pon si Hisos kaniran mahitenged ka pagpasakop na Nagagihit ka mga tao nagalaong nga ²¹singed iton ka ipasoligay ka tinapay. Insaktan na babazi ka ipasoligay ya tolong ka takes nga harina. Kamhan minsolig iton kadakola gajod ya pagsolig.²²Pagkakamhan ni Hisos pagpanaba kaniran minpasinged iza ngaro ka Hirosalem. Pag-azi naiza ka mga longsod daw ya mga bariyo nagasindoiza ka mga tao. ²³Kamhan nangotana ya isang tao nga Magbabaja, daw talagsa ka lamang ya tao nga mahatagan ka bag-ong kinabohi nga waraykinateban? Minsambag si Hisos nga ²⁴magpakalaki kamo pagseled dizan ka masiet nga pirtahan. Kay mataed ya anseled kontana piro diri siran makaseled²⁵kay insirahan na tag-iza. Kamhan dizan ka gawas anhawag kamo nga Magbabaja, paselden mo kami, kamhan ansambag iza kamazo nga wara hao mahagdam kon sin-o sa kamo. ²⁶Kamhan anmahay kamo magalaong nga kami nga mga Hudiyo ani ya min-iba kanmo ka pagkaenizang dini kaini. Minsindo iko dizan ka mga dalan na kanaming longsod. ²⁷Kamhan ansambag iza kamazo pag-isab nga wara hao mahagdam konsin-o sa kamo. Mga salaan nga tao, iwat kamo dini kanao.²⁸Pagkita mazo kan Abraham daw si Isak daw si Hakob daw ya tanan mga karaang propita na Nagagihit dizan ka hel-anan na Nagagihit, magapangageet kamo ka kamazong ngipen ka paghaza kay impamogaw kamo na Nagagihit. ²⁹Kamhan ampakaen ya Nagagihit ka mga mataed nga tao nga diri kon Hudiyo nga garing ka sebazan daw salpan daw kanawazan daw timogan. ³⁰Magtimaan kamo kaini nga koman ya mga mahori, mahon-a siran kayan. Kamhan ya mga mahon-a koman mahori siran kay-an.³¹Pagkakamhan ni Hisos pagpanaba kaniran mindateng di kanangiza ya mga Parasiyo. Kamhan minlaong siran nga pomanaw ko dini kay patazen ko kontana ni Hirodis nga hari. ³²Minsambag si Hisos nga hanas gazod si Hirodis paglimbong ka mga tao. Magkaro kamo kanangiza daw maglaong nga koman aldaw daw konsilem palogwaen pen nao ya mga maonga. Pabahawen sab nao ya kasakit na mga tao. Pagdateng ka ikatolong aldaw kamhan di gazod ya kanaong tarabaho. ³³Kamhan minlaong iza ka toong mga iba nga magapasinged pen hao ka dalan ngaro ka siyodad nga Hirosalem koman aldaw daw pagkakonsilem daw pagkakon-isa. Diri mahimo ya pagpatay ni Hirodis kanao dini kay ya siyodad nga Hirosalem ani ya napatzan na mga propita na Nagagihit.³⁴Kamo nga mga taga Hirosalem, nagalised di gazod ya kanaong hena-hena kay inpatay mazo pagpamook ya mga karaang propita na Nagagihit daw ya mga sogoonon nga impakarini na Nagagihit kamazo. Gosto gazod hao an-aligara kamazo singed ka manggianak nga nagatipon ka toong mga pise dalem ka toong ampak piro diri kamo ansogot. ³⁵Sabten mazo ini nga pamanawan gazod na mga tao dini ka hel-anan mazo. Sokad koman diri kamo makakita kanao hangtod ka pagbalik nao. Kamhan ansaza kamo kanao magalaong nga sazaen ta iza nga impakarini na Nagagihit dini kanami. Ani ini ya inlaong ni Hisos kaniran.

Chapter 14

¹May isa pon nga Sabado impakaen si Hisos na isang oloolo na mga Parasiyo. Kamhan nagapaniid gazod ya mga Parasiyo kon dazawen ni Hisos ya masakit na tao koman aldaw nga tigpahimlay. ²Na, dizan kanangiza may tao nga nanghepeng di ya toong mga bitiis daw mga bekten. ³Kamhan nangotana si Hisos ka mga maistro ka tinoohan na mga Hudiyo daw ya mga Parasiyo nagalaong nga ya balaed na Nagagihit mahitenged ka aldaw nga tigpahimlay daw itogot ka pagkalooy ka masakiten kon diri?⁴Piro wara siran magsambag. Paghabit ni Hisos kaiton nga tao nadazaw matood ya toong lawas. Kamhan impaoli iza ni Hisos. ⁵Kamhan minlaong iza ka mga Parasiyo nga dini kamazo sin-o ya may anak kon may bohien nga karabaw nga naholog dalem ka gahong. Na, bisan aldaw nga tigpahimlay, batonon gazod mazo ya naholog. ⁶Kamhan wara gihapon siran magsambag kan Hisos.⁷Kamhan minpaniid si Hisos ka batasan na mga iba nga bisita dizan ka lagkaw na Parasiyo kay impili niran ya mga lo-toanan nga madazaw ka pagkaen. Kamhan minlaong iza kaniran nga ⁸kon pakanen kamo na tao ka kombiti, diri kamo maglo-to dizan ka mga madazaw nga lotoanan kay basi may andateng sonod kanmo nga labaw kanmo. ⁹Kamhan panabaan ko na oloolo ka kombiti nga magtindeg ko naa kay iza ya palo-toon nao dini. Kamhan masipeg gazod iko pagsibog mo dizan ka labing obos nga dapit.¹⁰Hinoa kon dapiten kamo maglo-to kamo dizan ka lo-toanan nga diri kon madazaw. Kamhan kon ankita kanmo ya oloolo anlaong iza kanmo nga higara, bomalhin ko naa dini kaini nga lo-toanannga madazaw. Kamhan mahagdam ya mga naneleng nga iko matood ya higara na taglagkaw. ¹¹Kay bisan sin-o ya ampalabaw ka toongkaogaringen dizan ka toong mga iba, iza gazed ya impaebes na Nagagihit. Kamhan bisan sin-o ya mapaebes ka toong kaogaringen, iza gazod yaimpalabaw na Nagagihit.¹²Pagkakamhan ni Hisos paglaong kaniran minlaong isab iza ka mindapit kanangiza nga kon an-andam iko ka kombiti, diri mo dapita ya kanmong mga higara daw mga lomon daw mga kaibahan daw ya kanmong songbalay nga kowartahan kay siran ya anbales pagdapit dazaw makaimpas kanmo.¹³Hinoa dapita mo ya mga pobri daw ya mganabarian daw ya mga piang daw ya mga nabota. ¹⁴Kamhan madazaw ya panarangin kanmo na Nagagihit kay diri siran makabales ka pag-impaskanmo. Mabalsan ko matood na Nagagihit kay-an ka aldawa ka pagkabohi naiza pagbalik ka mga matadeng nga tao garing ka lebeng.¹⁵Na, dizan ka mga tao nga mintambong ka pagkaen may isa nga nakabati kaiton nga inlaong ni Hisos. Kamhan minlaong iza nga dakola ya kasaza na mga tao nga pakanen na Nagagihit kay-an ka pagkahari naiza ka bag-ong kalibotan. ¹⁶Minsambag si Hisos pagpamolinged nga may tao nga min-andam ka dakolang pagkaen. Indapit naiza ya mga mataed nga tao. ¹⁷Pagkakamhan naiza pagpakaandam ka makaen impakaro di naiza ya toong sogoonon ka mga tao nga toong dinapit dazaw long-on nga komaro di kamo kay mangaen di naa kamo doro.¹⁸Ambaza kay minbaribad sirang tanan ka impanaba na sogoonon. Minlaong ya isa pagbaribad nga nakapalit di hao ka lopa nga in-oma nao. Kinahanglan nga sosihen nao iton. Pasaylohon mo hao kay diri hao makatambong. ¹⁹Minlaong ya ikadowa nga nakapalit di hao ka mga karabaw nga napolo nga bolos. Kinahanglan nga porbahan nao pagdaro. Pasaylohon mo hao kay diri isab hao makatambong. ²⁰Kamhan minlaong ya ikatolo ngabag-o pen hao maminze agon diri hao makatambong.²¹Pagkakamhan kaiza min-oli ya sogoonon kay minpakahagdam ka toong amo. Kamhan nazehet gazod ya amo. Minsogo disab iza ka sogoonon nga pangarohen mo pagdali ya mga kadalanan nga haloag daw masiet dini ka longsod. Dadhen mo ngarini ya mga pobri daw ya mga nabarian daw ya mga nabota daw ya mga piang. ²²Ka wara pon madogay minlaong ya sogoonon nga Nong, mintoman di hao ka kanmong sogo kanao piro dakola pen ya makaen.²³Minsambag ya amo nga komaro ko naa ka kadalanan nga aro ka longsod. Legesen mo ya mga tao pagpakarini dazaw mapono ya kanaong lagkaw. ²⁴Kay sabten mo ini nga bisan sin-o ya daan dinapit nao diri di gazed iza makatilaw ka kanaong in-andam.²⁵Pagkakamhan ni Hisos pagbisita dizan minpasinged pon iza ngaro ka kahaloagan nga Hirosalem. Nangiba disab ya masarang kataed nga mga tao. Kamhan minliso iza dizan kaniran daw minpanaba nga ²⁶bisan sin-o ya ampasakop kanao kon palabawen naiza ya toong pag-azak katoong ama daw ina daw asawa daw mga bata daw mga lomon daw toong kaogaringen ka kaazak naiza kanao, diri mahimo ya toong pagpasakopkanao. ²⁷Kon diri ampadazon ya tao pagtoman ka kanaong mga sogo kanangiza kay basi patazen iza diri mahimo ya toong pagpasakop kanao.²⁸Ya tao nga ampasakop kanao singed iza ka tao nga gosto anhinang ka ataas nga lagkaw. Ka wara pon iza magsogod paghinang anhenahena pen iza kon pira ya toong gasto nga ikakamhan ka lagkaw kon igo di ya toong kowarta kon diri. ²⁹Kon diri an-igo ya toong kowarta masazep gazod iza kon ansogod iza paghinang ka lagkaw kay ka wara pen makamhan mahorot matood ya toong kowarta. Kamhan biaybiazen gazod iza na toong kaibahan nga ³⁰nagalaong nga minsogod iza paghinang ka ataas nga lagkaw ambaza kay imbizaan di kay diri an-igo ya toong kowarta nga ikakamhan.³¹Na, ya tao nga ampasakop kanao singed isab iza ka isang hari nga may mga soldaw nga napolo nga ka libo. Kamhan ya hari nga toong kaaway mataed pen ya toong mga soldaw kay karohaan nga ka libo sirang tanan. Na, ka wara pon ya isang hari ampakiggira anhena-hena iza kon makadaeg iza ka toong kaaway kon diri. ³²Pagkakamhan naiza paghena-hena nga diri iza makadaeg ipahon-a naiza ya toong mga sogoonon ka hari nga kaaway dazaw ampakighosay iza. ³³Bisan ya tao nga ampasakop kanao kinahanglan maghena-hena iza paghon-a kon makabiza iza ka toong mga betang daw kaibahan dazaw ansakop iza kanao. Kon diri iza makabiza kanirang tanan diri gazod iza makasakop kanao kay diri iza makaanget ka mga kalised.³⁴Kay ya pag-anget mazo ka mga kalised singed iton ka asin nga madazaw piro kon diri kamo makaanget ka mga kalised singed kamo ka asin nga wara di ya kaparat. Kamhan diri di gazod ambalik ya kaparat. ³⁵Agon itimbag lamang kay wara di ya polos. Kamo nga mga manalingahay,magtaremdem kamo kaini nga sindo nao kamazo.

Chapter 15

¹Pagkakamhan kaiza minkarini kan Hisos ya mga mataed nga magsokotay ka bohis daw ya mga iba pon nga salaan nga tao kay manalinga siran kanangiza. ²Kamhan minmahay ya mga Parasiyo daw ya mga magtutudlo ka tinoohan na mga Hudiyo nagalaong nga iton nga tao min-abiabi iza ka mga salaan nga tao daw minpakigsaro iza kaniran!³Mahagdam si Hisos ka kanirang mga panaba agon minpamolinged iza kaniran nga ⁴simpan dini kamazo may isa nga minbohi ka mga isang kagatos nga karniro kamhan nalaag ya isa. Kamhan daw ono ya kanmong hinangen? Imbilin ya mga kasizaman may sizam dizan ka samsamanankay pangitan gazed ya isa nga nalaag hasta ka makita. ⁵Pagkakiti mo ka isa seng-azen dazon. Kamhan minsaza gazod ya hinawa mo.⁶Pagdateng ka lagkaw patiponan disab ya mga kaibahan mo kay magalaong nga magsaza di kita kay nakitan nao ya isang karniro nga nalaag. ⁷Kamhan ya mga salaan nga tao singed siran ka mga karniro nga nalaag. Paghinelsel na isang salaan ka toong mga sala labaw pen ya kasaza na Nagagihit ka toong kasaza ka mga kasizaman may sizam nga tao nga diri anhinelsel kay silaong niran nga waray sala niran.⁸Kamhan indogangan pon ni Hisos ka pagpamolinged kaniran nga may isang babazi nga napolong bolos ya toong palata nga kowarta ngabolawan. Kamhan nalaag ya isa. Kamhan an-ono ya babazi? Ansegà matood iza ka toong lamparahan kay silhigan naiza ya toong lagkaw. Sosihen gazod naiza ya toong lagkaw daw hangwan hangtod nga makitan naiza ya palata nga nalaag. ⁹Kamhan patiponan dazon naiza ya toong kaibahan kay magalaong nga magsaza di kita kay nakitan di nao ya kanaong kowarta nga nalaag. ¹⁰Kamhan ya kasaza niran singed iton ka kasaza na mga taga langit nga sogoonon na Nagagihit paghinelsel na isang ka tao ka toong mga sala.¹¹Kamhan indogangan pen ni Hisos pagpamolinged kaniran nga may isang tao nga dowang bolos ya toong maanak nga amaama. ¹²Kamhan minlaong ya manghod nga Tay, bahinen mo koman ya kanmong mga betang. Kamhan tagan mo hao ka kanaong irinsiya. Kamhan minbahinmatood ya ama ka toong mga betang dizan kanirang dowa.¹³Ka wara pon madogay inbaligza na manghod ya toong kabahinan. Kamhan minpanaw iza doro ka aro. Kamhan kanogon gazod ya toong kowarta kayingastogasto naiza ya toong kowarta ka maongang hinang. ¹⁴Pagkahorot ka na toong kowarta mindateng ya dakolang pihit dizan kaiton ngadapita. Kamhan nagalised gazod iza kay wara di ya toong panginabohi.¹⁵Kamhan anpatarabaho iza ka isang tao dizan ka longsod. Kamhan insogo iza ka pagbahog ka mga baboy. Malised iton kay ya manghod Hudiyo iza. Kamhan ya mga Hudiyo diri ambohi ka mga baboy kay maonga koni. ¹⁶Pagbahog naiza ka mga baboy ankaen iza kontana ka mga parot nga inbahog kaniran kay waray makaen naiza.¹⁷Pagkadogay ka kaiza minlaong ya manghod ka toong hena-hena nga nasazep gazod hao kay hapit hao mapatay ka kabengtas dini. Kamhan doro ka kanaong ama nanobra ya pagkaen na toong mga sinoholan. ¹⁸Ampanaw di gazod hao. An-oli di hao ka kanaong ama kay long-on nao iza nga Tay, nakasala gazod hao ka Nagagihit daw kanmo. ¹⁹Diri di kon angay pen nga maanak pon mo hao. Hinangen di mo lamang hao singedka mga sinoholan mo.²⁰Pagkakamhan naiza paghena-hena minpanaw iza pag-oli ngaro ka toong ama. Ka aro pon iza ka lagkaw nakakita di ya toong ama nga waton di ngarini ya toong anak. Kamhan mintonaw ya toong hinawa ka kalooy. Min-ariari gazod iza ka pagsogat ka toong maanak. Kamhan minkolapot iza daw min-arek ka pagsaza. ²¹Kamhan minlaong ya maanak nga Tay, nakasala hao ka Nagagihit daw kanmo agon diri di mo hao paglong-on nga kanmo peng maanak.²²Kamhan ya ama minhawag dazon ka mga sogoonon nga dali kamo, dadha mazo ngarini ya bado nga madazaw. Kamhan badoi mazo ini daw sol-oti ka kanaong singsing daw sapatosi iza! ²³Kamhan dakpa mazo ya bohien nga pinahonlas. Ihawen mazo kay magapista gazod kita ka pagsaza. ²⁴Kay nabohi ka ya kanaong anak nga silaong nao nga patay di. Nalaag iza piro nakaoli ka kanao. Pagkakamhan kaiza minsogod siran pagpabibo.²⁵Kamhan wara dizan ya magorang kay waro pon iza ka oma. Pagpakaoli ka naiza nabatian naiza ya tanog na mga agong daw ya masamok ka kabibo. ²⁶Kamhan minhawag iza ka isang sogoonon nga nagalaong nga onosa wani nga mabibo sa kamo koman? ²⁷Minsambag iza nga min-oli di ya manghod mo. Agon inpatazan di na ama mo ka bohien nga pinahonlas kay bohi ka ya toong anak.²⁸Kamhan nazehet gazod ya magorang. Diri iza anseled ka lagkaw. Agon minlogwa ya toong ama kay anhangzo iza ka pagseled ngandalem ka lagkaw. ²⁹Kamhan minsambag ya magorang nga Tay, hao ya mintabang kanmo ka pirang ka toig. Bisan ono ya sogo mo kanao mintoman gazod hao. Kamhan wara mo hao hatagi bisan kanding ka lamang dazaw ampamista hao daw ya kanaong mga higara. ³⁰Hinoa ya maanak mo nga nakaosikosik ka kanmong kowarta doro ka mga maongang babazi pagpakaoli naiza in-ihawan mo baza ka bohien nga pinahonlas.³¹Minsambag ya ama nga Loy, iko matood ya masarigan pagtarabaho dini kanao ka mga mataed nga toig. Kamhan kanmo di gazod ya tanan mga betang nao. ³²Madazaw isab ya pagpamista nao ka kanmong manghod kay bohi ka iza nga silaong nao patay di. Nalaag iza piro nakaoli ka kanao. Na, ani ini ya pamolinged ni Hisos dizan ka mga maistro ka tinoohan na mga Hudiyo kay minmahaysiran nga nagaabiabi si Hisos ka mga salaan nga tao.

Chapter 16

¹Pagkakamhan kaiza minpamolinged si Hisos ka toong mga sakop nga nagalaong nga may isang tao nga kowartahan. Kamhan inpasarigan naiza ya toong taliped dizan ka timbang nga hanas ka paggamit ka taliped dazaw madogangan iton. Ka wara pon madogay impakahagdam ya amo nga in-osik-osikan na timbang ya toong kowarta. ²Kamhan impakarini naiza ya timbang daw nagalaong nga ono sa wani nga nabatian nao kanmo? Ibalik mo kanao ya tanan mga kowarta kaypalogwaen ta ko kaan.³Kamhan nagalised gazod ya hena-hena na timbang kay matood ya nabatian na amo. Kamhan minlaong iza ka toong hena-hena nga kon palogwaen hao naiza daw magaono di sa hao? Waray mahimo nao ka paghinang ka oma. Masipeg hao ka pagpangazo ka taliped. ⁴Agon anandam hao daan dazaw ampaloon ya mga tao kanao ka kanirang lagkaw kay-an ka pagpalogwa kanao na kanaong amo.⁵Kamhan minpakarini iza ka mga otangan ka toong amo kay ansabot pon iza kaniran. Nangotana iza ka isa kon pira ya toong otang. ⁶Minsambag iza nga nakaotang hao ka isang ka gatos nga ka taro nga lana. Kamhan mintogon ya timbang nga wani ya lista ka otang mo. Dali, isoyat mo naa ya kalim-an ka lamang. Kamhan ipakita nao iton ka kanaong amo. ⁷Kamhan nangotana iza ka ikadowang otangan nga daw pira ya otang mo ka kanaong amo? Minsambag iza nga nakaotang hao ka isang ka libo nga ka sako nga begas. Kamhan mintogon ya timbang nga wani ya lista ka otang mo. Isoyat mo lamang ya walong ka gatos nga kasako. Ani ini ya toong hinang dazaw kay-an ka pagpalogwa kanangiza na amo, siran ya anpaloon kanang-iza.⁸Pagpaniid ka na amo ka paglimbong na timbang bisan diri iza azak ka limbong minlaong iza nga hanas gazod iza pag-andam daan ka toong panginabohi. Ani ini ya pamolinged ni Hisos ka toong mga sakop. Kamhan minpanaba si Hisos kaniran nga ya mga tao nga diri antoo kanao singed siran ka timbang. Kamhan ya pagkahanas niran kapaghinang ka bakak labaw iton ka pagkahanas na kanaong mga sakop ka paghinang ka mga madazaw. ⁹Panabaan ta kamo. Gamiten mazoya kamazong kowarta ka pagpakig-azok ka mga tao dazaw kay-an ka pagpakahorot na kamazong kowarta siran ya an-abiabi kamazo daked kahel-anan nga diri mageba kawanihen ka.¹⁰Kon matadeng ya batasan na tao nga insarigan ka mga talagsa kang betang, matadeng isab iza kon isarig kanangiza ya mga mataed nga botang. Kon limbongan ya tao nga insarigan ka mga talagsa kang betang, limbongan isab iza kon isarig kanangiza ya mga mataed nga betang. ¹¹Kon diri kon matadeng ya kamazong batasan ka pag-aligara ka taliped nga insarig kamazo dini ka kalibotan, waray ampasarig kamazo ka matood nga mahalen daked ka hel-anan na Nagagihit. ¹²Kon diri kon matadeng ya kamazong batasan ka pag-aligara ka mga betang na kamazong iba waray ampasarig kamazo ka pag-aligara ka bisan ono.¹³Kamhan ya isang sogoonon diri iza makaalagad pagdengan ka dowang ka agaron. Kay kon dowa ya toong agaron tahodon naiza ya isa piro magatamazen naiza ya isa. Kon dakola ya kaazak mazo ka taliped diri mahimo ya pag-alagad mazo ka Nagagihit.¹⁴Na, dizan disab may mga Parasiyo nga in-awes ya dakolang kowarta. Kamhan pagkabati niran ka impanaba ni Hisos mahitenged ka talipedintamaytamay gazod niran. ¹⁵Minsambag si Hisos nga dizan ka mga tao nagapatihinang kamo ka madazaw nga batasan kay ampakita kamokaniran nga waray sala mazo piro mahagdam ya Nagagihit ka kamazong hena-hena. Kamhan bisan dakola ya pagtahod na mga tao kamazo silotangazod kamo na Nagagihit pagdobli.¹⁶Sokad kawandini pen dogay di hangtod ka pagdateng ni Howan nga Magbenzagay inton-an mazo ya daan balaed na Nagagihit daw ya sindo namga karaang propita. Sokad ka pagdateng ni Howan inwalihan kamo ka sindo mahitenged ka pagpasakop na Nagagihit ka mga tao. Kamhanmataed ya ampakalaki pagmamay kanao. ¹⁷Kamhan ya daan balaed na Nagagihit, diri gazod makawa ya bisan isang ka toblok lamang kay matoman gazod ya tanan. Masazon ya pagkawara na kalibotan daw kalangitan ka pagkakawa na daan balaed na Nagagihit.¹⁸Kamhan wani ya isang sindo dizan ka daan balaed na Nagagihit nga bisan sin-o ya anpakigbelag ka toong asawa dazaw anminze iza ka laing babazi minhenay iza ka toong primirong asawa. Kamhan ya tao nga anminze ka babazi nga imbelagan na bana minhenay iza kay daan minze ya babazi.¹⁹Pagkakamhan kaiza indogangan pon ni Hisos pagpanan-og ka mga Parasiyo nga nagalaong nga may isang tao nga kowartahan nga mahalya pagabadoon naiza. Madazaw isab ya toong pagakanen kada aldaw. ²⁰Kamhan may isang pobri nga si Lazaro ya ngaran. Masarang kataedya toong mga samad. Impabentag iza dizan ka pirtahan na lagkaw na kowartahan ²¹kay ankaen iza kontana ka bisan ya mga basora nga intimbag na kowartahan. Magalised gazod iza kay magapanilaan na mga ido ya toong mga samad.²²Pagkadogay kaiza napatay ya pobri. Kamhan indara iza na mga tahaw nga sogoonon na Nagagihit ngandaked ka hel-anan ni Abraham nga karaang propita. Kamhan napatay disab ya kowartahan. Kamhan inlebeng. ²³Baba ka inpirno min-anget iza ka masarang kasakit. Paghangad ka naiza nakakita iza kan Abraham doro ka aro daw si Lazaro dizan ka tepad naiza.²⁴Kamhan minsinggit ya kowartahan nga apo Abraham! Kaloy-i intawon hao. Magsogo ko kan Lazaro dazaw patignawan ya kanaong dila ka sapa kay masakit gazod ya kanaong lawas dini ka masarang karangka nga laga.²⁵Minsambag si Abraham nga daw makataremdem iko nga ka paghela pon mo dimbaba ka kalibotan madazaw gazod ya kahimtang mo piro dakola ya kalised ni Lazaro. Kamhan naloy-an si Lazaro dini kanao koman piro mangarohoy iko ka masarang kasakit. ²⁶Diri mahimo ya pagkaro ni Lazaro kanmo kay dizan ka tenga na kanaming dapit daw ya kanmong dapit may bonggawa nga haloag. Kamhan diri makadateng ya taga dindaked ngambaba kamazo. Bisan ya mga taga dimbaba diri siran makadateng dindaked.²⁷Kamhan minhangzo ya kowartahan nga Apo, kon somogot ko pakarohen mo si Lazaro ka lagkaw na kanaong ama. ²⁸Kay limang bolos ya kanaong mga manghod doro. Kamhan pakahagdamen mo siran nga maonga ini nga datnganan nao dazaw maregda siran kay basi andateng siran dimbaba ka masarang kapaso.²⁹Minsambag si Abraham nga mahagdam siran ka kasogoan nga impasoyat na Nagagihit kan Moysis daw ya mga karaang propita. Kontana tomanen niran iton. ³⁰Minsambag ya sapianan nga apo Abraham, diri siran antoman kaiton piro kon may mabohi pagbalik garing ka lebeng kamhan iza ya ambisita kaniran anhinelsel gazod siran ka kanirang mga sala. ³¹Minsambag si Abraham nga kon diri siran antoo ka sindo ni Moysis daw ya mga karaang propita, diri gazod siran antoo ka tao bisan mabohi iza pagbalik garing ka lebeng.

Chapter 17

¹Pagkakamhan kaiza minlaong si Hisos ka toong mga sakop nga magtimaan kamo kaini nga mataed gazod ya mga antintal kamazo dazaw ambiza kamo kanao. Kamhan ya tao nga magtintalay kamazo ka pagbiza kanao magalised gazod iza kay-an kay silotan gazod iza na Nagagihit pagdakola. ²Madazaw kon ya bato nga galingan ibitay ka toong lieg kamhan itimbag iza ka dagat dazaw diri makapadazon ka pagtintal kamazo. Kamhan ya kalised naiza pagkalemes geramay iton ka kalised naiza kay-an garing ka pagsilot na Nagagihit kay mintintal iza ka tao nga bag-o pen minsakop kanao.³Agon magbantay kamo ka batasan mazo. Dizan ka kamazong lomon kan Kristo kon nakasazep ya isa bahegan mo iza. Kamhan kon anhinelsel iza pasaylohon mo iza. ⁴Bisan kon kapito iza makasazep kanmo ka isang aldaw kamhan kapito iza magpangazo ka pasaylo, pasaylohon mo iza.⁵Kamhan minlaong ya mga sinarigan ni Hisos nga Ginoo, dakolaen mo ya kanaming pagsarig kanmo dazaw diri kami dag-en ka pagtintal na mga maonga. ⁶Minpamolinged si Hisos pagsambag kaniran nga bisan singed ka kontana ka liso na mostasa ka kageramay ya pagtoo mazo kanao mahimo ya pagsogo mazo ka liwaan nga sikomoro ka pagsibeg ngaro ka dagat. Kamhan antoman iton ka sogo mazo, bisan ararem gazod ya dinoltan na mga gamot.⁷Kamo nga may mga sogoonon, bisan kon nagatarabaho ya isang sogoonon mo dizan ka oma, bisan kon nagabantay iza ka kanmong mgakarniro, pag-oli naiza ka pagkadelem daw ono ya batasan mo? Diri ko ampakaen kanangiza paghon-a kanmo ⁸kay ansogo hinoa nga magsen-adko naa kanao. Mag-ilis ko ka bado mo kay lamisahan mo hao ka kanaong panihapon. Ani ini ya sogo mo kamhan kon makakamhan iko pagkaenanipen kon ampanihapon iza sonod kanmo.⁹Bisan antoman ya sogoonon ka tanan mga sogo mo wara ko maglaong nga madazaw iza kay kanmong tarabahanti ka lamang iza. ¹⁰Kamo nga kanaong mga sinarigan, singed kamo kaiton nga sogoonon. Agon kon makakamhan kamo pagtoman ka tanan mga sogo na Nagagihit kamazo, diri kamo maghena-hena nga kontana sazaen kamo na Nagagihit. Hinoa maglaong kamo nga mga sogoonon kami na Nagagihit nga nagatoman lamang ka kanaming katengdanan.¹¹Pagpasinged pon ni Hisos ngaro ka Hirosalem min-azi iza dizan ka eltanan ka lopa nga Samariya daw ya lopa nga Galiliya. ¹²Pag-azi pen naiza dizan ka isang bariyo ya mga tao nga kagiden nga napolo sirang tanan ani ya minsogat kanangiza. Kamhan mintindeg siran dizan ka aroaro kay diri siran ampaarani ka mga tao kay kagiden sa siran. ¹³Kamhan nanhawag di siran kan Hisos, Magtutudlo, kaloy-i intawon kami!¹⁴Pagpakakita ka ni Hisos kaniran minsogo iza kaniran ka pagpakita ka kanirang mga lawas ka mga pari. Ka nagapanaw pen siran ka pagtoman ka sogo ni Hisos nangadazaw matood ya kanirang mga lawas. ¹⁵Pagpaniid ka na isang ka kagiden nga nadazaw di ya toong lawas minbalik iza dazon kan Hisos. Minbaskeg iza ka toong saba pagsaza naiza ka Nagagihit. ¹⁶Kamhan minlohod iza dizan ka paahan ni Hisos ka pagpasalamat. Taga Samariya iza. Na, ya mga taga Samariya daw ya mga Hudiyo diri siran magkaangay kamhan intamay na mga Hudiyo ya mga taga Samariya kay diri kon mga kaliwatan siran ni Abraham.¹⁷Kamhan nangotana si Hisos nga daw diri kon napolo nga ka tao ya indazaw nao? Minkar-in sa ya mga hudiyo nga sizam siran nga ka tao? ¹⁸Nabereng gazod hao kay ya isa nga diri kon Hudiyo anikay minbalik kanao ka pagsaza ka Nagagihit. ¹⁹Kamhan minlaong iza kaiton nga tao nga tomindeg ko naa. Omoli ko ngaro. Madazaw di ya lawas mo kay hao ya insarigan mo.²⁰Pagkakamhan kaiza nangotana ya mga Parasiyo kan Hisos nga kon-o kon andateng ya pagkahari na Nagagihit dini ka kalibotan? Minsambag si Hisos nga waray timaan nga inpaseleng na Nagagihit kamazo. ²¹Waray makapanaba nga dini di kon dizan di ya pagkahari na Nagagihit. Kay hao nga hari nga pinili na Nagagihit dini di hao kamazo.²²Kamhan minlaong si Hisos ka toong mga sakop nga ka wara pen madogay gosto gazod kamo nga ambalik hao dini kamazo. Bisan isa kang ka aldaw ya pagbisita nao ansogot gazod kamo piro diri pen mahimo iton. ²³Kamhan kon anlaong ya mga tao kamazo nga doro di si Kristo kon dini di si Kristo, diri kamo magkaro. Diri kamo magsakop kaniran. ²⁴Kay ya pagdateng nao kay-an singed iton ka kilat nga magalapowasan dazon ya kalangitan garing ka sebazan ngaro ka salpan.²⁵Kamhan ka wara pon dateng iton nga aldaw an-azi pen hao ka mga mataed nga kalised. Kamhan magasawazen hao na mga tao. ²⁶Kamhan ya batasan na mga tao kay-an ka pagbalik nao ngarini daw ya batasan na mga karaang tao ka bohi pen si Niwi mag-anika siran. ²⁷Kay kawandini pen ka wara pon dateng ya lenep nagapadazon ya mga tao pagpangaen daw pagpanginem daw pagpanminze keteb ka aldaw nga minseled sing Niwi ka arka. Kamhan mindateng matood ya lenep. Kamhan natibe siran pagpatay.²⁸Kamhan ya batasan na mga tao kay-an ka pagbalik nao ngarini daw ya batasan na mga karaang tao ka bohi pen si Lot mag-anika siran. Kay nagapadazon siran pagpangaen daw pagpanginem daw pagpamaligza daw pagpamalit daw pagpananem daw pagpanhinang ka mga lagkaw ²⁹keteb ka aldaw ka pagpanaw ni Lot garing ka Sodoma nga maongang longsod. Kamhan minpaoran ya Nagagihit ka mga bato singed ka polbora nga masarang laga dimbaba ka longsod. Kamhan nangawara gazed ya mga tao nga imbilin dizan.³⁰Anisab ya kahimtang na mga tao kayan ka pagbalik nao dimbaba ka kalibotan. ³¹Agon kon magahayahay kamo dizan ka pawa, dalagan gazed kamo kay waray logar mazo ka pagpanhipid ka kamazong mga betang. Bisan magatarabaho kamodaked ka kamazong oma, diri kamo magbalik ka kamazong lagkaw.³²Magtaremdem kamo ka asawa ni Lot kay kawandini pon imbaloy iza kay minlingi iza paglayas pen naiza dizan ka longsod nga Sodoma. ³³Kon bizaan na tao ya pagtoo naiza kay basi patazen iza, diri iza mahatagan ka bag-ong kinabohi nga diri mawara. Kon patazen ya tao kay mintoo izakanao, mahatagan iza ka bag-ong kinabohi nga diri mawara.³⁴Sabten mazo nga ya kahabzena nga tirmino nao ka pagbalik ngarimbaba matorog ya dowang ka tao. Kamhan ya isa ibahen nao piro ya isa ibilin. ³⁵Magagaling sab ya dowang ka babazi ka mais. Kamhan ibahen nao ya isa piro ya isa ibilin. ³⁶Magatarabaho sab ya dowang ka tao doro ka oma. Kamhan ibahen nao ya isa piro ya isa ibilin.³⁷Kamhan nangotana ya toong mga sakop nga Magbabaja, daw hain ya dapit nga madateng na tanan impanaba mo? Minsambag si Hisos kaniran nga bisan sin-o ya maongang batasan nga tao silotan gazod iza. Singed iton ka pamolinged nga bisan hain ya lawas nga patay magatiponon na mga agila ka pagtoktok ka mga onod.

Chapter 18

¹Pagkakamhan kaiza minpamolinged si Hisos ka toong mga sakop dazaw diri siran magmaloza ka pagpangamozo ka Nagagihit basta magapadazon hangtod ka pagsambag naiza kaniran. ²Minlaong si Hisos nga simpan doro ka isang longsod may isang howis nga wara iza magtahod ka Nagagihit. Wara isab iza magtabang ka tao.³Kamhan may balo nga babazi dizan ka longsod nga nagabalikbalik ka howis kay nagapakilooy nga nagalaong nga tabangan mo hao kay may nakaangken-angken ka irinsiya nao. ⁴Kamhan wara magtabang. Pagkateedteed minlaong ya howis ka toong hena-hena nga bisan waray labet nao ka Nagagihit daw mga tao ⁵madazaw kon silotan nao ya kaaway naiton nga babazi nga masamok dini kanao. Kay diri hao makaanget ka toong pagbalikbalik dini kanao.⁶Ani ini ya pamolinged ka batasan na maongang howis. ⁷Kamhan madazaw pon gajod ya pagtabang na Nagagihit ka toong mga pinili nga mga sakop kay diri iza an-alang-alang ka pagtabang kaniran singed ka maongang howis. ⁸Sabten mazo nga silotan na Nagagihit pagdali ya mga kaaway na toong mga kasakopan nga nagapakilooy aldaw daw kahabzen. Kamhan kay-an ka pagdateng nao daw may mga antoo kanao dini ka kalibotan?⁹Pagkakamhan ni Hisos pagpanaba kaniran dizan disab ya mga tao nga silaong niran nga waray sala niran. Intamay sab niran ya mga iba nga tao. Agon minpamolinged si Hisos pagpook kaniran nga nagalaong ¹⁰nga may dowang ka tao nga minseled ka dakolang lagkaw nga pangamozoanan ka Nagagihit. Ya isa Parasiyo. Ya iba magsokotay ka bohis.¹¹Kamhan mintindeg ya Parasiyo kay garboso iza pagpangamozo naiza ka Nagagihit nga nagalaong nga Nagagihit, salamat kay madazaw hao ka mga iba nga tao. Kay siran ya angamit ka kanirang katenged ka pagdogang ka kowarta, mga bakaken siran, mga maghehenay siran. Bisan yamagsokotay ka bohis nga nagatindeg dizan, madazaw hao kanangiza kay in-oswagan naiza ya bohis. ¹²Kamhan kada simana ikadowa ya paganget nao ka pagkaen. Kamhan nagahatag hao kanmo ka ikanapolo nga ka bahin na tanan panapi nao. Ani ini ya pagpagarbo na Parasiyo ka pagpangamozo naiza ka Nagagihit.¹³¹⁴Kamhan nagatindeg ya magsokotay ka bohis dizan ka kilid na singbahan. Masipeg iza ka paghangad ka tahaw ka pagpangamozo ka Nagagihit kay mahagdam iza nga salaan iza nga tao. Kamhan indanegdaneg naiza ya toong debdeb ka paghinelsel ka toong mga sala. Kamhan minlaong iza nga o Nagagihit, kaloy-an mo hao kay mataed gazod ya kanaong mga sala. 14Kamhan napasaylo matood iza na Nagagihit. Piro ya Parasiyo diri mapasaylo. Kay bisan sin-o ya ampalabaw ka toong kaogaringen singed ka Parasiyo ipaebes gazod iza na Nagagihit. Kamhan bisan sin-o ya ampaebes ka toong kaogaringen singed ka magsokotay ka bohis ipalabaw iza na Nagagihit.¹⁵Pagkakamhan kaiza may mga mindara ka kanirang mga maimpisay dizan kan Hisos kay ipadampa siran kanangiza dazaw panaranginan ka madazaw. Piro inkasab-an siran na mga sakop ni Hisos. ¹⁶Minsambag iza nga diri kamo magbaheg kaniran. Pakarinihen mazo siran kanao kay ya singed kaniran ani ya in-angay na Diyos. ¹⁷Timan-an mazo gazod ini nga kon diri kamo ansarig ka Nagagihit singed ka pagsarig na bata ka toong ama diri kamo iangay na Nagagihit.¹⁸Pagkakamhan kaiza minkarini kan Hisos ya isang oloolo na mga Hudiyo. Kamhan nangotana iza nga Madazaw nga Magtutudlo, daw ono ya hinangen o nga madazaw dazaw tagan hao ka kinabohi nga diri mawara? ¹⁹Minsambag si Hisos nga kay ono sang anngaran sa ko kanao nga madazaw? Ya Nagagihit kay madazaw. ²⁰Mahagdam ko daan ka mga kasogoan na Nagagihit nga azaw maghenay, azaw magpatay ka tao, azaw pangawat, azaw pamakak, magtahod ko ka kanmong ama daw ina. ²¹Minsambag ya taonga sokad ka batan-en pen hao nagatoman hao kaiton nga tanan mga sogo.²²Pagpakabati ka ni Hisos ka toong sambag minsambag iza nga isa koman ya kolang mo. Omoli ko naa ngaro ka lagkaw mo. Kamhan ipamaligza mo ya mga betang mo. Kamhan ya bazad ipanhatag ka mga pobri. Anipen ko kon somakop kanao dazaw sobra pen ya mga mahalen mo daked ka helanan na Nagagihit. ²³Pagpakabati ka na tao ka panaba ni Hisos nagalised ya toong hinawa kay diri kontana naiza ibaligza ya toong mga betang.²⁴Pagseleng ni Hisos kanangiza minlaong iza nga ya mga tao nga kowartahan malised gazod ya pagsakop niran ka Nagagihit. ²⁵Pamolinged ininga ya karabaw kon an-azi ka teheb na dagem masazon iton ka pagsakop na kowartahan ka Nagagihit kay wili ya toong hena-hena ka toong kowarta.²⁶Kamhan minsambag ya mga nakabati nga kon malised ya pagsakop na kowartahan ka Nagagihit diri baza makalangit ya bisan sin-o nga tao.²⁷Minsambag si Hisos nga kon ya tao ka lamang diri makahimo piro ya Magbabaja makahimo iza ka tanan.²⁸Kamhan minlaong si Pidro kan Hisos nga kami nga kanmong mga sinarigan izang dini kaini minbiza kami ka kanaming hel-anan dazaw makasakop kami kanmo. ²⁹Minsambag si Hisos nga magtimaan kamo kaini nga ya tao nga minsakop kanao pasobrahan na Nagagihit ka pagbales ka magazon. Kay minbiza iza ka toong hel-anan daw asawa daw mga lomon daw ginikanan daw mga bata kay dazaw anwali iza ka sindo mahitenged kanao. ³⁰Pasobrahan matood na Nagagihit ya pagbales ka madazaw kaini nga tao koman nga panahon. Tagan sab iza ka bag-ongkinabohi daked ka Nagagihit kawanihen ka.³¹Kamhan impalain pagpatindeg ni Hisos ya toong mga sinarigan nga napolo may dowa siran. Kamhan minlaong iza kaniran nga mamanaw di kita ngaro ka siyodad nga Hirosalem. Kamhan matoman gazod ya tanan mga insoyat kanao na mga karaang propita na Nagagihit. ³²Kay doro kaiton nga dapit hao nga minhon-a ka bisan sin-o nga mahon-ang tao, iated hao doro ka mga diri kon Hudiyo nga nagahari dini ka kantang lopa. Kamhan pagasorasorahen hao niran daw magapanelban. ³³Pagkakamhan niran paglatos kanao patazen hao niran. Pagdateng ka ikatolong aldaw sokad ka kanaong pagkapatay mabohi hao pagbalik garing ka lebeng.³⁴Kamhan wara makasabot ya mga sinarigan ni Hisos. Wara niran masabti ya kahologan na toong impanaba kaniran kay singed ka intago sa.³⁵Ka hapit di andateng si Hisos ka longsod nga Hiriko dizan ka kilid na karsada may nagalo-to nga isang nabota nga mang-azoay. ³⁶Pagpakabati ka naiza ka mga mataed nga tao nga minlabay dizan nangotana iza ka mga tao kon namag-ono sa siran dini kaini? ³⁷Minsambag siran nga nagalabay di si Hisos nga taga Nazarit.³⁸Kamhan minsinggit ya nabota nga Magbabaja nga kaliwat ni Dabid, kaloy-an mo hao! ³⁹Kamhan ya mga tao nga minhon-a kan Hisos pagpanaw minbaheg siran ka nabota nga nagalaong nga magpahenek di ko! Kamhan mintoda hinoa iza pagsinggit nga Nagagihit nga kaliwat ni Dabid, kaloy-i intawon hao!⁴⁰Pagpakabati ka ni Hisos minheneng iza dizan daw minsogo ka mga tao nga pakarinihen mazo iza. Pagdateng ka na nabota nangotana si Hisos nga ⁴¹daw ono ya gosto mo kanao? Minsambag ya nabota nga Nong, ya gosto nao nga makakita kontana ya kanaong mata.⁴²Minsambag si Hisos nga madazaw di ya mata mo kay hao ya insarigan mo. ⁴³Kamhan madazaw matood ya toong mata. Min-iba iza kan Hisos paglargo. Nagapasalamat gazod iza ka Nagagihit. Bisan ya tanan mga tao nagasaza siran ka Nagagihit kay minkita siran nga madazaw di ya nabota.

Chapter 19

¹Pagkakamhan min-azi si Hisos ka longsod nga Hiriko. ²Kamhan may isang tao dizan nga si Zakiyas ya ngaran. Oloolo iza na mga magsokotay ka bohis kamhan nakowartahan di iza.³Ankita kontana iza kon sin-o sa si Hisos piro ababa ya toong lawas agon imbalabagan iza na mga tao nga minlibot kan Hisos. ⁴Kamhan mindalagan iza ngaro ka hon-ahan kay anpanik iza ka liwaan nga sikamoro dazaw makakita iza kan Hisos paglabay naiza dizan ka dalan.⁵Pagpakatenged ka ni Hisos dizan ka liwaan minhangad iza ngandaked. Kamhan minpanabaiza kan Zakiyas nga Zakiyas, magtena ko pagdali kay ambisita hao ka kanmong lagkaw koman nga aldaw. ⁶Mintena dazon si Zakiyas. Dakola ya toong kasaza ka pagpaiba naiza kan Hisos dizan ka toong lagkaw. ⁷Kamhan ya tanan nakakita kaiton minmahay siran nagalaong nga iton nga taohana minbisita baza iza ka lagkaw na salaan nga tao.⁸Kamhan dizan kan Hisos mintindeg si Zakiyas daw minlaong nga Magbabaja, gosto hao magapanhatag ka katenga na kanaong mga betang dizan ka mga pobri. Kamhan dizan ka bisan sin-o ya in-oswagan nao ka bohis palabwan nao ka opat ya bazad nao kaniran. ⁹Minsambag si Hisos nga koman nga aldaw dini ka tanan inhel-an mo mahatagan na Nagagihit ka bag-ong kinabohi nga diri mawara kay mintoo iko ka kanaong mga panaba. Intagan iko ya matood nga kaliwat ni Abraham kay matood ya pagtoo mo ka Nagagihit singed ka pagtoo ni Abraham. ¹⁰Minpanaba hao kanmo kaini kay ya tood nao dini ka kalibotan pangitan nao ya mga salaan nga tao kay tabangan nao siran dazaw malibri siran ka silot ka kanirang mga sala.¹¹Pagkakamhan kaiza arani di si Hisos ka siyodad nga Hirosalem. Kamhan minlaong ya mga tao nga ka wara pon madogay antabang si Hisos kanta ka pagpaiwat ka mga taga Roma dini kanta dazaw iza ya anhari ka kantang hel-anan. Kamhan minpamolinged si Hisos kaniran nga nagalaong ¹²nga ya batasan nao kay-an ka pagbalik nao ka paghari ka mga tao dini ka kalibotan singed iton ka isang tao nga anak iza na labaw nga hari. Kamhan minpanaw iza doro ka aro kay dawaten naiza ya katenged ka paghari ka hel-anan na toong kaibahan.¹³Ka wara pon iza magpanaw impanipon naiza ya napolong ka sogoonon dazaw isarig kaniran ya toong talipid dazaw dogangan niran iton. Kada isang sogoonon insarigan ka sinto pisos. Kamhan minsogo iza kaniran nga nagalaong nga hangtod ka pagbalik nao gamiten mazo ini nga talipid dazaw madogangan iton. ¹⁴Kamhan ya mga kaibahan naiton nga tao impahon-a niran ya kanirang sinogo doro ka labaw nga hari kay ipakahagdam nga diri kami ansogot nga ini nga tao ani ya anhari kanami. ¹⁵Pagkadogay kaizamin-oli ya tao kay intagan di iza ka katenged ka paghari ka hel-anan na toong kaibahan. Kamhan impakarini naiza ya toong mga sogoononnga insarigan ka kowarta kay ansosi iza kon pira ya nasobra ka toong kowarta.¹⁶Kamhan mindateng ya isa kay anlaong iza nga Sinyor, ya kanmong kowarta nga sinto pisos min-anak di ka isang ka libo. ¹⁷Minsambag ya hari nga madazaw iko. Masarigan iko ka geramay nga talipid agon isarig pon nao kanmo ya katenged ka pagkagobirnador ka napolong ka longsod.¹⁸Kamhan taliped ya ikadowang sogoonon. Minlaong iza nga Sinyor, ya kanmong kowarta nga sinto pisos min-anak di ka kinintos. ¹⁹Minsambag ya hari nga isarig pen nao kanmo ya katenged ka pagkagobirnador ka limang ka longsod.²⁰Kamhan mindateng ya ikatlong sogoonon. Nagabaribad iza ka hari nagalaong nga Sinyor, wani ya insarig mo kanao nga impotos gazed sokad ka pagpanaw mo kay nahaldek hao kanmo kay ²¹nahagdam di hao nga waray kalooy mo. An-ani iko dizan ka wara mo itanem. Nahaldok iko dizan ka wara mo ipegas.²²Minsambag ya hari nga maonga iko. Ya saba mo kanao anikay anhokom kanmo. Kon matood ya baribad mo nga an-ani hao ka wara nao itanem daw anhipes hao dizan ka wara nao ipegas ²³kay onosa nga wara ko magbetang ka kanaong talipid dizan ka bangko dazaw may anak di koman pag-oli nao?²⁴Kamhan minsogo ya hari ka mga sogoonon dizan nga kaw-en mo ya kowarta nga sinto pisos. Ihatag iton ka sogoonon nga may isang ka libo. ²⁵Minsambag siran nga Sinyor, isang ka libo gazod ya toong kowarta!²⁶Minsambag ya hari nga sabten mazo ngakon masarigan ya tao ka mga insarig nao dizan kanang-iza magadogangan pon gazod hao ya insarig nao kanangiza. Piro kon diri masarigan ya tao magakaw-en gazod nao kanang-iza ya tanan mga insarig nao. ²⁷Kamhan ya kanaong kaibahan nga diri ansogot kanao nga haoy magahari kaniraniated siran ngarini kanao. Pamatazen siran dini ka pagseleng nao.²⁸Pagkakamhan ni Hisos pagpanaba kaniran minpanaw iza ngaro ka Hirosalem paghon-a kaniran.²⁹Pagpasinged naiza dizan mindateng di siran ka dowang ka bariyo nga Bitpahi daw Bitani dizan tenged ka bobong nga inngaranan ka Olibo. Kamhan minsogo si Hisos ka toong sinarigan nga dowa siran ³⁰nga nagalaong nga komaro kamo naa ka bariyo dizan ka hon-ahan mazo. Pagdateng ka mazo doro makakita kamo dazon ka isang batan-en pen nga asno nga klasi na kabayo nga in-ektan dizan. Sokad wara masakzi na tao. Hobaden mazo iton daw tozokon mazo ngarini kanao. ³¹Kon may mangotana nga tao kamazo magsambag kamo nga inkinahanglan ini na kanaming oloolo.³²Pagkakamhan ni Hisos pagsogo kaniran namanaw dazon sirang dowa. Kamhan nakitan niran ya kabayo singed ka inlaong ni Hisos kaniran. ³³Paghobad niran kaiton nangotana ya mga tag-iza nga onhon sa mazo iton nga kaw-en sa mazo ya kabayo? ³⁴Minsambag siran nga inkinahanglan ini na kanaming oloolo. ³⁵Kamhan intozok dazon niran dizan kan Hisos ya kabayo. Inhanigan sab niran ka kanirang mga bado ya likod na kabayo kay sakzan koman ni Hisos. ³⁶Pagpakasakay ka naiza inhanigan dazon ya dalan nga azihanan na kabayo ka mga bado na mga tao.³⁷Pag-azi naiza ka dalan logsong ka bobong nga Olibo arani ka Hirosalem namagdengan ya toong mga sakop pagsaza ka Nagagihit kay madazaw gazod ya tanan mga hinang ni Hisos nga nakita niran. Kamhan mindakola siran ka kanirang saba pagsinggit nga ³⁸sazaen, sazaen kay iko ya mindateng garing ka Magbabaja. Iko ya anhatag kanami ka kalinaw ka hinawa nga garing ka Nagagihit. Sazaen gazod ya Nagagihit nga pinakalabaw.³⁹Kamhan ya mga Parasiyo dizan ka kataohan minlaong siran kan Hisos nga Maistro, papaheneken mo ya kanmong mga sakop. ⁴⁰Minsambag si Hisos nga timan-an gazod mazo ini nga kon anpahenek ya kanaong mga sakop ya mga bato dini ka dalan siran ya ansinggit pagsaza kanao.⁴¹Kamhan nakakita di si Hisos ka siyodad nga Hirosalem. Pagseleng naiza kaiton minhaza iza ⁴²daw minlaong nga kamo nga mga taga Hirosalem, koman nga aldaw madazaw kon makasabot kamo nga gosto hao antabang kamazo dazaw magakaangay kamo daw ya Nagagihit piro intawon diri kamo makasabot.⁴³Andateng matood ya tirmino kon libotan kamo na kamazong mga kaaway. Libotan gazod kamo ka andatong mga harominta ka paggira daw mga soldaw. Kamhan diri kamo makalayas. ⁴⁴Madalahig isab ya kamazong mga bata ka pagpangapatay iba mazong tanan. Pangebaen gazod ya kamazong kalagkawenan. Basta ya mga bato nga insompazan podo mabogto pagpangadeeg. Kay impakarini hao na Nagagihit dini kamazo piro wara kamo magkilala kanao.⁴⁵Pagkakamhan kaiza minseled si Hisos ka dakolang lagkaw nga pangamozoanan ka Nagagihit. Kamhan impamogaw gazed naiza ya mga mamaligzaay. ⁴⁶Minlaong iza kaniran nga may daan pinasoyat na Nagagihit nga nagalaong nga ya kanaong lagkaw ani ya lagkaw ka pagpangamozo na mga tao kanao ambaza kay inhinang di mazo iton ka datnganan na mga tolisan nga nagapanlimbong ka mga tao.⁴⁷Pagkakamhan kaiza aldaw-aldaw dizan ka dakolang lagkaw na Nagagihit nagasindo si Hisos ka mga tao. Kamhan patazen iza kontana na mga oloolo na mga pari daw ya mga maistro ka tinoohan na mga Hudiyo daw ya mga oloolo na mga tao. ⁴⁸Piro waray logar niran kay ampanalinga gazod ya mga tao ka mga panaba ni Hisos.

Chapter 20

¹May isang aldaw nagatoldo pon si Hisos ka mga tao dizan ka dakolang lagkaw na Nagagihit. Nagawali iza kaniran ka sindo nga garing ka Nagagihit. Kamhan may mga minkarini kanangiza nga mga oloolo na mga pari daw ya mga maistro ka tinoohan na mga Hudiyo daw ya mga malaas. ²Kay anlaong siran kan Hisos nga panabaen mo kami daw hain garing ya katenged mo ka pagbogaw ka mga tao kahabi? Daw sin-o ya minhatag kanmo ka katenged ka pagpadazon ka kanmong mga hinang dini kanami?³Minsambag si Hisos nga wani sab ya pangotana nao kamazo. Magsambag naa kamo. ⁴Daw hain garing ya katenged ni Howan ka pagpamenzag ka mga tao? Daw garing iton ka Nagagihit kon garing iton ka tao?⁵Kamhan namagsabot siran kon ono sa kontana ya kanirang isambag. Namaglaong siran nga kon ansambag kita nga garing ka Nagagahit ya katenged ni Howan basi long-on kita ni Hisos nga kay ono sa nga diri sa kamo antoo kan Howan? ⁶Piro kon ansambag kita nga garing ka tao ya katenged ni Howan pamookon kita na mga tao kay mintoo gazod siran⁷Kamhan minsambag siran kan Hisos nga wara kami mahagdam. ⁸Kamhan minsambag isab siHisos nga diri sab hao ampanan-og kamazo kon hain garing ya kanaong katenged ka pagpadazon ka kanaong mga inhinang.⁹Pagkakamhan ni Hisos pagsambag ka mga magtutudlo minsogod iza pagpamolinged ka mga tao nga nagalaong nga may isang tao ngamintanem ka oma nga tamnanan ka mga obas. Kamhan nandapit iza ka mga saop. Kamhan minpanaw iza ngaro ka laing dapit. Dogay izamakaoli. ¹⁰Pagkahapit di anihen ya mga obas impakaro naiza ya toong sogoonon kay pakaw-en di kontana naiza ka toong mga kabahinan. Kamhan pagdateng na sogoonon ka mga saop indakep hinoa niran. Kamhan imbonalan. Impaoli sab wara katagi.¹¹Ka wara pen madogay insogo disab pagpakaro ya laing sogoonon. Piro imbonalan gihapon niran diri tahodon. Impaoli sab, wara katagi. ¹²Kamhan insogo pon ya ikatlong sogoonon. Piro intigbas iza niran. Kamhan intimbag ngaro ka gawas.¹³Pagkakamhan kaiza minlaong ya tag-iza ka toong henahena nga an-ono sa hao koman? Pakarohen nao ya kanaong anak nga naazakan kay tahodon gazed niran ya kanaong maanak. ¹⁴Kamhan pagpakakita na mga sakop nga wani di kaan andateng di ya maanak na tag-iza namagsabot dazon siran nga waton di ngarini kanta ya anak na tag-iza nga magdawatay kay-an kaini nga lopa nga toong irinsiya. Hala, pamagpatazen ta iza kay dazaw kita ka mazoy makapolos kapagpanag-iza kaini nga lopa.¹⁵Kamhan impamagtagenan matood niranya maanak. Intimbag niran ya toong lawas ngaro ka gawas na alad na tanem. Kamhan impamagpatay niran. Na, daw magaono sa koman ya tag-iza ka lopa kaniran? ¹⁶Ankaro pon iza ka toong mga sakop kay patazen gazod naiza siran. Kamhan pasaopan naiza ya tanem ka lain. Pagpakabati ka niran ka inpamolinged ni Hisos minlaong siran ngaporbida!¹⁷Minseleng si Hisos kaniran daw nangotana daw ono sa lamang ya daan pinasoyat na Nagagihit nga nagalaong nga ya magahi nga bato nga inbizaan na mga minhinang ka lagkaw ani ya nahinang nga sinarigan ka pagparig-en ka primirong ogdok na lagkaw. ¹⁸Bisan sin-o ya makadasmag kaiton nga magahi nga bato mangabari ya toong bekeg. Kamhan bisan sin-o ya madateng naiton nga matimgas nga bato ka pagkaligid magemek gazod ya toong lawas. Kilalhen mazo nga ya dakolang matimgas nga bato nga inbizaan mazo ani hao.¹⁹Pagpakabati ka na mga maistro daw ya mga oloolo na mga pari nakasabot siran nga naigo siran ka pamolinged ni Hisos. Kamhan pamagdakpen niran kontana si Hisos piro nahaldek siran ka mga tao. ²⁰Kamhan inpaniidan gazed niran si Hisos. Impakaro sab niran ya mga iba nga Parasiyo kay magapatihinang ka beetan kay magalit-agenkontana si Hisos pagpanaba dazaw isombong iza doro ka gobirnador.²¹Kamhan nangotana siran kan Hisos nga Maistro, mahagdam kami nga madazaw ya pagsindo mo ka mga tao. Matood isab ya mga panaba mo. Bisan ono ya katenged na tao waray pinalabi mo pagsindo mo kaniran ka matood nga garing ka Nagagihit. ²²Na, panabaan mo kami. Daw makalapas kami ka balaed na mga Hudiyo kon ambazad kami ka bohis dizan kan Sisar nga hari nga nakadaeg ka kantang lopa? Daw ambazad kami kon diri?²³Na, mahagdam si Hisos nga daeten iza kontana agon minlaong iza kaniran nga ²⁴ipakita mo kanao ya isang palata nga kowarta. Kamhan nangotana iza nga daw kanin-ong bayho ini ka kowarta? Daw kaninong ngaran ya insoyat dini? Minsambag siran nga kan Sisar gazod iton.²⁵Minsambag si Hisos nga bayri mazo ya azoon ni Sisar kamazo. Bayri sab mazo ya azoon na Nagagihit kamazo. ²⁶Kamhan minpahenek di lamang ya mga maistro kay nabereng siran kay waray sazep ni Hisos ka pagsambag kaniran dizan ka nabatian na mga tao.²⁷Pagkakamhan kaiza minkarini disab kan Hisos ya mga maistro na mga Hudiyo ani ngaran ya Sadosiyo. Ya kanirang toldoan ya mga namoladi nga tao diri gazod mabohi pagbalik garing ka lebeng. ²⁸Na, nangotana siran kan Hisos nga Maistro, ya kanaming karaan nga si Moysisimbilinan sa kami ka soyat kay nagatogon kanami nga kon mapatay ya isang tao kamhan imbilin ya asawa piro waray anak kinahanglan ya lomon na napatay anikay makapangasawa ka toong ipag nga nabalo di dazaw ampanganak. Kamhan mabohi ka ya ngaran na toong magorang nga napatay. Ani ini ya togon ni Moysis kanami.²⁹Na, izang mahon-a pen may maglomon nga pitong ka amaama. Naminze di ya kamagorangan. Kamhan napatay di iza ka waray maanak. ³⁰Kamhan ya toong asawa nga nabalo di impangasawa na primirong manghod. Pagkakamhan kaiza napatay kasab ya primirong manghod nga waray maanak. ³¹Singed kaiton ya kahimtang na ikadowang manghod keteb ka gipos-an. ³²Pagkahorot niran pagkapatay anipen mapatay ya babazi nga nabalo ka pitong ka maglomon. ³³Na, Magtutudlo, wani ya pangotana nami kanmo kay mintoldo iko nga may tirmino ka pagbohi ka mga tao nga nangapatay. Daw kanin-ong asawa itong babazi kon mabohi pag-isab ya mga namagsonodsonod nga pitong ka maglomon kay iza ya asawa nirang tanan?³⁴Minsambag si Hisos nga ya mga amaama daw babazi dini ka kalibotan magminzeay siran. ³⁵Piro ya mga madazaw nga tao nga inbohi na Nagagihit pagbalik kay-an garing ka lebeng diri di siran magminzeay. ³⁶Kay singed siran ka mga taga langit nga sogoonon na Nagagihit kay diri siran mapatay kawanihen ka. Agon waray kinahanglan ka pagpanganak kay anhela siran daked ka hel-anan na Nagagihit kay mga anak di siran na Nagagihit.³⁷Mahimo gazod ya pagpabohi na Nagagihit ka mga tao pagbalik garing ka lebeng. Kay bisan si Moysis nga karaang tao, minsoyat iza daan nga nagalaong nga izang mahon-a pen mintindeg iza dizan tenged ka sagbet nga dogihen nga nagalaga. Kamhan may nabatian naiza nga saba na Nagagihit nga garing ka sagbet nagalaong nga hao nga Nagagihit ani ya hawagenen na kamazong mga karaan nga si Abraham daw si Isak daw si Hakob. Ani ini ya impasoyat na Nagagihit. ³⁸Kamhan bisan patay di ya mga karaan magahawagen pen niran ya Nagagihit kay bohi ka siran daked. Kamhan iza ya Nagagihit na mga bohi nga tao, diri kon Nagagihit na mga patay. Kamhan dizan ka pagseleng na Nagagihit mabohi ya tanan mga tao, bisan patay di ya kanirang lawas.³⁹Pagkakamhan ni Hisos pagpanaba kaniran minsambag ya mga magtutudlo nga magtutudlo, madazaw gazod ya mga panaba mo. ⁴⁰Kamhansokad kaiton wara gazod siran makasigi pagbalik pagpangotana kan Hisos.⁴¹kamazong intoldo nga kaliwat ka lamang ni Dabid si Kristo. ⁴²Kay dizan ka mga daan insoyat ni Dabid inngaranan ka Salmo minngaran si Dabid kan Kristo nga toong Magbabaja. Kay minlaong iza nga ya Nagagihit ani ya minpanaba ka kanaong Magbabaja nga lomo-to ko naa dini ka kanaong too ⁴³hangtod ka pagpakadaeg nao ka kanmong mga kaaway. Ani ini ya daan mga panaba ni Dabid mahitenged kan Kristo nga hari nga pinili na Nagagihit. ⁴⁴Kamhan kon minngaran si Dabid kan Kristo nga toong Magbabaja daw ono say toong pagkakaliwat ka lamang ni Dabid?⁴⁶Kamhan minlaong si Hisos ka toong mga sakop dizan ka nabatian nga mga taomga tao ⁴⁵nga maghamarag kamo ka batasan na mga maistro ka mga Hudiyo. Kay ambado siran ka mga ataas nga bado. Kamhan anazi siran dizan ka mirkado kay naazak gazod siran nga madazaw ya pag-abiabi na mga tao kaniran. Kada pagpista daw kada pagsingba naazak siran kon palo-toon siran ka magazong dapit. ⁴⁷Kamhan magapanlimbong sab siran ka mga balo nga babazi dazaw makaangken siran ka kanirang mga irinsiya. Kamhan magapaataasen niran ya kanirang pagpangamozo ka Nagagihit dazaw komoton niran ya kanirang mga sala. Agon pahamtangan siran na Nagagihit ka silot pagdakola ka silot naiza ka iba nga mga tao nga nakasala.

Chapter 21

¹Pagpanaba pen ni Hisos ka toong mga sakop nakita naiza ya mga talipid nga minholog ka kanirang mga halad dizan ka betanganan ka talipid nga ihaladay. ²Nakita isab naiza ya isang balo nga babazi nga pobri nga minholog ka dos sintabos ka lamang. ³Kamhan minlaong si Hisos nga timan-an mazo gazod ini nga ya dos sintabos nga inhatag naitong balo nga pobri labaw gazod iton ka inhatag na tanan mga iba nga tao. ⁴Kay dakola pon ya kowarta niran piro nawara di gazod ya talipid na babazi kay inhorot di naiza ka paghalad ya toong panginabohi.⁵Kamhan namaglaonglaong ya toong mga sinarigan mahitenged ka dakolang lagkaw nga pangamozoanan ka Nagagihit dizan ka Hirosalem kay madazaw selengan ya mga bato nga hininang daw ya mga arti nga intapil dizan ka dingding. Kamhan minlaong iza nga ⁶madazaw matood itong singbahan piro mageba gazod kay-an. Basta ya mga bato nga insompazan podo mabogto pagpangadeeg.⁷Kamhan nangotana siran nga Maistro, kon-o kon mageba iton? Daw ono ya timaan kon antoman ya inpanaba mo kanami? ⁸Minsambag si Hisos nga maghamarag kamo kay basi magalimbongan kamo kay mataed ya mga andateng nga ampasingedsinged siran kanao magaangken nga si Kristo hao. Anlaong sab siran nga matapos di gazod ya kalibotan kaan. Kamhan diri kamo magtoo kaniran. ⁹Kon makabati kamo nga may ampakiggira nga arani di koni kamazo daw mataed ya mga ansopak ka gobirnador, diri kamo magkahaldek kay kinahanglan matoman iton piro diri pen kon ani ya kataposan nga panahon dini ka kalibotan.¹⁰Kay ka wara pen matapos ya kalibotan ampakig-away ya isang longsod ka laing longsod. Ampakig-away isab ya isang hari ka laing hari. ¹¹Kamhan madateng ya mga nagakalainlain dapit ka dakolang linog daw mga pihit daw mga kasakit. May mga mahangadan isab nga kaberenganan daked ka langit.¹²Ka wara pen dateng itong mga kalised, kamo nga kanaong mga sinarigan, dadhen kamo na mga tao dizan ka hokmanan bisan waray sala mazo. Kamhan dalem ka mga singbahan na mga Hudiyo pamagbonalan kamo. ¹³Kamhan pirisohon kamo niran. Pansangilan gazod kamo niran dizan ka mga laing tao nga magahari ka lopa na mga Hudiyo. Ani ini ya hinang niran kamazo kay hao ya insakopan mazo. 13Kamhan panan-ogan mazo siran mahitenged kanao.¹⁴Ka wara pon kamo magtindeg dizan ka hokmanan diri kamo mag-andam daan kon ono ya isambag mazo kaniran ¹⁵kay hao ya antandeg ka kamazong hena-hena. Kamham madazaw gazod ya impanaba mazo kaniran. Kamhan dizan ka mga kaaway mazo waray makasambag ka pagsopak kamazo.¹⁶Na, wani pon ya panan-og mahitenged ka batasan na mga tao kayan. Dadhen kamo na mga ginikanan mazo daw ya mga lomon daw ya mga azok mazo dizan ka mga laing tao dazaw patazen kamo kamhan patazen ya mga isa kamazo. ¹⁷Magakontarahan sab kamo na tanan mga tao kay hao ya insakopan mazo. ¹⁸Kon diri kamo ambiza ka pagtoo mazo kanao keteb ka pagkatapos naitong mga kalised mahatagan kamoka bag-ong kinabohi nga diri mawara. ¹⁹Bisan ya isang ka legas nga bohok mazo diri magkasonog baba ka impirno.²⁰Na, impanan-ogan pon ni Hisos ya toong mga sinarigan mahitenged ka mga masiet nga kalised nga andateng kay-an. Nagalaong iza nga pagpakakita mazo nga inlibotan di ya siyodad nga Hirosalem na mga mataed nga soldaw, mahagdam kamo nga ka diri pon madogay madaeg gazod itong siyodad. ²¹Kamhan kamo nga mga taga Huda mandalagan gazod kamo ngaro ka bobong. Kamo nga nagahela ka Hirosalem, magbakwit kamo. Kamo nga nagahela doro ka aroaro, diri di kamo magbalik ka Hirosalem. ²²Kay tirmino di ini ka pagsilot na Nagagihit ka mga taga Hirosalem kay matoman di ya tanan mga panaba na Nagagihit nga impasoyat ka mga karaang propita.²³Kalooy adaw na mga kabdes daw ya mga may pinasoso kay magalised siran ka pagdalagan. Nagalised matood ya tanan mga taga kalibotan. Nazehet gazod ya Nagagihit ka mga taga Huda. ²⁴Pagarisen ya mga mataed nga tao. Kamhan pamihagen ya mga imbilin nga tao doro ka bisan hain ya dapit dini ka kalibotan. Madaeg gazod ya Hirosalem na mga tao nga diri kon Hudiyo. Kamhansiran ya magahari dizan keteb ka pagtirmino na Nagagihit kaniran.²⁵Nagapadazon si Hisos pagsindo kaniran nagalaong nga ya pagkatiwas na mga masiet nga kalised kay-an maonga nga hangden ya sega daw bolan daw mga bitoon. Kamhan magalised gazod ya mga taga kalibotan kay nahaldek siran kay ya mga maonga nga inhinang na mga tao singed iton ka pagdagook na dakolang baled na dagat ka pagbagzo. ²⁶Ingetasan ya mga tao ka pagkawied kon ono pen ya kalised kay nalaag di ka dalan ya mga bitoon dawbolan daw sega.²⁷Anipen makita hao na mga tao kay domatengay hao iba ya gabon. Labaw gazod hao ka gahem daw madazaw selengan. ²⁸Kon domateng iton nga impanan-og nao kamazo maghangad kamo, magsaza kamo kay ka wara pon madogay ambalik hao ngarimbaba ka kalibotan.²⁹Na, paniidan mazo ya batasan na tanem nga igira daw bisan ono ya tanem mazo. ³⁰Kon namag-o ya dahon mahagdam di kamo nga ampanhoraw di kaan. ³¹Singed iton ka inlaong nao kamazo koman. Pagpakakita mazo kaiza nga mga inlaong nao kamazo mahagdam kamo nga arani di gazod ya tirmino nao ka pagbalik ka kalibotan.³²Matood nga ka wara pon mapatay ya kamazong kaliwatan matoman ya impananog o kamazo. ³³Mangawara ya kalangitan daw ya kalibotan piro ya kanaong mga panaba diri gazed mawara.³⁴Maghamarag gazod kamo kay basi dakola ya kamazong hena-hena ka pag-osik-osik daw ya mga makahebeg daw ya mga kawied kon ono ya kamazong panginabohi. Kamhan mabereng gazod kamo ka pagbalik nao kay madali ka gazod ya pagbalik nao singed ka kadali na pagbekasna balatik. ³⁵Bisan sin-o ya tao waray mahagdam kon kon-o hao ambalik ka kalibotan.³⁶Agon mag-andam kamo daan. Maghangzo kamo ka Nagagihit nga pabaskegen ya kamazong pagsarig dazaw makaanget kamo ka mga kalised. Kamhan waray kasipeg mazo pag-atobang mazo kanao kay-an ka pagbalik nao. Ani ini ya impanaba ni Hisos ka toong mga sakop.³⁷Kamhan kada aldaw dizan ka dakolang lagkaw nga pangamozoanan ka Nagagihit nagasindo iza ka mga tao. Kada pagkadelem ambalik iza ka bobong nga Olibo kay dizan iza kon kahabzen. ³⁸Kada masiselem ambalik ya mga mataed nga tao ka lagkaw na Nagagihit kay ampanalinga siran ka mga panaba ni Hisos.

Chapter 22

¹1Na, kon-isa pen pan-ihawen na mga Hudiyo ya mga nati na karniro kay ampista siran. Kanen sab niran ya pan nga waray ipasoligay. ²Kamhan ya mga oloolo na mga pari daw ya mga magtutudloka tinoohan na mga Hudiyo nagapangita di siran ka paazi kon onhon niran pagdakep kan Hisos dazaw patazen niran. Nawied isab siran kay basi magobot ya mga mamistahay kay mataed ya mga mintoo kan Hisos.³Kamhan dizan ka mga napolo may dowang ka sinarigan ni Hisos, si Hodas nga taga Kariyoti inharian di iza ni Satanas. ⁴Kamhan minkaroiza ka mga oloolo na mga pari daw ya mga magbantazay ka lagkaw na Nagagihit. Kamhan namagsabot siran kon onhon sa ni Hodas pagtogyan kan Hisos dizan kaniran.⁵Namagsaza gazod ya mga oloolo daw minsohol isab siran kan Hodas ka kowarta. ⁶Kamhan minpanaw iza kay nagapangita iza ka paazi kon onhon naiza pagtogyan kan Hisos dizankaniran dazaw diri mahagdam ya mga mataed nga tao kay basi magobot siran.⁷Kamhan pagkakon-isa di primirong aldaw ini ka pista ka pagpangaen na mga Hudiyo ka pan nga waray ipasoligay. Pan-ihawen disab niran ya mga nati na karniro kay antaremdem siran nga pagbetang na mga karaan niran ka dogo na nati dizan ka pirtahan na lagkaw niran, wara siran maazihi na taga langit nga insogo na Nagagihit ka pagpamatay ka mga amaama nga panganay na mga taga Ihipto. Ani ini ya intaremdeman niran. ⁸Kamhan minsogo si Hisos kan Pidro daw si Howan nga nagalaong nga komaro kamo naa kay mag-andam kamo ka pagkaen ta ka pista. ⁹Minsambag siran daw hain ya lagkaw nga andaman nami kaiton?¹⁰Minsambag si Hisos nga komaro kamo naa ngaro ka siyodad nga Hirosalem. Kamhan may magabathay ka tadzaw nga ansogat kamazo.Sondon mazo iza dizan ka lagkaw nga inpanikan naiza. ¹¹Kamhan maglaong kamo ka tag-iza na lagkaw nga Nong, ya kanaming magtutudlo ani ya minsogo kanami ngarini kay ampangotana kanmo kon diin ya seled nga kananan naiza ka pista iba ka toong kasakopan?¹²Kamhan ipakita naiza kamazo ya ikadowang saleg nga may seled nga haloag nga ipapalastar daan ya mga kinahanglanen ta. Na, dizan kaiton andamen mazo ya kantang pagkaen. Ani ini ya pagtogon ni Hisos kaniran. ¹³Kamhan namanaw di siran ngaro ka siyodad. Pagdateng niran doro nakitan matood niran ya tanan inlaong ni Hisos. Kamhan namag-andam siran ka pagkaen ka kaliga.¹⁴Pagkakahabzen kaiza dizan ka kananan mintambong si Hisos daw ya toong mga sinarigan. ¹⁵Ka nagakaen pon siran minlaong iza kaniran nga madazaw gazod ya pagtambong nita dini kay naazak hao ansaro kaini nga makaen ka kaliga dini kamazo ka wara pon hao mag-azi ka masiet nga kalised. ¹⁶Sabten mazo nga diri gazod hao mamista pag-isab hangtod ka paghari na kanaong Ama ka bag-ong kalibotan.¹⁷Kamhan minporot iza ka baso nga may imnenen nga sapa na mga obas. Pagkakamhan naiza pagpasalamat ka Nagagihit minlaong iza ngadawata mazo, bahina mazo pag-inem. ¹⁸Panan-ogan ta kamo nga diri gazod hao an-inem pag-isab ka sapa na mga obas hangtod ka paghari nakanaong Ama ka bag-ong kalibotan.¹⁹Pagkakamhan niran pag-inem minporot si Hisos ka pan. Pagpasalamat naiza ka Nagagihit impanipaktipak naiza iton kay ipanhatag kaniran. Kamhan minlaong iza nga ini nga pan kilalhen mazo nga kanaong lawas nga patazen kay-an kay ikabazad ka kamazong mga sala. Sokad koman maghaod kamo ka kanaong batasan dazaw magtaremdem kamo ka kanaong pagkapatay. ²⁰Ini nga imnenen kilalhen mazo nga kanaong dogo nga ipaawas nao kay-an ka pagkapatay nao kay ikabazad iton ka kamazong mga sala. Ya kanaong dogo ani ya pirmahan na Nagagihit ka bag-ong saad naiza ka tanan mga tao.²¹Kamhan minlaong si Hisos nga timan-an mazo gazod ini nga wadini gazod kanta ya an-edlaw kanao nga isa. Ya tao nga minsaro kanaoka pagkaen iza ya an-edlaw kanao. ²²Kay minbeet daan ya Nagagihit nga patazen hao basta ya tao nga om-edlaway kanao intawon madazaw kon wara iza pakataoha. ²³Kamhan nangotana siran nga sin-o sa baza wani kantang tanan ya magalong-on ni Hisos dini?²⁴Pagkakamhan kaiza minlalis siran nga daw sin-o ya labaw dini kanta? ²⁵Kamhan minlaong si Hisos kaniran nga mahagdam kamo ka batasan na mga diri kon Hudiyo nga nagahari dini ka kantang lopa. Magmandaray gazod siran ka mga tao.²⁶Piro kamo nga kanaong mga sakop, diri kamo maghaod ka kanirang batasan kay dizan kamazo ya labaw nga tao kinahanglan ampangalagad iza kamazo singed ka pagpangalagad na manghod nga gipos-an. Kamhan ya oloolo mazo kinahanglan ampangalagad iza kamazo singed ka pagpangalagad na sogoonon. ²⁷Ya tao nga nagakaen labaw iza ka tao nga mag-ateday kamakaen. Kamhan bisan hao ya oloolo mazo singed hao ka tao nga magateday ka kamazong makaen.²⁸Sokad ka pagsakop mazo kanao min-azi kamo ka mga kalised iba kanao. ²⁹Agon may ihatag nao kamazo singed ka inhatag kanao nakanaong Ama. Kay impili hao naiza ka paghari ka bag-ong kalibotan. Kamhan pilien ta kamo isab ³⁰dazaw magsaro kita ka makaen kay-an ka paghari nao. Kamhan kamo isab ya anlo-to dizan ka lo-toanan ka paghari kay anpanhokom kamo ka mga kaliwatan na mga napolo may dowang bolos nga maanak ni Israil.³¹Simon, Simon, may ilaong ta kamo kay dini kanao intogotan si Satanas ka pagsoray kamazong tanan singed ka tao nga nagasisig ka begas. Kay gosto naiza nga ambiza kamo kanao. ³²Agon nagatabang hao kanmo ka pag-ampo ka Nagagihit dazaw diri magmaloza ya kanmong pagtoo kanao. Kamhan pagbalik mo kanao kay-an tabangan mo isab ya mga kaibahan mo dazaw heget ya kanirang pagtoo kanao.³⁴Minsambag si Pidro nga Magbabaja, waray bali kon prisohon hao iba kanmo basta diri gazod hao ambiza kanmo bisan patazen hao. ³³Minsambag si Hisos nga Pidro, timan-an mo gazod ini nga pagkakamaaldawen ka ka wara pen tagaok ya manok, ikatolo di mo hao kon ilimed paglaong nga diri kon iko ya kanaong sakop.³⁵Mindogang iza pagpanaba kaniran nga izang dini kaini ka pagpakaro nao kamazo ka pagwali ka mga tao pikit ka lawas ka lamang ya dara mazo. Kamhan daw may kolang mazo? Minsambag siran nga wara gazod. ³⁶Minsambag iza nga matood iton kay dakola ya kaazak na mga Hudiyo kanao agon minpakaen siran kamazo piro awazen hao niran koman agon maghabay kamo ka kamazong kowarta, magdara kamo ka kamazong hambag. Kon waray lodzo ibaligza mazo ya kamazong bado dazaw may ikapalit ka lodzo.³⁷Panabaan ta kamo nga kinahanglan matoman ya daan pinasoyat na Nagagihit mahitenged kanao nga nagalaong nga dizan ka mga makasasala nga tao makalakip si Hisos pagpatay. Kay tomanen gazod ya tanan pinasoyat na Nagagihit mahitenged kanao. ³⁸Kamhan minsazep ya toong mga sakop kay silaong niran nga minsogo iza kaniran ka pagtigbas agon minlaong siran nga Magbabaja, selengi! Wani ya lodzo nga dowang bolos. Minsambag iza nga igo di nga sazep mazo.³⁹Kamhan minlogwa iza kay ambalik iza ka bobong nga Olibo ya ngaran. Kamhan nangiba disab ya toong mga sinarigan. ⁴⁰Pagdateng niran dizan minlaong iza kaniran nga maghangzo kamo ka Nagagihit dazaw diri kamo dag-en ka pagtintal na mga maonga.⁴¹Kamhan minkaro iza ka hon-ahan nga aroaro kaniran. Kamhan minlohod iza daw minhangzoiza ka Nagagihit nagalaong nga ⁴²Ama nao, kon somogot ko diri mo hao pag-ipapatay para ka mga sala na mga tao. Piro iko ka say magapontokanao.⁴³Ka nagahangzo pen iza mindateng dizan kanangiza ya sinogo nga garing ka langit kay magatabangan si Hisos ⁴⁴kay mabeg-at gazod ya toong hena-hena anika daw ikapatazay di naiza. Pagtodahi ka naiza ka toong paghangzo impanholasan gazed iza. Pagpanoro ka na toong holas ka lopa singed iton ka dogo nga tibolos.⁴⁵Pagkakamhan naiza paghangzo ka Nagagihit minbalik iza ka toong mga sinarigan. Nangatorog gazod siran kay impanhowozan siran tenged kakabeg-at na kanirang hinawa. ⁴⁶Nangotana si Hisos kaniran nga kay ono sang mangatorog sa kamo? Pamangon di kamo. Magpangamozo kamo ka Nagagihit kay basi dag-en kamo ka pagtintal na mga maonga.⁴⁷Na, ka nagapanaba pen si Hisos kaniran mindateng di ya mga mataed nga tao. Kamhan ya isang sinarigan nga si Hodas iza ya minhon-akaniran. Ka pagdateng ni Hodas dizan kan Hisos an-arek iza kontana kan Hisos ka pagpangamosta ⁴⁸piro minlaong si Hisos nga Hodas, daw an-arek iko ka pag-edlaw kanao?⁴⁹Pagpakahagdam ka na mga sakop ni Hisos nga dakpen di sa baza si Hisos minlaong siran nga Magbabaja, daw antigbas kami kaniran? ⁵⁰Kamhan nagahogot ya isa ka toong lodzo daw mintigbas. Kamhan nakawa dazon ya talinga nga too na oripen na labaw nga pari. ⁵¹Minlaong dazon si Hisos nga igo di iza nga hinang mo! Kamhan minhogam si Hisos ka talinga na oripen kay insompay ka naizaya minhambos.⁵²ka lagkaw na Nagagihit daw ya mga malaas nga ono sa wani baza kamo? Daw tolisan hao wani nga dakpen di sa mazo hao koman ka lodzo daw ibonalay? ⁵³Izang dini kaini dizan ka dakolang lagkaw nga pangamozoanan ka Nagagihit aldaw-aldaw nagaibaiba hao kamazo. Kamhan wara sa mazo hao dakpa. Piro magadakpen sa mazo hao koman kay si Satanas ani ya nagahari kamazo nga nagahela ka kadeglem.⁵⁴Kamhan mindakep matood siran kan Hisos daw min-ated ngaro ka lagkaw na labaw nga pari. Kamhan minsonod si Pidro nga nagapaantaw. ⁵⁵Pagdateng naiza dizan ka pawa na lagkaw minlo-to iza dizan ka mga tao nga minharing kay magapanarang.⁵⁶Dizan disab may isang babazi nga binolanan na labaw nga pari. Pagpakakita ka naiza kan Pidro nga nagapanarang nagapahiseleng iza ka bayho ni Pidro. Kamhan minpanaba iza ka toong mga iba nga itong tao nga dizan ka gabok iza gazod ya iba na tao nga nadakpan kazina. ⁵⁷Kamhan minlimed si Pidro nagalaong nga inday kon sin-o iton. ⁵⁸Ka wara pon madogay nakilalhan disab iza na ibang tao nga nagalaong nga iko ya sakop ni Hisos. Minsambag si Pidro nga diri gazed kon hao iton!⁵⁹Pagkateedteed kaiza minlaong ya isa pon nga tao mahitenged kan Pidro nga sakop gazod iza ni Hisos kay taga Galiliya gihapon iza. ⁶⁰Kamhan minsambag si Pidro paglimed nga wara gazod hao mahagdam kon sin-o itong taohana nga magalong-on mazo. Na, ka nagapanaba pon si Pidro paglimed kan Hisos mintagaok ya manok.⁶¹Kamhan minlingi si Hisos ka pagseleng kan Pidro. Kamhan nakataremdem di si Pidro ka inlaong ni Hisos nga pagkakamaaldawan ka ka wara pon tagaok ya manok katlo mo hao ilimed. ⁶²Na,pagpakataremdem ka ni Pidro masara gazod ya toong paghaza kay inlimed sa naiza si Hisos.⁶³Kamhan ya mga nagabantay kan Hisos nagasorasora gazod siran kamhan imbonalan niran si Hisos. ⁶⁴Impamagbegketan isab ya toongmata. Kamhan minlaong siran pagsora nga tekmaen mo kon sin-o ya minlaparo kanmo! ⁶⁵Mataed pen gazod ya impanaba niran pagsorasora kan Hisos.⁶⁶Pagkamasiselem ka kaiza nagatipon di ya mga malaas daw ya mga oloolo na mga pari daw ya tanan mga maistro. Kay hokman niran si Hisos. Kamhan iated si Hisos dizan ka labaw nga hokmanan. ⁶⁷Kamhan minlaong siran kan Hisos nga kon iko si Kristo nga hari nga pinili na Nagagihit magpanan-og naa iko. Minsambag si Hisos nga kon panabaan ta kamo nga hao si Kristo nga hari nga pinili na Nagagihit diri gazod kamo antoo kanao. ⁶⁸Kamhan kon pangotanhen nao kamo mahitenged ka pagsangil mazo kanao, diri gazod kamo ansambag kanao.⁶⁹Kamhan wani gazod ya kanaong sambag kamazo. Hao ya tao nga impanan-og na mga daan propita na Nagagihit. Ka wara pen madogay an-oli hao ka Nagagihit nga labaw ka gahem. Kay dizan ka toong too anlo-to hao ka paghari kay hao ya minhon-a ka bisan sin-o nga mahon-ang tao. ⁷⁰Kamhan minlaong sirang tanan nga agon min-angken iko nga iko ya Maanak na Nagagihit. Minsambag si Hisos nga ya kamazong inlaong hao iton. ⁷¹Minlaong siran nga wara di kita magkinahanglan ka dogang pen nga saksi kay nabatian di nita ya toong bakak nga iza ya Anak na Nagagihit.

Chapter 23

¹Kamhan nanindeg dazon ya tanan mga oloolo na mga Hudiyo kay kamhan di ya pagsabot niran kon onhon niran pagpatay kan Hisos. Kamhan in-ated niran si Hisos dizan kan Pilato. ²Pagdateng niran dizan minsogod di siran pagbetangbetang kan Hisos nga nagalaong nga indakep nami ini nga taohana kay minhagad iza kanami ka pagsopak ka kantang hari nga taga Roma nga si Sisar. Kamhan diri pabayran ya bohis. Min-angken isab iza nga iza gazed si Kristo nga hari na mga Hudiyo³Kamhan nangotana si Pilato kan Hisos nga matod, ey, iko ya hari na mga Hudiyo? Minsambag si Hisos nga itong inlaong mo kanao hao iton. ⁴Kamhan minlaong si Pilato ka mga oloolo na mga pari daw ya mga mataed nga tao nga diri nao silotan ini nga tao kay waray sala naiza. ⁵Mintoda gazod siran pagbetangbetang nga nagalaong nga nagapagobot iza ka mga tao doro ka lopa nga Galiliya. Kamhan in-oswagan ya kagobot ngarini ka Huda daw Hirosalem kay mintoldo iza ka mga tao ka pagsopak ka kantang hari nga taga Roma.⁶Pagpakabati ka ni Pilato kaiza nangotana iza nga daw taga Galiliya ini nga tao? ⁷Pagkahagdam naiza nga garing si Hisos ka lopa nga Galiliya nga inharian ni Hirodis impadara naiza si Hisos dizan kan Hirodis kay magbisitahay si Hirodis dini ka Hirosalem kay ampamista iza.⁸Pagpakakita ka ni Hirodis kan Hisos may kasaza naiza kay dogay di gosto gazod iza ankita kan Hisos kay mataed ya mga minpanan-ogmahitenged ka mga inhinang ni Hisos. ⁹Kamhan gosto si Hirodis ankita ka dakolang hinang ni Hisos. Kamhan mataed ya pangotana ni Hirodis kanHisos piro wara iza magsambag. ¹⁰Kamhan nazehet gazod ya mga oloolo na mga pari daw ya mga maistro pagbetangbetang niran kan Hisos.¹¹Kamhan insorasora iza ni Hirodis daw ya toong mga soldaw. Insoloban iza niran ka ataas nga bado nga magazon selengan dazaw anhaod ka hari. Kamhan ingkatawhan isab nirang tanan si Hisos. ¹²Kamhan namagkahosay di si Hirodis daw si Pilato bisan wara siran magkaangay sokad.¹³Kamhan impantipon ni Pilato ya mga oloolo na mga pari daw ya mga malaas daw ya mga tao nga Hudiyo. ¹⁴Kamhan minlaong iza nga ya pagdimanda mazo kanao kaini nga taohana minlaong kamo nga nagakasamok iza ka mga tao dazaw sopaken niran si Sisar. Na, pagpangotana nao kanangiza dini ka pagpakabati mazo bisan ono ya imbetangbetang mazo, waray sala naiza.¹⁵Pag-atobang isab naiza dizan kan Hirodis waray sala naiza angay silotan ka kamatazen. ¹⁶Agon ipalatos lamang nao. Kamhan bohian nao iza. ¹⁷Ani ini ya impanaba ni Pilato kay kada toig ka pagpamista na mga Hudiyo ya batasan ni Pilato magapalogwa iza ka isang piniriso nga angay niran.¹⁸Kamhan namagdengan ya mga Hudiyo pagpaninggit nga waray labet nami kaiton nga tao. Ani hinoay bohii si Barabas. ¹⁹Na, si Barabasnapriso iza kay inpasopak naiza ya mga tao dini ka Hirosalem. Kamhan nakabono iza ka tao ka pag-away nirang tanan.²⁰Na, minpanaba si Pilato ka mga tao pag-isab kay gosto naiza bohian si Hisos. ²¹Kamhan naninggit hinoa siran nga ipalansang iza ka kros! Ipalansang iza ka kros! ²²Kamhan ikatolo di ya pagpanaba ni Pilato kaniran nga kay onosa kamo kaiton? Waray sala naitong tao. Diri iza silotan ka kamatazen. Ipalatos nao iza kamhan bohian.²³Kamhan mintoda gazod siran pagpaninggit nga ipalansang gazed iza ka kros! Kamhan indag-en si Pilato ka kanirang mga panaba. ²⁴Minhokom iza ka pagpapatay kan Hisos kay pasazaen naiza ya mga tao. ²⁵Kamhan inbohian naiza si Barabas bisan inpasopak naiza ya mga tao kan Sisar nga hari. Nakabono isab iza ka tao. Kamhan minsogo si Pilato ka mga soldaw ka pagpatay kan Hisos kay pasazaen naiza ya mga tao.²⁶Pagpakaated na mga soldaw kan Hisos ngaro ka patazanan may insogat niran nga si Simon nga garing ka oma pasinged ngarini ka Hirosalem. Taga Sirini iza. Kamhan indakep niran iza kay pabathazen ka kros ni Hisos. Pagsili ka naiza pagbathay ka kros minsonod iza pagpanaw kan Hisos.²⁷Kamhan mataed gazod ya mga tao nga namagsonod kan Hisos. Apil kaniran ya mga babazi nga nagahaza kay patazen di kaan si Hisos. ²⁸Paglingi ni Hisos kaniran minlaong iza nga kamo nga mga babazi nga taga Hirosalem, diri kamo maghaza kanao. Ani hazai mazo ya kamazong kaogaringen daw ya kamazong mga bata.²⁹Kay ka wara pen madogay an-azi ya mga taga Hirosalem ka masiet nga kalised. Kamhan anlaong ya mga tao nga madazaw ya kahimtang na mga babazi nga wara makapanganak daw ya mga babazi nga wara makapasoso ka mga maimpis! ³⁰Kamhan ansogod siran paghawag ka mga bobong nga pangatelmagan kami! Anhawag siran ka mga pongtod nga libonan kami! ³¹Mindogang si Hisos pagpanaba kaniran nga kon kasab-an hao bisan waray sala nao, daw ono pen ya andateng ka mga tao nga nakasala?³²Na, may dowang ka tao nga dakola ya kanirang sala. Kamhan in-ated isab siran na mga soldawu kay patazen siran daw si Hisos doro ka patazanan inngaranan ka Dapit ka Kalabira kay ani ya dapit ka pagpatay niran ka tao nga inpahamtang ka kamatazen.³³Pagdateng niran dizan inlansang niran si Hisos ka kros. Inlansang sab ya dowang ka tao nga salaan. Ya isa dapit ka too ni Hisos. Ya ikadowa dapit ka toong wala. ³⁴Kamhan minpanaba si Hisos nga Ama, pasaylohon mo ya mga minlansang kanao kay wara siran mahagdam kon ono ya hinang niran. Kamhan namagriparipa ya mga soldawu kon sin-oy makatag-iza ka mga bado ni Hisos.³⁵Naneleng ya mga tao pagtindeg niran dizan. Kamhan nagasorasora ya mga oloolo na mga Hudiyo nga nagalaong nga nakalibri iza ka mga iba nga tao piro diri iza makalibri ka toong kaogaringeng lawas. Kon iza matood si Kristo nga hari nga pinili na Nagagihit makalibri iza ka toong kaogaringeng lawas.³⁶Impanora isab iza na mga soldawa pagpainem ka bino nga barato ³⁷nga nagalaong nga kon iko matood ya hari na mga Hudiyo libriha ya kanmong kaogaringeng lawas! ³⁸Na, dapit daked ka poro ni Hisos intapil sab ya sinoyat nga nagalaong nga si Hisos ini nga hari na mga Hudiyo.³⁹Bisan ya isang tao nga inlansang dizan ka sain ni Hisos maonga ya toong saba kan Hisos nga nagalaong nga daw diri kon si Kristo iko?Kontana librihen mo ya kanmong kaogaringeng lawas daw kanaming dowa! ⁴⁰Kamhan inbaheg iza na toong iba nga nagalaong nga kay ono sawaray kasipeg mo ka pagpanaba ka Nagagihit? Bisan mag-ani ka ya pagsilot kanangiza daw kantang dowa, ⁴¹waray sala naiza piro kitang dowa imbalsan gazod kita ka kantang sala.⁴²Kamhan minlaong iza kan Hisos nga Hisos, taremdemen mo hao kay-an ka pagbalik mo ka paghari mo ka kalibotan. ⁴³Minsambag si Hisos nga panabaan ta ko nga koman nga aldaw iba iko kanao doro ka datnganan nga madazaw.⁴⁴Na, pagkaedto di mindeglem gazod ya aldaw hangtod ka pagkabalantang na aldaw ka alas tris. ⁴⁵Nagalipsilipsi ya sega. Kamhan dizan ka dakolang lagkaw nga pangamozoanan ka Nagagihit nagisi ya kortina garing daked lapos ngarimbaba ka sidsid.⁴⁶Pagkakamhan kaiza dakola ya pagsinggit ni Hisos nga nagalaong nga Ama, ihatag nao kanmo ya kanaong ispirito. Pagkakamhan kaiza nabogtoan dazon iza ka toong hinawa. ⁴⁷Kamhan ya kapitan na mga soldawa pagkita naiza ka pagkapatay ni Hisos minlaong iza pagsaza ka Nagagihit nga iton nga napatay iza matood ya madazaw nga tao!⁴⁸Kamhan ya mga mataed nga tao nga nagatipon dizan nga nakakita ka pagkapatay ni Hisos nangoli di sirang tanan kay mabeg-at gazod ya kanirang hinawa. ⁴⁹Kamhan ya tanan mga higara ni Hisos daw ya mga babazi nga nangiba kan Hisos garing ka Galiliya nagapaantaw siran ka pagseleng kaini nga tanan.⁵⁰Kamhan may amaama nga si Hosi ya ngaran. Taga Aramatiya iza nga isang longsod na mga Hudiyo. Beetan si Hosi daw naazak iza nga antoman ka mga sogo na Nagagihit. ⁵¹Nagatagad isab iza ka pagkahari na Nagagihit. Sakop isab iza ka labaw nga hokmanan na mga Hudiyo piro wara iza magsogot ka gosto na toong kaibahan paghokom niran kan Hisos ka kamatazen.⁵²Kamhan minkarini iza kan Pilato kay minbaid iza ka pagkawa ka lawas ni Hisos. ⁵³Mintogot si Pilato. Kamhan minkawa si Hosi ka lawas ni Hisos doro ka kros. Kamhan inkomotan naiza ka mga panapton nga mapoti. Kamhan inhinang naiza ya batasan na mga Hudiyo nga inlebeng doro ka hininang nga talangban nga isang lebnganan.Anipen kalebngi ini ka tao.⁵⁴Pagkakamhan kaiza delem di. Pagkasalep ka na sega kaan ani ya pagsogod ka Sabado nga tigpahimlay na mga Hudiyo. ⁵⁵Kamhan ya mgababazi nga nangiba kan Hisos garing ka Galiliya ngarini ka Hirosalem minsonod di siran kan Hosi kay anseleng siran kon hain dapita ya inlebngan kan Hisos. Kamhan nakita niran ya pagpabentag ni Hosi ka lawas ni Hisos dizan kaiton. ⁵⁶Kamhan min-oli di siran kay an-andam siran daan ka lana nga mahamot daw ya inhaplasan para ka lawas ni Hisos kay ani ya batasan na mga Hudiyo. Pagkakamhan niran pag-andam minpahimlay siran kay balaed iton na mga Hudiyo.

Chapter 24

¹Ya, pagkabukas ka Domingo pagsidlit ka na sega minpasinged ya mga babazi ngaro ka lebnganan kay dadhen niran ya ihaplasay nga kanirang in-andam. ²Pagdateng niran doro nalingan di baza ya bato nga insira ka pirtahan na lebnganan. ³Kamhan minseled siran ka talangban nga lebnganan piro wara di sab dalem ya lawas ni Ginoong Hisos.⁴Kamhan nabereng siran kon hain iton. Ka wara pon siran magpanaba waton di ya dowang ka amaama nga nagatindeg dizan ka kanirang saing. Masarang kapoti ya kanirang bado singed ka kalati na sega. ⁵Kamhan mindoko dazon ya mga babazi kay nangahaldek gazod siran kon sin-o iton. Kamhan minlaong ya dowang ka amaama nga kay ono sa nga impangitan sa mazo ya tao nga bohidini ka lebnganan? Wara iza dini kay nabohi di iza pagbalik garing ka mga patay.⁶Magtaremdem kamo ka toong inlaong kamazo ka doro pon iza ka Galiliya ⁷nga nagalaong nga iated iza dizan ka mga maongang tao. Kamhan pamagpatazen iza doro ka kros. Pagdateng ka ikatolong aldaw pagabohien iza na Nagagihit pagbalik garing ka mga patay. Ani ini ya impanaba niran ka mga babazi.⁸Kamhan nakataremdem gazod ya mga babazi ka mga panaba ni Hisos kaniran. ⁹Min-oli dazon siran kay panan-ogan niran ya mga sinarigan ni Hisos nga napolo may isa siran daw ya tanan mga kaibahan mahitenged ka kanirang naazihan kazina doro ka lebnganan. ¹⁰Ya ngaran naitong mga babazi ani si Mariya nga taga Magdala daw si Zohana daw si Mariya nga ina ni Santiago. Sirang tolo daw ya mga iba nga babazi nga kaibahan niran, ani ya minpanan-og kaiza dizan ka mga sinarigan ni Hisos¹¹piro wara magtoo. Silaong niran nga binoang ya impanaba na mga babazi agon wara siran magtoo ka kanirang saba. ¹²Kamhan minhinalit si Pidro pagtindeg. Kamhan mindalagan ngaro ka talangban nga lebnganan kan Hisos. Minpongko iza ka pag-irab dalem kaiton. Kamhan nakita matood naiza ya mga panapton nga mapoti nga impotos ka lawas ni Hisos kay anikay nabilin dalem. Kamhan min-oli di iza. Nabereng gazod iza kon naono sa gazod wani?¹³Na, dizan ka dalan nga mingaring ka Hirosalem may dowang ka sakop ni Hisos nagapasinged siran ngaro ka bariyo nga inngaranan ka Imayas. Napolo may isang ka kilomitro ya kaaro garing ka Hirosalem. ¹⁴Namaglaonglaong sirang dowa mahitenged ka pagpatay na mga tao kan Hisos doro ka Hirosalem.¹⁵Ka nagalaonglaong pon siran minkandizan si Hisos kaniran daw min-iba kaniran pagpanaw. ¹⁶Nakita niran iza nga tao piro wara gazod siran makakilala nga si Hisos iton.¹⁷Kamhan nangotana iza kaniran nga ono sa ya inlaonglaongan mazo koman ka pagpanaw mazo? Minheneng siran pagpanaw. Masarangkabeg-at ya kanirang hinawa. ¹⁸Kamhan minsambag ya isa nga si Kolopasa ya ngaran nga nabereng gazod hao kay iko ka sa ya bisita ka Hirosalem nga wara pon mahagdam ka inhinang na mga tao kan Hisos doro kaiza nga mga aldaw.¹⁹Nangotana si Hisos nga ono sa baza wani inlaong mazo? Minsambag siran nga si Hisos nga taga Nazarit propita gazod iza garing ka Nagagihit. Madazaw gazod ya toong mga inhinang. Labaw ka gahem ya toong mga panaba. Minkilala ya tanan mga tao nga garing iza ka Nagagihit kay minpamatood ya Nagagihit ka toong mga inhinang.²⁰Piro in-ated iza na kanaming mga oloolo dizan ka mga taga Roma nga nagahari ka kantang hel-anan. Kamhan impahamtangan iza niran kapagkapatay. Kamhan impalansang iza ka kros.²¹In-alam kontana nami nga iza gazod ya antabang kanami ka pagpaiwat ka mga taga Roma dini ka kanaming lopa. Silaong nami nga iza ya makalibri kanami nga mga kaliwatan ni Israil. Ambaza kay impatay iza. Ikatlo ding aldaw koman sokad ka iton.²²Kamhan may mga babazi nga kaibahan nami nabereng kami ka inlaong niran kazina kay minboas koni siran pagbisita ka lebnganan ni Hisos ²³piro wara dizan ya toong lawas. Pagbalik niran kanami minlaong siran nga may nakita niran garing ka Nagagihit. Dizan ka pagkita niran waton ya dowang ka sinogo nga garing ka Nagagihit nagalaong nga nabohi di si Hisos garing ka mga patay. ²⁴Kamhan min-ariari ya kanaming kaibahan ka paglargo ka talangban nga lebnganan kan Hisos.Kamhan ya nakitan niran dizan singed iton ka inlaong na mga babazi kaywara gazed ya lawas ni Hisos dizan.²⁵Minsambag si Hisos kaniran nga kay ono sang magakalibeg sa kamo? Hasta ono sang magadowadowa sa kamo ka pagtoo ka tanan mga inlaong na mga karaang propita? ²⁶Kay minpanaba siran daan nga si Kristo nga hari nga pinili na Nagagihit kinahanglan an-azi iza ka masiet nga kalised hon-a ka toong pagkahari. ²⁷Kamhan impasabot ni Hisos kaniran ya tanan mga kasoyatan mahitenged kanangiza. Minsogod iza dizan ka mga sinoyat ni Moysis daw ya mga karaang propita na Nagagihit ka pagpasabot kaniran.²⁸Pagkakamhan kaiza mindateng siran ka bariyo nga Imayas nga ka nirang datnganan. Kamhan ambelag kontana si Hisos kaniran ²⁹piroinhawidan iza niran daw nagalaong nga magkolang ko naa dini kanami kay basi makahabzenan di ko. Kamhan minpanik iza iba kaniran dizan ka lagkaw.³⁰Pagpanihapon pen niran minporot si Hisos ka pan. Pagkakamhan naiza pagpasalamat ka Nagagihit minpanipaktipak iza ka pan. Kamhan impanhatag kaniran. ³¹Kamhan singed ka nakaimata dazon ya kanirang mata. Minkilala gazod nga si Hisos ini! Kamhan nawara dazon iza dizan ka pagkita niran. ³²Namaglaonglaong siran nga si Hisos matood iton kay malinaw gazod ya kantang hinawa kazina ka pagpanaba naiza kanta dizan ka dalan daw pagpasabot naiza kanta ka kasoyatan na Nagagihit.³³Kamhan min-ariari siran pagbalik ka Hirosalem. Pagdateng niran dizan minpanik siran dizan ka lagkaw nga intambongan na mga sinarigan ni Hisos nga napolo may isa siran daw ya mga iba nga taodizan kaniran. ³⁴Pagseled niran ka lagkaw inlong-an siran paghon-a nga nabohi matood ya Nagagihit garing ka mga patay kay minpakita iza kan Simon. ³⁵Kamhan inpanan-og nirang dowa ya naazihan niran dizan ka dalan daw ya pagkilala niran kan Ginoong Hisos pagpanipaktipak naiza ka pan.³⁶Ka pagpanaba pen niran minkarini si Hisos tenged kanirang tanan. Minlaong iza kaniran nga palinawen di mazo ya kamazong hinawa. ³⁷Inkelbaan siran ka pagpangahaldek. Silaong niran nga pooy di ini nga minbotho dakoza kaniran!³⁸Kamhan minlaong si Hisos nga kay ono sang nabereng sa kamo? Kay ono sang nagakadowadowa sa kamo kon sin-o sa hao? ³⁹Selengi mazo ya palad na kanaong alima daw paa. Hao matood ini nga si Hisos. Maghogam naa kamo kanao dazaw mahagdam kamo nga kanaong lawas gazod ini. Diri kon singed ka pooy nga waraykindal daw mga bekeg. ⁴⁰Kamhan impakita naiza kaniran ya toong mga alima daw paa.⁴¹Kamhan nagasaza siran piro singed ka nagadowadowa pen siran kon si Hisos ini kon diri. Kamhan nangotana si Hisos kaniran nga daw wadini ya sinen-ad mazo? ⁴²Kamhan inhatagan iza niran ka geramay nga onod na isda nga inhalob niran. ⁴³Pagdawat ka naiza inkaen naiza iton dizan ka pagseleng niran.⁴⁴Kamhan minlaong iza nga mintoman di ya mga panaba nao kamazo ka pag-ibaiba pon nao kamazo kay kinahanglan matoman gazed ya tanan mga insoyat ni Moysis mahitenged kanao daw ya mga sinoyat na mga karaang propita daw mga insoyat ni Dabid inngaranan ka Salmo.⁴⁵Kamhan minpawa si Hisos ka kanirang mga otok dazaw makasabot siran ka kasoyatan na Nagagihit. ⁴⁶Kamhan indogangan pen naiza pagpanaba kaniran nga impasoyat daan na Nagagihit nga nagalaong nga si Kristo nga hari nga pinili nao kinahanglan an-azi iza ka masiet nga kalised. Pagdateng ka ikatolong aldaw mabohi iza pagbalik garing ka lebeng. ⁴⁷Kamhan igsangzaw gazod ya toong sindo maglaong nga bizaan na mga tao ya kanirang mga sala dazaw pasaylohon siran na Nagagihit. Walihan ya mga taga Hirosalem paghon-a kamhan walihan pon doro ka tibolos kalibotan.⁴⁸Na, kamo nga kanaong mga sinarigan, kamo ya nakasaksi ka pagtoman naini nga tanan. ⁴⁹Panabaan ta kamo nga ipakarimbaba nao kamazo ya Madazaw nga Ispirito nga insaad na Ama nao kamazo. Maghela kamo dini ka Hirosalem hangtod ka paghari naini nga Ispirito kamazo. Kamhan may gahem mazo ka pagsindo ka mga tao mahitenged kanao.⁵⁰Pagkakamhan ni Hisos pagpanaba kaniran impaiba naiza siran ngaro ka gawas na siyodad keteb ka bariyo nga Bitani. Pagdateng ka niran dizan minbakzaw si Hisos ka toong alima tenged kaniran kay ampanarangin iza kaniran ka madazaw. ⁵¹Ka nagapanarangin pon iza kaniran nabohat iza ngandaked ka langit pagbelag kaniran.⁵²Kamhan pagbalik niran ka Hirosalem malinaw gazed ya hinawa niran. ⁵³Kada aldaw dizan ka dakolang lagkaw nga pangamozoanan ka Nagagihit insaza niran ya Nagagihit.

John

Chapter 1

¹Kawandini pen dogay di ka wara pen mahinang ya bisan ono, daan di ya inngaranan ka Saba na Nagagihit kay nagapakahagdam iza kon ono ya hena-hena na Nagagihit. Kamhan iza daw ya Nagagihit nagakatibe siran. Iza gazed ani ya matood nga Nagagihit. ²Iza daw ya Nagagihit nagakatibe siran sokad pen gazed ka sinogdan. ³Kamhan iza ya maghinangay ka bisan ono ya impahinang na Nagagihit kay kon wara iza diri mahinang ya bisan ono.⁴Kamhan iza isab ya tag-iza ka bag-ong kinabohi nga diri mawara. Kamhan iton nga kinabohi ani ya makakawa ka kadeglem dalem ka hena-hena na tanan mga tao. ⁵Kamhan iza nga tag-iza ka kinabohi ani isab ya kapawa nga makakawa ka kadeglem dini ka kalibotan. Kamhan diri mahimo pagdeglem ya kapawa.⁶Ya, may tao nga inngaranan kan Howan. Insogo iza na Nagagihit ngarini ⁷kadaw anpanan-og iza ka mga tao nga si Hiso Kristo ani ya matood nga kapawa kadaw antoo sirang tanan. ⁸Iton nga tao nga si Howan diri kon iza ya kapawa kay iza hinoa ya nagapakahagdam ka mga tao kon sin-o ya kapawa.⁹Kay domatengay si Hiso Kristo nga matood nga kapawa kay iza ya makakawa ka kadeglem dalem ka hena-hena na maharong mga tao.¹⁰Pagdateng naiza dini ka bakangan wara makakilala ya mga tao kanang-iza bisan iza ya minhinang ka tibolos kalibotan. ¹¹Pagdateng na-iza ka toong kaogaringeng longsod imbogaw iza na toong kaibahan.¹²Piro may mga iba nga tao nga mintoo nga si Kristo gazed iza. Kamhan minpasakop siran kanang-iza. Kamhan inhinang na-iza nga siran di ya mga Anak na Nagagihit. ¹³Ya pagka-anak niran garing iton ka inhinang na Nagagihit, diri kon garing ka inhinang na tao pagpaliwat.¹⁴Na, si Kristo natao iza kadaw nahitibe iza dimbaba kanta kay dakola ya kalooy na-iza ka mga tao. Kamhan polos matood ya toong panaba. Nakita nami nga madazaw ya batasan ni Kristo kay ya batasan na-iza daw Ya Madazaw nga Balita mahitenged kan Hiso Kristo ngainsoyat ni Howan ya toong Ama mag-anika kay bogtong Anak na Nagagihit si Kristo. ¹⁵Iza ya impanan-og ni Howan kay dizan ka mga tao minbaskeg si Howan ka toong paghawag nga nagalaong nga wani di koman ya tao nga impananog nao kamazo nga ya ansonod pen kanao labaw gazed iza kanao kay ka wara pen hao matao daan ka iza nga bohi.¹⁶Maloozon iza kamhan madazaw gazed ya indawat naming maharong garing kanangiza. ¹⁷Inhatag ni Moysis kanta ya daan balaed na Nagagihit kamhan si Kristo ani nagapasabot kanta nga dakola ya kalooy na Diyos kanta. Kamhan polos matood ya toong panaba. ¹⁸Waray nakakita ka Nagagihit sokad. Kamhan ya toong bogtong Anak ani nagapasabot kanta kon ono ya hena-hena na Nagagihit kay nagakatibe siran daan paghela daked ka tahaw.¹⁹Ya, ka nagapanan-og pen si Howan ka mga tao mahitenged kan Kristo nalibeg ya mga Hudiyo kon si Kristo kon si Howan iton. Kamhan ya mga oloolo na mga Hudiyo dini ka Hirosalem minpadara siran ka mga pari daw ya mga Libita doro kan Howan kadaw pangotanhen kon sin-o sa iza. ²⁰Kamhan madazaw ya sambag ni Howan nagalaong nga si Howan hao. Lain gazed si Kristo nga hari nga pinili na Nagagihit. Diri gazed kon hao iza. ²¹Kamhan nangotana siran daw sin-o sa ko? Daw iko si Iliyas nga karaang propita na Nagagihit? Minsambag iza nga diri kon hao iton. Kamhan nangotana siran pag-isab daw iko ya propita nga kanaming intagadan? Minsambag si Howan nga diri kon hao iton.²²Kamhan minlaong siran nga panan-ogan mo kami kon sin-o sa iko dazaw may ikasambag nami dizan ka mga minsogo kanami. Ono sa ya ikapanaba mo mahitenged ka kanmong kaogaringen? ²³Kamhan minsambag si Howan nga hao di ya maghawagay ka mga tao doro ka kamingawan nga nagalaong nga dazawen mazo ya kamazong batasan singed ka tao nga minhinglo ka dalan kay domatengay di ya Anak na Nagagihit. Ani ini ya pagtoman na daan soyat ni Isayas mahitenged kanao.²⁴Kamhan dizan disab may mga matuod nga magtutuldo ka tinoohan na mhga Hudiyo. Parasiyo ya ngaran niran. ²⁵Kamhan minlaong siran kan Howan nga mated minlaong ko nga diri kon si Kristo iko, diri kon si Iliyas iko, diri kon iko ya propita nga kanaming intagadan agon kay ono sa nga nagapamenzag sa ko ka mga tao?²⁶Minsambag si Howan nga hao ya nagapamenzag ka mga tao ka sapa kamhan dakoza ka tenged mazo mindateng di ya isa nga tao nga wara kamo mahagdam kon sin-o sa iza. ²⁷Bisan mindateng iza sonod kanao iza ya labaw gazed. Kamhan dizan kanang-iza hao ya labing obos kay iza gazed ya labaw ka gahem. Ani ini ya insambag ni Howan ka mga Parasiyo ²⁸ka doro pen iza ka longsod nga Bitani dipi ka sapa nga Hordan nga benzaganan na-iza ka mga tao.²⁹Pagsonod nga ka aldaw nakita ni Howan si Hisos nga nagapasinged ngarini kanangiza. Kamhan minlaong si Howan nga kilalhen mazo iza nga inngaranan ka Nati na Karniro nga impakapatay na Nagagihit kadaw mawaraan ka sala ya maharong mga tao. ³⁰Iza ya impanan-og nao kamazo nagalaong nga may isang tao nga andateng sonod kanao. Dizan kanang-iza hao ya labing obos kay ka wara pen hao matao daan ka iza nga bohi. ³¹Izang mahon-a pen wara hao mahagdam kon sin-o iza. Kamhan impamenzagan nao ya mga tao nga kaliwatan ni Israil kadaw mahagdam siran nga domatengay di ya Anak na Nagagihit.³²Kamhan indogangan pen ni Howan paglaong kaniran mahitenged kan Hisos nga mindateng di matood iza kay pagkakamhan nao pagbenzag kanang-iza nakitan nao ya Madazaw nga Lambong nga garing ka Nagagihit nga minkarimbaba daw minhapon dizan kanang-iza. Minpasingedsinged iton ka salapati. ³³Izang mahon-a pen wara pen hao mahagdam kon sin-o iza piro impanan-ogan hao daan na Nagagihit nga nagalaong nga pagpamenzag mo ka mga tao kay-an makitan mo ya isang tao nga inhaponan na Madazaw nga Lambong nga garing kanao. Minpasingedsinged iton ka salapati. Kamhan ya tao nga inhaponan ani ya magbenzag ka mga tao ka Madazaw nga Ispirito nga garing kanao dazaw paharian siran na-iza nga Lambong. Ani ini ya pagpanaba na Nagagihit kanao nga si Howan. ³⁴Ya, nakitan di nao iton nga tao nga pinili na Nagagihit. Kamhan iza gazed ya Anak na Nagagihit³⁵Pagsonod nga ka aldaw dizan di isab si Howan iba ka toong mga sakop nga dowa siran. ³⁶Kamhan minseleng si Howan kan Hisos nga nagalabay dizan kaniran. Kamhan minlaong iza nga waza ngaro ya Nati na Karniro nga impakapatay na Nagagihit.³⁷Pagpakabati ka na mga sakop ni Howan ka-iza minsonod sirang dowa kan Hisos. ³⁸Paglingi ni Hisos nakakita iza kanirang dowa nga nagasonod kanang-iza. Kamhan minpangotana iza kaniran nga daw ono kombeet ya pagakinahanglanen mazo kanao? Minsambag siran nga Magtutuldo, daw hain ko maghela? ³⁹Minsambag si Hisos nga mamanaw di kita ngaro kadaw mahagdam kamo. Kamhan min-iba siran kan Hisos ngaro ka toong inhol-an. Kamhan namagloon pen siran pagkolang dakoza kay nadelem ya sega.⁴⁰Ya, ya isa nga nakabati kan Howan si Andris ya ngaran. Kamhan min-iba di iza kan Hisos. Maglomon iza daw si Simon Pidro. ⁴¹Kamhan nagapangita iza pagdali ka toong lomon nga si Simon kay inlaong nga nakitan nami ya Misayas. Na, ya kahologan na ngaran nga Misayas ani si Kristo nga hari nga pinili na Nagagihit. ⁴²Pagkakamhan ni Andris pagpanaba kan Simon in-iba pen na-iza si Simon ngaro kan Hisos. Pagdateng niran doro minseleng si Hisos kan Simon. Kamhan minlaong iza nga iko si Simon nga anak ni Howan kamhan anngaran hao kanmo kan Sipas. Ya, ya ngaran nga si Sipas daw si Pidro mag-anika. Ya, ya kahologan na ngaran nga Pidro ani ya dakolang bato.⁴³Pagsonod nga ka aldaw minkaro si Hisos ka lopa nga Galiliya. Kamhan si Pilipo ani ya nakitan na-iza. Kamhan minlaong iza nga somakop ko kanao. ⁴⁴Taga Bitsayda si Pilipo. Anisab ya kaogaringeng longsod ni Andris daw si Pidro. ⁴⁵Pagkakamhan ka-iza nangita si Pilipo kan Nataniyal kay minlaong nga wadini di kanta ya isang tao. Kamhan iza ya impanan-og ni Moysis dizan ka basahen nga mga daan balaud na Nagagihit daw dizan ka mga soyat na mga karaang propita na Nagagihit. Si Hisos iza nga anak ni Hosi nga taga Nazarit.⁴⁶Minsambag si Nataniyal nga geramay ya longsod nga Nazarit kamhan waray polos ya taga dizan kaiton. Minsambag si Pilipo nga mag-iba kita naa ngaro kadaw ankita ko kanang-iza. ⁴⁷Pagkita ni Hisos kan Nataniyal nga minkarini di minlaong si Hisos nga wani ngarini kanao ya matood nga kaliwat ni Israil. Matadeng gazed ya toong batasan. ⁴⁸Minsambag si Nataniyal nga ono sa nga nakakilala sa ko kanao? Minsambag si Hisos nga ka wara pen ko hawaga ni Pilipo nakitan nao iko dizan ka tongod na tanum ani ngaran ya igira.⁴⁹Minsambag si Nataniyal nga Magtutuldo, iko matood ya Anak na Nagagihit. Iko matood ya hari nga pinili na Nagagihit ka mga taga Israil! ⁵⁰Minsambag si Hisos nga Nataniyal, daw mintoo iko kanao kay impanaba nao nga nakitan nao iko dizan ka tenged na tanem nga igira? Labaw pen gazed kay-an ya nakitan mo nga kanaong mga hinang. ⁵¹Indogangan pen ni Hisos paglaong nga timanan mo gazed ini. Ya tood nao ka pagdateng dini kamazo impasabot nao kamazo kon ono ya inhena-hena na Nagagihit. Kamhan singed ka naabri di ya tahaw. Kamhan hao nga si Hisos singed hao ka hagdan dimbaba nga nakadateng daked ka hol-anan na Nagagihit. Kamhan ya mga taga tahaw nga sinogo nao magakandaked siran garing kanao. Kamhan magakarimbaba siran kanao kay hao gazed ya mahon-a ka bisan sin-o ya mahon-ang tao.

Chapter 2

¹Pagdateng ka ikatlong aldaw may kombiti ka pagpangasawa doro ka bariyo nga Kana doro ka Galiliya. Kamhan ya ina ni Hisos dinapit iza. ²Mga dinapit disab si Hisos daw ya toong mga sakop.³Ka nagakaen pen siran inkabsan di ya bino nga imnenen na mga magkombitihay. Kamhan ya ina ni Hisos minlaong kanangiza nga nahodtan di siran ka bino. ⁴Minsambag si Hisos nga Ina, hao ka magaponto kon kon-o hao magtabang kaniran. ⁵Kamhan minlaong ya toong ina ka mga sogoonon nga bisan ono ya ipansogo na-iza kamazo magtoman kamo.⁶Ya, dizan ka lagkaw nga kombitihanan may mga dakolang tadzaw nga enem nga ka bolos. Ya leen na tagsa tagsa taglimang ka taro nga sapa. Kay inhinang na mga Hudiyo ya batasan na mga karaang Hudiyo nga ka wara pen makakaen ya mga tao kinahanglan bo-boan ka sapa ya kanirang mga alima. ⁷Kamhan minsogo si Hisos ka mga sogoonon nga pon-on mazo ya mga tadzaw ka sapa. Kamhan nanag-eb dazon siran kadaw ihalin ya sapa keteb ka pagkapono na mga tadzaw. ⁸Kamhan minsogo si Hisos nga tigisan mo ya magsen-aday kadaw iza ya amporba pag-inem. Kamhan intigisan niran iza.⁹Pagtilaw na-iza ka sapa ambaza kay bino di sa baza iton. Wara iza mahagdam kon hain garing ya bino piro mahagdam ya mga sogoonon kay siran ya minsag-eb kazina. Kamhan impakarini na magsen-aday ya banahen. ¹⁰Kay minlaong iza nga ya batasan na mga nagakombiti ani inhon-a pag-inem ya masarang kadazaw nga bino. Kon dakola di ya pag-inem na mga tao anipen ihatag ya matab-ang. Kamhan ya kanmong batasan inmahori di hinoa ya madazaw nga bino.¹¹Ani ini ya primirong dakolang inhinang ni Hisos doro ka bariyo nga Kana doro ka Galiliya. Kay impasabot na-iza kaniran nga dakola ya toong gahem nga garing ka Nagagihit. Kamhan ya toong mga sakop mintoo di siran nga garing iza ka Nagagihit.¹²Pagkakamhan ka-iza minkandilod si Hisos ka longsod nga Kapirnaom. Nangiba disab ya toong ina daw mga manghod daw mga sakop. Diri kon madogay ya pagpabilin niran doro.¹³Na, kada toig antaremdem ya mga Hudiyo ka paglibri na Nagagihit ka kanirang mga karaan ka pagkaoripen pen niran doro ka lopa nga Ihipto. Kamhan ya batasan niran ka pagtaremdem ka pista mangihaw siran ka mga nati na karniro. Agon minkaro si Hisos ka siyodad nga Hirosalem nga ani say logar nga pistahanan niran. ¹⁴Pagdateng na-iza ka dakolang lagkaw nga pangamozoanan ka Nagagihit nakitan naiza ya mga mamaligzaay ka mga baka daw mga karniro daw mga salapati. Kay inhinang na mga Hudiyo ya kanirang batasan nga magahalad ka mga ihazep paghawag niran ka Nagagihit. Nakitan isab ni Hisos ya mga Hudiyo nga magsilihay ka mga talipid nga indara na mga taga laing dapit.¹⁵Kamhan minhinang si Hisos ka ilatosay nga lepes kay bogawen na-iza sirang maharong dizan ka lagkaw na Nagagihit. Impaiwat gazed ya mga karniro daw mga baka. Inzabo sab na-iza ya talipid na mga magsilihay daw impanowad ya kanirang mga lamisa. ¹⁶Kamhan minbaheg iza ka mga magbaligzaay ka mga salapati nga kaw-en sa mazo ya kamazong mga salapati dini! Azaw mazo paghinangen ka taboan ya lagkaw nga pangamozoanan ka kanaong Ama.¹⁷Kamhan nakataremdem ya toong mga sakop ka daan impasoyat na Nagagihit nga nagalaong nga Nagagihit, ya pagbogaw nao ka mga maonga nga tao dizan ka kanmong lagkaw ani ya sinogdan ka pagkontara niran kanao. ¹⁸Kamhan minlaong ya mga Hudiyo kan Hisos nga pakitahen mo kami ka timaan kadaw mahagdam kami nga garing ka Nagagihit ya gahem mo ka pagbogaw ka mga tao dini. ¹⁹Minsambag si Hisos nga ini nga dakolang lagkaw nga pangamozoanan ka Nagagihit geb-a mazo ini. Kamhan hinangen gazed nao ini pagbag-o ka tolo kang ka aldaw.²⁰Minsambag siran nga kap-atan may enem nga ka toig ya paghinang nami kaini nga lagkaw. Onhon sa mo paghinang pagbag-o ka tolong ka aldaw? ²¹Na, ani ini ya pamolinged ni Hisos kaniran mahitenged ka toong kaogaringeng lawas ²²kay kay-an patazen iza na mga tao. Kamhan pagdateng ka ikatlong aldaw mabohi iza pagbalik garing ka lebeng. Kon makamhan iton anipen makataremdem ya toong mga sakop ka-iza nga pamolinged. Kamhan mintoo siran ka kasoyatan na Nagagihit daw ya mga panaba ni Hisos.²³Ya, dizan ka Hirosalem nakapamista pen ya mga Hudiyo. Kamhan mataed ya mga mintoo kan Hisos pagkita niran ka mga dakolang inhinang na-iza. ²⁴Kamhan diri si Hisos ansarig kaniran. ²⁵Kay nahagdam iza daan kon ono ya inhena-hena na tanan mga tao. Kamhan waray kinahanglan na-iza ka tao ka pagpasabot kanang-iza ka kanirang inhona-hona kay nahagdam sa iza daan.

Chapter 3

¹Kamhan may isang oloolo na mga Hudiyo si Nikodimo ya ngaran. Parasiyo iza nga nagatoman ka mga balaud na karaang mga Hudiyo. ²Ka isang kahabzen minkarini iza kan Hisos. Kamhan minlaong iza nga Magtutuldo, mahagdam kami nga impakarini ko na Nagagihit ka pagtoldo kanami kay bisan sin-o nga taohana wara iza nakahimo ka mga inhinang singed kanmo kon wara iza tagi na Nagagihit ka gahem.³Minsambag si Hisos nga timan-an mo gazed ini. Kon diri hinangen na Nagagihit ya tao pagbag-o diri gazed magkaangay ya tao daw ya Nagagihit. ⁴Nangotana si Nikodimo nga ya malaas nga tao onhon sa na Nagagihit paghinang pagbag-o? Daw ipaleen pen iza ka tinai na toong ina kadaw matao pag-isab?⁵Minsambag si Hisos nga timan-an mo gazed ini. Kon diri hinangen na Madazaw nga Lambong na Nagagihit ya tao pagbag-o diri gazed magkaangay ya tao daw ya Nagagihit. Iton nga Lambong singed iza ka sapa nga makahinglo ka henahena na tao. ⁶Garing ka lawas na tao inhinang gihapon ya lawas na tao pag-anak. Kamhan garing ka Madazaw nga Ispirito na Nagagihit inhinang gihapon ya kaliwat na Lambong na Nagagihit pag-anak.⁷Diri ko magkabereng ka impanaba nao kanmo nga kinahanglan nga hinangen iko na Nagagiht pagbag-o. ⁸Pamolinged ta ko nga ya hangin ani magabeet kon hain azi. Kamhan pag-azi na hangin dizan kanmo nakabati ko piro wara ko mahagdam kon hain garing. Wara ko mahagdam kon hain andateng. Pamolinged ini ka hinang na Madazaw nga Lambong na Nagagihit dizan ka tao.⁹Minsambag si Nikodimo nga onhon sa na Nagagihit paghinang ka tao pagbag-o? ¹⁰Minsambag si Hisos nga nabereng hao kay bisan iko ya magtutulddo na mga kaliwatan ni Israil wara ko makasabot ka intoldo nao kanmo. ¹¹Ya nahagdaman nami impanaba nami kamazo. Impanan-og sab nami kamazo ya nakitan nami kamhan wara kamo manoo ka kanaming mga panaba.¹²Inpanan-og di nao kanmo mahitenged ka inhinang na tao. Kamhan wara ko magtoo kanao agon onhon sa mo pagtoo kon ampanan-og hao kanmo mahitenged ka inhinang na Nagagihit? ¹³Hao kay mahagdam kon ono ya inhinang na Nagagihit kay garing daked hao. Kamhan ankandaked isab hao pagbalik kay hao ya mahon-a ka bisan sin-o ya mahon-ang tao.¹⁴Kawandini pen ka doro pen sin Moysis ka dakolang nag-as impamanga siran na mga halas nga marara. Kamhan inhinang ni Moysis ya bronsi nga singed ka halas ya hitsora. Kamhan inbetang na-iza iton dizan ka toko kadaw selengan na mga tao. Kamhan nabahaw matood ya mga tao kon anhangad siran ka bronsi. Pamolinged gazed ini ka kanaong pagkapatay ka kros. ¹⁵Kay garing ka kanaong pagkapatay bisan sin-o ya antoo kanao tagan gazed iza ka bag-ong kinabohi nga diri mawara.¹⁶Kay dakola gazed ya kalooy na Nagagihit ka maharong mga tao. Kamhan intagan naiza ka toong bogtong Anak kadaw bisan sin-o ya antoo kanang-iza diri madara ngaro ka impirno basta tagan iza hinoa ka bag-ong kinabohi nga diri mawara. ¹⁷Kay wara ipadara na Nagagihit ya toong Anak dini ka bakangan kadaw silotan ya mga tao. Hinoa tabangan na-iza siran dazaw malibri siran kaiton nga silot. ¹⁸Ya maharong tao nga antoo ka Anak diri silotan piro ya diri antoo kanang-iza insilotan di kay wara iza magtoo ka bogtong Anak na Nagagihit.¹⁹Ani ini ya paghokom na Nagagihit kaniran kay hao nga matood nga kapawa pagdateng nao dini ka bakangan diri siran maazak kanao. Hinoa impili niran ya kadeglem kay anak siran paghinang ka maonga. ²⁰Bisan sin-o nga nagahinang ka maonga diri gazed iza anak ka kapawa. Hinoa minpaaro iza ka kapawa kay basi makitan sa ya toong mga hinang nga maonga. ²¹Ya tao nga nagatoman ka naazakan na Nagagihit minkarini iza ka kapawa kadaw makitan nga garing ka Nagagihit ya toong mga hinang.²²Pagkakamhan ka-iza si Hisos daw ya toong mga sakop minkaro siran ka lopa nga Huda. Nabilin iza doro iba kaniran. Namenzagay sab siran ka mga tao singed ka batasan ni Howan. ²³Nagabenzag pen si Howan gihapon doro ka longsod nga Aynon arani ka longsod nga Salim kay dakola ya sapa doro. Nangaro ya mga tao kan Howan kay ampabenzag siran ²⁴kay wara pen si Howan mapiriso.²⁵Ya, ya mga sakop ni Howan daw ya isang tao nga Hudiyo namaglalislalis siran ka batasan na mga Hudiyo nga kinahanglan bo-boan ka sapa ya lawas niran anipen siran makakaen. ²⁶Kamhan minkandizan siran kan Howan. Minlaong siran nga Magtutuldo, ya tao nga kanmong iba dipi ka sapa nga Hordan nga impanan-ogan mo kanami nagapamenzag di iza ka mga tao koman. Imbizaan iko na mga tao kay masara gazed nga kataud ya minkandipi kanang-iza.²⁷Minsambag si Howan nga waray tao nga makadawat ka bisan ono kon wara hatagi na Nagagihit. ²⁸Izang dini kaini nabatian mazo ya impanan-og nao nga diri kon hao si Kristo nga hari nga pinili na Nagagihit. Hinoa insogo hao ngarini paghon-a kanang-iza kadaw an-andam hao ka toong pagdateng.²⁹Pamolinged ta kamo nga ya tao nga nangasawa iza ya insondan na asawa. Ya maglaongay na nangasawa nagasaza iza kon makaganas di ka babazi kay kamhan di ya toong tarabaho. Singed kaiton ya kanaong kasaza kay mataud di ya nanalinga kan Hisos daw ya mga minsakop di kanang-iza. Kamhan di ya kanaong tarabaho ka pagpakilala kan Hisos dini kamazo. ³⁰Ya pagkabantog ni Hisos an-oswag gazed iton. Kamhan angeramay ya kanaong pagkabantog.³¹Si Hisos garing iza ka Nagagihit. Kamhan iza ya labaw ka maharong. Taga kalibotan ka lamang hao. Kamhan anpanaba hao mahitenged ka bakangan ka lamang. Iza nga garing daked ka Magbabaza labaw iza ka maharong. ³²Impanan-og na-iza ya toong nakitan daw nabatian piro talagsa ka ya mintoo ka toong mga panaba. ³³Kamhan bisan sin-o ya mintoo kanang-iza siran gazed ya ampanan-og nga polos matood ya mga panaba na Nagagihit.³⁴Kay iza nga inpakarimbaba na Nagagihit minpanaba iza ka mga panaba na Nagagihit kay insakto gazed ya Madazaw nga Lambong na Nagagihitdizan kanang-iza. ³⁵Naazak gazed ya Nagagihit kan Hisos. Kamhan inhatag na Nagagihit ya maharong dizan kanang-iza. ³⁶Bisan sin-o ya antoo ka Anak na Nagagihit may toong bag-ong kinabohi nga diri mawara. Bisan sin-o ya diri antoo ka Anak na Anak diri iza tagan ka kinabohi basta kay silotan gazed iza na Nagagihit ka waray pagheneng.

Chapter 4

¹Kamhan nakabati ya mga Parasiyo nga mataed di koman ya mga tao nga naangzan ampasakop kan Hisos daw ampabenzag kamhan ya kan Howan geramay ka. ²Diri kon si Hisos ya magapamenzag ka mga tao kay ya toong mga sakop ka lamang. ³Kamhan mahagdam si Hisos nga nakabati di ya mga Parasiyo nga nabantog di ya toong ngaran agon minpanaw iza dizan ka lopa nga Huda kay ambalik iza ka lopa nga Galiliya.⁴Ya dalan pasinged ngaro ka Galiliya minlapos iton ka lopa nga Samariya. ⁵Kamhan nakadateng si Hisos ka longsod nga Saykar doro ka Samariya. Arani iton ka oma nga intagan ni Hakob nga karaang tao ka toong anak nga si Hosi.⁶Kamhan dizan ka pagaazihan ni Hisos may atabay nga kinabotan ni Hakob. Na, pagdateng ni Hisos dakoza nagalo-to iza kay ampahoway iza ka toong pagpanaw ka pag-odto di na sega. ⁷Ya, ka dizan pen si Hisos may nagapasinged ngarini nga babazi nga somag-ebay. Taga Samariya iza. Kamhan minlaong si Hisos ka babazi nga paimnen mo hao. ⁸Minlaong iza kaiton kay nanlargo pen ya toong mga sakop ka longsod kadaw paliten ya makaen.⁹Kamhan nabereng ya babazi kay ya batasan na mga Hudiyo diri angamit ka mga betangan na taga Samariya ka pag-inem. Agon minsambag iza kan Hisos nga Hudiyo ko. Ono sa nga azoan sa mo hao ka sapa? ¹⁰Minsambag si Hisos nga kon nahagdam pen ko ka inhatag na Nagagihit kanmo, kon makakilala pen ko kon sin-o sa hao nga minpangazo kanmo ka sapa, iko hinoa ya anazo kanao ka sapa kay paimnen ta ko ka sapa nga diri di ko ohawen kawanihen ka.¹¹Kamhan minlaong ya babazi nga Nong, waray ikasageb mo hasta ararem ini nga atabay nga ingkabotan. Kamhan daw hain ko magkawa ka sapa nga makakawa ka kaohaw kawanihen ka? ¹²Daw labaw pen baza iko kan Hakob nga kanaming karaan? Iza ya minhinang kaini nga ingkabotan nga atabay. Iza daw ya toong mga anak daw mga bohien nga baka min-inem sirang maharong dini kaini nga sapa.¹³Minsambag si Hisos nga ya tao nga magainem kaini nga sapa ohawen iza pag-isab. ¹⁴Kamhan ya an-inem ka sapa nga kanaong ihatag diri di gazed iza ohawen pag-isab kay kawanihen ka mahinang iton ka singed ka tobod dalem ka toong beet. Diri isab mawara ya bag-ong kinabohi na-iza.¹⁵Minsambag ya babazi nga Nong, tagan mo hao ka sapa nga impanaba mo kadaw diri di hao ohawen pag-isab. Diri di hao an-isab pagbalik ka pagsag-eb dini. ¹⁶Minsambag si Hisos nga pakarinihen mo ya kanmong bana.¹⁷Minsambag ya babazi nga waray bana nao. Minlaong si Hisos nga hosto ya sambag mo nga waray bana mo ¹⁸kay lima di ya nangazi kanmo nga bana. Kamhan ya mintipon kanmo koman diri kon iza ya bana mo. Matood ya sambag mo kanao.¹⁹Minsambag ya babazi nga Nong, mahagdam di hao nga iko ya matood nga propita na Nagagihit kay nahagdam ko daan ka kanaong batasan. ²⁰Wani pen ya pangotana nao kanmo nga kay ono sa kamo nga Hudiyo nagalaong nga kinahanglan doro ka siyodad nga Hirosalem ipahalad ya ihazep ka paghawag ka Nagagihit? Kay ya batasan na kanaming karaan ya bobong nga Girasim ani ya dapit niran ka paghawag ka Nagagihit.²¹Minsambag si Hisos nga toohi hao nga arani di ya tirmino nga diri di anhawag ya mga tao ka Ama nga Nagagihit dizan ka bobong nga Girasim bisan kon doro ka siyodad nga Hirosalem. ²²Kamo nga taga Samariya wara gazed kamo mahagdam kon sin-o ya kamazong pangamozoan. Kami nga mga Hudiyo mahagdam sa kami kon sin-o ya kanaming pangamozoan kay ya Manlolowas ka mga tao Hudiyo ya toong kaliwat.²³Mindateng di ya tirmino nga ya mga matood nga magsingbahay kinahanglan magaangay ya kanirang hna-hona ka Madazaw nga Lambong nga garing ka . Kinahanglan antoo isab siran nga hao ya matood nga Nagagihit. Ya tao nga nagabatasan singed kaiton iza ya naazakan na Ama ka pagsingba kanang-iza. ²⁴Kay ya Nagagihit ani ya Madazaw nga Lambong. Kamhan ya mga anhawag kanang-iza kinahanglan mag-angay ya kanirang hena-hena kaiton nga Lambong. Kinahanglan antoo isab siran nga hao ya matood nga Nagagihit.²⁵Minsambag ya babazi nga mahagdam hao nga ankarini ya Misayas. Inngaranan iza kan Kristo nga hari nga pinili na Nagagihit. Iza ya ampakita kanta ka maharong kay-an ka pagdateng na-iza. ²⁶Minsambag si Hisos nga hao nga nagalaong kanmo koman ani iza si Kristo.²⁷Kamhan nakabalik ya mga sakop ni Hisos. Nabereng siran kay ono ya pagkiglaonglaong naiza ka babazi kamhan wara siran mangotana ka babazi kon ono ya toong naangzan. Wara sab siran mangotana kan Hisos kon ono ya inlaong na-iza ka babazi.²⁸Kamhan imbilin pen na babazi ya toong tadzaw dizan kay an-oli pen iza ka longsod. Pagdateng ka na-iza doro minlaong iza ka mga tao nga ²⁹ibahan mazo hao ngaro kay kadaw makakita kamo ka tao nga minpanaba kanao ka tanan nahinang nao. Ani di iton doro kombeet si Kristo nga hari nga pinili na Nagagihit. ³⁰Kamhan minpanaw siran pasinged ngaro kan Hisos.³¹Ka wara pen dateng siran inhagad kontana si Hisos na toong mga sakop nagalaong nga Magtutuldo, komaen di ko naa. ³²Minsambag si Hisos nga may makaen nao nga wara mazo mahagdami. ³³Kamhan namaglaonglaong ya mga sakop nga daw may tao nga mindara ngarini ka makaen?³⁴Minsambag si Hisos nga singed ka kanaong makaen ya pagtoman ka naazakan na Nagagihit nga minpakarimbaba kanao daw ya pagtiwas ka toong tarabaho. ³⁵Pamolinged ini nga kon anseleng kamo ka bag-ong inpogas anlaong kamo nga opat pen ka bolan maani di iton. Timan-an mazo gazed ini nga mindateng di gazed ya tirmino ka pag-ani. Selengi mazo ya mga tao nga naangzan antoo kanao kay singed siran ka abot nga anihen. ³⁶Ya mga antabang ka mga tao ka pagpasakop kanao soholan nao siran. Kamhan ya mga minsakop kanao matagan nao siran ka bagong kinabohi nga diri mawara. Ya isang tao singed ka nagapogas iza ka kanaong pagmaymay. Ya isang tao singed ka magaani iza ka tanem. Kamhan mindengan sirang dowa pagsaza kay poslanan ya kanirang tarabaho.³⁷Matood ya daan inlaong nga ya isang tao magtanemay iza, kamhan ya isang tao mag-anihay iza. ³⁸Impadara nao kamo dazaw mangani ka wara mazo hagoi. Ya iba ani naghago kamhan kamo ya nagapahimolos ka kanirang hinagoan. Ani ini ya intoldo ni Hisos ka toong mga sakop.³⁹Kamhan doro kaiton nga longsod mataed di ya mga taga Samariya nga mintoo di kan Hisos kay impanan-ogan siran na babazi nagalaong nga iton nga tao ani ya minpanaba kanao ka maharong nahinang nao. ⁴⁰Agon pagdateng niran kan Hisos inhagad niran iza ka pagkolang doro ka lagkaw niran. Kamhan nabilin iza doro kaniran keteb ka dowang ka aldaw.⁴¹Kay nagamaymay iza kaniran. Kamhan mataed pen ya mga mintoo kanang-iza. ⁴²Nagalaong sab siran ka babazi nga mintoo di kami kazina kay nakabati kami ka kanmong saba. Kamhan nakabati disab kami ka toong pagmaymay agon mahagdam kami nga iza gazed ya Manlolowas ka maharong mga tao.⁴³Na, pagdateng ka ikatolong aldaw minpanaw si Hisos kay anlargo iza ka lopa nga Galiliya nga hel-anan na mga diri kon toong kaibahan. ⁴⁴Kay minlaong iza nga bisan sin-o ya propita na Nagagihit wara iza tahoda na toong kaibahan. ⁴⁵Pagdateng ka na-iza doro magaabiabihen gazed iza na mga taga dizan kay izang dini kaini ka pagkaro niran ka Hirosalem ka pista na mga Hudiyo nakakita siran ka toong mga hininang.⁴⁶Kamhan mindateng si Hisos ka longsod nga Kana doro ka Galiliya nga dapit nga inhinang na-iza ya bino garing ka sapa. Kamhan may isang tao nga minkarini garing ka longsod nga Kapirnaom. Sinarigan iza ni Hirodis nga hari. Kamhan masakiten ya toong bata nga amaama. ⁴⁷Pagpakabati ka naiza nga mindateng di si Hisos dini ka lopa nga Galiliya garing ka lopa nga Yoda minkarini iza kan Hisos kay hangzoon na-iza ka pag-iba doro ka toong lagkaw kay ipatambal ya toong bata nga nagapinal di ka toong masakit.⁴⁸Minsambag si Hisos nga kon diri ko ankita ka mga timaan nga garing ka Nagagihit daw ya mga hininang nga kaberenganan diri ko antoo kanao. ⁴⁹Minsambag ya oloolo nga Nong, kon mahimo ya beet mo karohon mo dazon kay basi mapatay ya kanaong bata. ⁵⁰Minsambag si Hisos nga omoli di ko ngaro kay nadazaw di ya bata mo. Kamhan mintoo ya oloolo ka mga panaba ni Hisos. Minpanaw dazon iza.⁵¹Ka nagapasinged pen iza ngaro insogat iza na toong mga sogoonon kay nagalaong nga Nong, nadazaw di ya bata mo. ⁵²Kamhan nangotana iza daw ono orasa ya pagkawara na toong masakit? Minsambag siran nga kahabi ka pagkaala ona nakawa di ya toong hilanat.⁵³Kamhan mahagdam ya oloolo nga ani indenganan izang pagpanaba pen ni Hisos nga nadazaw di ya bata mo. Kamhan mintoo gazed ya oloolo kan Hisos lakip ya tibolos inhel-an na-iza. ⁵⁴Na, sokad ka pagdateng ni Hisos ka Galiliya garing ka lopa nga Hudaikadowang timaan iton nga inhinang na-iza kadaw mahagdam siran nga garing iza ka Nagagihit.

Chapter 5

¹Pagkakamhan kaiza minkaro si Hisos ka siyodad nga Hirosalem kay may pista na mga Hudiyo. ²Na, dakoza ka Hirosalem may pirtahan nga azihanan na mga mag-ateday ka karniro nga ihaladay ka Nagagihit. Kamhan may linaw dizan ka pirtahan. Dizan ka kilid na linaw may mga tal-ob nga limang bolos nga pahimlazanan na mga nabedlay nga tao. Ya ngaran naiton nga dapit ani ya Bitsayda ka saba nga Hinibriyo. ³Matuodd ya mga masakiten nga namentag dizan. May nangabota, may nangapiang, may diri makahingas ka lawas. Nagatagad sirang maharong ka pagkotaw kaiton nga linaw. ⁴Kay may panahon nga andateng ya sogoonon nga taga tahaw kay ankotaw ka linaw. Kamhan ya masakiten nga makahon-a pagtena nawaraan matood iza ka bisan ono ya toong masakit.⁵Na, may isang ka tao dizan. Kamhan katloan may walo ding ka toig ya toong pagkabedlay. ⁶Pagpakakita ni Hisos ka tao nahagdam iza nga dogay di gazed ya toong pagbentag dizan. Kamhan minlaong si Hisos nga daw ansogot ko nga mawara ya masakit mo?⁷Minsambag ya nabedlay nga Nong, waray makabohat kanao ngaro ka linaw kon somobosobo di ton. Pagpangalimbasog nao ka pagdateng ka linaw nahon-ahan hao na iba. ⁸Minlaong si Hisos nga bomangon di ko. Lokoton mo ya kanmong banig. Kamhan pomanaw ko.⁹Kamhan madazaw di matood ya tao. Minlokot iza ka toong banig. Kamhan minpanaw iza. Ani ini ya hinang ni Hisos ka aldaw nga tigpahimlay na mga Hudiyo.¹⁰Kamhan ya tao nga madazaw di imbaheg iza na mga Hudiyo nga nagalaong nga diri ko magdara ka banig mo kay nagalapas iko ka balaud na mga karaan nga Hudiyo kay singed ka magatarabaho iko koman nga aldaw nga tigpahimlay. ¹¹Minsambag ya tao nga ya mintambal kanao ani ya minsogo kanao ka pagdara ka banig.¹²Nangotana siran daw sin-o sa iza taoha nga minsogo kanmo? ¹³Kamhan ya tao nga madazaw di wara iza mahagdam kon sin-o iton kay minbelag dazon si Hisos pagpanaw kay matuodd di ya mga tao dini kaini nga dapita.¹⁴Pagkateedteed ka nakitan ni Hisos ya tao nga indazaw na-iza dalem ka dakolang lagkaw nga pangamozoanan ka Nagagihit. Kamhan minlaong si Hisos nga selengi, madazaw di gazed ya lawas mo. Bomiza di ko ka batasan nga maonga kadaw diri di ko matagan ka kalised dakola pon ka mahon-a. ¹⁵Kamhan minpanaw ya tao. Minpanan-og iza ka mga oloolo na mga Hudiyo nga si Hisos ya ngaran na tao nga nakatambal kanang-iza.¹⁶Kamhan minsogod di siran pagdaegdaeg kan Hisos kay indazaw na-iza ya tao ka aldaw nga tigpahimlay. ¹⁷Agon minsambag si Hisos kaniran nga ya kanaong Ama nga Nagagihit wara iza magheneng ka toong pagkalooy ka tao ka aldaw nga tigpahimlay. Kamhan hao ya ampadazon ka toong tarabaho. ¹⁸Pagpakabati na mga Hudiyo kaiza gosto gazed siran ampatay kan Hisos kay minlapas iza koni ka balaud mahitenged ka aldaw nga tigpahimlay. In-angay disab koni na-iza ya toong kaogaringen ka pagkalabaw ka kaogaringen na Nagagihit kay minlaong iza nga ya Nagagiht ani gazed ya toong Ama.¹⁹Kamhan minlaong si Hisos kaniran nga timan-an mazo gazed ini. Hao nga Anak na Nagagihit, waray mahimo na kanaong kaogaringen ka paghinang ka bisan ono. Nagahinang lamang hao ka nakita nao nga inhinang na kanaong Ama. Kay bisan ono ya inhinang na Ama ani isab ya inhinang na toong Maanak. ²⁰Naazak gazed ya Ama kanao nga toong Anak. Kamhan impakita hao na-iza ka tanan mga inhinang na-iza. Kamhan pahinangen pen hao na-iza ka labaw pen nga tarabaho kadaw mabereng kamo.²¹Ya Ama ani ya magabohi ka mga tao pagbalik garing ka lebeng. Kamhan hao nga toong Anak anhatag sab hao ka kinabohi dizan ka bisan sin-o ya pinili nao nga tao. ²²Ya Ama nga Nagagihit diri anhokom ka tao. Hinoa inhatag na-iza ka toong Anak ya maharong katenged ka paghokom ²³kadaw antahod ya maharong tao ka Anak na Nagagihit singed ka pagtahod niran ka Ama nga Nagagihit. Ya tao nga diri antahod ka Anak na Nagagihit singed ka diri isab iza antahod ka Ama nga minpakarimbaba kanang-iza.²⁴Timan-an mazo gazed ini. Ya tao nga manalinga ka kanaong sindo kamhan antoo kanang-iza nga minpakarimbaba kanao, intagan di gazed iton nga tao ka bag-ong kinabohi nga diri mawara. Diri iza silotan ka kamatazen ka toong mga sala hinoa may toong kinabohi nga diri mawara.²⁵Manalinga kamo! Mindateng di koman ya panahon nga ampanalinga ya mga patay nga tao ka saba na Anak na Nagagihit. Kamhan ya mga makabati mabohi gazed siran pagbalik garing ka mga lebeng.²⁶Garing ka kaogaringen na Ama nga Nagagihit ya kinabohi. Kamhan garing sab ka kaogaringen na toong Anak ya kinabohi kay ani ya hatag na Ama. ²⁷Intagan isab na-iza ya toong Anak ka katenged ka paghokom ka maharong mga tao kay ining Anak iza ya minhon-a ka bisan sin-o ya mahon-ang tao²⁸Diri kamo magkabereng kaini nga pagpanaba nao kamazo kay andateng ya tirmino nga makabati ka saba nao ya tanan mga naomos dalem ka mga lebeng. ²⁹Kamhan manlogwa sirang maharong. Ya mga minhinang ka madazaw ka bohi ka siran, palogwaen siran kadaw mahatagan ka bag-ong kinabohi nga diri mawara. Kamhan ya mga minhinang ka maonga palogwaen siran kadaw mahokman siran ka silot nga waray kinateban.³⁰Ya kanaong katenged ka paghokom ka mga tao garing iton ka inpanaba na Nagagihit kanao, diri kon garing ka kanaong kaogaringen. Kamhan matadeng ya kanaong paghokom kay wara hao magtoman ka kanaong naazakan basta kay mintoman hao ka naazakan na Ama nga minpakarimbaba kanao. ³¹Kon hao kay nagapamatood ka kanaong kaogaringen kadaw mahagdam kamo nga garing hao ka Nagagihit anhena-hena kamo nga diri kon matood ya kanaong mga panaba. ³²Ya Ama nga Nagagihit iza ya nagapamatood nga garing hao kanang-iza. Kamhan mahagdam hao nga matood gazed ya toong mga panaba bahin kanao.³³Izang dini kaini insogo mazo ya tao ngaro kan Howan nga Magbenzagay kay impapangotana mazo kon sin-o sa hao. Kamhan minsambag iza pagpamatood nga garing hao ka Nagagihit. ³⁴Bisan wara hao magkinahanglan ka pagpamatood na tao kon sin-o sa hao ipataremdem nao kamazo ya saba ni Howan kay kon antoo kamo kaini malibri gazed kamo ka silot ka kamazong mga sala. ³⁵Izang dini kaini si Howan singod iza ka lati na segà kay nagapakita iza kamazo ka dalan ngaro ka Magbabaza. Nagailaw ya toong pagmaymay ka kamazong hena-hena. Kamhan minsaza kamo ka kadali ka.³⁶Ya, may labaw pen nga nagapamatood nga ya Nagagihitani minpakarimbaba kanao. Kamhan ya mga hinang nga inpahinang kanao na kanaong Ama, ani gazed ya nagapamatood nga ya Ama ani ya minpakarimbaba kanao. ³⁷Kamhan iza nga minpakarimbaba kanao, iza gazed ya nagapamatood nga garing hao kanang-iza. Ya toong saba diri mahimo pagpanalinga. Kamhan ya toong lawas diri mahimo pagpakita. ³⁸Ya toong mga panaba wara gazed makadateng ka kamazong hona-hona kay wara kamo magtoo nga hao ya inpakarimbaba na-iza.³⁹Ya batasan mazo minsosi pagbasa ka mga daan pinasoyat na Nagagihit kay ya hona-hona mazo ya pagbasa mazo ani anhatag kamazo ka bag-ong kinabohi nga diri mawara. Ambaza kay bisan nagapamatood ya mga pinasoyat nga garing hao ka Nagagihit ⁴⁰wara kamo magpasakop kanao kadaw may bag-ong kinabohi mazo nga diri mawara.⁴¹Wara hao magpasaza ka mga tao kanao. ⁴²Mahagdam sab hao nga diri kon matood ya pagkaazakan mazo ka Nagagihit.⁴³Mindateng hao garing ka Ama nao. Inhatagan hao naiza ka dakola nga gahem kamhan wara kamo magtoo kanao. Kon may iba nga tao nga andateng dini kamazo kamhan nagalaong iza nga iza matood si Kristo, antoo baza kamo kaiton nga tao. ⁴⁴Naazakan kamo nga sazaen kamo na kamazong mga iba piro wara kamo gosto nga sazaen kamo na bogtong Nagagihit. Agon onhon sa mazo pagtoo kanao?⁴⁵Azaw kamo maghona-hona nga isombong nao kamo ka kanaong Ama. Si Moysis nga kamazong insarigan ani hinoa ya ansombong kamazo. ⁴⁶Kay kon matood ya pagtoo mazo kan Moysis, antoo isab kamo kanao kay iza ya minsoyat daan mahitenged kanao. ⁴⁷Wara kamo magtoo ka toong mga sinoyat agon onhon sa mazo pagtoo ka kanaong mga panaba?

Chapter 6

¹Pagkakamhan minsakay di si Hisos ngandipi ka danaw nga Galiliya. Ya ibang ngaran na danaw ani Tibiriyas. ²Kamhan matuod ya tao nga nagasonod kan Hisos kay nakapaniid siran ka toong mga inhinang pagpakadazaw na-iza ka mga masakit. Mga timaan iton nga garing iza ka Nagagihit. ³Kamhan mintokad iza ngandaked ka pagkahiping na bobong. Minlo-to iza dizan daw ya toong mga sinarigan.⁴Na, iton nga panahon hapit di andateng ya pista na mga Hudiyo nga mangihaw siran ka mga nati na karniro. ⁵Kamhan pagpakakita ni Hisos ka mga matuod nga tao nga nangarini kanang-iza minlaong iza kan Pilipo nga daw hain kita makapalit ka makaun nga an-igo ka pagpakaun kaiton nga mga mataed nga tao? ⁶Na, ya pangotana ni Hisos porba lamang na-iza kan Pilipo kay mahagdam si Hisos ka toong kaogaringen nga makabagat iza ka toong nga ipakaen kaniran.⁷Minsambag si Pilipo nga bisan ya sohol ka enem nga ka bolan diri an-igo iton ka pagpamalit ka makaen ka tagsatagsa kaniran bisan geramay ka ya ipakaen ta kaniran. ⁸Kamhan ya isang sinarigan nga si Andris nga lomon ni Simon Pidro minlaong iza kan Hisos nga ⁹wani dakoza ya bata nga amaama nga may limang bolos nga pan daw dowang bolos nga isda. Piro diri gazed maigo ini kaini nga mataed nga mga tao.¹⁰Kamhan minlaong si Hisos kaniran nga palo-toon di mazo sirang tanan. Na, talagsa ka ya liwaan dizan agon nanlo-to di ya mga tao. Hapit maglimang ka libo ya amaama. Wara pen ya labet na mga babazi daw mga bata ka pagbilang niran. ¹¹Pagkakamhan ka minkawa si Hisos ka mga pan. Minpasalamat iza ka Nagagihit. Kamhan inbahinbahin na-iza iton ka mga tao nga nagalo-to dizan. Inbahinbahin sab na-iza ya mga isda. Bisan kon kapira magdogang, dakola pon gihapon nga isda daw pan. ¹²Pagkabosog di niran minlaong si Hisos ka toong mga sinarigan nga hipiden di mazo ya mga salin nga pan kadaw waray makanam.¹³Pagkakamhan niran paghipid nangapono pen ya napolo may dowang ka alat na salin garing ka lima kang bolos nga pan. ¹⁴Kamhan minlaong ya mga tao nga iton nga tao ani gazed ya intagadan nita nga matood nga propita nga garing ka Nagagihit. Kay nakakita siran kaiton nga timaan nga inpataud ni Hisos ya geramay nga pan daw isda. ¹⁵Na, nakasabot si Hisos ka hona-hona na mga tao mahitenged kanang-iza nga pamagkaw-en iza niran kontana kay hinangen nga hari niran. Agon minbogtong iza pagpanaw pagbalik daked ka bobong.¹⁶Ya, pagsalep di na sega minlogsong di ya toong mga sinarigan ka baybazen na danaw. ¹⁷Na, kahabzen di wara pen gihapon mag-apas si Hisos kaniran. Kamhan minleen siran ka baloto kay anhon-a siran pagsakay ngandipi ka baybazen ka longsod nga Kapirnaom. ¹⁸Ya, ka wara pen siran dateng dipi nandakola ya mga balud kay dizan ka danaw makeseg ya hangin.¹⁹Pagbegsay di niran ka hapit mag-enem nga ka kilomitro anipen niran makiti si Hisos nga nagapanaw dizan ka hopaw na sapa nga nagasinged baza ngarini kaniran. Nangahaldek gazed siran. ²⁰Kamhan minlaong si Hisos kaniran nga diri kamo magkahaldek kay hao ya nakitan mazo. ²¹Kamhan nagasaza di siran nga minpasakay kanang-iza. Kamhan mindonggo dazon siran dipi ka baybazen.²²Pagkaaldaw ya mga tao nga nangabilin dipi ka baybazen, nakapaniid siran nga isa ka ya baloto nga nabilin kahabi. Kamhan nahagdam siran nga wara magsakay si Hisos ka baloto iba ka toong mga sinarigan pagpanaw niran kahabi. ²³Kamhan may mga iba pen nga baloto nga mindateng di garing ka longsod nga Tibiriyas arani ka dapit nga impasalamatan ni Hisos ka pagpakaen ka mga tao.²⁴Pagpakakita na mga tao nga wara dizan si Hisos daw ya toong mga sinarigan nanakay siran ka mga baloto dipi ka Kapirnaom kay anpangita siran kan Hisos. ²⁵Pagpakakita niran kanang-iza dipi ka dagat nangotana siran nga Magtutuldo, daw kagan-o ko dateng dini?²⁶Minsambag si Hisos nga timanan mazo gazed ini. Wara kamo magpangita kanao kay nakakita kamo ka inhinang nao kahabi basta kay nangita kamo kanao kay nakakaen kamo ka pan ka pagkabosog. ²⁷Abay kamo paghena-hena mahitenged ka makaen nga madali ampan-es. Maghona-hona kamo hinoa ka makaen nga diri ampan-es kay makahatag iton kamazo ka bag-ong kinabohi nga diri mawara. Hao ya makahatag kamazo kaini nga makaen nga diri ampan-es kay ya Nagagihit nga kanaong Ama ani ya minhatag kanao ka gahem.²⁸Kamhan nangotana siran nga ono sa ya kanaming hinangen dazaw makatoman kami ka naazakan na Nagagihit? ²⁹Minsambag si Hisos nga ya naazakan na Nagagihit ani ya pagtoo mazo kanao nga toong inpakarimbaba.³⁰Minsambag siran nga daw ono pen ya kaberenganan nga ipakita mo kanami kadaw antoo kami kanmo? Daw ono pon ya kanmong mahinang? ³¹Kay ya mga karaan nami nakakaen siran ka makaen nga inngaranan ka mana ka doro pen siran ka dakolang nag-as kay dizan ka daan pinasoyat na Nagagihit nagalaong nga intagan siran na-iza ka makaen nga garing daked ka tahaw.³²Minsambag si Hisos nga timan-an mazo gazed ini. Diri kon si Moysis nga karaang propita ya minhatag kaniran ka makaen nga garing daked ka tahaw basta ya kanaong Ama. Kamhan iza isab ya magahatag kamazo ka matood nga makaen garing ka tahaw. ³³Kay ya makaen nga inhatag na Nagagihit ani ya minkarimbaba garing daked ka tahaw. Kamhan makahatag iton ka tanan mga tao ka bag-ong kinabohi nga diri mawara. ³⁴Minsambag siran nga Nong, tagan mo kami koman kaini nga makaen nga diri ampan-es kawanihen ka.³⁵Minsambag si Hisos nga ya makaen nga makahatag ka bag-ong kinabohi nga diri mawara ani hao. Kamhan ya tao nga ansakop kanao diri di iza magabengtasen. Ya tao nga antoo kanao diri iza ohawen kawanihen ka. ³⁶Izang dini kaini inlong-an nao kamo nga bisan minkita kamo kanao, wara kamo magtoo kanao. ³⁷Ya maharong mga tao nga insarig kanao na kanaong Ama siran ya antoo kanao. Kamhan siran nga mga mintoo di kanao diri gazed nao pagabogawen.³⁸Kay minkarimbaba hao garing ka tahaw kadaw antoman hao ka pagbeet na Nagagihit nga minpakarimbaba kanao. Diri kon kanaong kaogaringeng pagbeet. ³⁹Kamhan ya naazakan na Nagagihit ani ya paghatag ka bag-ong kinabohi nga diri mawara dizan ka mga tao nga insarig na-iza kanao. Kamhan panbohien nao sirang maharong pagbalik garing ka mga lebeng kay-an ka kataposan nga aldaw. ⁴⁰Kay naazakan na kanaong Ama nga ya maharong mga minkita ka toong Anak daw mintoo kanang-iza tagan gazed siran ka bag-ong kinabohi nga diri mawara. Kamhan panbohien nao siran pagbalik garing ka mga lebeng kay-an ka kataposan nga aldaw.⁴¹Pagkakamhan ka nagamahay ya mga oloolo na mga Hudiyo kay minlaong si Hisos nga iza ya makaen nga mingaring daked ka tahaw. ⁴²Kamhan namaglaonglaong siran nga ini nga tao nga si Hisos anak ka lamang iza ni Hosi. Nakakilala kita ka toong ama daw ina. Kamhan ono sa iza minlaong nga mingaring iza daked ka tahaw?⁴³Minsambag si Hisos kaniran nga diri kamo magmahay. ⁴⁴Kay bisan sin-o nga taohana diri iza ansakop kanao kon diri antandeg ka toong hinawa ya Nagagihit nga minpakarimbaba kanao. Kamhan ya tao nga ansakop kanao bohien nao iza pagbalik garing ka lebeng kay-an ka kataposan nga aldaw. ⁴⁵Kay kawandini pen minsoyat ya mga propita na Nagagihit nagalaong nga ya maharong mga tao pagasindoon siran na Nagagihit. Kamhan ya mga nagapanalinga ka kanaong Ama daw magatoon ka toong pagmaymay siran ya ansakop kanao.⁴⁶Waray makakita ka Ama nga Nagagihit sokad. Hao kay makakita kanang-iza kay garing hao kanang-iza. ⁴⁷Sabten mazo ini nga ya tao nga antoo kanao tagan matood iza ka bagong kinabohi nga diri mawara.⁴⁸Na, ya makaen nga makahatag ka bag-ong kinabohi nga diri mawara ani hao. ⁴⁹Ya kamazong mga karaan nangapatay siran doro ka dakolang nag-as bisan minkaen siran ka makaen nga inngaranan ka mana nga nangatanak garing daked ka tahaw.⁵⁰Kamhan ya matood nga makaun nga impanan-og nao nga mingaring ka tahaw, ya tao nga ankaun kaiton mabohi iza kawanihen ka. ⁵¹Kay hao ya matood nga makaen nga mingaring daked ka tahaw. Kamhan ya tao nga ankaen kanao mabohi iza kawanihen ka. Kamhan ya matood nga makaen nga ihatag nao ani ya kanaong lawas. Ihatag nao iton para ka maharrong mga tao kadaw may bag-ong kinabohi niran. Ani ini ya sambag ni Hisos ka mga Hudiyo.⁵²Kamhan nagalalis ya mga oloolo na mga Hudiyo ka isa daw isa nagalaong nga onhon sa naiton nga tao paghatag kanta ka toong lawas nga ipakaen sa? ⁵³Minsambag si Hisos nga sabten mazo ini nga kon diri kamo ankaen ka kanaong onod, kon diri isab kamo an-inem ka kanaong dogo waray kinabohi mazo nga matood nga garing ka Nagagihit.⁵⁴Ya tao nga ankaen ka kanaong onod daw an-inem ka kanaong dogo may toong bagong kinabohi nga diri mawara. Kamhan bohien ka sab nao iza pagbalik garing ka lebeng kay-an ka kataposan nga aldaw. ⁵⁵Kay ya onod nao ani ya matood nga makaen. Ya dogo nao ani ya matood nga imnenen. ⁵⁶Ya tao nga ankaen ka onod nao daw an-inem ka dogo nao naisa ka kami.⁵⁷Ya Nagagihit nga diri mapatay minpakarimbaba iza kanao. Kamhan garing kanang-iza ya kanaong pagkabohi. Kamhan ya tao nga ankaen kanao mabohi isab iza kay garing kanao ya toong pagkabohi. ⁵⁸Ya makaen nga inlaong nao kamazo mingaring iton ka tahaw. Diri kon singed ka makaen inngaranan ka mana nga inkaen na kamazong karaan kay bisan minkaen siran ka-iza nangapatay siran gihapon. Kamhan ya tao nga ankaen ka makaen nga inhatag nao may toong bag-ong kinabohi nga diri mawara. ⁵⁹Ani ini ya pagpanaba ni Hisos pagsindo naiza dizan ka simbahan na mga Hudiyo doro ka lobohan nga Kapirnaom.⁶⁰Pagpakabati ka na mga sakop ni Hisos ka toong pagmaymay matuod siran namaglaonglaong nga malised iton nga sindo. Daw sin-o ya makaanget ka pagpanalinga? ⁶¹Kamhan bisan waray maglaong kan Hisos mahagdam iza ka kanirang pagmahay. Kamhan nangotana iza nga daw nazehet kamo ka kanaong pagmaymay?⁶²Kay-an ka pagkita mazo ka pagkandaked nao ka daan hela nao andakola pen ya pagkazehet mazo. ⁶³Ya Madazaw nga Ispirito na Nagagihit iza kay makahatag ka tao ka matood nga kinabohi, diri kon garing iton ka hinang na tao. Ya kanaong inpanaba kamazo garing iton ka Madazaw nga Lambong na Nagagihit. Kamhan makahatag iton kamazo ka bag-ong kinabohi.⁶⁴Piro dini kamazo may mga diri antoo kanao. Ani ini ya inlaong ni Hisos kay sokad ka pagsakop niran kanangiza nahagdam iza daan kon sin-o ya diri antoo kanang-iza. Nahagdam sab iza daan kon sin-o iton dizan nga an-edlaw kanangiza. ⁶⁵Indogangan na-iza paglaong kaniran nga ipanan-og nao kamazo nga waray makasakop kanao kon diri ipatandeg na kanaong Ama ya buot na tao.⁶⁶Pagpanaba ni Hisos singed kaiton matuod ya toong sakop nga minbelag di kanang-iza. ⁶⁷Kamhan nangotana si Hisos ka napolo may dowa nga mga sinarigan nga daw anbelag sab kamo kanao? ⁶⁸Minsambag si Simon Pidro nga Magbabaza, waray lain insakopan nami. Iko ka say tag-iza ka mga panaba nga makahatag ka bag-ong kinabohi nga diri mawara. ⁶⁹Mintoo kami kanmo. Nahagdam sab kami nga iko ya isa nga waray sala nga garing ka Nagagihit.⁷⁰Minsambag si Hisos nga kamo ya kanaong impili nga napolo may dowa nga tao kamhan ya isa kan Satanas iza. ⁷¹Ani ini ya inlaong ni Hisos kay dizan ka toong mga napolo may dowa nga sinarigan si Hodas nga maanak ni Simon Iskariyoti ani iza ya an-edlaw kan Hisos.

Chapter 7

¹Pagkakamhan dizan lamang ka lopa nga Galiliya minsoroy si Hisos pagwali na-iza ka mga tao. Diri di iza ankaro ka lopa nga Huda kay patazen sa iza kontana na mga oloolo na mga Hudiyo. ²Na, iton nga panahon hapit di andateng ya isang pista na mgaHudiyo .Pagpista niran inhinang niran ya mga tal-ob kay ani ya batasan niran ka pagpasalamat ka Nagagihit ka kanirang anihen. Agon inngaranan niran ka Pista ka Mga Tal-ob.³Kamhan ya mga lomon ni Hisos minlaong siran kanangiza nga pomanaw ko dini ka Galiliya. Komaro ko naa ngaro ka lopa nga Huda kadaw ya mga taga Huda nga mintoo kanmo makakita sab siran ka mga hinang mo. ⁴Kay kon matood nga timaan iton nga garing iko ka Nagagihit ipakita ya kanmong kaogaringen doro ka lopa nga Huda kay kon ipabantog na tao ya toong kaogaringeng ngaran diri iza antarabaho dini ka waray makakita.⁵Ani ini ya kanirang saba kan Hisos kay bisan siran ya toong mga lomon wara pen siran magtoo nga garing iza ka Diyos. ⁶Kamhan minsambag si Hisos nga wara pen dateng ya kanaong tirmino ka pagpakita ka kanaong kaogaringen ka mga tao. Kamo ka lamang ya ankaro ka pista koman kay waray tirmino mazo ka pagtoman ka naazakan na Nagagihit singed kanao. ⁷Diri magakontara ya mga tao kamazo. Hao ya pagakontarahan niran kay minbaheg hao kaniran kay maonga ya batasan niran.⁸Kamo ka lamang ya ankaro ka pista. Diri hao an-iba kamazo kay wara pen dateng ya kanaong tirmino ka pagpakita ka kanaong kaogaringen dizan ka mga tao. ⁹Pagkakamhan na-iza paglaong nabilin iza dizan ka lopa nga Galiliya.¹⁰Na, pagpanaw na toong mga lomon ngaro ka pista anipen iza ankaro nga isa ka iza. ¹¹Kamhan dizan ka pista may mga oloolo na mga Hudiyo. Nagapakigkita siran kan Hisos daw hain sa iza?¹²Namaglaonglaong sab ya mga tao paghilom nga beetan si Hisos. Kamhan minsambag ya mga isang tao nga diri gazed kay nagapanlimbong iza ka mga tao. ¹³Diri ambaskeg ya mga tao ka kanirang saba kay nahaldek siran ka kanirang mga oloolo nga Hudiyo.¹⁴Na, ka hapit di matenga nga ka pista minseled si Hisos ka dakolang lagkaw nga pangamozoanan ka Nagagihit kay ansogod iza ka pagsindo ka mga tao dizan. ¹⁵Kamhan nabereng ya mga Hudiyo nagalaong nga onhon sa baza iza nakalabaw pagsabot ka tanan? Wara iza mag-iskwila dini kanami sokad. ¹⁶Minsambag si Hisos nga ya pagmaymay nao diri kon garing kanao kay garing gazed ka Nagagihit nga minpakarimbaba kanao.¹⁷Kamhan kon anak ya tao ka pagtoman ka ma azakan na Nagagihit mahagdam sab iza nga garing ka Nagagihit ya pagsindo nao, diri kon garing ka kanaong hona-hona. ¹⁸Kon garing ka kaogaringen na tao ya pagmaymay naazakan na-iza nga sazaen iza na mga tao. Kon naangzan na tao ka pagsaza ka Nagagihit nga minsarig kanang-iza ka pagmaymay, matadeng gazed ini nga tao diri kon bakaken.¹⁹Kawandini pen minhatag si Moysis kamazo ka balaud na Nagagihit. Kamhan bisan kamo ya diri antoman kaiton nga balaud, naangzan baza kamo ampatay kanao nga minlapas koni kaiton nga balaud. ²⁰Kamhan minsambag ya mga tao kan Hisos nga inboang ko na maonga! Daw sin-o say ampatay kanmo kontana?²¹Minsambag si Hisos nga izang dini kaini ya hinang nao nga minpakawara ka kasakit na nabedlay nabereng kamo kay minhinang hao kaiton ka aldaw nga tigpahimlay. ²²Na, bisan kon aldaw nga tigpahimlay anhinang kamo ka batasan mazo ka amaamahay nga impatori kay antoman kamo koni ka balaud nga inhatag ni Moysis daw ya mga karaang Hudiyo.²³Kamhan kay ono say pagakazethan mazo kanao pagpakadazaw nao ka lawas na nabedlay ka aldaw nga tigpahimlay? ²⁴Magheneng kamo pagdaetdaet kanao ka pagpanaba mazo mahitenged ka hinang nao ka nabedlay. Basta dazawen mazo ya kamazong hona-hona.²⁵Kamhan namaglaong ya mga isang taga Hirosalem nga iton nga tao ani kombeet ya patazenen na kantang mga oloolo. ²⁶Bisan mabaskeg ya toong pagpanaba wara iza bahegi na kantang mga oloolo. Basi hinoa mahagdam di siran nga ani iza gazed si Kristo nga hari nga pinili na Nagagihit. ²⁷Mahagdam kita daan kon taga diin iton nga tao. Basta kay kon domateng si Kristo waray mahagdam kon hain iza garing.²⁸Pagpakabati ni Hisos kaiton mindakola iza ka toong saba pagmaymay na-iza dizan ka lagkaw nga pangamozoanan ka Nagagihit nagalaong nga daw wara kamo mahagdam kon sin-o sa hao? Daw wara baza kamo mahagdam kon hain garing hao? Wara gazed hao magbeet ka kanaong pagkarini. Ya minpakarimbaba kanao matadeng gazed iza. Kamhan wara kamo mahagdam kon sin-o iza. ²⁹Mahagdam hao daan kon sin-o sa iza kay garing sa hao kanang-iza kay iza ya minpakarimbaba kanao.³⁰Pagkakamhan ni Hisos pagpanaba ka-iza dakpen kontana iza na mga oloolo na mga Hudiyo kay ipapriso piro wara mahimo kay wara pen dateng ya tirmino nga dakpen iza. ³¹Dizan disab may mga mamistahay nga mintoo di kan Hisos nagalaong nga kon andateng si Kristo nga kantang intagadan daw labaw pen ya toong hinang ka mga inhinang naiton nga tao? ³²Na, ya mga Parasiyo nakabati siran ka mga panaba na mga tao mahitenged kan Hisos. Kamhan siran daw ya mga oloolo na mga pari minsogo siran ka mga soldawo ka pagdakep kan Hisos.³³Mahagdam si Hisos ka kanirang hinang agon minlaong iza nga diri pen hao madakep kay an-iba pen hao kamazo ka diri kon madogay. Kamhan an-oli hao daked kanang-iza nga minpakarimbaba kanao. ³⁴Kamhan ampangita kamo kanao piro diri hao kakitan. Diri sab kamo makasonod kanao doro ka kanaong karohan.³⁵Namaglaong ya mga oloolo nga Hudiyo nga daw ankar-in sa baza iza pagsinged nga diri sa kita makasonod kanang-iza? Daw ankaro iza ka mga lain dapit nga inlaaglaagan na angay ta dazaw antoldo pen iza ka mga diri kon Hudiyo doro? ³⁶Nagahena-hena siran nga kay ono sa iza maglaong nga ampangita kami kanang-iza kamhan diri iza makita kay diri kami makasonod ngaro ka karohan na-iza? Ani ini ya kanirang hona-hona kay wara siran mahagdam kon ono ya kahologan na toong inpanaba kaniran.³⁷Pagdateng ka pagkaliwas na pista mintindeg si Hisos dizan ka lagkaw na Nagagihit. Kamhan minbaskeg iza ka toong saba pagsindo na-iza kaniran. Kamhan minpamolinged iza nagalaong nga ya in-ohaw nga tao kinahanglan komarini iza dini kanao dazaw an-inem iza ka sapa nga ihatag nao kanangiza. ³⁸Dini ka tao nga mintoo kanao ihatag nao ya bag-ong kinabohi nga diri mawara. Kamhan iton nga kinabohi ani ya singed ka mga sapa nga diri anhebas. Pamolinged ini nga impasoyat daan na Nagagihit.³⁹Ani ini ya inmaymay ni Hisos mahitenged ka Madazaw nga Lambong nga garing ka Nga Pagpanaba ni Hisos kaniran wara pen dateng ya Lambong dini ka mga mintoo kanang-iza. Kay kinahanglan patazen pen si Hisos. Kamhan mabohi iza pagbalik garing ka lebeng anipen domateng ya Madazaw nga Lambong nga garing ka Nagagihit.⁴⁰Pagpakabati ka na mga tao ka mga panaba ni Hisos minlaong ya mga isa nga iton nga tao ani gazed ya propita nga kanaming intagadan. ⁴¹Minlaong ya mga iba nga iton nga tao ani gazed si Kristo nga hari nga pinili na Nagagihit. Dizan disab may mga nagalalis nga nagalaong nga si Kristo diri kon garing iza ka Galiliya ⁴²kay impasoyat na Nagagihit daan nagalaong nga si Kristo kaliwatan iza ni Dabid. Kamhan matao iza doro ka lobohan nga Bitlihim nga nataohan ni Dabid.⁴³Kamhan nagalalislalis ya isa daw isa kon iza si Kristo kon diri sa. ⁴⁴Kamhan may mga isa nga mahaong andakep kanang-iza piro wara iza madakep.⁴⁵Pagkakamhan minbalik ya mga soldawo ka mga oloolo na mga pari daw ya mga Parasiyo. Pagdateng niran nangotana ya mga oloolo nga kay ono sa wara mazo dadha iza ngarini? ⁴⁶Minsambag siran nga wara sa sokad ya tao nga makapanaba singed kaini nga tao.⁴⁷Minsambag ya mga Parasiyo nga inlimbongan sab baza kamo na-iza. ⁴⁸Dini kanami nga kamazong mga oloolo daw ya mga Parasiyo waray antoo kan Hisos. ⁴⁹Kamhan ya mga tao dini nga inlimbongan naiza wara siran mahagdam ka balaud ni Moysis singed kanami agon silotan gazed siran.⁵⁰Kamhan dini ka mga oloolo may isa nga minbisita kan Hisos izang dini kaini si Nikodimo ya ngaran. Iza ya minlaong kaniran nga ⁵¹ya kantang balaud diri mahimo ya paghokom ka tao kon wara pen ya logar na-iza ka pagsambag ka mga ampangotana kanang-iza. ⁵²Minsambag siran nga kay ono sa ko antabang kanang-iza? Daw taga Galiliya iko singed kanang-iza? Magtoon ko ka kasoyatan na Nagagihit kadaw mahagdam ko nga bisan sin-o ya propita na Nagagihit wara iza garing ka Galiliya.⁵³Na, pagkakamhan ka-iza nangoli di ya tagsa tagsa kaniran.

Chapter 8

¹Kamhan minbalik si Hisos ka bobong nga Olibo ya ngaran. ²Pagkamasiselem ka minsazo iza pagbalik ka dakolang lagkaw nga pangamozoanan ka Nagagihit. Kamhan mataud ya mga tao nga nagatipon dizan. Kamhan minlo-to iza kay ansindo pen iza kaniran. ³Ya, ka nagasindo pen iza kaniran minkarini ya mga magtutuldo ka tinoohan na mga Hudiyo daw ya mga Parasiyo. Kay in-ated niran ya isang babazi nga nasakpan nga nanapaw. Kamhan patindegen iza dizan ka tenged na mga tao.⁴Kamhan minlaong siran kan Hisos nga Magtutuldo, ini nga babazi nasakpan nga nanapaw. ⁵Kamhan ya balaud nga inhatag kanta ni Moysis ani nagasogo nga ya minhinang ka singed kaiton kinahanglan pamagbatohan kutub ka pagpatay. Na, ono ya kanmong ikapanaba? ⁶Ani ini ya kanirang pangotana kay naangzan siran anporba kan Hisos kadaw may ikasombong niran. Kamhan mindongò si Hisos ka pagsoyat ka lopa nga ingamit ya toong toldo.⁷Sigi niran baliken ya pagpangotana. Kamhan mintindeg si Hisos daw maglaong kaniran nga dini kamazo bisan sin-o ya wara makasala iza gazed ya anhon-a pagpook kanang-iza. ⁸Kamhan mindongò iza pagbalik ka pagsoyat ka lopa.⁹Pagpakabati ka niran ka saba ni Hisos nagatagsatagsa siran pagpanaw dizan. Ya mga malaas nanhon-a sonod ya mga batan-en. Wara ya minbato ka babazi kay nasakpan ya bout niran ka saba ni Hisos. Kamhan si Hisos ya nabilin daw ya babazi nga nagatindeg dizan. ¹⁰Paghangad naiza ka babazi minlaong iza nga Day, daw hain sa siran? Daw waray minpabilin ka pagsilot kanmo ka maomos? ¹¹Minsambag ya babazi nga wara, Sinyor. Minsambag si Hisos nga diri hao isab ansilot kanmo. Pomanaw di ko. Bomiza di ko ka batasan nga maonga. Ani ini ya impanaba na-iza ka babazi.¹²Kamhan dizan ka mga indonganan pon ni Hisos pagmaymay kaniran mahitenged ka toong kaogaringen nga nagalaong nga hao ya tag-iza ka kapawa. Kamhan makawara hao ka kadeglem dalem ka hona-hona na maharong mga tao. Kamhan ya tao nga antoo kanao singed ka diri kon madeglem ya toong panawan kay ilawan di iza. Kamhan iton nga kapawa nga makawara ka kadeglem ani isab ya makahatag kanang-iza ka kinabohi nga diri mawara. ¹³Minsambag ya mga Parasiyo nga iko ka lamang ya minpananog mahitenged ka kanmong kaogaringen agon diri kon gazed.¹⁴Minsambag si Hisos nga bisan hao ya minpanan-og mahitenged ka kanaong kaogaringen gazed ya kanaong panaba kay mahagdam hao kon hain hao garing daw hain ya kanaong panawanan. Basta kamo wara kamo mahagdam kon hain hao garing daw hain ya kanaong panawanan. ¹⁵Garing ka kamazong hona-hona ya paghokom mazo kanao. Diri hao anhaod ka kamazong batasan ka paghokom ¹⁶kay matadeng ya paghokom nao ka tao kay diri kon isa ka hao ya anhokom basta hao daw iza nga minpakarimbaba kanao.¹⁷May balaud mazo nga nagalaong nga kon mag-anika ya panan-og na dowang ka saksi matood gazed ya kanirang panan-og. ¹⁸Na, hao ya nagapanan-og kon sin-o sa hao. Kamhan nagapamatood ya Ama nga Nagagihit nga hao ya inpakarimbaba na-iza.¹⁹Minsambag ya mga Parasiyo pagpangotana nga daw hain ya Ama mo maghela? Minsambag si Hisos nga wara kamo makasabot kon sin-o sa hao daw sin-o ya kanaong Ama. Kon ankilala kamo kanao makakilala sab kamo ka Ama nao. ²⁰Ani ini ya pagpanaba ni Hisos ka dizan pen iza ka dakolang lagkaw nga pangamozoanan ka Nagagihit. Pagpanaba na-iza kaiton dizan iza ka betanganan ka talipid nga ihaladay na mga tao. Labzanan iton na mga mataud nga tao. Kamhan waray andakep kanang-iza kay wara pen dateng ya tirmino nga dakpen iza.²¹Ya, indogangan pen ni Hisos pagmaymay kaniran nagalaong nga may tirmino nao nga ampanaw hao dini kamazo. Kamhan ampangita gazed kamo kanao piro maomos kamo kay may mga sala pen mazo kay diri kamo antoo kanao. Diri mahimo ya pagkaro mazo ka kanaong datnganan. ²²Namaglaonglaong dazon ya mga oloolo pagsora nga iza gazed ya ampatay ka toong kaogaringeng lawas agon minlaong iza nga diri sa kita makakaro ka toong datnganan.²³Indogangan pen ni Hisos pagpanaba kaniran nagalaong nga taga lopa gazed kamo basta hao taga daked sa hao. Kanang bakangan ya maharonghona-hona mazo piro ya kanaong hena-hena diri kon kanang bakangan. ²⁴Minlaong hao kamazo nga maomos kamo ka wara mapasaylo ya mga sazep mazo. Antoman gazed ini kon diri kamo antoo nga hao si Kristo nga hari nga pinili na Nagagihit.²⁵Minsambag siran nga daw sin-o sa iko? Minsambag si Hisos nga hao ya impanan-og nao kamazo sokad ka pagdateng nao dini kamazo. ²⁶Kamhan mataud pen kontana ya baheg nao kamazo paghokom ka kamazong batasan. Basta koman dini ka mga tao inpanan-og nao ya nabatian nao garing ka minpakarimbaba kanao kay matadeng gazed iza. ²⁷Kamhan wara siran makasabot nga ya Nagagihit nga toong Ama ani ya impanan-og ni Hisos kaniran.²⁸Agon indogangan pen ni Hisos paglaong kaniran nga kay-an kon ilansang di hao mazo ka kros anipen kamo mahagdam nga hao si Kristo nga hari nga pinili na Nagagihit. Kamhan mahagdam isab kamo nga diri kon hao ya ambeet ka kanaong mga inhinang basta ya mga panaba nao garing iton ka Ama nga minmaymay kanao. ²⁹Kamhan iza nga minpakarimbaba kanao onay nagaibaiba kanao. Diri iza ambelag kanao kay onay hao nagahinang ka mga makasaza kanang-iza. ³⁰Na, pagkakamhan kaiza mataud ya mintoo ka toong mga panaba.³¹Kamhan dizan ka mga Hudiyo nga mintoo kanang-iza minlaong si Hisos nga kon tomanen mazo ya kanaong pagmaymay, kamo matood ya kanaong mga sakop. ³²Kamhan mahagdaman mazo nga hao nga si Kristo ani ya matood nga Nagagihit. Kamhan anlibri hao kamazo ka pagkaoripen mazo. ³³Minsambag siran nga mga kaliwatan kami ni Abraham nga toboan na mga Hudiyo. Sokad kawandini pen dogay di waray tag-iza kanami. Kay ono sa ko nagalaong nga iko ya anlibri kanami ka pagkaoripen nami kon ansakop kami kanmo?³⁴Minsambag si Hisos nga timan-an mazo gazed ini nga kon maonga ya batasan na tao singed ka in-oripen iza na maongang batasan kamhan diri iza makabohi ka toong kaogaringen dizan ka gapos. ³⁵Pamolinged ini nga ya oripen nga tao wara gazed ya katenged na-iza dini ka lagkaw na toong amo basta kay ya anak na amo ani ya may katenged kay iza ya kaliwat. ³⁶Kamhan hao nga Anak na Nagagihit kon hao ya anlibri kamazo garing ka pagkaoripen mazo ka maongang batasan matood gazed ya pagkalibri mazo.³⁷Bisan kamo gazed ya mga kaliwatan ni Abraham naazak baza kamo ampatay kanao kay diri kamo ansogot ka kanaong sindo. ³⁸Impanaba nao ya nakitan nao ka daked pen hao ka Ama nao. Kamhan ya nabatian mazo dizan ka ama mazo ani ya inhinang mazo.³⁹Minsambag ya mga Hudiyo nga si Abraham ani ya toboan nami nga mga Hudiyo. Minsambag si Hisos nga kon kamo ya mga kaliwatan ni Abraham ya batasan mazo daw si Abraham mag-anika. ⁴⁰Ambaza kay gosto kamo ampatay kanao kay nagamayamay hao kamazo ka nabatian nao garing ka Nagagihit. Wara si Abraham magbatasan singed kamazo. ⁴¹Inhaod mazo ya batasan na ama mazo. Minsambag siran pag-iseg nga kami nga mga Hudiyo isa ka gazed ya ama nami ani iza ya matood nga Nagagihit. Wara kami magbiza kaini nga tinoohan nami sokad.⁴²Minsambag si Hisos nga kon ani iza ya Nagagihit mazo makaangay kamo kanao kay garing hao kanang-iza. Kamhan diri kon hao ya nagabeet ka pagpakarimbaba kanao kay ya Nagagihit iza gazed ya nagabeet. ⁴³Wara kamo makasabot ka kanaong pagmaymay kay diri kamo ansogot pagpanalinga. ⁴⁴Mga kaliwatan kamo ni Satanas. Kamhan naazak kamo antoman ka toong naazakan nga patazen hao. Talamono iza sokad ka kawandini pen dogay di. Awazen na-iza hao nga matood nga Nagagihit kay wara iza mag-angay ka inmaymay na Nagagihit. Kamhan wara iza magpanaba ka matood kay bakaken iza kay iza ya ama ka maharong mga bakak.⁴⁵Kamhan hao ya minpanaba kamazo ka matood nga mga salaan kamo. Kamhan diri kamo antoo kanao. ⁴⁶Dini kamazo waray makapahamtang kanao ka sala. Matood ya pagpanaba nao kamazo kamhan kay ono sa nga diri kamo antoo kanao? ⁴⁷Kon mga anak kamo na Nagagihit ampanalinga kamo ka mga panaba na Nagagihit. Piro diri kon mga anak kamo na Nagagihitagon diri kamo ampanalinga ka toong mga panaba.⁴⁸Kamhan nazehet ya mga oloolo na mga Hudiyo nagalaong nga matood gazed ya paglaong nami nga taga Samariya iko nga kaaway na mga Hudiyo. Inboang sab ko na maonga! ⁴⁹Kamhan mahetek ya pagsambag ni Hisos nagalaong nga wara gazed hao boanga na maonga. Intahod nao ya kanaong Ama kamhan insora mazo hao.⁵⁰Dizan ka mga tao diri hao ampasaza ka kanaong kaogaringen. May isa nga ampasaza ka mga tao kanao. Kamhan matadeng ya toong panaba mahitenged kanao. ⁵¹Timan-an mazo gazed ini nga ya tao nga mintoman ka kanaong diri iza pahamtangan ka kamatazen ka toong mga sala.⁵²Minsambag ya mga Hudiyo nga nahagdam kami nga inboang ko na maonga. Patay di si Abraham daw ya mga karaang propita na Nagagihit. Onhon sa mo paglaong nga kon tomanen na tao ya sindo mo diri iza maomos? ⁵³Daw labaw iko kan Abraham nga kanaming apo? Iza daw ya mga karaang propita naomos di sirang maharong. Daw sin-o sa ko baza?⁵⁴Minsambag si Hisos nga kon ampasaza hao ka kanaong kaogaringen waray kaposlanan kaiton. Ya Ama nao iza kay magapasaza kanao. Iza ya inlaong mazo nga kamazong Nagagihit. ⁵⁵Ambaza kay wara kamo magkilala kanang-iza. Hao ya mahagdam kanangiza. Kon nagalaong hao nga wara sa hao mahagdam bakaken hao singed kamazo. Mahagdam gazed hao kanang-iza. Tomanen sab nao ya toong pagmaymay. ⁵⁶Kawandini pen ka bohi ka si Abraham nga apo mazo nagapahisaza iza kay in-alam naiza ya tirmino ka pagdateng nao ngarimbaba ka bakangan. Kamhan pagpakakita naiza ka kanaong pagdateng dakola gazed ya toong kasaza.⁵⁷Minsambag ya mga Hudiyo nga wara pon ko magdateng ka kalim-an nga ka toig agon onhon sa mo pagkita kan Abraham nga karaan? ⁵⁸Minsambag si Hisos nga timan-an mazo gazed ini nga ka wara pen matao si Abraham dizan hao daan. ⁵⁹Pagpakabati niran kaiton namorot siran ka mga bato kay pookon iza kontana piro impasalimed iza na Nagagihit dizan ka mga tao. Kamhan minpanaw iza dizan ka dakolang lagkaw nga pangamozoanan ka Nagagihit.

Chapter 9

¹Lomaza ka pomanaw si Hisos may nakitan na-iza nga tao nga dara ka pagkatao ya pagkabota. ²Kamhan nangotana ya mga sakop ni Hisos nga Magtutuldo, kay ono sa nga inkatao ya pagkabota naiton nga tao? Daw sin-o ya nakasala iza kon ya toong ginikanan?³Minsambag si Hisos nga ya toong pagkabota diri kon garing ka toong sala. Diri kon garing ka sala na toong ginikanan basta minbeet ya Nagagihit kadaw impakita ya hinang nga madazaw gazed. ⁴Ka aldaw pon magatarabaho pen ya tao. Kon kahabzen di diri mahimo. Pamolinged ini mahitenged kanao kay ka dini pen hao ka kalibotan kinahanglan antoman hao ka tarabaho nga inhatag na Nagagihit nga minpakarimbaba kanao kay diri kita makatarabaho kon naomos di kita. ⁵Ka dini pen hao ka kalibotan singed ka maaldaw pon kay hao ya makapawa ka kadeglem dini ka bakangan.⁶Ka nagapanaba pen si Hisos min-eleb iza dizan ka lopa kay intigmel na-iza ya inelban nga lopa. Kamhan indapi ka mata na bota. ⁷Kamhan minsogo iza nga nagalaong nga komaro ko ka linaw inngaranan ka Siloi. Maghiram-os ko doro. Na, ya kahologan na ngaran nga Siloi ani Darahanan. Na, mintoman ya bota ka sogo ni Hisos. Paghiram-os na-iza nakakita matood ya toong mata kamhan minbalik iza⁸Kamhan ya mga songbalay daw ya mga tao nga nakakita ka bota nga mangazoay ka wara pen iza madazaw nangotana siran nga daw iton ya tao nga nagalo-to ka pagpangazo izang dini kaini? ⁹Kamhan minlaong ya isa nga ani gazed iton. Minlaong ya iba nga diri kay masingedsinged lamang ya kanirang bayho. Kamhan ya tao nga madazaw di minlaong iza nga hao gazed.¹⁰Minsambag siran nga naono di sa nga nakakita di sa ya mata mo? ¹¹Minsambag iza nga ya tao nga inngaranan kan Hisos min-eleb iza ka lopa. Kamhan insampenan naiza ya kanaong mata ka imbasà nga lopa. Minsogo sab iza kanao nga komaro ko ka sapa nga Siloi. Maghiram-os ko doro. Kamhan mintoman hao ka toong sogo. Paghiram-os nao dizan nakakita di gazed ya kanaong mata. ¹²Kamhan nangotana siran daw hain sa iza koman? Minsambag ya tao nga wara hao mahagdam.¹³Pagkakamhan ka in-ated niran dizan ka mga Parasiyo ya tao nga indazaw ni Hisos. ¹⁴Na, izang aldaw ka pagbasà ni Hisos ka lopa ka pagdazaw ka mata na tao ani tigpahimlay na mga Hudiyo. ¹⁵Agon nangotana ya mga Parasiyo pag-isab nga ono sa nga nakakita di sa ko Minsambag iza nga insampenan naiza ya kanaong mata ka lopa nga imbasà ka eleb. Kamhan impahiram-os hao. Kamhan nakakita di ya kanaong mata.¹⁶Kamhan minlaong ya mga Parasiyo nga itong tao diri kon garing iza ka Nagagihit kay minlapas gazed iza ka balaed na Nagagihit kay indazaw naiza ya bota ka aldaw nga tigpahimlay. Kamhan ya pagtambal ka tao singed iton ka tarabaho. Minlaong ya ibang mga Parasiyo nga kon salaan iton nga tao onhon sa naiza paghinang kamadazaw singed kaiton? Kamhan namaglalis gazed siran. ¹⁷Agon minbalik siran pagpangotana ka tao nga daw ono ya hena-hena mo mahitenged kaitong tao kay iko ya indazaw naiza? Minsambag iza nga propita gazed iza na Nagagihit. ¹⁸Bisan ani ya toong sambag diri antoo ya mga Parasiyo nga iza ya bota nga nadazaw di. Agon impakarini niran ya ginikanan¹⁹kay mangotana siran daw iton ya anak mazo nga nabota sokad ka pagkatao? Naono sa nga nakakita di sa iza? ²⁰Minsambag ya ginikanan nga ani matood ya kanaming anak nga nabota sokad ka pagkatao na-iza ²¹piro wara gazed kami mahagdam kon onhon sa na-iza pagkita koman. Wara gazed kami mahagdam kon sin-o ya nakadazaw ka toong mata. Bot-an di iza agon pangotanhen mazo iza kay iza gazed ya ampanan-og kamazo.²²Ani ya pagsambag na toong ginikanan kay mahaldek siran ka mga Hudiyo kay may daan sabot na Hudiyo nga kon may tao nga ampanan-og nga si Hisos ani si Kristo nga hari nga pinili na Nagagihit bogawen gazed ya tao dini ka singbahan na mga Hudiyo. ²³Agon minsambag ya ginikanan nga iza ya pangotanhen mazo kay bot-an di iza.²⁴Kamhan impabalik pag-isab na mga Parasiyo ya tao nga madazaw di. Kamhan nagalaong siran nga sazaen mo ya Nagagihit kay iza ya nakadazaw kanmo. Diri kon si Hisos kay nahagdam sa kami nga maonga iza nga tao. ²⁵Minsambag iza nga wara hao mahagdam kon maonga iza basta kay nahagdam hao nga izang dini kaini nabota hao piro koman nakakita di hao.²⁶Kamhan nangotana siran nga daw in-ono na-iza ya mata mo pagtambal nga nakakita di sa? ²⁷Minsambag nga impanan-ogan di nao kamo piro diri kamo antoo. Kay ono sa nga baliken pen sa ya pagpananog nao kamazo? Daw naazakan isab kamo pagpasakop kanang-iza?²⁸Kamhan nazehet siran pagsora nagalaong nga iza ya insakopan mo basta kan Moysis kami. ²⁹Kay mahagdam gazed kami nga ya Nagagihit ani ya minsogo kan Moysis piro ya tao nga inngaranan kan Hisos wara kami mahagdam kon taga diin iza!³⁰Minsambag ya tao nga nabereng hao kamazo kay wara kamo mahagdam kon hain garing ya tao nga mindazaw ka kanaong mata. ³¹Mahagdam kita nga diri antabang ya Nagagihit ka tao nga maonga ya batasan. Hinoa tabangan na-iza ya tao nga mintahod kanang-iza daw mintoman ka toong naazakan.³²Sokad kawandini pen ka sinogdan pen na bakangan keteb koman waray nabatian nga may makadazaw ka tao nga nabota daan ka pagkatao. ³³Kon diri kon garing ka Nagagihit ini nga tao diri gazed iza makadazaw kanao. Ani ini ya sambag na tao nga nadazaw di. ³⁴Minsambag siran nga inkatao ya pagkabota mo kay iko ya salaan kamhan iko baza ya antoldo baza kanami nga mga magtutuldo. Kamhan imbogaw niran iza dini ka singbahan niran.³⁵Pagpakabati ka ni Hisos minkaro dazon iza ka tao nga indazaw na-iza kay ampangotana iza nga daw mintoo iko nga mindateng di ya tao nga minhon-a ka bisan sin-o nga mahon-ang tao? ³⁶Minsambag ya tao nga Sinyor, ipanan-og mo kanao kon sin-o iza kadaw antoo hao. ³⁷Minsambag si Hisos nga nakakita di ko kanang-iza kay iza ya minpakiglaong kanmo koman. ³⁸Minsambag ya tao nga Magbabaza, antoo hao kanmo. Kamhan minlohod iza ka pagtahod kan Hisos.³⁹Kamhan minpamolinged si Hisos nga nagalaong nga timan-an mo gazed ini. Ya tood nao ka pagkarini ka bakangan dazawen nao ya mata na mga nabota. Kamhan ya mga tao nga madazaw di koni ya mata, siran di hinoa ya mga bota. ⁴⁰Pagpakabati ka na mga Parasiyo ka mga panaba ni Hisos minlaong siran nga ipasabot mo kanami ya kahologan na pamolinged mo. Daw kami disab ya mga nabota? ⁴¹Minsambag si Hisos nga ya tao nga waray kahagdamanan mahitenged ka Nagagihit waray sala na-iza ka pag-away kanao. Basta kay makasasala kamo kay bisan naanad kamo koni ka pagmaymay na Nagagihit min-away baza kamo kanao.

Chapter 10

¹Kamhan minpamolinged iza kaniran mahitenged ka batasan na mag-aligrahay ka toong mga bohien. Minlaong iza nga simpan may alad nga inseldan ka mga bohien nga karniro. Na, ya matood nga nagaaligara min-azi iza dizan ka pirtahan na alad. Kamhan ya tao nga minpanik hinoa ka alad ani gazed ya kawatan daw tolisan. ²Kamhan ya tao nga naga-azi dizan ka pirtahan iza matood ya nagaaligara ka mga karniro.³Kamhan abrihan na magbantazay ya pirtahan kadaw makaseled ya nagaaligara. Makilalhan dazon na mga karniro ya toong saba paghawag na-iza ka kanirang tagsa tagsang ngaran. Kamhan magona iza kaniran ngaro ka gawas. ⁴Pagpalogwa ka naiza kanirang maharong iza ya anhon-a kaniran pagpanaw. Kamhan nanonod siran kay nakakilala sa siran ka toong nga hinawag.⁵Diri gazed siran ansonod ka laing tao kay mandalagan hinoa siran kay wara sa siran makakilala ka toong hinawag. ⁶Ani ini ya pamolinged ni Hisos ka mga Hudiyo kamhan wara siran makasabot kon ono ya kahologan.⁷Agon minpanaba si Hisos kaniran pag-isab nagalaong nga sabten mazo ini nga ya pirtahan ka pagpaazi ka mga karniro ani hao. ⁸Kamhan ya mga kawatan daw tolisan ani ya mga mindateng paghon-a kanao daw mintoldo disab ka bakak piro diri antoo kaniran ya kanaong mga sakop.⁹Ya pirtahan na alad hao gazed. Bisan sin-o ya ankilala kanao diri pahamtangan iza na Nagagihit ka kamatazen ka toong mga sala. Insakto isab ya pag-aligara nao kanang-iza. ¹⁰Ya tood na mga kawatan gosto kawaten daw patazen daw daeten ya mga karniro. Kamhan ya tood nao hinoa anhatag hao kaniran ka bag-ong kinabohi nga diri mawara daw madazaw gazed.¹¹Hao ya gazed nga nagaaligara kaniran. Madazaw gazed ya kanaong pag-aligara kay andam hao ka pagpakapatay para kaniran. ¹²Lain ya batasan na sinoholan kay diri kon tag-iza iza ka mga karniro. Agon pagkita na-iza ka maiseg nga ido andalagan dazon iza pagbiza ka mga karniro. Kamhan insakmit dazon siran na ido daw impadalagan. ¹³Ani gazed ya batasan na sinoholan kay sohol ka lamang ya toong henahena, diri an-aligara ka mga karniro.¹⁴Minlaong sab si Hisos nga hao ya gazed nga nagaaligara. Ya pagkaangay nao daw ya kanaong mga sakop ¹⁵singed iton ka pagkaangay nao daw ya kanaong Ama. Kamhan andam hao ka pagpakapatay para kaniran. ¹⁶May mga iba pen nga tao nga ansakop pen kanao nga diri kon Hudiyo siran. Kinahanglan patiponon nao siran isab. Kamhan antoo siran ka kanaong hinawag. Kamhan isa kang ka tipon sirang tanan. Isa ka gihapon ya gazed nga mag-aligrahay kanirang maharong.¹⁷Kamhan hao ya naazakan na Ama kay andam hao ka pagpakapatay kadaw mabohi kasab hao pagbalik garing ka lebeng. ¹⁸Waray tao nga may mahimo ka pagpatay kanao kay hao ya ambeet kon maomos hao daw diri. May gahem nao ka pagtogot ka kanaong pagkapatay. May gahem sab nao ka pagbawi ka kanaong kinabohi. Intagan hao na Ama kaini nga gahem. Ani ini ya pagpanaba ni Hisos kaniran.¹⁹Pagpakabati na mga Hudiyo ka mga panaba ni Hisos namag-inaway ya isa daw isa. ²⁰Matuod ya nagalaong nga inboang iza na maonga. Diri kamo magpanalinga kanangiza. ²¹Minsambag ya mga iba nga ya tao nga inboang na maonga diri gazed iza makasindo singed kaiton. Kamhan waray mahimo na maonga ka pagdazaw ka mata na bota.²²Na, iton nga panahon mindateng di ya pista na mga Hudiyo dini ka Hirosalem. Na, iton nga pista ani pagtaremdem na mga Hudiyo ka pagdazaw niran ka dakolang lagkaw nga pangamozoanan ka Nagagihit. ²³Panahon ka na amihan. Kamhan nagapanawpanaw si Hisos dizan ka inngaranan ka Diskanso ni Salomon nga dapit dizan ka dakolang lagkaw na Nagagihit. ²⁴Kamhan inlibotan iza na mga Hudiyo kay kadaw legsen pagpangotana nga daw dogay pen ya pagpakilala mo kanami? Kon si Kristo iko nga hari nga pinili na Nagagihit kon diri? Magpanan-og ko kanami kadaw mahagdam kami.²⁵Minsambag si Hisos nga impananogan di kamo kamhan wara kamo magtoo. Intagan hao na Nagagihit ka gahem ka paghinang ka mga madazaw. Kamhan ya mga inhinang nao ani nagapamatood kamazo kon sin-o sa hao ²⁶ambaza kay diri kamo antoo kay diri kon kamo ya kanaong mga sakop.²⁷Kon kamo ya kanaong mga sakop makilalhan gazed mazo ya kanaong mga panaba singed ka pagkilala na mga karniro ka tao nga nagaaligara kaniran. Mahagdam hao kon sin-o ya kanaong mga sakop. Kamhan hao kay insakopan niran. ²⁸Anhatag hao kaniran ka bag-ong kinabohi nga diri mawara. Kamhan diri gazed siran madara ngaro ka impirno. Waray makakawa kaniran garing ka kanaong paghawid.²⁹Kay ya Ama nao nga minhatag kaniran kanao labaw gazed iza ka gahem. Kamhan waray makakawa ka kanaong sakop garing ka paghawid na Ama nao. ³⁰Ya Ama nao daw hao isa ka gazed. ³¹Pagpakabati ka na mga Hudiyo kaini nga mga panaba ni Hisos namorot siran pag-isab ka mga bato kay pookon kontana iza.³²Kamhan nagalaong si Hisos kaniran nga impakita nao kamazo ya matuod nga madazaw nga hinang nga inpahinang ni Ama. Kay ono sa nga pookon mazo hao? Daw ono ya inhinang nao nga diri kamo maazakan? ³³Minsambag siran nga diri nami pookon tenged ka bisan isang hinang nga madazaw basta ya pagpanaba mo ka maonga mahitenged ka Nagagihit. Tao ka lamang iko kamhan nagapahinanghinang iko nga Nagagihit.³⁴Minsambag si Hisos nga dizan ka kamazong balaud may sinoyat nagalaong nga ya mga karaang oloolo na mga Hudiyo siran ya mga Magbabaza ka mga tao. ³⁵Iton nga sinoyat diri mahimo balhinen kawanihen ka kay ani impasoyat na Nagagihit nga nagalaong nga ya mga karaang oloolo na mga Hudiyo siran ya intagan ka pagmaymay na Nagagihit. Kamhan siran ya inngaranan ka mga ginoo na mga tao. ³⁶Hao ya pinili daw inpakarimbaba na Nagagihit ka pagtoman ka toong naazakan dini ka bakangan. Kay ono sa kamo minbaheg kanao nga nagalaong nga maonga ya kanaong panaba mahitenged ka Nagagihit kay minpanaba hao nga hao gazed ya Anak na Nagagihit?³⁷Kon wara hao magtoman ka mga hinang nga naazakan na kanaong Ama diri kamo magtoo kanao. ³⁸Kon nagahinang hao ka toong mga tarabaho, bisan wara kamo magtoo ka kanaong mga panaba, toohi mazo nga ya mga hinang nao garing gazed ka Ama kamhan makasabot kamo nga kami ni Ama isa ka gazed kami. ³⁹Pagpakabati ka na mga Hudiyo ka-iza nga pinanaba ni Hisos dakpen kontana niran pag-isab piro min-azi iza dizan tenged kaniran. Kamhan nakalayas iza kaniran dini ka dakolang lagkaw nga pangamozoanan ka Nagagihit.⁴⁰Kamhan minbalik iza pag-isab dipi ka sapa nga Hordan doro dapit kaizang imbenzagan ni Howan. Kamhan nabilin iza doro. ⁴¹Kamhan matuod ya tao nga nangaro kanang-iza. Namaglaong siran nga si Howan bisan wara iza maghinang ka timaan nga garing ka Nagagihit, matood gazed ya tanan mga panaba na-iza kanami mahitenged kaini nga tao. ⁴²Kamhan dizan kaniran matuod ya mga mintoo kan Hisos.

Chapter 11

¹Na, may isang tao nga nasakit ani ngaran si Lazaro nga taga Bitani. Taga dini disab si Mariya daw ya toong lomon nga si Marta. ²Na, si Mariya ani ya ambo-bo kay-an ka paahan ni Hisos ka mahamot daw tarapohan ka toong bohok. Maglomon iza daw si Lazaro nga nabedlay.³Kamhan insogo ni Mariya daw si Marta ya isa ngaro kan Hisos kadaw ipakahagdam nga nagalaong nga Magbabza, iza nga kinaazakan mo nabedlay iza. ⁴Pagpakabati ni Hisos minlaong iza nga ya tood na sakit ni Lazaro diri kon ikapatay. Hinoa pabet-an na Nagagihit kadaw ipakita na-iza ya hinang nga madazaw gazed. Kay pasabten naiza ya mga tao nga Hao ya Anak na Nagagihit.⁵Na, maghigara gazed si Hisos daw si Marta daw si Mariya daw si Lazaro. ⁶Pagpakabati ni Hisos nga nasakit si Lazaro bisan dakola ya kalooy na-iza kaniran nagatagad iza ka dowa pen ka aldaw dipi ka sapa. ⁷Pagdateng di na dowang ka aldaw minlaong si Hisos ka toong mga sakop nga mamanaw di kita kamazo pagbalik ngaro ka lopa nga Huda.⁸Minsambag siran nga Magtutuldo, daw ambalik pen ko ngaro? Pamokoon di ko kontana na mga Hudiyo. ⁹Kamhan waray kawied na-iza nga patazen iza kay mahagdam iza nga wara pen dateng ya tirmino. Agon minpamolinged iza kaniran nagalaong nga ka isang aldaw napolo may dowang ka oras ya kapawa. Kon aldaw ya kantang pagpanaw waray makasapdok kanta kay mapawa ya bakangan.¹⁰Kon ampanaw ya tao ka kahabzen masapdok iza kay diri iza makakita kon ankar-in sa iza kay madeglem di. Ani ini ya pagpanaba ni Hisos kaniran. ¹¹Kamhan mindogang iza pagpanaba nga ya kantang higara nga si Lazaro natorog di iza. Karohon di nao kay pokawen nao iza.¹²

¹³Ya pamolinged ni Hisos mahitenged ka pagkamaomos ni Lazaro silaong na mga sakop nga natorog ka iza. ¹⁴Kamhan impasabot ni Hisos kaniran nagalaong nga napatay matood si Lazaro.¹⁵Kamhan tenged kamazo madazaw kay izang dini kaini wara hao doro ka pagkapatay ni Lazaro. Kay padakolaen kay-an ya kamazong pagsarig kanao pagpakakita mazo ka kanaong hinang. Mamanaw di kita kamazo ngaro. ¹⁶Kamhan si Tomas nga isang sakop nga indagnazan kan Kaloha minlaong iza ka toong kaibahan nga mag-iba di kita kan Hisos ngaro ka lopa nga Huda kadaw mahilakip kita kan Hisos pagpatay kanang-iza na mga Hudiyo.¹⁷Pagdateng ni Hisos ka longsod nga Bitani mahagdam iza nga si Lazaro opat ding ka aldaw dizan iza ka lebnganan. ¹⁸Kamhan ya Bitani nakatenged iton ka lobongan nga Hirosalem hapit magtolong ka kilomitro ya kaaro. ¹⁹Kamhan matuod ya mga Hudiyo minkarini kanin Marta nga napatzan kay ampakig-angay ka kalised niran. ²⁰Ka wara pen dateng si Hisos ka longsod nabatian ni Marta nga dizan di si Hisos. Kamhan minpanaw iza ka pagsogat kanangiza. Dizan pen ka lagkaw nagatagad si Mariya.²¹Kamhan si Marta nagalaong kan Hisos nga Magbabaza, izang dini kaini diri gazed mamola ya kanaong lomon kon dini ka ko. ²²Hinoa mahagdam hao nga bisan koman anhatag ya Nagagihit kanmo ka bisan ono ya kanmong pangazoon. ²³Minsambag si Hisos nga Day, ya kanmong lomon mabohi gazed iza pagbalik garing ka lebeng.²⁴Minsambag si Marta nga mahagdam hao nga mabohi iza pagbalik kay-an ka kataposan nga aldaw nga tirmino nga pagapanbohien di na Nagagihit ya mga napatay. ²⁵Minsambag si Hisos nga hao ya ambohi ka mga naomos garing ka lebeng. Hao ya anhatag kaniran ka kinabohi nga diri mawara. Kamhan ya tao nga mintoo kanao mabohi gazed iza pagbalik bisan min-azi iza ka pagkamaomos. ²⁶Kamhan diri gazed iza madara ngaro ka impirno kay intagan iza ka bag-ong kinabohi nga diri mawara kay mintoo iza kanao. Daw mintoo iko kaini?²⁷Minsambag si Marta nga Magbabaza, matood iton. Mintoo hao daan nga iko gazed si Kristo nga Anak na Nagagihit nga kanaming intagadan. ²⁸Pagkakamhan ni Marta pagpanaba min-oli iza kay anhawag ka toong lomon nga si Mariya. Kamhan minpahenek iza ka toong saba nagalaong nga Mariya, waton di doro ya Magtutuldo. Pakarohon ko na-iza. ²⁹Pagpakabati ka ni Mariya ka-iza mindali iza pagtindeg kay an-apas iza ngaro kan Hisos.³⁰Kay si Hisos wara pen iza dateng ka longsod. Doro pen iza ka dapit nga inkarohan ni Marta gawas ka longsod. ³¹Ya mga Hudiyo nga nagapakig-angay ka hinawa na napatzan pagpakakita ka niran nga mindali si Mariya pagtindeg daw paglogwa ka lagkaw minlopog siran kay silaong niran nga angkaro iza ka inlebngan kadaw anhaza iza doro. ³²Pagdateng ni Mariya dizan kan Hisos minlohod iza dizan ka toong paahan. Kamhan magalaong iza nga Magbabaza, diri gazed maomos ya kanaong lomon kon dini ka ko.³³Pagpakakita ka ni Hisos ka pagpanhaza ni Mariya daw ya mga Huidyo nga toong kaibahan mabeg-at ya buot ni Hisos. Mindakola disab iza paghinawa tenged ka kalooy na-iza kaniran. ³⁴Kamhan nangotana iza daw hain mazo ilebeng iza? Minsambag siran nga Magbabza, ibahan mo kami doro ka lebnganan dazaw selengan mo. ³⁵Kamhan si Hisos minhaza iza.³⁶Namaglaonglaong ya mga Hudiyo nga selengi mazo, dakola gazed ya toong pagkaazakan kan Lazaro. ³⁷Namaglaong sab ya mga isa nga iza ya mindazaw ka mata na bota. Kamhan ono sa nga wara sa magtabang kan Lazaro kadaw diri mapatay.³⁸Pagdateng ni Hisos ka hininang nga talangban nga lebnganan mabeg-at isab ya toong buot ka kalooy. Na, dizan ka pirtahan na lebnganan may insira nga bato. ³⁹Kamhan minsogo si Hisos kaniran nga kaw-a mazo ya bato! Si Marta nga napatzan nagalaong nga Magbabaza, mabaho di iza koman kay opat ding ka aldaw ya paglebeng. ⁴⁰Minsambag si Hisos nga izang dini kaini daw wara sa hao maglaong kanmo nga kon tomoo ko kanao makitan mo ya hinang nga ampasaza ka Nagagihit.⁴¹Kamhan inkawa niran ya bato nga insira ka lebeng. Kamhan minhangad si Hisos daw minlaong nga Ama, palad pen kay kon anhangzo hao kanmo manalinga ko kanao. ⁴²Mahagdam hao nga onay ko ampanalinga kanao. Minpanaba hao kanmo koman kay kadaw ya mga kataohan nga nagatindeg dini antoo siran nga iko gazed ya minpakarimbaba kanao.⁴³Pagkakamhan na-iza pagpanaba kaini minbaskeg iza ka toong paghawag nga Lazaro, lomogwa ko dizan kaiton! ⁴⁴Pagkakamhan na-iza paghawag minlogwa matood ya namola dizan ka lebeng. Binegketan pen iza ka panapton nakalakip ya toong alima daw paa. Impotos sab ya bayho ka panyo. Batasan iton na mga Hudiyo kon magalebeng. Kamhan minsogo si Hisos kaniran nga kaw-an mazo ya panapton daw potos kadaw makapanaw.⁴⁵Kamhan ya mga matuod nga Hudiyo nga min-iba kan Mariya mintoo gazed siran kan Hisos kay nakakita siran ka pagpabohi naiza kan Lazaro pagbalik garing ka lebeng. ⁴⁶Kamhan may mga isa nga min-oli di siran kay ampakahagdam ka mga Parasiyo kaiton nga inhinang ni Hisos.⁴⁷Kamhan ya mga oloolo na mga pari daw ya mga Parasiyo impantipon niran ya mga malaas nga Hudiyo. Pagtipon nirang maharong namagsabot siran nga ono sa ya hinangen ta kaiton nga tao kay matiod ya inhinang na-iza nga makahatag ka kabereng ka tao. ⁴⁸Kon pasagdan ta basi anpasakop kanang-iza ya maharong mga tao. Kamhan sorongon kita na mga taga Roma daw geb-en ya dakolang lagkaw nga pangamozoanan ka Maharong. Pamatazen gazed kitang maharong nga Nagagihit.⁴⁹Kamhan may isang oloolo nga labaw nga pari kaiton nga panahon si Kayapas ya ngaran. Nagabiaybiay iza kaniran nagalaong nga kolang pen gazed ya pagsabot mazo. ⁵⁰Sabten mazo gazed ini nga madazaw kon patazen na mga taga Roma itong tao kadaw diri matibe ya maharong mga Hudiyo pagkapildi.⁵¹Na, ya ingkapanaba ni Kayapas diri kon toong kinaogaringen nga paghona-hona. Pinili iza nga labaw nga pari kaiton nga panahon. Kamhan impatandeg na Nagagihit ya toong buot ka pagpanaba ka matood nagalaong nga si Hisos kinahanglan maomos iza para ka tanan mga Hudiyo ⁵²lakip isab ya mga tao nga diri kon Hudiyo nga nangabelagbelag doro ka mga lain dapit kadaw maisa ka siran pagsakop ka Nagagihit. ⁵³Kamhan sokad ka pagtipon na mga oloolo na mga Hudiyo nagapadazon siran pagsabotsabot kon onhon niran pagpatay kan Hisos.⁵⁴Kamhan dini ka lopa nga hel-anan na mga Hudiyo diri di si Hisos magapanawpanaw. Minpanaw iza hinoa hangtod nakadateng ka mamingaw. Kamhan mindateng iza ka longsod nga Iprim. Nabilin iza doro iba ya toong mga sakop. ⁵⁵Pagkadogay kaiza hapit di andateng ya isang pista na mga Hudiyo. Ya, iton nga pista ani taremdemen na mga Hudiyo ka paglibri na Nagagihit ka kanirang mga karaan ka pagkaoripen pen niran doro ka lopa nga Ihipto. Kamhan ya batasan niran ka pagtaremdem ka pista mangihaw siran ka mga nati na karniro. Matuod ya ankaro ka siyodad nga Hirosalem nga pistahanan. Garing siran ka bisan hain nga longsod. Minsazo siran pagkaro kay ya batasan niran amparigo siran anipen siran makapamista.⁵⁶Kamhan dizan ka dakolang lagkaw nga pangamozoanan ka Nagagihit nangita ya mga tao kan Hisos piro wara sa iza dizan. Kamhan nangotana ya isa daw isa daw ono ya kamazong hena-hena? Daw antambong si Hisos ka pista kon diri? ⁵⁷Insogo sab na mga oloolo na mga pari daw ya mga Parasiyo nagalaong nga kon may mahagdam ka hinel-an ni Hisos ipakahagdam dazon kay kadaw pamagdakpen iza pagdali.

Chapter 12

¹Ya, enem nga ka aldaw ka wara pen dateng ya pista na mga Hudiyo nga mangihaw siran ka mga nati na karniro minbalik si Hisos ka lobohan nga Bitani nga hol-anan ni Lazaro nga inbohi na-iza pagbalik garing ka lebeng. ²Pagkadelem kaiza nagapakaen siran kan Hisos. Si Marta ya nagaaligara ka makaen. Si Lazaro dizan iza ka mga mintambong ka pagkaen iba kan Hisos. ³Kamhan si Mariya minkawa iza ka tenga na kilo na klasi na lana nga masarang kahamot ani ngaran ya nardo. Waray insaket bisan ono kamhan mahal gazed kon paliten. Kamhan imbo-bo ni Mariya ka paa ni Hisos. Kamhan intrapohan ni Mariya ka toong bohok. Insenep gazed ya lagkaw ka kahamot naiton nga lana.⁴Pagkakamhan si Hodas nga taga Kariyoti nga isang sinarigan nga mag-edlaway kan Hisos minbaheg iza kan Mariya nagalaong ⁵kay ono sa inhanogon sa mo ya lana nga mahamot? Kontana ipakowarta iton kay sobra ka sohol ka napolo nga ka bolan kon paliten. Kamhan ya halin ipanhatag ka mga pobri. ⁶Ani ini ya baheg ni Hodas kan Mariya. Kamhan diri kon kanang kalooy ka mga pobri kay kawatan gazed si Hodas. Dini ka mga sinarigan ni Hisos iza ya maghipesay ka kowarta piro onay iza mangawat kaiton.⁷Minsambag si Hisos kan Hodas nga pabet-i si Mariya kay ya halin na lana nga mahamot gamiten pen na-iza iton kayan ka pag-andam ka kanaong lawas ka paglebeng. ⁸Ya mga pobri onay siran magaibaiba kamazo. Basta hao diri di madogay dini kamazo kay ampanaw hao dini. Ani ini ya sambag ni Hisos kan Hodas.⁹Na, masara gazed nga kataed ya mga Hudiyo nakabati nga mindateng di si Hisos ka Bitani. Kamhan min-apas sirang maharong kay naazakan anseleng kanang-iza daw si Lazaro nga inbohi naiza pagbalik garing ka lebeng. ¹⁰Agon ya mga oloolo na mga Hudiyo namagsabot siran nga patazen si Lazaro isab ¹¹kay tenged kanang-iza matuod ya mga Hudiyo nga namiza ka kanirang oloolo kadaw ansakop kan Hisos.¹²Pagsonod nga ka aldaw masara gazed nga kataed ya mga mamistahay nga mintambong dini ka siyodad nga Hirosalem. Pagpakabati niran nga hapit di andateng si Hisos ka Hirosalem ¹³nangotod siran ka mga paka na palmira nga klasi na nizog. Kamhan ipangamay niran kan Hisos ka pagtahod kay ani say batasan niran kon magasogat siran ka hari nga andateng kaniran. Pagsogat niran kan Hisos naninggit siran nga sazaen, sazaen kay iko ya hari nga impakarini na Magbabaza. Intagan naiza iko ka dakola nga gahem. Sazaen kay iko matood ya hari nga pinili na Nagaihitg ka mga kaliwatan ni Israil. Ani ini ya pagsaza na mga tao kan Hisos pagdateng na-iza ka Hirosalem.¹⁴klasi na kabayo ani nakatoman ka insoyat na karaang propita nga nagalaong nga ¹⁵kamo nga mga taga Siyon, diri kamo magkahaldek. Selengi mazo kay waton di ngarini ya kamazong hari nga nagakabayo ka batan-en pen nga asno. Diri kon maiseg iza paghari naiza ka mga tao. Ani ini ya panan-og na karaang propita na Nagagihit.¹⁶Kamhan ya pagdateng ni Hisos dizan ka Hirosalem wara pen makasabot ya toong mga sakop kon ono ya kahologan. Kay-an ka pag-oli na-iza ngandaked anipen siran nakataremdem nga ya pagdateng na-iza nakatoman matood ka daan pinasoyat na Nagagihit mahitenged kanang-iza.¹⁷Kamhan ya mga matuod nga tao nga min-iba kan Hisos izang dini kaini ka paghawag naiza kan Lazaro ka paglogwa garing ka lebnganan, siran ya minpanan-og kaiton dizan ka mga tao. ¹⁸Kamhan sirang tanan nanogat kan Hisos kay nakabati siran nga inhinang na-iza ya timaan nga garing ka Nagagihit. ¹⁹Kamhan nagalaong ya mga Parasiyo nga selengi mazo. Pildi gazed kita kay insakopan iza na masarang kataed nga tao.²⁰Kamhan may mga tao nnga Magbabaza ya saba Ginirika ya saba nga namista isab siran kay ansingba siran ka Nagagihit dizan ka Hirosalem. ²¹Kamhan siran isab ya ampakilala kontana kan Hisos agon minkarini siran ka isang sinarigan nga si Pilipo nga taga Bitsayda nga longsod doro ka Galiliya. Kamhan minlaong siran nga Nong, kon mahimo ampakigkita kami kan Hisos. ²²Agon inkaro ni Pilipo si Andris kay panan-ogan sa. Kamhan sirang dowa minkaro kan Hisos kay ipanan-og nga ampakigkita kanmo ya mga taga Girika.²³Minsambag si Hisos nga mindateng di ya tirmino nga patazen di hao nga minhon-a ka bisan sin-o nga mahon-ang tao. ²⁴Timan-an mazo gazed ini nga ya isang bolos nga binhi nga homay kon diri itanem daw diri mapatay dalem ka lopa isa ka gazed iton nga binhi. Piro kon itanem maomos daw tomobo. Kamhan matuod ya ohay.²⁵Bisan sin-o ya diri ansakop kanao kay nawied iza nga basi patazen iza, diri gazed mahatagan iza ka bag-ong kinabohi nga diri mawara. Kamhan ya tao nga waray kawied kon patazen iza na mga tao kay hao ya insakopan na-iza iza gazed mahatagan ka bag-ong kinabohi nga diri mawara. ²⁶Ya tao nga ampaalagad kanao kinahanglan antoman iza ka kanaong naazakan. Kamhan ya kanaong inkarohan daw toong karohanan mag-anika. Bisan sin-o ya antoman ka kanaong naazakan sazaen iza na kanaong Ama.²⁷Indogang pen ni Hisos paglaong ka toong mga sinarigan nga mindateng di ya tirmino nga patazen di hao agon mabeg-at gazed ya kanaong buot. Daw anhangzo hao ka kanaong Ama kadaw diri ipaomos? Diri sa kay ya tood nao ka pagdateng ngarini koman angeten nao ya kalised. ²⁸Kamhan minpanaba isab si Hisos ka toong Ama daked nagalaong nga Ama, ipasabot mo kaini nga mga tao nga iko ya labaw ka gahem. Kamhan may saba nga minsambag garing daked ka tahaw nagalaong nga izang dini kaini impakita di nao ya kanaong gahem dizan ka mga inhinang mo. Impakita pen sab nao ya kanaong gahem dizan ka kanmong hinang. Ani ini ya sambag garing daked. ²⁹Kamhan ya mga tao nga nagatindeg dizan nakabati di siran ka tanog na saba. Kamhan minlaong siran nga mindag-ok di sa! Minlaong sab ya mga iba nga impanabaan gazed si Hisos na sinogo na Nagagihit nga taga tahaw!³⁰Kamhan minsambag si Hisos kaniran nga ya saba nga nabatian mazo para mazo itong panaba diri kon para kanao. ³¹Ya tirmino ka pagpanhokom na Nagagihit ka mga tao mindateng di gazed. Bogawen sab si Satanas nga magahari ka mga taga kalibotan. Litsa gazed iza ngaro ka kadeglem.³²Pagkakamhan niran paglansang kanao ka kros mabohi hao pagbalik garing ka lebeng. Kamhan kabigen nao ya maharong mga tao ngarini kanao. ³³Ani ini ya inlaong ni Hisos kay ipasabot kaniran ya kaazi na toong kamatazen.³⁴Kamhan minsambag ya mga tao nga dizan ka kanaming balaud nabatian nami nga diri mapatay si Kristo nga hari nga pinili na Nagagihit. Agon kay ono say pagalaong mo nga kinahanglan ilansang ya isang tao nga inngaranan ka minhon-a ka bisan sin-o nga mahon-ang tao? Daw sin-o sa baza ya tao nga inngaranan ka minhon-a ka bisan sin-o nga mahon-ang tao? ³⁵Minsambag si Hisos mahitenged ka toong kaogaringen nagalaong nga hao ya tag-iza ka kapawa. Kamhan makawara hao ka kadeglem dalem ka hona-hona na mga tao. Ka diri kon madogay ampanaw hao dini ka bakangan. Agon ka dini pen hao kamazo komarini kamo kanao kay basi madaeg kamo ka tag-iza ka kadeglem. Kay ya tao nga magapanaw ka kadeglem wara iza mahagdam kon ankar-in sa iza pasinged. ³⁶Ka dini pen hao kamazo magtoo kamo kanao nga tag-iza ka kapawa. Kamhan makaangay kamo ka kapawa. Pagkakamhan ni Hisos paglaong ka-iza minbelag iza kaniran. Diri siran mahagdam kon ankar-in sa iza.³⁷Bisan inhinang na-iza ya mga matuod nga timaan garing ka Nagagihit diri antoo ya mga Hudiyo kanang-iza. ³⁸Agon mintoman ya panan-og ni Isayas nga karaang propita na Nagagihit kay kawandini pen minlaong iza nga wani ya inlaong na Nagagihit mahitenged kan Kristo nga Magbabaza, waray antoo ka kanaming panan-og mahitenged kan Kristo bisan impakita na Magbabaza ya mga matuod nga timaan dizan kanang-iza. Ani ini ya daan inlaong ni Isayas.³⁹May iba pen nga sinoyat ni Isayas nagalaong nga diri mahimo ya pagtoo na mga Hudiyo kan Hisos kay ⁴⁰singed ka impakabota na Nagagihit ya kanirang mata. Impagahi isab na-iza ya kanirang otok kadaw diri siran makasabot kay diri siran naazakan nga ambiza ka kanirang mga sala. Agon diri siran tagan na Nagagiihit ka magazong hna-hona.⁴¹Ani ini ya inlaong ni Isayas kay kawandini pen minkita gazed iza ka pagka-Magbabaza ni Hiso Kristo nga Anak na Nagagihit. Kamhan minpanan-og si Isayas daan mahitenged ka pagdateng ni Hisos ngarini ka bakangan. ⁴²Kamhan dizan ka mga oloolo na mga Hudiyo matuod ya mga mintoo kan Hisos. Kamhan mahaldek siran ka pagpananog ka kanirang pagtoo kay basi pamogawen siran na mga Parasiyo dizan ka singbahan na mga Hudiyo. ⁴³Ani ini ya kanirang batasan kay impalabi niran ya pagsaza na mga tao kaniran ka pagsaza na Nagagihit.⁴⁴Kamhan si Hisos minbaskeg iza ka toong saba nagalaong nga ya tao nga mintoo kanao diri kon hao ka lamang ya intoohan na-iza basta antoo isab iza ka Nagagihit nga minpakarimbaba kanao. ⁴⁵Ya tao nga nakakita kanao nakakita isab iza ka Nagagihit nga minpakarimbaba kanao.⁴⁶Hao nga tag-iza ka kapawa mindateng hao dini ka kalibotan kadaw bisan sin-o ya antoo kanao kaw-en nao ya kadeglem dalem ka toong hona-hona. ⁴⁷Bisan sin-o ya ampanalinga ka kanaong pagmaymay kamhan diri iza antoman, diri kon hao ya anhokom kanang-iza kay diri kon ani ya kanaong tozo. Hinoa minkarini hao kadaw antabang hao ka mga tao kadaw diri siran pahamtangan na Nagagihit ka silot ka kanirang mga sala.⁴⁸Kay-an ka kataposan nga aldaw may maghohokom ka tao nga diri ansakop kanao daw diri antoman ka kanaong pagmaymay. Ya kanaong pagmaymay nga indirian na tao ani gazed ya maghohokom kaiton nga tao kay-an ka kataposan nga aldaw. ⁴⁹Kay ya impanaba nao diri kon garing ka kanaong kaogaringeng katenged basta ya kanaong Ama nga minpakarimbaba kanao ani minsogo kon ono say kanaong ipanaba. ⁵⁰Mahagdam hao nga ya toong kasogoan magahatag matood ka bag-ong kinabohi nga diri mawara. Agon ya kanaong impanaba mazo si Ama ya minsogo kanao. Ani ini ya pagmaymay ni Hisos ka mga tao.

Chapter 13

¹Dispiras iton ka pista nga mangihaw ya mga Hudiyo ka mga nati na karniro. Kamhan mahagdam si Hisos nga mindateng di ya tirmino nga ampanaw iza dini ka bakangan kay ankandaked di ka toong Ama. Ipakita disab na-iza koman nga pagaazaken na-iza pagtineed ya toong mga sakop nga in-angay na-iza dini ka kalibotan. ²Ya, delem di wani. Kamhan nanihapon di si Hisos daw ya toong mga sinarigan. Kamhan impatandeg daan ni Satanas ya hena-hena ni Hodas nga maanak ni Simon Iskariyoti dazaw edlawan di na-iza si Hisos.³Kamhan si Hisos bisan mahagdam iza nga intagan iza na Ama ka labaw nga gahem, bisan iza matood ya mingaring ka Nagagihit daw iza isab ya anoli kaan ka Nagagihit, minpangalagad iza ka toong mga sinarigan. ⁴Kamhan ka nanihapon pen siran mintindeg iza. Minkawa iza ka isang lapid nga toong bado kay ambakes iza ka toalya. ⁵Inhalin na-iza ya sapa dizan ka palanggana. Kamhan minsogod iza paghogas ka kanirang paa. Kamhan impanarapohan ka toalya nga toong binakes.⁶Pagdateng na-iza kan Simon Pidro minlaong si Pidro nga Magbabaza, daw anhogas ko ka kanaong paa? ⁷Minsambag si Hisos nga ya batasan nao dini kamazo koman diri pen mo masabtan. Kay-an ka lamang makasabot ko. ⁸Minsambag si Pidro nga diri gazed hao ampahogas kanmo ka kanaong paa. Minsambag si Hisos nga kon diri ko ampahogas ka kanmong paa diri kon iko di ya kanaong sakop. ⁹Minsambag si Simon Pidro nga Magbabaza, ilakip mo ya kanaong alima daw olo paghogas daw paa!¹⁰Minsambag si Hisos nga pamolinged ini nga ya batasan na mamistahay namarigo iza daan. Kamhan pagdateng na-iza ka pistahanan paa ka lamang ya isaben paghogas kay nahingloan di daan ya lawas. Dini kamazo nahingloan di kamo ka kamazong mga sala kamhan may isa nga wara kahingloi. ¹¹Ani ini ya impanaba ni Hisos kay mahagdam iza daan kon sin-o ya magedlaway kanang-iza agon minlaong iza nga dini kamazo may isang tao nga wara kahingloi.¹²Pagkakamhan ka na-iza paghogas ka paa niran imbado disab na-iza pagbalik. Kamhan minbalik iza ka toong lo-toanan. Kamhan nangotana iza kaniran nga daw makasabot kamo kon ono ya kahologan na pagpangalagad nao kamazo? ¹³Dini kanta ya batasan mazo pagangaranan mazo hao ka Magtutuldo daw Magbabaza. Kamhan hosto gazed kay ani hao. ¹⁴Kamhan bisan hao ya Magbabaza daw ya Magtutuldo mazo minpangalagad hao paghogas ka kamazong paa. Kinahanglan maghinogasay isab kamo ka kamazong paa. ¹⁵Iton nga batasan nao haoden gazed mazo. Magpaubos kamo ka kamazong kaogaringen dizan ka isa daw isa singed ka pagpangalagad nao kamazo.¹⁶Sabten mazo ini nga ya oripen diri kon labaw iza ka toong amo. Hinoa ababa gazed iza. Kamhan ya tao nga insogo diri kon labaw iza ka tao nga minsogo kanang-iza ka pagpapanaw. ¹⁷Kon sabten mazo ini nga pagmaymay nao panaranginan kamo na Nagagihit ka madazaw kon tomanen mazo. ¹⁸Kamhan ya impanaba nao diri kon mahitenged kamazong maharong kay mahagdam hao daan nga maonga ya batasan na isang tao nga pinili nao. Kay kinahanglan matoman ya daan pinasoyat na Nagagihit nga nagalaong nga ya tao nga minsaro kanao ka pagkaen iza ya an-edlaw kanao.¹⁹Impanan-ogan ta kamo koman ka wara pen tongop kay dazaw kon tomongop kay-an antoo kamo nga hao gazed si Kristo nga hari nga pinili na Nagagihit. ²⁰Sabten mazo ini nga ya tao nga nakaangay ka sinogo nao singed ka nakaangay gihapon iza kanao. Kamhan ya tao nga nakaangay kanao nakaangay isab iza ka Nagagihit nga minpakarimbaba kanao.²¹Pagkakamhan ni Hisos paglaong kaniran mabeg-at gazed ya toong buot. Kamhan minlaong iza nga timan-an mazo gazed ini nga wadini kanta matood ya an-edlaw kanao nga isa. ²²Ya toong mga sinarigan namagsinelengay siran kay wara nirang mahagdami kon sin-o ya anedlaw kanang-iza.²³Kamhan dizan ka saing ni Hisos may isang sinarigan nga kinaazak na-iza. ²⁴Kamhan insingyasan iza ni Simon Pidro daw nagalaong nga mangotana ko kan Hisos kon sin-o ya toong impasabot. ²⁵Kamhan inlingi naitong sinarigan daw minpahenek pagpangotana kan Hisos nga Magbabza, daw sin-o ya an-edlaw kanmo?²⁶Minsambag si Hisos nga ya tao nga doholan nao ka pan nga itenleb nao ka sabaw aniton ya an-edlaw kanao. Kamhan pagtenleb na-iza ka pan indohol matood kan Hodas nga anak ni Simon Iskariyoti. ²⁷Pagdawat ni Hodas inharian dazon iza ni Satanas. Kamhan minlaong si Hisos nga ipadazon ya nahona-honaan mo pagdali.²⁸Kamhan ya mga iba nga sinarigan dizan ka lamisa diri siran makasabot kon ono ya impanaba ni Hisos kan Hodas. ²⁹Dini kaniran si Hodas ya nagahipes ka talipid. Kamhan may nagahona-hona nga minsogo si Hisos kan Hodas ka pagpalit ka mga kinahanglan niran ka pista. May nagahona-hona nga tagan na-iza ya mga pobri ka hinabang. ³⁰Pagdawat ka ni Hodas ka inhatag ni Hisos nga pan mindali iza paglogwa ka lagkaw. Na, kahabzen di gazed.³¹Kamhan minlaong si Hisos ka toong mga sinarigan nga koman nga panahon hao nga minhon-a ka bisan sin-o nga mahon-ang tao tomanen nao ya kabebet-en na Nagagihit. Ini nga pagkapatay nao pagbeet daan na Nagagihit kadaw dini kanao ipakita nga iza ya labaw ka gahem. ³²Ya pagkapatay nao ipakita nga dakola gazed ya kalooy na Nagagihit ka mga tao. Kamhan ka wara pen madogay ihatag sab na-iza kanao ya labaw nga gahem. ³³Kamo nga mga sinarigan nao singed kamo ka kanaong mga anak. Na, diri hao magadogay dini kamazo. Kamhan ampangita gazed kamo kanao. Ya impanaba nao ka mga Hudiyo inlaong sab nao kamazo nga diri kamo makaiba kanao ngaro ka karohanan nao.³⁴Kamhan wani ya bag-ong sogo nao kamazo nga mag-angay-angay kamo. Kinahanglan ya kanaong batasan nga maloozon daw ya kamazong batasan mag-anika. ³⁵Kay kon magkinaloy-anay kamo ka isa daw isa makakilala ya maharong mga tao nga kamo ya mga sakop nao.³⁶Kamhan si Simon Pidro nangotana kanang-iza nga Magbabaza, daw ankarin di sa ko? Minsambag si Hisos nga ya karohan nao diri pen ko makaiba kanao piro kay-an makakaro ka ko. ³⁷Nangotana si Pidro nga Magbabaza, kay ono sa nga diri hao makaiba kanmo koman? Dini kanao andam di hao daan ka pagpakapatay para kanmo. ³⁸Minsambag si Hisos nga daw andam iko gazed ka pagpakapatay para kanao? Timan-an mo gazed ini nga ka wara pen tagaok ya manok ikalimed di mo hao ka ikatolo.

Chapter 14

¹Indogangan ni Hisos pagpanaba ka toong mga sinarigan nagalaong nga diri kamo magkawied. Hinoa magsarig kamo ka Nagagihit daw kanao. ²Daked ka Ama nao haloag gazed iton. Kamhan ankaro hao dazaw an-andam hao ka kamazong hel-anan. Kon diri kon matood ini diri gazed hao maglaong kamazo. ³Pagkakamhan nao pagandam ka kamazong hel-anan ambalik hao ngarini kay pan-ibahen di kamo kadaw magakatibe kita daked.⁴Mahagdam kamo ka dalan nga magasinged ngaro ka kanaong karohanan. ⁵Si Tomas minlaong kanangiza nga Magbabaza, diri kami mahagdam kon hain ko karo. Onhon sa nami pagkahagdam kon hain ya dalan pag-azi? ⁶Minsambag si Hisos nga ya dalan ka pag-azi ngaro ani hao. Kay hao nga si Kristo ani ya matood nga Nagagihit. Kamhan ya tag-iza ka bag-ong kinabohi nga diri mawara ani hao. Kamhan bisan sin-o nga tao kon diri iza an-azi dini kanao, diri iza andateng ka kanaong Ama. ⁷Kon insakto ya pagkilala mazo kanao, makakilala isab kamo ka kanaong Ama. Sokad komang kahabzen makasabot kamo ka batasan na Ama pagbag-o kay dini kanao impasabot nao kamazo kon ono ya hona-hona na Nagagihit.⁸Si Pilipo minlaong kanangiza nga Magbabaza, ipakita mo kanami ya Ama kay anika iton ya inkinahanglan nami. ⁹Minsambag si Hisos nga Pilipo, dogay di wani ya pag-ibaiba nao kamazo. Kay ono sang wara pen sa ko makakilala kanao? Ya tao nga nakakita kanao singed ka nakakita isab iza ka kanaong Ama. Kay ono sa nangotana pen sa ko nga ipakita nao kamazo ya Ama?¹⁰Daw wara ko magtoo nga kami ni Ama isa ka gazed kami? Ya pagmaymay nao kamazo diri kon garing kanao kay ya Ama nga nagakatibe dini kanao ani ya minhinang ka toong kaogaringeng tarabaho. ¹¹Toohan mazo nga kami ni Ama naisa ka gazed. Kon diri kamo antoo kaini magtoo kamo nga ya mga inhinang nao ani nagapamatood nga naisa ka gazed kami ni Ama.¹²Sabten mazo ini nga ya tao nga ampasakop kanao anhinang iza ka mga hinang singed ka kanaong mga inhinang. Kamhan ya toong mga hinang labaw pen iton ka kanaong mga inhinang kay ankandaked sa hao kan Ama. ¹³Kon hao ya insakopan mazo, bisan ono nga pangazoon mazo kanao ihatag gazed nao kamazo. Ani ini ya kanaong hinang kadaw magasazaen ya Ama dini kanao nga toong Anak. ¹⁴Kon ampangazo kamo ka bisan ono kay hao ya insakopan mazo ihatag nao matood ya pangazoon mazo.¹⁵Kon matood ya pagkaazakan mazo kanao tomanen mazo ya kanaong mga sogo. ¹⁶Kamhan mangazo hao ka Ama daked kadaw tagan kamo ka Magsindoay ilis kanao. Kamhan iza ya an-iba kamazo kawanihen ka. ¹⁷Iton nga Magsindoay ani ya Madazaw nga Ispirito nga garing ka Nagagihit. Pasabten naiza kamo kon ono ya insindo na Nagagihit. Diri mahimo ya pag-iba na-iza ka mga diri ampasakop kanao kay waray kasabtan niran agon wara siran mahagdam kon sin-o sa iza. Piro nahagdam di kamo kanang-iza kay mintineed di iza paghela dalem ka beet mazo.¹⁸Diri hao ambiza kamazo. Ambalik ka gazed hao dini kamazo. ¹⁹Ka diri madogay ya mga diri antoo kanao diri siran makakita kanao pag-isab piro kamo nga kanaong mga sakop ankita gazed kamo kanao. Kay hao bohi sa agon mabohi sab kamo kawanihen ka. ²⁰Kay-an ka pagdateng kamazo na Madazaw nga Ispirito nga garing ka Nagagihit anipen kamo makasabot nga kami ni Ama naisa ka gazed. Kamhan kamo daw hao naisa ka disab kita.²¹Ya tao nga nagatoon ka kanaong kasogoan daw mintoman azaken hao na-iza. Kamhan iza nga min-azak kanao in-azak isab iza na kanaong Ama. Azaken sab nao iza kamhan ipakita kanang-iza ya kanaong kaogaringen. ²²Si Hodas nga diri kon taga Kariyoti minpangotana iza kan Hisos nga Magbabaza, kay ono sa dini kanami ka lamang impakita mo ya kanmong kaogaringen kamhan diri ilakip ya mga iba pen nga tao?²³Minsambag si Hisos nga kon naazakan ya tao kanao tomanen na-iza ya kanaong . Kamhan iza ya in-azak na kanaong Ama. Kamhan dini kaini nga tao magakatibe kami ni Ama. ²⁴Kamhan ya tao nga diri anak kanao diri iza antoman ka kanaong pagmaymay. Kamhan ya pagmaymay nga impanalingahen mazo diri kon garing kanao kay garing gazed ka Ama nga minpakarimbaba kanao.²⁵Ka dini pen hao kamazo impanabaan ta kamo. ²⁶Kamhan ya Magsindoay nga Madazaw nga Lambong nga insogo na kanaong Ama insili kanao. Iza ya antoldo kamazo ka tanan inkinahanglan mazo. Pataremdemen disab naiza kamazo ya maharong impanaba nao kamazo. ²⁷Kamhan ya malinaw nga hinawa ibilin nao kamazo. Garing kanao ini nga kalinaw. Ya taga bakangan waray ikahatag na-iza singed ka inhatag nao kamazo. Diri kamo magkawied. Diri sab kamo magkahaldek.²⁸Izang dini kaini nabatian mazo ya kanaong impanaba nga ampanaw hao dini kamazo. Kamhan ambalik gazed hao. Na, kon matood ya pagkaazakan mazo kanao may kasaza mazo kay an-oli di hao ka kanaong Ama kay labaw iza kanao kay hao ya toong Anak. ²⁹Ka wara pen toman kaiton impakahagdam ta kamo daan kay kadaw kay-an ka pagtoman di antoo kamo kaini nga impanaba nao kamazo.³⁰Diri di hao andogay ka paglaonglaong kamazo kay domatengay di si Satanas nga magahari ka mga taga bakangan piro diri mahimo ya paghari na-iza kanao. ³¹Inhinang nao ya tanan mga sogo na Ama kanao kadaw mahagdam ya mga tao nga ya Ama ani ya kinaazakan nao. Na, hala di manindeg di kita.

Chapter 15

¹Kamhan indogangan ni Hisos pagmaymay ka toong mga sinarigan nagalaong nga pamolinged ta kamo mahitenged ka pagtabang nao kamazo ka paghinang ka mga madazaw. Na, hao ya singed ka lawas na tanem ani ngaran ya obas. Ya tag-iza isab na tamnanan ka obas ani ya Ama nao. ²Kamhan ya mga sap-ay na tanem ani ya mga tao. Ya mga wara mamonga impan-otdan na Ama nao. Ya mga bomongahay inhingloan hinoa na-iza kay kadaw homatag ka matuod nga bonga.³Nahingloan di daan kamo kay ya inmaymay na Nagagihit nga inpanaba nao kamazo dizan di iton ka kamazong hona-hona. ⁴Hegeten mazo ya pagsarig mazo kanao kamhan pabilin hao dini kamazo. Simpan may sapay nga in-otod di diri iton makabonga kay in-otod di. Singed iton kamazo kay kon bomiza kamo ka pagsarig mazo kanao waray antabang kamazo ka paghinang ka mga madazaw.⁵Kay hao ya singed ka lawas na tanem. Kamo disab ya singed ka mga sap-ay. Kon hegeten mazo ya pagsarig mazo kanao matuod ya mga hininang mazo nga makasaza ka Naggihit kay hao ya min-ibaiba kamazo. Kay waray mahimo kon wara hao mag-iba kamazo. ⁶Kon bomiza ya tao ka toong pagsarig kanao bizaan disab nao iza singed ka sap-ay nga in-otod di. Kamhan pagkalaza ipanipon ya mga sap-ay nga in-otod di kamhan sonogon. ⁷Kon hegeten mazo ya pagsarig mazo kanao, kon diri kamo magkalipat ka kanaong inpanaba kamazo, makapangazo kamo ka bisan ono kamhan makadawat kamo.⁸Kon antoman kamo ka naazakan na kanaong Ama magasazaen gazed iza kay nagapamatood kamo nga kamo di ya kanaong mga sakop. ⁹Ya pag-azak na Ama kanao daw ya pag-azak nao kamazo mag-anika. Diri kamo magbiza ka kamazong pagsarig kanao.¹⁰Kon tomanen mazo ya kanaong mga sogo magkaangay kita singed ka pagkaangay nao daw ya kanaong Ama kay mintoman isab hao ka toong mga sogo kanao. ¹¹Impanabaan ta kamo kaini nga tanan dazaw ya kanaong kasaza nga garing ka pagtoman nao ka mga sogo na kanaong Ama ani disab ya kamazong kasaza kay mintoman kamo ka kanaong inpanaba kamazo. Kamhan dakola gazed ya kasaza mazo.¹²Wani ya kanaong sogo kamazo nga mag-angay-angay kamo haod ka pagpakaangay nao kamazo. ¹³Ya labaw nga kaazak na tao ihatag ka toong mga higara ani ya pagpakapatay ka lawas pagsili kaniran.¹⁴Na, kamo ani ya kanaong mga higara kon tomanen mazo ya mga sogo nao kamazo. ¹⁵Diri hao anngaran kamazo ka mga sogoonon nao kay ya tao nga insogo wara iza mahagdam ka hena-hena na toong amo. Hinoa ngaranan di ta kamo nga kanaong mga higara kay impakahagdam di nao ya mahrong nabatian nao nga garing ka kanaong Ama.¹⁶Izang mahon-a pen diri kon kamo ya ampasakop kanao imbis kay hao hinoa ya minpasakop kamazo kay impili ta kamo kadaw pakarohon kamo ngaro ka mga tao. Ya pagdara mazo ka kanaong pagmaymay dizan kaniran singed iton ka tanem nga mamonga ka mga madazaw nga bonga. Kamhan inhatagan kamo ni Ama ka bisan ono nga azoon mazo kay hao ya insakopan mazo. ¹⁷Wani ya isogo nao kamazo nga mag-angay-angay kamo¹⁸Pagkontara na mga tao kamazo diri kamo magkabereng kay hao ya inkontara niran paghon-a. ¹⁹Kon nagaangay kamo ka mga diri kon sakop nao, an-angay gihapon siran kamazo. Impili nao kamo ka pagbelag kaniran agon wara kamo mag-angay kaniran. Kamhan kontarahon kamo niran.²⁰Magtaremdem kamo ka pagmaymay nao kamazo nga ya oripen diri kon labaw iza ka toong amo. Hinoa ababa gazed iza. Pinagadaegdaeg hao na mga tao. Kamhan magadaegdaeg sab siran kamazo. Kon intoman niran ya kanaong inpanaba tomanen sab niran ya kamazong ipanaba. ²¹Ani ini ya batasan niran kamazo kay hao ya insakopan mazo. Diri isab siran ankilala kanang-iza nga minpakarimbaba kanao agon nagadaegdaeg siran kamazo. ²²Kon wara hao makarimbaba, kon wara hao magmaymay kaniran nga hao ya kanirang intagadan, may baribad niran ka sala niran nga pagdiri kanao. Piro kay diri di gazed siran makabaribad ka sala niran kay minkarimbabagazed hao. Kamhan diri siran ampanoo kanao.²³Ya tao nga nagakontara kanao nagakontara isab iza ka kanaong Ama daked. ²⁴Dizan kaniran kon wara nao hinanga ya mga madazaw nga wara pen mahinang na tao sokad may ikabaribad niran ka sala niran ka pagdiri kanao. Piro kay minkita siran gazed kaini nga mga inhinang nao. Kamhan magakontara siran kanao daw ya kanaong Ama. ²⁵Ani ini ya kanirang batasan kadaw matoman ya daan pinasoyat dizan ka kanirang balad nagalaong nga inkontara hao niran bisan waray sala nao.²⁶Na, dini kamazo andateng ya Magsindoay nga Madazaw nga Lambong nga garing ka Ama daked. Pasabten na-iza kamo kon ono ya matood. Iza nga inpakarimbaba nao garing ka Ama ani ya ampamatood nga hao gazed si Kristo nga hari nga pinili na Nagagihit. ²⁷Kamo disab ya ampanan-og kaini dizan ka mga tao kay sokad ka sinogdan ka pagmaymay nao ka mga tao kamo ya min-iba kanao.

Chapter 16

¹Impanabaan ta kamo kaini nga maharong kadaw pagdateng na mga kalised kamazo diri kamo ambiza kanao. ²Pamogawen kamo ka singbahan na mga Hudiyo. Arani di ya tirmino nga ya amaomos kamazo silaong na-iza tomanen na-iza ya sogo na Nagagihit.³Ani ini ya toong hininang kay wara iza magkilala kanami ni Ama. ⁴Impanabaan ta kamo kaini kadaw kon inhinang niran ini kamazo makataremdem di kamo nga impakahagdam kamo daan. Izang dini kaini ka pagsogod nao ka pagsindo kamazo wara hao magpakahagdam kamazo kaini kay nagaiba pen hao kamazo.⁵Piro pomanaway di hao kay an-oli di hao ka Ama nga minpakarimbaba kanao. Kamhan waray isa dini kamazo nga mangotana kanao kon ankar-in sa hao pagsinged. ⁶Imbis kay dakola ya kamazong pag-awa kay minpakahagdam di hao kamazo ka mga kalised nga domatengay kamazo. ⁷Sabten mazo ini nga ya pagpanaw nao dini kamazo madazaw iton kay kon diri hao anpanawdiri andateng dini kamazo ya Magsindoay nga Madazaw nga Lambong nga garing ka Ama daked. Pagpanaw nao dini kamazo ipakarimbaba pen nao iza kamazo.⁸Pagdateng na-iza pasabten na-iza ya mga tao nga mga salaan siran. Pasabten disab na-iza nga hao ya madazaw. Pasabten sab na-iza mahitenged ka pagpahamtang kaniran na Nagagihit ka kamatazen. ⁹Ya pagdiri niran kanao ani ya sala niran. ¹⁰Pasabten sab siran nga hao ya waray sala kay an-oli hao daked kan Ama. Kamhan diri di mazo hao makita. ¹¹Pasabten sab na-iza nga waray kinateban ya silot ka mga tao nga diri antoo kanao kay minpahamtang ya Nagagihit daan ka silot kan Satanas nga tag-iza kaniran.¹²Matuod pon kontana ya ipanaba nao kamazo piro diri kamo makaanget ka pagpanalinga. ¹³Na, ya Magsindoay nga Madazaw nga Lambong kon andateng iza garing ka Ama pasabten na-iza kamo ka tanan mga insindo na Nagagihit. Kay diri kon garing ka toong kaogaringeng pagbeet ya pagpasabot na-iza kay ya toong nabatian hinoa nga garing daked anikay magapansindo. Kamhan pasabten sab kamo na-iza ya mga kaazi nga wara pen toman dini ka bakangan. ¹⁴Magasazaen hao naiza nga Lambong kay ya pagmaymay nga nabatian na-iza dini kanao ani ya toong ipanan-og kamazo.¹⁵5Ya kan Ama nga pagmaymay ani sab ya kanaong pagsindo. Kamhan ya pagmaymay nga nabatian na Lambong dini kanao ani sab ya toong pagmaymay kamazo. ¹⁶Ka diri di madogay diri di mazo hao makitan. Kamhan diri ka isab madogay nga makakita kamo kanao pag-isab.¹⁷Pagpakabati ka na toong mga sinarigan namaglaonglaong di siran nga daw ono waro ya kahologan na impanaba kanta nga nagalaong sa iza nga diri di madogay nga diri mazo hao makita. Diri ka isab madogay nga makakita kamo kanao pag-isab kay ambalik hao kan Ama. ¹⁸Daw ono ya kahologan na toong magaasangpanabaen nga diri di iza madogay dini? Diri sa kita makasabot.¹⁹Mahagdam si Hisos nga may ipangotana kontana niran agon inlongan naiza siran nga daw ani pagapanabaen mazo ya kamazong kawied ka pagakahologan na impanaba nao kamazo nga diri di andogay nga diri di mazo hao makitan. Diri ka isab madogay nga makakita kamo kanao pag-isab. ²⁰Sabten mazo ini nga kay-an ka pagkapatay nao magahaza kamo ka pag-awa kanao. Kamhan ya mga tao nga diri antoo kanao magasaza hinoa siran. Kamhan ya kamazong pag-awa masilihan ka kay-an ka kasaza. ²¹Pamolingdan ini mahitenged ka pagpamati na kabdes. Ka hapit di iza mataohan na maimpis dakola ya toong pagbati ka masakiton. Kamhan pagkatao di nalipat ka iza ka toong masakiton. Minsaza di iza hinoa kay natao di ya bata.²²Singed sab kamo ka kaazi na kabdes nga dakola ya pag-anget kay nabeg-atan ya kamazong hinawa kay ampanaw di hao piro magkita kita kay-an pag-isab. Kamhan pahangkazan gazed ya kamazong buot. Waray makakawa kaini nga kasaza mazo. ²³Kayan ka pagbalik nao garing ka lebeng diri di kon hao ya azoanan mazo. Sabten mazo ini nga ya Ama nao iza ya anhatag kamazo ka bisan ono ya pagpangazoon kay hao ya insakopan mazo. ²⁴Keteb koman pagpangazo mazo kan Ama wara pen hao malakip ka pagsabi mazo. Na, bag-o di ilakip mazo hao pagsabi mazo kay hao ya insakopan mazo. Kamhan hatagan kamo kadaw dakola gazed ya kasaza mazo.²⁵Izang dini kaini ya batasan nao ka pagmaymay kamazo impaazi nao ka pamolinged. Kamhan arani di ya tirmino nga diri di hao angamit ka mga pamolinged kay ampanaba hao kamazo mahitenged kan Ama ka mga makalaro nga panaba.²⁶Kon domateng di hao ngandaked kan Ama ya mga magapan-azoon mazo kanao ilargo mazo kan Ama ilakip sab hao pagsabi kay hao ya insakopan mazo. Panalingzan gazed kamo ni Ama singed ka pagpanalinga na-iza kanao. ²⁷Kay magaazaken kamo ni Ama kay hao ya in-azak mazo. Nagatoo disab kamo nga inpakarimbaba hao ni Ama kamazo. ²⁸Minkarimbaba hao ka kalibotan garing kan Ama daked. Kamhan ampanaw ka hao dini ka bakangan kay an-oli ka hao ngandaked kan Ama.²⁹Pagkakamhan ni Hisos paglaong ka-iza maglaong ya toong mga sinarigan nga makalaro di ya kanmong pagpanan-og. Diri di kon pamolinged singed ka mahon-a pen. ³⁰Bisan wara kami magpangotana kanmo mahagdam iko daan kon ono ya kanaming hena-hena. Agon nagatoo gazed kami nga garing ko matood ka Nagagihit. ³¹Minsambag si Hisos nga daw mintoo kamo nga garing hao ka Nagagihit?³²Manalinga kamo nga ka diri pen madogay manbelagbelag kamo tanan ngaro ka kamazong lagkaw. Mabizaan hao mazo piro ya Ama an-iba pen iza kanao. ³³Impanabaan ta kamo kaini nga maharong kay kadaw waray kawied mazo kay hao ya insakopan mazo. Bisan magaazi kamo ka mga masiet nga kalised dini ka kalibotan, diri di kamo magkahaldek kay nakadaeg di hao ka tag-iza na mga maonga dini ka bakangan.

Chapter 17

¹Pagkakamhan ni Hisos pagpanaba ka toong mga sinarigan minhangad iza ka tahaw ka pagpangamozo ka Nagagihit nagalaong nga Ama, mindateng di ya tirmino nga ampanaw hao dini ka bakangan. Ipakita mo nga pinakalabaw hao nga Anak mo kadaw sazaen disab iko nga Ama. ²Insarigan mo hao daan ka gahem kadaw hao ya anhatag ka bag-ong kinabohi nga diri mawara dini ka maharong mga tao nga inkahatag mo kanao.³Kamhan ya bag-ong kinabohi nga diri mawara ani ya pagkaangay niran kanmo nga bogtong matood nga Nagagihit daw kanao nga si Hiso Kristo nga inpakarimbaba mo. ⁴Dini ka bakangan minpakita di hao ka mga tao nga iko ya labaw ka gahem kay nakakamhan di hao ka tarabaho nga insarig mo kanao. ⁵Kamhan, Ama, pagdateng nao daked kanmo ibalik mo kanao ya katenged nga kanao gazed kawandini pen ka pagkatibe ta ka wara pen mahinang ya bakangan.⁶Impakilala di nao iko dini ka mga tao nga inhatag mo kanao dini ka bakangan. Kamhan kanmo siran. Kamhan inhatag mo siran kanao. Kamhan intoman niran ya impanaba mo kaniran. ⁷Kamhan mahagdam siran nga ya maharong impagmaymay nao nga inhatag mo kanao mingaring gazed kanmo. ⁸Kay inhatag nao kaniran ya mga pagmaymay nga inhatag mo kanao. Kamhan mintoo siran agon mahagdam siran nga hao matood ya garing kanmo. Mintoo disab siran nga iko ya minpakarimbaba kanao.⁹Ama, ini nga paghangzo nao diri kon para ka mga tao nga wara magsakop kanao kay ani hinoa ya inpangamozo nao ya mga tao nga inhatag mo kanao kay kanmo siran. ¹⁰Kay ya kanaong mga sakop anisab ya kanmong mga sakop. Kamhan ya kanmong mga sakop anisab ya kanaong mga sakop. Kamhan dini kaniran insaza hao. ¹¹An-oli di hao kanmo. Diri di hao andogay dini ka kalibotan piro mabilin pen siran dini ka bakangan. Ama, ihangzo nao kanmo kay iko ya matood nga Nagagihit. Iko ya labaw ka gahem. Bantazan mo siran nga mga sakop nga inhatag mo kanao kay kadaw namag-angay siran ka hona-hona singed ka pagkaangay nga hona-hona ta.¹²Pag-ibaiba pen nao kaniran hao ya naga aligara kaniran kay intagan mo hao ka gahem ka pagbantay kaniran nga mga inhatag mo kanao. Imbantazan gazed nao siran kamhan waray isa kaniran nga madara doro ka impirno. Si Hodas anikay ansopak kanao kamhan ya impirno ani ya toong datnganan. Kamhan matoman ya daan pinasoyat mo mahitenged kanangiza. ¹³Ama, arani di ya tirmino ka pag-oli nao kanmo. Kamhan ini nga paghangzo nao inpabati nao kaniran kadaw magsaza gazed siran iba kanao. ¹⁴Inhatag di nao kaniran ya kanmong sindo. Kamhan inkontara siran na mga diri kon sakop nao kay siran di ya mga anak mo kamhan taga daked siran singed kanao.¹⁵Diri mo kaw-en siran garing ka bakangan hinoa panalipedan mo siran kay kadaaw diri siran madaeg ni Satanas. ¹⁶Taga daked siran singed kanao nga taga daked. ¹⁷Gamiten mo ya kanmong mga panaba ka pagtabang kanirang ka pagtoman ka kanmong naazakan. Kay iko ya minpanaba daan ka mga matood nga panaba.¹⁸Inpakarimbaba mo hao ka bakangan. Kamhan pakarohon disab nao siran ngaro ka mga tao. ¹⁹Tenged kaniran inhatag nao ya kanaong kaogaringen ka pagtoman ka kanmong naazakan kadaw tabangan siran ka pagtoman ka pagmaymay nga impasabot nao kaniran.²⁰Ama, ya mga sinarigan nao diri kon para kaniran ka lamang ya inhangzo nao kanmo. Kay ilakip gihapon ya mga mahoring sakop nga inmaymay naini nga mga sinarigan. ²¹Kamhan namag-angay di siran ka henahena singed ka pagkaangay nga hena-hena ta. Kamhan namag-angay disab siran kanta dazaw antoo ya mga tao nga iko gazed ya minpakarimbaba kanao.²²Ya madazaw nga inhatag mo kanao inhatag disab nao ka kanaong mga sakop kay kadaw namag-angay di siran ka hona-hona singed ka pagkaangay nga hona-hona ta. ²³Hao daw siran nagakaangay ka hona-hona. Angay isab ya kantang hena-hena kadaw insakto gazed ya pagkaangay niran. Kamhan mahagdam ya mga tao nga iko ya minpakarimbaba kanao kay min-azak ko kaniran singed ka pag-azak mo kanao.²⁴Ama, gosto nao nga ya mga sakop nga inhatag mo kanao pahelen nao siran daked iba kanao kadaw anseleng siran ka madazaw dizan kanao nga inhatag mo kanao paghon-a kay hao ya naazakan mo ka wara pen mahinang ya bakangan.²⁵Ama, polos matadeng ya batasan mo. Kamhan ya mga diri ansakop kanao wara siran makasabot kanmo. Nakasabot hao kanmo kamhan ya mga minsarig kanao siran disab mahagdam nga iko ya minpakarimbaba kanao. ²⁶Impasabot di nao siran kon ono ya kanmong hona-hona. Kamhan ampasabot pen hao kaniran kon ono ya kanmong hona-hona kadaw mahagdam siran nga dakola ya pagkaazakan mo kanao. Kamhan hao daw siran nagakaangay ka hona-hona.

Chapter 18

¹Pagkakamhan ni Hisos paghangzo ka toong Ama minpanaw iza daw ya toong mga sinuladn dizan ka Hirosalem. Kamhan minsinged siran ngandipi ka isang lozo na alog inngaranan ka Kidron. May isang tamnanan ka mga liwaan dizan. Kamhan minseled si Hisos daw ya toong mga sinarigan. ²Si Hodas nga mag-edlaway kanang-iza nahagdam disab kaiton nga dapit kay ya batasan ni Hisos onay makigtipon ka toong mga sinulad dizan. ³Kamhan mindateng si Hodas impaiba disab ya isang ka panen nga mga soldaw daw ya mga magbantazay ka singbahan na mga Hudiyo kay insogo siran na mga oloolo na mga pari daw ya mga Parasiyo. Namagsolò di siran kay kahabzen di. Namagdara siran ka mga iawazay.⁴Mahagdam si Hisos daan kon ono ya tanan kaazi naiza kaan. Agon minsogat iza kaniran daw nangotana nga daw sin-o ya impangita mazo? ⁵Minsambag siran nga si Hisos nga taga Nazarit. Minlaong si Hisos nga wani ka sa hao. Kamhan si Hodas nga mag-edlaway mintindeg iza dizan iba ka mga soldawo.⁶Pagsambag ni Hisos kaniran nga wani ka hao nanibeg siran daw nagapatideeg ka pagkahaldek. ⁷Kamhan min-otro si Hisos pagpangotana kaniran nga daw sin-o wani ya impangita mazo? Minsambag siran nga si Hisos nga taga Nazarit.⁸Minlaong si Hisos nga inlong-an ta kamo nga wani ka sa hao dakoza. Kamhan kon hao ka ya tozo mazo azaw mazo hilabti ya mga sinarigan nao. ⁹Ani ini ya insambag ni Hisos kadaw matoman izang inlaong naiza ka toong Ama nagalaong nga ya kanaong mga sakop nga inhatag mo kanao waray isa kaniran nga nakawa na mga maonga.¹⁰Kamhan si Simon Pidro nga may lodzo minhogot iza daw mintigbas. Kamhan nakawa dazon ya talinga nga too na oripen na labaw nga pari. Si Malko ya ngaran na oripen. ¹¹Kamhan minbaheg si Hisos kan Pidro nga isog-ob ya lodzo mo. Angeten nao ini nga masarang kalised nga garing ka kanaong Ama.¹²Kamhan indakep si Hisos na mga soldawo daw ya kanirang kapitan daw ya mga magbantazay nga Hudiyo kamhan ingapos dazon. ¹³Kamhan in-ated ngaro kan Anas paghon-a kay iza ya ogangan ni Kayapas nga labaw nga pari koman nga panahon. ¹⁴Izang dini kaini si Kayapas ani ya minsogo ka mga Hudiyo nga nagalaong nga magazon gazed kon isa ka lamang nga tao ya patazen na mga taga Roma kadaw diri matibe ya mga Hudiyo pagkapildi.¹⁵Kamhan si Simon Pidro daw ya ibang sinarigan nagasonod siran kan Hisos pagpanaw. Kamhan ya isa nga sinarigan inkilalhan iza na labaw nga pari. Kamhan min-iba iza kan Hisos pagseled dizan ka pawa na lagkaw na labaw nga pari. ¹⁶Minpabilin si Pidro logwa ka pirtahan. Kamhan ya isang sinarigan nga inkilalhan na labaw nga pari minbalik iza paglogwa. Kamhan dizan ka binolanan nga nagabantay ka pirtahan minbaid iza kay paselden kontana si Pidro.¹⁷Kamhan nangotana ya binolanan kan Pidro nga daw iko isab ya sakop naini nga tao nga indakep? Minsambag si Pidro nga diri, ey! ¹⁸Kamhan ya mga sogoonon daw ya mga magbantazay namagharing siran ka pagpanarang kay matignaw gazed koman nga kahabzen. Pagtindeg niran dizan minpanarang si Pidro iba kaniran.¹⁹Kamhan si Hisos impangotana di iza na labaw nga pari mahitenged ka toong mga sinarigan daw ya toong pagsindo ka mga tao. ²⁰Minsambag si Hisos nga pagsindo nao ka mga tao diri hao ansindo dizan ka waray makakita kay dizan hao ka mga singbahan daw ya dakolang lagkaw nga pangamozoanan ka Nagagihit kay tiponanan iton na angay ta. ²¹Kamhan diri ko magpangotana kanao kon ono ya pagmaymay nao. Pangotanhen mo ya mga minpanalinga kanao kon ono ya ingkapanaba nao kaniran kay nakabati gazed siran.²²Paglaong ni Hisos kaiza inlaparo iza na isang magbantazay. Kamhan imbaheg nga azaw ko magsambag ka labaw nga pari singed kaiton. ²³Minsambag si Hisos nga kon maonga pen ya inkapanaba nao ka pari ipanan-og mo dazon dini ka mga tao. Piro kon matood ya impanaba nao ono sang inlaparo sa mo hao? ²⁴Kamhan inpagapos ni Anas si Hisos daw impaated ngaro kan Kayapas nga labaw nga pari.²⁵Kamhan si Simon Pidro nagapanarang pen iza pagtindeg dizan ka pawa. Kamhan inlong-an iza nga daw iko isab ya sakop naiton nga tao? Kamhan minlimed si Pidro nga diri, ey! ²⁶Kamhan inlong-an iza na isang oripen na labaw nga pari nga lomon na oripen nga inkaw-an ni Pidro ka talinga. Kamhan minlaong iza kan Pidro nga iko gazed ya nakitan o iba kan Hisos doro ka intamnan ka mga liwaan. ²⁷Kamhan minlimed gazed si Pidro pag-isab nga diri, ey! Kamhan mintagaok dazon ya manok.²⁸Pagkamasiselem ka in-ated niran si Hisos garing kanin Kayapas ngaro ka kolanganan na mga soldaw dalem ka dakolang lagkaw ni Pilato nga gobirnador nga Romanhon. Kamhan ya mga min-ated kanang-iza oloolo siran na mga Hudiyo. Kamhan diri siran anseled kaiton nga lagkaw kay ya batasan niran ya pagseled na Hudiyo ka lagkaw na tao nga diri kon Hudiyo ani ya makaonga koni ka Hudiyo. Kamhan kon anseled siran diri siran makapamista iba ka angay niran nga Hudiyo. ²⁹Kamhan minlogwa si Pilato pagsogat kaniran kay nangotana iza daw ono say ikasombong mazo mahitenged kaiton nga tao? ³⁰Minsambag siran nga kon diri kon maonga ya toong batasan diri gazed nami ipadateng iza ka pagsombong dini kanmo.³¹Minsambag si Pilato nga kon may sala na-iza dizan kamazo iated dizan ka mga oloolo mazo nga Hudiyo kay siran ya anhokom kay may mga balaed sa mazo. Minsambag siran nga diri kami makabeetbeet ka paghokom ka pagpatay ka tao kay makalapas kami ka balaed mazo nga taga Roma nga labaw kanami. ³²Ani ini ya impanaba na mga Hudiyo kamhan natoman ya mga panaba ni Hisos kay ya pagpatay ka tao ka kros batasan iton na mga Romanhon, diri kon batasan na mga Hudiyo.³³Pagkakamhan ka-iza minbalik si Pilato pagseled ka toong lagkaw. Kamhan impaseled si Hisos kay nangotana nga matod, ey, iko ya hari na mga Hudiyo? ³⁴Minsambag si Hisos nga ini nga pangotana mo kanao daw garing iton ka kanmong kaogaringeng hona-hona kon napanan-ogan di ko hinoa na mga tao? ³⁵Minsambag si Pilato nga diri kon Hudiyo hao. Anika say min-ated kanmo ngarini kanao ya mga oloolo na kanmong kaibahan nga Hudiyo. Daw ono sa ya kanmong inhinang nga maonga?³⁶Minsambag si Hisos nga ya batasan nao diri kon singed ka hari dini ka bakangan. Kay kon singed hao kaiza pagaawazen gazed na kanaong mga sogoonon kay kadaw diri hao madakpan na mga oloolo na mga Hudiyo. Lain gazed ya kanaong batasan ka batasan na hari dini ka bakangan. ³⁷Minsambag si Pilato nga agon hari iko matood. Minsambag si Hisos nga iko ya minlaong nga hari hao. Ya pagpanan-og ka matood ani ya tood nao ka pagpakatao daw pagkarini ka kalibotan. Kamhan ya tao nga an-angay ka matood ampanalinga iza kanao. Minsambag si Pilato nga ya matood daw ono sa ya kahologan naiton?³⁸Kamhan minlogwa si Pilato pag-isab kay anpakahagdam iza ka mga Hudiyo nagalaong nga diri nao silotan iton nga tao kay waray sala na-iza. ³⁹May batasan mazo koni nga kada toig pagdateng na kamazong pista nga mangihaw ka mga nati na karniro palogwaen mazo ya isang piniriso nga mapilian mazo. Daw gosto mazo palogwaen nao ya hari na mga Hudiyo? ⁴⁰Kamhan namagdengan ya mga Hudiyo pagsinggit pag-isab nga diri kon si Hisos palogwaen kay si Barabas hinoa! Na, si Barabas mangazaw iza.

Chapter 19

¹Pagkakamhan ka-iza impanlatos ni Pilato si Hisos. ²Kamhan inlokong na mga soldawo ya balala nga mga dogihen kay inhinang niran ka korona. Kamhan insokbot niran dizan ka olo ni Hisos. Kamhan impabadoan iza ka mararag nga bado ³kay nagapakahinang ka hari. Kamhan nagasorasora siran pagsaza nagalaong nga tinahod ong hari na mga Hudiyo! Kamhan indagpi niran.⁴Pagkakamhan ka-iza minlogwa si Pilato pag-isab kay anlaong iza ka mga Hudiyo nga manalinga kamo. Palogwaen nao ini nga tao ngarini kamazo kay kadaw mahagdam kamo nga waray nasaksihan o nga sala na-iza. ⁵Kamhan impalogwa di si Hisos nga pinasokbotan na korona nga dogihen. Binadoan isab iza ka mararag nga bado. Kamhan minlaong si Pilato ka mga Hudiyo nga wani di ya tao! ⁶Pagpakakita ka na mga oloolo nga pari daw ya mga magbantazay kan Hisos naninggit siran nga ilansang di iton ka kros! Kamhan ya pagkasamok niran nakadaeg ka mga panaba ni Pilato. Agon minsambag iza kaniran nga kamazo ka lamang kay waray labet nao kaiton nga tao nga waray sazep.⁷Minsambag ya mga Hudiyo nga minlapas gazed iza ka kanaming balaed nga ya tao nga magapakahinang nga iza ya Anak na Nagagihit patazen iza. ⁸Pagpakabati ka ni Pilato ka kanirang paglaong nga si Hisos ya Anak na Nagagihit masara ya toong pagkahaldek. ⁹Kamhan minbalik iza pagseled ka palasiyo. Kamhan nangotana iza kan Hisos nga daw hain sa ko garing? Kamhan wara gazed si Hisos magsambag.¹⁰Minlaong si Pilato nga magtahod ko kanao pagsambag. Daw diri sa ko mahagdam nga hao ya ambeet kon bohian ko kon ipalansang ko ka kros? ¹¹Minsambag si Hisos nga waray pagbeet mo kanao kon wara ko tagi na Nagagihit ka gahem. Agon siran nga min-ated kanao ngarini kanmo dakola ya sazep niran ka kanmong sazep.¹²Pagpakabati ka ni Pilato ka sambag ni Hisos pabohian kontana naiza piro naninggit ya mga Hudiyo bali ka logwa nga kon pabohian mo ini nga tao diri kon iko ya higara ni Sisar nga hari nga Romanhon kay bisan sin-o ya magpakahari iza gazed ya kaaway ni Sisar. ¹³Pagpakabati ni Pilato ka mga panaba niran impalogwa na-iza si Hisos ngambali ka hokmanan. Kamhan minlo-to si Pilato dizan ka hokmanan. Ini nga hokmanan inngaranan ka Salog nga Siniminto. Kamhan ya saba nga Hinibriyo ka hokmanan ani Gabata.¹⁴Dispiras di wani na pistahanan nga mangihaw ya mga Hudiyo ka mga nati na karniro. Ka hapit di mag-edto minlaong si Pilato ka mga Hudiyo nga wani di ya kamazong hari. ¹⁵Kamhan naninggit siran pagsambag nga patazen iza! Patazen! Ipalansang di iton ka kros! Nangotana si Pilato nga daw naangzan mazo ipalansang nao ka kros ya kamazong hari? Minsambag ya mga oloolo nga pari nagalaong nga diri kon iza ya hari nami kay si Sisar anikay hari nami. ¹⁶Kamhan inhatag ni Pilato si Hisos kaniran kadaw ilansang ka kros.¹⁷Ka nagabathay iza ka kros in-ated niran iza ngaro ka gawas na siyodad ngaro ka may dapit nga inngaranan ka Dapit ka Kalabira kay ani ya dapit ka pagpatay niran ka tao nga impahamtangan ka kamatazen. Na, ya saba nga Hinibriyo kaini nga dapit ani Golgota. ¹⁸Doro niran inlansang ka kros. Iba disab ya dowang ka tao. Ya isa dizan ka kilid ni Hisos dapit ka toong too, ya isa dapit ka toong wala.¹⁹Insoyat disab ni Pilato ya timaan kay tapilen iton dizan ka kros. Ya toong sinoyat ani ini nga si Hisos nga taga Nazarit ini nga hari na mga Hudiyo. ²⁰Mataed ya mga Hudiyo nga nakabasa kaiton nga tinapil kay ya dapit nga inlansangan kan Hisos diri kon aro iton ka siyodad nga Hirosalem. Kamhan tolong ka kalasi nga saba ya sinoyat nga intapil nga Hinibriyo daw Linatin daw Ginirika.²¹Kamhan ya mga oloolo nga pari minlaong siran kan Pilato nga diri mo pagsoyat nga ani ini ya hari na mga Hudiyo. Ilisan mo hinoa nga ini nga tao iza ya minpanaba nga iza ya hari na mga Hudiyo. ²²Minsambag si Pilato nga ya inkasoyat di nao diri di nao ilisan.²³Pagkakamhan na mga soldawo paglansang kan Hisos ka kros inkawa niran ya toong mga bado. Kamhan imbahin niran ka opat nga ka bolos kay kadaw nagatagsatagsa siran ka bado. Kamhan may isa peng nga bado na-iza nga waray sinompazan kay ingaring dindaked ya paghinang lapos ka paa. ²⁴Kamhan namaglaonglaong siran nga diri nita gisien ini nga bado ka pagbahin. Magriparipa hinoa kita kon sin-o ya makatagiza. Ani ini ya hinang niran kadaw matoman ya daan pinasoyat na Nagagihit mahitenged kan Hisos nga nagalaong nga imbahinbahin niran ya kanaong mga bado. Inriparipahan sab niran ya isang bado nao. Kamhan nakatoman gazed siran kaiton.²⁵Kamhan dizan ka inlansangan ni Hisos mintindeg ya toong ina daw ya isang lomon na toong ina daw si Mariya nga asawa ni Kolopasa daw si Mariya nga taga Magdala. ²⁶Pagpakakita ka ni Hisos ka toong ina daw ya isang sinarigan nga toong naazakan nga mintindeg dizan ka saing na ina minlaong iza nga Ina, iza nga dizan ka kanmong sain ani di ya kanmong anak. ²⁷Kamhan minlaong disab si Hisos ka toong sinarigan nga ina di mo koman iza. Kamhan sokad ka-iza impahela di si Mariya doro ka lagkaw naiton nga sinarigan kay aligarahen.²⁸Pagkakaan ka-iza mahagdam si Hisos nga ya maharong insogo na toong Ama intoman di na-iza. Agon nakapanaba di iza nga in-ohaw di hao. Ani ini ya toong inlaong kadaw matoman ya daan pinasoyat na Nagagihit mahitenged ka toong kaazi. ²⁹Kamhan may isang ka kaldohan dizan nga pono ka sokà. Kamhan minkawa ya soldawo ka sizepanan kay heeman iton ka len-anan ka sokà daw tegseben dizan ka liwaan kadaw idohol ka ba-ba ni Hisos. ³⁰Pagkakamhan ni Hisos pagtilaw minlaong iza nga intoman di nao ya maharong insogo ni Ama. Kamhan mindongo iza. Kamhan insarig di na-iza ya toong buot ka pagkabogto di.³¹Na, konsilem ani aldaw ka pagpahimlay na mga Hudiyo agon koman nga delem nagaandam siran. Kamhan ya mga Hudiyo minhangzo siran kan Pilato nga nagalaong nga kon mahimo pamarien di ya bitiis na mga imamatzen nga inlansang ka mga kros kadaw madali siran maomos kay kaw-en sa nami ya lawas niran kadaw diri di mabitay kay mahal gazed konsilem nga aldaw nga tigpahimlay daw nakadengan ka pista. ³²Kamhan nangaro ya mga soldawo ka dapit ka mga inlansangan. Impamarian di niran ya bitiis na dowang ka tao nga inlansangan ka kros iba kan Hisos. ³³Pagdateng di niran kan Hisos nakapaniid di siran nga naomos di iza. Kamhan wara niran pamarii ya toong mga bitiis.³⁴Kamhan ya kilid ni Hisos indosag dazon na isang soldaw ka toong bangkaw. Kamhan min-awas dazon ya dogo daw sapa. ³⁵Na, ya minseleng ani ya minpanan-og mahitenged kaiton nga maharong. Kamhan matood ya toong pagpanan-og. Mahagdam iza nga polos matood ya toong mga panaba kadaw manoo disab kamo.³⁶Kay ini nga kaazi ni Hisos ani nakatoman ka daan pinasoyat na Nagagihit nagalaong nga wara mabarii ya toong bekeg bisan isa. ³⁷Nakatoman isab ya ibang daan pinasoyat na Nagagihit nagalaong nga anseleng ya mga tao kanang-iza nga kanirang indosag.³⁸Pagkakaan kaiza si Hosi minkaro iza kan Pilato. Taga Arimatiya si Hosi. Sakop iza ni Hisos kamhan mintago iza ka toong pagpasakop kay nahaldek iza ka mga Hudiyo. Kamhan iza ya minbaid kan Pilato ka pagkawa ka lawas ni Hisos kay ilebeng. Kamhan mintogot si Pilato agon impakawa ni Hosi iton. ³⁹Kamhan si Nikodimo nga izang bisita kan Hisos ka mahon-a pen ka kahabzen, iza koman ya minkarini daw mindara ka mga kalim-an nga ka kilo nga pahamot sinaketan ka mira daw alosa nga polos mahamot.⁴⁰Kamhan inkawa nirang dowa ya lawas ni Hisos. Kamhan inkomotan iton ka mga bag-ong panapton nga mapoti iba ya mga mahamot kay ani ya batasan na mga Hudiyo ka pag-andam ka namola ka paglebeng. ⁴¹Na, dizan ka dapit ka inlansangan kan Hisos may isang tamnanan. Kamhan dizan ka tenga na tamnanan may bag-ong hininang nga talangban nga lebnganan nga wara pen gazed kalebngi. ⁴²Kamhan inlebeng niran si Hisos dizan kay kinahanglan ilebeng dazon kay aldaw iton ka pag-andam na mga Hudiyo ka kanirang tigpahimlay daw nakadengan ka kanirang pista.

Chapter 20

¹Ya, pagkamaaldawen ka ka Dominggo si Mariya nga taga Magdala minsazo iza pagdateng ka talangban nga inlebngan kan Hisos. Kamhan nakakita iza nga nakawa di ya bato garing ka pirtahan na lebnganan. ²Kamhan mindalagan iza ngaro kan Simon Pidro daw ya isang sinarigan nga naazakan ni Hisos. Kamhan minlaong iza kaniran nga inkawat di ya lawas na Nagagihit dizan ka lebnganan. Wara kami mahagdam ko hain di waro ibetang.³Kamhan si Pidro daw ya isang sinarigan minpanaw siran ngaro ka lebnganan. ⁴Pagdalagan nirang dowa ngaro mindateng ya isang sinarigan kan Pidro paghon-a kay mabaskeg iza pagdalagan. ⁵Kamhan minpongko iza ka pag-irab dalem ka lebnganan piro wara di magseled. Kamhan nakitan matood na-iza ya mga panapton nga mapoti nga impotos ka lawas ni Hisos kay anikay nabilin dalem.⁶Pagdateng ni Simon Pidro sonod kanang-iza minlargo iza pagseled ka lebnganan. Kamhan nakitan disab na-iza ya mga panapton nga mapoti ⁷daw ya panyo nga impotos ka olo ni Hisos. Napilo di ya panyo dizan nahilain ka mga panapton.⁸Kamhan ya isang sinarigan nga nakahon-a pagdateng minseled disab iza ngandalem ka linebngan. Pagpakakita ka na-iza ka mga potos ka lawas ni Hisos nga nangabilin mintoo gazed iza nga nabohi di si Hisos pagbalik garing ka lebeng. ⁹Kay wara pen siran makasabot pagdazaw ka daan pinasoyat na Nagagihit mahitenged kan Hisos nagalaong nga kinahanglan mabohi iza pagbalik garing ka lebeng. ¹⁰Pagkakamhan nirang dowa pagseleng nagatagsatagsa di siran pag-oli ka lagkaw.¹¹Kamhan si Mariya mintindeg pen iza dizan ka logwa na lebnganan. Pagpahihaza pen naiza minpongko iza ka pag-irab dalem ka lebnganan. ¹²Kamhan nakitan na-iza ya dowang ka tao nga sinogo nga garing ka Nagagihit. Mapoti ya kanirang bado. Minlo-to siran dizan ka binatengan na lawas ni Hisos. Ya isa dapit ka toong olo. Ya isa dapit ka toong paa. ¹³Kamhan nangotana siran kan Mariya nga Day, kay ono sa nga nagapahihaza sa ko? Minsambag iza nga kay inkawat niran ya kanaong Magbabaa. Kamhan wara hao mahagdam kon hain di waro ibetang.¹⁴Paglingi naiza nakakita iza kan Hisos nga nagatindeg dizan piro wara si Mariya makakilala nga ani iton si Hisos. ¹⁵Nangotana si Hisos kanang-iza nga Day, kay ono sa nga nagapahihaza sa ko? Daw sin-o ya impangita mo? Na, ya hena-hena ni Mariya saop iza dini ka tamnanan agon minsambag iza nga Nong, kon minbalhin ko ka lawas ni Hisos itoldo mo kanao kon hain mo iza ibetang kay kaw-en nao iza.¹⁶Minsambag si Hisos nga Mariya! Na, pagpakabati ka ni Mariya ka pagsabi na tao minlingi iza pag-isab daw minsambag ka saba nga Hinibriyo nga Raboni! Na, ya kahologan na panaba nga Raboni ani Magtutuldo. ¹⁷Kamhan minlaong si Hisos nga azaw hao paghawidi kay wara pen hao makakandaked ka Ama nao pagbalik. Karohon di mo hinoa ya kanaong mga sakop. Panan-ogan mo siran nga ankandaked hao ka kanaong Ama daw kamazong Ama. Anisab ya kanaong Nagagihit daw ya kamazong Nagagiht. ¹⁸Kamhan minkaro dazon si Mariya nga taga Magdala ka mga sinarigan ni Hisos. Minlaong iza kaniran nga nakakita hao ka Magbabaza. Kamhan impanan-og ni Mariya kaniran ya maharong inlaong ni Hisos kanang-iza.¹⁹Ya, pagkadelem ka aldaw nga Dominggo ya mga sinarigan ni Hisos namagtipon siran dalem ka lagkaw nga siniradohan kay nagapangahaldek siran ka mga oloolo na mga Hudiyo. Kamhan minkarini si Hisos tenged kanirang maharong. Kamhan minlaong iza kaniran nga palinawen ya kamazong buot. ²⁰Pagkakamhan na-iza pagpanaba impakita naiza kaniran ya toong mga alima daw ya isang lozo nga kilid na lawas kay ani ya pagpamatood kaniran nga iza si Hisos. Pagpakakilala niran nga iza matood ya kanirang Magbabaza dakola ya pagsaza niran.²¹Kamhan minlaong iza kaniran pag-isab nga palinawen ya kamazong buot. Hao ya inpakarimbaba na Ama dini ka bakangan. Kamhan pakarohon sab nao kamo ka mga tao. ²²Pagkakamhan na-iza pagpanaba minhimoswak iza kaniran daw minlaong nga dini kamazo paharien mazo ya Madazaw nga Lambong nga garing ka Nagagihit. ²³Sokad koman kon pasaylohon mazo ya mga sala na bisan sin-o nga tao impasaylo di iza. Kamhan kon diri mazo iza pasaylohon, diri isab iza mapasaylo.²⁴Kamhan dizan ka mga napolo may dowa nga ka sinarigan si Tomas nga indagnazan kan Kaloha wara iza mag-iba kaniran ka pagdateng ni Hisos. ²⁵Agon impanan-ogan iza na mga sinarigan nga nakitan nami ya Magbabaza! Minsambag si Tomas nga diri hao antoo. Kinahanglan ankita hao ka in-azihan na lansang dizan ka toong mga alima. Kinahanglan anhogam sab hao ka samad dizan ka isang lozo nga kilid na toong lawas anipen hao makatoo nga nabohi di iza.²⁶Na, pagdateng ka ikawalo nga aldaw dizan ka lagkaw mintipon disab ya mga sinarigan iba disab si Tomas. Bisan kon sirado ya lagkaw minkarini si Hisos tenged kaniran. Kamhan minlaong iza nga palinawen ya kamazong buot. ²⁷Kamhan minlaong iza nga Tomas, paka selengi ya palad na kanaong alima. Maghogam ko naa kaini daw ya samad dini ka isang lozo na lawas. Diri ko magdowadowa. Magtoo ko hinoa nga hao matood ini nga si Hisos.²⁸Minsambag si Tomas nga iko gazed ya kanaong Magbabaza daw ya kanaong Nagagihit! ²⁹Minsambag si Hisos nga mintoo ko kanao kay nakakita di ko kanao. Madazaw pen ya tao nga mintoo kanao bisan wara iza makakita kanao.³⁰Kamhan dizan ka pagseleng na toong mga sinarigan matuod pen ya mga inhinang ni Hisos nga wara hao magsoyat dini ka basahen. ³¹Kamhan insoyat nao ini kay kadaw antoo kamo nga si Hisos iza matood si Kristo nga Anak na Nagagihit. Kamhan ya pagtoo mazo kanang-iza ani anhatag kamazo ka bag-ong kinabohi nga diri mawara kay iza ya insakopan mazo.

Chapter 21

¹Pagkadogay-dogay ka-iza dizan ka baybazen na dagat nga Tibiriyas minkadizan si Hisos pag-isab ka toong mga sinarigan. Na, ya toong pag-azi dizan kaniran singed kaini. ²May isang aldaw si Simon Pidro daw si Tomas nga indagnazan kan Kaloha daw si Nataniyal nga taga Kana nga lobohan doro ka Galiliya daw ya mga anak ni Sibidiyo daw may mga dowa pen nga sinarigan namagtipon sirang maharong. ³Kamhan minlaong si Simon Pidro kaniran nga ampangisda pen hao. Minsambag siran nga an-iba kami. Kamhan minleen siran ka baloto. Kamhan nangisda siran keteb ka pagkamasiselem piro wara gazed tarai ya kanirang lazà.⁴Pagpamawa-pawa di na masiselem si Hisos mintindeg iza dizan ka baybazen piro wara iza makilalhi na toong mga sinarigan. ⁵Kamhan minlaong si Hisos kaniran nga kamo dakoza, daw may nakawa mazo nga isda? Minsambag siran nga wara gazed. ⁶Minlaong si Hisos nga ipasidalem mazo ya kamazong lazà dapit ka too na baloto kadaw makakawa kamo. Pagpanagat niran pag-isab mataed matood ya isda kamhan wara madaug ya lazà pagbetang dalem ka baloto.⁷Kamhan ya isang sinarigan nga naazakan ni Hisos minlaong iza kan Pidro nga ya kantang Magbabaza iton dizan! Pagpakabati ka ni Simon Pidro nga ya Magbabaza iton imbakes na-iza ya isang lapid nga bado nga inkawa na-iza kazina kay nangisda. Kamhan min-empag iza ka sapa. ⁸Ya mga ibang sinarigan namagsakay pen siran ka baloto ngaro ka baybazen daw nagabira disab ka lazà nga napono ka isda. Diri kon aro siran ka baybazen kay hapit magkalim-an ka lamang nga ka depa ya kaaro. ⁹Pagdateng niran ka baybazen nakitan niran ya hinaring nga mabaga nga may mga hinal-ob nga isda. Dizan disab ya mga binetang nga makaun.¹⁰Kamhan minlaong si Hisos kaniran nga dahen mazo ngarini ya mga isada nga nakawa. ¹¹Kamhan minleen si Simon Pidro ka baloto. Mingozod iza ka lazà ngarini ka baybazen. Napono iton ka mga dakolang isda. Isang ka gatos may kalim-an daw tolong bolos ya maharong. Kamhan bisan masarang kataud ya kanirang makawa, wara gazed magisi ya lazà.¹²Kamhan minlaong si Hisos kaniran nga dali kamo ngarini kay mangaen di kamo. Kamhan dizan ka mga sinarigan waray isa nga nakagahem pagpangotana kanang-iza kon sin-o sa iza kay mahagdam di sa siran nga iza ya kanirang Magbabaza. ¹³Dizan kaniran inkawa ni Hisos ya makaun kamhan impanhatag naiza kaniran iba disab ya isda. ¹⁴Kamhan ya pagkarini ni Hisos ka toong mga sinarigan ikatlo di sokad ka pagkabohi na-iza pagbalik garing ka lebeng.¹⁵Pagkakamhan niran pagpamahaw nangotana si Hisos kan Simon Pidro nga Simon nga anak ni Howan, daw pagaazaken mo hao labaw pon ka kaazakan na mga iba mo kanao? Minsambag si Pidro nga Oo Magbabaza, mahagdam iko nga naazakan hao kanmo. Minsambag si Hisos nga aligarahen mo ya mga bag-ong minsakop kanao singed ka pag-aligara na tao ka toong mga bohien nga nati na karniro. ¹⁶Kamhan nangotana si Hisos kanang-iza pag-isab nga Simon nga anak ni Howan, daw maazakan ko kanao? Minsambag si Pidro nga Oo Magbabaza, mahagdam ko nga naazakan hao kanmo. Minsambag si Hisos nga magmaymay ko ka kanaong mga sakop singed ka pagdara na mag-aligrahay ka toong mga bohien nga karniro.¹⁷Kamhan ikatlo di ya pagpangotana ni Hisos kan Pidro nga nagalaong nga Simon nga anak ni Howan, daw maazakan ko kanao? Kamhan mabeg-at di ya buot ni Pidro kay ikatlo di pagpangotana ni Hisos kon azaken iza ni Pidro. Kamhan minsambag si Pidro nga Magbabaza, mahagdam ko daan ka bisan ono ya kanaong hena-hena. Mahagdam ko nga naazakan hao kanmo. Minsambag si Hisos nga aligarahen mo ya kanaong mga sakop singed ka pag-aligara na tao ka toong mga bohien nga karniro. ¹⁸Pidro, sabten mo ini nga ka batan-en pen iko, iko ya nagabakes ka kanmong bado. Iko sab ya minbeet kon angkar-in ko pagsinged ka pagpanaw mo. Piro kay-an ka pagkamalaas di mo madepa ya kanmong mga alima. Kamhan ektan iko na mga lain tao. Kamhan dadhen ko ngaro ka dapit nga diri mo kontana karohon.¹⁹Ani ini ya impanaba ni Hisos mahitenged ka pagkapatay ni Pidro ka kros kay sazaen ni Pidro ya Nagagihit pagtoman na-iza ka naazakan na Nagagihit kay-an. Pagpanaba ni Hisos kaiton minlaong pon iza kan Pidro nga diri ko magheneng pagtoman ka kanaong naazakan.²⁰Kamhan minlingi si Pidro daw nakitan na-iza ya isang sinarigan nga naazakan ni Hisos nga minsonod di ngarini kaniran. Iton nga sinarigan ani ya saing kan Hisos izang dini kaini pagpanihapon nirang maharong daw nangotana nga Magbabaza, daw sin-o wani ya an-edlaw kanmo? ²¹Pagpakakita ka ni Pidro kanang-iza nangotana iza kan Hisos nga Magbabaza, daw ono ya kaazi na toong kamatazen?²²Minsambag si Hisos nga waray labet mo kon amponto hao nga mabohi ka iza hangtod ka kanaong pagbalik kon diri. Magtoman ko hinoa ka kanaong naazakan! ²³Kamhan dizan ka mga sakop ni Hisos inpanan-ogan nga iton nga sinarigan diri iza mapatay. Piro wara si Hisos maglaong kan Pidro kaiton. Anikay saba na-iza nga waray labet mo kon amponto hao nga mabohi ya sinarigan hangtod ka kanaong pagbalik kon diri.²⁴Ya, iton nga sinarigan nga naazakan ni Hisos ani hao nga si Howan. Hao ya minsaksi ka mga inhinang ni Hisos kamhan minsoyat hao. Kamhan mahagdam kita nga matood gazed ini nga sinoyat nao. ²⁵Kamhan matuodd pen ya mga inhinang ni Hisos. Kon madogangan pon pagsoyat ka tanan diri an-igo ka tibolos bakangan ya katiponan na mga basahen nga insoyat mahitenged ka mga inhinang ni Hisos.

Acts

Chapter 1

¹Kan Tiyopilo ini nga kanaong higara, Dizan ka mahon-ang soyat inpanan-og nao ya tanan mga hininang daw intoldo ni Hisos sokad ka pagsogod naiza ya toong hinang ²kotob ka aldaw nga nabohat iza ngandaked ka tahaw. Na, ka wara pon iza hinanga inpanoldoan naiza ya toong mga sinarigan ka togon nga garing ka Madazaw nga Ispirito na Nagagihit. Kamhan ya ngaran niran nga mga sinarigan ani ya apostolis nga inpili ni Hisos daan. ³Sokad ka toong pagkabohi garing ka pagkapatay kotob ka kap-atan nga ka aldaw onay iza minkandizan kaniran. Matood ya pagpamatood naiza kaniran nga nabohi gazod iza. Nakitan iza niran daw minpakiglaong iza kaniran nga iza matood ya hari nga pinili na Nagagihit nga intagadan niran.⁴Ka nagaibaiba pon iza kaniran minsogo iza kaniran nga nagalaong nga diri kamo magpanaw dini ka lobohan nga Hirosalem. Magtagad naa kamo kay domatongay di ya Madazaw nga Ispirito nga garing ka Nagagihit kay iza gazod ya insaad na Ama nao kamazo nga inpanan-og nao kamazo. ⁵Namenzag si Howan ka mga tao ka sapa piro ka wara pon madogay benzagan kamo ka Madazaw nga Ispirito nga garing ka Nagagihit dazaw paharian kamo naiza nga Ispirito. Ani ini ya sogo ni Hisos ka toong mga apostolis.⁶Pagtipon na mga apostolis pag-isab nangotana siran kan Hisos nga Magbabaza, matod koman nga panahona iko ya antabang kanami ka pagpaiwat ka mga taga Roma dini kanami dazaw kami ka ya anhari ka mga hol-anan nami. ⁷Minsambag si Hisos nga ya Ama nao anikay magaboot ka pagsonodsonod na panahon hangtod ka paghatag di ka magahari dini kamazong tanan. Waray labot mazo ka pagpaiwat ka mga taga Roma dini kamazo kay ⁸koman nga panahona ya Madazaw nga Ispirito nga garing ka Nagagihit ani ya andatong dini kamazo. Kamhan may gahom mazo ka pagpanan-og ka mga tao mahitongod ka mga inhinang nao nga insaksihan mazo. Ka primiro pon walihan mazo ya mga taga Hirosalem. Kamhan walihan mazo ya tanan mga taga Huda daw ya mga taga Samariya daw doro pon ka bisan hain nga dapit dini ka tibolos kalibotan.⁹Pagkakamhan ni Hisos pagpanaba dizan ka pagsolong niran nabohat matood iza ngandakod ka tahaw. Pagpasalimod ka na inarak wara di niran makiti. ¹⁰Ka nagasolong pon siran ka tahaw ka kaazi ni Hisos waton di baza ya dowang ka amaama nga nagabado ka mapoti daw nagatindog dizan topad kaniran. ¹¹Kamhan nagalaong siran nga kamo nga mga taga Galiliya, igo di gazod ya paghangad mazo ka tahaw. Kay si Hisos nga nabohat ngandakod iza gazod ya ambalik pag-isab singod ka toong kaazi nga nakitan mazo koman. Ani ini ya pagpanaba nirang dowa ka mga sinarigan ni Hisos.¹²Kamhan namanaw ya mga sinarigan dizan ka bobong nga Olibo kay ambalik siran ka lobohan nga Hirosalem nga hapit mag-isang ka kilomitro ya kaaro. ¹³Pagdatong niran ka Hirosalem minpanik siran dizan ka lagkaw nga may solod nga haloag ngandako d ka ikadowang saleg kay ani ya hol-anan nirang tanan nga si Pidro daw si Howan daw si Santiago daw si Andris daw si Pilipo daw si Tomas daw si Bartolomi daw si Matiyo daw si Santiago nga anak ni Alpiyo daw si Simon nga masinopakon ka hari nga Romanhon daw si Hodas nga anak na ibang tao nga si Santiago ya ngaran. ¹⁴Sirang tanan daw ya mga babazi daw si Mariya nga ina ni Hisos daw ya mga lomon ni Hisos mintipon di ngandakod ka ikadowang saleg. Ya batasan niran onay siran magtipon kay namagtibe siran pagpangamozo ka Nagagihit.¹⁵May isang aldaw mintindog si Pidro ka pagpanaba kaniran. Isang ka gatos may karohaan nga ka tao siran nga mga sakop ni Kristo. ¹⁶Kamhan nagalaong si Pidro nga kanaong mga lomon kan Kristo, kawandini pon ya Madazaw nga Ispirito nga garing ka Nagagihit ani ya minpatandog ka hinawa ni Dabid nga karaang hari dazaw ansoyat iza daan mahitongod ka izang tao nga manonood ka mga mindakop kan Hisos. Kamhan mintoman di gazod ya sinoyat mahitongod kan Hodas kay iza matood ya min-edlaw kan Hisos.¹⁷Izang dini kaini iza ya iba ta kay sinarigan isab iza nga napili ni Hisos singod kanta. ¹⁸Paghinang naiza ka maonga indawat naiza ya kowarta nga inkabazad ka pagpatay kan Hisos. Kamhan minpalit iza ka oma. Kamhan dizan kaiton nga oma minpatiholog iza ka pagpakapatay. Minboto disab ya toong tinai kamhan horot gazod pag-awas ya toong kinaon. ¹⁹Kamhan ya tanan mga taga Hirosalem mahagdam siran kon ono ya kamatazen ni Hodas. Agon inngaranan niran ya oma nga Akeldama. Na, ya kahologan na Akeldama ani ya omaha nga imbayran ka dogo na tao.²⁰Kay dizan ka Salmo nga mga daan insoyat ni Dabid may mga panaba naiza mahitongod kan Hodas nga nagalaong nga ya hol-anan naitong tao inpamanawan gazod na mga tao. Kamhan diri gazod anhela ya mga tao dizan. Wani pon ya insoyat nga nagalaong nga madazaw kon may an-ilis ka toong katongdanan ka pagkasinarigan. Ani ini ya daan insoyat ni Dabid mahitongod kan Hodas.²¹- ²²Kamhan indogangan ni Pidro pagpanaba kaniran nga nagalaong nga dini kanta may mga tao nga min-ibaiba kanta doro ka bisan hain ya pagpanaw nita daw si Hisos sokad ka pagbenzag ni Howan ka mga tao hangtod ka nabohat si Hisos ngandakod ka tahaw. Kamhan dini kanta koman magpili naa kita ka sinarigan dazaw makaiba isab iza kanta ka pagpanan-og ka mga tao nga nabohi di si Hisos pagbalik garing ka lobong. ²³Kamhan minpili siran ka dowang bolos nga tao nga si Hosi Hosto daw si Matiyas. Si Hosi inngaranan sab iza kan Barsabas.²⁴Kamhan nangamozo siran ka Nagagihit nga nagalaong nga Magbabaza, iko ya mahagdam kon ono ya huna-huna na tanan mga tao. Agon pakahagdamon mo kami kon sin-o ya kanmong pilion dini ka dowang ka tao ²⁵dazaw sinarigan ya isa na Nagagihit ilis kan Hodas kay imbizaan ni Hodas si Hisos. Kamhan waro di iza ka toong dapit baba ka impirno. Ani ini ya pagpangamozo niran ka Nagagihit. ²⁶Kamhan inhinang niran ya batasan niran nga namagriparipa kon sin-o ya makailis. Na, si Matiyas ani ya makailis. Kamhan iza ya bag-ong nakatibe dizan ka mga napolo may isa nga ka sinarigan inngaranan ka mga apostolis.

Chapter 2

¹Pagdatong na aldaw ka izang pista na mga Hudiyo inngaranan ka Pintikosta mintipon disab ya tanan mga sakop ni Hisos dizan ka lagkaw. ²Kamhan nabatian niran ya masarang kabezeng garing dakod ka tahaw singod ka kabezeng pagtoda na hangin nga makosog. Kamhan minlokop iton ka tibolos lagkaw nga intiponan niran. ³Kamhan nakakita siran ka kapawa singod ka kapawa na laga nga mingaring dakod ka langit. Kamhan mindatong di ka kada poro na olo tahaw tao. ⁴Kamhan inharian sirang tanan na Madazaw nga Ispirito nga garing ka Nagagihit. Kamhan minsogod di siran pagpanaba ka mga nagakalainlain nga saba kay minpatandog ya Ispirito ka kanirang hinawa ka pagpanaba ka mga diri kon kanirang kaogaringon nga saba.⁵Kamhan dizan ka lobohan nga Hirosalem may mga Hudiyo nga madazaw ya pagpangalagad niran ka Nagagihit. Garing siran ka tanan mga dapit dini ka tibolos kalibotan. ⁶Kamhan masara gazod nga katood siran nga nandogok kay nakabati siran ka tagsa tagsa nga sinarigan ni Hisos nga nagapanaba di baza ka mga saba nga inkatao na mga tagsa tagsa nga mga nakabati. ⁷Kamhan dakola ya pagkaborong na mga Hudiyo nga nagalaong nga iton nga mga taohana daw diri kon polos taga Galiliya siran?⁸In-ono sa niran pagpanaba ka kantang tagsa tagsang mga saba? ⁹Dini kanta may mga taga lopa nga Partya daw Midya daw Ilam daw Misopotamya daw Huda daw Kapadosya daw Ponto daw Asya ¹⁰daw Prigiya daw Panpilya daw Ihipto daw ya mga dapit doro ka Libya arani ka lobohan nga Sirini. Dini sab kanta may mga bisita nga taga Roma. Mga Hudiyo siran daw mga diri kon Hudiyo nga minsakop di ka tinoohan na mga Hudiyo. ¹¹May mga iba pon nga tao dini kanta nga mga taga Krita daw Arabya. Bisan taga doro kitang tanan nakabati kita kaniran nga nagapanaba ka kantang tagsa tagsa nga saba mahitongod ka mga madazaw nga inhinang na Nagagihit.¹²Kamhan naborong sirang tanan daw nagakalibog. Nangotana siran nga ono sa wani ya kahologan naiton? ¹³Kamhan may mga iba nga tao nagapanora ka mga sinarigan nga nagalaong nga ah, mga hobog ini nga mga tao!¹⁴Kamhan mintindog si Pidro iba ya mga napolo may isa nga sinarigan. Kamhan mabaskog ya toong saba pagpanaba nga nagalaong nga kanaong mga kaibahan nga Hudiyo daw ya mga taga Hirosalem manalinga kamo ka kanaong ipanaba. ¹⁵Diri kon mga hobog iton mga tao kay ya batasan na mga kaliga diri siran an-inom kon wara pon ataas ya sega ka aldaw na pista.¹⁶Lain ini kay nagapanaba di siran ka mga nagakalainlain nga saba kay ya Madazaw nga Ispirito nga garing ka Nagagihit ani ya minpatandog ka kanirang hinawa ka pagpanaba ka mga diri kon kanirang saba. Kamhan mintoman di ya inlaong ni Zowil nga propita na Nagagihit kay kawandini pon nagalaong iza nga ¹⁷wani ya pagmaymay na Nagagihit nga kay-an ka pagkaarani ka na pagkatiwas na kalibotan dizan ka bisan sin-o nga taohana paharion naiza ya toong Ispirito nga Madazaw. Kamhan ya kamazong mga anak amaama daw babazi anpasabot siran ka matood nga garing ka Nagagihit. Kamhan ya mga batan-on nga amaama may makitan niran nga garing ka Nagagihit. Kamhan ya mga malaas nga amaama patag-inopon siran na Magbabaza.¹⁸Bisan ya mga oripon nga amaama daw babazi ihatag kaniran ya Madazaw nga Ispirito nga garing ka Nagagihit. Kamhan anpasabot siran ka matood nga garing ka Nagagihit. ¹⁹Kamhan dakod ka langit ipakita na Nagagihit ya mga kaboronganan. Dimbaba isab ka lopa ipakita na Nagagihit ya mga timaan nga iza gazod ya labaw ka gahom. Iba gihapon ya dogo daw ya laga daw ya aso nga singed ka dag-om.²⁰Andoglom ya sega, anrarag ya bolan singod ka dogo. Kamhan andatong ya tirmino ni Hisos ka pagbalik ngarimbaba dazaw anhokom iza ka tanan mga tao kay iza ya labaw ka gahom. ²¹Kamhan bisan sin-o ya ansangpit kan Hiso Kristo atabangan gazod iza. Ani ini ya daan inlaong ni Zowil nga propita na Nagagihit.²²Kamhan indogangan ni Pidro pagmaymay ka mga tao nga nagalaong nga mga kaibahan nao nga taga Israil, magpanalinga kamo! Dini kamazo inpahinang na Nagagihit kan Hisos nga taga Nazarit ya mga kaboronganan kay timaan iton nga iza ya inpakarimbaba na Nagagihit. Mahagdam kamo kaiza kay izang dini kaini nakitan mazo ya toong mga inhinang. ²³Kawandini pon mahagdam ya Nagagihit daw minboot daan nga patazen mazo si Hisos. Kamhan kamo gazod ya minlogos ka mga maonga nga tao dazaw ilansang si Hisos ka kros. ²⁴Kamhan minbohi ya Nagagihit kan Hisos pagbalik garing ka lobong kay nakadaog iza ka bisan ono nga makapakamola ka tao.²⁵Na, ya pagbohi kan Hisos garing ka lobong ani ya nakatoman ka insoyat ni Dabid nga karaang hari kay kawandini pon nagalaong iza mahitongod kan Hisos nga onay hao nakakita ka Nagagihit. Kamhan iza ya antabang kanao dazaw diri hao madaog na mga maonga. ²⁶Agon malinaw gazod ya kanaong hinawa. Sazaon gazod nao ya Nagagihit. Waray kawiod nao kay bisan mapatay hao diri iza ambilin ka kanaong lawas ka pagkalatà dalom ka lobong.²⁷Kay diri mo bizaan ya kanaong ispirito dalom ka lobong. Diri mo itogot nga malatà ya kanaong lawas dalom ka lobnganan kay hao ya kanmong mga anak nga waray sala. ²⁸Minpakahagdam iko kanao ka dalan nga minpasingod ngaro ka datnganan nga madazaw. Dini iko iba kanao agon dakola gazod ya kanaong kasaza.²⁹Ani ini ya daan insoyat ni Dabid mahitongod kan Hiso Kristo kay si Dabid nga apo na mga Hudiyo wara gazod iza magsoyat mahitongod ka toong kaogaringong lawas kay napatay di matood iza daw inlobong. Kamhan dini pon kanta ya toong pantiyon. ³⁰Na, si Dabid ani ya karaang propita nga insaad na Nagagihit. Pagsaad na Nagagihit gosto naiza kon mahagdam si Dabid nga marig-on ya saad agon minngaran iza ka toong kaogaringong ngaran kay iza ya Nagagihit. Kamhan marig-on ya saad nga nagalaong nga tagan ya isang kaliwat ni Dabid ka lo-toanan ni Dabid ka paghari ka mga tao. ³¹Kamhan mahagdam si Dabid daan kon ono ya hinangon na Nagagihit agon minpanan-og iza daan mahitongod ka pagbohi ni Kristo pagbalik garing ka lobong nga nagalaong nga diri mabiza iza baba ka lobong. Diri sab malatà ya toong lawas. Ani ini ya daan inlaong ni Dabid mahitongod ka pagbohi ni Hiso Kristo pagbalik garing ka lobong.³²Kamhan indogangan ni Pidro pagpanaba nga mintoman di ya mga panaba ni Dabid kay si Hisos iza ya inbohi na Nagagihit kay kaming tanan ya minsaksi nga nabohi di si Hisos. ³³Kamhan imbohat di iza dakod ka too na Nagagihit kay intagan di iza ka labaw nga gahom ka paghari ka mga tao. Kamhan minsaad ya Nagagihit kan Hisos nga ipakarimbaba naiza ya toong Ispirito. Kamhan dini kanta mindatong di matood iza nga Ispirito. Ani ini ya nakitan mazo daw ya nabatian mazo kazina ka pagpanaba niran ka mga nagakalainlain nga saba.³⁴Si Hisos ani ya nabohat ngandakod ka Nagagihit diri kon si Dabid. Ani ini ya kahologan na daan inpanaba ni Dabid nga nagalaong nga minpanaba ya Nagagihit ka kanaong Magbabaza nga lomo-to ko naa dini ka kanaong too ³⁵hangtod ka pagpakadaog nao ka kanmong mga kaaway. Ani ini ya daan inpanaba ni Dabid mahitongod kan Kristo. ³⁶Mga kaibahan nao nga taga Israil, timan-an mazo gazod ini nga si Hisos nga inpapatay mazo iza matood ya Mababaza nga hari nga pinili na Nagagihit.³⁷Pagpakabati ka na mga tao kaini nga pagmaymay ni Pidro masakit gazod ya kanirang hinawa singod ka indoltan ka lodzo. Kamhan nangotana siran kanin Pidro nga kaibahan nami, daw ono kontana ya hinangon nami? ³⁸Minsambag si Pidro nga bizaan mazo ya kamazong mga sala. Kamhan magpabenzag di kamo kay ani ya timaan nga minsakop di kamo kan Hiso Kristo daw inpasaylo disab na Nagagihit ya kamazong mga sala. Kamhan mahatagan kamo ka Madazaw nga Ispirito nga garing ka Nagagihit. ³⁹Kay iza nga Ispirito ani ya insaad daan na Nagagihit kamazo daw ya kamazong mga anak daw ya tanan mga tao nga diri kon Hudiyo daw ya bisan sin-o nga inpili na kantang Ginoong Diyos.⁴⁰Kamhan ataas pon ya pagpanan-og ni Pidro kaniran daw minmaymay nga nagalaong nga bemelag di kamo ka mga salaan nga tao kay may tirmino na Nagagihit ka pagsilot kaniran. ⁴¹Kamhan ya mga mintoo ka pagmaymay ni Pidro nabenzagan di siran. Dizan ka mga sakop ni Hisos mindogang ya Nagagihit ka pagtood kaniran ka pagpasakop kan Hisos ka hapit magtolong ka libo nga ka tao ka isa kang aldaw. ⁴²Kamhan minhatag siran ka tanan kaogaringon niran ka pagtoon ka pagmaymay na mga sinarigan ni Hisos. Namag-angay disab siran ka huna-huna. Inhinang sab niran ya batasan niran ka pagtaremdem ka pagkapatay ni Hisos nga inpanipaktipak niran ya pan. Namagtibe disab siran pagpangamozo ka Nagagihit.⁴³Masara gazod ya pagpangaborong na tanan mga tao kay inpahinang na Nagagihit ya mga sinarigan ka mga madazaw nga kaboronganan kay timaan iton nga labaw gazod ya Nagagihit ka gahom. ⁴⁴Kamhan ya tanan mga minsakop kan Kristo namag-isa di ya kanirang huna-huna. Nagabahinbahin gihapon siran ka kanirang mga botang. ⁴⁵Nagapamaligza disab siran ka kanirang lopa daw ya mga botang. Kamhan inpanhatag niran ya kowarta nga halin. Ya kinahanglan na tagsa tagsa ani inhatag.⁴⁶Kada aldaw mintipon disab siran dalom ka dakolang lagkaw nga pangamozoanan ka Nagagihit. Kamhan dizan ka tagsa tagsang lagkaw inhinang niran ya batasan niran ka pagtaremdem ka pagkapatay ni Hisos nga inpanipaktipak niran ya pan. Pagpangaon niran malinaw gazod ya kanirang hinawa. Maangay-angazen sab siran ka mga tao. ⁴⁷Minsaza siran ka Nagagihit. Nakaangay isab ya mga tao kaniran. Kamhan dizan kaniran kada aldaw mindogang ya Nagagihit ka pagtaed ka mga tao nga inhatagan di ka bag-ong kinabohi nga diri mawara.

Chapter 3

¹May isang aldaw nga pagkabalantang na pagkadolom si Pidro daw si Howan minkaro siran ka dakolang lagkaw nga pangamozoanan ka Nagagihit kay ani ya batasan na mga Hudiyo kada dolom. ²Kamhan dizan ka pirtahan inngaranan ka Pirtahan nga Madazaw may isang ka tao nga napiang nga ingkatao ya toong pagkapiang. Kada aldaw pagalahongan iza na mga tao kay dizan ka mga tao nga nagasolod ka dakolang lagkaw na Nagagihit anpangazo iza ka kowarta. ³Pagpakakita ka naiza kanin Pidro nga nanolod nangazo iza ka kowarta.⁴Kamhan minseleng sin Pidro kanangiza. Minsogo si Pidro nga selengi kami! ⁵Kamhan minseleng gazod ya napiang kanirang dowa kay nagatagad iza ka kowarta. ⁶Kamhan minlaong si Pidro nga wara gazod ya kanaong kowarta piro si Hiso Kristo nga taga Nazarit iza ya antabang kanmo. Bomangon di ko. Pomanaw ko naa ngaro.⁷Kamhan paghawidi ni Pidro ka toong alima ka pagpatindog marig-on matood ya mga paa daw bokoboko. ⁸Kamhan minlakso iza pagtindog daw minpanaw disab iza. Kamhan minsolod iza ka dakolang lagkaw na Nagagihit iba kanin Pidro. Nakapanaw iza daw nagalinaksolakso daw nagasaza ka Nagagihit pagdakola.⁹Ya mga tao nakakita kanangiza nga nagapanaw daw nagasaza ka Nagagihit. ¹⁰Pagkilala niran nga iza gazod ya mangazoay nga nagalo-to bali ka pirtahan inngaranan ka Pirtahan nga Madazaw dakola gazod ya pagkaborong niran kay madazaw di iza.¹¹Ka nagahawid pon kanin Pidro ya piang nga madazaw di naborong ya tanan mga tao. Kamhan bali ka isang lozo inngaranan ka Diskanso ni Salomon nandogok siran pagdalagan dizan kanin Pidro. ¹²Pagpakakita ni Pidro kaniran minlaong iza kaniran nga kanaong kaibahan nga taga Israil, kay ono sa kamo magkaborong? Kay ono sa kamo magselengseleng kanami? Daw nagahuna-huna kamo nga garing ka kanaming kaogaringong gahom kon batasan nga madazaw nakapabahaw kami kaini nga tao? Diri gazod kay¹³ya Nagagihit nga inhawag na kantang karaan nga si Abraham daw si Isak daw si Hakob, iza ya nakapabahaw kaini nga tao dazaw sazaon ya toong Sogoonon nga si Hisos. Izang mahon-a pon in-atod mazo si Hisos doro kan Pilato nga gobirnador. Kamhan si Pilato nakahokom nga bohion iza piro diri kamo ansogot. ¹⁴Bisan madazaw ya batasan ni Hisos daw waray sala naiza, diri kamo ansogot nga bohion iza. Hinoa inhangzo mazo si Pilato dazaw bohion naiza ya tao nga talamono.¹⁵Kamhan minpatay kamo kan Hisos nga tag-iza ka kinabohi nga diri mawara. Kamhan inbohi iza na Nagagihit pagbalik garing ka lobong. Ani ini ya ipanan-og nami kamazo. ¹⁶Si Hisos nga kanaming intoohan ani gazod ya nakadazaw kaini nga tao nga nakilalhan mazo daan. Dini ka pagpakakita mazong tanan ya pagtoo kan Hisos ani gazod ya nakadazaw ka toong lawas.¹⁷Mga kaibahan nao, mahagdam hao nga izang mahon-a pon pagpapatay mazo daw ya kamazong oloolo kan Hisos wara pon kamo makasabot kon sin-o sa iza. ¹⁸Kamhan ya mga karaang propita intandog na Nagagihit ya hinawa niran dazaw pagmaymay siran nga si Kristo nga hari nga pinili na Nagagihit kinahanglan patazen iza. Kamhan mintoman ya Nagagihit ka toong mga panaba.¹⁹Agon maghinolsol kamo. Magbalik disab kamo ka Nagagihit dazaw kaw-en naiza ya kamazong mga sala. ²⁰Kamhan aniba iza kamazo. Palinawen disab naiza ya kamazong hinawa. Kamhan ipakarimbaba kamazo si Hisos kay iza matood si Kristo nga hari nga pinili na Nagagihit.²¹Kinahanglan anpabilin si Kristo dakod ka tahaw kotob ka tirmino ka pagbag-o na Nagagihit ka kalibotan nga inpanan-og na toong mga karaang propita. ²²Kay kawandini pon minlaong si Moysis nga kantang karaan nga ya Magbabaza nga kamazong Nagagihit pakarinhen naiza kay-an ya matood nga propita nga kaliwat ni Israil singod ka pagpakarini naiza kanao nga si Moysis. Kinahanglan tomanen mazo ya tanan ipanaba naiza kamazo. ²³Kamhan bisan sin-o ya diri antoman ka ipanaba naiza pabelagen iza ka mga sakop na Nagagihit daw patazen iza. Ani ini ya daan inlaong ni Moysis.²⁴Kamhan indogangan ni Pidro pagmaymay kaniran nga nagalaong nga ya mga karaang propita sokad kan Samwil siran gihapon ya minpananog isab mahitongod ka pagdatong ni Kristo koman nga panahon. ²⁵Mga kaliwatan kamo na mga propita. Kamhan inlakipan disab kamo ka saad na Nagagihit ka kantang karaan. Kay kawandini pon minsaad iza kan Abraham nga kantang apo nga nagalaong nga may kanmong kaliwat nga wara pon matao. Garing kanangiza panaranginan na Nagagihit ya tanan mga tao ka madazaw dini ka tibolos kalibotan. Ani ini ya daan saad na Nagagihit kan Abraham. ²⁶Kamhan inpili na Diyos ya toong Sogoonon daw inpadara paghon-a ngarini kamazo dazaw panaranginan kamo ka madazaw pagtabang naiza kamazo ka pagbiza ka kamazong batasan nga maonga. Ani ini ya pagmaymay ni Pidro ka mga tao.

Chapter 4

¹Na, ka nagamaymay pon sin Pidro ka mga tao minkarini di kaniran ya mga oloolo na mga pari daw ya kapitan ka mga magbantazay ka lagkaw na Nagagihit daw ya mga magtutuldo na mga Hudiyo ani ngaran ya Sadosiyo. Ya toldoan na Sadosiyo ya mga namola di nga tao diri mabohi pagbalik garing ka lobong. ²Kamhan nazehet siran kay sin Pidro nagatoldo ka mga Hudiyo nga nabohi di si Hisos pagbalik garing ka lobong. Agon nagamatood iton nga ya mga namola nga tao may tirmino nga mabohi isab siran pagbalik garing ka lobong. Ani ini ya pagtoldo nin Pidro. ³Kamhan indakop sirang dowa na mga oloolo daw kaloboso hangtod ka pagkasonod nga aldaw kay dolom di. ⁴Ya mga nanalinga kanin Pidro kazina matood ya mintoo ka kanirang pagmaymay mahitongod kan Kristo. Kamhan ya mga minsakop kan Kristo mindogang pon siran ka pagtood ka hapit maglimang ka libo nga amaama.⁵Ka pagkasonod nga aldaw ya mga oloolo na mga pari daw ya mga malaas daw ya mga magtutuldo ka tinoohan na mga Hudiyo nagatibo di sirang tanan dizan ka Hirosalem. ⁶Nakigkita siran kan Anas nga labaw nga pari daw si Kayapas daw ya mga lomon niran nga si Howan daw si Alihandro daw ya mga iba nga sakop ni Anas nagatipon di sirang tanan. ⁷Kay inpakarini niran sin Pidro dazaw pangotanhen nga kahabi in-ono sa mazo paghinang kaiton? Kamo dowa sin-o sa ya minhatag kamazo ka gahom ka paghinang kaiton?⁸Pagsambag ni Pidro inharian iza na Nagagihit kamo nga mga oloolo na mga Hudiyo daw ya mga malaas nga intahod nami, ⁹kon gosto kamo mahagdam kon in-ono nami pagdazaw ka napiang kahabi ¹⁰manalinga kamong maharog daw ya maharog mga taga Israil kay anpanan-og kami kamazo. Ya tao nga nagatindog dini ka pagseleng mazo madazaw di iza kay si Hiso Kristo nga taga Nazarit ani ya may gahem ka paghatag kanangiza ka madazaw nga lawas. Inpalansang mazo si Hisos ka kros. Kamhan inbohi iza na Nagagihit pagbalik garing ka o.¹¹Kilalhen mazo nga si Hisos ani gazod ya inpanan-og na daan pinasoyat na Nagagihit nga nagalaong nga ya matimgas nga bato nga inbizaan na mga minhinang ka lagkaw ani ya nahinang nga sinarigan ka pagparig-on ka primirong ogdok na lagkaw. ¹²Kay si Hisos iza kay makatabang kanta dazaw malibri kita ka silot ka kantang mga sala. Kay dini ka tibolos kalibotan waray lain ngaran nga inhatag na Nagagihit ka mga tao nga makalibri kaniran ka silot ka kanirang mga sala. Ani ini ya sambag ni Pidro kaniran.¹³Kamhan ya mga oloolo na mga Hudiyo naborong siran kay bisan wara sin Pidro mag-iskwila, waray kasipog niran ka pagsambag. Nagalaong sab ya mga oloolo nga ya dowang ka tao ani matood ya minibaiba kan Hisos kaizang dini kaini. ¹⁴Kamhan waray ikapanaba niran pag-away kan Pidro daw si Howan kay nakitan niran ya tao nga madazaw di nga nagatindog dizan iba kanin Pidro.¹⁵Kamhan minpalogwa siran kanin Pidro ka hokmanan dazaw mamagsabot siran nga ¹⁶nagalaong nga in-ono sa nita iton nga dowang ka tao? Kay mahagdam ya tanan mga taga Hirosalem nga minhinang siran ka kaboronganan nga talagsa ka ya nakakita dini ka kalibotan. Diri kita makalimod kaini. ¹⁷Agon haldokon ta siran dazaw dizan ka bisan sin-o nga tao diri siran anpananog mahitongod kan Hisos dazaw diri mapanan-og pagdazaw ya inhinang niran. ¹⁸Kamhan inpasolod niran sin Pidro pagbalik. Kamhan inbaheg siran nagalaong nga diri gazod kamo magpanan-og kon magtoldo ka mga tao mahitongod kan Hisos.¹⁹Minsambag si Pidro daw si Howan nga maghuna-huna kamo. Daw madazaw ya pagtoo nami ka kamazong baheg kon ya pagtoman nami ka sogo na Nagagihit? ²⁰Diri mahimo nga henengen nami pagpanaba ka mga tao ya nakitan daw nabatian nami.²¹Kamhan inhinaldokan siran na mga oloolo pag-isab. Kamhan inpalogwa kay diri siran mahagdam kon in-ono niran pagsilot kay basi magobot ya mga Hudiyo kay insaza ya Nagagihit nirang tanan kay madazaw di ya napiang. ²²Kamhan ya tao nga inhinangan ka kaboronganan kapin ka kap-atan nga ka toig ya toong pagkamalaas.²³Pagpakalogwa kanin Pidro ka priso minbalik di sirang dowa ka kanirang kaibahan. Kamhan minpakahagdam kaniran ka tanan mga inpanaba na mga malaas daw ya mga oloolo na mga pari. ²⁴Kamhan namagdongan siran pagpangamozo ka Nagagihit nga nagalaong nga Magbabaza, iko matood ya maghinangay ka tahaw daw lopa daw ya dagat daw bisan ono ya nagahola kanirang tanan. ²⁵Ya kanmong Ispirito ani ya mintandog ka hinawa ni Dabid nga kanaming karaan nga kanmong sogoonon. Kamhan nagalaong iza nga kay ono sa nazehet ya mga tao nga diri kon Hudiyo? Kay ono sa siran nagahuna-huna ka maonga nga waray kaposlanan?²⁶Nagaandam ya mga hari dini ka kalibotan. Namagsabot disab ya mga oloolo kay awazon niran ya Magbabaza daw ya hari nga pinili naiza. Ani ini ya mga panaba ni Dabid kawandini pon.²⁷Kamhan mintoman di iton kay dini kaini nga lobohan nga Hirosalem nagatibo di si Hirodis daw si Ponsiyo Pilato daw ya mga diri kon Hudiyo daw ya mga taga Israil kay namagsabot siran nga patazen si Hisos nga kanmong Sogoonon nga waray sala. Iza matood ya hari nga kanmong pinili nga intagadan na mga Hudiyo. ²⁸Mintipon matood siran ka paghinang ka maharog nga kanmo ding daan inbot-an.²⁹Magbabaza, mahagdam iko daan ka paghinaldok niran kanami. Agon tabangan mo kami dazaw waray kahaldok nami ka pagpanaba ka pagmaymay nga insogo mo kanami. ³⁰Dazawon mo ya mga nabedlay dini. Hinangon mo ya mga madazaw nga kaboronganan kay timaan iton nga si Hisos ani gazod ya kanmong mga anak nga waray sala kamhan iza matood ya labaw ka gahom. ³¹Pagkakamhan niran pagpangamozo ka Nagagihit ya lagkaw nga tiponanan niran mindoogdoog gazod iton. Kamhan inharian sirang tanan na Madazaw nga Ispirito nga garing ka Nagagihit. Kamhan nawara di ya kahaldok niran ka pagpanan-og ka mga tao ka sindo na Nagagihit.³²Na, ya tanan mga minsakop kan Hisos naisa di ya kanirang huna-huna. Kamhan dizan kaniran waray isa nga nagalaong nga iza kay tag-iza ka toong mga botang kay magabahinbahinon niran ya maharog mga botang niran. ³³Minwali isab ya mga sinarigan ni Hisos nga nabohi di si Ginoong Hisos pagbalik garing ka lobong kay minkita di matood siran kanangiza. Intagan siran na Nagagihit ka may dakolang gahom ka pagwali kaini. Kamhan minpanarangin ya Nagagihit ka madazaw kanirang maharog.³⁴Dizan kaniran waray isa nga nakolangan kay ya mga tag-iza ka mga oma daw mga lagkaw inbaligza di niran. ³⁵Kamhan inhatag ya bazad ka mga sinarigan. Kamhan inbahinbahin niran iton kay ya kinahanglan na tagsa tagsa ani inhatag.³⁶Kamhan may isang tao nga taga Sipro nga kaliwat ni Libita si Hosi ya ngaran. Indagnazan iza na mga sinarigan kan Barnabi kay ya batasan naiza magtabangay ka mga tao. ³⁷Kamhan ya hinang naiza inbaligza naiza ya isang oma. Kamhan inhatag naiza ya taliped ka mga sinarigan ni Hisos.

Chapter 5

¹Kamhan may isa pon nga tao si Ananiyas ya ngaran daw si Sapira ya toong asawa. Minbaligza disab siran ka kanirang lopa. ²Kamhan inkawa niran ya halin kay may daan sabot niran ka paglimod ka mga sinarigan ni Hisos. Kamhan ya nabijaan indara ngaro ka mga sinarigan.³Kamhan si Pidro nangotana iza kan Ananiyas nga nagalaong nga Ananiyas, kay ono sa inharian ni Satanas ya huna-huna mo ka pagbakak ka Madazaw nga Ispirito nga garing ka Nagagihit? Minpanaba ko kanao nga ya bazad ka lopa inhorot di mazo ka paghatag dini kanami ambaza kay inkawa mazo daan ya halin. ⁴Ka wara pon mazo ibaligza ya lopa, kamazo iton. Pagbaligza mazo kaiton nga lopa ya kowarta kamazo gihapon. Kamhan wara gazod kami maglogos kamazo ka paghatag kanami ka bisan goramay ka. Kay ono sa kamo maghuna-huna ka paglimod kanami? Ya Nagagihit iza ya imbakakan mazo, diri kon tao. ⁵Pagpakabati ka ni Ananiyas ka mga panaba ni Pidro nadoog iza ka pagkapatay. Kamhan ya tanan mga nakabati masara ya pagkahaldok niran. ⁶Kamhan mindatong di ya mga batan-on nga amaama ka pagkomot ka toong lawas kay indara niran bali ka gawas na lobohan dazaw ilobong.⁷Ka paglabay ka mga tolong ka oras minsolod disab ya asawa na namola piro wara pon iza mahagdam nga wara di ya toong bana. ⁸Kamhan si Pidro nangotana kanangiza nga magsogilen ko kanao, daw inhorot mazo paghatag kanami ya halin ka kamazong lopa? Minsambag si Sapira nga hee ani matood iton.⁹Kamhan nangotana si Pidro pagisab nga kay ono sa kamo magsabot daan ka pagpanoray ka Madazaw nga Ispirito nga garing ka Nagagihit? Bantay kay ya mga nakalobong ka kanmong bana mindatong di siran ka pirtahan kay ilobong disab ko kaan! ¹⁰Kamhan dizan ka paahan ni Pidro nadoog si Sapira ka pagkapatay. Kamhan minsolod pagbalik ya mga batan-on. Pagpakakita niran nga patay di iza indara sab niran ya toong lawas bali ka gawas na lobohan dazaw ilobong dizan ka saing na toong bana. ¹¹Kamhan masara gazod ya pagpangahaldok na tanan mga sakop ni Hisos daw bisan sin-o ya nakabati nga nawara di sin Ananiyas.¹²Kamhan ya maharog mga sakop ni Hisos nagatipon siran dizan ka dakolang lagkaw nga pangamozoanan ka Nagagihit dizan ka isang diskanso inngaranan ka Diskanso ni Salomon. Kamhan dizan kaniran inpahinang na Nagagihit ya mga sinarigan ka mga madazaw nga kaboronganan kay timaan ini nga labaw ya Nagagihit ka gahom. ¹³Kamhan intahod siran na mga tao piro ya mga wara magsakop kan Hisos wara siran mangahas ka pagtipon kaniran.¹⁴Kamhan mindogang ya Nagagihit ka pagtood ka mga minsakop ka Magbabaza. Kamhan masara gazod nga katood ya mga amaama daw mga babazi. ¹⁵Kamhan inpandara na mga tao ya mga masakiton dizan ka kadalanan na lobohan. Kamhan inpabentag siran ka mga katri daw ya mga banig dazaw pabaskegen siran kon matamdengan siran ka lambong ni Pidro pag-azi naiza. ¹⁶Kamhan nakadatong di ya mga tao garing ka mga lobohan libot ka siyodad nga Hirosalem. Nagadara siran ka mga masakiton daw ya mga tao nga inharian na mga maonga. Kamhan indazaw sirang maharog.¹⁷Kamhan ya labaw nga pari daw ya maharog kaibahan naiza nga mga sakop na mga Sadosiyo min-arig gazod siran ka mga sinarigan ni Hisos. ¹⁸Agon inpadakop niran ya mga sinarigan kamhan inpamiriso.¹⁹Na, pagkakahabzen kaiza may isang sinogo nga garing ka Nagagihit nga min-abri ka pirtahan na prisohan. Kamhan inpalogwa daw inlong-an naiza nga ²⁰bomalik naa kamo ngaro ka dakolang lagkaw nga pangamozoanan ka Nagagihit. Magpanan-og kamo ka mga tao mahitongod kan Kristo nga tag-iza ka kinabohi nga diri mawara. ²¹Mintoman siran kaiton nga sogo kay pagkakaaldawen minsolod siran pagbalik ka dakolang lagkaw nga pangamozoanan ka Nagagihit. Kamhan minsogod di siran pagsindo ka mga tao mahitongod kan Hisos. Ka nagasindo pon siran ya labaw nga pari daw ya toong kaibahan inpatipon niran ya tanan mga oloolo nga taga Israil dazaw manambong ka Labaw nga Hokmanan. Kamhan kaw-en niran kontana sin Pidro garing ka prisohan dazaw iatod dizan ka Hokmanan.²²Ambaza kay pagdatong ka na mga polis dizan ka prisohan nawara di sa baza ya mga sinarigan dalom. Kamhan minbalik di siran ka mga oloolo kay pakahagdamen nga ²³pagdatong nami ka pirisohan nakitan nami nga madazaw ya pagkasira daw ya tanan mga gowardiya nga nagabantay ka mga pirtahan. Piro pag-abri nami waray tao dalom ka pirisohan!²⁴Pagpakabati ka na kapitan daw ya mga oloolo na mga pari nagalisod ya kanirang huna-huna kay in-ono sa nin Pidro pagpanaw kazina? ²⁵Kamhan may tao nga minsolod daw minlaong nga dizan ka dakolang lagkaw na Nagagihit waton di ya mga tao nga kamazong mga piniriso nga nagatoldo ka mga tao!²⁶Kamhan ya kapitan daw ya toong mga sakop minkaro siran ka dakolang lagkaw na Nagagihit kay dakpon niran ya mga sinarigan. Wara siran maggamit ka armas kay mahaldok siran kay basi pamookon siran na mga tao. ²⁷Kamhan in-atod si Pidro daw si Howan dizan ka Labaw nga Hokmanan dazaw pangotanhen na labaw nga pari nga nagalaong nga ²⁸kahabi minbaheg gazod kami kamazo ka paghonong ka pagtoldo ka mga tao mahitongod ka ngaran na kamazong oloolo piro wara kamo magtoo kay dini ka tibolos siyodad nga Hirosalem mahagdam di ya tanan mga tao ka kamazong toldoan nga kami koni ya minpatay ka tao nga kamazong insakopan.²⁹Kamhan si Pidro daw ya mga iba nga sinarigan minsambag nga kinahanglan tomanon nami ya sogo na Nagagihit, diri kon sogo na mga tao. ³⁰Ya Nagagihit nga hawagenen na kantang mga karaan ani gazod ya minbohi kan Hisos pagbalik garing ka lobong pagkakamhan mazo pagpatay kanangiza pinaazi ka paglansang kanangiza ka kros. ³¹Ya Nagagihit ani ya minbohat kanangiza nga Oloolo daw Manlolowas dizan ka toong too dazaw anhatag ka mga taga Israil ka logar ka paghinolsol dazaw pasaylohon na Nagagihit ya kanirang mga sala. ³²Kami ya minpanan-og kaini. Kamhan ya Madazaw nga Ispirito nga inhatag na Nagagihit dizan ka mga magatoman ka toong pagmaymay ani ya mintabang kanami ka pagpananog kaini. Ani ini ya pagsambag na mga sinarigan.³³Pagpakabati ka na mga sakop na Labaw nga Hokmanan nazehet gazod siran daw pamatazen kontana ya mga sinarigan. ³⁴Piro may isa kaniran si Gamaliyal ya ngaran. Sakop iza na mga Parasiyo daw magtutuldo sab iza ka daan balaod na Nagagihit. Matinahodon iza na tanan mga Hudiyo. Kamhan mintindog iza daw minsogo nga nagalaong nga palogwaen sin Pidro.³⁵Kamhan minpanaba iza kaniran nga mga kaibahan nao nga taga Israil, magbantay gazod kamo ka kamazong hinangen ka mga taohana nga indakop mazo. ³⁶Kay izang mahon-a pon may isang ka tao nga si Todas ya ngaran. Gosto naiza nga dakola ya toong pagkadato. Kamhan may mga opat nga ka gatos nga tao nga minsakop kanangiza. Pagkadogay kaiza imbono iza kamhan namagkabolagbolag di ya tanan mga sakop naiza kay wara di ya kanirang oloolo. Agon ya hinang ni Todas wara makapadazon. ³⁷Kamhan ya panahon ka pagpalista na gobirnador ka mga tao si Hodas nga taga Galiliya minpadakola disab iza ka toong ngaran. Matood disab ya toong mga sakop. Pagkadogay kaiza imbono iza kamhan namagkabolagbolag disab ya tanan mga sakop naiza.³⁸Na, itong mga tao nga indakop mazo abay mazo paghilabti. Pasagdi lamang siran kay kon garing ka tao ka lamang ya kanirang toldoan madali mawara iton. ³⁹Kamhan kon ya Nagagihit ani ya minsogo kaniran ngarini diri gazod kamo makadoog kaniran kay ya Nagagihit ani hinoa ya in-away mazo. Ani ini ya pagpanaba ni Gamaliyal kaniran.⁴⁰Kamhan mintoo siran ka toong tambag kaniran. Pagpasolod niran ka mga sinarigan pagbalik inpalatos gazod siran. Kamhan imbahegan nga nagalaong nga maghonong kamo pagtoldo ka mga tao mahitongod ka ngaran na kamazong oloolo. Kamhan imbohian siran. ⁴¹Na, pagpanaw na mga sinarigan dizan ka hokmanan dakola gazod ya kanirang kasaza kay siran ya mga pinili na Nagagihit ka pag-anget ka mga kalisod kay si Hisos ya insakopan niran. ⁴²Kamhan kada aldaw bisan dalem ka dakolang lagkaw na Nagagihit, bisan dizan ka mga lagkaw na mga tao nagamaymay siran ka mga tao daw ipasabot nga si Hisos iza matood si Kristo nga hari nga pinili na Nagagihit.

Chapter 6

¹Ka wara pon madogay ka nagadogang pon ka pagtaod ya mga ansakop kan Hisos ya mga Hudiyo nga Ginirika ya saba nagamahay siran ka mga Hudiyo nga Hinibriyo ya saba. Kay ya mga balo nga babazi nga sakop niran wara katagi koni ka bahin kada aldaw ka pagpanhatag ka makaon ka kada isa.²Kamhan ya mga napolo may dowa nga sinarigan ni Hisos minpatipon siran ka tanan mga sakop ni Hisos kay long-on nga diri kon madazaw kon pasagdan nami ya pagwali ka pagmaymay na Nagagihit dazaw aligarahen ka pagpakaon ka mga tao. ³Agon mga kaibahan, dizan kamazo magpili kamo ka pitong bolos nga amaama nga inharian na Madazaw nga Ispirito nga garing ka Nagagihit daw dakola disab ya kasabtan niran mahitongod ka pagmaymay na Nagagihit. Kamhan siran ya an-aligara ka pagpakaen ka mga tao. ⁴Kay kami ya anhatag ka tanan kaogaringen nami ka pag-ampo daw pagwali. Ani ini ya intogon na mga sinarigan ka maharog mga sakop ni Hisos.⁵Kamhan ya tanan mga tao gosto kaiton nga plano na mga sinarigan. Agon may pitong ka tao nga impili niran. Ya primiro ani si Istiban. Hogot gazod ya pagtoo naiza kan Hisos kay inharian iza na Madazaw nga Ispirito nga garing ka Nagagihit. Sonod si Pilipo daw si Prokoro daw si Nikanor daw si Timon daw si Parminas daw si Nikolas nga taga Antiyokya. Bisan diri kon Hudiyo ya ginikanan ni Nikolas minsakop iza ka tinoohan na mga Hudiyo. ⁶Pagkakamhan niran pagpili kaiton nga mga pitong ka tao indara ngaro ka mga sinarigan. Kamhan minpangamozo ya mga sinarigan ka Nagagihit. Minpandampa disab ka mga olo nirang pito kay ani ya pagpakilala dizan ka mga iba nga ya pitong ka tao magtabangay di siran ka mga sinarigan ka pagdomara ka mga sakop ni Hisos.⁷Kamhan doro ka siyodad nga Hirosalem matood ya mga anpanalinga ka pagmaymay nga garing ka Nagagihit. Kamhan ya mga minsakop kan Hisos mindogang pon siran ka pagtaod. Kamhan ya mga matood nga pari minsakop disab kan Hisos.⁸Kamhan si Istiban inpanaranginan iza na Nagagihit ka madazaw daw gahom. Kamhan dizan ka mga tao minhinang iza ka mga madazaw nga kaboronganan kay timaan iton nga si Hisos labaw gazod iza ka gahom. ⁹Kamhan minkandizan kan Istiban ya mga iba nga tao. Sakop siran ka isang singbahan na mga Hudiyo inngaranan ka Mga Tao nga Binohian kay kaizang mahon-a pon mga oripon siran. Taga Sirini daw taga Alihandriya siran. Garing sab siran ka lopa nga Silisiya daw Asya. Sirang maharog ya minpakiglalis kan Istiban.¹⁰Piro wara siran makadaog kay inharian si Istiban na Madazaw nga Ispirito nga garing ka Nagagihit. Dakola disab ya kasabtan naiza ka pagmaymay na Nagagihit. ¹¹Kamhan dizan ka waray lain makakita minsohol siran ka mga iba nga tao dazaw ambotangbotang siran kan Istiban nga nagalaong nga nakabati kami kan Istiban ka pagpanaba ka maonga mahitongod ka kantang karaan nga si Moysis daw ya Nagagihit.¹²Kamhan nazehet ya mga tao kan Istiban. Agon inpadakop iza na mga malaas daw ya mga magtutuldo ka tinoohan na mga Hudiyo kay dadhen dizan ka kanirang mga oloolo. ¹³Kamhan minkawa siran ka mga bakaken ka agbotangbotang kan Istiban nga nagalaong nga ini nga tao onay iza nagapanaba ka maonga mahitongod kan Moysis daw ya Nagagihit. ¹⁴Kay nakabati kami ka toong toldoan nga nagalaong nga si Hisos nga taga Nazarit geb-en koni naiza ya dakolang lagkaw na Diyos. Isaben sab naiza koni ya mga batasan nga imbilin ni Moysis kanta. Ani ini ya kanirang inpanaba. ¹⁵Kamhan si Istiban pagseleng naiza ka tanan mga oloolo madazaw selengan ya bayho singod ka bayho na taga tahaw nga sinogo nga garing ka Nagagihit.

Chapter 7

¹Kamhan ya labaw nga pari nangotana iza kan Istiban nga daw matood ya mga sombong niran kanmo? ²Kamhan si Istiban mindiskorso pagsambag kaniran nga nagalaong nga kamo nga mga kaibahan nao daw kamalaasan! Pagpanalinga kamo kay anpataremdem hao kamazo kon ono ya kaazi na kantang mga karaan. Ya Nagagihit nga nagahela daked ka tahaw minkarini iza ka kantang karaan nga si Abraham ka nagahela pon iza doro ka lopa nga Misopotamya, wara pon iza maglaling doro ka lobohan nga Haran. ³Kamhan minsogo ya Nagagihit kan Abraham nga nagalaong nga Abraham, bemelag ko naa ka kanmong mga lomon. Kamhan pomanaw ko dini ka kanmong hol-anan. Maglaling ko ngaro ka lopa nga ipakita nao kanmo. Ani ini ya sogo na Nagagihit kan Abraham.⁴Kamhan minpanaw si Abraham ka lopa nga Kaldiya kay minlaling iza doro dapit ka lobohan nga Haran. Ka pagkapatay na ama ni Abraham inpalaling iza na Nagagihit dini kaini nga lopa na kantang hinel-an keteb koman. ⁵Kamhan pagdatong ni Abraham dini kaini nga lopa wara pon maghatag ya Nagagihit kanangiza ka pagpanag-iza ka bisan isa ka nga kalakang ka lopa. Kamhan bisan wara pon ya anak ni Abraham minsaad ya Nagagihit kanangiza nga nagalaong nga kamo daw ya kanmong mga kaliwatan tagan nao kamo ka pagpanag-iza kaini nga lopa.⁶Ka wara pon matoman ya insaad nao kanmo ya kanmong mga kaliwatan mga istranyo siran doro ka aro nga lopa na mga lain tao. Kamhan oripenen siran doro daw daegdaegen siran kotob ka opat nga ka gatos nga ka toig. ⁷Kamhan silotan nao ya kataohan nga kanirang alagadan. Kamhan mamanaw siran garing kaiton nga dapit kay dini kaini nga lopa hao ya hawagenen niran. Ani ini ya pagpanaba na Nagagihit kan Abraham. ⁸Kamhan insogo na Nagagihit si Abraham ka paghinang ka batasan nga magpatori ya amaama kay timaan ini ka saad na Nagagihit kan Abraham nga kamo daw ya kanmong mga kaliwatan tagan nao kamo ka pagpanag-iza kaini nga lopa. Kamhan intori ni Abraham si Isak pagdatong ka ikawalo nga aldaw ka pagkatao. Kamhan intori isab ni Isaak ya toong anak nga si Hakob. Kamhan intori ni Hakob ya toong mga anak nga napolo may dowang bolos sirang tanan. Kamhan siran ya kantang mga karaan.⁹Na, ya batasan na mga anak ni Hakob nga kantang mga karaan min-arig gazod siran kan Hosi nga kanirang gipos-an. Agon minbaligza siran kan Hosi ka pag-oripen doro ka lopa nga Ihipto piro ya Nagagihit ani ya min-iba kanangiza. ¹⁰Kamhan bisan nagaazi si Hosi ka mga masiet nga kalisod intabangan iza na Nagagihit. Kamhan inhatagan iza na Nagagihit ka dakolang kahagdamanan. Kamhan si Paraon nga hari ka mga taga Ihipto nakaangay iza kan Hosi. Kamhan inpagobirnador ni Paraon si Hosi daw inpabantay ka maharog mga botang naiza.¹¹Na, pagkagobirnador ni Hosi ka lopa nga Ihipto may pihit ka tibolos Ihipto daw ya lopa nga Kanaan. Kamhan masara gazod ya kabengtas na maharog mga tao. Waray makaen nin Hakob nga kantang mga karaan. ¹²Na, pagpakabati ka ni Hakob nga may dinapog nga makaen doro ka lopa nga Ihipto inpakaro naiza ya kantang mga karaan doro dazaw makapalit siran ka makaen. ¹³Na, ka ikadowa niran pagbisita doro minpakilala si Hosi kaniran nga hao ya kamazong gipos-an nga silaong mazo nga patay di. Minpakilala isab kan Paraon nga maglomon siran daw si Hosi.¹⁴Kamhan minsogo si Hosi ka toong mga lomon nga nagalaong nga karohon si Hakob nga kantang ama daw ya maharog mga sakop naiza nga kapitoan may limang ka tao sirang maharog. ¹⁵Kamhan nalaling si Hakob ngaro ka lopa nga Ihipto. Kamhan ya lopa nga Ihipto ani ya napatazan ni Hakob daw ya toong mga anak nga kantang mga karaan. ¹⁶Piro ya kanirang mga lawas inbalhin doro ka lobohan nga Sikem kamhan doro inlobong siran ka lebnganan nga daan pinalit ni Abraham garing ka mga anak ni Hamor.¹⁷Na, pagkaarani ka na tirmino nga tomanen na Nagagihit ya toong saad kan Abraham ka paghatag ka pagpanag-iza ka lopa nga Kanaan ka toong mga kaliwatan mindogang di gazod ka pagtaod ya kantang mga angay doro ka lopa nga Ihipto kay nadogay di siran paghela doro. ¹⁸Kamhan may min-ilis ka paghari ka mga taga Ihipto nga wara makataremdem kan Hosi kay dogay di gazod ya pagkapatay ni Hosi. ¹⁹Kamhan inlimbongan na hari ya kantang mga angay. Indaegdaeg siran nga kantang mga karaan. Kamhan insogo siran ka pagbiza ka kanirang mga masoso doro ka oma dazaw mapatay siran.²⁰Na, ka nagahinang pen ya hari kaiton nga maonga natao di si Moysis nga naazakan na Nagagihit. Kotob ka tolong ka bolan ya pagtago kan Moysis na toong ginikanan dizan ka kanirang lagkaw dazaw diri patazen. ²¹Pagsoligsolig ka ni Moysis imbizaan niran dizan ka gawas kamhan nakitan iza na maanak nga babazi ni Paraon. Kamhan imbohi naiza si Moysis.²²Kamhan intoldoan si Moysis ka maharog kahagdamanan na mga Ihiptohanen. Kamhan labaw ka gahem ya mga panaba ni Moysis daw ya toong mga inhinang. ²³Na, pagdateng ni Moysis ka kap-atan nga ka toig nga panoigen minbisita iza ka toong angay nga mga taga Israil. ²⁴Kamhan nakitan naiza ya isa kaniran nga imbonalan na taga Ihipto. Kamhan inpatay ni Moysis ya taga Ihipto kay mintabang iza ka toong angay pagbales ka maonga. ²⁵Kay silaong ni Moysis nga ya toong mga angay nahagdam siran daan nga iza ya insogo na Nagagihit ka pagtabang kaniran ambaza kay wara siran makasabot.²⁶Pagsonod nga ka aldaw nakitan naiza ya toong mga angay nga nagaaway sirang dowa. Kamhan minbaheg iza kaniran ka paghosay nga nagalaong nga mga higara, abay kamo pag-away kay maglomon sa kamo! ²⁷Kamhan ya isa nga minpakig-away ka toong iba mintolod iza kan Moysis daw nagalaong nga sin-oy minpili kanmo ka pagboot daw paghokom kanami? ²⁸Daw patazen mo hao singod ka pagpatay mo ka taga Ihipto kahabi?²⁹Pagpakabati ka ni Moysis kaiton mindalagan iza kay mahaldek iza. Kamhan nagahela iza doro ka lobohan nga Madiyan aro ka toong dapit. Pagkadogay kaiza naminze iza doro. Kamhan dowang bolos ya toong mga anak nga polos amaama. ³⁰Na, pagdatong ka kap-atan nga ka toig ka doro di si Moysis ka kamingawan nga bobong nga Sinay inpakadizan na Nagagihit kan Moysis ya toong sinogo dizan ka sagbet nga minlaga di.³¹Pagpakakita ka ni Moysis kaiton nga sinogo nabereng iza kon ono iton. Kamhan min-arani iza ka sagbet dazaw sosihen. Kamhan nabatian naiza ya saba na Nagagihit nga nagalaong nga ³²Hao ya Nagagihit nga hawagenen na kanmong mga karaan. Hao ya Nagagihit ni Abraham daw si Isaak daw si Hakob nga kanmong kaapoan. Kamhan nagapidpid gazod ya lawas ni Moysis ka kahaldek. Wara iza magpadazon pagseleng ka sagbet.³³Kamhan minsogo ya Nagagihit kan Moysis nga kaw-en mo ya kanmong mga sinilas kay madazaw ya lopa nga intindegan mo kay dini hao kanmo. ³⁴Mahagdam hao nga koman dakola gazod ya kalised na kanaong mga sakop doro ka lopa nga Ihipto. Nabatian disab nao ya kanirang paghangzo kanao. Agon minkarimbaba di hao kay antabang hao kaniran. Komarini ko naa kay pakarohon nao iko ngaro ka Ihipto. Ani ini ya sogo na Nagagihit kan Moysis.³⁵Kamhan si Moysis ani ya insogo na Nagagihit ka pag-oloolo daw pagtabang ka kantang mga karaan. Izang mahon-a pon iza ya insopakan na toong angay nga nagalaong nga sin-oy minpili kanmo ka pagboot daw paghokom kanami? Piro intabangan iza na sinogo na Nagagihit nga minkandizan ka sagbet nga minlaga di pagseleng ni Moysis. ³⁶Kamhan si Moysis ya mintoldo kaniran pagpanaw niran garing ka lopa nga Ihipto. Kotob ka kap-atan nga ka toig doro ka Ihipto daw doro ka dagat nga inngaranan ka Mararag daw doro ka kamingawan minhinang iza ka mga madazaw nga kaberenganan kay timaan iton nga labaw ya Nagagihit ka gahem. ³⁷Kamhan si Moysis ani disab ya minpakahagdam ka kantang karaan nga taga Israil nga nagalaong nga dini kamazo pilien pon na Nagagihit ya isang propita singod ka pagpili naiza kanao.³⁸Ka nagapanaw pon ya kantang mga karaan doro ka kamingawan si Moysis ya nagaiba kaniran. Kamhan doro ka bobong nga Sinay minpanaba kanangiza ya sinogo nga garing ka Nagagihit. Kamhan nadawat ni Moysis ya pagmaymay na Nagagihit dazaw ihatag isab kanta. ³⁹Piro ya kantang mga karaan diri siran ansogot kan Moysis. Minsopak siran kanangiza kay naazak siran pagbalik ka lopa nga Ihipto. ⁴⁰Kamhan ka daked pon si Moysis ka bobong nga Sinay minhangzo siran kan Aron nga kanirang pari nga nagalaong nga hinangen mo kanami ya mga diyosdiyos dazaw may anhon-a kanami pagpanaw dini ka kamingawan kay wara kami mahagdam kon hain wani si Moysis nga mindara kanta garing ka lopa nga Ihipto.⁴¹Kamhan inhinang niran ya diyosdiyos nga singed ka hitsora na nati na baka. Kamhan inhalad disab niran ya ihazep kay magpista gazod siran ka pagsaza ka kanirang inhinang. ⁴²Kamhan imbizaan siran na Nagagihit. Inpasagdan siran naiza ka paghawag ka bolan daw sega daw ya mga bitoon. Ani ya nakatoman ka insoyat na mga propita na Nagagihit mahitenged ka batasan na mga kataohan nga taga Israil nga nagalaong nga kamo nga mga kaliwatan ni Israil, ka waro pon kamo ka kamingawan ka kap-atan nga ka toig diri kon hao ya inhawag daw haladan mazo.⁴³Kay nagadaradara kamo ka lalagkaway nga hel-anan na kamazong Nagagihit nga si Molok daw ya hitsora na bitoon nga kamazong Nagagihit nga si Ripan. Siran ya mga Nagagihit nga inhinang mazo dazaw hawagen. Agon ipabihag ta kamo doro ka aro bali pon ka lopa nga Babilonya. Ani ini ya insoyat na mga karaang propita na Nagagihit mahitenged ka kantang mga karaan.⁴⁴Kamhan ya kantang mga karaan wara siran magtahod ka matood nga Nagagihit bisan ya hinipid nga lagkaw nga pangamozoanan ka Nagagihit ani ya indaradara niran doro ka kamingawan. Na, iton nga lagkaw nahinang nga kindal na mga kanding dazaw masazon paghipid. Kay inhinang ni Moysis iton kay may haodan nga inpakita kanangiza na Nagagihit. ⁴⁵Na, pagkamola ni Moysis si Hoswi ya ilis. Kamhan pagdatong nin Hoswi ka kalopaan nga insaad na Nagagihit ka kantang mga karaan indara sab niran iton nga lagkaw nga pangamozoanan ka Nagagihit. Kamhan inbogaw na Nagagihit ya mga lain tao nga nagahela doro. Kamhan imbilin niran ya lagkaw doro hangtod ka paghari ni Dabid kaniran. ⁴⁶Kamhan mintabang ya Nagagihit kan Dabid ka pagpakadaog ka toong mga kaaway. Kamhan minhangzo si Dabid ka Nagagihit nga nagalaong nga Nagagihit, kon mahimo togotan mo hao ka paghinang ka dakolang lagkaw para kanmo nga Nagagihitni Hakob nga kanaming karaan.⁴⁷Piro si Salomon nga anak ni Dabid ani ya nakahinang kaiton. ⁴⁸Kamhan ya matood nga Nagagihit diri gazed magkinahanglan ka paghela dalem ka lagkaw nga inhinang na tao kay kawandini pon minsoyat ya propita na Nagagihit nga ⁴⁹wani ya inlaong na Nagagihit mahitenged ka toong kaogaringen nga ya langit ani ya kanaong lo-toanan ka paghari. Kamhan ya kalibotan ani ya pahimlazanan na kanaong paa. ⁵⁰Bisan ono ya lagkaw nga inhinang mazo kolang pon iton ka paghela kanao kay hao ya maghinangay ka tahaw daw tibolos kalibotan. Ani ini ya insoyat na karaang propita.⁵¹Kamhan indogangan ni Istiban pagpanaba kaniran nga nagalaong nga kamong tanan, magahi gazod ya kamazong otok. Bisan mga Hudiyo kamo minbiza kamo ka Nagagihit. Insopak mazo pag-onay ya Madazaw nga Ispirito nga garing ka Nagagihit singod ka batasan na kamazong mga karaan. ⁵²Daw may propita nga wara madaegdaeg na kamazong mga karaan? Inpatay niran ya mga sinogo na Nagagihit nga minpakahagdam kaniran ka pagdatong na toong Sogoonon nga waray sala. Kamhan kamo ya minedlaw daw minpatay kanangiza. ⁵³Kamo ya mga mindawat ka mga sogo na Nagagihit nga indara na sinogo na Nagagihit piro wara kamo magtoman kaiton. Ani ini ya pagsambag ni Istiban dizan ka mga oloolo nga Hudiyo.⁵⁴Pagpakabati na mga sakop na labaw nga pari nagapangageet siran ka kanirang ngipen ka kazehet. ⁵⁵Kamhan inharian si Istiban na Madazaw nga Ispirito nga garing ka Nagagihit. Paghangad naiza nakitan naiza ya Nagagihit nga madazaw selengan daw si Hisos nga nagatindog dizan ka too na Nagagihit. ⁵⁶Kamhan minlaong si Istiban nga magseleng kamo! Nakitan nao ya tahaw nga naabri di daw si Hisos nga nagatindog dizan ka too na Nagagihit!⁵⁷Kamhan insampenan niran ya kanirang talinga dazaw diri makabati ka toong saba. Naninggit siran kay dakola ya kazehet niran kan Istiban. Kamhan mindengan sirang tanan pagdasmag kanangiza. ⁵⁸Kamhan intolod niran iza dizan ka logwa na siyodad kamhan inpamook. Kamhan dizan ka batan-en nga si Saolo inpabantazan na mga saksi ya kanirang mga bado dazaw masazon pagpook.⁵⁹Pagpamook pon niran kan Istiban minhawag iza nga Ginoong Hisos, dawatan di mo ya kanaong ispirito kay mapatay di hao! ⁶⁰Paglohod naiza mabaskeg ya toong saba ka paghawag nga Magbabaza, diri ko magtaremdem ka inhinang niran kanao. Pagkakamhan naiza pagpanaba napatay iza. Ani ini ya kaazi ni Istiban.

Chapter 8

¹1 Kamhan ya batan-en nga si Saolo naazak iza ka pagpatay niran kan Istiban. Kamhan ya pagpatay na mga Hudiyo kan Istiban ani ya sinogdan ka maiseg nga pagdaegdaeg ka mga sakop ni Hisos nga nagatipon dizan ka siyodad nga Hirosalem. Kamhan namagkabelag ya maharog mga sakop ni Hisos ngaro ka lopa nga Huda daw Samariya piro ya mga sinarigan ni Hisos minpabilin siran dizan ka Hirosalem. ²Kamhan ya mga Hudiyo nga madazaw ya pagpangalagad niran ka Nagagihit inlebeng niran si Istiban. Dakola disab ya paghaza niran kan Istiban. ³Kamhan gosto ni Saolo nga patazen ya mga matood nga sakop ni Hisos. Agon namanikpanik iza ka tagsa tagsang ka lagkaw dazaw dakpen siran. Bisan kon amaama kon babazi inpamiriso sirang tanan.⁴Na, ya mga sakop ni Hisos nga nagakabelag di ngaro ka mga lain dapit minwali siran ka mga tao ka sindo mahitenged kan Hisos. ⁵Ya isang sakop nga si Pilipo minkaro iza ka siyodad nga Samariya. Kamhan minwali iza ka mga tao nga si Hisos iza matood si Kristo nga hari nga pinili na Nagagihit.⁶Pagpakabati niran kan Pilipo daw pagpakakita niran ka mga timaan nga inpahinang na Nagagihit dizan kanangiza namag-isa di siran pagtoo ka mga panaba ni Pilipo. ⁷Kay mindalagan ya mga maonga dizan ka mga matood nga tao nga inharian daan na mga maonga. Dakola gazod ya pagsinggit na mga maonga pagdalagan niran. Kamhan ya mga diri makahingas ka lawas daw ya mga piang indazaw disab ya kanirang lawas. ⁸Agon dakola ya kasaza na mga taga siyodad nga Samariya.⁹Kamhan dizan ka siyodad nga Samariya may isang tao nga si Simon ya ngaran. Sokad kaizang mahon-a pon nakapabereng iza ka mga taga Samariya kay iza ya tigsalamangka. Kamhan nagaangken iza nga iza ya labaw ka gahem. ¹⁰Kamhan bisan bakak iton mintoo sirang tanan. Bisan kon pobri kon dato nagalaong siran nga iza nga tao ani matood ya gahem na Nagagihit nga inngaranan nga Ya Dakolang Gahom. ¹¹Nadogay di gazod ya paglimbong ni Simon kaniran ka toong salamangka agon mintoo siran kanang-iza.¹²Kamhan pagpakabati niran ka pagmaymay ni Pilipo nga nagalaong nga si Hiso Kristo ani matood ya hari nga pinili na Nagagihit nga intagadan niran mintoo gazed siran nga mga amaama daw babazi kamhan imbenzagan. ¹³Bisan si Simon nga tigsalamangka mintoo disab iza ka sindo ni Pilipo. Pagkakamhan benzagi min-ibaiba iza kan Pilipo. Kamhan nabereng gazod iza pagpakakita naiza ka mga madazaw nga kaberenganan nga timaan nga labaw si Hisos ka gahem.¹⁴Na, doro ka Hirosalem ya mga sinarigan ni Hisos nakabati di siran nga ya mga taga Samariya mintoo di siran ka pagmaymay na Nagagihit. Kamhan inpakaro niran si Pidro daw si Howan ngaro ka siyodad nga Samariya. ¹⁵Pagdatong niran doro nagahangzo siran ka Nagagihit dazaw makadawat ya mga mintoo ka Madazaw nga Ispirito nga garing ka Nagagihit. ¹⁶Kay ya Ispirito wara pon iza maghari ka bisan isa kaniran. Nabenzagan lamang siran kaizang pagpakasakop niran kan Hisos. ¹⁷Agon inpandampa ni Pidro daw si Howan ya kanirang olo kay ani ya timaan nga iton nga mga tao nakadawat disab siran ka Madazaw nga Ispirito nga garing ka Nagagihit.¹⁸Kamhan nakitan ni Simon nga inharian ya mga tao ka Madazaw nga Ispirito nga garing ka Nagagihit pagpandampa na mga sinarigan ka kanirang olo. Agon gosto naiza nga ihatag ya kowarta kan Pidro daw si Howan kay paliten kontana ya gahem ka pagpanhatag ka mga tao ka Madazaw nga Ispirito nga garing ka Nagagihit. ¹⁹Minhangzo iza kaniran nga nagalaong nga tagan mo hao kaini nga gahem dazaw kon andampa hao ka olo na bisan sin-o nga tao harian disab siran na Ispirito nga garing ka Nagagihit.²⁰Kamhan si Pidro minbaheg gazod iza kan Simon nga nagalaong nga masonog ko doro ka inpirno iba ka kanmong kowarta kay maonga gazod ya kanmong huna-huna nga paliten ya ihatag na Nagagihit. ²¹Diri kon sakop iko ni Kristo, diri ko hatagan na Nagagihit ka madazaw kay mahagdam daan iza nga maonga ya huna-huna mo. ²²Maghinelsel ko ka kanmong sala. Maghangzo ko ka Nagagihit dazaw pasaylohon naiza ya kanmong huna-huna nga maonga. ²³Kay ya batasan mo singod iton ka tobli nga gamot na balagen nga makahilo ka tao kon mag-inem kay inharian ko na maonga. Ani ini ya baheg ni Pidro kan Simon nga tigsalamangka.²⁴Kamhan minsambag si Simon nga tabangan mo hao intawon paghangzo ka Nagagihit dazaw diri matoman kanao ya mga panaba mo.²⁵Pagkakamhan kaiza minsindo si Pidro daw si Howan kaniran mahitenged kan Hisos daw ya toong mga inhinang nga inpamatood niran. Kamhan min-oli siran ka lobohan nga Hirosalem. Kamhan inwalihan disab niran ya mga tao ka pagmaymay mahitenged kan Hisos dizan ka mga mataed nga bariyo na mga taga lopa nga Samariya nga in-azihan niran.²⁶Na, ka dizan pen si Pilipo ka Samariya may isang sinogo nga garing ka Diyos minsogo kanang-iza nga nagalaong nga pomanaw ko naa ngaro ka kamingawan nga may karsada nga minsinged garing ka Hirosalim ngaro ka longsod nga Gaza. Ani ini ya sogo naiza kan Pilipo. ²⁷Kamhan minpanaw si Pilipo. Pag-azi naiza dizan ka karsada dizan disab may isang tao nga taga Itipyo nga lopa dapit doro ka kaaroan nga timogan. Dakola ya toong gahem kay opisyal iza nga maghipesay ka dakolang talipid ni Kandasi nga rayna doro ka lopa nga Itipyo. Kamhan minbisita iza ka Hirosalem kay minsingba iza ka Diyos. ²⁸Kamhan minsinged di iza ka karsada kay an-oli iza. Pagpakasakay naiza nagabasa iza ka basahen nga insoyat ni Isayas nga karaang propita na Diyos.²⁹Kamhan ya Madazaw nga Ispirito nga garing ka Nagihit minsogo iza kan Pilipo nga nagalaong nga magsogat iko naa ka sakzanan nga nagasinged dizan ka karsada kamhan ibahan mo ya nagasakay. ³⁰Kamhan mindalagan si Pilipo pagsogat kanang-iza. Nabatian disab naiza ya nagasakay nga nagabasa dizan ka basahen nga insoyat ni Isayas. Kamhan nangotana si Pilipo daw makasabot iko ka kanmong imbasa? ³¹Minsambag ya opisyal nga onhon sa nao pagsabot kaini kon waray antoldo kanao? Kamhan inpasakay naiza si Pilipo daw inpalo-to disab tepad kanang-iza.³²Na, wani ya daan insoyat ni Isayas nga imbasa na opisyal nga nagalaong nga ya batasan ni Kristo diri iza anmahay pag-azi naiza ka mga masiet nga kalised. Minbatasan iza singed ka karniro nga diri anmatay pag-ated na tao ka pag-ihaw. Minbatasan isab iza singed ka nati nga karniro na mahenek pagraspa na tao. ³³Pagatamazen iza na mga maongang tao. Bisan waray sala naiza imbetangan niran ka silot kanang-iza. Waray minpanan-og mahitenged ka toong kaliwatan kay ka wara pen iza mamalaas napatay iza. Ani ini ya daan insoyat ni Isayas.³⁴Pagkakamhan naiza pagbasa nangotana ya opisyal kan Pilipo nga daw sin-o ya insoyat na karaang propita ya toong kaogaringen kon ya lain tao? ³⁵Kamhan mintoldo si Pilipo kanangiza ka sindo mahitenged kan Hiso-Kristo. Ya insoyat ni Isayas nga kanirang imbasa kazina ani ya sinogdan ni Pilipo pagmaymay naiza kaini nga tao.³⁶Ka nagasinged pen siran ngaro nakadateng siran ka dapit nga may sapa. Kamhan nagalaong ya opisyal nga may sapa dizan. Kon mahimo benzagan mo hao. ³⁷Minsambag si Pilipo nga mahimo kon dizan ka tanan mong kaogaringen mintoo ko ka pagmaymay mahitenged kan Kristo. Minsambag ya opisyal nga mintoo gazed hao nga si Hiso Kristo ani gazed ya Maanak na Diyos. ³⁸Kamhan minpaheneng ya opisyal ka toong sakzanan. Kamhan sirang dowa mintena kay ankadizan siran ka sapa. Kamhan imbenzagan iza ni Pilipo.³⁹Kamhan ya Madazaw nga Ispirito nga garing ka Nagagihit minsakmit iza kan Pilipo. Kamhan wara di iza makiti na opisyal. Kamhan ya opisyal minpadazon iza ka toong panaw. Malinaw gazed ya toong hinawa. ⁴⁰Kamhan si Pilipo waro di iza ka longsod nga Azoto. Kamhan dizan ka tanan mga bariyo nga in-azihan naiza keteb ka pagdateng naiza ka siyodad nga Sisariya minwali iza mahitenged kan Hisos.

Chapter 9

¹Kamhan waro ka Hirosalem nagahinaldek pen si Saolo ka mga sakop na Magbabaja kay gosto iza nga pamatazen sirang tanan. Agon minkaro iza ka Labaw nga Pari ²kay kaw-en ya soyat nga anpakilala kanang-iza ngaro ka mga oloolo na toong mga angay doro ka siyodad nga Damasko kay intogotan iza ka pagdakep ka mga tao nga nagatibo di kan Hisos. Bisan kon amaama bisan kon babazi pandadhen pagbalik ka Hirosalem kay ipapriso.³Na, minpanaw si Saolo hangtod nakapasinged iza arani ka siyodad nga Damasko. Kamhan dizan ka dalan inlatian baza iza ka singed ka kilat nga garing daked ka langit. ⁴Kamhan nadeeg iza daw nabatian naiza ya saba nga nagalaong nga Saolo, Saolo, kay ono sa magadaegdaegen di mo hao?⁵Minsambag si Saolo nga Sinyor, "Sin-o sa ko koman?" Minsambag ya saba nga si Hisos hao nga kanmong pagadaegdaegen. ⁶Tomindeg di ko. Sominged di ko ngaro ka siyodad nga Damasko kay doro panabaan iko kon ono ya kanmong hinangen. Ani ini ya pagsogo ni Hisos kan Saolo. ⁷Kamhan ya mga tao nga min-iba kan Saolo minheneng di siran pagpanaw kay nabatian niran ya saba piro waray tao dizan.⁸Kamhan mintindeg si Saolo, Min-imata iza piro wara di iza makakita kay nabota di ya toong mata. Agon inhabitan na iba ka pagtoldo ngaro ka Damasko. ⁹Tolong ka aldaw ya toong pagkabota. Wara disab iza magkaen kon maginem ka bisan ono.¹⁰Na, doro ka Damasko may isang sakop ni Hisos nga si Ananiyas ya ngaran. Kamhan may nakitan naiza garing ka Diyos nga nagasabi nga Ananiyas! Minsambag iza nga Magbabaja, wani sa hao. ¹¹Kamhan minsogo ya Magbabaja nga komaro ko naa ngaro ka dalan inngaranan ka Matol-id. Kamhan pangitan mo ya isang tao nga taga Tarso nga si Saolo ya ngaran kay dizan ka lagkaw ni Hodas nagapangamozo iza ka Nagagihit. ¹²Kamhan may nakitan ni Saolo garing ka Ginoo nga may isang tao nga si Ananiyas nga magaseled daw magadampa ka toong olo dazaw maolian ya toong mata.¹³Minsambag si Ananiyas nga matod, Magbabaja, maonga gazed ya hinang ni Saolo ka kanmong mga sakop doro ka Hirosalem. ¹⁴Kamhan ya tood naiza dini ka Damasko pandakpen ya tanan mga tao nga minpahari kanmo nga kanirang Magbabaja kay may gahem naiza nga inhatag na mga oloolo na mga pari doro ka Hirosalem. ¹⁵Kamhan ya Magbabaja minsambag kan Ananiyas nga karohon naa si Saolo kay iza gazed ya pinili nao dazaw dadhen ya pagmaymay mahitenged kanao doro ka mga diri kon Yodayo daw ya mga hari daw ya toong mga angay nga taga Israil. Iza ya insarigan nao ka pagsindo kanirang tanan mahitenged kanao. ¹⁶Kamhan ipasabot disab nao kan Saolo nga an-azi iza ka masarang kasiet nga kalised kay hao ya insakopan naiza. Ani ini ya sogo na Magbabaja kan Ananiyas.¹⁷Agon minkaro si Ananiyas ka lagkaw nga inhel-an ni Saolo. Kamhan mindampa iza ka olo ni Saolo kay dazaw panaranginan iza ka madazaw. Kamhan minlaong iza kan Saolo nga kanaong lomon kan Kristo, si Magbabaja no Hisos nga minkandizan kanmo doro ka dalan pagpasinged mo ngarini ka Damasko iza ya minsogo kanao ngarini dazaw maolian ya mata mo daw paharian disab iko na Madazaw nga Ispirito nga garing ka Nagagihit. ¹⁸Pagkakamhan naiza pagpanaba nadazaw matood ya pagpaneleng ni Saolo kay may singed ka hingbis nga nangaholog garing ka toong mata. Pagtindeg naiza nabenzagan iza. ¹⁹Pagkakamhan naiza pagkaen mabaskeg ya toong lawas. Kamhan diri kon madogay ya pagpabilin naiza dizan ka Damasko iba ka mga sakop ni Hisos.²⁰Minseled iza dazon ka mga singbahan niran kay mingsanjaw iza nga si Hisos ani matood ya Maanak na Diyos. ²¹Kamhan ya tanan mga nakabati nabereng siran nga nagalaong nga iza ya minpatay ka mga sakop ni Hisos doro ka Hirosalem. Ani disab ya tood naiza pagdateng naiza dini ka Damasko kay iated siran kontana ngaro ka mga oloolo na mga pari doro ka Hirosalem dazaw patazen. ²²Kamhan si Saolo mintoda iza pagwali kaniran. Kamhan ya angay ni Saolo nga mga Hodiyo wara siran makasambag kanang-iza ka paglalis kay hanas iza pagpamatood nga si Hisos ani matood si Kristo nga hari nga pinili na Nagagihit.²³Paglabay na mga mataed nga aldaw namagsabot siran kon onhon sa niran pagpatay kan Saolo. ²⁴Aldaw daw kahabzen ya pagbantay niran ka mga dalan mingaring ka siyodad nga Damasko kay kon anpanaw si Saolo patazen kontana iza piro may minpakahagdam kanang-iza mahitenged ka kanirang sabot. ²⁵Kamhan libot ya siyodad ka dakolang alad nga nahinang nga garing ka bato. Na, may isang kahabzen dizan ka rongag na alad intonton si Saolo na toong mga sakop ka dakolang alad. Kamhan nakalayas iza.²⁶Pagdateng naiza ka Hirosalem gosto naiza an-iba ka mga sakop ni Hisos piro nahaldek sirang tanan kay silaong niran nga wara pen iza magsakop kan Hisos. ²⁷Kamhan intabangan iza ni Barnabi daw in-ibahan dizan ka mga sinarigan ni Hisos ipakilala. Kamhan inpanan-ogan siran ni Barnabi mahitenged ka pagpakasakop ni Saolo kan Hisos. Minlaong si Barnabi nga ya Magbabaja minkandizan iza kan Saolo doro ka dalan pagpasinged ngaro ka siyodad nga Damasko. Minpanaba disab iza kan Saolo. Kamhan dizan ka mga taga Damasko mabaskeg ya pagwali ni Saolo mahitenged kan Hisos. Ani ini ya pagpanan-og ni Barnabi kaniran.²⁸Kamhan mintipon si Saolo kaniran daw minsoroy iza ka tibolos Hirosalem. Waray kahaldek naiza ka pagwali ka sindo mahitenged kan Hisos. ²⁹Nagapakiglaonglaong disab iza ka mga Hodiyo nga Ginirika ya saba. Kamhan minlalis gazed siran kay diri siran antoo ka toong inwali mahitenged kan Hisos. Kamhan namagsabot siran nga patazen si Saolo. ³⁰Pagpakabati ka na mga sakop ni Hisos in-ated niran si Saolo ngaro ka siyodad nga Sisariya dapit doro ka salpan. Kamhan inpakaro iza ngaro ka longsod nga Tarso nga naimathan ni Saolo dapit doro ka kaaroan nga kanawazan.³¹Kamhan doro ka tibolos Yoda daw Galiliya daw Samarya waray andaegdaeg ka mga kaibahan ni Hisos nga nagatipon. Kamhan mindakola ya kanirang pagtoon ka pagmaymay mahitenged kan Hisos. Anikay intahod niran ya Magbabaja. Kamhan ya Madazaw nga Ispirito nga garing ka Nagagihit mintabang iza kaniran ka pagtoman ka toong pagmaymay. Kamhan dizan kaniran mindogang ya Magbabaya ka pagtaed ka toong mga kaibahan. ³²Na, si Pidro minbisita di iza ka mga mataed nga bariyo. Kamhan minbisita disab iza ka mga kaibahan ni Hisos nga nagahela doro ka longsod nga Lida.³³Kamhan ya nabedlay nga si Aniyas ya ngaran ani ya nakitan ni Pidro. Walo ding ka toig ya kadogazen na toong pagkabedlay nga diri makahingas ka lawas. ³⁴Kamhan si Pidro minlaong iza nga Aniyas, bomangon ko naa kay nabahaw di iko ni Hiso-Kristo! Lokoton ya banig mo! Kamhan minbangon matood si Aniyas. ³⁵Kamhan ya mga taga Lida daw ya mga taga dakolang patag nga Saron nakita niran nga madazaw di ya lawas ni Aniyas. Agon magkaibahan di sirang tanan kan Magbabaja no Hisos.³⁶Kamhan doro ka lain longsod nga Hopi may isang babazi nga si Tabita ya ngaran. Indagnazan iza kan Dorkas. Na, ya kahologan na dagnay ani ya osa. Kaibahan si Dorkas ni Hisos. Mataed ya toong mga inhinang nga madazaw. Dakola disab ya pagtabang naiza ka mga pobri. ³⁷Na, ka nagabisita pen si Pidro doro ka longsod nga Lida nasakit si Dorkas. Kamhan napatay iza. Pagkakamhan niran aghinang ka batasan niran nga intrapo ya lawas na namola imbetang niran dizan ka isang sinabong daked ka ikadowang saleg na lagkaw.³⁸Kamhan ya mga sakop ni Hisos dini ka Hopi pagpakabati niran nga si Pidro doro di iza ka Lida inpakaro niran ya dowang ka tao dazaw pakarinihen si Pidro pagdali kay ya Hopi diri kon aro ka Lida. ³⁹Agon min-iba si Pidro kaniran. Pagdatong naiza dizan in-ated iza daked ka kowarto nga inbetangan na lawas na namola. Kamhan inlibotan iza na mga nagahaza nga mga balo nga babazi. Inpakita disab kanangiza ya mga bado nga hininang ni Dorkas ka bohi pon iza.⁴⁰Kamhan inpalogwa ni Pidro sirang maharog. Kamhan minlohod iza ka pag-ampo ka Nagagihit. Kamhan minsogo iza ka namola nga Tabita, bomangon ko naa! Kamhan min-imata di ya babazi. Pagpakakita ka naiza kan Pidro minbangon iza paglo-to. ⁴¹Kamhan inhawidan ni Pidro ya alima na babazi ka pagpatindog. Kamhan inpakarini ni Pidro ya mga balo nga babazi daw ya mga iba nga sakop ni Hisos kay inpakita kaniran si Dorkas nga nabohi ka. ⁴²Kamhan mindatong ka tibolos Hopi ya balita mahitongod kaiza. Matood disab ya mga tao nga mintoo ka Magbabaza. ⁴³Nagapabilin si Pidro ka Hopi ka mga matood nga aldaw iba kan Simon nga mag-anitay ka mga kindal na mga kanding daw karniro.

Chapter 10

¹May isang tao doro ka siyodad nga Sisariya si Korniliyo ya ngaran. Kapitan iza na kasoldawan nga Italiyano. ²Bisan diri kon Hudiyo si Korniliyo madazaw ya pagpangalagad naiza ka Nagagihit. Kamhan ya Nagagihit anikay inhawag naiza daw ya toong mga inhel-an. Dakola isab ya pagtabang ni Korniliyo ka mga Hudiyo nga pobri. Onay disab izanagapangamozo ka Nagagihit.³Kamhan may isang aldaw nga pagkabalantang ka delem may nakitan ni Korniliyo nga garing ka Nagagihit. Waton baza ya sinogo nga garing ka Nagagihit minseled daw minsabi kan Korniliyo. ⁴Dakola ya kahaldek ni Korniliyo kon sin-o iton taohana. Minseleng gazod iza daw nagalaong nga Sinyor, ono sa wani? Minsambag ya sinogo nga mahagdam ya Nagagihit ka kanmong batasan nga onay nagapangamozo daw nagatabang ka mga pobri. Kamhan ya batasan mo singod iton ka inhalad mo ka Nagagihit agon ambales iza kanmo ka madazaw. ⁵Agon pakarohon mo ya mga tao ngaro ka lobohan nga Hopi dazaw dadhen ngarini ya isang tao nga si Simon Pidro ya ngaran. ⁶Dizan pon iza kan Simon nga mag-anitay nga nagahela doro ka kilid na dagat. Ani ini ya inpanaba na sinogo kan Korniliyo.⁷Pagpanaw na sinogo inpakarini ni Korniliyo ya isang soldaw nga toong sinarigan nga madazaw ya pagpangalagad naiza ka Nagagihit. Inpakarini disab naiza ya dowang bolos nga sogoonon. ⁸Kamhan minpanan-og iza kaniran ka toong naazihan kazina. Kamhan inpakaro naiza sirang tolo ngaro ka Hopi.⁹Pagsonod nga ka aldaw ka hapit siran andatong ka Hopi si Pidro minkandaked iza ka malakbang nga atep kay antoman iza ka toong batasan nga ampangamozo ka Nagagihit kay edto di ya aldaw. ¹⁰Kamhan imbengtas iza piro wara pon malotò ya makaen. Pagsen-ad pon na tao baba may nakitan ni Pidro nga garing ka Nagagihit ¹¹nga singod ka min-abri di ya tahaw. Waza sab baza ya singod ka habel nga dakola. Pagtonton ngambaba kan Pidro ya selengan singod ka dakolang bowa. ¹²Ya sineldan na bowa may tanan mga klasi nga inkaen na tao. May mga diri ipaihaw na mga Hudiyo. Kamhan may mga ihawen nga madazaw.¹³Kamhan may saba nga nabatian ni Pidro nga nagalaong nga Pidro, tomindeg ko. Ihawen mo ini dazaw may sera mo. ¹⁴Minsambag si Pidro nga Magbabaza, diri hao kay diri hao anlapas ka balaod nga garing ka mga karaan nami nga diri kami pakanen ka in-ihaw nga maonga. ¹⁵Kamhan ya saba minsogo kan Pidro pag-isab nga bisan ono nga inhingloan na Nagagihit abay di paglong-a nga maonga. ¹⁶Kamhan katolo ya pag-otro pagpatonton ka habel nga bowa. Kamhan imbetad pag-oli ngandaked ka tahaw.¹⁷Kamhan nagalised ya huna-huna ni Pidro kon ono ya kahologan na toong nakitan. Paghuna-huna pon naiza ya mga sinogo ni Korniliyo mindatong di siran baba ka pirtahan kay minsosi siran kon hain ya lagkaw nga inhel-an ni Simon Pidro. ¹⁸Kamhan minhawag siran nga nagalaong nga daw may bisita dini nga si Simon Pidro ya ngaran?¹⁹Na, ka nagahona-hona pon si Pidro kon ono ya toong nakitan kazina ya Madazaw nga Ispirito nga garing ka Nagagihit ani minlaong nga baba ka pirtahan may tolong ka tao nga nangita kanmo. ²⁰Magtena ko. Kamhan bisan diri kon Hudiyo siran diri ko magdowadowa ka pag-iba kaniran kay hao ya minsogo kaniran ngarini kanmo. Ani ini ya sogo naiza kan Pidro. ²¹Pagtena ni Pidro minlaong iza kaniran nga hao ya pangitan mazo. Daw ono ya tood mazo kanao?²²Minsambag siran nga si Kapitan Korniliyo ani ya minsogo kanami ngarini kanmo. Kay kahabi ya sinogo nga garing ka Nagagihit ani minsogo kanangiza ka pagpakaro kanmo ngaro ka toong lagkaw dazaw anpanalinga iza ka kanmong ilaong. Iza ya madazaw nga tao nga nagahawag ka Nagagihit. Kamhan intahod gazod iza na maharog mga Hudiyo. Ani ini ya pagpanaba niran kan Pidro. ²³Agon minpaseled iza kaniran daw minpakolang.Pagsonod nga ka aldaw min-iba si Pidro kaniran. Min-iba disab ya mga sakop ni Kristo nga taga Hopi.²⁴Pagsonod nga ka aldaw nakadatong di siran ka siyodad nga Sisariya. Nagatagad pon si Korniliyo kaniran iba ya toong mga lomon daw ya mga higara nga toong indapit.²⁵Pagdatong ni Pidro ka lagkaw ni Korniliyo insogat iza ni Korniliyo. Kamhan minlohod si Korniliyo ka pagtahod kan Pidro ²⁶piro intabangan iza pagpatindog ni Pidro kay nagalaong nga tomindog ko kay mag-anika kita nga tao ka lamang.²⁷Kamhan minpakiglaonglaong iza kan Korniliyo ka pagseled niran ka lagkaw. Kamhan nakita di naiza ya mga matood nga tao nga nagatipon di dalem. ²⁸Kamhan si Pidro minlaong iza kaniran nga kamong tanan, mahagdam kamo ka mga balaod nami nga Hudiyo nga diri antogot kanao ka pag-iba daw pagbisita dini ka lagkaw na tao nga diri kon Hudiyo. Piro inpakahagdam di hao na Nagagihit nga diri nao long-a nga maonga ya bisan sin-o nga tao. ²⁹Kamhan kahabi pagpakarinihen mazo kanao wara hao magbaribad. Na, ono sa ya kamazong tood kanao?³⁰Si Korniliyo minsambag nga isang habi ka pagkabalantang ka delem dizan ka kanaong lagkaw nagapangamozo hao ka Nagagihit. Kamhan minkandizan baza kanao ya isang tao nga makinlaw gazod ya bado. ³¹Kamhan minlaong iza kanao nga Korniliyo, impanalingahan na Nagagihit ya kanmong pag-ampo. Nataremdeman disab naiza ya pagkalooy mo ka mga tao. ³²Agon pakarohon mo ya tao ngaro ka Hopi ka pag-ated ngarini ka tao nga si Simon Pidro. Dizan pon iza ka lagkaw ni Simon nga mag-anitay nga nagahela dizan ka kilid na dagat. Ani ini ya toong inlaong kanao. ³³Kamhan inpakarini ta ko dazon. Madazaw kay mindatong di iko. Na, dini ka pagpakaseleng na Nagagihit nagakatipon di kaming tanan kay anpanalinga ka tanan mga panaba na Magbabaza kanmo.³⁴Kamhan si Pidro minsambag kaniran nga makasabot di gazod hao nga bisan sin-o ya tao waray pinalabi na Nagagihit. ³⁵Kay bisan taga hain iza kon tahodon naiza ya Nagagihit daw hinangen sab aiza ya mga madazaw dawaten iza na Nagagihit.³⁶Mahagdam kamo daan nga kami nga mga taga Israil inpanmaymay kami na Nagagihit mahitenged kan Hiso Kristo nga iza ya makakawa ka pagkontara nita ka Nagagihit. Hari isab iza ka maharog mga tao bisan kon Hudiyo ya tao bisan kon diri. ³⁷Mahagdam disab kamo kaizang mga inhinang ni Hisos doro ka lopa nga Galiliya daw Huda pagkakamhan ni Howan pagbenzag ka mga tao. ³⁸Ya Madazaw nga Ispirito nga garing ka Nagagihit ani ya mintabang kan Hisos nga taga Nazarit. Kamhan may gahem ni Hisos ka paghinang ka mga madazaw. Dizan ka maharog mga tao nga inharian daan na mga maonga minbogaw iza kaniran kay ya Nagagihit ani ya min-iba kan Hisos.³⁹Kami nga mga sinarigan ni Hisos mga saksi kami ka toong mga inhinang doro ka lopa nga Huda lakip ya siyodad nga Hirosalem. Siran gazod ya minlansang kan Hisos ka kros kamhan napatay iza. ⁴⁰Kamhan ya Nagagihit ani ya minbohi kan Hisos pagbalik garing ka lobong ka ikatlong aldaw. Kamhan inpakita iza na Nagagihit dini kanami nga toong mga sinarigan. ⁴¹Kamhan namagsaro disab kami daw si Hisos. Izang pagkabanhaw ni Hisos wara makakita kanangiza ya tanan mga tao piro kay kami ka lamang nga mga inpili na Nagagihit.⁴²Kamhan minsogo si Hisos kanami ka pagmaymay ka mga tao nga si Hisos ani ya pinili na Nagagihit ka paghokom ka mga bohi daw ya mga patay nga tao. ⁴³Inpanan-ogan daan na maharog mga propita na Nagagihit nga nagalaong nga si Hisos ani may gahem ka pagpasaylo ka mga sala na tanan mga minsakop kanangiza.⁴⁴Ka nagamaymay pon si Pidro kanin Korniliyo inharian ya maharog mga nanalinga na Madazaw nga Ispirito nga garing ka Nagagihit. ⁴⁵Kamhan ya mga Hudiyo nga min-iba kan Pidro nabereng siran kay ya mga tao nga diri kon Hudiyo inharian disab siran na Madazaw nga Ispirito nga garing ka Nagagihit.⁴⁶Nabatian sab nin Pidro ka pagpanaba niran ka nagakalainlain nga saba daw ya pagsaza niran ka Nagagihit. Kamhan minlaong si Pidro ka toong mga iba nga ⁴⁷ini nga mga tao nakadawat di matood siran ka Madazaw nga Ispirito nga garing ka Nagagihit singod ka pagdawat nita kanangiza. Agon waray makapaheneng nga benzagan siran pinaazi ka sapa. ⁴⁸Kamhan minsogo iza nga benzagan siran kay minsakop di siran kan Hiso Kristo. Kamhan inhangzo niran si Pidro nga magpabilin iba kaniran ka mga matood nga aldaw.

Chapter 11

¹Ka wara pon madogay ya mga sinarigan ni Hisos daw ya toong mga sakop doro ka tibolos Huda nakabati siran nga may mga tao nga diri kon Hudiyo nga mintoo disab ka pagmaymay mahitenged kan Hiso Kristo. ²Agon pag-oli ka ni Pidro ka siyodad nga Hirosalem ya mga magtutuldo ka tinoohan na mga Hudiyo minbaheg siran kanangiza nga ³nagalaong nga matod, ey, minlapas iko ka balaod na kantang mga karaan kay doro ka mga tao nga diri kon Hudiyo nagahela iko koni daw namagsaro kaniran pagkaen?⁴Kamhan minpanan-og si Pidro kaniran ka tanan naazihan naiza sokad gazed ka sinogdan nga nagalaong nga ⁵ka nagapangamozo hao doro ka lobohan nga Hopi may nakitan nao nga garing ka Nagagihit nga singod ka habel nga dakola nga intonton garing daked ka tahaw. Ya selengan singod ka dakolang bowa. Kamhan minheneng iton dizan tenged kanao. ⁶Pagsosi gazod nao dalem ya nakitan nao ya mga klasi nga inkaen na tao. May mga diri ipaihaw na mga Hudiyo. Kamhan may mga ihawen nga madazaw.⁷Kamhan nabatian nao ya saba nga minsogo kanao nga Pidro, tomindog ko. Ihawen mo ini dazaw may sera mo. ⁸Kamhan minsambag hao nga Magbabaza, diri hao kay diri hao anlapas ka balaod nga garing ka kanaming karaan nga diri kami pakanen ka in-ihaw nga maonga. ⁹Kamhan ikadowa ya pagsogo na saba kanao nagalaong nga bisan ono nga inhingloan na Nagagihit abay di paglong-a nga maonga. ¹⁰Na, katolo ya pagpanaba na Nagagihit kanao singod kaini. Kamhan imbetad pag-oli ya bowa ngandaked ka tahaw.¹¹Kamhan mindatong di baza ya tolong ka tao baba ka pirtahan naitong lagkaw nga inhel-an nao kay impakaro siran koni kanao garing ka siyodad nga Sisariya. ¹²Kamhan ya Madazaw nga Ispirito nga garing ka Nagagihit ani ya mintogon kanao nga bisan diri kon Hudiyo siran, diri ko magdowadowa ka pag-iba kaniran. Agon hao daw ya mga enem nga tao nga lomon ta kan Kristo minseled kami ka lagkaw ni Korniliyo nga minpakaro kanao. ¹³Na, pagseled ami ka toong lagkaw minpanan-og iza kanami mahitenged ka isang sinogo nga garing ka Nagagihit nga minkandizan ka toong lagkaw izang dini kaini. Kamhan minsogo koni nga pakarohon mo ya mga tao ngaro ka lobohan nga Hopi koni ka pagdara ngarini kanmo ka tao nga si Simon indagnazan kan Pidro ¹⁴kay iza ya ansindo kanmo daw ya maharog inhel-an mo dazaw malibri kamo ka silot ka kamazong mga sala.¹⁵Na, pagsogod nao pagmaymay kaniran inharian siran na Madazaw nga Ispirito nga garing ka Nagagihit singod ka paghari naiza kanta ka sinogdan. ¹⁶Kamhan nakataremdem hao ka inlaong na Magbabaza nga namenzag si Howan ka mga tao ka sapa piro benzagan kamo ka Madazaw nga Ispirito nga garing ka Nagagihit dazaw paharian kamo naiza nga Ispirito.¹⁷Na, inpaharian matood siran na Nagagihit ka toong Ispirito singod ka pagpahari naiza kanta nga mga Hudiyo pagsakop nita kan Ginoong Hiso Kristo. Agon doro ka lagkaw ni Korniliyo onhon sa nao pagbaribad ka Nagagihit? ¹⁸Pagpakabati ka na mga Hudiyo ka sambag ni Pidro minheneng di siran paglalis kanangiza. Hinoa insaza niran ya Nagagihit nga nagalaong nga bisan ya mga tao nga diri kon Hudiyo kon anhinelsel siran ka kanirang mga sala anhatag ya Nagagihit kaniran ka bag-ong kinabohi nga diri mawara. Ani ini ya pagtabang na Nagagihit kan Pidro pag-oli naiza ka Hirosalem.¹⁹Na, izang pagkapatay ni Istiban ya mga sakop ni Hisos nagakabelag di siran kay indaogdaog siran. Kamhan may mga mindatong kotob ka lopa nga Ponisiya daw ya poro-poro nga Sipro daw ya siyodad nga Antiyokya. Kamhan ya mga Hudiyo lamang ani inwalihan niran. ²⁰Piro may mga taga Sipro daw mga taga lobohan nga Sayrin pagdatong niran ka siyodad nga Antiyokya inwalihan niran ya mga diri kon Hudiyo ka pagmaymay mahitenged kan Ginoong Hisos. ²¹Mintabang ya Nagagihit kaniran ka pagwali kamhan masara gazod nga katood ya mga taga Antiyokya nga mintoo ka Magbabaza daw minsakop di kanangiza.²²Na, ya mga sakop ni Hisos nga nagatipon doro ka Hirosalem nakabati siran nga mataed di ya mga minsakop kan Hisos doro ka Antiyokya agon inpakaro niran si Barnabi. ²³Pagdatong naiza doro nakita naiza nga inhinang na Nagagihit ya mga madazaw agon dakola ya toong kasaza. Kamhan minmaymay iza kanirang tanan nga nagalaong nga bisan ono ya kaazi mazo diri kamo ambiza ka kamazong pagtoo kan Hisos. ²⁴Kamhan ya mga minsakop kan Ginoong Hisos mindogang siran ka pagtaod. Beetan si Barnabi. Heget gazod ya pagtoo naiza kan Hisos kay inharian iza na Madazaw nga Ispirito nga garing ka Nagagihit.²⁵Na, minpanaw si Barnabi ngaro ka lobohan nga Tarso kay ampangita iza kan Saolo. ²⁶Pagpakakita kanangiza in-ated iza balik ka Antiyokya. Kamhan doro siran min-iba ka mga sakop ni Hisos kotob ka isang ka toig. Matood ya mga tao nga insindoan niran. Kamhan ya mga taga Antiyokya nga minsakop di kan Hisos siran ya inngaranan paghon-a nga Kristohanen.²⁷Na, ka dizan pon si Barnabi daw si Saolo ka Antiyokya may mga propita na Nagagihit nga mindatong garing ka Hirosalem. ²⁸Kamhan dizan kaniran ya isa nga si Agabo mintindog iza. Kamhan inpakahagdam iza na Madazaw nga Ispirito nga garing ka Nagagihit nga may dakolang pihit nga andatong ka tibolos kalibotan. Pagkadogay kaiza ka pagkahari pon ni Kladyo ka mga taga Roma natoman matood ya inlaong ni Agabo.²⁹Kamhan doro ka Antiyokya namagsabot ya mga sakop ni Hisos nga tagsa tagsa siran anhatag ka hinabang. Ya nahimo niran anikay ipaated ngaro ka mga sakop ni Hisos doro ka Huda. ³⁰Kamhan inpakaro niran si Barnabi daw si Saolo doro ka Huda dazaw iated ya kowarta dizan ka mga malaas nga mga sakop ni Hisos.

Chapter 12

¹Na, koman disab ya hari nga si Hirodis minsogod di iza pagdaegdaeg ka mga sakop ni Hisos nga nagatipon doro ka Hirosalem. ²Kamhan impaotod disab naiza ya lieg ni Santiago nga magorang ni Howan.³Pagkahagdam naiza nga naazak ya mga Hodiyo ka toong inhinang inpadakep disab naiza si Pidro kaizang pista ka pagpangaen na mga Hodiyo ka pan nga waray ipasoligay. ⁴Na, pagpakadakep naiza kan Pidro inpapriso daw inpabantay dizan ka napolo may enem nga ka bolos nga soldaw kay kada opat nga ka oras ilisan na mga opat nga ka bolos nga soldaw. Ani ini ya inhinang ni Hirodis kay nagatagad pen iza ka pagkatiwas na simana ka pagpista na mga Hodiyo anipen ipaated si Pidro dizan ka pagseleng na mga Hodiyo kay dazaw hokman daw patazen.⁵Kamhan ka dizan pen si Pidro ka pirisohan ya mga sakop ni Hisos nga nagatipon dizan ka Hirosalem mintabang gazed siran kan Pidro ka pagpangamozo ka Nagagihit. ⁶Na, izang tenga ka kahabzen dizan ka tenga na mga dowang ka soldaw natorog si Pidro. Konsilem ipapatay iza ni Hirodis dizan ka pagseleng na mga tao.⁷Kamhan dalem ka prisohan may kapawa baza kay minkandizan ya isang sinogo nga garing ka Nagagihit. Minhezeng iza ka pagpokaw kan Pidro daw minlaong nga paka dali, bomangon ko naa! Kamhan nangahebad ya mga kadina dizan ka alima ni Pidro. ⁸Kamhan insogo disab nga mag-andam ko naa ka pagpanaw. Kamhan mintoman dazon si Pidro. Kamhan insogo disab nga mag-iba di kita pagsonod ngaro.⁹Kamhan min-iba si Pidro kaiton nga sinogo ngambali ka logwa. Silaong ni Pidro nga diri kon matood nga may mintabang kanangiza kay singed ka may nakitan naiza nga garing ka Nagagihit. ¹⁰Pag-azi niran dizan ka mga hon-ang daw mga ikadowang magbantazay nakadateng siran ka pirtahan na siyodad. Kamhan ya pothaw nga sira naabri nga waray mintolod. Kamhan minpanaw siran. Pag-azi niran dizan ka karsada nawara dazon dizan kan Pidro ya sinogo nga garing ka Nagagihit.¹¹Anipen si Pidro manhimaan daw minlaong ka toong hona-hona nga ya Nagagihit ani matood ya minpakarini ka toong sinogo dazaw bawien hao garing ka gahem ni Hirodis. Agon diri hao patazen bisan gosto na tanan mga Hudiyo nga patazen hao. ¹²Pagpakahena-hena ka ni Pidro kaiza minkaro di iza ka lagkaw ni Mariya nga ina ni Howan Markos. Kamhan matood ya mga mintipon dizan kay mintabang siran kan Pidro ka pagpangamozo ka Nagagihit.¹³Na, pagdatong ka ni Pidro dizan ka pirtahan na lagkaw minhawag di iza. Kamhan si Rodas nga binolanan minkarini iza ka pagsogat kon sin-o ya minhawag bali ka logwa. ¹⁴Pagpakakilala ka naiza ka saba ni Pidro nalipat iza ka pag-abri kay dakola ya toong kasaza. Agon minkalit iza pagdalagan pagbalik ka solod kay minpakahagdam iza kaniran nga si Pidro ani gazod ya minhawag bali ka logwa. ¹⁵Minsambag siran nga boang iko. Kamhan mintoda gazod iza pagpanaba nga matood ya toong impanaba kaniran. Minsambag siran nga iton ka lamang ya tagatahaw nga mag-aligrahay kan Pidro kay basi ipakahagdam kanta nga wara di si Pidro.¹⁶Na, bali ka logwa min-otro disab si Pidro paghawag. Pagabri pon niran nabereng gazod siran kay si Pidro matood ya minhawag. ¹⁷Kamhan minsinyas iza ka toong alima pagpahenek kaniran kay minpanan-og iza kaniran kon onhon sa na Magbabaza pagbohi kanangiza dizan ka prisohan. Kamhan minlaong iza nga dizan kan Santiago daw ya kantang kaibahan panan-ogan mazo siran ka naazihan nao kazina.¹⁸Na, pagkaaldaw dizan ka mga soldaw ni Hirodis dakola ya kasamok kay hain di wani si Pidro? ¹⁹Kamhan inpapangita iza ni Hirodis piro wara di gazod makiti. Agon inpapangotana naiza ya mga magbantazay. Kamhan inpapatay sirang maharog. Kamhan minpanaw si Hirodis dizan ka Huda ngaro ka siyodad nga Sisariya. Kamhan nagapabilin iza dogaydogay doro.²⁰Pagkadogay kaiza nazehet si Hirodis ka mga taga Tiro daw ya mga taga Sidon nga dowang ka lobohan doro ka kilid na dakolang dagat. Kamhan minheneng di iza pagpamaligza kaniran ka makaen. Agon minpakig-azok di siran kan Blasto nga sinarigan ni Hirodis kay anpakighosay siran kan Hirodis kontana dazaw makaotro siran pagkawa ka makaen dizan kanangiza. ²¹Na, pagdateng na aldaw ka pagsabot niran daw si Hirodis inbado naiza ya mga mahalen. Kamhan minlo-to iza dizan ka lo-toanan naiza ka paghari. Kamhan mindiskorso iza kaniran.²²Pagkakamhan naiza pagdiskorso insaza iza na mga tao nagalaong pagsinggit nga iza nga mindiskorso kanta diri kon tao ka lamang iza basta kay ya Nagagihit ani gazod iza! ²³Wara si Hirodis magpaheneng kaniran pagsaza agon ya sinogo nga garing ka Nagagihit minpasakit dazon iza ka lawas ni Hirodis. Kamhan in-olodan ya toong tinai. Kamhan napatay iza. Ani ini ya pagsilot na Nagagihit kan Hirodis kay wara naiza sazaa ya Nagagihit.²⁴Pagkakamhan matood ya mga nanalinga ka pagmaymay nga garing ka Nagagihit. Kamhan mindogang ka pagtaod ya mga naazak pagpasakop kan Hisos. ²⁵Kamhan doro ka Hirosalem si Barnabi daw si Saolo pagkakamhan niran pag-ated ka hinabang min-oli siran ka Antiyokya. Inpaiba disab niran si Howan Markos.

Chapter 13

¹Kamhan dizan ka mga sakop ni Hisos nga nagatipon doro ka lobohan nga Antiyokya may mga propita na Nagagihit daw ya mga hanas ka pagdara ka pagmaymay mahitenged kan Kristo. Kamhan ya ngaran niran si Barnabi daw si Simiyon nga indagnazan kan Nigro daw si Losiyo nga taga Sirini daw si Manaen nga binohi na ama ni Hirodis nga hari daw si Saolo. ²Kamhan may isang aldaw pagsingba niran ka Magbabaza daw pag-anget pon niran ka makaen kay diri anheneng ka pagpangamozo ka Nagagihit intogon siran na Madazaw nga Ispirito nga garing ka Nagagihit nga nagalaong nga ipasarig mazo kanao si Barnabi daw si Saolo kay siran ya inpili nao ka pagdara ka kanaong pagmaymay doro ka mga dapit libot ka lobohan nga Antiyokya. Ani ini ya togon naiza kaniran. ³Agon pagkakamhan niran pagpangamozo ka Nagagihit daw pag-anget ka makaen minsampereng siran ka olo ni Barnabi daw si Saolo kay ani ya pagpakilala nga sirang dowa ya inpili na Nagagihit. Kamhan intogotan sirang dowa ka pagpanaw ngaro.⁴Kamhan ya Ispirito na Nagagihit minsogo iza kaniran ka pagpanaw ngaro ka pantalan nga Silosiya doro ka kilid na dakolang dagat. Pagdatong niran doro minsakay siran ka bangka ngaro ka poro-poro nga Sipro. ⁵Pagdatong niran ka lobohan nga Salamina inwali niran ya pagmaymay na Nagagihit dalem ka mga singbahan na mga Hudiyo. Min-iba kaniran si Howan Markos dazaw may katimbang niran.⁶Kamhan min-azi siran ka poro-poro nga Sipro garing ka Salamina keteb ka lobohan nga Papos. Kamhan si Barhisos nga tigsalamangka nga Hudiyo ani ya nakitan niran. Min-angken iza nga iza ya propita na Nagagihit. ⁷Kamhan min-ibaiba iza kan Sirhiyo Paolo nga gobirnador ka Sipro. Otokan si Sirhiyo. Inpakadizan naiza si Barnabi daw si Saolo kay anpanalinga iza ka pagmaymay na Nagagihit. ⁸Piro imbalabagan siran na tigsalamangka dazaw diri antoo ya gobirnador ka pagmaymay mahitenged kan Hiso Kristo. Na, ya ngaran na tigsalamangka ka saba nga Ginirika ani Ilimas.⁹Kamhan si Saolo nga inngaranan disab kan Pablo inharian iza na Madazaw nga Ispirito nga garing ka Nagagihit. Kamhan minseleng gazod iza kan Ilimas ¹⁰daw minbaheg nga nagalaong nga limbongan gazod iko daw bakaken kay inharian iko ni Satanas. Iko ya kaaway ka tanan mga madazaw kay pirmi iko ambakak nga diri kon matood ya pagmaymay na Nagagihit.¹¹Agon pabotahan iko na Magbabaza ka pagsilot kanmo. Bisan ya kapawa na sega diri iko makakita keteb ka pagdazaw na Nagagihit ka mata mo. Kamhan mindeglem matood ya mata ni Ilimas. Wara gazod iza makakita ka bisan ono. Kamhan nanhaphap iza kon sin-o ya makahabit kanangiza. ¹²Na, pagpakakita na gobirnador ka kaazi na tigsalamangka mintoo gazod iza ka pagmaymay mahitenged kan Ginoong Hisos kay nabereng iza kon ono iton.¹³Pagkakamhan minsakay sin Pablo ka bangka garing ka poro-poro nga Papos ngaro ka pantalan nga Pirga doro ka lopa nga Panpilya. Pagdatong niran doro si Howan Markos minbelag iza kaniran kay an-oli iza ka Hirosalem. ¹⁴Kamhan si Pablo daw si Barnabi nagapadazon siran ka kanirang panaw garing ka Pirga keteb ka lobohan nga Antiyokya doro ka lopa nga Pisidiya.PagkaSabado minseled di siran ka singbahan na mga Hudiyo kay ani ya batasan niran kada aldaw nga tigpahimlay na mga Hudiyo. Kamhan minlo-to siran dalem kaiza. ¹⁵Pagkakamhan na mga oloolo pagbasa dizan ka daan balaed na Nagagihit nga insoyat ni Moysis daw ya kasoyatan na mga karaang propita inpakadizan niran ya isang tao dizan kanin Pablo kay long-on nga kamo nga mga kaibahan nami, kon may ilaong mazo ka pagmaymay ka mga mintipon dini panabai naa mazo.¹⁶Agon mintindeg si Pablo. Pagpahenek naiza ka mga tao minsogod iza pagpanaba kaniran nga nagalaong nga mga kaibahan nao nga taga Israil daw kamo nga mga diri kon Hudiyo nga minhawag ka matood nga Nagagihit, timan-an mazo gazod ini! ¹⁷Ya kantang Nagagihit ani ya minpili ka kantang mga karaan nga mga kaliwatan ni Israil. Kawandini pon ka paghela pon niran doro ka lopa nga Ihipto mindogang iza kaniran ka pagtaod. Kamhan iza ya minpapanaw kaniran garing ka lopa nga Ihipto kay labaw ka gahem iza. ¹⁸Kamhan bisan diri siran antoo ka toong sogo, min-anget iza ka kanirang batasan ka kap-atan nga ka toig ka nagapanaw pon siran doro ka kamingawan.¹⁹Pagdatong niran ka lopa nga Kanaan nakadaog ya Nagagihit ka mga pito nga ka kalasi nga ka tao nga nagahela doro. Kamhan minhatag iza ka kantang mga karaan kaitong lopa nga Kanaan dazaw siran ya tag-iza. Na, sokad ka pagdatong niran ka Ihipto kotob ka pag-oli niran ka Kanaan hapit mag-opat nga ka gatos may kalim-an nga ka toig. ²⁰Kamhan impalo-to na Nagagihit ya mga tagsa tagsa nga maghohokom ka pag-oloolo kaniran. Na, ya panahon ka pagkaoloolo ni Samwil nga karaang propita na Nagagihit²¹maazak gazod siran nga may kanirang hari. Kamhan intagan siran na Nagagihit kan Saolo nga karaang tao nga mga anak ni Kis nga kaliwat ni Binhamin. Kamhan iza ya minhari kaniran kotob ka kap-atan nga ka toig. ²²Na, pagpaiwat ka na Nagagihit kan Saolo in-ilisan iza ni Dabid ka pagkahari kaniran kay minlaong ya Nagagihit mahitenged kan Dabid nga ining si Dabid nga anak ni Isay nakaangay iza ka kanaong hona-hona kay gosto iza antoman ka tanan naazakan nao.²³Na, may isang kaliwat ni Dabid nga si Hisos ya ngaran. Kamhan dini kanta nga mga kaliwatan ni Israil iza matood ya pinili na Nagagihit dazaw mahatagan kita ka kinabohi nga diri mawara. ²⁴Ka wara pon magmaymay si Hisos minwali si Howan ka tanan mga kaliwatan ni Israil nga nagalaong nga kinahanglan bizaan di mazo ya maongang batasan mazo. Kamhan magpabenzag kamo. ²⁵Ka hapit si Howan mapatay nangotana iza ka mga tao nga daw sin-o say pagngaran mazo kanao? Diri kon hao ya hari nga intagadan mazo kay may isa pon nga andatong dini kamazo. Dizan kanangiza hao ya labing obos kay iza gazod ya labaw ka gahem. Ani ini ya pagwali ni Howan.²⁶Na, kamo nga mga kaibahan nao nga mga kaliwatan ni Abraham daw kamo nga mga diri kon Hudiyo nga minhawag ka matood nga Nagagihit, kita gazod ya impakahagdam na Nagagihit nga si Hisos ani ya makalibri kanta ka silot nga pahamtangan na Nagagihit kanta ka kantang mga sala. ²⁷Iza matood ya intagadan ta piro ya mga taga Hirosalem daw ya kanirang mga oloolo wara siran makakilala nga si Hisos ani ya hari nga pinili na Nagagihit. Wara disab siran makasabot ka mga sinoyat na mga karaang propita na Nagagihit, bisan imbasa niran iton dizan ka kanirang mga singbahan kada Sabado. Kamhan ya pagpatay niran kan Hisos ani ya pagtoman ka sinoyat na mga karaang propita na Nagagihit nga imbasa niran.²⁸Bisan waray sala naiza inhokman iza niran ka kamatazen. Kamhan inhangzo niran si Pilato nga patazen si Hisos. ²⁹Pagtoman niran ka maharog mga panaba nga insoyat daan mahitenged ka toong pagkapatay inkawa niran ya toong lawas doro ka kros. Kamhan inlebeng.³⁰Piro inbohi iza na Nagagihit pagbalik garing ka lebeng. ³¹Kamhan may mga matood nga aldaw nga minkandizan iza ka mga tao nga min-iba kanangiza izang dini kaini garing ka Galiliya ngaro ka lobohan nga Hirosalem. Kamhan siran di ya nagapanan-og ka mga Hudiyo nga nagalaong nga nabohi di matood si Hisos.³²- ³³Kamhan indara disab nami kamazo ini nga pagmaymay mahitenged kan Hisos kay dini kanta intoman di na Nagagihit ya toong saad ka kantang mga karaan kay inbohi naiza si Hisos pagbalik garing ka lebeng. Ani ini ya kahologan na daan pinasoyat na Nagagihit mahitenged kan Hisos dizan ka basahen nga ikadowang Salmo nga nagalaong nga inhinang nao nga Iko di ya kanaong mga anak kay inbohi nao kanmo pagbalik garing ka lebeng. ³⁴Na ya pagbohi na Nagagihit kan Hisos dazaw diri malata ya lawas ani ya intoman na Diyos ka toong saad kan Hisos nga nagalaong nga ihatag nao kanmo ya madazaw nga panarangin nga insaad nao kan Dabid.³⁵Kamhan dizan ka iba nga Salmo insoyat ni Dabid mahitenged kan Hisos nga nagalaong nga ya anak na Nagagihit nga waray sala diri ambilin ya Nagagihit ka toong lawas ka pagkalata dalem ka lebeng. Ani ini ya insoyat ni Dabid mahitenged ka lawas ni Hisos ³⁶diri kon ya lawas ni Dabid kay pagkakamhan ni Dabid pagtoman ka mga sogo na Nagagihit napatay iza. Kamhan inlebeng iza dizan ka lebnganan na toong mga apo kamhan nalatà ya toong lawas kay tao ka sa iza. ³⁷Piro si Hisos nga inbohi na Diyos pagbalik garing ka lebeng wara gazod malatà ya toong lawas.³⁸Mga kaibahan nao, timan-an mazo gazod ini kay iton nga taohana nga si Hisos iza kay inwali nami kamazo kay iza kay makatabang kamazo dazaw makakawa ya Nagagihit ka kamazong mga sala. ³⁹Bisan antoman ya tao ka maharog mga balaod nga insoyat ni Moysis diri makawa ya toong mga sala piro bisan sin-o ya ansakop kan Hisos malibri di iza ka maharog mga sala naiza.⁴⁰Na, maghamarag kamo kay basi dini kamazo matoman ya inlaong na mga karaang propita na Nagagihit nga nagalaong nga ⁴¹kamo nga mga nagasora ka mga panaba na Nagagihit, magseleng kamo kamhan mapatay kamo kay bisan may nagapanan-og kamazo ka madazaw nga inhinang na Nagagihit wara kamo magtoo. Ani ini ya pagmaymay ni Pablo.⁴²Pagpanaw ni Pablo daw si Barnabi dizan ka singbahan inhangzo siran na mga tao ka pagbalik ka sonod nga Sabado dazaw isaben pagmaymay kaniran mahitenged kan Hisos. ⁴³Kamhan in-iba sirang dowa na mga matood nga Hudiyo daw ya mga tao nga diri kon Hudiyo nga mintoman ka mga balaod na mga Hudiyo. Kamhan insindo siran nin Pablo nga diri kamo magbiza ka pagtoo mazo kan Kristo kay anikay makalibri kamazo ka silot nga ipahamtang na Nagagihit ka kamazong mga sala.⁴⁴Na, pagdatong ka sonod nga Sabado dizan ka singbahan hapit matibe ya mga taga Antiyokya pagkatipon kay anpanalinga siran ka pagmaymay nga garing ka Nagagihit. ⁴⁵Kamhan ya mga oloolo na mga Hudiyo pagpakakita ka niran ka masarang katood nga tao nagaarig gazod siran. Kamhan insopak niran ya sindo ni Pablo. Intamay disab niran ya pagmaymay na Nagagihit.⁴⁶Kamhan waray kasipeg nin Pablo ka pagsambag kaniran nga nagalaong nga kinahanglan kamo ya mahon-ang inwalihan na pagmaymay na Nagagihit piro wara kamo magpanalinga. Agon diri mahatagan kamo ka kinabohi nga diri mawara kay ya batasan mazo intamay mazo ya pagmaymay na Nagagihit. Bizaan ta kamo kay ankaro di kami ka mga tao nga diri kon Hudiyo. ⁴⁷Kay insogo kami na Magbabaza nga nagalaong nga doro ka mga tao nga diri kon Hudiyo dini ka tibolos kalibotan ipasabot mazo nga si Hisos anikay makalibri kaniran ka silot ka kanirang mga sala. Ani ini ya sambag nin Pablo kaniran.⁴⁸Kamhan ya mga manalingahay nga diri kon Hudiyo dakola ya kasaza niran daw insaza niran ya pagmaymay mahitenged kan Kristo. Kamhan matood ya mga minsakop kan Hisos kay impili siran na Nagagihit dazaw mahatagan siran ka bag-ong kinabohi nga diri mawara. ⁴⁹Kamhan dizan ka maharog mga dapit doro ka lopa nga Pisidiya inpanan-og ya pagmaymay na Magbabaza.⁵⁰Piro ingobot na mga Hudiyo ya mga dato nga babazi nga magsisingba daw ya mga oloolo ka lobohan nga Antiyokya. Kamhan inkazethan sin Pablo daw inbogaw siran dini ka lopa nga Pisidiya. ⁵¹Piro inzabzab nin Pablo ya abog dizan ka paa niran dazaw mahagdam ya mga tao nga silotan siran kay-an kay wara siran magpanalinga ka pagmaymay nga garing ka Nagagihit. Kamhan minpadazon sin Pablo ka kanirang panaw ngaro ka longsod nga Ikoniyo. ⁵²Kamhan ya mga sakop ni Hisos nga imbilin nin Pablo dizan ka Antiyokya dakola ya kasaza niran daw inharian sab siran na Madazaw nga Ispirito nga garing ka Nagagihit.

Chapter 14

¹Pagdateng nin Pablo ka lobohan nga Ikoniyo minseled siran ka tiboanan na mga Hudiyo singod ka batasan niran doro ka Antiyokya. Madazaw disab ya pagdara niran ka pagmaymay mahitenged kan Kristo. Kamhan bisan kon Hudiyo ya tao, bisan diri kon Hudiyo masara gazod nga katood ya mga minsakop kan Hisos. ²Piro may mga isang Hudiyo nga min-ato ka Nagagihit. Siran ya mingobot ka mga tao nga diri kon Hudiyo. Kamhan minbetangbetang siran ka mga sakop ni Hisos dazaw awazen siran na mga tao.³Na, dogay di gazod ya paghela nin Pablo doro ka Ikoniyo. Hasta waray kahaldek niran ka pagmaymay ka mga tao mahitenged kan Hisos. Kamhan minpahinang si Hisos kaniran ka mga madazaw nga kaberenganan kay timaan iton nga matood ya kanirang pagmaymay nga si Hisos anikay makalibri ka mga tao ka silot nga ipahamtang na Nagagihit ka kanirang mga sala. ⁴Kamhan ya mga taga Ikoniyo wara mag-isa ya kanirang hona-hona. May mga mintoo ka inlaong na mga Hudiyo nga min-ato ka Nagagihit. May mga mintoo ka pagmaymay nga indara nin Pablo nga mga apostolis.⁵Kamhan ya mga diri kon Hudiyo daw ya mga Hudiyo namagsabot siran ka kanirang mga oloolo nga awazen sin Pablo daw pamookon ka pagpatay. ⁶- ⁷Pagpakahagdam nin Pablo mindalagan iza ngaro ka lopa nga Likaoniya. Pagdatong niran doro minsangzaw siran ka pagmaymay mahitenged kan Kristo dizan ka mga lobohan nga Listra daw Dirbi daw ya mga dapit libot naiton nga dowang ka lobohan.⁸Na, doro ka Listra may isang tao nga nagalo-to kay pegket iza nga ingkatao ya toong pagkapegket. Sokad ka pagkatao wara gazod iza makapanaw. ⁹Na, pagpanalinga pon naiza kan Pablo minseleng gazod si Pablo kanangiza daw minhona-hona nga iza nga pegket mintoo iza nga mahimo nga pakadazawen iza na Nagagihit. ¹⁰Kamhan mabaskeg ya saba ni Pablo pagsogo nga tomindeg ko! Kamhan mintindeg matood ya pegket. Nakapanaw disab iza.¹¹Pagpakakita ka na mga tao ka inhinang ni Pablo nangoriza siran nga ya kantang mga Nagagihit minpakahinang siran nga mga tao. Kamhan minkarimbaba kanta. Kamhan diri makasabot si Pablo ka kanirang mga panaba kay Linikaoniya ya saba niran. ¹²Silaong niran nga si Barnabi ani si Zos nga kanirang Nagagihit. Kamhan si Pablo ani si Hirmis nga kanirang Nagagihit kay iza ya mintoldo ka mga tao. ¹³Na, ya tiboanan na mga minhawag kan Zos bali iton ka pirtahan na lobohan. Kamhan ya pari niran intozok naiza ya mga baka nga binalig-an ka mga boyak kay panihawen niran kazaw ihalad ka pagsingba kanin Pablo.¹⁴Pagpakahagdam kanin Pablo kaiza ingosi niran ya kaogaringan nga bado kay nagalised gazod ya kanirang hona-hona. Kamhan min-apas siran ka mga tao nga mintibo di. Kamhan minbaheg si Pablo kaniran nga ¹⁵azaw mazo pagsingbaha kami kay mag-anika kita nga tao ka lamang. Ya tood nami dini kamazo indara nami ya pagmaymay nga garing ka matood nga Nagagihit. Mabohi iza kawanihen ka. Iza matood ya Maghinangay ka tahaw daw lopa daw dagat daw ya maharog mga nagahela dizan kaiton. Agon magbiza kamo ka paghawag mazo ka mga diri kon matood nga Nagagihit kay waray polos ya paghawag mazo kaniran. ¹⁶Kawandini pon mintogot ya Nagagaihit ka maharog mga tao nga diri kon Hudiyo ka paghinang ka bisan ono ya naazakan niran.¹⁷

¹⁸Na, bisan aniton ya inpanaba ni Pablo kaniran anpadazon siran kontana ka pagpan-ihaw ka mga baka dazaw ihalad ka pagsingba kanin Pablo.¹⁹Pagkakamhan mindateng di ya mga Hudiyo garing ka Antiyokya daw Ikoniyo kay gosto anhagad ka mga tao dazaw pookon si Pablo. Pagkakamhan niran pagpamook ingozod ya toong lawas bali ka gawas na lobohan kay silaong niran nga patay di iza. ²⁰Ambaza kay paglibot na mga sakop ni Hisos dizan kan Pablo mimbangon iza. Kamhan minbalik iza ka lobohan. Pagsonod nga ka aldaw namanaw iza daw si Barnabi ngaro ka lobohan nga Dirbi.²¹Pagsangzaw niran ka sindo mahitenged kan Kristo daw pagpasakop niran ka mga matood nga tao kanangiza minbalik siran ka mga lobohan nga Listra daw Ikoniyo daw Antiyokya doro ka lopa nga Pisidya. ²²Kay inparig-en niran ya pagsarig na mga sakop ni Hisos. Inmaymay disab siran ni Pablo nga nagalaong nga bisan ono ya kaazi mazo diri kamo magbiza ka pagtoo mazo kan Hisos. Kinahanglan ya pag-azi nita ka mga masiot nga kalised. Kamhan anpaseled ya Magbabaza kanta daked ka toong hel-anan.²³Pagkakamhan niran pagmaymay dizan ka tagsa tagsa nga tipon inpilian disab niran ya mga malaas dazaw may mga magaponto ka mga magsisingba. Pagpangamozo nin Pablo ka Nagagihit daw pag-anget ka makaen insarig niran ya mga malaas ka Magbabaza kay iza ya insakopan niran. ²⁴Kamhan minsingod si Pablo daw si Barnabi azi ka lopa nga Pisidiya keteb ka lopa nga Panpilya. ²⁵Pagkakamhan niran pagwali ka pagmaymay mahitenged kan Kristo doro ka lobohan nga Pirga minpanaw siran ngaro ka pantalan nga Atalya. ²⁶Kamhan nakasakay siran ka bangka balik ka Antiyokya doro ka lopa nga Siriya nga panawan niran kay izang mahon-a pon pagpanaw niran ya mga sakop ni Hisos nga nagatipon dizan ka Antiyokya insarig niran sin Pablo ka Nagagihit kay iza ya antabang kaniran ka pagdara ka toong pagmaymay ngaro ka mga tao. Kamhan minbalik di siran ka Antiyokya kay mintoman di siran ka tarabaho nga insarig na Nagagihit kaniran.²⁷Pagdateng niran ka Antiyokya impatipon niran ya mga sakop ni Hisos kay ipakahagdam ka maharog mga inhinang na Nagagihit kay dizan ka mga tao nga diri kon Hudiyo inhatag naiza ya logar ka pagsakop kan Hisos. ²⁸Pagkakamhan niran pagpanan-og dogay di gazod ya pagpabilin niran iba ka mga sakop ni Hiso Kristo.

Chapter 15

¹Paghela pon ni Pablo daw si Barnabi dizan ka Antiyokya mindateng di garing ka lopa nga Huda ya mga magtutuldo ka tinoohan na mga Hudiyo. Kamhan mintoldo siran ka mga sakop ni Hisos nga nagalaong nga diri kamo malibri ka silot ka kamazong mga sala kon wara pon kamo magtoman ka balaod nga inbilin ni Moysis nga magpatori ya mga amaama. ²Kamhan minlalis gazod siran daw sin Pablo. Agon ya mga sakop ni Hisos dizan ka Antiyokya inpakaro niran si Pablo daw si Barnabi daw ya mga iba nga tao doro ka Hirosalem dazaw ansabot siran ka mga sinarigan ni Hisos daw ya mga malaas kon kinahanglan tomanen niran ya balaod nga inbilin ni Moysis kon diri sa.³Na, ka nagasinged siran ngaro ka Hirosalem min-azi siran ka lopa nga Ponsiya daw ya lopa Hudiyo kasaza na tanan mga tao. ⁴Pagdatong nin Pablo ka Hirosalem madazaw ya pagpangamosta kaniran na mga sakop ni Hisos daw ya mga sinarigan ni Hisos daw ya mga malaas. Kamhan inpanan-og nin Pablo kaniran nga dakola ya pagtabang na Nagagihit pagdara nami ka pagmaymay mahitenged kan Kristo doro ka mga tao nga diri kon Hudiyo.⁵Kamhan ya mga Parasiyo nga minsakop di kan Hisos mintindeg di siran daw minlaong nga ya mga tao nga diri kon Hudiyo kinahanglan isogo nga tomanen mazo ya batasan nga magpatori ya mga amaama. Tomanen isab ya mga balaod nga inbilin ni Moysis nga kantang karaan. ⁶Pagkakamhan kaiza ya mga sinarigan daw ya mga malaas dizan ka mga sakop ni Hisos namagtipon siran kay ansabot kon kinahanglan tomanen niran ya balaod nga inbilin ni Moysis kon diri sa.⁷Dogay ya pagsabot niran. Kamhan mintindeg si Pidro daw minlaong nga kanaong mga lomon kan Kristo, mahagdam kamo nga izang mahon-a pon dini kamazo inpili hao na Nagagihit dazaw hao ya anwali ka pagmaymay mahitenged kan Kristo doro ka mga tao nga diri kon Hudiyo kazaw makabati siran kaini daw antoo. ⁸Kamhan ya Nagagihit nga mahagdam kon ono ya hona-hona na maharog mga tao intagan siran naiza ka toong Ispirito singod ka paghatag naiza kanta kay nagapamatood iza nga minsakop di siran kan Hisos. ⁹Kamhan bisan diri kon Hudiyo siran nahingloan di siran ka kanirang mga sala singod kanta kay minsakop di siran kan Hisos.¹⁰Agon magheneng di kamo pagsogo kaniran ka pagtoman ka mga balaod nita nga Hudiyo kay basi kazethan kamo na Nagagihit kay bisan kita daw ya kantang mga karaan wara gazod kita makatoman kaiton nga mga balaod kay malised gazod ya pagtoman. ¹¹Agon mintoo kita nga ya pagtoo nita kan Ginoong Hisos anikay makalibri kantang maharog ka silot ka kantang mga sala. Ani ini ya pagpanaba ni Pidro kaniran.¹²Kamhan mahenek ya maharog mga nagatipon pagpanalinga niran ka pagpanan-og nin Pablo mahitenged ka maharog mga madazaw nga kaberenganan nga inhinang na Nagagihit pagwali niran doro ka mga tao nga diri kon Hudiyo.¹³Pagkakamhan nin Pablo pagpanan-og minlaong si Santiago nga kanaong mga lomon kan Kristo, timan-an mazo gazod ini. ¹⁴Si Simiyon minpanan-og di iza kanta mahitenged ka hon-ang pagbisita na Nagagihit ka mga diri kon Hudiyo kay dizan kaniran inpili naiza ya mga tao kazaw siran gazod ya toong mga sakop.¹⁵Na, iton nga inhinang na Nagagihit angay gazod iton ka mga sinoyat na mga karaang propita na Nagagihit nga nagalaong nga ¹⁶ya mga sakop ni Dabid nga karaang hari nangabelagbelag di siran kamhan singod siran ka lagkaw nga nageba di. Piro may tirmino nga ambalik ya kaliwatan ni Dabid ka pagdazaw kaini nga lagkaw. Padazonon disab naiza ya paghari ni Dabid. ¹⁷Kamhan bisan ya mga diri kon Hudiyo pangitan disab niran ya Magbabaza kay dazaw siran gazod ya toong mga sakop. ¹⁸Ani ini ya inlaong na Magbabaza kay kawandini pon iza ya minpakahagdam kaiton¹⁹Kamhan indogangan ni Santiago pagpanan-og nga wani ya kanaong hona-hona mahitenged ka mga diri kon Hudiyo nga minsakop di kan Hisos. Diri kita anleges kaniran ka pagtoman ka mga balaod nga inbilin ni Moysis. ²⁰Hinoa magsoyat kita kaniran nga diri siran mangaen ka makaen nga inhalad daan ka mga diyosdiyos. Kamhan likazan niran ya paghenay. Kamhan diri siran mangaen ka mga pinitlok kay may dogo pon. Bisan ya dogo na bisan ono nga ihazep diri siran mangaen kay dini kanami nga mga Hudiyo maonga iton. ²¹Madazaw kon antoman siran kaiton nga balaod kay sokad kawandini pon kada aldaw nga tigpahimlay inbasa na mga Hudiyo ya mga balaod nga inbilin ni Moysis dizan ka singbahan na mga Hudiyo. Kamhan doro ka tagsa tagsa nga lobohan inwali ya toong mga panaba. Agon basi malain ya hona-hona niran kon diri antoman ya mga diri kon Hudiyo kaini nga batasan nga intoldo di nao kamazo. Ani ini ya pagpanaba ni Santiago nga oloolo na mga sakop ni Hisos doro ka Hirosalem.²²Kamhan ya mga sinarigan daw ya mga malaas daw ya maharog mga sakop ni Hisos nga nagatipon doro ka Hirosalem namagsabot siran nga pilien ya mga tao kazaw paibahen siran kanin Pablo balik ka Antiyokya. Kamhan si Hodas indagnazan kan Barsabas daw si Silas nga dowang oloolo ka mga sakop ni Hisos ani ya inpili niran. ²³Inpadara disab niran ya sinoyat nga nagalaong nga kamo nga mga diri kon Hudiyo nga taga Antiyokya daw taga Siriya daw taga Silisiya, wani ya soyat garing kanami nga mga apostolis daw ya mga malaas daw ya maharog mga sakop ni Hisos nga nagatipon doro ka Hirosalem. Kamhan nangamosta kami kamazo.²⁴Matod may mga mindateng kamazo garing kanami koni nga insamok kamo daw inpanlibeg kamo kay bisan waray sogo nami kaniran mintoldo siran kamazo nga nagalaong nga kinahanglan magtoman kamo ka batasan ni Moysis nga magpatori ya mga amaama daw tomanen disab ya mga balaod nga inbilin ni Moysis. Ani ini ya nabatian nami. ²⁵Agon namagsabot kami nga madazaw kon pilien nami ya mga tao kay paibahen nami siran kan Barnabi daw si Pablo nga naazakan nami daw kanaming mga lomon kan Kristo. ²⁶Siran ya minpamahala ka kanirang kamatazen kazaw anpangalagad siran kan Ginoong Hiso Kristo.²⁷Paibahen nami si Hodas daw si Silas dazaw anpamatood siran kaini nga soyat nami kamazo. ²⁸Kami daw ya Madazaw nga Ispirito nga garing ka Nagagihit diri anpatoo kamazo ka maharog mga balaod na mga Hudiyo. Ani ka lamang ya kinahanglan nga ²⁹azaw kamo pagkaen ka makaen nga inhalad daan ka mga diyosdiyos. Azaw kamo pagkaen ka dogo daw ya mga pinitlok kay may dogo pon. Kamhan likazan mazo ya paghenay. Madazaw kon antoman kamo kaini. Ani ini ya togon nami kamazo.³⁰Kamhan inpakaro niran si Hodas daw si Silas iba kan Pablo daw si Barnabi ngaro ka Antiyokya. Pagdateng niran doro inpatipon niran ya mga sakop ni Hisos kay ihatag iton nga soyat. ³¹Pagkakamhan niran pagbasa malinaw ya kanirang hinawa kay natabangan siran naiton nga togon. ³²Kamhan si Hodas daw si Silas nga polos propita na Nagagihit dogay ya pagmaymay ka mga sakop ni Hisos dazaw hegten ya pagsarig niran kan Hisos.³³Pagkadogay kaiza mintabang ya mga sakop ni Hisos kaniran ka pag-oli ka kanirang mga lomon kan Kristo doro ka Hirosalem kay nahosay di ya mga sakop ni Hisos nga nagatipon doro ka Antiyokya. ³⁴Kamhan nagapabilin si Silas doro. ³⁵Kamhan si Pablo daw si Barnabi dogay ya pagpabilin niran doro ka Antiyokya. Siran daw ya mga mataed pon nga tao mintoldo daw minwali ka pagmaymay mahitenged kan Kristo.³⁶Na, ka wara pon madogay minlaong si Pablo kan Barnabi nga magbalik di kita ka kantang lomon kan Kristo doro ka maharog mga lobohan nga inwalihan ta ya pagmaymay na Magbabaza dazaw mahagdam kita kon maheget pon ya kanirang pagsarig kan Hisos. ³⁷Minsambag si Barnabi nga paibahen ta si Howan Markos. ³⁸Kamhan diri ansogot si Pablo kay izang mahon-a pon doro ka lopa nga Panpiliya imbizaan siran ni Markos. Kamhan wara iza magtabang kaniran ka pagpadazon ka kanirang tarabaho.³⁹Na, ya paglalis ni Barnabi daw si Pablo masara iton. Kamhan minbelag sirang dowa kay impaiba ni Barnabi si Markos dazaw ansakay siran ka bangka ngaro ka poro-poro nga Sipro. ⁴⁰Kamhan si Silas ani ya inpili ni Pablo. Ka wara pon siran magpanaw mintabang kaniran ya mga sakop ni Hisos ka pag-ampo ka Nagagihit dazaw tabangan siran naiza. Kamhan minpanaw siran. ⁴¹Kamhan minbalik siran ka lopa nga Siriya daw Silisiya kay parig-enen ya pagsarig na mga sakop ni Hisos nga nagatipon doro.

Chapter 16

¹Minpadazon si Pablo pagpanaw ngaro ka mga lobohan nga Dirbi daw Listra. Kamhan may isang sakop ni Hisos doro nga si Timotiyo ya ngaran. Ya toong ina Hudiyo daw minsakop disab kan Hisos. Ya toong ama taga Girika. ²Kamhan intahod si Timotiyo na maharog mga sakop ni Hisos nga nagahela doro ka Listra daw Ikoniyo. ³Kamhan paibahen kontana ni Pablo si Timotiyo dazaw iza ya katimbang niran piro diri kon poro Hudiyo ya dogo ni Timotiyo kay taga Girika ya toong ama. Kamhan inpatori naiza si Timotiyo dazaw doro ka pagasindan niran anpaseled ya mga Hudiyo kan Timotiyo kay mahagdam sirang maharog nga diri kon Hudiyo ya ama ni Timotiyo.⁴Na, pagpadazon niran ka mga iba pon nga lobohan inpakahagdam niran ya mga sakop ni Hisos ka mga sogo na mga sinarigan ni Hisos nga taga Hirosalem daw ya mga malaas kazaw tomanen niran. ⁵Intabangan disab siran nin Pablo dazaw heget ya kanirang pagtoo kan Kristo. Kamhan kada aldaw ya mga sakop ni Hisos nga nagatipon nagadogang pon siran ka pagtaed ka pagpasakop kan Kristo.⁶Pagkakamhan kaiza min-azi siran ngaro ka mga lopa nga Prigiya daw Galasiya kay ya Madazaw nga Ispirito nga garing ka Nagagihit wara magtogot kaniran ka pagwali ka mga tao mahitenged kan Kristo doro ka lopa nga Asya. ⁷Pagdateng niran ka eltanan na lopa nga Misiya gosto siran anlapos ka lopa nga Bitiniya piro wara togoti na Ispirito ni Hisos. ⁸Agon minlabay siran ka Misiya ka pagdiritso niran ka pantalan nga Troas.⁹Na, pagkakahabzen ka may nakitan ni Pablo nga garing ka Nagagihit nga may isang tao nga taga Masidoniya nga nagatindeg daw nagahangzo kan Pablo nga nagalaong nga magdali ngarini ka Masidoniya. Tabangi kami dini! ¹⁰Pagpakahagdam ni Pablo kaiton min-andam kami ka pagkaro ka Masidoniya. Hao nga si Lokas ani ya min-iba kanin Pablo ngaro kay dazaw anwali kami ka madazaw nga sindo mahitenged kan Kristo.¹¹Minsakay kami ka bangka nga garing ka Troas ngaro ka poro-poro nga Samotrasiya. Pagsonod nga ka aldaw largo disab kami pagsakay dipi ka pantalan nga Niyapolis. ¹²Kamhan minbagtas kami ngaro ka siyodad nga Pilipos nga oloolo ka mga lobohan doro ka lopa nga Masidoniya. Inharian na mga taga Roma ini nga siyodad. Kamhan nagahela kami doro ka mga talagsa kang aldaw. ¹³Pagdateng ka na Sabado nga tigpahimlay na mga Hudiyo mingawas kami ka pirtahan na siyodad kay karohon dizan ka kilid na sapa kay nagahona-hona kami nga dizan may mga Hudiyo nga nagatipon kay anpangamozo ka Nagagihit. Kamhan nagaloto kami daw nagapakiglaonglaong ka mga babazi nga nagatipon di.¹⁴Na, may isang babazi nga nanalinga kanami nga si Lidiya ya ngaran. Taga Tiyatira iza daw magbaligzaay ka panapten nga mararag daw mahal. Ya batasan ni Lidiya bisan diri kon Hudiyo iza minhawag iza ka matood nga Nagagihit. Kamhan mintabang ya Magbabaza kanangiza ka pagtoo ka pagmaymay nga inpanaba ni Pablo mahitenged kan Kristo. ¹⁵Kamhan inbenzagan iza daw ya maharog mga sakop dizan ka toong lagkaw. Kamhan indapit kami naiza nga nagalaong nga kon anhona-hona kamo nga matood ya pagsakop nao ka Magbabaza magbisita kamo kanao dizan ka kanaong lagkaw. Kamhan wara gazod kami magbaribad.¹⁶Na, may isang aldaw pagpasinged nami dizan ka dapit nga pangamozoanan ka Nagagihit may isang oripen nga daragitahay nga minsogat kanami. Inharian iza na maonga kamhan may gahem naiza ka pagtekma ka domadateng. Kamhan garing ka toong pagtekma ka kapalaran na mga tao nakataleped gazod ya toong mga agaron. ¹⁷Na, ya batasan na daragitahay minsonod iza kanami ni Pablo daw minsinggit nga nagalaong nga ini nga mga taohana mga insogo siran na Labaw nga Nagagihit ka pagkarini kay anmaymay siran kamazo kon onhon sa na Nagagihit makawa ya kamazong mga sala. ¹⁸Nagabatasan ya babazi singod kaiton ka mga matood nga aldaw. Kamhan nazehet si Pablo daw minlingi ka pagbaheg ka maonga nga nagahari ka babazi nagalaong nga domalagan ko naa kay si Hiso Kristo labaw iza kanmo. Kamhan minpanaw matood ya maonga.¹⁹Pagkakamhan kaiza ya mga agaron na daragitahay mahagdam siran nga wara di gazod makakowarta agon indakep niran si Pablo daw si Silas. Ingozod disab sirang dowa pagdara dizan ka tenga na siyodad dazaw hokman siran na mga opisyal nga Romanhon. ²⁰Kamhan imbetangbetang na mga mindakep nga nagalaong nga iton nga mga tao Hudiyo siran. Kamhan makapasamok siran ka mga tao dini ka kantang longsod. ²¹Kay mintoldo siran ka mga tao ka pagsopak ka kantang hari nga taga Roma.²²Kamhan inkazethan sin Pablo na maharog mga tao. Ingisi disab na mga opisyal ya mga bado ni Pablo daw si Silas daw minsogo ka pagbonal kanirang dowa. ²³Masara gazod ya pagbonal. Kamhan inpapriso daw inpabantazan ka gowardiya daw kandadohan ya prisohan pagdazaw. ²⁴Pagdawat ka na gowardiya ka sogo na mga oloolo inpaseled naiza sin Pablo dalem ka ikadowang kowarto na prisohan. Kamhan inligpitan ya kanirang paa ka liwaan nga linongagan.²⁵Na, pagkatenga nga ka kahabzen ka nanalinga ya mga ibang piniriso ka pag-ampo nin Pablo daw ya pagkanta ka pagsaza ka Nagagihit ²⁶nangahezeng gazod ya mga dakolang bato nga tinarokan ka prisohan kay masarang kadakola gazod ya linog pagdazaw. Kamhan nangaabri dazon ya maharog mga pirtahan, nangahebad disab ya mga kadina dizan ka maharog mga piniriso.²⁷Nakaimata dazon ya magbantazay. Pagpakakita ka naiza ka mga pirtahan nga nangaabri di inhogot naiza ya toong lodzo kay anpatay koman ka toong kaogaringen kay ya kawied naiza patazen iza na hari kay nakadalagan di wani ya mga priso. ²⁸Piro minsinggit si Pablo nga azaw paghikog! Wani ka kaming tanan!²⁹Kamhan nangazo ya magbantazay ka segà. Kamhan mindali iza pagseled ka ikadowang kowarto. Nagapidpid ya toong lawas ka kahaldek paglohod naiza dizan ka paahan ni Pablo daw si Silas. ³⁰Kamhan in-ated naiza sirang dowa bali ka logwa daw nangotana nga Sinyor, daw ono ya hinangen o dazaw diri hao masilotan ka kanaong mga sala? ³¹Minsambag siran nga magtoo iko kan Hisos dazaw malowas iko daw ya kanmong pamiliya.³²Kamhan iza daw ya tanan mga sakop naiza nga toong inhel-an inwalihan niran ka pagmaymay mahitenged kan Ginoong Hiso Kristo. ³³Kamhan bisan pagkatenga nga ka kahabzen koman impanhogasan na magbantazay ya mga samad nin Pablo nga may kasakit pon ka inbonal. Kamhan inbenzagan iza daw ya tibolos pamiliya naiza. ³⁴Kamhan indara naiza sin Pablo dizan ka toong lagkaw kay inpakaen. Kamhan nagasaza iza daw ya toong pamiliya kay iza ya mintoo di ka pagmaymay nga garing ka Nagagihit.³⁵Pagkamasiselem kaiza ya mga opisyal nga Romanhon minsogo siran ka mga polis nga bohian si Pablo daw si Silas. ³⁶Kamhan inpakahagdam na magbantazay si Pablo nga inpabohian kamo na mga opisyal nga Romanhon agon pomanaw kamo naa kay wara di ya pasangil kamazo dini.³⁷Piro diri ansogot si Pablo nga nagalaong nga bisan waray sala nami, bisan sakop kami ka siyodad nga Roma, inpabonalan niran kami kahabi dizan ka pagpakakita na mga tao. Kamhan inpapriso kami. Na, koman papanawen sa kami kontana niran nga waray makakita. Diri gazod mahimo! Kinahanglan ya mga opisyal siran ya angkarini dazaw bohian kami. Ani ini ya impanaba ni Pablo. ³⁸Kamhan ya mga polis inpakahagdam siran ka mga opisyal kon ono ya ipanaba ni Pablo. Agon dakola gazod ya kawied niran kay anipen siran mahagdam nga mga sakop ka siyodad nga Roma si Pablo daw si Silas. ³⁹Agon minkandizan siran kanin Pablo kay nangazo siran ka pasaylo ka sazep niran. Kamhan imbohian sirang dowa daw inhangzo ka pagpanaw dizan ka siyodad nga Pilipos.⁴⁰Kamhan minpanaw sin Pablo dizan ka prisohan. Pagbisita niran kanin Lidiya minkita disab siran ka mga sakop ni Hisos dizan. Pagkakamhan niran pagmaymay kaniran minpanaw si Pablo daw si Silas.

Chapter 17

¹Pagkakamhan nin Pablo pag-azi ka dowang lobohan nga Ampipolis daw Apoloniya mindateng di siran ka lobohan nga Tisalonika. Na, may isang singbahan na mga Hudiyo dizan. ²Kamhan ya batasan ni Pablo minseled iza kaiton nga singbahan kay antoldo iza ka pagmaymay nga garing ka mga daan pinasoyat na Nagagihit. Kada Sabado keteb ka tolong ka simana³mintoldo daw minpamatood iza kaniran nga kinahanglan napatay si Hiso Kristo nga hari nga pinili na Nagagihit. Kamhan inbohi iza na Nagagihit pagbalik garing ka lebeng. Na, si Hisos nga inwali nao kamazo ani matood si Kristo nga hari nga pinili na Nagagihit. Ani ini ya pagsindo ni Pablo kaniran. ⁴Kamhan may mga talagsa ka nga Hudiyo nga mintoo di daw minsakop di kanin Pablo. May mga matood nga tao nga taga Girika nga magsisingba mintoo gihapon siran daw ya mga mataed nga babazi nga tinahod.⁵Piro nagaarig gazod ya mga Hudiyo. Kamhan inpatipon niran ya mga bogoy nga magapan-aziazi ka mga dalan na lobohan dazaw pansamokon ya mga matood nga tao. Kamhan insorong niran ya lagkaw ni Hason nga inhel-an ni Pablo daw si Silas kay pabogawan kontana bali ka mga tao dazaw dakpen. ⁶Piro wara di dalem sin Pablo agon ani koman ya nakab-otan si Hason. Kamhan pinamagbira iza daw ya mga iba pon nga sakop ni Kristo ngaro ka mga oloolo na lobohan. Kamhan naninggit ya mga bogoy nga ya dowang tao nga nakapasamok ka maharog mga tao mindateng di siran dini kanta. ⁷Kamhan inpaseled siran ni Hason. Insopak nirang maharog ya mga balaod ni Sisar nga hari kay may lain nga hari koni si Hisos ya ngaran. Ani ini ya pagsinggit na mga bogoy.⁸Pagpakabati ka na mga tao daw ya mga oloolo na lobohan nagobot siran. ⁹Kamhan si Hason daw ya toong mga iba inpapiyansa siran na mga oloolo ka kowarta dazaw bohian sin Pablo. Kamhan inpapanaw.¹⁰Agon pagkakahabzen ka inpapanaw sin Pablo na mga sakop ni Hisos ngaro ka lobohan nga Biriya. Pagdateng niran ka Biriya minseled siran ka singbahan na mga Hudiyo. ¹¹Kamhan ya mga Hudiyo dizan madazaw siran ka mga taga Tisalonika kay gosto siran ampanalinga ka pagmaymay nga garing ka Nagagihit. Aldaw aldaw nagasosi siran ka mga daan pinasoyat na Nagagihit kazaw mahagdam siran kon matood ya mga panaba ni Pablo kon diri sa. ¹²Kamhan matood ya mga mintoo ka pagmaymay mahitenged kan Hisos. Lakip disab ya mga taga Girika nga babazi nga tinahod daw mga amaama.¹³Kamhan ya mga Hudiyo nga taga Tisalonika pagpakabati niran nga minwali si Pablo ka mga panaba na Nagagihit doro ka lobohan nga Biriya mindateng disab siran dazaw pansamokon ya mga tao. ¹⁴Agon inpapanaw dazon si Pablo na mga sakop ni Hisos ngaro ka baybazen piro si Silas daw si Timotiyo nagapabilin siran doro ka Biriya. ¹⁵Kamhan ya mga minbol-os kan Pablo keteb ka siyodad nga Atina min-oli siran kay may ilaong niran kan Silas daw si Timotiyo nga apasa mazo pagdali si Pablo.¹⁶Na, ka nagatagad pon si Pablo doro ka Atina nagalised ya toong hinawa ka pagkazehet kay minkita iza ka mga matood nga diyosdiyos nga hawagenen na mga taga Atina. ¹⁷Agon dizan ka singbahan na mga Hudiyo minpakiglaonglaong iza ka mga Hudiyo daw ya mga diri kon Hudiyo nga minbalhin di ka tinoohan na mga Hudiyo. Kamhan dizan ka tenga na lobohan bisan sin-o ya insogat ni Pablo inpakiglaonglaong iza ni Pablo aldaw aldaw.¹⁸Kamhan minkandizan kan Pablo ya mga hanas ka pagtoldo ka toldoan nga garing kan Ipikoriyo daw si Istoiko. Minpakiglalis siran kan Pablo. May nagasaway gihapon nangotana daw ono ya tood naiza nga ignoranti daw tigpanaba dini? May mga iba nagalaong nga mintoldo iza mahitenged ka diyosdiyos na mga tao doro ka lain dapit. Ani ini ya kanirang pagalong-on kay nagawali si Pablo kaniran mahitenged kan Hisos daw ya pagkabohi naiza pagbalik garing ka lebeng.¹⁹Kamhan in-ated di niran iza dizan ka tiponanan na mga malaas inngaranan ka Ariyopago. Kamhan minlaong siran nga gosto kami mahagdam ka bag-ong toldo nga indara mo ²⁰kay anipen kami makabati agon gosto kami mahagdam kon ono ya kahologan naiton. ²¹Na, ya mga taga Atina daw ya mga bisita tigpanan-og siran daw tigpanalinga ka bisan ono ya bag-ong toldoan kay ani ya batasan niran.²²Kamhan si Pablo mintindeg iza dizan ka mga malaas nga nagatipon ka Ariyopago. Mindiskorso iza kaniran nga kamo nga mga taga Atina, timan-an mazo gazod ini. Nakapaniid hao nga matood gazod ya mga diyosdiyos nga hawagenen mazo dini ka kamazong lobohan. ²³Kay kazina ka pagsoroysoroy nao daw pagseleng nao ka mga artal nga haladanan mazo ka makaen ka kamazong mga diyosdiyos nakitan disab nao ya isang artal nga insoyatan dizan ka hopaw nga nagalaong nga Kanang Nagagihit nga Wara Kilalhi. Na, sindoan ta kamo mahitenged ka matood nga Nagagihit nga inhaladan mazo nga wara pon mazo kilalhi.²⁴Iza nga matood nga Nagagihit Maghinangay iza ka kalibotan daw ya maharog mga betang dini ka kalibotan. Kamhan wara iza magkinahanglan ka paghela dalem ka lagkaw nga hininang na mga tao kay Magbebeet iza ka tahaw daw lopa. ²⁵Kamhan wara iza magkinahanglan ka bisan ono garing ka tao kay iza ya magahatag kantang maharog tao ka kinabohi daw ya hinawa daw ya maharog mga betang.²⁶Garing ka isang tao minhinang iza ka maharog mga klasi nga tao dazaw anhela siran ka tibolos kalibotan. Kamhan nagabeet iza ka pagsonodsonod na panahon daw hain dapita ya mga kaeltanan na mga dapit na paghela nirang maharog ²⁷dazaw anhona-hona siran mahitenged kanangiza. Kamhan iza nga impangitan niran makilalhan iza niran. Kay diri kon aro ya Nagagihit ka bisan sin-o nga tao dini kanta.²⁸Kamhan ya magsoyatay nga taga dini ani ya minlaong nga iza nga nagahela daked minhatag iza kanta ka kantang kinabohi. Nakapahingas iza ka kantang mga lawas. Nakapahona-hona iza kanta. Kamhan ya mga iba pon nga magsoyatay nga taga dini ani ya minlaong nga inhinang na Nagagihit nga kita di ya toong mga anak kay kawandini pon minhinang iza ka kantang mga karaan. Ani ini ya sinoyat na mga taga dini ka Atina. ²⁹Agon kon matood nga inhinang na Nagagihit nga kita di ya toong mga anak singed kita ka toong hitsora agon diri kita anlaong nga singed iza ka bolawan kon tinggà kon bato nga hininang na hanas nga tao.³⁰Keteb koman nakaanget ya Nagagihit ka batasan na mga tao piro koman minsogo iza ka maharog mga tao ka paghinelsel. ³¹Kay may tirmino naiza nga pahamtangan ya mga tao ka silot ka kanirang mga sala. Ani anhokom si Hiso Kristo nga inpili daan na Nagagihit kay matadeng iza paghokom. Ya pagbohi na Nagagihit kan Kristo pagbalik garing ka lebeng ani ya pagpamatood nga iza ya anhokom ka tanan mga tao kay-an. Ani ini ya pagmaymay ni Pablo ka mga taga Atina.³²Pagpakabati ka niran ka pagpanan-og mahitenged ka pagbohi ka tao garing ka lebeng may mga nagatamay piro may mga iba nga nagalaong nga an-isab kami pagpanalinga kaini nga pagmaymay. ³³Kamhan minpanaw si Pablo dizan ka mga natipon. ³⁴Min-iba kanangiza ya mga mintoo di ka pagmaymay mahitenged kan Kristo. Dizan kaniran may isang oloolo na mga nagatipon dizan ka Ariyopago si Diyonisiyo ya ngaran daw ya isang babazi nga si Damaris ya ngaran daw ya mga iba pon nga tao.

Chapter 18

¹Pagkakamhan minpanaw si Pablo dizan ka Atina kay ankaro iza ka siyodad nga Korinto. ²Pagdateng naiza doro may nakitan naiza nga isang Hudiyo nga si Akila ya ngaran. Natao iza doro ka lobohan nga Ponto. Bag-o pon iza dateng garing ka lopa nga Italiya iba ya toong asawa nga si Prisila kay inpamogaw ni Kladyo nga hari ya tanan mga Hudiyo ka siyodad nga Roma nga oloolo ka mga lobohan doro ka lopa nga Italiya. Kamhan minbisita si Pablo kanin Akila. ³Hanas siran pagtahi ka panapton nga nahinang nga garing ka bohok na kanding. Panginabohi disab iton ni Pablo agon dizan kaniran nagahela iza kay antabang iza kaniran ka pagtarabaho.⁴Kamhan kada Sabado dizan ka singbahan na mga Hudiyo mintoldo si Pablo ka sindo mahitenged kan Hiso Kristo kay gosto si Pablo nga anpasakop kaniran daw ya mga taga Girika kan Hiso Kristo. ⁵Na, pagkadogaydogay kaiza ka pagdateng ni Silas daw si Timotiyo garing ka lopa nga Masidoniya si Pablo magwawali di iza ka mga Hudiyo nga nagalaong nga ya hari nga pinili na Nagagihit nga intagadan na mga Hudiyo ani si Hisos. ⁶Kamhan minsopak siran kan Pablo daw mintamay. Agon inzabzab ni Pablo ya toong bado kazaw mahagdam siran nga silotan siran kay diri siran anpanalinga ka pagmaymay nga garing ka Nagagihit. Kamhan minlaong iza nga waray ansombong kanao kay kamazo ka lamang kay-an ka pagsilot na Nagagihit kamazo ka kamazong mga sala kay minsopak kamo ka pagmaymay mahitenged kan Kristo. Sokad koman ankaro hao ka mga tao nga diri kon Hudiyo. Ani ini ya pagpanaba ni Pablo kaniran.⁷Kamhan minkandizan iza ka lagkaw ni Tito Hosto saing ka singbahan na mga Hudiyo. Na, ya batasan ni Tito Hosto bisan diri kon Hudiyo iza minhawag iza ka matood nga Nagagihit. ⁸Kamhan dizan ka singbahan na mga Hudiyo si Krispo nga isang malaas mintoo iza ka pagmaymay mahitenged kan Hiso Kristo daw ya tibolos inhel-an naiza. Kamhan may mga matood nga taga Korinto pagpakabati niran ka pagmaymay ni Pablo nanoo siran. Kamhan inbenzagan siran.⁹Na, may isang kahabzen may nakitan ni Pablo nga garing ka Magbabaza nga nagalaong nga todahan mo pagwali. Diri ko magkasipeg pagpanaba. ¹⁰Kay dini hao iba kanmo agon waray makapasipaya kanmo kay matod pon gazod ya mga tao nga ansakop kanao dini kaini nga siyodad nga Korinto. Ani ini ya pagpanaba na Magbabaza kan Pablo. ¹¹Kamhan nagapabilin si Pablo dizan ka Korinto keteb ka isang ka toig may tenga kay nagatoldo iza kaniran ka sindo nga garing ka Nagagihit.¹²Pagkadogay kaiza ka pagkagobirnador ni Galiyo nga taga Roma ka lopa nga Girika in-isa di na mga Hudiyo pag-away kan Pablo. Kamhan indakep niran iza kay dadhen dizan kan Galiyo kazaw hokman. ¹³Kamhan minbetangbetang siran kan Pablo nga nagalaong nga ini nga taohana anhagad iza ka mga tao kazaw ansingba siran ka Nagagihit sopak ka balaod na mga taga Roma.¹⁴Kamhan minsambag si Pablo kontana piro si Galiyo minsambag dazon nagalaong nga kon nakalapas iza ka balaod naini nga siyodad kinahanglan ampanalinga hao ka kamazong pagmahay ¹⁵piro kay mahitenged kaini ka mga balaod garing ka mga karaang Hudiyo agon waray labet nao kamazo. Kamo ka lamang ya magpahosay kaiza. Ani ini ya pagpanaba ni Galiyo kaniran.¹⁶Kamhan inpamogaw naiza sirang maharog dizan ka hokmanan. ¹⁷Kamhan indakep na mga tao si Sostinis nga isang malaas dizan ka singbahan na mga Hudiyo. Impamonalan iza bali ka gawas na hokmanan piro wara si Galiyo maghilabet.¹⁸Kamhan dizan ka Korinto nagahela si Pablo ka mga matood nga aldaw iba ka mga sakop ni Kristo. Kamhan minsabi iza kaniran kay an-oli iza aro ka lopa nga Siriya iba si Prisila daw ya toong bana nga si Akila. Ka wara si Pablo makasakay dizan ka lobohan nga Sinkriyay minsaad iza ka Nagagihit kamhan inparaspa ka toong kaogaringen nga bohok kay ani ya batasan na mga Hudiyo pagsaad niran ka Nagagihit. ¹⁹Kamhan mindateng siran ka siyodad nga Ipiso. Pagdateng niran dizan minbelag si Pablo kanin Akilo kamhan minseled iza ka singbahan na mga Hudiyo kay anmaymay iza kaniran.²⁰Kamhan inhangzo iza niran ka pagpabilin dizan kaniran piro diri iza ansogot. ²¹Hinoa pagpanaw naiza minlaong iza nga kon somogot ya Nagagihit ambalik ka hao ngarini kamazo kay-an. Kamhan minsakay si Pablo ka bangka garing ka Ipiso.²²Pagdateng naiza ka siyodad nga Sisariya minpasinged di iza ngaro ka siyodad nga Hirosalem kay impangamosta naiza ya mga sakop ni Hisos nga nagatipon doro. Kamhan minpadazon iza pagpanaw ngaro ka siyodad nga Antiyokya doro ka Siriya. ²³Ka wara pon madogay minpanaw iza daw min-azi ka mga lopa nga Galasiya daw Prigiya kay parig-enen naiza ya pagsarig na maharog mga sakop ni Hisos.²⁴Na, ka dizan pen si Pablo ka Galasiya daw Prigiya ya isang Hudiyo nga taga Alihandriya nga si Apolo ya ngaran ani ya mindateng ka Ipiso. Madazaw ya toong pagsindo ka mga tao. Dakola disab ya toong kahagdamanan ka mga daan pinasoyat na Nagagihit. ²⁵May inton-an disab naiza mahitenged kan Ginoong Hiso Kristo. Na, bisan nagapakalaki iza pagmaymay daw madazaw disab ya pagmaymay naiza mahitenged kan Hisos ya pagbenzag ni Howan anika lamang ya inmaymay naiza. ²⁶Kamhan dizan ka singbahan na mga Hudiyo nga taga Ipiso mabaskeg ya pagtoldo ni Apolo. Na, pagpakabati ka ni Prisila daw si Akila ka toong toldoan ipaiba iza dizan ka kanirang lagkaw kay indogangan pen niran pagtoldo kanangiza ka pagmaymay mahitenged kan Kristo nga anipen iza makabati.²⁷Ka wara pen madogay gosto si Apolo ankaro ka lopa nga Girika kamhan ya mga sakop ni Kristo dizan ka Ipiso mintabang siran kanangiza ka pag-andam ka soyat ka mga sakop ni Hisos doro dazaw ampaseled siran kanangiza. Na, pagdateng naiza doro madazaw ya pagtabang naiza ka mga tao nga inpatoo na Nagagihit kan Hisos ²⁸kay dizan ka pagpakakita na mga tao nakadaeg si Apolo ka mga Hudiyo kay impakita naiza kaniran ya mga daan pinasoyat na Nagagihit dazaw anpamatood nga si Hisos ani matood ya hari nga pinili na Nagagihit nga intagadan na mga Hudiyo.

Chapter 19

¹Na, ka waro pon si Apolo ka siyodad nga Korinto si Pablo minpasinged di iza azi ka lopa nga Asya garing ka Prigiya keteb ka siyodad nga Ipiso. Pagdateng naiza doro inkakita naiza ya mga sakop ni Hisos. ²Kamhan inpangotana naiza nga izang mahon-a pon pagtoo mazo ka sindo mahitenged kan Hisos daw inharian kamo na Madazaw nga Ispirito nga garing ka Nagagihit kon diri sa? Minsambag siran nga wara sa kay anipen kami makabati nga may Madazaw nga Ispirito nga garing ka Nagagihit.³Minsambag si Pablo nga izang mahon-a pon ka pagbenzag mazo daw ono ya tinoohan mazo? Minsambag siran nga mintoo kami ka sindo ni Howan nga Magbenzagay. ⁴Minsambag si Pablo nga minbenzag si Howan ka mga tao kay timaan iton nga minhinelsel siran ka kanirang mga sala. Kamhan minsindo si Howan ka mga taga Israil nga kinahanglan antoo siran ka isa nga ansonod pon kanangiza nga si Hisos.⁵Pagpakabati na mga taga Ipiso kaiton mintoo siran nga mindatong di matood si Hisos kamhan inbenzagan siran kay timaan iton nga matood ya pagsakop niran kan Hisos. ⁶Pagpandampa ni Pablo ka kanirang olo nadatong disab siran na Madazaw nga Ispirito nga garing ka Nagagihit. Kamhan nakapanaba siran ka mga nagakalainlain nga saba. Minpanaba disab siran ka matood nga garing ka Nagagihit. ⁷Mga napolo may dowang ka tao sirang maharog.⁸Kamhan minseled si Pablo ka singbahan na mga Hudiyo. Tolong ka bolan inwalihan naiza ya mga tao. Waray kahaldek naiza pagpanan-og ka mga Hudiyo nga si Hisos ani matood ya hari nga pinili na Nagagihit nga intagadan na mga Hudiyo. ⁹Kamhan ya mga diri antoo mingahi gazod siran ka kanirang hona-hona. Maonga disab ya kanirang pagpanaba mahitenged kan Hisos. Agon minbelag di si Pablo kaniran. Inpaiba disab naiza ya mga sakop ni Hisos dizan ka iskwilahan ni Tirano kay kada aldaw nagamaymay si Pablo kaniran. ¹⁰Kamhan ya maharog mga tao doro ka lopa nga Asya bisan Hudiyo bisan diri kon Hudiyo nanalinga sirang maharog ka mga panaba na Magbabaza kay dowang ka toig ya pagwali ni Pablo dizan.¹¹Minpahinang disab ya Nagagihit kan Pablo ka mga kaberenganan nga talagsa ka ya nakakita dini ka kalibotan. ¹²Bisan ya mga panyo kon pinapis nga indampa ka lawas ni Pablo nga indara dizan ka mga masakiten daw ya mga tao nga imboang na mga maonga mawara dazon ya kasakit na lawas daw mindalagan disab ya mga maonga dizan kaniran.¹³Na, may mga Hudiyo nga nagasoroysoroy ka mga bariyo daw minpadalagan isab siran ka mga maonga dizan ka mga tao nga imboang na maonga. Na, pagpaiwat niran ka mga maonga inporba disab niran pagpanaba ya ngaran ni Hisos nga nagalaong nga si Hisos nga inwali ni Pablo iza ya magpadalagan kanmo. ¹⁴Kamhan inhinang disab iton na pitong ka anak ni Iskiba nga labaw nga pari na mga Hudiyo.¹⁵Piro minsambag ya maonga nagalaong nga mahagdam sa hao kan Hisos. Nakakilala disab hao kan Pablo. May kahaldek nao kanirang dowa piro diri hao mahagdam kon sin-o sa kamo. ¹⁶Kamhan ya tao nga imboang na maonga inhoropan gazod iza pag-away kanirang pito. Nakadaeg iza kanirang maharog. Nandalagan dazon siran dizan ka lagkaw. Inpansamdan disab siran daw mga hobo kay inpamegkasan di ya kanirang bado na boang. ¹⁷Pagpakabati ka na maharog mga taga Ipiso nga mga Hudiyo daw ya mga taga Girika dakola gazod ya kanirang kahaldek. Insaza disab niran pagdazaw ya ngaran ni Ginoong Hisos.¹⁸Kamhan minkarini ya mga matood nga sakop ni Kristo kay dizan ka mga tao ipanan-og niran nga ka wara pon siran magsakop kan Kristo nagasalamangka siran. ¹⁹Kamhan indara na mga matood nga salamankiro ya kanirang mga basahen. Kamhan insonog niran iton dizan ka pagseleng na maharog. Ya kamahal na mga basahen nga insonog niran kalim-an nga ka libo nga pisos. ²⁰Kamhan minlekep gazod ya mga panaba na Magbabaza daw matood ya mintoo.²¹Pagkakamhan kaiza ya hona-hona ni Pablo ansinged iza azi ka lopa nga Masidoniya daw Girika paghon-a kamhan ambalik iza ka Hirosalem. Kamhan ankaro pon iza ka siyodad nga Roma. ²²Na, ka wara pon iza magpanaw dizan ka Ipiso inpakaro naiza si Timotiyo daw si Irasto nga toong katimbang doro ka lopa nga Masidoniya paghon-a kay nagapabilin iza dogaydogay dizan ka lopa nga Asya.²³Na, ka dizan pon si Pablo ka Ipiso dakola gazod ya kasamok kay may mga tao nga diri antoo ka pagmaymay nga indara ni Pablo. ²⁴Kamhan may isang tao nga si Dimitriyo nga hanas iza ka pagpanday ka mga nak geramay nga singbahan nga hininang nga garing ka tinggà haod ka dakolang singbahan na diyosa niran nga si Diyana ya ngaran kay sompa iton ka maonga. Kamhan dakola ya ginansiya ni Dimitriyo daw ya toong mga katimbang. ²⁵Agon inpatipon naiza sirang maharog daw ya mga iba pon nga panday ka tinggà kay minlaong nga kamong maharog mahagdam kamo nga dakola ya sapi nita kay matood ya ampalit ka mga inhinang nita²⁶piro dini ka Ipiso daw ya tibolos lopa nga Asya matood di ya mga minbiza ka pagsingba ka mga inhinang nita kay nakitan di niran si Pablo daw nabatian disab niran ya toong inpanaba nga ya mga Nagagihit nga inhinang na mga tao diri koni kon matood nga Nagagihit. ²⁷Na, kon diri kita magpaheneng kan Pablo waray anpalit ka mga nak singbahan nga inhinang ta. Kamhan basi bizaan disab na mga tao ya pagtahod niran ka dakolang singbahan ni Diyana nga hawagenen na maharog mga taga Asya daw ya maharog mga taga kalibotan. Kamhan madali mawara ya kadazaw ni Diyana. Ani ini ya pagpanaba ni Dimitriyo kaniran.²⁸Pagpakabati na mga hanas ka pagpanday inkazethan gazod niran daw naninggit gazod siran nagalaong nga labaw gazod si Diyana nga ina na mga taga Ipiso! ²⁹Kamhan natibe ya taga siyodad pagkasamok. Dizan ka tenga na siyodad in-isa di nirang maharog pagdakep daw pagtolod kan Gayo daw si Aristarko kay siran ya iba ni Pablo garing ka Masidoniya.³⁰Kamhan gosto si Pablo anpanaba ka mga tao nga nagatipon di piro imbalabagan iza na mga sakop ni Hisos. ³¹May mga opisyal ka lopa nga Asya nga higara ni Pablo minsogo siran ka tao ka paghangzo kan Pablo nga diri ko magkaro ka tenga na siyodad kay basi patazen ko. ³²Kamhan dakola ya kasamok dizan kay wara mag-anika ya hinawag na mga tao kay wara siran mahagdam kon ono ya pagahinangen niran ka pagtipon.³³Silaong na mga tao nga si Alihandro ya nagaandam ka kasamok kay iza ya inpatindeg na mga Hudiyo ka pagpanaba. Pagsinyas naiza dazaw mahenek siran ³⁴nakakilala ya mga tao nga Hudiyo iza agon namagdengan siran pagpanhawag keteb ka dowang ka oras nagalaong nga labaw gazod si Diyana nga ina na mga taga Ipiso!³⁵Pagkadogay kaiza nakapahenek ya isang opisyal kanirang maharog. Kamhan minpanaba iza nga kamo nga mga taga Ipiso! Mahagdam ya maharog mga tao nga kita gazod ya mag-aligrahay ka dakolang singbahan ni Diyana daw ya gamhanan nga bato nga naholog garing daked ka tahaw. ³⁶Waray makalimed kaiton agon magpahenek kamo. Diri kamo magkaiseg. ³⁷Na, ya dowang ka tao nga in-ated mazo dini wara siran magkawat ka mga betang dizan ka kantang singbahan. Wara disab siran magpanaba ka maonga mahitenged ka kantang diyosa.³⁸Agon kon may sombong kaniran ni Dimitriyo daw ya toong mga katimbang dizan ka hokmanan magsombong kay-an ka aldaw ka paghokom. Dizan gazod hosazen mazo. ³⁹Kon may iba pon nga problima mazo ansabot kita kayan ka aldaw ka pagtipon na mga taga Ipiso kay ani ya balaod dini ka kantang siyodad. ⁴⁰Kay basi kazethan kita na hari nga Romanhon kay masara ya kasamok mazo koman aldaw nga waray ikabaribad nita ka hari. Ani ini ya pagbaheg kaniran na opisyal. ⁴¹Kamhan inpaoli naiza ya maharog mga tao nga nagatipon dizan ka tenga na siyodad.

Chapter 20

¹Pag-endang ka na kagobot na mga panday doro ka Ipiso inpatipon ni Pablo ya mga sakop ni Hisos. Kamhan pagmaymay naiza kaniran ka pagheget ka kanirang pagtoo kan Hisos minsabi iza kaniran kay anpanaw iza ngaro ka lopa nga Masidoniya. ²Pagdatong naiza doro ka Masidoniya min-azi iza dizan ka mga dapita kay pabaskegen naiza ya kanirang pagsarig kan Hisos. Kamhan mindatong iza ka lopa nga Girika. ³Nagapabilin iza doro kotob ka tolong ka bolan. Kamhan nagaandam iza ka pagkaro ka lopa nga Siriya piro may minpakahagdam kanangiza nga ya mga Hudiyo nagasabot nga patazen ko. Agon minbalik iza azi ka lopa nga Masidoniya.⁴Min-iba disab si Sopatir nga maanak ni Piro nga taga Biriya daw si Aristarko daw si Sigondo nga mga taga Tisalonika daw si Gayo nga taga Dirbi daw si Timotiyo daw si Tikiko daw si Tropimo nga taga Asya. ⁵Nanhon-a siran kamhan nagatagad siran kanami ni Pablo dipi ka pantalan nga Troas. ⁶Pagkatiwas na pista ka pagpangaen na mga Hudiyo ka pan nga waray ipasoligay minsakay kami ka bangka garing ka lobohan nga Pilipos. Paglabay ka limang ka aldaw nakaapas kami kaniran doro ka Troas. Kamhan nagapabilin kami doro ka isang ka simana.⁷Na, pagkakahabzen na Sabado kami daw ya mga sakop ni Hisos namagtipon kami doro ka Troas dazaw sarohan naming maharog ya panihapon kay inhinang nami ya batasan nami ka pagtaremdem ka pagkapatay ni Hisos. Kamhan minwali si Pablo kotob ka tenga nga ka kahabzen kay pagkabokas anpanaw iza. ⁸Na, daked ka ikadowang saleg na lagkaw nga kanaming intipon matood ya segà.⁹Kamhan dizan ka bintana nagalo-to ya isang batan-en nga amaama nga si Yotiko ya ngaran. Pagkadogay ka ni Pablo pagpanaba magatorogon gazod si Yotiko. Kamhan natorog di iza daw naholog ngambaba ka lopa garing daked ka ikatolong saleg. Pagdatong niran baba kanangiza patay di matood iza. ¹⁰Kamhan mindali si Pablo pagtena. Kamhan inkeeban naiza daw inhilot ya lawas ni Yotiko. Kamhan minlaong iza kaniran nga azaw mazo pagkawid-i kay ini nga napatay nabohi di iza!¹¹Kamhan minbalik si Pablo daked ka lagkaw. Pagtipaktipak ka naiza ka pan minkaen iza kamhan minpakiglaonglaong iza kaniran kotob ka pagkabokas anipen iza pomanaw. ¹²Inpaiba disab na mga tao si Yotiko dizan ka toong lagkaw. Dakola disab ya kalinaw na kanirang hinawa.¹³Na, gosto si Pablo ambagtas garing ka Troas kotob ka pantalan nga Ason. Agon minbelag kami kanangiza kay ansakay kami ka bangka kotob ka Ason kay azihan kanami si Pablo dizan kaan. ¹⁴Pag-sogat ka nami kanangiza dizan ka Ason impasakay disab nami iza. Kamhan minpadazon kaming maharog kotob ka pantalan nga Mitilini.¹⁵Pagsonod nga ka aldaw minsakay kami garing ka Mitilini daw minlabay disab kami ka poro-poro nga Kiyo. Pagdatong na ikadowang aldaw nakadatong kami ka poro-poro nga Samo. Pagsonod nga ka aldaw nakadonggo disab kami ka pantalan nga Milito ¹⁶kay diri kami an-azi dizan ka lobohan nga Ipiso kay gosto si Pablo diri madogay iza dizan ka Asya kay andali iza dazaw makadatong iza ka Hirosalem ka aldaw nga inngaranan ka Pintikosta.¹⁷Pagdatong nami ka pantalan nga Milito impakaro ni Pablo ya tao doro ka Ipiso kay pakarinihen ya mga malaas nga mga sakop ni Hisos nga nagatipon doro ka Ipiso. ¹⁸Pagdatong na mga malaas dizan minlaong si Pablo kaniran nga mahagdam kamo ka kanaong batasan dini kamazo sokad ka pagdatong nao ka lopa nga Asya. ¹⁹Minpaebes hao ka kanaong kaogaringen pagpangalagad nao ka Nagagihit. Minhaza disab hao kay min-anget hao ka mga kalised kay patazen hao kontana na mga Hudiyo. ²⁰Waray kahaldek nao ka pagpanaba kamazo ka mga madazaw. Minsindo disab hao kamazo dizan ka pagpakakita na mga tao daw dizan ka kamazong lagkaw. ²¹Pagmaymay nao minhangzo hao ka mga Hudiyo daw ya mga diri kon Hudiyo nga kinahanglan maghinelsel siran ka kanirang mga sala daw antoo kan Hiso Kristo nga kantang Magbabaza.²²Kamhan minsogo kanao ya Madazaw nga Ispirito nga garing ka Nagagihit ka pagbalik ka lobohan nga Hirosalem. Wara hao mahagdam kon ono ya kaazi nao doro. ²³Piro dizan ka mga lobohan nga in-azi nao impakahagdam hao daan na Madazaw nga Ispirito nga prisohon hao doro ka Hirosalem daw azihan disab ya mga kalised. ²⁴Kamhan bisan patazen hao waray bali basta makahoman hao ka tarabaho nga insogo ni Ginoong Hisos kanao nga magawali ka pagmaymay mahitenged ka dakolang kalooy na Nagagihit ka maharog mga tao.²⁵Nawalihan nao kamong tanan nga si Hisos ani ya hari nga pinili na Nagagihit. Kamhan koman mahagdam hao nga diri di kita magkita pag-isab. ²⁶Agon panabaen ta kamo nga dini kamazo kon may mga isa pen nga tao nga wara pon magsakop kan Hisos waray sazep nao. ²⁷Kay wara hao mag-endang ka pagpanaba kamazo ka maharog pagmaymay na Nagagihit.²⁸Bantazan mazo ya kamazong kaogaringen daw ya maharog mga sakop ni Hisos nga nagatipon doro ka lobohan nga Ipiso kay insogo kamo na Madazaw nga Ispirito nga garing ka Nagagihit ka pagdomara kaniran singed ka batasan na nagaaligara ka mga bohien nga karniro. Dazawen mazo ya pagdomara mazo kaniran kay imbazad siran na Nagagihit ka dogo na toong kaogaringeng anak. ²⁹Mahagdam hao nga ka wara di hao dini kamazo andatong ya mga tao nga malimbongon. Singed siran ka mga ido nga maiseg dizan ka mga karniro kay kaw-en niran kontana ya pagtoo na mga sakop ni Hisos. ³⁰Bisan dini ka kaibahan mazo ansogod ya mga isa ka pagpabaliko ka mga panaba na Nagagihit dazaw magpasakop kamazo ka kanirang kaogaringen ka lamang.³¹Agon magbantay gazod kamo dazaw diri kamo malimbong. Taremdemen mazo ya kanaong paghaza pagtambag nao kamazong maharog. Kotob ka tolong ka toig bisan aldaw bisan kahabzen wara hao mag-endang pagtambag kamazo. ³²Paaligrahen di nao kamo ka Nagagihit kay minsaad iza nga iza ya antabang kamazo. Iza ya makaparig-en ka kamazong pagtoo kan Hisos. Iza disab ya anhatag kamazo ka madazaw nga kabilin kay nagatoman kamo ka toong naazakan.³³Na, dizan kamazo wara gazod hao mag-arig ka kowarta kon bado na bisan sin-o. ³⁴Mahagdam kamo nga hao gazod ya nagatarabaho dazaw may ikapalit nao ka mga kinahanglanen nao daw ya kinahanglanen na kanaong kaibahan. ³⁵Ani ini ya batasan nao dazaw anhaod kamo kanao. Magpakalaki kamo pagtarabaho dazaw makatabang kamo ka mga masakiten nga waray kosog ka pagtarabaho kay minlaong si Hisos nga ya batasan nga magahatag kamo ka mga may kinahanglan madazaw iton ka batasan nga magadawat kamo ka mga kinahanglanen mazo.³⁶Pagkakamhan ni Pablo pagpanaba minlohod iza daw ya maharog mga iba naiza ka pagpangamozo ka Nagagihit. ³⁷Kamhan nanghaza sirang maharog daw minkolapot daw min-arek kanangiza kay diri siran ansogot nga anpanaw iza. ³⁸Dakola ya kabeg-at na kanirang hinawa kay minlaong si Pablo nga sokad koman diri di kita magkita pag-isab. Kamhan in-ated niran iza dizan ka sakzanan.

Chapter 21

¹Na, pagbelag nami ka mga malaas dizan ka Milito minsakay kami ka baloto pagdiritso ka poro-poro nga Kos. Pagsonod nga ka aldaw nanakay disab kami ngaro ka poro-poro nga Rodas. Kamhan minpadazon kami ka pantalan nga Patara. ²Pagdatong nami dizan nakitan nami ya baloto nga komarohay ka lopa nga Ponisiya. Pagpanik nami nanakay kami ngaro.³Kamhan ya poro-poro nga Sipro ani inlabzan nami dizan ka wala pasinged nami doro ka lopa nga Siriya kay mindoong ya baloto dizan ka pantalan nga Tiro kay ani ya datnganan na mga karga. ⁴Pagpanii nami ka baloto nangita kami ka mga sakop ni Hisos. Kamhan nagapabilin kami dizan kaniran ka isang ka simana. Kamhan inpanan-ogan niran si Pablo nga diri ko magkaro ka Hirosalem kay inpakahagdam kami na Madazaw nga Ispirito nga garing ka Nagagihit nga daegdaegen ko doro.⁵Pagkakamhan nami pagbisita kaniran minpadazon kami ka kanaming panaw. Sirang maharog min-ated kanami bali ka gawas na lobohan iba ya kanirang mga asawa daw mga bata. Pagdatong nami ka baybazen nanlohod kaming maharog ka pagpangamozo ka Nagagihit. ⁶Kamhan namagsabisabi nga mamanaw di. Kamhan minpanik kami ka baloto kamhan nangoli disab siran.⁷Kamhan, minpadazon kami ka kanaming panaw garing ka Tiro ngaro ka pantalan nga Tolimayda. Pagdatong nami doro namisita kami ka kanaming mga lomon kan Kristo. Isang ka kahabzen ya pagkolang nami dizan kaniran. ⁸Pagkaaldaw nakadatong kami ka lobohan nga Sisariya. Kamhan mingkaro kami ka lagkaw ni Pilipo nga magtoldoay ka pagmaymay mahitenged kan Kristo. Na, izang mahon-a pon pagpili na mga taga Hirosalem ka mga pitong bolos nga magtabangay ka mga sinarigan ni Hisos si Pilipo ani ya isang magtabangay dizan ka mga pito. ⁹May mga opat nga ka maanak ni Pilipo nga polos daraga hasta makapasabot siran ka matood nga garing ka Nagagihit.¹⁰Na, paghela pon nami dizan kaniran ka mga talagsa kang aldaw nakadatong ya isang propita na Nagagihit garing ka Huda nga si Agabo ya ngaran. ¹¹Pagkarini naiza ka lagkaw ni Pilipo minhogot iza ka bakes ni Pablo. Kamhan anika izay nanggapos ka toong mga kaogaringen nga paa daw alima. Kamhan minlaong iza dazaw maregda si Pablo nga wani ya impanaba na Madazaw nga Ispirito nga garing ka Nagagihit nga nagalaong nga ya tag-iza koni kaini nga bakes gaposon koni na toong mga angay doro ka Hirosalem singed ka paggapos na kanaong kaogaringeng paa daw alima. Sombongon disab niran iza dizan ka mga diri kon Hudiyo. Ani ini ya pagpanaba ni Agabo ahitenged ka kaazi ni Pablo kay-an.¹²Pagpakabati nami daw ya maharog mga tao dizan minhangzo kami kan Pablo nagalaong nga diri di lamang iko ankaro ka Hirosalem. ¹³Minsambag si Pablo nga abay kamo paghaza ka pagbaheg ka kanaong gosto kay doro ka Hirosalem anmaymay pon hao ka mga tao mahitenged kan Hiso Kristo. Kamhan nagaandam hao daan ka pagpagapos bisan pagpakapatay doro. ¹⁴Kamhan wara nami iza kapegngi agon minlaong kami nga matoman ya pagboot na Nagagihit.¹⁵Pagkakamhan kaiza nagaandam kami ka pagpanaw ngaro ka Hirosalem. ¹⁶Nangiba disab kanami ya mga sakop ni Hisos nga taga Sisariya. Kamhan in-ated kami niran dizan ka lagkaw ni Mason kay ankolang kami dizan. Taga Sipro si Mason kamhan iza ya isa nga minhon-a pagsakop kan Hisos.¹⁷Pagdatong nami ka siyodad nga Hirosalem ya kanaming mga lomon kan Kristo madazaw gazod ya pagpangamosta niran kanami. ¹⁸Pagsonod nga ka aldaw min-iba si Pablo kanami ka pagpakigkita kan Santiago. Dizan disab mintipon ya maharog mga malaas nga oloolo na mga sakop ni Hisos dizan ka Hirosalem. ¹⁹Pagkakamhan ka ni Pablo pagpangamosta kaniran minpakahagdam iza kaniran ka maharog mga madazaw nga inhinang na Nagagihit pagwali naiza doro ka mga tao nga diri kon Hudiyo.²⁰Pagkakamhan niran pagpanalinga minsaza siran ka Nagagihit. Kamhan minlaong siran kan Pablo nga higara, madazaw ya pagpanaba mo piro dizan ka kantang angay nga Hudiyo pira ding ka libo ya mga minsakop di kan Hisos. Minpakalaki disab siran pagtoman ka mga batasan nga inbilin ni Moysis nga kantang karaan. ²¹Kamhan inpanan-ogan siran nga iko koni nagatoldo ka maharog mga Hudiyo nga nagahela ka lain dapit kinahanglan magbiza ka balaod nga inbilin ni Moysis daw diri magpatori ka kanirang mga bata daw diri isab tomanen ya mga batasan na mga Hudiyo.²²Kon mahagdam siran nga mindatong di ko dini ka Hirosalem ansabot siran nga daeten iko. Agon magaono sa kita koman? ²³- ²⁴Na, wani ya hona-hona nami. Hinangen mo ini dazaw mahagdam siran nga tabi-tabì ka lamang ya isombong kanmo. Na, dini kanami may mga opat nga ka tao nga magapadazon pon siran ka kanirang saad ka Nagagihit. Ibahan mo siran ngaro ka pari. Kamhan iko ya ambazad ka maharog gasto ka pagpalinas na pari ka kanirang olo kay ani ya batasan na tao kon natibè di ya saad naiza ka Nagagihit. Kamhan makasabot ya mga tao nga nagatoman matood iko ka balaod nga inbilin ni Moysis.²⁵Piro ya pagmaymay nami ka mga tao nga diri kon Hudiyo lain sa kay minsoyat kami kaniran nga diri siran mangaen ka makaen nga inhalad daan ka mga diyosdiyos. Kamhan diri siran mangaen ka dogo daw ya mga pinitlok kay may dogo pon kay dini kanami nga mga Hudiyo maonga iton. Kamhan may isa pon nga balaod nga likazan niran ya paghenay. Ani ini ya pagmaymay na mga malaas. ²⁶Pagsonod nga ka aldaw min-ated matood si Pablo ka mga opat nga ka tao dizan ka dakolang lagkaw nga pangamozoanan ka Nagagihit kay anpakahagdam iza ka pari kon ono ya tirmino niran ka pagtoman ka saad niran ka Nagagihit. Kay pagdatong ka ikapitong aldaw ihalad niran kada isa ka Nagagihit dazaw mahinglo di siran dizan ka pagseleng na Nagagihit. Ani ini ya batasan na mga Hudiyo.²⁷Na, ka hapit matoman ya pitong ka aldaw may mga Hudiyo nga taga lopa nga Asya nakakita kan Pablo dizan ka dakolang lagkaw nga pangamozoanan ka Nagagihit. Kamhan inpangobot niran ya mga tao dazaw dakpen si Pablo. ²⁸Kamhan nanhawag siran nga mga kaliwatan ni Israil! Magtabang kamo! Kay wani ya tao nga minsoroy ka maharog mga dapit dazaw antoldo ka mga tao ka pagkontra kanta daw ya kantang mga balaod daw ya Lagkaw na Nagagihit. Kamhan nakaonga iza kaiton nga Lagkaw kay minpaseled iza ka mga tao nga diri kon Hudiyo. ²⁹Ani ini ya paghawag niran kay izang dini kaini nakitan niran si Tropimo nga taga Ipiso iba kan Pablo dizan ka Hirosalem. Kamhan silaong niran nga inpaiba ni Pablo iza dalem ka Lagkaw na Nagagihit ambaza kay wara sa makaiba.³⁰Pagpakabati na mga taga Hirosalem masara ya kazehet niran. Mindengan disab siran pagdalagan dalem ka singbahan. Kamhan inhawidan dazon niran si Pablo kamhan ingozod bali ka gawas. Kamhan insirahan dazon ya pirtahan. ³¹Patazen na mga tao si Pablo kontana piro may minpakahagdam ka oloolo na mga soldaw nga natibe di gazod ya taga Hirosalem pagkagobot.³²Kamhan impaiba naiza ya mga soldaw daw ya mga kapitan kay an-apas pagdalagan dizan ka mga tao. Pagpakakita na mga tao ka oloolo daw ya mga soldaw minheneng di siran pagbonal kan Pablo. ³³Kamhan indimanda na oloolo si Pablo daw inpagapos ka kadina nga indoblihan. Kamhan nangotana iza nga sin-o sa iza nga tao? Daw ono sa ya toong sala?³⁴Nanhawag ya mga isa ka pagsambag. Nanhawag disab ya mga iba piro wara mag-anika ya hinawag niran agon diri makasabot ya oloolo kon ono ya naazihan naini kay dakola ya kasamok. Kamhan insogo naiza ya toong mga soldaw ka pagdara kan Pablo dizan ka kolangan na mga soldaw. ³⁵Pagdatong niran ka hagdan inbathay na mga soldaw si Pablo kay mintoda di gazod ya kaiseg na mga minggobot nga ³⁶nagasonod kaniran daw naninggit nga patazen iza!³⁷Ka hapit di ya mga soldaw magpaseled kan Pablo ka lagkaw niran minsabi iza ka oloolo ka pagpanaba kanangiza. Minsambag ya oloolo nga daw makapanaba baza iko ka saba nga Ginirika? ³⁸Daw diri ko baza ya taga Ihipto nga bag-o pon sopak ka gobirnador daw nagadomara ka opat nga ka libo nga mga mangazaw doro ka mamingaw?³⁹Minsambag si Pablo nga diri kon ani hao kay Hudiyo hao. Taga Tarso hao nga dakolang lobohan doro ka lopa nga Silisiya. Na, kon mahimo papanabaha hao koman ka mga tao. ⁴⁰Kamhan mintogot ya oloolo kan Pablo ka pagpanaba kaniran agon mintindeg iza dizan ka hagdan. Pagpahenek naiza kaniran minpanaba iza kaniran ka saba nga Hinibriyo nga angay ka saba niran nagalaong nga

Chapter 22

¹Kamo nga mga kaibahan nao daw ya mga malaas, timan-an mazo gazod ini nga kanaong sambag kamazo. ²Na, pagpakabati kaniran nga minpanaba si Pablo ka saba nga Hinibriyo namagpahenek gazod siran. Kamhan minpadazon si Pablo pagpanaba kaniran nga nagalaong nga³Hudiyo hao nga natao doro ka lobohan nga Tarso doro ka Silisiya. Kamhan dini di hao magsolig ka Hirosalem. Intoldoan hao ni Gamaliyal ka mga balaod na tinoohan na kantang mga karaan. Minpakalaki disab hao pagpangalagad ka Nagagihit singod kamazong maharog. ⁴Indaegdaeg disab nao ya mga minsakop kan Hisos daw impatay. Ya mga amaama daw mga babazi impandakep nao daw impapriso sirang maharog. ⁵Ya labaw nga pari daw ya maharog mga malaas ta mahagdam disab siran nga matood ya inpanaba nao kay kaizang mahon-a pon siran ya minhatag kanao ka sinoyat dazaw may gahem nao doro ka Damasko ka pagdakep ka mga sakop ni Hisos daw pandadhen pagbalik ka Hirosalem kay silotan.⁶Basta kay ka nagapasinged hao arani kaizang lobohan nga Damasko nga hapit mag-edto ya sega inlatian baza hao ka singed ka kilat nga garing daked ka tahaw. ⁷Kamhan nadoog hao daw nabatian nao ya saba nga nagalaong nga Saolo, Saolo, kay ono sa magadaegdaegen di mo hao gazod koman kaini? ⁸Minsambag hao nga Sinyor, sin-o sa ko koman? Minsambag iza nga si Hisos nga taga Nazarit hao nga kanmong pagadaegdaegen.⁹Kamhan ya mga tao nga min-iba kanao ka panaw nakakita ka kapawa piro wara makabati ka saba nga minpanaba kanao. ¹⁰Kamhan nangotana hao nga Sinyor, magaono sa hao koman? Minsambag iza kanao nga tomindeg di ko. Sominged di ko ngaro ka lobohan nga Damasko kay doro panabaan iko ka maharog nga ipahinang na Nagagihit kanmo. ¹¹Kamhan imbotahan gazod ka kasiraw ya mata nao agon inhabitan hao na kanaong kaibahan pasinged ka Damasko.¹²Doro may isang tao si Ananiyas ya ngaran. Intoman naiza ya kantang mga balaod pagsingba naiza ka Nagagihit. Ya kantang angay nga taga Damasko nagalaong siran nga madazaw si Ananiyas. ¹³Na, minseled iza ka lagkaw nga inhel-an nao. Pagkadizan naiza kanao minlaong iza nga Saolo nga kanaong lomon kan Kristo, maolian di ya mata mo koman. Pagpakapanaba ka ni Ananiyas kaiton minbalik di matood ya kanaong pagpakakita. Kamhan nakakita hao kanangiza.¹⁴Kamhan minlaong iza kanao nga Saolo, ya Nagagihit nga hawagenen na kantang mga karaan iza ya minpili kanmo dazaw mahagdam iko ka toong kabebet-en. Kamhan nakakita iko ka toong Sogoonon nga si Hisos nga waray sala daw nakabati isab iko ka toong saba. ¹⁵Kay dizan ka maharog mga tao iko di ya anpanan-og mahitenged ka kanmong nakitan daw nabatian. ¹⁶Agon diri ko magtagad. Tomindeg di ko. Magpabenzag di ko dazaw mahingloan di ko ka kanmong mga sala kay si Hisos ya hawagenen mo. Ani ini ya sogo ni Ananiyas kanao.¹⁷Kamhan minbalik hao ka Hirosalem. Ka nagaampo hao dizan ka dakolang lagkaw nga pangamozoanan ka Nagagihit may nakitan nao nga garing ka Nagagihit. ¹⁸Nabatian nao nga si Hisos nagalaong nga magpanaw ko dazon dini ka Hirosalem kay pagpanan-og mo ka mga Hudiyo mahitenged kanao diri gazod siran antoo kanmo.¹⁹Minsambag hao nga Magbabaza, mahagdam siran nga hao ya minkaro ka mga singbahan na mga Hudiyo. Kamhan indakep daw inbonalan ya mga minsakop kanmo. ²⁰Mahagdam isab siran nga pagpatay niran kan Istiban nga kanmong sinarigan nagasaza hao kamhan hao ya minhawid ka mga bado na mga namook kanangiza. ²¹Kamhan minsogo si Hisos kanao nga pomanaw ko naa dini kay pakarohon pon ta ko doro ka aro ka mga tao nga diri kon Hudiyo.²²Na, kotob ka pagpanaba ni Pablo kaiza nanalinga ya mga tao. Kamhan mindengan siran pagsinggit nga patazen iza! Diri kon madazaw kon bohi ka iza. ²³Pagpaninggit niran nanimbag siran ka kanirang mga bado daw ya lopa kay nasinged siran ka beet na boang ka pagkazehet kan Pablo. ²⁴Kamhan ya oloolo na mga soldaw minpaseled dazon kan Pablo dizan ka lagkaw na mga soldaw. Minsogo disab iza ka mga soldaw ka paglatos kanangiza kay batasan niran iton dazaw ampanaba ya tao ka matood. Kay wara pon ya oloolo makasabot ka tood ka pagsinggit niran kay diri iza makasabot ka saba na mga Hudiyo.²⁵Basta kay paghegti niran ka lepes dazaw latoson minlaong si Pablo ka kapitan na mga soldaw nga dizan ka balaed mazo daw mahimo ya paglatos ka tao nga sakop na lobohan nga Roma kon wara pon mahosay na howis? ²⁶Pagpakabati ka na kapitan kaiton minkaro iza ka oloolo kay ampakahagdam nga diri kita maglatos kaiton nga tao kay sakop iza baza na lobohan nga Roma.²⁷Kamhan minkarini ya oloolo kan Pablo kay ampangotana nga matod iko ya sakop na lobohan nga Roma? Minsambag si Pablo nga matood iton. ²⁸Minsambag ya oloolo nga dakola ya kanaong gasto dazaw may katenged nao singed ka katenged na taga Roma. Minsambag si Pablo nga hao waray bazad nao kay taga Roma ya kanaong ama. Kamhan taga Roma disab hao. ²⁹Na, nadalidali nanibog ya mga minsosi kan Pablo. Nawied disab ya oloolo pagkahagdam naiza nga si Pablo nga inpagapos ka kadina sakop baza iza na lobohan nga Roma.³⁰Kamhan wara iza makasabot ka saba na mga Hudiyo agon gosto iza mahagdam kay onosa ya kazehet na mga kaibahan ni Pablo. Agon pagsonod nga ka aldaw inpahebad naiza ya mga kadina ni Pablo daw inpatipon naiza ya mga oloolo na mga pari daw ya tanan mga magtutuldo nga Hudiyo daw ya maharog mga malaas kamhan indara naiza si Pablo dizan kaniran dazaw anpanaba iza kaniran.

Chapter 23

¹Pagseleng gazod ni Pablo ka mga oloolo na mga Hudiyo minlaong iza nga kamo nga mga kaibahan nao! Sokad ka mahon-a pon hangtod koman dizan ka pagseleng na Nagagihit madazaw ya kanaong batasan. ²Pagpakabati ka ni Ananiyas nga labaw nga pari minsogo iza ka mga tao nga mintindeg dizan tepad kan Pablo nga sampalohon iza! ³Minsambag si Pablo nga sampalohon ko na Nagagihit kay ya batasan mo nagapatihinang nga matadeng. Dizan iko dazaw hokman hao pinaazi ka balaod ambaza kay iko ya minlapas ka balaod ka pagsogo mo kaniran ka pagsampalo kanao.⁴Pagpakabati ka na mga tao dizan tepad kan Pablo minbaheg siran kanangiza nga nagalaong nga maonga gazod ya pagsambag mo ka labaw nga pari nga pinili na Nagagihit. ⁵Minsambag si Pablo nga mga kaibahan nao, wara hao mahagdam nga iza baza ya labaw nga pari. Dizan ka kasoyatan na Nagagihit inmaymay kita nga azaw pagpanaba ka maonga mahitenged ka oloolo na kamazong kataohan.⁶Pagkakamhan mahagdam si Pablo nga wara magkaangay ya tinoohan na mga oloolo kay ya mga isa Sadosiyo kamhan ya mga iba Parasiyo. Kamhan mabaskeg ya saba ni Pablo paghawag kaniran nga mga kaibahan nao, Parasiyo hao. Mga anak disab hao na isang Parasiyo. Agon nabereng hao kay dini kamazo inhokman hao kay mintoo hao nga may tirmino na Nagagihit ka pagbohi ka mga patay pagbalik garing ka lebeng! ⁷Na, pagpanaba ni Pablo kaiton ya mga Parasiyo daw ya mga Sadosiyo namaglalis siran. Kamhan namagkabelag di siran. ⁸Kay ya mga Parasiyo mintoldo siran nga ya mga patay nga tao mabohi siran pagbalik garing ka lebeng. Mintoldo disab siran nga may mga taga tahaw nga sinogo na Nagagihit daw may mga ispirito. Piro ya mga Sadosiyo diri siran antoo kaiton.⁹Agon dakola ya kasamok dizan kaniran. Kamhan dizan ka mga Parasiyo mintindeg di ya mga magtutuldo ka tinoohan na mga Hudiyo. Maiseg ya pagpanaba niran nga nagalaong nga waray sala naiton nga tao! Basi may ispirito kon may tagalangit nga sogoonon na Nagagihit minpanaba gazod kanangiza! ¹⁰Kamhan ya pagpanlalis niran masara di gazod agon nawiood ya oloolo na mga soldaw kay basi pamagbogtoon niran ya lawas ni Pablo. Agon minsogo iza ka mga soldaw ka pagkawa kan Pablo kay ioli dizan ka kolanganan niran.¹¹Pagkakahabzen ka si Ginoong Hisos mintindeg tepad kan Pablo. Kamhan minlaong iza nga diri ko magkahaldek kay doro pon ka lobohan nga Roma ansindo iko mahitenged kanao singed ka pagmaymay mo dini ka Hirosalem.¹²Na, pagkamasiselem may mga Hudiyo namagsabot daw nanompa nga diri mangaen bisan mag-inem hangtod patazen niran si Pablo. ¹³Sobra ka kap-atan nga ka tao ya mga minsaad kaini.¹⁴Kamhan minkandizan siran ka mga oloolo na mga pari daw ya mga malaas kay ipakahagdam nga nanompa di gazod kami nga diri mangaen hangtod patazen si Pablo. ¹⁵Agon kamo daw ya maharog mga oloolo nami pakarohon mazo ya mga isa kay pakahagdamen ya oloolo na mga soldaw dazaw ipaated si Pablo dizan kamazo konsilem. Magahinanghinang kamo nga may mga pangotana pon mazo kanangiza. Kamhan dizan ka dalan patazen iza nami ka wara pon iza datong dini kamazo. Ani ini ya pagpanaba niran ka mga oloolo.¹⁶Na, may anaken ni Pablo nakabati ka pagsabotsabot niran ka pagpatay kan Pablo. Agon minseled di iza ka kolanganan na mga soldaw kay pakahagdamen si Pablo. ¹⁷Kamhan inhawag ni Pablo ya isang opisyal kay anlaong nga iated mo ini nga olitao dizan ka kapitan kay may ipanan-og.¹⁸Kamhan in-ated iza na opisyal dizan ka kapitan daw maglaong nga ya piniriso nga si Pablo ani ya minpaated kaini nga olitao dini kanmo kay may ipanan-og kontana kanmo koni. ¹⁹Kamhan inhabitan na kapitan ya olitao dizan ka waray lain makabati. Kamhan nangotana iza nga ono say kanmong ipanan-og kanao?²⁰Minsambag ya olitao nga ya mga Hudiyo namagsabot siran ka paghangzo kanmo nga ipaated si Ta-tà Pablo konsilem dizan ka kanirang mga oloolo kay magahinanghinang nga pangotanhen pon iza. ²¹Piro diri iko magtoo kaniran kay lain ya tood niran kay dizan ka dalan nagatago ya mga sobra ka kap-atan nga ka tao kay ambangan kanangiza. Kay nanompa di siran nga diri mangaen bisan an-inem hangtod patazen si Ta-tà Pablo. Daan ding naandam siran. Ya paghokom mo anikay intagadan niran. Ani ini ya pagpanaba na olitao dizan ka kapitan.²²Minsambag ya kapitan nga azaw ipanan-og ka bisan sin-o nga tao ya kanmong inpakahagdam kanao. Kamhan inpaoli naiza ya olitao. ²³Kamhan inpakarini na kapitan ya dowa nga toong opisyal. Minsogo disab iza kaniran nga magtipon kamo ka dowang ka gatos nga bolos nga mga soldaw dazaw an-iba kan Pablo ngaro ka lobohan nga Sisariya. Iba disab ya kapitohan nga bolos nga ansakay ka mga kabayo daw ya mga dowang ka gatos nga andara ka mga bangkaw. Kay-an ka alas noybi ka kahabzen magpanaw kamong tanan. ²⁴Pasakzen disab mazo si Pablo ka kabayo. Bantazan mazo iza dazaw waray diskrasiya hangtod ka pagdatong naiza kan Pilisimo nga gobirnador.²⁵Kamhan minsoyat ya oloolo kan Pilisimo nga nagalaong nga ²⁶garing kan Kladyo Lisiyas ngaro kan Gobirnador Pilisimo, komosta. ²⁷Na, indakep na mga Hudiyo ini nga tao kay patazen kontana piro intabangan nao daw ya kanaong mga soldaw kay may minpakahagdam kanao nga sakop iza na lobohan nga Roma.²⁸Kamhan inpaated nao dizan ka oloolo na mga Hudiyo kay gosto nao mahagdam kon ono ya kanirang sombong kanangiza. ²⁹Kamhan mahagdam hao nga waray sala naiza igo ka pagpatay bisan ka pagkapriso kay ya kanirang mga balaod anikay inlalisan niran. ³⁰Kamhan may minpakahagdam kanao nga may sabot na mga Hudiyo ka pagpatay kan Pablo dizan ka dalan agon nagapaated hao kanangiza dizan kanmo. Minsogo disab hao ka mga nazehet nga tao nga doro kan Gobirnador Pilisimo isombong mazo iza. Ani ini ya soyat nao.³¹Kamhan ya mga soldaw mintoman siran ka sogo na kanirang oloolo kay kahabzen pon in-ated di niran si Pablo kotob ka lobohan nga Antipatris. ³²Pagsonod nga ka aldaw ya mga soldaw nga minbagtas min-oli di siran kay iated pon si Pablo na mga soldaw nga nagasakay ka kabayo. ³³Pagdatong niran ka Sisariya inhatag niran ya soyat kan Gobirnador Pilisimo hasta insarig disab niran si Pablo dizan kanangiza.³⁴Pagbasa na Gobirnador ka soyat inpangotana naiza si Pablo kon taga hain iza. Pagkahagdam naiza nga taga Silisiya si Pablo ³⁵minlaong iza nga pangotanhen nao iko kay-an ka pagdatong na mga minsombong kanmo. Kamhan inpagowardiyahan naiza si Pablo dizan ka toong palasiyo nga inpahinang ni Hirodis nga hari kawandini pon.

Chapter 24

¹Pagdatong ka na ikalimang aldaw ya labaw nga pari nga si Ananiyas minkaro iza ka lobohan nga Sisariya. Iba ya mga isang malaas daw ya isang abogado nga si Tirtolo kay dizan kan Gobirnador Pilisimo ansombong siran kan Pablo. ²Pagpaseled na Gobirnador kan Pablo minsogod si Tirtolo pagpanan-og nga nagalaong nga tinahod nao nga si Gobirnador Pilisimo, ya paghari mo dini ka hel-anan nami ani anhatag ka kalinaw. Madazaw matood ya paghela nami dini kay dakola ya pagtabang mo kanami nga mga Hudiyo. ³Kaming maharog mahagdam nga iko ya madazaw agon dakola ya pagpasalamat nami kanmo.⁴Na, diri nao dogangan ya mga pagpanan-og. Minhangzo hao nga panalinga ko ka ipanan-og nami ⁵kay ini nga taohana samokan gazod iza kamhan impangagobot naiza ya angay nami nga Hudiyo bisan hain iza magpanaw. Iza isab ya oloolo na mga tao nga minsakop di kaizang isang taga Nazarit nga si Hisos ya ngaran. ⁶Nakaonga disab iza ka dakolang lagkaw nga pangamozoanan ka Nagagihit kay minpaseled iza ka tao nga diri kon Hudiyo. Kamhan indakep nami iza kay gamiten nami kontana ya kanaming balaod ka paghokom kanangiza⁷piro mindatong si Lisiyas nga oloolo na mga soldaw. Kamhan imbalabag naiza daw maiseg gazod iza pagkawa kan Pablo dizan kanami. ⁸Kamhan impakarini naiza kami dini kanmo dazaw iko ya ampangotana kan Pablo. Na, kon pangotanhen mo iza mahagdam iko nga matood ya maharog sombong nami kanangiza. Ani ini ya pagpanaba ni Tirtolo kan Gobirnador Pilisimo. ⁹Kamhan ya mga iba ni Tirtolo nga polos Hudiyo nagapamatood siran kaini nga insombong ni Tirtolo kan Pablo.¹⁰Kamhan ya Gobirnador minsinyas iza kan Pablo dazaw ansambag. Pagsambag ni Pablo minlaong iza nga Sinyor, mahagdam hao nga iko ya nagahari dini ka lopa nga Huda ka mga mataed nga toig agon waray kawiod nao ka pagpanaba kanmo. ¹¹Na, ya mga taga Hirosalem mahagdam siran nga napolo may dowa ding ka aldaw sokad ka pagdatong nao ka Hirosalem kay ansingba hao ka Nagagihit. ¹²Mahagdam disab siran nga wara hao maglalis bisan magpangobot ka mga tao dizan ka dakolang lagkaw na Nagagihit bisan dizan ka singbahan bisan dizan ka lobohan. ¹³Diri disab siran makapamatood kaiton nga mga sombong niran kanao.¹⁴Ya batasan nao minsingba hao ka matood nga Nagagihit nga hawagenen na kanaming karaan. Si Hisos nga in-away na mga minsombong kanao ani ya insakopan nao. Mintoo disab hao ka maharog mga balaod nga inbilin ni Moysis daw ya mga basahen nga insoyat na mga karaang propita. ¹⁵Mintoo hao singed ka mga Hudiyo nga may tirmino na Nagagihit ka pagbohi ka tanan mga tao pagbalik garing ka lebeng bisan ya mga madazaw nga tao bisan ya mga maongang tao. ¹⁶Kamhan nagapakalaki hao pagbatasan ka madazaw kay gosto nao nga waray sala nao dizan ka pagseleng na Nagagihit daw ya mga tao.¹⁷Na, dogay gazod ya pagpanaw nao doro ka mga lain dapit kamhan minbalik sa hao ka Hirosalem kay iated ya hinabang dizan ka kanaong kaibahan nga may kolang hasta may ihalad disab nao ka Nagagihit. ¹⁸Ka dalem pon hao ka singbahan nakita hao na mga tao nga taga Asya pagkakamhan nao ka hinang na mga Hudiyo nga pahingloan siran dizan ka pagseleng na Nagagihit. Hasta waray kasamok kay talagsa ka ya tao. ¹⁹Kamhan may mga taga Asya dizan siran. Agon siran kontana ya ankarini kanmo kay may ikasombong niran kanmo.²⁰Bisan ya mga tao nga mintipon dini koman papanabaen mo kon may nabatian na mga malaas nga may sala nao pagpangotana niran kanao doro ka Hirosalem. ²¹Anikay ikasombong ya paghawag nao kaniran nga ya pagtoo nao nga may tirmino na Nagagihit ka pagbohi ka mga patay pagbalik garing ka lebeng ani insombong mazo kanao. Paghawag nao kaniran kaini nazehet siran kanao.²²Kamhan si Gobirnador Pilisimo mahagdam iza ka batasan na mga sakop ni Hisos nga madazaw siran. Kamhan minheneng di iza pagpangotana kan Pablo nga nagalaong nga kay-an ka pagdatong ni Lisiyas nga oloolo na mga soldaw tiwasen nao ya hosay. ²³Kamhan minsogo iza ka isang magbantazay nga pagowardiyahan si Pablo piro diri gaposon. Togotan disab ya toong mga amigo ka paghatag ka toong mga inkinahanglan.²⁴Pagkadogay kaiza minbalik si Pilisimo iba ya toong asawa nga si Drosila nga Hudiyo iza. Kamhan inpakarini naiza si Pablo. Kamhan nabatian naiza ya pagpanan-og ni Pablo mahitenged ka pagtoo kan Kristo Hisos. ²⁵Ka nagasindo pon si Pablo mahitenged ka pagtoman ka mga sogo na Nagagihit daw ya pag-andam ka batasan nga madazaw daw ya pagdatong ka aldaw ka paghokom na Nagagihit ka mga tao nawiod si Pilisimo. Kamhan minlaong iza nga igo di iza. Pakarinhen ta ko pag-isab kon may logar nao.²⁶Na, ya hona-hona ni Pilisimo tagan iza ni Pablo ka dakolang kowarta dazaw palogwaen ka prisohan. Agon pabalikbaliken naiza si Pablo ka pagpakiglaonglaong piro waray ihatag ni Pablo. ²⁷Na, paglabay ka na dowang ka toig si Porsiyo Pisto ani ya ilis ni Pilisimo ka paggobirnador. Kamhan wara ni Pilisimo palogwaa si Pablo ka pirisohan kay anpakig-azok iza ka mga Hudiyo kontana.

Chapter 25

¹Pagdatong ka ikatlong aldaw sokad ka pagsogod ni Pisto ka pagkagobirnador ka lopa nga Sisariya minpanaw iza ngaro ka Hirosalem. ²Pagdatong naiza doro impakahagdam iza na mga oloolo na mga pari daw ya mga dato nga Hudiyo ka kanirang ikasombong kan Pablo. Kamhan inhangzo niran si Pisto ka ³pagpabalik kan Pablo garing ka Sisariya ngaro ka Hirosalem dazaw tiwasen ya hosay doro piro ya hona-hona niran patazen si Pablo pagsinged naiza dizan ka dalan.⁴Kamhan si Pisto minsambag nga nagalaong nga pagowardiyahan pon si Pablo doro ka Sisariya kay ka diri madogay ambalik hao doro. ⁵Paibahan kanao ngaro ka Sisariya ya kamazong mga oloolo kay doro magsombong siran kan Pablo kon nakalapas matood iza ka balaod.⁶Kamhan nagahela si Pisto dizan kaniran ka mga walo nga ka aldaw kon napolo sa. Kamhan min-oli iza ka Sisariya. Pagsonod nga ka aldaw minsogo iza nga magpaseled kan Pablo ka hokmanan kay hokman iza. ⁷Pagdatong ni Pablo dizan ya mga Hudiyo nga taga Hirosalem inlibotan niran iza daw imbetangbetang ka mga matood nga bakak piro wara gazod siran makapamatood. ⁸Kamhan minsambag si Pablo kaniran nga wara hao maglapas ka balaod na mga Hudiyo. Wara hao magkaonga ka dakolang lagkaw nga pangamozoanan ka Nagagihit. Wara hao maglapas ka mga balaod na labaw nga hari nga Romanhon.⁹Kamhan gosto si Pisto ampakig-azok ka mga Hudiyo agon inpangotana naiza si Pablo nga daw gosto ko magkaro ka Hirosalem dazaw doro hosazen ta ko? ¹⁰Minsambag si Pablo nga maghokom ko kanao dini kay iko ya sakop na labaw nga hari agon may gahem mo ka paghokom kanao dini. Waray labet na mga Hudiyo kanao kay mahagdam iko daan nga wara hao maglapas ka balaod na mga Hudiyo.¹¹Kon nakalapas hao ka kamazong balaod igo ka bazad nga pagkapatay diri nao anhangzo nga pasaylohon. Piro kon diri kon matood ya kanirang mga sombong kanao waray makahatag kanao dizan kaniran nga mga Hudiyo. Agon anpatabang hao koman ka labaw nga hari. Ani ini ya sambag ni Pablo kan Gobirnador Pisto. ¹²Pagkakamhan ni Pisto pagpakigsabot ka toong mga magtatambag minsambag iza kan Pablo nga minpatabang iko ka labaw nga hari agon paatdan ta ko doro kanangiza.¹³Ka wara madogay si Agripa nga hari ka lopa nga Huda daw si Birnisi minkaro di siran ka Sisariya kay ampakilala siran kan Pisto nga bag-ong gobirnador. ¹⁴Ka nagahela pon siran doro ka mga matood nga aldaw inpakahagdam ni Pisto mahitenged kan Pablo nga nagalaong nga may isang priso dini nga wara bohii ni Pilisimo ¹⁵hasta izang pagkaro nao ka Hirosalem ya mga oloolo na mga pari na mga Hudiyo daw ya mga dato insombong niran si Pablo. Kamhan inhangzo niran hao ka pagpahamtang kanangiza ka kamatazen. ¹⁶Piro minsambag hao kaniran nga ya batasan na mga taga Roma diri nami itogot nga patazen ya tao kon diri nami ipaatobang ka mga magsombongay kanangiza dazaw makasambag iza ka mga sombong niran kanangiza.¹⁷Kamhan pagdatong niran ngarini ka Sisariya wara hao maglanganlangan kay pagsonod nga ka aldaw inpaatobang nao ka hokmanan si Pablo nga sinombong. ¹⁸Silaong nao nga nakalapas iza ka mga balaod ambaza kay pagpanaba niran ka kanirang mahay kanangiza wara siran agsombong kanangiza ka bisan isa kang bolos nga sala nga daan hona-hona nao mahitenged kanangiza. ¹⁹Nagalalis lamang hinoa siran mahitenged ka kanirang tinoohan daw ya isang tao nga si Hisos. Kamhan ya pagtoldo ni Pablo nabohi di si Hisos pagbalik garing ka lebeng. ²⁰Wara hao mahagdam kon onhon sa nao pagbeet ka lalis niran agon inpangotana nao si Pablo nga daw gosto ko magkaro ka Hirosalem dazaw doro hosazen ta ko?²¹Kamhan diri ansogot si Pablo kay gosto iza anpatabang ka labaw nga hari. Agon inpagowardiyahan nao iza hangtod ka pagpakaro nao kanangiza doro ka labaw nga hari. Ani ini ya pagpanaba ni Gobirnador Pisto kan Agripa. ²²Kamhan minsambag si Agripa kan Pisto nga anpanalinga hao kontana kaiton nga taohana. Minsambag si Pisto nga makapanalinga iko kanangiza konsilem.²³Na, pagsonod nga ka aldaw si Agripa daw si Birnisi nga imbadoan ka mahal minseled siran ka hokmanan. Iba disab ya mga soldaw daw ya mga dato dizan ka lobohan nga Sisariya. Kamhan inpaseled ni Pisto si Pablo. ²⁴Kamhan si Pisto minlaong iza nga Hari Agripa daw kamong maharog nga nagatipon dini, wani ya tao nga insombong na maharog mga Hudiyo kanao. Kamhan insinggit niran nga ipapatay iza.²⁵Kamhan ya hona-hona nao waray sala naiza igo ka pagpatay agon pakarohon nao ngaro ka labaw nga hari kay inpatabang iza ni Pablo. ²⁶Piro wara hao mahagdam kon ono ya ikasoyat nao ka labaw nga hari mahitenged kan Pablo agon inpaseled di iza dini kamazo labi di sa gazod kanmo, Hari Agripa, dazaw may ikasoyat nao pagkakamhan nita pagpangotana kanangiza. ²⁷Kay kon waray ikasombong ta kanangiza malised ya pagpakaro nao kanangiza doro ka labaw nga hari. Ani ini ya pagpanaba ni Gobirnador Pisto kan Agripa.

Chapter 26

¹Kamhan si Hari Agripa minlaong kan Pablo nga intogotan ta ko ka pagpanalipod ka kanmong kaogaringen. Agon pagpahenek ni Pablo ka mga tao minsambag iza nga nagalaong nga ²Hari Agripa! Madazaw kay iko koman ya insambagan nao mahitenged ka tanan mga betangbetang nga inpasangil kanao na kantang angay nga Hudiyo. ³Madazaw kay naanad iko ka maharog mga batasan daw ya mga lalisanan na mga Hudiyo. Agon, Sinyor, minhangzo hao kanmo nga paataasan mo ya pagpangalinga mo kanao.⁴Na, ya maharog mga Hudiyo mahagdam siran daan ka kanaong batasan sokad ka olitao pon hao ka doro pon hao ka lobohan nga nataohan nao daw doro disab ka lobohan nga Hirosalem. ⁵Kamhan siran ya makapamatood nga sokad kaizang mahon-a pon masarigan hao pagtoman ka maharog mga balaod na mga Hudiyo kay sakop hao na mga Parasiyo.⁶Agon, Hari Agripa, nazehet siran kanao kay mintoo hao nga si Hiso Kristo nabohi di iza pagbalik garing ka lebeng. Kamhan iza matood ya hari nga insaad na Nagagihit ka kantang mga karaan. ⁷Kamhan iza matood ya intagadan na maharog mga Hudiyo pagsingba niran ka Nagagihit aldaw daw kahabzen. ⁸Hari Agripa, ya pagtoo nao kaiton ani ya inkazehet na mga Hudiyo kanao kay diri siran antoo nga mahimo na Nagagihit pagbohi ka mga patay nga tao garing ka lebeng.⁹Na, izang mahon-a pon silaong nao nga madazaw ya pagdaegdaeg nao ka mga sakop ni Hisos nga taga Nazarit. ¹⁰Kamhan doro ka Hirosalem indaegdaeg nao siran. Impasoyat nao ka mga oloolo na mga pari dazaw may gahem nao ka pagpapriso ka mga matood nga tao nga minsakop di kan Hisos. Paghokom nami kaniran mintabang hao ka pagpahamtang kaniran ka pagpatay. ¹¹Doro ka mga singbahan na mga Hudiyo insilotan nao siran dazaw ambiza siran ka kanirang pagtoo kan Hisos. Maiseg gazod hao kaniran kamhan kotob ka mga lobohan na mga diri kon Hudiyo minlopog hao kaniran dazaw daegdaegan nao siran.¹²Ani ya tood nao ka pagkaro nao ka lobohan nga Damasko kay intagan hao na mga oloolo na mga pari ka gahem ka pagdakep ka mga sakop ni Hisos. ¹³Sinyor, mag-edto di ya sega ka nagapasinged pon hao dizan ka dalan. Kamhan nakitan nao ya kapawa garing ka tahaw nga masiraw pon ka kasiraw na sega. Kamhan inlatian hao daw ya kanaong mga iba. ¹⁴Pagpangadeeg naming maharog nabatian nao ya saba ta nga Hinibriyo nga nagalaong kanao nga Saolo, Saolo, kay ono sa magadaegdaegen di mo hao? Waray polos ya inhinang mo kanao kay iko ya masakit garing ka indaegdaeg mo kanao. Ani ini ya nabatian nao.¹⁵Kamhan minsambag hao nga Sinyor, sin-o sa ko koman? Minsambag kanao nga si Hisos nga kanmong pagadaegdaegan. ¹⁶Tomindeg di ko kay pakarohon ta ko ka mga tao dazaw panan-ogan mo siran nga minkandizan di hao kanmo. Sindoan mo siran ka mga ipakita pon nao kanmo. ¹⁷Pakarohon ta ko doro ka angay mo nga Hudiyo daw ya mga tao nga diri kon Hudiyo. Hao ya antabang kanmo kon porbahan niran pagpatay kanmo. ¹⁸Kay singod ka nagahela pon siran ka kadeglem. Magpasabot ko kaniran mahitenged kanao nga si Hiso Kristo nga tag-iza ka kapawa. Kamhan ya Nagagihit ani ya anhari kaniran diri kon si Satanas. Kamhan pasaylohon siran ka kanirang mga sala. Dizan disab ka mga mintoo kanao mahatagan siran ka madazaw nga kabilin kay nahingloan di siran ka kanirang mga sala. Ani ini ya sogo ni Hisos kanao.¹⁹Kamhan, Hari Agripa, mintoman hao kaiton nga sogo ni Hisos kanao. ²⁰Ka primiro pon minkaro hao ka Damasko. Kamhan minkaro hao ka Hirosalem daw ya tibolos lopa nga Huda daw doro disab ka mga tao nga diri kon Hudiyo nagawali hao nga maghinelsel kamo ka kamazong mga sala. Magsakop kamo ka Nagagihit. Kamhan magbeetan kamo kay ani ya pagpamatood nga nagahinelsel di kamo. ²¹Pagmaymay nao kaniran indakep gazod hao na kantang angay nga Hudiyo dizan ka dakolang lagkaw nga pangamozoanan ka Nagagihit kay patazen hao niran kontana.²²Piro tinabangan hao gazod na Nagagihit hangtod koman agon dini kamazo mintindeg di hao dazaw anpamatood kamazong tanan bisan pobri bisan mga dato. Kamhan ya inpanaba nao daw ya daan sinoyat na mga propita na Nagagihit daw ya kantang karaan nga si Moysis mag-anika gazod. ²³Kay si Hiso Kristo nga hari nga pinili na Nagagihit kinahanglan napatay iza kamhan iza gazod ya mahon-ang nabohi garing ka lebeng dazaw ipasabot naiza ka mga Hudiyo daw ya mga diri kon Hudiyo nga iza kay makalibri kaniran ka silot ka kanirang mga sala.²⁴Na, ka nagasambag pon si Pablo minsinggit si Pisto nagalaong nga Pablo, naboang di ko. Ya pagpalabaw mo pagtoon ani nakaboang kanmo! ²⁵Minsambag si Pablo nga Sinyor Pisto, diri kon boang hao kay ya kanaong inpanaba mahitenged kan Hiso Kristo polos matood. ²⁶Sinyor Hari Agripa, mahagdam ko daan kaini nga maharog agon waray kahaldek nao ka pagpanaba kanmo. Mahagdam iko nga polos matood ya pinananog nao kanmo kay izang tanan nahinang wara matagoi.²⁷Indogangan ni Pablo pagpanaba nga Sinyor Hari Agripa, daw antoo iko ka inpanaba na mga karaang propita na Nagagihit? Mahagdam hao nga antoo gazod iko kaniran. ²⁸Kamhan masipeg si Hari Agripa ka pagtabang kan Pablo dizan ka pagseleng ni Gobirnador Pisto agon minsambag iza nga daw kabigen mo hao pagdali ka pagsakop kan Kristo. ²⁹Minsambag si Pablo nga Hari Agripa daw ya maharog mga nakabati kanao, koman aldaw bisan kon madali kon madogay kamo antoo ka kanaong inpanaba kamazo gosto nao nga kamo disab ya ansakop kan Hiso Kristo singod kanao piro diri prisohon singed kanao.³⁰Pagkakamhan naiza pagpanaba nanindeg ya hari daw ya gobirnador daw si Birnisi daw ya maharog mga mintipon iba kaniran kay kamhan di ya pagpanalinga niran kan Pablo. ³¹Paglogwa niran ka hokmanan namagsabot siran nga nagalaong nga ini nga taohana waray sala naiza igo ka pagpatay kon pagpriso. ³²Kamhan minlaong si Agripa kan Pisto nga mahimo ya pagbohii ta kanangiza kon wara iza magpatabang ka labaw nga hari.

Chapter 27

¹Pagsabot niran nga pasakzon sin Pablo ka baloto ngaro ka lopa nga Italiya inpabantazan niran iza daw ya mga ibang piriso dizan kan Holiyo nga Romanhon nga isang kapitan na kasoldawan inngaranan ka kasoldawan na labaw nga hari. Kamhan hao nga si Lokas min-iba disab kan Pablo. ²Kamhan minpanik kami ka dakolang baloto nga may mga matood nga lazag. Garing iton ka lopa nga Adramitiyo. Andam daan iton ka ipanaway ka mga pantalan doro ka lopa nga Asya. Minpanaw dazon kami. Min-iba disab kanami si Aristarko nga taga Tisalonika nga isang lobohan doro ka lopa nga Masidonya.³Pagsonod nga ka aldaw nakadatong kami ka lobohan nga Sidon. Kamhan madazaw ya batasan ni Holiyo kan Pablo kay mintogot iza kan Pablo ka magapanumbalay ka mga sakop ni Hisos dizan ka Sidon dazaw tagan iza ka toong mga inkinahanglan. ⁴Na, pagpanaw nami dizan ka Sidon minsogat ya hangin kanami agon min-azi kami bali ka poro-poro nga Sipro dazaw diri masakom ya baloto na hangin. ⁵Kamhan minpasingod ya sinakzan nami ka dakolang dagat ngaro ka lopa nga Silisiya daw Pampilya. Kamhan nakadatong kami ka pantalan nga Mira doro ka lopa nga Lisya. ⁶Kamhan ya kapitan nakakita di ka baloto nga mindatong di garing ka Alihandriya. Anpasingod iton ngaro ka lopa nga Italiya nga datnganan nami agon inpasakay di na kapitan kaming maharog.⁷Kamhan nagalisod ya pagsakay nami agon madogay kami makadatong dipi ka lobohan nga Nido. Kamhan diri kami makadazon doro kay insogat kami na hangin. Agon minsingod di lamang kami bali ka poro-poro nga Krita. Nakalabay kami ka lopa nga Salmon taway na Krita. ⁸Nagalisod ya pag-azi dizan kamhan nakadatong kami ka dapit nga inngaranan ka Mga Madazaw nga Pantalan nga diri kon aro ka lobohan nga Lasya.⁹Kamhan dizan ka Lasya nagapabilin kami ka mga matood nga aldaw hangtod nga nagkaonga di ya timpo agon piligro di gazod ya pagpadazon na baloto. Kamhan minregda di si Pablo ka mga nagasakay nga ¹⁰mga amigo nao, kon pomanaw di kita koman mahagdam hao nga madatong kita na maonga. Kanogon gazod ya kantang karga daw ya sakzanan. Mangalemes disab kitang maharog. ¹¹Kamhan diri antoo si Holiyo. Hinoa mintoo iza ka inpanaba na nagadomara ka sakzanan daw ya tag-iza nga maazak siran mamanaw kaan.¹²Matood disab ya kanaming iba nga maazak mamanaw kay ya hona-hona niran nga ini nga donggoanan diri kon madazaw nga hol-an na baloto kay amihan di. Agon maazak siran anpadazon kotob ka pantalan nga Pinik nga doro ka salpan na Krita kay antagad dizan kay dazaw diri masakem ya baloto na hangin. ¹³Na, pagdatong na panhoraw minpanaw siran kay silaong niran nga makadatong siran ka pantalan nga Pinik. Kamhan imbira di niran daked ka baloto ya dakolang pothaw nga ipahenengay ka bangka. Kamhan min-azi ya baloto arani ka baybazen na Krita.¹⁴Ambaza kay ka wara madogay mabaskeg ya hangin garing ka poro-poro. ¹⁵Kamhan nasakem kami na bagzo. Nadara gazod ya baloto ka hangin kamhan wara kami makasongsong ka hangin agon minpaanod kami lamang iton ngaro ka dakolang dagat. ¹⁶Pagdatong nami ka poro-poroay nga Koda nasalimdan kami kamhan inkawa nami ya balotohay dizan ka olin na bangka bisan malisod ya pagkawa nami kay makeseg pon ya hangin.¹⁷Pagkakamhan nami pagkarga ka balotohay inhegtan disab niran ya goos ka lawas na baloto ka lepes nga marig-en dazaw diri mageba ya lawas na baloto. Nahaldok siran kay basi andasmag ya baloto ka kabatohan inngaranan ka Sirti dizan ka baybazen na lopa nga Aprika. Kamhan inlokot niran ya dakolang lazag dazaw maanod ka lamang ya baloto. ¹⁸Pagsonod nga ka aldaw minkilingkiling ya baloto kay makeseg pon ya hangin agon nanimbag siran ka karga bali ka dagat dazaw diri malonod ya baloto.¹⁹Pagkaikadowang aldaw disab nanimbag siran ka mga lepes daw ya harominta ka pagpapanaw na baloto. ²⁰Matood gazod ya mga aldaw wara kami makakita ka kapawa na sega daw ya mga bitoon agon diri kami makapaniid kon hain ya dalan nami. Ya hona-hona nami diri kami makaanget kay masiet gazod ya kalised kay maonga pon ya kalibotan.²¹Pirang ka aldaw waray makaen nami agon si Pablo mintindog iza dizan kaniran kay anlaong nga mga amigo nao, timan-an mazo gazod ini. Izang mahon-a pon minregda hao kamazo dazaw diri kita anpanaw garing ka poro-poro nga Krita piro diri kamo antoo agon matood di hinoa ya kaonga daw ya kantang kalisdanan. ²²Na, diri kamo magkawiod kay dini kamazo waray isa nga mapatay basta ini nga baloto mageba gazod.²³Kay kazinang kahabzen ya matood nga Nagagihit nga tag-iza kanao daw ya kanaong inhawag inpakarini kanao ya toong sinogo. ²⁴Kamhan minlaong iza kanao nga diri ko magkahaldok kay kinahanglan andatong iko ka labaw nga hari doro ka lobohan nga Roma. Ansambag disab ya Nagagihit ka kanmong paghangzo nga dini ka mga kaibahan mo waray isa nga mapatay. Ani ini ya pagpanaba na sinogo kanao. ²⁵Agon mga amigo nao, diri kamo magkawiod kay minsarig hao ka Nagagihit nga tomanon gazod ya toong inpanaba kanao. ²⁶Kamhan bisan mageba ya bangka isangza ka kita kaan ngaro ka lain poro-poro. Ani ini ya pagpanaba ni Pablo kaniran.²⁷Na, pagkaikanapolo may opat nga ka kahabzen inpalidpalid pon kami dizan ka haloag nga dagat nga inngaranan ka Adriya. Pagkatenga nga ka kahabzen nagahona-hona ya mga tarabahanti dizan ka baloto nga arani di kita kombeet wani ka lopa. ²⁸Kamhan inpaababa niran ya lepes nga in-ektan disab ya kabeg-at kay insokod niran kon ararem pon wani. Kamhan karohaan nga ka depa ya kaararem na sapa. Pagkaotro niran pagsokod kaan napolo may limang ka depa ya kaararem. ²⁹Nahaldek pon siran kay basi domasmag ya baloto ka kabatohan agon inpaababa niran ya dakolang pothaw nga ipahenengay ka baloto. Opat nga ka bolos ya pothaw nga inpaababa niran dalem ka sapa dizan ka olin na bangka kay antagad pon siran ka pagkaaldaw.³⁰Kamhan dizan kaniran may mga tarabahanti nga gosto ambiza ka bangka agon nagahinanghinang siran ka pagpaababa ka pothaw dizan ka dolong na baloto. Ambaza kay inpaababa niran ya balotohay kay ansakay siran kontana ka pagdalagan. ³¹Pagpakakita ni Pablo kaniran minlaong iza ka kapitan daw ya toong mga soldaw nga ini nga mga tarabahanti kon diri siran magpabilin dini ka baloto diri kamo mabohi. ³²Kamhan in-otod na mga soldaw ya mga lepes nga maghawiday ka balotohay. Kamhan inpasagdan iton nga ianod ka dagat.³³Na, ka kamaaldawen pon minlaong si Pablo kanirang tanan nga mangaen di kamo kay dowa ding ka simana wara gazod kita makakaen kay wara pon magheneng ya hangin. ³⁴Agon pangaen di kamo dazaw mabaskog ya kamazong lawas kay dini kamazo waray isa nga malemes waray madaet isab. ³⁵Pagkakamhan ni Pablo pagpanaba kaniran mingkawa iza ka makaen. Dizan kaniran minlaong iza ka Magbabaza nga madazaw kay wani ya makaen. Pagpasalamat naiza ka Nagagihit mintipak iza kaiton. Kamhan minkaen iza.³⁶Pagkakamhan nawara di ya kawiod niran agon nangaen di sirang maharog. ³⁷Dowang ka gatos may kapitoan may enem nga ka tao kaming maharog nga nagasakay ka baloto. ³⁸Pagkabosog nirang maharog pagkaen intimbag di niran bali ka dagat ya nabilin nga makaen nga inkarga niran kazaw anletaw ya baloto kay mahangkay di.³⁹Na, pagkaaldaw kaiza wara niran makilalhi kon ono dapita ya datngnanan nami piro nakitan niran ya isang look nga dizan ka kilid na dagat. Andoong kontana siran dizan ka look nga may baybazen. ⁴⁰Agon in-otod di niran ya mga lopos nga maghawiday ka mga pothaw dazaw bizaan ka lamang dalem ka dagat. Kamhan inhobadan niran ya mga lopos nga maghawiday ka begsay nga ipatol-iday ka panaw na baloto dizan ka olin. Kamhan inpaataas niran ya lazag dizan ka dolong na baloto dazaw itolod na hangin ya baloto ngaro ka baybazen. ⁴¹Piro mindasmag di gazod ya baloto ka kabatohan aroaro pon ka baybazen. Heet gazod ya dolong na bangka dizan ka mga bato agon diri di kami makaatras ka baloto. Kamhan ya olin na baloto kalooy kay naotod di na mga mabaskog nga baled.⁴²Kamhan ya mga soldaw patazen kontana ya maharog mga piriso dazaw diri siran makalangoy ka pagdalagan. ⁴³Piro diri antogot ya kapitan kaniran kay gosto iza antabang kan Pablo. Kamhan insogo naiza ya maharog mga mahagdam paglangoy nga maghon-a di kamo pagpangempag dazaw anlangoy ngaro ka baybazen. ⁴⁴Ya mga diri mahagdam paglangoy somonod kamo kaniran. Maghawid kamo ka mga tipak na baloto nga minletaw. Na, ani ini ya kaazi naming maharog ka pagdatong ka baybazen na poro-poro.

Chapter 28

¹Ya, pagdatong nami ka baybazen waray kadaet nami. Kamhan inpakahagdam di kami nga ya ngaran na poro-poro nga nadatngan nami ani ya Malta. ²Kamhan ya mga taga Malta madazaw ya batasan niran kanami. Minharing siran kamhan impapanarang kanami kay min-oran hasta matignaw di wani.³Mintabang si Pablo ka pagpanggabok. Pagdogang ka naiza ka dot-ong ka haring mindalagan baza ya halas kay napasoan ka gabok. Kamhan intangbedan ya alima ni Pablo. ⁴Pagpakakita ka na mga tao nga nagabitay pon ya halas ka alima ni Pablo namaglaong siran nga talamono kombeet ini nga taohana kay bisan wara iza malemes kazina imbalsan di gazod na Nagagihit iza ka pagkapatay kay nakasala kombeet iza.⁵Piro wara gazod si Pablo ladhi bisan geremay ka. Inwirik lamang naiza ya halas dizan ka laga. ⁶Kamhan ya mga nagaseleng nagatagad pon kon kon-o hobagi ya toong alima daw ya toong pagkapatay. Pagkadogaydogay waray kaonga nga indatong iza. Kamhan naisab ya kanirang hona-hona daw minlaong nga iza ya isang Nagagihit.⁷Na, arani ka datnganan nami may mga oma ni Pobliyo nga oloolo dini ka poro-poro nga Malta. Nalooy iza kanami agon inpahel-an naa naiza kanami ka tolong ka aldaw. ⁸Kamhan nabedlay di ya ama ni Pobliyo kay imbangkag iza daw min-itsar. Minseled si Pablo ka toong kowarto. Pagpangamozo naiza ka Nagagihit mindampa iza ka olo na nabedlay kamhan madazaw iza. ⁹Pagkakamhan kaiza nangarini di ya bisan sin-o nga masakiten dizan ka poro-poro. Kamhan impanbahaw sirang maharog. ¹⁰Kamhan matood ya impanhatag kanami. Matood disab ya makaen nga inpakarga niran ka sakzanan.¹¹Na, pagdateng ka tolong ka bolan minpanaw kami ka poro-poro nga Malta. Kamhan ya sakzanan nami garing iton ka lobohan nga Alihandriya. Kamhan nagahela iton dizan ka Malta kay amihan pon. Dizan ka dolong naiton nga baloto may dowang tinaotao nga kaloha nga hawagenen na mga taga Alihandriya. ¹²Pagdatong nami ka Sirakosa nga lobohan doro ka dakolang poro-poro nagapabilin kami doro ka tolong ka aldaw.¹³Pagpanaw nami mahinay ya pagsakay nami kay insogat kami na hangin. Kamhan nakadatong kami ka lobohan nga Rigiyo. Isang ka aldaw kami dizan kamhan minpanaw kami pag-isab kay may hangin garing ka timogan agon mabinto ya pagsakay nami. Pagsonod nga ka aldaw nakadatong kami ka lobohan nga Potiyoli. ¹⁴Pagdatong nami doro nakitan nami ya mga sakop ni Hisos. Inpahel-an naa niran kami ka isang ka simana. Kamhan minbagtas kami ngaro ka lobohan nga Roma nga oloolo ka mga lobohan doro ka lopa nga Italiya. ¹⁵Na, ka wara pon kami magbagtas ngaro ka lobohan nga Roma ya mga taga Roma nga kanaming mga lomon kan Kristo nakabati siran nga nakadatong di kami dini ka Potiyoli. Agon minpanaw siran ngarindilod kotob ka Taboan inngaranan ka Apiyo arani ka lagkaw nga inngaranan ka Tolong ka Kolanganan kay ansogat siran kanami. Pagpakakita ka ni Pablo kaniran nagapahisaza gazod iza ka Nagagihit.¹⁶Pagdatong nami ka lobohan nga Roma intogotan si Pablo ka paghela dizan ka lagkaw nga pilitihanan naiza. Kamhan inbantazan iza na isang soldaw. ¹⁷Pagdatong ka tolong aldaw minpatipon si Pablo ka toong angay nga mga oloolo na mga Hudiyo dini ka Roma. Pagtipon niran minlaong iza nga kamo nga kaibahan nao, bisan waray sala nao ka kantang kaibahan, bisan wara hao maglapas ka mga batasan na kantang mga karaan impiriso hao doro ka Hirosalem. Kamhan impasangil niran kanao dizan ka mga Romanhon nga mga sakop na labaw nga hari. ¹⁸Pagkakamhan niran pagpangotana kanao gosto niran palogwaen hao kay waray sala nao koni igo ka pagpatay.¹⁹Piro minsopak ya kantang angay agon minpatabang hao ka labaw nga hari. Waray ikasombong nao kaniran kay waray kazehet nao kaniran kay siran ya kanaong angay. ²⁰Agon minhangzo hao ka pagpakigkita daw pagpakiglaong kamazo dazaw mahagdam kamo nga in-ektan hao ka kadina kay mintoo hao nga si Hiso Kristo iza matood ya hari nga magatagadan nita nga mga kaliwatan ni Israil.²¹Kamhan minsambag siran nga wara gazod kami datngi ka soyat garing ka Huda mahitenged kanmo. Bisan ya kantang kaibahan nga mingaring ka Huda wara siran magpanaba kanami ka maonga mahitenged kanmo. ²²Na, gosto kami mahagdam kon ono ya kanmong hona-hona kay doro ka bisan hain ya lobohan matood ya mga min-away ka mga tao nga minsakop di kan Hiso Kristo.²³Na, pagdatong na tirmino niran ka pagtipon pag-isab matood ya mga mingkarini ka hela ni Pablo. Pagkamasiselem minsogod iza ka pagmaymay kaniran. Pagkakahabzen di nagamaymay pon iza kaniran nga si Hisos ani matood ya hari nga pinili na Nagagihit. Kamhan ingamit naiza ya mga daan balaod na Nagagihit nga inbilin ni Moysis daw ya mga karaang propita kay anpatoo iza kaniran kan Hisos kontana. ²⁴Pagkakamhan ni Pablo pagpanaba kaniran may mga nanoo kanangiza, may mga diri manoo.²⁵Ka wara pon siran panaw mindogang si Pablo pagpanaba kaniran nga ya inlong-an na Madazaw nga Ispirito nga garing ka Nagagihit ka kantang mga karaan matood gazod iton kay kawandini pon mintandog iza ka hinawa ni Isayas nga isang propita ka pagpanaba kaniran nga nagalaong nga ²⁶insogo hao na Nagagihit ka pagkaro ka mga Hudiyo dazaw hao ya anmaymay kaniran nga kay-an ka pagdatong ni Kristo ampanalinga kamo ka toong pagmaymay piro diri kamo makasabot. Anseleng isab kamo ka toong mga inhinang piro diri kamo makasabot.²⁷Kay singod ka ingahi mazo ya kamazong otok dazaw diri kamo makasabot. Insampenan disab mazo ya kamazong talinga dazaw diri kamo makabati. Impizeng disab mazo ya kamazong mata dazaw diri kamo makakita kay diri kamo maazak pagbiza ka kamazong mga sala agon diri kamo tagan na Nagagihit ka magazong hona-hona. Ani ini ya insoyat ni Isayas.²⁸Kamhan indogangan ni Pablo pagpanaba kaniran nga minsopak kamo kanao agon wani pon ya ipanaba nao kamazo dazaw mahagdam kamo nga sokad koman padadhan na Nagagihit ka pagmaymay mahitenged kan Kristo ngaro ka mga tao nga diri kon Hudiyo dazaw mahatagan siran ka kinabohi nga diri mawara. Kamhan antoo siran. ²⁹Pagkakamhan ni Pablo pagpanaba namanaw ya mga Hudiyo piro namaglalis gazod siran. Kamhan dowang ka toig ya paghela ni Pablo dizan ka lagkaw nga toong pilitihanan. Madazaw ya toong batasan ka mga tao nga minbisita kanangiza.³⁰Kamhan dowang ka toig ya paghela ni Pablo dizan ka lagkaw nga toong pilitihanan. Madazaw ya toong batasan ka mga tao nga minbisita kanangiza. ³¹Waray makapabalabag kanangiza ka pagwali dizan ka mga tao kamhan inwali naiza kaniran nga nagalaong nga si Ginoong Hiso Kristo ani matood ya hari nga pinili na Nagagihit nga intagadan na mga Hudiyo. Ani ini ya mga kaazi na mga sinarigan ni Hiso Kristo.

Romans

Chapter 1

¹Hao si Pablo ya minsoyat kamazo. Kamhan hao ya sogoonon ni Hiso Kristo kay impili hao na-iza kadaw pasarigan hao ka pagdara ka pagmaymay na Nagagihit. ²Ini nga pagmaymay ani ya insaad na-iza pagpasoyat na-iza ka mga karaang propita. ³Kamhan mahitenged ini ka Anak na Nagagihit nga si Hiso Kristo nga kantang Magbabaza. Ya pagkatao na-iza kaliwat iza ni Dabid nga karaang hari na mga Hudiyo.⁴Kamhan inpakita na Lambong na Nagagihit nga si Hisos ani matood nga Anak na Nagagihit. Kamhan iza ya labaw ka gahem kay inbohi iza pagbalik garing ka lebeng. ⁵Iza nga si Kristo ani ya mintabang kanao daw minsarig kanao ka pagdara ka toong pagmaymay doro ka maharong mga tao dazaw antoo siran daw antoman. ⁶Inlakip disab kamo nga mga taga Roma kay inpili kamo na Nagagihit dazaw mga sakop di kamo ni Hiso Kristo.⁷Na, wani ya soyat nao kamazo nga maharong mga naazakan na Nagagihit doro ka siyodad nga Roma. Kamo ya mga inpili na Nagagihit kadaw mga anak di kamo na-iza. Naazak nao nga tabangan kamo na kantang Ama nga Nagagihit daw si Hiso Kristo nga kantang Magbabaza. Palinawen disab ya kamazong bout.⁸Ya, ka diri pen nao ipadazon ya kanaong pagpanan-og hon-ahen nao ini nga pagpanaba kamazo nga minpasalamat hao ka Nagagihit kay bisan hain nga dapit dini ka kalibotan imbantog di kamo nga mintoo gazed kamo kan Kristo. ⁹Ya Nagagihit mahagdam iza nga onay hao antabang kamazo ka pagpangamozo kanang-iza. Iza gazed ya kanaong alagadan. Kamhan inhatag nao ya maharong naong kaogaringen ka pagsangzaw ka pagmaymay mahitenged ka toong Anak. ¹⁰Onay hao ampangamozo ka Nagagihit nga togotan na-iza hao ka pagbisita kamazo koman.¹¹1Kay naazak gazed hao ankita kamazo kadaw mabahinan ta kamo ka mga panarangin garing ka Madazaw nga Lambong na Nagagihit nga makarig-en ka kamazong pagsarig kan Kristo. ¹²Naangzan hao nga magtinabangay kita ka isa daw isa ka pagsarig kan Kristo.¹³Kamo nga kanaong mga lomon kan Kristo, pakahagdamen ta kamo nga kapira hao anbisita kamazo kontana piro may nakabalabag kanao. Naangzan hao anbisita kamazo kay kadaw dizan kamazo magpasakop hao kan Kristo ka mga iba pen nga tao singed ka pagpasakop nao ka mga tao nga diri kon Hudiyo doro ka mga lain dapit nga in-azi nao. ¹⁴Kay insogo hao na Nagagihit ka pag ka tanan msangzaw ga tao mahitenged kan Kristo bisan taga longsod siran, bisan taga bobong. Bisan ataas ya kanirang grado, bisan waray grado kinahanglan walihan sirang maharong. ¹⁵Agon doro kamazo nga nagahela ka siyodad nga Roma naazak gazed hao ansangzaw ka pagmaymay mahitenged kan Kristo.¹⁶Dakola ya pagsarig nao kaini nga pagmaymay kay ani ya gamiten na Nagagiihit ka paglibri ka bisan sin-o nga tao ka silot ka toong mga sala. Hon-ahen ya mga Hudiyo kamhan koman nga panahon nakaapil ya mga diri kon Hudiyo. ¹⁷Kamhan ini nga pagmaymay ani ya pagpasabot kanta kon onhon na Nagagihit pagkawa ka kantang mga sala dazaw matadeng di kita dizan ka toong pagseleng. Ini nga inhinang na Nagagihit pinaazi ka lamang ini ka pagtoo na tao kan Hisos, waray lain paazi. Kay may daan pinasoyat na Nagagihit nga nagalaong nga ya tao nga mintoo ka Nagagihit matadeng di iza, waray sala. Mahatagan disab iza ka kinabohi nga diri mawara kawanihen ka.¹⁸Na, ya Nagagihit nga nagahela daked ka tahaw iza ya minpakita nga silotan ya mga tao kay maonga ya batasan niran hasta diri siran antahod kanang-iza. Kay ya mga hinang niran nga maonga ani nakabalabag ka pagtoo na tao ka matood. ¹⁹Ya kahagdamanan na mga tao mahitenged ka Nagagiihit inpasabot naiza kaniran nga maklaro gazed. Ya Nagagihit gazed ani ya nagapasabot kaniran.²⁰Sokad ka paghinang na Nagagihit ka bakangan keteb koman bisan diri makita ya toong bayho inpasabot gazed na-iza ya toong pagka Nagagihit. Kay ya mga inhinang na Nagagihit ani ya impasabot kaniran nga iza ya matood nga Nagagihit daw labaw iza ka gahem kawanihen ka. Kamhan waray ikabaribad na tao paglaong nga diri iza mahagdam ka Nagagihit. ²¹Minkilala siran ka Nagagihit piro wara siran magsaza daw magpasalamat kanang-iza. Hinoa ya kanirang inhena-hena polos binoang daw indegleman ya kanirang pagsabot.²²Silaong niran nga dakola ya kanirang kahagdamanan ambaza kay kolang ya pagsabot niran. ²³Wara siran magsingba ka matood nga Nagagihit nga waray kamatazen. Hinoa nagahawag siran ka diyosdiyos nga inhinang niran. Ya hitsora singed ka bayho na tao nga mamolahay daw singed isab ka mga manokmanok daw mga ihalas daw isda.²⁴Agon inpasagdan siran na Nagagihit kay inharian siran na mga maongang beet. Malaw-ay gazed ya batasan niran dizan ka isa daw isa. ²⁵Diri siran antoo ka matood mahitenged ka Nagagihit. Hinoa mintoo siran ka mga bakak. Ya Nagagihit nga Maghinangay ka maharong dini ka bakangan wara siran maghawag kanang-iza basta kay ya mga hininang na-iza ka lamang ani ya inhawag niran daw in-alagadan. Ya Nagagihit nga Maghinangay ani kontana ya sazaen kawanihen ka. Matood gazed ini.²⁶Na, inpasagdan na Nagagihit ya mga tao kay naangzan siran antoman ka batasan nga malaw-ay. Bisan ya mga babazi minbiza siran pagkolkol ka amaama kay babazi ya in-awes niran. ²⁷Bisan ya mga amaama minbiza siran pagkolkol ka babazi kay amaama ya in-awes niran. Kamhan malaway gazed ya batasan na mga amaama dizan ka isa daw isa kaniran. Waray kasipeg niran ka paghinang kaiton. Kamhan masakiten ya kanirang lawas daw nagakaonga di ya kanirang hena-hena kay insilotan siran ka batasan nga malaw-ay.²⁸Nagadomiri siran ka pagmaymay na Nagagihit. Agon imbizaan di lamang siran na Nagagihit. Kamhan inharian siran na maonga nga hena-hena daw batasan.²⁹Intibe niran ya hena-hena niran ka paghinang ka maonga. Naazak gazed siran ka batasan nga malaw-ay. Maizaizahen siran. Naangzan niran daeten ya mga iba nga tao. Magapan-arig daw talamono daw magain-away-away siran. Bakaken daw tigbetangbetang daw magatabitabì siran. ³⁰Namalikas siran daw minkontara siran ka Nagagihit. Minhatag siran ka pagpakasipeg ka bisan sin-o nga tao. Mga hambogiro daw magaginarboso siran. Podo maonga ya tood niran. Min-ato gazed siran ka ginikanan. ³¹Wara siran mahagdam kon ono ya madazaw nga hinang kon ono ya maonga. Wara siran magtoman ka kanirang mga saad. Wara siran makaangay ka mga lomon niran. Waray kalooy niran ka tao.³²Bisan mahagdam siran ka balaed na Nagagihit nga nagalaong nga ya mga maongang batasan nga tao hokman iza ka kamatazen nagapadazon gihapon siran ka mga maonga nga hinang. Insaza disab niran ya mga nagabatasan kaiton nga mga maonga nga hinang.

Chapter 2

¹Bisan sin-o ya nanalinga kaini nga inpanan-og nao mahitenged ka batasan na mga salaan nga tao, kamhan nagalaong iza nga salaan gazed siran na, inhokman disab na-iza ya toong kaogaringen kon minhinang disab iza ka maonga singed kaniran. ²Mahagdam kita nga matadeng ya pagbetang na Nagagihit ka silot ka mga tao nga minhinang kaiton nga mga maonga.³Kamhan ya tao nga naazak paghokom ka iba nga tao minsazep iza kay bisan iza disab ya minhinang ka maonga silaong na-iza nga labzan iza na Nagagihit kay-an ka tirmino na-iza ka pagbetang ka silot ka mga salaan nga tao. ⁴Dakola matood ya kalooy na Nagagiihit ka mga tao. Madazaw ya toong pagdomara kaniran. Dogay disab ya pag-anget na-iza ka kanirang batasan nga maonga. Kay ono sa nga mintamay kamo ka toong kalooy kamazo? Daw wara kamo mahagdam nga madazaw ya toong pagdomara kamazo kay naazak naiza nga anhinelsel kamo ka kamazong mga sala?⁵Ambaza kay magahi ya kamazong hena-hena. Kamhan diri kamo ansogot ka paghinelsel ka kamazong mga sala. Agon impadakola gazed mazo ya silot ka kamazong kaogaringen kay-an ka aldaw nga ipakita ya kazehet na Nagagihit daw ya toong paghokom nga matadeng. ⁶Kay magabalesan na-iza ya tagsa tagsa nga tao angay ka toong inhinang. ⁷Dizan ka mga tao nga nagapadazon paghinang ka madazaw mahatagan na-iza ya bag-ong kinabohi nga diri mawara. Kay nagatagad siran ka madazaw nga in-andam na Nagagihit daw ya toong pagsaza kaniran daw ya bag-ong lawas nga diri mamolahay.⁸Kamhan dizan ka mga tao nga nagapatozang ka naazakan na kanirang kaogaringen daw min-ato disab ka pagmaymay na Nagagihit magakazethan gazed siran na Nagagihit. Pahamtangan disab siran ka dakolang silot kay mintoman siran ka maonga. ⁹Bisan sin-o nga taohana kon maonga ya toong batasan mahatagan gazed iza ka mga masiet nga kalised. Hon-ahen ya mga Hudiyo kamhan ngaro ka mga diri kon Hudiyo.¹⁰Kamhan ya tao nga nagabatasan ka madazaw sazaen iza na Nagagihit daw palinawen disab ya toong bout. Ani ini ya inhatag na Nagagihit paghon-a ka mga Hudiyo kamhan koman nga panahon nakaapil disab ya mga diri kon Hudiyo. ¹¹Kay waray tao nga pinalabi na Nagagihit. ¹²Ya mga diri kon Hudiyo wara siran balaudi kay diri kon Hudiyo siran kamhan diri gamiten na Nagagihit ya balaud kay-an ka paghokom na-iza kaniran ka kamatazen. Kamhan ya mga Hudiyo nga minlapas ka daan balaed nga inhatag na Nagagihit kaniran na, ini nga balaud ani ya ihokom na Nagagihit kon ono ya silot kaniran.¹³Kon manalinga ka lamang ya tao ka mga balaud na Nagagihit diri kon matadeng iza dizan ka pagseleng na Nagagihit kay kinahanglan tomanen na-iza ya mga sogo naiton nga balaed. ¹⁴Na, ya mga tao nga diri kon Hudiyo bisan wara siran balaedi na Nagagihit isahay mintoman siran ka balaed na Nagagihit kay ya kanirang kaogaringeng hona-hona ani ya minpakahagdam kaniran kon ono ya madazaw daw ono ya maonga bisan wara siran balaudi singed ka mga Hudiyo.¹⁵kon ono ya mga sogo na Nagagihit kay isahay nagalaong siran ka kanirang kaogaringen nga maonga ya batasan nao. Isahay nagalaong siran ka kanirang kaogaringen nga madazaw ya batasan nao. ¹⁶Agon kay-an ka tirmino na Nagagihit ka paghokom ni Kristo Hisos ka mga tinago nga inhena-hena na mga tao antaremdem iza nga ya mga inhena-hena niran ani nagapamatood nga mahagdam siran daan kon ono ya madazaw nga hinang daw ono ya maonga. Kamhan waray ikabaribad niran nga nagalaong nga paghinang nami ka mga maonga wara kami mahagdam kon ono ya madazaw nga batasan.¹⁷Kamo nga mga Hudiyo, nagapagarbo kamo nga nagalaong nga Hudiyo kamo kay ya balaed na Nagagihit nga imbilin ni Moysis ka kamazong mga karaan ani ya sariganan mazo. Kamhan nagapagarbo kamo nga nagalaong nga kamo ya mga pinili na Nagagihit. ¹⁸Kamhan silaong mazo nga kamo kay mahagdam ka naazakan na Nagagihit daw kamo kay minsaza ka mga madazaw kay ya balaed na Nagagihit ani ya inton-an mazo. ¹⁹Silaong mazo nga kamo ya mga manonood ka mga tao nga nabota pen ya kanirang hena-hena. Silaong isab mazo nga kamo ya singed ka segà dizan ka mga salaan nga tao nga nagahela pen ka kadeglem. ²⁰Silaong mazo nga mahagdam kamo pagtoldo ka mga tao nga wara pen mahagdam kon ono ya madazaw. Dizan kaniran singed ka mga maistro kamo. Kamhan singed ka mga bata siran. Silaong mazo nga insakto ya kahagdamanan mazo, waray sazep mazo kay kamo ya intagan na Nagagihit ka toong balaed.²¹Kamo nga mga mintoldo ka mga iba nga tao, magtoldo kamo hinoa ka kamazong kaogaringen kay pagsangzaw mazo ka mga tao nga nagalaong nga azaw kamo mangawat ambaza kay kamo hinoa ya minkawat. ²²Kamo nga mga minsogo ka mga tao nga azaw kamo maghenay ambaza kay kamo hinoa ya minhenay. Kamo nga mga minlikay ka mga diyosdiyos ambaza kay kamo hinoa ya minkawat ka mga betang dizan ka lagkaw nga pangamozoanan ka Nagagihit.²³Kamo nga nagapagarbo nga nagalaong nga nagatoman kamo ka balaud na Nagagihit ambaza kay kamo hinoa ya minhatag ka Nagagihit ka kasipeg kay minlapas kamo kaiton nga balaud. ²⁴Kamhan natoman di ya daan pinasoyat na Nagagihit nga nagalaong nga ya mga tao nga diri kon Hudiyo nagapanaba siran ka maonga mahitenged ka Nagagihit kay kamo nga mga Hudiyo maonga ya batasan mazo. Ani ini ya daan pinasoyat na Nagagihit.²⁵Kon tomanen mazo ya kalaed maposlanen ya kamazong pagpatori. Piro kon lapasen mazo ya balaud madazaw pon kon wara iko magpatori. ²⁶Ya mga diri kon Hudiyo nga diri kon tinori, kon tomanen niran ya mga sogo na balaud makilalhan siran na Nagagihit nga toong mga sakop. ²⁷Kamhan ya mga diri kon tinori kon tomanen ya balaed ani hinoa ya maghokom kamazo nga tinori. Kay bisan inbalaudan kamo na Nagagihit daw minhinang disab kamo ka batasan nga magpatori minlapas kamo hinoa ka balaud na Nagagihit.²⁸Kay ya matood nga pagka-Hudiyo daw tinori diri kon garing ka kaliwat nga Hudiyo iton, diri kon garing ka batasan na mga Hudiyo nga magpatori. ²⁹Hinoa ya matood nga pagka-Hudiyo garing iton ka paghinang na Nagagihit ka hona-hona na tao pagbag-o. Inhinang iton na Madazaw nga Lambong na Nagagihit, diri kon garing ka pagtoman ka balaud na Nagagihit. Kamhan insaza itong tao na Nagagihit, diri kon tao.

Chapter 3

¹Kamhan daw labaw ya pagka-Hudiyo ka diri kon Hudiyo? Daw may kaposlanan ka batasan nga magpatori? ²May kaposlanan gazed kay kawandini pen ya mga Hudiyo insarigan siran na Nagagihit ka toong pagmaymay.³Bisan may mga Hudiyo nga diri masarigan pagtoman ka balaed masarigan hinoa ya Nagagihit pagtoman ka toong saad. ⁴Bisan polos bakaken ya maharong mga tao polos matood hinoa ya tanan mga panaba na Nagagihit kay may daan pinasoyat nagalaong mahitenged ka Nagagihit nga Nagagihit, ya pagtoman mo ka maharong mga panaba mo ani minpakita ka mga tao nga polos gazed ya mga panaba mo. Kamhan paghokom na mga tao kanmo ko gazed ya makadaeg. Ani ini ya daan pinasoyat.⁵Na, may mga tao nga nabali gazed ya kanirang hona-hona kay silaong niran nga kon maonga ya batasan niran makakita ya mga tao pagklaro nga matadeng ya Nagagihit. Agon kon silotan siran na Nagagihit diri kon matadeng iza koni. ⁶Na, minsazep di gazed siran kay kon diri kon matadeng ya Nagagihit onhon sa na-iza paghokom ka maharong mga tao kay-an?⁷May mga tao nga nabali ya kanirang hona-hona kay silaong niran nga kon bakaken siran sazaen na mga tao ya Nagagihit kay makakita di pagklaro nga diri kon bakaken ya Nagagihit. Agon kay onosa koni nga silotan siran nga bakaken? ⁸Nabali gazed ya hena-hena niran kay naangzan siran anhinang ka maonga kadaw sazaen koni na mga tao ya Nagagihit. Ani isab ya pagpanora niran kanao kay minsangil siran nagalaong nga mga panaba ni Pablo iton. Na, silotan gazed siran na Nagagihit bales ka maongang saba niran mahitenged kanao.⁹Kita nga mga Hudiyo daw madazaw kita ka mga tao nga diri kon Hudiyo? Diri gazed kay impanan-ogan ta kamo daan nga kay-an ka pagsilot na Nagagihit ka mga tao ka kanirang mga sala waray pinalabi na-iza kay bisan Hudiyo ya tao, bisan diri kon Hudiyo inharian sirang maharong na mga maonga. ¹⁰Kay may daan pinasoyat na Nagagihit nga nagalaong nga dizan ka pagseleng na Nagagihit waray tao nga matadeng ya batasan kay salaan sirang maharong.¹¹Kamhan waray nakasabot kon ono ya madazaw nga batasan, waray anpakig-angay ka Nagagihit ka hena-hena. ¹²Nangasazep sirang maharong. Namiza disab siran ka Nagagihit. Waray tao nga madazaw ya batasan kay salaan sirang maharong.¹³Ya mga panaba niran maonga gazed singed ka baho dizan ka lebnganan nga wara loobi ka lopa. Ya dila niran onay nagadara ka bakak. Ya pagsangil niran ka tao singed iton ka rara na halas. ¹⁴Masara ya pagakontara niran pagpanaba niran.¹⁵Naazaksiran antigbas daw ambono ka bisan sin-o nga tao. ¹⁶Ya batasan niran nagadara ka kalised dizan ka tao kamhan magadaeten. ¹⁷Dizan ka iba niran diri siran mahagdam ka batasan nga waray kasamok. ¹⁸Wara siran makatoon ka pagkahaldek ka Nagagihit. Ani ini ya daan pinasoyat na Nagagihit.¹⁹Na, mahagdam sa kita nga inpasoyat na Nagagihit ya toong mga balaed dazaw antoo ya mga imbalaedan. Kamhan paghokom na Nagagihit ka maharong mga tao ka silot ka kanirang mga sala waray tao nga makabaribad ka toong inlapas. ²⁰Kay iton nga balaud ani minpakita ka tao nga waray mahimo naiza ka pagtoman ka mga sogo na balaed na Nagagihit. Agon dizan ka pagseleng na Nagagihit diri mahimo nga matadeng ya tao pinaazi ka pagtoman ka balaud.²¹Na, sokad ka pagdateng ni Kristo minpasabot ya Nagagihit ka mga tao kon onhon na-iza paghinang nga madazaw di ya tao dizan ka toong pagseleng. Bisan diri kon garing iton ka pagtoman na tao ka balaed na Nagagihit inpanan-og daan na mga propita mahitenged kaini dizan ka daan pinasoyat na Nagagihit. ²²Kamhan bisan sin-o ya tao nga mintoo di kan Hiso Kristo inhinang na Nagagihit nga iza di ya matadeng dizan ka toong pagseleng. Bisan Hudiyo ya tao, bisan diri kon Hudiyo waray pinalabi na Hudiyo kay bisan sin-o nga tao nga mintoo kan Hiso Kristo inpasaylo di matood iza.²³Kay dizan ka pagseleng na Nagagihit salaan ya bisan sin-o nga taohana. Kay ya batasan na tanan mga tao kolang iton ka batasan nga naazakan na Nagagihit. ²⁴Kamhan minpakita ya Nagagihit nga dakola gazed ya toong kalooy ka mga tao kay si Kristo Hisos ani minbazad ka kanirang silot pagkamaomos na-iza dizan ka kros. Kamhan mahimo ya paglibri na Nagagihit ka tao ka silot ka toong mga sala kay matadeng iza kon mintoo iza kan Kristo. Na, ya pagkalibri ka silot diri kon garing ka inhinang na tao iton basta kay hatag iton na Nagagihit pagtoo na tao kan Kristo Hisos.²⁵Inpakarimbaba na Nagagihit si Hisos dazaw iza ya matood nga ihaladay. Kamhan dizan ka pagseleng na Nagagihit ya dogo ni Kristo ani ya nakahinglo kanta ka kantang mga sala pagtoo nita kanang-iza. Ani ini ya inhinang na Nagagihit kadaw mahagdam di kita nga matadeng matood ya toong batasan paghokom na-iza ka mga tao. Kay sokad kawandini pen min-anget iza ka mga sala na mga tao kay wara pen maomos si Kristo. ²⁶Kinahanglan silotan na Nagagihit ya mga tao ka kanirang mga sala kay waray sala na Nagagihit. Kamhan insilotan hinoa si Hiso Kristo dazaw bisan sin-o ya antoo kan Hisos nawara di ya toong mga sala dizan ka pagseleng na Nagagihit.²⁷Agon waray logar nita ka pagpasigarbo kay ya pagpakakawa na Nagagihit ka kantang mga sala diri kon garing iton ka pagtoman nita ka balaed na Nagagihit basta kay garing ka pagtoo nita kan Kristo. ²⁸Agon ipasabot nami kamazo nga ya tao nga mintoo kan Kristo inhinang na Nagagihit nga iza di ya matadeng dizan ka toong pagseleng. Na, iton nga matadeng diri kon garing ka pagtoman na tao ka balaed na Nagagihit.²⁹Kay kon makakawa ya balaed ka sala na tao, ya mga Hudiyo anikay ya mga nalibri di ka sala kay kawandini pen siran gazed ya intagan na Nagagihit kaiton nga balaed. Na, ya matood nga Nagagihit diri kon tag-iza iza ka mga Hudiyo ka lamang kay Nagagihit disab iza ka mga tao nga diri kon Hudiyo. ³⁰Isa ka ya matood nga Nagagihit. Kamhan dizan ka toong pagseleng bisan kon Hudiyo ya tao, bisan kon diri sa, kon antoo iza kan Hiso Kristo inhinang na Nagagihit nga iza di ya matadeng, waray sala.³¹Na, pagmaymay nao kamazo ka pagtoo kan Kristo wara nao pasagdi ya balaed na Nagagihit kay kon antoo ya tao kan Kristo nagatoman hinoa iza kaiton nga balaud.

Chapter 4

¹Na, si Abraham nga karaan na mga Hudiyo magtaremdem kita ka toong kaazi. ²Kay waray logar na-iza ka pagpagarbo kay ya pagkaangay na-iza ka Nagagihit diri kon garing iton ka pagtoman ni Abraham ka mga balaed. ³Kay dizan ka daan pinasoyat nagalaong ya Nagagihit nga heget ya pagtoo ni Abraham ka mga panaba nao. Kamhan inhinang nao nga si Abraham ani ya matadeng dini ka pagseleng nao. Ani ini ya impanaba na Nagagihit.⁴Na, ya tao nga nagatarabaho insoholan iza ka toong pagtarabaho. Kamhan ya sohol diri kon hatag ka lamang iton kay inhagoan sa na-iza. ⁵Kamhan ya inhinang na Nagagihit diri kon singed ka sohol iton kay ya pagpakawara na Nagagihit ka sala na tao diri kon garing iton ka bisan ono ya inhinang na tao basta kay garing hinoa ka pagtoo na tao ka inhinang na Nagagihit. Kamhan dizan ka pagseleng na Nagagihit matadeng di matood ini nga tao.⁶Ani ini ya inpasabot ni Dabid nga karaang hari mahitenged ka kasaza na tao nga inwaraan iza na Nagagihit ka toong mga sala. May kasaza naiza kay ya pagpakawara na Nagagihit ka mga sala diri kon garing iton ka bisan ono ya inhinang na tao. ⁷Kamhan nagalaong si Dabid nga masazaen gazed ya mga tao nga inpasaylo di na Nagagihit kay nawara di gazed ya kanirang mga sala. ⁸Masazaen gazed ya tao nga diri di mataremdeman na Nagagihit ya toong mga sala. Ani ini ya inpanaba ni Dabid.⁹Na, ya kasaza nga garing ka pagpakawara na Nagagihit ka sala nga inpanan-og ni Dabid daan, mindateng di iton ka mga Hudiyo daw dizan disab ka mga tao nga diri kon Hudiyo kay ya pagtoo ni Abraham ka mga panaba na Nagagihit ani ya nakakawa ka mga sala ni Abraham. ¹⁰Na, inhinang na Nagagihit iton ka wara pen si Abraham togonon na Nagagihit ka timaan nga magpatori.¹¹Kay iton nga timaan ani nagapamatood nga pagtoo ni Abraham ka saad na Nagagihit inhinang na nga si Abraham ani ya matadeng pinaazi ka pagtoo bisan wara pen toria ya toong lawas. Kamhan si Abraham toboan iza ka pagsonodsonod na mga tao nga antoo ka saad na Nagagihit, waray labet ya pagpatori ka lawas kay pagtoo niran inhinang na Nagagihit nga siran di ya matadeng dizan ka toong pagseleng. ¹²Kamhan si Abraham ama isab iza na mga Hudiyo nga inhinang ka batasan nga magpatori kon mintoo disab siran ka mga panaba na Nagagihit singed ka pagtoo ni Abraham ka wara pen toria ya toong lawas.¹³Na, kawandini pen minsaad ya Nagagihit kan Abraham nga nagalaong nga may tirmino nao ka paghatag kanmo daw ya kanmong mga kaliwatan ka pagpanag-iza ka maharong bakangan. Kamhan ya saad na Nagagihit diri kon garing iton ka pagtoman ni Abraham ka balaed na Nagag kay pagsaad na Nagagiihit kan Abraham wara pen ihatag na Nagagihit ya balaed. Garing iton hinoa ka pagtoo ni Abraham ka mga panaba na Nagagihit kamhan inhinang na Nagagihit nga si Abraham ani ya matadeng dizan ka toong pagseleng. ¹⁴Kamhan pagkadogay ka-iza minhatag ya Nagagihit ka mga balaed piro kon anikay makadawat ka kabilin nga insaad na Nagagihit ya mga minsarig ka balaed inwaraan ya pagtoo ni Abraham ka Nagagihit. Inwaraan disab ya saad na Nagagihit kan Abraham daw ya toong mga kaliwatan. ¹⁵Madazaw kon wara balaedi ya mga Hudiyo kay kon waray balaed, waray kalapasan. Kay ya daan balaed nga inhatag na Nagagihit ka mga Hudiyo diri iton makatabang kaniran kay waray mahimo niran ka pagtoman kaiton nga balaed. Kamhan kazethan siran na Nagagihit kay minlapas siran ka balaud.¹⁶Ani ini ya inhinang na Nagagihit dazaw garing ka pagtoo dawaten ni Abraham ya kabilin nga insaad na Nagagihit dazaw mahagdam si Abraham nga dakola ya kalooy na Nagagihit kanang-iza. Kamhan ya pagtoo ni Abraham ani isab ya inpaona nga ya mga kaliwatan ni Abraham siran gihapon ya andawat ka kabilin nga insaad na Nagagihit kan Abraham. Diri kon mga Hudiyo ka lamang siran basta kay ya maharong mga antoo ka mga panaba na Nagagiihit singed ka pagtoo ni Abraham. Kay si Abraham nahinang di nga toboan na tanan mga mintoo ka Nagagihit, bisan Hudiyo ya tao, bisan diri kon Hudiyo. ¹⁷Kay may daan pinasoyat na Nagagihit mahitenged kan Abraham nga nagalaong nga inhinang di nao nga iko ya toboan na mga mataed nga tao bisan kon ono ya kaliwat niran kay mintoo iko ka kanaong mga panaba kanmo. Na, ya Nagagihit nga sariganan ni Abraham may gahem na-iza ka pagbohi ka mga naomos nga tao pagbalik garing ka lebeng. Kamhan bisan ono ya wara pen mahinang may gahem na-iza ka paghinang.¹⁸Na, bisan malised ya pagtoman ka mga panaba na Nagagihit kay malaas di si Abraham hasta waray maanak na-iza marig-en ya toong pagtagad agon nahinang iza nga toboan ka mga mataed nga tao. Kay minsaad ya Nagagihit kan Abraham nga nagalaong nga singed ka kataedan na mga bitoon ya mga kaliwatan mo. ¹⁹Kamhan bisan hapit mag-isang ka gatos ya toong pagkamalaas, bisan diri makapanganak si Sara, wara magmaloza ya pagtoo ni Abraham nga manganak pen iza daw si Sara.²⁰Kay ya hena-hena ni Abraham polos matood ya mga panaba na Nagagihit kanang-iza. Kamhan wara iza magdowadowa basta mindogang hinoa ya toong pagtoo ka saad na Nagagihit pagsaza na-iza ka Nagagihit. ²¹Kay heget gazed ya pagtoo ni Abraham nga may gahem na Nagagihit ka pagtoman ka toong saad. ²²Kamhan inhinang na Nagagihit nga dizan ka toong pagseleng si Abraham ani ya matadeng.²³Kamhan ya daan pinasoyat na Nagagihit mahitenged kan Abraham nganagalaong nga inhinang nao nga si Abraham ani ya matadeng kay heget ya toong pagtoo, na, diri kon si Abraham ka lamang ya matadeng ²⁴basta kitang maharong kon antoo kita ka Nagagihit nga minbohi kan Hisos nga kantang Magbabaza pagalik garing ka lebeng. ²⁵Kay inpakarimbaba na Nagagihit si Hisos dazaw anpakapatay iza pagsili kanta. Kamhan inbohi iza na Nagagihit pagbalik garing ka lebeng kay kadaw dizan ka pagseleng na Nagagihit waray sala nita.

Chapter 5

¹Kamhan dizan ka pagseleng na Nagagihit matadeng di kita kay pagtoo nita kan Hiso Kristo nga kantang Magbabaza nakawa di ya pagkontara nita ka Nagagihit. Kamhan kita daw ya Nagagihit nagakaisa di pagpanaw. ²Intabangan di gazed kita kay si Hiso Kristo ya sariganan ta. Kamhan masazaen kita kay mahagdam kita nga in-andam di na-iza daan ya kantang datnganan daked ka Ama nga pinakalabaw.³Dakola disab ya kantang kasaza kay mahagdam kita nga ya pag-azi nita ka mga kalised ani di ya minhinang ka pag-inanget ka mga kalised. ⁴Kon naanad kita ka pag-anget ka mga kalised sazaen kita na Nagagihit. Kamhan marig-en ya kantang pagtagad ka pagtoman na Nagagihit ka toong mga saad kanta. ⁵Dakola ya pagsarig ta nga tomanen na-iza ya toong mga saad kanta kay ya Madazaw nga Lambong nga inhatag kanta na Nagagihit ani ya nagapalinaw ka kantang hinawa pagpamatood na-iza kanta nga naazakan gazed kita na Nagagihit.⁶Kay waray mahimo nita ka paglibri ka kantang kaogaringen garing ka silot ka kantang mga sala. Kamhan pagkatoman na tirmino na Nagagihit napatay si Kristo pagsili kanta. ⁷Ani ini ya pagpamatood nga naazakan gazed kita na Nagagihit kay sin-o ya tao nga ampakapatay pagsili ka ibang tao bisan kon matadeng ya tao bisan kon beetan?⁸Basta kay ya batasan na Nagagihit minpamatood iza nga naazakan kita na-iza kay ka mga salaan pen kita minpakapatay si Kristo pagsili kanta! ⁹Ya dogo ni Kristo nga inpaawas na-iza ani nakakawa ka kantang mga sala. Kamhan kay-an ka tirmino na Nagagihit ka pagpahamtang ka mga tao ka silot ka kanirang mga sala diri gazed kita madateng kaini nga silot.¹⁰Ka mahon-a pen mga kaaway pen kita ka Nagagihit piro naomos ya toong Maanak dazaw makawa ya kantang pagkontara. Kamhan kita daw ya Nagagihit nagakaisa di pagpanaw. Agon sang kay-an madazaw pen ya toong inhinang kay diri kita madateng ka silot kay antabang si Kristo kanta kay nabohi di iza. ¹¹Agon intagan kita na Nagagihit ka kasaza kay nakabalik di kita ka Nagagihit kay si Hiso Kristo nga kantang Magbabaza ani ya minhinang ka dalan.¹²Na, wani ya panan-og mahitenged ka pagdateng ka batasan nga maonga dini ka bakangan. Ya isang tao nga si Adan ani ya mahon-ang nakasala. Kamhan ya toong sala ani nagadara ka kamatazen. Sokad kaiton mamolahay ya maharong mga tao kay makasasala sirang maharong kay mga kaliwatan siran ni Adan. ¹³Kamhan ka wara pen magpasoyat ya Nagagihit kan Moysis ka balaud makasasala daan ya mga tao. Kamhan wara pen ya silot kay wara pen dateng ya balaud.¹⁴Kamhan mamolahay gihapon ya maharong mga tao sokad kan Adan keteb kan Moysis kay mga salaan sirang maharong, bisan wara siran makasala singed ka pagpakasala ni Adan nga minlapas ka isang sogo na Nagagihit. Na, si Adan nga mahon-ang tao maonga ya kabilin na-iza ka mga tao. Kamhan si Kristo madazaw hinoa ya kabilin na-iza ka mga tao. ¹⁵Ya inhatag ni Kristo ka mga tao diri kon singed ka inhatag ni Adan kay ya isang sala ni Adan ani nagadara ka kamatazen dizan ka mga mataed nga tao. Basta kay dakola hinoa ya pagtabang na Nagagihit ka mga mataed nga tao kay ya isang tao nga si Hiso Kristo madazaw ya toong paghatag ka mga tao.¹⁶Na, ya inhatag ni Kristo ka mga tao diri kon singed ka indara ni Adan kay pagsopak ni Adan ka isa kang sogo na Nagagihit minpahamtang ya Nagagihit ka mga tao ka kamatazen. Kamhan bisan mataed ya kanirang mga sala dakola ya pagtabang ni Hisos kaniran dazaw dizan ka pagseleng na Nagagihit matadeng siran. ¹⁷Na, mamolahay gazed ya maharong mga tao kay kawandini pen ya isang tao nga si Adan minlapas iza ka sogo na Nagagihit. Basta koman bisan sin-o ya ansarig ka isang tao nga si Hiso Kristo dakola gazed ya pagtabang na-iza kaniran kay iza ya nakakawa ka mga sala niran. Kamhan dizan ka pagseleng Nagagihit matadeng siran. Wara disab siran madaeg ka pagtintal na mga maonga.¹⁸Agon sa ya isang ka sala ni Adan ani mindara ka pagpahamtang na Nagagihit ka maharong mga tao ka kamatazen. Basta kay ya isang ka hinang ni Kristo doro ka kros ani ya nakawara ka mga sala na maharong mga tao. Kay bisan sin-o ya antoo kan Kristo malibri gazed iza ka silot ka toong mga sala. Kamhan mahatagan iza ka bag-ong kinabohi nga diri mawara. ¹⁹Ya pag-ato na isang tao ka sogo na Nagagihit ani minhinang nga salaan di ya mga mataed nga tao. Kamhan ya pagtoman na isang tao ka sogo na Nagagihit ani nakawara ka mga sala na mga mataud nga tao kadaw magkaangay siran daw ya Nagagihit.²⁰Pagpasoyat na Nagagihit kan Moysis ka mga balaud singed ka minpadakola iza ka mga sala na mga tao kay bisan impakahagdam di siran ka mga sogo na Nagagihit onay siran nagalapas kaiton nga mga balaud. Kamhan pagdakola na sala mindakola isab paglabaw ya pagtabang na Nagagihit. ²¹Kamhan bisan mamolahay ya maharong mga tao sokad ka pagsopak ni Adan ka Nagagihit tabangan gazed ya tao pagdakola kon ansarig iza kan Hiso Kristo nga kantang Magbabaza kay nawara di ya toong mga sala. Kamhan mahatagan disab iza ka bag-ong kinabohi nga diri mawara.

Chapter 6

¹Na, may mga tao nga nabali gazed ya hena-hena niran kay silaong niran nga madazaw ya pagpadazon niran pagpakasala kadaw dakolaen pen na Nagagihit ya toong pagtabang kaniran. ²Diri gazed. Onhon sa nita pagpadazon pagpakasala kay imbizaan di. ³Mahagdam gazed kamo nga ya pagbenzag kamazo ani ya timaan nga si Hiso Kristo anikay insakopan mazo. Kamhan singed ka nagakatibe kita ka toong pagkamaomos.⁴Pagkabenzagi nita singed ka naomos disab kita iba kan Kristo daw inlebeng di. Kamhan inbag-o na Ama ya kantang batasan singed ka dakolang inhinang naiza pagbohi na-iza kan Kristo pagbalik garing ka lebeng kay iza ya labaw ka gahem. ⁵Kay kon naisa di kita daw si Kristo ka pagkanaomos matood isab ya pagkaisa nita daw si Kristo pagbohi na Nagagihit kanangiza pagbalik garing ka lebeng.⁶Na, mahagdam kita nga ya kantang batasan nga maonga inlansang di iton ka kros iba kan Kristo dazaw mawaraan gazed na Nagagihit ya maharong kaogaringeng tang hena-hena nga maonga kadaw diri di kita pagharian na beet nga maonga nga inkatao ta. ⁷Kay ya beet nga maonga diri makahari ka tao nga naomos di.⁸Kon naisa di kita daw si Kristo ka pagkanaomos mintoo kita nga mabohi isab kita iba kanang-iza. ⁹Kay mahagdam kita nga si Kristo inbohi iza na Nagagihit garing ka lebeng kamhan diri di gazed iza mapatay pagbalik kay diri di iza harian ka kamatazen.¹⁰Kas-a ka lamang si Kristo naomos. Igo di ya toong pagkanaomos ka pagpakawara ka sala na maharong mga tao. Kamhan waray kinateban na pagkatibe naiza daw ya Nagagihit koman. ¹¹Kamo isab magtaremdem nga imbizaan di mazo ya batasan nga maonga. Kamhan ya Nagagihit ani ya in-alagadan mazo kay si Kristo Hisos ani ya insakopan mazo.¹²Azaw mazo pagpaharien ya sala dizan ka kamazong lawas nga mamolahay. Azaw paharien ya naazakan nga maonga nga inkatao dini kamazo. ¹³Dizan ka lawas bisan ya mata, bisan ya dila, bisan ya alima, azaw gamiten ka pagpakasala. Hinoa paharien mazo ya Nagagihit kadaw matadeng kamo kay singed kamo ka mga tao nga inbohi di pagbalik garing ka lebeng. ¹⁴Kinahanglan diri kamo magpaoripen ka sala kay nalibri di kamo ka pagkaoripen ka mga balaed kay si Kristo ya antabang kamazo ka pagtoman ka batasan nga naazakan na Nagagihit.¹⁵Kamhan di gazed ya daan balaed na Nagagihit piro may sazep mazo kon anhena-hena kamo nga padazonon lamang pagpakasala kay kaloozan di kamo na Nagagihit. ¹⁶Kay kon anpili kamo ka maonga nga batasan singed kamo ka mga oripen na maonga nga minhari kamazo. Kamhan madara kamo ngaro ka kamatazen nga waray kinateban. Basta kay kon anpili kamo ka pagtoman ka batasan nga naazakan na Nagagihit magkaangay gazed kamo daw ya Nagagihit. Kay kon togotan nita ya bisan sin-o ka paghari ka kantang kaogaringeng lawas, kita di gazed ya mga oripen na-iza.¹⁷Na, izang mahon-a pen singed ka nagaoripen kamo ka batasan nga maonga. Basta kay koman diri di sa. Agon sazaen nao ya Nagagihit kay gosto gazed kamo antoman ka pagmaymay mahitenged kan Kristo nga indawat mazo. ¹⁸Minpabazad di ya Nagagihit kay dazaw librihen di kamo garing ka pagkaoripen ka mga sala mazo. Kamhan kamo di matood ya mga sogoonon na Nagagihit kay kadaw antoman ka toong maazakan.¹⁹Ani ini ya pagpanaba nao kamazo kadaw madali kamo makasabot. Kay izang mahon-a pen impahari mazo ya maonga nga batasan dizan ka lawas mazo. Kamhan mindogang disab kamo paghinang ka mga maonga. Basta kay koman dazawen mazo ya kamazong batasan keteb ka waray saket nga maonga kay si Kristo ya insakopan mazo. ²⁰Na, izang mahon-a pen ka pagkaoripen pen mazo ka batasan nga maonga wara kamo magtoman ka batasan nga naazakan na Nagagihit. ²¹Kamhan ya pagbales ka batasan mazo ani ya kamatazen nga waray kinateban. Tagan disab kamo ka kasipeg pagtaremdem mazo kaiton nga batasan mazo.²²Basta kay koman minlibri di ya Nagagihit kamazo ka kamazong mga sala kadaw iza di ya insakopan mazo. Kamhan makahimo kamo ka pagtoman ka naazakan na Nagagihit. Kamhan ya pagbales kaiton nga batasan tagan kamo ka bag-ong kinabohi nga diri mawara. ²³Ya bales ka pagpakasala ani ya kamatazen nga waray kinateban. Basta kay ya hatag na Nagagihit ani ya bag-ong kinabohi nga diri mawara kon ansakop ya tao kan Hiso Kristo nga kantang Magbabaza.

Chapter 7

¹Mga lomon nao dizan kan Kristo, mahagdam kamo nga dini ka bakangan bisan ono ya balaed nga inhinang na tao ani ya anhari ka tao keteb ka pagkapatay na-iza.²Pamolinged ini mahitenged ka babazi nga minze. Ebes iza ka gahem na bana kay ani ya balaed ka bohi ka ya bana. Kamhan kon maomos ya bana malibri di ya babazi kaiton nga balaed. Kamhan mahimo di ya pagminze ka lain nga amaama. ³Na, kon nagahela ya babazi dizan ka lain nga amaama ka bohi ka ya bana ya paghenay ani ya inngaran na balaed ka babazi. Hinoa kon maomos ya bana wara iza maglapas ka balaed kon anminze iza ka lain nga amaama kay nalibri di iza ka balaud.⁴Ani ini ya pamolinged mahitenged kanta nga mga lomon kan Kristo. Kay pagkapatay ni Kristo naomos disab kita iba kanang-iza. Kamhan nalibri di kita ka mga balaud nga inbilin ni Moysis ka mga karaan nga Huiyo. Kay harian kita hinoa ni Kristo kay inbohi iza na Nagagihit pagbalik garing ka lebeng kadaw makahimo kita ka pagtoman ka naazakan na Nagagihit. ⁵Kay ka wara pen kita magsakop kan Kristo ya batasan nga maonga nga imbaheg na balaed na Nagagihit ani ya kantang kaogaringeng naazakan. Kamhan ya kamatazen nga waray kinateban ani ya bales kaiton nga batasan.⁶Basta kay pagsakop nita kan Kristo nakalibri ya Nagagihit kanta kaini nga balaed kay kita ya napatay iba kan Kristo pagkanaomos na-iza. Kamhan wara kita harii na balaud nga nakaoripen kanta. Basta intagan di kita hinoa ka bag-ong kinabohi nga kanang Madazaw nga Lambong nga garing ka Nagagihit.⁷Sabten mazo ini nga wara hao maglaong nga ya daan balaud ani ya sinogdan ka batasan nga maonga. Kay ya batasan nga maonga minhon-a iton ka pagpasoyat na Nagagihit kan Moysis ka balaud. Kamhan kon wara magbaheg ya balaud ka batasan nga magaarig, wara hao mahagdam nga maonga ya hena-hena nao nga magaarig ka betang na iba nao. ⁸Pagpakahagdam nao ka baheg na Nagagihit nga nagalaong nga azaw kamo pag-arig, ambaza kay nagapahiarig hao ka bisan ono ya betang na iba nao. Agon nakasabot kita nga kon waray balaud ka pagbaheg ka batasan ta wara kita mahagdam kon ono ya batasan nga imbaheg na balaud.⁹Kay kon wara pen hao mahagdam ka baheg na Nagagihit nga nagalaong nga azaw kamo pag-arig singed ka waray sala nao piro pagdateng di na baheg nakasabot hao nga maonga ya batasan nao. Mahagdam disab hao nga ya pagkapatay nga waray kinateban ani ya datnganan nao. ¹⁰Intagan kita na Nagagihit ka daan balaed kadaw may kinabohi nita nga waray kinateban kon waray sazep nita pagtoman. Ambaza kay minlapas hao kamhan impahamtangan hao ka kamatazen nga waray kinateban.¹¹Ya batasan nga maonga nga inkatao dini kanao ani ya magalapas ka balaed na Nagagihit. Kamhan singed ka inlimbongan hao na kanaong batasan kay ya kamatazen nga waray kinateban ani ya bales kanao kay minlapas hao ka balaed na Nagagihit. ¹²Kamhan diri kon maonga ya balaed kay garing iton ka Nagagihit. Agon polos madazaw iton, waray maonga.¹³Wara iton magpahamtang kanao ka kamatazen basta kay ya batasan nao nga maonga ani hinoa ya minpahamtang kanao ka kamatazen nga waray kinateban kay onay hao magalapas ka mga balaud na Nagagihit. Kamhan mahagdam hao nga ya batasan nga inkatao dini kanao polos maonga. ¹⁴Mahagdam kita nga polos madazaw ya balaed na Nagagihit kay garing iton ka Madazaw nga Lambong nga garing ka Nagagihit. Kamhan polos maonga hao kay inharian hao na batasan nga maonga.¹⁵Wara hao makasabot ka kanaong batasan. Kay wara hao magpadazon ka batasan nga inbetan nao. Hinoa nagahinang hao ka batasan nga wara hao maazak. ¹⁶Na, ya naangzan nao ka paghinang ka madazaw ani ya singed ka timaan nga minhena-hena hao nga madazaw ya balaud.¹⁷Kamhan singed ka diri kon hao ya minhinang ka maonga basta kay ya batasan nga maonga nga inkatao dini kanao. ¹⁸Kamhan mahagdam hao nga salaan hao kay bisan naangzan hao anhinang ka madazaw diri hao makatoman kaiton.¹⁹Diri hao makahinang ka madazaw nga naazakan nao, minhinang hao hinoa ka maonga nga diri hao anak paghinang. ²⁰Na, kon minhinang hao ka maonga nga diri hao anak paghinang singed ka diri kon hao ya minhinang kaiton basta kay ya batasan nga maonga nga inkatao dini ka lawas nao. ²¹Ani ini ya kaazi nao kay kon gosto hao anhinang ka madazaw ya maonga hinoa ani ya kanaong inhinang.²²Bisan naangzan gazed hao antoman ka balaud na Naangzan ²³dini ka kanaong lawas may lain hari nga nagaaway ka kanaong naazakan. Kamhan singed ka harian hao ka batasan nga maonga bisan naazak gazed hao anhinang ka madazaw.²⁴Agon magalised gazed hao. Daw sin-o ya makalibri kanao garing ka pagkaoripen nao ka batasan nga maonga dini ka lawas nao nga impahamtangan di ka kamatazen? ²⁵Palad pen kay inlibri di matood hao ni Hiso Kristo nga kantang Magbabaza! Kon wara pen si Kristo magtabang kanao bisan naazak gazed hao antoman ka mga sogo na Nagagihit, ya batasan nga maonga nga inkatao dini kanao ani ya anhari kanao.

Chapter 8

¹Agon koman ya mga tao nga naisa di siran daw si Kristo Hisos diri di siran silotan na Nagagihit ka kanirang mga sala. ²Kay ya Madazaw nga Lambong nga garing ka Nagagihit ani ya minlibri kanta garing ka pagkaoripen nita ka batasan nga maonga kadaw diri kita madara ngaro ka kamatazen nga waray kinateban. Iza nga Lambong ani disab ya minhatag kanta ka bag-ong kinabohi kay minsakop di kita kan Kristo Hisos.³Kay ya balaud nga imbilin ni Moysis wara matoman na mga tao kay waray mahimo niran agon wara gazed iton makatabang ka tao. Basta kay ya Nagagihit may inhinang na-iza ka pagtabang ka mga tao kay minpakarimbaba iza ka toong kaogaringeng Anak kadaw tao di iza singed kanta. Kamhan may lawas na-iza singed ka lawas nita nga mga salaan piro waray sala nga indara na-iza. Pagkapatay na-iza dizan ka kros indawat na toong lawas ya silot nga garing ka Nagagihit para ka kantang mga sala. Kamhan kon antoo ya tao kan Kristo nakawa di ya toong sala. ⁴Ani ini ya inhinang na Nagagihit kadaw may mahimo nita ka paghinang ka maharong mga madazaw nga insogo na toong balaud kay intabangan kita na Madazaw nga Lambong nga garing ka Nagagihit. Wara kita magtoman ka maonga nga inkatao dini kanta. ⁵Kay bisan sin-o ya harian na batasan nga maonga singed ka isahen di na-iza ya toong hona-hona ka pagtoman ka naazakan nga maonga nga inanad na-iza. Kamhan bisan sin-o ya harian na Madazaw nga Lambong nga garing ka Nagagihit singed ka isahen na-iza ya toong hona-hona ka pagtoman ka naazakan na-iza nga Lambong.⁶Na, kon harian ya tao ka batasan nga maonga madara iza ngaro ka kamatazen nga waray kinateban. Basta kay kon harian ya tao ka Madazaw nga Lambong nga garing ka Nagagihit tagan iza hinoa ka bag-ong kinabohi nga diri mawara kay nakawa di ya pagkontara na-iza ka Nagagihit. ⁷Kon harian ya hona-hona na tao ka batasan nga maonga nagaaway iza ka Nagagihit kay waray mahimo na toong hona-hona ka pagtoman ka mga sogo na Nagagihit. ⁸Bisan sin-o ya nagatoman ka toong kaogaringen nga naazakan diri gazed iza makasaza ka Nagagihit.⁹Na, kon anhari ya Lambong na Nagagihit kamazo diri di kamo antoman ka kamazong kaogaringeng naazakan kay antoman kamo hinoa ka naazakan naiza nga Lambong. Kon wara kamo hol-i na Lambong nga garing kan Kristo diri kon sakop kamo na-iza. ¹⁰Basta kon heget ya pagsarig mazo kan Kristo bisan mamolahay ya lawas mazo kay bales ini ka sala ni Adan mahatagan matood kamo ka bag-ong kinabohi nga diri mawara kay dizan ka pagseleng na Nagagihit inhinang na-iza nga kamo di ya matadeng.¹¹Ya Nagagihit iza ya minbohi kan Kristo Hisos pagbalik garing ka lebeng. Kamhan ya Madazaw nga Lambong nga inpakarimbaba na Nagagihit kon anhela iza dini kanta anbohi isab iza kanta pagbalik garing ka lebeng.¹²Kamhan mga lomon nao kan Kristo, waray labet nita ka batasan nga maonga agon dini ka kantang lawas bizaan ta ya batasan nga maonga. ¹³Kay kon antoman kamo ka kamazong kaogaringeng naazakan madara kamo ngaro ka kamatazen nga waray kinateban. Piro kon ampatabang kamo ka Madazaw nga Lambong ka pagbiza ka batasan nga maonga mahatagan kamo ka bag-ong kinabohi nga diri mawara.¹⁴Kay bisan sin-o ya antoman ka sogo na Madazaw nga Lambong nga garing ka Nagagihit iza di ya matood nga maanak na Nagagihit. ¹⁵Kay ya Madazaw nga Lambong nga inhatag kamazo na Nagagihit wara iza magpahinang kamazo ka mga oripen nga may kahaldek ka Nagagihit. Basta kay iza ya minpahinang kamazo ka mga maanak na Nagagihit. Kamhan pagsabihen di mazo iza nga Ama nga Nagagihit.¹⁶Kay ya Lambong na Nagagihit ani nagapamatood ka kantang ispirito nga mga anak di kita na Nagagihit. ¹⁷Kamhan kon impakamaanak di kita na Nagagihit mga magdawatay disab kita iba kan Kristo ka mga madazaw nga kabilin nga in-andam na Nagagihit. Kon an-anget kita ka mga kalised singed ka pag-anget ni Hiso Kristo sazaen disab kita na Nagagihit iba kanang-iza¹⁸Mahagdam hao nga dini ka bakangan ya mga kalised nga in-azi nita geramay gazed iton ka mga madazaw nga madawat nita kay-an. ¹⁹Kay ya tanan mga inhinang na Nagagihit dini ka kalibotan daw daked ka tahaw nagatagad gazed ka tirmino nga ampakita ya Nagagihit ka toong mga anak nga panhatagan ka kanirang mga bag-ong lawas.²⁰Kay sokad ka paglapas ni Adan ka sogo na Nagagihit ingabaan na Nagagihit ya bakangan. Kamhan wara makatoman ya bisan ono nga inhinang ka daan tood na Nagagihit. Ya Nagagihit iza ya mingaba ka kalibotan paglapas ni Adan ka sogo na Nagagihit. Kamhan may tirmino na Nagagihit nga bag-ohon di na-iza ya toong mga hininang. Kamhan nagatagad gazed siran kaiton nga tirmino. ²¹Kay kaw-en na Nagagihit ya bisan ono nga makapadaet ka maharong nga mga inhinang na-iza dini ka bakangan. Kamhan mabag-o di siran singed ka lawas na mga anak na Nagagihit kay bag-ohon na-iza ya kanirang lawas kadaw diri siran mamola kawanihen ka. ²²Pamolinged ini nga ya nan mga inhinang na Nagagihit dini ka kalibotan singed iton ka babazi nga nagapamati nga masiet gazed ya toong kalised kay sokad kawandini pen keteb koman nagatagad gazed siran ka pagbag-o na Nagagihit kaniran.²³Kita isab nga mga anak intagan na Nagagihit ka toong Lambong kay ani ya inpaona ka madazaw nga madawat nita kay-an. Naangzan gazed kita nga madali andateng ya tirmino ka paghatag na Nagagihit ka madazaw nga kabilin nga pagbag-o na-iza ka kantang lawas. ²⁴Paglibri ni Kristo kanta ka silot ka kantang mga sala intagan kita na-iza ka saad nga may tirmino naiza ka pagbag-o ka kantang lawas. Na, iton nga in-alam nita wara pen dateng. Kay kon mindateng di ya intagadan ta diri di kita antagad pen kaiton. ²⁵Piro kon wara pen dateng ya in-alam ta paataasan nita ya pagtagad.²⁶Kamhan ya Madazaw nga Lambong nga garing ka Nagagihit iza ya mintabang kanta kadaw makaanget kita ka pagtagad kay kolang pen ya kasabtan nita kon ono ya kabebet-en na Nagagihit. Basta kay mahagdam ya Lambong nga garing ka Nagagihit kamhan iza ya mintabang kanta ka pagpangamozo ka Nagagihit. Ya toong inpanaba ka Nagagihit diri mahimo ikapanan-og na tao kay ararem gazed. ²⁷Mahagdam ya Nagagihit kon ono ya inhena-hena na tao. Kamhan mahagdam gazed iza kon ono ya inhenahena na Madazaw nga Lambong pagtabang na-iza kanta ka pagpangamozo ka Nagagihit. Kay ya naazakan na-iza nga Lambong ani disab ya kabebet-en na Nagagihit dini kanta nga toong mga sakop.²⁸Mahagdam kita nga pahimoslan na Nagagihit ya bisan ono nga kaazi na tao kon naazak ya tao kanangiza kay may tood na Nagagihit ka pagpili kanang-iza. ²⁹Kay sokad kawandini pen ka sinogdan pen na bakangan inpili kita na-iza daan. Kamhan iza ya minbeet nga hinangen kita na-iza kadaw masinged kita ka toong Anak. Kamhan si Hisos inhinang di nga kamagorangan ka mga mataed nga lomon. ³⁰Kamhan kita nga mga minsinged ka toong Anak ani ya inpili na Nagagihit. Kamhan dizan ka pagseleng na Nagagihit inhinang na-iza nga matadeng di kita kay impasaylo di na-iza ya kantang mga sala. Kamhan inpanaranginan gazed kita na-iza ka madazaw.³¹Ani ini ya inlaong nao kamazo kay kadaw mahagdam kamo nga ya Nagagihit ani ya minlaban kanta nga toong mga maanak. Kamhan diri kita madaeg na bisan ono ya an-away kanta. ³²Wara gazed ya Nagagihit maghawid ka toong Anak. Hinoa inhatag iza ka pagbazad ka kantang mga sala. Agon panaranginan disab kita na-iza ka maharong mga madazaw iba kan Kristo.³³Daw sin-o ya ansombong kanta nga mga pinili na Nagagihit? Wara sa kay pagtoo nita kan Hisos ya Nagagihit ani ya minkawa ka kantang mga sala dazaw magkaangay kita daw iza. ³⁴Daw sin-o ya anhokom kanta ka silot? Wara sa kay intabangan kita ni Hisos pagkapatay na-iza. Kamhan inbohi iza na Nagagihit pagbalik garing ka lebeng. Kamhan nagaloto di iza dizan ka too na Nagagihit kay iza gazed ya maglaongay nita.³⁵Daw sin-o ya makabelag kanta kan Kristo daw ya toong kaazak kanta? Wara sa kay bisan daegdaegen kita, bisan awazen kita, bisan magabengtasen kita, bisan waray bado, bisan daeten kita, bisan patazen kita waray makabelag kanta kan Kristo daw ya toong kaazak kanta. ³⁶Na, ya kaazi ta inpasoyat daan na Nagagihit nga nagalaong nga aldaw aldaw ya pagpaabot nami ka kamatazen kay iko ya insakopan nami. Ya mga min-away kanami waray kalooy niran kamhan patazen kami kontana singed ka pag-omos niran ka karniro pag-ihawen. Ani ini ya daan pinasoyat na Nagagihit mahitenged ka kantang kaazi dini ka bakangan.³⁷Kamhan bisan nagaazi kita kaini nga maharong mga kalised nakadaeg gazed kita kay tabangan kita ni Kristo kay matood ya pag-azak na-iza kanta. ³⁸Kamhan dakola ya pagsarig nao nga waray makabelag kanta ka Nagagihit daw ya toong kaazak kanta. Bisan kon patazen kita kon mabohi ka kita, diri kaw-en ya kaazak na Nagagihit dini kanta. Bisan ya maharong mga diwata nga maonga nga nagahari pen ka bakangan wara disab siran makabelag kanta ka Nagagihit daw ya toong kaazak kanta. Bisan ono ya kaazi ta koman nga panahon, bisan ono ya kaazi ta kay-an ka panahon nga wara pen dateng, diri gazed makabelag kanta ka Nagagihit daw ya toong kaazakan kanta. ³⁹Bisan ya mga gamhanan nga maonga nga nagahela pen daked ka langit daw dimbaba ka ararem nga bakangan, bisan ono pen ya hininang, diri gazed siran makabelag kanta ka Nagagihit daw ya toong kaazak kanta. Na, ya kaazak na-iza kanta inpakita naiza pagkapatay ni Kristo Hisos nga kantang Magbabaza doro ka kros.

Chapter 9

¹Kamhan mindogang si Pablo pagmaymay nga nagalaong nga pananogan ta kamo ka gazed kay si Kristo ani ya insakopan nao. Ya Madazaw nga Lambong nga garing ka Nagagihit ani ya nagapamatood kanao nga diri hao ambakak kamazo ²pagpanaba nao nga nagalised di ya kanaong hona-hona. Onay mabeg-at ya kanaong bout ka kawied³kay ya mga angay nao nga Hudiyo diri siran antoo kan Kristo. Naangzan hao antabang kaniran nga kanaong angay. Kon mahimo hao ya andawat ka silot na Nagagihit pagsili kaniran kadaw siran di ya malibri ka silot. Kaw-en disab nao kontana ya pagkaisa nao daw si Kristo kon ani ya antabang kaniran ⁴kay siran ya mga kaliwatan ni Israil. Kawandini pen inhinang na Nagagihit nga siran di ya toong mga anak. Inpakita disab na-iza kaniran nga iza ya Nagagihit nga labaw ka gahem. Minsaad iza kaniran ka pagpanarangin kaniran ka madazaw. Intagan isab siran ka toong kasogoan. Minmaymay isab iza kaniran kon onhon sa niran pagsingba kanang-iza. Mataed isab ya mga saad naiza kaniran nga ipadara na-iza kaniran ya Manlolowas. ⁵Siran ya mga kaliwatan na mga karaang Hudiyo. Kamhan ya pagkatao ni Kristo nga Nagagihit nga hari ka maharong, kaliwat gazed iza niran.. Sazaen iza kawanihen ka. Gazed ini.⁶Na, wara hao magpasabot nga wara matoman ya saad na Nagagihit. Hinoa minpasabot hao nga dizan ka mga kaliwatan ni Israil may mga diri kon matood nga sakop na Nagagihit. ⁷Kamhan ya maharong mga kaliwatan ni Abraham diri kon matood nga anak na Nagagihit sirang maharong. Kay minlaong ya Nagagihit kan Abraham nga ya mga kaliwatan ni Isak nga isang anak mo ani gazed ya kanmong matood nga anak.⁸Na, ya kahologan naiton nga inlaong na Nagagihit ani ini nga dizan ka mga kaliwatan ni Abraham diri kon mga matood nga anak na Nagagihit siran kay pinaazi ka pagtoo ni Abraham ka saad na Nagagihit natao si Isak. Kamhan bisan diri kon Hudiyo ya tao, kon mintoo iza ka mga saad na Nagagihit singed ka pagtoo ni Abraham, iza gazed ya matood nga kaliwat ni Abraham. ⁹Kay ya saad na Nagagihit kan Abraham kawandini pen ani ini nga nagalaong nga pagdateng ka hostong panahon andateng ya kanaong gahem dizan kan Sara nga asawa mo kamhan an-anak iza ka maimpis nga amaama. Na, bisan malaas di gazed si Sara mintoman gazed ya saad na Nagagihit kan Abraham.¹⁰Kamhan ya toong maanak nga si Isak nga kantang apo pagkamalaas di na-iza nakabdes ya toong asawa nga si Ribika. Kamhan min-anak iza ka kaloha nga polos amaama. ¹¹- ¹²Na, ka wara pen dateng ya paabot ni Ribika minlaong ya Nagagihit kanang-iza nga ya mahon-a nga matao ani hinoa ya mag-alagad ka manghod. Minpanan-og ya Nagagihit kaiza ka wara pon matao ya kaloha kay kadaw mahagdam ya mga tao nga ya pagpili na Nagagihit kan Hakob diri kon garing ka madazaw nga batasan ni Hakob kay wara pey beet na-iza daw si Isaw. Basta garing hinoa ka pagbeet na Nagagihit. ¹³Kay izang mahon-a pon impasoyat na Nagagihit mahitenged kanirang dowa nga nagalaong nga dakola ya pagkaazak nao kan Hakob nga manghod ka kaazak nao kan Isaw nga magorang kay ya katenged ni Isaw ka pagkamagorang nga inhatag na Nagagihit kanang-iza imbaylo na-iza ka makaen.¹⁴Na, ono ya ikapanaba ta? Daw may pinalabi na Nagagihit? Wara! ¹⁵Kay kawandini pen minlaong iza kan Moysis nga iza nga Nagagihit ani ya nagabeet kon sin-o taoha ya tabangan na-iza daw sin-o taoha ya kaloozan na-iza. Ani ini ya inlaong na Nagagihit. ¹⁶Agon ya kalooy na Nagagihit diri kon garing ka pagponto na tao, diri isab kon garing ka pag-ozamet na tao ka paghinang ka mga madazaw. Basta kay garing hinoa ka pagbeet na Nagagihitkon sin-o ya toong inkaloy-an.¹⁷Izang mahon-a pen ka bohi ka si Moysis minpasoyat ya Nagagihit ka toong mga panaba kan Paraon nga hari ka lopa nga Ihipto nga nagalaong nga hao ya minbeet nga iko ya hari ka lopa nga Ihipto. Kamhan mintogot hao kanmo ka pagpandaeg ka kanaong mga sakop kadaw ampakita hao nga hao ya labaw ka gahem pagpakadaeg nao kanmo. Kamhan mabantog ya kanaong ngaran dini ka tibolos bakangan. Ani ini ya inlaong na Nagagihit kan Paraon nga hari. ¹⁸Agon nagabeet ya Nagagihit kon sin-o taohana ya tabangan na-iza. Hinangen na-iza ya masinopaken ya bisan sin-o nga inbet-an na-iza¹⁹Kamhan kon anlaong kamo kanao nga kon ani ini ya batasan na Nagagihit diri iza kontana magbaheg ka hinang na mga tao kay ya paghinang niran ka maonga ani ya pagtoman niran ka pagbeet na Nagagihit. ²⁰Kamhan ansambag hao nga kita nga mga tao nga inhinang na Nagagihit daw may katenged nita ka paglalis ka Nagagihit? Wara gazed. Pamolinged ini nga ya tadzaw daw ampangotana iton ka maghinangay nga nagalaong nga kay ono say hinangen mo kanao singed kaini nga hitsora? ²¹Ya maghinangay ani ya may katenged ka pagbeet kon onhon na-iza paggamit ka lopa ka paghinang ka mga tadzaw. May katenged isab na-iza ka paghinang ka dowang ka klasi na tadzaw garing ka isang tibolos nga lopa. Ya isa mahalen daw madazaw selengan. Ya isa baratohon.²²Kamhan ya Nagagihit isab may katenged na-iza ka pagsilot ka mga tao kadaw mahagdam siran nga iza ya Nagagihit nga labaw ka gahem. Dogay ya pag-anget na-iza ka mga tao nga maonga ya batasan. Wara pen iza magsilot kaniran. ²³Ani ini ya toong inhinang kadaw kita nga toong inkaloy-an makasabot kita nga madazaw ya kantang datnganan nga in-andam naiza daked. Kamhan may kinabohi nita nga diri mawara kawanihen ka. ²⁴Diri kon garing ka mga Hudiyo ka lamang ya toong mga pinili basta kay garing isab ka mga tao nga diri kon Hudiyo.²⁵Ani ini ya nakatoman ka mga panaba na Nagagihit nga insoyat na karaang propita nga si Hosiyas nga nagalaong nga kilalhan nao nga kanaong kasakopan ya diri kon kasakopan nao ka mahon-a pon. Azaken isab nao ya mga tao nga wara nao maazaki ka mahon-a pen. ²⁶Kamhan dizan ka mga dapit nga inngaranan siran nga diri kon kamo ya kanaong kasakopan ngaranan di siran nga mga anak na Nagagihit nga bohi. Ani ini ya sinoyat ni Hosiyas.²⁷Kamhan si Isayas nga karaang propita na Nagagihit mabaskeg ya toong saba pagpanaba na-iza mahitenged ka mga Hudiyo nga nagalaong nga bisan antaed ya kaliwatan ni Israil singed ka kataed na nag-as dizan ka baybazen na dagat talagsa ka siran nga malibri ka silot nga pahamtangan na Nagagihit ka kanirang mga sala. ²⁸Kay pahamtangan na Nagagihit ka silot ka tibolos kalibotan. Madali matoman ya toong pagsilot kaniran. Ani ini ya inlaong ni Isayas. ²⁹Singed ini ka daan mga panaba ni Isayas nga nagalaong nga kita nga mga Hudiyo kon wara kita kaloy-i na Nagagihit nga pinakalabaw waray tao nga mabilin dini kanta kay matibe kita pagpangapatay singed ka mga karaang tao doro ka longsod nga Sodoma daw Gomora kawandini pen pagsilot na Nagagihit kaniran. Ani ini ya mga panaba ni Isayas.³⁰Sabten mazo ini nga ya mga tao nga diri kon Hudiyo bisan wara siran mag-ozamet pagtoman ka balaud nga imbilin ni Moysis, inhinang di na Nagagihit nga dizan ka toong pagseleng siran di ya matadeng, waray sala kay mintoo siran ka sindo mahitenged kan Kristo. ³¹Kamhan ya mga kaliwatan ni Israil bisan nagaozamet siran pagtoman kaizang balaud kadaw dizan ka pagseleng na Nagagihit waray sala niran diri mahimo iton³²kay ya mga hinang niran nga madazaw ani ya sariganan niran diri kon si Kristo. Kamhan singed siran ka tao nga minsapdok ka dakolang bato dizan ka dalan. ³³Kay inpasoyat na Nagagihit daan nga nagalaong nga timan-an mazo gazed ini nga may tao nga pahel-en nao doro ka Siyon nga siyodad na mga Hudiyo. Kamhan singed iza ka bato nga insapdokan na mga tao. Kamhan mataed ya nahiligad kay diri siran antoo kanang-iza nga si Kristo. Kamhan bisan sin-o antoo kan Kristo diri gazed magmahay kay madazaw ya toong datnganan. Ani ini ya inpasoyat na Nagagihit.

Chapter 10

¹Kamo nga kanaong mga lomon kan Kristo, naazak gazed nao nga malibri ya angay nao nga Hudiyo ka silot ka kanirang mga sala agon nagapangamozo hao ka Nagagihit para kaniran. ²Mahagdam hao ka batasan niran nga naangzan siran anpangalagad ka Nagagihit ambaza kay minsazep siran kay ³diri siran ansogot ka inhinang na Nagagihit nga pagtoo na tao kan Kristo magkaangay iza daw ya Nagagihit. Kamhan ya inhinang na mga Hudiyo nagaozamet hinoa siran pagtoman ka balaud nga imbilin ni Moysis ka mga karaan niran. Kamhan diri siran ansogot kan Kristo nga inhatag na Nagagihit kadaw magkaangay siran daw ya Nagagihit.⁴Kay pagdateng ni Kristo kamhan di ya paggamit ka balaed nga imbilin ni Moysis. Kay kon antoo ya tao kan Kristo nakawa di ya toong mga sala. Kamhan inhinang na Nagagihit nga dizan ka toong pagseleng matadeng di ya tao. ⁵Na, kawandini pen minsoyat si Moysis mahitenged ka tao nga naangzan antoman ka balaed kadaw iza di ya insaza na Nagagihit. Minlaong si Moysis nga kinahanglan waray sazep mo pagtoman ka tanan mga sogo na Nagagihit anipen mahatagan ko ka kinabohi nga diri mawara kawanihen ka. Ani ini ya impanaba ni Moysis.⁶- ⁷Basta kay lain ya pagmaymay na Nagagihit kay may inhinang na-iza kadaw magkaangay iza daw ya tao kon antoo ya tao kan Kristo. Minlaong ya pagmaymay na Nagagihit nga waray kinahanglan mazo ka pagtoman ka mga kalised kadaw mahatagan kamo ka bag-ong kinabohi nga diri mawara kay minpakarimbaba hao kan Kristo kamazo. Kamhan naomos iza. Kamhan nabohi di iza pagbalik garing ka lebeng. Ani ini ya pagmaymay nga garing ka Nagagihit. Kamhan kita nga tao waray mahimo nita ka pagtoman ka kalised singed kan Kristo. Anikay kinahanglan nita ya pagtoo ka inhinang ni Kristo.⁸Kamhan ya sindo mahitenged kan Kristo masazon iton pagsabot. Naanad disab kamo pagpanaba daw inbetang disab mazo dalem ka hona-hona mazo kadaw diri magkalipat. ⁹Kay kon anpanaba iko ka mga iba mo nga nagalaong nga si Hiso Kristo ani ya matood nga Nagagihit, kon antoo ko nga minbohi ya Nagagihit kan Kristo pagbalik garing ka lebeng, malibri ko ka silot ka kanmong mga sala. ¹⁰Kay ya tao nga mintoo kan Kristo nakawa di matood ya toong mga sala. Kamhan dizan ka pagseleng na Nagagihit matadeng di iza. Kamhan ya tao nga minpanaba nga si Kristo ani ya matood nga Nagagihit nalibri di matood iton nga tao ka silot ka toong mga sala.¹¹Kay kawandini pon minpasoyat ya Nagagihit nga nagalaong nga bisan sin-o ya antoo kan Kristo diri gazed iza magmahay. Ani ini ya pinasoyat na Nagagihit. ¹²Kay bisan Hudiyo ya tao, bisan diri kon Hudiyo waray pinalabi na Nagagihit kay iza ya Ama nirang maharong. Kamhan bisan sin-o ya anpatabang kanang-iza panaranginan gazed iza ka madazaw. ¹³Kamhan minpasoyat ya Nagagihit nga nagalaong nga bisan sin-o ya anpatabang ka Magbabaza malibri matood iza ka silot ka toong mga sala.¹⁴Agon onhon sa niran paghawag kanang-iza kon wara siran magtoo kanang-iza? Onhon sa niran pagtoo kanang-iza kon wara pen siran makabati ka pagmaymay mahitenged kanang-iza? Onhon sa niran pagpakabati kon wara iwali ini nga pagmaymay? ¹⁵Kamhan diri mahimo ya pagdateng na tao ka pagmaymay kaniran kon wara iza pakaroha na mga sakop ni Hisos. Kay minpasoyat ya Nagagihit mahitenged ka tao nga nagadara ka pagmaymay nga nagalaong nga madazaw kay mindateng di ya tao nga nagadara ka pagmaymay mahitenged kan Kristo! Ani ini ya pinasoyat na Nagagihit.¹⁶Kamhan talagsa ka ya mga mintoo kaini nga pagmaymay. Agon mintoman di ya mga panaba ni Isayas nga karaang propita na Nagagihit nga nagalaong nga Magbabaza, daw sin-o ya mintoo ka inwali nami kaniran? Ani ini ya inpanaba ni Isayas. ¹⁷Na, isaben pen nao pagpanaba kamazo nga ya pagtoo na tao garing iton ka inpanalingahan na-iza ka pagmaymay mahitenged kan Kristo.¹⁸Kamhan daw nakabati di ya mga Hudiyo kaini nga pagmaymay? Nakabati di matood siran kay dizan ka kasoyatan na Nagagihit inpasoyat na-iza nga nagalaong nga ya pagsangzaw na mga mindara ka pagsangzaw mahitenged kan Kristo mindateng di iton ka maharong mga tao dini ka kabangan. Kamhan bisan hain ya dapit nakabati ya mga tao kaini nga pagmaymay.¹⁹Isaben na Nagagihit pagpanaba nga mahagdam matood ya mga Hudiyo kaini nga pagmaymay kay kawandini pen si Moysis ani ya mahon-a nga minpanaba mahitenged kaniran nga nagalaong nga pagtabang na Nagagihit ka mga tao nga diri kon sakop na mga Hudiyo magaarig gazed ya mga Hudiyo. Kamhan nazehet siran ka Nagagihit kay nalooy iza ka mga tao nga diri kon angay niran. Ani ini ya inlaong ni Moysis.²⁰Kamhan waray kahaldek ni Isayas pagpanaba na-iza nga nagalaong nga ya mga tao nga diri kon Hudiyo ani ya mintoo ka sindo mahitenged kan Kristo kay kawandini pen minlaong iza nga ya mga tao nga wara mangita kanao siran hinoa ya inpakilala nao kon sin-o sa hao. Kamhan bisan wara siran magpangotana kon sin-o sa hao minpasabot hao kaniran. Ani ini ya inlaong ni Isayas mahitenged ka mga tao nga diri kon Hudiyo. ²¹Kamhan lain ya mga panaba ni Isayas mahitenged ka mga Hudiyo nga kaliwatan ni Israil kay nagalaong iza nga bisan hangzoon nao siran diri gazed siran antoo kanao. Masinopaken gazed siran. Ani ini ya mga panaba ni Isayas mahitenged ka batasan na mga Hudiyo.

Chapter 11

¹Panan-ogan ta kamo nga bisan diri antoo ya mga Hudiyo ka Nagagihit wara siran bizai na Nagagihit. Hao gazed ya Hudiyo nga kaliwat na karaang tao nga si Israil singed kaniran. Kamhan ya apo nao nga si Binhimin ani ya kaliwat ni Abraham nga karaan na mga Hudiyo. ²Diri mahimo ya pagsalikway na Nagagihit ka toong mga kasakopan nga impili na-iza daan. Mahagdam kamo ka daan pinasoyat na Nagagihit mahitenged kan Iliyas nga karaang propita. Minmahay iza kay maonga ya batasan na toong mga angay nga Hudiyo. Kamhan minhangzo iza ka Magbabaza nga nagalaong nga ³Magbabaza, inpamaomos di niran ya kanmong mga propita. Inggeba disab niran ya mga haladanan kabaw diri ihalad ya mga ihazop kanmo. Kamhan isa ka hao koman nga nabilin nga propita mo. Kamhan inlopog hao niran kadaw patazen hao. Ani ini ya pagmahay ni Iliyas.⁴Kamhan minsambag ya Nagagihit nga nagalaong nga diri kon isa ka ko kay inpili nao ya mga pitong ka libo nga ka tao nga Hudiyo. Kamhan wara hao magtogot kaniran ka paghawag ka diyosdiyos inngaranan kan Baal. Ani ini ya sambag na Nagagihit kan Iliyas. ⁵Kamhan bisan koman nga panahon anika gihapon nga may mga talagsa ka nga Hudiyo nga mintoo kan Kristo kay siran di ya inpili na Nagagihit kay inkaloy-an siran na-iza.⁶Kamhan ya pagpili na Nagagihit kaniran diri kon garing ka mga inhinang niran nga madazaw basta kay garing ka kalooy na-iza kaniran. Kay kon garing ka mga inhinang niran waray kinahanglan niran ka kalooy na Nagagihit. ⁷Sabten mazo ini nga mga panaba nao. Bisan nagaozamet ya mga Hudiyo pagtoman ka balaud nga imbilin ni Moysis dazaw magkaangay siran daw ya Nagagihit wara gazed siran sazaa na Nagagihit. May mga talagsa ka nga Hudiyo nga inpili na Nagagihit nga mintoo kan Kristo. Mataed ya mga diri antoo kan Kristo agon inpagahi na Nagagihit ya kanirang otok kadaw diri siran ansabot. ⁸Kay inpasoyat na Nagagihit daan mahitenged ka batasan niran nga nagalaong nga inpagahi nao ya otok niran. Kamhan bisan imbasa niran bisan inpanalinga niran ya matood nga panaba nga garing kanao diri siran magakasinabot. Ani ini ya kahimtang niran sokad ka mga karaan pon keteb koman.⁹Bisan si Dabid nga karaang hari na mga Hudiyo minlaong iza mahitenged ka batasan niran nga nagalaong nga ya pagpanarangin na madazaw ani hinoa ya makalit-ag kaniran. Magbabaza, patazen mo siran pagdali balos ka kanirang mga sala. ¹⁰Padegleman mo isab ya kanirang hona-hona kadaw diri siran makasabot ka matood nga panaba nga garing kanmo. Tagan mo siran ka mga malised nga kaazi kawanihen ka. Ani ini ya pagsoyat ni Dabid.¹¹Panan-ogan pon ta kamo nga bisan singed ka naligad ya mga Hudiyo kay diri siran ansogot kan Kristo may mahimo na Nagagihit ka pagpabalik kaniran ka pagtoo ka Nagagihit. Pagpakasopak niran ka Nagagihit inhinang na-iza ya logar dazaw kamo nga mga diri kon Hudiyo malibri kamo ka silot ka kamazong mga sala. Ani ini ya inhinang na Nagagihit dazaw magaarig ya mga Hudiyo kay pabaliken siran na-iza kontana ka pagtoo niran kanang-iza. ¹²Ya pagsopak na mga Hudiyo ka Nagagihit ani ya sinogdan ka pagpanarangin naiza ka madazaw dizan ka maharong mga tao nga diri kon Hudiyo. Kay pagsopak niran inpakita hinoa na-iza ya toong kalooy dizan ka mga tao nga diri kon Hudiyo. Na, kay-an ka pagtoman na tirmino ka pagbalik na mga mataed nga Hudiyo ka Nagagihit panaranginan gazed siran na Nagagihit ka madazaw.¹³Ya, kamo nga mga diri kon Hudiyo, wani ya panan-og nao kamazo kay hao ya insarigan na Nagagihit ka pagdara ka toong pagmaymay dini kamazo. Antoman hao ka sogo na Nagagihit kanao ¹⁴dazaw an-arig ya mga angay nao nga Hudiyo pagpakakita niran ka pagtabang nao kamazo. Kamhan dizan kaniran kon may mga antoo kan Kristo malibri gazed siran ka silot ka kanirang mga sala.¹⁵Kay ya pagbiza na Nagagihit ka mga Hudiyo nakahimo iton ka pagtabang naiza kamazo nga mga diri kon Hudiyo. Kay pagtoo mazo kan Kristo nakawa di ya pagkontara mazo ka Nagagihit. Kamhan kamo daw ya Nagagihit nagakaisa di pagpanaw. Na, kay-an ka pagbalik na mga Hudiyo ka Nagagihit panaranginan gazed siran na Nagagihit ka madazaw. Kamhan singed siran ka mga tao nga inbohi di pagbalik garing ka lebeng. ¹⁶Kay kawandini pen ya mga Hudiyo ani ya mahon-ang kasakopan na Nagagihit kay impili na-iza si Abraham nga kanirang karaan. Na, wani ya mga pamolinged mahitenged kan Abraham nga inpili na Nagagihit daw ya mga kaliwatan ni Abraham. Pamolinged ini nga ya tinapay singed iton kan Abraham daw ya toong kaliwatan kay pagtipak na mga Hudiyo ka bag-o nga lotò dazaw ihalad ka Nagagihit kamhan ya bilin nga tinapay singed disab iton ka ihalad ka Nagagihit. Simpan ya liwaan singed isab iton kan Abraham daw ya toong kaliwatan kay kon impili na tag-iza ya gamot na liwaan impili disab na-iza ya mga sap-ay na liwaan.¹⁷Na, ya mga Hudiyo singed siran ka liwaan nga intanem dizan ka pawa daw in-aligara na tag-iza. Kamhan kamo nga mga diri kon Hudiyo singed kamo ka liwaan nga ihalas doro ka banwa. Kamhan in-otod na Nagagihit ya mga isang sap-ay na tanem dizan ka pawa kay diri kon madazaw iton. Kamhan insompay na-iza ya mga sap-ay na liwaan nga ihalas. Kamhan minsaringsing dazon kay inlakip ka madazaw nga kinabohi na liwaan nga intanem dizan ka pawa. ¹⁸Kamhan kamo nga mga diri kon Hudiyo diri kamo maghenahena nga madazaw kamo ka mga Hudiyo nga in-otdan na Nagagihit. Magtaremdem di kamo nga singed ka mga sap-ay ka lamang kamo. Diri kon kamo ya nagapakarig-en ka gamot basta kay ya gamot ani ya nagapakarig-en kamazo.¹⁹Agon diri kamo magpagarbo magalaong nga madazaw kay in-otdan di ya mga sap-ay na liwaan dizan ka pawa dazaw kamo kay isompay. ²⁰Na, bisan matood iton nga in-otdan siran na Nagagihit kay diri siran antoo, diri kamo maghena-hena nga kamo di ya nakalabaw kaniran. Ya pagtoo mazo kan Kristo anikay madazaw agon dazawen mazo ya batasan mazo. ²¹Kay kon in-otdan na Nagagihit ya mga sap-ay nga matood labi di isab ya pagsilot na-iza kamazo kon ansazep kamo paghona-hona.²²Magtoon kamo nga matood ya kalooy na Nagagihit ka tao. Matood disab ya toong paghokom ka silot. Kamhan minsilot di iza ka mga Hudiyo kay minbiza di siran ka pagtoo niran ka Nagagihit. Kamhan nalooy hinoa iza kamazo kon diri kamo magkalipat ka toong kalooy kamazo. Kay kon malipat kamo ka toong kalooy kamazo otdon disab kamo na-iza singed ka pag-otod na-iza ka sap-ay na liwaan.²³Na, kon anhinelsel ya mga Hudiyo ipabalik siran na Nagagihit pagsompay kay may mahimo na Nagagihit ka pagpabalik pagsompay ka sap-ay nga in-otdan. ²⁴Sabten mazo nga kamo nga mga diri kon Hudiyo diri kon mga sap-ay nga matood kamo kay garing kamo ka liwaan nga ihalas doro ka banwa. Kamhan insompay kamo na-iza dizan ka liwaan nga diri kon ihalas. Na, kon may mahimo na Nagagihit ka pagsompay kamazo labi disab ya mahimo na-iza ka pagpabalik pagsompay ka mga sap-ay nga matood.²⁵Kanaong mga kaibahan nga diri kon Hudiyo, pakahagdamen kamo nao ka matood nga intago na Nagagihit keteb koman kay basi dizan ka mga Hudiyo magpalabawlabaw kamo ka kamazong kaogaringen. Na, ya indiri na mga Hudiyo ka pagtoo ka Nagagihit diri kon kawanihen ka iton kay kon insakto di ya kataed na mga tao nga diri kon nga Hudiyo minsakop di ka Nagagihit anipen ambalik ya mga Hudiyo ka pagtoo niran ka Nagagihit.²⁶Kamhan malibri matood siran ka silot ka kanirang mga sala. Kamhan matoman ya daan pinasoyat na Nagagihit nga nagalaong nga may Manlolowas nga andateng garing ka Siyon nga siyodad na mga Hudiyo. Iza ya antabang kaniran nga mga kaliwatan ni Hakob dazaw ambiza siran ka batasan nga maonga. ²⁷Pagpakakawa nao ka kanirang mga sinopak kanao matoman gazed ya daan saad nao kaniran. Ani ini ya daan pinasoyat na Nagagihit.²⁸Koman nga panahon ya mga Hudiyo magakontara pen siran ka Nagagihit kay indiri niran ya pagmaymay mahitenged kan Kristo. Kamhan mahimo di ya pagtabang na Nagagihit kamazo nga mga diri kon Hudiyo. Piro kawandini pon impili na-iza ya mga karaan na mga Hudiyo dazaw siran ya toong kasakopan. Agon siran pen ya mga kinaazakan na Nagagihit. ²⁹Kay ya Nagagihit diri na-iza isaben ya toong hona-hona mahitenged ka mga tao nga inpili na-iza daw inpanaranginan.³⁰Izang mahon-a pon ka nagasakop pon ya mga Hudiyo ka Nagagihit kamo nga mga diri kon Hudiyo wara pen kamo magtoo ka Nagagihit. Basta kay koman nga panahon inkaloy-an hinoa kamo na Nagagihit kay ya mga Hudiyo nga inpili na Nagagihit paghon-a diri siran ansogot ka pagmaymay mahitenged kan Kristo. ³¹Pagsopak niran ka Nagagihit impakita na-iza ya toong kalooy kamazo. Kamhan malooy sab iza kaniran kon ambalik disab siran kanangiza. ³²Dizan ka pagseleng na Nagagihit bisan Hudiyo ya tao, bisan diri kon Hudiyo makasasala sirang maharong. Kamhan inhinang na Nagagihit nga mga piriso siran ka kanirang mga sala. Agon kinahanglan nirang maharong ya kalooy na Nagagihit.³³Dakola gazed ya kalooy na Nagagihit ka maharong mga tao. Dakola disab ya kasabtan daw kahagdamanan na-iza. Diri kita mahagdam kon ono ya toong kabebet-en. Diri disab kita makasabot kon ono ya toong inhinang. ³⁴Wani ya daan pinasoyat na Nagagihit nga nagalaong nga daw sin-o ya nahagdam ka hona-hona na Nagagihit? Daw sin-o ya mahagdam pagmaymay kanang-iza?³⁵Daw sin-o ya makahatag kanangiza ka bisan ono kadaw balesan iza? Ani ini ya daan impasoyat na Nagagihit. ³⁶Kay iza ya Maghinangay ka maharong. Iza disab ya nagadara ka maharong mga inhinang na-iza. Kamhan inpakita niran nga iza ya pinakalabaw. Sazaen ta iza ka. Matood gazed ini.

Chapter 12

¹Ka naong mga lomon dizan kan Kristo, gazed nga dakla gazed ya kalooy na Nagagihit kamazo. Kamhan hangzoon ta kamo nga ihatag mazo ya tanan mazong kaogaringen ka Nagagihit. Magtoman kamo ka toong naazakan kadaw magasazaen iza. Kay ini nga inhatag mazo kanang-iza ani ya matood nga pagsingba ka Nagagihit. ²Bizaan mazo ya batasan na mga makasasala dini ka bakangan. Hinoa magtogot kamo ka Nagagihit ka pagbag-o ka kamazong hena-hena kay kadaw makasabot kamo kon ono ya toong naazakan. Madazaw ya toong naazakan daw waray saket nga maonga. Kamhan kon tomanen mazo makapakasaza kamo kanang-iza.³Ya Nagagihit ani ya minsarig kanao ka pagdara ka toong pagmaymay agon hangzoon ta kamong tanan nga dizan ka kaibahan mazo diri kamo magpalabaw kaniran paghona-hona. Hinoa andamon mazo ya hona-hona nga madazaw kay pagsakop mazo kan Kristo may inhatag na Nagagihit ka tagsa tagsa kamazo.⁴Na, wani ya pamolinged mahitenged ka inhatag na Nagagihit ka toong kasakopan. Simpan ya lawas na tao isa kang bolos iton piro mataed ya timbang. Kamhan kada timbang may kaogaringeng nga hinangen. ⁵Kamhan kita nga mga kasakopan ni Kristo bisan mataed kita nga tao singod kita ka isang bolos nga lawas kay namag-isa di kita daw si Kristo. Kamhan singed kita ka mga timbang dizan ka isang bolos nga lawas.⁶Kamhan dizan ka tagsa tagsa nga timbang nagakalainlain ya kahagdamanan nga inhatag na Nagagiihit dazaw may ikatabang ta ka mga sakop ni Kristo. Kinahanglan gamiten ta ya kahagdamanan nga inhatag na Nagagihit. Kon may kahagdamanan mo ka pagpanan-og ka matood nga garing ka Nagagihit panan-ogan mo iton angay ka pagmaymay nga indara na mga propita na Nagagihit paghon-a. ⁷Kon may kahagdamanan mo ka pagtabang ka mga sakop ni Kristo magpadazon ko pagtabang kaniran. Kon may kahagdamanan mo ka pagtoldo ka pagmaymay nga garing ka Nagagihit magpakalaki ko pagtoldo. ⁸Kon may kahagdamanan mo ka pagparigen ka pagsarig na mga sakop ni Kristo hinangen mo ini. Kon may kahagdamanan mo ka paghatag ka hinabang masarigan ko paghatag. Kon may kahagdamanan mo ka pagkaoloolo ka mga sakop ni Kristo nga nagatipon magpakalaki ko pagkaoloolo kaniran. Kon may kahagdamanan mo ka pagbisita ka mga pobri daw ya mga masakiten daw ya mga nagalised nga tao magsaza ko pagtabang kaniran.⁹Magmatood kamo ka kamazong pag-azak ka isa daw isa. Bizaan mazo ya batasan nga maonga. Tomanen mazo ya batasan nga madazaw. ¹⁰Mag-azak kamo ka mga sakop ni Kristo sinden mazo ka pag-azak mazo ka kamazong mga lomon daw magtinahoday kamo.¹¹Magkogi kamo pagtarabaho. Isahen mazo ya hona-hona mazo ka pag-alagad kan Hiso Kristo nga kantang Magbabaza. ¹²Magsaza kamo kay madazaw gazed ya kamazong intagadan nga in-andam na Nagagihit daked. Paataasen mazo ya pag-anget mazo ka mga kalised. Onay kamo magtabang ka mga tao ka pagpangamozo ka Nagagihit. ¹³Kon may inkinahanglan na mga sakop ni Hisos ihatag mazo. Mag-alimat kamo ka mga sakop ni Kristo nga lomalabay nga waray kolanganan. Kamhan dizan ka lagkaw mazo papaniken mazo siran.¹⁴Magpangamozo kamo ka Nagagihit nga panaranginan na-iza ya mga mindaegdaeg kamazo. Panaranginan siran ka madazaw, diri tongazawen. ¹⁵Magsaza kamo dizan ka tao nga may kasaza. Mag-awa kamo dizan ka tao nga may pag-awa. ¹⁶Mag-angay-angay kamo kay mga sakop di kamo ni Kristo. Azaw kamo magpalabaw ka mga iba mazo. Mag-angay-angay kamo ka mga tao. Bisan ya labing obos nga tarabaho, hinangen mazo iton. Azaw kamo magpagarbo paghena-hena nga insakto ya kamazong kahagdamanan.¹⁷Kon daeten kamo na tao diri kamo magbales ka maonga. Basta magbales kamo hinoa ka madazaw kay kadaw ankita ya mga tao nga matadeng ya batasan mazo. ¹⁸Dizan ka bisan sin-o nga tao magbineetan kamo kon mahimo kadaw waray kasamok.¹⁹Mga higara nao, bisan ono ya maonga nga inhinang na tao kamazo diri kamo magbales ka maonga. Pasagdan lamang hinoa kay ya Nagagihit anikay mahagdam ka pagsilot kaniran. Kay may daan pinasoyat na Magbabaza nga nagalaong nga hao nga Magbabaza ani ya anbales ka silot dizan ka mga nagahinang ka maonga. ²⁰Minsogo sab iza nga nagalaong nga kon magabengtasen di ya kanmong kaaway pakanen iza. Kon in-ohaw di iza paimnen iza. Kay kon magbatasan kamo singed kaiton masipgan iza ka toong inhinang kamazo. ²¹Kay kon ambales kamo ka maonga singod ka napildi kamo ka maonga. Hinoa kon ambales kamo ka madazaw singod ka nakadaeg di kamo ka maonga nga inhinang na tao kamazo.

Chapter 13

¹Kinahanglan kitang tanan magtoo kita ka mga oloolo dini ka bakangan. Kay diri mahimo ya pagbeet niran ka mga tao kon wara magtogot ya Nagagihit kaniran kay ya Nagagihit ani ya minpili kaniran ka pagkaoloolo. ²Kamhan kon ansopak ya tao kaniran minsopak iza ka mga oloolo nga pinili na Nagagihit. Kamhan ya tao nga minsopak minpahamtang iza ka toong kaogaringen ka silot.³Kay ya mga oloolo diri niran magakahaldekan ya tao nga madazaw ya batasan kay magakahaldekan niran hinoa ya tao nga maonga ya batasan. Hinangen mazo ya madazaw kadaw diri kamo mahaldek ka mga oloolo, sazaen kamo hinoa. ⁴Kay ya oloolo singed iza ka sinogo na Nagagihit kay nagadara iza ka mga balaud dazaw tabangan kamo. Kamhan kon maonga ya batasan mazo magkahaldek kamo kay silotan kamo na-iza. Kay intagan iza na Nagagihit ka gahem ka pagsilot ka mga salaan nga tao. ⁵Kamhan madazaw kon diri kon garing ka pagkahaldek mazo ka silot ya pagtoo mazo kaniran basta kay garing ka pagtoo mazo ka kamazong hona-hona nagalaong nga madazaw ya pagtoo ka mga oloolo.⁶Kamhan magbazad disab kamo ka mga bohis kay kinahanglan soholan ya mga oloolo kay siran ya mga sinogo na Nagagihit ka pagtabang ka mga tao. ⁷Agon bayran mazo ya bohis ka lopa daw bisan ono pen ya bohis nga in-azo na mga oloolo. Magtahod kamo ka bisan sin-o ya nagabeet kamazo.⁸Diri kamo magdogay pag-impas ka kamazong mga otang dizan ka bisan sin-o nga tao. Padakolaen mazo ya pag-azak mazo ka isa daw isa. Kay bisan sin-o ya naazak ka toong mga iba mintoman iza ka tanan mga sogo dizan ka balaed na Nagagihit. ⁹Na, may mga sogo na Nagagihit nga nagalaong nga azaw panapaw, azaw pagpatay ka tao, azaw magpangawat, azaw magsina. Sabten mazo ini nga ya maharong mga sogo natibe dizan ka isang sogo nga nagalaong nga azaken mazo ya iba mazo singed ka pagkaazak mazo ka kamazong kaogaringen. ¹⁰Kay kon naazakankamo ka iba mazo diri mahimo ya paghinang ka maonga dizan kaniran. Agon ya pagpakaangay mazo ka iba nga tao ani gazed ya batasan nga makatoman ka bisan ono ya balaud na Nagagihit.¹¹Maghinang kamo ka-iza kay mahagdam di kita nga arani di ya tirmino na Nagagihit ka pagkakamhan na-iza paglibri kanta ka mga sala. Kay pagsakop nita kan Kristo aro pen ya tirmino ka pagbalik na-iza piro domatengay di iza nga kantang Manlolowas. Agon kamo nga mga minpoloho ka pag-alagad ka Nagagihit, singed kamo ka mga tao nga nakatorog di. Mag-imata kamo. Magpakalaki kamo pag-alagad ka Nagagihit. ¹²Kay dini ka bakangan singed ka masarang kadeglem kay maonga ya batasan na mga tao. Kamhan arani di ya kamaaldawen kay domatengay si Kristo nga tag-iza ka kapawa. Agon magbiza di kita ka batasan na mga tao nga nakaangay ka kadeglem. Maghinang kita hinoa ka mga madazaw. Gamiten ta ya kahagdamanan nga inhatag na Nagagihit kadaw diri kita madaeg ni Satanas.¹³Magbineetan kita kay sakop kita ni Kristo nga tag-iza ka kapawa. Diri kita mag-ibaiba ka mga tao nga naazakan ka mga kawili daw ya makahebeg daw ya malaw-ay nga inhinang na amaama daw babazi. Diri kita mag-inaway-away daw mag-arig. ¹⁴Maghaod kita hinoa ka batasan ni Hiso Kristo nga kantang Magbabaza. Kamhan diri gazed kita magtoman ka mga naazakan nga maonga nga inkatao dini ka kantang lawas.

Chapter 14

¹Kamo nga mga marig-en di ya pagsarig kan Kristo, kon may tao nga wara pen maheget ya toong pagsarig kan Kristo kamhan imbaheg na-iza ya sera nga in-ihaw diri kamo maglalis, hinoa mag-abiabi kamo kanang-iza. ²Ya tao nga marig-en di ya toong pagsarig kan Kristo inhona-hona na-iza nga bisan ono ya makaen madazaw iton. Ya tao nga wara pen maheget ya toong pagsarig kan Kristo silaong na-iza nga silotan iza na Nagagihit kon kanen na-iza ya sera nga in-ihaw kamhan golay ka lamang ya toong insera.³Kamhan kamo nga nakakaen ka sera nga inihaw diri kamo maghena-hena nga madazaw kamo ka tao nga nakakaen ka golay ka lamang. Kamhan kamo nga golay ka lamang ya sera diri kamo maghokom nga nagalaong nga salaan ya tao nga minkaen ka sera nga in-ihaw. Kay iza disab ya anak na Nagagihit singed kanmo. ⁴Simpan dizan kamazo may mga sinogo na isang agaron. Kamhan sin-o ya minpili kanmo ka paghokom ka batasan na bisan isa ka nga sinogo? Kay dizan ka toong agaron hokman iza kon madazaw ya batasan kon diri sa. Na, ya mga sinogo na Nagagihit diri siran madaeg ka pagtintal na mga maonga kay magatabangan siran ni Kristo.⁵May tao nga nagahena-hena nga dizan ka pagseleng na Nagagihit mahal ya isang aldaw ka mga iba pen nga aldaw. May tao nga nagahona-hona nga waray aldaw nga mahal ka mga iba pen nga aldaw. Bisan ono ya tinoohan na tao mahitenged ka aldaw kinahanglan hegeten gazed diri maisab. ⁶Na, ya tao nga nagahona-hona nga mahal ya isang aldaw ka mga iba pen nga aldaw gosto iza antahod ka Nagagihit. Kamhan ya tao nga nagakaen ka sera nga in-ihaw gosto isab iza antahod ka Nagagihit kay kada pagkaen minpasalamat iza ka Nagagiht. Kamhan ya tao nga golay ka lamang ya sera naangzan isab iza antahod ka Nagagihit kay kada pagkaen minpasalamat iza ka Nagagihit.⁷Tomanen ta ya batasan nga makasaza ka Nagagihit kay bisan bohi ka kita bisan naomos di diri kon kita ya tag-iza ka kantang kaogaringeng lawas basta kay ya Nagagihit. ⁸Agon bisan magahenahena kita ka kantang batasan ka bohi ka kita, bisan magahona-hona kita mahitenged ka kantang pagkapatay, gosto kita anhinang ka bisan ono ya makasaza ka Magbabaza kay iza ya tag-iza kanta. ⁹Minpakapatay si Kristo kamhan nabohi iza pagbalik garing ka lebeng kadaw iza ya Magbebeet ka toong mga sakop bisan bohi ka siran bisan naomos di.¹⁰Kamhan kon lain ya batasan na ibang sakop ni Kristo daw sin-o ya minpili kanmo ka paghokom kanang-iza nga nagalaong nga salaan iza. Kay ono sa nga nagatamay iko kanang-iza? Kay may tirmino nga dizan ka Nagagihit tagsa tagsa kita antindeg kadaw hokman kita na-iza. ¹¹Kay inpasoyat na Nagagihit daan nga nagalaong nga hao nga kamazong Nagagihit mabohi hao kawanihen ka. Kamhan may tirmino nga anlohod ya maharong mga tao ka pagtahod kanao. Sazaen hao nirang maharong kay hao ya matood nga Nagagihit. Ani ini ya daan pinasoyat na Nagagihit.¹²Agon dizan ka Nagagihit magtagsatagsa kita pagpanan-og kon ono ya kantang mga hinang ka dini pen kita ka kalibotan. ¹³Agon diri di kita magbaheg ka batasan mahitenged ka pagkaen ka sera nga in-ihaw daw ya aldaw nga mahal. Hinoa sosihen ta ya kantang kaogaringeng batasan kadaw likazan ta ya bisan ono nga makalit-ag ka iba ka pagpakasala.¹⁴Kay hao nga si Pablo mahagdam hao nga bisan ono ya sera nga inihaw madazaw iton kay ani ini ya intogon ni Hisos nga kantang Magbabaza. Kamhan may mga tao nga nagahena-hena nga silotan siran na Nagagihit kon kanen niran ya sera nga in-ihaw. Kamhan madazaw kon golay ka lamang ya kanirang sera. ¹⁵Na, kon makalit-ag iko ka lomon mo pagpakasala kay inkaen mo ya sera nga in-ihaw, diri ko magkaen kaini kay kon magpadazon ko pagkaen inpakita di mo nga waray kaazakan mo ka lomon mo dizan kan Kristo. Magtaremdem kamo nga naomos si Kristo kadaw tabangan disab na-iza ya mga tao nga golay ka lamang ya sera niran. Agon diri itolod mazo siran ngaro ka maongang datnganan.¹⁶Agon bisan mahimo ya pagkaen mo ka sera nga in-ihaw kon bahegan iko na iba mo magtoo ko ka baheg kay basi anlaong siran nga maonga ya batasan mo. ¹⁷Kay kita nga mga sakop na Nagagihit diri kita maglalis mahitenged ka makaen daw pag-inem. Hinoa dini kanta paharien ta ya Nagagihit kadaw may antabang kanta ka pagbineetan. Bizaan disab ya batasan gamakahatag ka kasamok. Tagan sab kita na-iza ka kasaza kon harian kita na Madazaw nga Lambong nga garing ka Nagagihit.¹⁸Kay kon ani ini ya batasan na tao ka pag-alagad na-iza kan Kristo makasaza iza ka Nagagihit. Kamhan wara disab ya sala na-iza dizan ka mga tao. ¹⁹Mag-angay-angay kita ka mga tao. Tabangan disab ya isa daw isa kadaw maheget ya pagtoo kan Kristo.²⁰Madazaw ya tanan mga makaen piro sazep gazed kon makalit-ag iko ka iba mo pagpakasala pagkaen mo ka sera nga in-ihaw. Agon diri ko magpatozang pagkaen. ²¹Hinoa madazaw kon magbiza kita pagkaen ka sera nga in-ihaw daw ya paginem ka bino daw bisan ono ya makalit-ag ka iba ka pagpakasala.²²Kon mahagdam ko nga waray sala na tao kon kanen ya sera nga in-ihaw madazaw kon ya Nagagihit anikay mahagdam nga maheget ya pagsarig mo kan Kristo. Bisan ono ya batasan nga imbaheg na inhona-hona mo madazaw ya kahimtang mo kon diri ko magpatozang paghinang. ²³Kon nagadowadowa iko nga basi silotan iko kon ankaen iko kamhan magapadazon iko pagkaen silotan matood iko kay wara ko magtoman ka sogo na inhona-hona mo. Kay kon anhinang kita ka bisan ono ya imbaheg na hona-hona ta nakasala kita.

Chapter 15

¹Kita nga mga marig-en ya pagsarig kan Kristo kinahanglan likazan ta ya batasan nga makalit-ag ka iba ta pagpakasala. Dizan kaniran diri kita magpatozang ka kantang naazakan kay wara pen insakto ya pagsabot niran mahitenged ka kanirang pagsarig kan Kristo. ²Hinoa maghona-hona kita ka kantang mga iba paghon-a. Bizaan ta ya bisan ono nga makahatag ka kawied kaniran dazaw tabangan siran ka pagrig-en ka kanirang pagsarig kan Kristo.³Kay ka dini pen si Kristo ka bakangan diri kon toong kaogaringen ya inhena-hena na-iza basta kay minhon-a iza paghona-hona mahitenged ka Nagagihit. Minpasoyat ya Nagagihit daan mahitenged ka kahimtang ni Kristo nga nagalaong nga Kristo, indatngan disab hao ka mga panaba na mga tao pagdaetdaet niran kanmo. Ani ini ya daan pinasoyat na Nagagihit. ⁴Kamhan inpasoyat na Nagagihit ya maharong kasoyatan na-iza kay ani ya makakawa ka kantang kawied paganget nita ka mga kalised. Kamhan diri magmaloza ya kantang pagsarig kay mahagdam kita daan nga may tirmino na Nagagihit ka paghatag kanta ka madazaw.⁵Ya Nagagihit iza ya makahatag kanta ka pag-inanget ka mga kalised. Makakawa disab iza ka kantang kawied. Kamhan maharong nao nga magakaangay ya kamazong hona-hona paghaod mazo ka bout ni Kristo Hisos. ⁶Kadaw magakatibe ya kamazong pagsaza ka Nagagihit nga Ama ni Hiso Kristo nga kantang Magbabaza. ⁷Agon dawaten mazo ya isa daw isa singed ka pagdawat ni Kristo kamazo dazaw sazaen ya Nagagihit. Kay sabten mazo nga mindateng si⁸Kay sabten mazo nga mindateng si Kristo kadaw antabang iza kanta nga mga Hudiyo kay nagapamatood iza ka maharong mga saad na Nagagihit ka kantang mga karaan. Kamhan mahagdam di kita nga polos matood ya mga panaba na Nagagihit. ⁹Mindateng si Kristo kadaw antabang disab iza kamazo nga mga diri kon Hudiyo kadaw sazaen mazo ya Nagagihit kay inkaloy-an kamo na-iza. Kay inpasoyat na Nagagihit daan ka mga panaba ni Kristo nga nagalaong nga Nagagihit, dini ka mga tao nga diri kon Hudiyo hao ya ansaza kanmo kadaw makabati siran. Kamhan ankanta hao pagtahod ka kanmong ngaran.¹⁰May iba pen nga pinasoyat na Nagagihit mahitenged ka pagtabang na-iza ka mga diri kon Hudiyo nga nagalaong nga kamo nga mga diri kon Hudiyo, magsaza kamo iba ka mga tao nga daan pinili na Nagagihit. ¹¹May iba pon nga pinasoyat na Nagagihit nga nagalaong nga kamong tanan nga diri kon Yodayo, magsaza kamo ka Nagagihit. Ya maharong mga tao, kinahanglan magsaza kamo ka Nagagihit.¹²Inpanaba disab ni Isayas nga karaang propita na Nagagihit nga nagalaong nga matao kay-an ya isang kaliwat ni Isay nga ama ni Dabid nga karaang hari. Kamhan ya kaliwat ani ya anhari ka mga tao nga diri kon Hudiyo. Ansarig gazed siran kanangiza ka pagtabang kaniran. Ani ini ya inpanaba ni Isayas.¹³Na, ya Nagagihit iza ya nagaandam ka maharong mga madazaw nga intagadan ta. Nagagihit nao nga dakolaan na-iza ya kamazong kasaza daw ya kalinaw kay iza ya sariganan mazo. Ya Madazaw nga Lambong nga garing ka Nagagihit ani antabang kamazo kadaw maheget ya pagtagad mazo ka madazaw nga in-andam na Nagagihit daked.¹⁴Kanaong mga lomon kan Kristo, nahagdaman di nao nga madazaw ya batasan mazo. Insakto disab ya kasabtan mazo ka pagmaymay na Nagagihit agon mahagdam di kamo pagtoldo ka isa daw isa.¹⁵Ya, dini ka soyat nao isahay maiseg ya pagpanaba nao kamazo kay naangzan nao nga diri kamo magkalipat ka kanaong pagmaymay. Kay ya Nagagihit ani ya minsarig kanao ka pagmaymay kamazo. ¹⁶Kay hao ya sinogo ni Kristo Hisos ka pagtabang kamazo nga mga diri kon Hudiyo. Ya pagdara nao kamazo ka pagmaymay mahitenged kan Kristo ani ya tarabaho nao. Kamhan kamo nga mga mintoo kan Kristo singed kamo ka ihaladay nga inhatag nao ka Nagagihit. Indawat kamo na Nagagihit kay nahingloan di kamo ka kamazong mga sala kay nakadateng ka kamazong hinawa ya Madazaw nga Lambong nga garing ka Nagagihit.¹⁷Dakola ya inhinang nao kay si Kristo Hisos ani mintabang kanao ka pagpakadaeg ka tarabaho nga insarigan hao na Nagagihit. ¹⁸Ya pagtabang ni Kristo kanao ka pagdara ka pagmaymay na Nagagihit ka mga tao nga diri kon Hudiyo kadaw ansakop siran kanang-iza anikay inpanan-og nao. Ingamit na-iza ya kanaong mga panaba daw mga hininang ka pagpasakop kaniran kanangiza. ¹⁹Dini kanao minkita siran ka mga timaan nga garing ka Nagagihit daw ya mga madazaw nga kaberenganan. Kamhan nakasabot disab siran nga garing ini ka Madazaw nga Lambong nga garing ka Nagagihit. Min-azi-azi hao ka mga longsod nga garing ka siyodad nga Hirosalem keteb ka longsod nga Iliriko kadaw ampanaba hao ka tanan mga tao ka pagmaymay mahitenged kan Kristo.²⁰Kay naazak hao ansangzaw kaini nga pagmaymay doro ka mga tao nga wara pon ya logar niran ka pagpanalinga ka ngaran ni Kristo. Kay dizan ka mga tao nga nakasabot di kon sin-o sa iza diri hao naangzan andobli ka tarabaho nga insogod na iba nga tao. ²¹Kay inpasoyat na Nagagihit daan nga nagalaong nga ya mga tao nga wara pon panan-ogi mahitenged kan Kristo pakahagdamen siran kon sin-o sa iza. Dizan ka mga tao nga wara pen makabati pasabten siran kon sin-o sa iza. Ani ini ya daan pinasoyat na Nagagihit.²²Kamhan kinahanglan ya pagdara nao kaini nga pagmaymay ngaro kaniran nga wara pen panan-ogi agon naaban hao pagbisita kamazo. ²³Piro nakakamhan di hao ka pagpanan-og kaniran mahitenged kan Kristo doro ka mga dapit nga in-azi nao. Agon mahimo di ya pagpanaw nao. Dogay di gosto gazed hao anbisita kamazo.²⁴Agon kay-an ka pagpanaw nao ngaro ka lopa nga Ispanya an-azi hao dizan kamazo. Pagkakamhan nao pagbisita kamazo madazaw kon tabangan mazo hao pag-andam ka kanaong pagpanaw ngaro ka lopa nga Ispanya. ²⁵Na, pagkakoman maghon-a hao pagkaro ka siyodad nga Hirosalem kay iated nao ya hinabang ka mga sakop ni Kristo doro.²⁶Kay ya mga tao nga minsakop kan Kristo dini ka lopa nga Masidoniya daw ya lopa nga Girika maharong siran anhatag ka hinabang ka mga pobri doro ka mga sakop ni Kristo nga taga Hirosalem. ²⁷Waray minleges kaniran ka paghatag ka hinabang kay singed ka may otang niran kay ya mga taga Hirosalem nga mga Hudiyo ani ya minhon-a pagdara ka pagmaymay na Nagagihit doro kaniran nga diri kon Nagagihit kadaw malakip siran ka mga madazaw nga inhatag na Nagagihit ka mga tao nga mintoo di kaini nga pagmaymay.²⁸Pagkakamhan nao pag-ated ka talipid nga inhipes para kaniran ansogod hao pagpanaw ngaro ka lopa nga Ispanya. An-azi disab hao doro kamazo. ²⁹Mahagdam hao nga kay-an ka pagbisita nao kamazo panaranginan gazed kita ni Kristo ka madazaw.³⁰Agon kanaong mga lomon kan Kristo, kita di ya mga sakop ni Kristo Hisos nga kantang Magbabaza. Intagan disab kita na Lambong na Nagagihit ka kalooy ka isa daw isa. Agon hangzoon ta kamo nga diri kamo magheneng pagtabang kanao ka pagpangamozo ka Nagagihit. ³¹Kay kadaw doro ka lopa nga Hudiyo panalipdan hao dizan ka mga Hudiyo nga diri ansogot ka pagmaymay mahitenged kan Kristo. Maghangzo isab kamo ka Nagagihit kadaw doro ka Hirosalem dawaten na mga sakop ni Kristo ini nga hinabang nga darhenen nao kaniran. ³²Kamhan kon somogot ya Nagagihit an-azi hao doro kamazo. Kon mahimo ya pagbisita nao kamazo mahayahay ya bout nao ka kasaza.³³Ya Nagagihit ani ya nagahatag kanta ka kalinaw nga bout. Naangzan hao nga iza ya an-iba kamazong maharong. Matood gazed ini.

Chapter 16

¹Ipakilala nao kamazo si Pibi nga kantang lomon dizan kan Kristo. Katimbang iza ka mga sakop ni Kristo nga nagatipon dini ka lobohan nga Sinkriya. ²Pag-ated naiza kaini nga soyat doro kamazo magpaseled kamo kanang-iza kay sakop iza na kantang Magbabaza. Kamhan tabangan mazo ya tanan inkinahanglan na-iza kay mataed ya toong intabangan dini lakip hao.³Diton kamazo ipangamosta hao kan Prisila daw ya toong bana nga si Akila kay siran ya mga iba nao ka pagdara ka pagmaymay mahitenged kan Kristo Hisos. ⁴Inpamahala niran ya kanirang kamatazen kadaw antabang kanao agon dakola ya pagpasalamat nao kaniran. Minpasalamat disab kaniran ya maharong mga sakop ni Kristo nga diri kon Hudiyo. ⁵Ipangamosta isab hao ka mga sakop ni Kristo nga nagatibon dizan ka lagkaw nin Akila kadaw ansingba ka Nagagihit. Ipangamosta isab hao ka naazakan nao nga si Ipinito nga mahon-ang sakop ni Kristo doro ka lopa nga Asya.⁶Ipangamosta hao kan Mariya nga dakola ya toong kahago dizan kamazo. ⁷Ipangamosta hao kan Androniko daw si Honiyas nga mga angay nao nga Hudiyo nga piniriso iba kanao. Inkilalhan siran na mga sinarigan ni Hisos. Kamhan minhon-a siran kanao pagsakop kan Hisos. ⁸Ipangamosta hao kan Ampliyato nga higara nao dizan ka Magbabaza.⁹Ipangamosta hao kan Orbano nga kantang iba ka pagdara ka pagmaymay mahitenged kan Kristo. Ipangamosta hao ka naazakan nao nga si Istakis. ¹⁰Ipangamosta hao kan Apilis nga masarigan iza pagpangalagad kan Kristo. Ipangamosta hao ka pamilya ni Aristobolo. ¹¹Ipangamosta hao kan Hirodiyon nga angay nao nga Hudiyo. Ipangamosta sab hao ka mga sakop ni Kristo diton ka pamiliya nin Narsiso.¹²Ipangamosta hao kan Tripina daw si Triposa nga nagapakalaki siran pagtarabaho kan Kristo. Ipangamosta hao ka naazakan nao nga si Pirsida nga nagahago gazed ka pagpangalagad ka Magbabaza. ¹³Ipangamosta hao kan Ropo nga madazaw ya batasan na-iza ka pagtarabaho kan Kristo. Ipangamosta hao ka toong ina kay izang dini kaini iza ya min-aligara kanao singed ka pag-aligara ka toong kaogaringeng anak. ¹⁴Ipangamosta hao kan Asinkrito daw si Pligonti daw si Hirmis daw si Patrobas daw si Hirmas daw ya kantang mga lomon kan Kristo diton kaniran.¹⁵Ipangamosta sab hao kan Pilologo daw si Holiya daw si Niriyo daw ya toong babazihen daw si Olimpas daw bisan sin-o ya sakop na Nagagihit diton kaniran. ¹⁶Pagpangamosta mazo magpakilala kamo ka kaazakan mazo ka isa daw isa. Kamhan nangamosta kamazo ya tanan mga sakop ni Kristo nga nagatipon dini kaini nga mga lobohan.¹⁷Na, wani pen ya hangzo nao kamazo nga kanaong mga lomon dizan kan Kristo. Magbantay daw maglikay kamo ka mga tao nga diri ansogot ka pagmaymay mahitenged kan Kristo. Kay naangzan siran anlalis ka inton-an mazo dazaw bizaan mazo si Kristo. ¹⁸Kay intoman niran ya naazakan na kanirang kaogaringen diri siran ansogot ka naazakan ni Kristo nga kantang Magbabaza. Ingamit niran ya mga panaba nga makasaza ka tao ambaza kay limbongan ya mga tao nga wara pen maheget ya pagtoo kan Kristo.¹⁹Kristo agon dakola ya kasaza nao. Kamhan naazak disab hao nga mahanas kamo paghinang ka mga madazaw nga waray saket nga maonga. ²⁰Kay ka diri kon madogay ya Nagagihit nga nagahatag kanta ka kalinaw nga hinawa iza ya andaeg kan Satanas dizan kamazo. Naazak hao nga tabangan kamo ni Hiso Kristo nga kantang Magbabaza.²¹Na, si Timotiyo nga iba nao ka pagdara ka sindo mahitenged kan Kristo nangamosta iza kamazo diton. Si Losiyo daw si Hason daw si Sosipatro nga kanaong mga angay nga Yodayo nangamosta disab siran kamazo. ²²Hao nga si Tiriko ya minsoyat kaini nga insogo ni Pablo. Nangamosta hao kamazo kay hao disab ya lomon mazo dizan kan Kristo.²³Si Gayo isab nangamosta kamazo. Hao nga si Pablo nagahela hao dini ka lagkaw ni Gayo. Tiponanan disab ini na mga sakop ni Kristo. Kamhan si Irasto nga maghipesay ka kowarta dini kaini nga longsod daw si Kowarto nga kantang lomon dizan kan Kristo nangamosta isab siran kamazo. ²⁴Naazak nao nga tabangan kamo ni Hiso Kristo nga kantang Magbabaaza. Matood ini.²⁵Sazaen nita ya Nagagihit kay may mahimo na-iza ka pagparig-en ka kamazong pagtoo ka pagmaymay mahitenged kan Hiso Kristo nga indara nao dizan kamazo. Inpakahagdam di kita na Nagagihit kaini nga pagmaymay nga intago naiza kawandini pen keteb koman. ²⁶Ya mga soyat na mga karaang propita nagapamatood gazed kaini nga pagmaymay mahitenged kan Kristo. Kamhan ya Nagagihit nga mabohi kawanihen ka iza ya minsogo nga padatngen ini nga pagmaymay ngaro ka maharong mga tao dini ka tibolos bakangan kadaw siran disab ansakop kan Kristo²⁷Isa ka ya Nagagihit. Kamhan labaw iza ka kahagdamanan. Sazaen ta iza kawanihen ka kay intabangan kita ni Hiso Kristo. Matood ini.

1 Corinthians

Chapter 1

¹Hao si Pablo ya minsoyat. Insarigan hao ni Kristo Hisos ka pagdara ka toong magamaymay ngaro ka mga tao kay ani ya kabebet-en na Nagagihit pagpasakop naiza kanao. Kamhan si Sostinis nga lomon ta dizan kan Kristo ani ya iba nao dini. ²Wani ya soyat nami kamazo nga mga sakop ni Kristo nga nagatipon doro ka siyodad nga Korinto. Nahingloan di kamo ka kamazong mga sala kay si Kristo Hisos ya insakopan mazo. Minpasakop ya Nagagihit kamazo iba ka bisan sin-o ya nagahawag kan Magbabaza na Hiso Kristo nga kanirang Magbabaza daw kantang Magbabaza isab. ³Naangzan nao nga tabangan kamo na kantang Ama nga Nagagihit daw si Magbabaza na Hiso Kristo. Palinawen disab ya kamazong hinawa.⁴Onay hao magapasalamat ka Magbabaza kay minpanarangin iza kamazo ka madazaw kay minsakop di kamo kan Kristo Hisos. ⁵Nai-za di kamo daw si Kristo agon minhatag di iza kamazo ka tanan mga madazaw. Minhatag iza kamazo ka kahagdamanan ka pagpanan-og ka mga tao mahitenged kan Kristo kay nakasabot di kamo ka toong pagmaymay. ⁶Kay pagdara nami kamazo kaini nga pagmaymay mahitenged kan Kristo mintoo gazed kamo.⁷Agon ya Madazaw nga Ispirito nga garing ka Nagagihit ani ya minhatag kamazo ka bisan ono ya kinahanglanen mazo ka pag-alagad ka Nagagihitpagtagad pen mazo ka pagbalik na kantang Magbabaza Hiso Kristo. ⁸Iza disab ya magarig-en ka kamazong pagtoo dazaw waray ikasaway kamazo kay-an ka tirmino nai-za ka pagbalik ngarini. ⁹Kasarigan ya Nagagihit nga minpili kamazo dazaw namag-iba kamo daw ya toong Ma anak nga si Hiso Kristo nga kantang Magbabaza.¹⁰Mga lomon nao dizan kan Kristo, wani ya ihangzo nao kamazo kay si Ginoong Hiso Kristo ani ya insakopan nita. Kinahanglan diri kamo mag-away-away. Kas-ang Soyat ni Pablo ka mga taga Korinto. Hinoa mag-angay-angay kamo. Mag-isa kamo ka kamazong hena-hena daw tozò. ¹¹Kay inpanan-ogan hao na mga lomon ni Kaloy nga nagalinalislalis kamo.¹²Kay nagakalainlain koni ya inlaong na isa dawisa kamazo. May nagalaong nga kan Pablo iza nga sakop. May nagalaong nga kan Apolos iza. May nagalaong nga kan Pidro iza. May nagalaong nga kan Kristo ka iza nga sakop. ¹³Daw nabahinbahin baza si Kristo? Diri kon madazaw kon inlaong mazo nga si Pablo ya insakopan mazo kay diri kon hao ya inlansang doro ka kros dazaw malibri kamo ka silot ka kamazong mga sala. Inbenzagan di kamo piro diri kon hao ya insakopan mazo.¹⁴Madazaw kay dowa kang bolos ya tao nga inbenzagan nao ani si Krispo daw si Gayo. ¹⁵Agon waray makalaong nga inbenzagan nao kamokamhan inhinang di nao kamo nga kanaong mga sakop. ¹⁶16Matood, inbenzagan sab nao sin Istipanas piro waray lain nataremdeman nao ngainbenzagan nao.¹⁷Kay si Kristo wara iza magsogo kanao ka pagbenzag ka mga tao. Hinoa minsogo iza kanao ka pagpanan-og ka toong sindo mahitenged ka paglibri ka mga tao ka kanirang mga sala. Minpasabot sab iza kanao nga pagpanan-og mo gamiten ya mga panaba nga masazon pagsabot kay kon gamiten mo ya mga panaba nga malised pagsabot haod ka mga tao nga ataas ya grado kanogon ya sindo mahitenged ka pagkapatay ni Kristo ka kros.¹⁸Ya mga tao nga ankaro ka kamatazen nga waray kinateban nagahena-hena siran nga waray polos ya pagmaymay mahitenged ka pagkamaomos ni Kristo ka kros. Piro kita nga nalibri di ka kamatazen nga waray kinateban mahagdam kita nga ini nga pagmaymay ani ya minpasabot ka tao ka gahem na Nagagihit ka paglibri ka tao ka silot ka toong mga sala. ¹⁹Kay may daan pinasoyat na Nagagihit nagalaong nga may tirmino nai-za ka pagkapildi ka mga tao nga nagasarig ka kanirang kaogaringeng kahagdamanan. Waraen disab nai-za ya kasabtan na mga tao nga ataas ya grado.²⁰Kamhan nakasabot di kita nga dizan ka Nagagihit waray polos ya dakolang kahagdamanan na tao daw ya kasabtan na tao nga ataas ya grado daw ya kahagdamanan na tao nga hanas paglalis. Kay inpakita di daan na Nagagihit nga kolang pen gazed ya kahagdamanan na mga taga bakangan kay garing iton ka kaogaringen na tao nga hena-hena. ²¹Kay inpakita na Nagagihit nga waray tao nga makakilala kanangi-za pinaazi ka kanirang kaogaringeng kahagdamanan. Hinoa minponto iza nga ya pagtoo ka pagmaymay mahitenged ka pagkapatay ni Kristo nga pagsangzaw nami nga intamay na mga may dakolang kahagdamanan ani ya makalibri ka mga tao ka kanirang mga sala.²²Ya mga Hudiyo nangazo siran ka mga kaberenganan nga timaan nga garing ka Nagagihit dazaw antoo siran nga si Kristo garing iza ka Nagagihit. Kamhan ya mga taga Girika. Nagasarig siran ka kanirang kaogaringeng kahagdamanan, waray labet niran si Kristo. ²³Basta dini kanami minsangzaw kami mahitenged kan Kristo nga inlansang ka kros dazaw malibri ya tao ka toong mga sala. Ini nga pagmaymay magapakazehet ka mga Hudiyo. Minlaong isab ya mga diri kon Hudiyo nga binoang ini nga pagmaymay.²⁴Piro kita nga inpasakop na Nagagihit bisan Hudiyo kita, bisan diri kon Hudiyo mahagdam kita nga dizan kan Kristo dakola ya pagtabang na Nagagihit kanta kay si Kristo ya nakakawa ka pagkontara nita ka Nagagihit kamhan kita daw ya Nagagihit nagakaisa di pagpanaw. ²⁵Ya paglansang kan Kristo ka kros nga insangzaw nami ani ya intamay na mga tao nagalaong nga binoang ya inhinang na Nagagihit. Ambaza kay labaw pen iton ka kahagdamanan na mga tao. Ya pagkamaomos ni Kristo nga insangzaw nami silaong niran nga waray gahem ya Nagagihit piro iza ya labaw ka gahem.²⁶Mga lomon nao dizan kan Kristo, diri kamo malipat ka kahimtang mazo pagpasakop na Nagagihit kamazo kay dizan kamazo talagsa ka ya may ataas nga grado, talagsa ka ya gamhanan, talagsa ka ya may dakolang kowarta. ²⁷Kay inpili na Nagagihit ya mga waray grado dazaw makapakasipeg ka mga may dakolang grado. Inpili sab na Nagagihit ya mga tao nga labing obos dazaw makapakasipeg ka mga tao nga gamhanan.²⁸Inpili nai-za ya mga dinaegdaeg daw ya mga tinamay daw ya mga inpakawaray bali na mga tao dazaw waraen ya bisan ono nga inhenahena na mga tao nga may kaposlanen. ²⁹Agon dizan ka Nagagihit waray makapagarbo.³⁰Inhinang na Nagagihit nga naisa di kamo daw si Kristo. Si Kristo ya minhatag kanta ka kasabtan dazaw mahagdam kita nga iza ya nakakawa ka pagkontara nita ka Nagagihit. Kamhan dizan ka pagseleng na Nagagihit matadeng di kita. Kita di ya mga sakop na Nagagihit kay nahingloan di kita ka kantang mga sala kay si Kristo ya minbazad ka silot ka kantang mga sala. ³¹Kamhan matood ya daan pinasoyat na Nagagihit nagalaong nga kon naangzan na tao magpagarbo kinahanglan ani say inpagarbo ya inhinang na Magbabaza.

Chapter 2

¹Mga lomon nao dizan kan Kristo, pagkaro nao kamazo ka pagsangzaw ka pagmaymay na Nagagihit wara hao maggamit ka mga ataas nga panaba nga malised pagsabot. ²Kay ka doro pen hao kamazo minponto hao nga si Hiso Kristo anikay insangzaw nao kamazo labi di sa gazed ya toong pagkamaomos ka kros.³Kamhan pagdateng nao kamazo nagapidpidya kanaong lawas ka kahaldek daw inkelbaan hao kay basi diri hao makatoman ka tarabaho nga insarig na Nagagihit kanao. ⁴Kamhan ya batasan nao pagpanoldo daw pagsangzaw kamazo wara hao maggamit ka mga panaba nga ingamit na mga taga kalibotan ka pagleges ka tao. Hinoa ya dakolang gahem na Lambong na Nagagihit ani ya minpamatood nga garing ka Nagagihit ya pagsanggzaw nao kamazo. ⁵Batasan nao iton dazaw garing ka dakolang gahem na Nagagihit mintoo kamo kan Kristo, diri kon garing ka mga panaba na tao.⁶Dizan ka mga nakasabot ka sindo mahitenged kan Kristo inpanaba nao ya tanan sindo na Nagagihit. Na, ya pagmaymay na Nagagihit diri kon garing ka kaogaringen na tao nga hena-hena, diri kon garing ka mga hari nga taga bakangan nga madali siran mawara, ⁷hinoa garing ka Nagagihit. Kamhan inpakahagdam di kita piro dizan ka mga diri kon sakop ni Kristo tinago pen ini nga pagmaymay. Sokad ka wara pen mahinang ya bakangan min-andam daan ya Nagagihit kaini nga pagmaymay para kamazo dazaw madato kamo.⁸Ya mga hari nga taga bakangan diri siran makasabot kaini nga pagmaymay na Nagagihit. Kay kon nakasabot siran diri ipalansang ka kros ya Magbabaza nga pinakalabaw. ⁹May daan pinasoyat na Nagagihit nagalaong nga madazaw gazed ya in-andam na Nagagihit para ka tanan mga tao nga nagaazak kanangi-za. Kamhan iton nga madazaw wara pen makita na tao daw wara pen mabatian. Kamhan bisan sin-o ya tao diri iza mahagdam kon hain keteb ya kagazon na in-andam na Nagagihit. Ani ini ya daan pinasoyat na Nagagihit.¹⁰Kamhan ya pagmaymay na Nagagihit intago nai-za iton kawandini pen kamhan inpasabot di nai-za kanta pinaazi ka toong Lambong. Kay ya Madazaw nga Lambong nga garing ka Nagagihit nagasosi iza ka tanan. Mahagdam disab izaka bisan ono ya inhena-hena na Nagagihit. ¹¹Waray tao nga mahagdam ka tanan inhena-hena na toong iba kay ya Lambong na tao ani kay nahagdam ka tanan kaogaringeng hena-hena na tao. Kamhan ya Lambong na Nagagihit ani kay mahagdam ka tanan inhena-hena na Nagagihit.¹²Kita nga mga sakop na Nagagihit intagan kita naiza kaini nga Ispirito. Garing iza ka Nagagihit, diri kon garing ka tao. Intagan kita naiza dazaw makasabot kita ka tanan mga inhatag na Nagagihit kanta. ¹³Ya Madazaw nga Lambong nga garing ka Nagagihit ani ya minsindo kanami ka toong mga panaba dazaw ipasabot nami ya toong pagmaymay ka mga tao nga intagan disab kaini nga Lambong. Ini nga mga panaba diri kon garing ka hena-hena na mga tao.¹⁴Kay ya tao nga wara magdawat ka Lambong na Nagagihit wara disab iza makadawat ka pagmaymay nai-za nga Lambong kay wara iza makasabot agon dizan kanangiza singed ka waray polos ini nga sindo. Diri iza makasabot kaini nga pagmaymay kay ya Lambong na Nagagihit ani kay makahatag ka tao ka kasabtan. ¹⁵Ya tao nga intagan di ka Lambong na Nagagihit makasabot iza ka bisan ono ya inmaymay na Lambong. Piro ya tao nga wara magdawat kaini nga Ispirito diri gazed iza makasabot ka inhena-hena na mga tao nga mindawat di kaini nga Lambong. ¹⁶May daan pinasoyat na Nagagihit nagalaong nga waray tao nga mahagdam kon ono ya inhena-hena na Magbabaza. Waray makatambag kanangi-za. Piro kita nga mga sakop ni Kristo inpakahagdam di kita kon ono ya inhena-hena ni Kristo.

Chapter 3

¹Mga lomon nao dizan kan Kristo, ka diton pen hao kamazo diri hao makapanaba kamazo singod ka kanaong pagpanaba ka mga tao nga intagan di ka Madazaw nga Lambong nga garing ka Nagagihit. Kay nagabatasan pen kamo singod ka mga tao nga wara makaangay ka Nagagihit. Kamhan nagapanaba pen hao kamazo singod ka kanaong pagpanaba ka mga tao nga bag-o pen mintoo kan Kristo. ²Pamolingod ini nga ya pagtoldo nao kamazo singod iton ka pagpasoso ka bata nga bag-o pen natao kay wara kamo makasabot ka pagmaymay na Nagagihit. Kay singod kamo ka geramay nga bata nga diri pen mahagdam magkaen. Bisan koman diri pen mazo masabot.³Kay nagabatasan pen kamo singod ka mga tao nga wara makaangay ka Nagagihit. Kay dizan kamazo may mga magapan-arig daw maga-inaway-away. Kamhan ya batasan mazo ani ya pagpamatood nga nagatoman pen kamo ka batasan nga maonga agon singod kamo ka mga tao nga wara makaangay ka Nagagihit. ⁴Kay dizan kamazo nagalaong ya isa nga kan Pablo iza nga sakop. Nagalaong isab ya isa nga kan Apolos iza. Agon singod pen kamo ka mga tao nga wara makaangay ka Nagagihit. ⁵Diri kon madazaw kon kami ni Apolos ani ya insakopan mazo. Kay mga sogoonon ka lamang kami na Nagagihit nga mintabang kamazo ka pagtoo. Nagatoman kami ka tarabaho nga insarig na Magbabaza ka tagsa-tagsa kanami agon diri kamo mag-away mahitenged kanami.⁶Kay ya inhinang nao singod iton ka tao nga nagapogas ka binhi. Kamhan ya inhinang ni Apolos singod iton ka tao nga nagabo-bo ka mga binhi nga intanem di. Kamhan ya Nagagihit ani kay nagapatobo ka mga tanem. ⁷Agon diri mazo sazaen ya isa nga nagapogas daw ya isa nga nagabo-bo. Hinoa sazaen ya Nagagihit kay ani minpatobo ka tanem daw minpabonga.⁸Angay ka lamang ya nagapogas ka mga binhi daw ya nagabo-bo. Balsan na Nagagihit ya isa daw isa angay ka tarabaho nga intoman naiza. ⁹Kami ni Apolos kaibahan kami pag-alagad ka Nagagihit. Kamhan kamo nga mintoo kan Kristo singod kamo ka oma na Nagagihit. Singod isab kamo ka lagkaw nga hel-anan na Nagagihit.¹⁰Kamhan singod hao ka madazaw nga panday kay intagan hao na Nagagihit ka kahagdamanan dazaw dizan kamazo singod ka inbetang nao ya mga dakolang bato nga tinarokan ka marig-en nga lagkaw. Kay hao ya minhon-a pagwali kamazo ka pagmaymay mahitongod kan Kristo. Kamhan ya mga isang tao nga mahori kanao anikay antibe paghinang ka lagkaw kay siran ya magmaymay pen kamazo. Kinahanglan madazaw ya tarabaho na tagsa-tagsa kaniran singod ka mga panday nga nagahinang ka lagkaw. ¹¹Si Hiso Kristo anikay singod ka tinarokan na lagkaw nga marig-en. Diri makawa ya tinarokan kay inbetang di daan na Nagagihit.¹²Pamolinged ini nga bisan sin-o ya tao nga nagahinang ka lagkaw may mga mataed nga harominta nga ingamit nai-za. Ya madazaw nga hinang na tao singod iton ka bolawan daw tingga daw ya mga iba pen nga bato nga mahal kay marig-en, diri masonog. Kamhan ya hinang nga kolang gazed singod iton ka mga liwaan daw kogon daw sagbet kay mahetek, madali maegpes. ¹³Kamhan pagbalik ni Kristo sosihen nai-za kon madazaw ya inhinang na tagsa-tagsa nga tao kon diri. Ya pagsosi nai-za singod ka i-azi ka laga ya inhinang na tao kay ipakita kon madazaw kon diri.¹⁴Ya tao nga diri masonog ya toong inhinang makadawat iza ka primyo. ¹⁵Kamhan ya tao nga maegpes ya toong inhinang malibri pen iza ka silot piro diri iza makadawat ka primyo. Kamhan singod iza ka tao nga nagadalagan dizan ka lagkaw nganagakasonog pen nga waray dara nai-za pagdalagan.¹⁶Kamo nga mga sakop na Nagagihit, nabereng hao kamazo kay singod ka diri kamo makasabot nga kamo di ya dakolang lagkaw nga hel-anan na Nagagihit kamhan inhel-an kamo na Madazaw nga Lambong nga garing ka Nagagihit. ¹⁷Kon geb-en na tao ya hel-anan na Nagagihit silotan gazed iza na Nagagihit kay madazaw gazed ya hel-anan na Nagagihit. Kamhan kamo di ya singod ka hel-anan na Nagagihit.¹⁸Diri kamo maglimbong ka kamazong kaogaringen. Kon nagahenahena ya isa kamazo nga dakola ya toong kahagdamanan garing ka hena-hena na tao, kinahanglan bizaan nai-za ya toong kahagdamanan dazaw tagan iza na Nagagihit ka kahagdamanan ka pagsabot ka pagmaymay na Nagagihit. ¹⁹Kay dizan ka Nagagihit waray polos ya kahagdamanan garing ka kaogaringen na tao nga hena-hena. Kay inpasoyat na Nagagihit daan nagalaong nga ya Nagagihit ani ya makagamit ka dakolang kahagdamanan na tao ka paglit-ag kanangiza. ²⁰May iba pen nga daan pinasoyat na Nagagihit nagalaong nga mahagdam ya Magbabaza nga waray polos ya mga inhena-hena na mga may dakolang kahagdamanan.²¹Kinahanglan diri kamo magpagarbo nga ya i sang tao ani ya kamazong insakopan. Daw wara kamo makasabot nga kamazo gazed ya tanan mga madazaw iba kan Kristo? ²²Bisan kami nga si Pablo daw si Apolos daw si Pidro inhinang na Nagagihit nga kami ya kamazong sogoonon. Bisan ya bakangan, bisan ya kamazong kinabohi, bisan ya kamazong kamatazen, bisan ya mga kaazi koman daw ya mga kaazi nga wara pen dateng, dizan kamazo pahimoslan na Nagagihit ya tanan. ²³Kay kamo di ya in-angken ni Kristo. Kamhan si Kristo ya Ma anak na Nagagihit.

Chapter 4

¹Kamo nga mga taga-Korinto, pasabten mazo ini nga mga sogoonon ni Kristo kami. Kamhan insarigan naiza kami ka pagdara ka toong sindo nga bag-o pen nai-za ipakahagdam ka mga tao. ²Ya tao nga insarigan na agaron kinahanglan masarigan iza pagtoman ka mga sogo na toong agaron.³Agon waray bali kon nagahokom kamo kanao, waray bali kon ono ya inlaong na mga taga bakangan mahitenged ka tarabaho nao. Wara disab hao makahokom ka kanaong kaogaringeng tarabaho. ⁴Ya hena-hena nao waray sazep nao ka kanaong pag-alagad ka Magbabaza piro diri kon ani ya pagpamatood nga waray sazep nao kay ya Magbabaza anikay maghohokom kanao.⁵Agon diri kamo magadali paghokom ka batasan na bisan sin-o nga tao. Hinoa magtagad kamo ka pagbalik na Magabaza kay paghokom nai-za ipanan-og nai-za ya mga inhinang nga tinago na mga tao. Ipanan-og disab nai-za ya bisan ono nga tood na tao nga diri pen mahagdam ya mga iba nga tao. Kamhan ya tagsa tagsa nga tao nga minhinang ka madazaw sazaen siran na Nagagihit.⁶Mga lomon nao dizan kan Kristo, inpanan-ogan nao kamo mahitenged kanao daw si Apolos dazaw antoon kamo ka batasan nga nagaangay ka batasan nga intoldoan na kasoyatan na Nagagihit. Kay angay ka kami ni Apolos, waray labaw. Agon diri kon madazaw kon nagapalabaw kamo ka toldoan na isa. ⁷Kamo disab, diri kon labaw kamo ka mga iba nga tao. Kay ya bisan ono nga indawat mazo garing iton ka Nagagihit, diri kon garing kamazo. Agon magheneng kamo pagpagarbo.⁸Silaong mazo nga waray nakolangan mazo. Silaong mazo nga nadato kamo. Silaong mazo nga singed kamo ka mga hari labaw kanami. Madazaw kon kamo ya matood nga hari dazaw makahari kami iba kamazo. ⁹Minlaong hao kaiza kay kami nga mga sinarigan ebes kami ka bisan sin-o nga tao kay ani ya kabebet-en na Nagagihit. Intamay kami singedka mga piriso. Kamhan dini ka pagseleng na tanan mga taga kalibotan daw mga taga langit patazen kami.¹⁰Nagalaong ya mga tao nga nakotaw ya kanaming otok kay nagawali kami ka pgmaymay mahitenged kan Kristo piro naazak kamo nga sazaen kamo kay kamo di ya may dakolang kasabtan kay si Kristo ya insakopan mazo. Waray katenged nami piro ataas ya katenged mazo. Tinamay kami piro mga tinahod kamo. ¹¹Hangtod gazed koman inbengtas daw in-ohaw kami. Maonga ya bado nami. Inpamonalan kami kamhan inbogaw kami ka kaogaringeng longsod nami.¹²Nagahago kami dazaw may panginabohi nami. Kon maonga ya pagpanaba na tao kanami madazaw ya pagbales nami. Kon daegdaegen kami angeten lamang nami. ¹³Kon betangbetangan kami mahetek ya pagsambag nami. Hangtod koman singod kami ka basora nga intimbag na tao.¹⁴Minsoyat hao kamazo dazaw tabangan ta kamo. Diri hao anhatag ka pagpakasipeg kamazo kay singod kamo ka kanaong mga maanak nga naazakan nao. ¹⁵Dizan kamazo bisan mataed ya mga maistro ka pagmaymay mahitenged kan Kristo singod ka isa ka lamang ya ama mazo ani hao. Kay hao ya mahon-a nga inpadadhan na Nagagihit kamazo ka pagmaymay mahitenged kan Kristo. ¹⁶Agon nagahangzo hao nga haodan mazo ya kanaong batasan.¹⁷Pakarohon nao si Timotiyo kamazo. Iza ya singod ka kanaong ma anak nga na azakan nao. Kasarigan disab iza pagtoman ka mga sogo na Magbabaza. Pataremdemen naiza kamo ka batasan nga nakaangay ka pagmaymay ni Kristo nga intoman nao. Itoldo isab nao ini nga batasan ka mga sakop ni Kristo doro ka bisan hain siran magtipon. ¹⁸Dizan kamazo may mga isa nga nagapagarbo kay silaong niran diri hao ambalik kamazo.¹⁹Kon somogot ya Nagagihit ka diri kon madogay andateng hao kamazo dazaw mahagdam hao kon may kahagdamanan na mga nagapagarbo. Kay basi may ikapanaba niran ka lamang. ²⁰Kay ya pag-angay ka batasan nga naazakan na Nagagihit ani ya pagpamatood nga inharian kita na Nagagihit, diri kon ya pagpagarbo pagpanaba. ²¹Daw ono ya ma azakan mazo pagdateng nao? Kon diri kamo ambiza ka batasannga maonga silotan ta kamo. Kon antoo kamo kaini nga tambag nao madazaw ya pagbisita nao kamazo kay kaloozan nao kamo.

Chapter 5

¹Mga lomon nao dizan kan Kristo nga taga-Korinto, diton kamazo koni may isa nga malaw-ay ya toong batasan kay minbana di baza iza ka toong pinakaina. Bisan ya mga tao nga wara pen too kan Kristo diri siran antogot kaiton nga batasan. ²Kay ono sa gazed kamo nagapagarbo? Kinahanglan masipeg kamo daw maghaza kamo ka paghinezel. Izang tao nga nakasala bogawen mazo iza diton kamazo. Diri gazed kamo magpaiba kanangi-za.³Bisan aro pen hao kamazo singed ka dizan pen hao iba kamazo kay onay hao nagahena-hena mahitenged kamazo. Kamhan minhokom hao ka silot kaini nga tao kay masarang kaonga ya toong inhinang. Si Kristo ya insakopan nita agon may katenged nao ka paghokom kaiton nga tao ka silot. Singod ka dizan hao iba kamazo ⁴agon pagtipon mazo ka pagsilot kanangi-za dizan disab kamazo ya kanaong hena-hena. Kamhan si Magbabaza na Hisos daw ya toong gahem ani iba kamazo dazaw makapadazon kamo kaini nga sogo nao kamazo. ⁵Sogoon ta kamo nga bizaan mazo iton nga tao daw togotan si Satanas ka paghatag kanangi-za ka kalisod dazaw anhinelsel iza ka toong sala. Kamhan pagdateng na tirmino na Magbabaza ka paghokom ka tanan mga tao malibri iza ka kamatazen nga waray kinateban kay minhinelsel di iza.⁶Diri kon madazaw ya pagpagarbo mazo. Kay kon nakasala ya isa inlakip kamong tanan. Mahagdam kamo ka inlaong nga ya ipasoligay ka tinapay, bisan isaket ya geramay ka harina anlekep gazed iton ka tibolos harina. ⁷Ya batasan nita nga Hudiyo pagdateng na pista intimbag nita ya ipasoligay nga maonga di. Kamhan ingamit nita ya tinapay nga waray ipasoligay. Pamolingod ini ka kantang batasan dizan kan Kristo kay kinahanglan bizaan mazo ya bisan ono nga makaonga kamazo kay inhingloan kita ni Kristo pagkapatay nai-za kay singod iza ka nati na karniro nga inhalad ka Nagagihit. ⁸Agon bizaan mazo ya bisan ono nga sala daw ya batasan nga malaw-ay singod ka pagtimbag nita ka ipasoligay nga maonga di. Kay kinahanglan kasarigan kita pagtoman ka batasan nga madazaw nga intoldoan na pagmaymay na Nagagihit singod ka paggamit nita ka tinapay nga waray ipasoligay pagpista nita.⁹Ya soyat nga inpadara nao kamazo minsogo hao kamazo nga likazan mazo ya mga tao nga maghehenay. ¹⁰Pasabten mazo ini nga waraylabet mazo ka mga tao nga wara pen too kan Kristo kay kon ani ya likazan mazo kinahanglan angawas kamo ka bakangan. Kay bisan hain kita magpanaw may mga maghehenay, may mga naga-izahay, may mga nagalapas ka balaed, may mga nagahawag ka mga diyosdiyos.¹¹Kamhan ya likazan mazo ani ya tao nga nagalaong nga minsakop di iza kan Kristo ambaza kay nagahinang pen iza ka maonga nga nagahenay kon naga-izahay kon tigbetangbetang ko nagahawag ka mga diyosdiyos kon palahebeg kon nagapankawat. Likazan gazed mazo iton nga tao, diri gazed kamo magpaiba kanangiza. ¹²Kay kamo ya may katenged ka paghokom ka silot ka kamazong kaibahan kon maonga ya batasan niran. Kay may daan pinasoyat na Nagagihit nagalaong nga dizan ka pagtipon mazo kinahanglan bogawen gazed mazo ya tao nga nagahinang ka maonga. ¹³Kamhan ya mga tao nga wara pen too kan Kristo waray labet mazo kaniran kay ya Nagagihit ani ya maghohokom kaniran.

Chapter 6

¹Dizan kamazo kon may mahay na isa ka toong iba, daw waray kasipeg naiza ka pagsombong ka toong iba dizan ka maghohokom nga wara magtoo kan Kristo? Kinahanglan dizan ka mga sakop ni Kristo magpahosay iza kay siran ya may katengdanan ka pagdara ka kahosay. ²Singed ka nalipat kamo nga ya mga sakop ni Kristo ani ya an-iba kan Kristo kay-an ka paghokom naiza ka tanan mga tao nga wara magtoo kan Kristo. Agon kon kamo ya anhokom ka mga taga kalibotan nga wara magtoo kan Kristo kinahanglan dini kamazo koman mahosay kamo ka geramay nga kinabido. ³Bisan ya mga taga langit nga sogoonon na Nagagihit kita disab ya anhokom kaniran. Agon dini kamazo koman hosazen dazon mazo ya mga geramay nga kinabido mazo.⁴Kay kon may mahay na isa ka toong iba diri kon madazaw kon dizan ka tao nga wara pen too kan Kristo ansombong iza. ⁵Minsoyat hao kaini dazaw masipeg kamo kay dizan kamazo waray isa nga makahosay kamazo nga mga sakop ni Kristo. ⁶Hinoa ya isang sakop ni Kristo minpahosay iza ka toong iba dizan ka maghohokom nga wara magtoo kan Kristo.⁷Maonga ya pagsombong mazo ka isa daw isa dizan ka maghohokom. Madazaw kon angeten mazo lamang bisan kon daeten kamo, bisan kon kawaten ya kamazong mga betang. ⁸Ambaza kay kamo hinoa mindaegdaeg daw minlimbong ka mga iba mazo nga sakop ni Kristo dazaw daeten siran.⁹Daw wara kamo mahagdam nga ya mga tao nga makasasala diri ampaseled ya Nagagihit kaniran daked ka toong hel-anan? Diri kamo maglimbong ka kamazong kaogaringen kay ya mga tao nga nagahinang ka maonga kon nagahawag ka mga diyosdiyos kon nagalimbong ka topad kon magapanhinang ka malaw-ay ¹⁰kon nagapankawat kon nagaizahay kon ya mga palahebeg kon ya mga tigbetangbetang daw ya mga nagalapas ka balaed diri gazed ampaseled ya Nagagihit ka bisan isa kaniran daked ka toong hel-anan. ¹¹Dizan kamazo may mga isa nga nagabatasan singod kaiton ka wara pen kamo magsakop kan Kristo. Piro inhingloan di kamo na Nagagihit ka kamazong mga sala. Pagsakop mazo kan Magbabaza na Hiso Kristo intagan kamo ka Madazaw nga Lambong nga garing ka Nagagihit dazaw makatoman kamo ka batasan nga naazakan na Nagagihit. Kamhan dizan ka pagseleng na Nagagihit madazaw di kamo.¹²Minlaong kamo nga intogotan kamo ka paghinang ka bisan ono kay waray kaposlanan ya pagtoman ka mga balaed. Matood ini piro waray kaposlanan ya tanan mga naazakan mazo. Hao isab intogotan hao ka paghinang ka bisan ono piro diri hao antozang ka kanaong kaogaringeng naazakan kay basi maoripen hao ka kaazak nao. ¹³Minlaong ya mga iba pen nga tao nga diri kon maonga kon nagahenay ya tao kay ani ya inawes na toong lawas singod koni ka pag-awes na lawas ka pagkaen. Kay ya makaen nakaangay iton ka tinai. Ya tinai nakaangay iton ka makaen. Wani ya sambag nao kamazo nga paghinang na Nagagihit ka mahon-ang tao naangzan nai-za nga gamiten na tao ya toong kaogaringen nga lawas ka pagalagad ka Nagagihit. Kamhan nagaaligara ya Nagagihit ka lawas na tao. Agon diri kamo maggamit ka kamazong lawas ka paghinang ka maonga. Kay may tirmino na Nagagihit nga waraen nai-za ya makaen daw ya tinai kay kamhan di ya pagpolos niran. Piro diri nai-za waraen ya lawas na tao.¹⁴Ya Nagagihit anbohi iza ka kantang lawas pagbalik garing ka lebeng singed ka pagbohi na-iza kan Kristo garing ka lebeng kay dakola ya gahem naiza. ¹⁵Mahagdam di kamo nga dizan kan Kristo ya kamazong lawas ani di ya mga timbang na lawas ni Kristo. Agon maonga gazed kon gamiten mazo ya lawas mazo ka pagkolkol ka babazi nga kamazong henay.¹⁶Mahagdam disab kamo nga ya amaama nga nagakolkol ka babazi nga toong henay namag-isagazed ya kanirang lawas. Kay may daan pinasoyat na Nagagihit nagalaong nga sirang dowa nga nagakolkol nahinang siran ka isang bolos nga lawas. ¹⁷Piro kon nai-za di ya tao daw ya Magbabaza namag-angay disab ya kanirang hena-hena.¹⁸Maglikay gazed kamo pagpakaaro ka sala nga henay kay bisan ono ya iba pen nga sala waray labet ya lawas na tao. Piro ya tao nga magahenay nadaet ya toong lawas kay nakasala gazed iza ka toong kaogaringeng lawas.¹⁹Mahagdam gazed kamo nga ya lawas mazo ani gazed ya hel-anan na Madazaw nga Lambong na Nagagihit nga inhatag na Nagagihit kamazo. Agon ya Nagagihit ani ya tag-iza ka kamazong lawas diri kon kamo ya tag-iza. ²⁰Kay mahal ya pagpalit nai-za kamazo. Agon kinahanglan magbineetan kamo dazaw sazaen na mga tao ya Nagagihit.

Chapter 7

¹Koman ansambag hao ka mga pangotana nga insoyat mazo kanao. Nangotana kamo kanao nga daw madazaw kon diri anminze ya tao? Minsambag hao nga koman nga panahon nagalised ya kahimtang na mga sakop ni Kristo agon maposlanen kon diri anminze ya tao. ²Piro diton ka Korinto mataed ya nakasala agon madazaw kon may paris na tagsa tagsa nga tao dazaw diri matintal kamo ka paghinang ka maonga.³Kamhan ya amaama kinahanglan magtoman ka katengdanan naiza nga bana. Ya babazi kinahanglan magtoman ka katengdanan naiza nga asawa. ⁴Ya babazi nga naminze di diri kon iza ya tag-iza ka toong lawas basta ya toong bana. Ya amaama nga naminze di diri kon iza ya tag-iza ka toong lawas basta ya toong asawa.⁵Agon diri kamo magtinalikoday nga bana daw asawa hasta may sabot pen mazo ka paghatag ka kamazong kaogaringen ka pagpangamozo ka Nagagihit. Kamhan magbalik kamo ka batasan nga naanadan mazo kay basi dizan ka lain nga tao tintalen kamo ni Satanas ka paghinang ka maonga. ⁶Na, iza nga inpanaba nao kamazo diri kon sogo piro tambag ka lamang nao kamazo. ⁷Madazaw kon anhaod kamong tanan kanao nga diri anpangasawa. Intagan na Nagagihit ya tagsa-tagsa nga tao ka katengdanan. Ya mga isa intagan ka katengdanan ka pagminze. Ya mga isa intagan ka katengdanan ka diri maminze.⁸Kamo nga mga olitao pen daw mga daraga pen daw ya mga balo nga babazi, madazaw kon anhaod kamo kanao nga diri maminze. ⁹Piro kon diri kamo makaanget, magminze kamo kay ya pagkaminze madazaw iton ka pag-inanget ka dakolang awes ka pagkaminze.¹⁰Wani ya sindo kamazo nga naminze di. Garing ka Nagagihit ini, diri kon garing kanao. Ya babazi nga minze kinahanglan diri magbelag ka toong bana. ¹¹Kon magbelag iza kinahanglan diri iza magminze ka lain nga amaama basta an-oli ka toong bana. Kamhan ya bana diri anpakigbelag ka toong asawa.¹²Kamo nga mga iba pen nga tao nga naminze di ka wara pen too kan Kristo, wani ya tambag nao kamazo piro diri kon sogo na Magbabaza ini. Ya bana nga mintoo di kan Kristo madazaw kon diri iza ampakigbelag ka toong asawa nga diri pen antoo. ¹³Ya asawa nga mintoo di kan Kristo madazaw kon diri iza anbelag ka toong bana bisan diri pen iza antoo. ¹⁴Kay ya bana nga diri antoo kan Kristo madazaw iza pinaazi ka pagka-za ka toong asawa nga mintoo di. Kamhan ya asawa nga diri antoo kan Kristo madazaw iza pinaazi ka pagkaisa ka toong bana nga mintoo di. Kay kon magbelag ya bana daw asawa basi diri antoo ya kanirang mga ma anak kan Kristo. Piro pinaazi ka pagkai-za na pamilya basi antoo ya mga ma anak angay ka kabebet-en na Nagagihit.¹⁵Simpan ya paris nga diri antoo kan Kristo gosto iza anbelag ka toong paris nga minsakop di kan Kristo, togoti iza kay gosto na Nagagihit nga namag-angay ya hena hena na bana daw asawa. Kamhan ya paris nga inbizaan di nalibri di iza ka toong katengdanan. ¹⁶Kay kon anleges kamo ka kamazong paris ka pagpabilin waray kasigodohan mazo nga antoo siran kan Kristo.¹⁷Pagbisita nao ka mga sakop ni Kristo bisan hain siran magtipon mintambag hao kaniran nga bisan ono ya kahimtang mazo pagpasakop na Nagagihit kamazo, diri kamo magkawied kay iza di ya insakopan mazo. ¹⁸Simpan ka wara pen magpasakop ya Nagagihit ka tao Hudiyo iza. Kamhan madazaw kon diri nai-za pagpakawaraen ya timaan nga Hudiyo iza. Simpan ka wara pen magpasakop ya Nagagihit ka tao diri kon Hudiyo iza. Kamhan madazaw kon diri iza magpatori dazaw may timaan singod ka . ¹⁹Kay dizan ka pagsele Hudiyo ng na Nagagihit waray inpili kon torien ya tao kon diri kay ya pagtoman ka mga sogo na Nagagihit ani ya may dakolang kaposlanan.²⁰Bisan ono ya kahimtang mazo pagpasakop na Nagagihit kamazo kan Kristo diri kamo magkawied kay iza di ya insakopan mazo. ²¹Simpan kon oripen iko ka pagpasakop na Nagagihit kanmo kan Kristo diri ko magkawied ka pag-oripen mo. Kamhan kon naangzan na tag-iza nga palogwaen iko ka pagkaoripen mo dawaten mo ya pagkalibri mo. ²²Kay ya oripen nga inpasakop na Magbabaza malibri gazed iza. Kamhan ya diri kon oripen nga inpasakop ni Kristo singod iza ka oripen ni Kristo. ²³Kay mahal ya pagpalit na Nagagihit kamazo agon azaw kamo pagpaoripen ka mga tao. ²⁴Mga lomon nao dizan kan Kristo, bisan ono ya kahimtang mazo pagpasakop na Nagagihit kamazo kan Kristo diri kamo magkawied kay iza di ya insakopan mazo.²⁵Kamo nga mga wara pen maminze, may tambag nao kamazo. Diri kon sogo ini na Magbabaza piro kanaong hena-hena ini. Madazaw kon tomanen mazo kay mintabang ya Magbabaza kanao agon kasarigan hao pagtambag kamazo. ²⁶Mataed ya kinabido na mga sakop ni Kristo koman ka pagsoyat nao kamazo agon ya tambag nao kamazo madazaw kon diri kamo ambalhin ka kamazong kahimtang.²⁷Kon may asawa mo azaw belagi. Kon olitao pen iko azaw pagminze. ²⁸Piro kon magminze iko wara ko makasala. Kon ya babazi nga waray bana magminze wara iza makasala. Mintambag hao kamazo nga madazaw pen kon diri kamo maminze dazaw waray kabido mazo singod ka mga tao nga naminze di.²⁹Mga lomon nao dizan kan Kristo, pasabten mazo ini nga ka diri kon madogay andateng ya kataposan nga panahon agon sokad koman onahen mazo ya kan Kristo nga sogo paghena-hena anipen ya asawa mazo. Ya mga may asawa magbatasan di singod ka waray asawa mazo. ³⁰Bisan nagahaza kamo magbatasan kamo singed ka tao nga malinaw ya hinawa. Bisan dakola ya kasaza mazo magbatasan singod ka tao nga nagahaza. Bisan ya mga tao nga namalit magbatasan singed ka diri kon kamo ya tag-iza ka kamazong pinalit. ³¹Bisan ya mga nagatinda diri anhatag ka tanan hena-hena niran ka pagtinda. Minlaong hao kaini kay ya bakangan koman hapit di mahoman.³²nga waray asawa isahen naiza ya toong hena-hena dizan kan Kristo ka pagtarabaho kay naangzan nai-za nga makasaza ka Ginoo. ³³Piro ya tao nga may asawa may kawied nai-za kon ono ya panginabohi naiza kay naangzan nai-za nga makasaza ka toong asawa. ³⁴Kamhan singod ka nadowa ya toong hena-hena. Ya babazi nga waray bana daw ya daraga inhatag niran ya kanirang hena-hena daw lawas dizan ka Nagagihit daw ya tarabaho nga insarig na Magbabaza kaniran dazaw makasaza ka Magbabaza. Piro ya babazi nga may bana may kawied sab nai-za kon ono ya panginabohi niran kay naangzan nai-za nga makasaza iza ka toong bana.³⁵Minlaong hao kamazo kaini ka pagtambag kamazo. Diri hao anbaheg kamazo ka pagminze kon ansogot kamo. Hinoa naangzan nao nga mahagdam kamo ka pagpili ka madazaw dazaw waray makabalabag kamazo ka pag-alagad ka Nagagihit.³⁶Kamo nga mga ama nga may ma anak mazo nga daraga pen, kamo ya magponto kon ihatag mazo ya ma anak mazo ka pagkaminze kon diri. Kay kon ansogot kamo nga minzeen iza diri kon sala iton. ³⁷Piro kon anhena-hena ya ama nga diri togotan ya toong ma anak ka pagminze hasta waray anleges pagminze diri kon sala iton. ³⁸Madazaw kon ansogot ya ama ka toong ma anak ka pagminze piro madazaw pen kon diri togotan.³⁹Ya babazi nga may bana diri mahimo ya pagminze ka lain amaama ka bohi ka ya bana. Piro kon napatay ya bana mahimo di isab ya pagminze ka lain nga amaama kon minsakop di iza kan Kristo. ⁴⁰Piro madazaw pen ya kahimtang na balo nga babazi kon diri iza anminze pag-isab. Kanaong hena-hena ini piro mintoo hao nga nakaangay ini ka naazakan na Lambong nga garing ka Nagagihit.

Chapter 8

¹1Kamhan wani ya tambag nao kamazo mahitenged ka makaen nga inhalad ka mga diyosdiyos. Kita nga mga mintoo di kan Kristo, mahagdam kita nga bisan ono ya diyosdiyos diri kon matood nga Nagagihit iton. Kamhan diri kon madazaw kon magapagarbo kita mahitenged ka kantang kahagdamanan kay ani ya inkinahanglan nita ya pagkaazak ka kantang mga iba. Kay ya pagkaazak nita kaniran ani matood ya makaparig-en ka pagsarig niran kan Kristo. ²Kamhan ya tao nga nagahena-hena nga insakto ya toong kahagdamanan kolang pen gazed ya toong kahagdamanan. ³Ya tao nga naazak ka Nagagihit, iza matood ya nakilalhan na Nagagihit.⁴Agon wani ya tambag nao mahitenged ka makaen nga inhalad ka mga diyosdiyos. Mahagdam kita nga bisan ono ya diyosdiyos diri kon matood nga Nagagihit iton. Mahagdam kita nga isa kay Nagagihit nga hawagenen nita, waray lain. ⁵Bisan mataed koni ya mga diyosdiyos nga taga tahawan daw taga bakangan nga in-alagadan na mga tao ⁶dini kanta isa kay Nagagihit nga kantang Ama nga maghinangay ka tanan. Iza ya hawagenen nita. Kamhan isa ka si Kristo Hisos nga kantang Magbabaza. Kamhan iza ya maghinangay ka bisan ono ya inpahinang na Nagagihit. Iza disab ya minhatag kanta ka kinabohi nga diri mawara.⁷Kamhan may mga tao nga mintoo di kan Kristo piro maloza pen ya pagsarig niran agon nagadowadowa siran kon ankaen siran ka makaen nga inhalad ka diyosdiyos kon diri. Kay kon ankaen siran silaong niran nga nakasala siran ka Nagagihit kay singod ka minbalik di siran paghawag ka mga diyosdiyos.⁸Ambaza kay makaen ka lamang iton. Kamhan waray bali kon kanen nita kay diri iton makaonga ka kantang pagsarig ka Nagagihit. Waray bali kon diri kanen kay diri iton makaparig-en ka kantang pagsarig ka Nagagihit. ⁹Kamhan bisan mahagdam kamo nga makakaen kamo ka bisan ono nga makaen bantazan mazo kay kon kanen mazo ya makaen nga inhalad ka mga diyosdiyos basi makabalabag kamo ka pagsarig na iba nga diri pen makasabot. Agon madazaw kon diri kamo ankaen ka makaen nga inhalad ka mga diyosdiyos. ¹⁰Kay bisan mahagdam iko nga ya mga diyosdiyos diri kon siran ya matood nga Nagagihit basi dizan ka lagkaw nga pangamozoanan ka mga diyosdiyos pagkaen mo ka makaen nga inhalad ka mga diyosdiyos paniidan iko na iba mo nga maloza pen ya pagsarig kan Kristo. Kamhan maazak gazed iza anhaod kanmo.¹¹Kamhan bisan mahagdam iko nga ya mga diyosdiyos diri kon siran ya matood nga Nagagihit, indaet di mo ya pagsarig na kanmong iba nga inpakamatzan ni Kristo. ¹²Agon nakasala iko kan Kristo kay nakadaet iko ka pagsarig na iba mo nga maloza ya toong pagsarig kan Kristo. ¹³Na, kon malit-ag ya kanaong iba ka pagpakasala kay nakakita iza kanao pagkaen nao ka sera nga in-ihaw nga inbaheg na toong hena-hena, diri gazed hao magapatozang pagkaen ka sera nga in-ihaw kawanihen ka.

Chapter 9

¹Hao nga si Pablo may katenged nao ka pagponto ka kaogaringeng hinang nao kay hao ya sinarigan na Magbabaza. Izang mahon-a pen inngaranan hao ka apostolis kay si Hisos nga kantang Magbabaza minkandizan iza kanao. Kamhan garing ka kanaong pag-alagad kan Kristo minsakop kamo kanangiza. ²Bisan may mga iba pen nga tao nga diri antoo nga hao ya sinarigan ni Kristo kamo nga mga taga Korinto mahagdam gazed kamo kay pagsakop mazo kan Kristo intagan kamo ka bag-ong kinabohi. Singod iton ka pirmahan nga hao matood ya sinarigan ni Kristo.³Kon sawazen hao na mga tao ansambag hao kaniran magalaong nga ⁴daw waray katenged nao ka pagdawat ka makaen daw imnenen bales ka kanaong tarabaho? ⁵Simpan may asawa nao nga mintoo kan Kristo. Daw waray katenged nao ka pagpaiba kanangiza kada pagpanaw nao? Kamhan dizan kamazo iza disab ya makadawat ka makaen singod ka batasan nin Pidro nga mga sinarigan ni Kristo daw ya batasan na mga lomon ni Kristo. ⁶Kami ni Barnabi daw kami ka lamang ya anpanapi dazaw may ikapalit nami ka makaen?⁷Simpan ya soldaw diri anpanapi para ka ipalit ka toong makaen. Ya nagaoma nagakaen iza ka makaen nga toong intanem. Ya nagabantay ka mga karniro min-inem iza ka gatas nga garing ka toong mga karniro. ⁸Na, iza nga mga pamolingod diri kon kanao ka lamang nga toldoan kay dizan ka daan balaed may pagmaymay singod kai-za.⁹Kay may daan balaed nga inbilin ni Moysis nagalaong nga azaw pagsampeni ya ba-ba na karabaw paggiek naiza ka ohay na homay dazaw makakaen iza kay ani ya bahin nga makabohi kanangi-za. Na, pagsogo na Nagagihit kaiton dirikon mga karabaw ka lamang ya toong inhena-hena. ¹⁰Kay kita disab ya inhena-hena naiza dazaw mahagdam kita nga kinahanglan soholan ya tao nga nagatoldo ka pagmaymay mahitenged kan Kristo. Kay ya tao nga nagadaro daw ya tao nga nagaani nagatoman siran ka kanirang tarabaho kay nagaalam siran nga makadawat ka kanirang bahin na abot. ¹¹Diton kamazo ya pagdara nami ka sindo mahitenged kan Kristo singod iton ka tao nga nagapegas ka binhi kay ya pagmaymay na Nagagihit ani ya intanem nami dalem ka kamazong hena-hena. Kamhan diri kon maonga kon soholan mazo kami.¹²Dizan kamazo kon may katenged na mga iba nga maistro ka pagpasohol kamazo labaw pen ya kanaming katenged kay kami ya mahon-a nga nagapamaymay kamazo kamhan mintoo kamo. Piro wara kami magpasohol kamazo. Hinoa nagaanget kami ka bisan ono nga kalisod dazaw waray makabalabag ka pagtoo ka pagmaymay mahitenged kan Kristo nga indara nami kamazo. ¹³Mahagdam kamo nga ya mga tao nga nagaaligara ka dakolang lagkaw nga pangamozoanan ka Nagagihit nakadawat siran ka bahin kada paghalad kay ani ya panginabohi niran. Kamhan ya mga pari nga nagahalad ka Nagagihit may bahin isab niran ka halad. ¹⁴Iton nga batasan anika daw ya sogo na Magbabaza ka toong mga sakop kay nagalaong iza nga kinahanglan soholan mazo ya mga nagawali ka pagmaymay mahitenged kanao.¹⁵Piro bisan may katenged nao ka pagpasohol kamazo wara gazed hao magpasohol. Wara disab hao magsoyat kamazo dazaw gamitennao ya kanaong katenged ka pagpasohol kamazo. Bisan mapatay hao ka kabengtas diri gazed hao andawat ka sohol garing kamazo kay kondawaten nao may na mga tao ka pagsolong kanao nagalaong nga si Pablo toldoan nai-za ya mga tao dazaw magpasohol. ¹⁶Diri kon madazaw kon sazaen nao ya kanaong kaogaringen kay nagadara hao ka pagmaymay mahitenged kan Kristo. Kay ya Magbabaza ani ya minsogo kanao ka pagdara agon silotan gazed hao kon diri hao antoman ka toong sogo kanao.¹⁷Kon hao ya minponto ka pagdara kamazo ka pagmaymay madazaw kon masoholan hao piro ya Nagagihit ani ya minsogo kanao agon kinahanglan tomanen nao ini nga tarabaho nga insarig nai-za kanao. ¹⁸Kamhan singod ka sohol ya kasaza nao ka pagdara kaini nga pagmaymay nga waray pagpasohol bisan may katenged nao ka pagdawat ka sohol.¹⁹May katenged nao ka pagponto ka bisan ono ya hinangen nao kay diri kon oripen hao. Piro nagapaoripen hao ka kanaong kaogaringen dizan ka bisan sin-o nga tao dazaw hagaden ya mga mataed nga tao ka pagsakop kan Kristo. ²⁰Kamhan pagsindo nao ka mga Hudiyo nagabatasan hao singed kaniran dazaw anpanalinga siran kanao daw ansakop siran kan Kristo. Kamhan bisan diri hao harian na mga daan balaed nga inbilin ni Moysis ka mga Hudiyo intahod nao iton dazaw ampanalinga siran daw ansakop siran kan Kristo.²¹Kamhan dizan ka mga diri kon Hudiyo waray labet ya mga balaed na mga Hudiyo agon pagpamaymay nao kaniran diri hao antoman ka mga balaed nga intoman na mga Hudiyo dazaw siran nga mga diri kon Hudiyo anpanalinga siran kanao daw ansakop siran kan Kristo. Dizan kaniran wara hao maglapas ka mga balaed na Nagagihit kay nagatoman gazed hao ka mga balaed ni Kristo. ²²Dizan ka mga tao nga geramay ya pagsarig kan Kristo diri hao anpatozang ka kanaong naazakan kay tabangan nao siran dazaw maheget di ya pagsarig kan Kristo. Dizan ka bisan sin-o nga tao nakaangay hao kaniran dazaw tabangan ya mga isa kaniran dazaw librihen siran ka silot ka kanirang mga sala. ²³Inhinang nao ya tanan dazaw makadawat disab hao ka madazaw nga ihatag na Nagagihit ka mga tao nga mintoo ka pagmaymay mahitenged kan Kristo nga indara nao kaniran.²⁴Mahagdam kamo nga ya mga tao nganagadalagan ka paglomba mataed ya nagalomba piro isa kay makadawat ka primyo. Singod kita kaniran agon ihatag ya tanan kaogaringen tang hena-hena ka pagtoman ka tarabaho nga insarig ni Kristo kanta dazaw makadawat kita ka primyo nga ihatag na Nagagihit. ²⁵Bisan sin-o ya nagalomba nagaandam iza ka paglomba dazaw maanad ya toong lawas ka pagpahidalagan, waray kahewey dazaw makadawat iza ka primyo nga mga dahon nga inhinang nga pedeng nga madali malaza. Piro kita ya makadawat ka primyo nga diri gazed mawara kawanihen ka kon tomanen nita ya tarabaho nga insarig ni Kristo kanta. ²⁶Agon ya pagtoman nita ka sogo ni Kristo singod iton ka tao nga nagalomba. Kamhan nagadiritso hao pagdalagan keteb ka kadaegan, diri hao anlingi-lingi. Singod sab hao ka magasinombagay nga masakem gazed ya pagsombag, diri makalabay. ²⁷Agon kastigohon nao ya kanaong kaogaringeng lawas dazaw in-oripen nao iton kay basi hao ya indiri na Nagagihit bisan nagatoldo hao ka mga iba nga tao ka pagsakop kan Kristo.

Chapter 10

¹Mga lomon nao dizan kan Kristo, magtaremdem kamo ka kaazi na kantang mga karaan pag-iba niran kan Moysis. Kay sirang mataud ya inpanalipdan ka gabon nga minhon-a kaniran pagpanaw. Kamhan pagdateng niran ka dagat inngaranan ka Mararag inpahebas na Nagagihit ya sapa dazaw dizan ka lopa sirang mataud ya nakaazi, waray malemes. ²Kamhan naazak siran nga si Moysis ani ya insakopan nirang tanan kay madazaw ya gabon nga minhon-a kaniran pagpanaw daw ya dagat nga inpahebas na Nagagihit. ³Kamhan sirang mataud ya nagakaen ka makaen ani ngaran ya mana nga inhatag na Nagagihit kaniran garing daked ka langit. ⁴Kamhan sirang mataud ya min-inem ka sapa nga inhatag na Nagagihit kaniran garing ka dakolang bato nga min-ibaiba kaniran. Kamhan iton nga bato ani gazed si Kristo.⁵Kamhan bisan kon dakola ya pagtabang na Nagagihit kanirang mataud may mga mataed kaniran nga wara gazed sazaa na Nagagihit. Mahagdam kita kaini kay doro ka dakolang nag-as inkatagkatag ya kanirang mga lawas kay insilotan siran na Nagagihit. ⁶Na, ya kaazi na mga Hudiyo ani ya minregda kanta dazaw diri kita maazak paghinang ka maonga singod kaniran.⁷Azaw kamo maghawag ka mga diyosdiyos singod ka mga isa kaniran kay may daan pinasoyat na Nagagihit nagalaong nga nagalo-to ya mga tao ka pagkaen daw pag-inem ka inhalad niran ka mga diyosdiyos. Kamhan minsazaw siran dazaw makasaza ka mga diyosdiyos. ⁸Diri kamo maghinang ka malaw-ay singod ka mga isa kaniran kay insilotan gazed siran na Nagagihit. Kamhan ka isa kang aldaw karohaan may tolo nga ka libo ya maomos.⁹Azaw mazo pagsorazi ya Magbabaza singod ka inhinang na mga isa kaniran. Kamhan inmaomos siran na mga halas kay insilotan siran na Nagagihit. ¹⁰Azaw kamo magmahay singod ka mga isa kaniran. Kamhan inpatay siran na taga tahawan inngaranan ka Kamatazen nga insogo na Nagagihit ka pagmaomos kaniran.¹¹Kaazi niran iton kamhan inpasoyat na Nagagihit dazaw maregda kita kay koman nga mga aldaw ani ya kataposan na bakangan. ¹²Kamhan bisan sin-o ya tao nga nagalaong ka toong hena-hena nga diri hao matintal ka paghinang ka maonga, magbantay ko kay basi konsilem tintalen ko ni Satanas hasta makasala. ¹³Bisan ono ya pagtintal nga inazihan mazo in-azihan isab na mga iba pen nga tao. Kamhan tomanen gazed na Nagagihit ya toong saad nga diri iza antogot nga tintalen kamo nga labaw ka kamazong pag-anget. Kay kon tintalen kamo tabangan na-iza kamo ka pag-anget dazaw makalikay kamo kaini nga pagtintal.¹⁴Agon kanaong mga higara, likazan gazed mazo ya sala ka paghawag ka mga diyosdiyos. ¹⁵Madazaw ya kamazong otok agon maghena-hena kamo kaini nga pagmaymay nao kamazo. ¹⁶Kita nga mga sakop ni Kristo pagtaremdem nita ka pagkamaomos ni Kristo may kantang imnenen nga inpasalamatan ka Nagagihit. Pag-inem nita ipakita nita nga naisa di kita daw si Kristo kay ya imnenen ani ya pagtimaan ka dogo ni Kristo pagkamaomos na-iza ka kros. Kamhan pagkaen nita ka pan nga inpikaspikas ipakita nita nga naisa di kita daw si Kristo kay ya pan ani ya pagtimaan ka lawas ni Kristo nga inmaomos doro ka kros. ¹⁷Isang bolos ya pan nga ingamit nita pagtaremdem nita ka pagkamaomos ni Kristo kay bisan mataed kita singod kita ka isang bolos nga lawas. Agon isa kang bolos ya pan nga inbahinbahin nita.¹⁸Maghena-hena sab kamo mahitenged ka batasan na mga karaang Hudiyo nga nagaalagad ka haladan kay pagkaen niran ka makaen nga inhalad, naisa di siran ka Nagagihit nga inhawag niran. ¹⁹Magpasabot kamo nga pagkaen na tao ka makaen nga inhalad ka diyosdiyos ipakita na-iza nga naisa di iza daw ya mga maonga nga inhawag na-iza. Basi ansambag kamo kanao nga ya diyosdiyos nga inhinang na tao diri kon matood nga Nagagihit iton agon ya makaen nga inhalad kaiton makaen ka lamang iton kamhan waray bali kon kanen.²⁰Matood iton piro timan-an mazo gazed ini nga ya mga diri kon sakop na Nagagiihit kada paghalad niran inhawag niran ya mga maonga, diri kon ya Nagagihit ya inhawag niran. Kamhan pagkaen mazo iba kaniran ipakita mazo nga nakaangay kamo ka mga maonga. Diri gazed hao ansogot kaiton. ²¹Kay diri kamo makainem ka imnenen nga inpasalamatan na Magbabza dengan ka pag-inem ka imnenen nga inhalad ka mga maonga. Diri kamo makakaen ka pagtaremdem ka pagkapatay ni Kristo dengan ka paghawag ka mga maonga. ²²Daw magakazehet kamo ka Magbabaza? Diri kon labaw kita kanang-iza.²³Mahimo koni ya paghinang nita ka bisan ono. Piro diri kon madazaw ya mataud mga hinang kay may mga hinang nga diri makatabang ka tao ka pagtoo kan Kristo. Mahimo koni ya paghinang nita ka bisan ono. Piro diri kon madazaw ya mataud mga hinang kay may mga hinang nga diri makaparig-en ka pagtoo na kantang mga iba kan Kristo. ²⁴Diri kamo magtaremdem ka kamazong kaogaringeng naazakan. Hinoa dizan ka mga iba mazo magtaremdem kamo ka mga inkinahanglan niran.²⁵Dizan ka mirkado bisan ono ya karni nga inbaligza mahimo ya pagpalit mazo. Diri kamo magpangotana kon inhalad ya karni kon wara kay kada pagpalit mazo ka karni diri kon madazaw kon nagadowadowa kamo nga nakasala kamo pagpalit. ²⁶Kay inhinang na Nagagihit ya bisan ono nga makaen agon mahimo ya pagkaen nita. Kay may daan pinasoyat na Nagagihit nagalaong nga ya Magbabaza ani ya tag-iza ka tibolos bakangan daw ya bisan ono dini ka bakangan. ²⁷Kon dapiten kamo na tao nga wara pen sakop kan Kristo kamhan min-iba kamo mahimo ya pagkaen ka bisan ono ya makaen nga in-andam na-iza. Piro diri kamo magpangotana kon inhalad iton ka diyosdiyos kon wara kay diri kon madazaw kon nagadowadowa kamo nga nakasala kamo pagkaen.²⁸Piro kon panabaen iko nga ya makaen nga inlamisa di inhalad di daan ka mga diyosdiyos bizai mazo ka pagkaen kay basi mawied iza nga minpakahagdam kanmo. Kay silaong na-iza nga minbalik di ko paghawag ka mga diyosdiyos kay nagakaen ko ka makaen nga inhalad daan ka mga diyosdiyos. ²⁹Kamhan basi may nagasambag kanao nagalaong nga mahimo ya pagkaen ka bisan ono agon kay ono sa nga likazan nao ya makaen nga inhalad daan ka mga diyosdiyos bisan nagahena-hena ya iba nao nga maonga iton. ³⁰Kay kon nagapasalamat hao ka Nagagihit ka kanaong makaen diri kon madazaw kon sawazen hao na isa kay nakakaen hao ka makaen nga inpasalamatan nao ka Nagagihit.³¹Kamhan ansambag hao pagmaymay nga bisan ono ya hinang mazo, bisan an-inem kamo, bisan ankaen kamo, kinahanglan hinangen mazo ya tanan dazaw makasaza ka Nagagihit. ³²Agon dazawen mazo ya batasan mazo dazaw diri makabalabag ka pagtoo na mga Hudiyo daw ya mga diri kon Hudiyo daw ya mga sakop ni Kristo nga nagatipon. ³³Na, bisan ono ya hinangen nao naazak hao nga makaangay ka mataud mga tao. Waray hena-hena nao mahitenged ka kanaong kaogaringeng naazakan kay nagataremdem hao ka mga inkinahanglan na mataud mga tao dazawlibrihen disab siran ka silot ka kanirang mga sala.

Chapter 11

¹Agon maghaod kamo ka kanaong batasan singod ka paghaod nao ka batasan ni Kristo. ²Madazaw kamo kay mintahod kamo kanao. Kamhan pagtipon mazo ka pagsingba kan Kristo mintoman kamo ka madazaw nga batasan nga inmaymay nao kamazo. ³Kamhan pasabten mazo ini nga si Kristo ani ya oloolo ka mataud mga amaama. Kamhan ya bana ani ya oloolo ka toong asawa. Kamhan ya Nagagihit ani ya oloolo kan Kristo. ⁴Agon pagtipon mazo ka pagsingba kan Kristo kon may amaama nga nagapangamozo ka Nagagihit daw nagapasabot ka matood nga garing ka Nagagihit kinahanglan kaw-en na-iza ya toong kalo kay kon diri kaw-en singod ka nagapakasipeg iza kan Kristo.⁵Kamhan kon may babazi nga nagapangamozo ka Nagagihit daw nagapasabot ka matood nga garing ka Nagagihit kinahanglan magtaep iza ka toong olo kay kon waray taep nagapakasipeg iza ka toong bana. Singod sab iza ka maongang babazi nga inlinasan di ya olo. ⁶Kay kon waray taep ka toong olo madazaw pen kon linasan ya toong olo. Kay diton ka longsodnga Korinto ya babazi nga inlinasan ya olo kon in-otod ya bohok ani ya timaan nga maongang babazi ini.⁷Pagsingba mazo diri magkalo ya amaama kay kawandini pen paghinang na Nagagihit ka amaama minpasopo iza ka amaama ka toong kaogaringen nga Nagagihit kamhan intagan disab ka katengdanan ka pagkadato ka bisan ono dini ka bakangan. Piro ya babazi kinahanglan taepan na-iza ya olo dazaw ipakita nga mintoo iza ka bana. ⁸Kay kawandini pen diri kon babazi ya ingaringan na lawas na mahon-ang amaama basta ya mahon-ang amaama ani ya ingaringan na mahon-ang babazi.⁹Inhinang na Nagagihit ya babazi dazaw may iba na amaama. Ya amaama diri kon kanang babazi nga iba. ¹⁰Agon dizan ka pagseleng na mga taga -tahawan nga sogoonon na Nagagihit pagsingba mazo kinahanglan magtaep ya babazi dazaw ipakita nga ebes iza ka pagbeet na toong bana.¹¹Kamhan kita nga mga sakop ni Kristo ya babazi ansarig ka amaama, ya amaama ansarig ka babazi. ¹²Kay garing ka lawas na amaama inhinang na Nagagihit ya mahon-ang babazi. Sokad ka-iza ya amaama garing di iza ka babazi kon matao. Garing gazed ka Nagagihit ya amaama daw ya babazi daw ya bisan ono.¹³Maghena-hena kamo ka batasan nga inpangmaymay nao kamazo. Mahagdam kamo nga pagtipon mazo ka pagsingba ka Nagagihit diri kon madazaw kon nagapangamozo ya babazi ka wara magtaep. ¹⁴Kay inkatao ya kantang kahagdam nga kon paataasen na amaama ya toong bohok haod ka babazi maonga selengan. ¹⁵Piro kon ataas ya bohok na babazi madazaw selengan. Kay intagan iza na Nagagihit ka ataas nga bohok dazaw may singod ka taep ka toong olo. ¹⁶Kon may tao nga anlalis ka kanaong tambag mahitenged ka bohok na babazi wani ya sambag nao kanangiza nga waray laing batasan nga intoldo nami nga mga sinarigan ni Kristo. Kamhan doro ka bisan hain magtipon ya mga sakop na Nagagihit waray laing batasan pagsingba niran.¹⁷Wani pen ya pagmaymay nao kamazo kay pagtipon mazo may batasan mazo nga diri kon madazaw. Kay wara iton makaparig-en ka kamazong pagtoo kay minbetang kamo hinoa ka silot ka kamazong kaogaringen. ¹⁸Ona ka tanan inpanan-ogan hao nga pagtipon mazo ka pagsingba nagakabahinbahin kamo. Kamhan nagatoo hao nga basi matood ini. ¹⁹Kamhan basi madazaw ya pagkabahinbahin mazo dazaw makita kon sin-o gazed ya matood nga sakop ni Kristo.²⁰Kamhan pagtipon mazo ka pagkaen ka panihapon ka pagtaremdem ka pagkamaomos ni Kristo diri kon iza ya nataremdeman mazo. ²¹Kay dizan kamazo may mga nagaizahay pagpangaen. Nangabosog siran daw nangahebeg! Kamhan may mga iba mazo nga inbengtas. ²²Kon makaen ka lamang ya naazakan mazo dizan ka kamazong lagkaw manihapon kamo dazaw waray kasipeg na mga pobri nga waray makaen. Daw waray pagtahod mazo ka Nagagihit daw ya toong mga sakop nga nagatipon? Diri hao ansaza kamazo kay diri gazed kon madazaw kamo.²³Kay garing ka Magbabaza ya pagmaymay nao kamazo mahitenged ka pagkaen ka panihapon ka pagtaremdem ka pagkapatay ni Kristo. Na, ya kahabzen ka pag-edlawan iza ni Hodas pagpanihapon niran minporot si Hisos ka pan. ²⁴Pagkakamhan na-iza pagpasalamat minpanipaktipak iza ka pan kamhan minlaong nga ini nga pan kilalhen mazo nga kanaong lawas nga patazen kay-an kay ikabazad ka kamazong mga sala. Sokad koman maghaod kamo ka kanaong batasan dazaw magtaremdem kamo ka kanaong pagkamaomos.²⁵Pagkakamhan niran pagpanihapon inkawa na-iza ya imnenen kamhan minlaong iza nga ini nga imnenen kilalhen mazo nga kanaong dogo nga ipaawas nao kay-an ka pagkamaomos nao kay ikabazad ka kamazong mga sala. Ya kanaong dogo singod iton ka pirmahan na Nagagihit ka bag-ong saad na-iza ka tanan mga tao. Pagotrootrohan disab mazo dazaw magtaremdem kanao. ²⁶Kay keteb ka pagbalik na Magbabaza pag-inem mazo kaini nga imnenen daw pagkaen mazo kaini nga pan inpakita mazo nga mintoo kamo ka pagkamaomos ni Kristo.²⁷Kamhan ya tao nga minkaen ka pan na Magbabaza daw min-inem ka toong imnenen ka wara magtahod ka Magbabaza nakasala iza kay diri iza antahod ka lawas na kantang Magbabaza daw ya toong dogo. ²⁸Agon kinahanglan maghon-a ya tao pagsosi ka toong kaogaringen kamhan kon madazaw iza anipen ankaen ka pan daw an-inem ka imnenen na Magbabaza. ²⁹Kay kon diri na-iza kilalhen ya kahologan na lawas na Magbabaza ka pagkaen na-iza ka pan daw pag-inem na-iza ka imnenen inpahamtang na-iza ya silot ka toong kaogaringen. ³⁰Agon diton kamazo mataed di ya masakiten daw ya malozahen daw mataed ya nangamaomos kay insilotan kamo na Nagagihit.³¹Kon onahen nita pagsosi ya kantang kaogaringen diri masilotan kita na Nagagihit. ³²Kon silotan kita na Magbabaza madazaw iton kay kastigohon kita nga toong ding nga Anak. Kamhan diri masilotan kita kay-an iba ka mga tao nga wara makaangay ka Nagagihit.³³Agon mga lomon nao dizan kan Kristo, pagtibo mazo ka pagtaremdem ka pagkamaomos ni Kristo kinahanglan magtagad kamo ka isa daw isa anipen kamo magtibe pagkaen. ³⁴Kon inbengtas ya tao kinahanglan dizan ka toong lagkaw maghon-a iza pagkaen dazaw diri masilotan kamo na Nagagihit pagtibo mazo. Kamhan pagdateng nao kamazo may iba pen nga tambag nao kamazo.

Chapter 12

¹Mga lomon nao dizan kan Kristo, pasabten ta kamo mahitenged ka mga kahagdamanan nga inhatag kamazo na Madazaw nga Lambong nga garing ka Nagagihit. ²Mahagdam kamo nga ka wara pen kamo magsakop kan Hiso Kristo naanad kamo paghawag ka mga diyosdiyos nga wara makasambag kamazo. Inlimbongan kamo na mga maonga. ³Kinahanglan makasabot kamo nga wara gazed ya tao makaangay ka Madazaw nga Lambong nga garing ka Nagagihit kon nakapanaba iza ka maonga mahitenged kan Hiso Kristo. Kamhan ya tao nga makapanaba nga si Hisos ani ya Magbabaza inharian matood iza na Madazaw nga Lambong.⁴May nagakalainlain nga kahagdamanan nga inhatag kanta na Madazaw nga Lambong piro isa ka ya Lambong nga nagahatag. ⁵Nagakalain-lain ya pag-alagad nita piro isa ka ya Magbabaza nga in-alagadan nita. ⁶May nagakalain-lain kahagdamanan pag-alagad piro isa ka ya Nagagihit nga nagahatag ka kahagdamanan ka tagsa-tagsa nga tao ka kanirang pag-alagad.⁷Kada isang sakop ni Kristo inhatagan ka kahagdamanan dazaw makatabang iza ka toong kaibahan. Na, ya kahagdamanan ani ya timaan nga ya Madazaw nga Ispirito nga garing ka Nagagihit ani ya minibaiba ka sakop ni Kristo. ⁸Kamhan ya Ispirito ani ya nagahatag ka isang tao ka kahagdamanan ka pagpasabot ka matood nga garing ka Nagagihit. Kamhan dizan ka iba nga tao nagahatag ya Lambong ka kahagdamanan dazaw mahagdam iza pagtoldo ka mga tao ka pagmaymay mahitenged kan Kristo.⁹Kamhan nagahatag ya Lambong ka isang tao ka marig-en nga pagtoo ka Nagagihit. Kamhan dizan ka iba nga tao nagahatag ya Lambong ka kahagdamanan ka pagpakawara ka mga kasakit na tao. ¹⁰Kamhan nagahatag ya Lambong ka isang tao ka kahagdamanan ka paghinang ka mga madazaw nga kaberenganan. Dizan ka iba nga tao nagahatag ya Lambong ka kahagdamanan ka pagpanan-og ka matood nga garing ka Nagagihit. Kamhan dizan ka iba nagahatag ya Lambong ka kahagdamanan ka pagkilala kon garing ka Lambong na Nagagihit ya kahagdamanan na tao kon diri. Dizan ka iba nagahatag ya Lambong ka kahagdamanan ka pagpanaba ka mga lain saba garing ka Nagagihit nga diri kon tinon-an na tao. Dizan ka iba nagahatag ya Lambong ka kahagdamanan ka pagpasabot kon ono ya kahologan naini nga mga saba. ¹¹Na, ya mataud mga kahagdamanan garing gazed ka Madazaw nga Lambong nga garing ka Nagagihit kay iza yanagahatag ka nagakalainlain nga kahagdamanan ka tagsa-tagsa nga tao angay ka toong pagbeet.¹²Pamolinged ini nga si Kristo singod iza ka isang bolos nga lawas natao nga may mga mataed nga timbang. Isa kang bolos ya lawas ni Kristo bisan kon nagakalain-lain ya mga timbang. ¹³Dizan ka Madazaw nga Lambong inbenzagan kitang tanan dazaw inhinang kita ka isang bolos nga lawas. Bisan Hudiyo kita, bisan diri kon Hudiyo, bisan oripen kita, bisan diri kon oripen, inhinang di kita ka isang bolos nga lawas. Kamhan inpainem kitang mataud ka isa kang Lambong nga garing ka Nagagihit.¹⁴Kay ya lawas na tao diri kon isa ka ya bahin kay mataed ya bahin. ¹⁵Kay bisan diri makahawid ya paa singod ka paghawid na alima diri kon madazaw kon anbelag ya paa ka lawas kay makolangan ya lawas kon wara di ya paa. ¹⁶Bisan diri makakita ya talinga singod ka pagkita na mata diri kon madazaw kon ambelag ya talinga ka lawas kay makolangan ya lawas kon wara di ya talinga. ¹⁷Kon mata ka lamang ya lawas na tao diri iza makabati. Kon talinga ka lamang ya lawas na tao diri iza makahangod.¹⁸Minhinang ya Nagagihit ka mataed nga timbang dini ka lawas na tao. Kamhan iza ya minbeet kon hain ibetang daw ono ya tarabaho na tagsa tagsa nga timbang. ¹⁹Kay kon isa kang bolos ya timbang dini ka lawas na tao diri gazed kon lawas na tao iton. ²⁰Kamhan dini ka isang bolos nga lawas may mataed nga timbang.²¹Diri mahimo kon mata ka lamang kamhan waray alima. Diri mahimo kon olo ka lamang kamhan waray paa. ²²Kay dini ka lawas kinahanglanen nita ya mataud mga timbang bisan anhena-hena kita nga geramay ya polos na isang timbang. ²³Bisan anhena-hena kita nga diri kon madazaw ya selengan na isang timbang kinahanglan aligrahen daw badoan iton dazaw diri magpakita. ²⁴Kamhan may mga iba pen nga timbang agon diri pagbadoan kay waray pagkasipeg. Ani ini ya inhinang na Nagagihit dazaw dakola ya pag-aligara ka isang timbang nga magakasipgan nita.²⁵Kay maazak iza nga ya mataud mga timbang na lawas antabang ka isa daw isa, diri an-away. ²⁶Kay dini ka isang lawas kon magalised ya isang timbang magalised gihapon ya mataud mga timbang. Kon sazaen ya isang timbang magasaza isab ya mataud. ²⁷Kamhan kamong mataud ani ya lawas ni Kristo. Ya isa daw isa ani ya bahin na lawas ni Kristo.²⁸Dini ka mga sakop na Nagagihit inbetang na-iza ya mataud ka hosto nga dapit. Ya mahon-a ani ya mga apostolis nga mga sinarigan ni Kristo. Ikadowa ya mga propita. Ikatolo ya mga maistro ka Pagmaymay na Nagagihit. Sonod ya mga may kahagdamanan ka paghinang ka mga madazaw nga kaberenganan. Sonod ya mga intagan ka kahagdamanan ka pagpakawara ka mga kasakit na tao daw ya mga may kahagdamanan ka pagtabang ka mga tao daw pagkaoloolo kaniran daw ya mga makapanaba ka mga lain saba nga garing ka Nagagihit nga diri kon tinon-an niran. ²⁹Diri kon kitang mataud ya mga apostolis kon mga propita kon mga maistro ka pagmaymay na Nagagihit. Diri kon kitang mataud ya may kahagdamanan ka paghinang ka mga madazaw nga kaberenganan³⁰daw ya kahagdamanan ka pagpakawara ka mga kasakit daw ya kahagdamanan ka pagpanaba ka mga lain saba nga garing ka Nagagihit nga diri kon inton-an niran daw ya kahagdamanan ka pagpasabot kon ono ya kahologan naiton nga mga saba. ³¹Madazaw kon maazak gazed kamo ka mga kahagdamanan nga may dakolang kaposlanan. Kamhan may pagmaymay pen nao kamazo labaw pen kaini nga mataud mga kahagdamanan.

Chapter 13

¹Bisan may kahagdamanan nao ka pagpanaba ka mga lain saba nga garing ka Nagagihit nga diri kon tinon-an nao, bisan may kahagdamanan nao ka pagpanaba ka mga saba na mga taga-tahaw nga sogoonon na Nagagihit, kon waray kaazak nao ka mga iba nga tao waray polos ya kanaong kahagdamanan. Kamhan ya kanaong pagpanaba kabezengbezeng lamang iton singod ka kabezeng na agong kon bagting. ²Bisan may kahagdamanan nao ka pagwali ka matood nga inpasabot na Nagagihit kanao, bisan dakola ya kahagdamanan nao daw makasabot hao ka maharong mga tinago, bisan marig-en ya kanaong pagtoo keteb ka makapabalhin hao ka mga bobong, kon waray kaazak nao ka mga iba nga tao waray kaposlanan nao. ³Bisan ipanhatag nao ya maharong mga betang nao ka mga pobri, bisan ipasonog nao ya kanaong lawas, kon waray kaazak nao ka mga iba nga tao waray polos ya kanaong mga inhinang.⁴Ya tao nga nagaazak ka toong mga iba dakola ya pag-anget naiza daw madazaw ya pagdomara naiza kaniran. Ya tao nga nagaazak ka toong mga iba diri kon masinahen, diri anpakasaza ka toong kaogaringen, diri garboso. ⁵Ya tao nga nagaazak ka toong mga iba diri anhatag ka pagpakasipeg kaniran, diri maizaizahen, diri madali mazehet. Ya tao nga nagaazak ka toong mga iba diri demtan ya minsazep kanangiza. ⁶Ya tao nga nagaazak ka toong mga iba magasaza ka batasan nga waray ikasaway, diri magasaza ka batasan nga maonga. ⁷Ya tao nga nagaazak ka toong mga iba angeten na-iza ya maharong mga kalised. Bisan ono ya toong kaazi marig-en ya toong pagtoo daw pagtagad ka madazaw. Dakola disab ya pag-anget ka maharong mga kalised.⁸Kawanihen ka ya kaposlanan na pagkaazak nita ka kantang mga iba. Kamhan labay lamang ya kahagdamanan ka pagsangzaw ka matood nga inpasabot na Nagagihit . Ang labay ka lamang ya kahagdamanan ka pagpanaba ka mga lain saba garing ka Nagagihit nga diri kon tinon-an na tao. Ang labay ka lamang ya pagsabot ka dakolang kahagdamanan. ⁹Kay kolang pen ya kantang kahagdamanan ka pagsabot ka maharong mga pagmaymay na Nagagihit daw ya pagsangzaw ka matood nga inpasabot na Nagagihit kanta. ¹⁰Kamhan kon domateng si Kristo insakto di iza agon mawara di ya kahagdamanan nga diri kon insakto.¹¹Ka mga bata pen kita singed ka bata ya kantang pagpanaba daw paghena-hena. Piro pagkamalaas nita kinahanglan bizaan nita ya batasan na bata. ¹²Kolang pen ya kasabtan nita mahitenged ka Nagagihit. Simpan dizan ka ispiho diri maklaro ya pagseleng koman piro kay-an ankita kita kan Hiso Kristo. Kamhan mainsakto ya kasabtan nita mahitenged ka Nagagihit singod ka pagkainsakto na kahagdamanan na Nagagihit mahitenged kanta koman. ¹³Kinahanglan magtoo kita ka Nagagihit daw magrig-en kita ka kantang pagtagad ka pagtoman na Nagagihit ka toong mga saad kanta. Kinahanglan Anak kita ka kantang mga iba. Kamhan ya pag-azak nita ka kantang mga iba ani ya labaw ka batasan nga may kaposlanan kawanihen ka.

Chapter 14

¹Agon isahen mazo ya kamazong hena-hena ka pag-azak ka mga iba nga tao. Madazaw isab kon maazak kamo pagdawat ka mga kahagdamanan nga inhatag na Madazaw nga Lambong nga garing ka Nagagihit labi di sa ya kahagdamanan ka pagpanaba ka matood nga inpasabot na Nagagihit. ²Ya tao nga may kahagdamanan ka pagpanaba ka mga lain saba garing ka Nagagihit nga diri kon inton-an na-iza diri kon tao ya inpanabaan na-iza kay wara ya tao makasabot. Hinoa ya Nagagihit ani ya inpanabaan na-iza kay minpanaba iza ka mga tinago na Nagagihit kay ya Madazaw nga Ispirito ani ya mintandeg ka toong hinawa ka pagpanaba kaiza. ³Kamhan ya tao nga may kahagdamanan ka pagpanaba ka matood nga inpasabot na Nagagihit minpanaba iza ka mga tao dazaw antabang kaniran ka pagtoman ka mga sogo na Nagagihit daw anrig-en ka kanirang pagsarig kan Kristo daw palinawen ya kanirang hinawa pag-azi niran ka mga kalised. ⁴Kamhan ya tao nga may kahagdamanan ka pagpanaba ka mga lain saba garing ka Nagagihit nga diri kon inton-an naiza nagaparig-en iza ka toong kaogaringen lamang piro ya tao nga nagapanaba ka matood nga inpasabot na Nagagihit nagaparig-en iza ka pagtoo na mga sakop na Nagagihit nga nagatipon ka pagsingba.⁵Kamhan madazaw kon makapanaba kamong maharong ka mga lain saba garing ka Nagagihit nga diri kon inton-an mazo piro dakola pen yakasaza nao kon makapanaba kamong tanan ka matood nga inpasabot na Nagagihit. Kay madazaw iton ka pagpanaba mazo ka mga lain saba ngadiri makasabot ya mga iba nga tao. Kay kinahanglan may makabadbad ka mga lain saba dazaw makatabang ka maharong mga sakop ni Kristo nga nagatipon ka pagsingba. ⁶Mga lomon nao dizan kan Kristo, pagdateng nao kamazo kon panabaen nao ya mga lain saba nga diri kamo makasabot daw onhon o pagtabang kamazo? Piro kon panabaen nao ya matood nga inpasabot na Nagagihit kamhan itoldo nao ya kahagdamanan nao mahitenged ka Nagagihit antabang hao kamazo kay makasabot kamo.⁷Simpan kon nagahoyop ya tao ka pelendag, kon nagakaskas ya tao ka sista piro diri siran mahagdam ka tono kamhan diri isab mahagdam ya mga nanalinga kon ono ya tono. ⁸Simpan ya soldaw nga mintanog ka tamboli piro diri maklaro ya tanog, daw sin-o ya an-andam ka paggira? ⁹Na, kon nagapanaba kamo ka mga lain saba nga diri makasabot ya mga iba mazo waray polos ya kamazong mga panaba.¹⁰Dini kabakangan may mga mataed nga nagakalainlain saba. Kamhan may mga tao nga makasabot ka tagsa-tagsa nga saba. ¹¹Kamhan kon diri hao makasabot ka saba nga inpanaba kanao na isang tao singod ka mga istranyo kami kay diri kami magkasinabot.¹²Mahagdam hao nga maazak kamo pagdawatka mga kahagdamanan nga inhatag na Madazaw nga Ispirito nga garing ka Nagagihit. Agon madazaw kon dakola pen ya kaazak mazo ka pagdawat ka kahagdamanan nga makaparig-en ka pagtoo na mga sakop na Nagagihit. ¹³Kamhan ya tao nga may kahagdamanan ka pagpanaba ka mga lain saba nga diri kon inton-an na-iza kinahanglan maghangzo iza ka Nagagihit dazaw tagan iza ka kahagdamanan ka pagpasabot ka lain saba. ¹⁴Kay pagpangamozo nao ka Nagagihit ka mga lain saba nga diri kon inton-an nao madara ya kanaong Lambong ka kasaza piro ya kanaong hena-hena diri makasabot kon ono ya kahologan na mga panaba nga nalitok nao.¹⁵Agon pagpangamozo nao ka Nagagihit naazak hao kon ya Madazaw nga Lambong nga garing ka Nagagihit ani ya antandeg ka kanaong hinawa ka pagpangamozo piro kinahanglan isab nga makasabot ya kanaong mga iba. Pagkanta nao naazak hao kon ya Madazaw nga Lambong nga garing ka Nagagihit ani ya antandeg ka kanaong hinawa ka pagkanta piro kinahanglan isab nga makasabot ya kanaong mga iba. ¹⁶Simpan pagtipon mazo ka pagsingba kon panabaen mazo ya mga lain saba ka pagpasalamat ka Nagagihit ya mga iba mazo diri siran makaiba kanmo ka pagpasalamat ka Nagagihit kay diri siran makasabot ka mga panaba mazo.¹⁷Kay bisan madazaw gazed ya pagpasalamat mazo ka Nagagihit diri iton makaparig-en ka mga iba nga tao. ¹⁸Nagapasalamat hao ka Nagagihit kay makapanaba hao ka mga lain saba labaw ka bisan sin-o dizan kamazo. ¹⁹Piro dizan ka mga sakop ni Kristo nga nagatipon ka pagsingba diri hao anpanaba ka mga lain saba. Kay dizan kaniran madazaw ya pagpanaba nao ka bisan lima kang bolos nga panaba basta kay makasabot siran dazaw Pagmaymayan siran. Diri kon madazaw ya pagpanaba nao ka napolo nga ka libo nga mga lain panaba nga diri siran makasabot.²⁰Mga lomon nao dizan kan Kristo, diri kon madazaw kon makolang ya kasabtan mazo singod ka kasabtan na bata. Ya waray kasabtan na batabataay ka paghinang ka maonga madazaw iton. Piro magpakamalaas di kamo ka kamazong hena-hena mahitenged ka kahagdamanan ka pagpanaba ka mga lain saba nga diri kon tinon-an mazo kay kinahanglan mainsakto ya kasabtan mazo mahitenged kaini. ²¹Kamhan dizan ka daan kasoyatan na Nagagihit may pagmaymay mahitenged ka pagpanaba ka mga lain saba kay minpasoyat ya Nagagihit nagalaong nga panabaen nao ya kanaong mga sakop pinaazi ka mga istranyo daw ya mga lain saba kay diri siran antoo kanao.²²Kamhan dizan ka mga tao nga diri antoo ka Nagagihit ya pagpanaba ka mga lain saba ani ya timaan na Nagagihit dazaw mahagdam siran nga silotan siran naiza. Kamhan dizan ka mga tao nga minsakop di kan Kristo ya kahagdamanan ka pagmaymay ka matood nga inpasabot na Nagagihit ani ya inhatag na Nagagihit dazaw makaparig-en ka pagtoo niran. ²³Simpan mintipon kamo ka pagsingba ka Nagagihit kamhan nagapanaba kamong maharong ka mga lain saba. Kamhan kon anseled pen ya mga iba nga tao nga wara maanad ka batasan mazo anlaong gazed siran nga nangaboang kamong tanan kay diri siran makasabot ka mga panaba mazo.²⁴Piro kon magtagsa tagsa kamong maharong pagpanaba ka matood nga inpasabot na Nagagihit kon anseled ya tao nga wara pen sakop kan Kristo makasabot gazed iza nga kinahanglan bizaan na-iza ya toong mga sala. ²⁵Pagpanalinga na-iza ka pagmaymay na Nagagihit mahagdam iza nga ya Nagagihit ani mahagdam ka bisan ya mga tinago na toong inhena-hena. Kamhan anhinelsel iza daw anhawag iza ka Nagagihit. Anlaong isab iza nga dinikamazo iba matood ya Nagagihit!²⁶Mga lomon nao dizan kan Kristo, pasabten ta kamo kon ono ya madazaw nga batasan pagtipon mazo ka pagsingba ka Nagagihit. Madazaw kon min-andam ya isa ka pagkanta daw min-andam ya isa ka pagtoldo ka pagmaymay na Nagagihit daw minpanaba ya isa ka matood nga inpasabot na Nagagihit daw minpanaba ya isa ka lain saba kamhan minpasabot pen ya isa kon ono ya kahologan naini nga saba. Kamhan bisan ono ya hinangen mazo kinahanglan matabangan naiton ya mga sakop ni Kristo nga nagatipon. ²⁷Kon anpanaba ya isa ka lain saba kinahanglan magtagad ya dowa bisan kon tolo ka pagpanaba dazaw diri siran magdengan pagpanaba. Kinahanglan may isa pen nga tao nga makapasabot kon ono ya kahologan na lain saba. ²⁸Kon waray tao nga mahagdam magpasabot kinahanglan diri togotan ka pagpanaba ka lain saba pagtipon mazo. Kamhan dizan ka kaogaringeng hena-hena na tao panabaen na-iza ya Nagagihit ka lain saba nga diri kon inton-an na-iza²⁹Dizan kamazo ya dowa kon tolo magpanaba ka matood nga inpasabot na Nagagihit kaniran. Kamhan ya mga iba magtimbangtimbang ka kanirang mga panaba. ³⁰Piro kon may isa pen nga tao nga intandeg na Nagagihit ka pagpanaba kinahanglan anheneng ya mahon-ang tao pagpanaba dazaw may logar sab na isa ka pagpanaba.³¹Kamong tanan mahimo pagpanaba piro dirikamo magdengan pagpanaba dazaw makatoon kamo daw tambagan kamong maharong. ³²Kay ya mga tao nga intandeg na Nagagihit ka pagpanaba kinahanglan mahagdam isab siran pagtagad ka isa daw isa pagpanaba. ³³Kay minpasakop ya Nagagihit kanta dazaw magmalinawen kita, diri magkabezengbezeng. Bisan hain magtipon ya mga sakop ni Kristo ka pagsingba³⁴ya mga babazi kinahanglan magpahenek. Pagtipon mazo diri togotan siran ka pagpanaba kay dizan ka mga balaed na mga Hudiyo may pinasoyatnagalaong nga diri togotan ya mga babazi ka pag-oloolo ka mga amaama pagtipon mazo. ³⁵Kon may pangotana na babazi kinahanglan magtagadnaa iza ka pag-oli anipen magpangotana ka toong bana kay diri kon madazaw kon anpanaba ya babazi pagtipon mazo ka pagsingba. ³⁶Kamo nga mga taga Korinto, diri kon kamo ya mga mahon-ang tao nga inpasabot ka pagmaymay na Nagagihit. Diri kon kamo ka lamang ya nakadawat ka pagmaymay na Nagagihit.³⁷Dizan kamazo kon may tao nga nagahena-hena nga iza ya may kahagdamanan ka pagpanaba ka matood nga garing ka Nagagihit kon may iba pen nga toong kahagdamanan garing ka Nagagihit kinahanglan makasabot iza nga ini nga soyat nao kamazo ani gazed ya sogo na Nagagihit. ³⁸Kamhan kon diri iza antoo kaini nga soyat diri kamo magpanalinga kanang-iza.³⁹Mga lomon nao dizan kan Kristo, isahen mazo ya hena-hena mazo ka pagpanaba ka matood nga inpasabot kamazo na Nagagihit. Kamhan diri pahenengen ya tao nga nagapanaba ka mga lain saba nga diri kon inton-an na-iza. ⁴⁰Minsoyat hao kamazo koman dazaw pagtipon mazo ka pagsingba mahagdam kamo pagpaazi ka batasan mazo dizan ka pagtahod ka isa daw isa dazaw waray kasamok mazo.

Chapter 15

¹Maga lomon nao dizan kan Kristo, pataremdemen nao kamo ka pagmaymay mahitenged kan Kristo nga inwali nao kamazo. Iton nga pagmaymay nga indawat mazo ani ya makaparig-en ka kamazong pagtoo. ²Kamhan makalibri iton kamazo ka silot ka kamazong mga sala kon diri kamo anbiza ka kamazong pagtoo. Kon hopaw ka lamang ya kamazong pagtoo kan Kristo waray polos ya pagtoo kay nagapatootoo kamo ka lamang nga minsakop di kamo kan Kristo.³Ya pagmaymay nga indawat nao ani ya indara nao kamazo kay kinahanglanen gazed na mga tao. Kay si Kristo napatay iza dazaw librihen kita ka kantang mga sala. Na, ya kaazi ni Kristo ani ya nakatoman ka mga daan pinasoyat na Nagagihit. ⁴Inpamaymay disab nao nga inlebeng si Kristo. Ka pagkaikatlong aldaw inbohi iza na Nagagihit pagbalik garing ka lebeng. Kamhan ya kaazi ni Kristo ani ya nakatoman ka daan pinasoyat na Nagagihit.⁵Kamhan minkandizan iza kan Pidro. Kamhanminkandizan isab iza ka toong mga napolo may dowa nga ka sinarigan. ⁶Kamhan minkandizan iza ka toong mga sakop pagtipon niran. Hapit maglimang ka gatos sirang maharong. Koman ka pagsoyat nao kaini may mga mataed kaniran nga bohi pen. Kamhan may mga iba nga maomos di. ⁷Kamhan minkandizan iza kan Santiago sonod pen ya tanan mga apostolis nga toong sinarigan.⁸Kamhan minkandizan isab iza kanao sonod pen kanirang tanan. Paglopog pen nao ka toong mga sakop dazaw patazen siran inbag-o na-iza ya kanaong hena-hena. ⁹Kamhan ebes gazed hao ka toong mga apostolis kay ka wara pen hao sakop kanang-iza indaegdaeg nao ya toong mga sakop. Agon diri hao ngaranan kontana ka apostolis ni Kristo.¹⁰Dini kanao bisan ono ya madazaw nga batasan garing iton ka Nagagihit nga nagatabang kanao. Poslanen gazed ya pagtabang na-iza kanao kay dakola ya kahago nao ka kahago na maharong mga apostolis. Bisan ono ya madazaw nga inhinang nao garing gazed iton ka kahagdamanan nga inhatag na Nagagihit kanao. ¹¹Bisan hao ya minwali kamazo, bisan siran ya minwali kamazo inwali naming maharong ya pagmaymay mahitenged kan Kristo. Kamhan mintoo kamo kaini nga pagmaymay.¹²Minmaymay kami kamazo nga inbohi na Nagagihit si Kristo pagbalik garing ka lebeng. Piro dizan kamazo may mga nagalaong nga ya mga tao nga patay di diri bohien siran na Nagagihit pagbalik garing ka lebeng. ¹³Na, kon matood ya mga panaba niran wara disab ya Nagagihit magbohi kan Kristo pagbalik garing ka lebeng. ¹⁴Kamhan kon wara ya Nagagihit magbohi kan Kristo pagbalik garing ka lebeng waray polos ya pagsangzaw nami kamazo daw ya kamazong pagtoo kan Kristo.¹⁵Kon matood ya mga panaba niran diri kon matood ya pagpanan-og nami kay minpanan-og kami kamazo nga minbohi ya Nagagihit kan Kristo pagbalik garing ka lebeng. Kamhan kon diri bohien na Nagagihit ya mga tao nga maomos di wara disab ya Nagagihit magbohi kan Kristo pagbalik garing ka lebeng. ¹⁶Isaben nao pagsoyat nga kon diri bohien na Nagagihit ya mga tao nga patay di wara disab iza magbohi kan Kristo pagbalik garing ka lebeng. ¹⁷Kon wara ya Nagagihit magbohi kan Kristo mintoo kamo ka bakak. Kamhan wara disab kamo malibri ka silot ka kamazong mga sala.¹⁸Bisan ya mga sakop ni Kristo nga maomosdi wara disab siran malibri ka silot ka kanirang mga sala. ¹⁹Kay-an ka pagkamaomos nita kon diri tomanen na Nagagihit ya toong mga saad kanta nga mga sakop ni Kristo dakola ya kalised nita ka kalised na bisan sin-o nga tao kay mintoo kita ka bakak.²⁰Basta ya pagbohi na Nagagihit kan Kristo pagbalik garing ka lebeng ani ya inpaona hasta ka pagbohi na Nagagihit ka toong mga sakop nga maomos di. ²¹Mamolahay ya maharong mga tao kay masinopaken ya mahon-ang tao nga si Adan. Kamhan ya mga sakop ni Kristo bohien siran kay-an pagbalik garing ka lebeng kay madazaw ya inhinang ni Kristo.²²Mamolahay ya maharong mga tao kay mga kaliwatan kita ni Adan. Kamhan kita nga mga sakop ni Kristo bohien kita kay-an pagbalik garing ka lebeng kay si Kristo ya insakopan nita. ²³Si Kristo ani ya inona na Nagagihit pagbohi. Kamhan kay-an ka pagbalik ni Kristo kita nga toong mga sakop mahori pen kita pagbohi na Nagagihit.²⁴Kamhan andateng ya kataposan. Kamhan bisan sin-o ya gamhanan, bisan sin-o ya hari daegen ni Kristo sirang maharong dazaw iza ya sakopan niran. Kamhan ihatag naiza sirang maharong ka Nagagihit nga toong Ama. ²⁵Kay kay-an ka kataposan kinahanglan magahari si Kristo keteb ka pagdaeg na-iza ka maharong mga kaaway na-iza. ²⁶Pagkakamhan na-iza pagpakadaeg kanirang maharong mawara gazed ya pagkamaomos na mga tao. Kamhan diri maomos ya mga tao kawanihen ka.²⁷Kay may daan pinasoyat na Nagagihit nagalaong nga dizan kan Kristo pasakopan na Nagagihit ya tanantanan. Wara mahilakip ya Nagagihit ka mga sakop ni Kristo kay iza ya minpasakop ka tanan dizan kan Kristo. ²⁸Pagpasakop na Nagagihit ka tanan dizan kan Kristo anpaebes si Kristo ka toong kaogaringen ka Nagagihit nga minhatag kanang-iza ka katenged ka paghari ka tanantanan. Kamhan anhari ya Nagagihit ka maharong.²⁹Kamhan diton ka Korinto may mga sakop ni Kristo nga minpabenzag ka kanirang kaogaringen pag-ilis ka kanirang mga higara nga napatay ka wara pen benzagi. Na, kon diri bohien na Nagagihit ya mga tao pagbalik garing ka lebeng waray polos na batasan niran kay diri magkita siran pag-isab. Agon waray polos ya pagtagad niran ka madazaw. ³⁰Kon diri bohien na Nagagihit ya tao pagbalik garing ka lebeng waray polos ya paganget nao ka mga kalised nga mindateng kanao aldaw aldaw.³¹Mga lomon nao dizan kan Kristo, aldaw-aldaw nagahena-hena hao nga basi patazen hao na mga kaaway na Nagagihit. Mahagdam ya Nagagihit nga kamo ya minhatag kanao ka dakolang kasaza kay mintoo kamo kan Kristo Hisos nga kantang Magbabaza agon minpakahagdam hao kamazo kaini. ³²Dini ka longsod nga Ipiso in-away hao na mga maiseg nga tao. Waray polos ya pag-anget nao kaini kon diri bohien na Nagagihit ya mga tao pagbalik garing ka lebeng. Kon matood iton maghaod kita lamang ka mga tao nga nagalaong nga mangaen daw manginem kita kay konsilem mangamaomos ka kita.³³Diri kamo malimbong na mga tao nga waray kasabtan mahitenged ka pagbohi ka mga tao pagbalik garing ka lebeng. Maghamarag kamo kay kon an-ibaiba kamo ka mga tao nga maonga madap-an kamo ka kanirang batasan. ³⁴Magbalik kamo ka madazaw. Bizaan mazo ya batasan nga maonga kay diton kamazo may mga tao nga wara pen magkilala ka Nagagihit. Kontana masipeg kamo kaiton.³⁵Diton kamazo basi may nangotana nga daw onhon sa na Nagagihit pagbohi ka tao nga maomos di? Daw ono ya hitsora na lawas na tao kon mabohi iza pagbalik garing ka lebeng? ³⁶Mga boangboang kamo. Pagtanem mazo ka binhi nga homay diri antobo kon diri madonot dalem ka lopa.³⁷Ya inpegas mazo ani ya binhi nga homay kon may iba pen nga liso. Wara kamo magtanem ka dakola di nga tanem. ³⁸Ya binhi nga intobo inhatagan na Nagagihit ka lawas nga toong inbet-an. Ya tagsa-tagsa nga liso inhatagan na-iza ka hostong lawas kon matebteb di ya pagsolig. ³⁹Diri mag-anika ya onod na maharong mga hininang nga bohi. Kay lain ya onod na tao, lain ya onod na mga ihalas, lain ya onod na mga manok-manok, lain isab ya onod na mga isda.⁴⁰Dini ka bakangan mataed ya inhinang na Nagagihit daw madazaw selengan ini nga maharong. Piro diri mag-anika ya kadazaw kay ya mga inhinang daked ka langit lain ya kadazaw ka mga inhinang dimbaba ka bakangan. ⁴¹Ya sega may kaogaringeng kadazaw. Ya bolan isab may lain kadazaw daw ya mga bitoon may lain nga kadazaw. Bisan ya mga tagsa-tagsa nga bitoon nagakalain-lain ya kadazaw.⁴²Kay-an ka tirmino na Nagagihit ka pagbohi naiza ka mga tao pagbalik garing ka lebeng mahinang di nga mga bag-ong lawas niran. Ya lawas nga ilebeng madonot piro ya lawas nga bohien na Nagagihit diri madonot kawanihen ka. ⁴³Ya lawas nga inlebeng mangil-ad daw wara di ya keseg. Piro kay-an ka pagbohi na Nagagihit ka lawas madazaw gazed selengan daw mabaskeg di. ⁴⁴Ya lawas nga inlebeng nakaangay ka bakangan piro ya lawas nga bohien na Nagagihit pagbalik garing ka lebeng makaangay iton ka langit kay mahinang di nga bag-ong lawas. Kay may lawas nita ka paghela ka bakangan kamhan may lawas disab nita ka paghela daked ka tahaw.⁴⁵Kay may daan pinasoyat na Nagagihit nagalaong nga ya mahon-ang tao nga si Adan intagan na Nagagihit ka lawas nga mabohi. Piro si Kristo nga inngaranan kan Adan nga mahori ani ya Ispirito nga nagahatag kanta ka kinabohi kawanihen ka dazaw makahela kita daked ka langit. ⁴⁶Mahon-a ya paghela nita dini ka bakangan. Sonod pen ya paghela nita daked ka tahaw kawanihen ka.⁴⁷Garing ka abog na lopa inhinang na Nagagihit ya honang tao nga si Adan. Piro si Kristo nga inngaranan ka ikadowang Adan garing iza ka langit pagkatao na-iza. ⁴⁸Ya mga taga bakangan ani ya mga kaliwatan ni Adan. Kamhan nahinang ya kanirang lawas ka lopa singodka lawas ni Adan. Kamhan mga sakop disab kita ni Kristo nga taga-tahaw agon bag-ohon ya lawas nita singod ka lawas ni Kristo. ⁴⁹Ya mga lawas nita koman nagasopo ka lawas ni Adan nga nahinang ka lopa. Piro kayan magasopo kita ka lawas ni Kristo nga taga-tahaw.⁵⁰Mga lomon nao dizan kan Kristo, ipasabot nao kamazo nga ya mga lawas nita koman nga mahinang nga onod daw dogo diri mahimo ya paghela daked ka hel-anan na Nagagihit. Kay ya lawas nga mamolahay diri makaangay daked kay waray kamatazen daked. ⁵¹Timan-an mazo gazed ini nga tinago kay inpasabot hao na Nagagihit. Kita nga mga sakop ni Kristo diri maomos kitang maharong. Piro kadali ya pagbag-o na Nagagihit ka mga lawas nitang maharong.⁵²Singod ka isang ka pagpirek ya pagbag-o na Nagagihit ka kantang mga lawas. Ya pagtanogka tamboli garing daked ka langit ani ya timaan nga mindateng di ya kataposan nga aldaw. Kay pagtanog kaini bohien na Nagagihit ya lawas na toong mga sakop pagbalik garing ka lebeng. Pan-ilisan matood ya kanirang lawas kamhan diri mapatay kawanihen ka. Kamhan kita nga bohi ka pan-ilisan disab na-iza ya kantang mga lawas. ⁵³Ya kantang mga lawas dini ka bakangan nga mamolahay kinahanglan pan-ilisan ka bag-ong lawas nga diri maomos kawanihen ka.⁵⁴Pagbag-o na Nagagihit ka kantang lawas nga mamolahay diri mapatay ya lawas pag-isab. Kamhan matoman ya daan pinasoyat na Nagagihit nagalaong nga nakadaeg di ya Nagagihit ka bisan ono nga magapakamola ka tao kamhan diri maomos ya mga tao kawanihen ka. ⁵⁵Madazaw kay napildi di ya bisan ono nga magapakamola ka mga tao. Kamhan diri di kita maomos kawanihen ka.⁵⁶May kawied na mga tao koman mahitenged ka pagkamaomos niran kay mahagdam siran nga silotan siran ka kanirang mga sala. Mga salaan siran kay nakalapas siran ka mga balaed na Nagagihit. ⁵⁷Piro salamat ka Nagagihit kay nagahatag iza kanta ka pagdaeg ka maharong kay si Hiso Kristo nga kantang Magbabaza ani ya nakalibri kanta ka kantang mga sala.⁵⁸Agon mga lomon nao dizan kan Kristo, rig-enen mazo ya pagtoo mazo kan Kristo, diri kamo magdowadowa. Onay kamo magkogi ka kamazong pag-alagad kan Kristo. Kay mahagdam kamo nga may dakolang kaposlanan na tanan mga kahago mazo ka pagpangalagad ka Magbabaza.

Chapter 16

¹May sogo pen nao kamazo mahitenged ka kowarta nga hinabang ka mga sakop na Nagagihit doro ka lopa nga Hudiyo. Magtoman kamo kay singed ini ka sogo nao ka mga sakop ni Kristo nga nagatipon doro ka lopa nga Galasiya. ²Kada Dominggo tagsa-tagsa kamazo mag-andam ka hinabang nga garing ka sohol mazo. Kamhan ihipes di mazo dazaw in-andam di daan ya hinabang mazo pagdateng nao kamazo.³Kamhan pagdateng nao kamazo ipadara nao ya mga tao nga kamazong napili iba ka soyat ka pagpakilala dazaw dadhen niran ya kamazong hinabang ngaro ka Hirosalem. ⁴Kon kinahanglanen nga ankaro hao ibahan nao siran.⁵Kamhan andateng hao kamazo kon makamhan hao pag-azi ka mga longsod doro ka lopa nga Masidoniya kay an-azi pen hao doro. ⁶Pagdateng nao kamazo basi magabilin hao pagdogay kay antagad hao ka pagkaliwas na amihan anipen pomanaw dazaw tabangan mazo hao ka pag-andam ka pagpanaw ngaro ka mga iba nga longsod.⁷Diri hao andalidali ka kanaong pagbisita kamazo kay kon ansogot ya Magbabaza paataasen nao ya pagbisita nao kamazo. ⁸Bilin pen hao dini ka longsod nga Ipiso keteb ka pagkaliwas na pista na mga ani ng Hudiyo aran ya Pintikosta. ⁹Bisan mataed ya mga nagaaway kanao magapabilin pen hao dini. Kay mataed gazed ya mga tao nga naazak pagpanalinga ka pagmaymay mahitenged kan Kristo. Agon maposlanen ya pagpabilin nao dini.¹⁰Kamhan kay-an ka pagdateng ni Timotiyo kamazo aligrahen mazo iza kay nagaalagad iza ka Magbabaza singod kanao. ¹¹Azaw mazo tamaza iza. Hinoa tabangan iza pagpadazon ka toong panaw nga waray kawied dazaw makabalik iza kanao. Kay nagatagad pen hao ka toong pag-oli iba ka mga isa pen nga sakop ni Kristo. ¹²Si Apolos nga kantang lomon kan Kristo, kapira nao legesen iza ka pagbisita kamazo iba ka mga lomon nita nga minbisita kamazo piro waray logar na-iza. Anbisita iza koni kamazo kon may logar na-iza.¹³Magbantay kamo kay dazaw diri kamo malimbong na mga maonga. Magrig-en kamo ka kamazong pagtoo kan Kristo. Diri kamo magkasipeg ka kamazong pagtoo hinoa ipakita nga marig-en di. ¹⁴Bisan ono ya hinangen mazo ipakita mazo ya kaazak ka mga iba mazo¹⁵Mahagdam kamo mahitenged kanin Istipanas kay ani ya mahon-a nga nakasakop kan Kristo doro ka lopa nga Girika. Kamhan onay siran nagaalagad ka mga sakop na Diyos. ¹⁶Hangzoon ta kamo nga mga lomon nao kan Kristo nga magpanalinga kamo ka tambag na mga tao nga nagabatasan singod kanin Istipanas daw bisan sin-o ya nagahago pagpangalagad iba kaniran.¹⁷Pagdateng ni Istipanas daw si Portonato daw si Akayko dini kanao dakola ya kasaza nao. Siran ya in-ilis kamazo kay wara kamo makakarini kanao. ¹⁸Nakasaza siran kanao singod ka pagpakasaza niran kamazo. Magtahod gazed kamo ka mga tao nga nagabatasan singod kaniran.¹⁹Nangamosta kamazo ya maharong mga sakop ni Kristo nga nagatipon doro ka mga longsod ka lopa nga Asya. Kamhan si Akila daw ya toon asawa nga si Prisila daw ya mga sakop ni Kristo nga nagatipon dizan ka kanirang lagkaw nangamosta siran kamazo. Onay siran magataremdem kamazo kay naisa di kamo kan Kristo nga kantang Ginoo. ²⁰Kamhan nangamosta kamazo ya maharong mga sakop ni Kristo nga nagatipon dini ka Ipiso. Kamo nga mga sakop ni Kristo diton pagpangamosta mazo ka isa daw isa magpakilala kamo ka kaazak mazo.²¹Hao si Pablo kaogaringen gazed nga alima ya insoyat ka pagpangamosta o kamazo. ²²Bisan sin-o ya diri maazak ka Ginoo silotan gazed iza na Nagagihit. Kontana magdali ko pagbalik Magbabaza. ²³Naangzan nao nga tabangan kamo ni Hiso Kristo nga kantang Magbabaza. ²⁴Dakola ya kaazak nao kamazong maharong kay naisa di kita daw si Kristo Hisos.

2 Corinthians

Chapter 1

¹Hao si Pablo ya minsoyat. Insarigan hao ni Hiso Kristo ka pagdara ka toong pagmaymay kay ani ya kabebet-en na Nagagihit. Kamhan si Timotiyonga lomon ta dizan kan Kristo ani ya iba nao dini. Wani ya soyat nami kamazo nga mga sakop ni Kristo nga nagatipon doro ka siyodad nga Korinto daw ya maharong mga sakop ni Kristo doro ka lopa nga Girika. ²Naangzan nao nga tabangan kamo na kantang Ama nga Nagagihit daw si Magbabaza na Hiso Kristo. Palinawen disab ya kamazong hinawa.³Sazaen nita ya Nagagihit nga Ama ni Hiso Kristo nga kantang Magbabaza. Iza ya maloozon nga Ama nga Nagagihit nga mahinatagen ka tanan kasaza. ⁴Bisan ono ya masiet nga kalised nga in-azi nita intabangan gazed kita na-iza dazaw mahagdam isab kita pagtabang ka mga nagaazi ka bisan ono nga kalised singod ka pagtabang na Nagagihit kanta.⁵Mataed ya mga kalised nga in-anget nita singod ka pag-anget ni Kristo. Kamhan dakola ya pagtabang na-iza kanta kay iza ya insakopan nita. ⁶Nagaanget kami ka mga kalised dazaw tabangan kamo daw mahatagan kamo ka bagong kinabohi nga diri mawara. Intabangan kami na Nagagihit dazaw may ikatabang nami kamazo. Kamhan magarig-en iza ka kamazong pagtoo dazaw makaanget kamo ka mga kalised singed ka pag-anget nami. ⁷Agon marig-en ya pagsarig nami kamazo kay mahagdam kami nga kon angeten mazo ya mga kalised singod ka pag-anget nami tabangan isab kamo na Nagagihit singod ka pagtabang na-iza kanami.⁸Mga lomon nami dizan kan Kristo, ipataremdem nami kamazo ya mga kalised nga naazihan nami doro ka lopa nga Asya. Masara gazed ya kasiet nga kalised agon wara kami makaanget. Silaong sab nami nga maomos gazed kami. ⁹Kay singod ka inpahamtangan kami ka silot nga kamatazen. Ani ya naazihan nami dazaw ansarig kami ka Ya Ikadowang Soyat ni Pablo ka mga taga-Korinto pagtabang na Nagagihit nga may gahem ka pagbohi ka mga patay nga tao, diri kami ansarig ka kanaming kaogaringen. ¹⁰Dizan ka pagkapiligro ka pagkamaomos nami intabangan gazed kami na Nagagihit. Kamhan bisan ono ya kalised nga in-azihan nami minsarig kami nga tabangan na-iza kami pag-isab¹¹kay intabangan mazo kami ka pagpangamozo kanang-iza. Kay ansambag matood ya Nagagihit ka mga mataed nga pangamozo para kanami. Kamhan anpanarangin iza kanami ka madazaw. Kamhan mataed ya mga tao nga ampasalamat ka Nagagihit kay minsambag iza ka kanirang pangamozo para kanami.¹²Mahagdam gazed kami nga dizan ka bisan sin-o nga tao labi disab dizan kamazo waray ikasaway ka batasan nami kay polos madazaw yakanaming batasan. Ya pagtabang nami kamazo garing iton ka Nagagihit, diri kon garing ka kanaming kaogaringen. Wara gazed kami maglimbong kamazo. ¹³Insoyat nami kamazo ya mga masazon pagbasa daw pagsabot. Kay naangzan nao nga mainsakto ya pagsabot mazo ¹⁴ka mga wara pen mazo masabti pagdazaw dazaw kay-an ka pagbalik ni Hiso Kristo nga kantang Magbabaza makapagarbo kami mahitenged kamazo singod ka pagpagarbo mazo mahitenged kanami.¹⁵Mahagdam gazed hao nga makasabot kamo agon izang dini kaini nagahena-hena hao nga ambisita hao kamazo dazaw kadowa ya pagtabang nao kamazo. ¹⁶Kay ka pagpanaw nao ngaro ka lopa nga Masidoniya naangzan hao ambisita kamazo. Kamhan pagbalik nao garing ka Masidoniya gosto isab hao ambisita kamazo dazaw makatabang kamo kanao pagpanaw ngaro ka lopa nga Hudiyo.¹⁷Kamhan bisan wara hao makapadazon ka kanaong plano naangzan gazed hao ambisita kamazo, diri hao anbaribad. ¹⁸Singod ka Nagagihit nga kasarigan diri maisab ya insaad nao kamazo.¹⁹Kay si Hiso Kristo nga Anak na Nagagihit nga inwali nami ni Silas daw si Timotiyo, diri maisab ya toong hena-hena kay kasarigan gazed iza. ²⁰Kay dizan kan Hiso Kristo matoman ya maharong mga saad na Nagagihit. Agon nakapanaba kami nga matood gazed nga kasarigan si Hiso Kristo. Kamhan ya pagpanaba nami kaini ani ya makasaza ka Nagagihit.²¹Ya Nagagihit ani gazed ya mintabang kanami iba kamazo dazaw marig-en ya kantang pagtoo kan Kristo. Ya Nagagihit ani gazed ya minpili kanta ka pagpasakop kanang-iza. ²²Kamhan intagan kita na-iza ka toong Lambong kay ani ya patik nga kita di ya toong mga Anak. Kamhan iza nga Lambong ani isab ya inpatinga hasta ka pagdawat nita ka kabilin nga insaad kanta na Nagagihit.²³Ya Nagagihit ani ya magapamatood kaini nga mga panaba nao. Wara pen hao magkaro ka Korinto kay dazaw diri kamo masilotan. ²⁴Wara kamimagleges kamazo ka pagtoo kay marig-en di ya kamazong pagtoo. Hinoa antabang kami kamazo dazaw may kasaza mazo.

Chapter 2

¹Agon diri koman lamang hao ankaro kamazo pag-isab dazaw diri kamo magakawied. ²Kay kon magakawied kamo, daw sin-o pen kay-an ya makasaza kanao? Kay kamo ka isab ya makasaza kanao.³Agon minsoyat hao kamazo ka mahon-ang baheg dazaw may logar mazo ka paghinelsel. Kamhan pagdateng nao kamazo waray kabeg-at nao kay mintoo kamo kanao. Mahagdam hao nga kon masazaon hao magasaza isab kamong maharong. ⁴Pagsoyat nao kamazo nagalised gazed ya kanaong hena-hena. Nawied gazed hao daw nagahaza hao kay diri hao ansogot ka paghatag kamazo ka kawied. Hinoa minsoyat hao kamazo dazaw mahagdam kamo nga dakola ya kaazak nao kamazong maharong.⁵Diton kamazo ya tao nga nakasala wara iza makasala kanao kay nakasala hinoa iza kamazo kay kamo ya toong kaibahan. Kamhan dizan ka mga isa kamazo nga minheget ya kamazong pagtoo minhatag iza ka kasipeg. Wara hao magpalabaw pagpanaba mahitenged kaini. ⁶Kamhan pagdawat mazo ka kanaong soyat minbetang kamo kanangiza ka silot agon igo di koman. ⁷Pasaylohon di mazo iza daw tabangan dazaw diri iza magkawied pagdazaw kay basi bizaan gazed na-iza ya toong pagtoo kan Kristo.⁸Hangzoon ta kamo nga ipakilala mazo kanang-iza nga inmahal mazo iza. ⁹Kay insoyat nao kamazo ya mahon-ang soyat dazaw mahagdam hao kon nagatoman pen kamo ka mga pagmaymay nao kamazo.¹⁰Ya tao nga inpasaylo mazo inpasaylo sab nao. Mahagdam si Kristo nga tigbeet ya kanaong pagpasaylo ka tao kon may ipasaylo pendazaw mahosay kamong maharong ¹¹dazaw diri kita madaeg ni Satanas kay mahagdam kita nga maazak iza kon ambiza ya tao ka toong pagtoo kanKristo.¹²Pagdateng nao ka longsod nga Troas ka pagsangzaw ka pagmaymay mahitenged kan Kristo in-andam daan na Magbabaza ya logar dazaw makapadazon hao ka tarabaho nga insarig na-iza kanao. Kamhan mataed ya mga tao nga naazak pagpanalinga ka pagmaymay mahitenged kan Kristo. ¹³Piro nawied gazed hao kay wara doro si Tito nga kantang lomon kan Kristo. Agon minbelag lamang hao ka mga tao dizan kay minpadazon hao ngarini ka lopa nga Masidoniya.¹⁴Kamhan dakola ya pagpasalamat nao ka . Kay naisa Nagagaihit di kitadaw si Hiso Kristo kamhan singod kita ka toong mga bihag nga indara ni Kristo nga madaegen. Insarigan kita Nagagihit ka pagpanan-og ka pagmaymay mahitenged kan Kristo. Madazaw gazed ini nga pagmaymay singod ka pahamot nga masarang kahamot nga nakadateng ka tanan mga tao. ¹⁵Agon singod kita ka sinonog nga parina nga mahamot nga inhalad ni Kristo ka Nagagihit. Dizan ka mga tao nga mintoo kan Kristo daw dizan ka mga tao nga diri antoo nakahangod sirang maharong kaiton nga kahamot.¹⁶Dizan ka mga diri antoo kaini nga pagmaymay singod iton ka baho nga makamaomos ka tao piro dizan ka mga antoo singod iton ka pahamot nga makahatag ka tao ka kinabohi nga diri mawara. Kamhan dakola ya katengdanan kaini nga tarabaho agon diri makapadazon kon kaogaringen na tao ka lamang. ¹⁷Piro makapadazon kami kay insogo kami na Nagagihit agon dini ka toong pagseleng matood ya mga panaba nami kay kami ya mga sogoonon ni Kristo. Diri kon kami ya singod ka mga iba nga tao nga nagapanan-og ka pagmaymay na Nagagihit dazaw makatalipid.

Chapter 3

¹Basi silaong mazo nga nagapagarbo kami ka kanaming kaogaringen pag-isab kay minsoyat hao kamazo nga madazaw ya kanaming pagtoldo ka pagmaymay na Nagagihit. Piro diri kami ansaza kakanaming kaogaringen. Kamhan dizan kamazo waray kinahanglan nami ka mga soyat ka pagpakilala ka kanaming kaogaringen singod ka mga iba nga tao. Bisan dizan ka mga taga lain dapit waray kinahanglan nami ka mga soyat garing kamazo dazaw ankilala siran kanami. ²Kay mahagdam kami nga kamo gazed ya singod ka kanaming soyat kay mahagdam daan ya maharong mga tao nga madazaw ya batasan nami kay nakakita siran ka kamazong batasan nga madazaw di. ³Kamhan ya pagtoo mazo kan Kristo singod iton ka soyat nagalaong nga madazaw ya kanaming pagtoldo ka pagmaymay na Nagagihit. Si Kristo ani ya minhinang kaiton nga soyat kay iza ya minsogo kanami ka pagkaro kamazo dazaw antoo kamo. Madazaw gazed iton nga soyat kay diri kon tinta ya nasoyat daw diri kon bato ya soyatanan singod ka daan balaed nga inbilin ni Moysis. Hinoa ya Madazaw nga Lambong nga garing ka Nagagihit nga diri maomos ani gazed ya minsoyat kaiton ka kamazong hena-hena kay iza ya minpasabot kamazo kaiton.⁴Minlaong kami nga dakola ya pagsarig nami nga naazak ya Nagagihit ka kanaming tarabaho kay si Kristo ani ya minhatag kanami ka gahem ka pagpadazon kaini nga tarabaho. ⁵Wara kami maglaong nga dizan kamazo nakapadazon kami ka tarabaho. Kay dini ka kaogaringen nami waray gahem. Hinoa garing gazed ka Nagagihit ya gahem nami. ⁶Kay iza ya minhatag kanami ka gahem dazaw mahagdam kami pagtoldo ka bag-ong pagmaymay dazaw magkaangay iza daw ya mga tao. Ya Madazaw nga Lambong nga garing ka Nagagihit ani ya minmaymay kanami, diri kon balaed nga sinoyat. Kay kon ansarig kita ka sinoyat nga balaed ya kamatazen nga waray kinateban ani ya datnganan nita kay waray gahem nita ka pagtoman kaiton nga balaed. Piro kon dawaten nita ya Madazaw nga Lambong nga garing ka Nagagihit tagan kita ka bag-ong kinabohi nga diri mawara.⁷Dizan ka bato nga malapza insoyat na Nagagihit ya toong mga balaed kamhan inpadara kan Moysis. Pagsoyat na Nagagihit ka toong mga balaed inpakita na-iza ya kasiraw kamhan mabislaw gazed ya bayho ni Moysis. Bisan madali mawara ya kabislaw wara makaseleng pagdogay ya mga taga Israil ka bayho ni Moysis. Pagdateng na balaed inpakita na Nagagiihit ya kasiraw bisan minpahamtang ya balaed ka tao ka kamatazen nga waray kinateban. ⁸Kamhan dizan ka mga tao nga inhatagan naiza ka toong Lambong dakola pen gazed ya kasiraw nga inpakita na Nagagihit.⁹Masiraw ya daan balaed na Nagagihit nga nakapahamtang ka tao ka silot ka toong mga sala. Kamhan dakola pen ya kasiraw na bag-ong saad na Nagagihit kay inhinang naiza nga dizan ka toong pagseleng matadeng di ya tao kon antoo iza kan Kristo. ¹⁰Kawandini pen masiraw gazed ya daan balaed piro nawara di ya kasiraw naiton kay dakola pen gazed ya kasiraw na bag-ong saad na Nagagihit. ¹¹Kamhan di ya kasiraw na daan balaed piro ya bag-ong saad na Nagagihit dakola gazed ya kasiraw kawanihen ka.¹²Agon dakola ya pagsarig nami nga tomanen na Nagagihit ya bag-ong saad naiza kamhan waray kahaldek nami ka pagpanaba ka mga panaba na Nagagihit. ¹³Diri kon kami ya singod kan Moysis nga minkomot ka toong bayho dazaw ya mga kaliwatan ni Israil diri makakita ka mabislaw keteb ka pagkawara naiton.¹⁴Kamhan keteb komang aldaw pagbasa niranka mga kasoyatan na Nagagihit daw ya toong daan saad kaniran magahi pen ya kanirang otok. Indegleman pen ya kanirang hena-hena singod ka inkomot ka bayho ni Moysis. Kamhan ya pagsakop niran kan Kristo anikay makapawa ka kadeglem dalem ka kanirang hena-hena. ¹⁵Bisan koman nga panahon pagbasa niran ka balaed nga imbilin ni Moysis indegleman pen ya kanirang hena-hena. ¹⁶Piro dizan ka pinasoyat na Nagagihit nagalaong nga kon ansakop ya tao ka Magbabaza makawa matood ya kadeglem dalem ka toong hena-hena.¹⁷Kamhan ya Magbabaza nga inpanan-og nao kamazo ani gazed ya Madazaw nga Lambong nga garing ka Nagagihit. Kamhan kon pagmaymayan na Lambong ya tao malibri matood iza ka pagkaoripen naiza ka toong mga sala daw ya daan balaed nga inbilin ni Moysis. ¹⁸Agon dini kanta nga mga sakop ni Kristo nawara di ya kadeglem dalem ka kantang hena-hena kay onay kita nagaseleng kakadazaw na Magbabaza. Iza nga Magbabaza ani gazed ya Madazaw nga Lambong nga garing ka Nagagihit. Kamhan iza ya mintabang kanta dazaw mahinang kita nga madazaw singod ka kadazaw na kantang Magbabaza.

Chapter 4

¹Ya Nagagihit nga Maloozon ani ya minpasarig kanami ka pagpananog ka mga tao ka pagmaymay mahitenged kan Kristo agon wara kami magmaloza pagpadazon kaini nga tarabaho. ²Pagmaymay nami ka mga tao insalikway nami ya mga sala nga intago na mga iba nga tao pagtoldo niran. Wara kami magbakak. Wara kami magpabaliko ka mga panaba na Nagagihit. Dini ka pagseleng na Nagagihit daw dizan ka bisan sin-o nga tao polos matood ya mga panaba nami. Kamhan waray ikasaway kanami.³Kay kon wara masabti ya sindo nga inwali nami, ya wara makasabot ani ya mga tao nga pahamtangan na Nagagihit ka silot ka waray kinateban. ⁴Diri siran antoo kay indegleman ni Satanas ya kanirang hena-hena kay iza ya hari nga maonga nga inhawag niran. Kamhan diri siran makasabot ka pagmaymay mahitenged ka pagkadazaw ni Kristo nga ani ya Nagagihit. Ini nga pagmaymay singod iton ka kalatì na segà nga makapawa kontana ka kanirang hena-hena.⁵Diri kami anwali dazaw andakola ya kanaming kaogaringeng ngaran. Hinoa minwali kami dazaw andakola ya ngaran ni Hiso Kristo kay iza ya Magbabaza. Kamhan kami ya mintabang kamazo dazaw tomanen nami ya sogo ni Hisos. ⁶Kawandini pen ka wara pen maghinang ya Nagagihit ka kalibotan madeglem iton kamhan minhinang iza ka kapawa. Dini kanta minhinang isab iza ka kapawa kay ka wara pen kita magsakop kan Kristo madeglem ya kantang hena-hena. Kamhan iza ya minpapawa ka kantang otok dazaw makasabot kita nga si Kristo ani gazed ya minpakita kanta ka Nagagihit nga pinakalabaw.⁷Singod kami ka tadzaw nga barato nga inbetangan ka bolawan. Kay insarigan kami na Nagagihit ka pagdara ka pagmaymay mahitenged kan Kristo dazaw mahagdam ya mga tao nga iza ya minhatag kanami ka dakolang gahem ka pagpadazon kaini nga tarabaho, diri kon garing ka kanaming kaogaringen. ⁸Pagmaymay nami mataed ya kanaming kalised piro diri kami ambiza ka kanaming pagtoo. Isahay nagadowadowa kami piro diri kami ambiza ka kanaming tarabaho. ⁹Indaegdaeg kami na mga mataed nga tao piro wara magbiza ya Nagagihit kanami. Inpamonalan kami na mga kaaway nami piro wara kami maomos. ¹⁰Patazen kami niran kontana singod ka pagpatay niran kan Hisos. Kahimtang nami iton dazaw mahagdam ya mga tao nga mabohi ka si Hisos kay iza gazed ya mintabang kanami.¹¹Pagtoman nami ka mga sogo ni Hisos onay kami namiligro ka pagkapatay. Kamhan mahagdam ya mga tao nga bohi ka si Hisos kay iza ya mintabang kanami kay tao ka lamang kami. ¹²Dini kanami hapit kami maomos dazaw tagan kamo ka bag-ong kinabohi nga diri mawara.¹³Dizan ka daan pinasoyat na Nagagihit may nagalaong nga anpananog hao ka mga tao mahitenged ka Nagagihit kay mintoo hao kanang-iza. Na, singod kaiton ya kanaming pagtoo agon minpanaba isab kami mahitenged ka kanaming pagtoo. ¹⁴Mahagdam gazed kami nga ya Nagagihit nga minbohi kan Hisos nga Magbabaza pagbalik garing ka lebeng, iza isab ya ambohi kanta kay naisa di kita daw si Kristo. Kamhan dadhen kami na-iza daked ka toong hel-anan iba kamazo. ¹⁵Nagaanget kami ka mga kalised dazaw madazaw ya kahimtang mazo. Kon andogang ya pagtaed na mga tao nga intabangan na Nagagihit andogang isab ya pagtaed na mga tao nga ampasalamat ka Nagagihit daw ansaza kanang-iza.¹⁶Agon wara kami magmaloza pagtoldo ka pagmaymay na Nagagihit kay bisan magakamalaas di ya kanaming lawas inpabaskeg na Nagagihit ya kanaming ispirito aldaw-aldaw. ¹⁷Na, ya mga kalised nga in-anget nami koman nga geramay ka lamang daw ang labay ka ani ya anhatag kanami ka dakola gazed nga madazaw nga waray kinateban. Iton nga madazaw labaw iton ka mga kalised nga in-azihan nita dini ka bakangan. ¹⁸Kay wara kami maghena-hena mahitenged ka mga betang nga makita dini ka bakangan kay madali mawara siran. Hinoa ya mga betang daked nga diri makita nga madazaw kawanihen ka ani ya inhena-hena nami.

Chapter 5

¹Kay mahagdam kita nga ya kantang lawas ani ya singod ka lalagkaway nga hel-anan nita dini ka kalibotan. Pagkamaomos nita ihatag kanta na Nagagihit ya bag-ong lawas nga diri mamola kawanihen ka. Ya bag-ong lawas singod iton ka marig-en nga lagkaw nga in-andam na Nagagihit daked ka tahaw. ²Agon pag-azi pen nita ka mga kalised koman mangarohoy kita kay maazak gazed kita andawat ka bag-ong lawas nga in-andam na Nagagihi daked ka langit. ³Kay pagkamaomos nita diri kon ispirito lamang kita kay may bag-ong lawas nita daked ka tahaw.⁴Bisan nagalised gazed kita dini ka bakangan diri kita maazak ka pagkamaomos piro maazak kita pagdawat ka bag-ong lawas nga in-andam na Nagagihit dazaw ilisan ya lawas nga taga lopa ka bag-ong lawas nga taga daked ka tahaw nga diri mapatay kawanihen ka. ⁵Ya Nagagihit ani ya min-andam kanta dazaw makadawat kita ka bag-ong lawas. Minhatag isab iza kanta ka toong Lambong dazaw may inpatinga hasta ka pagdawat nita ka bag-ong lawas nga insaad na-iza kanta.⁶Agon bisan ono ya kalised nga in-azi nita magasarig pen kita ka Nagagihit. Mahagdam kita nga ka nagahela pen kita ka lawas nga taga lopa aro pen kita ka hel-anan na Magbabaza. ⁷Ka dini pen kita ka kalibotan bisan diri kita makakita ka Magbabaza nga insakopan nita iza gazed ya tinoohan nita. ⁸Dakola ya pagsarig nita. Kamhan mahagdam kita nga ya pag-iba nita ka Magbabaza daked ka toong hel-anan madazaw iton ka paghela nita ka kantang lawas dini ka bakangan.⁹Bisan dini pen kita ka bakangan, bisan daked kita ka hel-anan na Nagagihit naangzan gazed kita antoman ka naazakan na Magbabaza. ¹⁰Kay may tirmino nitang maharong ka pag-atobang kan Kristo kay sosihen naiza ya mga hininang nita ka dini pen kita ka bakangan. Kamhan balsan ya tagsa tagsa nga tao angay ka toong hininang. Kamhan ya tao nga mintoman ka naazakan na Nagagihit balsan iza ka madazaw piro ya tao nga wara magtoman ka naazakan na Nagagihit balsan iza ka diri kon madazaw.¹¹Intahod gazed nami ya Magbabaza agon nagaozamet kami pagmaymay ka mga tao dazaw antoo isab siran ka Nagagihit. Mahagdam ya Nagagihit nga polos madazaw ya kanaming tood. Naangzan kami nga makasabot isab kamo nga madazaw ya kanaming tood. ¹²Dizan kamazo wara disab kami magsaza ka kanaming kaogaringen. Naangzan kami nga dizan ka mga tao nga nagasaway kontana kanami may ikasambag mazo kaniran kay mahagdam kamo nga waray ikasaway kanami. Hopaw ka lamang ya pagtoo niran kay bisan nagalaong siran nga siran di ya mga sakop na Nagagihit maonga pen ya kanirang batasan.¹³Bisan nagahena-hena kamo nga maboang kami waray bali kay magakogi gazed kami pagtoman ka naazakan na Nagagihit. Bisan nagahena-hena kamo nga madazaw kami waray bali kay naangzan kami antabang kamazo. ¹⁴Dakola ya kaazak ni Kristo kanta agon nagalimbaseg kami pagdara ka toong pagmaymay. Mahagdam kami nga may isang ka tao nga namaomos para ka tanan mga tao. Agon minpasabot ini nga ya maharong mga tao nakaambit ka toong kamatazen. ¹⁵Maomos iza para ka maharong mga tao dazaw kita nga mga nabohi ambiza di kita ka kantang kaogaringeng naazakan. Kamhan tomanen nita ya toong naazakan. Kay iza ya namaomos kamhan inbohi iza na Nagagihit pagbalik garing ka lebeng dazaw dizan ka pagseleng na Nagagihit matadeng di kita.¹⁶Ka wara pen kita magsakop kan Kristo nagahena-hena kita nga ya tao nga may mga mataed nga betang ani ya may dakolang ngaran. Kamhan wara kami magtahod kan Kristo kay ka dini pen iza ka bakangan pobri sa iza daw mataed ya toong mga kalised. Kamhan sokad ka pagsakop nami kan Kristo nagahena-hena kami nga waray bali kon dato ya tao kon diri. ¹⁷Kay pagsakop na tao kan Kristo naisa di iza daw si Kristo. Kamhan inhinang iza na Nagagihit pagbag-o. Nawara di ya daan hena-hena na-iza kay intagan iza na Nagagihit ka bag-ong hena-hena.¹⁸Ya Nagagihit ani ya minhinang kaiton kay iza ya minpakarimbaba kan Kristo dazaw makakawa ka kantang pagkontara ka Nagagihit. Kamhan kita daw ya Nagagihit nagakaisa di pagpanaw. Kamhan minsarig iza kanta ka tarabaho ka pagdara ka toong pagmaymay dizan ka mga tao dazaw magkaangay disab siran daw ya Nagagihit. ¹⁹Wani ya pagmaymay nga insangzaw nami nagalaong nga inpakarimbaba na Nagagihit si Kristo dazaw magkaangay ya tanan mga tao daw ya Nagagihit. Wara iza magtaremdem ka kanirang mga sala. Kamhan intagan kita na-iza ka sindo kon onhon sa na-iza paghinang kaniran nga toong mga higara.²⁰Kami ya insogo ni Kristo dazaw dadhen ya toong mga panaba. Kay dini kamazo minpakahagdam iza ka toong mga sogo. Insogo hao na Nagagihit ka paghangzo kamazo nga magtoo kamo kan Kristo dazaw makawa ya pagkontara mazo ka Nagagihit. Kamhan kamo daw ya Nagagihit magakaisa di pagpanaw. ²¹Waray sala ni Kristo piro naangzan ya Nagagihit antabang kanta agon iza ya minponto nga si Kristo ani ya andawat ka silot ka kantang mga sala dazaw pagsakop nita kan Kristo inhinang na Nagagihit nga dizan ka toong pagseleng matadeng di kita kay nawara di ya kantang mga sala.

Chapter 6

¹Kami ya mga katabang na Nagagihit agon nagahangzo kami kamazo kay mahagdam di kamo ka sindo mahitenged kan Kristo daw ya kalooy na Nagagihit ka mga tao. Magtoo gazed kamo dazaw diri maosik ini nga pagmaymay. ²Kay may daan pinasoyat na Nagagihit nagalaong nga pagdateng na tirmino nga in-andam nao daan minpanalinga hao ka kamazong paghangzo. Pagdateng na aldaw ka paglibri nao ka mga tao ka silot ka kanirang mga sala mintabang hao kamazo. Agon timan-an mazo gazed ini nga pinasoyat na Nagagihit! Koman nga panahon ani ya tirmino nga naazak ya Nagagihit ka pagtabang kamazo. Koman nga panahon ani ya may logar mazo ka pagsakop kan Kristo dazaw diri kamo silotan na Nagagihit ka kamazong mga sala. ³Inlikazan gazed nami ya bisan ono nga makabalabag ka pagtoo na tao ka pagmaymay nga indara nami dazaw waray makasaway ka kanaming tarabaho.⁴Bisan ono ya inhinang nami inpakita nami nga mga sogoonon kami na Nagagihit. Agon paataasen gazed nami ya pag-anget nami ka mga mataed nga kalised. ⁵Inpamonalan kami daw inpiriso daw insamok na mga tao. Dakola ya kahago nami kamhan in-anget nami ya waray torog daw waray makaen dazaw makapadazon kami ka kanaming tarabaho. ⁶Inpakita nami nga kami ya mga sogoonon na Nagagihit kay madazaw ya batasan nami. Nakasabot kami ka pagmaymay na Nagagihit. Dakola ya pag-anget nami ka mga iba nami daw mahetek ya pagdomara nami kaniran. Ya Madazaw nga Lambong nga garing ka Nagagihit ani ya minmaymay kanami. Matood gazed ya pagkaazak nami ka mga tao. ⁷Minpanan-og kami ka mga panaba na Nagagihit nga polos matood. Ya dakolang gahem na Nagagihit ani ya mintabang kanami ka pagpananog. Singod kami ka soldaw. Kamhan ya pagtoman nami ka naazakan na Nagagihit ani ya harominta nami dazaw diri kami madaeg na mga kaaway na Nagagihit.⁸May mga mintahod kanami. May mga diri antahod kanami. May mga minsaza kanami. May mga minpanaba ka maonga mahitenged kanami. May mga nagalaong nga bakaken kami bisan polos matood ya mga panaba nami. ⁹Bisan may mga diri ankilala kanami mataed ya mga nakakilala kanami. Bisan patazen kami kontana na mga tao intabangan kami na Nagagihit. Bisan inkastigo kami wara kami mapatay. ¹⁰Bisan mataed ya kanaming mga kinabido onay kami magasaza. Pobri kami piro ya mga tao nga intoldoan nami singed ka mga dato siran kay mahatagan siran ka bag-ong kinabohi nga diri mawara. Dini ka bakangan bisan waray betang nami matood ya kabilin nga insaad na Nagagihit kanami.¹¹Kanaong mga higara doro ka Korinto, inpanabaan kamo nami ka waray lipedliped. Dakola gazed ya kaazak nami kamazo. ¹²Diri kon geramay ya kaazak nami kamazo hinoa geramay ya kaazak mazo kanami. ¹³Agon balsan mazo kami ka dakolang kaazak kay insoyatan di nao kamo singed ka mga maanak nao.¹⁴Azaw kamo pagpasakop ka bisan sin-o ya nagahawag ka mga maonga. Kay diri magkaangay ya madazaw daw ya maonga. Diri isab magkaangay ya kapawa daw ya kadeglem. ¹⁵Kamhan diri magkaangay si Kristo daw si Satanas agon diri isab magkaangay ya sakop ni Kristo daw ya sakop ni Satanas. ¹⁶Dizan ka lagkaw nga pangamozoanan ka Nagagihit diri gazed ibetang ya mga diyosdiyos. Kita nga mga kasakopan na Nagagihit singod kita ka toong hel-anan. Kay dizan ka daan pinasoyat na Nagagihit nagalaong iza nga dizan ka kanaong mga sakop pabilin hao daw an-iba hao kaniran. Hao ya Nagagihit nga inhawag niran kamhan siran ya kanaong kasakopan.¹⁷Agon minlaong ya Ginoo nga kinahanglan magbelag kamo ka mga minhawag ka mga maonga. Bizaan mazo siran. Likazan gazed mazo ya bisan ono nga maonga kamhan dawaten nao kamo. ¹⁸Kamhan hao ya kamazong Ama daw kamo ya kanaong mga maanak. Ani ini ya mga panaba na Magbabaza nga labaw ka gahem.

Chapter 7

¹Mga kinaazak nami nga lomon dizan kan Kristo, madazaw ya mga saad na Nagagihit kanta agon bizaan nita ya bisan ono nga makaonga ka kantang hena-hena daw lawas. Ya Nagagihit ani ya intahod nita agon tomanen gazed nita ya toong naazakan.²Kontana dawaten mazo kami kay dizan kamazo wara kami makasala ka bisan sin-o. Wara kami makaonga ka pagtoo na tao. Wara kami maglimbong ka bisan sin-o. ³Wara hao magpanaba kaini ka paghokom kamazo. Isaben nao ya mahon-ang mga panaba kamazo nga kamo ya kinaazak nami. Kamhan bisan bohi ka kami bisan patazen kami dakola ya kaazak nami kamazo. ⁴Dakola ya pagsarig nami kamazo. Dizan ka mga tao sazaen nami kamo. Bisan mataed ya mga kalised nga in-azihan nami waray kawied nami kay pagpakabati nami ka panan-og ni Tito mahitenged kamazo dakola gazed ya kasaza nami.⁵Bisan pagdateng nami dini ka lopa nga Masidoniya wara kami makapahimlay kay nagalised gazed kami kay in-away kami na mga tao. Nawied isab kami kamazo kay basi tintalen kamo ni Satanas ka pagbiza ka kamazong pagtoo kan Kristo. ⁶Kamhan ya Nagagihit nga nakapalinaw ka hinawa na tao nga may kawied ani ya nalooy kanami kay mindateng di si Tito garing kamazo. ⁷Pagdateng naiza may kasaza nami kamhan dakola pen ya kasaza nami paglaong naiza nga madazaw ya pagtabang mazo kanang-iza. Minlaong iza nga ampakigkita kamo kanao agon dakola gazed ya kasaza nami kay minlaong iza kanao nga minhinelsel di kamo. Kamhan dizan ka mga tao nga nagaaway kanao kamo di ya mindapit kanao.⁸Pagsoyat nao kamazo ka pagbaheg kamazo nawied hao kontana kay mahagdam hao nga pagbasa mazo ka kanaong soyat mawied kamo. Piro wara hao magbasol nga insoyat nao iton. ⁹Pagbasa mazo ka kanaong soyat may kawied dalem ka beet mazo. Wara iton makahatag kanao ka kasaza. Hinoa minsaza hao kay minbiza di kamo ka sala. Ingamit na Nagagihit ya kawied dazaw ambiza kamo ka sala agon diri kon maonga ya inhinang na soyat nao kamazo. ¹⁰Naazak ya Nagagihit nga ya tao nga nakasala kinahanglan may kawied naiza dazaw anhinelsel iza. Madazaw kay makalibri iton ka tao ka silot ka toong sala. Kamhan ya tao nga nakasala kon diri anhinelsel silotan iza kawanihen ka kay bisan may kawied na-iza wara iza maghinelsel.¹¹Timan-an mazo gazed ini nga pagbaheg nao kamazo madazaw ya inhinang na Nagagiiht kay nangazo di kamo ka pasaylo. Minbaheg isab kamo ka tao nga nakasala kay minhatag iza kamazo ka kasipeg daw kawied kay basi silotan ta kamo. Naazak kamo nga mahosay di kita. Kamo disab ya ansambag ka mga tao nga nagaaway kanao. Madazaw kay kamo ya minsilot ka tao nga nakasala agon waray ikasaway kamazo. ¹²Ya tao nga nakasala daw ya tao nga nadaet diri kon siran ka lamang ya minpasoyat kanami kamazo. Kay kamo isab ya insoyatan nao dazaw mahagdam kamo nga dakola ya kaazak mazo kanami kay kami ya insogo na Nagagihit ka pagmaymay kamazo.¹³Agon may kasaza nami koman kay nahagdam di kamo kaini. Kamhan pagpakakita nao ka kasaza ni Tito pagdateng naiza garing kamazo dakola pen ya kasaza nao kay nawara di ya toong kawied kay madazaw ya kamazong inhinang. ¹⁴Ka wara pen si Tito makabisita kamazo insaza nao kamo. Kamhan wara kamo maghatag kanao ka kasipeg kay polos matood ya mga panaba nga inpagarbo nao mahitenged kamazo.¹⁵Agon mindakola di ya kaazak ni Tito kamazo ka pagtaremdem na-iza ka pagkaandam mazo ka pagtoman ka kanaming sindo daw dakola gazed ya pagtahod mazo kanangiza. ¹⁶Agon masazaen hao kay masarigan gazed kamo.

Chapter 8

¹Mga lomon nao dizan kan Kristo, madazaw kon mahagdam kamo kon ono ya inhinang na mga sakop ni Kristo nga taga lopa nga Masidoniya. Kay mintabang ya Nagagihit kaniran ka paghinang ka madazaw. ²Nagaanget siran ka mga masiet nga kalised kay indaegdaeg siran piro dakola ya kasaza niran. Kamhan bisan pobri gazed siran dakola gazed ya inhatag niran ka mga iba niran.³Nagapamatood hao nga minhatag siran angay ka mahimo niran daw labaw pen ya kanirang hatag kay siran ya minponto ka paghatag. ⁴Kamhan minhangzo daw minleges siran kanami dazaw antogot kami kaniran ka pagtabang ka mga sakop na Nagagihit nga taga Hudiyo. ⁵Kamhan ya inhatag niran labaw pen gazed ka kanaming hena-hena, kay ka mahon-a inhatag naa niran ya kanirang kaogaringen ka Magbabaza. Pagkakamhan inhatag niran ya kanirang kaogaringen ka pagtabang kanami kay ani ini ya pagbeet na Nagagihit.⁶Izang toig nga min-azi si Tito ya minsogod paghipes ka hinabang dizan kamazo dazaw ihatag ka mga sakop ni Kristo nga taga Hudiyo. Agon mintambag kami kanang-iza ka pagtabang kamazo ka pagpadazon kaini nga tarabaho kay may kaazak mazo ka mga sakop ni Kristo nga taga Hudiyo. ⁷Mahagdam kami nga dakola ya mahimo mazo kay heget di ya pagtoo mazo ka Nagagihit. Kamhan mahagdam di kamo pagtoldo ka mga tao. Makasabot disab kamo ka pagmaymay na Nagagihit. Onay kamo magatabang ka isa daw isa. Dakola isab ya kaazak mazo kanami. Agon pagdateng ni Tito kamazo madazaw kon dakola isab ya kaazak mazo ka pagtabang ka mga sakop ni Kristo nga taga Hudiyo kay naazak kamo kaniran.⁸Wara hao magsogo kamazo piro minpakahagdam hao kamazo nga dakola ya pagtabang na mga taga Masidoniya ka mga iba niran dazaw mahagdam hao kon matood disab ya kaazak mazo ka mga sakop ni Kristo. ⁹Kay mahagdam kamo nga dakola gazed ya pagtabang ni Hiso Kristo nga kantang Magbabaza. Ka wara pen iza magkarimbaba ka bakangan dato iza. Kamhan minpakapobri iza dazaw tabangan kamo. Kamhan garing ka toong pagkapobri madato kamo.¹⁰Wani ya tambag nao kamazo kay izang toig nga min-azi minsogod kamo pagtipon ka hinabang. Kamo ya minponto ka pagtipon agon madazaw kon magapadazon kamo. ¹¹Diri kamo magtaka, tiwasen gazed mazo ya pagtabang mazo kaniran. Ihatag mazo angay ka mahimo mazo. ¹²Kon Anak kamo paghatag dawaten na Nagagihit ya kamazong hatag. Kon waray mahimo mazo wara iza magleges kamazo.¹³Diri hao ansogot nga makolangan kamo dazaw tabangan ya mga iba. ¹⁴Piro koman ya kamazong sobra ani ya makatabang ka kanirang kolang. Kamhan kon kamo disab ya magkinahanglan siran ya antabang isab kamazo. Kamhan dini kanta nga mga sakop ni Kristo waray isa nga makolangan. ¹⁵Kay may daan pinasoyat na Nagagihit nagalaong nga ya tao nga mindapog ka dakola wara masobrahi. Kamhan ya tao nga mindapog ka geramay wara makolangi.¹⁶Dakola ya pagpasalamat nami ka Nagagihit kay minhatag iza kan Tito ka kasaza pagtabang na-iza kamazo singod ka kasaza nami pagtabang nami kamazo. ¹⁷Kay pagpakabati ni Tito nga gosto kami nga ambalik iza kamazo ansogot iza kay gosto iza ambisita kamazo pag-isab.¹⁸Kamhan inpaiba nami kan Tito ya lomon ta kan Kristo. Dizan ka tanan mga sakop ni Kristo nga nagatipon intahod iza kay madazaw ya pagwali na-iza ka pagmaymay mahitenged kan Kristo. ¹⁹Iza isab ya pinili na mga sakop ni Kristo dazaw an-iba kanami ka pag-ated ka hinabang ngaro ka kantang kaibahan kay may kaazak nami kaniran. Tarabaho nami ini dazaw dakola ya pagsaza na mga tao ka Magbabaza daw ipakita disab nga maazak kami antabang ka mga sakop ni Kristo nga taga Hudiyo.²⁰Inpaiba nami iza dazaw waray mahay mahitenged ka kanaming pagdara ka dakolang hinabang. ²¹Dizan ka pagseleng na Ginoo daw dini ka pagseleng na mga tao gosto kami nga waray ikasaway kanami.²²Agon inpaiba nami kaniran ya isa pen nga lomon ta kan Kristo. Kapira di hao magpaniid kanang-iza. Kamhan naazak matood iza antabang ka mga sakop ni Kristo. Dakola di ya pagsarig na-iza kamazo. Kamhan naazak gazed iza antabang kamazo. ²³Si Tito ani ya iba nao ka pagtabang kamazo. Kamhan ya dowang ka tao nga an-iba kan Tito ngaro kamazo ani ya pinili na mga sakop ni Kristo ka pag-iba. Madazaw ya batasan niran agon sazaen na mga tao si Kristo. ²⁴Agon ipakita ya kamazong kaazak kaniran dazaw dizan kaniran daw dizan isab ka mga sakop ni Kristo nga nagatipon may pagpamatood ka kamazong kaazak daw ya pagsaza nami kamazo.

Chapter 9

¹Diri di kinahanglan nga soyatan pen nao kamo mahitenged ka hinabang nga ipadara ngaro ka mga sakop na Nagagihit nga taga Hudiyo. ²Kay mahagdam hao nga naazak kamo pagtabang kaniran. Kamhan dizan ka mga sakop na Nagagihit nga taga Masidoniya inpagarbo nao mahitenged kamazo nga nagalaong nga ya mga sakop ni Kristo nga taga lopa nga Girika sokad ka izang toig nga min-azi nagaandam siran pagtabang. Kamhan dizan kaniran nga mga taga Masidoniya mataed isab ya naazak pagtabang.³Agon pakarohon di nao ya tolong ka tao dazaw tabangan kamo ka pag-andam ka hinabang dazaw diri maosik ya pagpagarbo nami mahitenged kamazo. ⁴Kay kon an-iba kanao ya mga tao garing ka Masidoniya ka diri pen kamo mag-andam ka hinabang masipeg gazed kami. Masipeg isab kamo kay ani gazed ya inkapanan-og nami nga kasarigan ya pag-andam mazo ka hinabang. ⁵Agon minhenahena hao nga kinahanglan pakatonon di nao paghon-a ya tolong ka tao dazaw ansabot kamo daan mahitenged ka hinabang nga insaad mazo dazaw kay-an ka pagdateng nao andam daan iton. Kamhan mahagdam ya mamharong mga tao nga naazak kamo magtabang, wara hao magleges kamazo.⁶Timan-an mazo gazed ini nga pamolinged nga ya tao nga nagapegas ka talagsa ka nga liso geramay ka sab ya toong abot. Kamhan ya tao nga nagapegas ka mataed nga liso dakola isab ya toong abot. ⁷Agon kinahanglan ya tagsa tagsa anponto kon pira ya hatag, diri pinaazi ka pagleges kanang-iza. Kay naazak ya Nagagihit ka tao nga nagahatag ka waray pagmahay.⁸Kay makahatag ya Nagagihit kamazo labaw pen ka kamazong inkinahanglan dazaw igo ka tanan kinahanglanen mazo daw may sobra pen dazaw bisan ono ya kaazi mazo may mahimo mazo kamhan may sobra pen dazaw makatabang isab kamo ka kamazong mga iba. ⁹Kay may daan pinasoyat mahitenged ka beetan nga tao nagalaong nga dakola ya pagtabang naiza ka mga pobri. Keteb kawanihen ka magataremdem ya mga tao ka toong kalooy.¹⁰Kamhan dizan ka tao nga nagapegas ya Nagagihit ani ya minhatag ka binhi dazaw may makaen. Ya pagtabang mazo ka mga tao singed iton ka binhi nga madazaw. Kamhan minhatag iza kamazo kaini dazaw tabangan mazo ya mga tao dazaw garing ka madazaw nga inhinang mazo may singed ka dakolang anihen nga intanem mazo. ¹¹Dakola ya inhatag na Nagagihit kamazo dazaw dakola gihapon ya paghatag mazo ka mga iba. Kamhan mataed ya mga tao nga magapasalamat ka Nagagihit pagdawat niran ka hinabang mazo nga indara nami ngaro kaniran.¹²Kay kon antabang kamo ka mga sakop na Nagagihit dakola isab ya pagpasalamat niran ka Nagagihit. ¹³Pagpaniid na mga tao ka kamazong batasan sazaen niran ya Nagagihit kay dakola ya pagtabang mazo kaniran daw ya mga iba nga tao. Sazaen sab niran ya Nagagihit kay mintoman kamo ka mga sogo ni Kristo. ¹⁴Kamhan antabang isab siran kamazo ka pag-ampo ka Nagagihit kay naazak siran pagbales kamazo ka madazaw kay madazaw ya pagtabang na Nagagihit kaniran pinaazi kamazo. ¹⁵Magpasalamat kita ka Nagagihit kay minpakarimbaba iza ka toong Anak nga labaw ka pagkamahal!

Chapter 10

¹Dizan kamazo may mga nagalaong nga si Pablo kon aro iza maiseg iza pagbaheg piro pag-iba naiza kamazo mahaldeken iza. Na, hangzoon ta kamo koman. Diri kon maiseg hao paghangzo nao kamazo hinoa mahetek ya kanaong mga panaba singod ka batasan ni Kristo. ²Pakadazawen mazo ya batasan mazo dazaw kay-an ka pagdateng nao waray kinahanglan ka pagbaheg kamazo. Dizan ka mga nagasaway kanao maiseg matood hao pagsambag nao kaniran kay nagalaong siran nga sin Pablo nagabatasan singed ka mga salaan dini ka bakangan.³Bisan nagahela matood kami dini ka bakangan diri kami anhaod ka batasan na mga salaan pag-away nami ka bisan ono ya nagaaway ka Nagagihit. ⁴Kay diri kami angamit ka mga harominta na mga taga bakangan ka paggira. Hinoa insarigan kami na Nagagihit ka toong dakolang gahem dazaw makadaeg gazed kami ka bisan ono nga bakak nga makabalabag ka mga tao ka pagtoo ka pagmaymay mahitenged kan Kristo.⁵Makadaeg isab kami ka bisan ono nga hena-hena na mga garboso nga tao daw bisan ono ya mga panaba niran kontara ka Nagagihit. Kamhan anhena-hena siran mahitenged ka matood daw antoman siran ka mga sogo ni Kristo. ⁶Pagkakamhan mazo pagpamatood nga si Kristo ya insakopan mazo andam kami pagsilot ka bisan sin-o ya magapadazon paghinang ka maonga.⁷Timan-an mazo gazed ini. Dizan kamazo may mga tao nga nagaaway kanami daw nagalaong nga si Kristo ya insakopan niran. Madazaw kon ankilala siran nga kami disab ya mga sakop ni Kristo. ⁸Kay diri nao ikasipeg bisan minhilabi hao pagpanaba nga ya Magbabaza ani ya minhatag kanao ka katenged ka pagtambag kamazo dazaw makaparig-en ka kamazong pagtoo, diri makaonga.⁹Diri kon pagpanhinaldek ini nga pagsoyat nao kamazo. ¹⁰Minsoyat hao kaini kay dizan kamazo may mga nagalaong nga pagsoyat ni Pablo maiseg iza pagbaheg piro pag-iba naiza kanta mahaldeken iza. Kamhan ya toong mga panaba waray bili!¹¹Na, ya tao nga nagapanaba singod kaini kinahanglan makasabot iza nga kay-an ka pagdateng nami kamazo tomanen matood nami ya insoyat nami. ¹²Mahaldeken matood kami ka paghaod ka mga nagapalabawlabaw ka kanirang kaogaringen. Kay nagalaong siran nga ya tao nga nagahaod ka batasan niran ani ya beetan piro ya tao nga diri anhaod ka batasan niran ani ya nakasazep. Kamhan waray kasabtan niran kay silaong niran nga siran ya may katenged ka pagponto kon ono ya mga inhinang nga madazaw.¹³kanaming tarabaho ini. Mintoldo ya Nagagihit kanami kon hain kami magtarabaho lakip isab ya tarabaho nami dizan kamazo. ¹⁴Kay insarigan kami na Nagagihit ka pagmaymay kamazo agon kami ya minhon-a pagdara kamazo ka pagmaymay mahitenged kan Kristo.¹⁵Dizan ka tarabaho na iba nga tao wara kami maglaong nga kanaming tarabaho ini. Hinoa naazak kami kon andakola ya kamazong pagtoo kan Kristo kamhan makakaro kami ka mga lain dapit dazaw toldoan ya mga iba pen nga tao. ¹⁶Kamhan makapanan-og kami ka pagmaymay mahitenged kan Kristo ngaro ka mga longsod nga aro kamazo kay wara kami magpagarbo ka tarabaho dizan ka dapit nga intarabahoan di na iba¹⁷Kay may daan pinasoyat na Nagagihit nagalaong nga kon naazak ya tao pagpagarbo kinahanglan anpagarbo iza lamang mahitenged ka mga inhinang na Nagagihit. ¹⁸Dizan ka pagseleng na Magbabaza kon madazaw ya tao madazaw matood iza. Kamhan ya tao nga nagasaza ka toong kaogaringen diri kon madazaw iza.

Chapter 11

¹Kamhan paataasen mazo ya pag-anget mazo ka pagpanaba nao koman bisan singod ka nagapagarbo hao. Mag-anget naa kamo! ²Kay garing ka Nagagihit may kawied nao kamazo kay basi ansakop kamo ka lain tinoohan. Kay sindod kamo ka daraga nga madazaw nga insaad ka pagkasal. Minsaad di hao kamazo kan Kristo. Diri hao maazak kon maminze kamo ka lain.³Nawied hao kay basi magkaonga ya kamazong hena-hena garing ka mga lain tinoohan. Kamhan antignaw kamo ka pagsarig mazo kan Kristo. Singed kaiton ya kaazi na mahon-ang babazi nga si Iba kay nalimbongan iza na halas nga bakaken nga si Satanas. ⁴Nabereng hao kay ansogot baza kamo pagpanalinga ka bisan sin-o ya nagawali ka lain tinoohan nga wara makaangay kan Hisos nga insangzaw nami. Mindawat baza kamo ka lain tinoohan nga wara makaangay ka Madazaw nga Lambong nga garing ka Nagagihit daw wara makaangay ka pagmaymay mahitenged kan Hiso Kristo nga indara nami kamazo.⁵Nagalaong siran nga siran gazed ya mga sinarigan ni Hiso Kristo. Silaong niran nga labaw siran piro diri kon lopig hao kaniran. ⁶Dizan ka mataed nga tao diri kon hanas hao pagdiskorso kombeet piro dakola ya kahagdamanan nao ka pagmaymay mahitenged kan Kristo. Dizan kamazong maharong inpakahagdam di nami ini nga maharong.⁷Pagsangzaw nao ka pagmaymay na Nagagihit kamazo wara hao magpasohol kamazo. Hinoa minpaababa hao ka kanaong kaogaringen dazaw ipaataas nao kamo. Basi silaong mazo nga nasazep hao kay minpaababa hao ka kanaong kaogaringen. ⁸Ka nagaalagad pen hao kamazo insoholan hao na mga ibang sakop ni Kristo nga taga Masidoniya. Siran matood ya pagastohon dazaw tabangan kamo. ⁹Bisan nakabsan hao ka talipid wara sa hao mangazo kamazo ka hinabang ka pag-iba pen nao kamazo. Kay ya mga sakop ni Kristo nga taga Masidoniya ani ya mindara ka maharong kinahanglanen nao. Kamhan bisan koman diri gazed hao magpagasto kamazo.¹⁰Doro ka tibolos lopa nga Girika anpakahagdam hao ka mga tao nga wara gazed hao magpagasto kamazo. Matood ini kay insindo hao ni Kristo ka pagpanaba ka matood. ¹¹Basi silaong mazo nga minsoyat hao kaini kay wara hao maazak kamazo piro mahagdam ya Nagagihit nga inmahal gazed nao kamo!¹²Wara gazed hao magpasohol kamazo dazaw ya mga maistro nga mindateng di kamazo waray logar niran ka pagpagarbo nga kami ya inhaodan niran ka pagpasohol kamazo. ¹³Diri kon siran ya matood nga sinarigan ni Kristo. Nagabakak siran mahitenged ka kanirang tarabaho. Kamhan nagapakahinang nga sinarigan ni Kristo.¹⁴Piro diri hao magkabereng ka kanirang inhinang kay singed siran kan Satanas nga nakapakahinang nga sinogo na Nagagihit nga taga tahaw. ¹⁵Kamhan diri kita magkabereng ka mga sinogo ni Satanas nga nagapakahinang nga madazaw nga sinogo na Nagagihit. Kay-an ka kataposan nga panahon ibales matood kaniran ya maonga ka kanirang mga inhinang.¹⁶Isaben nao pagpanaba nga basi nagalaong kamo nga minsazep hao kay nagapanaba hao mahitenged ka kanaong kaogaringen. Waray bali basta mag-anget naa kamo singod ka pag-anget mazo ka mga garboso nga tao. ¹⁷Wara magsogo ya Nagagihit kanao ka pagsaza ka kanaong kaogaringen kay singod ini ka garboso nga tao. ¹⁸Piro dizan kamazo mataed ya mga nagasaza ka kanirang kaogaringen agon waray bali kon magapagarbo disab hao.¹⁹Kamo nga taga Korinto, silaong mazo nga dakola ya kahagdamanan mazo ambaza kay onay kamo nagapanalinga ka mga tao nga boangboang. ²⁰Nagaanget baza kamo ka bisan sin-o ya nagamandar kamazo daw bisan sin-o ya nagalimbong kamazo daw bisan sin-o ya nagapalabaw kamazo daw bisan sin-o ya nagasampalo kamazo. ²¹Basi minlaong kamo nga masipeg kami kay mahaldeken kami ka pagbatasan kamazo singod kaniran. Waray kasipeg niran ka pagpagarbo agon diri isab kami masipeg ka pagpagarbo bisan nagabatasan kami singod ka tao nga waray kasabtan pagpagarbo.²²Minsaza siran ka kanirang kaogaringen nagalaong nga mga Hudiyo siran. Kamhan hao isab ya Hudiyo. Minlaong siran pagpagarbo nga inpili siran na Nagagihit kay mga taga Israil siran. Kamhan hao isab ya taga Israil. Minsaza siran ka kanirang kaogaringen nagalaong nga mga kaliwatan siran ni Abraham. Kamhan hao isab ya kaliwat ni Abraham. ²³Minsaza siran ka kanirang kaogaringen nagalaong nga siran ya mga sogoonon ni Kristo. Kamhan labi di sa haong sogoonon ni Kristo. Nagabatasan hao koman singod ka tao nga waray kasabtan kay nagapagarbo hao pagpanaba singod kaniran. Piro dakola pen ya paghago nao ka paghago niran. Mataed ya pag anget nao ka piriso ka pag-anget niran. Masarang kataed ya pag-anget nao ka pagbonal ka pag-anget niran. Mataed ya pag-arani nao ka pagkamaomos ka pag-arani niran.²⁴Kalima hao inlatos na mga Hudiyo. Kada paglatos katloan may sizam ya latos nga inlapdes niran kanao. ²⁵Katolo hao inbonalan na mga taga Roma. Ka isa isab inpook dazaw patazen hao. Katolo isab inbagzo ya bangka nga sinakzan nao kamhan nalened. Kamhan dizan ka dagat isang ka kahabzen may isang ka aldaw minletaw hao. ²⁶Pagpanaw nao nagalised gazed hao. Min-azi hao ka mga baha. Insogat hao na mga tolisan. Patazen hao kontana na mga Hudiyo daw ya mga diri kon Hudiyo. Kamhan dizan ka longsod daw dizan ka kamingawen daw dizan ka dagat nagalised gazed hao. Indaegdaeg sab hao na mga nagapakahinang nga sakop ni Kristo.²⁷Mabeg-at ya kanaong lawas ka tarabaho. Pirang ka kahabzen nabaeg hao. Inbengtas daw in-ohaw hao. Inkinahanglan nao ya bentagan daw bado. ²⁸Mataed pen ya mga kalised nao kay kada aldaw dakola ya kawied nao ka mga sakop ni Kristo nga nagatipon doro ka tanan mga longsod. ²⁹Kon may tao nga maloza ya pagtoo kan Kristo nawied hao kanangiza. Kon may nakasala nazehet hao ka tao nga minlimbong kanangiza ka pagpakasala.³⁰Diri hao ansogot pagsaza ka kanaong kaogaringen piro kon legesen mazo hao ka pagpagarbo ya mga kalised nao ani ya ipagarbo nao. ³¹Ya Nagagihit nga Ama ni Hisos nga kantang Magbabaza sazaen ya toong ngaran kawanihen ka. Mahagdam iza nga diri kon bakak ya maharaong inpanaba nao kamazo.Mahagdam iza nga diri kon bakak ya maharong inpanaba nao kamazo. ³²Ka doro pen hao ka siyodad nga Damasko inpabantazan na gobirnador nga sakop ni Aritas nga hari ya mga pirtahan na siyodad dazaw dakpen hao. ³³Libot ya siyodad ka dakolang alad nga nahinang nga garing ka bato. Kamhan dizan ka rongag na alad intonton hao ka dakolang alat. Kamhan nakalayas hao.

Chapter 12

¹Bisan waray polos ya pagpakasaza nao ka kanaong kaogaringen kinahanglan ansambag hao ka mga tao nga magapakahinang nga sinarigan ni Hisos. Agon padazonon di nao pagpanan-og kamazo kay may nakitan nao nga garing ka Nagagihit daw may inpakahagdam naiza kanao. ²Min-azi di ya napolo may opat nga ka toig sokad ka pagbohat kanao daked ka hel-anan na Nagagihit. Inday kon lakip isab ya kanaong lawas pagkabohat kon diri. Ya Nagagihit anikay mahagdam.³Isaben nao pagpanaba nga nakadateng hao daked ka hel-anan na Nagagihit. Inday kon lakip sab ya kanaong lawas pagkabohat kon diri. Ya Nagagihit anikay mahagdam. ⁴Pagbisita nao daked nabatian nao ya madazaw nga diri mahipanan-og daw diri ikatogot ka mga tao ka pagpanaba. ⁵Agon bisan mahimo ya pagpagarbo nao kay inpakita hao na Nagagihit ka madazaw ipanan-og lamang nao ya kanaong mga kalised daw ya pagtabang na Nagagihit kanao.⁶Kon maazak hao pagpagarbo diri kon hao ya singod ka tao nga waray kasabtan kay polos matood ya pagpanan-og nao. Piro diri hao anpagarbo kay basi palabwen na tao ya paghena-hena kanao. Igo lamang ya pagpakakita niran ka kanaong batasan daw ya pagpakabati niran ka kanaong pagmaymay ka mga tao. ⁷Intagan hao na Nagagihit ka grabi nga kasakit dazaw diri hao makapagarbo mahitenged ka madazaw nga nakita nao daked ka toong hel-anan. Kamhan iton nga kasakit ingamit ni Satanas ka pagdaegdaeg kanao agon diri hao makapalabaw ka kanaong kaogaringen.⁸Katolo ya paghangzo nao ka Magbabaza dazaw pabahawen ya kanaong kasakit. ⁹Piro wara iza magkawa. Hinoa minsambag iza kanao nagalaong nga ya pagtabang nao kanmo anikay inkinahanglan mo kay pag-azi mo ka kalised padakolaen nao ya pagtabang nao kanmo. Ani ini ya pagsambag na Nagagihit kanao. Kamhan nagasaza hao ka kalised nga inhatag na Nagagihit kanao dazaw madawat nao ya pagtabang ni Kristo. ¹⁰Si Kristo ya insakopan nao kamhan may kasaza nao bisan mataed ya kalised nao singed ka kasakit nga inpanan-og nao daw bisan in-away hao na mga tao daw indaegdaeg hao niran. Kay kon nagaazi hao ka mga kalised padakolaen matood ni Kristo ya toong pagtabang kanao dazaw makaanget hao.¹¹Singod hao ka tao nga waray kasabtan kay minpasaza hao ka kanaong kaogaringen koman piro inleges mazo hao ka pagpagarbo kay kamo kontana ya ansambag ka mga tao nga nagasaway kanao. Kay bisan singod hao ka tao nga waray polos diri kon lopig hao kaniran nga nagapakahinang nga sinarigan ni Kristo. ¹²Ka dizan pen hao kamazo minpamatood hao kamazo nga hao ya sinarigan ni Kristo kay bisan nagalised hao nagaanget hao dazaw makapakita hao kamazo ka mga timaan nga garing ka Nagagihit daw ya mga madazaw nga inhinang nga makahatag ka tao ka kabereng. ¹³Mag-anika ya pagtabang nao kamazo daw ya pagtabang nao ka mga iba pen nga sakop ni Kristo nga mga taga lain nga longsod. Kamhan ya wara hao magpasohol kamazo ani kombeet ya sazep nao. Pasaylohon mazo hao kaiton nga sazep.¹⁴Katolo di koman ya pagbisita nao kamazo kontana. Kamhan kon andateng hao kamazo diri hao anpanapi kamazo. Kay diri hao maazak ka kamazong talipid. Naazak hinoa hao kamazo kay singod hao ka ginikanan mazo. Kamhan ya mga maanak diri anbohi ka kanirang ginikanan. Hinoa ya ginikanan ani ya anbohi ka kanirang mga Anak. ¹⁵Maazak matood hao paghatag kamazo ka naangzan mga talippid nao daww ya naangzan kaogaringen nao dazaw tabangan kamo. Kay ono sa wara kamo maghena-hena ka madazaw mahitenged kanao?¹⁶Bisan mahagdam kamo nga ka dizan pen hao kamazo wara hao magpagasto kamazo may nagalaong nga minlimbong sin Pablo kamazo kay minpakaro siran kamazo ka tao dazaw dawaten ya talipid. ¹⁷Diri gazed. Kay ya mga tao nga insogo nao ka pagtabang kamazo wara gazed siran magpagasto kamazo. ¹⁸Kay si Tito ya inhangzo nao ka pagkaton kamazo. Inpaiba isab ya isang tao nga lomon nita kan Kristo. Kamhan wara siran magpagasto kamazo. Nagatoman kami ni Tito ka batasan nga madazaw. Mag-anika gazed ya batasan nami.¹⁹Basi nagahena-hena kamo nga dizan kamazo naazak kami pagdapit ka kanaming kaogaringen. Diri gazed. Kay mahagdam ya Nagagihit nga naazak kami antabang kamazo nga kanaming kinaazak dazaw maheget ya pagtoo mazo kan Kristo.²⁰Nawied hao kay basi kay-an ka pagdateng nao kamazo diri hao maazak ka mga inhinang mazo. Kamhan diri kamo maazak ka pagbaheg nao kamazo. Nawied hao kay basi magainaway-away kamo daw magaarig daw madali kamo mazehet daw magaizahay daw magatamay daw magatabi-tabì daw magaginarboso daw magakagobot. ²¹Nagalised ya paghena-hena nao kay pagdateng nao kamazo basi may mga mataed nga tao nga wara pen maghinelsel ka kanirang batasan nga maonga daw ya kanirang mga sala nga magapanhenay daw may mga iba pen nga malaw-ay nga nagaahes siran paghinang. Pagdateng nao kamazo kon nagabatasan kamo singod kaiton dakola gazed ya kawied nao kay pakasipegan hao dizan ka kanaong Nagagihit.

Chapter 13

¹Kay-an ka pagdateng nao kamazo ikatolo ya pagbisita nao kamazo. Kamhan kinahanglan tomanen nao ya balaed dizan ka kasoyatan na Nagagihit nagalaong nga bisan ono ya sombong ka tao kinahanglan pamatoodan na dowa kon tolong ka saksi. ²Izang ikadowang pagbisita nao kamazo minlaong hao nga silotan nao ya mga tao nga nakasala. Inpanaba nao iton kamazong maharong lakip ya mga wara makasala. Kamhan koman ka aro pen hao kamazo isaben nao pagpanaba nga pagdateng nao silotan matood nao ya maharong mga nakasala.³Kay pagdateng nao tomanen nao ini dazaw antoon kamo nga hao matood ya sinarigan ni Kristo nga labaw ka gahem. Kamhan diri kon geramay ya gahem na-iza ka pagsilot kamazo. ⁴Pagkamaomos ni Kristo ka kros singod ka waray gahem na-iza. Pagbohi na Nagagihit kan Kristo pagbalik garing ka lebeng may bag-ong kinabohi na-iza garing ka gahem na Nagagihit. Singod iton ka kahimtang nami koman. Agon may kinabohi nami iba kan Kristo. Kamhan insarigan kami na-iza ka pagpadazaw ka kamazong batasan bisan mataed ya kalised nami singod kan Kristo.⁵Maghena-hena gazed kamo mahitenged ka kamazong pagtoo kan Kristo. Daw iza ya insakopan mazo kon diri? Mahagdam kamo nga nagaibaiba si Kristo ka toong mga sakop. Kon wara iza mag-ibaiba kamazo diri kon kamo ya toong mga sakop. ⁶Naangzan hao nga mahagdam kamo nga intagan kami na Nagagihit ka katenged ka pagdomara kamazo.⁷Nangamozo kami ka Nagagihit nga dizan kamazo nawara di ya batasan nga maonga. Diri kami ansogot ka pagpakita kamazo nga madazaw kami piro gosto kami nga madazaw kamo, bisan wara kamo magkilala ka katenged nami nga sinarigan ni Kristo. ⁸Kon nagatoman kamo ka pagmaymay na Nagagihit diri kami magpakita ka katenged nami kamazo. Kon nakasala kamo anipen silotan kamo.⁹Kon madazaw di ya batasan mazo dakola ya kasaza nami. Waray bali kon wara kamo magkilala ka kanaming katenged. Nangamozo isab kami ka Nagagihit dazaw antabang iza kamazo ka pagtoman ka batasan nga naazakan na-iza. ¹⁰Agon ka wara pen hao dateng kamazo minsoyat hao kaini kamazo dazaw kay-an ka pagdateng nao waray kinahanglan nao ka pagsilot kamazo. Kay ya katenged nga insarig na Nagagihit kanao para iton ka pagparig-en ka kamazong pagtoo, diri kon para ka pagpaloza ka kamazong pagtoo.¹¹Kristo. Dazawen mazo ya kamazong batasan. Magtoo kamo ka kanaong tambag kamazo. Mag-angay-angay kamo. Bizaan mazo ya batasan nga makahatag ka kasamok. Kamhan an-iba kamazo ya Nagagihit nga nagaazak kamazo daw nakahatag kamazo ka kalinaw na hinawa. ¹²Pagpangamosta mazo ka isa daw isa magpakilala kamo ka kaazak mazo kay dizan kan Kristo maglomon di kamo. Nangamosta kamazo ya maharong mga sakop na Nagagihit.¹³- ¹⁴Dizan kamazong maharong naangzan nao nga tabangan kamo ni Hiso Kristo nga kantang Magbabaza daw maazakan kamo na Nagagihit daw magkaangay kamo daw ya Madazaw nga Lambong nga garing ka Nagagihit.

Galatians

Chapter 1

¹Hao si Pablo ya minsoyat. Insarigan hao ni Hiso Kristo ka pagdara ka toong pagmaymay ngaro ka mga tao. Diri kon tao ya minsogo kanao basta kay si Hiso Kristo daw ya kantang Ama nga Diyos nga minbohi kan Kristo pagbalik garing ka lebeng. Siran gazed ya minpili kanao ka pagdara kaini nga pagmaymay. ²Wani ya soyat nao kamazo nga mga taga Galasiya nga mga sakop ni Hiso Kristo. Kamhan ya mga kaibahan nao dini nangamosta siran kamazo.³Gosto nao nga tabangan kamo na Ama nga Diyos daw si Hiso Kristo nga kantang Magbabaza. Palinawen disab ya kamazong hinawa. ⁴Si Kristo ani ya minhatag ka toong kaogaringen dazaw makawa ya kantang mga sala daw malibri kita ka mga maongang panahon koman dini ka kalibotan kay ani ini ya pagbeet na kantang Diyos nga Ama. ⁵Agon sazaen ta ya Diyos kawanihen ka! Matood ini.⁶Pagpakabati nao ka kamazong hinang doro nabereng gazed hao. Kay ono sa mindali kamo pagbiza ka Diyos nga minpili sa kamo? Iza gazedya mintabang kamazo kay si Kristo anikay makalibri kamazo ka silot a kamazong mga sala. Kay ono sa mindawat kamo ka lain tinoohan? ⁷Waray lain nga tinoohan nga makakawa ka kantang mga sala. Piro ya mga mindateng di dizan kamazo nagakalibeg siran kamazo kay gosto siran nga maglain ka pagmaymay mahitenged kan Kristo.⁸Timan-an mazo gazed ini nga bisan kami, bisan may taga tahaw nga mga sangzaw kamazo ka pagmaymay nga lain ka pagmaymay nga kanaming insangzaw, silotan matood iza baba kagabok nga nagaloagaw! ⁹Inpanaba nami ini ka mahon-a pen kamhan koman isaben namipaglaong nga kon may ansangzaw kamazo ka pagmaymay nga lain ka pagmaymay nga kamazong indawat silotan matood iza baba ka gabok nga nagaloagaw! ¹⁰Daw minpasabot ini nga gosto nao nga sazaen hao na mga tao?Wara! Basta kay gosto nao nga sazaen hao na Diyos. Daw gosto hao nga maazakan hao na mga tao? Kon ani ini ya tozo nao diri kontana hao yasogoonon ni Kristo.¹¹Mga lomon nao dizan kan Kristo, manalinga kamo. Ya pagmaymay mahitenged kan Kristo nga kanaong inwali diri kon garing ka inhenahena na tao. ¹²Kamhan wara nao dawata garing ka bisan sin-o nga tao. Waray tao disab ya mintoldo kanao. Basta kay si Hiso Kristo ani gazed yaminpasabot kanao kaini nga pagmaymay.¹³Inpanan-ogan kamo daan mahitenged ka kanaong batasan ka nagatoman pen hao ka tinoohan na mga angay nao nga Hudiyo. Hao gazed ya mindaegdaeg ka mga sakop na Diyos ka waray kalooy. Nagaozamet hao pagpoo kanirang tanan. ¹⁴Labaw ya kanaong pagtoman ka tinoohan na mga Yodayo ka pagtoman na mga mataed nga angay nao nga dengan ka toig ya pagkatao. Hao gazed ya minpakalaki pagtoman kabatasan na kanaming karaan nga Hudiyo.¹⁵Kamhan bisan ani ini ya kanaong batasan, dakola ya kalooy na Diyos kanao kay bisan ka wara pen hao matao minpili iza kanao ka pag-alagad kanangiza. ¹⁶Kamhan iza ya minpasabot kanao nga si Hisos ani ya toong Maanak dazaw iwali nao iza dizan ka mga diri kon Hudiyo. Wara hao magpatambag ka bisan sin-o nga tao. ¹⁷Wara isab hao magkaro ka siyodad nga Hirosalem dazaw pagpakigkita ka mga sinarigan ni Hisos nga mahon-a kanao. Hinoa minkaro hao ka mamingaw nga Arabya. Ka wara hao madogay doro minbalik hao ka siyodad nga Damasko.¹⁸Pagkalabay di na tolong ka toig sokad ka pagkilala nao kan Hiso Kristo anipen hao makakaro ka siyodad nga Hirosalem kay anbisita hao kan Pidro nga sinarigan ni Hisos. Kamhan dowang ka simana ya pagbisita nao kanangiza. ¹⁹Si Santiago nga lomon na Magbabaza anika lamang ya kanaong nakitan. Kamhan ya mga ibang sinarigan wara hao magpakigkita. ²⁰Matood ini nga insoyat nao. Mahagdam ya Diyos nga wara haomagbakak!²¹Na, pagpanaw nao ka Hirosalem minkaro hao ka nagakalainlain dapit doro ka lopa nga Siriya daw Silisiya. ²²Agon ya mga sakop ni Kristo doro ka lopa nga Yoda wara pen siran makakita kanao keteb kaiza. ²³Mahagdam lamang siran mahitenged kanao garing ka inpananog na mga iba nga nagalaong nga ya mindaegdaeg kaniran ka mahon-a pen, koman nagawali iza ka tinoohan nga in-ozametan naiza pagpoo. ²⁴Kamhan insaza niran ya Diyos kay iza gazed ya minbag-o ka batasan nao.

Chapter 2

¹Ka wara pen hao magbalik ka siyodad nga Hirosalem minlabay di ya napolo may opat nga ka toig. Kamhan min-iba si Barnabi kanao. Inpaiba disab nao si Tito. ²Minbalik hao doro kay inpasabot na Diyos kanao nga kinahanglan anbalik hao. Kamhan dizan ka waray lain tao inpasabot nao ka mga oloolo ya pagmaymay mahitenged kan Kristo nga insangzaw nao ka mga diri kon Hudiyo. Kay diri hao ansogot nga maosik ya kanaong tarabaho ka mahon-a pen kon koman.³Kamhan ya kanaong iba nga si Tito nga diri kon Hudiyo wara legesa pagpatori, ⁴bisan mintipondizan kanami ya mga isa pen nga tao nga nagapakasakop kan Kristo nga gosto antori kanangiza. Iton nga mga tao minpasaketsaket kanami kay dazaw ansosi mahitenged ka kantang pagkalibri sokad ka pagsakop nita kan Kristo. Gosto niran nga maoripen kita pag-isab ka mga batasanna mga Hudiyo. ⁵Kamhan wara gazed kami maghatag ka logar kaniran ka pagpildi ka sindo ni Kristo dazaw diri madaeg ya pagsarig mazo kanKristo.⁶Kamhan ya mga inngaranan nga mga oloolo waray bag-o nga intoldo niran kanao. Bisan siran koni ya labaw nga mga oloolo waray bali kaydini ka pagseleng na Diyos waray pinalabi nga tao. ⁷Hinoa makasabot siran nga ya Diyos ani ya minsogo kanao ka pagsangzaw ka pagmaymay mahitenged kan Hiso Kristo doro ka mga diri kon Hudiyo singed ka pagsogo naiza kan Pidro ka pagsangzaw kaini nga pagmaymay ngaro ka mga Hudiyo. ⁸Kamhan ya gahem na Diyos ani ya minhinang kanao nga toong sinarigan dizan ka mga diri kon Hudiyo singed ka paghinang naiza kan Pidro nga toong sinarigan dizan ka mga Hudiyo.⁹Kamhan si Santiago daw si Pidro aw si Howan inngaranan nga mga oloolo koni nakasabot siran nga ya Diyos ani ya minhatag kanao kaini nga madazaw nga tarabaho. Agon minpakiglamano siran kanami ni Barnabi daw nagalaong nga mag-angayangay kita pagtarabaho kan Kristo. Kami ni Barnabi ani ya antarabaho doro ka mga diri kon Hudiyo. Kamhan siran ya antarabaho doro kamga Hudiyo. ¹⁰Kamhan isa ka lamang ya inhangzo niran kanami nga nagalaong nga tabangan mazo ya mga pobri nga Hudiyo doro ka siyodad nga Hirosalem. Kamhan ansogot gazed hao kay ani ini ya tarabaho nga inhagoan gazed nao.¹¹Pagkakamhan min-oli kami ka siyodad nga Antiyokya. Pagkadogay kaiza mindateng si Pidro. Kamhan dizan ka pagpanalinga na mga taoinsopak nao iza kay nasazep gazed iza. ¹²Kay ka wara pen magdateng a mga Hudiyo nga insogo ni Santiago madazaw ya batasan ni Pidrokay minpakigsaro iza ka mga diri kon Hudiyo. Kamhan pagdateng na mga Hudiyo garing kan Santiago minlikay si Pidro ka mga diri konHudiyo daw wara di magpakigsaro kaniran. Kay nahaldek iza kay basi mazethan iza na mga Hudiyo nga mintoldo nga torien ya mga diri kon Hudioyo.¹³Kamhan may mga iba pen nga lomon ta kan Kristo nga Hudiyo nahaldek siran iba kan Pidro. Kamhan bisan si Barnabi minlakip iza ka kanirang inhinang nga tinalawan. ¹⁴Pagpakakita nao ka batasan niran nga wara makaangay ka pagmaymay nga inpasabot ni Kristo kanao inbahegan nao si Pidro dizan ka pagpanalinga nirang tanan nga nagalaong nga Pidro, kon iko nga isang Hudiyo nagabatasan singed ka mga diri kon Hudiyo onhon sa mo pagleges ka mga diri kon Hudiyo ka pagbatasan singed ka mga Hudiyo?¹⁵Matood nga Hudiyo ya kaliwat nita, diri kon mga lain tao kita nga wara balaedi na Diyos ¹⁶piro mahagdam kita nga ya pagpakakawa naDiyos ka sala na tao diri kon garing iton ka pagtoman na tao ka mga balaed nga inbilin ni Moysis ka mga karaang Hudiyo basta kay garinghinoa ka pagtoo na tao kan Hiso Kristo. Kita isab ya mintoo kan Kristo Hisos dazaw dizan ka pagseleng na Diyos inhinang naiza nga kita di ya mga matadeng garing ka pagtoo kan Kristo, diri kon garing ka pagtoman ka balaed. Kay bisan sin-o ya tao wara iza magkaangay daw ya Diyos garing ka pagtoman ka balaed na mga Hudiyo.¹⁷Agon kon mintoo kita nga si Hiso Kristo anikay makakawa ka kantang mga sala kamhan singed kita ka mga lain tao nga minlapas ka mga balaed na mga Hudiyo, daw minpasabot ini nga si Kristo minsogo kanta ka pagpakasala kay gostonaiza nga bizaan ya daan balaed? Wara gazed! ¹⁸Kay kon anbalik hao ka daan balaed nga inbizaan nao nagapamatood hao nga minlapas haoka mga balaed na mga Hudiyo kay singed ka nagatamay hao kan Hiso Kristo daw ya toong pagkapatay nga nakakawa ka kanaong mga sala.Kamhan dakola gazed ya sala nao ka Diyos. ¹⁹Ya daan balaed ani ya minpahamtang kanao ka kamatazen kay bisan gosto gazed hao antomanwaray mahimo nao agon inbizaan di gazed nao ini nga balaed. Kamhan ya Diyos anikay sariganan nao kay iza ya mintabang kanao ka pagtomanka toong naazakan.²⁰Kamhan singed ka inlansang hao iba kan Kristo dizan ka toong kros kay minbiza hao ka daan balaed daw bisan ono ya naazakan nao. Kamhan diri hao ansarig ka kanaong kaogaringen ka paghinang ka madazaw basta kay minsarig gazed hao kan Kristo ka pagtabang kanao. Ka bohi ka hao dini ka kalibotan iza gazed ya sariganan nao ka pagtoman ka naazakan na Diyos kay iza nga Maanak na Diyos dakola ya kaazak naiza kanao kay minpakapatay iza dazaw malibri hao ka silot ka kanaong mga sala. ²¹Wara gazed nao isalikway ya pagtabang na Diyos kay kon magkaangay ya tao daw ya Diyos garing ka pagtoman ka balaed naosik lamang ya pagkapatay ni Kristo!

Chapter 3

¹Mga taga Galasiya, waray kasabtan mazo! Daw sin-o ya minlomay kamazo? Nabereng hao kamazo kay dizan kamazo maklaro gazed ya pagpanan-og nao mahitenged ka pagkapatay ni Hiso Kristo ka kros. ²Nangotana hao kamazo daw mindawat kamo ka Madazaw nga Ispirito nga garing ka Diyos pinaazi ka pagtoman ka balaed na mga Hudiyo konpinaazi ka pagpanalinga daw pagtoo ka pagmaymay mahitenged kan Kristo? ³Mga boang gazed kamo! Minsogod kamo ka pagtoo pinaazi ka Madazaw nga Ispirito na Diyos. Kamhan daw gosto mazo padazonon iton pinaazika kamazong kaogaringeng gahem?⁴Daw waray polos ya kamazong kaazi sokad ka pagpasakop mazo kan Kristo? Maposlanen gazed iton! ⁵Kay ya Diyos ani ya minhatag kamazo ka toong Ispirito. Mintabang isab iza kamazo ka paghinang ka mga madazaw nga kaberenganan garing ka pagpanalinga mazo daw pagtoo mazo ka pagmaymay mahitenged kan Kristo, diri kon garing ka pagtoman mazo ka mga balaed na mga Hudiyo.⁶Ani gazed ya inlaong na kasoyatan na Diyos mahitenged kan Abraham nagalaong nga mintoo si Abraham ka Diyos. Kamhan inhinang na Diyos nga waray sala ni Abraham kay mintoo iza ka Diyos. ⁷Agon kinahanglan makasabot kamo nga ya mga tao nga mintoo ka Diyos singed kan Abraham, siran di ya matood nga kaliwatan ni Abraham. ⁸Kawandini pen minpasoyat ya Diyos nga nagalaong nga pinaazi ka pagtoo ka Diyos na mga diri kon Yodayo inhinang na Diyos nga magkaangay siran daw iza. Agon ya kasoyatan na Diyos minsangzaw daan kan Abraham nga nagalaong nga Abraham, dini kanmo panaranginan nao ya tanan mga tao dini ka kalibotan. ⁹Mintoo si Abraham kamhaninpanaranginan iza ka madazaw. Agon ya tanan mga mintoo ka Diyos inpanaranginan isab siran ka madazaw singed kan Abraham.¹⁰Silotan gazed ya mga minsarig ka balaed na mga Hudiyo ka pagpakawara ka kanirang mga sala. Kay may daan pinasoyat na Diyos nagalaong nga silotan na Diyos ya tao nga minlapas ka bisan isa kang bolos nga sogo nga insoyat dizan ka daan balaed. ¹¹Agon maklaro gazed nga bisan sin-o ya tao diri magkaangay iza daw ya Diyos garing ka pagtoman ka balaed na mga Hudiyo. Kay may daan pinasoyat na Diyos nagalaong nga ya tao nga mintoo ka Diyos matadeng di iza, waray sala. Mahatagan disab iza ka bag-ong kinabohi nga diri mawara. ¹²Ya pagtoman ka balaed waramagkinahanglan ka pagtoo kan Kristo. Hinoa may daan pinasoyat na Diyos nagalaong nga ya tao nga ansarig ka mga balaed dazaw makawa ya toongmga sala kinahanglan tomanen naiza ya tanantanan mga sogo. Kon tomanen naiza ya tanan mga sogo tagan iza ka kinabohi nga diri mawara. Kamhan waray mahimo na tao ka pagtoman ka tanantanan mga sogo na daan balaed.¹³Basta kay inlowas kita ni Kristo ka silot ka kantang paglapas kaiton nga balaed kay iza ya minsili kanta ka pagdawat ka silot. Kay inpasoyatna Diyos daan nga nagalaong nga ya tao nga inbitay ka kros timaan iton nga silotan gazed iza na Diyos. ¹⁴Inhinang iton ni Kristo dazaw yapanarangin nga insaad na Diyos kan Abraham ihatag di ka mga diri kon Hudiyo dazaw pinaazi ka pagtoo nita kan Kristo Hisos makadawat kitaka Ispirito na Diyos nga insaad na Diyos.¹⁵Mga lomon nao dizan kan Kristo, simpan may isang ka tao nga minhinang ka kasoyatan mahitenged ka toong kabilin. Kamhan inpirmahan naiza dazaw waray makasopak, waray makadogang kay marig-en di. ¹⁶Na, singed kaiton ya pagsaad na Diyos kan Abraham daw ya isang kaliwat naiza. Minlaong ya daan pinasoyat nga wara ya Diyosmagsaad ka mga mataed nga kaliwat ni Abraham basta kay isa ka lamang ka tao ani si Kristo.¹⁷Kamhan ya kanaong ipasabot ani ini nga minparigen gazed ya Diyos ka toong saad kan Abraham. Kamhan nakahon-a iton nga saad ka mga balaed nga inbilin ni Moysis. Kay paglabay na opatnga ka gatos may katloan nga ka toig anipen si Moysis magsoyat ka mga balaed. Kamhan diri gazed makawara ya mga balaed ka saad na Diyoskay ya saad ani gazed ya nakahon-a ka balaed. ¹⁸Kay kon ya inhatag na Diyos nagakinahanglan ka pagtoman nita ka balaed wara kinahanglanaya saad na Diyos. Piro inhatag iton na Diyos kan Abraham kay ani say toong saad.¹⁹Agon ono ya tood na mga balaed? Minhatag ya Diyos ka mga balaed dazaw mahagdam kita nga mga salaan kita kay onay kita magalapas ka toong mga balaed. Kamhan madazaw ya mga balaed hangtod ka pagdateng na isang kaliwat ni Abraham nga insaadan na Diyos. Na, pagbalaedi na Diyos ya mga karaang Hudiyo insogo naiza ya mga tagatahaw dizan kan Moysis dazaw pasoyaten. Kamhan dizan ka mga tao si Moysis ani ya maglaongay ka mga balaed. ²⁰Basta kay pagsaad na Diyoskan Abraham wara iza magkinahanglan ka maglaongay kay isa ka gazed iza nga minkandizan kan Abraham. Agon ya toong saad kan Abrahamlabaw iton ka balaed nga inbilin ni Moysis.²¹Daw minpasabot ini nga ya mga balaed minsopak ka mga saad na Diyos? Wara gazed! Kay kon may balaed nga makahatag ka bag-ongkinabohi ka mga tao mahimo ya pagkaangay na tao ka Diyos pinaazi ka balaed. ²²Piro minlaong ya daan pinasoyat na Diyos nga ya tanan mga tao dini ka kalibotan in-oripen siran ka gahem na sala dazaw ya mga mintoo kan Hiso Kristo makadawat siran ka madazaw nga insaad na Diyos nga ihatag ka mga mintoo kanangiza.²³Ka wara pen dateng ya panahon ka pagtoo kan Kristo inpiriso kita na balaed hangtod kapagpakita na Diyos nga kinahanglan ya pagtoo kan Kristo. ²⁴Agon ya ga balaed ani ya nagadomara kanta hangtod ka pagdateng ni Kristo dazaw pagtoo nita kanangiza inhinang na Diyos nga nawara di ya kantang mga sala. ²⁵Koman ani ya panahon ka pagtoo kan Kristo. Diri di magdomara ya mga balaed kanta. ²⁶Ya pagtoo mazo kan Kristo ani ya minhinang kamazong tanan ngamga maanak na Diyos kay naisa di kamo daw si Kristo.²⁷Inbenzagan kamo dazaw naisa di kamo daw si Kristo. Kamhan ya batasan mazo singed isab ka batasan ni Kristo. ²⁸Kamhan bisan Hudiyo ya kaliwat mazo, bisan diri kon Hudiyo, bisan mga oripen, bisan diri kon oripen, bisan mga amaama, bisan mga babazi namagkaisa di kamong tanandizan kan Kristo Hisos. ²⁹Kon minsakop di kamo kan Kristo mga kaliwatan di kamo ni Abraham. Kamhan kamo disab ya makadawat kamadazaw nga insaad na Diyos.

Chapter 4

¹Magpasabot pen hao kaini nga ya maanak nga magdawatay ka kabilin na toong ama, ka bata pen iza singed iza ka oripen bisan kon iza ya tag-iza ka tanan. ²Ka bata pen iza may mga tao nga nagaaligara daw nagadomara ka toong kabilin hangtod ka pagdateng na tirmino nga in-andam daan na toong ama.³Singed kaiza ya kahimtang nita. Kay ka wara pen kita magtoo kan Kristo mga oripen isab kita na mga balaed na mga Hudiyo. ⁴Basta pagdateng na tirmino nga in-andam na Diyos inpakarimbaba naiza ya toong Maanak. Kamhan ya Maanak na Diyos natao iza daw mintoman iza ka mga balaed na mga Hudiyo. ⁵Kamhan iza ya minpakapatay dazaw anlibri ka mga tao ka pagkaoripen niran ka mga balaed dazaw mahinang kita nga mga maanak na Diyos.⁶Kamhan inpakarini kanta na Diyos ya Ispirito na toong Maanak nga nagahawag nga Ama nao nga Diyos! Agon iza ya nagapamatood nga kamo di ya toong mga maanak. ⁷Agon diri di kon oripen kamo basta kay maanak. Agon tagan kamo naiza ka tanan nga in-andam naiza para ka toong mga maanak.⁸Ka mahon-a pen wara kamo makakilala ka Diyos agon mga oripen kamo na mga diyosdiyos. ⁹Piro koman nakakilala di kamo ka Diyos.Isaben o paglaong nga koman ya Diyos ani ya minkilala kamazo agon kay onosa kamo maazak pagbalik ka mga balaed nga waray gahem kapaglowas? Kay onosa kamo magpaoripen kaniran pag-isab?¹⁰Minmahal kamo ka aldaw nga Sabado nga tigpahimlay na mga Hudiyo. Minmahal isab kamo ka pagsebay na bolan daw ya mga pista daw ya ikapitong toig nga inmahal na mga Hudiyo. ¹¹Nawied hao kamazo kay basi naosik ya tanan pagkahago nao para kamazo.¹²Mga lomon nao dizan kan Kristo, minhangzo hao kamazo nga maghaod kamo kanao nga diri ansarig ka mga balaed na mga Hudiyo kapagkawa ka mga sala. Ka mahon-a pen minhaod hao kamazo nga mga diri kon Hudiyo kamhan madazaw ya batasan mazo kanao. ¹³Mahagdam kamo nga ka primiro pen ya pagkabedlay nao ani ya may logar nao kapagwali kamazo ka sindo mahitenged kan Kristo. ¹⁴Kamhan wara kamo magtamay kon magsalikway kanao bisan ya kanaong masakit mangil-ad ya selengan. Hinoa indawat mazo hao singed ka pagdawat mazo ka taga langit nga sinogo na Diyos. Indawat mazo hao singed ka pagdawat mazo kan Hiso Kristo¹⁵Kay dakola ya kasaza mazo. Kay ono sa mintignaw di ya kamazong hinawa kanao? Ka mahon-a pen nalooy gazed kamo kanao kamhan kon mahimo pagkawa ya kamazong mata kaw-en matood mazo dazaw ihatag kanao. ¹⁶Daw nahinang di hao koman nga kaaway mazokay inpanan-ogan nao kamo ka matood?¹⁷May mga iba nga tao nagapakahinang siran ka madazaw nga batasan dizan kamazo piro diri kon madazaw ya tozo niran. Kay gosto niran ngapabelagen kamo kanao dazaw ansakop kamo kaniran. ¹⁸Madazaw gazed ya batasan nga nagaaligara ka mga ibang tao basta madazaw lamang ya tozo, bisan wara hao dizan kamazo.¹⁹Mga maanak nao nga naazakan! Singed hao ka ina nga nagapamati kay nagalised gazed ya hena-hena nao mahitenged kamazo hangtod mag-anika kamo daw si Kristo ka batasan. ²⁰Gosto gazed hao kon dizan hao iba kamazo dazaw mahagdam hao kon ono pen ya madazaw nga itambag kamazo kay dakola gazed ya pagkawied nao kamazo.²¹Kamo nga mga maazak pagbalik ka pagpaoripen ka mga balaed, daw wara kamo mahagdam kon ono ya intoldo na balaed? ²²Mintoldo iton nga may dowang bolos nga maanak ni Abraham polos amaama. Dizan ka oripen nga babazi natao ya isang maanak. Dizan kan Saranga kaogaringeng asawa ni Abraham natao ya iba nga maanak. ²³Ya maanak dizan ka oripen natao iton singed ka pagkatao na bisan sin-onga maanak. Piro ya maanak dizan kan Sara natao iton pinaazi ka pagtoman na Diyos ka toong saad kan Abraham. Kay minsaad ya Diyos kan Abraham nagalaong nga bisan malaas di gazed si Sara daw diri manganak an-anak iza²⁴, ²⁵Pamolinged ini nga ya dowang ka babazi singed siran ka dowang saad na Diyos. Kamhan ya isang babazi nga oripen ani si Agar. Si Agar pamolinged iza ka balaed nga inhatag naDiyos kan Moysis doro ka bobong nga Sinay doro ka lopa nga Arabya nga lopa nga natao na mga maanak ni Agar nga polos oripen sirang tanan.Singed isab si Agar ka siyodad nga Hirosalem kay ani ya dapit koman na mga tao nga in-oripen pen kaini nga balaed. Kamhan bisan sin-o yaansakop kaniran in-oripen sab iza ka mga balaed.²⁶Kamhan may matood nga siyodad nga Hirosalem daked pen ka tahaw. Pamolinged ini nga si Sara ya siyodad kay iza ya diri kon oripen kay kaogaringeng asawa ni Abraham iza. Kamhan iza ya kantang ina kay kita nga mga nagasarig kan Kristo kita di ya mga matood nga kaliwatni Abraham. ²⁷Kay minpasoyat ya Diyos daan mahitenged kan Sara nga nagalaong nga Sara, iko nga diri makapanganak magsaza ko. Bisan waraiko makapamati magsaza ko pagdakola. Bisan inbizaan di ko na bana mo manganak iko ka mataed pen ka babazi nga nagatipon di ka bana mo. Ani ini ya daan pinasoyat na Diyos mahitenged ka kahimtang ni Sara.²⁸Mga lomon nao dizan kan Kristo, koman singed kita kan Isak kay mga maanak kita na Diyos garing ka toong saad singed kan Isak. ²⁹Pagsolig na dowang ka maanak ni Abraham indaegdaeg na maanak na oripen ya maanak nga natao garing ka pagtabang kan Sara na Madazawnga Ispirito na Diyos. Singed sab kaiza ya kahimtang nita koman kay inkontara kita na mga mintoman ka mga balaed.³⁰Basta minpasoyat daan ya Diyos ka toong sogo kan Abraham nga nagalaong nga Abraham,pamogawen mo ya oripen nga babazi daw ya toong maanak. Kay ya maanak na oripen diri makadawat ka kabilin na toong ama iba ka maanak na babazi nga diri kon oripen. ³¹Agon mga kaibahan nao, diri kon mga maanak kita na babazi nga oripen basta kay mga maanak kita na babazi nga diri kon oripen.

Chapter 5

¹Nalibri di kita ka mga balaed kay inlibri kita ni Kristo. Agon magrig-en kamo ka pagtoo mazo kan Kristo. Azaw kamo magpaoripen ka mga balaed pag-isab. ²Timan-an mazo gazed ini! Hao nga si Pablo minlaong kamazo nga kon magpatori kamo dazaw makawa ya kamazong mga sala, maosik lamang ya pagkapatay ni Kristo.³Isaben nao pagpanaba nga bisan sin-o yamagpatori dazaw makawa ya toong mga sala kinahanglan tomanen naiza ya tanantanan mga balaed. ⁴Kamo nga mga minsarig ka pagtoman ka mga balaed dazaw magkaangay kamo daw ya Diyos, nahibelag hinoa kamo kan Kristo daw ya pagtabang na Diyos.⁵Kamhan dini kanami intabangan kami na Ispirito na Diyos ka pagsarig ka pagkapatay ni Kristo ka pagkawa ka kanaming mga sala dazaw magkaangay kami daw ya Diyos. ⁶Kay konnaisa di kita daw si Kristo Hisos waray bali ya pagkatinori kon ya diri agkatinori kay ya pagtoo anikay inkinahanglan. Kamhan ya kaazak kaisa daw isa ani ya makapakita ka iba nga mintoo kita kan Kristo. ⁷Madazaw gazed ya kamazong pagtoo! Daw sin-o ya minpaheneng kamazo ka pagtoo ka matood? Onhon sa naiza pagleges kamazo? ⁸Diri kon ani ya inhinang na Diyos nga minpili kamazo.⁹Pamolinged ini nga ya ipasoligay dizan ka harina geramay ka lamang ya inkinahanglandazaw antobo ya tibolos makaen. Agon maghamarag kamo ka mga mindateng dizan kamazo kay ya kanirang toldo nakasamok kamazong tanan. ¹⁰Kamhan minsarig gazed hao kamazo nga diri kamo ansakop kaniran kay ya Magbabaza ani ya insakopan nita. Kamhan ya minsamok di kamazo, bisan sin-o iza, silotan gazed iza na Diyos.¹¹Kamhan mga lomon nao dizan kan Kristo, kon nagawali pen hao nga kinahanglan magpatori ya tao daw daegdaegen pen hao? Wara. Kay konnagasangzaw pen hao kaiton mawara di ya kasamok garing ka pagsangzaw nao mahitenged ka pagkapatay ni Kristo ka kros. ¹²Gosto nao nga ya mga tao nga minsamok kamazo panhimothan hinoa dazaw matibway ya tanan!¹³Kamhan kamo nga mga lomon nao dizan kan Kristo, inpili kamo dazaw malibri kamo ka pagkaoripen na mga daan balaed. Kamhan ini nga pagkalibri mazo azaw hinanga nga baribad mazo dazaw maghari kamazo ya naazakan na kamazong lawas. Hinoa mag-alagad kamo ka isa daw isa in-ibahan ka kaazak. ¹⁴Kay ya tibolos balaed natibe ka isa ka lamang nga sogo nagalaong nga azaken mazo ya iba mazo singed ka kaazak mazo ka kamazong kaogaringen. ¹⁵Kamhan kon mag-inawayaway kamo singed ka pag-away na mga mananap nga magtinekbanay bantay kamo kay basi matibe kamo pagkapatay.¹⁶Wani ya kanaong ipanaba koman nga dalem ka beet mazo paharien mazo ya Madazaw nga Ispirito nga garing ka Diyos. Kamhan azaw mazopatomani ya naazakan nga maonga nga inkatao dini ka lawas mazo. ¹⁷Kay ya naazakan nga inkatao dini ka lawas nita nakasopak iton kanaazakan na Ispirito na Diyos. Mga kaaway sirang dowa agon wara kamo makahinang ka madazaw nga hinangen mazo kontana. ¹⁸Kon nagahariya Ispirito na Diyos kamazo diri di kamo ya mga oripen na mga balaed.¹⁹Masazon ya pagkilala ka mga hinang na maonga nga inkatao dini ka lawas. Makita iton ka batasan nga malaw-ay daw maripa daw malain ²⁰daw ya paghawag ka mga diyosdiyos daw ya pagpamarang. Makita isab iton ka pagdemet daw ya pag-away daw ya pagsina daw ya kazehetdaw ya pag-izahay daw ya pagbelagbelag garing ka paglalis. ²¹Makita isab iton ka pag-arig daw ya pagkapalahebeg daw ya pagbinogoy daw yamga iba pen nga batasan singed kaini. Agon anpakahagdam hao kamazo koman singed ka inhinang nao ka mahon-a pen nga ya mga anbatasan singed kaiton diri anpaseled ya Diyos kaniran ka toong hel-anan daked ka tahaw.²²Kamhan ya Ispirito na Diyos ani ya mahinatagen ka kaazak daw ya kasaza daw ya kalinaw daw ya pag-anget ka kalised dawya pagkamatinabangen daw ya madazaw nga batasan daw ya pagkamatinomanen ²³daw ya pagkamaloloy-on daw ya pagpegeng ka kaogaringen nga beet. Ini nga mga batasan wara magsopak ka bisan ono nga balaed. ²⁴Kamhan ya mga minsakop di kan Kristo Hisos inbizaandi niran ya maonga nga naazakan niran nga inkatao kay inlansang di niran ini ka kros ka pagkapatay ni Kristo.²⁵Ya Ispirito na Diyos ani ya minhatag kanta ka bag-ong kinabohi nga diri mawara. Agon iza isab yapaharien nita dini ka kantang lawas. ²⁶Kinahanglan diri kita magpasaza ka kantang kaogaringen kay ani ya sinogdan ka magain-away daw ya magasina.

Chapter 6

¹Mga lomon nao dizan kan Kristo, dizan kamazo kon may isa nga nasakpan ka sala, kamo nga mga tineed di ya pagtoo magtabang kamo kanangiza ka pagbalik ka batasan nga madazaw. Pagpanaba mazo kanangiza diri kamo magpalabaw. Magbantay kamo dazaw diri kamo matintal. ²Magtinabangay kamo ka mga kalisdanan nga kamazong in-anget dazaw tomanen mazo ya sogo ni Kristo kamazo.³Kon may minhena-hena nga iza ya labaw ka toong mga iba, bisan ababa ka lamang iza, inlimbongan lamang naiza ya toong kaogaringen. ⁴Ya kada isa kinahanglan magsosi ka toong kaogaringen nga batasan pag-onay. Konmadazaw ya toong batasan diri iza masipeg ka toong mga inhinang daw diri an-arig ka inhinang na mga iba. ⁵Kay ya kada isa kinahanglan magatobang ka Diyos ka pagsambag ka toong kaogaringeng hinang.⁶Ya tao nga intoldoan ka sindo mahitenged kan Kristo kinahanglan magtabang ka mga inkinahanglan na nagatoldo kanangiza. ⁷Azaw limbongi ya kamazong kaogaringen paghena-hena nga makalimbong kamo ka Diyos. Pamolinged ini nga ya ipogas na tao ani disab ya toong anihen. ⁸Agon kon antoman ya tao ka naazakan na toong kaogaringen balsan iza ka kamatazen nga waray kinateban. Kon antomaniza ka naazakan na Ispirito na Diyos balsan iza ka bag-ong kinabohi nga diri mawara.⁹Agon diri kita magmaloza ka paghinang ka madazaw kay kon magpadazon kita ibales na Diyos ya madazaw kay-an ka tirmino nga in-andam naiza daan. ¹⁰Agon dizan ka bisan sin-o nga tao maghinang kita ka madazaw labi di dizan ka mga mintoo kan Hiso Kristo kay siran ya kantang lomon dizan kanangiza.¹¹Na, dini ka pagkatiwas na soyat magseleng kamo ka mga dakolang litra nga kanaong nasoyat! ¹²Ya mga maazak pagpakita daw pagpagarbo nga tomanen niran ya mga balaed na mga Hudiyo ani ya minleges kamazo ka pagpatori. Minhinang siran kaiton kay nawied siran kay daegdaegen sirankon itoldo niran nga ya pagkapatay ni Kristo ka kros anikay makakawa ka sala na mga tao. ¹³Kay bisan ya mga minpatori wara siran magtomanka mga iba pen nga balaed. Gosto siran nga magpatori kamo dazaw makapagarbo siran nga mindawat di kamo ka batasan nga pagtori.¹⁴Basta dini kanao magpagarbo lamang hao ka kros ni Hiso Kristo nga kantang Magbabaza. Kay ya pagkapatay naiza ani ya nakalibri kanao ka pagkaoripen ka batasan nga wara mag-angay ka Diyos. Kamhan diri di hao harian naiza ngabatasan. ¹⁵Waray bali kon torien ya tao kon diri. Kay ya pagbag-o na Diyos ka hena-hena na tao anikay inkinahanglan. ¹⁶Kamhan ya mga antoman kaini nga pagmaymay nga insoyat nao gosto nao nga palinawen na Diyos ya kanirang hinawa daw tabangan siran iba ka tanan mga sakop na Diyos!¹⁷Wani ya pagkatiwas na soyat nga kinahanglan magheneng gazed ya mga minsamok kanao nga nagalaong nga wara si Hisos magsogo kanaoka pagsangzaw ka toong pagmaymay. Kay ya mga betzaw dini ka kanaong lawas ani ya pagpamatood nga oripen hao ni Hisos. ¹⁸Gosto nao nga tabangan kamo ni Hiso Kristo nga kantang Magbabaza kay kamo ya kanaong lomon izan kanangiza.

Ephesians

Chapter 1

¹Hao si Pablo ya minsoyat. Insarigan hao ni Kristo Hisos ka pagdara ka toong pagmaymay ngaro ka mga tao kay ani ya kabebet-en na Diyos.Wani ya soyat nao kamazo nga mga taga Ipiso nga mga sakop na Diyos nga matinomanen kan Kristo Hisos. ²Gosto nao nga tabangan kamo na kantang Ama nga Diyos daw si Hiso Kristo nga Magbabaza. Palinawen disab ya kamazong hinawa.³Sazaen ta ya Diyos nga Ama ni Hiso Kristo nga kantang Magbabaza. Kay bisan dini pen kita ka kalibotan minhatag di iza kanta ka tanan mga panarangin daked ka tahaw kay kan Kristo di kita. ⁴Sokad ka wara pen mahinang ya kalibotan minpili ya Diyos kanta dazaw kita di ya toong mga anak pinaazi ka pagtoo kan Kristo. Kamhan dizan ka pagseleng na Diyos matadeng di kita, waray sala.⁵Dakola ya kalooy naiza kanta agon kamahon-a pen minponto iza nga pinaazi kan Hiso Kristo hinangen naiza nga kita di ya toong mga anak kay ani ya naazakan daw kabebet-en naiza. ⁶Sazaen ta iza kay nalooy gazed iza kanta. Kamhan minhatag iza ka toong Maanak nga pinayangga.⁷Pagpaawas ni Kristo ka toong dogo minbazad iza ka kantang silot. npasaylo di matood ya kantang mga sala kay natabangan gazed kita naiza. ⁸Kamhan waray kolang nita kay minponto ya Diyos daan kon onhon sa naiza pagpabalik kanta kanangiza.⁹Minpakahagdam di iza kanta ka toong kabebet-en mahitenged kan Kristo. Ka wara pen datengsi Kristo singed ka intago pen ya kabebet-en na Diyos kay wara pen ipahagdam piro koman inpahagdam di kita. ¹⁰Kamhan kay-an ka hostong panahon patomanon na Diyos ya toong plano nga magkaisa ya tanan mga inhinang naiza dini ka kalibotan daw daked ka langit kay si Kristo ani ya oloolo ka tanantanan.¹¹Ya Diyos ani ya min-andam ka bisan ono ya kabebet-en naiza. Dizan kan Kristo inpili kita na Diyos dazaw kita di ya toong mga sakop kay ani ya toong tozo sokad kawandini pen. ¹²Minhinang iza kaiton dazaw ansaza kita kanangiza kay madazaw gazed ya inhinang naiza dini kantanga mga mahon-ang minsarig kan Kristo.¹³Pagpakabati mazo ka pagmaymay mahitenged kan Kristo mintoo disab kamo nga iza matood ya makalibri kamazo ka silot nga ipahamtang kamazo na Diyos ka kamazong mga sala. Kamhan inpatikan kamo na Diyos kay minhatag iza kamazo ka toong Ispirito nga toong insaad. Kay ani ya timaan nga kamo di ya toong mga sakop. ¹⁴Iza nga Ispirito ani ya inpatinga hasta ka pagdawat nita ka kabilin nga insaad kanta na Diyos. Agon sazaen nita ya Diyos kay madazaw ya toong inhinang!¹⁵Na, sokad ka pagpakabati nao nga mintoo kamo kan Hisos nga kantang Magbabaza daw nagaangay kamo ka tanan mga sakop naiza ¹⁶wara sa hao mag-endang pagpasalamat ka Diyos. Kamhan nagatabang isab hao kamazo pag-ampo¹⁷ka Diyos ni Hiso Kristo nga kantang Ginoo kayiza ya Ama nga pinakalabaw. Hangzoon nao iza dazaw ihatag naiza kamazo ya toong Ispirito nga ani makahatag kamazo ka kahagdamanandazaw mag-angay kamo daw ya Diyos ka hena-hena. ¹⁸Hangzoon sab nao iza dazaw pawaan naiza ya kamazong otok dazaw makasabot kamonga madazaw matood ya intagadan mazo kay kamo di ya mga inpili na Diyos. Kay bisan ono ya mahal dini ka kalibotan mahal pen gazed yamga hatag nga insaad na Diyos ka toong mga sakop.¹⁹Hangzoon sab nao iza nga pasabtan kamo nga dakola gazed ya gahem naiza ka pagtabangkanta nga mga mintoo kanangiza. Wara gazed kita mahagdam kon hain keteb ya gahem naiza ka pagtabang kanta. ²⁰Kay singed iton ka dakolanginhinang naiza pagbohi naiza kan Kristo pagbalik garing ka lebeng. Kamhan daked ka tahaw inpalo-to naiza si Kristo dizan ka toong too ²¹kay si Kristo ani ya labaw ka gahem. Ya toong pagkadato ataas iton ka mga hari daw ya mga oloolo daw ya bisan sin-o nga gamhanan dini ka kalibotan daw daked ka tahaw. Kawanihen ka ya toong paghari kanirang tanan. Kamhan ya ngaran ni Kristo labaw iton ka bisan ono ya ngaran nga hawagenen na mga tao.²²Intagan na Diyos si Kristo ka katenged kapaghari ka tanantanan. Inhinang na Diyos nga si Kristo di ya oloolo ka tanan mga sakop na Diyos. ²³Kita nga mga minsakop kan Kristo singedkita ka lawas ni Kristo kamhan dini kan Kristo insakto di gazed kita kay insakto ya toong pagkaDiyos.

Chapter 2

¹Ka wara pen kamo magsakop kan Kristo singed ka patay di kamo dizan ka pagseleng na Diyos kay masinopaken kamo ka Diyos kaymga salaan pen kamo. ²Kamhan nakaangay pen kamo ka batasan na mga maongang tao dini ka kalibotan kay mintoo kamo kan Satanas nga tag-iza ka mga maonga nga nagapanawpanaw dini ka kalibotan kamhan nagahari disab iza ka hena-hena na mga tao nga wara magtahod ka Diyos. ³Ka wara pen kita magsakop kan Kristo nakaangay kitang tanan ka batasan niran kamhan bisan ono ya naazakan na kantang kaogaringeng lawas daw hena-hena inhinang nita iton kay mintoman kitaka maonga nga inkatao dini ka kantang lawas.⁴Kamhan natabangan gazed kita na Diyos kay dakola ya toong kalooy kanta ⁵kay bisan singed ka patay di kita ka kantang mga sala inbohinaiza kita iba ka pagbohi naiza kan Kristo pagbalik garing ka lebeng. amhan nalibri di kita ka silot ka kantang mga sala kay natabangan matood kita naiza. ⁶Pagbohi na Diyos kan Kristo Hisos pagbalik garing ka lebeng minhinang iza nga naisa di kita daw si Kristo dazaw kita disab ya anhari daked ka tahaw iba kan Kristo. ⁷Inhinang na Diyos iton dazaw kawanihen ka ipakita naiza nga dakola gazed ya toong kalooy kanta nga dizan di kan Kristo. Wara kita mahagdam kon hain keteb yatoong pagtabang kanta.⁸Kamhan diri kon garing ka inhinang nita yapagkalibri ka silot basta kay ya Diyos ani ya mintabang ka paglibri kanta pinaazi ka pagtoo nita kan Kristo. Hatag gazed iton na Diyos. ⁹Kamhandiri mahimo ya pagpagarbo na bisan sin-o nga tao kay waray mahimo naiza ka paglibri ka toong kaogaringen ka silot nga inpahamtang na Diyos ka toong mga sala. ¹⁰Kay dizan kan Kristo intagan kita na Diyos ka bag-ong hena-hena dazaw tomanen nita ya madazaw nga in-andam naDiyos daan.¹¹Kamo nga mga diri kon Hudiyo, magtaremdem kamo ka kahimtang mazo ka wara pen kamo magsakop kan Kristo. Kay intamay kamo na mga Hudiyo kay wara kamo magpatori ka kamazong lawas singed kaniran. Silaong niran nga siran di ya matood nga kasakopan na Diyoskay inpatori ya lawas niran kay tomanen niran ya balaed nga imbilin ni Moysis. Ambaza kay nagakontara pen siran ka Diyos kay diri siranansogot kan Kristo. ¹²Kamo nga mga diri kon Hudiyo, magtaremdem kamo nga izang mahon-a pen singed ka buta kamo ni Kristo. Warakamo mag-apil ka mga kaliwatan ni Israil nga inpili na Diyos daan ka pagsakop kanangiza. Wara disab kamo mag-apil ka madazaw nga insaad na Diyos kaniran. Waray madazaw nga intagadan mazo kay wara kamo makaangay ka Diyos.¹³Kamhan indazaw ni Kristo Hisos ya kahimtang mazo koman kay minpaawas iza ka toong dogo dazaw makaarani kamo ka Diyos. Agondiri di kamo kon aro ka Diyos kay minsakop di kamo kan Kristo. ¹⁴Inhosay ni Kristo ya mga Hudiyo daw ya mga diri kon Hudiyo. Kamhan nagkaangay di sirang tanan kay dizan kaniran inkawa ni Kristo ya pagkakontara. ¹⁵Kay pagkapatay naiza singed ka inkawa naiza ya mga daan balaed na mga Hudiyo kay minpakig-away iton ka Hudiyo daw diri kon Hudiyo. Kamhan inhinang naiza nga singed ka maglomon di siran kay si Kristo di ya insakopan niran. ¹⁶Ya pagkapatay ni Kristo aniya minpatipon ka mga Hudiyo daw ya mga diri kon Hudiyo. Kamhan makabalik sirang tanan ka Diyos. Inkawa di naiza ya pagkakontara dizan kanirang tanan.¹⁷Kamhan kamo nga mga diri kon Yodayo nga aro ka Diyos daw kami nga mga Yodayo nga daan inpili naiza inpakahagdam ni Kristo kitang tanan nga iza ya nakakawa di ka pagkakontara nitaka Diyos. ¹⁸Kamhan ya Madazaw nga Ispirito nga garing ka Diyos ani ya mintabang kantang tanan ka pag-arani ka Diyos kay si Kristo yaminhinang ka dalan.¹⁹Kamhan kamo nga mga diri kon Hudiyo, bisan izang mahon-a pen aro kamo ka Diyos inhinang di naiza nga kamo di ya toong mga anak daw in-apil disab kamo ka toong kasakopan. ²⁰Pamolinged ini nga kita nga mga sakop ni Kristo singed kita ka lagkaw nga inhinang na Diyos. Kamhan ya mga mahon-ang sinarigan ni Kristo singed siran ka tadek na lagkaw. Si Kristo Hisos singed iza ka matimgas nga bato nga minrig-en ka primirong ogdok na lagkaw. ²¹Iza ya minhatag ka karig-en ka lagkaw dazaw mahinang nga dakolang lagkaw nga pangamozoanan ka Diyos. ²²Kamo nga mga minsakop di kan Kristo singed kamo ka mga liwaan nga ingabas di. Kamhan inkinahanglan ya isa daw isa kamazo dazaw mahinang nga hel-anan para ka Madazaw nga Ispirito nga garing ka Diyos.

Chapter 3

¹Hao nga si Pablo napiriso di hao kay indara nao ya pagmaymay mahitenged kan Kristo Hisos doro kamazo nga mga diri kon Hudiyo. ²Mahagdam hao nga nakabati kamo nga insarigan hao na Diyos ka tarabaho kamhan natabangan hao naiza ka pagtoman dazaw matabangan kamo³Izang dini kaini ababa ya sinoyat nao kamazo nagalaong nga hao ya inpakahagdam na Diyos ka toong plano ka pag-apil kamazo ngamga diri kon Hudiyo dizan ka mga Hudiyo. Ka wara pen dateng si Kristo intago ya plano piro inpahagdam di koman. ⁴- ⁵Kamhan kon basahen mazo ini makasabot kamo ka kasabtan nao mahitenged ka tinago na Diyos dizan kan Kristo. Na, ya tinago wara ipakahagdam ka mga tao kawandini pen piro inpasabot di koman na Ispirito na Diyos dini ka mga sinarigan na Diyos daw ya toong mga propita⁶Wani ya pagsabot nao ka tinago nga kamo nga mga diri kon Hudiyo panaranginan kamo na Diyos iba ka mga Hudiyo kay inhinang na Diyos nga maglomon di kamong tanan. Kamhan dizan kan Kristo in-apil disab kamo ka mga hatag nga insaad na Diyos ka toong kasakopan. ⁷Hao ya insogo na Diyos ka pagdara kaini nga pagmaymay mahitenged kan Kristo doro kamazo kay insarigan hao naiza kaini nga tarabaho. Kamhan natabangan gazed hao naiza ka pagtoman.⁸Bisan lopig gazed hao ka bisan sin-o ya sakop na Diyos hao ya insarigan naiza ka tarabaho ngaampanan-og kamazo nga nagalaong nga dakola gazed ya kalooy ni Kristo kamazo nga mga diri kon Yodayo. ⁹Gosto na Diyos nga ipakahagdam naoya toong plano ka tanan mga tao. Kay sokad kawandini pen ya Diyos nga Maghinangay ka tanantanan wara iza magpakita ka plano nga kabebeten naiza daan.¹⁰piro inpahagdam di koman dazaw pagpatipon naiza ka tanan mga sakop ni Kristo ankilala ya mga diwata daw ya mga taga tahaw nga nagahari daked ka tahaw nga dakola gazed ya inhinang na Diyos. ¹¹Kamhan iton nga inhinang na Diyos ani ya nakatoman ka toong plano. Kay sokad kawandini pen ka wara pen mahinang ya kalibotaninhena-hena naiza daan nga ipakarimbaba naiza si Kristo Hisos nga kantang Magbabaza.¹²Kamhan dizan kan Kristo nakawa di ya pagkontara nita ka Diyos. Kamhan wara di ya kahaldek nita ka pag-arani ka Diyos kay mintoo di kita kan Kristo. ¹³Agon diri kamo magkawied ka kanaong kahimtang dini ka pirisohan kay nagaanget hao dazaw matabangan kamo.¹⁴Na, nagatabang hao kamazo ka pagpangamozo ka Diyos ¹⁵kay izaya matood nga Ama ka tanan kasakopan naiza daked ka daw tahaw dimbaba ka kalibotan. ¹⁶16 Iza ya labaw ka gahem kamhan labaw gazedya pagkadato naiza. Agon hangzoon nao iza dazaw hegeten gazed na toong Ispirito ya kamazong pagsarig kan Hiso Kristo¹⁷dazaw pabilin iza dizan ka kamazong beet pinaazi ka pagtoo. Hangzoon disab nao dazawmag-angay-angay kamo kay kon matood ya pagkaangay mazo ¹⁸tagan kamo daw ya tanan mga sakop ni Kristo ka kasabtan mahitenged kadakolang kalooy na Diyos ka mga tao. ¹⁹Bisan diri kita mahagdam kon pira ya kadakola na toong kalooy ka mga tao gosto nao nga doganganya pagsabot mazo dazaw bisan ono ya kaazi mazo tomanen mazo ya madazaw kay inharian kamo na Diyos.²⁰Agon sazaen nita ya Diyos kay bisan ono ya ihangzo nita dakola pen ya toong hinangen bales ka kantang paghangzo. Kay dini kanta wara gazed kita mahagdam kon hain keteb ya toong pagkadato kay labaw iza ka gahem. ²¹Agon sazaen gazed nita ya Diyos koman daw kawanihen ka kay dizan kan Kristo Hisos mintabang gazed iza kanta nga toongkasakopan. Ani ini ya pagpangamozo nao ka Diyos para kamazo.

Chapter 4

¹Hao nga si Pablo napiriso di hao kay min-alagad hao ka Magbabaza. Na, gosto nao nga mag-angay kamo ka batasan mazo ka batasan nganaazakan na Diyos kay iza ya minpili kamazo. ²Diri kamo magpalabaw ka mga iba mazo. Kaloozan mazo siran. Diri kamo magkazehet ka sazepniran. Hinoa magpasaylo kamo kaniran dazaw ipakita mazo nga naazak kamo kaniran. ³Kay dini kanta ya Madazaw nga Ispirito nga garing ka Diyos ani ya minhatag ka pagkaangay nga hena-hena agon bizaan gazed mazo ya batasan nga makahatag ka kasamok.⁴Kita nga mga sakop ni Kristo singed kita ka isang bolos nga lawas. Kamhan isa ka isab yaMadazaw nga Ispirito nga inhatag kanta na Diyos. Isa ka gihapon ya kantang intagadan kay kita ya mga pinili na Diyos. ⁵Bisan mataed kitaisa ka gazed ya kantang Magbabaza ani si Kristo. Iza gazed ya tinoohan ta. Kamhan ya pagbenzag ani timaan nga minsakop di kita kan Kristo. ⁶Isaka ya Diyos nga pinakalabaw. Ama iza ka tanan mga tao nga minsakop di kan Kristo. Labaw iza ka gahem kamhan inharian kita naiza daw in-ibahan.⁷Na, nagaangay matood ya kantang hena-hena kamhan kada isa may lain harominta nga insarig ni Kristo. ⁸Kay may daan pinasoyat na Diyosnagalaong nga pag-oli ni Kristo daked ka tahaw indara naiza ya mga kaaway naiza kay napildi siran. Kamhan inpansarig naiza ya harominta ka toong mga sakop dazaw may ikatabang kanirang tanan. Ani ini ya daan pinasoyat na Diyos.⁹Nabaton matood si Kristo agon mahagdam kita nga izang mahon-a pen minkarimbaba iza ka kalibotan. ¹⁰Kamhan iza nga minkarimbabaani disab ya nabaton daked ka tahaw aro pen ka katahawan dazaw nhari iza ka tibolos kalibotan daw katahawan.¹¹Kamhan inpansarig sab naiza ya mga harominta dini ka isa daw isa nga sakop dazaw may ikatabang kantang tanan. Insarig ka mga isa ya pagpanan-og ka pagmaymay mahitenged kan Kristo. Insarig ka mga isa ya pagpanan-og ka mgakaazi nga wara pen dateng. Insarig ka mga isa ya pagdara ka pagmaymay ni Kristo ngaro ka mga lain dapit. Insarig ka mga isa ya pagkaoloolo kamga sakop ni Kristo nga nagatipon ka pagsingba daw pagtoldo kaniran. ¹²Ani ini ya harominta nga insarig ni Kristo ka toong mga sakop dazawmay ikatabang kaniran ka pagpangalagad ka Diyos daw pagparig-en ka anirang pagtoo kay siran di ya singed ka lawas ni Kristo. ¹³Kamhan gosto ni Kristo nga namag-angay di kitang tanan kahena-hena kay mintoo di kita ka mga anak na Diyos daw naanad di kita kanangiza. Gosto naiza nga kitang tanan daw si Kristo magkaangay kitaka hena-hena.¹⁴Kamhan diri di kon singed ka bata kita kay ya mga singed pen ka bata madali malimbongan siran ka bisan ono ya bakak na mga minpakahinang nga magtoldoay. Singed ka nagakaanod-anod siranka mga baled daw nagakapalidpalid ka hangin. ¹⁵Dini kanta panabaen a hinoa ya matood ka isa daw isa nga ipakita ya kaazak. Gosto ni Kristonga mag-angay ya tanan mga batasan ka batasan nga naazakan naiza kay iza ya kantang oloolo. ¹⁶Wani ya pamolinged nao kamazo dazaw mahagdam kamo nga kon madazaw ya pagdomara nita ka kantang mga iba magaangay ya kantangbatasan ka batasan nga naazakan ni Kristo. Na, kita di ya singed ka lawas ni Kristo kamhan si Kristo ya olo na lawas. Kamhan may mga mataed nga timbang singed ka mga timbang dizan ka lawas na tao. Bisan sin-o ya timbang dini ka lawas ni Kristo kinahanglan magaangay iza ka mga ibanga timbang. Kon madazaw ya tarabaho na kada isa nga timbang ansolig ya lawas kay magtinabangay ya mga timbang. Pamolinged ini nga kon madazaw ya pagdomara nita ka kantang mga iba magaangay ya kantang batasan ka batasan nga naazakan ni Kristo.¹⁷Agon wani ya tambag nao kamazo kay si Kristo di ya insakopan mazo. Bizaan mazo ya maongang batasan na mga makasasala dini kakalibotan kay waray polos ya kanirang hena-hena. ¹⁸Madeglem gazed ya kanirang hena-hena kay wara siran magkaangay ka Diyos. Kamhan waray kasabtan niran mahitenged kanangiza kay diri siran ansogot. ¹⁹Waray kasipeg niran ka paghinang ka maonga. Nagapatozang siran ka bisan ono ya batasan nga maripa. Nagahinang siran ka tanan mga malaw-ay nga waray pagpegeng.²⁰Kamhan diri kon ani iton ya pagtoon mazo ka pagmaymay mahitenged kan Kristo! ²¹Mahagdam kami nga nabatian mazo ini nga pagmaymay. Kamhan intoldoan disab kamo ka matood kay si Hisos ya insakopan mazo. ²²Agon bizaan mazo ya maonga nga hena-hena nga inkatao dini kamazo kay anlimbong iton kamazo ka paghinang ka mga naazakan na lawas mazo. Kamhan makaonga iton kamazo.²³Kinahanglan hinangen na Diyos ya kamazong hena-hena pagbag-o. ²⁴Kinahanglan mag-angay kamo ka batasan mazo ka batasan nga naazakan na Diyos nga polos madazaw, waray sala.²⁵Magheneng di kamo pagbakak ka mga iba mazo. Hinoa ipanaba mazo ya matood kay mga sakop di kita ni Kristo. ²⁶Kon mazehet kamoka iba mazo hinazen mazo ya kazehet, diri pagdakolaen kay basi mahinang nga maonga. Diri kamo maghena-hena ka kazehet mazo katibolos aldaw ²⁷kay basi may logar ni Satanas ka pagtintal kamazo ka pagpakasala.²⁸Dizan kamazo kon may isa nga mangawat kinahanglan bizaan di naiza ya batasan nga pagpangawat. Kamhan magtarabaho iza dazaw may panginabohi naiza daw may ikahatag naiza dizan ka mga may kinahanglan. ²⁹Azaw kamo pagpamalikas. Ya mga panaba nga makatabang ka mga nagapanalinga daw makapaheget ka kanirangpagsarig kan Kristo ani gamiten mazo. ³⁰Azaw mazo pagpakawieda ya Madazaw nga Ispirito nga inhatag na Diyos kamazo. Kay iza nga Ispirito ani ya patik nga kamo di ya mga sakop na Diyos. Timaan isab iza nga may tirmino nga ambalik ya kamazong Manlolowas.³¹Agon bizaan gazed mazo ya tanan mga malain nga hena-hena mahitenged ka iba mazo. Diri kamo mag-iseg daw mag-away. Magheneng di kamo paggasling daw pagbiaybiay ka iba mazo. Bizaan mazo ya bisan ono nga pagdemet mazo. ³²Kamhan dazawen mazo ya pagdomara mazo ka mga iba mazo. Kaloozan mazo siran. Magpasaylo kamo ka isa daw isa singed ka pagpasaylo na Diyos kamazo pinaazi ka pagtoo mazo kan Kristo.

Chapter 5

¹Maghaod kamo ka batasan na Diyos kay inhinang naiza nga kamo di ya toong mga anak nga toong naazakan. ²Mag-angay-angay kamo singed ka pagkaangay ni Kristo kamazo kay inhatag naiza ya toong kaogaringeng lawas dazaw ambazad iza ka silot ka kantang mga sazop. Kamhan si Kristo ani ya madazaw nga ihaladay nga makasaza ka Diyos.³Ya batasan nga maonga daw ya tanan mga malaw-ay daw ya batasan ga maga-izahay likazan gazed mazo kay kamo di ya mga sakop na Diyos. ⁴Azaw kamo paggamit ka mga panaba nga malaw-ay daw binoang daw maripa nga alizat. Hinoa magpanaba kamo ka pagpasalamat mazo kaDiyos.⁵Timan-an mazo gazed ini nga bisan sin-o ya tao nga maonga daw ya tao nga nagahinang ka malaw-ay daw ya maga-izahay nga tao waray bahin niran ka kabilin nga insaad ni Kristo daw ya Diyos ka kanirang kasakopan. Ya tao nga maga-izahay singed ka nagahawag iza ka diri kon matood nga Diyos kay gosto naiza nga toong di ya tanan. ⁶Silotan gazed na Diyos ya mga tao nga nagabatasan singed kaini kay diri siran antoo kaDiyos. Azaw kamo magtoo ka bisan sin-o ya anlaong nga diri iza silotan na Diyos bales ka toong batasan nga maonga. Namongoy iza kamazo kayisgan matood iza na Diyos. ⁷Agon likazan mazo iza.⁸Ka wara pen kamo magsakop kan Kristo madeglem pen ya kamazong hena-hena singed kaniran piro mapawa di ya kamazong hena-hena kay minsakop di kamo ka Magbabaza nga tag-iza ka kapawa. Agon mag-angay kamo ka batasan mazo ka batasan nga naazakan naiza. ⁹Kay si Kristo nga tag-iza ka kapawa ani ya minhatag kamazo ka batasan nga madazaw angay ka pagmaymay na Diyos. ¹⁰Magtoon kamo ka batasan nga makasaza ka Magbabaza. ¹¹Diri kamo mag-apil ka inhinang na mga tao nga madeglem pen ya kanirang hena-hena. Hinoa maghinang kamo ka madazaw dazaw ipakita kaniran nga maonga ya kanirang mga inhinang. ¹²Kay ya batasan nga intago niran kon ipanan-og dizan ka mga tao anhatag iton kaniranka kasipeg.¹³Ya pagmaymay ni Kristo singed iton ka segà. Kon mahagdam ya mga tao kaini nga pagmaymay makakilala siran ka batasan nga maonga kaymapawa di ya kanirang hena-hena. ¹⁴Wani ya pamolinged mahitenged ka tao nga madeglem pen ya hena-hena. Singed iza ka tao nga natorogdi. Singed sab iza ka tao nga maomos di kay inpasoyat na Diyos daan nagalaong nga kamo nga mga natorog pen, mag-imata di kamo. Kamonga mga maomos di, bomangon di kamo garing ka lebeng dazaw pawaan ni Kristo ya kamazong hena-hena.¹⁵Agon maghena-hena gazed kamo ka kamazong batasan. Magandam kamo ka batasan nga naazakan na Diyos. Diri kamo maghaod ka batasan na mga tao nga waray kahagdamanan ka pagmaymay na Diyos. ¹⁶Kay koman nga panahona nagapakalaki ya mga tao paghinang ka maonga agon magpakalaki kamo hinoa paghinang ka madazaw. ¹⁷Azaw kamo pagpakaboang. Hinoa sabten mazo ya kabebet-en na Diyos kamazo.¹⁸Azaw kamo paghebeg ka bino nga makaonga kamazo. Hinoa togotan mazo ya Madazaw nga Ispirito nga garing ka Diyos ka paghari kamazo.Kay iza ya anhatag kamazo ka hena-hena nga madazaw. ¹⁹Pagtipon mazo kantahen mazo ya pagsaza mazo ka Diyos. Ihatag mazo ya tanan henahena mazo ka pagsaza ka Diyos. ²⁰Bisan ono ya kaazi mazo onay kamo magpasalamat ka Diyos nga Ama kay si Hiso Kristo nga kantang Magbabaza ani ya kantang insakopan. ²¹Si Kristo ya tinahodan mazo agon magtinahoday kamo.²²Kamo nga mga asawa, dizan ka bana tadengen mazo ya batasan singed ka pagpaebes nita dizan kan Kristo nga Magbabaza. ²³Kay ya bana ani ya oloolo ka toong asawa singed kan Kristo nga oloolo ka toong mga sakop kay siran di ya singed ka toong lawas. Kamhan si Kristo ya kanirang Manlolowas kay nakalibri iza kaniran ka silot ka kanirang mga sazop. ²⁴Kamo nga mga babazi, magpatoo gazed kamo ka kamazong banasinged ka pagpaebes nita kan Kristo kay kita di ya toong mga sakop.²⁵Kamo nga mga bana, azaken mazo ya kamazong asawa singed ka pag-azak ni Kristo ka toong mga sakop kay minhatag iza ka toongkaogaringeng lawas dazaw ambazad iza ka silot ka kantang mga sala. ²⁶Kamhan gosto naiza nga antoman kita ka naazakan na Diyos. Kay izang mahon-a pen pagtoo nita ka mga panaba na Diyos inhingloan kita naiza ka kantang mga sala. Kamhan ya pagbenzag kanta ani ya pagkinilalhanay nga kita di ya mga sakop ni Kristo. ²⁷Inhinang niKristo iton kay dazaw kay-an ka pagbalik naiza dawaten kita naiza kay mahinglo di kita, waray sala. Kamhan singed kita ka asawhenen nga gwapa kay dizan ka pagseleng ni Kristo nga banahen madazaw gazed kita, waray ikasaway.²⁸Kinahanglan ya mga bana maazak ka kamazong asawa singed ka pagkaazak mazo ka kamazong kaogaringeng lawas kay namag-isa dikamo dowa. Ya tao nga naazak ka toong asawa naazak isab iza ka toong kaogaringeng lawas. ²⁹Kay bisan sin-o nga tao wara iza magkontaraka toong kaogaringeng lawas. Hinoa pakanen naiza iton daw aligrahen singed ka pag-aligara ni Kristo ka toong mga sakop ³⁰kay kita di ya singed ka mga timbang na lawas ni Kristo.³¹Wani ya daan pinasoyat na Ginoo nga nagalaong nga pagkaminze na amaama ambelag iza ka toong ama daw ina dazaw iza daw toong asawa mag-isa di siran. ³²Na, ya pagkaisa na magtiazon ararem matood ya kahologan. Kamhan ya kasabtan nao ya pagkaisa na magtiazon singed iton ka pagkaisa ni Kristo daw ya toong mga sakop. ³³Kamhan pagmaymay sab iton mahitenged kamazo nga mga magtiazon kay ya bana kinahanglan azaken ya toong asawa singed ka pagkaazak naiza ka toong kaogaringeng lawas. Kamhan ya asawa kinahanglan magtahod iza ka toong bana.

Chapter 6

¹Kamo nga mga bata, magtoo kamo ka ginikanan mazo kay ani ya batasan nga makasaza ka Diyos. ²Kay wani ya mahon-ang sogonga may primyo kon tomanen mazo nga nagalaong nga kinahanglan magtahod kamo ka ginikanan mazo. ³Kamhan tagan kamo ka madazawnga kahimtang hasta ataasan sab ya kamazong kinabohi.⁴Kamo nga mga ginikanan, kon anbaheg kamo ka mga bata azaw mazo pagpakazeheta. Hinoa magbatasan kamo kaniran singed kan Kristo ka pagdomara naiza ka toong mga sakop dazaw mahagdam ya mga bata ka batasan nga makasaza ka Diyos.⁵Kamo nga mga oripen, magtoo kamo ka amo mazo dini ka kalibotan. Magtahod gazed kamo kaniran. Ihatag ya tanan kaogaringen mazonghena-hena ka pag-alagad kaniran singed ka pag-alagad mazo kan Kristo. ⁶Bisan anseleng ya amo kamazo bisan kon diri, kinahanglanpagaalagaden mazo pagtineed ya amo kay si Kristo ya matood nga insakopan mazo. ⁷Diri kon tao ya in-alagadan mazo basta kay ya Magbabaza agon diri kamo mag-alang-alang pagtarabaho. ⁸Kay mahagdam kita nga bisan oripen ya tao bisan diri, balsan iza na Magbabaza ka madazaw konmadazaw ya toong mga inhinang.⁹Kamo nga mga amo, dazawen mazo ya pagdomara mazo ka mga oripen. Bizaan mazo ya paghinaldek kaniran. Magtaremdem kamo ngaebes kamo daw ya mga oripen ka isang amo daked ka tahaw nga waray pinili naiza pagbales kon maonga say batasan.¹⁰Wani ya pagkatiwas na kanaong tambag kamazo. Kinahanglan hegeten mazo ya pagsarig mazo ka Magbabaza kay dakola gazed ya pagtabang naiza kamazo dazaw diri kamo madaeg ni Satanas. ¹¹Gamiten mazo ya tanan mgaharominta nga inhatag na Diyos kamazo dazaw diri kamo malimbongan ka mga bakak na maonga.¹²Kay diri kon tao ya kantang kaaway basta kayya mga maonga nga diri makita. Mga sogoonon siran na Maonga kamhan nagapanawpanaw siran dini ka kalibotan nga inharian niran kay inharianniran ya hena-hena na mga maongang tao. ¹³Agon gamiten mazo ya tibolos harominta nga inhatag na Diyos kamazo dazaw diri kamo madaeg pagtintal na Maonga kamazo. Kinahanglan mag-andam kita daan dazaw bisan kapira na Maonga mag-away kanta diri gazed kita madaeg.¹⁴Mag-andam kita ka kantang harominta singed ka pag-andam na soldawo. Pamolinged ini nga ya pagpanaba nita ka mga matood nga panaba singed iton ka pagbakes na soldawo ka toong hawak ka marigen nga bakes. Kamhan ya pagtoman nita ka naazakan na Diyos singed iton ka pagbadoan na soldawo ka pothaw dazaw diri doltan na bangkaw. ¹⁵Kamhan ya pagsapatos na soldawo singed iton ka pag-andam nita ka pagdara ka pagmaymay mahitenged kan Kristo nga makahatag ka tao kamalinaw nga hinawa. ¹⁶Kamhan ya onay nga pagsalimed na soldawo ka kalasag singed iton ka pagsarig nita kan Kristo nga maheget di. Kay konmaheget di ya pagsarig nita diri kita madaeg paghinaldek na Maonga kanta.¹⁷Ya pagdawat nita ka pagkalibri na Diyos ka silot ka kantang mga sazop singed iton ka pagsol-ot na soldawo ka kalò nga pothaw. Kamhan ya mga panaba na Diyos ani ya singed ka linantip nga inhatag kanta na Ispirito na Diyos ka pagdaeg kan Maonga. ¹⁸Magpangamozo kamo ka Diyos pag-onay. Togotan disab mazo ya Madazaw nga Ispirito nga garing ka Diyos ka paghari kamazo pagpangamozo mazo. Diri kamo magtaka. Hinoa magkogi kamo pagtabang ka tanan mga sakop ni Kristo ka pagpangamozo ka Diyos.¹⁹Mangamozo isab kamo dazaw tabangan hao na Diyos ka pagwali daw pabaskegen naiza ya pagpanan-og nao ka mga tao ka pagmaymay mahitenged kan Kristo nga intago na Diyos keteb ka pagkatao ni Kristo piro inpahagdam di koman. ²⁰Napiriso di hao kay insogo hao na Diyos ka pagdara ka toong pagmaymay. Agon mangamozo kamo ka Diyos dazaw pabaskegen naiza ya pagpanan-og nao ka mga tao ka toong mga panaba kay ani ya tarabaho nga insarig naiza kanao.²¹Na, ipakaro nao si Tikiko ngaro kamazo dazaw pakahagdamen kamo ka tanan mga kaazi nao. Iza ya kinaazak nga lomon ta dizan kan Kristokamhan masarigan iza ka pagpangalagad kan Kristo. ²²Inpakaro nao iza ngaro kamazo dazaw mahagdam kamo ka kahimtang nao dini dazawmawara ya kawied mazo.²³Mga lomon nao dizan kan Kristo, gosto nao nga mahatagan kamo ka malinaw nga hinawa nga garing ka Diyos nga Ama daw si Hiso Kristo nga Magbabaza. Ya pagkaazak mazo ka isa daw isa ani ya ipakita nga si Kristo ya intoohan mazo. ²⁴Gosto nao nga tabangan na Diyos ya tanan mgatao nga nagaazak ka kantang Magbabazang Hiso Kristo ka kaazak nga diri anhepas.

Philippians

Chapter 1

¹1Wani ya soyat ni Pablo daw si Timotiyo nga mga sogoonon ni Kristo Hisos. Inpadara nami ini nga soyat ngaro kamazo nga tanan mga sakop ni Kristo Hisos doro ka lubuhan nga Pilipos in-apil disab ya kamazong oloolo daw mga katimbang. ²Gosto nami nga tabangan kamo na kantang Ama nga Diyos daw si Hiso Kristo nga Magbabaza hatagan ya tuon katin aw ya tuong buot.³3Kada pagtaremdem nao kamazo dakola ya pagpasalamat nao ka kantang Diyos. ⁴Dakola disab ya kasaza nao kada pagtabang nao kamazong tanan ka pagpangamozo ka Diyos. ⁵Kay sokad ka bag-o pen kamo magtoo kan Kristo hasta di koman mintabang kamo kanao pagdara ka pagmaymay mahitenged kan Hiso Kristo. ⁶Izang dini kaini ya Diyos ani ya minhatag kamazo ka hena-hena nga madazaw. Kamhan mahagdam gazed hao nga kay-an ka pagbalik ni Kristo tiwasen disab na Diyos ya madazaw nga inhinang pen naiza dizan kamazo.⁷Onay hao magtaremdem kamazo kay inmahal nao kamo. Kay kamong tanan ya mintabang kanao ka pagtoman ka tarabaho nga insarig na Diyos kanao. Bisan koman ka pagkapiriso nao, bisan izang mahon-a pen ka pagsambag nao ka mga nagaaway ka sindo mahitenged kan Kristo daw pagpaheget nao ka pagtoo na mga tao kaini nga pagmaymay, kamong tanan ya mintabang kanao. ⁸Kamhan mahagdam ya Diyos nga dakola gazed ya kamingaw nao kamazo kay ya kaazak nao kamazo garing gazed ka beet ni Kristo Hisos.⁹Kamhan nagatabang hao kamazo pagpangamozo ka Diyos dazaw dogangan pen ya pag-inazakay mazo daw dogangan pen ya kasabtanmazo ka pagmaymay na Diyos daw ya batasan nga naazakan na Diyos dazaw bisan ono ya kaazi mazo ¹⁰makapili kamo ka batasan nga madazawdazaw kay-an ka pagbalik ni Kristo madazaw kamo kay waray ikasaway kamazo. ¹¹Nangamozo hao ka Diyos dazaw bisan ono ya hinangon mazo makatoman kamo ka naazakan na Diyos kay si Hiso Kristo ya magatabang kamazo. Kamhan dakolaan na mga tao ya ngaran na Diyos daw magasazaen iza niran.¹²Mga lomon nao dizan kan Kristo, basi nagahena-hena kamo nga minheneng di ya pagpanan-og nao ka pagmaymay mahitenged kan Kristo kay napiriso di hao piro mintaed di hinoa ya mga inwalihan kaini nga pagmaymay sokad ka pagkapiriso nao. ¹³Kay ya tanan mga soldaw nga nagabantay dini ka lagkaw na hari daw ya mga iba nga tao nabatian di niran nga napiriso di hao kay sogoonon hao ni Kristo. ¹⁴Kamhan ya pagkapiriso nao ani ya minrig-en ka pagtoo na mga sakop ni Kristo dini. Kamhan mindogang di siran pagwali ka pagmaymay na Diyos ka waray pagkahaldek.¹⁵Na, dizan kaniran may mga isa nga nagawali mahitenged kan Kristo piro awazen hao niran kontana kay nagasina siran ka kanaong tarabaho.Piro ya mga iba madazaw ya tood niran ka pagwali ¹⁶kay nakaangay siran kanao kay mahagdam siran nga inpili hao na Diyos ka pagsambagka mga min-away ka pagmaymay mahitenged kan Kristo. ¹⁷Kamhan ya mga isa nagawali siran mahitenged kan Kristo kay nagaizahay siran kaygosto niran nga mataed ya tao nga ansakop kaniran. Silaong niran nga pagpakabati nao ka kanirang inhinang magalised ya hena-hena naokay dini pen hao ka pirisohan.¹⁸Ambaza kay nagasaza hao kay bisanmaonga ya tood niran, bisan madazaw waray bali basta kay si Kristo ani inpanan-og niran. ¹⁹Kamhan diri makawa ya kanaong kasaza kay mahagdam hao nga bohian hao ka piriso kay kamo ya nagatabang kanao ka pagpangamozo ka Diyos. Ya Madazaw nga Ispirito nga garing kan Hiso Kristo ani disab ya nagatabang kanao.²⁰Gosto gazed hao antoman ka naazakanna Diyos dazaw kay-an ka pag-atobang nao kan Kristo waray kahaldek nao. Gosto nao nga waray kahaldek nao ka pagpanan-og ka mga taomahitenged kan Kristo dazaw bisan bohi ka hao, bisan patazen hao onay hao makasaza kan Kristo. ²¹Kay dini kanao anikay mahal si Kristo.Kamhan kon mapatay hao labaw pen hinoa ka madazaw ya kahimtang nao kay makadateng di hao daked kan Kristo.²²Piro kon bohi pen sa hao makapadazon hao ka tarabaho nga magatoldo ka mga mataed pen nga tao ka pagtoo kan Kristo. Agon wara hao mahagdam kon ono ya kanaong pilien. ²³Wara gazed hao mahagdam kon pilien nao ya pagkapataykon ya pagpakabohi. Isahay gosto gazed hao mapatay dazaw ankita hao kan Kristo kay labaw pen hinoa ka madazaw ya kahimtang nao dakedkanangiza. ²⁴Piro kinahanglanen pen mazo hao agon madazaw kon diri pen hao mapatay.²⁵Kamhan pilien gazed nao nga magpabilin pen hao iba kamazong tanan kay gosto nao antabang kamazo dazaw dogangan pen ya pagsarig mazo kan Kristo daw magadakola pen ya kasaza mazo. ²⁶Agon kay-an ka pagbalik nao kamazo makasaza gazed kamo kan Kristo Hisos kay pabaliken hao naiza ngaro kamazo. ²⁷Kamhan, bisan ono ya kaazi nao kinahanglan mag-angay kamo ka batasanmazo ka pagmaymay mahitenged kan Kristo dazaw bisan diri hao makabalik kamazo makabati hao nga nagaangay-angay kamo. Kamhan dizan ka mga kaaway na Diyos diri kamo madaeg na mga maonga. Nagatipon disab kamo paghago dazaw antoo ya mga mataed pen nga tao ka sindomahitenged kan Kristo.²⁸Bisan ono ya hinangon na mga kaaway mazo diri kamo magkahaldek kay kon waray kahaldek mazo kaniran makasabot siran nga silotan siran na Diyos ka waray pagketeb. Pasabten sab siranna Diyos nga mahatagan kamo na Diyos ka kinabohi nga diri mawara. ²⁹Intagan kamo na Diyos ka tarabaho nga magaalagad kan Kristo. Izadi ya insakopan mazo agon kinahanglan angeten mazo ya mga kalised iba ka pagtoo mazo kanangiza. ³⁰Kamhan makaapil kamo kanao kapag-anget ka mga kalised. Ka dizan pen hao kamazo nakitan mazo ya pagdaegdaeg na mga tao kanao. Nabatian disab mazo koman nga napirisodi hao kay sogoonon hao ni Kristo.

Chapter 2

¹Mahagdam hao nga si Kristo ani ya minheget di ka kamazong pagtoo. Iza disab ya minkawa ka kamazong kawied. Intagan disab kamo ka Madazaw nga Ispirito nga garing ka Diyos. Mahagdam disab hao nga nakaangay kamo ka mga sakop ni Kristo daw nalooy disab kamo kaniran. ²Agon hangzoon ta kamo nga mag-angay-angay kamo. Mag-angay disab kamo ka kamazong hena-hena dazaw magsaza gazed hao.³Bisan ono ya hinangen mazo bizaan mazo ya batasan nga magaizahay daw magapagarbo. Hinoa magpaebes kamo ka kamazong kaogaringen.Kamhan dizan ka iba mazo ibetang mazo ya katenged nga ataas diri kon dini ka kanmong kaogaringen. ⁴Diri kamo magtaremdem ka kamazong kaogaringeng naazakan. Hinoa dizan ka iba mazo magtaremdem kamo ka kanirang inkinahanglan.⁵Mag-angay kamo ka batasan mazo ka batasan ni Kristo Hisos. ⁶Dizan kanangiza onay gazed ya kinaiza na Diyos piro pagkarimbaba naiza waraiza maghawid pagleges ka toong pagkaDiyos. ⁷Hinoa pinaazi ka toong kaogaringeng kabebet-en inbizaan naiza ya toong pagkadato dazawmagabatasan iza singed ka sogoonon ka lamang. Kamhan natao iza. ⁸Ka dini pen iza ka kalibotan minpaebes iza ka toong kaogaringen. Mintoodisab iza ka tanan mga sogo na Diyos kamhan mindawat disab iza ka pagka-umos dizan ka kros.⁹Agon intagan di iza na Diyos ka katenged ngapinakalabaw. Inngaranan disab iza kan Hiso Kristo nga labaw ka bisan ono ya ngaran nga hawagenen na mga tao. ¹⁰Kamhan ya tanan mga tagatahaw daw taga kalibotan daw ya mga tao nga pagka-umos di, sirang tanan manlohod ka pagtahod kan Hiso Kristo. ¹¹Kamhan ampanan-og sirang tanan nga si Hiso Kristo ani ya Magbabaza ka tanantanan. Ya pagkilala niran kanangiza ani ya makasaza ka Diyos nga kantang Ama.¹²Agon kanaong mga higara, maghaod kamo ka batasan ni Kristo. Ka dizan pen hao kamazo nakapaniid hao ka pagtoo mazo ka kanaongpagmaymay. Labi pen ya pagtoo mazo kaini nga pagmaymay koman nga aro di hao kamazo dazaw magapadazon kamo ka naazakan na Diyos kay iza ya nakalibri kamazo ka silot ka kamazong mga sala. Pagtoman mazo ka toong naazakan bantazan mazo kay basi masazep kamo. ¹³Ya Diyos onayiza dizan kamazo. Kamhan iza gazed ya anhatag kamazo ka kaazak ka agtoman ka toong kabebet-en. Magahatag disab iza kamazo ka gahemka pagtoman.¹⁴Bisan ono ya naazakan na Diyos kamazo tomanen mazo ka waray pagmahay kon paglalis ¹⁵dazaw waray ikasaway kamazo. Kay madazawya batasan mazo kay kamo di ya mga anak na Diyos. Bisan nagahela pen kamo dini ka mga salaan nga tao nga madeglem pen ya hena-hena niran kinahanglan madazaw kamo kay dini kaniran singed kamo ka mga bitoon nga nagalati-lati bisan madeglem ya kalibotan. ¹⁶Kay kamo yanagatoldo kaniran ka pagmaymay nga makahatag kaniran ka kinabohi nga diri mawara. Kamhan kon ani ini ya batasan mazo koman kay-an ka pagbalikni Kristo makahatag iton kanao ka kasaza kay ani ya magpakita nga dizan kamazo maposlanen gazed ya kanaong tarabaho.¹⁷Ya pagtoo mazo singed iton ka ihaladay nga madazaw dizan ka Diyos. Kamhan kon gosto naiza nga patazen hao dazaw padogangan ini nga ihaladay ansogot hao. Magasaza disab hao iba kamazong tanan. ¹⁸Agon kon ani ini ya kaazi nao kinahanglan magsaza isab kamo ibakanao.¹⁹Kon somogot si Magbabaza Hisos ka diri madogay pakarohon nao kamazo kontana si Timotiyo dazaw malinaw ya hinawa nao pagpakabati nao ka mga balita mahitenged kamazo. ²⁰Iza ya inpakaro nao kay kamidowa anikay nakaangay ka hena-hena mahitenged kamazo. Kamhan gosto naiza antabang kamazo. ²¹Ya mga iba nagahena-hena lamang mahitenged ka kanirang kaogaringeng naazakan. Nalipat di siran ka naazakan ni Hiso Kristo.²²Mahagdam kamo daan nga madazaw siTimotiyo. Singed iza ka kanaong kaogaringen nga anak kay mintabang iza kanao ka pagdara ka pagmaymay mahitenged kan Kristo. ²³Agon pakarohon iza kontana kon mahagdam hao kon ono ya kaazi nao dini. ²⁴Kamhan kon somogot ya Magbabaza ka diri madogay makabisita disab hao kamazo.²⁵Kamhan si Ipaprodito nga insogo mazo ngarini ka pagtabang kanao paolien kontana iza kamazo koman. Singed iza ka kanaong lomon kaydini ka mga kaaway na Diyos nagaiba iza kanao ka pagdara kaini nga pagmaymay. ²⁶Paolien nao iza kontana kay inmingaw iza kamazong tanan.Nagalised isab ya toong hena-hena kay basi mawied kamo kay nakabati kamo nga nasakit iza. ²⁷Izang dini kaini nasakit matood iza daw pagka-umos kontana piro intabangan iza na Diyos. Naloy-an sab hao na Diyos kay kon pagka-umos iza madobli gazed ya kanaong kalised.²⁸Agon gosto gazed nao nga paolien di iza dazaw pagbisita nao kamazo pag-isab ansaza kamo kay kon nagasaza kamo makawa disab ya kanaong kawied. ²⁹Kay-an ka pagdateng naiza kamazo ipakita mazo ya dakolang kasaza kay intogotan iza na Magbabaza ka pag-oli kamazo. Kamhan tahodon mazo ya mga tao nga kinaiza singed ka kinaiza ni Ipaprodito. ³⁰Kay pagka-umos iza kontana pagtoman naiza ka naazakan ni Kristo. Inpamahala di lamang naiza ya toong kamatazen dazaw padazonon naiza ya tarabaho nga insarig mazo kanangiza nga tabang kanao.

Chapter 3

¹Mga lomon nao dizan kan Kristo, wani pen ya itambag nao kamazo. Magsaza kamo pag-onay kay ya Magbabaza ani ya tag-iza kamazo. Diri hao magataka ka pagsoyat kaini kamazo kay kinahanglan ²maghamarag gazed kamo ka mga tao nga nagaaway ka Diyos. Mga Hudiyo siran kamhan nagalaong siran nga kinahanglan magpatori kamo dazaw kamo di ya mga sakop na Diyos. ³Nasazep gazed siran kay yaMadazaw nga Ispirito nga garing ka Diyos ani ya nakapaangay kanta ka Diyos. Kamhan iza ya timaan nga matood ya pagpasakop nita ka Diyos. Kamhan si Kristo Hisos ani ya inpasaza nita kay iza gazed yasariganan nita. Diri kita magpasaza ka kantang kaogaringeng batasan daw hinang.⁴Kon silaong na tao nga ya pagtoman naiza ka mga balaed na tinoohan na mga Yodayo ani ya makapaangay kanangiza ka Diyos, hao ya mintoman kaini nga balaed labaw pen ka bisan sin-o nga tao. ⁵Kay pagkatao nao pagdateng ka ikawalong aldaw inhinang hao na mga Hudiyo ka batasan niran ka amaamahay nga ipatori ya lawas kay ani ya pagpamatood koni nga sakop di hao na Diyos. Kamhan hao ya matood nga kaliwat ni Israil. Kamhan si Binhamin nga anak ni Hakob ani yakanaong apo. Ya saba daw ya mga batasan na mga Hudiyo ani ya in-anad nao. Ya mga balaed na tinoohan niran ani intoman nao kay nakaapil haoka mga Parasiyo nga mga magtutudlo ka tinoohan na mga Hudiyo.⁶Kamhan mindaegdaeg gazed hao ka mga sakop ni Kristo kay silaong nao nga minbiza di siran ka tinoohan na mga Hudiyo. Ya hena-hena nao waray sazep nao pagtoman nao ka mga balaed na mga Hudiyo. ⁷Kamhan pagsakop nao kan Kristo nakasabot di hao nga waray polos ya batasan nga in-anad nao.⁸Kay ya pagkaangay nao kan Kristo Hisosnga kanaong Ginoo ani gazed ya may dakolang polos. Agon imbizaan di nao ya tanan mga batasan nga in-anad nao kay si Kristo di ya kanaongsariganan. Kamhan diri hao ambalik ka bisan ono ya daan batasan nao kay singed iton ka basora nga intimbag di. ⁹Nakaangay di hao kan Kristo. Kamhan dizan ka pagseleng na Diyos matadeng di hao kay si Kristo di ya insakopan nao, diri kon garing ka kaogaringeng batasan nao nga magatoman ka mga balaed na mga Yodayo. Ya pagpalibri na Diyos kanao ka silot hatag gazed ini na Diyos kay si Kristo di ya insakopan nao. ¹⁰Kamhan ya pagkaangay nao kan Kristo anikay naazakan nao. Kay ya toong pagtabang kanao singed iton ka dakolang inhinang na Diyos pagbohi naiza kan Kristo pagbalik garing ka lebeng. Waray bali kon magaazi pen hao ka mga kalised singed kan Kristo. Waray bali kon patazen hao singed kanangiza. ¹¹Kay kay-an bohien hao na Diyospagbalik garing ka lebeng singed kan Kristo. Ani ini ya intagadan nao.¹²Na, diri hao anlaong nga ya batasan nao nagkaangay di gazed ka batasan nga naazakan na Diyos. Hinoa nagakogi gazed hao koman kapagtoman ka bisan ono ya naazakan ni Kristo kanao kay ani ya tood naiza izang mahon-a pen ka pagpasakop naiza kanao. ¹³Diri hao anlaongnga nakatoman di hao ka tanan mga naazakan ni Kristo kanao piro diri hao antaremdem ka mga inhinang nao nga min-azi di basta kay ihatagnao ya tanan kaogaringeng hena-hena nao ka pagpadazon ka mga hinang nga wara pen makamhan. ¹⁴Singed ka magadalagan hao pagdiritso gazed ka dag-anan dazaw makadawat hao ka pahinungod nga ihatag na Diyos kantanga mga inpili naiza ka pagsakop kan Kristo Hisos.¹⁵Kita nga minheget di ya kantang pagtoo nakasabot di kita nga ya batasan nita wara pen magkaangay ka tanan mga batasan nga naazakanna Diyos kay tao pen kita. Kamhan dizan kamazo kon may isa nga nagahena-hena nga ya batasan naiza daw ya batasan ni Kristo mag-anika gazed, waray kolang, pasabten pen iza na Diyos nga may kolang pen naiza. ¹⁶Kamhan dini kanta kinahanglan magpadazon kita pagtomanka batasan nga inton-an ta garing ka Diyos. Diri kita magbalik ka daan batasan.¹⁷Mga lomon nao dizan kan Kristo, kinahanglan haodan mazo ya kanaong batasan. Dizan kamazo ya mga nagahaod ka batasan nami siran kontana ya haodon mazo. ¹⁸Diri kamo maghaod ka batasan na iba kay ya batasan niran ani ya pagpamatood nga siran ya nagaaway ka pagmaymay mahitenged kan Kristo daw ya pagkapatay naiza ka kros. Kapira hao maglaong kamazo kaini. Kamhan koman ka nagasoyat hao kamazo mahitenged kaniran nagalised ya kanaong hena-hena. ¹⁹Kay ya inawes na kaogaringeng lawas niran ani ya nagahari kaniran. Kamhanya batasan nga makahatag ka tao ka kasipeg ani ya makasaza kaniran. Ya mga kawili dini ka kalibotan anikay inhena-hena niran agon doro ka inpirno silotan gazed siran na Diyos.²⁰Kita hinoa ya may matood nga hel-anan daked ka tahaw iba ka Diyos. Kamhan intagadan nita ya pagbalik na kantang Manlolowas nga si Magbabaza Hiso Kristo garing daked. ²¹Kamhan ya kantang lawas nga maloza daw maumos ka, bagohon ni Kristo kay-an dazaw singed ka toong lawas nga madazaw. Pagbag-o naiza ka kantang lawas gamiten naiza ya toong dakolang gahem nga ingamit isab naiza ka paghari ka tanantanan.

Chapter 4

¹Agon mga kinaazak nao nga lomon dizan kan Kristo, diri kamo malimbongan ka toldoan na mga kaaway na Diyos kay si Hiso Kristo nga Magbabaza ani di ya insakopan mazo. Mga kinaazak nao, dakola ya kamingaw nao kamazo. Kamhan may kasaza nao kay ya pagtoo mazo kan Kristo ani ya primyo ka kanaong pagdara ka sindo mahitenged kan Kristo. ²Yodiya daw Sintiki, mag-angay-angay kamo kay dizan ka Ginoo singed ka maglomon di kamo. ³Kamhan iko nga kanaong katimbang ka pag-alagad kan Kristo, magtabang iko kanirang dowa nga babazi. Kay ka dizan pen hao kamazo siran daw si Klimit ani ya minhago gazed iba kanao ka pagdara ka sindo mahitenged kan Kristo. Min-iba disab ya mga isa pen nga tao. Ya mga ngaran nirang tanan nakaapil di dizan ka libronga listahan na ngaran na mga tao nga mahatagan ka bag-ong kinabohi kawanihen ka.⁴Mag-saza kamo pag-onay kay ya Magbabaza ani ya tag-iza kamazo. Isaben nao pagpanaba magsaza kamo! ⁵Dizan ka bisan sin-o nga tao ipakita mazo ya batasan nga madazaw kay domatengay di ya Magbabaza. ⁶6Bisan ono ya kaazi mazo diri kamo magkawied. Hinoa hangzoon mazo ka Diyos ya tanan inkinahanglan mazo iba gihapon ya pagpasalamat mazo daan ka toong pagtabang kamazo. ⁷Kon ani ini ya batasan mazo mahatagan kamo na Diyos ka malinaw nga hinawa. Labaw pen gazed iton nga kalinaw ka bisan ono ya tambal na tao ka pagkawa ka kawied. Kamhan makahatag iton kamazo ka hena-hena nga madazaw kay si Kristo Hisos ani di ya insakopan mazo.⁸Mga lomon nao dizan kan Kristo, tiwasen di nao ya tambag kamazo. Maghena-hena kamo pag-onay mahitenged ka batasan nga madazawnga ikasaza. Dizan ka hena-hena mazo ibetang mazo ya mga panaba nga matood. Maghena-hena disab kamo mahitenged ka batasan nganakaangay ka sindo na Diyos, diri ilakip ya maonga. ⁹Magpadazon kamo pagtoman ka tanan pagmaymay nao kamazo daw ya batasan nga nakitan mazo dini kanao daw nabatian. Kamhan ya Diyos nga nakahatag kamazo ka kalinaw nga hinawa ani gazed ya an-iba kamazo.¹⁰Dakola gazed ya kasaza nao daw ya pagpasalamat nao ka Ginoo kay koman nakapakita kamo pag-isab ka kamazong kaazak kanao kayminpadara kamo ka hinabang dini kanao. Nahagdam hao nga wara kamo magkalipat kanao piro dogay di nga waray logar mazo ka pagpakitanga gosto kamo antabang kanao. ¹¹Wara hao magmahay kamazo nga makolang hao ka panginabohi kay minsindo ya Diyos kanao ngabisan magalised hao kinahanglan magasaza hao. ¹²Min-azi di hao ka pagkazo-azo. Min-azi disab hao ka pagkadato. Kamhan naanad di hao nga bisan ono ya kaazi nao magasaza hao. Diri hao anmahay bisan kon binengtas hao bisan kon bosog, bisan kon makolang hao ka panginabohi bisan manobra. ¹³Angeten nao ya bisan ono nga kaazi kay si Hisos ani ya mintabang kanao.¹⁴Kamhan madazaw kay kamo disab ya mintabang kanao ka kanaong mga kalised. ¹⁵15Mahagdam kamo nga ka bag-o pen hao magdara ka pagmaymay mahitenged kan Kristo kamo ka lamang ya mintabang kanao pagpanaw nao dizan ka lopa nga Masidoniya. Kamhan ya mga sakop ni Kristo doro ka mga iba nga lobohan wara siran magtabang kanao. Kamo nga mga taga Pilipos ya minhatag kanao ka mga inkinahanglan nao. ¹⁶Kamhan ka dizan pen hao ka longsod nga Tisalonika diri kon isa ka lamang ya pagpadara mazo kanao ka hinabang. ¹⁷Diri hao ansoyat kaini dazaw dawaten nao ya hinabang. Hinoa gosto nao nga balesan kamo na Diyos ka dakolang primyo.¹⁸Indawat di nao ya hinabang mazo kamhan igo iton, minsobra pen ngani. Nawara di ya kolang nao kay inpadara ni Ipaprodito ya tanan ngarini kanao. Ya hinabang mazo kanao singed iton ka ihaladay nga mahamot nga nakasaza ka Diyos. ¹⁹Dakola gazed ya pagkadato na Diyos. Kamhan iza nga in-alagad nao ani ya anhatag kamazo ka tanan mga inkinahanglan mazo kay si Kristo Hisos ya insakopan mazo. ²⁰Sazaen ta ya kantang Ama nga Diyos kawanihen ka. Matood ini.²¹Dizan ka Pilipos ipangamosta nao ya tanan mga sakop ni Kristo Hisos. Kamhan dini kanao ya mga lomon ta kan Kristo mangamosta sabsiran kamazo. ²²Ya tanan mga sakop ni Kristo dini kanao mangamosta kamazo labi di sa ya mga dizan ka lagkaw ni Sisar nga hari. ²³Gosto nao nga tabangan kamong tanan ni Kristo Hisos nga kantang Magbabaza.

Colossians

Chapter 1

¹Hao si Pablo ya minsoyat. Insarigan hao ni Kristo Hisos ka pagdara ka toong pagmaymay ngaro ka mga tao kay ani ya kabebet-en na taganihit. Kamhan si Timotiyo nga lomon ta dizan kan Kristo ani ya iba nao dini. ²Kamo nga mga sakop na Diyos doro ka longsod nga Kolosas, wani ya soyat nami kamazo nga mga lomon nami nga matinomanen kan Kristo. Gosto nami nga tabangan kamo na kantang Ama nga Diyos. Palinawendisab ya kamazong hinawa. ³Dakola ya pagpasalamat nami kada pagtabang nami kamazopagpangamozo ka Diyos nga Ama ni Hiso Kristo nga kantang Magbabaza.⁴Kay nakabati kami nga heget di ya pagtoo mazo kan Kristo Hisos daw nakaangay disab kamo ka tanan mga sakop ni Kristo. ⁵Madazawdi matood ya batasan mazo kay izang mahon-a pen ka pagdara nami kamazo ka pagmaymay mahitenged kan Kristo nakabati kamo mahitenged ka madazaw nga intagadan mazo nga in-andam na Diyos daked. ⁶Nakadateng disab ini nga pagmaymay ka tibolos kalibotan. Kamhanminpanarangin iton ka mga tao ka madazaw singed kamazo kay izang mahon-a pen pagpakabati mazo mintoo kamo dazon. Kamhan nakaangay di kamo ka Diyos nga Maloozon.⁷Si Iparo ani ya minmaymay kamazo mahitenged ka Diyos daw ya toong kalooy kamazo. Sogoonon iza ni Kristo iba kanami kamhan iza ya kinaazak nami. Padazonon naiza ya tarabaho nga insarig ni Kristo nga tabang kamazo ilis kanami. ⁸Minpakahagdam disab iza kanami nga ya Madazaw nga Ispirito nga garing ka Diyos ani ya minhatag kamazo ka kaazak ka mga sakop naDiyos.⁹Agon sokad ka pagpakabati nao mahitenged kamazo onay hao magtabang kamazo ka pagpangamozo ka Diyos dazaw tagan kamona toong Ispirito ka kasabtan mahitenged ka toong naazakan dazaw magkaangay gazed kamo daw ya Diyos ka hena-hena. ¹⁰Kamhan may gahem mazo ka pagtoman ka naazakan na Diyos nga makasaza kanangiza. Mataed isab ya hinangen mazo nga madazaw. Andogang isab ya kasabtan mazo mahitenged ka Diyos.¹¹Gosto nao nga tagan kamo na Diyos ka dakolang gahem kay iza ya labaw ka gahem. Kamhan bisan ono ya kaazi mazo makaanget kamo iba disab ya kasaza. ¹²Kamhan bisanono ya kaazi mazo magpasalamat kamo ka Ama kay iza ya mindawat kanta. Nakaapil disab iza kanta ka toong kasakopan nga mapawa di yahena-hena. Kamhan tagan sab kita naiza ka mga hatag nga in-andam naiza para ka toong kasakopan.¹³Nakakawa iza ka kadeglem nga minhari ka kantang hena-hena kay gosto iza nga makaapil kita dizan ka kasakopan ni Hisos nga toong Maanak nga pinazangga. ¹⁴Kamhan ya Maanak na Diyos ani ya minbazad ka paglibri kanta ka pagkahari nimanunuray. Kamhan impasaylo di na Diyos ya kantang mga sazop.¹⁵Na, ya Maanak na Diyos ani ya minpakita ka Diyos nga diri makita na tao sokad kay ya batasan ni Kristo daw ya batasan na Diyos maganika. Kamhan iza gazed ya minhon-a ka bisan sin-o nga mahon-ang tao daw labaw gihapon iza ka tanan mga hininang. ¹⁶Kay insarigan si Kristona Diyos ka paghinang ka bisan ono ya makita ta dimbaba ka kalibotan daw bisan ono ya diri makita daked ka langit. Bisan ya katengdanan daw gahom na mga hari, bisan ya mga diwata insarigan si Kristo na Diyos ka paghinang. ¹⁷Kawandini pen ka wara pen mahinang ya bisan ono daan di si Kristo. Insarigan iza na Diyos ka pagdomara ka tanan kamhan madazaw ya kaazi na tanan.¹⁸Iza gazed ya oloolo ka tanan mga sakop na Diyos. Kita di ya singed ka lawas ni Kristo kamhan iza ya olo kay minhatag iza kanta ka bag-ong kinabohi nga diri mawara. Iza ya minhon-a ka bisan sin-o nga mahon-ang tao. Kamhan iza gazed yamahon-ang nabanhaw garing ka lebeng kamhan iza di gazed ya labaw ka tanantanan. ¹⁹Ani ini ya katenged ni Hiso Kristo kay ya Diyos ani yaminponto nga insakto gazed ya pagkaDiyos na toong Maanak, waray kolang. ²⁰Minponto disab ya Diyos nga ya toong Maanak ani minhinangka dalan dazaw makabalik ya tanan mga taga kalibotan daw ya tanan mga taga tahaw ka Diyos. Kay ya pagpaawas naiza ka toong dogo doro kakros ani ya nakakawa ka pagkontara na tanan mga tao ka Diyos.²¹Ka mahon-a pen aro gazed kamo ka Diyos kamhan mga kaaway kamo naiza kay maonga ya hena-hena daw mga inhinang mazo. ²²Bastakoman nagakaisa di kamo daw ya Diyos ka pagpanaw kay pagka ni Kristo ka kros nakakawa iza ka pagkontara nita ka Diyos. Dazaw kayan ka pagpakadizan naiza kamazo ka Diyos waray ikasaway kamazo kay garing ka inhinang ni Kristo madazaw di matood kamo, waray sala. ²³Kamhan kinahanglan maheget di ya pagtoo nita ka sindo mahitenged kan Kristo daw diri anloza ya pagtagad ka pagtoman na Diyos ka toong mga saad kanta. Bisan legesen kamo na mga tao diri kamo magbiza kaini nga pagmaymay nga nabatian mazo kay anikay makaapil kamazo ka mga sakop na Diyos. Hao ya insarigan na Diyos ka pagdara kaini nga pagmaymay kamhan dini ka tibolos kalibotan mindateng di ini nga pagmaymay ka tanan mga dapit.²⁴Waray bali kon nagalised hao kay mindara hao kamazo kaini nga pagmaymay basta kay dakola ya kasaza nao kay nagatiwas hao ka mga hinang nga malised nga naazakan ni Kristo kanao singed ka pag-azi naiza ka mga kalised dazaw tabangan nao ya toong mga sakop kay singed siran ka toong lawas. ²⁵Hao ya insarigan na Diyos ka pagtabang ka tanan mga sakop ni Kristo labi di sa kamazo nga mga diri kon Hudiyo dazaw pasabten gazed kamo ka mga panaba na Diyos. ²⁶Ini nga pagmaymay intago naiza ka tanan mga tao sokadkawandini pen piro koman inpahagdam di ka toong mga sakop. ²⁷Wani ya kabebet-en na Diyos nga ipasabot ya toong tinago nga madazaw gazed. Itonnga tinago ani ya paghela ni Kristo dini kamazo kay ani ya pagpamatoodnga in-andam daan na Diyos ya madazaw para kamazo daw ya tanan mga tao.²⁸Agon inpanan-og nami si Kristo ka tanan mga tao. Intambagan daw intoldoan nami kaniran ya tanan kahagdamanan nami mahitenged ka pagmaymay ni Kristo dazaw matood ya pagkaangay niran kanangiza. Kamhan waray ikasaway kaniran kay-an ka pagkadizan niran ka Diyos. ²⁹Nagahago hao daw nagalised dazaw tomanen nao ya tarabaho nga insarig na Diyos kanao. Ingamit disab nao ya dakolang gahem nga inhatag ni Kristo kanao.

Chapter 2

¹Gosto nao nga mahagdam kamo nga dakola ya mahuwoy nao para kamazo daw ya mga taga Layodisiya daw ya maharug mga sakop ni Kristonga wara pen makakita kanao. ²Kay naazak hao nga pabaskegen ya pagsarig mazo kan Kristo daw mamag-angay kamo ka hena-hena garing ka paginazakay mazo. Kamhan waray dowadowa mazo kay makasabot gazed kamo ka pagmaymay mahitenged kan Kristo nga intagoan na Diyos keteb ka pagkatao ni risto. ³Si Kristo ani ya makahatag kanta ka kasabtan mahitenged ka maharug kahagdamanan na Diyos. Kamhan ya kahagdamanan na Diyos singed iton kabolawan daw motza nga intagoan na tao.⁴Inlong-an ta kamo kaini kay dazaw diri kamo malimbongan ka bakak na bisan sin-o ya magalalis kamazo bisan singed ka madazaw ya mgapanaba niran kamazo. ⁵Kay bisan aro hao kamazo singed ka nagaiba pen hao kamazo kay wadizan kamazo ya kanaong hena-hena. Kamhanmay kasaza nao kay namag-angay di kamo ka hena-hena. Kamhan bisan may mga maazak pagpakiglalis kamazo wara kamo magbelagbelag kay maheget di ya pagtoo mazo kan Kristo.⁶Minlaong kamo nga si Kristo Hisos ani ya kamazong Magbabaza agon mag-angay kamo ka batasan mazo ka batasan nga naazakan naiza. ⁷Kinahanglan ya pagtoo mazo kan Kristo marig-en iton singed ka liwaan nga ararem ya gamot. Singed isab ka lagkaw nga marig-en gazed ya inogdok. Timan-an mazo gazed ya sindo naiza nga inton-an di mazo dazaw anrig-en pen gazed ya pagsarig mazo kanangiza. Magpasalamat isab kamo ka Diyos pag-onay.⁸Maghamarag kamo kay basi malimbongan kamo na tao ka pagmaymay nga singed ka madazaw ambaza kay bakak. Kay garing iton ka mga maonga nga nagahari ka hena-hena na mga tao dini ka kalibotan. Garing isab ka batasan nga insindo na mga mahon-ang tao ka mga kaliwatan niran, diri kon garing kan Kristo. ⁹Inlong-an ta kamo kaini kay natao si Kristo. amhan bisan may lawas naiza singed kanta insakto gazed ya toongpagkaDiyos waray kolang.¹⁰Kamhan intagan di kamo naiza ka matoodnga kinabohi kay minsakop di kamo kanangiza. Iza gazed ya labaw ka tanan mga diwata nga gamhanan. ¹¹Bisan diri kon Hudiyo kamo, kamo di ya matood nga kasakopan na Diyos kay si Hiso Kristo ani ya minkawa ka batasan nga maonganga inkatao dizan ka lawas mazo. Inbag-o di naiza ya kamazong hena-hena kay ani ya timaan nga kamo di ya mga sakop na Diyos. ¹²Pagbiza mazo ka kamazong mga sazop singed ka napatay kamo ka mga sazop. Pagkabenzagi mazo singed ka inlebeng di kamo iba kan Kristo. Pagkabenzagi mazo singed ka inbohi disab kamo na Diyos iba kan Kristo kay mintoo kamo ka dakolang inhinang na Diyos pagbohi naiza kan Kristo pagbalik garing ka lebeng.¹³Ka wara pen kamo magsakop kan Kristo singed ka namura di kamo dizan ka pagseleng na Diyos kay mga sazopan kamo. Wara kamo mag-apildizan ka mga kaliwatan ni Israil daw ya mga hatag nga insaad na Diyos kaniran. Piro koman inbohi di kamo na Diyos iba kan Kristo. Impasaylo disab naiza ya tanan mga sazop nita. ¹⁴Bisan minlapas kita ka toong mga balaed nga daan sinoyat, ya pagkapatay ni Kristo doro ka kros ani yaingamit na Diyos ka pagpakakawa gazed ka mga sogo na daan balaed. Kamhan nalibri di kita ka silot ka kantang mga sazop. ¹⁵Kamhan ya mgamaonga nga nagahari ka hena-hena na mga tao dini ka kalibotan indaeg di siran ni Kristo pagkapatay naiza doro ka kros. Inpakasipgan matood siran ni Kristo kay siran di ya singed ka mga binihag nga indara ni Kristo.¹⁶Na, diri kamo magtoo ka mga tao nga ambaheg kamazo kon ono ya kanen mazo daw imnenen. Diri kamo magtoo kaniran kon anlaong siran nga kinahanglan mahalen mazo ya mga pista na mga Hudiyo daw ya pagsebay na bolan daw ya Sabado nga tigpahimlay na mga Hudiyo. ¹⁷Kayya mga daan balaed ani ya mindateng paghon-a kan Kristo kay singed iton ka mga pamolinged na Diyos kawandini pen ka pagpanoldo naiza kamga tao nga may domatengay. Na, nakadateng di si Kristo agon kamhan di gazed ya mga pamolinged kay iza ya mintoman kanirang tanan.¹⁸Kamhan diri kamo malimbongan na mga mintoldo kamazo nga siran ya nagapahasalem ka kaogaringen kay mintoman siran koni ka mgabalaed. Nagalaong isab siran nga kinahanglan hawagen mazo ya mga manlolonda. Inpatag-inep siran koni na Diyos ambaza kay minpalabawlamang siran ka kaogaringen niran kay dizan ka hena-hena niran waray labet niran ka Diyos. ¹⁹Insalikway niran si Kristo nga kantang oloolo.Wani ya pamolinged nao kamazo nga kita di ya singed ka lawas ni Kristo. Kamhan si Kristo ani ya minhatag kanta ka bag-ong kinabohi kay izaya olo na lawas. Kamhan naisa ya lawas pinaazi ka mga leatan daw kaogatan. Kamhan magasolig ya lawas angay ka pagbeet na Diyos.²⁰Kamo nga mga sakop ni Kristo, singed ka namura kamo iba kan Kristo. Kamhan nalibri di kamo ka mga maonga nga nagahari ka hena-hena na mga tao dini ka kalibotan daw ya batasan nga intoldo niran. Agon kay ono sa magatoman pen kamo ka sogo na mga tao nga nagalaong nga ²¹azaw paghawid kaini, azaw pagtilaw kaini nga sera nga n-ihaw, azaw paghogam. ²²Diri kamo magtoo ka kanirang mga balaed daw pagpanoldo kay waray polos kay garing ka hena-hena na tao, dirikon garing ka Diyos. ²³Ipakita niran kontana ya dakolang kahagdamanan pagsogo niran kamazo nga nagalaong nga kinahanglan hawagen mazo ya mga manlolonda. Minlaong isab siran nga nagapahasalem siran ka kaogaringen niran kay inpaloza niran ya lawas niran dazaw ampangalagad koni ka Diyos. Ambaza kay gosto niran ampasaza ka kaogaringen niran, diri sazaen ya Diyos. Waray polos ya batasan niran kay diri iton makakawa ka hena-hena nga maonga daw diri makahatagkamazo ka batasan nga madazaw.

Chapter 3

¹Pagbohi na Diyos kan Kristo inbohi disab kamo naiza agon maghena-hena kamo pag-onay mahitenged ka Diyos nga nagahela daked ka tahaw. Kamhan dizan ka toong too nagalo-to si Kristo kapaghari. ²Isahen ya hena-hena mazo dizan ka Diyos, diri kon dini ka kalibotan. ³Kay pagbiza mazo ka kamazong mga sazop singed ka namurakamo. Kamhan waray labet mazo ka batasan na mga tao nga wara makaangay ka Diyos kay iza di ya insakopan mazo. Kamhan daked kan Kristo singed ka intagoan di kamo. ⁴Si Kristo ani ya matood nga kinabohi mazo. Kamhan kay-an ka pagpakita ni Kristo ka toong kaogaringen makita disab kamo iba kanangiza. Kamhan madazaw kamo singedkanangiza.⁵Agon bizaan gazed mazo ya batasan nga maonga nga inkatao dizan ka lawas mazo. Ya batasan nga maghehenay daw malaw-ay daw ya pagahes ka maonga daw maripa bizaan gazed mazo. Diri kamo mag-arig ka bisan ono kay ya tao nga nagaarig singed ka nagahawag iza ka dirikon matood nga Diyos kay gosto naiza nga toong di ya tanan. ⁶Kamhan silotan gazed na Diyos ya mga nagabatasan singed kaini kay diri siranantoo kanangiza. ⁷Ka wara pen kamo magsakop kan Kristo inharian kamo na maonga singed kaniran. ⁸Basta kay koman minsakop di kamo kan Kristo agon diri kamo magkazehet ka iba mazo, diri kamo mag-away ka iba mazo, diri kamomaglibak, diri kamo mamalikas.⁹Diri kamo magbakak ka isa daw isa kay inbizaan di mazo ya batasan nga maonga nga inkatao dini kamazo. ¹⁰Kamhan intagan di kamo na Diyos ka bag-ong hena-hena nga nakaangayka toong hena-hena. Kamhan pagaangazen na Diyos ya bag-ong henahena mazo ka toong hena-hena pag-onay dazaw makasabot gazed kamoka toong naazakan. ¹¹Kamhan bisan Hudiyo ya kaliwat mazo, bisan diri kon Hudiyo, dizan ka pagseleng na Diyos mag-anika kamo. Si Kristo di yalabaw daw ya insakopan mazo agon mag-anika gazed kamo bisan ataas ya katenged mazo bisan kon diri, bisan oripen kamo bisan diri kon oripen.¹²Impili kamo na Diyos dazaw kamo di ya toong kasakopan daw inazakan kay gosto naiza nga tomanen mazo ya toong naazakan. Agonmagtoon kamo pag-onay ka pagtabang ka iba mazo. Dazawen mazo ya pagdomara mazo ka isa daw isa. Diri kamo magpalabaw. Diri paggahienya saba mazo. Paataasen disab mazo ya pag-anget mazo ka isa daw isa. ¹³Kon magkasazep ya isa iheneng mazo ya kazehet. Kon may mahaymazo ka iba magpasaylo kamo. Kay kinahanglan magpasaylo kamo ka isa daw isa singed ka pagpasaylo na Magbabaza kamazo. ¹⁴Labi di sa mag-angayangay kamo kay ani ya makahatag kamazo ka batasan nga naazakan na Diyos nga inpanan-og di nao kamazo.¹⁵Dizan kamazo si Kristo ani ya minhatag kamazo ka pagkaangay na hena-hena agon togotan mazo iza ka pagkaoloolo kamazo. Singed di kita ka lawas ni Kristo agon gosto naiza nga mamag-angay kita ka hena-hena. Magpasalamat isab kamokanangiza. ¹⁶Maghena-hena kamo pag-onay ka sindo ni Kristo. Kamhan iza ya anhatag kamazo ka kasabtan mahitenged ka toong pagmaymay dazawmahagdam kamo pagtoldo daw pagtambag ka isa daw isa. Pagtipon mazo kantahen mazo ya pagsaza mazo ka Diyos. Ihatag sab ya kaogaringeng hena-hena mazo ka pagpasalamat kanangiza. ¹⁷Bisan ono ya paghinang mazo daw pagpanaba kinahanglan ipakita mazo nga si Hisos ani yainsakopan mazo. Dizan kan Hisos paazihen disab mazo ya pagpasalamat mazo ka Diyos nga kantang Ama.¹⁸Kamo nga mga asawa, dizan ka kamazong bana tadengen mazo ya batasan kay ani ya batasan nga naazakan na Magbabaza. ¹⁹Kamo nga mga katupad, dizan ka kamazong asawa ipakita mazo yakalooy. Dazawen mazo ya pagdomara mazo kaniran. ²⁰Kamo nga mga bata, magtoo kamo ka ginikanan mazo pag-onay kay ani ya batasan nga makasaza ka Diyos. ²¹Kamo nga mga ginikanan, kon anbaheg kamo ka mga bata azawmazo pagpakazeheta kay basi mahinangan ka kawied.²²Kamo nga mga oripen, magtoo kamo ka amo mazo pag-onay dini ka kalibotan. Bisan anseleng ya amo kamazo, bisan kon diri, kinahanglan pagaalagaden mazo pagtineed ya amo kay si Kristo ya matood nga tinahodan mazo. ²³Diri kon tao ka lamang ya in-alagadan mazo basta kay ya Magbabaza agon bisan ono ya panguzamot mazo diri kamo mag-alangalang. ²⁴Kay mahagdam kamo nga balsan kamo na Magbabaza ka madazaw nga in-andam naiza para ka toong kasakopan kay si Kristo nga Ginoo ani ya in-alagadan mazo. ²⁵Kamhan dizan ka tao nga nagahinang ka maonga balsan disab na Magbabaza ka maonga kay waray pinili naiza pagbales kon maonga say batasan.

Chapter 4

¹Kamo nga mga amo, dazawen mazo ya pagdomara mazo ka mga oripen. Bizaan mazo ya paghinaldek kaniran. Magtaremdem kamo nga ebes disab kamo ka isang amo daked ka tahaw.²Na, wani pen ya mga tambag nao kamazo. Magpangamozo kamo ka Diyos pag-onay, diri kamo magtaka. Magpasalamat isab kamo ka toongpagtabang kamazo. ³Tabangan sab mazo kami pagpangamozo ka Diyos dazaw tagan hao naiza ka logar ka pagtoldo ka mga tao ka pagmaymay na Diyos mahitenged kan Kristo. Ka wara pen dateng si Kristo singed ka intago na Diyos ini nga Pagmaymay piro inpahagdam di koman. Ani inkapiriso nao kay indara nao ini nga pagmaymay doro kamazo nga mga diri kon Hudiyo. ⁴Tabangan sab mazo hao pagpangamozo ka Diyos dazaw tabangan hao naiza ka pagpasabot ka mga tao kaini nga pagmaymay kay ani ya tarabaho nga insarig naiza kanao.⁵Na, dizan ka mga tao nga wara pen kilala kan Kristo kinahanglan madazaw ya batasan mazo dazaw maazak disab siran pagsakop kan Kristo. ⁶Dazawen disab mazo ya pagpanaba mazo kaniran dazaw maazak siran pagpanalinga kay ya mga panaba nga madazaw singed iton ka asin nga makapadazaw ka makaen pagtilaw. Kinahanglan madazaw ya pagsambag mazo ka bisan sin-o ya nangotana kamazo mahitenged ka pagtoo mazo kan Kristo.⁷Na, inpakaro nao si Tikiko nga kinaazak nao dazaw pakahagdamen kamo ka tanan mga kaazi nao. Iza ya kantang lomon dizan kan Kristokamhan masarigan iza pagpangalagad kan Kristo. Sogoonon disab iza ni Kristo iba kanao. ⁸Inpakaro nao iza kamazo dazaw mahagdam kamo ka kahimtang nao dini dazaw mawara ya kawied mazo. ⁹Paibahan sab nao ya kinaazak nao nga si Onisimo nga sakop mazo. Iza disab ya kantang lomon dizan kan Kristo kamhan masarigan iza pagpangalagad kan Kristo. Siran ya ampakahagdam kamazo ka tanan mga kaazi nao dini.¹⁰Nangamosta si Aristarko kamazo. Napiriso disab iza iba kanao. Nangamosta isab kamazo si Markos nga katagsa ni Barnabi. Inpadaranao daan kamazo ya togon mahitenged kan Markos agon pagdateng naiza kamazo papaniken mazo. ¹¹Nangamosta sab kamazo si Hoswi inngaranan kan Hosto. Dini ka mga iba nao siran kay mga Hudiyo nga nagatabang kanao ka pagdara ka pagmaymay mahitenged ka pagpasakop na Diyos ka mga tao. Dini ka piriso sirang tolo ya makinasazaay kanao¹²Nangamosta sab kamazo si Iparo nga sakop mazo nga sogoonon ni Kristo Hisos. Kamhan wara iza magtaka ka pagtabang kamazo kapagpangamozo ka Diyos dazaw rig-enen ya pagsarig mazo kan Kristo daw tomanen disab mazo ya tanan naazakan na Diyos. ¹³Gosto naonga mahagdam kamo nga dakola ya kahago naiza para kamazo daw ya mga taga Layodisiya daw ya mga taga Hirapolis. ¹⁴Kamhan nangamostakamazo si Lokas nga mananambal nga kinaazak nita daw si Dimas.¹⁵Ipangamosta mo kami ka mga lomon nita kan Kristo diton ka lubohan nga Layodisiya daw si Ninpa daw ya mga sakop ni Kristo nga nagatipon dizan ka toong lagkaw. ¹⁶Pagkakamhan mazo pagbasa kaini nga soyat ipabasa isab diton ka mga sakop ni Kristo doro ka longsod nga Layodisiya. Kamhan basahen disab mazo ya soyat nao kaniran. ¹⁷Kamhan long-a si Arkipo nga kinahanglan homanen naiza ya tarabaho nga insarig na Magbabaza kanangiza.¹⁸Na, hao si Pablo kaogaringen o gazed nga alima ya minsoyat kaini nga pagpangamosta kamazo. Magtaremdem kamo ka pagtabang kanaoka pagpangamozo ka Diyos kay dini pen hao ka pirisohan. Gosto nao nga tabangan kamo na Diyos.

1 Thessalonians

Chapter 1

¹Hao si Pablo ya minsoyat. Kamhan si Silas daw si Timotiyo ani ya iba nao dini. Na, wani ya soyat nami kamazo nga mga sakop ni Kristo nga nagatibo doro ka longsod nga Tisalonika kay si Hiso Kristo nga Magbabaza daw ya Ama nga Nagagihit ani di ya insakopan mazo. Haza nami nga tabangan kamo niran. Palinawen disab ya kamazong boot.²Kada pagpangamozo nami ka Nagagihit onay kami magtabang kamazo pagpangamozo hasta dakola disab ya pagpasalamat nami ka Nagagihit para kamazo. ³Kay pagpangamozo nami ka Nagagihit nga kantang Ama wara kami magkalipat nga madazaw di ya bout mazo kay minsakop di kamo kan Kristo. Kamhan nagapakalaki kamo paghinang ka madazaw kay nakaangay di kamo kan Kristo. Hasta nagaanget kamo ka mga nagaaway kamazo kay marig-en ya pagtagad mazo ka pagbalik ni Kristo.⁴Mga lomon nami dizan kan Kristo, mahagdam kami nga dakola ya kalooy na Nagagihit kamazo kamhan minpili iza kamazo dazaw kamo di ya toong kasakopan. ⁵Kay pagdara nami ka pagmaymay mahitenged kan Kristo doro kamazo wara kami maggamit ka mga panaba ka lamang basta kay ya Madazaw nga Lambong nga garing ka Nagagihit ani ya minpatandeg ka kamazong hena-hena. Kamhan nakasabot gazed kamo nga matood gazed ini nga pagmaymay. Mahagdam disab kamo nga madazaw ya bout nami diton kamazo dazaw ani haodan mazo ka pagbatasan.⁶Kamhan minhaod di matood kamo ka bout nami daw ya batasan na Magbabaza kay bisan indaegdaeg kamo na mga tao mintoo kamo ka sindo mahitenged kan Kristo. Kamhan bisan nagalised kamo intagan kamo ka kasaza na Madazaw nga Lambong nga garing ka Nagagihit. ⁷Kamhan diton ka lopa nga Masidoniya daw Girika kamo di ya haodanan na maharong mga mintoo kan Kristo.⁸Kay pinaazi kamazo Ya Kas-ang Soyat ni Pablo ka mga tagaTisalonikaya pagmamay na Magbabaza mindateng di ka lopa nga Masidoniya daw Girika. Kamhan ya balita mahitenged ka kamazong pagtoo ka Nagagihit mindateng disab ka maharong dapit. Agon waray kinahanglan nami koman ka pagpanan-og ka mga tao mahitenged kaini nga pagmaymay kay daan ding nakabati. ⁹Kamhan siran hinoa ya minpanan-og kanami nga madazaw ya pag-abiabi mazo ka mahon-a pen pagdateng nami doro kamazo. Siran disab ya minpanan-og kanami mahitenged ka pagbiza mazo ka paghawag mazo ka mga diyosdiyos dazaw magahawag di kamo hinoa ka Nagagihit daw maga-alagad kay iza ya matood nga Nagagihit kamhan diri maomos kawanihen ka. ¹⁰Nagatagad disab kamo ka pagdateng na toong Anak garing daked ka tahaw. Si Hisos ani ya Anak na Nagagihit nga inbohi na-iza pagbalik garing ka pagkapatay. Iza disab ya mintabang kanta dazaw kayan ka tirmino na Nagagihit ka pagsilot ka mga tao ka kanirang mga sala diri gazed kita madateng ka toong dakolang kazehet.

Chapter 2

¹Mga lomon nami dizan kan Kristo, mahagdam kamo nga ka mahon-a pen maposlanen gazed ya pagkaro nami kamazo. ²Kay impahagdam kamo nga ka doro pen kami ka siyodad nga Pilipos ka wara pen kami dateng kamazo min-azi kami ka masiet nga kalised kay inpabonalan kami na mga opisyal daw inpakasipgan. Kamhan bisan mataed gazed ya min-away kanami nakakawa ya Nagagihit ka kahaldek nami kamhan mabaskeg ya pagpanan-og nami kamazo ka pagmaymay mahitenged kan Kristo.³Polos madazaw ya inwali nami, diri kon bakak. Wara gazed kami maglimbong ka bisan sin-o. ⁴Hinoa min-angay kami ka pagpanaba nami ka mga panaba nga naazakan na Nagagihit kay insarigan kami na-iza ka pagdara ka pagmaymay mahitenged kan Kristo. Kamhan diri kon tao ya inpasazaan nami basta kay ya Nagagihit kay iza kay mahagdam kon ono ya inhena-hena nami.⁵Mahagdam gazed kamo nga dizan kamazo wara kami maggamit ka madazaw nga panaba dazaw limbongan kamo daw makakowarta. Mahagdam ya Nagagihit nga matood ini. ⁶Dizan ka mga tao wara disab kami magpasaza ka kanaming kaogaringen. Bisan dizan kamazo, bisan dizan ka mga iba pen nga tao wara disab kami magpasaza ka kanaming kaogaringen.⁷Bisan may katenged nga insarigan kami ni Kristo ka pagdara ka toong pagmaymay wara kami magpalabaw kamazo. Hinoa madazaw ya pagdomara nami kamazo singod ka bout na ina pagaligra na-iza ka toong mga Anak. ⁸Kamo ya mga kinaazak nami agon bisan patazen kami naazak kami andara kamazo ka pagmaymay mahitenged kan Kristo kay dakola ya kaazak nami kamazo. ⁹Mga lomon nami dizan kan Kristo, magtaremdem kamo nga ka diton pen kami kamazo dakola ya kahago nami pagdara nami kamazo ka pagmaymay mahitenged kan Kristo. Mintarabaho disab kami aldaw daw kahabzen dazaw may panginabohi nami kamhan diri kamo magastohan kanami.¹⁰Mahagdam ya Nagagihit daw nakapaniid disab kamo nga diton kamazo nga mga mintoo kan Kristo waray ikasaway ka kanaming batasan kay ya batasan nami daw ya bout na Nagagihit nagkaangay gazed. Mintoman disab kami ka toong na Anak. ¹¹Mahagdam kamo nga dizan ka tagsatagsa kamazo madazaw kami singod ka batasan na ama ka pagmaymay na-iza ka toong mga Anak. ¹²Minmaymay kami kamazo dazaw mag-angay disab kamo ka batasan mazo ka batasan nga naazakan na Nagagihit kay iza ya minpili kamazo ka pagsakop kanang-iza dazaw kay-an ka pagdateng na toong pagkahari tagan disab kamo ka madazaw.¹³Inpasalamatan disab nami ya Nagagihit pag-onay kay ka pagsangzaw nami kamazo ka pagmaymay na Nagagihit nanalinga kamo. Kamhan mintoo kamo kay nakasabot kamo nga matood iton kay garing ka Nagagihit, diri kon garing ka tao. Kamhan ingamit na Nagagihit iton ka pagpabag-o ka kamazong hena-hena kay minsakop di kamo kanang-iza.¹⁴Mga lomon nami dizan kan Kristo, ya kahimtang mazo singod iton ka kahimtang na mga sakop na Nagagihit doro ka lopa nga Hudiyo kay si Kristo di ya insakopan niran. Indaegdaeg kamo na mga kaibahan mazo singod ka pagdaegdaeg na mga Hudiyo kaniran. ¹⁵Minmaomos ya mga Hudiyo kan Kristo nga kantang Magbabaza daw ya mga propita na Nagagihit. Minbogaw disab siran kanami ka kanaming lopa. Masinopaken gazed siran ka Nagagihit. Nagaaway disab siran ka maharong mga tao. ¹⁶Kay naazak siran anbalabag kanami kay diri siran Anak nga dizan ka mga tao nga diri kon Hudiyo walihan nami dazaw mahatagan siran ka bag-ong kinabohi nga diri mawara. Magadogang gazed siran pagpakasala agon madateng siran ka dakolang kazehet na Nagagihit kamhan silotan siran kawanihen ka.¹⁷Mga lomon nami dizan kan Kristo, bisan diri kon madogay sokad ka pagpanaw nami kamazo dakola ya kamingaw nami kamazo. Anpakigkita kontana kami kamazo. Kamhan bisan aro kami kamazo onay kami maghena-hena mahitenged kamazo. ¹⁸Naangzan gazed kami anbalik kamazo. Hao nga si Pablo kapira di hao kontana makabalik kamazo piro inbalabagan kami ni Satanas. Agon diri pen hao makapadazon ngaton. ¹⁹Si Kristo di ya insakopan mazo agon mahagdam kami nga in-andam di na-iza ya kantang datnganan daked ka tahaw. Kamhan dizan kanang-iza dakola ya kasaza nami kay kamo di ya magpamatood nga madazaw ya pagdara nami ka sindo mahitenged kan Kristo. ²⁰Kamhan sazaen kami na Nagagihit kay kamo ya minsakop kan Kristo agon dakola disab ya kasaza nami.

Chapter 3

¹Na, wara gazed kami makaanget ka kamingaw nami kamazo agon namagsabot kami tolo nga dowa ya mabilin dini ka longsod nga Atina. ²Kamhan inpakaton nami kamazo si Timotiyo nga kanaming iba ka pagpangalagad ka Nagagihit. Nagaiba disab iza kanami pagdara ka pagmaymay mahitenged kan Kristo. Inpakaton nami iza dazaw tabangan kamo daw parig-enen ya kamazong pagtoo kan Kristo ³dazaw waray isa kamazo ambiza ka kamazong pagtoo kan Kristo bisan daegdaegen kamo na mga diri ansogot kan Kristo. Kay inpakahagdam di kamo daan nga intogotan na Nagagihit ya mga kalised nga in-anget mazo.⁴Kay ka doro pen kami kamazo minpakahagdam kami kamazo nga madateng kita ka mga kalised. Kamhan dizan kamazo natoman di matood ya inpanaba nami. Mahagdam gazed kamo kaiton. ⁵Wara hao makaanget ka kawied nao mahitenged kamazo agon inpakaton nao si Timotiyo dazaw pangotanhen kon ono di wani ya pagtoo mazo kan Kristo. Nawied hao kay basi intintal kamo ni Satanas ka pagbiza ka pagtoo mazo kan Kristo kamhan maosik ya kahago nami diton kamazo.⁶Na, bag-o pen si Timotiyo nga nakaoli garing kamazo. Indara na-iza ya madazaw nga panan-og nagalaong nga marig-en pen ya pagtoo mazo kan Kristo kamhan nakaangay pen kamo ka mga iba mazo. Madazaw disab koni ya pagtaremdem mazo kanami. Kamhan inmingaw koni kamo kanami singed ka pagmingaw nami kamazo. ⁷Agon mga lomon nami dizan kan Kristo, bisan nagalised gazed kami kay pagadaegdaegen kami na mga diri ansogot kan Kristo, nawara di ya kawied nami pagpanan-og ni Timotiyo kanami nga marig-en matood ya pagtoo mazo kan Kristo.⁸Kon magapadazon kamo ka pagtoo mazo ka Magbabaza malinaw gazed ya hinawa nami. ⁹Dakola ya pagpasalamat nami ka Nagagihit para kamazo. Pagpasalamat nami kanang-iza nagasaza kami kay marig-en pen ya pagtoo mazo kan Kristo. ¹⁰Kahabzen aldaw nagahangzo kami pagbaid ka Nagagihit dazaw anpakigkita kami kamazo pag-isab kay ipasabot pen nami kamazo ya maharong kahagdamanan nami mahitenged ka sindo ni Kristo dazaw waray makolang mazo.¹¹Naangzan nami nga ya kantang Nagagihit nga Ama daw si Hisos nga kantang Magbabaza ani makakawa ka balabag dazaw ka diri kon madogay makabalik kami kamazo. ¹²Naangzan nami nga padakolaan pen na Magbabaza ya pagkaazak mazo ka isa daw isa daw ya maharong mga tao singod ka kadakola na pagkaazak nami kamazo. ¹³Nagatabang kami kamazo pagpangamozo ka Nagagihit dazaw bisan nagalised kamo may gahem mazo ka pagtoman ka naazakan na kantang Nagagihit nga Ama. Kamhan dizan ka pagseleng na Nagagihit matadeng kamo. Kamhan waray ikasaway kamazo kay-an ka pagbalik ni Hisos nga kantang Magbabaza iba ya maharong mga sakop na-iza.

Chapter 4

¹Mga lomon nami dizan kan Kristo, wani pen ya itambag nami kamazo kay naisa di kamo daw si Hisos nga kantang Magbabaza. Magpakalaki disab kamo pag-angay ka bout mazo ka bout nga naazakan na-iza. Ka dizan pen kami kamazo minmaymay kami kamazo kamhan mintoo kamo. Na, magpadogang kamo ka batasan nga makasaza ka Nagagihit. ²Mahagdam sa kamo daan ka pagmaymay nga insogo nami kamazo kay may katenged nami nga garing kan Hisos nga Magbabaza.³Kon tomanen mazo ya batasan nga naazakan na Nagagihit madazaw kamo waray saket nga maonga. Kinahanglan likazan gazed mazo ya batasan nga maghehenay daw bisan ono ya maongang batasan na amaama daw babazi nga wara pen maminze. ⁴Kamo nga mga amaama, magtadeng kamo pagpangasawa dazaw waray ikasaway kamazo. ⁵Kay kon harian kamo ka batasan nga maonga pagpangasawa mazo singod kamo ka mga tao nga wara pen makasakop ka Nagagihit. ⁶Bisan sin-o nga amaama diri gazed maghilabet ka isang ka minze kay singod ka anlimbong iza ka bana na babazi. Kamhan balsan gazed iza na Nagagihit ka maonga. Magtaremdem kamo kaini nga daan pagmaymay nami kamazo.⁷Kay inpili kita na Nagagihit dazaw tomanen nita ya toong naazakan, diri tomanen ya bout nga maonga. ⁸Agon bisan sin-o nga diri ansogot kaini nga baheg diri kon pagmaymay na tao ya insalikway na-iza basta kay ya pagmaymay na Nagagihit nga nagahatag kamazo ka toong Lambong nga Madazaw.⁹Ya Nagagihit ani ya minmaymay kamazo ka pagpakaangay ka mga iba mazo agon diri di hao ansoyat kamazo mahitenged kaiton kay mahagdam kamo daan ka pagmaymay na Nagagihit nga mag-angay-angay kamo. ¹⁰Mahagdam hao nga nakaangay kamo ka tanan mga sakop ni Kristo doro ka tibolos lopa nga Masidoniya. Agon mga lomon nami dizan kan Kristo, hangzoon ta kamo nga magpadogang disab kamo ka kamazong Anak kaniran. ¹¹Mag-ozamet kamo ka pagkinabohi nga malinaw, waray kasamok kay ani ya daan insogo nami kamazo. ¹²Kamhan tahodon kamo na mga wara pen sakop kan Kristo. Diri disab kamo magsarig ka mabohi kamo ka pinangazo ka lamang.¹³Mga lomon nami dizan kan Kristo, naazak nami nga mahagdam kamo ka matood mahitenged ka mga sakop ni Kristo nga namaomos di dazaw diri kamo magkawied singod ka kawied na mga tao nga waray intagadan nga madazaw. ¹⁴Mintoo kita nga namaomos si Hisos kamhan nabohi iza pagbalik garing ka lebeng. Kamhan may tirmino na-iza ka pagbalik ngarimbaba. Agon kon maomos ya mga tao nga minsakop di kan Kristo bohien sab siran na Nagagihit kay-an ka pagbalik ni Hisos kay paibahen siran na Nagagihit kan Hisos ngandaked. ¹⁵Ya pagmaymay na Magbabaza nga intoldo nami kamazo ani ini nga kita nga mga bohi ka kay-an ka pagbalik na-iza, diri kita maghon-a ka mga sakop na-iza nga namaomos di.¹⁶Kay makabati kita ka hawag nga sindo. Kamhan hawagen disab kita na oloolo na mga sogoonon na Nagagihit nga taga tahaw. Makabati sab kita ka singod ka tanog na tamboli garing ka Nagagihit. Kamhan andateng dazon ya Magbabaza garing daked ka tahaw. Kamhan ya mga sakop ni Kristo nga namaomos di mamangon dazon siran garing ka mga lebeng. ¹⁷Kamhan kita nga mga bohi ka nga nabilin dini ka bakangan an-iba kita kaniran nga magabatonon ngandaked ka mga inarak kay manogat kita ka Magbabaza daked ka katahawtahawan. Kamhan an-iba kita ka Magbabaza kawanihen ka. ¹⁸Na, ini nga inpasabot nao kamazo magtaremdem kamo dazaw gamiten mazo ka pagtabang ka isa daw isa.

Chapter 5

¹Mga lomon nami dizan kan Kristo, ya oras ka pagdateng ni Kristo wara di kinahanglan nga ansoyat pen hao kamazo. ²Kay mahagdam kamo daan nga ya tirmino na Magbabaza ka pagbalik ngarimbaba singod iton ka tolisan nga magapanik ka kahabzen kamhan dakola ya kabereng na mga tao. ³Andateng matood ya Magbabaza kay-an ka paglaong na mga tao nga malinawen di kita koman. Ambaza kay madateng siran dazon ka dakolang kalised singod ka mga anak nga babazi nga namati ka kasakit ka pag-anak. Kamhan waray makalayas kaini nga kalised.⁴Kamhan kamo nga mga lomon nami dizan kan Kristo, wara kamo maghela ka kadeglem singod ka tao nga diri ansogot kan Kristo agon pagdateng na Magbabaza diri kamo magkabereng singod ka tao nga inkaberengan na tolisan. ⁵Minsakop di kamong maharong kan Kristo nga tag-iza ka kapawa. Kamhan nakaangay di kamo ka kapawa, diri di kita makaangay ka kadeglem. ⁶Agon diri kita magbatasan singod ka tao nga diri ansogot kan Kristo kay singod ka matorog pen iza. Magrig-en kita hinoa ka pagtagad nita ka pagdateng ni Kristo. Kinahanglan mag-andam kita ka batasan nga madazaw pag-onay. ⁷Kay pagkakahabzen nangatorog ya mga tao daw nangahebeg ya mga palahebeg.⁸Basta nakaangay kita kan Kristo nga tag-iza ka kapawa. Agon kinahanglan onay kita mag-andam ka batasan nga madazaw. Ya pagsarig nita ka Nagagihit daw ya pagkaangay nita ka kantang iba singod iton ka pagbadoan na soldaw ka pothaw dazaw diri doltan ka bangkaw. Kamhan ya pagtagad nita ka paglibri kanta na Nagagihit ka silot ka kantang mga sala singod iton ka pagsol-ot na soldaw ka kalo nga pothaw. ⁹Kay ya Nagagihit wara magpili kanta dazaw betangan kita ka silot. Hinoa librihen kita ka silot kay ani ya inhinang ni Hiso Kristo nga kantang Magbabaza. ¹⁰Kay napatay iza pagsalinti kanta dazaw mabohi kita kawanihen ka iba kanang-iza, bisan bohi ka kita, bisan namaomos di kay-an ka pagbalik naiza. ¹¹Ani ini ya tagadan nita agon magsinazaay kamo. Pagrig-enen disab mazo ya pagsarig mazo kan Kristo.¹²Kamo nga mga lomon nami dizan kan Kristo, nagahangzo kami kamazo nga tahodon mazo ya mga nagadomara kamazo kay siran ya inpili na Magbabaza ka pagdomara daw pagtoldo kamazo. ¹³Tahodon gazed siran daw pagaazaken mazo pagtineed kay dizan kamazo siran ya may dakolang katengdanan. Kinahanglan mag-angay-angay kamo. ¹⁴Kamo nga mga lomon nami dizan kan Kristo, nagahangzo disab kami kamazo nga magsogo kamo ka mga magapinoloho dazaw antarabaho siran. Tabangan mazo ya mga may kahaldek daw ya mga maloza ya pagsarig kan Kristo. Dazawen mazo ya pagdomara mazo ka maharong mga tao.¹⁵Azaw mazo magabalesi ya mga minhinang ka maonga kamazo. Hinoa onay kamo maghinang ka madazaw dizan ka isa daw isa daw ka maharong mga tao. ¹⁶Magsaza kamo pag-onay. ¹⁷Magpangamozo kamo ka Nagagihit pag-onay. ¹⁸Bisan ono ya kaazi mazo magpasalamat kamo ka Nagagihit kay ani ya batasan nga nakasaza ka Nagagihit kay si Kristo Hisos ya insakopan mazo.¹⁹Azaw kamo magbalabag ka Madazaw nga Lambong nga garing ka Nagagihit ka pagtoman ka toong na anakan. ²⁰Pagpatandeg na-iza ka hinawa na isa ka pagpasabot ka matood nga garing ka Nagagihit, azaw mazo paglibaken. ²¹Hinoa maghena-hena kamo mahitenged ka maharong nabatian mazo kamhan magtoo kamo ka madazaw, ²²maglikay kamo ka maonga.²³Ya Nagagihit ani ya nagahatag kamazo ka malinaw nga hinawa. Naangzan nao nga tabangan kamo na-iza ka pagtoman ka maharong naazakan na-iza dazaw kay-an ka pagbalik ni Hiso Kristo nga kantang Magbabaza waray ikasaway kamazo. ²⁴Ya Nagagihit ani ya antoman kaiton kay iza ya minpasakop kamazo kamhan kasarigan iza ka pagtoman.²⁵Mga lomon nami dizan kan Kristo, magtabang kamo kanami ka pagpangamozo ka Nagagihit. ²⁶Ampangamosta kami ka maharong mga lomon nami kan Kristo diton kamazo. Long-on mazo siran nga siran ya kinaanak nami. ²⁷Nagahangzo hao kamazo nga dizan ka maharong mga sakop ni Kristo basahen mazo ini nga soyat kay garing ka Nagagihit ini nga pagmaymay. ²⁸Naangzan nao nga tabangan kamo ni Hiso Kristo nga kantang Magbabaza.

2 Thessalonians

Chapter 1

¹Hao si Pablo ya minsoyat. Kamhan si Silas daw si Timotiyo ani ya iba nao dini. Na, wani ya soyat nami kamazo nga mga sakop ni Kristo nga nagatipon doro ka longsod nga Tisalonika kay si Hiso Kristo nga Magbabaza daw ya kantang Ama nga Nagagihit ani ya insakopan mazo. ²Naangzan nami nga tabangan kamo na Ama nga Nagagihit daw si Hiso Kristo nga kantang Magbabaza. Palinawen disab ya kamazong bout.³Mga lomon nami dizan kan Kristo, kinahanglan onay kami magapasalamat ka Nagagihit para kamazo. Hosto ini kay ya kamazong pagtoo kan Kristo nagadogang pagrig-en. Kamhan ya kamazong pagkaazak ka isa daw isa nagakadakola disab. ⁴Dizan ka mga sakop na Nagagihit nga nagatipon nagalaong kami nga madazaw kamo kay bisan magaawazen kamo na mga tao, bisan nagaazi disab kamo ka mga kalised wara kamo magbiza ka pagtoo mazo kan Kristo. ⁵Ya pag-anget mazo ka mga kalised kay kamo di ya mga sakop ni Kristo ani ya ipakita nga matadeng ya pagbetang na Nagagihit ka silot dizan ka mga mindaegdaeg kamazo. Kamhan kay-an ka pagkahari na-iza ka bag-ong kalibotan nakaapil disab kamo ka madazaw.⁶Hosto ya pagbales na Nagagihit kaniran ka maonga. ⁷Kamhan papahimlazen kamo na-iza ka pag-anget ka kalised iba kanami. Hinangen na-iza ini kay-an ka pagbalik ni Hisos nga Magbabaza garing daked ka langit iba ya toong mga manlolonda nga gamhanan. ⁸Iba disab ya pagkalaga na laga dazaw silotan na-iza ya mga tao nga wara magkilala ka Nagagihit daw ya mga wara magtoo ka pagmaymay mahitenged kan Hisos nga kantang Magbabaza.⁹Silotan matood siran ka waray pagketeb. Kamhan diri disab siran makaapil ka Magbabaza daw ya toong pagkadato nga madazaw. ¹⁰Ani ini ya kahimtang niran kay an ka tirmino ni Kristo ka pagbalik ngarini dazaw sazaen iza na toong kasakopan daw tahodon iza na maharong mga mintoo kanang-iza. Ilakip disab kamo kay mintoo kamo ka pagmaymay na Nagagihit nga indara nami doro kamazo.¹¹Agon onay kami magatabang kamazo ka pagpangamozo ka Nagagihit. Nagahangzo kami kanang-iza dazaw makaangay kamo ka batasan mazo ka batasan nga naazakan na-iza kay ani ya tood na-iza ka pagpili kamazo. Naangzan kami nga antabang iza kamazo dazaw makatoman kamo ka maharong mga madazaw nga kamazong naazakan kay mintoo di kamo kan Kristo. ¹²Kamhan dizan kamazo sazaen matood si Hisos nga kantang Magababaza. Sazaen disab kamo na-iza kay natabangan kamo na kantang Nagagihit daw si Hiso Kristo nga kantang Magbabaza.

Chapter 2

¹Kamo nga mga lomon nami dizan kan Kristo, pasabten ta kamo mahitenged ka pagdateng ni Hiso Kristo nga kantang Magbabaza daw ya pagpatipon kanta dazaw magpakig-iba kanang-iza. Na, wani ya hangzo nami kamazo nga ²kon nabatian mazo nga mindateng di ya tirmino na Nagagihit ka pagbetang ka silot ka mga tao diri kamo magkalibeg kon magkawied. Kay wara pen dateng ya tirmino bisan nagalaong ya isa nga ya Nagagihit ani ya minpatandeg ka hinawa na tao ka pagpanaba nga mindateng di, bisan nagalaong ya isa nga si Pablo ya minsangzaw daw minsoyat ka-iza,³diri gazed kamo magtoo ka bisan ono ya panaba na bisan sin-o nga bakaken. Kay ya tirmino na Nagagihit ka pagbetang ka silot ka mga tao diri madateng keteb ka wara pen magsopak gazed ya mga mataed nga tao ka Nagagihit. Basta pagsopak niran ka Nagagihit anipen magpakita ya isang tao inngaranan ka Tao nga Zawan-on. Kamhan ya inpirno ani gazed ya datngnanan naiton nga tao. ⁴Sopaken na-iza ya bisan sin-o daw bisan ono nga hawagenen na mga tao. Kamhan magpalabaw iza kanirang maharong. Bisan dalem ka dakolang lagkaw nga pangamozoanan ka Nagagihit anlo-to iza. Kamhan ambakak iza nagalaong nga iza ya matood nga Nagagihit.⁵Daw wara kamo magtaremdem nga ka dizan pen hao kamazo inpanan-ogan ta kamo kaini nga maharong. ⁶Mahagdam disab kamo nga koman may nagabalabag kaiton nga maongang tao dazaw wara pen iza makiti keteb ka hostong panahon. ⁷Nagasopak ya mga tao ka Nagagihit koman piro singod ka tinago pen ya gahem na tag-iza kaniran kay may nagabalabag pen kanang-iza. Kon makawa ya nagabalabag⁸anipen kakiti iza. Kamhan patazen iza ni Magbabaza na Hisos pinaazi ka paghozop. Waraen gazed iza pagdateng ni Hisos kay labaw si Hisos ka gahem. ⁹Kay-an ka pagpakita kaiton nga tao inngaranan ka Tao nga Zawanon gamiten na-iza ya gahem garing kan Satanas. Kamhan ipakita na-iza ya dakolang gahem nga garing kan Satanas kay anhinang iza ka mga mataed nga kaberenganan. ¹⁰Gamiten na-iza ya mataed nga limbong dizan ka mga tao nga madara ngaro ka inpirno. Silotan siran doro kawanihen ka kay diri siran ansogot ka pagmaymay mahitenged kan Kristo nga makahatag kaniran ka bag-ong kinabohi nga diri mawara.¹¹Kamhan intogotan na Nagagihit nga limbongan gazed siran ni Satanas kamhan antoo siran ka bakak. ¹²Kamhan silotan na Nagagihit ya maharong mga tao nga diri antoo ka pagmaymay mahitenged kan Kristo kay ani inkaaykan niran ya batasan nga maonga.¹³Kamhan onay kami magapasalamat ka Nagagihit para kamazo nga kaibahan nami nga naazakan na Nagagihit. Kay izang mahon-a pen inpili kamo na Nagagihit dazaw librihen kamo ka silot ka kamazong mga sala. Kamhan tagan kamo ka toong Ispirito nga Madazaw dazaw may gahem mazo ka pagtoman ka naazakan na Nagagihit kay mintoo kamo ka pagmaymay mahitenged kan Kristo. ¹⁴Izang mahon-a pen pagwali nami kamazo kaini nga pagmaymay ya Nagagihit ani ya minpatandeg ka kamazong hinawa ka pagtoo dazaw madazaw di kamo singod kan Hiso Kristo nga kantang Magbabaza. ¹⁵Agon mga lomon nami dizan kan Kristo, diri kamo magkalipat. Hinoa rig-enen mazo ya pagtoo mazo ka tanan pagmaymay nga intoldo nami kamazo ka dizan pen kami kamazo daw ya insoyat nami kamazo.¹⁶Na, ya Nagagihit nga kantang Ama ani ya nagaazak kanta. Dakola ya kalooy na-iza kanta. Kamhan waray kawied nita kawanihen ka kay minandam iza ka madazaw nga intagadan nita. ¹⁷Naangzan nao nga tabangan kamo ni Hiso Kristo nga kantang Magbabaza dazaw may gahem mazo pagonay ka paghinang daw pagpanaba ka madazaw.

Chapter 3

¹Mga lomon nami dizan kan Kristo, wani pen ya itambag nami kamazo, magtabang kamo kanami ka pagpangamozo ka Nagagihit Nagagihit dazaw doro ka mahrong mga dapit madali andateng ya mahitenged kan Kristo daw dawaten disab iton na mga tao singod ka pagdawat mazo. ²Magtabang disab kamo kanami pagpangamozo ka Nagagihit dazaw dini kanami ipaaro na-iza ya mga masarang maongang tao. Kay diri antoo ya maharong mga tao ka pagmaymay mahitenged kan Kristo. ³Kamhan bisan diri siran antoo, kasarigan ya Magbabaza pagtabang kanta. Iza gazed ya anrig-en ka kamazong pagtoo. Ipaaro disab na-iza ya maonga kamazo.⁴Na, intagan kami na Magbabaza ka dakolang pagsarig nga nagatoman kamo kaini nga inmaymay nami kamazo kamhan magapadazon isab kamo pagtoman. ⁵Naangzan nami nga mahatagan kamo na Mababaza ka kasabtan dazaw matood ya pagkaazak mazo ka Nagagihit. Naangzan nami nga mahatagan kamo ni Kristo ka pag-anget ka mga kalised singod ka toong pag-anget.⁶Mga lomon nami dizan kan Kristo, si Magbabaza na Hiso Kristo ani ya insakopan mazo agon isogo nami nga dizan kamazo likazan mazo ya bisan sin-o nga magapinoloho nga sakop ni Kristo kay wara iza magtoman ka sindo nga indara nami kamazo. ⁷Kay mahagdam kamo daan nga kinahanglan haodan mazo ya batasan nami kay pag-iba pen nami diton kamazo wara kami magpinoloho. ⁸Hinoa mintarabaho kami aldaw daw kahabzen dazaw may panginabohi nami kamhan diri kamo magastohan kanami. ⁹Ani ini ya batasan nami kay bisan may katenged nami ka pagsogo kamazo ka pag-alimat kanami naangzan nami nga ya batasan nami nga madazaw ani ya haodan mazo.¹⁰Kay bisan dizan pen kami kamazo minbaheg kami kamazo nga azaw pagpakana ya tao nga diri antarabaho. ¹¹Minpanaba kami kamazo kaini kay nabatian nami nga dizan kamazo may mga tao nga diri ansogot pagtarabaho. Hinoa magaasang panaba lamang ka mga tao. ¹²Kami nga mga sinarigan ni Magbabaza Hiso Kristo nagasogo kami daw nagahinaldek ka mga tao nga nagabatasan singod kaiton. Kamhan minlaong kami kaniran nga azaw maghilabet ka hinang na mga iba mazo, kinahanglan magkogi kamo ka kamazong kaogaringeng panginabohi.¹³Kamhan kamo nga mga lomon nami dizan kan Kristo, azaw kamo magpoloho ka paghinang ka madazaw. ¹⁴Dizan kamazo kon may tao nga diri antoo kaini nga pagmaymay nga insoyat nao kamazo, pagpaniidan mazo iza. Kamhan diri kamo mag-ibaiba kanangiza dazaw masipeg iza. ¹⁵Diri kamo magpakaaway kanangiza hinoa magtambag kamo kanangiza singod ka pagtambag mazo ka lomon mazo.¹⁶Ya Magbabaza ani ya nagahatag kanta ka malinaw nga bout. Naangzan nao nga bisan ono ya kaazi mazo palinawen na-iza ya kamazong bout. Naangzan nao nga iza ya magaibaiba kamazong tanan. ¹⁷Na, dini ka pagkatiwas na sinoyat kaogaringen o gazed nga alima ya minsoyat ka kanaong ngaran nga si Pablo daw ya pagpangamosta nao kamazo. Kay timaan ini nga garing matood kanao. Batasan nao ini kada pagpadara nao ka soyat. ¹⁸Naangzan nao nga tabangan kamo ni Hiso Kristo nga kantang Magbabaza

1 Timothy

Chapter 1

¹Hao si Pablo ya minsoyat. Insarigan hao ni Kristo Hisos ka pagdara ka toong sindo kay ani ya kabebet-en na Nagagihit nga kantang Manlolowas daw si Kristo Hisos nga kantang intagadan. ²Timotiyo, wani ya soyat nao kanmo kay iko ya singod ka kanaong kaogaringeng Anak kay mintoo iko ka pagmaymay mahitenged kan Kristo nga indara nao kanmo. Naangzan nao nga tabangan iko na Nagagihit nga kantang Ama daw si Kristo Hisos nga kantang Magbabaza. Palinawen disab ya kanmong bout.³Na, isaben nao ya paghangzo nao kanmo kaizang pagpanaw nao ngaro ka lopa nga Masidoniya. Mabilin ko diton ka longsod nga Ipiso kay kinahanglan pagbahegan mo ya mga isang tao nga nagadara ka mga pagmaymay nga diri kon ani. ⁴Pabizaen mo siran ka mga hininanghinang nga pananogon garing ka mga karaan daw ya mga mataed nga lista na ngaran na mga karaang tao. Kay kon toldoan niran iton anpakiglalis gazed siran ka mga tao. Basta kay kon antoo siran hinoa ka mga panaba na Nagagihit tagan matood siran ka kasabtan mahitenged ka naazakan na Nagagihit.⁵Kinahanglan ansogo kita kaniran kaini dazaw mag-angay-angay siran. Ya pagkaangay nita ka kantang mga iba garing iton ka hena-hena nga inhingloan di na Nagagihit daw garing isab ka pagtoman nita ka naazakan na Nagagihit. Kinahanglan disab nga matood ya pagtoo kan Hiso Kristo. ⁶May mga tao nga minbiza di kaini nga batasan nga madazaw kamhan singod ka nalaag siran ka batasan nga magalalislalis nga waray polos. ⁷Ipakita niran kontana nga siran ya hanas ka pagtoldo ka mga balaed na Nagagihit nga inbilin ni Moysis. Ambaza kay wara gazed siran makasabot ka kanirang kaogaringeng mga panaba mahitenged kaini nga balaed. Kay diri siran mahagdam kon ono ya kahologan na mga balaed nga impaiseg-iseg niran pagtoldo ka mga tao. ⁸Mahagdam sa kita nga madazaw ya mga balaed nga inbilin ni Moysis kon gamiten iton ka pagkilala ka mga sala nga inbaheg naiton nga balaed.⁹Magtaremdem kita nga ya mga madazaw nga tao waray kinahanglan ka mga balaed kay anbaheg hinoa iton ka mga malinapasen daw ya mga ansopak ka balaed daw ya mga diri antoo ka Nagagihit daw ya mga makasasala daw ya mga diri antahod ka Nagagihit daw ya mga minmaomos ka kanirang ama kon ina daw ya mga talamono ¹⁰daw ya mga maghehenay daw ya mga nagahinang ka malaw-ay daw ya mga magbihagay daw ya mga bakaken daw ya mga diri anpanan-og ka matood dizan ka paghokom daw ya mga anhinang ka bisan ono nga makasopak ka pagmaymay na Nagagihit. ¹¹Ini nga pagmaymay ani ya pagtoldo mahitenged kan Kristo nga insarig na-iza kanao ka pagdara. Madazaw matood ini nga pagmaymay kay garing ka Nagagihit nga madazaw daw pinakalabaw.¹²Nagapasalamat hao kan Kristo Hisos nga kantang Magbabaza kay iza ya minhatag kanao ka gahem ka pagtoman ka tarabaho nga insarig na-iza kanao. Inpasalamatan nao iza kay minpili iza kanao ka pag-alagad kanang-iza. ¹³Kawandini pen maonga ya pagpanaba nao mahitenged kan Kristo hasta indaegdaeg nao ya toong mga sakop daw inpakasipgan. Bisan ani ya kanaong batasan inkaloozan ka hao na Nagagihit kay ka wara pen hao magsakop kan Kristo wara gazed hao makasabot ka kanaong kaogaringeng hinang. ¹⁴Kamhan natabangan gazed hao na kantang Magbabaza kay pagpasakop naiza kanao intagan gazed hao na-iza ka matood nga pagtoo daw pagkaangay kan Kristo Hisos.¹⁵Timan-an mazo gazed ini nga minkarimbaba si Kristo Hisos dazaw librihen naiza ya mga tao ka silot ka kanirang mga sala. Dizan kaniran hao matood ya labaw nga salaan. ¹⁶Kamhan bisan mataed ya kanaong mga sala nalooy iza kanao kadaw dini kanao ipakita na-iza ka mga tao nga dakola gazed ya toong pag-anget dazaw mahagdam ya tanan mga mahori nga tao nga antoo kan Kristo daw makadawat ka kinabohi nga diri mawara. ¹⁷Sazaen ta ya Nagagihit nga hari ka tanan mga tao kawanihen ka. Diri iza maomos kawanihen ka. Diri iza makita na tao sokad. Isa ka iza nga Nagagihit waray lain. Iza gazed ya tahodon daw sazaen ta kawanihen ka! Matood ini.¹⁸Timotiyo nga kanaong Anak, minsogo hao kanmo ka pagtoldo ka mga tao kaini nga soyat nao kanmo. Izang mahon-a pen minlaong daan ya mga malaas mahitenged kanmo nga madazaw iko ka pagpangalagad ka Magbabaza. Magtaremdem iko ka kanirang mga panaba kay ani ya harominta mo ka pagsambag ka mga nagalalis ka pagmaymay mahitenged kan Kristo nga tinoohan nita. ¹⁹Kinahanglan padazonon ya pagtoo mo kan Kristo. Tomanen disab mazo ya naazakan na Nagagihit. May mga tao nga nagapadazon pagpakasala bisan mahagdam siran nga nagpakasala siran. Kamhan nawara di ya pagtoo niran kan Kristo. ²⁰Ani gazed ya kahimtang ni Himaniyo daw si Alihandro. Intogotan nao si Satanas ka paghatag kaniran ka kalised dazaw anheneng siran ka pagpanaba ka maonga mahitenged ka Nagagihit.

Chapter 2

¹Kamhan wani ya mahon-ang pagmaymay nao kanmo nga kinahanglan hangzoon ya Nagagihit na toong mga sakop ka bisan ono ya kinahanglanen niran. Magtabang isab siran ka tanan mga tao ka pagpangamozo ka Nagagihit kamhan magpasalamat isab ka Nagagihit ka toong kalooy kaniran. ²Madazaw kon antabang kita ka mga hari ka pagpangamozo ka Nagagihit daw bisan sin-o ya may katenged ka pagdomara ka mga tao dazaw magmalinawen kita ka paghela dini. Kamhan waray makasamok pagtoman nita ka maharong naazakan na Nagagihit daw pag-andam nita ka madazaw nga batasan. ³Madazaw gazed iton nga batasan daw makasaza disab ka Nagagihit nga kantang Manlolowas. ⁴Kay naangzan na-iza nga librihen ya maharong mga tao ka silot ka kanirang mga sala daw pasabten gihapon siran ka pagtoldo mahitenged kan Kristo.⁵Kay isa ka ya Nagagihit waray lain. Isa ka gihapon ya Maglaongay na mga tao ka Nagagihit ani si Kristo Hisos nga natao singed kanta. ⁶Inhatag na-iza ya toong kaogaringeng lawas dazaw ambazad iza ka silot ka mga sala na maharong mga tao. Pagdateng na tirmino nga in-andam na Nagagihit inpakarimbaba matood na-iza si Kristo. Pagpamatood ini nga Anak ya Nagagihit ka paglibri ka maharong mga tao ka silot ka kanirang mga sala. ⁷Agon insarigan hao na Nagagihit ka pagdara kaini nga pagtoldo. Polos matood ya inpanaba nao, diri kon bakak. Insarigan hao na-iza kadaw antoldo hao kaini nga pagmaymay dizan ka mga tao nga diri kon Hudiyo dazaw antoo disab siran kan Kristo.⁸Kamhan bisan hain ya mga amaama nga sakop ni Kristo naazak nao nga magpangamozo sirang tanan ka Nagagihit. Kinahanglan bizaan di niran ya batasan nga maonga daw diri siran magkazehet ka kanirang iba daw diri magpakiglalis. ⁹Naangzan nao nga ya mga babazi nga sakop ni Kristo tadengen ya bado daw mag-angay. Diri magpagarbo ka mga bolawan nga balieg kon mga motza kon mga mahalen nga bado. Diri isab magpagarbo ka bohok niran. ¹⁰Hinoa ya paghinang ka madazaw ani ya makagwapa ka babazi nga minsakop di kan Kristo.¹¹Pagtipon mazo ka pagsingba ka Nagagihit madazaw kon magpanalinga lamang ya mga babazi. Kinahanglan magtahod disab siran ka mga nagadomara kaniran. ¹²Kay diri hao antogot ka mga babazi nga ani anmantoldo daw andomara ka mga amaama. Hinoa kinahanglan magpahenek lamang siran.¹³Kay si Adan nga amaama ani ya nahinang na Nagagihit paghon-a kamhan minsonod si Iba nga babazi. ¹⁴Kamhan diri kon si Adan ya nalimbongan ni Satanas basta kay ya babazi kamhan nakalapas iza ka baheg na Nagagihit kanirang dowa. ¹⁵Kamhan minhatag ya Nagagihit ka mga babazi ka kalised ka pag-anak niran piro tabangan siran na-iza pag-anak kon magapadazon siran ka pagtoo kan Kristo daw magaangay siran ka kanirang iba daw magatoman ka naazakan na Nagagihit daw magaandam ka batasan nga madazaw.

Chapter 3

¹Timan-an mazo gazed ini nga ya tao nga Anak nga iza ani ya oloolo ka mga sakop ni Kristo madazaw ini nga katengdanan nga maazakan na-iza. ²Kamhan ya batasan na tao nga pilien mazo ka pagkaoloolo ka mga sakop ni Kristo kinahanglan diri iza masaway. Isa ka ya asawa daw mahagdam disab iza pag-andam ka madazaw nga batasan daw hena-hena. Tahodon isab iza na mga tao. Kinahanglan dizan ka toong lagkaw papaniken na-iza ya mga sakop ni Kristo nga alabay nga waray kolanganan. Mahagdam isab iza pagmaymay ka mga tao. ³Diri iza magpalahebeg, diri mag-iseg. Hinoa mainangazen iza ka mga tao. Diri maazak pagpakiglalis, diri mag-anak ka dakolang talipid.⁴Kinahanglan madazaw ya pagdomara na-iza ka toong kaogaringeng pamiliya daw pagapatoohon na-iza ya toong mga maanak kamhan pinatahod gazed niran iza. ⁵Kay kon diri iza mahagdam ka pagdomara ka toong kaogaringeng pamiliya diri disab iza mahagdam pagdomara ka mga sakop na Nagagihit nga nagatipon.⁶Kinahanglan diri lamang kon bag-o pen iza nga nakasakop kan Kristo kay basi magapagarbo iza kay dizan ka mga sakop ni Kristo iza di ya may katenged. Kamhan silotan iza na Nagagihit singod ka pagsilot na-iza kan Satanas nga nagapagarbo ka batasan. ⁷Kinahanglan beetan iza daw tahodon na mga tao nga wara pen magsakop kan Kristo kay maazak si Satanas ka pagtintal kanangiza ka pagpakasala dazaw sawazen iza na mga tao, diri tahodon.⁸Kamhan ya mga katimbang nga pilien na mga sakop ni Kristo kinahanglan beetan siran daw tahodon na mga tao. Madazaw kon diri siran an-inem ka maharang nga makahebeg daw diri angamit ka katenged niran ka pagdogang ka talipid. ⁹Kinahanglan maheget ya pagtoo niran ka pagmaymay mahitenged kan Kristo nga inpakahagdam kanta na Nagagihit daw iba disab ya kanirang hena-hena nga mahinglo. ¹⁰Ka wara pen kamo magpili ka tao nga katimbang paniidan mazo iza kamhan kon polos madazaw ya batasan na-iza mahimo nga katimbang.¹¹Kinahanglan ya asawa na katimbang madazaw isab ya batasan, diri antabi-tabì. Mahagdam disab iza pag-andam ka batasan nga madazaw daw kasarigan disab iza ka paghinang ka madazaw. ¹²Kinahanglan isa ka lamang ya asawa na katimbang daw mahagdam iza pagdomara ka toong mga Anak daw ya maharong nagahela dizan ka toong lagkaw. ¹³Kon madazaw ya pagtarabaho na katimbang tahodon iza na mga tao kamhan waray kasipeg na-iza ka pagpanan-og kaniran mahitenged ka pagtoo kan Kristo Hisos.¹⁴Timotiyo, ka diri kon madogay naangzan nao ankaton kanmo. Minsoyat hao kanmo kaini dazaw ¹⁵kon maalangan pen hao mahagdam di ko daan ka madazaw nga batasan dizan ka mga sakop na Nagagihit nga nagatipon. Kita di matood ya mga sakop na Nagagihit nga diri maomos kawanihen ka. Insarigan gazed kita na-iza ka pagpakahagdam ka mga tao ka toong pagmaymay.¹⁶Kamhan mahagdam kita nga madazaw gazed ya tinoohan nita kan Kristo nga inpakahagdam kanta na Nagagihit. Mintoo di kita nga natao si Hiso Kristo kamhan ya Madazaw nga Lambong nga garing ka Nagagihit ani ya minpamatood kanta nga iza ya Anak na Nagagihit. Nakita disab iza na mga sogoonon na Nagagihit nga taga tahaw. Doro ka bisan hain ya mga tao nga diri kon Hudiyo inwalihan di siran mahitenged kanang-iza. Kamhan dini ka tibolos kalibotan mataed di ya mga minsakop kanang-iza. Kamhan nabaton iza ngandaked ka tahaw dazaw magahari iza ka tanantanan.

Chapter 4

¹Matood ya pagmaymay na Madazaw nga Lambong nga garing ka Nagagihit nagalaong nga andateng ya tirmino nga ambiza ya mga tao ka pagtoo niran kan Kristo kay anak siran hinoa pagtoo ka mga ispirito nga bakaken daw ya pagmaymay nga diri kon ani ²nga indara na mga bakaken nga diri mahagdam ka paghinelsel ka kanirang mga sala. Kamhan ya batasan niran ani ipakita nga si Satanas ya tag-iza kaniran.³Nagatoldo siran nga sazep ya pagminze daw ya pagkaen ka mga klasi nga makaen mazo. Polos bakak ya intoldo niran kay ya maharong makaen nga inhinang na Nagagihit mahimo pagpanganen na mga tao nga mintoo ka Nagagihit daw mahagdam ka pagmaymay mahitenged kan Kristo. Kinahanglan magpasalamat disab ka Nagagihit anipen kaen. ⁴Bisan ono ya hininang na Nagagihit madazaw iton. Agon diri magsalikway ka bisan ono nga makaen, dawaten hinoa ya maharong iba ya pagpasalamat ka Nagagihit. ⁵Mahagdam kita nga madazaw ya pagpangaen ka bisan ono nga makaen kay inpanaba na Nagagihit nga madazaw iton. Kinahanglan magpasalamat isab kita kanang-iza.⁶Timotiyo, kon anhatag iko kaini nga mga togon ka kanmong kaibahan madazaw ya pag-alagad mo kan Kristo. Madazaw isab ya pag-anad mo ka kaogaringeng hena-hena mo ka pagmaymay mahitenged kan Kristo nga tinoohan nita. ⁷Kamhan likazan mo ya mga hininanghinang nga panan-ogon garing ka mga karaan kay diri makatabang kanmo ka pagkaangay ka Nagagihit. Hinoa anaden mo ya kaogaringeng hena-hena mo ka pagtoman ka naazakan na Nagagihit. ⁸Geramay ya kaposlanan ka pagpaegnat ka kantang mga lawas piro ya pagtoman nita ka ka anakan na Nagagihit dakola gazed ya kaposlanan naiton kay ani ya makadazaw ka kantang kahimtang koman ka dini pen kita ka kalibotan daw kay-an ka paghela nita daked ka hel-anan na Nagagihit.⁹Matood ini nga panaba nao kanmo agon dawaten mo daw magtoo ko. ¹⁰Nakasabot di kita ka madazaw agon nagalimbasog kita daw nagahago dazaw ya a antoo ya maharong mga tao antoo nga kaini nga pagmaymay. Kay dakola ya pagsarig nita ka Nagagihit nga diri mapuo kay iza ya Manlolowas ka maharong mga tao labi di sa ya mga minsakop kanang-iza.¹¹Timotiyo, ya mga sugo daw ya mga pagmaymay nga insoyat nao kanmo kinahanglan magdara ko doro ka kaibahan mo. ¹²Bisan diri pen ko kon malaas kinahanglan tahodon ko na maharong mga tao. Kamhan haodon na mga iba mo ya kanmong pagpanaba daw ya pamatasan. Haodon disab niran ya pagkaangay mo kaniran daw ya pagtoo mo kan Kristo daw ya paglikay mo ka batasan nga maonga. ¹³Hangtod ka pagdateng nao dizan magpakalaki ko pagbasa ka mga panaba na Nagagihit dizan ka pagpanalinga na kaibahan mo. Ipasabot mo kaniran ya inbasa mo, magpanoldo iko kaniran.¹⁴Diri ko magkalipat ka harominta nga insarig kanmo na Madazaw nga Lambong nga garing ka Nagagihit. Intagan iko kaini izang mahon-a pen pagpanaba na mga propita na Nagagihit daw pagpaudong na mga malaas ka olo mo pagpanarangin niran kanmo ka madazaw. ¹⁵Ini nga maharong insoyat nao kanmo magtoman iko. Isahen ya hena-hena mo ka pagtoman kadaw mahagdam ya maharong mga tao nga magadakola ya ka anak mo ka pagtoman ka naazakan na Nagagihit. ¹⁶Bantazan mo ya kaogaringeng mong batasan kay basi masazep iko. Bantazan disab ya pagmaymay mo ka mga tao kay kon ani ya batasan mo tabangan na Nagagihit iko daw ya mga tao nga nagapanalinga kanmo kadaw diri silotan siran ka kanirang mga sala.

Chapter 5

¹Kon may mga nakasala nga malaas nga amaama azaw pagkasab-i hinoa tambagan mo iza singod ka banatasan mo pagtambag ka ama mo. Tambagan isab ya mga batan-en nga amaama singed ka kanmong manghod. ²Ya mga babazi nga malaas tambagan isab siran sininged ka kanmong ina. Dizan ka mga batan-en nga babazi onay ko magbatasan ka madazaw singden mo pagdomara ka kanmong manghod nga babazi.³Ya balo nga babazi nnga waray iba niran kaloozan mo siran. ⁴Kamhan kon may mga Anak pon ka-apoan na balo kinahanglan maghon-a siran pagtoon ka pag-aligra ka kanirang kaogaringeng ina. Kay kon matood ya pagkaangay niran ka Nagagihit makabales gazed siran ka kanirang mga malaas ka pagbohi pen niran ka geramay pen siran kay ani ya batasan nga makasaza ka Nagagihit.⁵Kamhan ya balo nga babazi nga waray iba ya Nagagihit anikay sariganan naiza. Kamhan aldaw daw kahabzen magapangamozo iza daw magapakitabang ka Nagagihit. ⁶Kamhan ya balo nga babazi nga nagapatozang ka mga maongang hinang singeden ka maomos di iza bisan bohi ka iza.⁷Ipataremdem mo kaniran ini kadaw waray makasaway kaniran. ⁸Ya tao nga diri an-alimat ka toong mga lomon labi di sa ya mga sakop na toong kaogaringeng pamiliya minbiza di iza ka toong pagtoo kan Kristo. Kamhan nakasala iza labaw pen ka sala na tao nga diri antoo kan Kristo.⁹Dizan ka listahan na mga ngaran na balo nga babazi nga Anak pag-alagad kan Kristo azaw ilakip ya ngaran na balo nga babazi ka wara pen magkan-enem nga ka toig ya toong pagkamalaas. Kinahanglan isa ka lamang iza maminze. ¹⁰Kinahanglan tahodon iza na mga tao kay madazaw ya toong mga hinang nga nagaaligara ka mga bata daw nagaabiabi ka mga mindateng ka toong lagkaw daw nagahogas ka paa na mga sakop ni Kristo nga nagapanaw garing ka aro daw nagatabang ka tao nga nagalised daw nagakogi paghinang ka mga madazaw¹¹Kamhan dizan ka listahan azaw ibetang ya ngaran na mga balo nga babazi nga batan-en pen kay kon maazak iza anminze pag-isab basi malipat iza ka pag-alagad kan Kristo. ¹²Kamhan nakasala iza kay wara iza magtoman ka toong hon-ang saad kan Kristo. ¹³Kamhan diri siran maazak pagtarabaho hinoa onay siran pagpanombalay kay naazak siran magaasang pagpanaba daw magatabi-tabì daw nagahilabet ka hinang na mga iba niran.¹⁴Agon madazaw kon anminze siran pag-isab kadaw ampanganak daw an-aligara ka kanirang pamilya. Kamhan waray ikasaway na mga nagadumot kanta. ¹⁵Ani ini ya kanaong tambag kay may mga balo nga babazi nga minbiza di kan Kristo kamhan si Satanas ya insakopan niran. ¹⁶Kamhan ya mga balo nga babazi nga may lomon nga babazi nga sakop ni Kristo kinahanglan ya lomon ani ya magaaligara ka balo dazaw diri magastohan ya mga sakop ni Kristo nga nagatipon. Kamhan ya balo nga waray iba ani gazed ya aligrahen niran.¹⁷Kamhan ya mga malaas nga nagaoloolo ka mga sakop ni Kristo kon madazaw ya toong pagkaoloolo doblihan mazo ya sohol na-iza labi di sa ya mga nagakogi ka pagsangzaw daw pagtoldo ka pagmaymay na Nagagihit. ¹⁸Kay dizan ka daan kasungatan na Nagagihit may pamolinged nagalaong nga azaw sampeni ya ba-ba na karabaw paggiek na-iza ka ohay na homay kadaw makakaen iza. Kay ani ya bahin nga makabohi kanang-iza. Wani isab ya daan pinasoyat nga nagalaong nga ya tao nga nagatarabaho kinahanglan soholan iza.¹⁹Kamhan azaw kamo magtoo ka tao nga nagasombong ka oloolo nga sakop ni Kristo kon diri kon dowa kon tolo ya nakasaksi. ²⁰Kamhan kon salaan matood ya malaas baldengan iza dizan ka pagpanalinga na maharong mga sakop ni Kristo kadaw mahaldek siran paghaod ka batasan na nakasala.²¹Timotiyo, minsogo hao kanmo ka pagtoman kaini nga mga sogo nao. Kamhan ya Nagagihit daw si Kristo Hisos daw ya mga sogoonon na Nagagihit nga taga tahaw, siran ya nagapamatood kaini. Pagpahosay mo ka dowang ka tao kinahanglan manalinga iko ka pagpanaba nirang dowa. Kamhan bisan higara mo ya isa waray pinalabi mo pagpahosay mo kaniran. ²²Diri ko magdali pagpili ka tao ka pagkaoloolo ka mga sakop ni Kristo kay kon makasala iza sawazen iko na mga tao. Kinahanglan waray ikasaway kanmo.²³Diri di ko mag-inem ka polos sapa piro mag-inem sab ka geramay nga bino dazaw tambalen ya kabohi mo kay siging balik ya kasakit mo. ²⁴Na, may mga nakasala nga tao nga nakita na mga tao ya batasan niran nga maonga. Kamhan bisan diri pen siran madateng ka silot mahagdam kita daan nga silotan matood siran. Kamhan ya mga nakasala nga natago pen ya sala ipakita gazed kay-an ya sala niran. ²⁵Ya mga tao nga madazaw ya batasan nakita na mga tao ya batasan niran nga madazaw. Bisan natago pen ya madazaw nga hinang ipakita gazed gihapon.

Chapter 6

¹Kamhan ya mga oripen nga minpasakop di kan Kristo kinahanglan magtahod ka kanirang agarong kadaw waray makatongazaw ka ngaran na Nagagihit daw ya pagmaymay mahitenged kan Kristo nga indara nita. ²Kamhan kon may agaron nga minsakop di kan Kristo kinahanglan magtahod ya oripen ka agaron bisan singed ka maglomon di iza daw ya oripen dizan kan Kristo. Kinahanglan dazawen gazed na oripen ya toong pag-alagad kay si Kristo ani di ya insakopan na agaron daw inaazakan disab iza na mga sakop ni Kristo.Timotiyo, dizan ka mga sakop ni Kristo magtoldo iko kaini nga pagmaymay daw ipasabot mo.³Kamhan ya nagatoldo ka pagmaymay nga wara magkaangay ka pagmaymay mahitenged kan Kristo nga kantang tinoohan ⁴nagapasigarbo iza ka batasan kamhan waray masabtan na-iza ka bisan ono. Naazak gazed iza pagpakiglalis daw pagpakig-away mahitenged ka mga panabaenen lamang. Ani ini ya sinogdan ka batasan nga maarigen daw magalinalis daw magapanaba ka bakak daw makaonga isab ka hena-hena ⁵daw makahatag ka kasamok pag-onay nga garing ka mga tao nga minsopak ka pagmaymay na Nagagihit. Wara disab siran makasabot ka pagmaymay mahitenged kan Kristo. Silaong niran nga ya pagsakop niran kan Kristo ani makahatag kaniran ka dakolang talipid.⁶Kon tomanen nita ya naazakan na Nagagihit panaranginan matood kita ka madazaw kon magasaza kita ka bisan ono ya kaazi ta. ⁷Kay pagkatao nita waray kantang dara ngarini ka bakangan. Kay-an ka pagkamaomos nita wara disab ya kantang dara bisan ono. ⁸Agon kon may makaen daw bado ta anika iton igo di kanta koman ka bohi pen kita.⁹Kamhan ya mga tao nga naazak ka dakolang talipid magakatintal gazed siran. Kamhan singed ka malit-ag siran ka mga mataed nga binoang nga makadaet daw makaonga kaniran koman daw makamaomos isab kaniran kay-an. ¹⁰Ya tao nga Anak ka dakolang talipid mahimo ya paghinang na-iza ka bisan ono nga maonga. Kamhan may mga minbiza ka kanirang pagsakop kan Kristo kay naazak siran ka dakolang talipid. Kamhan mataed ya kawied niran.¹¹Timotiyo, maglikay iko kaiton nga maonga kay iko ya pinili na Nagagihit ka pag-alagad kanang-iza. Agon magpakalaki ko pagtoman ka batasan nga naazakan na Nagagihit. Hegeten mo ya pagsarig mo kan Kristo. Ko ka mga iba mo. Bisan daegdaegen ko kay si Kristo ya insakopan mo angeten mo. Dazawen mo ya pagdomara mo ka mga tao. ¹²Maglimbasog iko pagtoman ka tarabaho nga insarig na Nagagihit kanmo kadaw antoo ya mga tao kaini nga pagmaymay mahitenged kan Kristo. Kamhan tagan iko ka bag-ong kinabohi nga diri mawara. Kay ani ya tood na Nagagihit pagpili naiza kanmo ka pagsakop kan Kristo daw pagpananog mo mahitenged ka pagsakop mo kan Kristo dizan ka pagpanalinga na mga tao.¹³Kamhan dini ka pagseleng na Nagagihit nga tag-iza ka maharong kinabohi daw dini ka pagseleng ni Kristo Hisos nga waray kahaldek na-iza ka pagpanaba ka matood dizan kan Ponsiyo Pilato nga gobirnador, minsogo hao kanmo. ¹⁴Magtoman gazed iko kaini nga pagmaymay na Nagagihit, diri ko magsazep dazaw waray makasaway kaini keteb ka pagbalik ni Kristo Hisos nga kantang Magbabaza.¹⁵Andateng gazed ya hostong panahon nga pabaliken na Nagagihit si Kristo kay iza ya nagadomara ka maharong. Madazaw iza. Kamhan iza ya nagaponto ka maharong mga hari daw dato. ¹⁶Iza ka lamang ya waray kamatazen. Nagahela gihapon iza ka masarang kapawa nga diri maaranzan na tao. Sokad kawandini pen daw kawanihen ka waray makakita kanang-iza. Iza gazed ya sazaen ta kawanihen ka kay iza ya labaw ka gahem kawanihen ka. Matood ini.¹⁷Tambagan mo ya mga dato nga diri siran magpasigarbo daw diri magsarig ka kanirang talipid kay diri kita mahagdam kon kon-o iton mawara. Tambagan mo siran ka pagsarig ka Nagagihit kay onay iza Anak paghatag kanta ka maharong mga madazaw kadaw magasaza kita. ¹⁸Tambagan mo siran ka paghinang ka madazaw pag-onay, diri maereg. Madazaw kon mga anak siran paghatag ka tao nga nakolangan daw antabang ka mga nagalised nga tao. ¹⁹Kon ani ini ya batasan niran magadapog siran ka dinapog nga diri madonot kawanihen ka. Tagan sab siran ka bag-ong kinabohi nga matood gazed daw diri mawara.²⁰Timotiyo, tomanen mo ya pagmaymay mahitenged kan Kristo nga insarig na Nagagihit kanmo. Likazan mo ya paglaonglaong nga wara makaangay ka Nagagihit. Diri ko mag-arani ka mga tao nga magapakahinang nga may dakolang kahagdamanan niran ambaza kay may sazep niran. ²¹Mataed ya mga nagahena-hena nga dakola ya kahagdamanan niran piro minbiza di siran ka pagmaymay mahitenged kan Kristo nga tinoohan nita. Naangzan nao nga tabangan kamong maharong na Nagagihit.

2 Timothy

Chapter 1

¹Hao si Pablo ya minsoyat. Insarigan hao ni Kristo Hisos ka pagdara ka toong pagmaymay kay ani ya kabebet-en na taginihit. Insogo hao ka pagwali mahitenged ka bag-ong kinabohi nga diri mawara nga insaad na Diyos ka mga tao nga minsakop di kan Kristo Hisos. ²Timotiyo, wani ya soyat nao kanmo kay iko ya singed ka kanaongkaogaringeng maanak nga pinayangga. Gosto nao nga tabangan iko na Diyos nga kantang Ama daw si Kristo Hisos nga kantang Magbabaza. Palinawen disab ya kanmong hinawa.³Pasalamatan nao ya Diyos nga in-alagadan nao. Madazaw ya henahena nao pag-alagad nao kanangiza singed ka batasan na kaapoan nao.Kahabzen daw aldaw dakola ya pagpasalamat nao ka Diyos pagtabang nao kanmo ka pagpangamozo pag-onay. ⁴Pagtaremdem nao ka paghazamo ka pagkabelag nita gosto gazed hao ankita kanmo dazaw magsaza gazed hao. ⁵Nagataremdem hao nga ya pagtoman mo ka naazakan na Diyos singed iton ka batasan na kanmong apo nga babazi nga si Loyda yangaran. Singed sab ka batasan na kanmong ina nga si Yonis ya ngaran.⁶Kamhan pataremdeman nao iko ka paggamit ka gahem nga insarig kanmo na Diyos pagdampa nao ka olo mo ka pagpanarangin kanmo kamadazaw. ⁷Kay ya Madazaw nga Olampay nga garing ka Diyos wara iza maghatag kanta ka pagkahaldek basta kay minhatag iza kanta ka gahem ka pagtoman ka pangzamot nga insarig na Diyos kanta. Intagan sab kita naiza ka pagkaangay ka kantang mga iba daw pag-andam ka batasan nga madazaw.⁸Agon diri ko magkasipeg ka pagpanan-og ka mga tao ka sindo mahitenged kan Kristo. Diri ko magkasipeg mahitenged kanao nga toongpiniriso. Hinoa angeten mo ya mga kalised singed ka pag-anget nao kay indara nao ini nga pagmaymay. Kay ya Diyos ani makahatag kanmo ka gahem a pag-anget. ⁹Iza ya minlibri kanta ka silot ka kantang mga sala. Minpili disab iza kanta dazaw kita di ya toong mga maanak. Diri kon garingka inhinang nita ya pagkalibri ka silot basta kay may tood naiza ka pagpili kanta. Dakola disab ya toong kalooy kanta. Sokad ka wara pen mahinang ya kalibotan min-andam iza daan ka pagpakarimbaba kan Kristo ¹⁰dazaw ipakita ya toong kalooy kanta. Kamhan natao di matood ya kantang Manlolowas nga si Kristo Hisos. Kamhan bisan maomos kita diri kita madateng na maonga kay minpasabot iza kanta ka toong pagmaymay nga may gahem naiza ka paghatag kanta ka bag-ong kinabohi nga kawanihen ka. ¹¹Ani ini ya pagmaymay ni Kristo nga insarig na Diyos kanao ka pagtoldo daw pagwali ka mga tao.¹²Kamhan angeten nao ya mga kalised pirowaray bali kay dakola ya pagsarig nao kay mahagdam hao kon sin-o ya kanaong insarigan. Mahagdam disab hao nga keteb ka tirmino ngasosihen naiza ya mga hininang na mga tao may gahem naiza ka pagaligara kanao ka nagatoman pen hao ka pangozamot nga insarig naizakanao. ¹³Ya pagmaymay mahitenged kan Kristo nga intoldo nao kanmo ani ya haodan mo pag-onay. Ya pagtoo mo ka Diyos daw ya pagkaangay mo ka mga iba mo ani ya timaan nga naisa di kita daw si Hiso Kristo agon magpadazon ko pagtoo. ¹⁴Bantazan mo ini nga sindo nga insarig na Diyos kanmo dazaw diri mabaliko na tao. Ya Madazaw nga Olampay nga garing ka Diyos nga nagahela dalem ka kantang beet ani ya may gahemka pagtabang kanmo ka pagbantay.¹⁵Mahagdam di ko nga imbizaan hao na tanan mga sakop ni Kristo nga taga Asya. Bisan si Paygilo daw si Hirmogini minbiza disab siran kanao. ¹⁶Kamhan si Onisiporo gosto nao nga mahatagan iza daw ya toong pamiliya ka madazaw nga garing ka Diyos kay dakola ya pagtabang naizakanao. Waray kasipeg naiza ka pagbisita kanao bisan napiriso hao dini. ¹⁷Hinoa pagdateng naiza dini ka kahaloagan nga Roma nangita gazed iza kanao keteb ka nakitan hao. ¹⁸Mahagdam iko ka toong pagtabang kanao ka doro pen hao ka lobohan nga Ipiso. Gosto nao nga kaloozan iza naMagbabaza kay-an ka tirmino nga sosihen naiza ya mga hininang na mga tao.

Chapter 2

¹Kamhan iko Timotiyo nga kanaong maanak, isahen mo ya henahena mo ka pagtoman ka naazakan na Diyos. Naisa di kita daw si Kristo Hisos agon dakola ya pagtabang naiza kanmo ka pagtoman. ²Nabatian mo ya kanaong mga panaba pagmaymay nao ka mga mataednga tao. Kinahanglan itoldo mo ini nga sindo ka mga tao nga kanmong sinarigan dazaw mahagdam disab siran pagtoldo ka mga iba nga tao.³Angeten mo ya mga kalised iba kanao. Magbatasan iko singed ka madazaw nga soldaw ni Kristo Hisos nga insakopan nita. ⁴Kamhan ya soldaw diri mag-apil-apil ka mga hinang nga waray labet ya toong pagkasoldaw kay andam iza daan ka pagtoman ka sogo na toong kapitan. ⁵Wani pen ya pamolinged nga ya sogoonon ni Kristo singed iza ka tao nga nagalomba pagdalagan. Kamhan diri iza makadawat ka primyo kon diri iza antoman ka tanan mga balaed bahin ka maglomba.⁶Ya sogoonon ni Kristo singed ka sab iza ka tao nga nagaoma nga nagahago pagdazaw.Kamhan makadawat iza ka toong bahin pag-obak na toong tanem. ⁷Hena-henaen mo ya inpanaba nao kanmo kay ya Magbabaza ani antabangkanmo ka pagsabot ka tanan.⁸Magtaremdem iko nga natao si Hiso Kristo nga kaliwat ni Dabid nga karaang igdato. Kamhan inpatay iza na mga tao piro inbohi iza na Diyos pagbalik garing ka lebeng. Ani ini ya inwali nao pagmaymay nao ka mga tao mahitenged kan Kristo. ⁹Kamhan dinaegdaeg hao daw ingapos ka kadina singed ka tao nga salaan piro diri mahimo ka paggapos ka mga panaba na Diyos kay andateng iton doro ka tanan mga tao. ¹⁰Angeten nao ya bisan ono nga kalised dazaw tabangan ya mga tao nga pinili na Diyos. Gosto nao nga librihen siran ka silot ka kanirang mga sala dazaw si Kristo di ya insakopan niran. Kamhan madazaw disab ya kahimtang niran kawanihen ka.¹¹Kamhan wani ya matood nga panaba nga konnapatay kita iba kan Kristo mabohi sab kita pagbalik garing ka lebeng iba kanangiza. ¹²Kon angeten nita ya mga kalised singed ka pag-angetni Kristo makahari isab kita iba kanangiza. Kon ilimed ta iza ilimed isab kita naiza. ¹³Bisan diri kita antoman ka kantang saad kan Kristoantoman iza ka toong saad kay kasarigan gazed iza pagtoman ka toong mga panaba.¹⁴Ipataremdem mo ka mga sakop mo ini nga tanan. Tambagan mo siran ka paglikay ka mga panaba nga malalisen kay diri kon madazawkay makawara iton ka pagtoo na mga manalingahay. Magtaremdem iko nga ya Diyos ani ya anpanalinga ka pagmaymay mo kaniran. ¹⁵Pagmaymay mo ka mga tao tomanen mo ya naazakan na Diyos kay iza ya sazaen mo.Kon madazaw ya pagdara mo ka pagmaymay mahitenged kan Kristo singed iko ka sogoonon nga waray ikasipeg kay waray sazep mo pagsindomo ka mga tao.¹⁶Diri ko mag-apil-apil ka magaasang panaba na mga tao nga waray kasabtan mahitenged ka pagmaymay na Diyos kay ya batasan niran diri makatabang ka tao ka pagsabot ka pagmaymay na Diyos. ¹⁷Ya toldo niran singed iton ka bakokang nga mabaho nga makaonga ka onod kay makaonga iton ka pagtoo na tao kan Kristo. Kamhan si Himaniyo daw si Pilito ani ya nagatoldo singed kaiton. ¹⁸Minbiza di siran ka sindo mahitenged kan Kristo. Kamhan dizan ka mga mintoo kan Kristomagakalibeg siran ka hena-hena ka bakak nga intoldoan niran nagalaong nga kay-an diri pabangonon na Magbabaza ya mga patay garing ka lebeng.¹⁹Na, bisan minbakak siran diri magakalibeg ya pagmaymay na Diyos kay singed iton ka dakolang bato nga diri matandeg. Kamhan minlaong yaDiyos daan nga mahagdam iza kon sin-o ya toong mga kaibahan. Minlaong isab iza nga bisan sin-o ya nagapanaba nga si Kristo di ya insakopannaiza kinahanglan bizaan naiza ya tanan mga batasan nga maonga. ²⁰Pamolinged ini nga dizan ka dakolang lagkaw na talipidan mataed ya betangan. May mga mahal nga nahinang nga bolawan daw tinggà. May mga barato nga nahinang nga liwaan daw lopa nga magahi di. Kamhan ya isa gamiten ka mga bisita nga ataas ya katenged, ya isa gamiten aldaw-aldaw. ²¹Kamhan kon ambiza di kita ka batasan nga maonga singed kita ka betangan nga mahal kay gamiten kita na Diyos ka pagtoman ka toong naazakan kay andam di kita daan ka paghinang ka madazaw.²²Agon likazan mo ya batasan nga maonga nga naazakan na mga batan-en pen nga tao. Hinoa isahen ya hena-hena mo ka paghinang ka madazaw. Magsarig iko ka Diyos pag-onay. Magmainangazen iko ka tanan mga iba mo, diri ko mag-away. Ani ini ya batasan na tanan mga tao nga nagahawag ka Magbabaza ka pagtabang kaniran kay naazak siran pagtoman ka toong naazakan. ²³Dizan ka mga tao nga waray kasabtan ka pagmaymay na Diyos likazan mo ya mga panaba nga malalisen kay mahagdam iko daan nga makahinang iton ka pag-inaway.²⁴Kita nga mga sogoonon na Magbabaza kinahanglan diri magain-awayaway hinoa loozon ya tanan mga tao. Angeten ya mga nagaaway kanta. Mahagdam isab kita pagmaymay ka mga tao. ²⁵Bisan awazen kita na tao diri gazed kita mag-iseg pagmaymay kaniran kay naazak ya Diyos antabang kaniran ka paghinelsel daw pasabten siran ka pagmaymay mahitenged kan Kristo. ²⁶Kamhan makabalik siran ka batasan nga madazaw dawmakalayas siran ka lit-ag ni Satanas nga mindakep daw min-oripen kaniran.

Chapter 3

¹Pasabten mo ini nga ka wara pen dateng ya tirmino na Diyos ka pagsilot ka mga tao ka kanirang mga sala may mga mataed nga kalised dini ka kalibotan. ²Maizaizahen ya mga tao. Ya kowartaanikay inhena-hena niran. Hambogiro gazed siran daw magaginarboso. Magasorasora ka iba niran. Diri antahod ka ginikanan niran, diri mahagdam pagbales ka madazaw, diri gazed makaangay ka Diyos. ³Diri siran maazak ka iba niran. Diri siran ambiza ka kazehet ka tao. Tigbetangbetang siran daw mag-iseg gazed siran singed ka batasan namananap. Magain-away-away siran daw diri siran maazak ka madazaw. ⁴Limbongan niran ya mga iba niran. Singed siran ka tao nga waray beet.Waray makatambag kaniran kay silaong niran nga mahagdam siran ka tanan. Dakola ya kaazak niran ka kawilihanan kamhan waray kaazak niran ka Diyos.⁵Magasingba siran piro waray polos iton kay diri siran antoo nga labaw ya Diyos ka gahem. Kinahanglan maglikay iko kaiton nga mga tao. ⁶Dizan kaniran may mga nakaloon ka mga lagkaw dazaw antoldo ka kanirang sazep dizan ka mga babazi nga waray kasabtan ka madazaw.Mabeg-at disab ya hena-hena na mga babazi ka mga mataed nga sala. Masazon ya paglimbong kaniran ka bisan ono ya maonga nga in-azakniran. ⁷Kay naazak siran pagtoon ka bisan ono ya toldoan piro diri gazed siran makasabot ka pagmaymay mahitenged kan Kristo.⁸Minhaod siran ka batasan na mga karaang tao nga si Hanos daw si Hambros nga minsopakkan Moysis. Minsopak siran ka pagmaymay na Diyos. Nagahena-hena siran a bakak kamhan nagapakahinang siran nga minsakop di siran kanKristo. ⁹Kamhan madali mawara ya sazep nga intoldo niran kay dizan ka tanan mga tao ipakita nga waray kasabtan niran singed ka pagpakita kabatasan ni Hanos daw si Hambros.¹⁰Kamhan Timotiyo, mahagdam iko daan ka pagmaymay nga intoldo nao kanmo daw ya kanaong batasan daw ya kanaong kaogaringeng kaazak. Minhaod disab iko ka kanaong pagtoo kan Kristo daw ya kanaong pagkaangay ka mga tao daw ya kanaong pag-anget ka mga kalised. ¹¹Kamhan indaegdaeg iko na mga kaaway na Diyos singed ka pagdaegdaeg niran kanao. Mahagdam iko ka tanan kaazi nao doro ka mga longsod nga Antiyokya daw Ikoniyo daw Listra. Masara yapagdaegdaeg nga in-anget nao doro kaiza piro ya Magbabaza ani ya mintabang kanao pag-onay. ¹²Kamhan ya tanan mga sakop ni Hiso Kristo nganaazak pagtoman ka mga sogo na Diyos daegdaegen matood siran na mga kaaway na Diyos. ¹³Kamhan ya mga maongang tao daw ya mga nagatoldo ka bakak andakola pen ya maonga nga batasan niran. Paglimbong niran ka mga tao magalimbongan sab ya kanirang kaogaringeng hena-hena.¹⁴Kamhan Timotiyo, magpadazon iko pagtoman ka pagmaymay nga natonan mo kay mahagdam gazed iko nga matood iton. Mahagdam disab iko nga kami ya mintoldo kanmo. ¹⁵Mahagdam iko nga sokad ka pagkabata pen iko naanad iko ka pagmaymay nga daan pinasoyat na Diyos nga makahatag kanmo ka kasabtan ka pagkalibri na Diyos kanmo ka silot ka kanmong mga sala kay minsakop di ko kan Kristo.¹⁶Kamhan dini ka tibolos kasoyatan na Diyos iza gazed ya minpasoyat ka tanan mga panaba.Maposlanon ini ka pagmaymay ka mga tao daw pagbaheg ka sazep daw pagsaway ka maonga daw pagtoldo ka batasan nga naazakan na Diyos ¹⁷dazaw ya tao nga nagaalagad ka Diyos waray makolang naiza kay naandam iza daan ka paghinang ka bisan ono ya madazaw nga hinang

Chapter 4

¹Timotiyo, may sogo nao kanmo. Kamhan ya Diyos daw si Kristo Hisos ani ya nagapamatood kaini nga sogo nao kanmo. Mahagdam kita nga ambalik si Hisos ngarini kay iza ya igdato nga anhokom ka tanan mga tao bisan kon bohi ka ya tao bisan kon maomos di. ²Magkogi iko pagwali ka pagmaymay mahitenged kan Kristo bisan maazak ya mga tao pagpanalinga bisan kon diri. Maghagad iko kaniran dazaw antoo siran kan Kristo. Kon nasazep ya tao toldoan mo iza ka matood. Tabangan mo iza dazaw hegeten ya pagtoo kan Kristo. Pagtoldo mo ka tao diri ko magiseg.³Ansogo hao kanmo kaini kay andateng ya panahon nga ansopak ya mga tao ka pagmaymay mahitenged kan Kristo. Kamhan antoman siran kakanirang kaogaringen nga naazakan nga maonga. Kamhan ampanalinga siran ka mga mataed nga magatudlo nga ampanaba kaniran ka kanirangkaogaringeng naazakan. ⁴Diri siran antoo ka matood hinoa antoo siran ka mga hininanghinang nga panan-ogon garing ka mga karaan. ⁵Kamhan iko, mag-andam iko ka madazaw pag-onay. Angeten mo ya kalised. Magpadazon iko pagwali ka pagmaymay mahitenged kan Kristo.Tomanen mo ya tanan pangozamot nga insarig na Diyos kanmo.⁶Kamhan rani di ya tirmino nga anpanaw hao dini ka kalibotan kay patazen hao na mga tao kay kaibahan hao ni Kristo. ⁷Mintoman gazed hao ka naazakan na Diyos. Nangalimbasog gazed hao pagtoman ka tanan pangozamot nga insarig naiza kanao singed ka tao nga nakadateng di ka datnganan na nagadalagan ka lombaan. Mintoo gazed hao ka pagmaymay na Diyos. ⁸Kamhanmahagdam hao nga in-andam na Magbabaza daan ya madazaw nga ihatag kanao kay-an ka tirmino nga anhokom iza ka mga tao. Madazaw ya toong paghokom. Diri kon hao ka lamang ya andawat ka madazaw kay ihatag sab ka mga tao nga naazak gazed ka pagdateng ni Kristo.⁹Timotiyo, magdali ko ngarini kanao. ¹⁰Kay imbizaan di hao ni Dimas kay diri iza makaanget ka mga kalised iba kanao. Kamhan minkaro izaka kaholoagan nga Tisalonika. Si Krisinti minkaro iza ka lopa nga Galasiya. Si Tito minkaro disab iza ka lopa nga Dalmasiya.¹¹Si Lokas ka lamang ya iba nao dini. Kaw-en mo si Markos kamhan dadhen ngarini kaymakatabang iza kanao. ¹²Inpakaro di nao si Tikiko ngaro ka siyodad nga Ipiso. ¹³Ya olagmen ka katignaw nga binilin pen nao kan Karpo doro ka longsod nga Troas dadhen mo ngarini. Pandadhen mo isab ya kanaong mga libro labi di sa ya mga sinoyat nao kay ani gazed ya inkinahanglannao.¹⁴Si Alihandro nga magpandazay ka agong daw ringkit maonga gazed ya toong inpanan-og kanao. Kamhan ya Magbabaza ani ya anbales ka toonginhinang. ¹⁵Likazan mo iza kay minsopak gazed iza ka pagmaymay mahitenged kan Kristo. ¹⁶Ya mahon-ang pagpangotana kanao ni Sisar nga igdato waray antabang kanao ka pagsambag kay inbizaan hao na tanan. Kamhan gosto nao nga pasaylohon siran na Diyos.¹⁷Kamhan ya Magbabaza ani ya min-iba kanao. Iza disab ya minhatag kanao ka gahem ka pagwali ka tanan pagmaymay mahitenged kan Kristo dazaw makabati ya mga tao nga diri kon Yodayo. Kamhan bisan patazen hao kontana na mga tao mintabang ya Diyos kanao ka paglayas. ¹⁸Iza gazed ya antabang kanao dazaw diri hao madateng ka bisan ono ya maonga. Anhatag isab iza kanao ka gahemhangtod ka dadhen naiza hao daked ka langit nga toong inharian. Gosto hao nga sazaen gazed iza kawanihen ka. Matood ini.¹⁹Ipangamosta hao kan Prisila daw si Akila daw ya pamilya ni Onisiporo. ²⁰Si Irasto nagapabilin pen iza doro ka kaholoagan nga Korinto. Kamhan si Tropimo inbilin nao doro ka longsod nga Milito kay nasakit en iza. ²¹Timotiyo, magdali ko ngarini kanao ka diri pen kon matignaw ya panahon. Si Yobolo daw si Podinti daw si Lino daw si Kladya daw ya tanan mga lomon nami kan Kristo dini mangamosta kanmo diton. ²²Ya Magbabaza ani ya kanmong iba diton. Gosto nao nga tabangan kamong tanan na Diyos.

Titus

Chapter 1

¹Hao si Pablo ya minsoyat. Hao ya sogoonon na Diyos. Kamhan insarigan hao ni Hiso Kristo ka pagdara ka toong pagmaymay. Kamhan inpakaro hao naiza ngaro ka mga tao nga pinili na Diyos kaypahegeten nao ya pagtoo niran kan Kristo daw pasabten sab siran ka matood nga inmaymay na kantang tinoohan. ²Inpakahagdam sab sirannga in-andam daan na Diyos ya bag-ong kinabohi nga diri mawara nga intagadan nita. Ya Diyos nga diri gazed anbakak ani ya minsaad kanta kaiton nga kinabohi sokad ka wara pen mahinang ya kalibotan. ³Pagdateng na tirmino nga in-andam naiza daan inpakahagdam naiza ya pagmaymay mahitenged kaiton nga kinabohi. Insarig kanao ini nga pagmaymay kamhan inwali nao kay insogo hao na Magbabaza nga kantang Manlolowas.⁴Tito, wani ya soyat nao kanmo kay iko ya singed ka kanaong kaogaringeng maanak kay ya pagtoo mo kan Kristo singed iton ka pagtoonao. Gosto nao nga tabangan iko na Magbabaza nga kantang Ama daw si Kristo Hisos nga kantang Ginoo. Palinawen disab ya kanmong boot. ⁵Inbilin ta ko diton ka poro-poro nga Krita dazaw tiwasen di mo ya tarabaho nga wara hao makatiwas. Kamhan dizan ka tagsatagsangtipon pilien mo ya mga malaas dazaw may mga magaponto ka mga magsisingba. Pagpili mo kaniran taremdeman mo ya kanaong togonkanmo nga⁶ya malaas nga oloolo ka mga nagasingba kinahanglan waray ikasaway daw isa ka ya asawa. Kamhan ya toong mga maanak kinahanglan minsakop disab siran kan Kristo, diri magbinogoy daw diri masinopaken. ⁷Kinahanglan waray ikasaway naiza kay iza di ya insarigan na Diyos ka pagdomara ka toong mga sakop. Kinahanglan dirimagagarboso, diri magdali-dali ka kazehet, diri palahebeg, diri palaaway,diri izaizahen.⁸Kinahanglan naanad iza pag-aligara ka mga bisita daw naazak iza ka bisan ono ya madazaw. Kinahanglan tomanen naiza ya naazakan na Diyos daw mahagdam iza paghena-hena ka madazaw daw pag-andam ka batasan nga madazaw. ⁹Pagmaymay naiza ka mga tao kinahanglan mahiangay ya toong inmaymay ka pagmaymay na Diyos nga indara nami dazaw makatabang iza ka mga mintoo daw makabaldeng ka sazep na mga minsopak kaini nga pagmaymay.¹⁰Ani ini ya sogo nao kanmo kay doro ka poro-poro nga Krita may mga mataed nga tao nga nagasopak ka pagmaymay mahitenged kan Kristo labi di sa ya mga nangakabig garing ka tinoohan na mga Hudiyo. Kamhan inlimbongan niran ya mga tao ka kanirang mga panaba nga binoang. ¹¹Kinahanglan ipaheneng mo ya pagtoldo niran kay nagasamok ka mga tao dizan ka mga lagkaw pinaazi ka pagtoldo ka sindo nga diri kon ani,kay ya pagpanapi ani ya maongang tozo niran.¹²Bisan ya isang propita nga taga Krita nagalaong iza mahitenged ka batasan na toong kaibahan nga bakaken ya mga taga Krita. Maonga siran singed ka mananap. Diri siran maazak pagtarabaho piro maasap siran nga ankaen. ¹³Matood gazed iton agon bahegan mo gazed ya mga nanalinga ka pagtoldo na mga Hudiyo dazaw marig-en ya kanirang pagtoo ka pagmaymay mahitenged kan Kristo,¹⁴diri antoo ka mga hininanghinang nga panan-ogon garing ka mga karaang Yodayo daw ya kasogoan na mga tao nga minsalikway ka sindo mahitenged kan Kristo.¹⁵Kay ya mga sakop ni Kristo nga inpasaylodi ya kanirang mga sala mahinglo di siran. Kamhan bisan ono ya inkaen niran diri gazed iton kon maonga kaniran. Kamhan ya mga tao nga waramagsakop kan Kristo maonga pen ya kanirang hena-hena daw batasan bisan nagatoman siran ka mga balaed na mga Hudiyo nga kinahanglankoni likazan ya mga klasi nga makaen. ¹⁶Min-angken siran nga mintoo siran ka Magbabaza piro ya kanirang batasan wara magmatood kaini. Maonga gazed siran daw masinopaken. Diri makahinang ka madazaw.

Chapter 2

¹1Kamhan iko, Tito, kinahanglan magtoldo ko ka madazaw nga mahiangay ka pagmaymay na Diyos. ²Tambagan mo ya mga malaas nga amaama nga kinahanglan mahagdam siran paghena-hena ka madazaw daw pag-andam ka batasan nga madazaw dazaw tahodan siran. Ipakita disab nga maheget ya pagtoo niran kan Kristo daw matood yapagkaangay niran ka mga iba niran daw angeten disab niran ya bisan ono nga kalised.³Tambagan mo isab ya mga malaas nga babazi nga kinahanglan nga tomanen niran ya naazakan na Diyos, diri magbetangbetang kon maghebeghebeg. Kinahanglan mahagdam siran ka pagmaymay ka mga madazaw nga batasan ⁴kay dazaw makamaymay siran ka mga batan-en pen nga babazi ka pag-azak ka kanirang bana daw kabataan. ⁵Tambagan siran dazaw mahagdam siran ka pag-andam ka batasan nga madazawdaw mahagdam paglikay ka batasan nga maonga. Dizan ka kanirang lagkaw magkogi siran pagtarabaho daw madazaw ya pagdomara niran ka iba niran. Tadengen niran ya kanirang bana dazaw waray makabiaybiay ka pagmaymay na Diyos.⁶Kamhan ya mga batan-en pen nga amaama tambagan mo siran ka pag-andam ka batasan nga madazaw. ⁷Kinahanglan polos madazawya batasan mo dazaw iko ya haodan na kaibahan mo. Kinahanglan madazaw ya pagtoldo mo daw mahiangay iton ka pagmaymay na Diyos. ⁸Gamiten mo ya mga madazaw nga panaba nga diri masaway dazaw magkasipeg ya kanmong mga kaaway kay waray sazep nga ikasaway kanta.⁹Tambagan mo ya mga oripen nga minsakop di kan Kristo dazaw antahod siran ka kanirang agaron. Kinahanglan tomanen niran ya tarabaho dazaw makasaza ka kanirang agalon, diri siran mag-alangalang pagtoman ka mga sogo na agalon. ¹⁰Diri siran mangawat ka mga betang na amo. Hinoa magapakita siran nga beetan daw kasarigan gazed siran. Kamhan makasabot ya mga agalon nga madazaw gazed ya pagmaymay na Diyos nga kantang Manlolowas.¹¹Inpakita di na Diyos nga dakola gazed ya toong kalooy ka tanan mga tao. Kamhan kon ansakop siran kan Hisos malibri siran ka silot kakanirang mga sala. ¹²Kamhan ya pagtabang na Diyos ani ya minpasabot kanta nga kinahanglan bizaan nita ya batasan nga wara makaangay kaDiyos daw ya batasan nga maonga nga inkatao dini kanta. Ka dini pen kita ka kalibotan mag-andam kita ka hena-hena nga madazaw daw ya batasan nga madazaw daw tomanen isab nita ya naazakan na Diyos. ¹³Kay madazaw ya intagadan nita kay may tirmino nga andateng si Hiso Kristo nga kantang Diyos nga pinakalabaw daw ya kantang Manlolowas. Kamhan ipakita naiza nga dakola ya toong pagkadato.¹⁴Iza ya minhatag ka toong kaogaringeng lawas dazaw librihen kita ka tanan mga sala tadaw pahingloon ya kantang hena-hena. Kamhan inhinang naiza nga kita di ya toong kasakopan nga naazak gazed pagtoman ka madazaw.¹⁵5 Tito, ini nga soyat nao kanmo itoldo mo ka mga tao. Gamiten mo ya tanan mong katenged ka pagdomara kaniran. Tambagan siran kamhansagdahon mo siran kon nakasala siran. Azaw itogot nga tamazen ko na bisan sin-o nga tao.

Chapter 3

¹Pataremdemen mo ya mga sakop ni Kristo diton kanmo ka pagtoo ka mga balaed na gobirnador. Kinahanglan mag-andam sirandaan ka pagtoman ka bisan ono ya madazaw nga tarabaho nga insogo na gobirnador. ²Tambagan mo siran nga diri magpanaba ka maongamahitenged ka bisan sin-o, diri mag-away. Hinoa mainangazen siran ka tanan mga tao daw madazaw disab ya pagdomara kaniran.³Kay kita isab ka wara pen kita magsakop kan Kristo waray kasabtan nita mahitenged ka batasan nga naazakan na Diyos. Masinopaken kita ka Diyos daw nakasala kita ka tao. In-oripen kita na mga in-azak nga inkatao dini kanta daw ya kawilihanan nga inhena-hena nita. Maarigen kita, nagakontara kita ka isa daw isa.⁴Kamhan ya Diyos nga kantang Manlolowas minpakita iza nga dakola ya toong kalooy daw pagkaazak kanta. ⁵Kamhan minlibri iza kanta ka silot ka kantang mga sala pagsakop nita kan Kristo. Wara iza maglibri kanta kay minhinang kita kamadazaw kay maonga matood kita. Hinoa minlibri iza kanta kay dakola ya toong kalooy kanta. Kamhan nahingloan di kita ka kantang mga sala.Minhinang di iza kanta pagbag-o kay ya toong Ispirito ani ya nakahinglo ka kantang hena-hena.⁶Inpanaranginan matood kita na Diyos kamasarang kadazaw kay minhatag iza kanta ka toong Ispirito kay si Hiso Kristo ani ya minlibri kanta ka silot ka kantang mga sala. ⁷Kamhan dizanka pagseleng na Diyos matadeng di kita kay natabangan gazed kita naiza. Kamhan andawat matood kita ka bag-ong kinabohi nga diri mawara nga intagadan nita.⁸Matood gazed ini nga inmaymay nao kanmo.Kamhan gosto nao nga magtoldo gazed iko ka mga tao kaini nga tanan sindo nao kanmo kay madazaw ini. Kay kon makasabot ya kasakopan na Diyos kaini nga pagmaymay mahagdam siran daan ka paghinang ka madazaw. Kamhan dizan ka tanan mga tao maposlanen ini nga pagmaymay.⁹Agon maglikay iko ka mga tao nga nagapakiglalis nga waray kasabtan niran. Maglikay iko ka pagbalikbalik ka mga lista na mga ngaran namga karaang tao. Maglikay iko ka pagpakig-away niran mahitenged ka pagtoman ka mga balaed nga inbilin ni Moysis. Kay diri iton makatabang ka tao ka pagtoo kan Kristo hinoa waray polos ya paglalismahitenged kaini nga balaed. ¹⁰Dizan ka kaibahan mo kon may isa nga makapabelagbelag kamazo sagdahon mo iza kadowa dazaw anheneng iza. Kamhan kon diri pen tomoo isalikway mo iza. ¹¹Kay mahagdam di ko nga maonga ya toong batasan. Kamhan ya toong mga sala ani yamakapamatood nga nasazep iza.¹²Inpakaro nao si Artimas kon si Tikiko doro kanmo. Pagdateng niran magdali ko pagtabo kanao doro ka longsod nga Nikopolis kay kay-an konmatignaw ya panahon magapabilin hao doro. ¹³Magtabang ko kan Sinas nga abogado daw si Apolos ka mga darhenen ka panaw dazaw waraymakolang ka kanirang harominta ka pagpanaw.¹⁴Ya kantang kaibahan dizan kanmo kinahanglan magtoon siran ka paghinang ka madazaw dazaw masangkap ya kanirang mga inkinahanglan. Diri kon madazaw kon poloho ya sakop ni Kristo.¹⁵Ya tanan kaibahan nao dini nangamosta kanmo. Ipangamosta kami a kantang mga higara diton nga iba ka pagtoo kan Kristo. Gosto nao ngatabangan kamong tanan na Diyos.

Philemon

Chapter 1

¹Hao si Pablo. Kamhan panodpanan di hao kay si Kristo Hisos ya insakopan nao. Kamhan si Timotiyo nga kantang lomon dizan kan Kristoani ya iba nao dini. Pilimon, wani ya soyat nga inpadara nami kanmo kay iko ya kanaminghigara. Iko disab ya nagatabang kanami ka pagdara ka pagmaymay mahitenged kan Kristo. ²Inpadara sab nami ini nga soyat ka mga sakop ni Kristo nga nagatipon dizan ka kanmong lagkaw. Ipadateng sab ini kan Apiya nga kantang kaibahan nga babazi daw kan Arkipo nga min-iba kanta kapagtoman ka mga sogo ni Kristo, bisan awazen iza na mga mataed nga tao. ³Kaangay nami nga tabangan kamo na kantang Ama nga Diyos daw siHiso Kristo nga kantang Magbabaza. Palinawen disab ya kamazong hinawa.⁴Pilimon, antaremdem hao kanmo kada pag-ampo nao. Kamhan nagapasalamat hao ka Magbabaza ⁵kay inpakahagdam di hao nga nakaangay iko ka tanan mga kaibahan na Magbabaza kamhan hogot disab ya pagtoo mo kanHisos nga kantang Magbabaza. ⁶Kamhan mangamozo hao ka Magbabaza dazaw ya pagkaangay nita nga garing ka pagtoo kan Kristo ani andogang ka kasabtan nita mahitenged ka maharog mga magadohol nga inhatag naMagbabaza kanta kay kan Kristo di kita. ⁷Kanaong higara, ya pagkaangay mo ka mga kaibahan na Magbabaza ani ya nakakawa ka kanaong kawied mahitenged kaniran. Dakola ya kasaza nao kay iko ya nagatabang kaniran. Kamhanmalinaw disab ya hinawa nirang maharog.⁸Agon wani ya ilaong nao kanmo. Bisan garing kan Kristo may katenged nao ka pagpakaro kanmo ⁹hangzoon lamang kay dizan kan Kristo nagkaangay di kita. Hao nga si Pablo panodpanan di kay mintoman hao ka pangozamot nga insarig ni Kristo kanao.¹⁰Kamhan hangzoon ta ko nga pasaylohon mo si Onisimo kay minsakop di iza kan Kristo. Kamhan iza di ya singed ka matood nga maanak nao kay dini ka panodpanan hao ya mintabang kanangiza ka pagtoo kan Kristo. ¹¹Izang mahon-a penmindalagan iza agon waray polos ya pag-oripen naiza kanmo piro koman beetan iza agon maposlanen di iza kanmo daw kanao. ¹²Agon bisan iza di ya naazakan nao pabaliken nao iza ngaton kanmo. ¹³Ipabilin nao iza kontana dazaw iza ya iba nao pagsili kanmo. Kamhanmakatabang iza kanao ka dini pen hao ka panodpanan kay indara nao ya pagmaymay mahitenged kan Kristo.¹⁴Piro diri hao ampabilin kanangiza kaydiri kon madazaw kon hao ya anleges kanmo ka pagtabang kanao. Hinoa madazaw kon iko ya maazak pagpabilin kan Onisimo dini kanao. ¹⁵Ya pagkabelag ni Onisimo kanmo basi may tood na Magbabaza nga kadali ka lamang ya pagkabelag dazaw kanmo di iza kawanihen ka. ¹⁶Izang mahon-a pen oripen ka lamang iza piro koman diri kon oripen ka lamang kay singed ka maglomon di kamo kay minsakop di iza kan Kristo. Iza di ya naazakan nao labi di sa dizan kanmo kay diri di kon oripen ka lamang iza basta kay singed ka maglomon di kamo kay si Kristo ya insakopanmazo.¹⁷Pilimon, kon hao pen ya higara mo papaniken mo si Onisimo dizan ka lagkaw mo singed ka pagpapanik mo kanao. ¹⁸Kamhan bisan ono yasala naiza kanmo, bisan ono ya otang, hao gazed ya ambazad. ¹⁹Hao si Pablo kaogaringen o gazed nga alima ya minsoyat kaini nagalaong ngahao matood ya ambazad kanmo. Kamhan magtaremdem isab iko nga dakola ya otang mo kanao kay hao ya mintabang kanmo ka mga kaibahan kan Kristo dazaw may kinabohi mo nga diri mawara. ²⁰20Kanaong higara, kaloozan mo ya kanaong paghangzo kanmo kay maglomon di kita kay minsakop di kita kan Kristo. Palinawen mo ya kanaong hinawa kay hao ya lomon mo dizan kan Kristo.²¹Pilimon, inpadara nao ini nga soyat kay dakola ya pagsarig nao nga madazaw ya pagbales mo kanao kamhan hinangen pen mo ya labaw pen ngani ka inhangzo nao kanmo. ²²Wani pen ya inhangzo nao kanmo nga andaman mazo hao ka kolanganan kay dakola ya pagsarig nao ngatogotan hao na Magbabaza ka pagbalik kamazo nga sambag ka pagpangamozo mazo para kanao.²³Nangamosta kamazo si Iparo. Napiriso disab iza iba kanao kay si Kristo Hisos ya kaibahan naiza. ²⁴Nangamosta isab kamazo si Markos daw si Aristarko daw si Dimas daw si Lokas nga kaibahan nao ka pagdara ka pagmaymay mahitenged kan Kristo. ²⁵Kaangay nao nga tabangan kamong tanan ni Hiso Kristo nga kantang Magbabaza.

Hebrews

Chapter 1

¹Kawandini peng mga aldaw minbalikbalik ya Diyos ka pagpanaba ka kantang mga karaan pinaazi ka mga propita. Nagakalainlain ya paazi nga ingamit naiza dazaw andateng ya toong mga sogo ka kantang mga karaan. ²Kamhan koman ka kataposan nga mga aldaw minpanaba iza kanta pinaazi ka toong mga anak. Ya toong mga anak ani ya insarigan na Diyos ka paghinang ka tibolos kalibotan. Iza isab ya inpili na Diyos ka pagpanag-iza ka tanantanan kawanihen ka. ³Nagapakita ya mga anak na Diyos nga madazaw gazed ya Diyos. Minsopo ya mga anak ka kaogaringen na toong Ama nga Diyos. Iza ya nagabeet ka kalibotan daw kalangitan pinaazi ka toong mga panaba nga may gahem. Pagkakamhan naiza pagkapatay para ka pagkawa ka kantang mga sala minlo-to iza daked ka too na Diyos nga pinakalabaw.⁴Ya mga anak na Diyos inpalabaw gazed iza na Diyos ka mga manlolonda. Intagan disab iza ka ngaran labaw ka ngaran niran kay inngaranan iza na Diyos nga toong mga anak. ⁵Minlaong ya Diyos ka toong mga anak nga Iko ya kanaong mga anak. Koman aldaw ipakita nao nga Hao ya kanmong Ama. Minlaong sab ya Diyos mahitenged ka toongmga anak nga Hao ya toong Ama agon Iza ya kanaong mga anak. Kamhan wara gazed maglaong ya Diyos kaiton mahitenged ka bisan sin-o ngamanlolonda basta toong mga anak ka lamang.⁶Ka hapit di ipadara na Diyos ya toong panganay nga mga anak dini ka kalibotan minlaong iza nga kinahanglan ansingba ya tanan mga manlolonda kanangiza nga mga anak. ⁷Kamhan lain ya paglaong naiza mahitenged ka mga manlolonda kay minlaong iza mahitenged kaniran nga kon hatagan nao siran ka tarabaho hinangen nao siran ka bisan ono ya inbet-an nao. Kamhan pagtoman niran ka kanaong mga sogo mabinto siran singed ka kabinto na hangin daw laga kay mga sogoonon ka lamang siran nga nagaalagad kanao.⁸Kamhan lain ya paglaong naiza ka toong mga anak kay minlaong iza nga Iko ya Diyos. Kamhan waray pagkahoman ya pagkahari mo ka mgatao kawanihen ka. Madazaw gazed ya pagdomara mo kaniran. ⁹Gosto ko ka batasan nga matadeng. Diri ko gosto ka batasan nga maonga. Agon inhatag nao kanmo ya kasaza nga labaw ka kasaza na mga iba mo. Hao nga Diyos nga kanmong Magbabaza ani ya minlaong kanmo.¹⁰Wani sab ya inlaong na Diyos ka toong mga anak nga Magbabaza, kawandini pen inhinang mo ya kalibotan. Kamhan ya kaogaringen mongalima ani ya minhinang ka kalangitan. ¹¹May tirmino nga mangawara sirang tanan piro waray kinateban na kanmong kinabohi. Mga daansirang tanan singed ka mga daan bado. ¹²Kamhan piloon mo siran singed ka pagpilo ka bado kamhan bag-ohon mo sirang tanan. Piro diri ikomaisab, diri iko mamalaas. Ani ini ya inlaong na Diyos ka toong mga anak.¹³Minlaong isab ya Diyos ka toong mga anak nga dini ka too nao lomoto ko naa hangtod ka makadaeg hao ka tanan mga nagaaway kanmo. Kay hinangen nao siran ka singed ka pahimlazanan ka kanmong mga paa. Kamhan wara gazed maglaong ya Diyos kaiton mahitenged ka bisan sin-o nga manlolonda basta toong mga anak ka lamang. ¹⁴Kamhan daw ono ya katenged na mga manlolonda? Sirang tanan ya ga sogoonon ka lamang nga nagaalagad ka Diyos. Kamhan inpadaranaiza siran dazaw antabang ka mga tao nga mahatagan ka bag-ong kinabohi nga diri mawara kawanihen ka.

Chapter 2

¹Labaw matood ya katenged ni Kristo agon kinahanglan ibetang nita ya toong pagmaymay nga nabatian nita dalem ka kantang henahena dazaw diri kita anbiza kaini nga pagmaymay nga garing kan Kristo.²Mahagdam kita nga matood gazed ya balaed na Diyos nga inhatag kan Moysis pinaazi ka mga manlolonda. Kay ya wara magtoman kaitongbalaed insilotan iza na Diyos angay ka toong paglapas. ³Kamhan dini kanta dakola pen ya silot kon diri kita antoo ka pagmaymay nga inhatag kanta na Diyos pinaazi ka toong mga anak. Ini nga pagmaymay ani ya makalibri kanta ka silot ka kantang mga sala. Si Hisos nga kantang Magbabaza ani ya minhon-a pagmaymay kaini. Kamhan ya mga nakabati ani ya minpasabotkanta nga matood ini. ⁴Pagdara niran kaini nga pagmaymay inpahinang na Diyos kaniran ka mga madazaw nga kaberenganan kay timaan iton ngamatood ya pagmaymay nga indara niran. Kamhan dizan ka mga isa kaniran inpanhatag disab na Madazaw nga Ispirito ya mga kahagdamanan angay ka kabebet-en na Diyos.⁵Minpanan-og kami kamazo daan nga may tirmino na Diyos ka paghinang ka kalibotan pag-otro. Kamhan inpili na Diyos ya mga tao ka paghari kaitong kalibotan, diri kon mga manlolonda. ⁶Dizan ka daan pinasoyat na Diyos matood ya inlaong na tao nga nagalaong nga Iko nga Diyos, kay ono sa nagataremdem iko ka mga tao daw nagaaligara iko kaniran?⁷Inpaebes di mo siran ka mga manlolonda piro kadali ka lamang ya pag-ebes kay kawandini pen minpili iko kaniran nga mga tao ka pagkadato ka kalibotan. ⁸Intagan mo siran ka katenged ka paghari ka tanan. Ani ini ya daan pinasoyat na Diyos. Kamhan bisan inpili naiza ya mga tao ka pagkadato ka kalibotan daw inhinang naiza siran ka paghari ka tanantanan, wara pen kita makakita ka pagkadato niran kay wara pen dateng ya tirmino.⁹Koman nga panahon nakakita kita kan Hisos nga inpalabaw na Diyos. Intagan di iza na Diyos ka katenged nga pinakalabaw kay dakola ya pag-anget naiza ka mga kalised pagkaomos naiza para ka kantang mga sala. Ka dini pen si Hisos ka kalibotan minpaebes ya Diyos kanangiza ka mga manlolonda dazaw mapatay iza para ka tanan mga tao. Ani iniya inhinang na Diyos dazaw antabang ka tanan mga tao. ¹⁰Ya Diyos ani ya maghinangay daw tag-iza ka tanan. Kamhan gosto naiza nga ya mgatao nga inpanganak naiza, siran disab ya andawat ka madazaw nga in-andam naiza daked iba kan Hisos. Kamhan inpili naiza si Hisos ka pagdara kanta ka Diyos piro primiro kinahanglan magaanget si Hisos ka kalised. Kay garing ka pag-azi naiza ka kalised nakalibri di iza kanta ka kantang mga sala. Ini nga inhinang na Diyos madazaw gazed.¹¹Si Hisos ani ya nakahinglo kanta ka kantang mga sala. Kamhan si Hisos daw ya mga tao nga inhingloan di naiza isa ka ya kanirang Ama. Agon waray kasipeg ni Hisos ka pagngaran kaniran ka toong mga lomon. ¹²Kawandini pen minlaong iza ka Diyos nga dizan ka kanaong mga lomon ipakilala nao ya kanmong ngaran. Dizan kaniran nga naga tibo ka pagsingba sazaen nao iko.¹³May isa pen nga inlaong ni Kristo dazawipakita nga diri iza masipeg ka pagngaran kanta ka toong mga lomon. Minlaong iza nga hao isab ya ansarig ka Diyos. Wani di hao iba ka mga tao nga inhatag na Diyos kanao. Ani ini ya inlaong ni Hisos mahitenged ka mga tao nga mintoo di. ¹⁴Kamhan kita nga inngaranan nga mga anak na Diyos mga tao ka lamang kita. Mamolahay ya lawas nita kamhan natao disab si Kristo dazaw may lawas naiza singed ka magakarakantahay. Kay pagkaomos naiza nakadaeg iza kan Satanas kay si Satanas ani ya nagahatag ka kamatazen ka mgatao. ¹⁵Sokad ka pagkatao na mga tao keteb ka pagkaomos niran nawied siran ka kanirang kamatazen. Agon singed ka in-oripen siran ka kahaldek ka kamatazen. Kamhan pagpakadaeg ni Hisos kan Satanas nakalibri iza kaniran ka kawied ka kanirang kamatazen.¹⁶Pagkaomos ni Hisos diri kon mga manlolonda ya intabangan naiza. Kay may daan pinasoyat na Diyos nagalaong nga ya mga tao nga mintoo ka Diyos singed ka pagtoo ni Abraham ani ya intabangan ni Hisos pagkaomos naiza. ¹⁷Natao si Hisos dazaw makatabang iza ka mga tao kay kon diri kon tao iza diri iza makaazi ka mga kalised singed kaniran. Min-anget iza ka kalised singed ka pag-anget nita dazaw mahagdam iza pagtabang kanta kay dizan ka Diyos iza di ya labaw nga pari nga maglaongay nita. Kasarigan gazed izanga kantang maglaongay. Naomos iza dazaw pasaylohon ya sala na mga tao. ¹⁸Kawandini pen nagalised si Hisos kay intintal iza ni Satanas. Agon mahagdam di iza pagtabang ka mga tao nga intintal ni Satanas kay minazi iza ka kalised singed kaniran.

Chapter 3

¹Kanaong mga lomon dizan kan Kristo, kamo ya inpili na Diyos dazaw kamo disab ya toong mga sakop. Maghena-hena gazed kamo mahitenged ka batasan ni Hisos. Iza ya insarigan na Diyos kapagkarimbaba kanta. Kamhan iza nga intoohan nita ani ya labaw nga pari nga maga ilaong-laong nita ka Diyos. ²Si Hisos matinuohon iza ka Diyosnga minpili kanangiza. Si Moysis nga karaang tao nagatuo isab iza ka toong katengdanan nga nagadomara ka mga kaliwatan ni Israil nga mga karaang sakop na Diyos. ³Kamhan labaw gazed si Hisos kan Moysis. Pamolinged ini nga si Hisos singed iza ka tag-iza ka lagkaw. Kamhan si Moysis singed iza ka sakop na tag-iza ka lagkaw. Agon dakola ya pagsaza nita kan Hisos ka pagsaza nita kan Moysis. ⁴Ya tagsa tagsa nga lagkaw may isang bolos nga tag-iza. Piro ya Diyos ani gazed ya tag-iza ka tanantanan.⁵Kawandini pen madazaw ya pagdomara ni Moysis ka mga sakop na Diyos. Kasarigan iza piro sogoonon ka lamang iza na Diyos. Kamhan minpanaba iza mahitenged ka pagmaymay na Diyos nga domadateng. ⁶Kamhan si Kristo iza gazed ya mga anak na Diyos. Intagan iza na Diyos ka katenged ka pagdomara ka mga sakop na Diyos. Kasarigan gazed iza pagdomara kaniran. Kamhan kon marig-en ya kantang pagtoo daw diri kita andowadowa pagtoo malakip kita ka mga sakop ni Kristo. Dawaten disab nita ya madazaw nga intagadan nita.⁷Magtaremdem isab kamo ka daan tambag na Madazaw nga Ispirito nga garing ka Diyos kay minlaong iza nga koman nga aldaw kon makabati kamo ka saba na Diyos ⁸diri mazo pagpagahien ya kamazong otok singed ka batasan na sumpong mazo kawandini pen pag-ato niran ka Diyos. Ka doro pen siran ka kamingawan onay siran nagasoray ka Diyos.⁹Minlaong ya Diyos nga bisan nakitan niran ya kanaong inhinang keteb ka kap-atan nga ka toig insopak daw insorazan hao na kamazong mgasumpong. ¹⁰Agon nazehet hao kaniran nagalaong nga masinopaken siran. Min-ato gazed siran ka kanaong mga sogo. ¹¹Masara ya kazehet nao aniran agon nanompa hao nga diri gazed siran makaseled ka longsod nga pahimlazanan nga in-andam nao para kaniran. Ani ini ya inlaong na Diyos mahitenged ka mga karaang tao nga min-ato kanangiza.¹²Agon mga lomon nao dizan kan Kristo, maghamarag gazed kamo kay basi dizan kamazo may isa nga maonga ya hena-hena mahitengedka Diyos daw diri antoo ka mga sogo na Diyos. Kamhan ambiza iza ka toong pagtoo ka Diyos nga diri maomos kawanihen ka. ¹³Agon komannga aldaw ka may logar pen nita ka pagdawat ka pagtabang na Diyos kinahanglan tabangan nita ya isa daw isa pagpasabot ka pagtoo dazaw diri kita limbongan na maonga nga hena-hena daw diri pagpagahien ya kantang otok.¹⁴Kay kon magapadazon kita ka kantang pagtoo kan Kristo hangtod ka kataposan dawaten disab nita ya madazaw iba kan Kristo. ¹⁵Kay may daan pinasoyat na Diyos nagalaong nga koman ngaaldaw kon makabati kamo ka saba na Diyos diri mazo pagpagahien ya kamazong otok singed ka batasan na mga sumpong mazo kawandini pen pag-ato niran ka Diyos.¹⁶Daw sin-o ya nakabati ka saba na Diyoskamhan min-ato kanangiza? Ya tanan mga tao nga indara ni Moysis garing ka lopa nga Ihipto. ¹⁷Daw sin-o ya inkazethan na Diyos keteb kakap-atan nga ka toig? Ya mga nakasala kamhan doro ka kamingawan natibe siran pagkaomos. ¹⁸Mintoman gazed ya pagpanompa na Diyosnagalaong nga diri gazed siran makaseled ka lubohan nga pahimlazanan nga in-andam nao para kaniran. Daw sin-o ya toong inpasabot? Ya mgaminsopak kanangiza. ¹⁹Agon mahagdam kita nga wara siran makaseled ka lubosan nga in-andam na Diyos kay wara siran magtoo ka Diyos.

Chapter 4

¹Kamhan magapadazon pen ya Diyos pagtoman ka toong saad mahitenged ka longsod nga pahimlazanan nga in-andam naiza. Agon magbantay kita kay basi masazep kita kamhan diri kita makaseled kaiton nga pahimlazanan. ²Kay ya pagmaymay nga garing ka Diyos mindatengdi dini kanta singed ka pagdateng dizan ka kantang kaapoan piro dizan kaniran waray polos iton kay bisan nakabati siran wara siran magtoo.³Kita nga mintoo ka mga panaba na Diyos makaseled kita ka lubohan nga pahimlazanan nga in-andam na Diyos. Kamhan ya mga diri antoo dirisiran makaseled kay may daan pinasoyat na Diyos nagalaong nga nazehet hao kamhan nanompa hao nga diri siran makaseled ka lubohan ngapahimlazanan nga in-andam nao. Ani ini ya inlaong na Diyos. Kamhan iton nga pahimlazanan ani ya inhinang na Diyos kawandini pen pagkakamhan naiza paghinang ka kalibotan. ⁴Kay may daanpinasoyat na Diyos mahitenged ka ikapitong aldaw nagalaong nga pagkaikapitong aldaw nagapahimlay ya Diyos kay kamhan di yatanan tarabaho naiza. ⁵May iba pen nga soyat nagalaong nga diri siran makaseled ka lubohan nga pahimlazanan nga in-andam nao para kaniran.⁶Kay ya mga karaang tao nga mahon-ang nakabati ka pagmaymay na Diyos wara siran makaseled ka lubohan nga pahimlazanan kay wara siran magtoo ka mga panaba na Diyos. Piro may mga iba pen nga mintoo. Kamhan intogotan siran na Diyos ka pagseled dazaw makapahimlay siran iba kanangiza. ⁷Kay may tirmino na Diyos nga makaseled ya mga tao ka lubohan nga pahimlazanan nga in-andam naiza. Kay pagkakamhan na mga mataed nga toig sokad ka pagpanaba na Diyos ka kantang kaapoan nga wara makaseled mintandeg ya Diyos ka hinawa ni Dabid dazaw anlaong iza nga koman nga aldaw kon makabati kamo ka saba na Diyosdiri mazo pagpagahien ya kamazong otok.⁸Kawandini pen si Hoswi ya nagasonod kan Moysis. Kamhan pagtoldo ni Hoswi ka mga kaliwatan ni Israil ngaro ka kanirang lopa, ya lopa diri kon ani ya tinood nga pahimlazanan nga inpanan-og na Diyos. Kay kon tinood iton diri anlaong ya Diyos mahitenged ka sonod pen nga aldaw nga anpapahimlay iza ka mga tao. ⁹Kamhan kita nga mga sakop na Diyos makasabot kita nga may longsod nga in-andam na Diyos dazawmakapahimlay kita singed ka pagpahimlay naiza ka ikapitong aldaw pagkakamhan naiza paghinang ka tanan. ¹⁰Kamhan bisan sin-o ya anseled ka lubohan ka pagpahimlay iba ka Diyos an-endang iza ka toong tarabaho singed ka pag-endang na Diyos ka toong tarabaho. ¹¹Agon isahen nita ya kantang hena-hena ka pagseled dazaw makapahimlay kita iba ka Diyos. Diri gazed kita mag-ato ka Diyos singed ka batasan na kantang kaapoan. Kamhan wara siran makadateng ka lopa nga insaad na Diyos kaniran.¹²Dakola gazed ya gahem na mga panaba na Diyos kay ani ya makahatag ka bag-ong kinabohi dizan ka tao. Kamhan labaw ya kahait na mga panaba na Diyos ka kahait na linantip kay makadateng gazed ka beet daw hena-hena na tao. ¹³Kay mahagdam ya Diyos ka bisan ono yahena-hena daw hinang daw batasan na tao. Kay nakakita iza ka tanan. Kamhan may tirmino nga anhokom iza ka tanan mga inhinang dawinhena-hena nitang tanan.¹⁴Agon rig-enen nita ya kantang pagtoo ka pagmamay na Diyos kay daked ka Diyos labaw ka gahem ya kantang maglaongay. Si Hisos nga mga anak na Diyos iza gazed ya labaw nga pari nita daked ka Diyos. ¹⁵Kamhan si Hisos nga labaw nga pari nita makasabot iza nga matintal pen kita kay mga tao ka lamang kita. Kay ka dini pen iza ka kalibotan min-azi isab iza ka mga kalised singed kanta piro wara gazed iza madaeg na mgamaonga. ¹⁶Agon nawara di ya kahaldek nita pag-arani ka lo-toanan na Diyos ka pagpanaba kanangiza nga hari kay maloozon iza. Kamhan konanpakitabang kita kanangiza dakola ya kalooy naiza kanta. Kamhan antabang iza kanta kon may inkinahanglan nita.

Chapter 5

¹Kawandini pen dizan ka singbahan na mga Hudiyo may isa nga inpili dizan ka mga tao dazaw mahinang nga labaw nga pari. Kamhan iza ya maglaongay niran ka Diyos. Insarigan sab iza ka paghalad ka Diyos ka mga ihazep nga sinonog daw ya iba pen nga mga hatag dazaw makawa ya mga sala na mga tao. ²Na, ya labaw nga pari taoka iza singed kaniran agon pagpakasala na toong mga iba nakaanget iza kaniran kay isahay makasala gihapon iza kay tao pen sa. ³Kamhankinahanglan anhalad iza ka Diyos ka ihazep nga sinonog dazaw makawa ya toong mga sala daw ya mga sala na toong kaibahan.⁴Ya labaw nga pari tinahod iza na mga tao. Kamhan waray isa kaniran nga makapili ka toong kaogaringen ka pagkapari. Kay ya Diyos ani ya minpili kanangiza singed kawandini pen pagpili naiza kan Aron nga mahon-ang maglaongay ka Diyos. ⁵Bisan si Kristo wara iza magpalabaw ka toong kaogaringen dazaw iza ya labaw nga pari nga maglaongay nita ka Diyos. Kay ya Diyos ani yaminpili kan Kristo nagalaong nga Iko ya kanaong mga anak. Koman nga aldaw ipakita nao nga Hao ya kanmong Ama.⁶Singed iko kan Milkizidik nga karaang pari kay kawanihen ka ya kanmong pagkapari. Ani ini yainlaong na Diyos kan Kristo.⁷Ka dini pen si Kristo ka kalibotan ka wara pen iza mapatay minhaza iza pagpakitabang ka Diyos nga may gahem ka pagbohi kanangiza pagbalik garing ka lebeng. Nabatian na Ama ya toong paghangzo kay madazaw si Kristo daw mintoman sab iza ka naazakan na Diyos. ⁸Bisan iza ya mga anak na Diyos mintoon iza ka pagtoman ka mga sogo na Diyos pinaazi ka mga masiet nga kalised.⁹Pagkakamhan ni Kristo pagtoman ka tanan mga naazakan na Diyos iza di ya Manlolowas ka tanan mga tao nga mintoo kanangiza. Kamhan iza ya anhatag kaniran ka bag-ong kinabohi nga diri mawara kawanihen ka. ¹⁰Kamhan minlaong ya Diyos kan Kristo nga dini kanao iko ya labaw nga pari nga maglaongay na mga tao singed ka pagkapari na karaang tao ani ngaran si Milkizidik. ¹¹Dakola kontana ya inpanan-og nao kamazo mahitenged kaiton piro malised kay dogay gazed kamo makasabot.¹²Dogay di ya pagsakop mazo kan Kristo agon madazaw kon mahagdam di kamo pagtoldo ka mga iba nga tao. Ambaza kay kinahanglan baliken pen nao pagtoldo kamazo ka mahon-ang liksiyon mahitenged ka pagmaymay na Diyos. Pamolinged ini nga nagakinahanglan pen kamo ka gatas kay diri pen kamo makakaen. ¹³Kamhan ya nagakinahanglan pen ka gatas bata pen iza kay wara pen iza makasabot ka batasan nga naazakan na Diyos. ¹⁴Piro kon nakakaen iza ka makaen dakola di iza. Pamolinged ini ka tao nga naanad pagtoman ka pagmaymay na Diyos. Kay mahagdam di iza kon ono ya batasan nga madazaw.

Chapter 6

¹Agon magpadazon kita pagtoon ka pagmaymay mahitenged kan Kristo nga makaparig-en ka kantang pagtoo. Diri kita magbalikbalik ka mga mahon-ang liksiyon mahitenged ka pagbiza ka mga hinang nga waray kaposlanan nga diri makalibri kanta ka kantang mga sala. Kay ya pagtoo nita ka Diyos anikay makalibri kanta. ²Mahagdam kita daan ka mga batasan ka pagpamenzag ka mga tao daw ya pagdampa ka olona tao pagpanarangin ka madazaw. Mahagdam isab kita mahitenged ka pagbohi na Diyos ka mga naomos pagbalik garing ka lebeng daw yapaghokom naiza kaniran. Kamhan ya paghokom naiza kaniran diri maisab kawanihen ka. ³Magpadazon kita pagtudlo ka pagmaymay mahitenged kan Kristo. Hinangen nita ini kon somogot ya Diyos.⁴Daw onhon pagpahinelsel pag-isab kaiton mga tao nga minbiza ka pagtoo niran kan Kristo? Kay ka mahon-a pen pagtoo niran inpawaan na Diyos ya kanirang otok. Makasabot disab siran nga madazaw ya datnganan daked ka langit. Intagan disab siran ka Madazaw nga Ispirito nga garing ka Diyos. ⁵Mahagdam siran daan nga madazaw gazed ya mga panaba na Diyos daw nakasoray siran ka dakolang gahem na Diyos nga domadateng. ⁶Kamhan minbiza gihapon siran. Agon diri mahimo ya pagpabalik kaniran ka paghinelsel kay dizan ka pagseleng na mgatao singed ka inlansang niran ya mga anak na Diyos ka kros pag-isab daw inpakasipeg iza.⁷Pamolinged ini nga singed ka lopa ya tao. Kon in-oranan ya lopa daw makapamonga ya mga tanem, nagapanarangin ya Diyos ka lopa ka madazaw. ⁸Piro kon kasagbetan ka lamang ya lopa daw madogihen, waray kaposlanan iton kay singed ka minhatag ka maonga agon sonogon.⁹Mga higara nao, bisan nagapanaba kami kamazo singed kaini wara kami magdowadowa mahitenged kamazo. Mahagdam kami nga marig-en ya kamazong pagtoo daw magapadazon kamo ka batasan nga madazaw. Timaan iton nga minlibri ya Diyos kamazo ka silot ka kamazong mga sazop. ¹⁰Madazaw gazed ya Diyos agon diri iza malipat ka mga madazaw nga inhinang mazo daw ya kaazak mazo kanangiza. Ya pagtabang mazo ka mga sakop ni Kristo ani ya minpakita nga naazak kamo ka Diyos. Madazaw kay nagatabang pen kamo kaniran.¹¹Gosto gazed nami nga tagsa tagsa kamazo magpadazon ka batasan nga madazaw keteb ka pagbalik ni Kristo dazaw matoman ya tanan mga madazaw nga intagadan mazo. ¹²Diri kamo magmaloza pagtoo ka Diyos. Hinoa maghaod kamo ka mga tao nga marig-en ya pagtoo bisan dogay yapagtoman na Diyos ka toong mga saad kaniran. Kamhan intagan siran na Diyos ka madazaw nga insaad naiza kaniran.¹³Kawandini pen may saad na Diyos kan Abraham. Pagsaad naiza kan Abraham nanompa iza ka pagtoman ka toong insaad. Waray labawkanangiza agon ingamit naiza ya toong kaogaringen ngaran ka toong pagpanompa. ¹⁴14Minlaong iza nga matood ini nga hao ya anpanarangin kanmo ka madazaw daw pataeden nao ya kanmong mga kaliwatan. ¹⁵Kamhan bisan nadogay ya pagtoman na Diyos wara si Abraham magmaloza pagtoo. Kamhan mintoman matood ya Diyos kaini nga saad.¹⁶Na, ya pagpanompa na tao ka toong saad gamiten naiza ya ngaran na Diyos nga labaw kanangiza. Kamhan ya panompa ani ya makapaheneng ka tanan mga lalis na mga tao. ¹⁷Na, kawandini pen pagpakigsaad na Diyos ka mga karaang tao gosto iza kon mahagdam siran nga marig-en ya toong saad diri maisab. Agon ingamit naiza ya toong kaogaringeng ngaran ka pagpanompa ka toong saad kaniran. ¹⁸Kamhan marig-en ya kantang pagtagad ka madazaw nga insaad na Diyos kanta. Kay inhinang naiza ya dowa dazaw mahagdam kita nga diri maisab ya toong saad daw diri iza mamakak. Agon kita nga intabangan naiza diri magmaloza ya kantang pagtoo nga dawaten nita ya madazaw nga intagadan nita.¹⁹- ²⁰Pamolinged ini nga ya pagsarig nita ka saad na Diyos singed iton ka dakolang pothaw nga ipahenengay ka bangka kay si Hisos ani yasariganan nita. Kamhan minkandaked di iza paghon-a kanta. Kamhan dizan ka Diyos iza di ya labaw nga pari nga maglaongay nita. Singed izaka karaang pari nga minseled ka hela na Diyos pinaazi ka kortina nga madame dalem ka singbahan na mga taga Israil. Si Hisos ya matood nga labaw nga pari kawanihen ka. Kay ya toong pagkapari anika daw ya pagkapari na karaang pari ani ngaran si Milkizidik. Agon diri mahomanya pagtabang ni Kristo kanta.

Chapter 7

¹Na, si Milkizidik ani ya karaang hari doro ka lubohan nga Salem. Dizan ka Diyos nga labaw ka gahem si Milkizidik ani ya maglaongay na mga tao. Pagbalik ni Abraham garing ka pagpaomos naiza ka mga opat nga hari nga minpakiggira kanangiza, si Milkizidik ani ya minsogat daw minpanarangin kan Abraham ka madazaw. ²Kamhan inhataganiza ni Abraham ka ikanapolong bahin na tanan mga betang garing ka pagdaeg. Kamhan ya ngaran nga si Milkizidik dowa ya kahologan. Ya isa ani ya hari nga makahatag ka tao ka matadeng nga batasan. Ya iba ani ya hari nga makapalinaw ka hinawa na tao. Kay iza ya hari ka longsod nga Salem. Kamhan ya kahologan na panaba nga Salem ani Kalinaw. ³Wara kita mahagdam kon sin-o ya ama daw ina daw sumpong ni Milkizidik kay waray nasoyat. Waray nasoyat mahitenged ka toong pagkatao daw toong pagkaomos. Agon singed iza kan Hisos nga mga anak na Diyos kay waray kinateban ya toong pagkapari.⁴Mahagdam kita nga dakola ya katenged ni Milkizidik. Bisan si Abraham nga kantang sumpong mintahod iza kan Milkizidik kay minhatag kanangiza ka ikanapolong ka bahin na tanan mga betang nga nasakmit naiza ka pagkagira. ⁵Kamhan may isang kaliwat ni Abraham si Libi yangaran. Apo iza na tanan mga pari nga Hudiyo. Kamhan may katenged niran ka pagdawat ka ikanapolong ka bahin nga hatag na kanirangkaibahan ka Diyos bisan siran isab ya mga kaliwatan ni Abraham. Kay dizan ka balaed ni Moysis sogo ini. ⁶Kamhan si Milkizidik diri konkaliwat iza ni Libi piro mindawat iza ka ikanapolong ka bahin garing kan Abraham daw minpanarangin iza kan Abraham ka madazaw bisan si Abraham ani ya nakadawat ka mga saad na Diyos.⁷Ya batasan na mga Hudiyo ya isa nga minpanarangin ka madazaw ani ya labaw ka tao nga inpanaranginan naiza. Agon mahagdam kita nga labaw si Milkizidik kan Abraham. ⁸Dizan ka mga Hudiyo ya mga pari nga mindawat kaikanapolong ka bahin, tao ka lamang siran kamhan napatay siran. Piro si Milkizidik nga mindawat ka ikanapolong ka bahin ni Abraham singed ka nabohi ka iza kay waray pinasoyat na Diyos mahitengedka toong pagkapatay. ⁹Si Libi nga apo na tanan mga pari nga Hudiyo nga nandawat ka ikanapolong ka bahin singed ka minbazad isab iza kan Milkizidik iba kan Abraham. ¹⁰Kay pagsogat ni Abraham daw si Milkizidik wara pen matao si Libi kay singed ka dizan pen iza ka lawas ni Abraham nga toong sumpong.¹¹Inhatag ya balaed ka mga taga Israil pinaazi ka pagkapari ni Libi. Kon waray makolang ya pagkapari nin Libi waray kinahanglan ka pagdateng na lain pari ¹²nga si Hisos nga singed iza kan Milkizidik, diri kon kaliwat iza ni Aron nga apo ni Libi. 12Kay kon ilisan ya pagkapari kinahanglan ilisan isab ya balaed nga ingamit niran.¹³- ¹⁴Kamhan ya kantang Magbabaza nga si Hiso Kristo ani gazed ya pari ilis ka mga karaangpari. Diri kon kaliwat iza ni Libi kay kaliwat iza hinoa ni Hoda. Kamhan dizan ka mga kaliwatan ni Hoda isa ka iza nga maglaongay ka Diyos. Kay kawandini pen pagtoldo ni Moysis mahitenged ka mga pari polos kaliwatan ni Libi ya inpili naiza, diri kon kaliwatan ni Hoda.¹⁵Nakasabot di kita nga pagdateng ni Hiso Kristo iza gazed ya inpili na Diyos dazaw may labaw nga pari nga maglaongay nita ka Diyos singed kapagkapari ni Milkizidik. ¹⁶Dizan ka daan balaed may pinasoyat nagalaong nga ya mga kaliwatan na mga mahon-ang pari anikay may katenged kapagkapari. Piro si Hiso Kristo iza gazed ya inpili na Diyos ka pagkapari koman kay dakola ya toong gahem kay waray kinateban ya toong kinabohi. ¹⁷Kay may daan pinasoyat na Diyos nagalaong nga kawanihen ka ya agkapari mo singed ka karaang pari nga si Milkizidik. Ani ini ya inlaongna Diyos kan Kristo.¹⁸Inkawa di na Diyos ya daan balaed mahitenged ka pagkapari na mga kaliwatan ni Libi kay waray kaposlanan kay waray gahem naiton ka paglibri ka tao ka silot ka toong mga sala. ¹⁹Ya balaed ni Moysis wara makatabang ka tao dazaw makasaza iza ka Diyos. Agon in-ilisan na Diyos iton. Kamhan madazaw gazed ya kahimtang nita komankay si Kristo ani ya minhinang ka dalan dazaw makaarani kita ka Diyos.²⁰- ²¹Minsaad ya Diyos nagalaong nga waray kinateban ya pagkapari ni Hisos. Kamhan dizan ka mga kaliwatan ni Libi waray saad na Diyossinged ka saad naiza kan Hisos. Kan Kristo ka lamang ya daan pinasoyat na Diyos nagalaong nga diri maisab ya kanaong hena-hena mahitengedkanmo. Minsaad gazed hao daan nga waray kinateban ya kanmong pagkapari.²²Kamhan ya saad na Diyos kan Kristo madazaw pen ka daan balaed kay si Hisos singed iza ka inpirmahan na Diyos ka toong saad kamga tao. ²³Kawandini pen mataed ya mga pari nga kaliwatan ni Libi kay pagkapatay na isa inilisan ka bag-o. ²⁴Piro diri mapatay si Kristo.Kamhan diri ihatag ya toong pagkapari ka lain pari kay kawanihen ka ya toong pagkapari.²⁵Agon waray kinateban ya pagtabang ni Hisos ka mga tao nga minhangzo ka Diyos dazaw diri siran masilotan ka kanirang mga sala. Mabohi si Hisos kawanihen ka agon dizan ka Diyos iza yamaglaongay nita. Kamhan dizan ka Diyos onay iza makatabang kanta ka inkinahanglan nita. ²⁶Si Hisos ani ya labaw nga pari nga maglaongay nita ka Diyos nga makatabang kanta kay madazaw gazed iza, waray sala daw warayikasaway kanangiza. Lain iza kanta nga mga tao nga makasasala. Kamhan inpalabaw iza na Diyos ka bisan sin-o daked ka langit.²⁷Kawandini pen ya mga iba pen nga pari aldaw-aldaw minhalad siran ka Diyos ka mga ihazep nga insunog dazaw pasaylohon siran na Diyos daw ya mga sala na mga iba nga tao. Lain ya inhinang ni Hisos kay isa ka lamang ya pagbazad naiza ka kantang mga sala. Doro ka kros pagpapataynaiza ka toong kaogaringen nga lawas igo gazed ya pagbazad naiza ka kantang mga sala, diri di balikbaliken. ²⁸Kawandini pen ya balaed niMoysis minpili ka mga tao ka lamang dazaw may maglaongay niran ka Diyos. Mga salaan siran kay tao ka sa. Sonod pen ya bag-ong saad na Diyos kay ya mga anak na Diyos ani ya inpili naiza ka pagkapari. Madazaw gazed ya toong pagkapari kawanihen ka.

Chapter 8

¹Ipasabot nao kamazo nga may labaw nga pari nga maglaongay nita ka Diyos. Si Hiso Kristo iza nga nagalo-to daked ka too na lo-toanan na Diyos nga labaw ka gahem. ²Iza nga labaw nga pari nagapadazon iza ka toong pagkapari daked ka hel-anan na Diyos nga Dapit nga Labaw gazed nga Tinahodan. Kamhan ya hel-anan na Diyos dalem iton ka tinood nga singbahan nga inhinang na Diyos, diri kon tao ya minpanday.³Ya tanan mga labaw nga pari inpili siran dazaw anhalad ka Diyos ka mga ihazep nga sinonog daw ya mga iba pen nga hatag. Agon ya kantanglabaw nga pari kinahanglan may ihalad isab naiza ka Diyos. ⁴Kon dini si Hisos ka kalibotan diri kon pari iza kay ya mga pari nga kaliwatan ni Libi dizan ka singbahan nga inhinang na mga tao nagatoman siran ka balaed nga inbilin ni Moysis paghatag niran ka Diyos ka ihaladay. ⁵Ya mga inhinang niran ka pagkapari minhon-a lamang ka tinood ngapagkapari ni Kristo daked ka Diyos koman. Kay pagtadek ni Moysis ka daan singbahan insogo iza na Diyos nagalaong nga pandazen mo ya tanan singed ka haodanan nga inpakita nao kanmo dizan ka bobong nga Sinay. Ani ini ya inlaong na Diyos kan Moysis.⁶Kamhan ya pagkapari ni Hisos madazaw gazed ka pagkapari niran. Kamhan ya inhinang ni Hisos dazaw dawaten kita na Diyos madazaw iton ka buot na mga karaang pari. Kay masarang kadazaw ya mga saad na Diyos nga min-iba ka pagkapari ni Hisos. ⁷Kon natabangan kita na daan buot ka pagsingba waray kinahanglan ka pag-ilis ka bag-o.⁸Piro nahagdam ya Diyos nga nasazep ya toong mga sakop nga insarigan ka toong mga sogo. Kamhan dizan ka daan pinasoyat nagalaong izanga nagatirmino hao ka pagbag-o ka kanaong saad ka mga taga Israil daw ya mga sakop ni Yoda. ⁹Ya bag-ong saad nao lain ka daan saad kakaapoan niran pagdara nao kaniran garing ka lopa nga Ihipto. Wara siran magtoman ka kanaong mga sogo agon wara hao manalinga kaniran.¹⁰Kamhan wani ya bag-ong saad nao kaniran. Pagdateng na tirmino ampataremdem hao kaniran ka kanaong pagmaymay dazaw mahagdam sirankon ono ya maazakan nao. Kamhan hao nga Diyos ani ya sakopan niran. Kamhan siran ya mga sakop nao.¹¹Kamhan waray kinahanglan ka pagtoldo kon paglaong niran ka kanirang mga iba nga kilalha mazo ya Magbabaza kay makakilala sirang tanan kanao, bisan kon pobri bisan kon dato siran. ¹²Bisan mataed ya kanirang mga sala malooy hao kaniran. Anpasaylo hao kaniran. Diri hao antaremdem ka kanirang mga sala.¹³Ani ini ya inlaong na Diyos mahitenged ka toong bag-ong saad naiza kanta. Agon makasabot kita nga ya mahon-a inhinang na Diyos nga daandi. Kamhan ya tanan nga nagakadaan mawara ka.

Chapter 9

¹Ya daan buot ka pagsingba mataed ya mga balaed nga intoman na mga tao. Inhinang sab niran ya lagkaw nga pangamozoanan ka Diyos. ²Kamhan ya pangamozoanan in-atepan niran ka mga kindal na mga kanding lakip ya pagdingding. Dowang bolos ya kowarto dalem. Ya primirong kowarto gawas iton ka ikadowang kowarto. Dini ka primirong kowarto may betanganan ka pitong bolos nga mga segà isa kay toboan. May lamisa kamhan may pan nga hinalad ka Diyos nga ibetang kalamisa kada aldaw. Ya ngaran na primirong kowarto ani ya Dapit ngaTinahodan.³Kamhan may ikadowang kowarto dindalem ani ngaran ya Dapit nga Labaw gazed nga Tinahodan kay hel-anan ini na Diyos. Intambaringan iton ka madame nga kortina nga madazaw sulongan. ⁴Na, dalem ka ikadowang kowarto may lamisahay nga inlapidan ya hopaw ka bolawan kay isonog ya parina. Kamhan may dakolang kaban nga inngaranan ka seldanan ka mga timaan na daan saad na Diyos. Inlapidan ya hopaw na kaban ka bolawan daw dindalem. Kay suldanan iton ka grapon nga bolawan nga inlen-an ka pan ani ngaran ya mana. Seldanan isab iton ka sogkod ni Aron nga lomon ni Moysis. Kawandini pen namonga ya sogkod. Seldanan isab iton ka dowang bolos nga bato nga malakbang nga soyatanan ka mga sogo na Diyos. ⁵Kamhan dizan ka taklob na kaban may dapit nga inngaranan ka pasaylohon na Diyos ya mga sala. Dizan kaiton may inhinang na tao nga singed ka manlolonda nga madazaw selengan nga minpakita nga nagahela ya Diyos dizan ka taklob. Dowang bolos siran nga namag-atobang. Inbeklad ya kanirang ampak daw nagatambe ka dapit nga inngaranan ka pasaylohon na Diyos ya mga sazop na mga tao. Na, diri hao makahorot pagpanan-og kamazo koman kon ono ya kahologan na tanan hininang niran.⁶Ya daan buot ka pagsingba ka Diyos kada aldaw minseled ya mga pari ka primirong kowarto dazaw antoman siran ka kanirang katengdanan ka pagkapari. ⁷Kamhan ya labaw nga pari anikaymakaseled ka ikadowang kowarto nga intambaringan ka madame nga kortina. Kada toig isa ka lamang iza makaseled. Diri iza makaseled kon wara iza magdara ka dogo na ihazep nga toong ihaladay ka Diyos dazaw pasaylohon ya toong mga sala daw ya mga sala na mga tao nga waramanhimaan nga nakasala siran.⁸Kamhan dini kanta koman ya Madazawnga Ispirito nga garing ka Diyos ani ya minpakahagdam kanta nga kon dini pen ka kalibotan ya daan pangamozoanan ka Diyos daw ya buot na mga daan pari ka pagsingba ka Diyos diri kita makaseled ka Dapit nga Labaw gazed nga Tinahodan kay hel-anan iton na Diyos. ⁹Kamhanmakasabot di kita ka kahologan ka daan buot ka pagsingba ka Diyos. Kay paghalad ka mga ihazep nga sinonog daw ya mga iba pen nga hatagna mga tao ka Diyos diri gazed makahatag ka tao ka madazaw nga hena-hena. ¹⁰Hinoa mga sogo ka lamang iton mahitenged ka batasan kapagkaen daw pag-inem daw paghogas ka mga harominta ka pagsingba. Daan batasan iton ka pagsingba ka Diyos piro in-ilisan di na Diyos kabag-o.¹¹Kamhan mindateng di si Hiso Kristo nga labaw nga pari. Kamhan minhatag di iza kanta ka mga madazaw kay iza di ya maglaongay nita kaDiyos. Daked ka langit nga hel-anan na Diyos minseled di iza ka lagkaw nga pangamozoanan ka Diyos. Madazaw gazed ini waray kolang kay dirikon singbahan nga inhinang na tao. ¹²Kas-a ka ya pagseled ni Kristo daked ka hel-anan na Diyos, diri di balikbaliken kay wara iza magdara ka dogo na mga kanding kon mga nati na baka dazaw may ihaladay ka Diyos basta mindara iza ka toong kaogaringeng nga dogo nga min-awas doro ka kros dazaw malibri kita ka silot ka kantang mga sala kamhan daked ka Diyos makahela isab kita kawanihen ka.¹³Ya daan buot ka pagsingba ya dogo na mga kanding daw mga nati na baka daw ya abo nga garing ka pagsonog kaniran ani ibo-bo ka tao nga nakasala dazaw makabalik iza ka pagsingba kay mahinglo di koni iza. ¹⁴Kamhan labaw pen gazed ya dogo ni Kristo kay anikay makahinglo ka hena-hena daw daan buot na tao dazaw makapangalagad iza ka Diyos nga diri maomos kawanihen ka. Ya Madazaw nga Ispirito nga garing ka Diyos ani ya mintabang kan Kristo ka pagkaomos naiza. Kamhan dizan ka Diyosani ini ya madazaw nga ihaladay. ¹⁵Kamhan si Kristo ani ya maglaongay nita ka Diyos dazawmagkaangay kita ka Diyos. Kay ya pagkaomos ni Kristo ani ya minbazad ka paglibri ka mga tao ka silot ka kanirang mga sala pagtoman pen niranka daan buot ka pagsingba ka Diyos. Kamhan ya mga tao nga inpili na Diyos makadawat siran ka mga madazaw kawanihen ka kay insaad siranna Diyos kaiton.¹⁶Kamhan ya saad na Diyos singed iton ka soyat nga saad na tao mahitenged ka toong mga botang nga ibilinay ka iba nga tao. Kinahanglan maomos ya tao anipen ipanhatag ya toong mga botang dizan ka tao nga inpili daan. ¹⁷Kay kon bohi ka ya tag-iza diri mahimo ya pagtoman ka sogo nga insoyat naiza. Pagkapatay naiza anipen tomana.¹⁸Agon bisan ya daan saad na Diyos kinahanglan may dogo na mga ihazep nga in-ihaw dazaw ipakita nga may naomos. Kamhan mahimo ya paghatag na Diyos ka tao ka madazaw nga insaad naiza. ¹⁹Ya buot niran ka pagtoman ka daan balaed na Diyos minhon-a si Moysis pagbasa ka tanan mga sogo na Diyos. Kamhan inkawa naiza ya dogo na nati na baka nga in-ihaw nga inhalad ka Diyos. Kamhan insaketan ka sapa ya dogo. Kamhan inhinang ni Moysis ya ibarihbihay garing ka sagbet ani ngaran hisop. Ya bohok na karniro ani ibegketay ka sagbet. Kamhan inbarihbihan ni Moysis ya basahon nga mga balaed na Diyos ka dogo daw ya tibe nga mga magsingbahay. ²⁰Pagbarihbih naiza minlaong iza ka mga tao nga ini nga dogo ani ya timaan ka inhinang na Diyos dazaw makadawat iza kanta. Insogo kita naiza ka pagsingba singed kaini.²¹Inbarihbihan sab ni Moysis ya singbahan ka dogo daw bisan ono ya harominta nga ingamit niran ka pagsingba ka Diyos. ²²Matood nga dizanka daan balaed inhingloan ya hapit nga tanan pinaazi ka dogo. Waray sala nga mapasaylo kon wara magpaawas ka dogo.²³Kamhan dini ka kalibotan ya daan pangamozoanan ka Diyos daw ya mga harominta nga ingamit na mga pari ka pagsingba ani ya pamolinged ka mga hel-anan na Diyos daked ka langit. Kamhan ya mga betang dini ka kalibotan inhingloan ka dogo na mga ihazep nga in-ihaw piro daked ka langit kinahanglan may labaw pen nga dogo nga makahinglo ka mga tao ka kanirang mga sala dazaw makaseled siran daked. ²⁴Wara si Kristo magseled ka Dapit nga Tinahodan nga inhinang lamang na mga tao kay haodanan ka lamang iton ka matood nga hel-anan na Diyos daked ka langit. Basta minseled iza ka matood nga hel-anan na Diyos daked. Kamhan daked di iza ka Diyos kay iza di ya maglaongay nita ka Diyos.²⁵Ya labaw nga pari nga Hudiyo minseled iza ka Dapit nga Labaw gazed nga Tinahodan kada toig dara ka dogo na ihazep. Piro si Kristo wara iza mag-otro-otro pagseled ka hel-anan na Diyos ka paghalad ka toong kaogaringen. ²⁶Kay kon minbatasan iza singed ka buot na karaangpari otro-otrohon naiza pag-azi ka pagkapatay sokad ka paghinang ka kalibotan. Hinoa kas-a ka lamang ya pagkatao naiza kamhan koman nga panahon nga arani ka kataposan nga panahon napatay iza dazaw makawara iza ka mga sala na mga tao.²⁷Kinahanglan mapatay naa ka isa ya tagsa tagsa nga tao kamhan hokman iza na Diyos. ²⁸Si Kristo kas-a ka lamang ya toong pagkapatay kay minhalad iza ka toong kaogaringen dazaw makakawa ka mga sala na mga mataed nga tao. Pagbalik naiza diri iza makakawa ka mga sala na mga tao pag-isab. Hinoa librihen naiza ya mga tao nga nagatagad ka pagbalik naiza.

Chapter 10

¹Ya daan balaed nga inbilin ni Moysis ka mga Hudiyo minhon-a lamang ka madazaw nga indara ni Kristo. Agon singed iton ka pamolinged lamang. Kamhan bisan kada toig inhalad niran ya dogo na mga ihazep diri iton makatabang ka mga magsisingba dazaw magkaangay siran ka Diyos. ²Kay kon makawara iton ka kanirang mga sala anheneng gazed siran paghalad kay mahagdam gazed siran nga nawara di ya kanirang mga sala. ³Piro kada toig nagapadazon ya mga pari paghalad ka mga ihazep. Kay mahagdam siran nga wara pen mawara ya kanirang mga sala. ⁴Kay ya dogo na mga baka daw mga kanding nga ihalad na tao diri gazed makawara ka kantang mga sazop.⁵Agon pagdateng ni Kristo ka kalibotan minlaong iza ka toong Ama nga Diyos nga diri iko ansogot ka mga ihazep nga inhalad niran kanmodaw ya mga iba pen nga ihaladay. Hinoa wani di hao nga natao di dazaw may lawas nga ihaladay kanmo. ⁶Kay wara magsaza kanmo ya mgaihazep nga insonog niran daw ya dogo na mga ihazep dazaw makawa ya mga sala. ⁷Agon wani di hao, Diyos, kay tomanen nao ya sogo mo dazawtomanen ya daan pinasoyat mahitenged kanao. Ani ini ya inlaong ni Kristo ka Diyos nga toong Ama.⁸Hon-a ka tanan minlaong iza nga diri ansogot ya Diyos ka mga ihaladay daw ya mga ihazep nga insonog daw ya dogo nga inhalad niran ka pagkawara ka mga sazop na mga tao. Minlaong iza kaiton bisan mahagdam iza nga paghalad niran ka mga ihaladay mintoman siran ka daan balaed na Diyos. ⁹Kamhan minlaong iza nga wani hao, Diyos, kay tomanen nao ya kanmong sogo. Agon inbaheg na Diyos ya tanan nga karaang halad kay in-ilisan di ka pagkaomos ni Kristo. ¹⁰Si Hiso Kristo ani ya mintoman ka mga sogo na Diyos. Kas-a ka ya toong pagkaomos dazaw mahingloan kita ka kantang mga sazop.¹¹Ya daan batasan ka pagsingba ka Diyos dizan ka singbahan aldawaldaw nagatindeg ya mga pari nga Hudiyo kay nagatoman siran ka kanirang tarabaho nga nagahalad ka mga ihazep. Kamhan ya mga ihazep wara makawara ka mga sala na mga tao bisan inbalikbalik niran paghalad. ¹²Piro si Kristo kas-a ka lamang ya pagkaomos na toong lawas dazaw makawara ka mga sala na mga tao. Madazaw ya pagkaomos naiza keteb kawanihen ka. Pagkakamhan ya toong pagkaomos minlo-toiza daked ka too na Diyos nga pinakalabaw. ¹³13Nagatagad pen iza daked keteb ka pagpakadaeg na Diyos ka toong mga kaaway. Kamhan siran diya singed ka pahimlazanan na toong paa. ¹⁴Ya pagkaomos ni Kristo nga kas-a ka gazed ani ya makapaangay kanta ka Diyos kawanihen ka kayinhingloan di kita ka kantang mga sala.¹⁵Ya Madazaw nga Ispirito nga garing ka Diyos minpamatood iza nga ya pagkaomos ni Kristo igo di iton ka pagkawara ka kantang mga sazop. Kay minlaong iza nga ¹⁶ya Magbabaza ani ya minlaong nga ya pagkaomos ni Kristo ani ya pagtoman ka daan saad nao dazaw magkaangay ya mga tao daw hao. Kamhan anpataremdem hao kaniran ka kanaong pagmaymay dazaw mahagdam siran kon ono ya naazakan nao.¹⁷Minlaong isab iza nga diri di hao antaremdem ka kanirang mga sazop daw ya buot nga maonga. Ani ini ya inlaong na Madazaw nga Ispirito nga garing ka Diyos. ¹⁸Kamhan di ya pagpasaylo na Diyos kaniran. Agon wara di kinahanglana ya halad ka pagkawara ka kanirang mga sazop.¹⁹Kanaong mga lomon dizan kan Kristo, diri kita magdowadowa pagpangamozo ka Diyos kay makaseled di kita ka Dapit nga Labaw gazednga Tinahodan nga hel-anan na Diyos kay dizan ka kros minpaawas si Kristo ka toong dogo pagkaomos naiza. ²⁰Iza ya minhinang ka bagong dalan kay ya paghatag naiza ka toong kaogaringen nga lawas ani ya makahatag kanta ka bag-ong kinabohi nga diri mawara. Pagkaomosnaiza nagisi ya tambaring nga insira ka hel-anan na Diyos agon nawara di ya makabalabag kanta ka pagpangamozo ka Diyos. ²¹21Kay dizan kaDiyos si Kristo ani ya labaw nga pari nga maglaongay nita. Iza disab ya nagadomara ka mga kasakopan na Diyos. ²²Kamhan dizan kapagseleng na Diyos madazaw di kita kay ya dogo ni Kristo singed iton ka sapa nga makahinglo ka kantang hena-hena daw lawas. Agon isahennita ya kantang hena-hena ka pagsingba ka Diyos. Rig-enen disab nita ya kantang pagtoo.²³Rig-enen disab nita ya kantang pagtagad kamadazaw nga in-andam ni Kristo nga intoohan nita. Kay makasarig kita ka Diyos nga tomanen gazed naiza ya toong insaad. ²⁴Maghena hena kita ka inkinahanglan na kantang mga iba. Mag-azak kita kaniran daw maghinang kita ka madazaw. ²⁵Diri kita magheneng pagtipon ka pagsingba singed ka mga iba nga tao. Hinoa magtabang gazed kita ka isa daw isa kay arani di ya tirmino na Magbabaza ka pagbalik ngarini.²⁶Si Hisos ani ya ihaladay dazaw mawara ya kantang mga sala. Kon makasabot kita kaini piro ipadazon nita pagpakasala waray iba pen ngaihaladay nga makawara ka kantang mga sala. ²⁷Hinoa mahaldekanan ya paghokom na Diyos. Kay ya kazehet na Diyos ka toong mga kaaway singed iton ka mga laga nga masarang karangka nga sonogon sirang tanan.²⁸Kay kawandini pen bisan sin-o ya nakalapas ka balaed ni Moysis, kon dowa kon tolo ya saksi nga nagapamatood nga nakalapas iza, omoson iza waray kalooy. ²⁹Kamhan kon silotan ya karaang tao nga nakalapas keteb ka pagkaomos, dini kanta dakola pen ya silot na Diyos ka tao nga mintamay ka Maanak na Diyos daw wara magtahod ka toongdogo nga minrig-en ka saad na Diyos daw nakahinglo ka kantang mga sala. Silotan isab ya mga mintamay ka Madazaw nga Ispirito nga garingka Diyos nga minpakahagdam kanta mahitenged ka kalooy na Diyos.³⁰Kay ya Diyos nga insakopan nita ani ya minlaong nga Hao ya anbales ka silot dizan ka mga minhinang ka maonga. Minlaong isab iza ngahokman na Magbabaza ya toong mga sakop. ³¹Kahaldekanan gazed ya silot nga ipahamtang ka mga tao na Diyos nga bohi.³²Magtaremdem kamo nga kaizang mahon-a pen pagpakakawa na Diyos ka kadeglem ka kamazong hena-hena mataed ya kalised nga inanget mazo kamhan wara kamo magbiza ka kamazong pagtoo. ³³Isahay dizan ka pagseleng na mga tao indaetdaet kamo daw indaegdaeg.Kamhan naazak kamo pag-iba ka mga sakop ni Kristo nga nagalised kay nalooy kamo kaniran. ³⁴Nalooy isab kamo ka mga sakop ni Kristo nganapiriso. Pagsakmit na mga tao ka kamazong mga betang nagaanget kamo lamang. Waray kawied mazo kay mahagdam kamo nga daked ka tahaw madazaw ya intagadan mazo nga diri madonot kawanihen ka.³⁵Agon diri mazo palozahen ya pagsarig mazo kan Kristo kay kon marig-en ya kamazong pagtoo mahatagan kamo na Diyos ka primyo nga madazaw gazed. ³⁶Pag-azi mazo ka mga kalised kinahanglan maganget kamo dazaw tomanen mazo ya sogo na Diyos. Kamhan makadawat kamo ka toong insaad. ³⁷Kay may daan pinasoyat na Diyos nagalaong nga ka diri di madogay iza nga kamazong intagadan andateng gazed. Diri iza an-alang-alang ka pagkarini.³⁸Kamhan ya kanaong kasakopan nga matadeng mahatagan siran ka kinabohi kawanihen ka kay mintoo siran kanao. Piro kon may isa kaniran nga anbiza kanao diri gazed iza makasaza kanao. Ani ini ya inlaong na Diyos. ³⁹Kamhan kita nga mga sakop ni Kristo diri kita anbatasan singedkaiton nga tao kay kon anbiza kita ka Diyos silotan gazed kita naiza. Magrig-en kita hinoa ka kantang pagtoo kamhan mahatagan kita naiza ka kinabohi kawanihen ka.

Chapter 11

¹Kon ansarig kita ka Diyos antoo kita nga tomanen matood naiza ya tanan mga saad naiza kanta. Bisan wara pen matoman antoo gazed kita nga tomanen iton. ²Ya mga daan tao insaza siran na Diyos kay mintoo siran kanangiza. ³Mintoo kita nga inhinang ya kalibotan pinaazi ka saba na Diyos. Kamhan koman bisan ono ya nakita ta inhinang garing ka mga diri makita.⁴Si Abil nga karaang tao mintoo iza ka Diyos. Kamhan madazaw ya ihaladay naiza ka Diyos ka ihaladay ni Kain nga toong magorang. Insazasi Abil na Diyos kay mintoman iza ka sogo na Diyos agon indawat na Diyos ya toong ihaladay. Kamhan bisan dogay di ya pagkapatay ni Abil ya toong inhinang nakatoldo pen kanta kay marig-en ya toong pagtoo ka Diyos.⁵Si Inok nga karaang tao mintoo isab iza ka Diyos. Kamhan wara iza mapatay hinoa inbaton iza na Diyos daked ka langit. Kamhan inpangita iza na mga tao piro wara di iza makiti. Kamhan may daan pinasoyat na Diyos mahitenged kan Inok nagalaong nga ka wara mabaton si Inok nakapasaza iza ka Diyos. ⁶Waray makasaza ka Diyos kon waray pagtoo. Ya tao nga gosto makigangay ka Diyos kinahanglan antoo iza nga may matood nga Diyos.Kamhan kinahanglan antoo iza nga dizan ka tao nga antoo ka sindo na Diyos balsan iza na Diyos ka madazaw.⁷Kamhan si Niwi nga karaang tao mintoo sab iza ka Diyos. Pagpakahagdam na Diyos kan Niwi nga may tirmino naiza ka pagsilot ka mga tao mintoman si Niwi ka sogo na Diyos. Bisan wara pen dateng ya lenep minhinang iza ka arka nga sakzanan dazaw diri malemes iza daw ya toong pamilya. Ya paghinang naiza ka arka ani ya minpakahagdam ka mga tao nga mintoo si Niwi ka mga panaba na Diyos nga lenepan ya kalibotan. Minpakita isab iza nga ya mga tao nga diri antoo ka Diyos silotan gazed siran. Kamhan dizan ka pagseleng na Diyos matadeng si Niwi kay mintoman iza ka toong sogo.⁸Kamhan si Abraham nga karaang tao mintoo isab iza ka Diyos. Pagsogo na Diyos kan Abraham nga nagalaong nga maglaling kamo ngaro ka lain dapit nga insaad nao kamazo minpanaw si Abraham ka toong hel-anan bisan wara iza mahagdam kon hain nga dapit ya toong datngan. ⁹Pagdateng ni Abraham ka lopa nga insaad na Diyos minsarig gihapon iza ka Diyos bisan singed iza ka lomalabay lamang. Tal-ob ka lamang ya toong hela nga inhinang naiza garing ka kindal na mga karniro. Buot isab iton na toong mga anak nga si Isak daw ya toong apo nga si Hakob. Kay ya lopa nga insaad na Diyos kan Abraham ani isab ya lopa nga insaad naiza kan Isak daw si Hakob nga toong mga kaliwat. ¹⁰Ani ya buot nin Abraham kay nagatagad siran ka tirmino nga mahatagan siran ka tinood nga siyodad daked nga diri magebakawanihen ka kay ya Diyos ani ya minhinang kaiton nga siyodad.¹¹Heget gazed ya pagtoo ni Abraham. Kamhan bisan malaas di azed iza daw diri di makapanganak si Sara minsarig si Abraham nga tomanen na Diyos ya toong saad nga manga anak iza daw si Sara. Kamhan nanganak matood siran. ¹²12Bisan singed ka omos di gazed si Abraham kay malaas di gazed iza, garing kanangiza nga isang ka tao mataed gazed ya kaliwatan. Singed siran ka kataed na mga bitoon ka katahawan daw singed ka kataed na nag-as ka baybazen nga diri gazed mabilang.¹³Na, dizan kanirang tanan nga minsarig ka Diyos, ka wara pen siran makatag-iza ka lopa nga insaad na Diyos kaniran naomos sirang tananpiro ka bohi ka siran mahagdam siran nga may tirmino nga dawaten niran ya madazaw nga insaad na Diyos kaniran. Mahagdam siran nga dini ka kalibotan lomalabay lamang siran kay daked ka tahaw may tinood nga siyodad nga hel-anan niran. ¹⁴Kamhan ya mga minlaong kaiton minpasabot siran nga nagatagad siran ka kanirang kaogaringeng dapit daked.¹⁵Wara di siran maghena-hena mahitenged ka dapit nga inkataohan niran nga inbizaan niran. Kay kon nagahena-hena siran mahitenged kaiton makaoli siran. ¹⁶Hinoa naazak gazed siran ngaandateng ka madazaw pen nga siyodad daked ka Diyos. Agon ansogot ya Diyos nga siran ya anngaran kanangiza nga kanirang Diyos kay minandam iza daan ka kahaloagan nga datnganan niran daked.¹⁷Heget gazed ya pagsarig ni Abraham ka Diyos. Kamhan mintoman iza ka sogo na Diyos pagporba na Diyos ka toong pagsarig. Bisan iza ya insaadan na Diyos min-andam iza ka paghalad kan Isak nga toong bogtong mga anak dazaw may halad nga sinonog ka Diyos. ¹⁸Kaizang mahon-a pen minlaong ya Diyos kan Abraham nga dizan kan Isak mataed ya kaliwatan nga insaad nao kanmo. ¹⁹Kamhan mintoo si Abraham nga may gahem na Diyos ka pagbohi kan Isak pagbalik garing ka kamatazen. Agon singed ka inbohi gazed si Isakpagbalik kay minhena-hena si Abraham nga matood nga naomos si Isak.²⁰Heget isab ya pagtoo ni Isak ka Diyos. Agon minsaad iza ka toong mga maanak nga si Hakob daw si Isaw nga nagalaong nga panaranginangazed kamo na Diyos ka madazaw. ²¹Heget isab ya pagtoo ni Hakob agon ka wara pen iza maomos minsaad iza ka tagsa tagsa nga maanak ni Hosi nga nagalaong nga panaranginan gazed kamo na Diyos ka madazaw. Kamhan minsandi izaka toong sogkod daw minsingba iza ka Diyos. ²²Heget isab ya pagtoo ni Hosi ka Diyos agon ka hapit di iza maomos mintogon iza ka toong mga mga anak nga nagalaong nga pagkatoman na tirmino ka pagpanaw mazo dini ka lopa nga Ihipto dadhen mazo ya kanaong mga bekeg kay ilebeng doro ka lopa nga insaad kanta na Diyos.²³Heget isab ya pagtoo na ginikanan ni Moysis ka Diyos. Kamhan wara siran mahaldek ka pagsopak ka sogo na hari nga omosen ya tanan mga bata nga amaamahay nga Hudiyo. Keteb ka tolong ka bolan intago niran si Moysis kay madazaw iza nga bata. ²⁴Heget isab ya pagtoo ni Moysis ka Diyos. Kamhan pagkadakola dinaiza minbiza iza ka toong katenged ka pagkamaanak dizan ka lagkaw ni Paraon nga hari ka lopa nga Ihipto. Kay minlaong si Moysis nga bisan minbohi kanao ya mga anak ni Paraon diri kon hao ya toong mga anak. ²⁵Naazak si Moysis pag-anget ka mga kalised iba ka mga sakop na Diyos. Wara iza mag-azak ka mga maongang hinang na mga taga Ihipto kay mahagdam iza nga kadali ka lamang ya kanirang kasaza daw kahimtang nga madazaw. ²⁶Minhena-hena si Moysis nga ya pag-anget naiza ka pagzobit para kan Kristo nga hari nga intagadan naiza labaw iton ka pagkatag-iza ka tanan kowarta dini ka lopa nga Ihipto. Kay in-isa naiza ya toong hena-hena ka pagdawat ka primyo nga insaad kanangiza naDiyos.²⁷Heget ya pagtoo ni Moysis kamhan waray kahaldek naiza ka kazehet na hari pagpanaw naiza ka lopa nga Ihipto. Bisan nagalised iza wara izamagbalik ka lopa nga Ihipto kay singed ka nakakita iza ka Diyos nga diri makita na tao. ²⁸Ka wara pen siran panaw ka lopa nga Ihipto mintomansi Moysis ka sogo na Diyos. Kamhan mintogon iza ka mga taga Israil ka pagpan-ihaw ka mga karniro dazaw ibetang ya dogo dizan ka pirtahan niran dazaw diri siran maazihan na taga tahaw nga insogo na Diyos ka pagpaomos ka mga amaama nga panganay dizan ka lagkaw na mga tagaIhipto.²⁹Heget ya pagtoo na mga taga Israil ka Diyos kamhan dizan ka dagat ani ngaran Mararag nakakandipi siran kay inpahebas na Diyos ya sapa.Agon lopa koman ya sagitnanan niran. Nangapas kontana ya mga taga Ihipto piro inpasolig dazon na Diyos ya sapa agon natibe siran pagkalemes. ³⁰Heget isab ya pagsarig na mga taga Israil ka Diyos. Kamhan inpatelmag na Diyos ya bato nga in-alad ka longsod nga Hiriko nga helanan na mga kaaway niran. Kada aldaw nagalibot siran ka longsod kay ani ya sogo na Diyos. Pagkaikapitong aldaw natelmag matood ya alad. ³¹Na, dizan ka longsod nga Hiriko may babazi nga si Rahab nga maonga ya toong batasan piro pagdateng na mga sogoonon ni Hoswi ka pagsosi ka longsod mintoo si Rahab ka Diyos. Kamhan mintabang iza kaniran.Kamhan pagkageba na longsod wara maomos sin Rahab iba ka mga tao nga wara magtoo ka Diyos.³²Diri hao magapadazon kay waray logar nao ka pagpanan-og mahitenged kan Gidyon daw si Barak daw si Samson daw si Zipta daw si Dabid daw si Samwil daw ya mga karaang propita na Diyos. ³³Heget ya pagtoo niran ka Diyos agon pagpakig-away kaniran na mga taga lain dapit siran ya nakadaeg. Inhinang niran ya madazaw agonmakadawat siran ka madazaw nga insaad na Diyos. Bisan ya mga liyon wara makanganga ka pagtekeb kaniran kay in-aligara siran na Diyos. ³⁴Wara siran masonog na mga laga nga marangka. Nakalayas siran ka kamatazen pinaazi ka ispada. Mga maloza siran piro inpabaskeg na Diyosya kanirang lawas. Kamhan maiseg siran paggira kay intabangan siran na Diyos agon nakadaeg siran ka mga kasoldawan na kanirang mga kaaway.³⁵May mga babazi nga napatzan piro inbohi na Diyos pagbalik ya naomos kay heget ya pagsarig na mga babazi ka Diyos. May mga iba pen nga mintoo ka Diyos. Kamhan indakep siran daw inbonalan keteb ka pagkaomos kay diri siran ambiza ka pagtoo ka Diyos. Kay mahagdam siran nga may tirmino na Diyos ka pagbohi kaniranpagbalik garing ka lebeng. Kamhan daked ka hel-anan na Diyos madazaw pen gazed ya kahimtang niran. ³⁶Dizan kaniran may mga iba pen ngaindaetdaet daw inlatos. Ya mga iba pen ingapos daw inleen ka pirisohan. ³⁷Inpamook siran. Intenga paggabas. Inomos ka ispada. Nagalaaglaag siran daw namado ka kindal na mga karniro daw kanding kay waray bado niran. Pobri siran daw intamay daw indaegdaeg. ³⁸Dini kakalibotan wara siran makaangay ka mga tao nga wara magtoo ka Diyos. Doro ka kamingawan daw kabobongan nakalayas siran. Kamhan dizanka mga longzab nga bato nagahela siran.³⁹Nakasaza gazed siran ka Diyos kay heget ya kanirang pagtoo. Bisan matood ini wara pen niran madawat ya madazaw nga insaad na Diyos. ⁴⁰Kay kawandini pen min-andam ya Diyos ka madazaw pen nga plano nga nakalakip kita kaniran. Agon kinahanglan magatagadan pen niran kita dazaw magkatibe kita pagdawat ka madazaw nga insaad naiza kantang tanan. Kamhan ya buot nitang tanan nakaangay gazed iton ka buot nga naazakan na Diyos.

Chapter 12

¹Masarang kataed ya mga karaang tao nga mintoo ka Diyos kamhan siran ya minpamatood kanta nga tomanen gazed na Diyos ya toong mga saad kanta. Agon bizaan nita ya tanan mga sala daw bisan ono ya nakabalabag ka kantang pagsarig ka Diyos. Singed kita ka mga tao nga nagadalagan ka paglomba. Agon kinahanglan ihatag ya tanan kaogaringeng tang hena-hena ka pagtoman ka tarabaho nga insogo na Diyos kanta. ²Onay kita maghena-hena mahitenged kan Hiso Kristo nga minhatag kanta ka kantang pagtoo ka Diyos dazaw daked ka hel-anan na Diyos makadawat kita ka madazaw iba kan Kristo. Kay doro ka kros bisan inhatagan iza ka dakolang kasipeg min-anget iza ka toong pagkaomos kay mahagdam iza nga daked ka hel-anan na Diyos balsan iza ka kasaza. Kamhan minlo-to iza daked ka too na lo-toanan na Diyoska paghari. ³Pag-azi mazo ka kalised magtaremdem kamo kan Hisos dazaw diri kamo magmaloza daw diri kamo ambiza ka kamazong pagtoo. Kay bisan inkontara gazed iza na mga makasasala min-anget lamang iza.⁴Pagsopak mazo ka sala waray isa kamazo nga in-omos na mga makasasala singed kan Hisos. ⁵Basi nalipat kamo ka mga panaba na Diyos kamazo nga toong mga maanak nga nagalaong nga kanaong maanak, kon kastigohon iko na Magbabaza maghena-hena iko kon ono ya sala mo dazaw antoon iko ka batasan nga madazaw. Kon bahegan ko naiza diri iko magmaloza ka pagsarig kanangiza. ⁶Kay kastigohon na Magbabaza ya tanan mga tao nga kinaazak naiza. Latoson naiza ya bisan sin-o nga inpasakop naiza nga mga anak. Ani ini ya inlaong na Diyos.⁷Agon kon nagalised kamo angeten mazo kay ya Diyos ani ya nagasindo kamazo nga toong mga maanak. Dini ka kalibotan waray mga anak nga diri kastigohon na toong ama. ⁸Kon diri kamo kastigohon na Diyos diri kon kamo ya matood nga mga anak naiza. Mga pinaangkan ka lamang kamo kay kastigohon naiza ya tanan mga mga anak naiza.⁹Kay bisan ya kantang ama nga tao, pagkastigo niran kanta mintoo kita. Agon magtoo gazed kita ka kantang Ama nga nagahela daked ka tahaw.Kamhan mahatagan kita naiza ka bag-ong kinabohi nga diri mawara. ¹⁰Ka bata pen nita inkastigo kita na kantang ama nga tao kay naazak siran pagtoldo kanta ka madazaw. Madazaw pen ya pagmaymay na Diyos kay toldoan kita naiza dazaw antoman kita ka batasan nga naazakan naiza. ¹¹Kon kastigohon kita na Diyos diri kita maazak kay malised iton. Piro pagkakamhan naiza pagkastigo kanta madazaw di ya kantang buot daw inpalinaw disab ya kantang hinawa.¹²Agon rig-enen mazo ya kamazong pagtoo kan Kristo. Bisan ono ya kalised mazo angeten mazo. ¹³Magkogi kamo pagtoman ka buotnga naazakan na Diyos dazaw tabangan mazo ya mga tao nga wara pen maheget ya kanirang pagsarig ka Diyos. Kamhan madazaw disab yapagsakop niran kan Hisos.¹⁴Maglikay kamo pag-away ka bisan sin-o nga tao. Pakadazawen mazo ya kamazong batasan kay kon diri kon madazaw kamo diri kamo makakita ka Magbabaza. ¹⁵Magbantay kamo kay dazaw dizan kamazo waray isa nga anbiza ka pagmaymay na Diyos daw ya toong kalooy kamazo. Kay kon anbiza ya isa kaini nga sindo makaonga iza ka buot na mga mataed nga tao singed ka tobli nga gamot na balagen nga makahilo ka tao kon mag-inem. ¹⁶Magbantay kamo kay dazaw diri kamo anhinangka maonga daw diri kamo malipat ka kamazong pagkasakop ka Diyos singed kan Isaw nga karaang tao. Kay minbaligza iza ka toong katenged ka pagkamagorangan nga mga anak dazaw paliten ya isang kan-anan. ¹⁷Ka diri kon madogay dizan ka toong ama nangazo iza ka panarangin ngamadazaw piro insalikway iza kay diri di pabaliken ya toong katenged bisan nagapakilooy gazed iza paghaza.¹⁸Ya buot mazo ka pagsingba ka Diyos diri kon singed ka buot na mga karaang tao nga taga Israil. Kay ya pag-aranzan niran ani ya bobong nga Sinay nga nalaga gazed. Napotos iton ka gabon ngamadeglem kamhan inbagzo. ¹⁹Kamhan garing daked ka bobong nabatian niran ya tanog na tamboli daw ya saba na Diyos. Pagpakabati niran ka toong saba nanghangzo siran ka Diyos ka pagheneng ka toong pagpanaba kaniran. ²⁰Kay diri siran makaanget ka sogo na Diyos kaniran nagalaong nga bisan ya bohien mazo kon sagitnan ini nga bobong kinahanglan pookon gazed keteb ka pagkaomos. ²¹Magkahaldek gazed ya pagseleng niran ka bobong. Kamhan minlaong si Moysis nga nagapidpid ya kanaonglawas ka pagkahaldek.²²Hinoa ya pag-aranzi mazo ani ya bobong nga Siyon daw ya lubohan nga Hirosalem daked ka langit nga hel-anan na Diyos nga bohi kawanihen ka. Nagatipon disab ya masarang kataed nga manlolonda daked kaiton. ²³Kamhan minlakip di kamo ka mga magorangan nga mga anak na Diyos nga inlista daan ya kanirang ngaran daked ka tahaw. Min-arani di kamo ka Diyos nga Maghohokom ka tanan mga tao. Minarani disab kamo ka mga ispirito na mga karaang sakop na Diyos. Kamhan nagkaangay di siran ka Diyos kay mintoman siran ka naazakan naiza. ²⁴Minsakop di kamo kan Hisos nga maglaongay nita ka Diyos kay iza ya nagaangay kanta ka Diyos. Kay ya dogo ni Hisos ani ya nakahinglo kanta ka kantang mga sala. Ya dogo ni Hisos ani ya timaan nga nahosaydi ya Diyos daw ya tao. Madazaw ini ka dogo ni Abil nga karaang tao kay ya dogo ni Abil ani ya timaan nga betangan na Diyos ya tao ka silot.²⁵Agon magpanalinga gazed kamo ka mga panaba na Diyos. Diri kamo magsopak. Kay kawandini pen magapansilotan ya mga tao nga diri antoo ka mga panaba na Diyos nga insogo ni Moysis. Kamhan dakola pen ya silot naiza kanta kon ansopak kita ka Diyos nga nagapanaba kanta garing gazed ka tahaw. ²⁶Pagpanaba na Diyos ka mga karaang tao natandeg gazed ya lopa nga insagitnan niran. Kamhan minsaad iza nagalaong nga may kanaong tirmino ka pagtandeg ka lopa pag-isab daw ya katahawan.²⁷Ya kahologan na panaba nga pag-isab inpasabot nga ya tanan mga inhinang patandegan siran daw pawaraan dazaw ya mga diri matandegmagpabilin siran. ²⁸Agon magpasalamat kita ka Diyos kay anpaseled iza kanta ka toong hel-anan nga toong inharian nga diri matandeg. Kinahanglan ansingba kita ka Diyos angay ka batasan nga naazakan naiza. Pagsaza nita kanangiza kinahanglan antaremdem kita nga labaw gazed iza. Magtahod kita kanangiza. ²⁹Kay maiseg gazed ya kantang Diyos singed ka laga nga onogon gazed ya tanan.

Chapter 13

¹Mga maglomon di kamo kay minsakop di kamo kan Kristo agon diri kamo magbiza ka pagkaazak mazo ka isa daw isa. ²Diri kamo magkalipat nga kon may lomalabay nga sakop ni Kristo nga waraykolanganan papaniken mazo iza bisan diri kamo makakilala ka bayho. Kay may mga isa nga minpapanik ka mga lomalabay kamhan warasiran mahagdam nga mga manlolonda iton nga garing daked ka Diyos.³Magtaremdem kamo ka mga piriso singed ka napiriso kamo iba kaniran. Magtaremdem kamo ka mga nagaanget ka mga kalised singed ka paganget isab mazo ka kalised iba kaniran. ⁴Kinahanglan tahodan mazong tanan ya pagkaminze mazo. Ya babazi daw amaama nga naminze di diri gazed ankolkol ka lain amaama kon babazi kay silotan gazed na Diyos ya tao nga maonga ya batasan daw ya aghehenay.⁵Diri kamo mag-azak ka dakolang kowarta. Diri kamo magmahay mahitenged ka kamazong kahimtang kay minsaad ya Diyos nagalaongnga aligarahen nao kamo. Diri gazed hao anbiza kamazo. ⁶Agon diri kita magdowadowa. Rig-enen nita ya kantang pagsarig kay mahagdamkita nga ya Magbabaza ani gazed ya matinabangen nita. Agon diri kita magkahaldek ka bisan ono ya inhinang na tao kanta kay tao ka lamang iza.⁷Magtaremdem kamo ka mga malaas nga nagadomara kamazo kay siran ya mintoldo kamazo ka sindo mahitenged ka Diyos. Maghena-henakamo nga ka bohi ka siran keteb ka pagkapatay niran wara siran magbiza ka pagtoo niran kan Kristo. Agon haodan mazo ya pagtoo niran kanKristo nga heget gazed. ⁸Kay si Hiso Kristo diri maisab ya toong buot sokad kawandini pen ngaro kawanihen ka. Agon rig-enen ya pagtoo mazo kanangiza.⁹Bantazan mazo kay basi malaag kamo ka mga pagmaymay nga diri kon ani. Ya pagtabang na Diyos ani ya makahatag ka pagrig-en dizan ka pagsarig kan Kristo. Diri makatabang kamazo ya mga balaed mahitenged ka paglikay ka bisan ono nga makaen. ¹⁰Ya pagkaomos ni Kristo ka pagbazad ka silot ka kantang mga sazop ani ya tinoohan nita. Kamhan ya mga tao nga nagapadazon paghalad ka mga ihazep singed ka mga karaang pari nga Hudiyo waray katengedniran ka pagdawat ka pagtabang ni Kristo iba kanta. ¹¹Ya buot na labaw nga pari nga Hudiyo indara naiza ya dogo na ihazep nga in-ihaw di dalem ka Dapit nga Labaw gazed nga Tinahodan kay hel-anan iton a Diyos. Kamhan inhalad naiza dazaw mawara ya mga sazop na mga tao. Kamhan bali ka isang lozo na alad na hel-anan niran insonog yamga lawas na mga ihazep.¹²Singed si Hisos kaiton kay bali ka isang lozo na alad na lobohan nga Hirosalem inpatay niran iza dazaw ya toong kaogaringeng dogo ani ya makahinglo ka mga tao ka kanirang mga sazop. ¹³Indara niran si Hisos bali ka alad na lobohan dazaw anhatag kanangiza ka kasipeg. Agon bisan tamazen kita magapadazon kita ka pagtoo kanHisos. ¹⁴Dini ka kalibotan lomalabay lamang kita agon ya hel-anan na Diyos daked ani ya intagadan nita kay kawanihen ka ya paghela nitadaked.¹⁵Agon mag-onay kita pagsaza ka Diyos. Ya pagpanaba nita nga si Hisos ani ya kantang Magbabaza singed iton ka ihaladay nita ka Diyos. ¹⁶Diri kamo magkalipat ka paghinang ka madazaw daw pagtabang ka mga nagalised nga tao. Kay iton nga batasan ani ya singed ka mga ihaladay nga makasaza ka Diyos. ¹⁷Tahodon mazo ya kamazong mga oloolo. Tomanen mazo ya kanirangmga sogo kay wara siran paheway pagtabang kamazo dazaw marig-en ya kamazong pagsarig. Kay-an ka tirmino na Diyos hokman naiza siran konmadazaw ya pagdomara niran kamazo kon diri. Kon antoo kamo kaniran mahangkay ya kanirang tarabaho piro kon diri kamo antoo malised yatarabaho niran. Kamhan magalised isab kamo.¹⁸Magpadazon kamo pagtabang kanami pagpangamozo ka Diyos. Mahagdam kami nga inhingloan di kami ka kanaming mga sazop kaynaazak kami kon waray minsaket nga maonga ka kanaming buot. ¹⁹Anhangzo hao kamazo nga tabangan mo hao pagpangamozo ka Diyosdazaw diri hao madogay pagbalik kamazo.²⁰Ya Diyos ani ya minbohi kan Hisos pagbalik garing ka lebeng. Kamhan iza di ya kantang oloolo nga labaw ka gahem nga mag-alimat kanta nga toong kasakopan. Kay iza ya minpaawas ka toong dogo dizan ka kros. Ya toong dogo singed iton ka inpirmahan na Diyos ya bag-ong saad naiza kanta kawanihen ka. ²¹Ya Diyos nga nakahatagkamazo ka kalinaw nga hinawa ani ya anhatag kamazo ka bisan ono ya inkinahanglan mazo dazaw makatoman kamo ka toong naazakan. Anhatag isab iza kamazo ka gahem ka pagtoman kay si Hiso Kristo ani ya insakopan mazo. Sazaen ta iza kawanihen ka.²²Mga lomon nao dizan kan Kristo, hangzoon ta kamo nga toohan mazo ya intambag nao kamazo kay diri kon ataas ini nga inpasoyat. ²³Pakahagdamen ta kamo nga si Timotiyo nga kantang lomon kan Kristo inbohian di ka pirisohan. Kon makabalik iza ngarini ka wara pen haomagpanaw ipaiba nao pagbisita kamazo.²⁴Ipangamosta hao ka tanan mga malaas nga nagadomara kamazo daw ya tanan mga kaibaha na Diyos. Nangamosta kamazo ya mga kaibahan niKristo dini ka lopa nga Italiya. ²⁵Gosto nao nga tabangan kamong tanan na Diyos.

James

Chapter 1

¹Hao si Santiago ya minsoyat. Kamhan hao ya sogoonon na Diyos daw si Hiso Kristo nga kantang Magbabaza. Nangamosta hao kamazong tanan nga kasakopan na Diyos nga inbogaw ka kamazong kaogaringeng lopa kamhan nagakabelagbelag kamo ka tibolos kalibotan. ²Kamo nga mga lomon nao dizan kan Kristo, magsaza kamo konmadateng kamo ka mga mataed nga klasi nga kalised. Kay intogotan na Diyos ya bisan ono nga kalised kay porbahan naiza kon matood ya pagsaring mazo kon diri. ³Kay mahagdam kamo nga ya pag-azi mazo ka mga kalised ani di ya minhinang ka pag-anget ka mga kalised kon dirikamo ambiza ka pagsaring mazo kan Kristo.⁴Keteb ka pagkakamhan ka kalised kinahanglan angeten gazed mazo kamhan ya naazakan na Diyosdaw ya kamazong naazakan mag-anika siran, waray makolang. ⁵Dizan kamazo kon may isa nga diri mahagdam ka pagtoman ka naazakan na Diyos kinahanglan mangamozo iza ka Diyos. Kamhantabangan iza na Diyos nga maloozon ka tanan mga tao daw naazak pagtabang kaniran.⁶Pagpangamozo mazo kinahanglan diri kamomagdowadowa pagtoo nga tabangan kamo na Diyos kay kon nagadowadowa kamo singed kamo ka mga baled na dagat nga ipalidpalid lamang na hangin. ⁷Kamhan diri hatagan kamo na Diyos ka bisan ono ya pinangazo mazo ⁸kay hopaw ka lamang ya pagtoo mazo daw diri kon sigoro ya katozoan mazo paghinang mazo ka bisan ono.⁹Ya pobri nga minsakop di kan Kristo magsaza iza kay intagan iza na Diyos ka matood nga kadato. ¹⁰Ya dato nga minsakop di kan Kristo magsaza iza kon naobos di ya toong saleped kay ya dato madali iza mawara singed ka mga boyak na kasagbetan. ¹¹Kay pagkaataas na seganangapetes ya sagbet pagpangalaza. Kamhan nahen-ak ya boyak ka lopa daw nawara di ya madazaw nga selengan. Singed iton ya kaazi na dato nga diri ansarig ka Diyos kay ka nagapadogang pen iza ka saleped maomos iza.¹²Dakola ya kasaza na tao nga maheget ya toong pagsaring ka Diyos bisan nagalised iza kay kon diri iza anbiza ka toong pagsaring mahataganiza ka kinabohi nga diri mawara nga primyo nga insaad na Diyos ka mga tao nga nagaazak kanangiza. ¹³Pag-azi mazo ka kalised kamhantintalen kamo ka paghinang ka maonga diri kamo maghena-hena nga pagatintalen kamo na Diyos kay ya Diyos diri iza makaangay ka batasan nga maonga agon diri mahimo nga tintalen naiza ya tao.¹⁴Kay a kamazong in-azak nga maonga nga inkatao dizan kamazo ani ya minlimbong kamazo ka pagpakasala. ¹⁵Kamhan kon antoman kamo ka in-azak nga maonga nakasala kamo. Kamhan kon magapadazon kamo pagpakasala mahatagan kamo ka kamatazen nga waray kinateban. ¹⁶Mga kinaazak nao nga lomon dizan kan Kristo, azaw limbongi ya kamazong kaogaringen nga magatintalen kamo na Diyos.¹⁷Kay bisan ono ya hatag na Diyos polos madazaw iton, waray mabodlay nga maonga. Kay garing iton ka Diyos nga maghinangay ka sega daw bolan daw mga bitoon nga nagapawa ka kalibotan. Pagsalep na sega madegleman ya kalibotan piro ya Diyos diri iza anhatag kanta ka kadeglem kay onay iza anhatag kanta ka madazaw, diri gazed maisab ya toong batasan singed ka batasan na sega daw bolan nga nagakalebadlebad ya kanirang kalatì. ¹⁸Pagsaring nita ka pagmaymay mahitenged kan Kristo minhinang ya Diyos nga kita di ya toong mga maanak kay ani ya toong kabebet-en. Kamhan dini ka tanan mga inhinang naiza kita di ya singed ka primirong maanak naiza.¹⁹Mga kinaazak nao nga lomon dizan kan Kristo, diri kamo magkalipat nga kinahanglan mag-andam kita daan ka pagpanalinga ka mga panabana Diyos. Magtoman kita ka toong mga sogo anipen magpanaba kita ka toong pagmaymay dizan ka mga iba nga tao. Pagpanaba nita kaniranmahitenged ka Diyos diri magkazehet kon diri siran antoo. ²⁰Kay kon mazehet ya tao diri iza makatoman ka naazakan na Diyos. ²¹Agonpamizaan mazo ya bisan ono nga batasan nga maripa daw maonga. Magtoo kamo ka Diyos daw dawaten mazo ya toong mga panaba nga inwali nami kamazo kay ani ya makalibri kamazo ka silot ka kamazong mga sala.²²Kinahanglan tomanen mazo ya sindo na Diyos kay kon nanalinga ka lamang kamo singed ka nagalimbong kamo ka kamazong kaogaringen. ²³Kay bisan sin-o ya nanalinga ka pagmaymay na Diyos piro diri antoman singed iza ka tao nga nagaseleng ka toong bayho dizan ka ispiho. ²⁴Pagkakamhan naiza pagseleng minpanaw iza. Kamhan nalipat dazon iza ka inselengan naiza. ²⁵Basta kay ya tao nga nagasosi gazed kaini nga pagmaymay nga makalibri ka tao ka toong mga sala, kamhan magapadazon iza pagtoman ka pagmaymay daw diri malipat ka inpanalingzan naiza na, panaranginan matood iza na Diyos daw ya toong mga hinang.²⁶Kon nagahena-hena ya tao nga mintoo iza ka Diyos kamhan wara iza magpegeng ka toong dila, minlimbong iza ka toong kaogaringen kay dinika pagseleng na Diyos waray polos ya toong pagtoo. ²⁷Kay ya tao nga matood ya pagsaring ka Diyos nga kantang Ama mahagdam iza paglikayka maonga nga inhinang na mga tao nga wara makaangay ka Diyos. Mahagdam disab iza pagtabang ka mga bata nga nailo di daw ya mgababazi nga nabalo di nga nagalised siran.

Chapter 2

¹Mga lomon nao dizan kan Kristo, minsakop di kamo kan Hiso Kristo nga Magbabaza nga pinakalabaw agon dizan ka mga iba mazo kinahanglan waray pinalabi mazo. ²Simpan dizan ka tiponanan mazo may isang dato mintambong ka kamazong pagsingba nga minsingsing ka mga maazak daw madazaw ya bado. Kamhan mintambong disab ya isang maaco-aco nga diri kon madazaw ya bado. ³Minsazep kamo kon madazaw ya pagpanaba ka dato nagalaong nga dini ka lo-toan nga madazaw lomo-to di ko. Kamhan nagalaong kamo ka maaco-aco nga magtindeg ko naa, bisan dizan ka salog maglo-to di ko. ⁴Kon nagabatasan kamo singed kaitonnakasala matood kamo kay dizan kamazo may pinalabi mazo kay kon madazaw ya bado na tao anipen kamo maglaong nga madazaw ya tao⁵Mga kinaazak nao nga lomon dizan kan Kristo, timan-an mazo gazed ini! Dini ka kalibotan may mga maaco-aco nga inpili na Diyos dazaw matoodya pagsaring niran kanangiza. Kamhan siran ya andawat ka mga hatag nga insaad na Diyos ka toong kasakopan nga nagaazak kanangiza. ⁶Ambaza kay ya batasan mazo nagatamaytamay ka mga maaco-aco. Magtaremdem kamo nga ya mga dato ani ya nagadaegdaeg kamazo. Inggozod disabniran kamo ngaro ka hokmanan dazaw kawsahan. ⁷Siran disab ya mintongazaw ka ngaran ni Kristo nga insakopan mazo.⁸Dizan ka daan pinasoyat na Diyos may sogo naiza ka toong kasakopan nagalaong nga azaken mazo ya mga iba mazo singed ka pag-azak mazoka kamazong kaogaringen. Kon tomanen mazo ini nga sogo madazaw kamo. ⁹Piro kon tahodon mazo ya mga dato kamhan tamaytamazenmazo ya mga maaco-aco nakasala kamo kay may pinalabi mazo. Kamhan ya balaed na Diyos minhokom kamazo nga malinapasen.¹⁰Kay bisan nagalapas ya tao ka isa ka lamang nga sogo na balaed singed ka nakalapas iza ka tanan mga sogo na balaed. ¹¹Kay ya Diyos nga minsogo nga azaw panhenay, iza disab ya minsogo nga azaw pagpatay ka tao. Agon bisan wara kamo manhenay kon magabono kamo ka tao salaanmatood kamo kay nakalapas kamo ka balaed.¹²Kamhan may bag-o pen nga balaed nga indara ni Kristo nga makahatag kanta ka gahemka pagbineetan daw makalibri disab kanta ka silot ka kantang mga sala. Ini nga balaed ani ya gamiten na Diyos ka paghokom kanta. Agon kinahanglan dazawen nita ya kantang mga panaba daw batasan dazaw diri kita anlapas kaini nga balaed. ¹³Kinahanglan magtaremdem kita nga ya tao nga diri magakalooy ka toong iba labi di sa ya mga maaco-aco hokman iza na Diyos ka silot nga waray kalooy. Kamhan ya tao nga maloozon diri iza silotan na Diyos.¹⁴Mga lomon nao dizan kan Kristo, kon nagalaong ya tao nga mintoo iza ka Diyos piro waray madazaw nga batasan nga makapamatood ka toong mga panaba, ya toong pagsaring diri makalibri kanangiza ka silot ka toong mga sala. ¹⁵Simpan may mga iba mazo nga kaibahan ni Kristo nga nagalised di siran kay waray bado, waray makaen. ¹⁶Bisan minlaong kamo nga diri kamo magkawied, mahatagan kamo na Diyos ka badodaw makaen na, waray polos ya kamazong mga panaba kon diri kamo antabang kaniran. ¹⁷Singed kaiton ya tao nga minpanaba nga mintoo izaka Diyos piro dizan ka batasan waray pagpamatood nga mintoo iza ka Diyos. Kamhan makasabot kita nga diri kon matood ya pagsaring naiton ngatao.¹⁸Simpan may ansambag nga nagalaong nga ya batasan na isang tao mintoo iza ka Diyos dazaw librihen iza ka silot ka toong mga sazop. Kamhan ya batasan na iba nga tao minhinang iza ka madazaw dazaw librihen iza. Wani ya sambag nao nga dizan ka iba mazo kon waray inhinang mazo nga madazaw diri kami makakita nga matood ya pagtoomazo ka Diyos. Ya batasan nao nga madazaw ani ya pagpamatood nga mintoo hao ka Diyos. ¹⁹Kon mintoo kamo nga ya Diyos isa ka izamadazaw ya pagsaring mazo piro kolang pen iton kay mintoo disab ya mga maonga nga sogoonon ni Satanas. Kamhan nagapamidpid siran ka kahaldek kay andateng ya tirmino nga silotan siran na Diyos. ²⁰Waray kasabtan na tao kon singed iton ya toong pagsaring. Kinahanglan makasabot kamo nga pagtoman nita ka naazakan na Diyos ani ya pagpamatood nga matood ya pagsaring nita ka Diyos.²¹Magtaremdem kamo kan Abraham nga kantang karaan. Dizan ka hena-hena na Diyos matood ya pagsaring ni Abraham kay mintoman iza ka sogo na Diyos paghinang naiza ka haladanan dazaw ihalad naiza ya toong mga anak nga si Isak. ²²Agon nakasabot kita nga ya inhinang ni Abraham garing iton ka pagtoo naiza ka Diyos. Kamhan ya pagtoman naiza ka naazakan na Diyos ani ya agpamatood nga matood ya pagtoo naiza ka Diyos. ²³Kamhan natoman ya daan pinasoyat na Diyos nagalaong nga si Abraham mintoo iza kaDiyos kamhan dizan ka pagseleng na Diyos matadeng si Abraham kay matood ya toong pagsaring. Kamhan inngaranan iza na Diyos nga toong higara. ²⁴Kamhan makasabot kita nga dizan ka pagseleng na Diyos matadeng ya tao kon antoman iza ka naazakan na Diyos. Diri konmatadeng iza kon minlaong lamang iza nga mintoo iza ka Diyos.²⁵Matood isab ya pagsaring ni Rahab nga maongang babazi. Inhinang na Diyos nga matadeng si Rahab kay minpaseled iza ka mga kaibahan na Diyos. Kamhan mintabang iza kaniran dazaw dizan ka lain dalan makalayas siran, diri kadakpan na mga soldaw. Agon pagpakadaeg na mga kaibahan naDiyos ka mga taga lobohan nga Hiriko wara pataza si Rahab iba ka mga kaaway na Diyos. ²⁶Kamhan wani ya pamolinged nga waray polos ya lawas na tao nga naomos di. Waray polos isab ya pagsaring na tao kon wara iza maghinang kamadazaw kay singed isab iza ka maomos di.

Chapter 3

¹Mga lomon nao dizan kan Kristo, madazaw kon talagsa ka ya nagatoon ka pagtoldo ka mga tao ka pagmaymay na Diyos. Kay mahagdam kamo nga kami nga magtutudlo kon nasazep kami pagmaymay dakola ya silot na Diyos kanami ka silot naiza ka mga iba nga tao. ²Kitang tanan mataed ya sazep. Ya tao nga waray sazep ka toong mga panaba madazaw gazediza. Mahagdam disab iza pagpegeng ka toong kaogaringen.³Pamolinged ini nga bokadohan nita ya ba-ba na kabayo dazaw magpapanaw ngaro ka bisan hain kita magponto. ⁴Bisan ya dakolang bangka gamiten na kapitan ya geramay nga harominta ka pagbirik ka baloto bisan indara na makeseg nga hangin.⁵Singed isab ya dila kay bisan geramay ya diladakola ya inhinang naiton. Timan-an mazo gazed ini nga bisan geramay ya laga makaobospagpansonog ka haloag nga bobong! ! ⁶Kamhan ya dila na tao singed isab ka laga kay makaonga iton ka tanan hena-hena daw batasan na taosokad ka pagkatao keteb ka pagkapatay naiza. Kamhan ya kaonga na dila singed iton ka laga nga garing ka gabok nga nagalaga.⁷Kay bisan ono ya ihazep daw manokmanok daw isda nakapaanad ya tao kanirang tanan. ⁸Piro bisan sin-o nga tao diri iza pagmaymay ka toong dila ka pagpanaba ka madazaw kay diri iton makaheneng pagpanaba ka maonga. Kay ya kaonga na dila singed iton ka rara na halas nga makapatay ka tao.⁹Ingamit nita ya dila ka pagpasalamat ka Magbabaza nga kantang Ama. Ingamit pen nita ya dila ka pagtongazaw ka tao kamhan singed ka pagtongazaw nita ka Diyos kay iza ya minhinang ka tao. ¹⁰Garing baza ka isa kang bolos nga ba-ba ya pagpasalamat daw ya pagtongazaw. Mga lomon nao dizan kan Kristo, diri kon madazaw iton.¹¹Dizan ka tobod diri mahimo nga ansobwak ka sapa nga madazaw iba ka sapa nga maparat. ¹²Kamhan diri disab mamonga ya kasoy ka nizog, diri mamonga ya kalobasa ka kasoy. Kamhan ya dagat diri makahatag ka sapa nga madazaw pag-inem. Agon dini kanta kinahanglan olos madazaw ya kantang mga panaba, waray saket nga maonga.¹³Dizan kamazo kon may isa nga dakola ya kasabtan mahitenged ka pagmaymay na Diyos daw mahagdam pagtoldo ka toong mga iba kinahanglanmagpaebes iza ka toong kaogaringen paghinang naiza ka madazaw kay ani ya pagpamatood nga dakola ya kasabtan naiza ka sindo na Diyos. ¹⁴Kamhan kon dalem ka beet mazo maarigen kamo daw maizaizahen, diri kamo magpagarbo daw magbakak magalaong nga dakola yakasabtan mazo ka pagmaymay na Diyos. Kay nakasopak kamo hinoa kaini nga sindo.¹⁵Kamhan diri kon garing ka Diyos iton nga batasan basta kay garing ka maonga nga inkatao dizan ka mga tao nga inharian ni Satanas. ¹⁶Kamhan bisan hain ya batasan nga magaarig daw izaizahen dizan disab ya kasamok daw ya tanan mga maongang hinang. ¹⁷Kamhan yabatasan nga garing ka Diyos na, ka primiro pen waray sala. Nakaangay isab ya tao ka toong mga iba. Madazaw ya pagdomara naiza kaniran. Diriiza magpalabaw ka toong kaogaringen hinoa nagapaebes iza. Maloozon iza daw naazak pagtabang ka mga tao. Waray pagpili naiza ka toong iba. aray pagkalimbongon naiza. ¹⁸Naazak disab iza pagpahosay ka mga tao nga nagaaway. Ya pagdara naiza ka kahosay singed ka nagatanem ka madazaw nga binhi nga homay. Kamhan ya pagkaangay na mga tao singed iton ka anihen nga garing ka inpegas naiza.

Chapter 4

¹Daw hain garing ya mga linalislalis mazo? Garing matood ka mga in-azak nga inkatao nga nagain-away-away dalem ka beet mazo. ²Gosto kamo mag-angken ka mga betang piro wara kamo makaangken agon gosto kamo anpatay ka tao. May naazakan mazo piro warakamo makakawa agon namag-away kamo. Wara kamo makaangken ka kamazong naazakan kay wara kamo mangazo ka Diyos. ³Bisannangazo kamo ka Diyos wara kamo tagi kay maonga ya kamazong tozo ka pagpangazo kay tomanen mazo kontana ya kamazong kaogaringengkaazak.⁴Kamo nga mga masinopaken! Daw wara kamo mahagdam nga ya pagpakighigara mazo ka mga tao nga wara mag-angay ka Diyos ani yapagpakig-away ka Diyos? Bisan sin-o ya naazak pagpakighigara kaniran minpakig-away iza ka Diyos. ⁵Azaw kamo maghena-hena nga waraypolos ya daan pinasoyat na Diyos nagalaong nga ya ispirito nga inbetang na Diyos dini ka kantang lawas gosto gazed magpatozang ka mga kaazakna lawas.⁶Piro dakola pen ya pagtabang na Diyos kanta dazaw diri kita antoman kaini nga kaazak. Kay may daan pinasoyat nagalaong nga kontara na Diyos ya tao nga garboso piro tabangan naiza ya tao nganagapaebes ka toong kaogaringen. ⁷Agon dizan ka Diyos magpaebes kamo ka kamazong kaogaringen. Mag-ato kamo kan Satanas kamhan andalagan iza.⁸Mag-arani kamo ka Diyos kamhan an-arani iza kamazo. Kamo nga nakasala, bizaan mazoya kamazong mga sala. Kamo nga hopaw ya kamazong pagsaring ka Diyos, maghinelsel kamo ka mga sala mazo. ⁹Mag-awa kamo daw maghaza kay nakasala kamo. Diri kamo magkatawa hinoa magkasipeg kamo ka kamazong mga sala. Kinahanglan magkawied kamo, diri kamo magsaza. ¹⁰Dizan ka Diyos magpaebes kamo ka kamazong kaogaringen daw maghinelsel kamo ka mga sala mazo. Kamhan sazaen kamo naiza.¹¹Mga lomon nao dizan kan Kristo, magheneng kamo pagpanaway ka mga iba mazo. Kay ya tao nga nagasaway ka toong iba singed ka nagahokom iza ka silot daw singed ka nagasopak ka balaed na Diyos kay nagalaong iton nga kinahanglan mag-angay-angay kamo. Kamhan kon magasopak kamo ka pagmaymay na Diyos wara gazed kamo magtoman kaini nga pagmaymay. ¹²Ya Diyos anikay minhatag kanta ka toong pagmaymay agon iza ya may katenged ka paghokom kantang tanan. Iza kay makalibri ka tao ka silot ka toong mga sala. Iza disab ya makapahamtang ka tao ka silot. Kamhan waray katenged nita ka paghokom kon sin-o ya nalibri kon sin-o ya diri malibri ka silot ka toong mga sala.¹³Bisan dizan kamazo may nagalaong nga koman aldaw kon konsilem mangaro kami ka isang kahaloagan. Kamhan doro kami maghela keteb kaisang ka toig dazaw ampangaraw daw makasapi pagdazaw. ¹⁴Timan-an mazo gazed ini kay waray kasabtan mazo. Bisan konsilem wara mazokahagdami kon ono ya kamazong kaazi kay dini ka kalibotan ababa ka lamang ya kinabohi nita singed ka gabon nga madali ka mawara pagselengan.¹⁵Kontana magpanaba kamo nga kon malooy ya Magbabaza daw kon ansogot iza makapadazon kami ka kanaming pangozamot. ¹⁶Ambaza kay nagapagarbo kamo nagalaong nga mataed pen ya kamazong hinangen. Kamhan diri kon madazaw ya pagpagarbo mazo. ¹⁷Agon ya tao nga mahagdam kon ono ya madazaw kinahanglanhinangen naiza kay kon wara iza maghinang, nakasala iza.

Chapter 5

¹Kamo nga mga dato, manalinga kamo kanao! Maghaza kamo daw mangarohoy kamo kay madateng kamo ka mga masiet nga kalised. ²Kamhan ya kamazong mga dinapog nangadonot. Ya kamazong mga bado inpangetket na mga bangka-bangka. ³Inkararing di ya mga talipid mazo kay wara kamo maggamit kaini ka pagtabang ka mga tao. Kamhan ya kararing ani ya timaan ka kamazong kaereg. Kay-an ka pagsilot naDiyos ka mga tao ka kanirang mga sala dakola ya pagsilot naiza kamazo kay koman ka kataposan nga panahon nagadapog kamo ka masarangkowarta.⁴Panalingzan mazo ya pagmahay na mga pangozamot ka kamazong kaomahan kay wara mazo ihatag ya sohol. Ya Diyos nga labaw ka gahem nakabati di iza ka pagpakitabang na mga mag-aani ka kamazong mga abot. ⁵Dini ka kalibotan madazaw gazed ya kahimtang mazo daw nagapatozang kamo ka kawilihanan. Inpataba mazo ya kamazong kaogaringen singed ka baboy nga inpataba na tao kay ihawen. Nalipat matood kamo nga may tirmino na Diyos ka pagpahamtangkamazo ka silot. ⁶Insilotan daw naomos mazo ya tao nga waray sala. Wara iza mag-ato kamazo.⁷Agon mga lomon nao dizan kan Kristo, angeten mazo ya batasan niran hangtod ka pagbalik na Magbabaza. Kay ya mag-ooma nagatagad iza ka pagtobo na toong tanem. Nagatagad isab iza ka oran nga inkinahanglan na toong tanem pagpanhinog. ⁸Kamhan kinahanglan magpahitagad kamo. Magrigen disab kamo ka kamazong pagsaring kay arani di ya pagbalik na Magbabaza.⁹Mga lomon nao, diri kamo magmahay ka isa daw isa dazaw diri kamo silotan na Diyos. Ya Diyos nga Maghohokom arani di ya tirmino naiza ka pagbalik ngarini. ¹⁰Mga lomon nao, maghaod kita ka batasan na mga karaang propita na Magbabaza nga insogo naiza ka pagdara ka toong mga panaba. Kay pagdara niran ka toong mga panaba in-anget niran ya pagdaegdaeg na mga tao kaniran. ¹¹Inpanaranginan di siran na Diyos ka kasaza kay pagtoman niran ka mga sogo na Diyos in-anget niran ya mga kalised, wara magbiza ka pagsaring niran ka Diyos. Mahagdam di kamo daan nga dakola ya pag-anget ni Zob ka mga masiet nga kalised. Pagkakamhan naiza pag-azi ka mga kalised inkaloozan iza na Magbabaza kay dakola ya kalooy na Ginoo. Naazak disab iza ka pagtabang ka mga tao.¹²Mga lomon nao, timan-an mazo gazed ini nga kon ansaad kamo ka ibang tao diri kamo magpaninhaga ka langit kon lopa kon bisan ono.Hinoa kon mahimo ya pagtoman ka saad maghee kamo. Kon diri mahimo ya pagtoman maglaong kamo nga diri mahimo kay dazaw diri kamosilotan na Diyos.¹³Dizan kamazo kon nagalised ya isa kinahanglan anpangamozo iza ka Diyos. Kon nagasaza ya isa kinahanglan magkanta iza ka toong pagsaza ka Diyos. ¹⁴Kon masakiten ya isa kinahanglan pakarinhen naiza ya mgaoloolo na mga kaibahan ni Kristo dazaw tabangan iza ka pagpangamozo kan Hiso Kristo nga insakopan mazo daw haplasan iza ka lana. ¹⁵Kon diri siran magdowadowa pagpangamozo tambalen na Diyos ya mabodlay na tao daw pasaylohon disab ya toong mga sazop.¹⁶Dizan kamazo agpanan-ogay kamo ka mga sala mazo. Tabangan sab mazo ya isa dawisa ka pagpangamozo ka Diyos dazaw dazawen naiza ya kamazong mga mabodlay. Ya tao nga mintoman ka naazakan na Diyos dakola ya gahemna toong pagpangamozo ka Diyos. ¹⁷Magtaremdem kamo kan Iliyas nga karaang propita na Diyos. Bisan tao ka iza singed kanta minhangzo gazed iza ka Diyos nga diri an-oran. Kamhan waray oran keteb ka tolong ka oig may tenga. ¹⁸Pagkakamhan kaiza minhangzo disab iza nga an-oran. Kamhan dakola ya oran daw nanobo disab ya mga tanem.¹⁹Mga lomon nao, dizan kamazo kon may isa nga minbiza ka toong pagsaring ka pagmaymay na Diyos madazaw kon tambagan iza mazo dazawambalik iza. ²⁰Kay magtaremdem kamo nga bisan sin-o ya antabang ka salaan nga tao dazaw anhinelsel iza singed ka makalibri iza ka tao kakamatazen nga waray kinateban. Kamhan bisan mataed ya toong mga sala pasaylohon iza na Diyos.

1 Peter

Chapter 1

¹Hao si Pidro minsoyat.Insarigan hao ni Hiso-Kristo ka pagdara kazong ka toong pagmaymay. Wani ya soyat nao kamazo nga mga sakop na Nagagihito nga inbogaw ka kamazong kaogaringeng lopa. Kamhan nagakabelagbelag kamo doro ka mga lain dapit nga Ponto daw Galasya daw kapadosya daw Asya daw Bitiniya. ²Kawandini pen kabebet-en na Nagagihit nga Ama nga pilien neiza kamo. Kamhan dizan ka toong pagseleng inhinang naiza nga matadeng di kamo kay intagan di kamo ka toong Lambong dazaw may gahem mazo ka pagtoman ka mga sogo ni Hiso-Kristo. Kay pagkamatay naiza minpaawas iza ka toong dogo dazaw makahinglo kamazo ka kamazong mga sala. Gosto nao nga tabangan kamo na Nagagihit daw paliwen disab pagdakola ya kamazong hinawa.³Magpasalamat kita ka Nagagihit nga Ama ni Hiso-Kristo nga kantang Magbabaza kay dakola ya kalooy naiza kanta. kan Hiso-Kristo pagbalik garing ka lebeng singed ka natao disab kita pagbag-o. Kamhan marig-en ya pagtagad nita ka bag-ong kinabohi nga diri mawara nga ihatag kanta na Nagagihit. ⁴Ihatag sab kanta ya kabilin nga in-andam na Nagagihit daked ka langit para kamazo nga toong mga sakop. Madazaw gazed ya kabilin, diri madonot, diri magkaongan, diri mahorot. ⁵Ka nagatagad pen kamo dini ka kalibotan ya Nagagihit nga intoohan mazo ani ya nagaaligara kamazo kay iza ya labaw ka gahem. Kay-an ka kataposan nga aldaw ipakita na Nagagihit ya madazaw nga kahimtang nga insaad naiza kamazo.⁶Agon magsaza gazed kamo bisan ka dini pen kamo ka kalibotan kinahanglan may mga mataed nga kalised nga in-anget mazo. ⁷Pamolinged ini nga ya bolawan nga madali madaan initen na tao dazaw mahogas ya maonga. Kamhan singed kaiton ya pagtoo mazo kan Kristo kay mahal pen iton ka pagkamahal na bolawan. Intogotan na Diyos ya bisan ono nga kalised kay porbahan naiza daw matood ya pagtoo mazo kon diri kamo ambiza ka pagtoo mazo ko diri. Kon diri kamo ambiza ka pagtoo mazo Kristo kay-an ka pagbalik naiza sazaen daw tahodon kamo naiza kay matood ya pagtoo mazo kanang-iza.⁸Inmahal mazoo iiza biisan wara kamo makakita kanang-iza. Mintoo kamo kanang-iza bisan wara pen kamo makakita kanang-iza. Agon dakola gazed ya kasaza mazo nga diri ikapanan-og. ⁹Kay nalibri di kamo ka silot ka kamazong mga sala kay matood ya pagtoo mazo kan Kristo. ¹⁰Ya mga karaang propita na Nagagihit nagasosi gazed siran pagpangotana kon onhon na Nagagihit paglibri kanta ka kantang mga sala. Ini nga pagkalibri inpanan-og niran daan.¹¹Kamhan nagapangotana siran kon, kon-o daw onhon ya pagtoman. Kamhan ya Madaza ng Lambong nga garing kan Kristo ani ya minpasabot kaniran nga dini ka kalibotan kinahanglan angeten ni Kristo ya mga kalised. Pagkakamhan naiza pag-azi ka mga kalised ipalabaw gazed iza na Nagagihit. ¹²Inpasabot na Nagagihit ka mga propita nga ya inpanan-og niran diri kon para ka kanirang kaogaringeng kadazaw basta kay para kamazo. Kamhan kamo di ya inpanan-ogan ka pagmaymay na Nagagihit. Ya Madazaw nga Lambong nga garing ka Nagagihit ani ya minsindo ka mga minpanan-og kamazo. Kamhan bisan ya mga sogoonon nga taga langit gosto gazed magpasabot ka pagmaymay mahitenged kan Kristo piro diri mahimo.¹³Kinahanglan isahen mazo ya hena-hena mazo ka pagtoman ka naazakan na Nagagihit. Mag-andam kamo ka batasan nga madazaw. Magrigen gazed kamo ka pagtagad mazo ka madazaw nga ihatag kamazo na Nagagihit pagbalik ni Hiso-Kristo. ¹⁴Mga maanak di kamo na Nagagihit agon kinahanglan tomanen mazo ya toong mga sogo kamazo. Bizaan mazo ya kaogaringeng kaazak mazo nga maonga nga intoman mazo ka wara pen kamo mahagdam ka pagmaymay na Nagagihit.¹⁵dazawen mazo ya batasan mazo bisan ono ya hinangen mazo. Kay ya Nagagihit nga minpili kamazo madazaw iza waray sala. ¹⁶Kay may daan pinasoyat na Nagagihit nagalaong nga kinahanglan batasanen mazo ya podo madazaw hao waray sala. Ani ini ya sogo na Nagagihit. ¹⁷Pagpangamozo mazo ka Nagagihit minsabi kambo kanangiza nga Ama. Kamhan iza disab ya maghokom ka tanan mga tao angay ka batasan niran. Waray pinili naiza pagbales kon maonga say batasan. Agon ka nagaazi pen kamo dini ka kalibotan kinahanglan tahodon gazed mazo iza.¹⁸Mahagdam kamo nga dakola gazed ya inkabazad naiza ka paglibri kamazo ka paghari na mga batasan nga waray polos nga inbilin na kamazong mga karaan. Kamhan ya inlibri diri kon kowarta kon bolawan nga madali madaan. ¹⁹Hinoa ya inkabazad nnaiza ani ya dogo nga masarang ka mahal nga inpaawas ni Hiso-Kristo pagkapatay naiza. Kamhan singed inton ka dogo na nati na karniro nga waray maonga nga inhalad ka Nagagihit dazaw mawara ya kantang mga sala.²⁰Ani ini ya tood na Nagagihit ka pagpili naiza kan Kristo ka wara pen mahinang ya kalibotan. Kamhan koman nga mga aldaw nga kataposan na kalibotan inpakahagdam di kamo dazaw diri kamo silotan ka kamazong mga sala. ²¹Mintoo kamo ka Nagagihit kay mindateng di si Kristo. Inbohi iza na Nagagihit pagbalik garing ka lebeng. Kamhan inpalabaw gazed naiza si Krsito. Agon ya Nagagihit ani ya sariganan mazo. Kamhan marig-en gazed ya pagtagad mazo ka tirmino nga mahatagan kamo naiza ka kinabohi nga dir mawara.²²Pagtoo mazo ka pagmaymay mahitongod kan Kristo inbizaan mazo ya batasan nga maonga. Kamhan matood ya pagkaangay mazo ka kaibahan mazo nga minsakop di kan Kristo. Kinahanglan dizan kamazo azaken mazo pagtineed ya isa daw isa. ²³Garing ka mga panaba na Nagagihit pagmaymay ka natao di kamo pagbag-o, diri kon garing ka tao pagliwat. Kay ya mga panaba na Nagagihit diri gazed mawara kawanihen ka. Kamhan makahatag iton ka tao ka kinabohi nga diri mawara.²⁴Kay may daan pinasoyat na Nagagihit nagalaong nga ya tanan mga tao abada ya kanirang kinabohi agon pagmaymay siran ka sagbet. Kamhan nahen-ak ya boyak ka lopa. ²⁵Piro kay ya mga panaba na Nagagihit diri gazed mawara kawanihen ka. Ini nga mga panaba na Nagagihit ani ya pagmaymay mahitenged kan Hiso-Kristo nga inpasabot nami kamazo

Chapter 2

¹Nabag-o di ya kamazong hena-hena agon pamizan gazed mazo ya bisan ono nga batasan nga maonga daw malimbongon. Kinahanglan diri kon bakak ya pagtoo mazo kan Kristo. Bizaan mazo ya batasan nga masinahen daaw mazinobiten. ²Madazaw kon magpakasinged kamo ka mga bata nga masoso, mag-azak gazed kamo ka mga panaba na Nagagihit singed ka gatas nga madazaw. Kay ya mga panaba na Nagagihit ani ya makaparig-en ka kamazong pagtoo kan Kristo daw makalibri kamazo ka silot ka kamazong mga sala. ³Kay may daan na pinasoyat na Nagagihit nagalaong nga pagporba mazo ka Magbabaza madazaw matood iza agon magpadzon kamo pagtoon mahitenged ka Nagagihit.⁴Kamhan iza ya makahatag kamazo ka kinabohi nga diri mawara. ⁵Kamhkan kamo nga intagan di ka bag-ong kinabohi singed kamo ka mga bato. Agon togotan mazo ya Nagagihit dazaw gamiten naiza kamo ka paghinang ka toong hel-anan nga diri makita. Maghatag isab kamo ka kamazong kaogaringen ka pag-alagad ka Nagagihit dazaw tomanen mazo ya toong naazakan kay mga sakop di kamo ni Hiso-Kristo.⁶Kay may daan pinasoyat na Nagagihit nga nagalaong nga inpili nao ya isa nga minahal ka paghari kka Siyon nga lobohon na mga Hudiyo. Kamhan bisan sin-o nga antoo kanang-iza masazaen siran kawanihen ka.⁷Kamhan dizan kamazo nga minsakop di kan Kristo mahal gazed iza piro dizan ka mga diri antoo mintoman di ya daan pinasoyat na Nagagihit nga nagalaong nga ya matimgas nga bato nga inbizaan na mga minhinang ka lagkaw nahinang hinoa nga sinarigan ka pagparig-en ka primirong ogdok ka lakaw. ⁸May iba pen nga daan pinasoyat nga nagalaong nga iton nga matimgas nga bato ani insapdokan na mga tao. Nahiligad gazed siran kay diri siran antoo ka mga panaba na Nagagihit. Kamhan kabebet-en na Nagagihit iton.⁹Ka mhan kamo di ya mga pinili na Nagagihit dazaw hinangen naiza nga kamo di ya toong mga anak dazaw tomanen mazo ya toong naazakan. Singed kamo ka mga karaang pari nga nagaalagad ka Nagagihit nga kantang hari. Kamo ya toong kasakopan. Inpili naiza kamo ka pagpakahagdam ka mga tao nga madazaw gazed ya mga hinang na Nagagihit. Nakakaawa di iza kamazo ka toong pagmaymay. ¹⁰kawandini pen diri kon kamo ya mga sakop na Nagagihit piro koman mga sakop di kamo naiza. Kawandini pen wara kamo masabot nga dakola ya kalooy na Nagagihit kamazo piro koman inpasabot din kamo.¹¹Mga kinaazak nao, dini ka kalibotan diri kon matood ya hel-anan nita kay singed kita ka mga lomalabay ka lamang. Agon nagahangzo hao kamazo nga diri kamo magtoman ka mga kaazak nga maonga nga inkatao dini kamazo kay makabalabag iton kamazo ka pagtoman ka naazakan na Nagagihit. ¹²Bisan ka mga tao nga diri antoo ka Nagagihit kinahanglan madazaw ya batasan mazo. Kamhan ka-an ka pagbalik na Nagagihit sazaen niran iza.¹³Kinahanglan magtoo kamo ka bisan sin-o ya may katenged dazaw sazaen ya Magbabaza na mga tao. ¹⁴Bisan ono ya balaed na hari tomanen mazo kay dini ka kalibutan iza ya pinakalabaw. ¹⁵Tomanen sab mazo ya mga balaed na gobirnador nga igsogo na hari ka pagsilot ka mga salaan nga tao waray ikasaway ka sindo na Nagagihit kay madazaw ya batasan mazo. ¹⁶Sokad ka pagsakop mazo kan Kristo diri kon tao ya magaponto ka mazo. Piro ya pagkalibri mazo diri kon ikabaribad iton ka paghinang ka maonga. Hinoa ya paghinang mazo ya tanan mga tao. ¹⁷Mag-angay kamo ka mga kaibahan mazo nga minsakop din kan Kristo. Magkahaldek kamo paghinang ka bisan ono nga diri kon naazakan na Nagagihit. Tahodon ya hari nga pinakalabaw.¹⁸Kamo nga mga sogoonon, magtoo kamo ka kamazong mga agaron. Bisan madazaw daw maloozon ya agaron, bisan maiseg kinahanglan magtoo kamo. ¹⁹Kon angeten mazo ya kaiseg na agaron panaranginan kamo na Nagagihit ka madazaw kay bisan waray sala mazo ya paglatos mahagdam kamo nga kabebet-en na Nagagihit nga angeten mazo. ²⁰Kon angeten mazo paglatos kay minhinang kamo ka maonga diri sazaen kamo. Piro kon angeten mazo ya pagdaegdaeg kay minhinang kamo ka madazaw panaranginan matood kamo na Nagagihit ka madazaw.²¹Nakaanget si Kristo ka pagdaegdaeg dazaw librihen kamo ka kamazong mga sala. Kamhan ya inhinang nai-za ani ya haodanan mazo ka pag-anget ka mga kalised. Ani ini ya tood na Diyos ka pagpili nai-za kamazo. ²²Wara gazed iza makasala. Wara iza magpanaba ka bakak bisan isa ka. ²³Pagkapatay nai-za wara iza magsambag ka mga minbiaybiay kanang-iza. Wara iza maghinaldek kaniran. Hinoa dizan ka Diyos nga Maghohokom nga diri masazep insarig nai-za ya toong pagbales.²⁴Insilotan si Kristo ka kantang mga sala paglansang kanang-iza ka kros. Insilotan iza dazaw bizaan nita ya batasan nga maonga daw tomanen nita ya naazakan na Diyos. Pinaazi ka mga samad ni Kristo nangadazaw kamo. ²⁵Ka wara pen kamomagsakop kan Kristo singed kamo ka mga karniro nga nalaag ka dalan. Piro nakaoli di kamo ka Nagagihit. Kamhan iza di ya mag-aligarahay daw magbantazay kamazo.

Chapter 3

¹Kamo nga mga asawa, dizan ka bana kinahanglan tadengen disab mazo ya batasan. Kay bisan diri antoo ya mga isa ka mga panaba na Nagagihit pagpaniid niran ka kamazong batasan basi antoo siran bisan waray pagmaymay mazo nga asawa. ²Kay nakapaniid siran ka pagtahod mazo ka Nagagihit daw ya paglikay mazo ka batasan nga maonga.³Diri kamo maghena-hena nga ya pagpagarbo mazo ka bohok daw ya pagpasobra mazo ka alahas daw ya pagbado mazo ka mga mahalen nga bado ani ya makagwapa kamazo. ⁴Hinoa ya hena-hena mazo ani ya pakadazawen mazo kay ya babazi nga beetan daw mahenek, matood ya toong pagkagwapa. Kamhan dizan ka pagseleng na Nagagihit dakola ya polos naiton nga batasan singed ka bolawan nga diri madaan.⁵Singed kaiton ya pagpakagwapa na mga karaang babazi nga mintoo ka Diyos kay dizan ka kanirang bana intadeng disab niran ya batasan. ⁶Singed kan Sara kay mintadeng iza ka toong bana nga si Abraham singed ka pagtoo na tao ka toong agaron. Kamhan kamo disab ya singed ka mga ma anak ni Sara kon beetan kamo daw diri kamo magkahaldek.⁷Kamo nga mga bana, kinahanglan aligarahen daw tahodon ya asawa. Kay bisan diri kon makesgan siran intagan siran na Nagagihit ka bag-ong kinabohi singed kamazo. Tomanen mazo ini nga sogo dazaw anpanalinga ya Nagagihit ka kamazong pagpangamozo.⁸Wani ya pagkatiwas na kanaong tambag kamazo. Kinahanglan magangay kamong tanan ka kamazong hena-hena. Dizan kan Kristo singed ka maglomon di kamo agon kaloozan mazo ya isa daw isa. Paheteken ya batasan mazo, diri kamo magpalabaw. ⁹Kon daeten kamo na tao diri kamo magbales ka maonga. Kon panabaen kamo na tao ka maonga diri kamo magsambag ka maonga. Hinoa magbales kamo ka madazaw kay minpasakop ya Diyos kamazo dazaw panaranginan kamo nai-za ka madazaw.¹⁰Kay may daan pinasoyat na Nagagihit nagalaong nga dini ka bakangan kon gosto na tao nga madazaw ya toong paghela daw masazaen iza kinahanglan diri iza mamalikas, diri magbakak. ¹¹Kinahanglan bizaan naiza ya batasan nga maonga daw hinangen naiza ya madazaw. Kinahanglan maazak iza pagpakaangay ka toong iba. ¹²Kay nagabantay ya Nagagihit ka tao nga matadeng. Onay iza nagapanalinga ka toong paghangzo. Kamhan inbizaan nai-za ya tao nga nagahinang ka maonga. Ani ini ya daan pinasoyat na Nagagihit.¹³Kon naazak gazed kamo paghinang ka madazaw daw sin-o ya makadaet kamazo? ¹⁴Kamhan bisan kon daeten kamo kay minhinang kamo ka madazaw magsaza kamo. Diri kamo magkahaldek ka mga tao nga nagadaegdaeg kamazo. Diri isab kamo magkawied.¹⁵Dizan kan Kristo isahen mazo ya hena-hena mazo kay iza ya Magbabaza mazo. Kamhan dizan ka tao nga nagapangotana kamazo mahitenged ka pagtoo kan Kristo nga kamazong intagadan, mag-andam kamo daan ka isambag mazo. ¹⁶16Kamhan pagsambag mazo diri gahien ya saba mazo, hinoa tahodon ya tao nga nagapanaba kamazo. Kinahanglan maglikay kamo ka inhena-hena daw batasan nga maonga kay si Kristo ya insakopan mazo. Kamhan magkasipeg ya mga nagabetangbetang ka kamazong batasan nga madazaw. ¹⁷Kamhan kon kabebet-en na Diyos nga angeten nita ya kalised kon minhinang kita ka madazaw, madazaw pen iton ka pag-anget nita ka kalised kay minhinang kita ka maonga.¹⁸Kay si Kristo dakola disab ya pag-anget nai-za ka kalised. Maomos iza ka isa ka kay igo di iton ka pagkalibri kanta ka silot ka kantang mga sala. Bisan waray sala nai-za maomos iza pagsili ka mga salaan nga tao dazaw ipabalik kita ka Nagagihit. Ya toong lawas inpatay piro inbanhaw ya toong ispirito. ¹⁹Kamhan ya toong ispirito ani ya minkaro ka datnganan na mga ispirito na mga karaang tao nga panodpanan di kay pagsangzaw siran nai-za. ²⁰Mga ispirito iton na mga karaang tao nga wara magtoo ka Diyos bisan dogay ya pag-anget naiza ka batasan niran nga maonga paghinang pen ni Niwi ka sakzanan nga arka. Kamhan nak pira ka ya tao nga nakaseled ka arka nga nahalimwas ka lenep? Walo ka siran ya wara malemes ka lenep.²¹Kamhan ya sapa singed iton ka pamolinged ka sapa nga ibenzagay ka tao kay ani ya makalibri ka tao ka silot ka toong mga sala. Na, ya pagbenzag diri makahinglo ka lawas hinoa ya pagbenzag ani yapaghangzo nita ka Nagagihit ka pagpakakawa ka kantang mga sala. Nahinang ya pagpakakawa nai-za kay inbohi nai-za si Kristo pagbalik garing ka lebeng. ²²Kamhan minkandaked di si Kristo. Dizan di iza ka too na Nagagihit kay nagahari iza ka tanan mga sogoonon na Nagagihit nga taga tahaw daw ya tanan mga diwata.

Chapter 4

¹Si Kristo ka dini pen iza ka bakangan min-anget ya toong lawas ka masarang kalised. Agon mag-andam disab kamo ka kamazong kaogaringeng hena-hena ka pag-anget ka mga kalised. Kay ya tao nga min-anget ka kalised nawara di ya toong kaazak ka paghinang ka maonga. ²Sokad koman keteb ka maomos mazo kinahanglan harian kamo na naazakan na Nagagihit, diri kon ya kaazak nga maonga nga inkatao dizan ka lawas mazo.³Igo di koman ya pagkaangay mazo ka batasan nga naazakan na mga tao nga wara makaangay ka Diyos. Kay izang mahon-a pen ka wara pen kamo magsakop kan Kristo maripa gazed ya kamazong batasan. Maonga ya mga kaazak na lawas mazo. Mga palahebeg kamo kamhan pagtibo mazo naazak kamo pagpahiinem. Maonga isab ya batasan mazo paghawag mazo ka mga diyosdiyos nga intinoohan mazo. ⁴Kamhan ya mga tao nga wara makaangay ka Diyos nabereng di siran kay diri di kamo maazak ka paghinang ka maonga iba kaniran. Agon nagasorasora di siran kamazo. ⁵Kamhan may tirmino nga an-atobang siran ka Nagagihit kay panan-ogan niran iza ka tood niran ka paghinang ka maonga kay min-andam iza daan ka paghokom ka silot ka mga salaan nga tao bisan maomos di siran bisan bohi ka. ⁶Ya mga tao nga maomos di ka wara pen siran maomos pagsangzaw siran ka pagmaymay mahitenged kan Kristo dazaw mahatagan siran ka bag-ong kinabohi nga diri mawara bisan inlakip siran na Nagagihit ka pagkapatay ka lawas. Kay sokad kawandini pen ya pagkapatay ka lawas ani ya silot nga inhokman na Nagagihit ka tanan mga tao.⁷Arani di ya tirmino ka pagkawara na kalibotan. Agon mag-andam kamo ka hena-hena daw ya batasan nga madazaw dazaw makapangamozo kamo ka Nagagihit. ⁸Wani ya labaw nga pagmaymay na Nagagihit nga mag-angay-angay gazed kamo kay kon nakaangay ya tao ka toong iba pasagdan nai-za ya mga sazep na toong iba bisan mataed ya sazep. ⁹Mag-abiabi kamo ka isa daw isa ka kamazong lagkaw ka waray pagmahay.¹⁰Dini ka tagsa tagsa nga sakop ni Kristo intagan na Diyos ya kahagdamanan. Kinahanglan gamiten mazo iton ka pagtabang ka mga sakop ni Kristo kay kamo ya insarigan na Nagagihit kaiton nga kahagdamanan. ¹¹Kamhan ya pagsangzaw kinahanglan pagsangzaw iza ka mga panaba na Nagagihit. Ya nagatabang ka tao kinahanglan magtaremdem iza nga ya Nagagihit ani ya minhatag ka ikatabang. Naangzan nao nga si Hiso Kristo ya antabang kamazo dazaw bisan ono ya hinangen mazo sazaen na mga tao ya Diyos kay kawanihen ka ya toong pinakalabaw daw pagkahari. Matood ini.¹²Mga kinaazak nga lomon nao dizan kan Kristo, diri kamo magkabereng ka mga kalised nga kamazong in-anget kay porbahan na Diyos daw matood ya pagtoo mazo kon diri. Agon diri kamo magkabereng kon ono ya kahimtang mazo. ¹³Hinoa magsaza gazed kamo kay makadarahig kamo ka mga pag-anget ni Kristo ka kalised dazaw kay-an ka pagpakita naiza kamazo ka toong harianon nga kinaadman dakola gazed ya kasaza mazo. ¹⁴Kon sorasorahen kamo kay si Kristo ya insakopan mazo magsaza kamo pagdakola kay ya Madazaw nga Lambong nga garing ka Nagagihit nga pinakalabaw ani ya min-ibaiba kamazo.¹⁵Kinahanglan waray isa kamazo nga silotan kay namono ka tao kon kawatan kon malapasen ka balaed na gobirnador kon hilabtan ka iba. ¹⁶Piro kon silotan kamo kay si Kristo ya insakopan mazo azaw kamo magkasipeg. Hinoa magpasalamat kamo ka Diyos kay inngaranan di kamo nga mga kasakopan ni Kristo.¹⁷Na, ya mga kalised nga in-anget nita ani ya pagporba na Diyos kon matood ya pagtoo nita kon diri. Dini kanta nga toong mga sakop minsogod di iza pagsosi ka kantang batasan. Agon kon nagalised kita labi di sa ya kalised nga angeten pen na mga tao nga diri antoo ka sindo mahitenged kan Kristo paghokom na Diyos kaniran ka silot. ¹⁸Kay may daan pinasoyat na Diyos nagalaong nga kon malised ya pagpalibri ka beetan nga tao ka silot ka toong mga sala daw ono pen ya kahimtang na mga tao nga diri makaangay ka Diyos daw ya mga salaan nga tao? ¹⁹Agon kamo nga indaegdaeg di na mga tao kay ani ya kabebet-en na Diyos, ihatag mazo ya kamazong kaogaringen ka Diyos kay iza ya minhinang kamazo kamhan diri iza anbiza kamazo. Magpadazon isab kamo paghinang ka madazaw.

Chapter 5

¹Nagahangzo hao kamazo nga mga malaas nga nagadomara ka mga sakop ni Kristo nga magsisingba. Hao ya oloolo singed kamazo. Kamhan nakasaksi hao ka pag-anget ni Kristo ka mga kalised. Kamhan makaapil isab hao ka pagkadato ni Kristo kay-an ka pagpakita naiza ka toong pagkadato. ²Nagahangzo hao kamazo nga bantazan mazo ya mga sakop ni Kristo kay insarigan kamo na Nagagihit ka pagbantay kaniran singed ka pagbantay na tao ka toong mga bohien nga karniro. Madazaw kon maazak kamo pag-aligara kaniran, waray magaleges kamazo. Diri kamo ganahan pagpanginansiya hinoa mag-azak kamo ka pag-alagad ka Nagagihit. ³Azaw paghari-harì kaniran nga mga insarig na Nagagihit kamazo. Magtaremdem kamo nga singed siran ka mga karniro nga nagasonodsonod ka magbantazay. Agon dazawen mazo ya kamazong batasan kay ani ya haodon niran. ⁴Kamhan pagbalik ni Hiso Kristo nga labaw nga magbantazay tagan kamo naiza ka primyo nga madazaw gazed, diri madaan.⁵Kamo nga mga batan-en pen, dizan ka mga malaas magpaebes disab kamo ka kamazong kaogaringen. Kamong tanan, dizan ka isa daw isa magpaebes kamo daw magpangalagad kay may daan pinasoyat na Nagagihit nagalaong nga kontara na Nagagihit ya mga garboso piro tabangan nai-za ya mga tao nga nagapaebes ka kaogaringen. ⁶Agon dizan ka Nagagihit nga labaw ka gahem magpaebes kamo dazaw pagdateng na hostong panahon ipalabaw kamo nai-za. ⁷Ihatag kanangi-za ya tanan kinabido mazo kay iza ya nagaaligara kamazo.⁸Maghamarag kamo, diri kamo magtaka kay si Satanas nga nagaaway kamazo singed iza ka liyon nga nagalibotlibot kamazo daw nagahiged kay anpangita ka matekeb. ⁹Magsarig gazed kamo ka Nagagihit dazaw diri kamo madaeg ni Satanas. Magtaremdem kamo nga dini ka tibolos kalibotan indaegdaeg ya kamazong kaibahan singed kamazo.¹⁰Diri kon madogay ya paganget mazo ka kalised. Pagkakamhan mazo pag-anget ya Nagagihit ani ya antabang kamazo dazaw makatoman kamo ka toong naazakan daw diri magmaloza ya pagtoo mazo kan Kristo. Kamhan bisan ono ya hinang ni Satanas diri kamo madaeg. May gahem sab mazo ka paghinang daw pagpanaba ka madazaw. Kay maloozon ya Nagagihit. Iza ya minpili kamazo dazaw makaapil kamo ka toong pagkadato kawanihen ka iba kan Kristo nga insakopan mazo. ¹¹Iza gazed ya labaw ka gahem kawanihen ka! Matood ini.¹²Si Silbano ani ya mintabang kanao ka pagsoyat kaini nga ababa nga soyat. Iza ya singed ka kanaong lomon nga kasarigan. Minsoyat hao kamazo dazaw tabangan kamo ka pagtoo ka Nagagihit. Nagapamatood disab hao nga tineed gazed ya pagtabang na Nagagihit kamazo ka pag-anget ka mga kalised. Agon magsarig gazed kamo ka toong pagtabang. ¹³Ya mga sakop ni Kristo nga pagtibo dini ka longsod nga Babilonya nangamosta siran kamazo. Inpili siran na Nagagihit singed kamazo. Nangamosta isab si Markos kamazo. Singed iza ka kanaong kaogaringeng maanak. ¹⁴Pagpangamosta mazo ka isa daw isa magpakilala kamo ka kaazak mazo. Kamo nga tanan mga sakop ni Kristo, naangzan nao nga palinawen na ya kamazong hinawa.

2 Peter

Chapter 1

¹Hao si Simon Pidro ya minsoyat. Kamhan hao ya sogoonon ni Hiso-Kristo. Insarigan hao nai-za ka pagdara ka toong pagmaymay. Wani ya soyat nao kamazo kay intagan disab kamo ka tinoohan singed kanami. Mahal gazed ini nga tinoohan kay dizan ka pagseleng na kantang Nagagihit matadeng di kita kay mintoo kita kan Hiso Kristo nga Manlolowas. ²Naangzan nao nga tabangan gazed kamo na Nagagihit daw palinawen disab pagdakola ya kamazong hinawa. Kay nakasabot di kamo ka pagmaymay na Nagagihit mahitenged kan Hisos nga kantang Magbabaza.³Labaw ya Nagagihit ka gahem. Kamhan nagahatag iza kanta ka tanan inkinahanglan dazaw mag-anika ya kantang batasan daw ya batasan nga naazakan nai-za pinaazi ka kasabtan nita mahitenged kan Kristo nga minpili kanta dazaw makaapil kita ka toong pagkadato daw kadazaw. ⁴Madazaw disab ya toong mga saad kanta kay insaadan kita naiza ka dakolang gahem dazaw ka dini pen kita ka kalibotan makabiza kita ka batasan nga maonga nga makadaet kanta. Kamhan tagan kita nai-za ka batasan singed ka batasan na Nagagihit.⁵Agon magpakalaki kamo ka paghinang ka madazaw iba ka pagtoo mazo kan Kristo. Kinahanglan makasabot kamo ka sindo na Nagagihit iba ka paghinang ka madazaw. ⁶Kamhan mag-andam kamo ka hena-hena nga madazaw iba ka pagsabot mazo ka pagmaymay na Nagagihit. Kamhan angeten mazo ya mga kalised iba ka pag-andam mazo ka hena-hena nga madazaw. Kamhan tomanen mazo ya mga sogo na Nagagihit iba ka pag-anget mazo ka mga kalised. ⁷Kamhan dazawen mazo ya batasan mazo ka mga kaibahan mazo iba ka pagtoman mazo ka mga sogo na Nagagihit mag-angay kamo ka tanan mga tao singed ka pagkaangay mazo ka mga kaibahan mazo.⁸Kay kon tomanen mazo gazed ini nga tanan dakola ya polos na kamazong mga hinang daw dogangan pen ya kasabtan mazo mahitenged kan Hiso-Kristo nga kantang Magbabaza. ⁹Kamhan bisan sin-o ya wara magtoman kaini nabota iza daw diri makakita ka aro. Nakalipat disab iza nga inpasaylo di ya toong mga sala.¹⁰Mga lomon nao dizan kan Kristo, ya Nagagihit ani ya minpasakop kamazo daw minhatag kamazo ka gahem ka pagtoo kan Kristo. Agon mag-ozamet kamo pagtoman ka toong naazakan dazaw ipakita nga iza gazed ya minpili kamazo kay kon ani ya batasan mazo diri gazed kamo ambiza ka pagtoo mazo. ¹¹Kamhan mahatagan kamo ka katenged ka pagseled ka hel-anan na kantang Magbabaza daw Manlolowas nga si Hiso-Kristo.¹²Bisan naanad kamo ka pagmaymay nao kamazo bisan heget ya pagtoo mazo ka pagmaymay mahitenged kan Kristo kinahanglan onay hao magpataremdem. ¹³Kay ka bohi ka hao madazaw ya pagpataremdem nao kamazo dazaw diri kamo magkalipat. ¹⁴Kay mahagdam hao nga ka diri kon madogay mapatay hao kay inpakahagdam hao ni Hiso Kristo nga kantang Ginoo. ¹⁵Agon naga-ozamet hao pagsindo kamazo dazaw bisan mapatay hao onay kamo makataremdem ka pagmaymay nao kamazo.¹⁶Kay wara kami maggamit ka mga hininanghinang nga pananogon ka pagmaymay kamazo mahitenged ka gamhanan nga pagkarini ni Hiso-Kristo nga kantang Magbabaza. Kay kami ya nakasaksi ka toong pagkagamhanan. ¹⁷Kay izang mahon-a pen kami ya toong mga iba pagpalabaw daw pagpasaza na Nagagihit kanangiza. Kamhan garing daked ka Nagagihit nga pinakalabaw may saba nga nagalaong nga wani ya kanaong Ma anak nga kanaong pinayangga. Nakasaza gazed iza kanao. ¹⁸Na, kami ya nakabati kaiton nga saba garing daked ka langit pag-iba nami kan Kristo daked ka bobong nga indatngan na Nagagihit.¹⁹Agon dakola ya pagsarig nita ka pagmaymay mahitenged kan Kristo nga inwali na mga karaang propita na Nagagihit. Timan-an mazo gazed ya kanirang pagmaymay kay singed iton ka segà nga nagailaw kamazo keteb ka tirmino nga andateng si Kristo. Kay si Kristo singed iza ka makabogwas nga ansebay ka kamaaldawen kay makawara iza ka kadeglem dalem ka hena-hena mazo. ²⁰Timan-an mazo gazed ini nga waray bisan sin-o nga tao nga makabadbad ka kahologan na pagmaymay nga insoyat na mga karaang propita na Nagagihit kon garing ka kaogaringeng kasabtan na tao ya pagbadbad. ²¹Kay diri kon garing ka pagbeet na tao ya pagmaymay na Nagagihit kay ya Madazaw nga Lambong nga garing ka Nagagihit ani ya mintandeg ka hinawa na mga karaang propita. Kamhan ya inlaong niran ani ya inpalaong na Nagagihit.

Chapter 2

¹Kawandini pen dizan ka mga karaang Yodayo may mga propita nga bakaken. Kamhan dizan kamazo andateng disab ya mga tao nga ampasingedsinged ka mga magtoldoay ka pagmaymay na Nagagihit ambaza kay pagtoldo niran kamazo ansaketsaket siran ka mga bakak nga makakawa ka pagtoo mazo ka Nagagihit. Kamhan insalikway niran ya Magbabaza nga minbazad ka silot ka kanirang mga sala. Agon ka diri kon madogay mabereng siran kay silotan gazed siran na Nagagihit ka kamatazen nga waray kinateban. ²Bisan antoldo siran ka mga bakak mataed ya mga ansakop kaniran daw anhaod ka kanirang batasan nga waray kasipeg ka paghinang ka maripa. Kamhan zobiten na mga tao ya sindo mahitenged kan Kristo. ³Maizaizahen ya mga propita nga bakaken. Kamhan manapi siran kamazo pinaazi ka pagpanan-og kamazo ka mga hininanghinang nga panan-ogon. Kawandini pen nagaandam daan ya Nagagihit ka paghokom kaniran. Diri disab iza antagad ka pagsilot kaniran.⁴Kay bisan ya mga taga langit nga sogoonon na Nagagihit nga nakasopak ka Nagagihit wara kaloy-i na Nagagihit. Hinoa intimbag baba ka inpirno kamhan inpiriso gazed siran ka masarang kadeglem keteb ka tirmino na Nagagihit ka paghokom kaniran ka silot. ⁵Wara disab kaloy-i na Nagagihit ya mga karaang tao nga wara magtoo kanangiza. Inpalenepan nai-za ya tibolos kalibotan kay maonga ya batasan na mga tao. Sin Niwi nga nagawali ka pagmaymay nga madazaw anikay intabangan na Nagagihit. Pito kang ka tao nga nagaiba kan Niwi nga intabangan na Nagagihit. ⁶Kamhan ya mga taga daan longsod nga Sodoma daw Gomora insilotan siran na Nagagihit kay wara siran magtoo kanangiza. Kamhan natibè siran pagpangasonog kay ipakita na Nagagihit nga silotan matood nai-za ya mga tao nga diri antoo kanangiza.⁷Sin Lot anikay intabangan na Nagagihit kay beetan si Lot. Kamhan nagalised ya toong hena-hena kay malaw-ay gazed ya batasan na mga taga longsod. ⁸Dizan ka kanirang longsod nagahela si Lot nga beetan. Kamhan grabi gazed ya batasan niran nga nakitan daw nabatian ni Lot aldaw-aldaw. Nakahatag iton kan Lot ka masarang kawied kay maonga gazed. ⁹Ani ini ya pagpamatood nga mahagdam ya Nagagihit ka pagtabang ka toong mga sakop pag-azi niran ka mga kalised. Mahagdam disab iza pagsilot ka mga maonga nga tao kay-an ka toong tirmino ka paghokom kaniran.¹⁰Labi di sa ya mga tao nga waray kasipeg ka paghinang ka maonga nga in-azak na kanirang lawas. Inlakip disab ya mga tao nga nagasalikway ka kabebeten na Nagagihit.Ya mga tao nga nagapasingedsinged ka magtoldoay ka pagmaymay na Nagagihit maiseg siran daw nagapalabaw siran ka kanirang kaogaringeng batasan. Waray pagtahod niran ka mga taga langit nga sogoonon na Nagagihit. Hinoa minzobitzobit kaniran. ¹¹Kamhan bisan ya mga taga langit nga gamhanan wara siran magbales kaniran ka maonga dini ka pagseleng na Nagagihit.¹²Ya mga maiseg singed siran ka mga ihalas kay waray kasipeg niran ka pagtoman ka kaogaringeng kaazak niran nga maonga. Inpanganak matood siran dazaw dakpen siran daw patazen singed ka mga ihalas. Bisan ono ya diri niran masabtan katawhan niran pagzobit agon matibè siran pagpatay singed ka mga ihalas. ¹³Balsan matood siran ka maonga kay minhinang siran ka maonga. Bisan kon aldaw dizan ka pagseleng na mga tao waray kasipeg niran ka paghinang ka maonga. Kon dizan siran kamazo masipeg kamo. Kamhan pag-iba niran kamazo nagasaway ya mga tao kamazo. Kay pag-iba niran kamazo pagkaen nagapasingedsinged siran ka madazaw nga tao ambaza kay naazak gazed siran paglimbong kamazo. ¹⁴Naazak siran pagseleng ka babazi nga malaw-ay ya batasan. Waray pagketeb ya paghinang niran ka maonga. Nagalimbong siran ka mga tao nga diri mahagdam ka madazaw nga batasan. Naanad siran ka batasan nga maizaizahen. Inpahamtangan siran daan na Nagagihit ka kamatazen nga waray kinateban.¹⁵Nalaag di gazed siran kay minbiza siran ka pagmaymay na Nagagihit. Minhaod siran ka batasan na karaang propita nga si Balaam nga maanak ni Bosor nga inganahan ya kowarta nga sohol ka pagtoman ka sogo nga maonga. ¹⁶Kamhan ya toong kabayo minpanaba pagbaheg kan Balaam singed ka pagpanaba na tao. Agon wara iza makapadazon ka toong hinang nga maonga.¹⁷Pamolinged ini nga ya mga nagatoldo kamazo ka bakak singed siran ka borobodhan nga inhebsan. Singed isab siran ka mga gabon nga wara maghatag ka oran kay indara na bagzo ngaro ka aro. Kamhan ya dapit baba nga masarang kadeglem ani ya datnganan niran nga in-andam na Nagagihit para kaniran nga mga bakaken. ¹⁸Ya pagpanaba niran garboso gazed daw waray polos. Kamhan ingamit niran ya batasan nga malaway ka paglit-ag ka mga tao nga bag-o pen nakabelag ka mga iba nga nagahinang ka maonga. ¹⁹Nagatoldo siran pagbakak nga kon somakop kamo kaniran malibri kamo kamhan mahimo ya paghinang ka bisan ono ya naazakan mazo. Ambaza kay inharian siran na maonga. Bisan ono ya nagahari ka tao ani matood ya nakaoripen kanangiza.²⁰Simpan may tao nga nakalikay ka maongang batasan kay mintoo iza ka pagmaymay mahitengedkan Hiso Kristo nga kantang Magbabaza daw Manlolowas. Kon ambalik iza ka batasan nga maonga magadogang gazed iza pagpakasala. ²¹Madazaw pen kon wara iza mahagdam ka pagmaymay mahitenged kan Kristo ka nahagdam di piro minbiza iza ka sogo na Nagagihit nga inpasabot. ²²Kamhan ya pagbalik nai-za ka maripa ani ini ya pagpamatood ka inlaong na pamolinged nga ya ido ambalik iza ka pagkaen ka toong sinoka. Kamhan ya baboy bisan digoon na tao ambalik iza ka paglebleb ka pisà.

Chapter 3

¹Mga kinaazak nao nga lomon dizan kan Kristo, kadowa di ya pagsoyat nao kamazo. Inpadara di nao ya dowang bolos nga soyat kay pataremdemen ta kamo ka pagamaymay na Nagagihit dazaw makaandam kamo ka hena-hena nga madazaw. ²Magtaremdem kamo ka mga panaba na mga karaang propita na Nagagihit mahitenged ka mga kaazi nga domatengay. Magtaremdem isab kamo ka mga sogo na kantang Magbabaza daw Manlolowas nga indara kamazo na toong mga sinarigan.³Timan-an mazo gazed ini paghon-a nga kay-an ka kataposan nga aldaw andateng kamazo ya mga tao nga inharian na maongang in-azak niran. Kamhan anzobit siran kamazo ⁴magalaong nga daw minsaad si Kristo kamazo nga ambalik iza ngarini? Daw hain iza? Nangamaomos di ya kantang mga ginikanan. Kamhan sokad ka anipen mahinang ya kalibotan keteb koman mag-ani ka ya kahimtang na kalibotan.⁵Ani ya inlaong niran kay inlipat niran ya matood nga sindo nga kawandini pen pagsogo na Nagagihit nahinang di ya kalangitan. Kamhan pagsogo nai-za nahinang disab ya kalopaan garing ka sapa. Ingamit nai-za ya sapa ka paghinang ka kalopaan. ⁶Ingamit disab nai-za ya sapa ka pagpakawara ka daan kalibotan ka paglenep. ⁷Ya toong mga panaba nga ingamit nai-za ka paghinang ka kalibotan ani disab ya ingamit nai-za ka pag-andam ka kalangitan daw kalibotan keteb ka tirmino nai-za ka pagbetang ka silot ka mga tao nga diri antoo kanangiza. Kamhan matibè siran pagpangasonog.⁸Mga lomon nao dizan kan Kristo, diri kamo malipat nga dizan ka hena-hena na Magbabaza ya isa kang ka aldaw singed iton ka isang ka libo nga ka toig. Kamhan ya isang ka libo nga ka toig singed iton ka isa kang ka aldaw. ⁹May mga tao nagahena-hena nga nalangan gazed ya Magbabaza pagtoman ka toong saad ka pagbalik ngarini ka paghokom ka mga tao. Piro diri kon iza malangan kay nagatagad pen iza dazaw anhinelsel ya tanan mga tao kay diri nai-za maazak silotan ya bisan sin-o nga tao. Hinoa naangzan nai-za nga maghinelsel ya tanan mga tao daw ambiza ka kanirang mga sala.¹⁰Ya tirmino na Magbabaza ka pagbalik ngarini singod iton ka tolisan nga magapanik ka kahabzen. Kamhan dakola ya kabereng na mga tao kay wara siran mahagdam kon kon-o andateng. Pagdateng na tirmino na Nagagihit ka pagbalik mawara ya katahawan iba ya masarang ka daheneg. Matonaw isab ya mga bitoon daw sega daw bolan ka karangka. Sonogon isab ya tanan kalibotan daw ya tanan mga hininang na mga tao. Waray mabilin kay mawara ya tanan.¹¹Mahagdam di kamo daan nga may tirmino na Nagagihit ka pagpakawara ka tanan kalibotan agon kinahanglan tomanen mazo ya naazakan na Nagagihit dazaw waray ikasaway nai-za kamazo. ¹²Pagtagad mazo ka tirmino na Nagagihit magpakalaki kamo pagtoman ka toong mga sogo dazaw madali andateng ya toong tirmino. Kay pagdateng na toong tirmino sonogon ya kalangitan pagpakawara daw matonaw disab ya sega daw bolan daw ya mga bitoon ka masarang karangka. ¹³Kamhan kita nga mga sakop ni Kristo nagatagad kita ka bagong katahawan daw kalibotan nga hel-anan na mga madazaw nga tao kay ani ya insaad na Nagagihit kanta.¹⁴Mga lomon nao dizan kan Kristo, pagtagad mazo ka pagdateng na tirmino na Nagagihit maglikay gazed kamo ka batasan nga maonga.Tomanen gazed mazo ya toong naazakan dazaw waray ikasaway nai-za kamazo. ¹⁵Magtaremdem kamo nga nadogay ya pagbalik na Magbabaza dazaw makalayas kamo ka toong silot. Pagpatandeg na Diyos ka hinawa ni Pablo nga kinaazak nita nga lomon dizan kan Kristo minsoyat disab iza kamazo ¹⁶mahitenged ka tirmino na Nagagihit ka pagbetang ka silot ka mga tao. Kamhan dizan ka soyat ni Pablo isahay may malisod nga sabten. Kamhan ya mga diri ansabot ka matood daw ya mga nagadowadowa pen pagtoo ka Nagagihit nagapabaliko siran ka pagmaymay nga insoyat ni Pablo singod ka pagpabaliko niran ka mga iba pen nga pagmaymay nga pinasoyat na Nagagihit. Agon siran ya ambetang ka silot ka kanirang kaogaringen.¹⁷Kamhan kamo nga kanaong lomon dizan kan Kristo, mahagdam di kamo daan nga andateng kamazo ya mga antoldo ka mga bakak agon magbantay gazed kamo dazaw diri kamo antoo kaniran daw diri kamo malipat ka sindo mahitenged kan Hiso Kristo nga intoohan mazo. ¹⁸Naang nao nga dogangan pen ya kasabtan mazo mahitenged ka pagkalooy ni Hiso Kristo nga kantang Magbabaza daw Manlolowas daw matood disab ya pagkaangay mazo kanangiza. Iza gazed ya sazaen nita kawanihen ka.

1 John

Chapter 1

¹Hao si Howan. Minsoyat hao kamazo mahitenged kan Hiso Kristo nga inngaranan isab ka Saba na Diyos. Kamhan iza ya tag-iza ka kinabohi nga diri mawara. Kawandini pen ka wara pen mahinang ya kalibotan daan di iza. Pagkatao naiza nanalinga kami ka toong pagmaymay. Mataed ya toong inhinang nga nakitan nami. Nahogam disab nami ya toong lawas agon mahagdam kami nga ²matood nga tao iza nga tag-iza ka kinabohi nga diri mawara. Kamhan nakitan nami ya toong lawasagon ipanan-og nami kamazo nga matood nga tao iza. Sokad pen gazed ka sinogdan nagakatibe iza daw ya Ama nga Diyos daked. Kamhan iza matood ya mahinatagen ka bag-ong kinabohi nga diri mawara. Kamhan dini kanta natao iza.³Iza nga inpanalingahan nami daw nakitan namiipanan-og disab nami kamazo dazaw kamo iba kanami nagaisa di ka Ama daw ya toong anak nga si Hiso Kristo. ⁴Agon minsoyat kami kamazo kay kon ampasakop kamo dakola gazed ya kanaming kasaza.⁵Na, wani ya pagmaymay nga inpanalingahan nami dizan kan Hiso Kristo kamhan ipanan-og nami kamazo nga nagalaong nga ya Diyos madazawgazed iza waray sala. Kamhan dizan kanangiza polos mapawa waray kadeglem. ⁶Kon nagalaong kita nga nagaisa di kita daw ya Diyos piro nagahela gihapon kita ka kadeglem bakaken gazed kita kay ya batasan ta daw ya batasan nga naazakan na Diyos wara magkaangay. ⁷Konmagkaangay ya batasan ta daw ya batasan nga naazakan na Diyos nagahela kita ka kapawa singed kanangiza daw nagaisa disab kita. Kamhan ya dogo ni ni Hisos nga toong anak ani ya makahinglo kanta ka tanan mga sala ta.⁸Kon nagalaong kita nga waray sala nita inlimbongan nita ya kantang kaogaringen. Wara gazed kita mahagdam ka pagmaymay na Diyos nga nagalaong nga bisan sin-o nga tao kolang ya pagtoman naiza ka mga sogo na Diyos. ⁹Kon ipanan-og nita ya kantang mga sala ka Diyos tomanen naiza ya toong saad daw hinangen naiza ya matadeng. Ampasaylo gazed iza ka tanan mga sala ta daw anhinglo kanta ka tanan mga sala ta. ¹⁰Kon minlaong kita nga wara kita makasala inhinang nita ya Diyos nga bakaken kay wara kita magtoo ka toong impanaba nga nagalaong ngasalaan ya tanan mga tao.

Chapter 2

¹Singed kamo ka kanaong mga anak agon minsoyat hao kamazo dazaw diri kamo magpakasala. Kon may makasala may antabangkanta dizan ka pag-atobang na Diyos ani si Hiso Kristo nga waray sala. ²Iza gazed ya ihaladay dazaw inpasaylo di ya kantang mga sala. Diri konkantang mga sala ka lamang ya inkaw-an naiza kay nakakawa disab iza ka mga sala na tanan mga tao. ³Kon tomanen nita ya mga sogo na Diyos makapanigoro kita nga matood ya pagkilala nita kanangiza.⁴Kon may minlaong nga nakaangayiza ka Diyos piro wara iza magtoman ka mga sogo na Diyos bakaken ya tao hasta wara iza mahagdam ka pagmaymay na Diyos. ⁵Kamhan bisan sin-o ya mintoman ka mga sogo na Diyos iza ya matood nga may kaazak ka Diyos. Kon tomanen nita ya mga sogo na Diyos makapanigoro kita nga maga-angay kita daw ya Diyos ka hena-hena. ⁶Bisan sin-o ya minlaong nga nakaangay iza ka Diyos kinahanglan magabatasan iza singed ka batasanni Kristo ka dini pen iza ka kalibotan.⁷Mga kinaazak nao nga lomon dizan kan Kristo, diri kon bag-o ini nga sogo nga insoyat nao kamazo. Kay izang mahon-a pen ka anipen kamo magtoo kan Hiso Kristo nanalinga kamo ka toong sogo nga nagalaong nga mag-angay-angay kamo singed ka pagpakaangay nao kamazo. ⁸Na, ya sogo nga insoyat nao kamazo ani ya intoman ni Kristo ka dini pen iza ka kalibotan. Intoman disab mazo koman. Kamhan singed ka bag-o di ini nga sogo kay nagaadang-adang di ya kadeglem kay si Kristo nga matood nga kapawa mindateng di iza.⁹Kon may minlaong nga makasabot iza ka pagmaymay ni Kristo piro minkontara iza ka toong iba nagahela pen iza ka kadeglem. ¹⁰Ya taonga naazak ka toong iba nagahela iza hinoa ka kapawa. Agon dizan ka toong batasan waray makalit-ag ka iba ka pagpakasala. ¹¹Ya nagakontara ka iba nagahela iza ka kadeglem. Nagapanaw isab iza ka madeglem. Kamhan wara iza mahagdam kon ankar-in sa iza pasinged kay singed ka impakabota ya toong mata ka kadeglem.¹²Singed kamo ka kanaong mga anak agon minsoyat di hao kamazo kay impasaylo di ya kamazong mga sala kay ani ya impakapatay niHiso Kristo. ¹³Minsoyat hao kamazo nga mga malaas kay nakakilala kamo kan Hiso Kristo nga daan di iza sokad pen gazed ka sinogdan na kalibotan. Minsoyat hao kamazo nga mga batan-en kay nakadaeg kamo kan Satanas. Minsoyat hao kamazo nga mga bata mga anak kay nakakilala kamo ka Diyos nga kantang Ama. ¹⁴Minsoyat hao kamazo nga mga malaas kay nakakilala kamo kan Hiso Kristo nga daan di iza sokad pen gazed ka sinogdan na kalibotan. Minsoyat hao kamazo nga mga batan-en kay maheget ya pagsarig mazo kan Hiso Kristo kay ya pagmaymay na Diyos dizan iton ka kamazong hena-hena. Kamhan nakadaeg kamo kan Satanas.¹⁵Wani ya panan-og nao kamazo nga diri kamo mag-angay ka batasan na ga makasasala dini ka kalibotan. Kay kon nakaangay kamo kanirannakaaway di kamo ka Ama nga Diyos. ¹⁶Wani ya batasan na tao nga nakaaway ka Diyos nga onay iza magatoman ka naazakan na toong kaogaringen. Onay iza nagaarig ka bisan ono ya nakitan naiza. Kamhan ya pagkadato naiza ani ya insarigan naiza daw ya inhambogan. Ini nga tanan mga batasan diri kon garing ka Ama nga Diyos kay garing gazedka maonga nga nagahari ka hena-hena na mga tao dini ka kalibotan. ¹⁷Na, ya kalibotan daw ya mga in-azak na mga tao mangawara sirang tanan. Kamhan ya tao nga magatoman ka naazakan na Diyos hatagan hinoa iza ka bag-ong kinabohi nga diri mawara.¹⁸Mga anak nao, mindateng di ya kataposan nga panahon dini ka kalibotan. Impanalingahan mazo nga may andateng nga kaaway gazedkan Kristo nga nagalaong nga iza si Kristo ambaza kay bakak. Mahagdam di kita nga mindateng di matood ya kataposan nga panahon kay mataeddi ya mga tao nga minsopak kan Kristo. ¹⁹Ya, ya mga kaaway kan Kristo ani ya mga maistro nga namelag di kanta kay diri kon sakop ni Kristosiran. Kon matood ya pag-iba niran kanta diri gazed siran ambiza kanta. Madazaw kay makilala di gazed nga diri kon matood ya pag-iba nirankanta.²⁰Basta kay kamo ya intagan ka Madazaw nga Ispirito nga garing kan Kristo. Agon mahagdam di kamong tanan ka pagmaymay na Diyos. ²¹Wara hao magsoyat kamazo ka bag-ong pagmaymay. Hinoa minsoyat hao kamazo kay nakasabot kamo ka pagmaymay na Diyos. Nahagdam disab kamo nga ya pagmaymay na Diyos waray sakto ka bakak.²²Daw sin-o ya bakaken? Ya tao ngamintoldo nga nagalaong nga si Hisos diri kon iza ya hari nga impili na Diyos ani ya bakaken daw ya minsopak kan Hiso Kristo kay diri iza antooka kantang Ama nga Diyos daw ya toong mga anak nga si Hisos. ²³Ya tao nga diri antoo kan Hisos nga mga anak na Diyos wara disab iza magtoo kaAma nga Diyos. Kamhan bisan sin-o ya andawat kan Hisos dawaten disab naiza ya Ama nga Diyos.²⁴Kinahanglan maghena-hena kamo mahitenged ka pagmaymay na Diyos nga impanalingahan mazo ka anipen kamo magsakop kan Kristo. Kay kon ani ya nataremdem mazo mamag-angay kamo ka hena-hena na mga anak nga si Hisos daw ya Ama nga Diyos. ²⁵Kamhan ya bag-ong kinabohi nga diri mawara ani ya toong saad kanta. ²⁶Ani ini ya soyat nao kamazo dazaw maregda di kamo ka mga antoldo kamazo ka bakak.²⁷Intagan kamo ni Kristo ka Madazaw ngaIspirito. Kamhan nagapabilin iza dizan kamazo agon waray kinahanglan mazo ka mga iba pen nga tao ka mga pagmaymay kamazo kay iza ya anmaymay kamazo ka tanan. Polos matood ya toong inmaymay waray sakto ka bakak. Agon hegeten mazo ya pagsarig mazo kan Kristo singed ka inmaymay naiza kamazo. ²⁸Kamo nga mga mga anak nao, hegeten mazo ya pagsarig mazo kanKristo dazaw waray kahaldek nita daw kasipeg kay-an ka pag-atobang nita kanangiza pagbalik naiza ngarimbaba ka kalibotan. ²⁹Mahagdamkamo nga madazaw ya batasan na Diyos, waray sala. Kamhan bisan sin-o ya minhinang ka madazaw singed kanangiza iza matood ya mga anak na Diyos.

Chapter 3

¹Hena-henaen mazo kon ono kadakola ya kaazak kanta na Ama nga Diyos! In-azak gazed kita naiza pagdakola kamhan inngaranan kita naiza ka toong mga maanak. Matood gazed ini. Agon ya mga iba pen nga tao wara siran makakilala kanta kay wara siran makakilala kanangiza nga kantang Ama. ²Mga kinaazak nao nga lomon dizan kan Kristo, kita koman ya mga maanak na Diyos. Wara pen kita mahagdam kon maono gazed kita. Basta mahagdam kita nga kay-an ka pagdateng ni Kristomasinged kita kanangiza kay makaseleng kita ka toong pagkadazaw. ³Agon bisan sin-o ya maazak ka pagdateng ni Kristo likazan naiza yamaonga nga batasan dazaw masinged iza kan Hiso Kristo nga waray sala.⁴Bisan sin-o ya nakasala minlapas iza ka balaed na Diyos. Kay ya pagpakasala daw ya paglapas ka balaed mag-anika. ⁵Mahagdam kamonga natao si Hiso Kristo dazaw mawara ya mga sala na tanan mga tao. Mahagdam isab kamo nga waray sala naiza. ⁶Kon si Kristo ya inhenahena na tao diri iza magpakasala. Piro ya tao nga nagapadazon ka pagpakasala wara gazed iza makakita kan Kristo daw wara makakilalakanangiza.⁷Mga anak nao, azaw kamo palimbong! Bisan sin-o ya mintoman ka naazakan na Diyos madazaw iza singed kan Kristo. ⁸Bisan sin-o yanagapadazon pagpakasala iza ya kan Satanas kay si Satanas nagapakasala iza sokad pen ka sinogdan. Agon kinahanglan natao ya Maanak na Diyos dazaw makawara gazed iza ka mga inhinang ni Satanas.⁹Diri magpakasala ya tao nga inhinang na Diyos pagbag-o kay minsopo iza ka toong Ama nga Diyos. Diri iza magpakasala kay ya Diyos ani matood ya toong Ama. ¹⁰Mahagdam kita kon sin-o ya mgamaanak na Diyos daw sin-o ya mga anak ni Satanas kay kon wara iza maghinang ka madazaw daw wara iza mag-angay ka toong iba diri konanak na Diyos iza.¹¹Agon kinahanglan mag-angay-angay kita kay ani ya pagmaymay nga inpanalingahan mazo sokad kaizang mahon-a pen keteb koman. ¹²Dirikita maghaod ka batasan ni Kain nga maanak ni Adan nga mahinang tao. Inharian si Kain ni Satanas. Kamhan minpatay iza ka toong lomon. Kay ono sa iza minpatay ka toong lomon? Kay si Kain wara iza maazak ka Diyos. Kamhan ya toong lomon ani ya mintoman ka naazakan na Diyos.¹³Agon mga lomon nao dizan kan Kristo, diri kamo magkabereng pagkontara na mga tao kamazo singed ka pagkontara ni Kain ka toong lomon. ¹⁴Kita nga mga sakop ni Kristo ka wara pen kita magtoo kan Kristo singed ka namola kita. Pagtoo nita kan Kristo intagan kita naiza ka bagong kinabohi nga diri mawara. Kamhan ya pagkaazak nita ka kantang mga iba ani ya pagpamatood kaiton. Kon diri kita makaazak ka kantangmga iba singed ka laing tao pen kita. ¹⁵Bisan sin-o ya minkontara ka toong iba singed iza ka tao nga minpatay ka tao. Mahagdam kamo nga ya tao nga minpatay ka tao wara iza tagi ka bag-ong kinabohi nga diri mawara.¹⁶Si Kristo minpakahagdam iza kanta kon ono ya matood nga pagkaazak ka tao kay naghalad ka tuong kaugaringon kanta. Agon kita isabmadazaw kon anhalad sab kita kantang kaugaringon ngaro ka iba. ¹⁷Bisan sin-o ya dato diri kon matood ya kaazak naiza ka Diyos konwara iza magtabang ka toong iba nga nakolangan. ¹⁸Mga anak nao! Kinahanglan matood gazed ya kantang kaazak ka mga tao, diri kon mga panaba ka lamang. Dizan kaniran ipakita ta ya mga madazaw nga hinang.¹⁹- ²⁰Kon kantang batasan iton mahagdam kita nga ya pagmaymay na Diyos ani ya intoman nita. Kamhan waray dowadowa nita nga minkawa diya Diyos ka kantang mga sala. Kay iza gazed ya minpanaba nga iza ya nakakawa ka mga daan sala ta. Kamhan dakola ya toong kahagdamananka kantang kahagdamanan. ²¹Mga kinaazak nao nga lomon dizan kan Kristo, kon waray sala nga ikasombong ka kantang kaogaringeng henahena dakola ya pagsarig nita ka pagpangamozo ka Diyos. ²²Kamhan hatagan kita naiza ka bisan ono ya pangazoon ta kay intoman nita ya toong mga sogo daw inhinang nita ya mga makasaza kanangiza.²³Ya, wani ya insogo naiza nga magtoo kita ka ngaran na toong mga anak nga si Hiso Kristo daw mag-angay-angay kita singed ka sogo ni Kristo. ²⁴Kon tomanen nita ya mga sogo na Diyos mamag-angay kita daw ya Diyos ka hena-hena. Kamhan mahagdam kita nga matood yapagkaangay nita ka Diyos kay intagan kita naiza ka toong kaogaringeng Ispirito nga Madazaw.

Chapter 4

¹Mga kinaazak nao, kon may anlaong kamazo nga garing ka Ispirito na Diyos ya inmaymay naiza kamazo diri kamo magdali pagtoo. Hinoa magpaniid kamo kay dazaw mahagdam kamo kon garing iza ka Diyos kon diri. Kay mataed koman ya mga nagasoroysoroy dini ka tanan mga tao daw nagalaong nga siran gazed ya nagadara ka pagmaymay na Diyos ambaza kay bakak. ²Kamhan bisan sin-o ya nagalaong nga si Hisos ani ya mga anak na Diyos nga natao dini ka kalibotan mahagdam kamo nga garing ka Diyos ya inmaymay naiza. ³Bisan sin-o ya nagalaong nga si Hisosdiri kon iza ya mga anak na Diyos mahagdam kamo nga diri kon garing ka Diyos ya inmaymay naiza kay inharian iza na maonga nga nagasopak kan Hiso Kristo. Inpakahagdaman kamo daan nga kay-an ka kataposan nga panahon andateng ya isa nga ansopak gazed kan Hiso Kristo. Bisan warapen iza dateng mindateng di matood ya maonga nga garing kanangiza.⁴Mga anak nao, kamo di ya mga sakop na Diyos agon nakadaeg kamo kaniran kay ya Madazaw nga Ispirito nga inhatagan kamo na Diyos labaw iza kan Satanas nga nagahari ka mga tao dini ka kalibotan. ⁵Ya mga nagadara ka bakak wara siran mag-angay ka Diyos. Kamhan ya inlaong niran nakaangay iton ka hena-hena na mga tao dini kakalibotan. Kamhan inpanalingahan na mga tao ya mga bakak niran. ⁶Kita hinoa ya mga insogo na Diyos ka pagdara ka toong sindo. Bisan sin-o ya nakaangay ka Diyos nanalinga iza kanta kay intagan iza ka Madazaw nga Ispirito nga garing ka Diyos. Kamhan ya tao nga wara makaangay ka Diyos diri gazed iza anpanalinga kanta kay inharian izana maonga nga garing kan Satanas. Kamhan nakakilala kita kon sin-o ya nagadara ka pagmaymay na Diyos daw sin-o ya nagadara ka bakak.⁷Mga kinaazak nao, kinahanglan mag-angay-angay kita kay garing ka Diyos ya magka-azak nita ka hena-hena. Ya tao nga naazak ka toong iba ani ya tao nga inhinang na Diyos pagbag-o daw matood disab ya kaazak naiza ka Diyos. ⁸Ya tao nga wara mag-azak ka toong iba wara disab iza mag-azak ka Diyos kay garing ka Diyos ya paginazakay nita ka kantang iba⁹Inpakita na Diyos ya toong kaazak kantakay inpakarimbaba naiza ya toong bogtong mga anak dini ka kalibotan dazaw tagan kita ka bag-ong kinabohi nga diri mawara. ¹⁰Kamhanlabaw gazed ya pagkaazak na Diyos kanta ka pagkaazak nita kanangiza kay inpakarimbaba naiza ya toong mga anak dazaw pinaazi kanangizamapasaylo ya kantang mga sala. Ani ini ya matood nga kaazak.¹¹Mga kinaazak nao, kon singed kaini ya pagkaazak na Diyos kanta kinahanglan mag-inazakay isab kita. ¹²Waray tao nga nakakita ka Diyos sokad basta kay kon mag-inazakay kita magapabilin iza dini kanta. Kamhan nakaazak gazed kita kanangiza nga Diyos. ¹³Makapanigoro kita nga nagkaazak kita daw ya Diyos ka henahena kamhan pabilin disab iza dini kanta kay intagan kita naiza ka toong kaogaringeng Ispirito nga Madazaw. ¹⁴Kamhan nakitan nami dawinpanan-og nami nga inpakarimbaba na Ama nga Diyos ya toong Maanakdazaw iza ya Manlolowas ka tanan mga tao¹⁵Bisan sin-o ya anlaong nga si Hisos ani ya mga anak na Diyos mabilin ya Diyos dizan kanangiza. Nakaazak disab iza ka Diyos. ¹⁶Kamhan mahagdam gazed kita nga dakola ya kalooy naiza kanta. Garing ka Diyos ya pagkaangay nita ka iba nga tao. Kon nakaazak kita ka kantang mga iba pag-onay nagapamatood kita nga nakaangay gazed kita ka Diyos. Kamhan pabilin ya Diyos dini kanta.¹⁷Kinahanglan matood ya pagkaazak nita ka Diyos dazaw kay-an ka tirmino nga silotan naiza ya mga tao ka kanirang mga sala waray kahaldeknita ka pag-atobang kanangiza kay ka dini pen kita ka kalibotan minhaod kita ka batasan ni Kristo. ¹⁸Kon matood ya pagkaazak nita ka Diyoswaray kahaldek nita ka pag-atobang kanangiza kay-an kay ya matood nga pagkaazak ani ya makakawa ka kahaldek. Ya pagsilot na Diyos ka tao katoong mga sala ani ya makapakahaldek ka tao. Kon wara pen matood ya pagkaazak nita ka Diyos mahaldek pen kita ka toong pagsilot kanta.¹⁹Naazak kita ka Diyos kay iza ya minhon-a pag-azak kanta. ²⁰Bisan sin-o ya nagalaong nga naazak iza ka Diyos kamhan minkontara iza katoong iba bakaken iza. Kay onhon sa naiza pag-azak ka Diyos nga wara naiza makitan kon wara iza maazak ka toong iba nga nakitan naiza? ²¹Agon wani ya sogo ni Kristo kanta nga ya tao nga naazak ka Diyos kinahanglan maazak isab iza ka toong iba.

Chapter 5

¹Ya mga mintoo nga si Hisos ani matood ya hari nga impili na Diyos siran ya mga anak na Diyos. Bisan sin-o ya nakaazak ka Ama nga Diyos nakaazak isab iza ka mga maanak na Diyos. ²Mahagdaman nita nga naazak kita ka mga anak na Diyos kon maazak kita ka Diyos daw tomanen ya toong mga sogo. ³Ya pagtoman nita ka mga sogo na Diyos ani ya pagpamatood nga matood ya pagkaangay nita ka Diyos. Diri kon malised ya pagtoman nita ka toong mga sogo.⁴Kay kita nga mga anak na Diyos nakadaeg gazed kita ka mga sala dini ka kalibotanpinaazi ka pagtoo nita kan Kristo. ⁵Daw sin-o ya nakadaeg kaniran? Ya tao nga mintoo nga si Hisos ani ya Maanak na Diyos anikay nakadaeg kamga tao nga inharian ni Satanas.⁶Si Hiso Kristo ani ya minkarimbaba ka kalibotan. Kamhan ya sapa daw ya dogo ani ya pagpamatood ka pagdateng naiza kay imbenzaganiza ni Howan daw impaawas naiza ya toong dogo paglansang na mga tao kanangiza ka kros. Diri kon sapa ka lamang ya pagpamatood basta ya dogo gihapon. ⁷Ya Madazaw nga Ispirito nga garing ka Diyos ani ya minpakahagdam kanta nga matood ini kay iza nga Ispirito ani ya minpasabot kanta kon ono ya pagmaymay na Diyos. ⁸Tolo ya pagpamatood kanta nga si Hisos ani ya Maanak na Diyos. Ya kas-a ani ya Madazaw nga Ispirito nga garing ka Diyos. Ya ikadowa ani ya sapa nga imbenzagan ni Howan kan Hisos. Ya ikatolo ani ya dogo ni Hisos nga impaawas naiza ka pagbazad ka kantang mga sala. Kamhan namag-angay gazed ininga tolo.⁹zad ka kantang mga sala. Kamhan namag-angay gazed ini nga tolo. 9Ya batasan nita dini ka kalibotan kon mapanan-ogan kita kanasaksihan na tao antoo kita. Kamhan ya pagsaksi na Diyos labaw iton ka pagsaksi na tao. Agon kinahanglan antoo gazed kita ka insaksi naDiyos mahitenged kan Hisos nga toong Maanak. ¹⁰Bisan sin-o ya mintoo nga si Hisos ani ya Maanak na Diyos mahagdam iza nga matood gazedya panan-og na Diyos mahitenged ka toong Maanak. Bisan sin-o ya diri antoo ka Diyos inhinang naiza ya Diyos nga bakaken kay diri iza antooka panan-og na Diyos mahitenged ka toong Maanak.¹¹Kamhan wani ya panan-og na Diyos kanta nga intagan kita naiza ka bag-ong kinabohi nga diri mawara. Garing ka toong Maanak ini nga kinabohi. ¹²Bisan sin-o ya mindawat ka Maanak na Diyos intagan iza ka bag-ong kinabohi nga diri mawara. Bisan sin-o ya wara magdawat ka Diyos wara iza tagi ka bagong kinabohi nga diri mawara.¹³Minsoyat hao kamazo nga mga mintoo ka ngaran na Maanak na Diyos dazaw mahagdam kamo nga may bag-ong kinabohi mazo ngadiri mawara. ¹⁴Kamhan waray kasipeg nita ka paghangzo ka Diyos kay nanalinga iza ka bisan ono nga ihangzo kon an-angay iton ka toong kabebet-en. ¹⁵Kamhan kon mahagdam kita nga ampanalinga iza kanta mahagdam isab kita nga inhatag kanta ya kantang impangazokanangiza.¹⁶Kon nakakita iko ka iba mo nga nakasala piro diri iza maazak pagsopak ka Diyos kinahanglan maghangzo iko ka Diyos kay hatagan iza na Diyos ka bag-ong kinabohi nga diri mawara kon diri izamaazak pagsopak ka Diyos. Kamhan ya tao nga nagapatozang pagsopak ka Diyos madara matood iza ngaro ka impirno. Diri hao antoldo kamazoka pagpangazo ka pasaylo na Diyos kaiton nga tao. ¹⁷Dizan ka pagseleng na Diyos sala ya tanan mga hinang nga diri kon matadeng. Kamhan yatao nga diri magapatozang pagsopak ka Diyos diri iza madara ngaro ka impirno.¹⁸Mahagdam kita nga ya tao nga inhinang na Diyos pagbag-o diri iza makapadazon pagpakasala kay inbantazan iza na Maanak na Diyos. Kamhan diri iza daeten ni Satanas. ¹⁹Mahagdam kita nga mga sakop di kita na Diyos bisan inharian ni Satanas ya tanan kalibotan.²⁰Mahagdam kita nga mindateng ngarimbaba ya Maanak na Diyos. Kamhan iza ya minhatag kanta ka kasabtan dazaw makakilala kita kamatood nga Diyos. Kamhan namag-angay kita daw ya matood nga Diyos ka hena-hena kay nakaangay kita ka toong Maanak nga si Hiso Kristo. Na, ya pagkaangay nita kanangiza nga matood nga Diyos ani ya bag-ong kinabohi nga diri mawara. ²¹Kanaong mga maanak, likazan mazo ya mga diri kon matood nga Diyos.

2 John

Chapter 1

¹Hao si Howan nga malaas. Kamhan hao ya oloolo dini ka mga mintoo kan Kristo. Minsoyat hao kamazo nga mga pinili na Magbabaza. Kamo ya kinaazak nao kay nakaangay kamo ka pagmaymay ni Kristo. Kamo disab ya kinaazak na maharog mga mahagdam ka pagmaymay ni Kristo. ²Kay ya pagmaymay ni Kristo ani ya sariganan nita. Kamhan nagapabilin iton dini kanta kawanihen ka. ³Kamhan ya kantang Ama nga Diyos daw si Hiso Kristo nga toong Maanak ani ya mintabang kanta daw minhatag kanta ka malinaw nga hinawa kay mintoman kita ka pagmaymay ni Kristo pagpakaangay nita ka kantang mga iba.⁴Na, pagsogat nao ka mga tao nga garing kamazo dakola ya kasaza nao kay dizan kamazo koni may mga nagapadazon pagtoman ka pagmaymay na Ama nga Magbabaza singed ka sogo naiza kanta. ⁵Agon hangzoon ta kamo nga mag-angay-angay kamo. Diri kon bag-o ya sogo nga insoyat nao kamazo kay izang mahon-a pen ka anipen kita magtoo kan Kristo insogo kita naiza singed kaini. ⁶Kon maazak kita ka kantang kaibahan antoman kita ka mga sogo na Magbabaza. Wani ya inpagaro nga impanalingahan mazo sokad ka anipen kamo magtoo kan Hiso Kristo nga nagalaong nga mag-inazakay kamo.⁷Ani ini ya pagmaymay nao kamazo kay mindateng koman ya mga mataed nga magtoldoay nga bakaken nga wara magtoo nga natao si Hiso Kristo nga Maanak na Magbabaza. Ya tao nga mintoldo kaiton maglimbongay iza. Kaaway isab iza kan Hiso Kristo. ⁸Agon maghamarag kamo kay dazaw diri mawara ya kamazong inhagoan. Hinoa makadawat kamo ka primyo nga in-andam daan para kamazo.⁹Bisan sin-o ya ambiza ka pagmaymay ni Kristo wara iza makaangay ka Magbabaza. Kamhan bisan sin-o ya nagatoman ka pagsindo ni Kristonakaangay iza ka kantang Ama nga Magbabaza daw ya toong Maanak. ¹⁰Kon andateng ka kamazong lagkaw ya nagadara ka pagmaymay nga wara mahiangay ka pagmaymay ni Kristo diri kamo magpaseled kanangiza. Diri kamo magpakig-angay kanangiza. ¹¹Kay bisan sin-o ya ampakig-angaykanangiza nakaangay disab iza ka inhinang naiza nga maonga.¹²Na, bisan mataed pen ya ipanan-og nao kamazo diri di nao dogangan pagsoyat kay gosto hao ambisita kamazo dazaw magalaonglaong kita.Kamhan dakola gazed ya kantang kasaza. ¹³Nangamosta kamazo ya mga maanak na kanmong kinaazak nga lomon nga babazi.

3 John

Chapter 1

¹Hao si Howan nga malaas. Kamhan hao ya oloolo dini ka mga mintoo kan Kristo. Gayo, wani ya soyat nao kanmo. Iko ya kinaazak nao kaynakaangay iko ka pagmaymay ni Kristo. ²Kanaong higara, gosto hao nga madazaw ya kahimtang mo daw tagan ko na Magbabaza ka madazaw nga lawas. Mahagdam hao nga marig-enya pagtoo mo kan Kristo. ³3Na, pagdateng na mga lomon ta kan Kristo garing kanmo dakola ya kanaong kasaza kay inpakahagdam niran kanao nga nagapadazon iko pagtoo ka pagmaymay ni Kristo nga intoldoan kanmo. Kamhan nakaangay koni ya batasan mo kaini nga pagmaymay. ⁴Yapagpanalinga nao nga nagapadazon ya kanaong mga maanak pagtoo ka sindo ni Kristo ani ya makasaza kanao pagdazaw.⁵Kanaong higara, madazaw ya pagtabang mo ka kantang mga lomon dizan kan Kristo. Labi di sa ya mga lomalabay nga waray kolanganan. ⁶6Kamham dini ka mga kaibahan ni Kristo nga nagatipon minpanan-og siran nga minpakig-angay iko kaniran. Madazaw ya paghatag mo kaniran kainkinahanglan niran ka pagpanaw kay ya Magbabaza ani ya in-alagad niran. ⁷Minpanaw siran garing ka hela niran dazaw andara ka pagmaymay ni Hiso Kristo. Kamhan dizan ka mga diri ansakop kan Kristo diri siran anazo ka mga inkinahanglan niran. ⁸Kamhan kita gazed ya maghikay ka kanirang inkinahanglan dazaw magtinabangay kita kaniran ka pagdara ka pagmaymay ni Hiso Kristo.⁹Na, izang mahon-a pen impadara nao ya soyat doro ka mga sakop ni Kristo nga nagatipon. Ambaza kay si Diyotipi wara iza magtahodka kanaong mga panaba kay gosto naiza nga iza ya an-oloolo kamazo. ¹⁰Agon kay-an ka pagdateng nao doro ipataremdem nao kamazo yainhinang ni Diyotipi nga minbetangbetang kanao. May iba pen nga maonga nga inhinang naiza kay pagdateng na mga sakop ni Kristo nga lomalabay nga waray kolanganan wara naiza papanika ka toong lagkaw. Kamhan kon may gosto antabang kaniran minpaheneng iza kaniran. Kamhan kon may nagapadazon pagtabang bogawen baza iza ni Diyotipi dizan ka tiponanan!¹¹Kanaong higara, diri iko maghaod ka batasan nga maonga. Hinoa maghaod ka batasan nga madazaw. Bisan sin-o ya nagahinang ka madazaw minpakita iza nga sakop iza na Magbabaza. Bisan sin-o ya nagahinang ka maonga minpakita iza nga wara pen iza magkilala ka Magbabaza. ¹²Kamhan madazaw si Dimitriyo nga kantang lomon dizan kan Kristo. Polos madazaw ya impanaba na kantang kaibahan mahitenged ka toong batasan kay ya pagmaymay ni Kristo ani ya intoman naiza. Hao isab ya ampamatood nga madazaw iza. Kamhan mahagdam kamo nga matood ya kanaong pagpanaba.¹³Na, bisan mataed pen ya ipanan-og nao kanmo diri di nao dogangan pagsoyat. ¹⁴Kay ka diri kon madogay gosto nao ambisita kanmo dazawmagalaonglaong kita. ¹⁵Palad pen kon palinawen ya hinawa mo. Nangamosta kanmo ya tanan mga higara mo dini. Ipangamosta isabkami ka kantang mga higara diton. Long-on mo ya tagsa tagsa kaniran nga nangamosta hao.

Jude

Chapter 1

¹Hao si Hodas ya minsoyat. Kamhan hao ya lomon ni Santiago daw ya sogoonon ni Hiso Kristo. Wani ya soyat nao kamazo nga mga sakopna Diyos. Kamo di ya mga kinaazak na Diyos nga kantang Ama kay mintoman kamo ka toong naazakan. Inbantazan disab kamo ni HisoKristo. ²Gosto nao nga tabangan kamo na Diyos pagdakola. Palinawen disab pagdakola ya kamazong hinawa. Gosto nao nga matood yapagkaangay mazo ka isa daw isa.³Mga kinaazak nao, gosto gazed hao ansoyat kamazo mahitenged ka paglibri na Diyos kanta ka silot ka kantang mga sala piro madazawpen kon soyatan ta kamo ka pagtambag. Kay kinahanglan diri kamo magpakig-angay ka mga tao nga naazak pagbaliko ka sindo mahitengedkan Kristo nga tinoohan nga inpadara di na Diyos ka toong mga sakop. ⁴Minsoyat di hao kamazo kay dizan kamazo may mga nakaloon nga waramag-angay ka Diyos. Kamhan minpabaliko siran ka sindo mahitenged ka kalooy na Diyos ka mga tao kay mintoldo siran nga mahimo ya paghinang na tao ka maonga kay maloozon ya Diyos, diri iza ansilot ka tao. Kamhan inlimed niran si Hiso Kristo nga kantang Magbabaza bisan iza ya nagaponto kanta. Kawandini pen minpasoyat ya Diyos daan mahitenged ka silot nga ipahamtang naiza kaniran.⁵5Bisan inpakahagdam kamo daan ka tanan pataremdemen ta kamo nga kawandini pen ya Diyos ani ya minlibri ka mga Hudiyo nga inoripen na mga taga Ihipto. Kamhan dizan kaniran bisan sin-o ya wara magtoo insilotan disab iza na Diyos ka kamatazen. ⁶Magtaremdem disab kamo ka mga taga tahaw nga sogoonon na Diyos nga inpalabaw niran ya kanirang kaogaringen ka Diyos. Minbiza disab siran ka dapit nga insarig na Diyos kaniran. Agon inpiriso di siran na Diyos ka masarang kadeglem. Ingapos pen siran keteb ka tirmino nga silotan siran na Diyos. Ya aldaw nga mahaldekan ani ya ngaran naiza kaiton nga tirmino kay ipakita naiza nga iza gazed ya labaw ka gahem.⁷Magtaremdem kamo ka mga taga daan longsod nga Sodoma daw Gomora daw ya mga iba pen nga longsod libot kaniran. Maonga ya batasan niran singed ka batasan na mga taga tahaw nga inpanan-og nao kamazo. Kay ya mga amaamadiri kon mga babazi ka lamang ya inkolkol niran piro kay in-azak disab niran pagkolkol ka mga amaama. Kamhan insilotan gazed siran dazaw maregda ya tanan mga tao nga silotan gazed na Diyos ya mga salaan nga tao baba ka inpirno nga diri di gazed pagaparengen ya laga. ⁸Singed kaiton ya batasan na mga bakaken nga nakaloon kamazo.Intoman niran ya batasan nga malaw-ay nga insindoan kaniran pagtaginep koni. Nagabiaybiay siran ka Diyos. Nagatongazaw disab siran kamga taga tahaw nga sogoonon na Diyos.⁹Bisan si Maykil nga oloolo ka mga sogoonon na Diyos diri iza magbatasan singed kaniran. Kaykawandini pen ka pagkapatay ni Moysis nagalalis si Maykil daw si maonga kon sin-o ya tag-iza ka lawas ni Moysis. Paglalis niran wara si Maykil magzobitzobit kan maonga piro minlaong lamang nga baldengen ko na Diyos. ¹⁰Kamhan ya batasan na mga bakaken nga nakaloon kamazo nagakatawa siran pagzobit ka bisan ono ya diri niran masabtan mahitenged ka Diyos. Singed siran ka mga ihalas nga waray beet. Kay ya naazakan na kaogaringeng lawas niran ani ya intoman niran. Kamhan nakaonga iton kaniran. ¹¹Madateng matood siran ka masarang kalised kay minhaod siran ka batasan na maanak ni Adan nga si Kain nga minlapas ka balaed na Diyos. Minhaod sab siran ka batasan na karaang propita nga si Balaam nga minbiza ka sindo na Diyos kamhan mintoldoiza ka bakak dazaw makakowarta. Minsopak siran ka Diyos singed kan Kora nga karaang tao agon silotan siran na Diyos singed ka pagsilot naiza kan Kora.¹²Masara ya kasipeg mazo pagseled niran ka kamazong tiponanan ka pagsingba kay waray kasipeg niran ka paghinang ka maonga pag-iba niran kamazo ka pagkaen. Ya kanirang kaogaringenanikay inhena-hena niran. Pamolinged ini nga singed siran ka mga gabon nga ipalid lamang na hangin, waray dara nga oran. Singed isab siran kamga tanem nga diri mamonga bisan panahon di ka pagpamonga. Diri mahimo ya pagpamonga niran kay singed ka inbognot di siran kamhannangalaza di. ¹³Singed isab siran ka mga dakolang baled na dagat ka pagbagzo kay ya maonga nga inhinang niran singed iton ka insangza nga indara na baled dizan ka baybazen. Singed isab siran ka mga bitoon nga nalaag di ka dalan kay bakak ya kanirang toldoan. In-andam na Diyosdaan ya kanirang datnganan baba ka masarang kadeglem kawanihen ka.¹⁴Siran ya inpanan-og daan ni Inok nga ikapitong kaliwat sokad pen kan Adan nga mahon-ang tao. Minlaong si Inok nga timan-an mazogazed ini nga may tirmino na Magbabaza ka pagbalik ngarini iba ya toong mga sogoonon nga taga tahaw nga masarang kataed siran. ¹⁵Kay iza ya anhokom ka tanan mga tao. Kamhan silotan naiza ya tanan makasasala kay polos maonga ya inhinang niran daw ya mga panaba niranmahitenged ka Diyos. ¹⁶Siran nga inpanan-og ni Inok onay magamahay daw magasaway ka mga iba nga tao. Intoman niran ya naazakan niran nga maonga. Mga hambogiro siran. Kamhan ingamit niran ya madazaw nga panaba dazaw tomanen niran ya maonga nga naazakan niran.¹⁷Kamhan kamo nga kanaong mga higara, magtaremdem kamo kaizang mga panaba na mga tao nga insarigan na kantang Magbabaza HisoKristo ka pagdara ka toong sindo. ¹⁸Kay minlaong siran kamazo nga kayan ka kataposan nga aldaw andateng kamazo ya mga tao nga anbiaybiay kamazo daw antoman ka kanirang maonga nga naazakan. ¹⁹Siran ngainpanan-og kamazo naazak siran nga magaaway-away ya isa daw isa kamazo nga sakop na Diyos. Ya mga kaazak nga inkatao dizan ka lawas niran anikay inhena-hena niran kay ya Madazaw nga Ispirito nga garing ka Diyos diri iza an-iba kaniran.²⁰Kamhan kamo nga kanaong mga lomon dizan kan Kristo, tabangan mazo ya isa daw isa ka pagparig-en ka pagtoo mazo ka sindo mahitengedkan Kristo. Magpakitabang kamo ka Ispirito na Diyos dazaw ansindo iza kamazo ka pagpangamozo ka Diyos. ²¹Diri kamo magbiza ka Diyos daw ya toong kaazak kamazo pagtagad pen mazo ka tirmino na kantang Magbabaza Hiso Kristo ka paghatag kamazo ka kinabohi nga diri mawara kay dakola ya kalooy naiza kamazo.²²Tabangan mazo ya mga tao nga nagadowadowa pen ya kanirang pagtoo kan Kristo. ²³Tabangan mazo siran singed ka pagsakmit kaniran garing ka laga dazaw diri siran silotan ka kanirang mga sala. Ya mga iba nga tao nga nagahinang ka maonga tabangan mazo siran isab ka pagbiza ka maonga. Piro bantazan mazo kay basi matintal kamo ka batasan niran nga malaw-ay.²⁴Dakola ya pagpasalamat nita ka Diyos kay may gahem naiza ka pagtabang kamazo dazaw diri kamo madaeg pagtintal ni maonga kamazo. May gahem sab naiza ka pagdara kamazo daked kanangiza nga madazaw gazed. Kamhan waray ikasaway kamazo. Dakola disab ya kamazong kasaza. ²⁵Sazaen ta ya bogtong Diyos nga kantang Manlolowas kay mintoo kita kan Hiso Kristo nga kantang Magbabaza. Dakola ya ngaran na Diyos. Dakola ya toong pagkadato. Labaw iza ka gahem paghari naiza ka tanantanan sokad ka wara pen mahinang ya kalibotan daw koman daw kawanihen ka! Matood ini.

Revelation

Chapter 1

¹Ini nga soyat ani ya inpakita ni Hiso Kristo kan Howan nga toong sinogo mahitongod ka mga kaazi nga domatongay. Na, inpakahagdam na Nagagihit kan Kristo ini dazaw ipasabot kanta nga toong kasakopan. Kamhan inpakarini ni Hisos ya taga tahaw kan Howan dazaw ipakahagdam ini. ²Kamhan intibo ni Howan pagsoyat ya tanan mga panaba na Nagagihit nga inpanan-ogan iza ni Hiso Kristo. Na, wani ya soyat ni Howan mahitongod ka tanan mga nakitan daw nabatian naiza mahitongod ka mga kaazi nga domatongay. ³Madazaw ya panarangin na Nagagihit ka tao nga ambasa kaini nga matood nga garing ka Nagagihit. Madazaw isab ya panarangin na Nagagihit ka mga manalingahay daw ya mga antoman kay ka diri di madogay matongop ini nga tanan.⁴Hao si Howan. Minsoyat hao kamazo nga mga sakop ni Hiso Kristo doro ka pitong ka longsod doro ka lopa nga Asya.Gosto nao nga tabangan kamo na Nagagihit daw ya toong Ispirito daw si Hiso Kristo. Palinawon disab ya kamazong hinawa. Mabohi ya Nagagihit koman nga panahon. Daan disab iza. Kamhan diri iza naumos kawanihon ka. Ya Madazaw nga Ispirito na Nagagihit nga mintindog dizan ka lo-toanan na Nagagihit pitong ka klasi nga tarabaho nga insarig na Nagagihit kanangiza. ⁵Si Hiso Kristo ani ya sinarigan ka pagpanan-og ka matood nga garing ka Nagagihit. Iza ya mahon-ang nabohi garing ka lobong. Iza gihapon ya anhari ka bisan sin-o ya hari dini ka kalibotan. Sazaon iza kay dakola ya kalooy naiza kanta. Iza ya minpaawas ka toong dogo dazaw malibri kita ka kantang mga sala. ⁶Kamhan inhinang naiza nga kita di ya toong kasakopan daw ya mga pari nga insogo na Nagagihit nga toong Ama. Sazaon si Hiso Kristo kay iza matood ya labaw ka gahom kawanihon ka. Matood ini.⁷Timan-an mazo gazod ini nga domatongay di si Hisos ani iba ya mga gabon! Makita gazod iza na tanan mga tao lakip ya mga nagalansang kanangiza. Anhaza ya tanan mga tao ka kahaldok dini ka kalibotan kay iza ya anbotang kaniran ka silot ka kanirang mga sala. Matood gazod ini. ⁸Mabohi ya Nagagihit koman nga panahon. Daan disab iza. Kamhan diri iza mapatay kawanihon ka. Iza gazod ya labaw ka gahom. Kamhan minlaong iza mahitongod ka toong kaogaringon nga hao ya may ngaran nga Alpa daw Omiga kay hao ya mahon-a ka bisan sin-o ya mahon-ang tao. Kamhan hao ya mabilin kay-an ka pagkatiwas na tanan. Ani ini ya inlaong na Nagagihit mahitongod ka toong kaogaringon.⁹Na, hao nga si Howan ani ya lomon mazo dizan kan Kristo. Kan Kristo di kita agon mag-anika ya kahimtang ta kay awazon kita na mga tao nga wara magsakop kan Hisos. Kita disab ya magahari iba kan Hisos kay-an ka pagkahari naiza ka bag-ong kalibotan. Agon mag-angot kita ka mga kalisod koman. Na, indara hao ngaro ka poro-poro ani ngaran ya Patmo. Kamhan napiriso hao doro kay minpanan-og hao ka mga tao ka sindo na Nagagihit nga impanan-ogan ni Hisos kanao. ¹⁰Ka doro pon hao ka pirisohan may isang Dominggo singod ka inpatag-inop hao na Madazaw nga Ispirito nga garing ka Nagagihit. Kamhan nabatian nao ya saba dini ka kanaong likod. Minlanob ya saba singod ka tanog na tamboli ¹¹nga nagalaong nga isoyat mo ya ipakita nao kanmo. Kamhan ipadara ya soyat ngaro ka mga sakop ni Hiso Kristo doro ka mga pitong ka lobohan. Wani ya ngaran na mga lobohan nga datnganan na soyat mo. Lobohan ka Ipiso ya kasinogdan. Ikadowa ya lobohan nga Ismirna. Ikatolo ya lobohan nga Pirgamo. Ya Tiyatira ani ikaopat. Ya Sardis ani ikalima. Ya Piladilpiya ani ikaonom. Ya Layodisiya ani ikapitong lobohan. Ani ini ya nabatian nao ka saba dini ka kanaong likod.¹²Kamhan minlingi hao dazaw makakita hao kon sin-o ya minpanaba kanao. Kamhan nakita nao ya botangan ka pitong bolos nga sogà isa kay toboan nga bolawan. ¹³Dizan ka tongod na mga sogà may isa nga singod ka tao ya selengan. Ataas ya toong bado nga nagabakos ka bolawan.¹⁴Masarang kapoti ya toong bohok. Singod ka nalaga ya toong mata. ¹⁵Magakailawan ya toong paa singod ka pagkailaw na bronsi kon baagon. Minlanob ya toong saba singod ka pagdagook na dakolang sapa. ¹⁶Dizan ka too nga alima minhawid iza ka pitong bolos nga bitoon. Kamhan ya toong mga panaba singod ka ispada nga mahait gazod pagbotang naiza ka silot ka mga tao ka kanirang mga sala. Nagalatì ya toong bayho singod ka paglatì ka pag-edto na sega.¹⁷Pagpakakita nao kanangiza minpatihapa hao dizan ka toong paahan kay singod ka patay di hao ka kahaldok. Kamhan indampa naiza kanao ya too naizang alima daw nagalaong nga diri ko magkahaldok kay hao ya mahon-a ka bisan sin-o ya mahon-ang tao. Kamhan hao ya mabilin kayan ka pagkatiwas na tanan. ¹⁸Waray kasinogdan na kanaong kinabohi daw waray kinatoban. Ka izang mahon-a pon minpakapatay hao kamhan dini ka pagselong mo nakakita iko nga mabohi hao kawanihon ka. Hao ya magaponto ka tirmino ka pagkapatay na kada isa nga tao. Hao ya magahawid ka liyabi ka dapit nga indatngan na mga patay nga tao.¹⁹Na, isoyat mo ini nga nakitan mo. Isoyat sab ya mga mindatong di daw ya mga wara pon datong. ²⁰Wara pon magpasabot ya Nagagihit sokad kon ono ya tinago nga kahologan ka pitong bolos nga mga bitoon nga inhawidan na too nga alima nao daw ya botangan ka pitong bolos nga segà agon pasabton ta ko koman. Na, ya pitong bolos nga bitoon ani ya mga oloolo na kanaong kasakopan nga nagahela doro ka pitong ka lobohan. Kamhan ya kanaong kasakopan nga nagahela doro ani ya pitong bolos nga segà dizan ka botangan nga isa kay toboan nga bolawan.

Chapter 2

¹Kamhan iza nga nagapanaba kanao indogangan naiza inpakaro kanao nagalaong nga isoyat di mo ka oloolo na mga kaibaha nao doro ka lobohan nga Ipiso. Panan-ogan mo iza nga hao nga si Hiso Kristo ani ya minhawid ka pitong bolos nga bitoon dini ka too nga alima. Kamhan nagapanawpanaw hao dini ka tongod na pitong bolos nga segà isa kay toboan nga bolawan. Na, wani ya togon nao kanmo kay iko ya oloolo na kanaong kasakopan nga nagatipon doro ka lobohan nga Ipiso. ²Mahagdam hao ka mga inhinang mazo daw ya kahago mazo daw ya pag-anget mazo ka mga kalisod. Mahagdam isab hao nga diri kamo maazak ka maongang hinang na mga tao. Pagporba mazo ka mga tao nga nagaangkon nga siran ya mga sinarigan na Nagagihit minkilala kamo nga mga bakakon siran.³Mahagdam hao nga dogay ya pag-anget mazo ka mga min-away kamazo kay hao ya insakopan mazo. Madazaw kay wara magmaloza ya pagtoo mazo kanao. ⁴Kamhan may batasan mazo nga diri kon madazaw kay izang mahon-a pon ka bag-o pon kamo magtoo kanao dakola ya kaazak mazo kanao piro minhepas di koman. ⁵Magtaremdem kamo kaizang dakolang pag-azak mazo kanao. Maghinolsol kamo. Bomalik kamo ka mahon-ang batasan mazo kay kon diri kamo anhinolsol andatong hao kamazo dazaw kaw-en nao ya kamazong botangan ka segà dini ka pitong bolos nga botangan ka segà isa kay toboan. Pamolinged ini nga bogawen ta kamo dizan ka Ipiso kon diri kamo anhinolsol⁶May kaibahan hinang mazo nga madazaw kay minkontara kamo ka maonga nga inhinang na mga kaibahan ni Nikolayta singed ka pagkontara nao kaiton. ⁷Kamo nga mga mintoo kanao, timan-an mazo gazod ini nga insogo na Ispirito na Nagagihit kamazo. Kamhan ya tao nga wara madaog ka pagtintal ni Satanas ipakaon nao ya bonga na liwaan nga makahatag ka tao ka kinabohi daked ka hol-anan na Nagagihit.⁸Kamhan iza nga nagapanaba kanao indogangan naiza pagsogo kanao nagalaong nga isoyat di mo ka oloolo na mga sakop nao doro ka lobohan nga Ismirna. Panan-ogan mo iza nga hao nga si Hiso Kristo ani ya mahon-a ka bisan sin-o nga mahon-ang tao. Kamhan hao ya mabilin kay-an ka pagkatiwas na maharog. Hao ya napatay. Kamhan nabohi hao pagbalik garing ka lobong. Na, wani ya togon nao kanmo kay iko ya oloolo na kanaong kasakopan nga nagatipon doro ka lobohan nga Ismirna. ⁹Mahagdam hao nga matood ya mga kalisod mazo daw mga maazo-azo sa kamo piro mga dato gazod kamo kay mintoo kamo kanao. Mahagdam hao nga dizan kamazo may mga tao nga nagalaong nga siran ya mga Hudiyo ambaza kay sakop siran ni Satanas. Kamhan inbotangbotang kamo niran.¹⁰Na, diri kamo magkahaldok ka bisan ono ya kalisod nga angeton mazo kaan. Timan-an mazo ini nga dini kamazo may mga isa nga ipapiriso na mga kaibahan ni Satanas kaan dazaw porbahan kon matood ya pagtoo mazo kanao kon diri. Kotob ka napolo nga ka aldaw ya pag-anget mazo ka masiot nga kalisod. Magsarig kamo kanao kotob ka pagkapatay mazo. Kamhan ihatag nao kamazo ya korona. Pamolingod ini nga ihatag nao kamazo ya primyo nga kinabohi nga diri mawara. ¹¹Kamo nga mga mintoo kanao, timan-an mazo gazod ini nga insogo na Ispirito na Nagagihit kamazo. Kamhan ya tao nga wara madaog ka pagtintal ni Satanas diri iza madara ngaro ka inpirno nga ikadowang pagkapatay na mga tao.¹²Kamhan iza nga nagapanaba kanao indogangan naiza ipakaro kanao nagalaong nga isoyat di mo ka oloolo na mga kaibahan nao doro ka lobohan nga Pirgamo. Panan-ogan mo iza nga hao nga si Hiso Kristo ani ya may ispada nga mahait gazod. Na, wani ya togon nao kanmo kay iko ya oloolo na kanaong kasakopan nga nagatipon doro ka lobohan nga Pirgamo. ¹³Mahagdam hao kon hain ya kamazong dapit kay ani disab ya inharian ni Satanas. Mahagdam hao nga hogot ya pagtoo mazo kanao kamhan wara kamo magbiza ka kamazong pagtoo kanao bisan inpatay si Antipas nga minpakalaki pagwali mahitongod kanao. Ya mga taga Pirgamo nga inharian ni Satanas siran ya minpatay kanangiza.¹⁴Na, bisan mintoo kamo kanao may mga batasan mazo nga diri kon madazaw. Kay dizan kamazo may mga nagahaod pon ka batasan ni Balaam nga karaang Hudiyo nga mintoldo kan Balak ka pagtintal ka mga karaang Hudiyo dazaw makasala siran pinaazi ka pagkaon ka hinalad dizan ka mga diyosdiyos daw pinaazi ka pagpakighenay. ¹⁵May mga kaibahan mazo nga mintoo isab siran ka maongang toldoan na mga kaibahan ni Nikolayta.¹⁶Maghinolsol kamo ka kamazong mga sala! Kay kon diri kamo maghinolsol andatong hao pagdali kay patazon nao ya mga salaan nga tao. Ya harominta nao ka pagpatay kaniran ani ya ispada dini ka kanaong ba-ba. Ini nga ispada ani ya kanaong mga panaba. ¹⁷Kamo nga mga mintoo kanao, timan-an mazo gazod ini nga insogo na Ispirito na Nagagihit kamazo. Kamhan ya tao nga wara madaog ka pagtintal ni Satanas ihatag nao ya makaon ani ngaran ya mana. Garing iton ka tahaw hasta diri pon makita na mga tao. Ihatag sab nao ya bato nga mapoti nga insoyat ka bag-ong ngaran na tao nga intagan. Kamhan ya intagan anikay mahagdam ka ngaran. Pamolinod ini nga kay-an ka paghokom na Nagagihit ka mga tao diri silotan iza kay hao ya insakopan naiza.¹⁸Kamhan ya nagapanaba kanao indogangan naiza ipakaro kanao nagalaong nga isoyat di mo ka oloolo na mga sakop nao doro ka lobohan nga Tiyatira. Panan-ogan mo iza nga hao nga minpanaba kanmo ani ya anak na Nagagihit. Singod ka nalaga ya kanaong mata. Magakailawan ya kanaong paa singod ka pagkailaw na bronsi kon baagen. Na, wani ya togon nao kanmo kay iko ya oloolo na kanaong kasakopan nga nagatipon doro ka lobohan nga Tiyatira. ¹⁹Mahagdam hao ka mga inhinang mazo. Mahagdam disab hao nga naazak kamo ka Nagagihit kay mahogot ya pagtoo mazo kanao. Mahagdam hao nga dogay ya pag-anget mazo ka mga kalisod. Ya mga inhinang mazo nga madazaw matood di koman ka mga inhinang mazo ka bag-o pon kamo magtoo kanao.²⁰Kamhan may ikasaway nao kamazo kay intogotan mazo ya babazi nga si Hisibil nga nagapakapropita na Nagagihit ka pagtoldo ka kanaong mga sogoonon dazaw anpakighenay siran daw ankaen siran ka hinalad dizan ka mga diyosdiyos. ²¹Bisan dogay ya pagtagad nao kan Hisibil ka paghinolsol ka toong mga sala diri iza ansogot.²²Timan-an mazo gazod ini nga itimbag nao iza dizan ka banig iba ka mga amaama nga toong inkolkolan. Kamhan dakola ya inbati niran nga kasakit nga silotan kon diri siran ambiza ka kanirang mga sala. ²³Kamhan patazon sirang maharog dazaw mahagdam ya mga mintoo kanao nga hao ya mahagdam ka huna-huna daw kaazak na mga tao. Kamhan hao ya ambalos ka kada isa nga tao angay ka inhinang naiza.²⁴Panabaan ta kamo nga mga taga Tiyatira nga wara malimbongi ka maonga nga toldoan ni Hisibil nga garing kan Satanas daw malisod pagsabot koni. Wani pon ya isang sogo nao kamazo nga ²⁵kotob ka pagbalik nao kamazo hawidan mazo gazod ya pagmaymay mahitongod kanao.²⁶Kamhan ya tao nga wara madoog ka pagtintal ni Satanas daw nagatoman sab ka kanaong mga sogo kotob ka pagbalik nao ihatag nao ya katongod ka paghari ka maharog mga tao dini ka kalibotan. ²⁷Kamhan ya katongod naiza ka pagdomara kaniran daw ya katongod nga intagan hao ni Ama mag-anika. Kamhan magahi gazod ya paghari naiza. Daegen naiza ya toong mga kaaway kamhan singod siran ka tadzaw nga naboong di. ²⁸Na, ya tao nga wara magbiza ka pagtoo naiza kanao ihatag nao ya primyo kanangiza. Kamhan ya kasiraw na primyo singod iton ka kasiraw na makabogwas nga ansebay ka kamaaldawon. ²⁹Kamo nga mga mintoo kanao, timan-an gazod mazo ini nga insogo na Ispirito na Nagagihit kamazo.

Chapter 3

¹Kamhan iza nga nagapanaba kanao indogangan naiza pagsogo kanao nagalaong nga isoyat di mo ka oloolo na mga sakop nao doro ka lobohan nga Sardis. Panan-ogan mo iza nga hao nga si Hiso Kristo ani ya minhawid ka pitong bolos nga bitoon. Inharian hao na Madazaw nga Ispirito nga garing ka Nagagihit. Kamhan pitong ka klasi nga tarabaho nga insarig na Nagagihit kaini nga Ispirito. Mahagdam hao ka mga inhinang mazo. Bisan kamo koni ya intagan na Nagagihit ka kinabohi nga diri mawara patay di matood kamo kay maonga ya mga inhinang mazo. ²Magkilala gazod kamo ka batasan mazo. Hogoton mazo ya goramay nga pagtoo mazo kanao kay basi madali mawara iton. Kay dizan ka pagseleng na kanaong Nagagihit nakitan nao nga diri kon madazaw ya mga inhinang mazo.³Magtaremdem kamo ka insindo nga indara nami dizan kamazo. Tomanon mazo ini nga nabatian mazo daw hinolsoli mazo ya kamazong mga sala. Kay kon diri kamo ambiza ka kamazong mga sala andatong hao dizan kamazo. Kamhan dakola ya pagkaborong mazo singod ka kaborong mazo ka tolisan nga magapanik kay diri kamo mahagdam kon kon-o hao andatong kamazo. ⁴Na, dizan kamazo may talagsa kang tao nga wara madapì ka maongang batasan. Singod ka wara magkaripa ya kanirang bado. Kamhan siran ya an-iba kanao kay-an. May katongod isab niran ka pagbado ka bado nga mapoti.⁵Ya tao nga wara madoog ka pagtintal ni Satanas ani ya pabadoan nao ka mapoti. Diri nao payaan ya toong ngaran dizan ka libro nga listahan nao ka ngaran na mga tao nga mahatagan ka kinabohi kawanihen ka. Dizan ka Ama nao daw ya toong mga sinogo panabaan nao nga iza ya kanaong sakop. ⁶Kamo nga mga mintoo kanao, timan-an mazo gazod ini nga insogo na Ispirito na Nagagihit kamazo.⁷Kamhan iza nga nagapanaba kanao indogangan naiza pagsogo kanao nagalaong nga isoyat di mo ka oloolo na mga sakop nao doro ka lobohan nga Piladilpiya. Panan-ogan mo iza nga hao nga si Hiso Kristo ani ya pinili na Nagigihit. Polos matood ya kanaong mga panaba. Hao ya may katongod singod ka katongod ni Dabid nga karaang hari kay hao ya toong kaliwat. Kamhan pamolingod ini nga ya kabobot-on nao singod iton ka min-abri di hao ka pirtahan dazaw makaazi kamo. Kamhan waray makasira. Kon diri hao antogot kamazo singod ka minsira di hao ka pirtahan kamhan waray makaabri. ⁸Mahagdam hao ka mga inhinang mazo. Bisan talagsa ka kamo mintoman kamo ka kanaong sogo daw wara kamo magbiza ka kamazong pagtoo kanao. Agon ihatag nao kamazo ya logar ka pagpanan-og ka mga tao mahitongod kanao. Singod ka min-abri di hao ka pirtahan dazaw makaazi kamo. Kamhan waray makasira kaiton nga pirtahan.⁹Timan-an mazo gazod ini nga dizan kamazo may mga Hudiyo nga sakop ni Satanas. Minlaong siran nga sakop siran ka matood nga Nagagihit ambaza kay bakak kay wara siran magtoo kanao nga si Hiso Kristo. May tirmino nao nga palodhon nao siran dizan ka paahan mazo dazaw mahagdam siran nga naazak hao kamazo. ¹⁰Mintoman kamo ka kanaong sogo nga angeten ya mga kalisod kay hao ya insakopan mazo. Kamhan diri kamo madatong ka masarang kalisod nga azihan na mga tao dini ka tanan kalibotan kay-an kay diri siran antoo kanao. ¹¹Domatongay hao. Hawidan gazod mazo ya sindo nao nga inton-an mazo dazaw diri kamo malimbongan na mga bakak nga intoldo na mga iba nga tao. Kay kon malimbongan kamo diri kamo mahatagan ka korona nga kinabohi nga diri mawara.¹²Ya tao nga wara madoog ka pagtintal ni Satanas tahodon iza nao. Kamhan marig-on ya toong paghela daked ka hol-anan na Nagigihit. Diri papanawen iza na Nagigihit. Dizan ka toong lawas isoyat nao ya ngaran na Nagigihit daw ya ngaran na siyodad na Nagigihit nga bag-ong Hirosalem nga ipatonton na Nagigihit garing daked ka tahaw. Dizan ka toong lawas isoyat sab nao ya bag-ong ngaran nao kay wara iza madoog pagtintal ni Satanas. ¹³Kamo nga mga mintoo kanao, timan-an mazo gazed ini nga insogo na Ispirito na Nagigihit kamazo.¹⁴Kamhan iza nga nagapanaba kanao indogangan naiza pagsogo kanao nagalaong nga isoyat di mo ka oloolo na mga sakop nao doro ka lobohan nga Layodisiya. Panan-ogan mo iza nga hao nga si Hiso Kristo ani ya matood nga Nagagihit. Kamhan polos matood ya kanaong mga panaba. Kamhan hao ya minhon-a ka bisan ono ya mahon-ang hininang na Nagagihit. ¹⁵Mahagdam hao ka mga inhinang mazo. Matignawtignaw di ya kamazong hinawa kanao. Singod ka diri kon kamo ya kanaong mga kaaway daw diri sab kamo ya kanaong mga sakop. ¹⁶Singod gazod kamo ka makaon nga hilaw pon agon ilepad nao kamo.¹⁷Nagalaong kamo nga nadato kamo, waray nakolangan mazo. Ambaza kay aza-azo gazod kamo kay waray pagtoo mazo kanao. Singod ka nahoboan kamo kay waray inhinang mazo nga madazaw. Singod ka nabota kamo kay wara kamo makakilala nga nagalisod gazod kamo. ¹⁸Tambagan ta kamo. Dini kanao paliton mazo ya pagtoo nga matood dazaw mga dato kamo. Ya pagtoo nga matood singod iton ka bolawan nga waray nakasaket kay in-init daan. Paliton sab mazo ya bado nga mapoti dazaw nawara di ya kasipog mazo ka kamazong pagkahobo. Paliton sab mazo ya tambal ka mata dazaw makakita kamo.¹⁹Bahegen nao ya mga tao nga in-azak nao daw silotan dazaw dazawon niran ya batasan niran. Agon magtoo kamo kanao. Bizaan mazo ya kamazong mga sala. ²⁰Manalinga kamo kay singod hao ka tao nga nagatindog dizan ka gawas daw nagahawag kamazo. Kon mabatian mazo ya paghawag nao daw maazak kamo nga ansolod hao, ansolod matood hao. Kamhan ansaro kita ka pagkaon kay gosto nao nga maghigara di kita.²¹Ya tao nga wara madoog ka pagtintal ni Satanas palo-toon nao iza tepad kanao dazaw anhari iza iba kanao. Inpalo-to disab hao ni Ama dini tepad kanangiza. Kamhan minhari hao iba kanangiza kay ka dini pon hao ka kalibotan wara hao madoog ka pagtintal ni Satanas kanao. ²²Kamo nga mga mintoo kanao, timan-an mazo gazod ini nga insogo na Ispirito na Nagagihit kamazo.

Chapter 4

¹Pagkakamhan ni Hiso Kristo pagpasoyat kanao may iba pon nga inpakita naiza kanao. Pagsolong nao nakitan nao ya isang azihan nga naabri di daked ka tahaw. Kamhan ya saba nga minlanob singod ka tanog na tamboli nga nabatian nao kaizang mahon-a pon, minpanaba iton kanao pag-isab nga nagalaong nga komarindaked ko naa kay paselengan nao kanmo ya mga domatongay. ²Kamhan inpakandaked hao na Madazaw nga Ispirito nga garing ka Nagagihit. Kamhan nakitan nao matood ya lo-toanan na hari daw ya isa nga nagalo-to dizan kaiton. ³Nagalatì ya toong bayho singod ka pagkalatì na mga bato nga mahalon ani ngaran ya haspi daw ya kornalina. Inlibotan ya toong lo-toanan ka balangaw nga makinlaw singod ka kakinlaw na bato nga mahalon ani ngaran ya ismiralda.⁴Inlibotan sab iton ka mga lain nga lo-toanan nga karohaan may opat nga bolos. Kamhan may mga malaas nga nagalo-to dizan nga karohaan may opat nga bolos sirang maharog. Mapoti ya kanirang bado. Nagapedeng siran ka korona nga bolawan. ⁵Kamhan ya lo-toanan na hari nga nagapatonga may kilat nga minkiblatkiblat nga garing kaiton. Masara nga ka tanog ya dag-ok. Dizan ka pag-atobang na lo-toanan may pitong bolos nga solò. Na, ya mga solò ani ya timaan ka Madazaw nga Ispirito nga garing ka Nagagihit kay pitong ka klasi nga tarabaho nga insarig na Nagagihit kaiza nga Ispirito.⁶Dizan sab ka pag-atobang na lo-toanan may singod ka dagat nga matin-aw gazod. Kamhan may opat nga bolos nga taga tahaw nga minsaing ka lo-toanan hasta minlibot siran. Dizan ka kanirang lawas masarang kataod ya kanirang mata kay labaw siran ka mga iba nga sogoonon na Nagagihit. Ataas gazod ya kanirang kahagdamanan.⁷Singod ka liyon ya hitsora na isa. Singod ka nati na baka ya hitsora na ikadowa. Singod ka tao ya hitsora na ikatlo. Singod ka agila ya hitsora na ikaopat kay madali nga antoman ka sogo na Nagagihit diri kon alang-alang. ⁸Ya kada may isa kaniran may enem nga bolos nga ampak. Inhinangan ya lawas niran ka mata daw dalem ka salad na ampak. Aldaw daw kahabzon diri siran anheneng ka pagkanta kay magasaza siran ka Nagagihit pag-onay nagalaong nga madazaw, madazaw, madazaw ya Magbabaza Nagagihit. Labaw gazod iza ka gahom. Iza ya minhon-a ka bisan sin-o ya mahonang tao. Mabohi ka iza koman nga panahon. Kamhan diri iza mapatay kawanihon ka.⁹Ani ini ya pagkanta na mga opat nga bolos nga taga tahaw kay sazaen niran ya Nagagihit nga mabohi kawanihon ka. Tahodon iza daw pasalamatan iza nga nagalo-to dizan ka lo-toanan ka paghari. ¹⁰Pagkanta niran nagakanta isab ya mga malaas nga karohaan may opat nga bolos. Nanlohod sab siran dizan ka hari dazaw sazaon iza nga mabohi kawanihon ka. Inbotangan sab niran ya mga korona niran dizan kanangiza kamhan nagatodom siran nagalaong nga ¹¹kanaming Magbabaza nga Nagagihit, iko gazod ya sazaon nami. Iko gazod ya tahodon nami. Iko ya labaw ka gahom kay iko ya maghinangay ka maharog. Inhinang di ya maharog kay ani ya kabobot-on mo. Ani ini ya pagkanta na mga malaas.

Chapter 5

¹Kamhan nakitan nao ya basahon nga linokot dizan ka too nga alima na hari nga nagalo-to nga nagapatonga. Insoyat sab daan ya basahon dizan ka hopaw daw dimbali. Inhegtan gazod ya pitong bolos nga binogkot. ²Kamhan nakitan nao ya taga tahaw nga may dakolang gahom. Minbaskog iza ka toong paghawag nagalaong nga daw sin-o ya may katongod ka paghobad ka inbogkot nga pitong bolos?³Kamhan bisan daked ka tahaw, bisan baba ka kalibotan, bisan dalem ka lopa waray tao nga may katongod ka paghobad ka inbogkot dazaw basahon. ⁴Kamhan minhaza hao kay wara iza makakita ka tao nga may katongod nga makahobad ka basahon nga linokot. ⁵Kamhan ya isang malaas minlaong iza kanao nga diri ko maghaza. Selongan mo kay may isa dini nga nakadoog kan Satanas. Inngaranan iza ka Liyon nga kaliwat ni Dabid nga kaliwat ni Huda. Si Hiso Kristo ini nga nakadoog kan Satanas. Kamhan may katongod naiza ka paghobad ka pitong bolos nga mga bogkot dazaw baskegen ya basahon nga linokot.⁶Kamhan nakitan matood nao ya Nati na Karniro nga mintindog dizan ka tonga na lo-toanan na hari daw ya mga opat nga bolos nga taga tahaw daw ya mga malaas. Singod ka inpatay iza kawandini pon kay makita pon ya toong mga betzaw. Pitong bolos ya toong songay daw pitong bolos ya toong mata. Timaan ini ka Madazaw nga Ispirito na Nagagihit nga insogo naiza ngaro ka tibolos kalibotan kay pitong ka klasi nga tarabaho nga insarig na Nagagihit kanangiza. ⁷Kamhan minkandizan ya Nati na Karniro ka lo-toanan nga nagapatonga kay kaw-on naiza ya basahon nga linokot dizan ka alima nga too na nagalo-to dizan kaiton.⁸Pagkawa naiza ka basahon nanhapa ya opat nga bolos nga taga tahaw daw ya mga karohaan may opat nga mga malaas dizan ka paahan na Nati na Karniro dazaw sazaon iza. Minhawid ya tagsa tagsa kaniran ka kodlong daw ya kaldohan nga bolawan nga pono ka parina nga mahamot. Kay ya kahamot singod iton ka ipangamozo na mga sakop na Nagagihit.⁹Kamhan nagakanta siran ka bag-ong kantahon nagalaong nga iko ya may katongod ka pagdawat ka basahon nga linokot dazaw kaw-en ya mga bogkot kay iko sa ya inpatay na mga tao. Kamhan ya dogo mo ani ya imbazad ka sala na mga tao dazaw magaangay siran ka Nagagihit. Kamhan siran nga kasakopan na Nagagihit garing siran ka tibolos kalibotan. Kay bisan ono ya lobohan dini ka kalibotan, bisan hain ya dapit daw bisan ono ya saba na mga tao na, dizan kaniran may mga ansakop ka Nagagihit. ¹⁰Inhinang mo gazod siran nga kanmong kasakopan daw ya mga pari nga insogo na kantang Nagagihit. Siran isab ya anhari ka bag-ong kalibotan kay-an. Ani ini ya pagsaza niran ka Nati na Karniro.¹¹Kamhan hao nga si Howan minsolong hao pag-isab. Kay nabatian nao ya saba na mga matood nga taga tahaw. Daw pirang ka libo nga libo sirang tanan? Minlibon siran ka mga malaas daw ya opat nga bolos nga taga tahaw daw ya lo-toanan na hari nga nagapatonga. ¹²Minbaskog siran ka kanirang pagkanta nagalaong nga ya Nati na Karniro nga inpatay na mga tao iza ya labaw ka gahom. Dakola ya toong pagkadato daw kahagdamanan. Iza ya inpanaranginan na Nagagihit ka madazaw. Iza matood ya intahod daw insaza nami.¹³Kamhan nabatian nao ya pagkanta na tanan mga taga langit daw taga kalibotan daw taga dagat daw ya mga tao nga patay di. Intibe niran pagkanta nagalaong nga madazaw iza nga nagalo-to nga nagapatenga daw ya Nati na Karniro. Kamhan siran ya intahod daw insaza nami. Siran ya labaw ka gahem kawanihen ka. ¹⁴Minsambag ya opat nga bolos nga taga tahaw nagalaong nga matood ini. Kamhan nanhapa ya mga malaas ka pagsingba ka hari daw ya Nati na Karniro.

Chapter 6

¹Kamhan nakitan nao nga inkawa di na Nati na Karniro ya mahon-a ka pitong bolos nga bogkot dizan ka basahon. Nabatian sab nao ya singod ka dag-ok nga saba na isang bolos nga taga tahaw minsogo nagalaong nga dali ngarini! ²Pagsogo naiza may kabayo nga mapoti nga minbotho. Insakzan na tao nga may panà. Intagan sab iza ka korona kay timaan iton nga iza ya daogan. Kamhan minpanaw iza kay anpakig-away iza. Pagadag-en disab naiza ya tanan mga tao.³Pagkawa na Nati na Karniro ka ikadowang bogkot dizan ka basahon nabatian nao ya saba na ikadowang taga tahaw minsogo nagalaong nga dali ngarini! ⁴Kamhan may ikadowang kabayo nga masarang kararag singod ka dogo. Insakzan na tao nga inhatagan di ka gahom dazaw ipaaway dini ka kalibotan dazaw patazon na mga tao ya isa daw isa. Intagan sab iza ka ludzo nga dakola.⁵Pagkawa na Nati na Karniro ka ikatolong bogkot nabatian nao ya saba na ikatolong taga tahaw minsogo nagalaong nga dali ngarini! Kamhan may kabayo nga maitom nga minbotho. Insakzan na tao nga nagahawid ka timbangan. ⁶Kamhan nabatian nao ya singod ka saba nga nagatengod ka mga taga tahaw nga opat nga bolos nagalaong nga domatengay di ya pihit. Kamhan ya manhinokha ka isang aldaw dowang ka salmonan nga begas ya mapalit. Ya manhinokha ka isang aldaw enem nga ka salmonan nga mais ya mapalit piro diri pamahalon ya las-ay daw ya asin.⁷Pagkawa na Nati na Karniro ka ikaopat nga bogkot nabatian nao ya saba na ikaopat nga taga tahaw minsogo nagalaong nga dali ngarini! ⁸Kamhan may kabayo nga madolaw nga minbotho. Ya ngaran na nagasakay si Mamolahay ani ngaran. May sonod pon nagasakay inngaranan ka Inpirno. Intagan di sirang dowa ka gahom ka pagpatay ka mga tao dini ka tonga na tenga na kalibotan. Ya mga kasakit daw ya mga away daw ya kabengtas daw ya mga mananap ani ya gamiton ka pagpatay ka mga tao.⁹Pagkawa na Nati na Karniro ka ikalimang bogkot nakitan nao nga dizan ka salad na inbotangan ka halad may mga ispirito na mga pinatay nga tao nga inpamono kay mintoo siran ka mga panaba na Nagagihit daw minpanan-og. ¹⁰Kamhan minbaskog siran ka kanirang saba nagalaong nga Magbabaza nga Nagagihit nga labaw ka gahom, waray sala mo. Polos matood ya mga panaba mo. Daw pira pon ka aldaw ya pagtagad nami kanmo ka pagbalos ka mga minbono kanami? Daw kon-o sa ko anbotang ka silot kaniran? ¹¹Kamhan intagan ya kada isa kaniran ka mapoti nga bado. Intogon sab siran nagalaong nga magpahimlay naa kamo kotob ka insakto ya nomiro na mga pinatay kay patazen pon ya mga kaibahan mazo nga sakop ni Kristo singod ka pagpamono kamazo.¹²Kamhan nakitan nao nga inkawa di na Nati na Karniro ya ikaonom nga bogkot. Kamhan may linog nga makosog pagdazaw. Min-itom di ya sega singod ka kaitem na orin. Minrarag ya bolan singod ka kararag na dogo. ¹³Kamhan nangaholog ya mga bitoon ngarimbaba ka lopa singod ka pagpangaholog na protas nga nalonggo pagkatandog na hangin. ¹⁴Pagalokoton ya langit singod ka paglokot ka banig. Mangabalhin disab ya tanan mga bobong daw poro-poro aro ka kanirang dapit.¹⁵Dizan ka mga talangban daw ya mga kakob na dakolang bato daked ka kabobongan anhobong ya tanan mga hari dini ka kalibotan daw ya mga may ataas nga katongod daw ya mga kapitan ka soldaw daw ya mga kowartahan daw ya mga may gahom daw ya mga oripon daw ya tanan mga tao. Antago sirang tanan ¹⁶daw anhawag ka mga bobong daw ya mga bato nagalaong nga libonan mo kami dazaw diri kami kakitan naiza nga nagalo-to dakod daw diri kami madatong ka dakolang kazohot na Nati na Karniro. ¹⁷Kay mindatong di ya tirmino ka pagbotang niran ka silot ka mga tao. Kamhan waray makalayas ka kanirang kazohot.

Chapter 7

¹Pagkakamhan kaiza may mga opat nga taga tahaw nga nakitan nao. Ya isa mintindog di dizan ka sebazan. Ya isa mintindog di dizan ka salpan. Ya isa dizan ka timogan. Ya isa dizan ka kanawazan. Inrig-onan di niran paghawid ka hangin dazaw waray hangin nga anhoros ka lopa daw dagat daw diri masakem ya mga liwaan ka hangin. ²Siran ya intagan na Nagagihit ka gahom dazaw daoton ya lopa daw dagat. Kamhan may isa pon nga taga tahaw nga mindatong garing ka sebazan. Kamhan may harominta naiza para patikan ya mga sakop na Nagagihit nga diri mamola kawanihon ka. Kamhan minbaskog iza ka toong pagpanaba ka mga opat nga taga tahaw ³nagalaong nga diri pon mazo pagpandaoton ya lopa daw dagat daw mga liwaan kay patikan pon ya bayho na mga sakop na kantang Nagagihit.⁴Daw pira ding bolos nga tao ya napatikan? Isang ka gatos may kap-atan may opat nga ka libo (144,000) nga tao sirang tanan. Mga kaliwatan siran na tagsa tagsa nga mga anak na karaang tao nga si Israil. ⁵Dizan kan Yoda nga isang kaanak ni Israil may napolo may dowang ka libo (12,000) nga kaliwatan ya napatikan. Dizan kan Robin may napolo may dowang ka libo (12,000). Dizan kan Gad may napolo may dowang ka libo (12,000). ⁶Dizan kan Asir may napolo may dowang ka libo (12,000). Dizan kan Naptali may napolo may dowang ka libo (12,000). Dizan kan Manasis may napolo may dowang ka libot (12,000).⁸⁷Dizan kan Simiyon may napolo may dowang ka libo (12,000). Dizan kan Libi may napolo may dowang ka libo (12,000). Dizan kan Isakar may napolo may dowang ka libo (12,000). 8Dizan kan Sabolon may napolo may dowang ka libo (12,000). Dizan kan Hosi may napolo may dowang ka libo (12,000). Dizan kan Binhamin may napolo may dowang ka libo (12,000). Kamhan isang ka gatos may kap-atan may opat nga ka libo (144,000) nga mga kaliwatan ni Israil nga inpamatikan. Kamhan diri siran datngan na masarang kalisod.⁹Pagkakamhan nakitan nao ya masara gazod nga kataod nga tao nga diri mahimo pagbilang. Garing siran ka tanan mga dapit dini ka kalibotan. Dizan kaniran may tanan mga klasi na tao nga nagapanaba ka tanan mga klasi na saba. Kamhan dizan ka pag-atobang ka lo-toanan na Nagagihit daw ya Nati na Karniro nanindog siran. Mapoti ya kanirang mga bado. Ipangamay disab niran ya mga paka na palmira nga klasi na nizog kay ani ya batasan niran ka pagsaza ka Nagagihit. ¹⁰Kamhan minbaskog siran ka kanirang saba nagalaong nga sazaon ta ya kantang Nagagihit nga minlo-to dizan ka lo-toanan ka paghari. Sazaon ta ya Nati na Karniro kay siran ya mintabang kanta dazaw malibri kita ka silot ka kantang mga sala. Ani ini ya pagsaza na mga tao.¹¹Kamhan nanlibot ya tanan mga taga tahaw ka lo-toanan na Nagagihit daw ya mga malaas daw ya mahon-ang opat nga taga tahaw. Kamhan nanlohod sirang tanan dizan ka Nagagihit pagtahod niran kanangiza. ¹²Nagalaong siran nga matood ini. Madazaw ya kantang Nagagihit. Iza ya sazaon nami kay ataas ya toong kahagdamanan. Pasalamatan iza. Iza gazod ya tahodon nami kawanihon ka kay iza ya labaw ka gahom. Matood ini.¹³Kamhan nangotana kanao ya isang malaas nga daw sin-o sa ya mga taohana nga mapoti ya kanirang bado? Daw taga diin siran? ¹⁴Minsambag hao nga Sinyor, wara hao mahagdam. Long-on mo hao kay iko ya mahagdam. Kamhan minlaong iza nga siran ya nakaanget ka masarang kalisod ka baba pon siran ka kalibotan. Dizan ka dogo na Nati na Karniro nanlaba di siran ka kanirang bado kamhan mapoti ya bado. Pamolingod ini nga inkaw-an di siran ka mga sala niran.¹⁵Kamhan dizan ka pag-atobang na Nagigihit nanindog ini nga mga tao. Kay dizan ka toong hol-anan aldaw daw kahabzen nagaalagad siran kanangiza. Kamhan iza nga nagalo-to dizan ka lo-toanan na hari ani ya antabang kaniran dazaw diri siran madatong na mga maonga. ¹⁶Diri siran magabengtason, diri ohawon. Diri siran mabolad ka sega, diri mapaso ka bisan ono ya kainit. ¹⁷Kay ya Nati na Karniro nga nagatongod ka lo-toanan na hari ani ya an-aligara kaniran. An-iba iza kaniran singod ka magbantazay ka mga bohi kamhan antoldo iza kaniran dizan ka borobodhan nga madazaw ya pagtigis. Pamolingod ini nga tagan siran ka kinabohi nga garing ka Nagigihit. Pahidan na Nagigihit ya kanirang loha kamhan diri siran anhaza pag-isab kay nawara di ya kabog-at na kanirang hinawa. Ani ini ya pagpanan-og na malaas kanao.

Chapter 8

¹Pagpakakawa na Nati na Karniro ka ikapitong bogkot dizan ka basahon nga linokot magahinoktok gazod ya hol-anan na Nagagihit dakod ka tahaw kotob ka tonga na oras. ²Kamhan may mga pito nga taga tahaw nga nakitan nao. Mintindog siran dizan ka pag-atobang na Nagagihit. Intagan ya tagsa tagsa kaniran ka pitong bolos nga tamboli.³Kamhan may isa pon nga taga tahaw nga minhawid ka lon-anan nga bolawan para ka pagpamarina. Kamhan minkandizan iza ka hakladanan nga bolawan dizan ka pag-atobang ka lo-toanan na hari. Intagan iza ka masara gazod nga parina dazaw idogang ka mga inpangamozo na mga sakop na Nagagihit dini ka hakladanan. ⁴Kamhan ya baho na parina nga nasonog saket sab ya mga inpangamozo na tanan mga sakop na Nagagihit, minkandakod iton garing ka lon-anan nga inhawidan na taga tahaw dizan ka pag-atobang na Nagagihit. ⁵Pagkakamhan kaiza inkawa na taga tahaw ya lon-anan ka parina. Kamhan inpono iton ka mga baga nga malaga dizan ka hakladanan. Kamhan intimbag ngarimbaba ka lopa. Kamhan masara nga ka tanog ya dag-ok daw ya kiblat na kilat daw ya linog.⁶Kamhan ya pitong taga tahaw nga may pitong ka tamboli nagaandam siran ka pagtanog. ⁷Intanog na isa ya toong tamboli. Kamhan magatoro ya laga daw ya mga tibolos nga ays nga singod ka bato garing ka tahaw nasaket ya dogo. Kamhan inpansonog dazon ya lopa daw ya mga liwaan daw ya sagbot dini ka ikatolong bahin na kalibotan.⁸Kamhan intanog na ikadowang taga tahaw ya toong tamboli. Kamhan nakitan nao ya singod ka bobong nga dakola pagdazaw nga minlaga di kamhan naholog dimbaba ka dagat. ⁹Pagkaholog naiton nahinang di nga dogo ya ikatolong bahin na dagat. Nangapatay ya mga bohion dalem, nalonod disab ya mga bangka dizan ka ikatolong bahin na dagat.¹⁰Kamhan intanog na ikatlong taga tahaw ya toong tamboli. Kamhan nakitan nao ya dakolang bitoon nga minlaga di singod ka nagasolò. Naholog iton garing dakod ka tahaw kamhan mintena di ka mga sapa daw ya mga borobodhan dini ka ikatolong bahin na kalibotan. ¹¹Ya ngaran naiton nga bitoon ani Kapaitan kay minpakapait di ka mga sapa dini ka ikatolong bahin na kalibotan. Kamhan napatay di ya mga matood nga tao kay ya sapa nga mapait ani ya nakahilo kaniran.¹²Kamhan intanog na ikaopat nga taga tahaw ya toong tamboli. Kamhan nagakaonga di ya ikatolong bahin na sega daw bolan daw ya ikatolong bahin na mga bitoon. Kamhan indogloman di ya ikatolong bahin na kapawa nga garing kaniran. Kamhan kada aldaw may masarang kadoglom ka opat nga ka oras. Kada kahabzon may opat nga ka oras waray kapawa na bolan daw mga bitoon.¹³Pagkakamhan kaiza nakitan nao ya isang agila nga nagalopad dakod ka katahawtahawan. Minbaskog ya agila ka toong paghawag nagalaong nga intawon kalooy gazod ka mga tao nga nagahola baba ka kalibotan kay madatong matood siran ka masarang kalisod kay-an ka pagtanog na mga tolo pon nga taga tahaw ka kanirang tamboli. Ani ini ya paghawag na agila.

Chapter 9

¹Pagkakamhan kaiza intanog na ikalimang taga tahaw ya toong tamboli. Kamhan nakitan nao ya isang taga tahaw inngaranan ka Bitoon nga naholog daan ka lopa garing dakod ka tahaw. Inhatagan iza ka liyabi ka pirtahan na tohob nga waray lopa nga kasagitnan kay waray tinobtoban na kaararom. ²Pag-abri naiza ka tohob minlogwa ya dakolang aso singod ka aso na pagkasonog na dakolang gabok. Mindoglom gazod ya kalibotan kay nasalimdan ya kapawa na sega.³Dizan ka aso minlogwa di ya mga maonga nga nahinang nga doron. Kamhan mintipon siran dini ka lopa. Inhatagan di siran ka marara nga magapamanga singod ka orang-orang nga marara. ⁴Intogon di isab siran nga azaw pagkaon ka sagbot daw mga liwaan daw bisan ono ya tanom. Daoton mazo hinoa ya mga tao nga waray patik na Nagagihit dini ka bayho.⁵Wara togoti ya mga doron ka pagpapatay kaniran kay hatagan lamang ka masarang kasakit nga singod ka kasakit nga inbati na tao kon bangaon iza na orang-orang. ⁶Ka limang ka bolan naazak ya mga tao nga mapatay siran piro diri siran mapatay. Gosto gazod siran anpakapatay ka kanirang kaogaringon lawas piro diri pon mahimo nga mapatay siran.⁷Ya, ya hitsora na mga doron singod iton ka hitsora na mga maisog nga kabayo nga in-andam ka pag-away. Kamhan nagapodong siran ka may singod ka mga korona nga bolawan. Singod ka bayho na tao ya hitsora na kanirang bayho. ⁸Ya kanirang bohok singod iton ka bohok na babazi kay ataas di. May mga ngipen niran singod ka ngipon na liyon nga kadakola. ⁹Dizan ka dobdob insampenan ka singod ka pothaw dazaw diri doltan ya debdeb. Paglopad niran ya kabezeng na kanirang ampak singod iton ka kabezeng na mga matood nga sakzanan na soldaw nga indongan pagdara na mga kabayo kon ansolong di ka away.¹⁰May mga iki niran singod ka iki na orang-orang nga marara nga ambanga. Kamhan ya iki ani ya makahatag ka kasakit ka lawas na mga tao kotob ka limang ka bolan. ¹¹Ya hari niran ani ya taga tahaw nga may liyabi ka teheb nga waray lopa nga kasagitnan. Ya ngaran naiza ka saba na Hinibriyo ani Abadon. Ya ngaran naiza ka saba na Ginirika ani Apolyon. Ya magpatazay ka tao ani ya kahologan na ngaran. ¹²Na, kamhan di ya mahon-ang kasakit nga naazihan na mga tao. Domatongay matood ya dowa pon nga masarang kalisod.¹³Pagkadogaydogay kaiza intanog na ikaonom nga taga tahaw ya toong tamboli. Kamhan nabatian nao ya saba dizan ka tongod na mga opat nga ka kanto na hakladanan nga bolawan dizan ka pag-atobang na Nagagihit. ¹⁴Kamhan minsogo ya saba ka ikaonom nga taga tahaw nga may tamboli nagalaong nga bohian mo ya opat nga sinogo ni Satanas nga in-ektan daan doro ka kilid na dakolang sapa nga Yoparatis. ¹⁵Kamhan inbadbadan sirang opat ka gapos kay dogay ya pagtagad niran ka tirmino na Nagagihit nga patazon niran ya mga tao dini ka ikatolong bahin na kalibotan.¹⁶Kamhan siran di ya mga kapitan ka mga matood nga soldaw nga minsakay ka kabayo. Daw pirang bolos ya soldaw nga nagakabayo? Dowang ka gatos nga ka libo nga ka libo sirang tanan. ¹⁷Nakitan nao nga dizan ka debdeb na mga kabayo insampon ka singed ka pothaw. Ya isa mararag ya pothaw singod ka polbora nga nagalaga. Ya isa grin daw maitom-itom ya kolor singod ka pothaw kon baagon. Singod ka hitsora na olo na liyon ya hitsora na kanirang olo. Kamhan may laga daw aso daw polbora nga anlogwa ka kanirang ba-ba.¹⁸Kamhan ya tolong ka ipatazay nga garing ka ba-ba na mga kabayo ani ya makapatay ka tao dini ka ikatolong bahin na kalibotan. ¹⁹Kay dizan ka kanirang baba daw iki may makapatay ka tao kay dizan ka mga iki may mga olo nga marara ya ba-ba singod ka mga halas.²⁰Kamhan bisan masara gazod ya kalisod dini ka kalibotan ya nangabilin nga tao nga wara mapatay na mga kabayo wara siran mamiza ka paghawag ka mga diyosdiyos nga inhinang niran. Nagapadazon siran paghawag ka mga maonga daw ya mga diyosdiyos nga inhinang niran garing ka bolawan daw tinggà daw bronsi daw mga bato daw liwaan. Bisan diri makakita ya mata na diyosdiyos, bisan diri makabati ya talinga, bisan diri makapanaw ya paa hawagen pon iton na mga tao. ²¹Nagapadazon sab ya mga tao ka kanirang mga hinang nga maonga. Wara siran maghinolsol ka batasan nga magapamono daw magapamarang daw magapanhenay daw magapangawat.

Chapter 10

¹Pagkakamhan kaiza nakitan nao ya isa pon nga taga tahaw nga may dakolang gahom. Minkanbaba iza garing ka tahaw. Napotos iza ka gabon. Inlibotan ya toong olo ka balangaw. Mapawa ya toong bayho singod ka kapawa na sega nga magalatì. Ya toong bitiis singod ka marig-on nga ogdok nga minlaga di. ²Dizan ka toong alima may librohay nga naabri daan. Kamhan intonod naiza ya toong paa nga too dizan ka dagat. Ya wara dizan ka lopa.³Kamhan minbaskog iza ka toong paghawag singod ka pagngere na liyon. Pagkakamhan naiza paghawag kapito ya pagsambag na tanog nga dag-ok. ⁴Pagkakamhan na dag-ok pagsambag minsoyat hao kontana ka mga panaba naiza piro nabatian nao ya saba garing dakod ka tahaw. Minbahog iton kanao nagalaong nga azaw mo ipanan-og ya mga panaba na mga pitong ka dag-ok. Diri mo pagsoyat.⁵Kamhan ya taga tahaw nga nakitan nao nga mintindog dizan ka dagat daw lopa minbakzaw di iza ka toong alima ⁶kay dizan ka pagseleng na Nagagihit minpakamatood iza ka toong mga panaba kay diri mapatay ya Nagagihit kawanihen ka daw maghinangay isab iza ka tahaw daw lopa daw dagat daw bisan ono ya bohi. Kamhan minlaong ya taga tahaw kanao nga timan-an mo gazod ini nga ka diri pon madogay ⁷ka pagpanaba na ikapitong taga tahaw ya toong tamboli tomanon gazod na Nagagihit ya plano naiza nga tinago nga inpakahagdam naiza ka toong mga sinogo nga mga karaang propita.⁸Kamhan nabatian nao pag-isab ya saba garing dakod nagalaong nga kaw-en mo ya librohay nga naabri nga inhawidan na taga tahaw nga mintindog dini ka dagat daw lopa. ⁹Kamhan minkaro di hao ka taga tahaw kay anpangazo hao ka librohay. Kamhan minlaong iza kanao nga dawata ini daw kanen mo kay matam-is kon tilawan singod ka katamis na seg-ed piro makapakasakit ka tinai mo.¹⁰Kamhan inkawa nao ya librohay dizan ka alima na taga tahaw. Pagkaon nao kaiton matam-is matood ya pagtilaw singod ka katam-is na seg-ed piro masakit gazod ya kanaong tinai paglamon nao. ¹¹Kamhan minpakahagdam iza kanao ka kahologan na librohay nga nakapakasakit ka kanaong tinai. Minlaong iza nga kinahanglan ipanan-og mo ya masarang kalisod nga azihan pon na mga matood nga tao dini ka kalibotan nga nagahela ka mga matood nga dapit daw nagapanaba ka mga matood nga saba.

Chapter 11

¹Pagkakamhan kaiza intagan hao ka sokdanan nga singod ka sogkod nga liwaan nga ataas. Intogon sab hao nga pomanaw di ko ngaro kay sokdon mo ya dakolang lagkaw nga angamozoanan ka Nagagihit. Sokdon ya haladanan. Kamhan bilangon mo kon pirang bolos ya mga tao nga nagasingba dizan kaiton. ²Diri mo pagsokdon ya pawa kay inhatag iton ka mga tao nga diri kon Hudiyo kay kotob ka kap-atan may dowang ka bolan anpanaba siran ka maonga mahitongod ka siyodad na Nagagihit nga Hirosalem.³Kamhan isang ka libo may dowang ka gatos may kan-oman nga ka aldaw (1,260) pakarohon nao ya dowang propita dazaw ipanan-og ya mga panaba na Nagagihit. Ambado siran ka maitom kay ani ya batasan niran ka pagpakita ka mga tao nga kinahanglan maghinolsol siran ka kanirang mga sala. ⁴Na, ya dowang propita na Nagagihit ani ya dowang karaang propita na Nagagihit. Kamhan singod siran ka dowang bolos nga liwaan nga olibo daw ya dowang bolos nga segà dizan ka pag-atobang na Magbabaza ka tanan kalibotan. ⁵Kon awazen siran na bisan sin-o nga tao may laga nga anlogwa ka kanirang ba-ba ka pagsonog ka kanirang mga kaaway. Ya laga ani matood ya kamatazen na kanirang mga kaaway.⁶Kamhan may gahom niran ka pagpahonong ka oran dazaw diri mag-oran ka pagpananog pon niran ka mga panaba na Nagagihit . May gahom isab niran ka pag-ilis ka sapa nga borobodhan dazaw dogo di iton. May gahom niran ka pagbotang ka mga tao ka bisan ono ya kalisod bisan kagan-o. ⁷Kon makamhan siran pagpanan-og ka mga panaba na Nagagihit may mananap nga andatong garing ka ararom nga tohob nga waray kasagitnan. Ini nga mananap ani ya tao nga maisog gazod pagdazaw. Kamhan magaawazon naiza ya dowang propita na Nagagihit kay dag-on daw patazon.⁸Kamhan ibilin lamang ya kanirang lawas dizan ka dalan na dakolang lumbohan nga dapit ka paglansang ka kanirang Magbabaza ka kros. Ya isang ngaran ka lumbohan ani Sodoma. Ya iba pon nga ngaran ani Ihipto. ⁹Kotob ka tolong ka aldaw may tonga matood ya mga klasi na tao nga andatong garing ka tanan mga dapit dini ka kalibotan daw nagapanaba ka mga klasi na saba. Minkarini siran kay gosto siran ansolong ka lawas na dowang propita na Nagagihit nga patay di. Kamhan diri ipalobong.¹⁰Dakola ya kasaza na mga tao kay patay di ya dowang propita na Nagagihit. Kamhan dizan ka isa daw isa may ihatag kay ka bohi ka ya dowang propita minbotang siran ka mga kalisod dini ka mga tao. ¹¹Pagdatong ka tolong ka aldaw may tonga nabohi siran dowa pagbalik kay ya Nagagihit ani ya minhatag kaniran ka kinabohi. Kamhan mindongan siran pagbangon. Masara gazod ya kahaldok na mga minkita kaniran. ¹²Kamhan nabatian nirang dowa ya mabaskog nga saba garing dakod ka tahaw nagalaong nga komarindakod naa kamo. Kamhan dizan ka pagsolong na kanirang mga kaaway inbaton matood siran ngandakod ka tahaw iba ya gabon.¹³Kamhan may linog nga makosog pagdazaw. Nadoog di ya mga ikanapolo nga ka bahin nga lagkaw dizan ka siyodad. Napatay ya pitong ka libo nga tao. Nahaldok gazod ya nangabilin nga tao. Kamhan insaza niran ya Nagagihit nga nagahola dakod kay iza ya pinakalabaw. ¹⁴Na, kamhan di ya ikadowang kalisod nga in-azi na mga tao. Ka diri madogay andatong ya ikatolong kalisod.¹⁵Pagkakamhan kaiza intanog na ikapitong taga tahaw ya toong tamboli. Kamhan may mga matood nga saba nga mabaskog nga garing dakod ka tahaw nagalaong nga madazaw kay mindatong di ya tirmino nga anhari ya kantang Magbabaza ka tanan kalibotan. Kamhan si Kristo nga toong pinili ani ya anhari kawanihen ka. Ani ini ya inpanaba na mga matood nga saba.¹⁶Kamhan ya mga malaas nga karohaan may opat nga nagalo-to dizan ka pag-atobang na Nagagihit nanlohod siran kay sazaon niran ya Nagagihit nagalaong nga ¹⁷Ginoo nga kantang Nagagihit nga pinakalabaw, iko ya nabohi koman daw daan disab iko. Madazaw kay inpakita di mo ya kanmong gahom kay minsogod di ko ka kanmong paghari ka kalibotan.¹⁸Ya mga kaaway mo nazohot gazod siran kanmo piro mindatong di ya tirmino nga silotan mo siran. Nakadatong disab ya tirmino nga anhokom iko ka mga patay nga tao. Kamhan dizan ka mga magdaotay ka mga tao anbalos iko ka maonga. Kamhan mindatong disab ya tirmino ka pagbalos ka madazaw dini ka kanmong mga sogoonon daw ya mga propita daw ya mga mintoman ka kanmong naazakan daw bisan sin-o ya mintahod kanmo bisan pobri siran bisan mga dato. Ani ini ya mga panaba na mga malaas.¹⁹Kamhan in-abrihan di ya pirtahan na dakolang lagkaw nga pangamozoanan ka Nagagihit daked ka langit. Kamhan nakitan nao ya dakolang kaban nga betanganan ka daan sinoyat na mga saad na Nagagihit ka toong mga sakop. Na, pag-abri ka na pirtahan na dakolang lagkaw minkilat dazon sonod sab ya mga tanog na dakolang dag-ok. Kamhan may linog daw ya masarang toro nga ays nga singod ka bato garing ka tahaw.

Chapter 12

¹Pagkakamhan dakod ka tahaw waza di ya kaboronganan. Timaan iton ka maonga nga domatongay. Iton nga timaan ani ya babazi nga mapawa ya toong bado singod ka kapawa na sega. Insagitnan naiza ya bolan. Nagapodong iza ka korona nga nahinang nga mga bitoon nga napolo may dowang bolos. ²Kamhan nagahaza ya babazi kay nagapamati iza.³Kamhan waza disab ya ikadowang kaboronganan. Iton nga timaan ani ya dakolang halas inngaranan ka dragon nga mararag. Pitong bolos ya toong olo. Napolong bolos ya toong songay. Kamhan nagapodong ka korona ya kada isang bolos nga olo. ⁴Kamhan inkahig naiza ka toong iki ya ikatolong bahin na mga bitoon daw intimbag baba ka lopa. Kamhan dizan ka pag-atobang na babazi nga nagapamati mintindog ya dragon kay pagkatao na bata tamokon dazon pagkaon.⁵Na, in-anak na babazi ya amaamahay. Kamhan ingaptan dazon na Nagagihit ya bata kay dadhen ngandakod ka toong lo-toanan kay iza ya anhari ka tanan mga tao kamhan waray makasopak ka toong paghari. ⁶Kamhan ya babazi nakalayas iza ngaro ka dapit nga mamingaw kay tagoanan nga in-andam na Nagagihit kay aligarahen iza kotob ka isang ka libo may dowang ka gatos may kan-oman nga ka aldaw (1,260). Ini nga mga aldaw daw ya tolong ka toig may tonga mag-anika siran.⁷Ka waro pon ya babazi ka kamingawan may gira di dakod ka tahaw kay si Maykil nga kapitan ka mga taga tahaw minpakig-away siran ka dragon. Kamhan ya dragon daw ya toong kasakopan minbalos siran pagaway. ⁸Napildi ya dragon daw ya toong kasakopan. Inbogaw dazon siran ka tahaw kay wara di ya katongod niran ka paghola dakod. ⁹Intimbag matood ya dragon baba ka lopa pagpakaaro. Ini nga dragon ani si Ibol nga tag-iza ka tanan mga maonga nga minlimbong ka tanan mga tao dini ka kalibotan. Intimbag di iza daw ya toong kasakopan baba ka lopa.¹⁰Pagkakamhan kaiza nabatian nao ya mabaskog nga saba dakod ka tahaw nagalaong nga mindatong di ya tirmino nga anhari ya kantang Nagagihit ka tanan kalibotan. Kamhan si Kristo nga toong pinili ani ya may labaw ka gahom. Iza ya antabang kanta dazaw malibri kita ka silot ka kantang mga sala kay imbogaw di matood si Satanas nga nagasombongsombong ka kantang mga kaibahan aldaw daw kahabzen dizan ka Nagagihit.¹¹Ya kantang kaibahan nakadaeg siran kan Satanas kay ya dogo ni Hiso Kristo daw ya pagpanan-og niran ka mga panaba na Nagagihit ani ya harominta niran ka pagpakadoog kanangiza. Bisan patazen siran kay si Kristo ya insakopan niran waray kahaldok niran. ¹²Agon kamo nga nagahola dakod ka tahaw, magsaza kamo piro intawon kalooy gazod ka mga tao nga nagahola baba ka kalibotan daw dagat kay intimbag di si Satanas baba kaniran. Nazohot gazod iza kay mahagdam nga talagsa ka koman ya mga aldaw nga may logar naiza ka pagdoot ka mga tao. Ani ini ya mabaskog nga saba nga nabatian nao.¹³Na, pagkahagdam di na dragon nga intimbag di iza baba ka lopa inlopog naiza ya babazi nga min-anak ka amaamahay. ¹⁴Kamhan inhatagan ya babazi ka dowang ampak na dakolang agila kay dazaw makalopad iza ngaro ka kamingawan. Kamhan aligarahen iza na Nagagihit kotob ka tolong ka toig may tonga kay diri madakop na dragon.¹⁵Kamhan inbogà na dragon ya singod ka dakolang sapa dazaw maanod ya babazi ka lonop. ¹⁶Piro intabangan di ya babazi kay mingepak di ya lopa kamhan minleen ya sapa nga inbogà na dragon. ¹⁷Kamhan nazohot gazod ya dragon ka babazi daw nangita pon iza ka mga iba pon nga kaliwatan na babazi. Kay nagatoman siran ka mga sogo na Nagagihit daw minpanan-og sab siran ka pagmaymay mahitongod kan Kristo. ¹⁸Na, dizan ka baybazen na dagat nagahola di ya dragon.

Chapter 13

¹Pagkakamhan kaiza may isang mananap nga nakitan nao. Minlogwa iton ka dagat. Napolong bolos ya toong songay daw pitong bolos ya olo. Kada isang bolos nga songay may korona. Kamhan dizan ka toong mga olo insoyatan ya mga ngaran nga nagatongazaw ka Nagagihit. ²Ya hitsora na mananap nga nakitan nao singod iton ka hitsora na tigri. Dakola ya toong paa singod ka paa na katozo. Ya ba-ba singod ka ba-ba na liyon. Kamhan intagan iza na dragon ka gahem daw katongod nga ataas daw ya lo-toanan dazaw anhari iza ka mga tao.³Dizan ka isang olo naiza may grabing samad piro madazaw di. Naborong ya tanan mga tao kay nabohi ka iza. Kamhan mintoo siran kanangiza. ⁴Kamhan inhawag niran ya dragon kay inhatag naiza ya toong gahom dizan ka mananap. Inhawag sab niran ya mananap nagalaong nga waray makalabaw ka mananap, waray makadoog.⁵Kamhan intogotan iza na Nagagihit ka paghari ka mga tao kotob ka kap-atan nga ka bolan may dowa. Ini nga mga bolan daw ya tolong ka toig may tonga mag-anika siran. Intogotan sab iza ka pagpagarbo. Nagapanaba isab iza ka maonga mahitongod ka Nagagihit. ⁶Intongazaw naiza ya Nagagihit daw ya ngaran na Nagagihit daw ya toong hol-anan daw ya mga nagahola dakod ka tahaw.⁷Intogotan sab iza ka pagpakig-away ka mga sakop na Nagagihit kamhan nakadoog iza kaniran. Inhatagan sab iza ka gahom dazaw anhari iza ka tanan mga klasi na tao nga nagapanaba ka tanan mga klasi na mga saba nga nagahola ka tanan mga dapit dini ka kalibotan. ⁸Kamhan anhawag sirang tanan ka mananap. Na, dizan ka libro nga inlista di ya mga ngaran na mga tao nga mahatagan ka kinabohi kawanihen ka wara maglista ya ngaran na mga minhawag ka mananap. Iton nga libro ani ya libro na Nati na Karniro nga inpatay. Sokad ka wara pon mahinang ya kalibotan inlista di ya ngaran na mga tao nga mahatagan ka kinabohi kawanihen ka.⁹Timan-an mazo gazod ini ¹⁰nga kita nga mga sakop na Nagagihit kinahanglan rig-onon ta ya kantang pagtoo kanangiza kay bisan ono ya kalisod nga in-azi ta angeten lamang kay bisan sin-o ya tao kon gosto na Nagagihit nga dakpen iza dakpen matood iza. Kon gosto na Nagagihit nga patazon ya tao ka ispada patazon matood iza ka ispada.¹¹Pagkakamhan kaiza may ikadowang mananap nga nakitan nao. Minlogwa iton ka lopa. Dowang bolos ya toong songay singod ka songay na nati na karniro. Pagpanaba naiza magasling ya toong saba singod ka saba na dragon. ¹²May dakolang gahom naiza singod ka gahom na mahon-ang mananap nga minsogo kanangiza. Kamhan inlogos naiza ya tanan mga tao ka paghawag ka mahon-ang mananap nga may grabing samad nga madazaw di.¹³Matood ya toong mga inhinang nga makahatag ka tao ka kaborong. Kamhan dizan ka pagpakakita na mga tao inpatoro naiza ya laga garing dakod ka tahaw. ¹⁴Kamhan inlimbongan naiza ya tanan mga tao dini ka kalibotan kay dizan kaniran matood ya toong mga inhinang nga insogo na mahon-ang mananap. Kamhan makahatag iza kaniran ka kaborong. Minsogo isab iza kaniran ka paghinang ka tinaotao nga sopo ka hon-ang mananap nga may grabing samad piro bohi ka.¹⁵Intogotan sab iza na Nagagihit ka paghatag ka kinabohi ka tinaotao dazaw mahagdam iton pagpanaba. Intogotan sab iza ka pagpatay ka mga tao nga diri anhawag ka tinaotao nga inpahinang naiza. ¹⁶Kamhan ya ikadowang mananap ani sab ya minlogos ka tanan mga tao dazaw mapatikan ya kanirang alima nga too kon kanirang bayho. Mapatikan sirang tanan bisan waray katongod niran, bisan ataas ya katongod niran, bisan kon dato kon maazo-azo, bisan kon tarabahanti kon oripen. ¹⁷Kamhan ya patik ani ya ngaran na mahon-ang mananap daw ya nomiro na toong ngaran. Kamhan ya mga tao nga wara mapatiki diri siran makapamalit daw makapamaligza ka bisan ono.¹⁸Sabton mazo ini nga ya tao nga madazaw ya otok makasabot iza nga ya kahologan na nomiro na mananap ani ya ngaran na tao. Kamhan ya nomiro naiza onom nga ka gatos may kan-oman daw onom (666).

Chapter 14

¹Pagkakamhan kaiza may isa nga inngaranan ka Nati na Karniro nga nakitan nao. Nagatindog iza dizan ka bobong ani ngaran ya Siyon iba gihapon ya mga matood nga tao nga isang ka gatos may kap-atan may opat nga ka libo (144,000) nga tao sirang tanan. Dizan ka kanirang bayho insoyatan ya ngaran naiza nga Karniro daw ya ngaran na toong Ama. ²Kamhan nabatian nao ya kanirang saba garing ka tahaw nga minlanob singod ka pagdagook na dakolang sapa daw singed ka tanog na dakolang dag-ok. Ya saba nga nabatian nao may tanog singod ka tanog na mga matood nga kodlong nga inkaskas na mga tao.³Nagatindog siran dizan ka pag-atobang na Nagagihit daw ya toong sogoonon nga opat daw ya mga malaas. Isang ka gatos may kap-atan may opat nga ka libo (144,000) nga tao sirang tanan. Kamhan nagakanta siran ka bag-ong kantahon. Siran ka ya nakatoon ka kantahon kay minbazad si Kristo ka silot ka kanirang mga sala. ⁴Ka dini pon siran ka kalibotan wara siran magkolkol ka mga babazi kay wara siran magminze. An-ibaiba siran ka Nati na Karniro bisan ankar-in iza. Dini ka tanan mga tao siran ya intabangan na Nagagihit dazaw siran ya antoo paghon-a kamhan dizan ka Nagagihit daw ya Nati na Karniro singod siran ka hon-ang ihaladay. ⁵Ka bohi ka siran wara gazod siran makapamakak kay madazaw siran.⁶Pagkakamhan nao pagpakabati ka kanirang pagkanta may isa pon nga taga tahaw nga nakitan nao. Nagalopad iza daw nagadara ka pagmaymay na Nagagihit kay iwali ka tanan mga tao dini ka kalibotan bisan hain siran maghola, bisan ono ya kanirang saba ipanan-og ini nga pagmaymay kanirang tanan. ⁷Kamhan minbaskog iza ka toong saba nagalaong nga magtoo kamo ka Nagagihit. Sazaon iza kay mindatong di gazod ya tirmino ka pagbotang naiza ka silot ka mga tao. Hawagen mazo iza kay iza ya maghinangay ka tahaw daw kalibotan daw dagat daw mga tobod.⁸Pagkakamhan kaiza may sonod pon nga ikadowang taga tahaw nagalaong nga madazaw kay nagoba di gazod ya lobohan nga Babilonya nga gamhanan. Nageba di kay nagatoldo iza ka tanan mga tao ka paghinang ka maonga singod ka babazi nga inpainom ka maisog nga bino pagtintal naiza ka mga amaama ka pagpakasala.⁹Kamhan may sonod pon nga ikatolong taga tahaw. Minbaskog iza ka toong saba nagalaong nga bisan sin-o nga anhawag ka mahon-ang mananap daw ya tinaotao nga minsopo kanangiza, bisan sin-o ya napatikan dini ka toong bayho kon toong alima ¹⁰isgan gazod iza na Nagagihit daw silotan ka waray paghonong. Dizan ka inpirno sakiton iza ka polbora nga nagalaga. Dini ka pagsolong na mga sinogo na Nagagihit daw ya Nati na Karniro sakiton iza.¹¹Kamhan ya aso na laga nga nagasakit kaniran diri anhonong iton kawanihen ka. Aldaw daw kahabzen diri gazod siran makalayas ka kanirang kalisod kay siran ya minhawag ka mananap daw ya tinaotao nga minsopo kanangiza kamhan napatikan isab siran ka toong ngaran. ¹²Na, kamo hinoa ya mga sakop na Nagagihit kay mintoo kamo kan Hiso Kristo hasta mintoman kamo ka mga sogo na Nagagihit. Agon angeten mazo ya mga kalisod nga in-azi mazo koman.¹³Pagkakamhan kaiza nabatian nao ya saba garing dakod ka tahaw. Minsogo iton kanao nagalaong nga isoyat mo ini nga madazaw ya panarangin na Nagagihit ka mga mapatay sokad koman kon min-alagad siran ka kantang Magbabaza. Kamhan minsambag ya Ispirito na Nagagihit nagalaong nga matood iton kay makapahimlay di siran kay kamhan di ya kanirang kahago. Tagan disab siran ka primyo kay madazaw ya kanirang mga inhinang ka dini pon siran ka kalibotan.¹⁴Pagkakamhan kaiza nakitan nao ya gabon nga masarang kapoti. Dizan kaiton may singod ka tao nga nagalo-to. Nagapodong iza ka korona nga bolawan. Nagabitbit isab iza ka sanggalab nga mahait. ¹⁵Kamhan dizan ka dakolang lagkaw nga pangamozoanan ka Nagagihit minlogwa di ya isa pon nga taga tahaw. Minbaskog iza ka toong saba paghawag kanangiza nga nagalo-to dizan ka gabon nga nagalaong nga sanggalabon mo ya anihon kay mindatong di ya tirmino ka pag-ani baba ka kalibotan kay nahinog di gazod ya anihon. ¹⁶Kamhan insanggalab matood na nagalo-to ka pagpan-otod ka anihon. Kamhan in-ani matoodya kalibotan.¹⁷Kamhan dizan ka dakolang lagkaw nga pangamozoanan ka Nagagihit may isa pon nga taga tahaw nga minlogwa. Nagadara isab iza ka sanggalab nga mahait. ¹⁸Kamhan may isa pon nga taga tahaw nga minlogwa dizan ka haladanan dalom ka dakolang lagkaw na Nagagihit. Iza ya magbantazay ka pagkasonog ka parina. Kamhan minbaskog iza ka toong saba paghawag naiza ka taga tahaw nga nagadara ka sanggalab nga nagalaong nga sanggalaben mo ya mga obas nga protas baba ka kalibotan dazaw pamopoon mo ya tanan mga obas nga nahinog di.¹⁹Kamhan insanggalab matood na taga tahaw ya mga obas daw in-itsa dizan ka dakolang kepegganan. Ya kepegganan ani ya singod ka pagsilot na Nagagihit ka mga tao. ²⁰Kamhan dizan ka kepegganan nga gawas ka lobohan insagitnanan ya mga obas. Pagkepeg ka mga obas minbohagay ya dogo ngaro kotob ka hapit magtolong ka gatos nga kilomitro. Ya kaararom isang ka mitro may tonga.

Chapter 15

¹Pagkakamhan dakod ka tahaw may isa pon nga kaboronganan nga nakitan nao. Timaan iton ka maonga nga domatongay. Waza di ya pitong bolos nga taga tahaw. Ya kada isa kaniran nagadara ka kalisod. Kamhan ya mga kalisod ani ya kataposan nga kazehet na Nagagihit pagsilot naiza ka mga tao.²Kamhan nakitan nao ya singod ka dagat. Matin-aw gazod iton kamhan singod ka nalaga di. Nakitan isab nao ya mga tao nga wara madoog ka mahon-ang mananap. Wara siran maghawag kanangiza daw ya tinaotao nga minsopo kanangiza. Wara sab siran magpapatik ka nomiro nga ngaran na mananap. Kamhan dizan ka baybazen na dagat nga matin-aw nagatindog siran nga mga tao. Nagahawid isab siran ka mga kodlong nga inhatag na Nagagihit kaniran.³Kamhan nagakanta siran ka kantahon ni Moysis nga sogoonon na Nagagihit. Nagakanta siran ka kantahon na Nati na Karniro. Wani ya mga panaba na kanirang kantahon nga nagalaong nga Magbabaza, iko ya Nagagihit nga gamhanan. Madazaw gazod ya kanmong mga dakolang inhinang. Iko ya hari ka tanan mga tao. Pagbotang mo ka silot kaniran madazaw iton. Polos matood ya kanmong panaba. ⁴Iko ya tinahodon na tanan mga tao. Iko ya sazaon niran kay dakola ya ngaran mo kay iko kay waray sala. Dini kanmo ankarini ya tanan mga tao kay iko ya hawagen niran. Kay nakitan niran ya mga matadong nga inhinang mo. Ani ini ya kanirang kantahon.⁵Kamhan nakitan nao nga naabri di ya dakolang lagkaw nga pangamozoanan ka Nagagihit dakod ka langit. Dalom kaiton nakitan nao ya kowarto nga hol-anan na Nagagihit. ⁶Kamhan ya pitong bolos nga taga tahaw nga nagadara ka mga kalisod minlogwa di siran ka lagkaw na Nagagihit. Mahinglo ya kanirang bado daw masarang kapoti. Nagabakos siran ka bolawan.⁷Paglogwa niran may isang taga tahaw dizan ka mga opat nga taga tahaw nga tepad ka lo-toanan na Nagagihit kamhan iza ya minhatag ka kada isa kaniran ka kaldohan nga bolawan. Na, ya mga kaldohan napono gazod ka pagsilot na Nagagihit. Diri mapatay ya Nagagihit kawanihen ka. ⁸Kamhan ya aso nga garing ka Nagagihit nga nagahola dalom minsorop iton ka tanan lagkaw na Nagagihit kay ipakita nga iza ya pinakalabaw daw gamhanan. Kamhan waray makaseled kaiton nga lagkaw kotob ka makamhan ya mga kalisod nga inpandara na mga pitong bolos nga taga tahaw.

Chapter 16

¹Pagkakamhan kaiza nabatian nao ya mabaskog nga saba dizan ka lagkaw na Nagagihit. Minsogo iton ka pitong bolos nga taga tahaw nga nagalaong nga oboson mazo pagzabo baba ka mga tao ya kazehet na Nagagihit nga solod ka pitong bolos nga kaldohan.²Kamhan inpaobos pagzabo na mahon-ang taga langit ya solod na toong kaldohan. Kamhan ya tanan mga tao nga minpapatik ka ngaran na mananap daw ya mga minhawag ka tinaotao nga minsopo kanangiza nagalisod gazod siran ka mga bakokang nga mabaho daw masarang kasakit.³Pagkakamhan baba ka dagat inpaobos na ikadowang taga tahaw pagzabo ya solod na toong kaldohan. Kamhan nahinang dazon nga dogo ya dagat singod ka dogo na tao nga namola di. Kamhan napatay ya bisan ono nga bohi dalom ka dagat.⁴Pagkakamhan baba ka mga sapa daw ya mga tobod inpaobos na ikatolong taga tahaw pagzabo ya solod na toong kaldohan. Kamhan nahinang dazon nga dogo ya tanan mga sapa. ⁵Kamhan nabatian nao ya pagpanaba na taga tahaw nga magbantazay ka mga sapa nagalaong nga O Nagagihit, iko ya beetan waray sala. Iko ya nabohi koman daw daan disab iko. Kamhan ya pagsilot mo ka mga tao matadeng iton. ⁶Kay inpatay niran ya kanmong mga sakop daw ya kanmong mga propita. Kamhan inpainom mo siran ka dogo pagbalos mo kaniran. Ani ini ya inpanaba na magbantazay ka mga sapa. ⁷Kamhan nabatian nao dizan ka haladanan ya saba nga nagalaong nga Ginoong Diyos, iko ya labaw ka gahom. Kamhan ya pagbotang mo ka silot ka mga tao matadong iton. Polos matood ya kanmong mga panaba.⁸Pagkakamhan kaiza dizan ka sega inpaobos na ikaopat nga taga tahaw pagzabo ya solod na toong kaldohan. Kamhan intogotan ya sega ka pagsonog ka mga tao ka karangka. ⁹Pagkasonog kaniran ka masarang karangka intongazaw niran ya ngaran na Nagagihit kay iza ya nagaponto ka mga kalisod kaniran. Kamhan wara siran maghinolsol, wara siran magsaza ka Nagagihit nga pinakalabaw.¹⁰Pagkakamhan kaiza baba ka lo-toanan na mahon-ang mananap inpaobos na ikalimang taga tahaw pagzabo ya solod na toong kaldohan. Kamhan mindoglom ya tanan mga dapit nga inharian naini nga mananap. Kamhan magaonazen na mga tao ya kanirang dila pagbangà kay masara ya kasakit nga inbati niran. ¹¹Intongazaw niran ya Nagagihit nga nagahola dakod ka tahaw kay dakola ya kanirang kasakit daw matood isab ya kanirang mga bakokang. Kamhan wara gazod siran magbiza ka mga inhinang niran nga maonga.¹²Pagkakamhan kaiza baba ka dakolang sapa ani ngaran Yoparatis inpaobos na ikaonom nga taga tahaw pagzabo ya solod na toong kaldohan. Kamhan magahebsan ya sapa dazaw makaazi ya mga hari nga garing ka sebazan. ¹³Kamhan may tolong bolos nga maonga nga nakitan nao. Singod ka mga ambak ya hitsora niran. Minlogwa ya isa ka ba-ba na dragon. Minlogwa ya isa ka ba-ba na mahon-ang mananap. Minlogwa ya isa ka ba-ba na toong magpanan-ogay nga bakakon. ¹⁴Mga sinogo siran ni Satanas daw makahinang ka mga kaboronganan. Kamhan inpakaro sirang tolo ka mga hari ka tibolos kalibotan dazaw patiponon kay magaawazen ya Nagagihit. In-andam na Nagagihit daan ya tirmino nga magaawazen iza niran. Kamhan ya Aldaw nga Mahaldokan ani ya ngaran naiza kaini nga tirmino kay ipakita naiza kaniran nga iza gazod ya labaw ka gahom.¹⁵Timan-an mazo gazod ini! Domatongay hao kamhan dakola ya pagkaborong na mga tao singod ka kaborong niran ka tolisan nga magapanik kay diri siran mahagdam kon kon-o hao andatong. Ya tao nga min-imata di pagtagad naiza kanao daw min-andam ka toong bado may kasaza naiza pagdatong nao kay dizan ka pagpakakita na mga tao waray kasipog naiza kay diri kon hobo iza. ¹⁶Pagkakamhan inpatipon matood na mga sinogo ni Satanas ya tanan mga hari ka tibolos kalibotan. Ya dapit nga tiponanan niran Armagidon ya ngaran ka saba nga Hinibriyo.¹⁷Pagkakamhan kaiza dizan ka hangin inpaobos na ikapitong taga tahaw pagzabo ya solod na toong kaldohan. Kamhan dizan ka lo-toanan na Nagagihit dalom ka toong lagkaw nabatian nao ya mabaskog nga saba nagalaong nga kamhan di gazod! ¹⁸Nakiblatkiblat dazon ya kilat. Masara gazod ya mga tanog na dag-ok. Kamhan may linog nga makosog pagdazaw. Ya pagkatandog naiton dakola iton ka pagkatandog na bisan ono nga linog sokad ka may tao dini ka kalibotan. ¹⁹Kamhan ya dakolang lobohan natolo di ya kabahin pagpakagoba. Nagoba disab ya tanan mga lobohan bisan hain dini ka tanan kalibotan. Wara ya Nagagihit magkalipat ka mga sala na mga taga Babilonya nga Lobohan nga gamhanan. Kamhan inpainom naiza kaniran ya bino nga maharang pagdazaw dizan ka toong imnanan. Pamolingod ini nga isgan gazod siran na Nagagihit daw silotan gazod.²⁰Kamhan inlonop di ya tanan mga poro-poro daw inpatag di ya tanan mga bobong. Nangawara di sirang tanan. ²¹Kamhan garing dakod ka tahaw may singod ka mga dakolang bato nga ays nga nangaholog ka mga tao. Ya kabog-at na isang bolos kalim-an ka kilo. Mintongazaw ya mga tao ka Nagagihit kay nadatong di siran ka masarang kalisod pagsilot naiza kaniran.

Chapter 17

¹Pagkakamhan kaiza dizan ka pitong bolos nga taga tahaw nga inpaobos ya mga kaldohan may isa nga minkandizan kanao daw nagalaong nga ya dakolang lobohan dapit dizan ka mga matood nga sapa singed iton ka babazi nga oyagan. Dali ko ngarini kay ipakita nao ya silot nga botangan na Nagagihit dini kanangiza. ²Ya mga hari dini ka kalibotan singod ka minkolkol siran kaini nga babazi. Kamhan ya tanan mga tao singod ka nangahobog siran kay intintal siran na babazi ka pag-inom ka bino dazaw dizan kanangiza anhinang siran ka maonga.³Pagkakamhan kaiza singod ka inpatag-inop hao na Madazaw nga Ispirito nga garing ka Nagagihit. Kamhan singed ka indara naiza hao ngaro ka kamingawan. Kamhan nakitan nao ya babazi nga nagasakay ka mananap nga gangan. Dizan ka lawas na mananap may mga matood nga maongang ngaran nga nagatongazaw ka Nagagihit. Pitong bolos ya olo na mananap daw napolong bolos ya songay. ⁴Kamhan ya bado na babazi mararag iton daw mahal singod ka bado na rayna. Nagapahambog iza ka mga arti nga bolawan daw ya mga motza daw ya mga iba pon nga mahalon. Nagahawid isab iza ka imnanan nga bolawan nga napono ka mga malaw-ay daw ya toong mga inhinang nga maonga. ⁵Dizan ka pedeng na babazi inbotangan daan ka ngaran nga intago ya kahologan nga lobohan ini nga Babilonya nga gamhanan. Ina ini na mga iyat daw ya tanan mga nagahinang ka maonga dini ka kalibotan.⁶Kamhan nakitan nao nga nahobog ya babazi ka dogo na mga sakop na Nagagihit nga inpatay naiza kay minsakop siran kan Hiso Kristo. Pagpakakita nao ka babazi nabereng gazed hao. ⁷Kamhan minlaong ya taga tahaw kanao nga diri ko magkaborong. Pakahagdamon ta ko ka tinago nga kahologan na babazi daw ya mananap nga may pitong bolos nga olo daw napolong bolos nga songay nga insakzan naiza.⁸Ini nga mananap nga nakitan mo nabohi iton izang mahon-a pon piro patay di koman. Ka wara pon madogay ambalik iton garing ka teheb nga ararem dazaw itimbag gazod ngaro ka inpirno. Ya mga tao dini ka kalibotan maborong siran pagpakakita niran kaini nga mananap kay izang mahon-a pon bohi ka kamhan napatay kamhan nabohi ka baza iza pagbalik. Kamhan ya mga tao nga naborong wara malista ya kanirang mga ngaran dizan ka libro nga listahan ka mga ngaran na mga tao nga mahatagan ka kinabohi kawanihen ka. Sokad kawandini pon ka sinogdan pon na kalibotan inlista di ya ngaran na mga tao nga mahatagan ka kinabohi kawanihen ka.⁹Sabton mazo ini nga ya pitong bolos nga olo na mananap pamolingod ini ka pitong bolos nga bobong nga hol-anan na babazi daw ya pitong bolos nga hari. ¹⁰Kamhan di ya pagkahari na lima. Nagahari di ya isa koman. Wara pon datong ya iba piro pagdatong naiza madali makamhan ya toong paghari.¹¹Kamhan may ikawalong hari nga mahori pon ka mga pitong bolos nga hari. Na, ya ikawalong hari ani ya mananap nga nabohi izang mahon-a pon piro patay di koman. Ka wara pon madogay ambalik iza garing ka teheb nga ararom kamhan itimbag iza ngaro ka inpirno.¹²Kamhan ya mga napolong songay na mananap nga nakitan mo ani ya mga napolong bolos nga hari nga wara pon sogod ya kanirang paghari. Piro mahatagan siran daw ya mananap ka gahom ka paghari piro madali ka lamang ya kanirang paghari. ¹³Ka wara pon makamhan ya kanirang pagkahari mamagsabot siran nga ihatag ya kanirang gahem daw katongod ka mananap dazaw iza ya labaw ka paghari. ¹⁴Kamhan ampakig-away siran ka Nati na Karniro piro mapildi siran kay ya Nati na Karniro ani ya labaw ka gahom daw ya labaw ka paghari. Kamhan ya mga sakop na Nati na Karniro siran ya toong mga pinili. Minpasakop iza kaniran dazaw tomanon ya toong mga sogo.¹⁵Pagkakamhan kaiza mindogang ya taga tahaw pagpanaba kanao nagalaong nga ya matood nga sapa nga dapit dizan ka hol-anan na oyagan pamolingod ini ka masarang katood nga tao nga nagahola ka tanan mga dapit dini ka kalibotan daw nagapanaba ka mga klasi na saba.¹⁶Kamhan ya napolong bolos nga songay daw ya mananap nga nakitan mo kazina siran ya ankontara ka oyagan. Kawatan niran ya toong mga botang. Pahoboon iza. Kamhan kanon niran ya toong onod daw sonogon ya bisan ono nga nabilin. ¹⁷Ya Nagagihit ani ya minpatandog ka kanirang hinawa dazaw sabotan niran nga ihatag ya kanirang gahom ka mananap dazaw iza ya anhari kotob ka pagtoman na mga panaba na Nagagihit.¹⁸Kamhan ya babazi nga nakitan mo ani ya dakolang lobohan nga may gahom ka pagmandar ka tanan mga hari dini ka kalibotan. Ani ini ya pagpanan-og na taga tahaw kanao.

Chapter 18

¹Pagkakamhan kaiza may isa pon nga taga tahaw nga nakitan nao. Minkarimbaba iza. Dakola ya toong gahom. Ya toong paglatì nagahatag iton ka kapawa ka tibolos kalibotan. ²Kamhan minbaskog iza ka toong saba paghawag nagalaong nga ya lobohan nga Babilonya nga gamhanan madazaw kay nagoba di iton. Inhinangan di nga hol-anan na tanan mga maonga daw hol-anan na bisan ono nga manokmanok nga maonga daw maripa. ³Kay ya lobohan ani ya mintoldo ka tanan mga tao ka paghinang ka maonga singod ka babazi nga inpainom ka maisog nga bino pagtintal naiza ka mga amaama ka pagpakasala. Kamhan ya mga hari dini ka kalibotan ani ya singod ka inkolkolan naiza. Kamhan ya mga magbaligzaay dini ka kalibotan nangadato di siran kay minpalit ya lobohan ka kanirang mga mahalon dazaw magaginastogasto ka paghinang ka maonga. Ani ini ya paghawag na taga tahaw.⁴Pagkakamhan kaiza nabatian nao ya isa pon nga saba garing dakod ka tahaw nagalaong nga kamo nga kanaong mga sakop, pomanaw gazod kamo dizan ka lobohan. Diri kamo madalahig ka mga sala na tao dizan kay basi madatong kamo ka masarang kalisod singod kaniran. ⁵Kon tiponon ya kanirang mga sala sangkè gazod ka tahaw kay matood gazod. Diri magkalipat ya Nagagihit ka kanirang batasan nga masarang kaonga. ⁶Balsan ya lobohan ka maonga singod ka maonga nga inhinang naiza ka mga tao. Balsan iza ka maonga pagdobli. Pon-on ya toong imnanan ka masarang kapait kay inpainom naiza ka kanaong mga sakop ka mapait.⁷Tagan iza ka masarang kalisod kay ya pagkadato naiza garing iton ka toong mga inhinang nga maonga. Nagapagarbo iza nagalaong nga hao ya rayna nga nagalo-to dini ka paghari ka tanan mga tao. Waray paghaza nao singod ka babazi nga nabalo. Bisan kon-o diri hao madatong ka kalisod. Ani ini ya huna-huna naiza nga garboso. ⁸Ambaza kay ka isang ka aldaw mawara di ya lobohan ka mga masarang kalisod. Madatong matood iza ka mga grabi nga kasakit daw ya kabengtas. Kamhan magahaza iza. Kamhan pagdilaab iza kay silotan gazod iza na Nagagihit nga labaw ka gahom. Ani ini ya pagpanaba na saba garing dakod ka tahaw.⁹Ya mga hari nga toong inkolkolan anhaza daw an-awa siran pagpakakita niran ka aso dizan ka pagkasonog na lobohan. ¹⁰Magapaantaw siran kay mahaldok siran ka mga kalisod nga in-azi naiza. Kamhan anlaong siran nga intawon nagalisod di ya lobohan nga Babilonya nga gamhanan. Ka isang ka oras ya pagpakagoba naiza kay insilotan gazod iza na Nagagihit. Ani ini ya pagpanaba na mga hari.¹¹Kamhan ya mga magbaligzaay nga taga kalibotan anhaza daw an-awa siran kay nawara di ya mamalitay ka kanirang mga inkarga ¹²nga bolawan, tinggà, mga motza daw ya mga baliog nga mahalon. Waray mamalitay ka kanirang bado nga maputay daw mararag nga mahalon. Waray mamalitay ka tanan mga klasi na liwaan nga mahamot daw ya mga arti nga hininang nga tango daw ya mga arti nga hininang nga liwaan daw ya mga arti nga hininang nga bronsi daw pothaw daw ya bato ani ngaran marmol nga mahalon. ¹³Waray mamalitay ka kanirang mga zaman daw parina. Waray mamalitay ka kanirang bino daw poriko daw harina daw trigo. Waray mamalitay ka kanirang mga baka daw karniro daw kabayo daw ya mga tartonilya daw ya mga oripon.¹⁴Kamhan anlaong ya mga magbaligzaay ka lobohan nga nawara di ya tanan mga inkaaykan mo nga mga mahalon. Nawara di gazod ya tanan mga kawilihanan mo daw wara di kakiti pag-isab. Ani ini ya pagpanaba na mga magbaligzaay.¹⁵Kamhan magapaantaw siran ka lobohankay mahaldok siran ka mga kalisod nga in-azi naiza. Kamhan anhaza daw an-awa siran kay garing ka lobohan ya kadato niran. ¹⁶Kamhan anlaong siran nga intawon nagalisod di ya lobohan nga Babilonya nga gamhanan. Inbadoan iza ka mapoti daw mararag nga mahalon kay rayna iza. In-arti sab iza ka mga bolawan daw mga motza daw ya mga baliog nga mahal! ¹⁷Ambaza kay ka isang ka oras nawara di gazod ya tanan mga mahal dizan ka lobohan. Ani ini ya pagpanaba na mga magbaligzaay.¹⁸Kamhan ya mga nagadomara ka mga bangka daw ya mga tarabahanti daw ya mga pasahiro daw ya mga ampakarga ka kanirang mga baligzaay magapaantaw siran doro ka aro. Pagpakakita niran ka aso dizan ka dilaab na lobohan ansinggit siran nga wara sa sokad ya siyodad singod kaiza nga dakolang lobohan. ¹⁹Kamhan anzabo siran ka lopa ka kanirang olo ka paghaza kamhan anlaong siran nga intawon nagalisod ya lobohan nga gamhanan nga nakapadato kanami. Kay ka isang ka oras nawara di gazod ya tanan mga mahal dini ka lobohan. Ani ini ya paghaza na mga kapitan na mga bangka. ²⁰Na, kamo nga mga taga tahaw, magsaza kamo kay nawara di ya lobohan. Kamo nga mga sakop ni Hiso Kristo daw ya toong mga sinarigan daw ya toong mga propita, magsaza kamong tanan kay insilotan na Nagagihit ya lobohan balos ka toong inhinang kamazo.²¹Pagkakamhan kaiza may taga tahaw nga kesgan gazod. Kamhan minbohat iza ka dakolang bato nga singod ka galingan ya pagkadakola. Kamhan intimbag naiza iton baba ka dagat daw minlaong nga ya pagtimbag nao ka bato singod iton ka pagkagoba ka dakolang lobohan nga Babilonya kay sokad koman diri di gazod makita pagbalik. ²²Diri di mabatian ya tanog na kodlong daw bonabon daw tamboli. Diri di makitan ya mga panday ka bisan ono. Diri gazod mabatian pagisab ya tanog na galingan.²³Diri di gazod makitan ya kapawa na mgalamparahan. Kamhan diri di makabati ka nagakagora na pagkombiti na mga mangasawa kay mawara di ya tanan dini ka lobohan nga Babilonya. Kaizang mahon-a pon ya mga mamaligzaay dizan ani ya gamhanan dini ka tibolos kalibotan. Kamhan inlimbongan na lobohan ya tanan mga taopaghinang ka barang. ²⁴Silotan gazod ya lobohan nga Babilonya kay iza ya minpatay ka mga propita na Nagagihit daw ya toong mga sakop. Mintoldo isab iza ka tanan mga tao ka pagbono kaniran. Ani ini ya pagpanaba na taga tahaw.

Chapter 19

¹Pagkakamhan kaiza nabatian nao ya singod ka saba na masarang katood nga tao dakod ka tahaw. Mindengan siran paglaong nga Aliloya kay ya kantang Nagagihit ani ya mintabang kanta dazaw malibri kita ka silot ka kantang mga sala. Iza ya pinakalabaw daw ya gamhanan. ²Ya pagbotang naiza ka silot ka mga tao matadong iton. Polos matood ya toong panaba. Kay insilotan naiza ya dakolang lobohan nga Babilonya. Kay minsingod iton ka maongang babazi nga mintintal ka mga taga kalibotan ka pagpakasala. Minbales di gazod ya Nagagihit pagpatay ka mga taga Babilonya kay siran ya minbono ka mga sogoonon na Nagagihit.³Kamhan minsinggit siran pag-isab nga Aliloya kay ya aso dizan ka pagkasonog na lobohan diri mawara iton kawanihen ka. ⁴Kamhan ya mga malaas nga karohaan may opat nga ka bolos siran daw ya mga opat nga taga tahaw minpatilohod siran kay antahod siran ka Nagagihit nga nagalo-to dizan ka lo-toanan ka pagkahari. Nagalaong siran nga matood gazod ini! Aliloya!⁵Kamhan dizan ka lo-toanan may saba nagalaong nga sazaen mazo ya kantang Nagagihit. Kamong tanan nga mga sogoonon naiza daw ya mga pobri daw ya mga dato mahaldok kamo ka Nagagihit.⁶Kamhan nabatian nao ya singod ka saba na masarang katood nga tao. Minlanob ya mga saba singod ka pagdagook na dakolang sapa daw singod ka mga masarang tanog na dag-ok nagalaong nga Aliloya! Kay nagahari di ya Magbabaza nga kantang Nagagihit nga gamhanan.⁷Magsaza gazod kita. Sazaen iza daw dakolaan ya toong ngaran kay mindatong di ya tirmino ka pagkasal na Nati na Karniro. Kamhan ya toong asawhenen min-andam di iza ⁸kay intagan iza ka bado nga masirawan daw masarang kakinlaw. Kamhan ya kahologan na toong bado ani ya mga matadong nga batasan na mga sakop na Nagagihit.⁹Pagkakamhan kaiza minlaong ya taga tahaw kanao nga isoyat mo ini nga madazaw ya panarangin na Nagagihit ka mga tao nga dinapit ka kombiti pagkasal na Nati na Karniro. Matood ini nga panaba na Nagagihit. ¹⁰Kamhan dizan ka paahan naini nga taga langit minpatilohod hao piro inbahogan hao naiza nagalaong nga diri mo hao pagsazaen kay kita daw ya mga iba mo nga mintoo ka sindo na Nagagihit mag-anika kita nga sogoonon ka lamang na Nagagihit. Sazaen mo ya Nagagihit! Ani ini ya toong inlaong kanao kay ya sindo ni Kristo daw ya pagmaymay na mga karaang propita na Nagagihit mag-anika.¹¹Pagkakamhan kaiza nakitan nao nga naabri di ya tahaw. Kamhan may kabayo nga mapoti nga minbotho. Ya ngaran na nagasakay si Masarigan. May iba pon ngaran si Matood. Kay madazaw ya pagbotang naiza ka silot ka mga salaan nga tao. Madazaw isab ya pagpakig-away naiza ka mga sakop na mahon-ang mananap. ¹²Singod ka nalaga ya toong mata. Nagapedeng iza ka mga matood nga korona kay iza ya labaw nga hari. May nahisoyat kanangiza nga ngaran kamhan iza ka lamang ya nakakilala kon ono ya kahologan na ngaran. ¹³In-olagmen sab naiza ya gangan singod ka inbotang daan ka dogo. Inngaranan iza ka Saba na Nagagihit.¹⁴Minsonod kanangiza ya mga kasoldawan garing ka tahaw. Imbadoan siran ka panapton nga mapoti daw masarang kahinglo. Nagasakay isab siran ka mga mapoti nga kabayo. ¹⁵Kamhan dizan ka toong ba-ba may singod ka ispada nga mahait gazod nga gamiton naiza ka pagpakadoog ka mga tao dini ka kalibotan. Kamhan ya toong paghari kaniran magahi gazod kay ipakita naiza ya kazehet na Nagagihit nga labaw ka gahom. Ya pagsilot naiza ka mga tao singod iton ka pagkepeg na tao ka mga bonga nga obas paghinang ka bino. ¹⁶Insoyatan daan ya toong olagmen daw toboampaa ka ngaran nga ini ya labaw nga hari daw ya labaw ka gahom.¹⁷Pagkakamhan kaiza nakitan nao ya isa pon nga taga tahaw nga mintindog dizan ka sega. Minbaskog iza ka toong saba paghawag naiza ka tanan mga manokmanok nga nagalopad dizan ka katahawtahawan nagalaong nga dali ngarini! Magtipon naa kamo kay ipakaon pon na kantang Nagagihit kamazo ¹⁸ya onod na mga hari daw ya onod na mga kapitan daw ya onod na mga soldaw. Ipakaon pon kamazo ya onod na mga kabayo daw ya onod na mga nagasakay kaniran. Ipakaon pon kamazo ya onod na tanan mga tao bisan oripon, bisan diri kon oripen, bisan maazo-azo, bisan dato. Ani ini ya pagpanaba na taga tahaw ka mga manokmanok.¹⁹Kamhan nakitan nao ya mahon-ang mananap daw ya mga hari dini ka kalibotan daw ya kanirang mga matood nga soldaw. Nagatipon di siran kay ampakig-away kanangiza nga nagasakay ka mapoti nga kabayo daw ya toong mga soldaw. ²⁰Pag-away niran indakop ya mahon-ang mananap daw ya toong magpanan-ogay nga bakakon nga minhinang ka mga kaboronganan dizan ka pag-atobang na mananap dazaw malimbongan ya mga tao nga minpapatik ka timaan na mananap daw malimbongan gihapon ya mga minhawag ka tinaotao nga minsopo ka mananap. Pagdakop kanirang dowa intimbag siran nga bohi ka dizan ka inpirno. Singod ka danaw ya inpirno nga may polbora nga magalaga gazod pagdazaw.²¹Kamhan ya kanirang mga soldaw natibe siran pagpatay kay ya minsakay ka mapoti nga kabayo mingamit iza ka toong ispada nga mahait gazod. Kamhan nangaen ya mga manokmanok ka onod na mga soldaw kotob ka pagpangabosog.

Chapter 20

¹Pagkakamhan kaiza nakitan nao ya isa pon nga taga tahaw nga minkarimbaba. Nagadara iza ka dakolang kadina daw ya liyabi para ka pagsira ka teheb nga ararem nga waray lopa nga kasagitnan. ²Kamhan indakop naiza ya dragon nga karaang dakolang halas. Na, ya dakolang halas ani gazod si Ibol nga tag-iza ka tanan mga maonga. Inngaranan sab kan Satanas. Kamhan ingapos naiza kotob ka isang ka libo nga ka toig. ³Kamhan intimbag iza ngandalem ka teheb. Insirahan daw inliyabihan dazaw diri di iza makalimbong ka mga tao kotob ka isang ka libo nga ka toig. Kamhan bohian iza piro madali ka lamang ya toong pagkalibri. Ani ini ya panan-og mahitongod ka pagdakop kan Ibol.⁴Kamhan nakitan nao ya mga lo-toanan ka paghari daw ya mga minloto dizan kaniran. Inhatagan siran ka gahom ka paghokom ka mga tao. Nakitan isab nao ya mga ispirito na mga tao nga in-otdan ka liog kay ka bohi ka siran minpanan-og siran ka mga tao mahitongod kan Kristo daw mindara siran ka sindo na Nagagihit. Wara siran maghawag ka mahonang mananap daw ya tinaotao nga minsopo kanangiza. Wara siran magpapatik ka toong timaan dizan ka kanirang bayho kon alima. Nabohi siran pagbalik garing ka lobong. Kamhan nagahari siran iba kan Kristo kotob ka isang ka libo nga ka toig.⁵Siran ya inbohi na Nagagihit paghon-a garing ka lobong. Kamhan ya mga iba nga tao nga napatay wara siran mabohi pagbalik kotob ka isang ka libo nga ka toig. ⁶Madazaw ya panarangin na Nagagihit ka mga mahon-ang nabohi kay diri siran madara ngaro ka inpirno nga ikadowang pagkapatay na mga tao. Kamhan hinangon na Nagagihit nga siran di ya mga pari nga insogo naiza daw si Kristo. Kamhan anhari siran iba kanangiza kotob ka isang ka libo nga ka toig.⁷Pagdatong di ka isang ka libo nga ka toig ipalogwa si Satanas ka toong pagkapiriso. ⁸Kamhan ansoroy iza kay anlimbong iza ka tanan mga kaaway na Nagagihit dini ka kalibotan. Ya ngaran niran ani si Gog daw si Magog. Kamhan patiponon siran ka pag-away. Masarang katood siran singod ka katood na nag-as dizan ka baybazen na dagat.⁹Garing siran ka tanan mga dapit dini ka tibolos kalibotan. Kamhan inlibot nirang tanan ya lobohan nga inmahal na Nagagihit daw ya hol-anan na toong mga sakop. Paglibot niran kaini nga lobohan nasonog siran ka laga nga garing ka tahaw. Kamhan natibe siran pagpatay. ¹⁰Kamhan si Ibol nga tag-iza ka mga maonga nga minlimbong ka mga kaaway na Nagagihit intimbag iza dizan ka inpirno. Singod ka danaw ya inpirno nga may polbora nga magalaga gazod pagdazaw. Wadizan daan ya mahon-ang mananap daw ya toong magpanan-ogay nga bakakon. Aldaw daw kahabzen sakiten siran ka laga ka waray paghonong kawanihen ka.¹¹Pagkakamhan nakitan nao ya dakolang lo-toanan nga mapoti daw ya isa nga nagalo-to dizan. Kamhan nakakawa dazon iza ka kalangitan daw ya kalopaan. Kamhan diri di makita pag-isab. ¹²Kamhan nakitan di nao ya mga tao nga nabohi pagbalik garing ka lobong. Bisan mga dato, bisan mga pobri nagatindog sirang tanan dizan ka pag-atobang na lo-toanan. Kamhan inbeklad ya mga libro. Kamhan may isa pon nga libro nga inbeklad nga listahan ka mga ngaran na tao nga mahatagan ka kinabohi nga diri mawara. Kamhan ya mga tao nga nabohi pagbalik garing ka lobong inhokman ya kada isa kaniran angay ka kanirang mga hininang. Kay dizan ka mga libro insoyat daan ya kanirang mga hininang ka bohi ka siran dini ka kalibotan.¹³Inbohi sirang tanan pagbalik bisan nalemes siran dizan ka dagat, bisan napatay siran dini ka lopa. Inpalogwa siran garing ka hol-anan na mga namola nga tao. Kamhan inhokman ya kada isa kaniran angay ka kanirang mga hininang ka bohi pon siran. ¹⁴Na, kamhan di ya pagkamola na mga tao. Kamhan di isab ya paghola niran dizan ka hol-anan na mga namola nga tao. Kay intimbag sirang tanan dizan ka inpirno. Ya pagtimbag kaniran ka inpirno ani ya ikadowang pagkapatay na mga tao. Haloag ya inpirno singod ka danaw nga nagalaga gazod pagdazaw. ¹⁵Intimbag matood ya bisan sin-o nga tao dizan ka inpirno kon wara maglista ya toong ngaran dizan ka libro nga listahanan ka mga ngaran na mga tao nga mahatagan ka kinabohi nga diri mawara.

Chapter 21

¹Pagkakamhan kaiza nakitan nao ya bag-ong tahaw daw ya bag-ong lopa piro waray dagat kay ya mahon-ang tahaw daw lopa nawara di siran. ²Kamhan nakitan nao ya bag-ong lobohan na Nagagihit ani ngaran ya bag-ong Hirosalem nga ipatonton na Nagagihit garing dakod ka tahaw. Madazaw selengan singod ka kadazaw na asawhonon nga in-andam nga magaganasen nga magazong bado.³Kamhan nabatian nao ya mabaskog nga saba dizan ka lo-toanan na Nagagihit nagalaong nga selengan mo kay ya hol-anan na Nagagihit baba di iton koman ka mga tao kay magahola di iza pagkatibe kaniran nga toong kasakopan. Kamhan iza ya kanirang iba daw ya kanirang hawagenen. ⁴Pahidan sab naiza ya kanirang mga loha. Kamhan diri siran anhaza pag-isab kay diri di mapatay ya tao. Kamhan di ya bisan ono nga makapakawiod ka tao daw bisan ono ya kasakit kay ya daan kahimtang na mga tao kamhan di iton.⁵Kamhan minsogo ya Nagagihit kanao nagalaong nga selengan mo kay pabag-ohon nao ya bisan ono. Minlaong isab iza kanao nga isoyat mo ini kay polos matood ya kanaong mga panaba daw antoman ini nga tanan. ⁶Kamhan di gazod ya pagsonodsonod nga panahon. Hao ya may ngaran nga Alpa daw Omiga kay hao ya mahon-a ka bisan sin-o ya mahon-ang tao. Hao ya mahori koman kay natibe di ya tanan. Bisan sin-o ya mga in-ohaw nga tao tagan nao ka sapa nga waray bazad dizan ka tobod nga madazaw ya pagtigis. Pamolingod ini nga tagan siran ka bag-ong kinabohi kawanihen ka.⁷Ani ini ya kabilin nao ka mga tao nga wara madoog ka pagtintal ni Satanas kay inhinang nao nga siran di ya kanaong mga anak. Hao ya kanirang Nagagihit. ⁸Kamhan ya mga diri antoo kanao nagalisod gazod siran. Bisan sin-o ya nadoog ka pagtintal ni Satanas, bisan sin-o ya minbiza kanao, bisan sin-o ya nagahinang ka malaw-ay daw ya mga talamono daw ya mga nagahinang ka maonga daw ya mga tigsalamangka daw ya mga nagahawag ka mga diri kon matood nga Nagagihit daw ya mga bakakon andatong sirang tanan doro ka inpirno. Haloag ya inpirno singod ka danaw nga may polbora nga nagalaga gazod pagdazaw. Ani ini ya ikadowang pagkapatay na mga tao.⁹Pagkakamhan kaiza dizan ka pitong bolos nga taga tahaw nga indara ya mga kaldohan nga botangan naizang mga kalisod nga nahorihan, may isa nga minkarini kanao daw nagalaong nga dali ko ngarini kay ipakita nao ya mga kasakopan na Nati na Karniro. Singod siran ka toong asawhonon nga in-andam ka pagkasal. ¹⁰Kamhan singod ka inpataginop hao na Madazaw nga Ispirito nga garing ka Nagagihit. Kamhan indara hao naiza ngandakod ka dakolang bobong nga ataas gazod pagdazaw. Kamhan may bag-ong lobohan na Nagagihit nga inpakita kanao. Kamhan ya ngaran na lobohan ani ya bag-ong Hirosalem nga inpatonton na Nagagihit garing dakod ka tahaw.¹¹Masirawan gazod iton ka kasiraw nga garing ka Nagagihit. Nagalatì iton singod ka pagkalatì na bato nga mahalon ani haspi. Mailag iton singod ka pagkailag na bildo. ¹²Ya alad nga minlibot ka lobohan dakola iton daw masarang kaataas. Kamhan may napolo may dowang bolos nga pirtahan nga imbantazan ka napolo may dowang bolos nga taga tahaw. Dizan ka hopaw na kada pirtahan insoyatan daan ya mga ngaran na napolo may dowang bolos nga kaliwatan ni Israil nga karaang Hudiyo. ¹³Ya hitsora na alad anika daw kwadro. Kada isa nga kilid may tolong bolos nga pirtahan. Dizan ka sebazan tolong bolos ya pirtahan. Dizan isab ka kanawazan tolo sab ya pirtahan. Dizan sab ka timogan tolo gihapon ya pirtahan. Dizan sab ka salpan tolo gihapon ya pirtahan.¹⁴Marig-on gazod ya alad na lobohan kay may tinarokan nga napolo may dowang bolos nga dakolang bato. Kada bato insoyatan daan ya mga ngaran na napolo may dowang bolos nga sinarigan na Nati na Karniro. Ani ini ya nakitan nao. ¹⁵Kamhan ya taga tahaw nga minpanaba kanao indara naiza ya isokoday nga bolawan kay magasokdon ya lobohan daw ya alad daw ya mga pirtahan.¹⁶Pagsokod naiza ka lobohan mag-anika ya kaataas daw ya kalakbang kay kwadrado gazod ya pagsokod. Ya kilid kotob sab ka pagdatong ngaro ka isang kilid dowang ka libo may opat nga ka gatos nga kilomitro. Anika sab ya pagsokod ngarimbaba ka lopa kotob ngandakod ka tahaw. ¹⁷Kamhan insokod naiza ya kadame na koral nga katloan may onom nga ka depa ya kadame. Ya pagsokod na taga tahaw daw ya pagsokod nita nga tao mag-anika siran.¹⁸Nahinang ya alad garing ka klasi na bato ani ngaran ya haspi. Nahinang sab ya lobohan ka bolawan nga waray makasaket. Mailag iton selengan singod ka pag-ilag na bildo. ¹⁹Ya kilid na mga dakolang bato nga tinarokan na alad in-artihan ka mga mahalon nga bato. Wani ya ngaran na mga bato. Ya hon-a singod ka bildo ani ngaran ya haspi. Ya ikadowa blo singod ka tahaw ani ngaran ya sapiro. Ya ikatlo grin singod ka dahon ani ngaran ya agata. Ya ikaopat masarang ka grin ani ngaran ya ismiralda. ²⁰Ya ikalima mararag daw madolaw ani ngaran ya onis. Ya ikaonom mararag singod ka dogo ani ngaran ya kornalina. Ya ikapito singod ka bolawan ani ngaran ya krisolito. Ya ikawalo grin singod ka dagat ani ngaran ya birilo. Ya ikasizam madolaw ani ngaran ya topasyo. Ya ikanapolo madolaw daw grin ani ngaran ya krisopraso. Ya ikanapolo may isa mararag daw grin ani ngaran ya hasinto. Ya ikanapolo may dowa longbos nga mararag ani ngaran ya amatista. Ani ya mga mahalon nga bato nga in-arti ka alad dini ka lobohan na Nagagihit.²¹Kamhan dizan ka alad inhinang nga isang bolos nga motza ya kada isa nga pirtahan. Agon napolo may dowang bolos ya motza. Kamhan ya dalan na lobohan inhinang iton nga bolawan nga waray makasaket. Mailag ya dalan singod ka pag-ilag na bildo. ²²Na, wara hao makakita ka singbahan dizan ka lobohan kay ya Ginoong Diyos nga labaw ka gahom daw ya Nati na Karniro siran ya matood nga singbahan dizan.²³Kamhan waray kinahanglan ka kapawa na sega daw bolan kay ya kalatì na Nagagihit ani ya makapawa ka lobohan. Seghan disab iton na Nati na Karniro. ²⁴Ilawan na lobohan ya tanan mga taga kalibotan. Kamhan ya mga mahalon na mga hari ka kalibotan dadhen niran dizan ka lobohan. ²⁵Diri masira ya mga pirtahan na lobohan kay maaldaw pag-onay, waray kahabzen.²⁶Ya tanan mga mahalon daw ya pagkadato na mga tao dadhen niran dizan ka lobohan. Garing siran ka tanan mga dapit dini ka kalibotan. ²⁷Kamhan bisan ono nga maonga diri iton makasolod ka lobohan. Ya mga maonga nga tao daw ya mga bakakon diri siran makasolod. Kamhan ya mga tao nga inlista di ya kanirang ngaran dizan ka libro na Nati na Karniro nga listahan ka ngaran na mga tao nga mahatagan ka kinabohi kawanihen ka, siran gazod ya makasolod ka lobohan na Nagagihit.

Chapter 22

¹Pagkakamhan kaiza ya sapa nga makahatag ka tao ka kinabohi nga diri mawara kawanihen ka ani ya inpakita na taga tahaw kanao. Nagalatì iton daw mingaring ka lo-toanan na Nagagihit daw ya Nati na Karniro. ²Mintenga iton ka kaeltanan na dalan ka lobohan. Dipi daw dindipi ka sapa may mga liwaan nga makahatag ka tao ka kinabohi nga diri mawara kawanihen ka. Ya protas na mga liwaan napolo may dowang ka klasi. Kamhan magabonga kada bolan. Ya dahon na mga liwaan magamit iton ka pagtambal ka tanan mga tao nga mga taga bisan hain.³Waray maonga nga makaazi dizan ka lobohan.Kamhan may lo-toanan na Nagagihit daw ya Nati na Karniro dizan ka lobohan kay siran ya nagahari. Kamhan magasazaon ya Nagagihit na toong mga sinogo. ⁴Makakita siran ka toong bayho. Kamhan ya toong ngaran isoyat dizan ka kanirang bayho. ⁵Wara di ya kahabzen. Kamhan waray kinahanglan niran ka mga segà kon ya kapawa na sega kay magapawaan siran na Ginoong Diyos. Kamhan siran ya magahari kawanihen ka.⁶Kamhan minlaong ya taga tahaw kanao nga matood ya kanaong mga panaba daw matoman ini nga tanan. Ya Ginoong Diyos nga minhatag ka toong Ispirito dizan ka toong mga karaang propita ani ya minsogo kanao ngarini ka toong kasakopan dazaw ipakahagdam ya mga kaazi nga domatongay. ⁷Kamhan minlaong si Hisos nga timan-an mazo gazod ini kay domatongay di hao. Madazaw ya panarangin na Nagagihit ka mga antoo ka mga insoyat dini kaini nga basahon.⁸Hao nga si Howan ani ya nakabati daw nakakita kaini nga tanan insoyat nao. Pagkakamhan nao pagpakabati daw pagkita minpatilohod hao dizan ka paahan na taga tahaw nga minpakahagdam kanao kay sazaon iza kontana. ⁹Piro inbahegan hao naiza nagalaong nga diri mo hao pagsazaon kay kita daw ya mga iba mo nga mga propita na Nagagihit mag-anika kita nga sogoonon ka lamang na Nagagihit. Sazaon mo ya Nagagihit!¹⁰Minsogo sab iza kanao nagalaong nga diri mo itago ya sinoyat mo mahitongod ka mga kaazi nga domatongay kay ka diri di madogay matoman ini nga tanan. ¹¹Pasagdi ya mga maonga nga tao daw ya mga nagahinang ka mga malaw-ay kay padazonon di niran paghinang ka mga maonga daw malaw-ay. Kamhan ya mga bootan daw ya mga matadong nga tao padazonon niran paghinang ka madazaw daw pagtoman ka naazakan na Nagagihit.¹²Kamhan minlaong si Hisos pag-isab nga domatongay di hao. Kamhan pagdatong nao balsan nao ya kada isa daw isa kamazo angay ka batasan. ¹³Hao ya may ngaran nga Alpa daw Omiga kay hao ya mahon-a ka bisan sin-o ya mahon-ang tao. Hao ya mahori koman kay natibe di ya tanan. Hao matood ya primiro nga minsogod ka bisan ono. Hao isab ya mintiwas ka tanan.¹⁴Masazaon ya mga tao nga nanlaba di siran ka kanirang bado dazaw mahinglo di. Pamolingod ini nga inkaw-an di ya kanirang mga sala. Kamhan tagan siran ka katongod ka pagsolod ka lobohan dizan ka mga pirtahan. Tagan isab siran ka katongod ka pagkaon ka protas na liwaan nga makahatag ka tao ka kinabohi nga diri mawara kawanihen ka. ¹⁵Kamhan bali ka gawas na lobohan may mga maonga nga tao daw ya mga tigsalamangka daw ya mga maghehenay daw ya mga talamono daw ya mga anhawag ka mga diyosdiyos daw ya tanan mga malimbongon daw bakakon nga tao.¹⁶Kamhan, Howan, minsogo hao ka kanaong sinogo dini kanmo dazaw iko ya ampakahagdam ka tanan mga kasakopan nao nga nagatipon. Kay hao gazod ya kaliwat na karaang hari nga si Dabid. Inngaranan sab hao ka bitoon nga masiraw singod ka kasiraw na makabogwas nga nagasebay ka kamaaldawen.¹⁷Kamo nga mga in-ohaw nga tao daw ya mga naazak pag-inom, dali kamo ngarini kay mag-inom di kamo ka sapa nga waray bazad. Pamolingod ini nga tagan kamo ka kinabohi nga diri mawara kawanihen ka. Ya Madazaw nga Ispirito nga garing ka Nagagihit daw ya mga kasakopan ni Hisos minhawag siran ka tanan mga tao nga dali kamo ngarini! Kamhan bisan sin-o ya mintoo anhawag sab iza ka mga iba pon nga tao nga somakop kamo kan Hisos!¹⁸Na, hao nga si Howan ambaheg hao ka tanan mga nakabati ka mga panaba mahitongod ka mga kaazi nga domatongay nga insoyat dini ka basahon dazaw diri kamo maghilabot pagdogang kaini nga sinoyat. Kay kon may anhilabot pagdogang pahamtangan matood iza na Nagagihit pagdogang ka mga kalisod nga inpanan-og daan dini ka basahon. ¹⁹Kon may magkawa ka mga panaba nga insoyat dini kaw-en sab na Nagagihit ya kabilin naiza dizan ka liwaan nga may protas nga makahatag ka kinabohi nga diri mawara kawanihen ka. Kaw-en sab ya kabilin naiza dizan ka lobohan na Nagagihit nga inpanan-og daan dini ka basahon.²⁰Iza nga minpakahagdam kanao kaini minpanaba iza nga matood nga domatongay di hao. Magsambag kita nga Ginoong Hisos, kontana magdali ko magbalik dini kanami! ²¹Kamo nga mga sakop ni Hisos, gosto nao nga tabangan kamo ni Hiso Kristo nga kantang Magbabaza.Anika iza